                               本纪二  太宗本纪一

        太宗应天兴国弘德彰武宽温仁圣睿孝敬敏昭定隆道显功文皇帝，讳皇太极，太
    祖第八子，母孝慈高皇后。上仪表奇伟，聪睿绝伦，颜如渥丹，严寒不栗。长益神
    勇，善骑射，性耽典籍，谘览弗倦，仁孝宽惠，廓然有大度。

        天命元年，太祖以上为和硕贝勒，与大贝勒代善、二贝勒阿敏、三贝勒莽古尔
    泰为四大贝勒。上居四，称四贝勒。

        太祖崩，储嗣未定。代善与其子岳讬、萨哈廉以上才德冠世，与诸贝勒议请嗣
    位。上辞再三，久之乃许。

        天命十一年丙寅九月庚午朔，即位于沈阳。诏以明年为天聪元年。初，太祖命
    上名，臆制之，后知汉称储君曰“皇太子”，蒙古嗣位者曰“黄台吉”，音并闇合。
    及即位，咸以为有天意焉。

        辛未，誓告天地，以行正道，循礼义，敦友爱，尽公忠，勖诸大贝勒等。甲戌，
    谕汉官民有私计遁逃及令奸细往来者，虽首告勿论，后惟已逃被获者论死。丙子，
    谕曰：“工筑之兴，有妨农务，前以城郭边墙，事关守御，有劳民力，良非得已。
    兹后止葺颓坏，不复兴筑，俾民专勤南亩。满洲、汉人，毋或异视，讼狱差徭，务
    使均一。贝勒属下人，毋许边外行猎。市税为国费所出，听其通商贸易，私往外国
    及漏税者罪之。”丁丑，令汉人与满洲分屯别居。先是汉人十三壮丁为一庄，给满
    官为奴。至是，每备御止留八人，馀悉编为民户，处以别屯，择汉官廉正者理之。
    设八固山额真，分领八旗。以纳穆泰为正黄旗固山额真，额驸达尔汉为镶黄旗固山
    额真，额驸和硕图为正红旗固山额真，博尔晋为镶红旗固山额真，额驸顾三泰为镶
    蓝旗固山额真，托博辉为正蓝旗固山额真，彻尔格为镶白旗固山额真，喀克笃礼为
    正白旗固山额真。又设十六大臣，赞理庶政，听八旗讼狱。又设十六大臣，参理讼
    狱，行军驻防则遣之。乙未，蒙古科尔沁土谢图汗奥巴遣使来吊。

        冬十月己酉，以蒙古喀尔喀札鲁特部败盟杀掠，私通于明，命大贝勒代善等率
    精兵万人讨之，先贻书声其罪，上送至蒲河山而还。癸丑，别遣楞额礼、阿山率轻
    兵六百入喀尔喀巴林地，以张军势。丙辰，科尔沁土谢图汗奥巴及代达尔汉等十四
    贝勒各遣使来吊。达硃户征卦尔察部，获其人口牲畜以归。明宁远巡抚袁崇焕遣李
    喇嘛及都司傅有爵等来吊，并贺即位。甲子，大贝勒代善等大破札鲁特，斩其贝勒
    鄂尔斋图，获贝勒巴克及其二子并拉什希布等十四贝勒而还。

        十一月辛未，上发沈阳迎大贝勒代善，师次铁岭樊河界。癸酉，行饮至礼，论
    功，颁赉将士。戊寅，上还沈阳。察哈尔阿喇克绰忒部贝勒图尔济率百户来归。乙
    酉，遣方吉纳、温塔石偕李喇嘛往报袁崇焕，且遗书曰：“顷停息干戈，遣使吊贺，
    来者以礼，故遣官陈谢。昔皇考往宁远时，曾致玺书言和，未获回答。如其修好，
    答书以实，勿事文饰。”崇焕不以闻，而令我使赍还。卓礼克图贝勒之子卫徵巴拜
    扌巂其家属来归。科尔沁贝勒青巴图鲁桑阿尔斋、台吉满珠什哩各赍鞍马牛羊来吊。

        十二月庚子，禁与蒙古诸籓售卖兵仗。壬戌，黑龙江人来朝贡。

        天聪元年春正月丙子，命二贝勒阿敏，贝勒济尔哈朗、阿济格、杜度、岳讠乇、
    硕托率兵征朝鲜。上曰：“朝鲜累世得罪，今明毛文龙近彼海岛，纳我叛民，宜两
    图之。”复遣方吉纳、温塔石遗书明袁崇焕，言兴师由七大恨，并约其议和，及每
    岁餽报之数。

        二月己亥，以书招谕蒙古奈曼部衮出斯巴图鲁。

        三月壬申，阿敏等克朝鲜义州，别遣兵捣铁山，明守将毛文龙遁走。又克安州，
    进至平壤城，渡大同江。朝鲜国王李倧遣使迎师。阿敏等数其七罪，仍遣使趣和。
    倧惧，率妻子遁江华岛，其长子李★遁全州。阿敏复遣副将刘兴祚入岛面谕倧。倧
    遣其族弟原昌君李觉献马百匹、虎豹皮百、锦苎各四百、布一万五千。庚子，与朝
    鲜盟，定议罢兵。壬申，明袁崇焕遣杜明忠偕方吉纳等以书来，并李喇嘛书，欲释
    恨修好。惟请减金币之数，而以我称兵朝鲜为疑。辛巳，阿敏等遣使奏捷。乙酉，
    命留满洲兵一千、蒙古兵二千防义州，满洲兵三百、蒙古兵一千防镇江城。并谕李
    倧曰：“我留兵义州者，防毛文龙耳。”阿敏等旋师，以李觉归。

        夏四月甲辰，遗袁崇焕书曰：“释恨修好，固所原也。朝鲜自尊轻我，纳我叛
    亡，我迟之数年，彼不知悔，是以兴讨。天诱其衷，我军克捷。今已和矣，而尔诡
    言修好，仍遣哨卒侦视，修葺城堡。我国将帅，实以此致疑。夫讲信修睦，必藉物
    以成礼，我岂贪而利此，使尔国力不支？可减其半。岁时餽答，当如前议，则两国
    之福也。”书成，闻崇焕方筑塔山、大凌河、锦州等城，遂罢遣使，而以书付杜明
    忠还。更责崇焕曰：“两国修好，当分定疆域。今又修葺域垣，潜图侵逼。倘战争
    不息，天以燕、云畀我，尔主不幸奔窜，身败名裂，为何如也。自古文臣不更事者
    徒为大言，每丧师殃民，社稷倾覆。前者辽左任用非人，而河东西土地尽失，今尚
    谓不足戒而谋动干戈耶？”癸丑，阿敏等自朝鲜凯旋，上迎于武靖营，赐阿敏御衣
    一袭，馀各赐马一匹。乙卯，论征朝鲜将士功，擢赏有差。戊辰，上还沈阳。乙丑，
    以书谕察哈尔台吉济农及奈曼衮出斯巴图鲁来和。

        五月戊辰，遣朝鲜国王弟李觉归国，设宴饯之，并赐鞍马裘带等物。辛未，上
    闻明人于锦州、大凌河、小凌河筑城屯田，而崇焕无报书，亲率师往攻之。乙亥，
    至广宁，乘夜进兵。丙子，明大凌河、小凌河兵弃城遁，遂围锦州。明台堡兵二千
    馀人来降，悉纵之归。丁丑，明镇守辽东太监纪用、总兵赵率教遣人诣师请命。上
    开诚谕之，并许纪用亲来定议。用不答，遂攻锦州。垂克，明援兵至，退五里而营，
    遣人调沈阳兵益师。庚寅，固山额真博尔晋等以兵至。癸巳，攻宁远城，歼其步卒
    千馀人。既，明总兵满桂出城而阵，上欲击之，三大贝勒均谏止。上怒，趣诸将戴
    兜鍪，率阿济格疾驰而进，败其前队，追至宁远城下，尽殪之。诸贝勒不及胄而从，
    济尔哈朗、萨哈廉、瓦克达俱被创。锦州守兵亦出城合战，我军复迎击之。游击觉
    罗拜山、备御巴希阵殁，上临其丧，哭而酹之。我军还驻双树铺。乙未，复至锦州。

        六月己亥，攻锦州，值天溽暑，士卒死伤甚众。庚子，班师。丁未，上还沈阳。
    是岁，大饥，斗米值银八两，银贱物贵，盗贼繁兴。上恻然曰：“民饥为盗，可尽
    杀乎！”令鞭而释之，仍发帑赈民。

        秋七月己巳，蒙古敖汉琐诺木杜棱、塞臣卓礼克图、奈曼衮出斯巴图鲁举国来
    附。朝鲜国王李倧遣使报谢，并献方物，命阿什达尔汉等往报之，寻以义州归朝鲜。
    是月，明袁崇焕罢归。

        八月辛亥，察哈尔阿喇克绰忒部贝勒巴尔巴图鲁、诺门达赉、吹尔扎木苏率众
    来归。是月，明熹宗崩，其弟信王嗣位，是为庄烈帝。

        九月甲子朔，谕国家大祀大宴用牛外，其屠宰马骡牛驴者悉禁之。

        冬十一月庚午，察哈尔大贝勒昂坤杜棱来降。辛巳，萨哈尔察部来朝贡。

        十二月甲午朔，察哈尔阿喇克绰忒贝勒图尔济伊尔登来降。

        二年春正月戊子，格伊克里部长四人率其属来朝。

        二月癸巳朔，以额亦都子图尔格、费英东子察哈尼俱为总兵官。朝鲜国王李倧
    遣其总兵官李兰等来献方物，并米二千石，更以一千石在中江平粜。庚子，以往喀
    喇沁使臣屡为察哈尔多罗特部所杀，上率师亲征。丁未，进击多罗特部，败之，多
    尔济哈谈巴图鲁被创遁，获其妻子，杀台吉古鲁，俘万一千二百人还。丁巳，以战
    胜，用八牛祭天。

        三月戊辰，上还沈阳，贝勒阿敏等率群臣郊迎，行抱见礼。以弟多尔衮、多铎
    从征有功，赐多尔衮号墨尔根戴青，多铎号额尔克楚虎尔。庚寅，以赐名之礼宴之。
    戊子，给国人无妻者金，使娶。以贝勒多尔衮为固山贝勒。

        夏四月丙辰，巴林贝勒塞特尔，台吉塞冷、阿玉石、满硃习礼率众来归。明复
    以袁崇焕督师蓟、辽。崇焕素弗善毛文龙。时文龙据皮岛，招集辽民，有逃亡则杀
    以冒功，遂得擢总兵，便宜行事。后更致书与我通好。上遣科廓等赉书往报。既，
    文龙执科廓等送燕京。崇焕以文龙私通罪绐杀之。

        五月辛未，明人弃锦州。贝勒阿巴泰等率兵三千略其地，隳锦州、杏山、高桥
    三城，毁十三站以东墩台二十一。先是顾特塔布囊以其众自察哈尔逃匿蒙古地，遇
    归附者辄杀之。辛巳，命贝勒济尔哈朗、豪格率兵讨顾特塔布囊。乙酉，顾特伏诛，
    俘其人口牲畜以万计。长白山迤东滨海虎尔哈部头目里佛塔等来朝。

        八月辛卯，与喀喇沁部议和定盟。乙未，赐奈曼贝勒衮出斯号达尔汉，札鲁特
    喀巴海号卫徵。乙卯，朝鲜来贡。

        九月庚申，徵外籓兵共征蒙古察哈尔。癸亥，上率大军西发。丙寅，次辽阳。
    敖汉、奈曼、喀尔喀、札鲁特、喀喇沁诸贝勒、台吉各以兵来会。己巳，驻师绰洛
    郭尔。甲戌，宴来会诸贝勒。科尔沁诸贝勒不至。土谢图汗额驸奥巴、哈谈巴图鲁、
    满硃习礼如约，请先侵掠而后合军。上怒，遣使趣之。时奥巴违命，径归。满硃习
    礼及台吉巴敦以所俘来献，上赐满硃习礼号达尔汉巴图鲁，巴敦号达尔汉卓礼克图，
    厚赉之。丙子，进兵击席尔哈、席伯图、英、汤图诸处，克之，获人畜无算。

        冬十月辛卯，还师。丙申，谕敖汉、奈曼、巴林、札鲁特诸贝勒，毋得要杀降
    人，违者科∶。壬寅，上还沈阳。以刘兴祚诈称缢死，逃归明，系其母及妻子于狱。

        十二月丁亥朔，遗土谢图汗额驸奥巴书，数其罪。巴牙喇部长伊尔彪等来朝贡。
    蒙古郭畀尔图、札鲁特贝勒塞本及其弟马尼各率部来归。

        三年春正月庚申，土谢图汗奥巴来请罪，宥而遣之。辛未，敕科尔沁、敖汉、
    奈曼、喀尔喀、喀喇沁诸部悉遵国制。丁丑，谕诸贝勒代理三大贝勒直月机务。

        二月戊子，谕三大贝勒、诸贝勒、大臣毋得科敛民间财物，犯者治罪。己亥，
    合葬太祖高皇帝、孝慈高皇后于沈阳之石嘴头山，妃富察氏祔。喀尔喀札鲁特贝勒
    戴青、桑土、桑古尔、桑噶尔寨等率众来附。甲辰，上南巡，阅边境城堡，圮薄者
    修筑之。戊申，次海州，有老人年一百三岁，妻一百五岁，子七十三岁，召见赐牛
    种。辛亥，上还沈阳。

        三月戊午，申蒙古诸部军令。

        夏四月丙戌朔，设文馆，命巴克什达海及刚林等繙译汉字书籍，库尔缠及吴巴
    什等记注本朝政事。

        五月丁未，奈曼、札鲁特诸贝勒越界驻牧，自请议罚。上宥之。

        六月乙丑，议伐明，令科尔沁、喀尔喀、札鲁特、敖汉、奈曼诸部会兵，并令
    预采木造船以备转饷。丁卯，喀喇沁布尔噶都戴青、台吉卓尔毕，土默特台吉阿玉
    石等遣使朝贡。辛巳，土默特台吉卓尔毕泰等来朝贡。

        秋七月辛卯，喀尔喀台吉拜浑岱、喇巴泰、满硃习礼自科尔沁来朝。甲午，孟
    阿图率兵征瓦尔喀。乙未，库尔喀部来朝贡。

        八月庚午，颁八旗临阵赏罚令。乙亥，谕曰：“自古及今，文武并用，以文治
    世，以武克敌。今欲振兴文教，试录生员。诸贝勒府及满、汉、蒙古所有生员，俱
    令赴试。中式者以他丁偿之。”

        九月壬午朔，初试生员，拔二百人，赏缎布有差，免其差徭。癸未，贝勒济尔
    哈朗等略明锦州、宁远诸路还，俘获以三千计。丙戌，阿鲁部杜思噶尔济农始遣使
    来通好。癸卯，喀喇沁布尔噶都来朝贡。

        冬十月癸丑，上亲征明，徵蒙古诸部兵以次来会。庚申，次纳里特河，察哈尔
    五千人来归。壬戌，次辽河。丙寅，科尔沁奥巴以二十三贝勒来会。上集诸贝勒大
    臣议征明与征察哈尔孰利，皆言察哈尔远，于是征明。辛未，次喀喇沁之青城。大
    贝勒代善、三贝勒莽古尔泰止诸贝勒帐外，入见密议班师。既退，岳讬等入白诸将
    在外候进取。上不怿，因曰：“两兄谓我兵深入，劳师袭远，若粮匮马疲，敌人环
    攻，无为归计。若等见及此，而初不言，朕既远涉，乃以此为辞。我谋且隳，何候
    为！”岳讬坚请进师。八固山额真诣代善、莽古尔泰议，夜半议定。谕曰：“朕承
    天命，兴师伐明，拒者戮，降者勿扰。俘获之人，父母妻子勿使离散。勿淫人妇女，
    勿褫人衣服，勿毁庐舍器皿，勿伐果木，勿酗酒。违者罪无赦。固山额真等不禁，
    罪如之。”乙亥，次老河，命济尔哈朗、岳讬率右翼兵攻大安口，阿巴泰、阿济格
    率左翼兵攻龙井关。上与大贝勒代善、三贝勒莽古尔泰率大兵继之。丁丑，左翼兵
    克龙井关，明副将易爱、参将王遵臣来援，皆败死。汉兒庄、潘家口守将俱降。戊
    寅，上督兵克洪山口。辛巳，上至遵化。莽古尔泰率左翼兵自汉兒庄来会。遗书明
    巡抚王元雅劝降。

        十一月壬午朔，右翼诸贝勒率师来会。先是济尔哈朗等克大安口，五战皆捷，
    降马兰营、马兰口、大安营三城，明罗文峪守将李思礼降。山海关总兵赵率教以兵
    四千来援，阿济格迎击斩之。甲申，诸贝勒攻遵化，正白旗小校萨木哈图先登，大
    兵继之，遂克其城。明巡抚王元雅自经死。上亲酌金卮赐萨木哈图，擢备御，世袭
    罔替，赐号巴图鲁，有过赦免，家固贫，恤之。蒙古兵扰害罗文峪民。令曰：“凡
    贝勒大臣有掠归降城堡财物者斩，擅杀降民者抵罪，强取民物，计所取倍偿之。”
    己丑，叙克城功，将士赏赉有差。壬辰，参将英俄尔岱、文馆范文程留守遵化，大
    军进逼燕京。有蒙古兵杀人而褫其衣，上命射杀之。甲午，徇蓟州。乙未，徇三河。
    丙申，左翼贝勒赴通州视渡口。明大同、宣府二镇援兵至顺义，贝勒阿巴泰、岳讬
    击败之。顺义降。上至通州，谕明士民曰：“我国夙以忠顺守边，叶赫与我同一国
    耳，明主庇叶赫而陵我，大恨有七。我知终不相容，故告天兴师。天直我国，赐我
    河东地。我太祖皇帝犹原和好，与民休息。尔国不从，天又赐我河西地。及朕即位，
    复徇尔国之请，遂欲去帝称汗，趣制国印，而尔国不从。今我兴师而来，顺者抚，
    逆者诛。是尔君好逞干戈，犹尔之君杀尔也。天运循环，无往不复，有天子而为匹
    夫，亦有匹夫而为天子者。天既佑我，乃使我去帝号。天其鉴之！”辛丑，大军逼
    燕京。上营于城北土城关之东，两翼营于东北。明大同总兵满桂、宣府总兵侯世禄
    屯德胜门，宁远巡抚袁崇焕、锦州总兵祖大寿屯沙窝门。上率右翼大贝勒代善，贝
    勒济尔哈朗、岳讬、杜度、萨哈廉等，领白甲护军、蒙古兵进击桂、世禄，遣左翼
    大贝勒莽古尔泰、阿巴泰、阿济格、多尔衮、多铎、豪格等，领白甲护军、蒙古兵
    迎击崇焕、大寿，俱败之。癸卯，遣明归顺王太监赉书与明议和。乙巳，屯南海子。
    戊申，袁崇焕、祖大寿营于城东南隅，树栅为卫，我军偪之而营。上率轻骑往视。
    诸贝勒请攻城，谕曰：“路隘且险，若伤我士卒，虽得百城不足多也。”因止弗攻。
    初，获明太监二人，令副将高鸿中，参将鲍承先、宁完我等受密计。至是，鸿中、
    承先坐近二太监耳语云：“今日撤兵，乃上计也。顷上单骑向敌，敌二人见上语良
    久乃去。意袁都堂有约，此事就矣。”时杨太监佯卧窃听。翌日纵之归，以所闻语
    明帝，遂下崇焕于狱。大寿惧，率所部奔锦州，毁山海关而出。诸贝勒大臣请攻城，
    上曰：“攻则可克，但恐伤我良将劲卒，余不忍也。”遂止。

        十二月辛亥朔，大军经海子而南，且猎且行，趣良乡，克其城。壬子，总兵吴
    讷格克固安。辛酉，遣贝勒阿巴泰、萨哈廉以太牢祀金太祖、世宗陵。丙寅，复趋
    燕京，败明兵于卢沟桥，歼其众。明总兵满桂、孙祖寿、黑云龙、麻登云以兵四万
    栅永定门之南。丁卯黎明，师毁栅入，斩桂、祖寿及副将以下三十馀人，擒黑云龙、
    麻登云，获马六千，分赐将士。戊辰，遣达海赉书与明议和。壬申，贝勒阿巴泰、
    济尔哈朗略通州，焚其舟，攻张家湾，克之。达海赉议和书二分置安定、德胜门外。
    乙亥，复遣人赉书赴安定门。俱不报。丙子，驻师通州。丁丑，岳讬、萨哈廉、豪
    格率兵四千围永平。遂克香河、马兰峪诸城，复叛去。己卯，大军趣永平。

        四年春正月辛巳朔，大军至榛子镇、沙河驿，俱降。壬午，至永平。先是，刘
    兴祚自我国逃归，匿崇焕所。至是，率所扌巂满洲兵十五人、蒙古兵五百欲往守沙
    河。闻大兵至，改趣永平之太平寨，袭杀喀喇沁兵于途。上怒其负恩，遣贝勒阿巴
    泰等禽斩之，裂其尸以徇。癸丑，上授诸将方略，乘夜攻城。城中火药自发，敌军
    大乱，黎明克之。贝勒济尔哈朗等入城安抚。丙戌，上率诸将入城，官民夹道呼万
    岁。贝勒济尔哈朗、萨哈廉守永平。以降官白养粹为永平巡抚，孟乔芳、杨文魁为
    副将，纵乡民还其家。是日，上率大军趣山海关。敖汉、奈曼、巴林、札鲁特诸部
    兵攻昌黎，不克。台头营、鞍山堡、迁安、灤州以次降。建昌参将马光远来归。丁
    酉，明兵攻遵化，贝勒杜度击败之。明兵入三屯营，先所下汉兒庄、喜峰口、潘家
    口、洪家口复叛。庚子，达海等复汉兒庄，贝勒阿巴泰守之。辛丑，喀喇沁布尔噶
    都为明兵所围，遣军往救，未至，布尔噶都自击败之。其帅明兵部尚书刘之纶领兵
    至，树栅。我军砲毁其栅。之纶屯山中。大贝勒代善围之，劝之纶降，不从。破其
    营，之纶被箭死。壬寅，移师马兰峪，毁其近城屯堡。丙午，喀喇沁苏布地上书明
    帝，论和好之利，且劝以爱养边民、优恤属国之道。不报。乐亭复叛。

        二月辛亥朔，谕贝勒诸臣，凡将士骁勇立功者，勿与攻城之役。甲寅，宴明降
    将麻登云等于御幄，谓之曰：“明主视尔等将士之命如草芥，驱之死地。朕屡遣使
    议和，竟无一言相报，何也？”登云对曰：“明帝幼冲，大臣各图自保，议和之事，
    傥不见听，罪且不测，故惧不敢奏。”上曰：“若然，是天赞我也，岂可弃之而归。
    但驻兵屯守，妨农时为可悯耳。且彼山海关、锦州防守尚坚，今但取其无备城邑可
    也。”己未，遗书明帝，仍申和好，并致书明诸臣，劝其急定和议，至是凡七致书
    矣。甲子，明榆林副将王世选来降。上班师，贝勒阿巴泰、济尔哈朗、萨哈廉及文
    臣索尼、宁完我等守永平，鲍承先守迁安，固山额真图尔格、那木泰等守灤州，察
    喀喇、范文程等守遵化。驻灤三日，论功行赏。壬申，谕曰：“天以明土地人民予
    我，其民即吾民，宜饬军士勿加侵害，违者治罪。”上至永平，降官郎中陈此心谋
    遁，事觉论斩，上赦之，听其所往。

        三月壬午，上还沈阳。庚寅，遣二贝勒阿敏、贝勒硕讬率兵五千往守永平四城，
    贝勒阿巴泰等还。庚子，阿鲁四子部遣使来盟。

        夏四月壬子，明兵攻灤州，不克。己卯，贝勒阿巴泰、济尔哈朗等自永平还。
    上问是役俘获较前孰多，对曰：“此行所获人口甚多。”上曰：“财帛不足喜，惟
    多得人为可喜耳。”

        五月己丑，谕诸臣厚抚俘众。壬辰，阿敏、硕讬等弃永平四城归。时明监军道
    张春、锦州总兵祖大寿等合兵攻灤州。那穆泰、图尔格、汤古代等出战，屡败明兵，
    然兵少，阿敏、硕讬畏不往援，明兵用砲攻灤州，那穆泰等不能支，弃城奔永平。
    会天雨，我军溃围出，无马被创者死四百馀人。阿敏、硕讬闻之恐，遂杀降官白养
    粹等，尽屠城中士民，收其金币，乘夜出冷口。察哈喇等亦弃遵化归。上方命贝勒
    杜度趋永平协守，且敕阿敏善抚官民，无侵暴，将整兵亲往。庚子，闻阿敏弃城，
    且大肆屠戮，乃止。

        六月甲寅，收系弃城诸将，数其罪。乙卯，御殿宣阿敏十六罪。众议当诛。上
    不忍致法，幽之。硕讬、汤古代、那穆泰、巴布泰、图尔格等各夺爵、革职有差。
    诸将中有力战杀敌者释之。先是阿敏既屠永平官民，以其妻子分给士卒。上曰：
    “彼既屠我归顺良民，又奴其妻子耶！”命编为民户，以房舍衣食给之。

        秋九月戊戌，申谕诸大臣满、汉官各勤职业。

        冬十月辛酉，谕编审各旗壮丁，隐匿者罚之。

        十一月甲午，那堪泰部虎尔噶率家属来归，阿鲁四子部诸贝勒来归。壬寅，阿
    鲁伊苏忒部闻上善养民，留所部于西拉木轮河，而偕我使臣察汉喇嘛来朝。

        十二月戊辰，科尔沁贝勒图美卫徵来朝。

        五年春正月庚辰，谕已故功臣无后者，家产给其妻自赡。壬午，铸红衣大砲成，
    钅隽曰“天祐助威大将军”。军中造砲自此始。乙未，以额驸佟养性总理汉人军民
    事，汉官听其节制。己亥，幸文馆，入库尔缠直房，问所修何书。对曰：“记註所
    行政事。”上曰：“如此，朕不宜观。”又览达海所译武铨，见投醪饮河事，曰：
    “古良将体恤士卒，三军之士乐为致死。若额驸顾三台对敌时，见战士殁者，以绳
    曳之归，安能得人死力乎！”庚子，朝鲜贡物不及额，却之，以书责其罪。

        二月庚申，敕边臣谨斥堠。甲戌，孟阿图征瓦尔喀，奏捷。

        三月乙亥朔，镶蓝旗固山额真、额驸顾三台罢，以太祖弟之子篇古代之。书谕
    大贝勒代善、三贝勒莽古尔泰及贝勒诸大臣，求直言过失。丁亥，阅汉兵。甲午，
    诛刘兴祚、兴治家属，赦其母。丁酉，朝鲜复遣使来贡。辛丑，遣满达尔汉、董讷
    密遗朝鲜王书，索战船助攻明。不许。

        六月癸亥，定功臣袭职例。黑龙江伊札讷、萨克提、伽期讷、俄力喀、康柱等
    五头目来朝。

        秋七月甲戌，黑龙江虎尔哈部四头目来朝贡。庚辰，始设六部，以墨勒根戴青
    贝勒多尔衮，贝勒德格类、萨哈廉、岳讬、济尔哈朗、阿巴泰等管六部事。每部满、
    汉、蒙古分设承政官，其下设参政各八员，启心郎各一员，改巴克什为笔帖式，其
    尚称巴克什者仍其旧。更定讦告诸贝勒者准其离主例，其以细事讦诉者禁之。谕贝
    勒审事冤抑不公者坐罪。除职官有罪概行削职律，嗣后有罪者，分别轻重降罚有差。
    并禁官民同族嫁娶，犯者男妇以奸论。又谕贝勒诸大臣省过改行，求极谏。甲申，
    闹雷虎尔哈部四头目来朝贡。癸巳，定小事赏罚例，令牛录额真审理，大者送部。
    明总兵祖大寿等筑大凌河。檄诸蒙古各率所部来会征之。己亥，大军西发，命贝勒
    杜度、萨哈廉、豪格留守。庚子，渡辽河，申诫诸将恤士卒。

        八月壬寅朔，次旧辽河而营，蒙古诸部率兵来会。癸卯，集蒙古诸贝勒，申前
    令，无擅杀掠。于是分兵两路，贝勒德格类、岳讬、阿济格以兵二万由义州入屯锦
    州、大凌河之间，上自白土场入广宁。丁未，会于大凌河，乘夜攻城。令曰：“攻
    城恐伤士卒，当掘壕筑垒困之。彼若出，与之战，外援至，迎击之。”乃分八旗兵
    合围，令蒙古兵承其隙。辛亥，明马步兵五百人出城，达尔哈击败之。壬子，射书
    城中，招蒙古人出降。癸丑，明兵出城诱战。图赖先入，达尔哈继之，四面环攻，
    贝勒多尔衮亦率兵入。城内砲矢俱发，图赖被创，副将孟坦、屯布禄、备御多贝、
    侍卫戈里战殁。上以图赖等轻进，切责之。以红衣砲攻明台，兵降者相继。乙卯，
    遗祖大寿书曰：“往者我欲和，尔国君臣以宋为鉴，不我应。尔国非宋，我亦非金，
    何不达若此。朕今厌兵革，更以书往，惟将军裁之。”大寿不答。丁巳，明松山兵
    二千来援，阿山、劳萨、土鲁什击败之。甲子，贝勒阿济格、硕托遮击明援兵。丁
    卯，明锦州兵六千来攻阿济格营。会大雾，觌面不相识。忽有青气冲敌营，辟若门，
    我军乘雾进，大战，败之，擒游击一，尽获其甲仗马匹。辛未，上诣贝勒阿济格营，
    酌金卮劳诸将。明兵突出，师夹击，又大败之。

        九月丁亥，上以兵趋锦州，见尘起，上命诸军勿行，自率摆牙喇兵二百，与贝
    勒多铎缘山潜进。明锦州兵七千突出进上前。上甫擐甲，从者不及二百人，渡河冲
    敌军。敌不能当，溃走。诸军继至，又大败之，斩一副将而还。己丑，复以书招祖
    大寿。庚寅，上设伏山内，诱大寿出，将擒之，大寿惊遁，自是闭城不出。时城中
    穀止百石，马死尽，煮马肉为食，以鞍代爨。乙未，明太仆寺卿监军道张春，总兵
    吴襄、锺纬等，以马步兵四万来援，壁小凌河。戊戌，明援兵趋大凌河，距城十五
    里。上率两翼骑兵冲击之，不动。右翼兵猝入张春营，敌遂败，吴襄及副将桑阿尔
    寨先奔。张春等复集溃兵立营，会大风，敌乘风纵火，将及我军，天忽雨，反风，
    复战，遂大破之，生擒张春及副将三十三人。春不屈，乞死，上赦不杀。是役也，
    祖大寿仍以我为诱敌，故城中无应者。是夕黑云龙遁去。

        冬十月丁未，以书招祖大寿、何可刚、张存仁。己酉，再遗大寿书。壬子，以
    红衣砲攻于子章台。台最固，三日台毁，守台将王景降，于是远近百馀台俱下。甲
    寅，遣降将姜新招祖大寿。大寿亦遣游击韩栋来会。癸亥，议三贝勒莽古尔泰上前
    持刃罪，降贝勒，夺所属五牛录。乙丑，祖大寿约我副将石廷柱议降。丙寅，大寿
    遣其子可法为质。戊辰，大凌河举城降，独副将何可刚不从。大寿掖可刚至军前杀
    之，夜至御营，上优遇之，大寿遂献取锦州策。己巳，遣兵随大寿夜袭锦州，会大
    雾，失伍，还。

        十一月庚午朔，纵大寿还锦州。戊寅，毁大凌河城。己卯，班师。乙酉，上还
    沈阳。丙戌，察哈尔侵阿鲁西拉木轮地，贝勒萨哈廉、豪格移师征之，会察哈尔已
    去，乃还。

        闰十一月庚子朔，谕曰：“我兵之弃永平四城，皆贝勒等不学无术所致。顷大
    凌河之役，城中人相食，明人犹死守，及援尽城降，而锦州、松、杏犹不下，岂非
    其人读书明理尽忠其主乎？自今凡子弟年十五岁以下、八岁以上，皆令读书。”遣
    库尔缠等责朝鲜违约罪。庚戌，禁国中不得私立庙寺，喇嘛僧违律者还俗，巫觋星
    士并禁止之。

        十二月壬辰，参将宁完我请设言官，定服制。上嘉纳之。丙申，用礼部参政李
    伯龙言，更定元旦朝贺行礼班次。

        六年春正月癸亥，阅汉兵。

        二月壬申，定仪仗制。丁丑，谒太祖陵，行时享礼。戊子，谕海州等处城守官
    三年一赴沈阳考察。丁酉，谕户部贝勒德格类以大凌河汉人分隶副将以下，给配抚
    养。给还贝勒莽古尔泰所罚人口。

        三月戊戌，赉大凌河诸降将有差。命达海分析国书音义。庚戌，定讦告诸贝勒
    者轻重虚实坐罪例，禁子弟告父兄、妻告夫者，定贝勒大臣赐祭葬例。丁巳，征察
    哈尔，徵蒙古兵，颁军令。

        夏四月戊辰朔，上率大军西发，阿巴泰、杜度、扬古利、伊尔登、佟养性留守。
    己巳，次辽河。丙子，次西拉木轮河。己卯，次札滚乌达，诸蒙古部兵以次来会。
    乙酉，次哈纳崖。察哈尔汗林丹闻我师至，大惧，驱归化城富民牲畜渡河西奔，尽
    委辎重而去。庚寅，次都勒河，闻察哈尔林丹远遁，上趋归化城。丙申，大军自阿
    济格和尔戈还趋察哈尔。

        五月癸卯，谕诸部贝勒大臣勿轻进，勿退缩，勿杀降，勿分散人妻子，勿夺人
    衣服财物。甲辰，次布龙图布喇克。丁未，劳萨奏报察哈尔遁去已久，逐北三日无
    所见。上自布龙图旋师。戊申，定议征明。丙辰，次硃兒格土。时粮尽，忽逢黄羊
    遍野，遂合围杀数万，脯而食之。无水，以一羊易杯水而饮。上命各牛录持水迎给
    之。庚申，次木鲁哈喇克沁，贝勒阿济格率左翼略宣府、大同，贝勒济尔哈朗率右
    翼略归化城，上与大贝勒代善、贝勒莽古尔泰统大军继进。甲子，上至归化城，两
    翼兵来会。是日，大军驰七百里，西至黄河木纳汉山，东至宣府，自归化城南至明
    边境，所在察哈尔部民悉俘之。

        六月丁卯朔，蒙古部民窜沙河堡，上以书谕明守臣索之。明归我男妇三百二十、
    牲畜千四百有奇。辛未，宁完我、范文程、马国柱合疏言：“伐明之策，宜先以书
    议和，俟彼不从，执以为辞，乘衅深入，可以得志。”上嘉纳之。甲戌，大军发归
    化城，趋明边。丁丑，明沙河堡守臣使赉牲币来献。己卯，库尔缠等自得胜堡，爱
    巴礼等由张家口，分诣大同、宣府议和。书曰：“我之兴兵，非必欲取明天下也。
    辽东守臣贪黩昏罔，劝叶赫陵我，遂婴七恨。屡愬尔主，而辽东壅不上闻。我兵至
    此，欲尔主察之也。及攻抚顺，又因十三省商贾各遗以书，虑其不克径达，则各以
    书进其省官吏，冀有一闻。乃纵之使去，寂焉不复。语云：‘下情上达，天下罔不
    治；下情上壅，天下罔不乱。’今所在征讨，争战不息，民死锋镝，虽下情不达之
    故，抑岂天意乎？我今闻诚相告，国虽褊小，惟欲两国和好，互为贸易，各安★猎，
    以享太平。若言不由衷，天其鉴我。前者屡致书问，愤疾之词，固所不免。此兵家
    之常，不足道也。幸速裁断，实国之福。我驻兵十日以待。”庚辰，驻大同边外。
    库尔缠偕明得胜堡千总赉牲币来献。上不纳。复遗书明守臣曰：“我仰体天意，原
    申和好。尔果爱民，宜速定议。若延时不报，纵欲相待，如军中粮尽何。至书中称
    谓，姑勿论，我逊尔国，我居察哈尔之上可耳。”癸未，趋宣府，守臣以明主所给
    察哈尔缎布皮币一万二千五百归我。庚寅，驻张家口外，列营四十里。癸巳，明巡
    抚沈棨、总兵董继舒遣人赉牛羊食物来献。上宴之，遂定和议，大市于张家口。科
    尔沁部兵三人潜入明边，盗牛驴，斩其首者，鞭二人，贯耳以徇。甲午，明巡抚沈
    棨遣使来请盟。命大臣阿什达尔哈等莅之，刑白马乌牛，誓告天地。礼成，遣启心
    郎祁充格送明使归。明以金币来献。晋封皇子豪格为和硕贝勒。是月，辽东大水。

        秋七月丁酉朔，复以书约明张家口守臣信誓敦好，善保始终，且谓和议辽东地
    方在内，尔须遣官往告。上率大军还。庚子，至上都河，明以和议成，来餽礼物，
    酌纳之。辛丑，蒙古诸贝勒辞归。庚戌，次摆斯哈兒。游击巴克什达海卒。庚申，
    上还沈阳。

        八月丁卯，召明诸生王文奎、孙应时、江云入宫，问以和事成否。三人皆言，
    明政日紊，和议难必。且中原盗贼蜂起，人民离乱。劝上宣布仁义，用贤养民，乘
    时吊伐，以应天心。癸酉，六部署成，颁银印各一。甲午，命固山额真察民疾苦，
    清理刑狱。察哈尔檮纳楚虎尔来归。

        九月癸卯，修复盖州城，移民实之。甲寅，命户部贝勒德格类、兵部贝勒岳讬
    展耀州旧界至盖州迤南。

        冬十月乙丑朔，幸开原。甲戌，还沈阳。遣卫徵囊苏喇嘛赴宁远，赉书致明帝
    曰：“我国称兵，非不知足而冀大位，因边臣欺侮，致启兵衅。往征察哈尔时，过
    宣府定和议，我遂执越境盗窃之人戮之塞下，我之诚心可谓至矣。前边臣未能细述，
    今欲备言，又恐疑我不忘旧怨，如遣信使来，将尽告之。若谓已和，不必语及往事，
    亦惟命。”又与明诸臣书曰：“宣府守臣与我盟时，约我毋侵辽东，誓诸天地。今
    尔乃有异议，天可欺乎？执政大臣宜通权变，慎勿徒事大言，坐失事机。若坚执不
    从，惟寻师旅，生灵荼毒，咎将谁归？”

        十一月壬寅，明宁远守臣以我所遗书封固，不敢以陈，请露封，许之。辛亥，
    阿禄部都思噶尔济农所属祁他特吹虎尔台吉来附。壬子，遣使往朝鲜定岁贡额。

        十二月乙丑，定朝服及官民常服制。三贝勒莽古尔泰卒。乙亥，吴巴海征兀札
    喇遣使告捷。

        七年春正月庚子，谕各牛录额真以恤贫训农习射。辛丑，朝鲜来贡，不及额。
    丁未，复书责之。戊申，皇长女下嫁敖汉部贝勒都喇尔巴图鲁子台吉班第。乙卯，
    征兀札喇师还。

        二月癸亥朔，阿鲁科尔沁汗车根率固木巴图鲁、达尔马代衮等举国来附。己卯，
    库尔缠有罪，诛。癸未，土鲁什、劳萨等略宁远。

        三月丁酉，筑★场、揽盘、通远堡、岫岩四城。辛丑，郭尔罗斯部台吉固木来
    朝。丙辰，明故总兵毛文龙部将孔有德、耿仲明遣使来约降。

        夏四月乙丑，察哈尔两翼大总管塔什海虎鲁克寨桑来附。乙亥，使参将英俄尔
    岱等借粮朝鲜济孔有德军，不从。

        五月乙未，吴喇忒台吉土门达尔汉等来朝。壬子，贝勒济尔哈朗、阿济格、杜
    度率兵迎孔有德、耿仲明于镇江，命率所部驻东京。

        六月壬戌，谕将士毋侵扰辽东新附人民，违者孥戮之。癸亥，召孔有德、耿仲
    明入觐，厚赉之。丙寅，遣英俄尔岱遗朝鲜王书曰：“往之借粮，贵国王以孔有德
    等昔隶毛氏，无输粮养敌之理。今有德归我，粮已足给。惟兵卒守船，輓运维艰，
    近距贵国，以粮给之甚便。朕思王视明为父，视朕为兄，父兄相争数年，而王坐观
    成败，是外有父兄之名，而内怀幸祸之意。若力为解劝，息兵成好，不惟我两国乐
    见太平，即贵国亦受其福。若仍以兵助明，合而御我，则构兵实自王始。”己巳，
    谕官民冠服遵制画一。癸酉，以孔有德为都元帅，耿仲明为总兵官，并赐敕印。戊
    寅，英俄尔岱奏报朝鲜用明人计，借兵倭国，又于义州南岭筑城备我。集诸贝勒大
    臣议之，皆言宜置朝鲜而伐明。己卯，贝勒岳讬、德格类率右翼楞额礼、叶臣，左
    翼伊尔登、昂阿喇及石廷柱、孔有德、耿仲明将兵取明旅顺口。甲申，东海使犬部
    额驸僧格来朝贡。丁亥，谕曰：“凡进言者，如朕所行未协于义，宜直言勿讳。政
    事或有愆忌，宜开陈无隐。六部诸臣，奸伪贪邪，行事不公，宜行纠劾。诸臣有艰
    苦之情，亦据实奏闻。苟不务直言，远引曲喻，剿袭纷然，何益于事？”

        秋七月辛卯朔，谕满洲各户有汉人十丁者授棉甲一，以旧汉军额真马光远统之。
    壬辰，阿禄部孙杜棱子台吉古木思辖布，寨桑吴巴什、阿什图、巴达尔和硕齐等，
    吴喇忒部台吉阿巴噶尔代皆来朝贡。甲辰，贝勒岳讬等奏克旅顺口。

        八月庚申朔，英俄尔岱等自朝鲜还，以复书允粮济我守船军士。壬戌，贝勒阿
    巴泰、阿济格、萨哈廉、豪格等略明山海关外。庚辰，贝勒德格类、岳讬师还。丁
    亥，以副将石廷柱为总兵官。

        九月庚子，贝勒阿巴泰等师还。上以其不深入，责之。癸卯，英俄尔岱等往朝
    鲜互市。庚戌，明登州都司蔡宾等来降。

        冬十月壬戌，遣使外籓蒙古各部，宣布法令。丙寅，大阅。丁卯，发帑赉八旗
    步兵。己巳，谕曰：“置官以来，吏、户、兵三部办事尽善，刑部讯狱稽延，罔得
    实情，礼部、工部皆有缺失。夫启心郎之设，欲其随事规谏，启乃心也。乃有差谬
    而不闻开导，何耶？”又曰：“尔等动以航海取山东攻山海关为言。航海多险，攻
    坚易伤，是以空言相赚，不啻为敌计耳。兵事无藉尔言，惟朕与诸贝勒有过，当极
    言耳。”又谕文馆诸儒臣曰：“太祖始命巴克什额尔德尼造国书，后库尔缠增之。
    虑有未合，尔等职司纪载，宜悉心订正。朕嗣大位，凡皇考行政用兵之大，不一一
    详载，后世子孙何由而知，岂朕所以尽孝道乎？”丙子，授明降将马光远为总兵官，
    王世选、麻登云为三等总兵官，马光先、孟乔芳等各授职有差。癸未，明广鹿岛副
    将尚可喜遣使来约降。

        十一月甲辰，英俄尔岱复赉书往朝鲜，责以违约十事。戊申，遣季思哈、吴巴
    海往征朝鲜接壤之虎尔哈部。辛亥，上猎于叶赫。

        十二月辛未，上还沈阳。

        八年春正月庚寅，谕蒙古诸贝勒令遵我国定制。黑龙江羌图里、嘛尔干率六姓
    来朝贡。癸巳，诏宗人自兴祖直皇帝出者为六祖后，免其徭役。乙未，正黄旗都统、
    一等总兵官楞额礼卒。癸卯，汉备御诉汉人徭役重于满洲，户部贝勒德格类以闻。
    上命礼部贝勒萨哈廉集众谕其妄。汉总兵官石廷柱等执备御八人请罪，上曰：“若
    加以罪，则后无复言者。”并释之。戊申，塔布囊等征察哈尔溃众于席尔哈、席伯
    图。己酉，蒿齐忒部台吉额林臣来归。丁巳，免功臣身故无嗣者丁之半，妻故始应
    役，著为令。

        二月壬戌，定丧祭例，妻殉夫者听，仍予旌表；逼妾殉者，妻坐死。遣贝勒多
    尔衮、萨哈廉往迎降将尚可喜，使驻海州。丁卯，都元帅孔有德劾耿仲明不法状，
    谕解之。戊辰，遣阿山等略锦州。

        三月丁亥朔，日有食之，绿虹见。辛卯，命谭泰、图尔格略锦州。壬辰，副将
    尚可喜率三岛官民降，驻海州。己亥，大阅。甲辰，遣英俄尔岱往朝鲜互市。令孔
    有德、耿仲明、尚可喜帜用白镶皁，以别八旗。壬子，考试汉生员。

        夏四月辛酉，升授太祖诸子汤古代等副将、参将、备御有差。又以哈达、乌喇
    二部之后无显职，授哈达克什内为副将，乌喇巴彦为三等副将。诏以沈阳为“天眷
    盛京”，赫图阿喇城为“天眷兴京”。改定总兵、副将、参将、游击、备御满字官
    名。丁丑，尚可喜来朝，命为总兵官。乙亥，以太祖弟之子拜尹图为总管。辛巳，
    初命礼部考试满洲、汉人通满、汉、蒙古书义者，取刚林等十六人为举人，赐衣一
    袭，免四丁。乙酉，金继孟等自明石城岛来降，以隶尚可喜。

        五月丙戌朔，黑龙江巴尔达齐来贡。庚寅，察哈尔台吉毛祁他特来朝。定满、
    汉马步军名。丙申，议征明，诸贝勒请从山海关入。上曰：“不然，察哈尔为我军
    所败，其贝勒大臣将归我，宜直趋宣、大以逆之。”乃集各都统部署军政，遣国舅
    阿什达尔哈徵科尔沁兵，以书招抚遗众之在明境者。壬寅，定百官功次，赐敕书，
    其世袭及官止本身者，分别开载有差。甲辰，季思哈、吴巴海征虎尔哈部奏捷。命
    贝勒济尔哈朗留守盛京，贝勒杜度守海州，吏部承政图尔格等渡辽河，沿张古台河
    驻防，并扼敌兵，俱授方略。毕，上率大军前发。己酉，次都尔鼻，诸蒙古外籓兵
    以次来会。甲寅，次讷里特河。

        六月辛酉，颁军令于蒙古诸贝勒及孔有德、耿仲明、尚可喜，曰：“行军时勿
    离纛，勿諠譁，勿私出劫掠。抗拒者诛之，归顺者字之。勿毁庙宇，勿杀行人，勿
    夺人衣服，勿离人夫妇，勿淫人妇女。违者治罪。”先是，察哈尔林丹西奔图白特，
    其部众苦林丹暴虐，逗遛者什七八，食尽，杀人相食，屠劫不已，溃散四出。至是，
    络绎来附者前后数千户。辛未，次库黑布里都，议觉罗布尔吉、英俄尔岱擅杀察哈
    尔布颜图部众罪，并夺其赐。甲戌，次喀喇拖落木，命贝勒德格类率兵入独石口，
    侦居庸关，期会师于朔州。戊寅，谕蒙古诸贝勒曰：“科尔沁噶尔珠塞特尔等叛往
    索伦，为其族兄弟等追获被杀，朕心恻然。朕欲宣布德化，使人民共登安乐。今诸
    贝勒虽以罪诛，亦朕教化所未洽也。”又命减阿鲁部达喇海等越界驻牧罪。壬午，
    察哈尔土巴济农率其民千户来归。喀尔喀部巴噶达尔汉来归。甲申，命大贝勒代善
    等率兵入得胜堡，略大同，西至黄河，副都统土鲁什、吴拜等迳归化抚察哈尔逃民，
    俱会师朔州。

        秋七月己丑，命贝勒阿济格、多尔衮、多铎等入龙门，会宣府，上亲统大军自
    宣府趋朔州，期四路兵克期并进。辛卯，毁边墙。壬辰，入上方堡，至宣府右卫，
    以书责明守臣负盟之罪，仍谕其遣使议和。癸巳，驻城东南。时阿济格攻龙门，未
    下，令略保安。丁酉，营东城，遗明代王书，复约其遣使议和。代善攻得胜堡，克
    之。明参将李全自缢死。进攻怀仁、井坪，皆不克，遂驻朔州。丙午，上围应州，
    令代善等趣马邑。土鲁什至归化城，察哈尔林丹之妻率其八寨桑以一千二百户来降。
    庚戌，阿济格等攻保安州，克之。壬子，德格类入独石口，取长安岭，攻赤城，不
    克，俱会师于应州。

        八月乙卯，命诸将略代州。萨哈廉袭崞县，拔之。丙辰，硕托入圆平驿。甲子，
    阿巴泰等取灵丘县之王家庄，克之。礼部承政巴都礼战殁。又攻应州之石家村堡，
    克之。丙寅，上发应州，闻明阳和总督张宗衡、大同总兵曹文诏驻怀仁，度是夜必
    奔大同，令土鲁什、吴拜伏兵邀之。师行迟，宗衡等逸去。上怒责之。戊辰，上至
    大同，遗书文诏，令赞和议。又遗书众官，索察哈尔馀孽之在明者。文诏挑战，击
    败之。贝勒阿巴泰等拔灵丘。明代王母杨氏与张宗衡、曹文诏以书来请和。辛未，
    遣使以书报之。壬申，代善率师来会。癸酉，驻师大同，遣明宗室硃乃廷及俘获僧
    人入城。三索报书，俱不答。纵乃廷妻子及硃乃振还。丁丑，营四十里铺，得明间
    谍书北楼口，为书报之曰：“来书以满洲为属国，即予亦未尝以为非也。惟辽东之
    官欺凌我国，皇帝惑于臣下之讠狂，虽干戈十数年来，无一言询及，使我国之情不
    达，若遣一信使判白是非，则兵戈早息矣。欲享太平，只旦暮间事。不然，尔国臣
    僚壅蔽欺罔，虚报斩伐，以吾小国果受伤夷，讵能数侵，岂皇帝之聪明独不能一忖
    度耶？原和之诚，黑云龙自知之，虑其恐结怨于大臣不尽告耳。”己卯，大军至阳
    和。明总兵曹文诏诡以书讠狂张宗衡，伪言砲伤我兵，得纛一杆等语，为我逻者所
    获。上乃遗宗衡书曰：“予谓尔明当有忠臣义士实心谋国者，乃一旦虚讠狂至此，
    岂不愧于心乎？今与公等约，我兵以一当十，能约期出战，当勒兵以俟。若讠狂言
    欺君，贻害生灵，祸蘖将无穷矣。”壬午，次怀远。癸未，驻左卫。

        闰八月丙戌，以书责明宣府太监欺君误国罪。丁亥，副都统土鲁什被创卒。攻
    万全左卫，克之。庚寅，班师。察哈尔噶尔马济农等遣使乞降，言其汗林丹病殂，
    汗子及国人皆欲来归，于是命阿什达尔哈等往侦之。丁酉，移军旧上都城。庚戌，
    移军克蚌。辛亥，察哈尔寨桑噶尔马济农等率其国人六千奉豆土门福金来归。

        九月戊辰，留守贝勒济尔哈朗疏报季思哈、吴巴海征虎尔哈俘一千三百馀人。
    阿鲁部毛明安举国来附。辛未，渡辽河。壬申，上还盛京。

        冬十月己丑，建太祖陵寝殿，树松，立石兽。壬辰，论征宣、大将士功罪。己
    亥，科尔沁台吉吴克善来归其妹，纳之。庚戌，以八年征讨克捷，为文告太祖。壬
    子，朝鲜国王李倧遣使以书来。上以其言不逊，复书切责之。

        十一月乙丑，六部官考绩升授有差。

        十二月癸未朔，朝鲜国王以书来谢罪。壬辰，命副都统霸奇兰、参领萨木什喀
    征黑龙江未服之地。丙申，分定宗室、额驸等专管佐领有差。丁酉，墨勒根喇嘛以
    嘛哈噶喇金像来贡，遣使迎至盛京。癸卯，察哈尔祁他特车尔贝、塞冷布都马尔等
    各率所部人民来归。遣吴巴海、荆古尔代征瓦尔喀。甲辰，佐领刘学诚疏请立郊坛，
    勤视朝。上曰：“疏中欲朕视朝勤政是也。至建立郊坛，未知天意所在，何敢遽行，
    果成大业，彼时议之未晚也。”

        九年春正月丁卯，上亲送科尔沁土谢图济农等归国。癸酉，免功臣徭役。丁丑，
    诏太祖庶子称“阿格”，六祖子孙称“觉罗”，觉罗系红带以别之。有詈其祖父者
    罪至死。

        二月壬午，令诸臣荐举居心公正及通晓文艺可任使者。丁亥，编喀喇沁部蒙古
    壮丁为十一旗，每旗设都统一员，下以副都统、参领二员统之。戊子，谕曰：“迩
    来进言者皆请伐明，朕岂不以为念。然亦须相机而行。今察哈尔新附，人心未辑，
    城郭未修，而轻于出师，何以成大业。且大兵一举，明主或弃而走，或惧而请和，
    攻拒之策，何者为宜？其令高鸿中、鲍承先、宁完我、范文程等酌议以闻。”己丑，
    沈佩瑞请屯田广宁、闾阳，造舟輓粟，为进取计。上嘉纳之。乙未，范文程、宁完
    我请荐举不实宜行连坐法。丁未，命多尔衮、岳讬、豪格、萨哈廉将精骑一万，收
    察哈尔林丹之子额尔克孔果尔额哲。

        三月戊辰，谕曰：“顷民耕耨愆期，盖由佐领有事筑城，民苦烦役所致。嗣有
    滥役妨农者治其罪。”庚午，察哈尔寨桑巴赖都尔等一千四百馀人来归。

        五月乙卯，霸奇兰、萨木什喀征黑龙江虎尔哈部，尽克其地，编所获人口以归，
    论功升赏有差。癸亥，上以西征诸贝勒经宣、大境，度明必调宁、锦兵往援，遣贝
    勒多铎率师入宁、锦挠之。己巳，命文馆译宋、辽、金、元四史。壬申，贝勒多铎
    奏报歼明兵五百人于锦州松山城外，杀其副将刘应选。丙子，贝勒多尔衮、岳讬、
    萨哈廉、豪格等奏报兵至西喇硃尔格，遇察哈尔囊囊太妃暨台吉琐诺木等以一千五
    百户降，遂抵额尔克孔果尔额哲所居，其母率额哲迎降。

        六月乙酉，贝勒多铎凯旋，赐良马五，赏从征将士有差。丁酉，吴巴海、荆古
    尔代师还，论功亦如之。明登州黄城岛千总李进功来降。辛丑，谕曰：“太祖以人
    民付朕，当爱养之。诸贝勒非时修缮，劳苦百姓，民不得所，浸以逃亡，是违先志
    而长敌寇也。今朝鲜宾服，察哈尔举国来附，苟不能抚辑其众，后虽拓地，何以处
    之？贝勒大臣其各戢骄纵以副朕意！”壬寅，察哈尔台吉琐诺木率其属六千八百人
    来归。癸卯，谕曰：“太祖禁贝勒子弟郊外放鹰，虑其践田园、扰牲畜也。今违者
    日众。语曰：‘涓涓不塞，将成江河。’其严禁之。”

        秋七月癸酉，论汉人丁户增减，擢参领李思忠等六员官，高鸿中等十一员黜罚
    有差。

        八月庚辰，贝勒多尔衮、岳讬、萨哈廉、豪格以获传国玉玺闻。先是元顺帝北
    狩，以玺从，后失之。越二百馀年，为牧羊者所获。后归于察哈尔林丹汗。林丹亦
    元裔也。玺在苏泰太妃所。至是献之。时岳讬以疾留归化城，多尔衮等率兵略明山
    西，自平虏卫入边，毁长城，略忻州、代州，至崞县。甲申，绘太祖实录图成。乙
    巳，上率大贝勒代善及诸贝勒多尔衮等师次平虏堡。丁未，渡辽河，阅巨流河城堡。

        九月癸丑，贝勒多尔衮等师还，献玉玺，告天受之。额尔克孔果尔额哲及其母
    来朝。庚午，上还宫。壬申，召诸贝勒大臣数代善罪。众议削大贝勒号及和硕贝勒，
    夺十佐领，其子萨哈廉夺二佐领，哈达公主降庶人，褫其夫琐诺木济农爵号。上皆
    免之。

        冬十月己卯，以明议和不成，将进兵，遣使赉书谕明喜峰口、董家口诸边将。
    管户部事和硕贝勒德格类卒。癸未，命吴巴海、多济里、札福尼、吴什塔分将四路
    兵征瓦尔喀。

        十一月丁未朔，命额尔克孔果尔额哲奉母居孙岛习尔哈。

        十二月辛巳，哈达公主莽古济之仆冷僧机首告贝勒莽古尔泰生时与女弟莽古济、
    弟德格类谋逆，公主之夫琐诺木及屯布禄、爱巴礼与其事。会琐诺木亦自首。讯得
    实，莽古济、莽古尔泰子额必伦及屯布禄、爱巴礼皆伏诛。莽古尔泰馀子、德格类
    子俱为庶人。琐诺木自首免罪。授冷僧机三等副将。丁酉，谒太祖陵。甲辰，贝勒
    萨哈廉与诸贝勒及大贝勒代善盟誓，请上尊号。上不许。会蒙古贝勒复来请。上曰：
    “朝鲜兄弟国，宜告之。”

        十年春正月壬戌，皇次女下嫁额尔克孔果尔额哲。

        二月丁丑，八和硕贝勒与外籓四十九贝勒各遗书朝鲜，约其国王劝进尊号。戊
    子，遣使至明边松棚路、潘家口、董家口、喜峰口、赉书致明帝，索其报书。定诸
    臣帽顶饰。庚寅，宁完我以罪免。

        三月丙午朔，清明节，谒太祖陵。辛亥，改文馆为内国史、内祕书、内弘文三
    院。乙卯，遣贝勒阿济格、阿巴泰筑噶海城。庚申，吴什塔等征瓦尔喀，遣使奏捷。
    谕曰：“蒙古深信喇嘛，实乃妄人。嗣后有悬转轮结布幡者，宜禁止之。”乙丑，
    英俄尔岱等自朝鲜还，言国王李倧不接见，亦不纳书，以其报书及所获倧谕边臣书
    进。诸贝勒怒，欲加兵。上曰：“姑遣人谕以利害，质其子弟，不从，兴兵未晚也。”
    丁卯，外籓蒙古十六国四十九贝勒及孔有德、耿仲明、尚可喜俱以请上尊号至盛京。

        夏四月己卯，大贝勒代善，和硕贝勒济尔哈朗、多尔衮、多铎、岳讬、豪格、
    阿巴泰、阿济格、杜度率满、汉、蒙古大臣及蒙古十六国四十九贝勒以三体表文诣
    阙请上尊号曰：“恭维我皇上承天眷祐，应运而兴。当天下昏乱，修德体天，逆者
    威，顺者抚，宽温之誉，施及万姓。征服朝鲜，混一蒙古。遂获玉玺，受命之符，
    昭然可见，上揆天意，下协舆情。臣等谨上尊号，仪物俱备，伏原俞允。”上曰：
    “尔贝勒大臣劝上尊号，历二年所。今再三固请，朕重违尔诸臣意，弗获辞。朕既
    受命，国政恐有未逮，尔等宜恪恭赞襄。”群臣顿首谢。庚辰，礼部进仪注。壬午，
    斋戒，设坛德盛门外。

        国学网站独家推出

亦凡公益图书馆(Shuku.net)

下一卷 回目录