                                  列传一百十七

        福康安  孙士毅  明亮

        福康安，字瑶林，富察氏，满洲镶黄旗人，大学士傅恆子也。初以云骑尉世职
    授三等侍卫。再迁头等侍卫。擢户部侍郎、镶黄旗满洲副都统。
        师征金川，以温福为定边将军，阿桂、丰升额为副将军，高宗命福康安赍印往
    授之，即授领队大臣。乾隆三十八年夏，至军，阿桂方攻当噶尔拉山，留福康安自
    佐。木果木师败，温福死事，复命阿桂为定西将军，分道再举。攻喇穆喇穆，福康
    安督兵克其西各碉，与海兰察合军，克罗博瓦山；北攻，克得斯东寨。贼夜乘雪陟
    山，袭副将常禄保营，福康安闻枪声，督兵赴援，击之退。贼屯山麓，乘雨筑两碉，
    福康安夜率兵八百冒雨逾碉入，杀贼，毁其碉，上手诏嘉其勇。进克色淜普山，破
    坚碉数十，歼贼数百。又与额森特、海兰察合军，攻下色淜普山南贼碉，遂尽破喇
    穆喇穆诸碉卡，并取日则丫口。再进克嘉德古碉，攻逊克尔宗西北寨。贼潜袭我军
    后，福康安击之退。贼以距勒乌围近，屡夜出击我师，福康安与战屡胜。
        阿桂虑贼守隘不时下，改道自日尔巴当噶路入；檄福康安攻下达尔扎克山诸碉。
    再进，攻格鲁克古，率兵裹粮，夜逾沟攀崖，自山隙入当噶海寨，克陡乌当噶大碉、
    桑噶斯玛特木城石卡。再进，克勒吉尔博寨。阿桂令福康安将千人从海兰察赴宜喜，
    自甲索进攻得楞山，焚萨克萨古大小寨数百，渡河取斯年木咱尔、斯聂斯罗市二寨。
    再进，次荣噶尔博山。擢内大臣，赐号嘉勇巴图鲁。再进，至章噶。福康安偕额森
    特攻巴木图，登直古脑山，拔木城、碉寨五十，焚冷角寺，遂克勒乌围。
        阿桂令取道达乌围进攻噶拉依，分其军为七队，福康安率第一队，夺达沙布果
    碉、当噶克底、绰尔丹诸寨为木栅，断科思果木走雅玛朋道。进克达噶木碉二，阿
    穰曲前峰碉木城各二十。焚奔布鲁木护起寨。取舍勒图租鲁傍碉一、寨二，格什格
    章寨一，萨尔歪碉寨三，阿结占寨二。陟科布曲山梁，尽得科布曲诸寨。四十一年
    春，再进，克舍齐、雍中二寺。自拉古尔河出噶拉依之右，移砲击其寨。噶拉依既
    下，金川平。论功，封福康安三等嘉勇男。师还，郊劳，赐御用鞍辔马一。饮至，
    赐缎十二端、白金五百。图形紫光阁，赐双眼花翎。授正白旗满洲都统，出为吉林、
    盛京将军。
        授云贵总督。南掌贡象，自陈为交趾所侵，乞以馀象易砲。福康安谕以国家法
    制有定，还其象，不予砲。疏入，上深韪之。移四川总督，兼署成都将军。四川莠
    民为寇盗，号啯匪，命福康安捕治。逾年，福康安疏言盗已徐戢，陈善后诸事。擢
    御前大臣，加太子太保。召还京，署工部尚书。授兵部尚书、总管内务府大臣。
        四十九年，甘肃回田五等立新教，纠众为乱。授参赞大臣，从将军阿桂讨贼。
    旋授陕甘总督。师至隆德，田五之徒马文熹出降。攻双岘贼卡，贼拒战，阿桂令海
    兰察设伏，福康安往来督战，歼贼数千，遂破石峰堡，擒其渠。以功，进封嘉勇侯。
    转户、吏二部尚书，协办大学士。
        五十二年，台湾林爽文为乱，命福康安为将军，而以海兰察为参赞大臣，督师
    讨之。时诸罗被围久，福建水师提督柴大纪坚守。上褒大纪，改诸罗为嘉义，以旌
    其功。陆路提督蔡攀龙督兵赴援，围未解。福康安师至，道新埤，援嘉义，与贼战
    仑仔顶，克俾长等十馀庄。会日暮，雨大至，福康安令驻师土山巅，贼经山下，昏
    黑无所见，发铳仰击。福康安戒诸军士毋动。既曙，雨霁，海兰察已自他道入，师
    与会，围解。进一等嘉勇公，赐红宝石帽顶、四团龙补服。
        大纪以方在围中，谒福康安未具櫜鞬礼，福康安衔之，疏论大纪骫法、牟利诸
    罪状，并及攀龙陈战状不实。上以大纪困危城久，攀龙亦有劳，意右之，诏谓“二
    人或稍涉自满，在福康安前礼节不谨，为所憎，遂直揭其短”，戒福康安宜存大臣
    体。然大纪卒以是坐死。时论冤大纪，亦深非福康安嫉能，不若傅恆远也。福康安
    复劾攀龙，左迁；而福州将军恆瑞师逗遛不进，福康安与有连，力庇之，诏亦斥其
    私。
        福康安既解嘉义围，令海兰察督兵追捕爽文，槛致京师；复得副贼庄大田。台
    湾平，赐黄腰带、紫缰、金黄辫珊瑚朝珠。命台湾、嘉义皆建生祠塑像，再图形紫
    光阁。疏请募熟番补屯丁，并陈善后诸事，要在习戎事，除奸民，清吏治，肃邮政，
    上悉从之。旋授闽浙总督。
        五十四年，安南阮惠攻黎城，孙士毅师退。上移福康安两广总督，诏未至，福
    康安疏请往莅其事。上奖福康安忠，谓：“大臣视国如家，休戚相关，当若此也。”
    惠更名光平，乞输款，福康安为疏陈，请罢兵，上允之。御史和琳劾湖北按察使李
    天培为福康安致木材，令湖广粮船运京师，福康安疏请罪。上手诏谓阮光平方入朝，
    特宽之；命夺职留任，仍罚总督俸三年、公俸十年。五十五年，福康安率光平朝京
    师，以获盗免罚总督俸。
        五十六年，廓尔喀侵后藏，命福康安为将军，仍以海兰察为参赞大臣，督师讨
    之，免罚公俸。五十七年三月，福康安师出青海，初春草未盛，马瘠，粮不给，督
    诸军速进。行四十日，至前藏，自第理浪古如绒辖、聂拉木，察地势，疾行向宗喀，
    至辖布基。诸道兵未集，督所部分六队，趋擦木，潜登山，夺贼前后二碉，歼贼渠
    三、贼二百馀，擒十馀。进次玛噶尔辖尔甲山梁，贼渠手红旗，拥众登，令设伏诱
    贼进，至山半，伏起横击，搴旗贼尽殪。进攻济陇，济陇当贼要隘，大碉负险，旁
    列诸碉卡，相与为犄角；乃分兵先翦其旁诸碉卡，并力攻大碉，缚大木为梯，督兵
    附碉登，毁垒。战自辰至亥，克其寨，斩六百，擒二百。捷闻，上为赋志喜诗书扇，
    并解御用佩囊以赐。
        六月，自济陇入廓尔喀境，进克索勒拉山。度热索桥，东越峨绿山，自上游潜
    渡。越密里山，攻旺噶尔，克作木古拉巴载山梁。攻噶勒拉、堆补木诸山，破甲尔
    古拉、集木集两要寨。转战深入七百馀里，六战皆捷。上诏褒福康安劳，授武英殿
    大学士。福康安恃胜，军稍怠，督兵冒雨进；贼为伏以待，台斐英阿战死。廓尔喀
    使请和，福康安允之。廓尔喀归所掠后藏金瓦宝器，令大头人噶木第马达特塔巴等
    赍表进象、马及乐工一部，上许受其降。师还，加赐福康安一等轻车都统畀其子德
    麟，授领侍卫内大臣，视王公亲军校例，置六品顶戴蓝翎三缺，官其傔从。复图形
    紫光阁，大学士阿桂让福康安居首。
        福康安初征金川，与海兰察合军讨乱回，同为参赞；及征台湾、定廓尔喀，皆
    专将，海兰察为参赞，师有功，受殊赏。上手诏谓：“福康安能克阳布，俘拉特纳
    巴都尔、巴都尔萨，当酬以王爵。今以受降班师，不克副初原。然福康安孝贤皇后
    侄，大学士傅恆子，进封为王，天下或议朕厚於后族，富察氏亦虑过盛无益。今如
    此蕆事，较荡平廓尔喀倍为欣慰。”阳布，廓尔喀都城；拉特纳巴都尔等，其渠名
    也。五十八年，疏陈西藏善后十八事，诏从之。
        安南国王阮光平卒，上虑其国且乱，命福康安如广西。福康安母卒於京师，令
    在任守制。福康安途中病，命御医往视。福康安疏言：“安南无事，乞还京师，冀
    得庐墓数日。”诏许之，加封嘉勇忠锐公。移四川总督。旋又率金川土司入觐。恆
    秀时为吉林将军，以采参亏库帑累民，命福康安莅谳，拟罪轻，上责福康安袒戚谊。
    复移云贵总督。方寒，赐御服黑狐大腿褂。
        六十年，贵州苗石柳邓，湖南苗吴半生、石三保等为乱，命福康安讨之。柳邓
    围正大营、嗅脑营、松桃三城，福康安师至，力战，次第解三城围，赐三眼花翎。
    福康安率贵州兵破老虎岩贼寨，诇得柳邓踪迹。和琳时为四川总督，将四川兵来会，
    攻满华寨，焚贼寨四十。柳邓入湖北，投三保，三保方围永绥，福康安督兵赴援。
    师当渡，贼筑卡拒守。分兵出上流，缚筏，纵民牧牛，设伏；待贼至掠牛，伏起，
    夺贼船，所缚筏亦顺流至，师尽济。攻石花寨，越得拉山战，杀贼甚众，令总兵花
    连布间道援永绥，师从之，战三日，围解。
        进次竹子山，贼屯兰草坪西北崖，以板为寨，树旗东南山阙；乃设伏对山，仍
    督兵若将自山阙入。贼来战，伏兵发砲，贼溃，退保琅木陀山；再进，克之。山西
    为登高坡，与黄瓜山对，分兵出五道，冒风雨克黄瓜山，焚寨五十六；攻蒩麻寨，
    夺大小喇耳山，焚寨四十。半生、三保悉众拒战，分兵攻雷公山，阻其援兵，击破
    西梁上中下三寨。再进至大乌草河，循河克沙兜寨、盘基坳山；战於板登塞，再战
    於雷公滩，贼屡败。取右哨营，渡河，於群山中越险，进克马蝗冲等大小寨五十。
    至狗脑坡，山益险，兵皆附葛藤，冒矢石，行陟其巅，破贼寨；再进，克虾蟆峒、
    乌龙岩。攻茶它，降者七十馀寨。上移福康安闽浙总督，进封贝子。
        再进，克岩碧山，焚巴沟等二十馀寨。再进攻麾手寨山，总兵花连布将广西兵
    克苗寨四十，赐貂尾褂。围高多寨，吴半生穷蹙出降。上官福康安子德麟副都统，
    在御前侍卫上行走。再进攻鸭保寨，鸭保右天星寨，为贼中奇险处，督兵自雪中求
    道，进取木城七、石卡五，克垂藤、董罗诸寨，赐御服黄里玄狐端罩。旋克大小天
    星寨。进攻木营，乘风雪夜进，拔地良、八荆、桃花诸寨。自平陇复乾州，尽克
    擒头坡、骡马峒诸隘，焚其寨三百。嘉庆元年，再进，克吉吉寨、大陇峒等寨。战
    於高吉陀，再战於两岔溪，屡败贼。贼袭木营，攻擒头坡，皆以有备败走。克结
    石冈，焚牧牛坪等大小寨七十。进克官道溪，再进攻大麻营石城，至廖家冲，夺山
    巅石卡。夜间，道出连峰坳，夺山梁七。上褒福康安，命赠傅忄互贝子。
        福康安染瘴病作，犹督兵进，五月，卒於军。仁宗制诗以诔，命加郡王衔，从
    傅恆配太庙，谥文襄。子德麟，袭贝勒，递降至未入八分公，世袭罔替。
        福康安受高宗殊宠，师有功。在军中习奢侈，犒军金币辄巨万，治饷吏承意指，
    糜滥滋甚。仁宗既亲政，屡下诏戒诸将帅毋滥赏，必斥福康安。德麟迎丧归，将吏
    具赙四万有奇，责令输八万。德麟旋坐雩坛视牲误班，降贝子。
        孙士毅，字智冶，一字补山，浙江仁和人。少颖异，力学。乾隆二十六年进士，
    以知县归班待铨。二十七年，高宗南巡，召试，授内阁中书，充军机章京。迁侍读。
    大学士傅恆督师讨缅甸，以士毅典章奏。叙劳，迁户部郎中。擢大理寺少卿。出为
    广西布政使。擢云南巡抚。总督李侍尧以赃败，士毅坐不先举劾，夺职，遣戍伊犁，
    录其家，不名一钱。上嘉其廉，命纂校四库全书，授翰林院编修。书成，擢太常寺
    少卿。复出为山东布政使。擢广西巡抚，移广东。初上官，疏言：“广东海洋交错，
    奸宄易藏。惟有洁以持身，严以察吏，不敢因循讳饰。”上谕以勉效李湖，湖为广
    东巡抚，以风厉有声为上所深赏也。
        寻署两广总督。陕甘总督福康安议练兵，诏下云、贵、四川、两广、福建诸行
    省令仿行。士毅疏请广东练水陆兵二万八千五百三十二人，广西练兵一万一千二百
    九十六人，选人材精壮、技艺嫺习，责督、抚、提、镇实心训练；请严立科条，以
    惩积习。上谕曰：“此可徐徐为之，而必以实。”寻还巡抚任。广东民悍，多逋赋，
    州县吏当上计，或以私财应，冀课最，民益延抗为得计。士毅详覈积逋，遣幹按治
    逋赋最多诸州县，自乾隆四十年后，具册督追。州县吏以私财应计政者，察无他私
    弊，以督追所得偿之。上奖其能，惟谓：“州县吏职催科，乃以不能振作，民多逋
    赋。以私财应计政，不罪其诳已为宽典；若以督追所得偿之，将何以示儆？令续徵
    逋赋当悉入官。”茭塘者，群盗所聚，拒捕伤官。士毅擒其渠，戮以徇。上复嘉其
    能，赐花翎。两广总督富勒浑纵其仆受赇，事闻，下士毅按治得实，富勒浑坐谴。
    上以士毅持正，即迁两广总督。富勒浑疏论广东鹺政，请增运艘，按季徵饷价，复
    三十九埠运商清积逋。士毅受事，疏言：“增运艘，当去封押之扰，定经久之规，
    俾新旧船户皆各乐从；按季徵饷价，当复旧例，岁终奏销；三十九埠运商以逋课黜，
    中铅山、南康、上犹、英德四埠当先复，清积逋当自三十九埠始。”皆下部议行。
        五十二年，台湾林爽文为乱，士毅诣潮州戒备。师行，遣兵助剿，刍茭、器械
    皆立办，加太子太保，赐双眼翎、一等轻车都尉世职。五十三年，台湾平，图形紫
    光阁。会安南国王黎维祁为其臣阮惠所逐，其母、妻叩关告变。士毅以闻，督兵诣
    龙州防镇南关，帝嘉其识轻重、知大体，命自广西入安南，别遣云南提督乌大经自
    蒙自进。阮惠遣将拒於寿昌江，又分兵屯嘉观。士毅师至，击破惠所遣将，渡寿昌
    江，再进至市球江，惠守备甚设。士毅令阳於下游为浮桥，若将渡；密遣总兵张朝
    龙自上游渡，出贼后，贼恇扰。士毅勒兵乘筏渡，贼弃寨走；纵击，贼自投江中死，
    尸蔽江。游击张纯等亦击破惠屯嘉观军，副将庆成等设伏擒惠将。师再进至富良江，
    江南即黎城，惠令尽收战舰泊南岸拒守。士毅缚筏载兵，令提督许世亨将二百人夜
    过江，掠小舟数十，更番渡兵。黎明，兵渡者二千馀。惠军以舟遁，张纯追及之，
    分焚其舟，尽歼之，遂复黎城，阮惠走富春。维祁至军中，士毅承旨封为安南国王。
    捷闻，封一等谋勇公，赐红宝石顶。士毅辞，不许。命班师，士毅犹豫未即行。
        五十四年春正月，阮惠率其徒攻黎城，维祁亦挈其孥潜遁。士毅引兵退，渡市
    球江，驻江北。惠军追至，总兵李化龙殿，度浮桥，堕水死；浮桥断，提督许世亨
    等皆战死。士毅还入镇南关，维祁与母子偕至，置诸南宁。上以士毅不遵诏班师，
    有此挫折，罢封爵，并撤红宝石顶、双眼花翎，解总督任，以福康安代之。方惠追
    我师至富良江，士毅欲复渡江与决战，世亨力谏，谓损大臣、伤国体，令千总薛忠
    挽其缰而退。至是具疏自劾，令驻镇南关治事。惠寻遣使求内附，福康安至，与士
    毅严斥之。既，以黎氏瞀乱，不堪复立国，遂偕奏安南不必用兵状，帝从其议。寻
    召士毅还京师，授兵部尚书，充军机大臣，直南书房。是年冬，命署四川总督，逾
    岁真除。未几，两江总督书麟坐高邮书吏伪印冒徵被谴，以士毅代之，谕以江南吏
    治废弛久，当黾勉整饬，毋徇隐。徐州王平庄河决，筑毛城铺堤堰，赈被水诸州县，
    俱称旨。五十六年，召授吏部尚书、协办大学士。
        廓尔喀用兵，命摄四川总督，督饷。士毅自打箭炉出驻察木多，师已入后藏，
    复驰诣前藏，馈运无匮。以劳，复赐双眼花翎。五十七年，廓尔喀平，再图形紫光
    阁。旋授文渊阁大学士，兼礼部尚书。偕福康安、和琳驻前藏谋善后。福康安率金
    川土司入觐，命士毅再权四川总督。福康安移云贵总督，以和琳代之。上令士毅留
    四川董理讨廓尔喀之役军需奏销，士毅乞留福康安、和琳会覈，上不许。
        六十年春，湖南苗为乱，入四川秀山境，士毅督兵驻守击贼。嘉庆元年，湖北
    教匪为乱，侵四川酉阳境。士毅移军来凤，战屡胜，封三等男。贼屯茶园溪，大雨
    旬日，诇无备。夜击贼，人持短兵坌涌入，千总张超执长矛先登，斩其魁，追奔四
    十馀里。贼退据旗鼓寨，士毅移军从之。六月，卒於军中，赠公爵，谥文靖。以其
    孙均袭伯爵。
        士毅故善和珅，病笃，遗书请入旗，高宗特许之，命均入汉军正白旗，授散秩
    大臣。寻以幼罢。十一年，自陈废疾，请以同祖弟玉墀袭爵，仁宗谕曰：“士毅克
    黎城，皇考命班师。士毅意在贪功，迟延失事，兵溃入关。所奏多有虚饰。朕体皇
    考遗意，未予追求。今均既病废，士毅原授伯爵当裁撤，并令均出旗归原籍。”
        明亮，富察氏，满洲镶黄旗人，都统广成子，亦孝贤高皇后侄也。初以诸生尚
    履亲王允祹女，为多罗额驸，授整仪尉。累迁銮仪卫銮仪使。乾隆三十年，授伊犁
    领队大臣，从征乌什乱回。再移宁古塔副都统。从征缅甸，有功。
        三十六年，两金川为乱，命以护军统领佐四川总督桂林出师。明年，桂林师出
    墨垄沟，败绩，明亮未以闻，上责其隐，夺职。旋授头等侍卫衔，令从军自效。时
    阿桂以参赞大臣代将，令明亮仍出墨垄沟，潜袭甲尔木，夺第一山梁。地高寒，不
    俟令引还，阿桂奏劾，降二等侍卫衔。复攻甲尔木，乘雪陟其中峰，克所筑碉卡，
    授二等侍卫。寻攻真登梅列，断贼粮道，迁头等侍卫，加副都统衔。复自都恭进破
    噶察、丹嘉诸寨，与阿桂会於僧格宗。阿桂授副将军，命明亮为领队大臣。再进，
    自僧格宗渡河，东攻美诺，令侍卫德赫布等为前队，明亮继，逐贼至美都喇嘛寺，
    围美诺，战一昼夜，克之。小金川悉定。
        进讨大金川，温福出西路，丰升额出北路，而阿桂出南路，明亮为参赞。三十
    八年正月，师次当噶尔拉山，亘二十馀里，贼筑十四碉拒守。明亮攻克第五、第四
    两碉。居数月，温福师败，僧格宗、美诺皆陷。从阿桂敛师退驻翁古尔垄，擢广州
    将军。十月，师再举，阿桂出西路，授明亮定边右副将军，出南路，当一面。自思
    纽顺河取得里、得木甲诸寨，袭破宅垄，复取僧格宗，与阿桂会美诺。小金川复定，
    赐御用黑狐冠。三十九年正月，与阿桂策定进军道，明亮自巴旺、布拉克底土司进
    次马奈。马奈山峻险，河南有地曰斯第，为贼寨障。明亮夜攻马奈，遣参赞大臣富
    德自骆驼沟出寨后夹攻，战二日，克之。再进，次绒布寨。分兵授领队大臣奎林，
    以皮船渡河，取斯第山梁木城二。再进攻卡卡角，其前地曰庾额特，山负河而立，
    危峰护其右，势绝险，山腰径隘，贼夹以巨碉。屡攻不能下，於其右筑五碉卫饷道。
    攻穆谷诸寨，贼拒守益力，而奎林军以乏水移驻深嘉卜。明亮诇得泉，使富德、奎
    林移军就之。分道攻斯第，贼前后并至，断我军为数部，战甚力，侍卫阿尔都陟险
    焚贼卡，乃破围出。明亮策攻正地，深入不遇贼，虑阻险设伏，未即进。阿桂令改
    出北路，与参赞大臣舒常合军攻宜喜，进克达尔图山梁。贼筑十八碉，迭战克其十
    五，复自木克什进次带石，东取谷尔提，西攻沙坝山，焚碉卡二百馀。贼据隘断我
    军道，别得道出。
        四十年四月，阿桂令参赞大臣海兰察助攻宜喜，分兵十馀道攻贼碉。明亮与海
    兰察、舒常巡行督战，克萨克萨谷山梁，达尔图、得楞、沙坝山诸贼皆溃，并得日
    旁诸寨，授内大臣。再进克基木斯丹当噶山，海兰察还佐阿桂。明亮军进次扎乌古，
    攻碉未即下，令奎林以砲击贼，破石真噶，北取琅谷，移师驻其地。阿桂已克勒乌
    围，进攻噶拉依，令明亮攻碾占。未即下，明亮疏请简精锐佐阿桂并力出西路。上
    不谓然，诏切责，乃自琅谷进攻纳木迪。阿桂遣驻美诺兵千馀助明亮。明亮策贼守
    纳木迪，扎乌古备必疏，遣奎林出间道袭破之。自日斯满至阿尔古山梁，上下二十
    馀里，诸碉卡尽下，纳木迪贼焚寨走。再进攻日斯满先取得耳谷，断贼后路；令和
    隆武等夹击，大破贼，还攻碾占。碾占为乃当山巅，其北曰阿尔占，其南曰甲杂。
    明亮袭破阿尔占，夜督兵縋下峭壁，陟山梁，尽破诸碉寨，遂攻乃当，贼溃遁。围
    甲杂，缺一面当水，贼走，师乘之，皆堕水死。阿桂军临噶拉依，明亮取独松趋正
    地，降马尔邦，令奎林等军於巴布朗谷。督兵与阿桂军会，偕阿桂疏报噶拉依围合。
    四十一年春，命封一等襄勇伯，赐双眼花翎。师克噶拉依，金川平。时议以成都将
    军驻雅州总边政，以授明亮。明亮以雅州地隘，请还驻成都，陈善后诸事，皆从之。
    夏，师还，上郊劳，赐银币、鞍马。冬，复率诸土司入觐，命在军机处行走。四十
    三年，改授四川提督。四十五年，复率诸土司入觐。
        四十六年，甘肃撒拉尔回乱，攻兰州。明亮将四川兵自巩昌入甘肃，合军讨贼。
    上幸木兰，觐行在，改授乌鲁木齐都统。员外郎开泰罪谴，命永远枷号；明亮徇协
    领富通请释之，未以闻。四十八年，移伊犁将军，而富通当引见，开泰惧失庇，投
    水死。事闻，上逮明亮诣京师，狱成，罪绞待决。四十九年，甘肃固原回复乱，大
    学士阿桂出视师，命释明亮，赐蓝翎侍卫从军。乱定，授头等侍卫。累迁镶红旗蒙
    古都统。五十五年，授刑部尚书。五十六年，出为黑龙江将军。五十八年，移伊犁
    将军。六十年，复入为正红旗汉军都统。坐在黑龙江令兵输貂予贱值，夺职，留乌
    鲁木齐自效。
        贵州苗石柳邓、湖北苗石三保等为乱，嘉庆元年，命明亮出佐湖南军，授头等
    侍卫，旋以副都统衔署广州将军。贼久据孝感，署湖广总督永保讨之未克，明亮将
    三千五百人以往，至潼川铺，贼出战，分兵伏黄金庙，攻贼垒，伏起，贼砲裂，敛
    入城。明亮令积柴城门外纵火，贼突出，皆堕壕，三日火始烬，城遂破，赐轻车都
    尉世职。攻锺祥，得贼渠张家瑞等。战於双沟，屯吕堰，贼至，击败之。再进攻平
    陇，破养牛塘、刚息冲诸隘。围石隆，奋战，斩石柳邓，获其孥，封二等襄勇伯，
    赐双眼花翎。
        是时教匪起，延及四川、陕西、湖北三省，命明亮督兵赴四川，与总督宜绵合
    军讨贼。二年，明亮自永绥入四川，与宜绵军合。转战，焚金峨寺，破重石子、香
    炉坪，克分水岭、火石岭诸卡。贼渠王三槐出战，大破之，三槐中枪逸，贼死者万
    馀人。复战精忠寺，俘三槐母。襄阳贼渠姚之富、齐王氏等窜四川，与三槐及达州
    贼渠徐添德合，势复张。之富等据开县南天洞，明亮击破之，逐贼，战於大凉山。
    云阳贼渠高名贵应贼，明亮与宜绵策擒名贵，歼其从。贼攻白帝城，明亮循江下宜
    昌，贼来犯，击破之。逐贼至独树，会湖广总督景安师至，合击，逼贼入南漳山中。
    度贼且渡汉北入河南境，令总兵长春屯穀城为备；督兵出隆中，贼北走，击之溃，
    赐紫缰。
        贼屡败，不能北渡，乃自房县入陕西境。明亮逐贼，屡战皆捷，先后杀六千馀
    人。贼走紫阳，明亮师次白沔峡，之富等与诸贼渠张汉潮、高均德分道窜走，明亮
    逐汉潮、均德入汉中。上责明亮不当置群盗而但逐汉潮、均德，夺爵及双眼花翎、
    紫缰。之富等亦渡江与均德合走汉阴，其徒入城固、南郑，乃夺职，逮诣京师。旋
    以军事急，命留军自效。督兵逐之富、齐王氏自山阳至郧西，急击之，之富、齐王
    氏皆投崖死，赐副都统衔、花翎。命捕治均德。
        师进次西乡，汉潮与诸贼渠詹世爵、李槐合万馀人，自竹谿至平利、太平，明
    亮追及於池子山，战，馘世爵、槐，而汉潮还走南乡，复攻陷西乡、石泉，命夺花
    翎。汉潮入河南境，攻卢氏，明亮赴援，汉潮复走陕西，攻五郎。四年，上授勒
    保经略大臣，授明亮副都统、参赞大臣，逐汉潮入汉中。勒保弟永保先以孝感、锺
    祥剿贼无功坐谴，嫉明亮；至是起署陕西巡抚，与明亮不相能，汉潮往来奔窜，不
    以师应。上徵勒保还，命明亮代将，迁正红旗汉军都统。明亮劾永保军久驻不进，
    永保言明亮有手札尼其移军。上为夺明亮职，逮诣京师，明亮方追贼入子午谷，战
    於张家坪，歼汉潮。师还，就逮，罪斩待决。
        五年，上追录前功，以领催诣湖北从陕甘总督松筠讨贼，旋授蓝翎侍卫、领队
    大臣。败贼石花街，迁二等侍卫。再败贼斑竹园、远安镇，命以五品衔授宜昌镇总
    兵。贼窥荆、襄，明亮与战败之。贼欲西走陕，明亮守七星关，贼复折而东，战於
    硃家嘴，大破贼，进秩视三品。贼复入陕西境，明亮与巡抚倭什布合击之，贼还南
    窜。上命赴四川讨贼，明亮以陕西贼渠高二、马五等将至竹谿，驰赴迎击。上责明
    亮不即赴四川，复左授蓝翎侍卫。明亮已击破高二、马五，复擢三等侍卫、领队大
    臣。还师湖北，战於寿阳坪，破贼渠徐添德，战於狮子岩、佘家河，破贼渠苟文明，
    复授宜昌镇总兵。时湖北贼渐定，上念明亮老，召还，授二等侍卫。
        七年，自副都统外授乌鲁木齐都统。三省教匪平，行赏，封一等男。九年，内
    授都统，迁兵部尚书。十年，进一等子。十四年，加太子少保，进三等伯。十五年，
    赐双眼花翎，命协办大学士。十六年，以舆夫聚博，上闻，不以实奏，左授副都统。
    十七年，出为西安将军。十八年，内授都统、左都御史。十九年，复授兵部尚书、
    协办大学士。二十二年，授武英殿大学士，进太子太保。二十四年，进三等侯。道
    光元年，致仕，食全俸。二年，卒，年八十七。宣宗亲临奠，赐陀罗经被。谥文襄，
    祀贤良祠。
        论曰：福康安起戚里，然亦自知兵。征廓尔喀，贼守隘，命前军更番与战，而
    设伏隘侧，前军败退，贼逐出隘，伏起，贼骇走，我军蹙之入隘。福康安策骑督战，
    诸军悉度隘，遂夷贼屯。其才略多类此。士毅入安南，度重险，寀入其庭。是时诸
    将多骄侈，士毅独廉，盖亦有不可没者。明亮知兵过福康安，廉侔士毅，师屡有功，
    辄有齮之者，未能竟其绩。立朝既久，躬享上寿，进受封拜，非幸致也！

        国学网站独家推出

亦凡公益图书馆(Shuku.net)

下一卷 回目录