                            志六十四  礼八（嘉礼二）

        大婚仪皇子婚仪王公婚礼附公主下嫁仪郡主以下于归礼附
        品官士庶婚礼视学仪临雍附经筵仪日讲附策士仪
        颁诏仪迎接诏书附进书仪进表笺仪巡狩仪乡饮酒礼

        大婚仪清初太祖戊子年，叶赫国贝勒纳林布禄送妹来归，帝率贝勒等迎之，大
    宴，礼成，时犹未定仪注也。太宗即位后，行册立礼。至顺治八年，世祖大婚，始
    定纳后仪。先期诹吉行纳采礼，前一日，遣官祭告郊、社、太庙。届日质明，设节
    案太和殿，礼物具丹陛上，陈文马其下。正、副使俟丹墀东。鸣赞官口赞，使臣三
    跪九拜讫，升东阶，立陛上。宣制官传制，使臣跪。制曰：“兹纳某氏某女为后，
    命卿等持节行纳采礼。”大学士入，奉节出，授正使，正使受，偕副使兴，前行降
    中阶左。执事官纳仪物采亭中。仪仗前导，卫士牵马从，出太和中门，诣后邸。后
    父朝服跪迎门外道右。既入，使臣陈节中案，执事陈仪物左右案，陈马于庭。使臣
    传制纳采，以次奉仪物授后父，后父跪受，兴，率子弟望阙行礼。使臣出，跪送如
    初。前期一日，行纳徵礼。所司具大徵仪物，遣使传制，如纳采仪。大婚前一日，
    复遣官祭告，届期卤簿、乐悬具。帝御太和殿阅册、宝，制辞曰：“皇帝钦奉皇太
    后懿旨，纳某氏为皇后。兹当吉月令辰，备物典册，命卿等以礼奉迎。”遣使如册
    后仪，使臣随册、宝亭出自协和门，驾还宫。

        时皇后仪仗陈邸第，封使至，后父率亲属朝服迎门外，后礼服迎庭中，后母率
    诸妇咸朝服跪。使臣奉册、宝入陈案上，后就案南北面跪，内院官西乡立，读册、
    宝文，次第授左女官，女官跪接献皇后，后祗受，转授右女官，亦跪接，陈案上盝
    内。后兴，六肃三跪三叩，礼毕，升辇。女官奉盝置采亭，鼓乐导前，次仪仗，次
    凤辇。后父母跪送如跪迎仪。辇至协和门，仪驾止。女官奉盝前行置中宫，辇入自
    中门，至太和殿阶下降辇入宫。

        帝御中和殿，率诸王诣皇太后前行礼。毕，诸王退。帝御太和殿，赐后父及亲
    属宴，王公百官咸与。皇太后御位育宫，即保和殿，赐后母及亲属宴，公主、福晋、
    命妇咸与。越三日，帝复御太和殿，王公百官上表庆贺，颁诏如制。赐后父母兄弟
    服物有差。十一年大婚，越三日，后谒皇太后礼毕，始宴。康熙四年大婚，就后邸
    设纳采宴，公主、辅臣命妇各三人，内大臣、侍卫及公以下、群臣二品以上咸与。

        大徵亦如之。赐后祖父母、父母衣服，谢恩如仪。至日，使臣奉册、宝至，后
    祗受毕，钦天监报时，后升辇。命妇四人导前，七人随后，皆骑。内大臣、侍卫从，
    至太和殿阶下退。后降辇，内监奉册、宝导至中和殿，命妇退。执事命妇迎侍入宫，
    奉册、宝内监授守宝内监，退。帝诣太皇太后、皇太后前行礼，御殿、赐宴如初。
    皇太后率辅臣命妇入宫，赐后母及亲属宴，公主、福晋不与。时加酉，宫中设宴，
    行合卺礼。翼日，后诣两宫朝见，三日受贺，颁诏如常仪。

        同治十一年，纳采、大徵、发册、奉迎，悉准成式。惟届时后升辇，使臣乘马
    先，内监扶，左右内大臣等骑从。至午门外，九凤曲盖前导，行及乾清门，龙亭止，
    使臣等退，礼部官奉册、宝陈交泰殿左右案，退。辇入乾清宫，执事者俱退，侍卫
    合隔扇。福晋、命妇侍辇入宫，宫中开合卺宴，礼成。光绪十五年大婚，越六日，
    后始朝见皇太后，又越二日，帝受贺，馀仪同。

        皇子婚仪先指婚，简大臣命妇偕老者襄事。福晋父蟒服诣乾清门，北面跪，大
    臣西面传旨：“今以某氏女作配皇子某为福晋。”福晋父三跪九拜，退。择吉，简
    内大臣、侍卫随皇子诣福晋家行文定礼。福晋父采服迎门外，皇子升堂拜，福晋父
    答拜，三拜，兴。见福晋母亦如之。辞出，福晋父送大门外。行纳采礼，所司具仪
    币，并备赐福晋父母服饰、鞍马。以内府大臣、宫殿监督领侍充使。及门，福晋父
    迎入中堂，谢恩毕，与宴，大臣陪福晋父宴中堂，命妇、女官陪女眷宴内室，毕，
    使者还朝复命。婚前一日，福晋家赍妆具陈皇子宫，至日，皇子诣帝后前行礼，若
    为妃嫔出，则并诣焉。

        吉时届，銮仪卫备采舆，内府大臣率属二十、护军四十诣福晋第奉迎。采舆陈
    堂中，女官告“升舆”，福晋升，父母家人咸送。内校舁行。女官从，出大门乘马。
    至禁城门外，众步行随舆入，至皇子宫门降，女官导入宫。届合卺时，皇子西乡，
    福晋东乡，行两拜礼。各就坐，女官酌酒合和以进，皆饮，酒馔三行，起，仍行两
    拜礼。于时宫所张幕、结采，设宴，福晋父母、亲族暨大臣、命妇咸与，礼成。翌
    日皇子、福晋夙兴，朝见帝、后，女官引皇子居左稍前，三跪九拜，福晋居右稍后，
    六肃三跪三拜。见所出妃嫔，皇子二跪六拜，福晋四肃二跪二拜。越九日，归宁。
    巳宴，偕还，不逾午。

        王公婚礼，崇德间定制，凡亲王聘朝臣女为婚，纳采日，府属官充使，是日设
    宴，牲酒盛陈。婚日宴亦如之。给女父母服物鞍马符例。若外籓亲、郡王，贝勒，
    台吉女，仪物视爵次为差。婚日宴，牲多少异宜。世子，郡王，贝勒，贝子，镇、
    辅国公聘娶，仪物暨宴日牲酒，其数递降，皆有差等。顺治间，更婚制，限贝勒以
    下罢用珠缎。赐婚，王公诣中和殿或位育宫谢恩，其子未受封者，婚礼视其父，已
    受封则从其爵。康熙初，始令王公纳采易布为缎，馀如故。

        公主下嫁仪指婚日，额驸蟒服诣乾清门东阶下，北面跪，襄事大臣西面立。宣
    制：“以某公主择配某额驸。”祗受命，谢恩退。初定，诹日诣午门，进一九礼，
    即纳采也。驼马、筵席、羊酒如数。得旨分纳所司。次日燕飨，额驸率族中人朝服
    谒皇太后宫，礼讫，集保和殿。帝升座，额驸等三跪九拜。御筵既陈，进爵大臣跪
    进酒，帝受饮，还赐大臣酒，跪饮之。时额驸等行礼惟一拜。彻宴谢恩，一跪三拜。
    出至内右门外，三跪九拜，退。凡帝前谢恩皆赞，后宫前不赞。是日额驸眷属诣皇
    太后、皇后宫筵宴如仪。釐降前一日，额驸诣宫门谢恩，内府官率銮仪校送妆奁诣
    额驸第，内管领命妇偕女侍铺陈。

        至日，额驸家备九九礼物，如鞍马、甲胄，诣午门恭纳，燕飨如初定礼。吉时
    届，公主吉服诣皇太后、帝、后暨所生妃、嫔前行礼。命妇翊升舆，下帘，内校舁
    出宫，仪仗具列，灯炬前引。福晋、夫人、命妇乘舆陪从，诣额驸第行合卺礼。其
    日设宴九十席，如下嫁外籓，但用牲酒。成婚后九日，归宫谢恩。公主入宫行礼，
    额驸诣慈宁门外、乾清门外、内右门外行礼。

        天命八年，太祖御八角殿，训公主以妇道，毋陵侮其夫，恣意骄纵，违者罪之。
    时议谓王化所由始。厥后定制，额驸及其父母见公主俱屈膝叩安，有赉赐必叩首，
    寻远古辙已。逮道光二十一年，宣宗以为非礼所宜，稍更仪注，额驸见公主植立申
    敬，公主立答之，舅、姑见公主正立致敬，公主亦如之。如餽物，俱植立，免屈膝，
    以重伦纪，著为令。

        又定下嫁时停进九九礼，并罢筵宴，自后罢宴以为常。明年，改初定进羊九，
    继此踵行。同治时，定公主归宁，免额驸内右门行礼，馀如前仪。

        郡主于归礼，崇德间，定亲王嫁女聘仪，鞍马、甲胄十有五。如嫁外籓，亲王
    以下纳采用驼、马、羊，准七九数。媵婢八，男、妇五户。顺治时，朝臣聘仪，鞍
    马、甲胄各七。乾隆时，定郡王媵婢六，男、妇四户。嫁朝臣聘用鞍马七，外籓纳
    采视崇德时为减。郡主以下，县主、郡君、县君、乡君于归礼，以次递杀。康熙八
    年，定郡主、县主归宁，禁母家给满洲人口，限用蒙、汉人八名，郡君至乡君，蒙、
    汉人六名，将军至宗室女，四名。

        乾隆三十五年，罢朝臣进纳采礼，外籓如故。不设宴。

        品官士庶婚礼凡品官论婚，先使媒妁通书，乃诹吉纳采。自公、侯、伯讫九品
    官，仪物以官品为降杀。主婚者吉服，命子弟为使，从者赍仪物至女氏第，主婚者
    吉服迎。从者陈仪物于庭，奉书致命，主婚者受书，告庙醴宾，宾退，送之门，使
    者还复命。是日设宴具牲酒，公、侯以下，数各有差。婚前一日，女氏使人奉箕帚
    往婿家，陈衾帷、茵褥、器用具。

        届日，婿家豫设合卺宴。婿吉服俟，备仪从。婿承父命亲迎，以采舆如女氏第。
    女氏主婚者告庙，辞曰：“某第几女某，将以今日归某氏。”乃笄而命之。还醮女
    内室，父东母西。女盛服出，北面再拜，侍者斟酒醴女，父训以宜家之道，母施衿
    结帨，申父命，女识之不唯。婿既至，入门再拜。奠雁，出。姆为女加景盖首，出。
    婿揖降。女从姆导升舆，仪卫前导，送者随舆后。婿先还。舆至门，婿导升西阶，
    入室逾阈，媵布婿席东旁，御布妇席西旁，交拜讫，对筵坐。馔入，卒食，媵御取
    ■D9实酒，分酳婿、妇，三酌用卺，卒酳，婿出。媵御施衾枕，婿入，烛出。是日
    具宴与纳采同。

        品官子未任职，礼视其父，受职者各从其品。士婚礼视九品官。庶民纳采，首
    饰数以四为限，舆不饰采，馀与士同。婚三日，主人、主妇率新妇庙见，无庙，见
    祖、祢于寝，如常告仪。

        雍正初，定制，汉人纳采成婚，四品以上，绸缎、首饰限八数，食物限十品。
    五品以下减二，八品以下又减二，军、民䌷绢、果盒亦以四为限。品官婚嫁日，用
    本官执事，灯六、鼓乐十二人，不及品者，灯四、鼓乐八人。禁糜费，凡官民皆不
    得用财礼云。

        视学仪顺治建元，帝幸太学释奠。先期衍圣公、五经博士至，圣裔五人，元圣
    及配、哲诸裔各二人，乘传赴京。各氏子孙现列朝官者，各官学师生暨进士、举、
    贡，咸与观礼。内阁拟经、书，祭酒、司业撰讲章进御。届日，大成门东张大次，
    彝伦堂设黄幄御座，幄前置御案，左右讲案二，祭酒等奉讲章及进讲副本，书左经
    右，陈于案。帝礼服乘舆诣学，祭酒、司业率官属诸生跪迎成贤街右。驾入幄，诣
    大成殿释奠。礼毕，出易衮服，幸彝伦堂，御讲幄。升座，王公立阶上，百官立阶
    下，衍圣公率博士、各氏裔，祭酒等率官生就拜位，行三跪九叩礼。毕，自王公讫
    九卿以次赐坐，寻诣堂内跪，一叩。鸿胪官赞“进讲”，祭酒、司业入，北乡立，
    所司举经案进御前。赐讲官座，祭酒等一叩，坐。依次宣讲。翰詹四品以下官，监
    官、师儒、博士、圣贤后裔、肄业诸生圜听。讲毕，退，听讲者咸退。复位序立，
    跪聆传制。辞曰：“圣人之道，如日中天，讲贯服膺，用资治理，尔师生勉之。”
    祭酒等三跪九叩，退。赐茶，群臣受饮。一叩，礼成。驾出，咸跪送。翼日，监官、
    博士暨诸生表谢，帝御太和殿，礼赐如常仪，并赐衍圣公、各官宴礼部。越三日，
    颁敕太学，诏诸生策励，赉衍圣公冠服，监官、博士等衣一袭，助教、诸生白金有
    差。

        康熙八年，圣祖释奠太学，讲经、悉准成式。

        雍正二年，谕：“视学大典，称幸非宜，嗣后更‘幸’为‘诣’。”

        乾隆二年，命闵、冉、言、卜、颛孙、端木六氏博士陪祀观礼，准五氏例行。
    明年，帝亲视学，圣、贤各裔暨东野氏来观礼者三十二人，送监求学，即召衍圣公
    等面谕之。谓：“既为圣贤后，当心圣贤心，非徒读其书而已。必躬行实践，事求
    无愧，方为不负所学。其务勤思勉励，克绍心传。”

        三年三月上丁，帝亲诣太学行释菜礼。越六日，临雍讲学，王公大臣，圣贤后
    裔，以至太学诸生，环集桥门璧水间者以万数。临雍命下，既诹吉，所司设御幄大
    成门外，其辟雍殿阶陈中和韶乐，太学门内陈丹陛大乐、清乐。殿内经书案、讲案
    备具如前。帝释奠毕、御彝伦堂，易衮服，临辟雍。太学鸣钟鼓，升座，乐奏，止
    有节。赞“齐班”，讲官、侍班、纠仪各官就拜位，赞“跪，叩，兴”，行二跪六
    叩礼，兴。若衍圣公入觐，先进讲，大学士以至诸生分班立，行礼讫，满、满讲官
    入，一叩，就坐，讲四书，帝阐发书义，宣示臣工，圜桥各官生跪聆毕，兴。祭酒
    讲经，帝阐经义如初礼。馀同视学仪。

        先是御史曹学闵上言：“宜考古制，建辟雍于国子监。”格部议。至四十九年，
    新建国学成，明年将临雍，命大臣规濬圜水，礼乐备举。特旨奖学闵，并令朝鲜使
    臣随班观礼。礼成，赏赉有差。翼日加赉圣、贤各氏裔及诸生绸帛。

        道光三年临雍，命廕生豫听宣讲，谕监官曰：“化民成俗，基于学校，兴贤育
    德，责在师儒。士先器识，渐摩濡染，厥有由来。尔监臣式兹多士，尚其端教术，
    正典型，毋即于华，毋邻于固。入孝出弟，择友亲师。庶几成风，绍休圣绪。”

        令甲，车驾幸鲁，展礼先师，讲学阙里，豫选圣、贤裔二人直讲，翰林官撰讲
    章。前一日，张大次奎文阁，设御座诗礼堂。前置案，讲案列西檐下。届日，陈讲
    章及副本于案，帝出行宫，衍圣公采服率五经博士暨各氏跪迎庙门右。帝入，诣大
    成殿祭孔子，如上丁仪。驾出，御诗礼堂，升座。衍圣公以下官随至，序立庭中，
    行三跪九叩礼。讫，进讲，直讲者一跪三叩，兴。讲经书讫，俱退。驾谒孔林。翼
    日，赐衍圣公等帛、金、书籍有差。简各氏弟子有文行者贡太学，凡登仕版，并进
    一阶。

        经筵仪初沿明制，阁臣例不兼经筵。顺治九年，春、秋仲月一举，始令大学士
    知经筵事。尚书、左都御史、通政使、大理卿、学士侍班，翰林二人进讲。豫设御
    案、讲官案，列讲章及进讲副本，左书右经，届时，帝常服御文华殿，记注官立柱
    西，东面。讲官等二跪六叩，兴，序立左右，侍班官分立其后。纠仪官立东西隅。
    鸣赞官赞“进讲”，直讲官诣案前跪，三叩，兴，分就左右案。先后讲四书与经，
    复位。帝宣示清、汉文御论，各官跪聆毕，大学士奏辞感悦。兴，降阶行二跪六叩
    礼。毕，帝临文渊阁，赐坐、赐茶。礼成，还宫。赐宴本仁殿。宴毕，谢恩。

        康熙十年举经筵，命大学士熊赐履为讲官，知经筵事。顷之，圣祖以春、秋两
    讲为期阔疏，遂谕日进讲弘德殿。二十四年，定制，以大学士、左都御史、侍郎、
    詹事充经筵讲官。二月，文华殿成，举行典礼。世宗践阼，居亮阴，未举。

        雍正三年八月吉日，诏言：“帝王御宇，咸资典学。朕承庭训，时习简编。味
    道研经，实敷政宁人之本。兹当释服，亟宜举行。”于是进讲如仪。

        乾隆五年，谕曰：“经筵之设，藉献箴规。近进讲章，辞多颂美，殊失咨儆古
    意。人君敷政，正赖以古证今，献可替否。其务剀切敷陈，期裨政学，庶有当稽古
    典学实义。”

        七年，经筵日雨，礼臣依例请改期。谕曰：“魏文侯出猎遇雨，尚不失信虞人。
    矧兹大典，复经祭告，讵宜改期？执事诸臣，可衣雨服列班，暂罢阶下行礼、殿内
    赐茶诸仪。嗣后遇雨仿此。”

        翰林院专司日讲，冬、夏至前一日乃辍。十四年，以进呈经史，渐等具文，谕
    令停止。

        五十一年，御经筵，赐宴礼臣随侍者，分东西班，特命歌抑戒诗。

        嘉庆中，张鹏展疏请翰林科道日进经义、奏议。诏责其迂。

        文宗登极，曾国籓请复日讲旧典，格部议。次年咸丰纪元，正月，遂奉特旨令
    翰詹诸臣番直，并躬制题目，俾撰讲义，分日呈览。迄光、宣之际，犹依此例云。

        策士仪天聪间，始开科取士。顺治初，会试中式举人集天安门考试。十五年，
    改试太和殿丹墀，定临轩策士制。先期一日，丹陛上正中，太和殿内东偏，分设黄
    案，东西阁檐下备试桌。届日质明，内阁官朝服捧策题置殿内案上，帝御太和殿，
    王公百官侍立，鸿胪寺官引贡士诣丹陛下立。大学士取题授礼部官，跪受，置丹陛
    案上，三叩。举案降左阶，陈御道正中。读卷官执事官各三跪九叩，诸贡士亦如之。
    毕，驾还宫。徙试桌丹墀左右，北乡。礼部官散题，贡士跪受，三叩，就桌。对策
    讫，受卷、弥封诸官俟左庑檐下，收封盛入卷箱，收掌官送读卷官校阅，不御殿，
    王以下官不会集，不陈卤簿。阅卷三日毕，翼辰，前列十卷签拟名次，缄封呈御览。
    帝御养心殿西暖阁，阁毕，召读卷官入，亲定甲乙授之。出拆弥封，依次缮写绿头
    签，引十人进乾清门，祗俟西阶下。帝御宫，读卷官捧签入，跪呈。引班官引十人
    跪丹陛中，依次奏名籍，兴，退。帝亲定一甲三人，二甲七人，授签读卷官，跪受，
    兴，退，率十人侍立西阶下。驾还便殿。十人先出。读卷官捧卷诣红本房，填写名
    次毕，交内阁题金榜。

        传胪日，设卤簿，陈乐悬，王公百官列侍。贡士皆公服，冠三枝九叶顶冠，立
    班末。帝御太和殿，读卷等官行礼如初，奉榜授受如奉策题仪。鸿胪寺官引贡士就
    位，跪听传。制曰：“某年月日，策试天下贡士，第一甲赐进士及第，第二甲赐进
    士出身，第三甲赐同进士出身。”赞“一甲一名某”，令出班前跪。赞二三名亦然。
    赞“二甲一名某等若干名，三甲某等若干名”，不出班，同行三跪九叩礼。退立。
    礼部官举榜出中路，一甲进士从，诸进士出左右掖门，置榜龙亭，复行三叩礼。校
    尉舁亭，鼓乐前导，至东长安门外张之，三日后缴内阁。于是顺天府备伞盖、仪从
    送状元归第。越五日，状元偕诸进士上表谢恩如常仪。

        乾隆五十四年，殿试改保和殿举行。自后为恆例。

        颁诏仪清初诏书用满、蒙、汉三体文。顺治间，定制用满、汉二体。颁诏日，
    太和殿前具卤簿，丹墀内植黄盖、云盘、殿东设诏案，丹陛中设黄案。午门外备龙
    亭、香亭。天安门楼雉口中豫置朵云金凤，其东筑宣诏台。王公百官朝服集午门，
    内阁学士奉诏书至乾清门用宝讫，铺黄案。帝御殿，王公以下行礼毕，大学士奉诏
    书诣殿檐下授礼部尚书，尚书跪受讫，陈丹陛案上。行礼毕，置诏书云盘内，覆黄
    盖。礼部官奉盘自中路出太和门，百官从至午门外，置龙亭。至天安门外桥南，奉
    诏书置高台黄案上。各官按序北乡立，宣读官台上西乡立，众跪听宣。先宣满文，
    次汉文，众行三跪九叩礼。奉诏官取朵云承诏书，系以采绳，自金凤口中衔下。礼
    部官接受，仍置龙亭。出大清门，赴礼部，望阙列香案，尚书率属行礼。诏书謄黄，
    刊颁各省。驾不御殿，百官祗俟天安门外桥南，馀仪同。

        乾隆间，定制，凡诏书到日，有司备龙亭、旗仗郊迎。朝使降骑，奉诏书置龙
    亭，南乡，守土官北乡行礼。鼓乐前导，朝使骑以从。及公廨，众官先入序立，龙
    亭至庭中，朝使东立。俟行礼讫，奉诏书授展读官。跪受，众官皆跪。宣读毕，授
    诏朝使，复置龙亭，跪叩如初礼。退。长吏謄黄，分颁各属。诏书所过，凡属五里
    内府、州、县、卫各官，咸出郭门迎送。

        进书仪定制，纂修实录、圣训，择吉进呈。帝御殿受书，王公百官表贺。玉牒、
    本纪次之。康熙十一年，世祖实录成，前期一日，太和殿陛东设表案，阶下列实录
    案。至日具卤簿，陈乐悬，监修官奉表陈表亭，纂修官奉实录陈采亭，王公百官齐
    集行礼如仪。校尉分舁香亭、采亭出中道，表亭由左，监修各官从至太和殿丹墀，
    监修等奉实录与表分陈案上。帝御殿，鸿胪官奏进实录，乐作。礼部官举实录案自
    中道升，至殿门外，帝兴座，乐止。举案入，乃坐。设案保和殿正中，监修等立阶
    下齐班，赞“跪”，则皆跪。赞“进表”，宣表官跪宣。毕，乐作，众官三跪九叩，
    退立，乐止。众复跪，宣表官代奏致词云：“某亲王臣某等暨文武群臣奏言，惟世
    祖皇帝神功圣德，纂述成书，光华万世，群臣欢忭，礼当庆贺。”鸿胪卿宣制答云：
    “世祖皇帝功德配天，实录纂成，朕心欢庆，与卿等同之。”宣讫，行礼如初。赐
    茶，俱一叩。驾还。监修等奉实录至乾清门，交送大内，退。

        雍正中，圣祖实录与圣训同进，后以为常。乾隆间，定实录、圣训归皇史宬，
    遣监修等奉藏金匮，副本存内阁。嘉庆十二年，更定举案、奉书，选贝子以下宗室
    官将事。自仁宗以来，帝仍诣皇史宬拈香，如往制。进玉牒，不上表，不传制。监
    修等随采亭入中和殿，置案上，展正中四箧。帝立阅，俟进全书览毕，送皇史宬。
    十年一纂，或不御殿，则于宫中览之。凡实录、圣训、玉牒，并送盛京尊藏。自乾
    隆年始进本纪，第诹吉藏皇史宬，方略则进二部，一藏史宬，一交礼部刊发。时宪
    书成，钦天监官岁以十月朔日进，并颁赐王公百官。午门行颁朔礼，颁到直省，督、
    抚受朔如常仪。

        进表笺仪凡万寿节及元日、长至，在京王公百官各进表文，在外将军、都统、
    副都统、督、抚、提、镇各进贺表、笺，汇齐驿递送部。届日设表案太和殿左楹。
    表文列采亭，舁至午门外，奉陈于案。帝御殿，宣表行礼讫，并表、笺送内阁收储。
    皇太后圣寿、皇后千秋，王公暨内外文武表、笺，俱陈午门外。礼讫，亦送内阁。
    表文初用三体字式，后专用汉文，惟满洲驻防用清文。先期内阁撰拟定式颁发，临
    期恭进。庆贺三大节表式，在京称“某亲王臣某等”，“诸王贝勒文武官等”；在
    外称“某官臣某等，诚欢诚忭，稽首顿首上言”，末云：“臣等无任瞻天仰圣，欢
    忭之至，谨奉表称贺以闻。”进太皇太后、皇太后同。皇太子笺式，首具官同，末
    云：“臣等无任欢忭踊跃之至，谨奉笺称贺以闻。”

        初，元旦、冬至，直省文武五品以上各进贺表、笺，万寿节祗进皇帝表文，并
    由长官汇进。督、抚不进表、笺，凡遇大典，具本庆贺。寻令各省表、笺通省用总
    火牌一，专遣赍奉。乾隆时，以布政使、副将不能专达章疏，停附进表、笺例。又
    定皇后千秋节暨元旦、冬至，永停笺贺。皇太子庆典，京朝官集贺，不具笺，外吏
    亦免笺贺。

        六十年，高宗内禅，称太上皇帝，具贺表式云：“子臣某率王公大臣等谨奏，
    某岁元旦，太上皇帝亲授大宝，子臣敬承慈命，谨率同王公文武大臣等奉表贺者。”
    末云：“子臣及诸臣等曷胜钦悦庆忭之至，谨奉表称贺以闻。”贺皇帝登极表式，
    惟“顿首”下云：“恭逢皇上受宝礼成，登极纪元，谨奉表庆贺者。”馀如前式。

        巡狩仪皇帝省方观民，特举时巡盛典。既诹吉，帝御征衣，乘舆出宫，领侍卫
    内大臣等率禁旅翊卫扈跸，诸臣征衣乘骑以次发。銮辂所经，禁随驾官弁扰吏民、
    践禾稼。办治粮刍，悉用公帑。将入境，督、抚、提、镇率属迎道右，绅耆量远近
    ⻊忌迎。已驻跸，疆吏等朝行营门外。翼日，望秩方岳，祭昔帝王、先师，咸亲诣。
    至名贤祠墓则遣官。官吏入觐，询风土人情。临视河防，指授方略。召试献词赋者，
    拔尤授官。阅方镇兵，藉辨材武。经过州县，赐复蠲租，存问高年，差给恩赉。

        顺治八年，定制，驾出巡幸，别造香宝携行，并铸扈从各印，加“行在”字。
    部院章奏，内阁汇齐，三日一送行在，所过禁献方物。又定乘舆所经，百里内守土
    官道右迎送。

        康熙二十三年，圣祖南巡，定扈从王公大臣及部院员限驾发按次随行。厥后南
    巡江浙者五，至泰安躬祀岱岳，渡河祠河神，诣江宁谒明太祖陵，四幸五台，一幸
    西安，大率禁奢尚实，亟勤民事。乾隆间，数奉太后南巡，若河南，若五台，若山
    东、天津，翠华所莅，百姓蒙庥。六巡江浙，揆示工要，大建堤堰，虽糜巨万帑金
    不恤也。嘉庆时，幸五台清凉山，行庆施泽，如康熙故事。

        乡饮酒礼顺治初元，沿明旧制，令京府暨直省府、州、县，岁以孟春望日、孟
    冬朔日，举行学宫。前一日，执事敷坐讲堂习礼，以致仕官为大宾，位西北；齿德
    兼优为僎宾，位东北；次为介，位西南；宾之次为三宾；位宾、主、介、僎后；府、
    州、县官为主人，位东南。若顺天府则府尹为主人，司正一人主扬觯，教官任之。
    赞引、读律各二人，生员任之。届日执事牵牲具馔，主人率属诣学，乃速宾。宾至，
    迓门外，主东宾西，三揖让乃升，相乡再拜。宾即席，延僎、介入，如宾礼。就位，
    赞“扬觯”，司正升自西阶，北乡立，宾主皆起立。赞“揖”，司正揖，宾、介以
    下答揖。执事举冪酌酒于觯授司正，司正扬觯而语曰：“恭惟朝廷，率由旧章，敦
    崇礼教，举行乡饮。非为饮食，凡我长幼，各相劝勉。为臣尽忠，为子尽孝，长幼
    有序，兄友弟恭，内睦宗族，外和乡党。毋或废坠，以忝所生。”读毕，赞“饮酒”，
    司正立饮。赞“揖”，则皆揖。司正复位，宾、介皆坐。赞“读律令”，生员就案
    北面立，咸起立旅揖。读曰：“律令，凡乡饮酒，序长幼，论贤良，别奸顽。年高
    德劭者上列，纯谨者肩随。差以齿，悖法偭规者毋俾参席，否以违制论。敢有譁譟
    失仪，扬觯者纠之。”读毕复位。赞“供馔”，有司设馔。赞“献宾”，则授主以
    爵，主受之，置宾席。少退，再拜，宾答拜。于僎亦如之。皆坐，有司遍酌，赞
    “饮酒”，酒三五行，汤三品，毕，彻馔。僎、主、僚属居东，宾、介居西，皆再
    拜。赞“送宾”，各三揖，出，退。

        雍正初元，谕：“乡饮酒礼所以敬老尊贤，厥制甚古，顺天府行礼日，礼部长
    官监视以为常。”乾隆八年，以各省乡饮制不画一，或频年阙略不行。旧仪载图有
    大宾、介宾、一宾、二宾、三宾，与一僎、二僎、三僎，名号纷歧。按古仪礼：
    “宾若有遵者，诸公大夫。”注云：“今文读为僎，此乡之人仕至大夫，来助主人
    乐宾，主人所荣而遵法者。”戴记：“坐僎于西北，以辅主人。”其言主人亲速宾
    及介，拜至献酬辞让之节甚繁，无一言及僎，所谓“不干主人正礼”者也。嗣后乡
    饮宾、介，有司当料简耆绅硕德者任之，或乡居显宦有来观礼者，依古礼坐东北，
    无则宁阙，而不立僎名。五十年，命岁时举乡饮毋旷。每行礼，奏御制补笙诗六章。
    其制，献宾，宾酢主人后，酒数行。工升，鼓瑟，歌鹿鸣。宾主以下酒三行，司馔
    供羹，笙磬作，奏南陔，閒歌鱼丽，笙由庚。司爵以次酌酒。司馔供羹者三，乃合
    乐，歌关睢。工告“乐备”，彻馔。宾主咸起立再拜。宾、介出，主人送门外，如
    初迓仪。初，乡饮诸费取给公家，自道光末叶，移充军饟，始改归地方指办。馀准
    故事行。然行之亦仅矣。

        国学网站独家推出

亦凡公益图书馆(Shuku.net)

下一卷 回目录