                                 列传二百四十八

        宋庆吕本元  徐邦道  马玉昆  依克唐阿荣和  长顺
        宋庆，字祝三，山东莱州人。家贫落魄，闻同里宫国勋知亳州，往依为奴。亳
    捻孙之友伪就抚，庆察其意叵测，请击之。国勋壮其志，署为州练长。之友降，遂
    接统其众，号奇胜营，荐授千总。自是守宿州，剿豫匪，释凤阳围，保徐、泗后路。
    逾三岁，擢至总兵，赐号毅勇巴图鲁。既贵，过亳，谒所主，仍易仆厮服，执事上
    礼益恭，人传为美谈。
        同治改元，唐训方抚安徽，裁临淮军，而以三营属庆，毅军自此始。三年，苗
    沛霖围蒙城，庆绝其饷道。会僧格林沁军至，轰击之，寇宵遁。苗酋死，庆为安抚
    馀众，自寿州正阳关所莅皆下。两淮告宁，调赴豫。时张曜为翼长，庆往访，详询
    地势寇情。曜喜曰：“诸将无问及此者，君来，豫之福也！”遂与交驩。明年，授
    南阳镇总兵。无何，曹州贼势炽，庆被困邓州刁河店，会粮罄，势且不敌。乃令部
    将马玉昆率壮士三百，潜出立营通馈运，军气复振，寇乃解去。已而张总愚决河图
    北犯，庆据堤迎击，败之，西走；而任柱、赖文光复窜豫，湘军将刘松山助庆军尽
    驱入楚疆，豫略平。巡抚李鹤年因增练两大军，令曜领嵩武军，而以毅军专属庆。
    六年，与曜扼黄河，蹙捻至山东，聚而歼之。论功，赏黄马褂，更勇号格洪额。时
    总愚南扰河津，偪解州，诏庆与曜分守河北。逾岁，捻窜畿疆，庆率师入卫，转战
    雄、任、祁、高间，与诸军大破之，总愚赴水死。予二等轻车都尉，授湖南提督。
        八年，左宗棠西征，庆引兵从，抵神木，再战再捷。明年秋，命参哈、宁剿匪
    事，旋移督西川，皆在军遥领。十三年，河、狄抚回闪殿臣叛，楚军战失利。时庆
    驻凉州，奉檄往援。三日驰五百馀里，抵沙泥站，众缚其渠以献，诛之，事遂定。
    光绪元年，师还。六年，徙防旅顺，十馀年，军容称盛。醇贤亲王奕枻被命巡阅，
    叹为诸军冠，亲解袍服赠之。两宫眷遇优渥，加太子少保、尚书衔。
        二十年，中日失和，庆统毅军发於旅顺，与诸军期会东边九连城。军未集而平
    壤已失，廷旨罢总统叶志超，以庆代之。庆与诸将行辈相若，骤禀节度，多不怿，
    以故诸军七十馀营散无有纪。又坐守江北一月，以待日军过义州，庆顿中路九连城，
    严戒备。日军渡鸭绿江，战失利，直趋凤凰城，退扼大高岭。旅顺围亟，朝命聂士
    成守之，敕庆往援。顿盖平，屡捣金州不得进，而旅顺已失。庆退守熊岳，自请治
    罪，被宥。未几，复州又失。日军西陷海城，庆亟赴之，击敌感王寨。前军方胜，
    后队讹传敌拊背，骇溃，复退守田庄台，辽阳益危。庆凡五攻城弗能拔，朝廷思倚
    湘军，命庆与吴大澂佐刘坤一军。庆率徐邦道、马玉昆兵万二千人顿太平山，战卻
    之，大澂败入关。庆方以三万人驻营口，闻警，还扼辽河北岸；而日军尽以所获砲
    列南岸猛攻，庆军溃而西，於是辽河以东尽为日有矣。诏褫职留任。
        二十四年，徙守山海关，入觐，释处分。和议成，留豫军三十营属之，赐名武
    卫左军，驻锦州。二十八年，卒，晋封三等男，予建祠，谥忠勤。子天杰，五品京
    堂，袭爵。
        庆从戎久，年几八十，短衣帕首，躞蹀冰雪中，与士卒同甘苦，人以为难云。
        吕本元，安徽滁州人。初隶李鸿章军，随剿粤匪、捻匪，转战苏、皖、鲁、豫
    各省。援鄂、援陕屡立功，历保总兵，赏强勇巴图鲁勇号。鸿章总督直隶，调入直。
    光绪初，授四川重庆镇，仍留统盛军马步各营。中日战起，檄本元统队出关，兼程
    至安州。平壤失，从宋军退守大高岭。本元令各军夜树旗各要隘，广设疑兵，亘二
    百馀里。敌至，疑顿不前，乘其疲袭击之，复与聂军败之分水岭。议成，还直。二
    十六年，拳祸起，署天津镇，擢直隶提督，统淮、练各军。剿匪受弹伤，事平，赏
    黄马褂。调浙江，勤训练，尤严治盗，常亲督队入山搜剿，连毙匪首。浙省议裁绿
    营，本元赞画始就绪。宣统二年，病，乞罢。寻卒。
        徐邦道，四川涪州人。初从楚军讨粤寇，积勋至参将。还本籍筹防，解城围，
    迁副将。越境援陕西汉中，赐号冠勇巴图鲁。旋坐汉中失守，褫职。嗣从副将杨鼎
    勋援苏，再援浙、闽，以战功释处分。同治六年，从刘铭传剿平东捻，复官。明年，
    张总愚犯减河，邦道严扼桥口，大败之。更勇号铿僧额，迁总兵，署江苏徐州镇。
    光绪四年，擢提督，调驻天津军粮城，授正定镇。
        东事起，庆以旅顺守将赴防九连城，李鸿章别令姜桂题等守旅顺，邦道助之。
    日军入貔子窝，邦道语诸将曰：“金州若失，则旅顺不可守，请分兵御之。”诸将
    各不相统，莫之应。邦道自率所部趋大连湾。是时铭军分统赵怀益守其地，邦道至，
    固请兵，乃分步旅随邦道行。日军大集，遂占金州，进偪大连，怀益奔旅顺。越十
    日，日军来争旅顺，诸将相顾无措，邦道率残卒至，愤甚，思自效，请增兵，不许；
    请械，许之，乃率众拒战土城子，挫之。日军大至，乃退。道员龚照屿先一日遁，
    诸将亦夺民船以济，盖日军未至而旅顺已墟矣。邦道奔复州依庆，诏褫职。庆令守
    盖州，邦道自牛庄移师还，而盖平亦已失，合章高元击之，弗胜。桂题往援，邦道
    请夜捣盖平，桂题辞，诸军皆退营口。邦道乃从庆击敌太平山，与玉昆力战卻之，
    俄仍败溃。复与湘军将李光久攻海城，亦弗克，遂退。逾岁，卒，复官，予优恤。
        马玉昆，字景山，安徽蒙城人。以武童从宋庆攻捻，积功至都司，赐号振勇巴
    图鲁。任柱等困庆登州，玉昆锐身驰救，围立解，繇是以骁果名。捻平，擢总兵。
    剿秦、陇回，数获胜，更勇号曰博奇。既克肃州，赐头品服。嗣从金顺出嘉峪关，
    连下乌鲁木齐、昌吉、玛纳斯，擒其渠黑瞎子。天山南北告宁，赏黄马褂，予世职。
    玉昆居西域先后十馀年，收复名城以十数，暇辄使部下屯垦辟地利。李鸿章疏荐将
    才，谓可继宋庆。光绪间，调赴直隶。
        二十年，补授山西太原镇。会日朝构衅，玉昆统毅军赴援，次平壤，壁南门外
    大同江。日军来攻，玉昆守东岸，血战久，援至，敌败去。已而玄武门失，叶志超
    令其速撤军，乃归平壤。日军占盖平，诸将皆退营口。玉昆从庆顿太平山，日军猛
    攻之，玉昆战最力，击退其众。无何，日军大集，庆陷重围，坠马负创，玉昆抉围
    入，翼之出，伤亡殊多。转战田庄台、感王寨，以千馀人抗强敌，屹然自全。
        二十五年，擢浙江提督。明年，调还直隶。適拳匪肇乱，联军入寇，玉昆统武
    卫左军御之。初战天津，继战北仓，相持月馀，卒以无援退。车驾西幸，命随扈。
    又明年，还京，加太子少保。二十八年，朝阳土寇窃发，玉昆倍道应赴，破其卡，
    生擒首恶邓莱峰诛之。三十四年，病卒，赠太子太保，予二等轻车都尉，谥忠武。
        依克唐阿，字尧山，扎拉里氏，满洲镶黄旗人，吉林驻防。以马甲从征江南。
    移师讨捻，败张洛行於大回村、濉溪口，屡著战绩，积勋至佐领。同治初，马贼陷
    伊通，依克唐阿以少袭众，斩其酋刘果发等，又破之昌图，攻克刘家店，复长春，
    迁协领，赐号法什尚阿巴图鲁。搜捕残匪，获白凌阿、焦西平，晋副都统。十一年，
    补官黑龙江。光绪五年，移呼兰，呼兰设副都统自此始。明年，母忧归。
        时俄人以议改伊犁条约有违言，乌里雅苏台参赞喜昌夙谂依克唐阿谙战术，请
    敕就近募猎户守珲春。会吉林戒严，依克唐阿遂募兵五千择隘分守，而自率师驻其
    地。珲春故重镇，其东南海参崴，俄尤数窥伺，廷议设副都统镇之，於是又改调珲
    春。十年，被命佐吉林军事。十五年，擢黑龙江将军。
        二十年，日朝战起，依克唐阿请率军自效，乃进咸镜道，绕赴汉城迎击，上嘉
    之。左宝贵军失利平壤，日军西进，命移驻九连城。寻以日军渡江来攻，复令徙上
    游御之。依克唐阿与战於蒲石河，连克蒲石河口、古楼子。宋庆退驻大高岭，依克
    唐阿孤军不能独守，遂退宽甸。宋军南援旅、大，聂士成军接防，乃定夹攻之约。
    依军由宽甸绕进赛马集迎击日军，先战悬羊砬子，连胜之草岭河、通远堡、草河口。
    日军大集，横断聂、依两军，士成亟趋分水岭拊其背，依军还击之，阵斩一中尉。
    又西而东，大战於金家河，军稍挫。日军先已占凤凰城，依克唐阿谋袭之，分左右
    翼以进，战一面山，敌来争，左翼溃，右翼统领永山遇伏死，依克唐阿保馀军退，
    诏革职图后效。
        逾岁，海城陷，辽西危棘，诏责长顺守辽阳，依克唐阿助之，发帑金五十万济
    依军。既至，议以攻为守。乃集诸将置酒，取刀刺臂血，搅而饮之，相矢以死。依
    军遂进取海城，军腾鰲堡、耿庄，数战弗胜。会荣和至军，亟趣之出。荣和先进北
    路，夺三卡，其左树木幽深，令隐兵备抄袭，而自列阵旷野，伏枪以待。日军据山
    巅轰击我师，弹落积雪中，渍不发。我师还击，仆者众，再发再仆。众争傍山出，
    伏枪具举，死以百数。荣和所部募自塞边外，善避击，伤者恆少，所谓“东山猎户”
    也。是役以千人抗日军数千，故依军声誉远出诸军上。
        罢战诏下，日人将归我辽东，依克唐阿力请三路分兵镇慑，称旨。又条上练兵
    队、筑砲台、造铁路、制枪械、开矿产、治团练六事，朝旨以矿政尤要，敕妥筹开
    采。又明年，晋头品秩，授镶黄旗汉军都统。其秋，出为盛京将军。既莅事，纠贪
    墨，整营制，晰分釐税，岁增饷银数十万。复撤还金州奉军，杜俄人藉口，境内称
    治。二十五年，卒，谥诚勇，予建祠。
        依克唐阿勇而有谋，性仁厚，不嗜杀，每有俘获，不妄戮一人。转战吴、皖、
    鲁、豫，先后救出难民以十数万计，至今人尸祝之。初与长顺订兄弟交，长顺兄事
    之。及议辽阳战守，语不协。依克唐阿毅然独任其难，曰：“孰使我为兄也者？”
    其雅量如此。
        荣和，字育堂。二等侍卫，官至副都统。战后所部育字营多骄纵，命李秉衡查
    办，革职治罪。
        长顺，字鹤汀，达呼里郭贝尔氏，隶满洲正白旗，世居布特哈。起家蓝翎侍卫，
    随文宗车驾狩热河。会马贼陷朝阳，从大学士文祥讨平之。嗣复从侍郎胜保征捻，
    转战直、鲁、皖、豫，以骁勇称。同治元年，解颍州围，以功迁二等。
        多隆阿主陕西军事，调赴军，至潼关，大败寇众，赐号恩特赫恩巴图鲁。进攻
    咸阳马家堡，被巨创，援至，又大破之，咸阳复，晋头等。三年，悍回马化隆据宁
    夏，分其党驻清水堡成犄角，师久攻不下。长顺曰：“不先翦其羽翼，城未可克也！”
    乃自灵州袭清水堡，乘胜取宁夏，拔之，晋副都统，赐头品服。时长顺年未四十，
    而战常陷坚。每当兵溃时，或抄袭其后，或横阻其前，俾溃者得整列，以是常转败
    为胜。其旗帜尚白，寇望见之，輙呼曰：“小长将军至矣！”相与戒勿犯，其为寇
    所惮若此。
        六年，移师兰州。时省城戎备寡，回众数千突来犯，长顺率百人隐小沟，出不
    意疾击之，寇愕走，又败之平番、皋兰、狄道，既复规取河州，连破太子寺、高家
    集，被赏赉。八年，授镶红旗汉军副都统。越二年，出署乌里雅苏台将军，坐事免。
        光绪二年，复官，左宗棠调赴甘肃，历署巴里坤领队大臣、哈密帮办大臣。初，
    新疆南路勘界议起，当事者与俄使相持久不决。至是，长顺陟巉岩，披蒙茸，获见
    高宗御书界碑，俄使始无异辞，乃定。明年，假归，历授正白旗汉军都统、内大臣。
    十四年，出为吉林将军。既莅事，赈菑荒，维圜法，均釐榷，澄吏治，清盗源，整
    旗务，境内一切皆治办。又创修吉林通志，书成上之。
        二十年，日军陷海城，辽阳危。朝命长顺往援，节制奉天各军，并严诏：“辽
    阳有失，唯长顺是问。”时溃军纷集辽城下，署知州徐庆璋方闭城不令入，军大閧。
    会长顺领百骑至，斩閧者一，馀令还驻沙河。先是长顺被命以军五千分队应赴，先
    至者令壁本溪湖，自轻骑入辽阳。乱既定，日军谍者亦不知其止百骑也，第归言某
    将军至。日军遂止弗前，辽阳乃保。已而进攻海城，战数日弗胜，长顺奏趣宋庆会
    师，诏不许。湘军将陈湜至，又请刘坤一令合攻，亦未果。及日军绕道复攻辽阳，
    適庆璋守靦峒峪，长顺与依克唐阿回援，得无恙。和议成，请疾归。
        二十五年，复起吉林将军。拳乱作，俄罗斯内犯，奉天、黑龙江皆主战，长顺
    独持不可。又上言拳匪不可恃，东省铁路随地皆驻俄兵，宜善为羁縻，宁严守以待
    战，毋先战以启衅。上嘉其老成持重，奉、吉军事悉属之。战衅既开，奉、黑皆罹
    灾，而吉林安堵，人服其先见。日俄之战，守中立，独无所犯。三十年，卒，赠太
    子少保，予一等轻车都尉，谥忠靖，入祀贤良祠。
        长顺耸幹赪面，须眉洒然。富胆略，恆持短矛单骑穿贼阵，为士卒先。往往以
    少制众，以奇制胜，兼谋勇，一时称良将云。
        论曰：中日之战，淮军既覆，湘军随之，唯豫军强起支搘。庆与玉昆先后失利，
    亦不复能自振焉。东三省练军自成军后，终未当大敌，而依克唐阿、长顺一奋其气，
    遂保辽阳而无失，中外称之。丧师辱国者数矣，此固差强人意者哉。

        国学网站独家推出

亦凡公益图书馆(Shuku.net)

下一卷 回目录