                               列传三百三  土司五

        ○广西
        广西为西南边地。秦，桂林郡。汉，始安。唐，桂管。宋，静江府。元，静江
    路。明建广西省。瑶、僮多于汉人十倍，盘万山之中，踞三江之险。明时，因元之
    旧，多设土司，以资镇压。叛服不常，韩雍之定藤峡，王守仁之抚田州，沈希仪、
    俞大猷之战功，殷正茂、翁万达之成绩，仅得勘定。清朝，广西莠民四起，土司独
    安靖无事。鄂尔泰经略三省，革泗城土府岑映宸职，割江北地隶贵州。雍正六年八
    月，首讨思陵州之八达寨，扼其饷道，屯兵二三里外，量大砲所能及，渐轰进偪。
    贼窘急，斩土目颜光色兄弟以献，尚闭寨不出，遂为官兵所毁。八年，复檄讨思明
    土府所属之邓横寨，三路进攻，一鼓而克。於是远近土目争缴军器二万馀。巡边所
    至，迎扈千里，三省边防皆定。
        庆远府：秦，象郡。汉，交阯、日南二郡界。唐置粤州，天宝初，改龙水郡；
    乾元中，更宜州。宋升庆远军节度，咸淳初，改庆远府。元为庆远路。明仍改庆远
    府。清因之。
        东兰土州，在府西南。宋置兰州，以韦氏世袭。元改东兰州。明因之。传至韦
    光祚，清顺治初，归附，予旧职，雍正七年，改设流官知州。
        忻城土县，在府南。宋庆历间，隶宜州。元以莫保为八仙屯千户。明洪武初，
    设流官。后仍任土官，以莫氏世袭。传至莫猛，清顺治九年，归附，仍准袭职。
        南丹土州，在府西北。宋开宝初，土官莫洪内附；元丰三年，置州，管辖诸
    蛮。明洪武初，莫金纳土。金叛被诛，以金子禄袭。传至莫自乾，清顺治九年，归
    附，仍准袭职。
        那地土州，在府西。宋熙宁初，土人罗世念来降；崇宁间，遂置地、那二州，
    以罗氏世知地州。元仍之。明洪武元年，土官罗黄貌附，诏并那、地为一州，予印
    授，黄貌世袭，以流官吏目佐之。传至罗德寿，清顺治九年，归附，仍准世袭。
        永顺正土司，在府西南。明设土司，弘治间，以邓文茂为之。传至邓世广，清
    顺治九年，归附，仍准世袭。
        副土司。彭希圣，同。
        永定土司，在府西南。明成化十二年，设土司，以韦万秀为之。传至韦盛春，
    清顺治九年，归附，仍准世袭。
        思恩府：古百粤。汉属交阯。唐天宝元年，改为横山郡。元置田州路军民总管
    府。明正统五年，升为思恩府。弘治末，改流官，清因之。
        上林土县，在府西南二百七里。宋置，隶横山寨。元属田州。明洪武二年，以
    黄嵩为土知县，仍属田州；嘉靖初，改隶思恩军民府，佐以流官典史。传至黄国安，
    清初，归附，仍袭旧职。
        白山土司，在府东北。宋皇祐间，随狄青有功，世袭土舍。明嘉靖七年，以王
    受明为白山土巡检。传至王如纶，清初，归附，仍袭旧职。
        兴隆土司，在府东北八十里。明嘉靖七年，以韦贵为土巡检。传至韦万安，清
    顺治十七年，归附，仍准世袭。
        那马土司，在府西北九十里。明嘉靖七年，以黄理为土巡检。传至黄天伦，清
    初，归附，仍准世袭。
        定罗土司，在府西一百四十里。明嘉靖七年，以徐伍为土巡检。传至徐朝佐，
    清初，归附，仍准世袭。
        旧城土司，在府西北一百二十里。明嘉靖七年，以黄集为土巡检。传至黄世勋，
    清初，归附，仍准世袭。
        下旺土司，在府西二百十里。明嘉靖七年，以韦良保为土巡检。传至韦际弦，
    清初，归附，仍准世袭。
        安定土司，在府北。明嘉靖七年，以潘良为土巡检。传至潘应璧，清初，归附，
    仍准世袭。
        都阳土司，在府西北六百里。明嘉靖七年，以黄留为土巡检。传至黄宏会，清
    初，归附，仍准世袭。
        古零土司，在府东。明嘉靖七年，以覃益为土巡检。子文显，征大藤峡有功，
    加千总。传至覃恩锡，清初，归附，仍准世袭。
        田州土州，在府西四百五十里。唐天宝元年，横山郡。乾元元年，改为田州。
    宋属横山寨。元置田州路军民总管府。明改田州府，寻复为州。嘉靖九年，以岑芝
    主田州。传至岑汉贵，清顺治初，归附，仍准世袭。近改百色直隶，置流官。
        归顺州，旧为峒。元隶镇安路。明因之。弘治年间，升为州，以岑瑛为知州，
    世袭，改隶思恩府。传至岑继纲，清顺治初，归附，仍予旧职。雍正七年，改隶镇
    安府。八年，巡抚金鉷以土司岑佐不法状题参，革职改流。
        泗城府：古百粤地。宋置泗城州。元属田州路。明隶思恩府。洪武初，以岑善
    忠为知府，世袭。传至岑继禄，清顺治十五年，归附，随征滇、黔有功，改为泗城
    军民府。继禄死，子齐岱袭。齐岱传子映宸。雍正五年，映宸以罪参革，改设流官。
        下雷州。元属镇安路。明初，降为峒。万历三十二年，许应珪以军功复职。传
    至许文明，清顺治初，归附，仍袭旧职。
        向武州。宋置，隶横山寨。元隶田州路。明初，以黄世威为知州。传至黄嘉正，
    清顺治初，归附，仍袭旧职。
        都康州。宋置，隶横山寨。元属田州路。明隶思恩府，以冯斌为知州。传至冯
    太乙，清顺治九年，归附，仍袭旧职。
        南宁府：唐邕州也。元，邕州路，泰定中，改南宁路。明置南宁卫，后改府。
    清因之。
        果化土州。宋置。元属田州路。明洪武二年，授土官赵荣为知州。弘治中，改
    隶南宁。传至赵国鼎，清初，率众归附，仍袭旧职。
        归德土州，在府西。其先黄氏。宋征交阯有功，建归德州。明洪武二年，以黄
    隍城为知州。传至黄道，清初，归附，仍袭世职。
        忠州土州，在府西南一百九十里。宋置。明洪武二年，以黄威庆为土知州。传
    至黄光圣，清顺治初，归附，仍予世职。
        迁隆峒，在府西南二百四十里。明洪武元年，以黄威鋆为土官，以失印废为峒，
    降巡检。传至黄元吉，清初，归附，仍予世职。
        太平府：汉属交阯。唐为羁縻州。宋平岭南，置五寨，一曰太平，领州县。元
    置太平路。明洪武二年，改为太平府。清因之。
        太平州，在府西北。明洪武二年，以李以忠为知州。传至李开锦，清顺治十六
    年，归附，仍予世职。
        镇远州，在府东北。旧名古陇。宋置州。元隶太平路。明亦属太平路。明初，
    以赵昂升为知州。传至赵秉义，清顺治十六年，归附，仍予世职。
        茗盈州，在府北。宋置。元属太平路。明初，以李铁钉为知州。传至李应芳，
    清顺治十六年，归附，仍予世职。
        安平州，旧名安山，在府西北。唐置波州。宋设安平州。元隶太平路。明洪武
    初，以李郭祐为知州，使守交阯各隘。传至李长亨，清顺治十六年，归附，仍准世
    袭。
        万承州，在府东北，旧名万阳。唐置万承、万形二州。宋省万形隶太平寨。元
    属太平路。明洪武初，以许郭安为知州。传至许嘉镇，清顺治十六年，归附，仍予
    世职。
        全茗州，在府北，旧名连冈。宋置，隶邕州。元属太平路。明洪武初，以许添
    庆为知州，给印。传至许家麟，清顺治十六年，归附，仍予世职。
        结安州，在府东北，旧名营周。宋置结安峒。元改州，属太平路。明洪武元年，
    以张仕荣为知州。传至张邦兴，清顺治十六年，归附，仍予世职。
        龙英州，在府北，旧名英山。宋为峒。元改州，属太平路。明洪武二十二年，
    以赵世贤为知州，给印。传至赵廕昌，为族人继祖所杀。清顺治十六年，归附，诛
    继祖。廕昌无子，以邦显子廷耀袭。
        佶伦州，在府东北，旧名邦兜。宋置安峒，隶太平寨。元改州，属太平路。明
    洪武二年，以冯万杰为知州。传至冯嘉猷，清顺治十六年，归附，仍予世袭。
        都结州，在府东北。元属太平路。明洪武三年，以农武高为知州。传至农廷封，
    清顺治十六年，归附，仍予世袭。
        上下冻州，在府西。宋置冻州。元分冻州为上冻、下冻二州。明隶太平府，洪
    武元年，以赵帖从为知州。传至赵长亨，清顺治十六年，归附，仍予世袭。
        恩城州，在府西北。唐置。宋分上下恩城二州。元属太平路。至正间并为一。
    明洪武元年，以赵雄杰为知州。传至赵贵炫，清顺治十六年，归附，仍予世袭。
        罗阳土县，在府东，旧名福利。宋置，隶迁隆寨。元属太平路。明隶太平府，
    明初，以黄宣为知县。传至黄启祥，清顺治十六年，归附，仍予世袭。
        思陵州。宋置州，隶永平寨。元属思明路。明初，省入思明府，后复建，仍隶
    太平府；洪武二十一年，以韦延寿为知州。传至韦懋选，清顺治十六年，归附，仍
    予世袭。
        思明州。唐置，属邕州。宋隶太平寨。元改思明路。明为府，洪武元年，以黄
    忽都为知府。传至黄戴乾，清顺治十六年，归附，仍予旧职。黄观珠袭。以安马、
    洞郎等五十村改流，隶南宁。明降府为州，移治伯江哨。雍正十年，五十村目怨观
    珠，杀观珠嬖人，欲因以谋不靖。太平知府屠嘉正、新太协副将崔善元安定之。观
    珠以罪参革，改流。又思明州与思明府本两地，土官亦黄姓，於康熙五十八年改流。
        下石西州，在府西二百十里。宋闭鸿为知州。明初，仍给世袭。传至闭承恩，
    清初，归附，仍袭旧职。
        上石西州。明崇祯间，并入本府。清雍正十二年，改隶明江同知。
        上龙司。汉属交阯。唐置龙州。宋隶邕州。元大德中，改为万户府。明初，属
    太平。洪武八年，改直隶州，寻改隶太平。以土官赵帖坚袭知州，以流官吏目佐之。
    其后事具明史。传至赵有泾，为庶兄有涛所杀。有泾子国梁愬父冤，有涛逃入交阯。
    清平广西，更名赵禄奇，自交阯逃回归附，仍予旧职。死，传子廷楠。时国梁父冤
    既白，应袭，而廷楠拒之；国梁复出奔，適云南煽动，遂率贼兵破州城，杀廷楠。
    未几扑灭。而廷楠无子，乃以庶支赵元基孙国桓袭。传子殿灴，雍正三年，以贪残
    参革，析其地为上龙司、下龙司；改设两巡检，平通判兼摄。后改龙州。
        凭祥州。宋为凭祥峒，属永平寨。元隶思明路。明洪武初，李升内附，置凭祥
    镇。永乐二年，置县；成化八年，升州，以升孙李广宁为知州。时又属安南，仍归
    明，属太平府。传至李维籓，清顺治十六年，归附，仍予世袭。
        江州。宋置，属古万寨。元隶思明路。明因之，洪武初，以黄威庆为知州。传
    至黄廷杰，清顺治十六年，归附，仍袭旧职。
        镇安府：在省西。宋时於镇安峒建右江军民宣抚司。元改镇安路。明洪武元年，
    改府，授土官岑天保为知府。清顺治间，土官故绝，沈文崇叛据其地；十八年，发
    兵扑灭之。康熙二年，改置流官通判。雍正十年，改知府。
        都康州。宋置，隶横山寨。元属田州路。明洪武三十二年，复置州。永乐初，
    以冯斌为知州，隶思恩府。传至冯太一，清顺治九年，归附，袭旧职。雍正七年，
    镇安设府，改隶镇安。
        上映峒。宋置州。明初，废为峒，以许尚爵袭。传至许国泰，清顺治初，归附，
    仍予旧职。
        湖润寨。宋时置州。明初，废州为寨，降巡检司。传至宗熙，清顺治九年，归
    附，仍给巡检司印，世袭。

        国学网站独家推出

亦凡公益图书馆(Shuku.net)

下一卷 回目录