                               本纪八  圣祖本纪三

        四十一年壬午春正月壬寅，诏修国子监。丙午，诏系囚经缓决者减一等。以雅
    尔江阿袭封简亲王。庚戌，上巡幸五台山。

        二月庚申，次射虎川。士民请于菩萨顶建万寿亭祝釐。不许。丁卯，上巡视子
    牙河。

        三月壬午，上还京。以瓦尔岱为满洲都统，吴达禅、马思哈、满丕为蒙古都统。
    丁亥，上御经筵。

        夏四月甲戌，赐致仕大学士王熙御书匾对，传旨曰：“卿先朝旧臣，其强餐食，
    慎医药，以慰朕念。”

        五月癸巳，定发配人犯归籍佥遣，流犯死配所，妻子许还乡里。辛丑，显亲王
    丹臻薨，遣皇子及大臣治丧，赐银万两，谥曰密，子衍璜袭。壬寅，先是，廉州府
    连山瑶人作乱，御史参奏，命都统嵩祝率禁旅会讨，并命尚书范承勋勘状。至是，
    嵩祝奏官兵一到，瑶人乞降，先后投出瑶人一万九千馀名。献出戕官黎贵等九人，
    即于军前正法。降瑶安插，交总督料理。范承勋奏瑶人滋事，副将杜芳伤死，总兵
    刘虎先行退回，应拟斩，提督殷化行应革职。得旨：“殷化行有战功，改原品致仕。
    刘虎免死。”丙午，召廷臣至保和殿，颁赐御书。

        六月壬子，贵州葛彝寨苗人为乱，官军讨平之。戊午，上制训饬士子文，颁发
    直省，勒石学宫。乙未，上奉皇太后幸热河。乙丑，四川提督岳升龙疏报大凉山倮
    目马比必率众内附，请授土千户，给印信。

        闰六月辛丑，木鸦番民万九千馀户内附，请置安抚使、副使、土百户等职，均
    从之。

        八月庚辰朔，增顺天、浙江、湖广乡试中额。戊申，上奉皇太后还宫。

        九月辛亥，以李正宗、卢崇耀、冯国相为汉军都统。壬子，定五经中式例。癸
    丑，停本年秋决。辛酉，以齐世、嵩祝为满洲都统，莽喀为汉军都统，车纳福为蒙
    古都统。甲子，诏：“南巡阅河，所过停供张，禁科敛。官吏无相餽遗，百姓各守
    本业。督抚布告，使明知朕意。”己巳，以席哈纳为大学士，敦拜为吏部尚书，席
    尔达为礼部尚书，温达为左都御史，管源忠为广州将军。镇筸诸生李丰等叩阍言红
    苗杀人，有司不问。诏侍郎傅继祖、甘国枢，巡抚赵申乔驰驿按问。癸酉，上南巡
    启銮。

        冬十月壬午，次德州。皇太子胤礽有疾，上回銮。癸卯，上还宫。丙午，以郭
    世隆为广东广西总督，金世荣为浙江福建总督。

        十一月丙辰，诏免陕西、安徽明年额赋。甲子，大学士伊桑阿乞休，命致仕。
    壬申，广西巡抚萧永藻疏劾布政使教化新亏空仓穀，应令赔补。上曰：“米穀必有
    收贮之地，乃可经久。若无仓廒，积于空野，难免朽烂，况南方卑湿之地乎？其别
    定例以闻。”命修禹陵。

        十二月壬辰，廷臣以明年五旬万寿，请上尊号。上不许。户部议驳奉天报灾。
    上曰：“晴雨原无一定，始者雨水调和，其后被灾，亦常事耳。可准其奏。”乙未，
    改赵申乔为偏沅巡抚，以赵弘灿为广东提督，王世臣为浙江提督，孙徵灝为汉军都
    统。壬寅，厄鲁特丹津阿拉布坦来朝，厚赉之，封为郡王，赐地游牧。

        是岁，免江南、河南、浙江、湖广、甘肃等省十州县灾赋有差。朝鲜、琉球入
    贡。

        四十二年癸未春正月壬子，大学士诸臣贺祝五旬万寿，恭进“万寿无疆”屏。
    卻之，收其写册。壬戌，上南巡阅河。丁卯，以俞益谟为湖广提督。庚午，次济南，
    观珍珠泉，赋三渡齐河诗。壬申，次泰安，登泰山。诏免跸路所经及歉收各属去年
    逋赋。

        二月丁丑，运漕米四万石赈济宁、泰安。阅宿迁堤工。己卯，自桃源登舟，遍
    阅河堤。甲申，渡江登金山。丙戌，次苏州。遣官奠大学士宋德宜墓。庚寅，上驻
    杭州阅射。辛丑，次江宁。

        三月戊申，上阅高家堰、翟家壩堤工。己酉，上阅黄河南龙窝、烟墩等堤。庚
    申，上还京。癸亥，万寿节，上朝皇太后宫，免廷臣朝贺。颁恩诏，锡高年，蠲额
    赋，察孝义，恤困穷，举遗逸，罪非常赦所不原者，咸赦除之。颁赐亲王、郡王以
    下文武百官有差。庚午，以洞鄂袭封信郡王。辛未，上御经筵。赐内廷修书举人汪
    灝、何焯、蒋廷锡进士，一体殿试。

        夏四月辛巳，赐王式丹等一百六十三人进士及第出身有差。四川威州龙溪十八
    寨生番归化纳粮。丁亥，大学士熊赐履乞休，命解官食俸，留备顾问。傅继祖等察
    审湖广红苗抢掠一案。得旨：“总督郭琇、提督杜本植隐匿不报，均革职。巡抚金
    玺降官。”以喻成龙为湖广总督。癸巳，致仕大学士王熙卒，予祭葬，谥文靖。丙
    申，以陈廷敬为大学士兼吏部尚书。戊戌，诏原任侍郎任克溥年逾九十，洵为耆硕，
    加尚书衔。以李光地为吏部尚书，仍巡抚直隶。以莽喀为荆州将军，诺罗布为杭州
    将军，宗室爱音图为汉军都统，孙渣齐、翁俄里为蒙古都统。己亥，谕八旗人等：
    “朕不惜数百万帑金为旗丁偿逋赎地，筹画生计。尔等能人人以孝弟为心，勤俭为
    事，则足仰慰朕心矣。倘不知爱惜，仍前游荡饮博，必以严法处之。亲书宣谕，其
    尚钦遵！”

        五月壬子，裕亲王福全有疾，上连日视之。癸亥，内大臣索额图有罪，拘禁于
    宗人府。己巳，上巡幸塞外。

        六月辛巳，恭亲王常宁薨，命皇子每日齐集，赐银一万两，遣官造坟立碑。壬
    寅，裕亲王福全薨，上闻之，兼程回京。

        秋七月乙巳朔，上临裕亲王丧，哭之恸，自苍震门入居景仁宫。王大臣请还乾
    清宫，上曰：“居便殿乃祗遵成宪也。”居五日，命皇长子等持服，命御史罗占造
    坟建碑，谥曰宪。子保泰嗣爵。戊申，以山东大雨，遣官分赈。庚戌，上巡幸塞外。
    己巳，发帑金三十万两，截漕五十万石赈山东。山东有司不理荒政，停其升转。

        八月癸巳，停本年秋审。

        九月壬子，予故侍郎高士奇、励杜讷祭葬。己巳，命尚书席尔达督办红苗。

        冬十月癸未，上西巡启銮。命给事中满普、御史顾素在后行，查仆从生事，即
    时锁拿。庚寅，喇嘛请广洮州卫庙，上曰：“取民地以广庙宇，有△民生。其永行
    禁止。”癸巳，过井陉，次柏井驿。驿向乏泉，至是井泉涌溢。丁酉，驻太原。戊
    戌，诏免山西逋赋。百姓集行宫前■B6留车驾，上为再停一日。

        十一月乙巳，上次洪洞。遣官祭女娲陵。壬子，渡黄河，次潼关。遣官祭西岳。
    赐迎驾百岁老人白金。甲寅，次渭南。阅固原标兵射，赐提督潘育龙以下加一级。
    丙辰，上驻西安。丁巳，阅驻防官兵射。遣官祭周文王、武王，祭文书御名。遣官
    奠提督张勇、梁化凤墓。己未，上大阅于西安，赐将军博济御用弓矢。赐官兵宴。
    军民集行宫前■B6留，上为留一日。赐盩厔徵士李颙御书“操志清洁”匾额。免陕、
    甘逋赋。癸亥，上回銮。己巳，次陕州。命皇三子胤祉往阅三门底柱。

        十二月乙亥，上次修武。阅怀庆营伍不整，逮总兵官王应统入京论死。庚辰，
    次磁州。御书“贤哲遗休”额悬先贤子贡墓。庚寅，上还京。辛卯，定外任官在本
    籍五百里内者回避。封常宁子海善为贝勒。

        是岁，免直隶、江南、山东、河南、陕西、浙江、湖广等省九十一州县灾赋有
    差。朝鲜、琉球、安南入贡。

        四十三年甲申春正月辛酉，诏曰：“朕谘访民瘼，深悉力作艰难。耕三十亩者，
    输租赋外，约馀二十石。衣食丁徭，取给于此。幸逢廉吏，犹可有馀。若诛求无艺，
    则民无以为生。是故察吏所以安民，要在大吏实心体恤也。”戊辰，诏汉军一家俱
    外任者，酌改京员。己巳，上谒陵。

        二月甲戌，封淮神为长源佑顺大淮之神，御书“灵渎安澜”额悬之。癸巳，上
    还宫。以李基和为江西巡抚，能泰为四川巡抚。

        三月辛丑，上御经筵。已酉，诏停热审。辛酉，以吴洪为甘肃提督。资送山东
    饥民回籍。丙寅，以温达为工部尚书。

        夏四月癸酉，命侍卫拉锡察视河源。己卯，上幸棽髻山，遂阅永定河、子牙河。
    丙申，上还京。

        五月辛酉，以于准为贵州巡抚。

        六月乙亥，上巡幸塞外。

        秋九月癸卯，诏督抚调员违例者罪之。侍郎常授招抚广东海盗阿保位等二百三
    十七名，就抚为兵。戊午，刑部尚书王士禛以失出降官。癸亥，上还宫。丁卯，侍
    卫拉锡察视河源，还自星宿海，绘图以进。

        冬十月戊辰朔，濬杨村旧河。甲戌，诏免顺天、河间二府及山东、浙江二省明
    年税粮。庚辰，以李振裕为礼部尚书，徐潮为户部尚书，屠粹忠为兵部尚书，王掞
    为刑部尚书，吴涵为左都御史。癸未，颁内制铜斗铜升于户部，命以铁制颁行。戊
    子，以赵弘燮为河南巡抚。己丑，命濬汾、渭、贾鲁诸河。辛卯，上阅永定河。

        十一月丁酉朔，日有食之。上还宫。上以仪器测验与七政历不符，钦天监官请
    罪，免之。郎中费仰嘏以贪婪弃市。辛亥，定吏部行取知县例，停督抚保荐。戊午，
    湖广巡抚刘殿衡建御书楼，上斥其糜费，并严禁藉修建侵帑累民者。四川陕西总督
    博霁疏参凉州总兵官魏勋年老，上曰：“魏勋前有军功，兵民爱戴，与师帝宾、麦
    良玺、潘育龙俱系旧臣，难得，何可参耶？”壬戌，诫修明史史臣覈公论，明是非，
    以成信史。

        十二月乙酉，天津总兵官蓝理请沿海屯田，从之。甲午，以御制诗集赐廷臣。

        是岁，免直隶、江南、山东、湖广、广东等省一百九州县灾赋有差。朝鲜入贡。

        四十四年乙酉春正月戊午，古文渊鉴成，颁赐廷臣，及于官学。癸亥，上幸汤
    泉。

        二月乙丑朔，上还宫。癸酉，上南巡阅河。诏曰：“朕留意河防，屡行阅视，
    获告成功。兹黄水申昜流，尚须察验形势，即循河南下。所至勿缮行宫，其有科敛
    累民者，以军法治罪。”壬午，次静海。遣官奠故侍郎励杜讷墓，予谥文恪。

        三月己亥，谕山东抚臣曰：“百姓欢迎道左者日数十万人，计日回銮，正当麦
    秀，其各务稼穑，毋致妨农。”乙巳，上驻扬州。授河臣张鹏翮方略。辛亥，上驻
    苏州。命选江南、浙江举、贡、生、监善书者入京修书。赐公福善，大学士张玉书、
    陈廷敬，在籍大学士张英，都统爱音图白金。赐大学士马齐等皇舆表。己未，次松
    江阅射。上书“圣迹遗徽”额赐青浦孔氏。赐故侍郎高士奇谥文恪。

        夏四月丙寅，上驻杭州阅射。庚午，诏赦山东、江苏、浙江、福建死罪减一等。
    戊寅，御书“至德无名”额悬吴太伯祠，并书季札、董仲舒、焦先、周敦颐、范仲
    淹、苏轼、欧阳修、胡安国、米芾、宗泽、陆秀夫各匾额悬其祠。乙酉，上驻江宁。

        闰四月癸卯，上阅高家堰堤工。辛酉，上还京。

        五月戊寅，上亲鞫郎中陈汝弼一案，原汝弼罪。刑部尚书安布禄、左都御史舒
    辂以失狱免职。庚辰，以贝和诺为云南贵州总督。丙戌，上巡幸塞外。

        六月甲午，命行取知县非再任者不得考选科道。庚戌，停广东开矿。丙辰，上
    驻跸热河。

        秋七月壬申，河决清水沟、韩庄，命河臣察居民田舍以闻。

        八月甲午，免八旗借支兵饟银七十万两。戊午，喻成龙免，以石文晟为湖广总
    督。庚申，上发博洛河屯，阅牧群。

        九月己巳，进张家口。丙子还京。甲申，以希福纳为左都御史，达佳为江宁将
    军。

        冬十月辛卯朔，重修华阴西岳庙成，上制碑文。丙午，以富宁安为汉军都统。

        十一月辛酉，命蒙古公丹济拉备兵推河，察视策旺阿拉布坦。己巳，以李光地
    为大学士，宋荦为吏部尚书，调赵弘燮为直隶巡抚。癸酉，诏免湖广明年额赋及以
    前逋赋。甲戌，国子监落成，御书“彝伦堂”额。庚辰，以汪灝为河南巡抚。乙酉，
    上谒陵。巡幸近塞。戊子，设云南广南、丽江二府学官，许土人应试。

        十二月壬寅，上临裕亲王福全葬。以阿灵阿兼理籓院尚书。己酉，上还宫。丙
    辰，以祖良璧为福州将军。

        是岁，免直隶、江南、湖广、广东等省四十六州县灾赋有差。朝鲜、琉球入贡。

        四十五年丙戌春正月乙酉，命孙渣齐、徐潮督濬淮扬引河。顺天考官户部侍郎
    汪霦、赞善姚士藟以取士不公褫职。

        二月癸巳，上巡幸畿甸。丁未，次静海，阅子牙河。壬子，还驻南苑。以诸满
    为江宁将军。以王然为浙江巡抚。江南江西总督阿山劾江宁知府陈鹏年安奉圣训不
    敬，部议应斩。先是，乙酉年南巡，陈鹏年遵旨不治行宫，阿山故假他事劾之。上
    命入京修书。戊午，上还宫。

        三月庚申，上御经筵。辛巳，赐施云锦等二百八十九人进士及第出身有差。诏
    直省建育婴堂。

        夏四月戊子朔，日有食之。加贵州提督李芳述镇远将军。乙未，吴涵罢，以梅
    鋗为左都御史。

        五月己未，以金世荣为兵部尚书。甲戌，诏免直隶、山东逋赋。丁丑，以梁鼐
    为福建浙江总督。戊寅，上巡幸塞外。

        六月丁亥朔，诏修功臣传。癸巳，命梅鋗、二鬲按容美土司田舜年狱。壬寅，
    命凡部寺咨取钱粮非由奏请者，户部月会其数以闻。以蓝理为福建陆路提督。辛亥，
    四川巡抚能泰疏报安乐铁索桥告成，移化林营千总驻守。

        秋七月庚申，上驻跸热河。甲子，以德昭嗣封信郡王。

        八月壬辰，高家堰车逻壩涧河河堤告成。

        九月己亥，上还京。

        冬十月乙酉朔，敦拜罢，以温达为吏部尚书，希福纳为工部尚书。庚寅，武殿
    试。谕曰：“今天下承平日久，曾经战阵大臣已少，知海上用兵者益少。他日台湾
    不无可虑。朕甲子南巡，由江宁登舟，至黄天荡，江风大作，朕独立船头射江豚，
    了不为意。迨后渡江，渐觉心动。去岁渡江，则心悸矣。皆年为之也。问之宿将亦
    然。今使高年奋勇效命，何可得耶？”壬寅，命大学士席哈纳、侍郎张廷枢、萧永
    藻覆按土司田舜年狱。丁未，以迓图为满洲都统。己酉，诏免山西、陕西、江苏、
    安徽、江西、浙江、福建、湖北、湖南、广东十省逋赋。

        十一月癸酉，命尚书金世荣、侍郎巴锡、范承烈督濬清河。免八旗官兵贷官未
    归银三百九十五万六千六百两有奇。甲戌，以阿山为刑部尚书。庚辰，上谒陵。辛
    巳，以邵穆布为江南江西总督。癸未，以山东私铸多，听以小钱完正赋，责有司运
    京鼓铸。甲申，上巡幸塞外。西藏达赖喇嘛卒，其下第巴匿之，又立伪达赖喇嘛。
    拉藏汗杀第巴而献其伪喇嘛。西宁喇嘛商南多尔济以闻。

        十二月壬寅，上还宫。诏罪囚缓决至三四年者减一等。辛亥，郭世隆罢，以赵
    弘灿为广东广西总督。

        是岁，免直隶、江南、福建、江西、湖广等省三十二州县灾赋有差。朝鲜入贡。

        四十六年丁亥春正月丁卯，诏：“南巡阅河，往返舟楫，不御室庐。所过勿得
    供亿。”丁巳，梅鋗免，以萧永藻为左都御史。

        二月戊戌，次台庄，百姓来献食物。召耆老前，详询农事生计，良久乃发。癸
    卯，上阅溜淮套，由清口登陆，如曹家庙，见地势毗连山岭，不可疏凿，而河道所
    经，直民庐舍坟墓，悉当毁坏。诘责张鹏翮等，遂罢其役，道旁居民驩呼万岁。命
    别勘视天然壩以下河道。

        三月己未，上驻江宁。乙巳，上驻苏州。

        夏四月甲申，上驻杭州。诏曰：“朕顷因视河，驻跸淮上。江、浙二省官民■
    B6请临幸，朕勉徇群情，涉江而南。方今二麦垂熟，百姓沿河拥观，不无践踏。其
    令停迎送，示朕重农爱民至意。”戊申，以鄂克逊为江宁将军，殷泰为甘肃提督。

        五月壬子朔，上次山阳，示河臣方略。癸酉，上还京。丙子，解阿山尚书，削
    张鹏翮宫保。戊寅，赠故河道总督靳辅太子太保，予世职。加福建提督吴英威略将
    军。赠死难运司高天爵官，予谥忠烈。以达尔占为荆州将军。

        六月丁亥，上巡幸塞外。以巢可讬为左都御史，起郭世隆为湖广总督。

        七月壬子，上驻跸热河。丁卯，车驾发喀拉河屯，巡幸诸蒙古部落。外籓来朝，
    各赐衣币。

        八月甲辰，次洮尔毕拉，赐迎驾索伦总管塞音察克、杜拉图及打牲人银币。贵
    州三江苗人作乱，讨平之。

        九月癸亥，上驻和尔博图噶岔。甲子，阅察哈尔、巴尔虎兵丁射。

        冬十月辛巳，以江苏、浙江旱，发帑市米平粜，截漕放赈，免逋赋。外籓献驼
    马，卻之。戊戌，上还京。己亥，户部议增云南矿税，命如旧额。庚子，金世荣免，
    以萧永藻为兵部尚书。

        十一月己酉朔，诏曰：“顷以江、浙旱灾，随命减税、蠲逋、截漕。其江、浙
    两省明年应出丁钱，悉予蠲免。被灾之处，并免正赋。使一年之内，小民绝迹公庭，
    优游作息，副朕惠爱黎元至意。”己未，诏台湾客民乏食，原归者听附公务船内渡。
    以汪悟礼为汉军都统。己亥，诏江、浙诸郡县兴修水利备旱涝。

        十二月丙戌，以温达为大学士，马尔汉为吏部尚书，耿额为兵部尚书，巢可讬
    为刑部尚书，富宁安、王九龄为左都御史。丙午，赐亲王以次内大臣、侍卫白金有
    差。

        是岁，免直隶、江南、江西、福建、湖广等省三十二州县卫灾赋有差。朝鲜、
    琉球入贡。

        四十七年戊子春正月庚午，浙江大岚山贼张念一、硃三等行劫慈谿、上虞、嵊
    县，官兵捕平之。辛未，重修南岳庙成，御制碑文。以觉罗孟俄洛为奉天将军。乙
    亥，诏截留湖广、江西漕粮四十万石，留于江南六府平粜。

        二月庚寅，上御经筵。壬辰，遣侍郎穆丹按大岚山狱，学士二鬲按红苗狱。甲
    午，上巡畿甸。丙午，诏暹罗使臣挈带土货，许随处贸易，免徵其税。

        三月丙辰，上还驻申昜春园。戊午，以希思哈、李绳宗为汉军都统。

        闰三月戊寅朔，重修北镇庙成，御制碑文。乙未，以施世骠为广东提督，席柱
    为西安将军。

        夏四月己酉，宋荦罢，以徐潮为吏部尚书，以齐世武为四川陕西总督。戊午，
    山东巡抚赵世显报捕获硃三父子，解往浙江。上曰：“硃三父子游行教书，寄食人
    家。若因此捕拿，株连太多，可传谕知之。”辛酉，湖广提督俞益谟密请剿除红苗。
    上以红苗无大罪，不许。以阿喇衲为蒙古都统，李林盛为汉军都统。内大臣明珠卒，
    命皇三子胤祉奠茶酒，赐马四匹。

        五月甲申，以王鸿绪为户部尚书，富宁安为礼部尚书，穆和伦为左都御史。丙
    戌，上巡幸塞外。乙未，诏免大岚山贼党太仓人王昭骏伯叔兄弟连坐罪。

        六月丁未，上驻跸热河。丁巳，九卿议覆大岚山狱上，得旨：“诛其首恶者，
    硃三父子不可宥，缘坐可改流徙。巡抚王然、提督王世臣俱留任，受伤官兵俱议叙。”
    丁卯，清文鉴成，上制序文。

        秋七月丁丑，谕刑部，免死流人在配犯罪者按诛之。癸未，平定朔漠方略成，
    上亲制序文。壬辰，上行围。二鬲奏按红苗杀人之廖老宰等斩枭，擅自遣兵前往苗
    寨之守备王应瑞遣戍，从之。

        八月甲辰朔，日有食之。壬戌，上回銮，驻永安拜昂阿。

        九月乙亥，上驻布尔哈苏台。丁丑，召集廷臣行宫，宣示皇太子胤礽罪状，命
    拘执之，送京幽禁。己丑，上还京。丁酉，废皇太子胤礽，颁示天下。

        冬十月甲辰，削贝勒胤禩爵。乙卯，以王掞为工部尚书，张鹏翮为刑部尚书。
    辛酉，上幸南苑行围。以辛泰为蒙古都统。

        十一月癸酉朔，削直郡王胤禔爵，幽之。己卯，致仕大学士张英卒，予祭葬，
    谥文端。辛巳，副都御史劳之辨奏保废太子，夺职杖之。丙戌，召集廷臣议建储贰。
    阿灵阿、鄂伦岱、揆叙、王鸿绪及诸大臣以皇八子胤禩请。上不可。戊子，释废太
    子胤礽。己丑，王大臣请复立胤礽为皇太子。丙申，以宗室发度为黑龙江将军。庚
    子，复胤禩贝勒。

        十二月甲辰，褒恤死难生员嵇永仁、王龙光、沈天成、范承谱，附祀范承谟祠，
    承谟子巡抚范时崇请之也。丁巳，以陈诜为湖广巡抚，蒋陈锡为山东巡抚，黄秉中
    为浙江巡抚，刘廕枢为贵州巡抚。

        是岁，免山东、福建、湖广等省六十州县灾赋有差。朝鲜入贡。

        四十八年己丑春正月癸巳，召集廷臣问举立胤禩，孰为倡议者。群臣皇恐莫敢
    对，乃进大学士张玉书而问之，对曰：“先闻之马齐。”上切责之。次日，列马齐
    罪状，宥死拘禁。已而上徐察其诬，释之。丙申，上幸南苑。己亥，命侍郎赫寿驻
    藏，协办藏事。初拉藏汗与青海争立达赖喇嘛，不决，特命大臣往监临之。王鸿绪、
    李振裕免。

        二月己酉，上巡幸畿甸。以宗室杨福为黑龙江将军，觉罗孟俄洛为宁古塔将军，
    王文义为贵州提督。戊午，以嵩祝署奉天将军。戊辰，上还宫。庚午，以张鹏翮为
    户部尚书，张廷枢为刑部尚书。

        三月辛巳，复立胤礽为皇太子，昭告宗庙，颁诏天下。甲午，赐赵熊诏等二百
    九十二人进士及第出身有差。

        夏四月甲辰，以富宁安为吏部尚书，穆和伦为礼部尚书，穆丹为左都御史。移
    禁胤禔于公所，遣官率兵监守。丁卯，上巡幸塞外。

        五月甲戌，上驻跸热河。

        六月戊午，康亲王椿泰薨，谥曰悼，子崇安袭封。

        秋七月庚寅，以殷泰为四川陕西总督，噶礼为江南江西总督，江琦为甘肃提督，
    师懿德为江南提督。戊戌，上行围。

        八月己亥朔，日有食之。加陕西提督潘育龙镇绥将军。

        九月庚寅，上还京。以年羹尧为四川巡抚。

        冬十月壬寅，诏福建、广东督抚保举深谙水性熟知水师者。戊午，册封皇三子
    胤祉诚亲王，皇四子胤禛雍亲王，皇五子胤祺恆亲王，皇七子胤祐淳郡王，皇十子
    胤蓪敦郡王，皇九子胤禟、皇十二子胤祹、皇十四子胤禵俱为贝勒。壬戌，诏免江
    苏被灾之淮、扬、徐，山东之兗州，河南之归德明年地丁额赋。

        十一月丙子，诏各省解部之款过多，可酌量截留，以备急需。安郡王马尔浑薨，
    谥曰悫，子华飏袭。己卯，加漕运总督桑额太子太保。庚寅，上与大学士李光地论
    水ャ水源，泰、岱诸山自长白山来。水伏流，黄河未到积石亦是伏流，蒙古人有
    书言之甚详。江源亦自昆仑来，至于岷山乃不伏流耳。遣张鹏翮、噶敏图按江南宜
    思恭亏帑狱。

        十二月己亥，上谒陵。己未，上还宫。命马齐管鄂罗斯贸易事。刑部尚书巢可
    讬免。

        是岁，免直隶、江苏、安徽、山东、河南、湖广等省五十三州县灾赋有差。朝
    鲜、琉球入贡。

        四十九年庚寅春正月庚寅，命修满蒙合璧清文鉴。

        二月丁酉，上巡幸五台山。吏部尚书徐潮乞休，允之。

        三月己巳，上还京。乙亥，命编纂字典。诏以故大学士李霨嫡孙主事李敏启擢
    补太常寺少卿。戊寅，敕封西藏胡必尔汗波克塔为六世达赖喇嘛。辛巳，诏免浙江
    杭、湖二府未完漕米三万九千馀石。

        夏四月乙巳，调萧永藻为吏部尚书，王掞为兵部尚书。

        五月己酉朔，上巡幸塞外。癸酉，次花峪沟。阅吉林、黑龙江官兵。丁丑，上
    驻跸热河。

        六月己亥，命诸皇子恭迎皇太后至热河避暑。戊午，刑部尚书张廷枢免。

        秋七月壬午，按事湖南尚书萧永藻等疏报巡抚提督互讦案，查审俱实。得旨：
    “俞益谟休致，赵申乔革职留任。”

        闰七月甲寅，上行围。

        八月乙亥，诏福建漳、泉二府旱，运江、浙漕粮三十万石赈之，并免本年未完
    额赋。丙戌，上还驻热河。庚寅，以范时崇为福建浙江总督，额伦特为湖南提督。

        九月辛丑，上奉皇太后还宫。辛亥，希福纳免。时户部亏蚀购办草豆银两事觉，
    积十馀年，历任尚书、侍郎凡百二十人，亏蚀至四十馀万。上宽免逮问，责限偿完，
    希福纳现任尚书，特斥之。以穆和伦为户部尚书，贝和诺为礼部尚书。

        冬十月甲子，诏曰：“朕临御天下垂五十年，诚念民为邦本，政在养民。迭次
    蠲租数万万，以节俭之所馀，为涣解之弘泽。惟体察民生，未尽康阜，良由生齿日
    繁，地不加益。宜沛鸿施，藉培民力。自康熙五十年始，普免天下钱粮，三年而遍。
    直隶、奉天、浙江、福建、广东、广西、四川、云南、贵州九省地丁钱粮，察明全
    免。历年逋赋，一体豁除。其五十一年、五十二年应蠲省分，届时候旨。地方大吏
    以及守令当体朕保乂之怀，实心爱养，庶几升平乐利有可徵矣。文到，其刊刻颁布，
    咸使闻知。”丁卯，谕外籓已朝行在，勿庸朝正。丙子，以郭瑮为云南贵州总督，
    以郭世隆为刑部尚书，鄂海为湖广总督。癸未，谕大学士：“江南亏空钱粮多至数
    十万两，此或朕数次南巡，地方挪用。张鹏翮谓俸工可以抵补。牧令无俸，仍以累
    民，莫若免之为善。其会议以闻。”

        十一月辛卯朔，诏凡遇蠲赋之年，免业主七分，佃户三分，著为令。大学士陈
    廷敬以老乞休，温旨慰谕，命致仕。乙巳，上谒陵。以萧永藻为大学士，王掞为礼
    部尚书，徐元正为工部尚书。丁未，以孙徵灝为兵部尚书。乙卯，以桑额为吏部尚
    书。

        十二月癸酉，以赫寿为漕运总督。戊寅，上还京。辛巳，诏曰：“朕因朝列旧
    臣渐次衰谢，顺治年间进士去职在籍者，已无多人。王士禛、江皋、周敏政、叶矫
    然、徐淑嘉皆以公过屏废，俱复还原官。”以赵申乔为左都御史。

        是岁，免直隶、江南等省七州县灾赋有差。朝鲜、安南入贡。

        五十年辛卯春正月癸丑，上巡畿甸，视通州河堤。

        二月辛酉，以班迪为满洲都统，善丹为蒙古都统。丁卯，阅筐兒港，命建挑水
    壩。次河西务，上登岸步行二里许，亲置仪器，定方向，钉椿木，以纪丈量之处。
    谕曰：“用此法可以测量天地、日月交食。算法原于易。用七九之奇数，不能尽者，
    用十二、二十四之偶数，乃能尽之，即取象十二时、二十四气也。”庚午，上还京。
    辛巳，上御经筵。

        三月庚寅，王大臣以万寿节请上尊号。自平滇以来，至是凡四请矣。上谦挹有
    素，终不之许。

        夏四月庚申，徐元正养亲回籍，以陈诜为工部尚书。庚辰，上奉皇太后避暑热
    河。乙未，命礼部祈雨。庚子，大雨。丙午，留京大学士张玉书卒，上悼惜，赋诗
    一篇，遣官治丧，赐银一千两，加祭葬，谥文贞。己酉，诏免江苏无著银十万两有
    奇。丙辰，召致仕大学士陈廷敬入阁办事。增乡、会试五经中额。

        六月戊辰，设广西西隆州儒学训导。

        秋七月丙辰，上行围。

        八月庚午，高宗纯皇帝生。以王原祁为掌院学士。设先贤子游后裔五经博士。

        九月戊申，上奉皇太后还宫。蓝理有罪免，以杨琳为福建陆路提督，马际伯为
    四川提督。停本年秋决。

        冬十月丙辰，诏免台湾五十一年应徵稻穀。贝和诺免，以嵩祝为礼部尚书。戊
    午，诏前旨普免天下钱粮，五十一年轮及山西、河南、陕西、甘肃、湖北、湖南六
    省，地丁钱粮及逋欠俱行蠲免。庚午，以硕鼐为满洲都统，瑚世巴、马尔赛为蒙古
    都统。戊寅，免朝鲜白金豹皮岁贡。庚辰，诏举孝义。辛巳，命张鹏翮置狱扬州，
    按江南科场案。壬午，鄂缮、耿额、齐世武、悟礼等有罪，褫职拘禁。赵申乔疏劾
    新科编修戴名世恃才放荡，语多悖逆，下部严审。

        十一月丙戌，以殷特布为汉军都统，隆科多为步军统领，张谷贞为云南提督。
    丁未，上谒陵，赐守陵官役马匹白金。

        十二月癸酉，上还宫。癸未，祫祭太庙。

        是岁，免直隶、安徽等省八州县灾赋有差。朝鲜、琉球入贡。丁户二千四百六
    十二万一千三百二十四，田地六百九十三万三百四十四顷三十四亩，徵银二千九百
    九十万四千六百五十二两八钱。盐课银三百七十二万九千二百二十八两。铸钱三万
    七千四百九十三万三千四百有奇。

        五十一年壬辰春正月丙午，擢编修张逸少为翰林院侍读学士，故大学士张玉书
    之子也。壬子，命内外大臣具摺陈事。摺奏自此始。癸丑，上巡幸畿甸。诏右卫将
    军宗室费扬古办事诚实，供职年久，且系王子，可封为辅国公。

        二月丁巳，诏宋儒硃子配享孔庙，在十哲之次。江苏巡抚张伯行与总督噶礼互
    讦，俱解任，交张鹏翮、赫寿查审。福建浙江总督范时崇疏陈沿海渔船，只许单桅，
    不许越省行走，交地方文武钤束。上曰：“此事不可行。渔户并入水师营，则兵弁
    侵欺之矣。盗贼岂能尽除，窃发何地无之？只视有益于民者行之，不当以文法为捕
    具也。”戊寅，命卓异武官照文职引见。庚辰，上还京。壬午，诏曰：“承平日久，
    生齿日繁。嗣后滋生户口，勿庸更出丁钱，即以本年丁数为定额，著为令。”

        三月辛卯，谕大学士：“繙译本章，甚有关系。昨见本内‘假官’二字，竟译
    作‘伪官’，舛错殊甚。其严饬之。”丁酉，上御经筵。

        夏四月丁巳，赐王世琛等百七十七人进士及第出身有差。甲子，以康泰为四川
    提督。定会试分省取中例。壬申，谕：“故大学士熊赐履夙学旧臣，身殁以后，时
    轸于怀。闻其子已长成，可令来京录用。”壬戌，予故一等待卫海青副都统衔，予
    祭葬，谥果毅。致仕大学士陈廷敬卒，命皇三子奠茶酒，御赋輓诗，命南书房翰林
    励廷仪、张廷玉赍焚，予治丧银一千，谥文贞。诏明年六旬万寿，二月特行乡试，
    八月会试。以嵩祝为大学士，黑硕咨为礼部尚书，满笃为工部尚书，以王掞为大学
    士，陈诜为礼部尚书，起张廷枢为工部尚书。丙子，上奉皇太后避暑热河，启銮。
    壬午，上驻跸热河。

        五月壬寅，命有司稽察流民徙边种地者。以穆丹为左都御史，鄂代为蒙古都统。

        六月癸丑朔，日有食之。丁巳，命穆和伦、张廷枢覆按江南督抚互讦案。湖广
    镇筸红苗吴老化率毛都塘等五十二寨内附。辛酉，以张朝午为广西提督。

        秋八月癸丑，上行围。戊寅，诏朝鲜遇有中国渔船违禁至界汛，许拘执以闻。
    镇筸苗民续内附八十三寨。

        九月庚戌，上奉皇太后还宫。皇太子胤礽复以罪废，锢于咸安宫。

        冬十月壬戌，穆和伦等覆按江南狱上，上命夺噶礼职，张伯行复任。以揆叙为
    左都御史，赫寿为江南江西总督。

        十一月乙酉，前福建提督蓝理狱上，应死。上念征台湾功，特原之。己亥，群
    臣以万寿六旬请上尊号，不许。丁未，以复废皇太子胤礽告庙，宣示天下。己酉，
    上谒陵，赐守陵大臣白金。

        十二月甲戌，上还京。

        是岁，免直隶、江南、山东、浙江等省二十三州县灾赋有差。朝鲜入贡。

        五十二年癸巳春正月戊申，诏封后藏班禅胡土克图喇嘛为班禅额尔得尼。

        二月庚戌，赵申乔疏言太子国本，应行册立。上以建储大事，未可轻定，宣谕
    廷臣，以原疏还之。乙卯，上巡幸畿甸。编修戴名世以著述狂悖弃市。进士方苞以
    作序干连，免死入旗，旋赦出之。乙亥，上还驻申昜春园。

        三月戊寅朔，谕王大臣：“朕昨还京，见各处为朕保釐乞福者，不计其数，实
    觉愧汗。万国安，即朕之安，天下福，即朕之福，祝延者当以兹为先。朕老矣，临
    深履薄之念，与日俱增，敢满假乎？”又谕：“各省祝寿老人极多，倘有一二有恙
    者，可令太医看治。朕于十七日进宫经棚，老人已得从容瞻觐。十八日正阳门行礼，
    不必再至龙棚。各省汉官传谕知悉。”甲午，上还宫，各省臣民夹道俯伏欢迎，上
    驻辇慰劳之。乙未，万寿节，上朝慈宁宫，御太和殿受贺，颁诏覃恩，锡高年，举
    隐逸，旌孝义，蠲逋负，鳏寡孤独无告者，官为养之，罪非殊死，咸赦除焉。壬寅，
    召直省官员士庶年六十五以上者，赐宴于申昜春园，皇子视食，宗室子执爵授饮。
    扶掖八十以上老人至前，亲视饮酒。谕之曰：“古来以养老尊贤为先，使人人知孝
    知弟，则风俗厚矣。尔耆老当以此意告之乡里。昨日大雨，田野霑足。尔等速回，
    无误农时。”是日，九十以上者三十三人，八十以上者五百三十八人，各赐白金。
    加祝釐老臣宋荦太子少师，田种玉太子少傅。甲辰，宴八旗官员、兵丁、閒散于申
    昜春园，视食授饮、视饮赐金同前。是日，九十以上者七人，八十以上者一百九十
    二人。

        夏四月甲寅，以鄂海为陕西四川总督，额伦特为湖广总督，高其位为湖广提督。
    四川提督岳升龙请入籍四川，许之。丁卯，遣官告祭山川、古陵、阙里。五月丙戌，
    上奉皇太后避暑热河。调张廷枢为刑部尚书，王顼龄为工部尚书。颁赉蒙古老人白
    金。辛丑，诏停本年秋决。

        闰五月乙卯，赉热河老人白金。御史陈汝咸招抚海寇陈尚义入见，询海上情势
    及洋船形质，命于金州安置，置水师营。

        六月丁丑，修律算书。

        秋七月壬子，诏宗人削属籍者，子孙分别系红带、紫带，载名玉牒。丙寅，上
    行围。

        八月丁丑，蒙古鄂尔多斯王松阿拉布请于察罕讬灰游牧，不许，命游牧以黄河
    为界，从总兵范时捷请也。

        九月甲子，上奉皇太后还宫。辛未，以江南漕米十万石分运广东、福建平粜。

        冬十月丙子，以张鹏翮为吏部尚书。乙酉，赐王敬铭等一百四十三人进士及第
    出身有差。

        十一月己酉，诏免广东、福建、甘肃二十一州县卫明年税粮。癸亥，上谒陵。

        十二月己卯，以赫奕为工部尚书。辛卯，令文武科目原兼应者，许改试一科。
    壬辰，上还京。甲午，以五鬲为蒙古都统。辛丑，祫祭太庙。

        是岁，免浙江十州县灾赋有差。朝鲜、琉球入贡。

        五十三年甲午春正月己未，命修坛庙殿廷乐器。癸亥，户部请禁小钱。上曰：
    “凡事必期便民，若不便于民，而惟言行法，虽厉禁何益。”戊辰，上巡幸畿甸。
    丁卯，以何天培为京口将军。

        二月甲戌，诏停今年秋审，矜疑人犯，审理具奏，配流以下，减等发落。乙酉，
    上还京。癸丑，命侍郎常泰、少卿陈汝咸赴甘肃赈抚灾民。丁巳，前尚书王鸿绪进
    明史列传二百八十卷，命付史馆。

        夏四月戊子，改师懿德为甘肃提督。辛卯，上奉皇太后避暑热河。六月乙亥，
    诏：“拉藏汗年近六十，二子在外，宜防外患，善自为谋。”癸未，以炎暑免从臣
    晚朝。

        秋七月辛卯，诏以江南又旱，浙江米贵，河南歉收，截漕三十万石，分运三
    省平粜。

        八月乙亥，上行围。

        九月丙寅，上奉皇太后还宫。

        冬十月己巳朔，命张鹏翮、阿锡鼐往按江南牟钦元狱。己丑，命大学士、南书
    房翰林考定乐章。

        十一月，敕户部截漕三十馀万石，于江南、浙江备赈。戊申，免甘肃靖边二十
    八州县卫明年额赋。诚亲王胤祉等以御制律吕正义进呈，得旨：“律吕、历法、算
    法三书共为一部，名曰律历渊源。”甲寅，冬至，祀天于圜丘，奏新乐。丙辰，上
    巡幸塞外。贝勒胤禩属下人雅齐布有罪伏诛。遣何国栋测量广东、云南等省北极出
    地及日景。

        十二月癸酉，上驻特布克，赐随围蒙古兵银币。己丑，上还京。辛卯，洮、岷
    边外生番喇子等一十九族内附。

        是岁，免江南、河南、甘肃、浙江、湖广等省百二十二州县灾赋有差。朝鲜入
    贡。

        五十四年乙未春正月甲子，停五经中式例。封阿巴垓台吉德木楚克为辅国公。
    诏贝勒胤禩、延寿溺职，停食俸。

        二月戊辰朔，张伯行缘事解任，交张鹏翮审理。己巳，以施世纶为漕运总督。
    辛未，上巡幸畿甸，谕巡抚赵弘燮曰：“去年腊雪丰盈，今年春雨应节，民田想早
    播种。但虑起发太盛，或有二疸之虞。可示农民芸耨宜疏，以防风霾。”又谕：
    “朕时巡畿甸，见民生差胜于前。但诵读者少，风俗攸关。宜令穷僻乡壤广设义学，
    劝令读书。尔有司其留意。”甲午，以杜呈泗为江南提督，穆廷栻为福建陆路提督。

        三月己亥，以蒙古吴拉忒等部十四旗雪灾，命尚书穆和伦运米往赈，教之捕鱼
    为食。庚子，以赵弘燮为直隶总督，任巡抚事。以睦森为宁古塔将军。

        夏四月庚午，赐徐陶璋等一百九十人进士及第出身有差。己卯，师懿德奏策旺
    阿拉布坦兵掠哈密，游击潘至善击败之。命尚书富宁安、将军席柱率师援剿，祁里
    德赴推河，谕喀尔喀等备兵。庚辰，徵外籓兵集归化城，调打牲索伦兵赴推河。己
    丑，谕议政大臣：“朕曾出塞亲征，周知要害。今讨策旺阿拉布坦进兵之路有三：
    一由噶斯直抵伊里河源，趋其巢穴；一越哈密、吐鲁番，深略敌境；一取道喀尔喀，
    至博克达额伦哈必尔汉，度岭扼险。三路并进，大功必成。”壬午，漕运总督郎廷
    极卒，上称其抚恤运丁，历运无阻，予祭葬，谥温勤。辛卯，上奉皇太后避暑热河。
    乙未，命富宁安分兵戍噶斯口，总兵路振声驻防哈密。

        五月丙午，黑龙江将军宗室杨福卒，赐银一千两，命侍卫尚崇义、傅森驰驿赐
    奠，谥襄毅，命其子三官保暂署父任。戊午，内阁侍读图理琛使于鄂罗斯，使备兵。

        六月壬申，命都统图斯海等赴湖滩河朔运粮。甲戌，富宁安、席柱疏报进兵方
    略。得旨，明年进兵。丁亥，兵部尚书孙徵灝卒，赐鞍马二、散马二、银五百两，
    谥清端。

        秋七月甲午朔，命和托辉特公博贝招抚乌梁海。辛酉，命公傅尔丹往乌兰古等
    处屯田。

        八月辛未，大学士李光地乞假归，上赋诗送之。癸酉，上行围。壬辰，撤噶斯
    口戍兵还肃州。

        九月己酉，博贝招抚乌梁海部来归。

        冬十月丙寅，上谕大学士：“朕右手病不能写字，用左手执笔批答奏摺，期于
    不泄漏也。”辛巳，上奉皇太后还宫。诏顺天、保定、河间、永平、宣化今岁雨溢，
    穀耗不登，所有五府应完五十五年税粮，悉蠲除之。

        十一月甲午，以范时崇为左都御史，觉罗满保为浙江福建总督，宗室巴塞为蒙
    古都统。庚子，停京师决囚。辛丑，以宋臣范仲淹从祀孔庙。己未，冬至，祀天于
    圜丘，始用御定雅乐。

        十二月己巳，以塔拜为杭州将军。命护军统领晏布帅师驻西宁。甲申，张伯行
    以疑赃诬参论罪应死，上原之，起为仓场侍郎。

        是岁，免江南、湖南二省二十四州县卫灾赋有差。朝鲜、琉球入贡。

        五十五年丙申春正月壬子，上幸汤泉。

        二月乙丑，命副都统苏尔德经理图呼鲁克等处屯田。癸酉，上还驻申昜春园。
    丙子，诏免安南岁贡犀角、象牙。己卯，上巡幸畿甸。庚寅，定丁随地出例。

        三月丁酉，恤赠广西右江剿瑶伤亡参将王启云官廕。庚子，上还宫。乙巳，召
    席柱还，以晏布代之，路振声参军事。癸丑，蒙古图尔胡特贝子阿拉布珠尔请从军。
    命率蒙古兵戍噶斯口。贵州巡抚刘廕枢疏请罢兵，命乘传诣军周阅议奏。

        闰三月癸亥，以额伦特署西安将军，满丕署湖广总督。丁丑，以左世永为广西
    提督。壬午，发京仓米二十万石赈顺天、永平。五城粥厂展期至秋。命礼部祈雨。

        夏四月癸卯，上奉皇太后避暑热河。

        五月庚申，上驻热河，斋居祈雨。起马齐为大学士，穆和伦为户部尚书。壬戌，
    发仓米平粜。预发八旗兵粮。甲子，雨。上曰：“宋儒云：‘求雨得雨，旱岂无因。’
    此言可味也。”己巳，京师远近雨足，上复常膳。乙酉，赫奕免，以孙渣齐为工部
    尚书。

        六月丙辰，上幸汤泉。

        秋七月辛未，命移噶斯口防军分戍察罕乌苏、噶顺。癸未，上行围。

        八月乙卯，前奉天府尹董弘毅坐将承德等九州县米豆改徵银两，致仓储阙乏，
    黜官。

        九月庚午，以蒋陈锡为云南贵州总督。甲申，上奉皇太后还宫。

        冬十月丁亥朔，诏刑部积岁缓决长系人犯，分别减释之。停本年秋决。戊子，
    以托留为黑龙江将军，赵弘灿为兵部尚书。癸巳，诏：“近以策旺阿拉布坦侵入哈
    密，徵兵备边，一切飞刍輓粟经过边境，不无借资民力。所有山西、陕西、甘肃四
    十八州县卫应徵明年银米穀草及积年逋欠，悉与蠲除。”丁酉，诏肃州与布隆吉尔
    毗连迤北西吉木、达里图、金塔寺等处，招民垦种。以杨琳为广东广西总督。以宗
    室巴赛为满洲都统，晏布为蒙古都统。丙午，策旺阿拉布坦执青海台吉罗卜藏丹济
    布，犯噶斯口，官兵击走之。命额伦特驻师西宁，分兵戍噶斯口，布隆吉尔散秩大
    臣阿喇衲赴巴尔库尔参赞军事。

        十一月乙丑，以傅尔丹、额尔锦为领侍卫内大臣。戊辰，上谒陵。甲申，上巡
    行塞外。盗发明陵，命置之法。

        十二月己酉，上还京。诏免顺天、永平三十五州县明年地丁税粮，其积年逋赋
    并除之。

        是岁，免直隶、江南、山东、浙江、江西、湖广等省六十三州县灾赋有差。朝
    鲜、安南入贡。

        五十六年丁酉春正月丁卯，修周易折中成，颁行学宫。壬午，以徐元梦为左都
    御史，硃轼为浙江巡抚。

        二月丙戌朔，上巡幸畿甸。乙未，徵奉天、吉林兵益祁里德军。癸卯，上还驻
    申昜春园。丁未，定盗案法无可宽、情有可原例。顺承郡王诺罗布薨，谥曰忠，子
    锡保袭封。左都御史揆叙卒，予祭葬，谥文端。

        三月丁巳，上御经筵。戊寅，以富宁安为靖逆将军，傅尔丹为振武将军，祁里
    德为协理将军，视师防边。壬午，上巡视河西务堤。

        夏四月乙酉，上还驻申昜春园。乙未，发通州仓米分贮直隶州县备赈。丙申，
    碣石镇总兵陈昂奏天主教堂各省林立，宜行禁止，从之。以孙柱、范时崇为兵部尚
    书。辛丑，上奉皇太后避暑热河。

        五月庚申，九卿议王贝勒差人出外，查无勘合，即行参究。

        六月壬子，傅尔丹袭击厄鲁特博罗布尔哈苏，斩俘而还。兵部尚书赵弘灿卒，
    予祭葬，谥清端。

        秋七月丙辰，策旺阿拉布坦遣其将策零敦多布侵掠拉藏。癸亥，富宁安袭击厄
    鲁特于通俄巴锡，进及乌鲁木齐，毁其田禾，还军遇贼毕留图，击败之。阵亡灰特
    台吉扎穆毕，追封辅国公。

        八月壬午朔，上行围。

        九月辛未，以路振扬署四川提督。河南奸民亢珽滋事，官兵捕之，珽走死。命
    尚书张廷枢、学士勒什布往鞫，得前巡抚李锡贪虐激变状以闻。李锡褫职论死，贼
    党伏诛。

        冬十月乙酉，命侍郎梁世勋、海寿往督巴尔库尔屯田。庚子，上奉皇太后还宫。
    乙巳，命内大臣公策旺诺尔布、将军额伦特、侍卫阿齐图等率师戍青海。以宗室公
    吞珠为礼部尚书，蔡升元为左都御史。

        十一月壬子，命停决囚。乙丑，皇太后不豫，上省疾慈宁宫。辛未，诏曰：
    “帝王之治，必以敬天法祖为本。合天下之心以为心，公四海之利以为利，制治于
    未乱，保邦于未危，夙夜兢兢，所以图久远也。朕八龄践祚，在位五十馀年，今年
    近七旬矣。当二十年时，不敢逆计至三十。三十年时，不敢逆计至四十。赖宗社之
    灵，今已五十七年矣，非凉德所能致也。齿登耆寿，子孙众多。天下和乐，四海乂
    安。虽未敢谓家给人足，俗易风移，而欲使民安物阜之心，始终如一。占竭思虑，
    耗敝精力，殆非劳苦二字所能尽也。古帝王享年不永，书生每致讥评。不知天下事
    烦，不胜其劳虑也。人臣可仕则仕，可止则止，年老致仕而归，犹得抱子弄孙，优
    游自適。帝王仔肩无可旁委，舜殁苍梧，禹殂会稽，不遑宁处，终鲜止息。洪范五
    福，终于考终命，以寿考之难得也。易遯六爻，不及君主，人君无退藏之地也。岂
    当与臣民较安逸哉！朕自幼读书，寻求治理。年力胜时，挽强决拾。削平三籓，绥
    辑漠北，悉由一心运筹，未尝妄杀一人。府库帑金，非出师赈饥，未敢妄费。巡狩
    行宫，不施采缋。少时即知声色之当戒，佞倖之宜远，幸得粗致谧安。今春颇苦头
    晕，形渐羸瘦。行围塞外，水土较佳，体气稍健，每日骑射，亦不疲乏。复以皇太
    后违和，头晕复作，步履艰难。倘一时不讳，不得悉朕衷曲。死者人之常理，要当
    于明爽之时，举平生心事一为吐露，方为快耳。昔人每云帝王当举大纲，不必兼综
    细务。朕不谓然，一事不谨，即贻四海之忧；一念不谨，即贻百年之患。朕从来莅
    事无论钜细，莫不慎之又慎。惟年既衰暮，祗惧五十七年忧勤惕励之心，隳于末路
    耳。立储大事，岂不在念。但天下大权，当统于一，神器至重，为天下得人至难，
    是以朕垂老而惓惓不息也。大小臣工能体朕心，则朕考终之事毕矣。兹特召诸子诸
    卿士详切言之。他日遗诏，备于此矣。”甲戌，免八旗借支银二百万两。丙子，诏
    免直隶、安徽、江苏、浙江、湖广、陕西、甘肃等省积年逋赋，江苏、安徽并免漕
    项银米十分之五。

        十二月甲申，皇太后病势渐增，上疾七十馀日矣，脚面浮肿，扶掖日朝宁寿宫。
    丙戌，皇太后崩，颁遗诰，上服衰割辫，移居别宫。己酉，上还宫。

        是岁，朝鲜入贡。

        五十七年戊戌春正月乙卯，上有疾，幸汤泉。戊寅，赐防边军士衣二万袭。

        二月庚寅，拉藏乞师，命侍卫色楞会青海兵往援。癸卯，以路振声为甘肃提督。
    检讨硃天保上疏请复立胤礽为皇太子，上于行宫亲讯之曰：“尔何知而违旨上奏？”
    硃天保曰：“臣闻之臣父，臣父令臣言之。”上曰：“此不忠不孝之人也。”命诛
    之。丁未，上还宫。碣石镇陈昂疏请洋船入港，先行查取大砲，方许进口贸易。部
    议不行。

        三月癸丑，减大兴、宛平门厂房税。辛酉，上大行皇后谥曰孝惠仁宪端懿纯德
    顺天翊圣章皇后。丙寅，以颜寿为右卫将军，黄秉钺为福州将军。戊辰，裁起居注
    官。甄别不职学政丛澍等七员，俱褫职。丁丑，命浙江南北新关税交同知管理。戊
    寅，浙江巡抚硃轼请修海宁石塘。从之。

        夏四月乙酉，葬孝惠章皇后于孝东陵。丁亥，赐汪应铨等一百七十一人进士及
    第出身有差。辛卯，上幸热河。穆和伦免，以孙渣齐为户部尚书。

        五月癸丑，以徐元梦为工部尚书。丁巳，额伦特奏拉藏汗被陷身亡，二子被杀，
    达赖、班禅均被拘。己未，浙江福建总督满保疏台湾一郡有极冲口岸九处，次冲口
    岸十五处，派人修筑，酌移员弁，设淡水营守备。从之。

        六月壬辰，遣使册封琉球故王曾孙尚敬为中山王。己丑，大学士李光地卒，命
    皇五子恆亲王胤祺往奠茶酒，赐银一千两，徐元梦还京护其丧事，谥文贞。丁未，
    赐哈密军士衣四百袭。

        秋七月己未，打箭炉外墨里喇嘛内附。甲戌，修省方盛典。

        八月壬子，索伦水灾，遣官赈之。孟光祖伏诛。戊子，上行围。甲午，礼部尚
    书吞珠卒，予祭葬，谥恪敏。总兵官仇机有罪伏诛。

        闰八月戊辰，诏曰：“夷虏跳梁，大兵远驻西边，一切征缮，秦民甚属劳苦。
    所有陕西、甘肃明年地丁粮税俱行蠲免，历年逋赋亦尽除之。”

        九月己卯，命都统阿尔纳、总兵李耀率师赴噶斯口、柴旦木驻防。丙戌，以王
    顼龄为大学士，陈元龙为工部尚书。甲辰，上还京。将军额伦特、侍卫色楞会师喀
    喇乌苏，屡败贼，贼愈进，师无后继，矢竭力战，殁于阵。

        冬十月甲寅，停本年决囚。丙辰，命皇十四子贝子胤禵为抚远大将军，视师青
    海。命殉难总督甘文焜、知府黄庭柏建祠列祀。甲子，诏四川巡抚年羹尧，军兴以
    来，办事明敏，即升为总督。命翰林、科道轮班入直。戊辰，上驻汤泉。命皇七子
    胤祐、皇十子胤蓪、皇十二子胤祹分理正黄、正白、正蓝满、蒙、汉三旗事务。

        十一月丙子，上还驻申昜春园。福建巡抚陈瑸卒，赠礼部尚书，谥清端。以宜
    兆熊为汉军都统。

        十二月丙辰，上谒陵。己未，孝惠章皇后升祔太庙，位于孝康章皇后之左，颁
    诏天下。云南撒甸苗人归顺。己巳，上还宫。

        是岁，免江南、福建、甘肃、湖广等省二十六州县卫灾赋有差。朝鲜、琉球、
    安南入贡。

        五十八年己亥春正月甲戌朔，日有食之。诏曰：“日食三始，垂象维昭。宜修
    人事，以儆天戒。臣工其举政事阙失以闻。”乙未，上幸汤泉。庚子，上还驻申昜
    春园。辛丑，诏立功之臣退閒，世职准子弟承袭。若无应袭之人，给俸终其身。壬
    寅，命截漕米四十三万石，留江苏、安徽备荒。

        二月己巳，上巡幸畿甸。己卯，学士蒋廷锡表进皇舆全览图，颁赐廷臣。庚申，
    上还驻申昜春园。辛未，命都统法喇抚辑里塘、巴塘，护军统领噶尔弼同理军事。

        三月乙未，侍郎色尔图以运饟迟延罢，命巡抚噶什图接管。

        夏四月乙巳，命抚远大将军胤禵驻师西宁。癸丑，上巡幸热河。

        五月戊寅，以麦大熟，命民间及时收贮。庚辰，以扬都为蒙古都统。浙江正考
    官索泰贿卖关节，在籍学士陈恂说合，陈凤墀夤缘中式，均论死，并罪其保荐索泰
    为考官者。南阳标兵执辱知府沈渊，总兵高成革职，游击王洪道论死，兵处斩。

        六月甲辰，以贝勒满笃祜为满洲都统。丁未，年羹尧、噶尔弼、法喇先后奏副
    将岳锺琪招辑里塘、巴塘就抚。命法喇进驻巴塘，年羹尧拨兵接应。丙寅，以马见
    伯为固原提督。

        秋七月癸未，以宗查木为西安将军。

        八月庚戌，上行围。庚申，振威将军傅尔丹奏鄂尔斋图二处筑城设站。命尚书
    范时崇往董其役。

        九月乙未，谕西宁现有新胡毕勒罕，实系达赖后身，令大将军遣官带兵前往西
    藏安禅。戊戌，安郡王华飏薨，谥曰节。

        冬十月丁未，上还京。壬子，命蒙养斋举人王兰生修正音韵图。甲寅，固原提
    督潘育龙卒，赠太子少保，予祭葬，谥襄勇。

        十一月丙子，礼部尚书陈诜致仕。庚寅，增江西解额。

        十二月壬寅，以蔡升元为礼部尚书，田从典为左都御史。戊申，西安将军额伦
    特之丧至京，命皇五子恆亲王胤祺、皇十二子贝子胤祹迎奠。庚申，命截湖广漕粮
    十万石留于本省备荒。辛酉，诏曰：“比年兴兵西讨，远历边陲，居送行赉，民力
    劳瘁。所有沿边六十六州县卫所明年额徵银米，俱行蠲免。”

        是岁，免江苏、安徽等省十三州县灾赋有差。朝鲜、琉球入贡。

        五十九年庚子春正月丁酉，命抚远大将军胤禵移师穆鲁斯乌苏。以宗室延信为
    平逆将军，领兵进藏，以公策旺诺尔布参赞军务。命西安将军宗查木驻西宁，平郡
    王讷尔素驻古木。

        二月甲辰，上巡幸畿甸。癸丑，命噶尔弼为定西将军，率四川、云南兵进藏，
    册封新胡毕勒罕为六世达赖喇嘛。辛酉，上还驻申昜春园。

        三月己丑，命云南提督张谷贞驻防丽江、中甸。丙申，命靖逆将军富宁安进师
    乌鲁木齐，散秩大臣阿喇衲进师吐鲁番，祁里德领七千兵从布娄尔，傅尔丹领八千
    兵从布拉罕，同时进击准噶尔。

        夏四月戊申，上巡幸热河。

        五月辛巳，以旱求言。壬午，雨。

        六月己亥，陕西饥，运河南积穀往赈。丙辰，保安、怀来地震，遣官赈之。

        秋七月丙寅朔，日有食之。癸酉，富宁安击贼于阿克塔斯、伊尔布尔和韶，败
    之，擒其台吉垂木拍尔。阿喇衲师至齐克塔木，遇贼，击破之，尽虏其众。进击皮
    禅城，降之。师至吐鲁番，番酋阿克苏尔坦率众迎降。丙戌，傅尔丹击贼于格尔厄
    尔格，斩获六百，阵擒寨桑贝肯，焚其积聚而还，贝肯送京。祁里德败贼于铿额尔
    河，降其寨桑色布腾等二千馀人。

        八月戊戌，上行围。庚子，琉球请令其陪臣子弟入国子监读书，许之。癸丑，
    平逆将军延信连败贼众于卜克河。丁巳，又败贼众于绰马喇，贼将策零敦多布遁。
    定西将军噶尔弼率副将岳锺琪自拉里进兵。戊午，克西藏，执附贼喇嘛百馀，斩其
    渠五人，抚谕唐古特、土伯特，西藏平。以高其倬为广西巡抚。

        九月壬申，平逆将军延信以兵送达赖喇嘛入西藏坐★床。富宁安兵入乌鲁木齐，
    哈西哈回人迎降，军回至乌兰乌苏。戊寅，云贵总督蒋陈锡、巡抚甘国璧以馈饟后
    期褫职，仍令运米入藏。

        冬十月癸卯，上还京。诏再以河南积穀运往陕西放赈。明年，河南漕粮照数补
    还仓穀，其馀漕粮留贮河南。甲辰，朝鲜国王李焞薨。诏曰：“李焞袭封五十年，
    奉籓恭谨，抚民慈爱。兹闻溘逝，恻悼实深，即令王子李昀袭封。所进贡物悉数带
    回，仍查恤典具奏。”诏陕西、甘肃两省康熙六十年地丁银一百八十八万两零，通
    行蠲免。沿边歉收，米价昂贵，兵力拮据，并豫发本年兵饟。赉进藏官兵。甲寅，
    户部尚书赵申乔卒，予祭葬，谥恭毅。丁巳，诏抚远大将军胤禵会议明年师期。戊
    午，以陕西、甘肃歉收，命银粮兼赈，以麦收为止。

        十一月辛未，遣官致祭朝鲜国王李焞，特谥僖顺，册封世子李昀为朝鲜国王。
    戊寅，以田从典为户部尚书，硃轼为左都御史，以杨名时为云南巡抚。辛巳，诏：
    “大兵入藏，其地俱入版图，山川名号番、汉异同，应即考订明覈，传信后世。”
    上因与大学士讲论河源、江源，及于禹贡三危。庚寅，以隆科多为理籓院尚书，仍
    兼步军统领。

        十二月甲辰，廷臣再请行六十年庆贺礼。不允。壬子，授先贤子夏后裔五经博
    士。甲寅，以诚亲王胤祉子弘晟、恆亲王胤祺子弘升为世子。辛酉，祫祭太庙。

        是岁，免直隶、江苏、陕西、浙江、四川等省五十六州县卫灾赋有差。朝鲜、
    琉球入贡。

        六十年辛丑春正月乙亥，上以御极六十年，遣皇四子胤禛、皇十二子胤礻匋、
    世子弘晟告祭永陵、福陵、昭陵。

        二月乙未，上谒孝庄山陵、孝陵、孝东陵，行告祭礼。遣官告祭郊庙社稷。乙
    卯，上还京。山东盐徒王美公等作乱，捕斩之。己未，命公策旺诺尔布驻防西藏。
    论取藏功，封第巴阿尔布巴、康济鼐为贝子，第巴隆布奈为辅国公。

        三月乙丑，群臣请上万寿节尊号，上不许，曰：“加上尊号，乃相沿陋习，不
    过将字面上下转换，以欺不学之君耳。本朝家法，惟以爱民为事，不以景星、庆云、
    芝草、甘露为瑞，亦无封禅改元之举。现今西陲用兵，兵久暴露，民苦转输。朕方
    修省经营之不暇，何贺之有？”庚午，赐举人王兰生、留保进士，一体殿试。甲戌，
    先是，大学士王掞密疏复储。至是御史陶彝、任坪、范长发、邹图云、陈嘉猷、王
    允晋、李允符、范允、高玢、高怡、赵成簁、孙绍曾疏请建储，上不悦，并掞切
    责之，命其子詹事王奕清及陶彝等十二人为额外章京，军前效力。

        夏四月甲午，以李麟为固原提督。乙未，赐邓锺岳等一百六十三人进士及第出
    身有差。丙申，诏釐定历代帝王庙崇祀祀典。丁酉，命张鹏翮、陈鹏年赴山东阅河。
    以赖都为礼部尚书，托赖为刑部尚书。丙午，上幸热河。戊午，命定西将军噶尔弼
    驻藏。

        五月壬戌，命抚远大将军胤禵移师甘州。丙寅，台湾奸民硃一贵作乱，戕总兵
    官欧阳凯。癸酉，以署参将管永宁协副将岳锺琪为四川提督。乙亥，改思明土州归
    广西太平府。戊寅，诏停本年进兵。以常授为理籓院额外侍郎，办事西宁。乙酉，
    以年羹尧为四川陕西总督，赐弓矢。发帑金五十万赈山西、陕西，命硃轼、卢询董
    其事。

        六月壬辰，改高其位为江南提督，魏经国为湖广提督。丙申，诏曰：“平逆将
    军延信，朕之侄也。统兵历从古未到之烟瘴绝域，歼灭巨虏，平定藏地，允称不辱
    宗支，可封为辅国公。”乙卯，吐鲁番回人拖克拖麻穆克等来归，命散秩大臣阿喇
    衲率兵护之。福建水师提督施世骠平台湾，擒硃一贵解京。诏奖淡水营守备陈策固
    守功，超擢台湾总兵。

        闰六月庚申朔，日有食之。丙寅，令刑部弛轻系，戊辰，以噶尔弼为蒙古都统。

        秋七月己酉，上行围。

        八月甲戌，命副都统庄图率兵二千进驻吐鲁番，益阿喇衲军。丙戌，河决武陟
    入沁水。

        九月辛卯，命副都统穆克登将兵二千赴吐鲁番。甲午，噶尔弼以病罢，命公策
    旺诺尔布署定西将军，驻藏，以阿宝、武格参军事。丙申，策旺阿拉布坦犯吐鲁番，
    阿喇衲击走之。丙午，赈河南、山东、直隶水灾。乙卯，上还京。丙辰，命副都御
    史牛钮、侍讲齐苏勒、员外郎马泰筑黄河决口，引沁水入运河。丁巳，以阿喇衲为
    协理将军。上制平定西藏碑文。

        冬十月壬戌，置巡察台湾御史。诏：“本年秋审俱已详览，其直省具题缓决之
    案，九卿已加核定，朕不忍覆阅，恐审求之或致改重也。”丙寅，召抚远大将军胤
    禵来京。辛未，诏：“大学士熊赐履服官清正，学问博通，朕久而弗忘，常令周恤
    其家。今其二子来京，观其气质，尚可读书，宜加造就，可传谕九卿知之。”以锺
    世臣为浙江提督，姚堂为福水师提督，冯毅署广东提督。

        十一月辛卯，以陈鹏年署河道总督。戊戌，以马武、伊尔哈岱为蒙古都统。己
    酉，上幸南苑。诏将军额伦特、侍卫色楞、副都统查礼浑、提督康泰等，杀敌殉国，
    俱赐恤。

        十二月壬申，四川提督岳锺琪征郭罗克番人，平之。丁丑，上还驻申昜春园。
    遣鄂海、永泰往视吐鲁番屯田。

        是岁，免江南、河南、陕西、甘肃、福建、浙江、湖广等省一百二十三州县灾
    赋有差，朝鲜、琉球、安南入贡。丁户二千九百一十四万八千三百五十九，又永不
    加赋后滋生人丁四十六万七千八百五十，徵银二千八百七十九万零。盐课银三百七
    十七万二千三百六十三两零。铸钱四万三千七百三十二万五千八百有奇。

        六十一年壬寅春正月戊子，召八旗文武大臣年六十五以上者六百八十人，已退
    者咸与赐宴，宗室授爵劝饮。越三日，宴汉官年六十五以上三百四十人亦如之。上
    赋诗，诸臣属和，题曰千叟宴诗。戊申，上巡幸畿甸。

        二月庚午，以高其倬署云南贵州总督。丙子，上还驻申昜春园。

        三月丙戌，以阿鲁为荆州将军。

        夏四月甲子，遣使封朝鲜国王李昀弟昑为世弟。丁卯，上巡幸热河。己巳，抚
    远大将军胤禵复莅军。癸未，福州驻防兵哗，将军黄秉钺不能约束，褫职，斩为首
    者。

        五月戊戌，施世纶卒，以张大有署漕运总督。

        六月，以奉天连岁丰稔，弛海禁。暹罗米贱，听入内地，免其税。辛未，命直
    隶截漕二十万石备赈。丙子，赵弘燮卒，以其兄子郎中赵之垣加佥都御史衔，署直
    隶巡抚。

        秋七月丁酉，征西将军祁里德上言乌兰古木屯田事宜。请益兵防守。命都统图
    拉率兵赴之。壬寅，命色尔图赴西藏统四川防兵。戊申，以蔡珽为四川巡抚。予故
    直隶总督赵弘燮祭葬，谥肃敏。

        八月丙寅，停今年决囚。故提督蓝理妻子先以有罪入旗，至是，上念平台湾功，
    贳还原籍，交★免追。己卯，上驻跸汗特木尔达巴汉昂阿。赐来朝外籓银币鞍马，
    随围军士银币。

        九月甲申，上驻热河。乙酉，谕大学士曰：“有人谓朕塞外行围，劳苦军士。
    不知承平日久，岂可遂忘武备？军旅数兴，师武臣力，克底有功，此皆勤于训练之
    所致也。”甲午，年羹尧、噶什图请量加火耗，以补有司亏帑。上曰：“火耗只可
    议减，岂可加增？此次亏空，多由用兵。官兵过境，或有餽助。其始挪用公款，久
    之遂成亏空，昔年曾有宽免之旨。现在军需正急，即将户部库帑拨送西安备用。”
    戊戌，上回銮。丁未，次密云，阅河堤。庚戌，上还京。

        冬十月辛酉，命雍亲王胤禛、弘升、延信、孙渣齐、隆科多、查弼纳、吴尔占
    察视仓廒。壬戌，以觉罗德尔金为蒙古都统，安鮐为杭州将军。辛未，以查弼纳为
    江南江西总督。癸酉，上幸南苑行围。以李树德为福州将军，黄国材为福建巡抚。

        十一月戊子，上不豫，还驻申昜春园。以贝子胤祹、辅国公吴尔占为满洲都统。
    庚寅，命皇四子胤禛恭代祀天。甲午，上大渐，日加戌，上崩，年六十九。即夕移
    入大内发丧。雍正元年二月，恭上尊谥。九月丁丑，葬景陵。

        论曰：圣祖仁孝性成，智勇天锡。早承大业，勤政爱民。经文纬武，寰宇一统，
    虽曰守成，实同开创焉。圣学高深，崇儒重道。几暇格物，豁贯天人，尤为古今所
    未觏。而久道化成，风移俗易，天下和乐，克致太平。其雍熙景象，使后世想望流
    连，至于今不能已。传曰：“为人君，止于仁。”又曰：“道盛德至善，民之不能
    忘。”于戏，何其盛欤！

        国学网站独家推出

亦凡公益图书馆(Shuku.net)

下一卷 回目录