                             列传二百七十九  忠义六

        斋清阿  童添云  彭三元  萧捷三周清元  蔡应龙
        萧意文周福昌  彭志德  李存汉  杜廷光等  赖高翔毕定邦
        刘德亮  陈大富  陈万胜郭鹏程  王绍羲  王之敬
        陈忠德刘玉林等  黄金友麟瑞  蔡东祥  邹上元
        郝上庠  张遇祥兄张遇清  曹仁美  毛克宽邢连科
        田兴奇田兴胜  马定国
        斋清阿，字竹塍，纳喇氏，满洲镶黄旗人。早丧父，母氏抚之。家贫，月夕至
    撤去镫火。膂力过人，取巨砖置平地，拳击之，立碎。以善射得名，尝随扈盛京，
    命射，中靶，赐克食。道光六年，发闽、浙，以都司用，补浙江杭州营都司，为总
    督孙尔准所赏。英吉利船入犯，献烧船退敌策，不用。递擢至广东肇庆协副将。三
    十年，广西金田乱起，檄令率兵至两粤交界开建县堵御。匪二千馀，船四十馀，从
    县北金庄偷越，督兵进击，斩其酋二人，馀败窜，自是不敢犯境。
        咸丰元年，广宁属江谷屯积匪滋扰，广东兵会剿，窜广西怀集一带，至贺县屯
    聚。广西大吏以广东各官惟知驱贼了事，移文广东诘之。总督徐广缙檄肇庆府知府
    蔡振武、参将左炘赴广西剿贼，道出开建。斋清阿以越境追贼，须重兵制其死命，
    原统驻劄开建之师同赴广西。守备萨国亮以无越境剿贼之责谏，斋清阿奋然曰：
    “贼势蔓延，若画分畛域，何以纾民困而报国恩？吾虽逾七旬，精力未衰，正臣子
    戮力时也！”遂与振武等督兵入广西境。
        至贺县铺门圩，复进至家坪，距贼巢里许，贼突出数百人扑营，官军迎击之，
    毙贼数十人。贼退回松圩，在圩内施放大砲，官军避入田中，火药枪绳尽湿，贼复
    分队挑战，抄官兵后，爇火烧山，斋清阿督兵以枪击毙贼七十馀人。值日暮，孤军
    无援，深入被困。事急，掣佩刀连刃数贼，肩中火箭，犹拔箭作战，手刃执旗贼目
    一人，刀折，殁於阵，手握断刀牢不可开，怒目上视，懔然如生，时咸丰元年四月
    也。恤赠总兵，赏世职，予谥威烈。
        童添云，字镇铭，湖南平江人。以贫，偕弟必发走长沙为战兵。饶膂力，能开
    五石弓，射必命中。道光二十二年，从提督杨芳出师广东，一日，夷扑城，有营在
    城外，芳欲调入，火攻甚炽。募敢死者持令縋城出，添云应募，少选，兵皆入城，
    芳奇之。咸丰二年，粤贼围长沙，与必发从守城，围解，添云语人曰：“吾观诸将
    中能称将才者，惟塔都司与彭千总耳。”塔即塔齐布，彭即三元也。会塔齐布练标
    兵，添云隶麾下，三元时别将一营，深相结纳。茶陵土寇起，塔齐布命解火药，期
    三日，添云逾宿至，咤曰：“何速也？”添云曰：“迟恐有阻，则贻误大矣。”
        四年三月，贼陷湘潭，塔齐布帅标兵等拒战，添云与必发从。时贼踞城外民廛，
    塔齐布好轻骑观贼，策马入黄龙巷，必发先驱，巷狭而长，甫入，贼突出刺塔齐布，
    必发急以背承之，中肩，塔齐布跳而免，必发死之。越二日，师大捷。湘潭平，擢
    守备，或贺之，添云愤然曰：“贼戕吾弟，虽官至一品，弗原也！原生啖贼肉耳，
    何贺为？”遂由湘潭转战至岳州，从克岳州，擢都司。克武昌，擢游击。克兴国、
    大冶、黄梅、广济，破田家镇，擢参将。
        添云身长面赤，额以下痘瘢如钱。横矛陷阵，枪丸如雨，不少却。贼见其旗，
    辄相语曰：“童麻子至矣！”则皆走。五年十二月，攻九江，城砲伤胸，舁归营，
    卒。发其笥，衣数领而已，同营皆痛哭之。诏赠副将，谥壮节，附祀塔齐布祠。
        彭三元，字春浦，湖南善化人。道光二十五年武进士，用卫守备，借补千总。
    咸丰二年，粤匪窜湖南道州，勾结会匪犯东安，三元偕署守备周禄两次迎剿，歼贼
    多名。三年，叙省城防堵功，用守备。侍郎曾国籓檄宝庆知府魁联募宝勇千名，分
    属三元五百人。旋平江西泰和土匪於茶陵、安仁。四年，随副将塔齐布剿贼湘潭，
    复其城。
        六月，进攻岳州，是时湘潭溃贼由靖港窜岳州，增垒设卡，为久抗计。巡抚骆
    秉章暨国籓会督战船，塔齐布亦统陆路官军，约期并进。先以疑兵诱贼，贼拥至，
    触伏尽殪，击沉贼船百馀只，遂复岳州。七月，贼水陆大至，官军迎击，悉焚其船，
    其由陆路来犯者，三元沿岸截击，歼贼目一、馀匪百馀，生擒四十馀名。嗣贼由高
    桥扑凤凰山大营，塔齐布督率将弁进剿，三元出奇抄截，分路迎击，毙贼六百馀名。
    八月，匪於崇阳交界设卡抗拒，九月，三元偕候选知府罗泽南分路进攻，抵其垒，
    痛歼之。
        寻随塔齐布由嘉鱼转战而前，所向披靡，直抵武汉。塔齐布分军三路：一攻武
    昌，一攻汉阳，一由水路进剿。时风势顺利，官军纵火，焚贼船数十只，乘势奋击，
    毙贼无数。汉阳贼大惧，弃城遁，武昌贼亦遁，遂复之。三元并截於洪山要隘，斩
    馘甚多。十月，偕泽南进屯马岭坳，直偪半壁山。贼悉众至，官军径捣贼垒，贼狂
    窜，三元等分途截杀，斩伪丞相林绍璋及伪将军指挥等。越数日，贼复由田家镇渡
    江来犯，塔齐布击卻之，列队江干。贼侦官军尽赴下游，径从上游登岸，将掩袭泽
    南老营，三元驰至，率众奋击，追至牛礶矶，毁其船，毙贼百馀，馀众溃遁。
        时三元累功擢至游击，捷入，进参将。旋随塔齐布进攻黄梅，时湖北踞匪招安
    庆援贼并入广济，塔齐布击走之。贼败窜黄梅，官军追剿至大河埔。十一月，军至
    黄梅，塔齐布偕泽南攻北门，三元列阵桥西以遏贼冲，塔齐布、泽南自城北沟港中
    取道入，三元等亦由城西越二桥，从栅门跃入。贼惊窜，官军四面兜围，其由营垒
    突出者，歼灭殆尽。克黄梅，移剿九垅驿，擒伪丞相余福胜。大军复渡南岸，攻九
    江城，三元战绩最多。
        五年二月，武昌复陷。八月，塔齐布病殁，三元副泽南回援武昌。九月，复通
    城，进师崇阳，贼夜遁，遂克之。国籓疏保堪胜总兵人员，三元得记名以总兵用。
    会湖南防兵战蒲圻羊楼峒失利，泽南饬诸营移驻羊楼峒，遏贼上犯，独率三元及湘
    副中营官李杏春驻崇阳，於是乘胜攻蒲圻，毙贼数百。贼首石达开率贼大至，三元
    等分路抵御，鏖战多时，毙贼百馀。翌日，贼悉众来攻，绕营三匝，众寡不敌，遂
    殁於阵。赠副将衔，附祀塔齐布专祠，谥勤勇。
        三元忠勇识大体，尝战濠头堡，忽讹言子瑾光阵亡，左右以告，三元急止之曰：
    “速击贼！无以吾子阻士气。”督战益急。阵殁之日，将出队，马忽踶齧，三上三
    坠，众以为不祥。杏春亦同时殁於阵。
        萧捷三，字敏南，湖南武陵人。由武举投营效力，擢千总。咸丰二年，以守省
    城功迁守备，署湘阴千总。四年，贼陷湘阴，坐免。曾国籓奇其才，檄领水师。既
    克岳州，沿江进剿。闰七月，败贼高桥、城陵矶，进攻擂鼓台，捷三偕李孟群、杨
    载福等搜捕两岸伏贼，俘馘甚众。乘胜追至六溪口，平贼垒，毁贼艘殆尽，水陆各
    军遂进抵嘉鱼。以功复职，授永绥协守备。八月，进规武汉，水师分两队，捷三率
    战舰为前队，冒砲驶至鹦鹉洲，掷火球焚沿江贼栅，贼不支，扬帆下遁，急驶出贼
    前，毁其辎重。渡江攻汉阳朝宗门外土城，偕载福等殊死战，焚汉口以内贼船皆尽。
    会陆军破花园贼垒，武昌、汉阳同日复，进都司。时馀贼尚据襄河，乃扼新滩口，
    溯流进剿，贼艘千馀，连樯下驶，迎击败之。追至上游，突有悍贼数舟，用火弹扑
    营，灼捷三头面手足几死，仍裹创力战，追剿二十馀里。襄河肃清。
        寻偕彭玉麟败贼蕲州钓鱼台、骨牌矶，遂大破田家镇，逾九江，直趋湖口。先
    是江西吴城战舰数百沦於贼，贼实沙石沉湖口，截江路，於对岸梅家洲筑城，环列
    巨砲，拒官军。十二月，捷三驾火舟径冲贼栅，燔贼舟百数，乘胜驶入内湖，泊大
    孤塘。游击孙昌国、黄翼升等出贼不意，焚内湖贼舟二百馀。贼益囊土塞湖口，水
    涸，师弗克归。贼以小艇杂外江巨舰中，潜纵火，水师惊溃，国籓大营泊九江北岸，
    亦被焚袭。捷三陷入内湖，内外隔绝，以忠义激励将士，军心弥固。
        五年，国籓入江西，益大治水师，疏荐捷三忠勇，晋游击。四月，败贼鸡公湖，
    复都昌。五月，贼由大孤塘上犯，捷三逆击，屡败之青山，夺回旧所失帅船及贼魁
    艨艟巨舰。秋七月，国籓檄平江营陆军渡湖，约水师夹攻湖口，克之。贼退保石钟
    山坚垒，捷三率十七舟锐进，遥见陆军围石钟，气益奋，方冲越贼艘，上下夹击而
    下，石钟山、梅家洲贼垒砲齐发，捷三中砲死。诏赠副将，谥节愍，赏世职。九年，
    建石钟山水师昭忠祠，祀死事将士三千馀人，捷三为之冠。
        周清元，字玉泉，湘阴人。世业农。时与群兒角戏於牧场，立表数十步外，飞
    石命中。掘沟数丈，跳越之，能往复十次，群兒皆出其下。同里左明志以拳勇鸣於
    乡，招致门下，传以技，言：“天下幸无事，有事，则清元暨子光培皆骁将也。”
    咸丰二年冬，贼自益阳窜临资口，清元混迹市中，默识其军卒舟舰粮械之数，闻提
    督向荣尾追至八字哨，相距三十里，遮道见荣曰：“广西能战贼，不过三千馀人，
    馀皆裹胁也。临资口四面阻水，湘包其东南，资绕其西北，数十里平原，渺无障蔽。
    贼所掳民船笨重不易行，一炬可尽也。请以兵扼要路，使不得偷渡，贼粮尽，旬日
    当饿死，何怯而不为？”荣不省，固请，荣叱之退。贼遂从容驶去。及东南糜烂，
    清元叹曰：“贼自走绝地，向公纵之去，能辞咎耶？”
        三年，国籓大治水军，清元与光培同应募，隶千总杨载福部下。载福尝为湘阴
    汛外委，夙才清元；捷三官湘阴时，亦知清元骁勇，故战必与俱。四年，贼踞湘潭，
    载福等帅水师进剿，时贼掠民船数千，旗帜蔽两岸。水军本新募，又经岳州新挫，
    望之夺气。清元言於介众曰：“民船不能战，一炬可尽也！”遂随载福猛击，逼贼
    巨舰。贼仓卒以瓷碗来掷，清元手接而回掷之，中贼渠。载福跃登贼舟，清元随耸
    身入，用火球分掷左右舟，风烈火大炽，贼争赴水死。从军见火起，急桨争进，分
    途纵火，燔贼船皆尽。以功拔充哨官，随攻克岳州、嘉鱼。八月，攻克武汉，受重
    创，力疾进剿蕲、黄、田家镇皆有功。五年，武昌再陷，随彭玉麟回援，驻金口，
    扼上游。每战必身先，不受创不止。
        六年，胡林翼攻武昌，经岁不下，议先断粮路困贼，乃檄水师清江面贼船。清
    元时典水师副后营，率先下驶，越武、汉二城，直驻沙口，屡败贼。驻沙口八阅月，
    贼粮断，城贼乃困。十一月二十二日，清元由沙口帅师上击，先破贼浮桥，断其铁
    鍊，大战黄鹤楼下，被砲伤，力战不退，各营继之，遂克武昌。未几，以创重卒於
    军，年二十有六。清元时已洊保参将，诏视副将例议恤，谥贞愍，赏世职。石钟山
    昭忠祠，捷三冠而清元次之。
        蔡应龙，江西乐平人。由行伍洊升千总。道光三十年，升广西永宁营守备。咸
    丰元年七月，提督向荣击贼於东乡，马中砲毙，应龙以所乘马授荣，步行接战，立
    毙贼三人，荣乃得免。钦差大臣赛尚阿以闻，授梧州都司。二年，晋游击。
        三年五月，江宁贼掠商船，泊观音门外，时荣官钦差大臣，饬应龙偕知府陈景
    曾驰往，谕以大义，船户各憬悟听命，自焚其船，押船贼无一得脱者，计焚毁及
    逃窜千馀艘，遣散水手万馀人。时贼踞城外街，与雨花台相犄角，应龙潜师过雨花
    台，至街尾纵火烧贼垒，贼惊遁，官军截击之，斩馘无算。
        四年，升全州营参将。五月，大兵围偪江宁，贼拒守不出，应龙登锺山，望太
    平门外贼势，贼见官军少，包抄而上，应龙且战且退，以伏兵击贼，大败之。时贼
    船麕集於江北七里洲，应龙驾小船入，潜薄北岸，射火箭毁其船二十，而大队贼船
    適至，应龙舍舟陆战，燃砲击沉贼船数只。闰七月，击贼洪武门，斩首数百级，复
    连败贼高桥门等处，三日毙贼数千。贼猝於两花台、洪武门突出，扑七星桥营垒，
    应龙击卻之。旋升楚雄副将。
        十月，贼造木簰，上施木城，列巨砲，沿南岸下驶，至八卦洲搁浅。应龙乘夜
    发火烧之，贼争赴水死。官军突烟上簰，擒斩馀党净尽。时浦口九洑洲久为贼踞，
    以梗官军，陆军攻之，贼船来援。应龙统带红单、拖罟各船截击，贼败遁，官军遂
    夺九洑洲。十一月，赴秣陵关查勘地势，还言於荣，请乘虚袭板桥贼营，既可援应
    水师，更可抄出雨花台、上坊桥诸贼营之后。遂率千人间道袭击，街外贼败走，馀
    贼凭垒死守，复急攻之，焚其垒。
        五年九月，官军为芜湖援贼牵制，应龙攻夺米家岭贼垒二、广福矶贼垒四。贼
    旋於丁桥一带袤延筑垒，其地则外围塘港，中间小路。应龙率师攻击时许，遽麾军
    退，诱贼过而击之，歼溺无算。
        六年，江宁贼分股至杨家坝、陈庄筑垒，欲窥仓头。应龙与总兵张国樑分路冲
    击，断贼为二，贼败窜归巢。三月，督兵攻拔炭渚、下蜀街、太平桥一带贼垒七，
    毁沿江贼卡十馀处，歼毙四千馀人。五月，赴援宁国，战殁。荣以闻，诏以应龙在
    窑湾力战身亡，命优恤，谥勇介，给世职。
        萧意文，字章甫，湖南湘乡人。初隶罗泽南麾下，从征江西、湖北，累以功至
    参将。咸丰八年，李续宾征皖北，从克潜山、太湖、舒城、桐城，进攻三河镇。三
    河镇者，舒、庐適中地，贼屯粮械以济庐州、金陵者也。筑大城，环以九垒，备严
    甚。续宾锐意攻取，十月，分三路进剿，意文攻河南老鼠夹贼垒，冒砲石先进，各
    营继之，纵火焚其垒，贼大乱。意文受砲创，殊死战，夺栅入，九垒皆下，贼尽歼，
    无脱者。官军伤亡千馀，意文以创重归营卒。诏赠副将，谥刚勇。续宾部将以敢战
    著、同死三河之难者，彭友胜、刘神山，均见续宾传。
        周福高，字子祥。亦先从泽南援剿江、鄂。续宾接统湘军，福高无役不从。以
    小池口、梅家洲诸战尤用命，累官至参将。军抵三河，援贼麕至，诸将知战必败，
    无斗志。福高愤然曰：“男兒效力疆场，宁可逆计祸福，败则死耳，吾辈畏死不来
    矣！既至此，敢惜死隳壮志！”遂慷慨赴敌，力战而殁。诏赠副将，谥敏烈。
        彭志德，字道一。隶湘军，每战必为前驱，耻居人后。累官至参将。三河之役，
    诸营皆溃，志德率所部贯贼阵突出，死者过半，身受重创。走入中右营，与副将李
    存汉等竭力死守，越三日，营陷，死之。诏赠副将，谥武烈。
        李存汉，以乡勇随剿广西、江西、湖北等省，累官至副将。未抵三河镇之先，
    进攻舒城者凡五营，并西北面贼垒，独存汉一军攻东南城门。垒既破，城贼以存汉
    故，弗能救，旋弃城遁，追斩无遗。续宾被围三河，调桐城戍兵未至，事迫，誓必
    死，存汉等皆跪泣，原从死以报国。续宾陷阵卒，存汉与道员孙守信等坚守待援，
    力持三昼夜。营陷，存汉率壮士冲贼阵，越壕走保桐城。贼大至，城破，存汉巷战
    殁。诏赠总兵，谥果愍。福高、志德、存汉均湘乡人，并附祀续宾祠。
        同时游击杜廷光、王怀兴，均湘乡人，均以苦战阵亡。
        赖高翔，福建和平人。少入行伍，累功至千总。咸丰三年，潮州小刀会匪纠土
    匪陷漳州，高翔从总兵饶廷选讨平之，擢漳州城守营都司。四年，漳浦古竹社匪戕
    官扰乱，筑石堡自固，官军久攻未拔。高翔偕龙岩游击马至元、漳州镇左营游击惠
    寿等冒雨直捣贼巢。贼固守不下，高翔夜偕勇首毕定邦潜师梯登，克石堡，斩获无
    算。馀匪乘夜奔窜，穷追至海汊，皆赴水死，漳州平。
        六年，江西边钱会匪纠粤贼陷新城、贵溪，谋攻广信。知府沈葆桢以血书告急
    于廷选，高翔时从廷选驻防玉山，倍道赴之。廷选军素无部伍，唯高翔与定邦以敢
    战名，行不赍粮，止不为屯，故赴急易。军至广信，寇旋至，背城击贼，屡破之。
    贼来益众，幕府文员皆惧，慫廷选还军，高翔、定邦怒曰：“诸君怯，何如勿来？
    今我在城中，贼不知我虚实，以我能援广信，后路必有大军。若弃城遁，贼知吾兵
    寡，气益壮，追歼立尽，尚何浙境之可归耶？当为诸君决死战，翼日观吾破贼！”
    乃偕定邦开城纵击，自晨至日昃，尽毁城外贼垒，毙贼三千馀，斩渠帅数人，贼骇
    遁。论功以游击用。广信围既解，廷选还浙，高翔留驻广信。
        明年七月，乐平贼踞县城，将军福兴檄高翔往剿，贼众五六千，分道抗拒。高
    翔督都司冯日坤、勇目刁士枢等迎击，贼殊死斗，高翔突阵负创，战益力。击毙黄
    衣贼目，横冲贼营，贼大溃，乘胜蹙之，生擒伪指挥逊天侯等，馀贼窜景德镇，遂
    克乐平。移防弋阳，八年二月，补游击。临江馀寇合抚州贼趋广丰，福兴退驻广信，
    高翔自弋阳闻警赴援，转战至铅山之石塘，贼势益盛，兵寡援绝，力战死。赠副将，
    给世职。
        毕定邦，字康侯，山东淄川人。以武童投效漳州军营。小刀会匪陷漳州，绅民
    输款，游击饶廷选约内应，定邦率建勇助剿，战最力，从复府城。以次讨平云霄、
    漳浦贼匪，斩获尤众。复讨平仙游会匪，总督王懿德檄定邦率仙游得胜之师，间道
    驰剿。冬夜四鼓，蛇行进，将贼堡附近钉桶竹签拔除，黎旦，奋勇梯登，与高翔同
    有功，复与高翔同解广信围，累擢至参将。
        七年，粤贼窜围建宁，分党陷邵武、浦城，定邦奉檄援闽，率部众疾趋抵瓯宁，
    直前搏贼。贼由建阳逃窜，复纠乡团夹击。贼断七星桥抗拒，令乡团伏山腰，张帜
    以疑之，躬率劲旅迫桥，以轻兵由浅处渡河，前后合攻。贼殊斗，黄衣悍党数十，
    屡出荡决，尽殪之，贼大奔。毁贼垒十一，焚逆舟六十，直逼建宁临江门。大股贼
    复来犯，纵击败之，斩悍目六，毙贼数千，踏平城外贼垒，遂解建宁之围。进捣邵
    武，克之，迁参将。复督乡团剿平浦城之贼，闽边肃清，以副将升用。进剿白水墩
    贼匪，中弹，卒于军，年二十六。给世职，谥愍烈，与高翔同附祀廷选祠。
        刘德亮，湖南长沙人。咸丰四年，投效水师营，随道员褚汝航等破岳州踞贼，
    又随知府彭玉麟克汉口镇。五年，剿贼武、汉、蕲、黄间，大小数十战，德亮皆冲
    锋陷阵，又随军斫断横江铁锁，击沙洲争渡之贼。嗣偕都司胡友亮堵贼童司牌，焚
    内湖贼艇，并烧浮桥。寻与游击孙昌凯会剿黄梅踞贼，破其要冲。八年，福建陆路
    提督杨载福等攻九江，发地雷，轰塌城垣，贼由龙口河倾壁出窜，德亮率所部登岸
    截击，歼数百人，复府城。
        又随载福军进规安庆，先破大通贼垒。趋铜陵，德亮麾队攻其北，直偪城下，
    身受七伤，犹裹创仰攻不退。池州贼党万馀来救安庆，掳民船渡至枞阳，载福令随
    总兵陈金鼇等驰往截剿。师至罗塘洲嘴，枞阳港内木椿铁鍊层层拦截，泊贼船百馀。
    副将王明山等登洲轰击，督勇凫水过港，贼惊溃，官军尽焚其船。遂率队攻枞阳街
    尾，金鼇攻枞阳街头。贼排砲抗拒，德亮鼓众飞桨进截新河铁钅柬，麾队登岸直攻
    中路，副将李朝斌抄贼垒后，官军三路进偪贼壕，平其五垒，逐北二十馀里，贼尸
    枕藉。累功擢至参将。
        十年，再攻枞阳，破鲍家村贼垒，斩晏家塘贼魁。时池州贼以殷家汇为犄角，
    载福率步队往攻，而令德亮等以舢板夹击，毙匪甚多，获枪械马匹称是。殷家汇贼
    垒既平，乘胜攻池州，德亮由东门外卡缘墙斩关入，破其石垒，尽毁东门外房屋，
    复分攻南门，获逆艇八。德亮奋不顾身，执旗先登，中砲，殁於阵。载福上闻，诏
    令议恤，谥威毅，给世职。
        陈大富，字馀庵，湖南武陵人。起行伍。道光末，以外委从提督向荣剿贼广西，
    回援长沙，追贼武昌，屡著战绩，洊擢常德协都司。进剿江宁，转战芜湖、镇江间，
    以功赏花翎。咸丰七年，随提督邓绍良复宁国属之湾沚、黄池，进游击。寻援浙江，
    败贼金华、处州，除参将。贼窜婺源、石埭、太平，先后击走之。以从复泾县，拔
    南陵，擢副将。八年十一月，湾沚师溃，绍良死，大富左次南陵。明年四月，贼犯
    南陵，百计环攻，不得逞，十年三月，围始解。帝嘉其功，除皖南镇总兵。
        五月，伪侍王李世贤围宁国，分党攻金坛、南陵，时提督周天受守宁国，总兵
    萧知音、参将周天孚等守金坛，大富仍守南陵。贼众数十万，官军势不敌，各血战
    死守待援。七月，金坛陷，贼屠其城，天受知宁城不守，则尽出城中兵民数万令各
    逃生，自誓以身殉。宁民扶老携幼走南陵，大富开门纳之。八月，宁国陷，贼围南
    陵益急，城中食且尽，大富以忠义激励军民，皆誓死弗去。夜遣壮士縋城出，乞援
    於水师，前后数辈为逻贼遮获，最后乃得达。
        时提督杨岳斌统水师奋袂起，九月，扬帆进泊鲁港，声言攻芜湖，密饬各营扼
    要隘。十月，水师骤登陆，出贼不意，悉燔港左右贼屯，围贼争驰奔鲁港，嚣且乱。
    大富乘城遥望见，拊髀曰：“援师至矣！”遂出城夹击，贼披靡，追杀十馀里，与
    援师会歼贼万馀，扑水死者无算，围立解。城中兵不食月馀，仅存皮骨，民饿殍相
    属。岳斌船粟往哺，欢声雷动。大富方缮城垣固守，岳斌力言形势不便，乃帅师屯
    上游，市民从者十馀万。大富前后守南陵，始被围经年，继六阅月，以蕞尔城抗巨
    寇，忍死待援，卒熸凶焰，由是以善守名於时。
        十一年正月，会水师复建德。二月，李世贤率党数万窜景德镇，大富率兵四千
    自建德往援。贼衔恨，以计陷之。尽伏悍贼牛角岭、柳家湾、回龙岭等处，率队由
    镇南双凤桥窜李村，诱官军，佯败遁。大富率众前进，跃马争先，参将田应科等继
    之，贼突从镇东抄出，伏贼尽起，大富挺矛力御，砲洞左乳，血淋漓，仍裹创鏖战。
    贼从间道袭焚我营，应科及游击萧传科、胡占鼇，都司胡凤雝、熊定邦、吴定魁，
    千总罗廷材皆战死。大富见营中火起，下马北乡叩首，曰：“臣力竭矣！”投李村
    河死。赠提督，谥威肃，建专祠南陵，应科等并附祀。
        陈万胜，湘潭人。官军规复江宁，围攻将四年，用地雷法，穴城三十馀处，皆
    不就。同治三年六月，提督李臣典请从贼砲最密处重阙隧道，统帅曾国荃韪之。命
    各军於城下筑砲台，护地道，别遣军士刈湿苇蒿■M5积城下，覆以沙土，阳为肉薄
    登城状。贼用全力扞争，砲弹雨下。是月十五日，贼出死党烧砲台，官军血战竟夕，
    十六日，地雷发，遂克伪都。万胜与郭鹏程、王绍羲则於先一日死之。万胜初隶吉
    字营，从大军规江宁，皆为军锋，累功擢副将。地道既成，国荃入隧亲勘之，悍贼
    出太平门，直犯地道。别从朝阳门出数百人烧各砲台及所积芦蒿，万胜督队血战，
    歼百馀人，力竭死之。贼裂尸，竿其首於城。
        鹏程，湘乡人。先后隶罗泽南、李续宾营，累以克九江、援宝庆诸役擢副将；
    又以皖北肃清，以总兵记名简放。绍羲，同邑人。少入湘军，累功亦以总兵记名简
    放。是役也，贼以砲火轰击，密如飞蝗，皆奋前督攻，同时殁於阵。城复，以三人
    死绥事上闻，有诏惋惜，各赏三等轻车都尉世职，谥万胜武烈，鹏程勇烈，绍羲刚
    毅。
        王之敬，浙江奉化人。道光二十九年，由水勇散目随捕江苏洋盗出力，拔补水
    师千总。咸丰三年，粤匪陷江宁，之敬管带艇师，接战甚勇，升守备。五年四月，
    由浦口会各营连宗剿贼，毁贼船获胜，擢游击。寻升太湖协副将。十年，迁江南
    福山镇总兵。適值苏、常沦陷，太湖三面皆贼，之敬孤军设守，屡挫贼锋，东西两
    山，赖以安堵。十一年正月，贼忽率众围扑东山，之敬迎战失利，东山遂陷，之敬
    失所在。嗣之敬之子祖培寻父尸至教场之西，见所畜犬卧土堆上，向之哀号，知有
    异，掘之得之敬尸，卷以席，伤痕遍体，而面目如生。询居民，系於贼船退后捞获
    掩埋者，不知其为总兵也。之敬性忠勇，号能战，至此以寡不敌众被害，人争惜之。
    赠提督衔，谥果愍，建祠於太湖东西两山。
        陈忠德，字仁山，湖南清泉人。操舟为业。咸丰二年，粤贼围长沙，掠舟北渡，
    遂陷贼中。忠德骁勇有智略，伪尽力于贼，久之，大见信任。十一年，道员曾国荃
    围安庆，忠德自拔来归，由是官军始尽得贼中虚实。五月，从攻菱湖两岸贼垒平之，
    从克安庆及平江岸各城隘，擢千总。
        李鸿章援上海，选将得程学启、郭松林于曾军，忠德亦属焉。从学启破柘林、
    南汇、川沙、金山、青浦各城隘，击退虹桥大股贼众。会克嘉定，并解北新泾、四
    江口之围。二年四月，昆山、新阳既复，从规苏州。六月，攻破花泾港、同里镇，
    苏州贼水陆万馀来援，忠德力战，负重创，卒败之，遂收吴江、震泽。
        学启军益进，逼娄门外石垒，十月十九日，伪忠王李秀成、伪慕王谭绍光率万
    人出娄门拒战，学启令忠德等击败之。李、潭二逆走入城，石垒遂下。贼计穷，其
    党郜云官等杀谭逆以城降，苏州复，赏勇号。累以功擢副将，加总兵衔。后以克嘉
    兴擢总兵，随攻湖州，中砲殁于阵，照提督例赐恤。
        复吴之役，死於战者：攻青浦，为都司刘玉林、守备熊得春；攻太仓，为参将
    王国安；攻长洲、望亭，为把总沈玉德；攻无锡，为游击汪龙淦。皆奋身陷阵，优
    恤，给世职。
        黄金友，字益亭，湖南人。初从军广西，转战湖北、江西、安徽，积功至副将，
    赐勇号。金友躬犯矢石，创遍体。咸丰十年，江苏巡抚薛焕奏调驻金山卫。十一年，
    贼犯浙江平湖，陷乍浦，东略姚廊，窥金山，金友迎战大破之，遂平新仓贼垒，晋
    总兵。平湖知县汪元祥乞师规复，金友壮之，檄金山、华亭、奉贤各营同赴援，躬
    督师进驻平湖之广陈。元祥率民兵迎劳，请为乡导，贼连营三十里，一鼓破之。贼
    会嘉兴援贼分道来袭，金友迎御於十字街，贼大集，相持久，金友右肋被枪，犹誓
    死力战，士皆奋呼，无不一当百。贼始卻，而金友创发不能骑，舁至明珠菴，卒。
    赠提督，恤如例。
        麟瑞，字霭人，满洲瓜尔佳氏，乍浦驻防。父观成官南川知县，有德政，蜀人
    为立生祠，称小关庙，以关、瓜音通也。麟瑞以笔帖式历印务章京。咸丰十一年，
    贼犯乍城，从副都统锡龄阿出督战，偕弟凤瑞、云瑞手燃巨砲纵击，贼惊卻，拔出
    难民无算。城陷，麟瑞率众巷战，力刃数贼，贼环攻，被枪，殁於阵。赠副都统，
    予世职，祀昭忠祠，谥忠节。云瑞陷贼不屈死。
        凤瑞出从李鸿章军，转战江、浙，攻和州、含山，以百骑计破贼万馀，鸿章尝
    称为非常人。克太仓等处皆有功，赠将军。麟瑞督战时，本为副都统，护印至死不
    释。后其子柏梁官乍浦副都统，莅任拜印，启视，斑斑犹见血痕云。柏梁自有传。
        蔡东祥，湖南湘阴人。充湖北水师水勇。咸丰四年，粤匪再陷武昌，与汉阳为
    犄角。东祥随攻武汉两岸贼，多有斩获。随攻鲇鱼套，焚贼船，通粮道。湖北提督
    杨载福追贼田家镇，贼联木簰，置砲石，於半壁山拒敌。东祥奉令以火具镕铁锁断
    之，水师骤下，燔贼艘无算，遂拔田家镇。於湖口、望江、九江、东流、建德、枞
    阳、芜湖、铜陵诸战皆有功，累擢至副将。
        同治初，布政使曾国荃亲率十二营与道员刘连捷分道击江岸分踞贼，东祥分攻
    桐城，克雍家镇。又会攻巢县、含山、和州与裕溪口、江心洲、梁山各隘，复太平、
    芜湖二县。陆军进逼金柱关，兵部侍郎彭玉麟率东祥等分水师为三队，连环轰击，
    跃上堤埂，短兵击刺，积骸满渠。关破，并划三汊河、上驷渡贼垒，江岸肃清。先
    后赏雄勇巴图鲁等勇号，加总兵衔。
        东祥勇决有谋，七年湖口之战，大风，舟入口为贼所抄，不得出。所领长龙舰
    一，偃旗与贼舰混，须臾风止，急桨贯贼阵出，贼觉，追之不及。是役失长龙舰五、
    舢板十三，将弁死者二十一人，而东祥舟独完。十一年安庆之战，水师屡挫，贼易
    视之，见辄争击。东祥请易战舰白旗为红旗，贼疑为援兵，骇愕间，急率所部乘之，
    贼以败，军威复振。
        旋调江苏剿贼，偕副将欧阳利见，率淮阳水师，巡防三江口，战嘉善。奋勇驶
    进西塘，援贼猝至，两岸夹攻，被枪子伤，落水死。东祥转战克敌，素称勇敢，照
    总兵例议恤，赠提督衔，给世职。
        邹上元，字兰亭，湖南湘乡人。咸丰初，投罗泽南营，泽南自江西援湖北，取
    道崇阳、通城，进攻佛岭贼卡。上元随队由佛岭北攀岩先进，与诸军夹击，破之。
    贼自崇阳三路来攻，上元从破右路，克崇阳、咸宁诸役均有功，擢千总。五年，贼
    犯湖南，巡抚骆秉章檄萧启江募勇助剿，号湘果营，上元隶焉。从援江西，克万载，
    复袁州，果擢都司。秉章督蜀，檄黄纯熙率果毅营从，上元方假归，纯熙招偕行，
    充营官。贼酋何国樑、彭绍福率党攻定远急，定远东北濒江，贼屯东南，造浮桥江
    上遏外援。上元从纯熙疾赴，师至兴学场，贼分党逆战。上元从右路袭击，贼大奔，
    乘胜追至祖师殿，毁沿途二十馀垒，蹙贼江干，何国樑凫水遁，上元追斩之。
        彭绍福闻败，纠党来援，踞燕子窝、二郎场等处。二郎场者绝地也，四山壁立，
    鸟道一线，西北阻涪江，纯熙恐失寇，不待军集，率千人追之。上元虑有伏，进至
    距二郎场二十里，遣谍侦之，不见贼，土人皆言贼去远。夜半，至燕子窝，突遇贼
    骑，进逼之，贼绕山窜入场，纯熙知中伏，分道搜之，伏尽发。官军偪处泥淖间，
    不能成列，上元驰救，突围入，手刃数贼，贼环刺之，死，纯熙亦殁。定远之捷，
    上元擢参将。死事闻，命视副将例，赏世职，附祀纯熙祠。
        郝上庠，直隶沙河人。由武进士授侍卫。道光二十六年，出为山东曹州镇标守
    备，累迁至武定游击。咸丰四年，韩庄盗起，山东巡抚张亮基虑徐州道梗，知上庠
    饶将略，荐署兗州镇总兵。贼帅硃广田寇郯、兰、沂、莒诸属，上庠率所部会乡兵
    击走之。贼南窜赣榆，上庠追及，歼其众，斩广田於阵，擢参将。五年，山东金乡
    贼陶三相为乱，上庠疾驰诛其渠，馀众惊溃，事得解。时海上多盗，连舟窥诸口，
    将北犯天津洋。山东巡抚崇恩疏请以上庠摄登州镇总兵，专司防务。往来策应，先
    后擒斩贼首李希梦等，以功叙沂州协副将。
        上庠每战，辄身先士卒，不避艰险，以勇武受上知。贼平，手诏褒美，命以总
    兵记名。十年，署曹州镇总兵，以疏防捻寇入境，夺记名，留镇如故。十一年，官
    军取濮州，河北肃清。上庠以屡胜功复官，赐提督衔。九月，贼潜渡濮、范，上庠
    不能御，与贼遇阳穀，又战不利，为山东巡抚谭廷襄所劾，落职。
        十月，克张秋镇，移兵会营总乌尔棍扎布、游击绪伦攻堂邑贼，战於丁家庙，
    败之。贼益众来援，上庠奋击不退，马蹶堕地，拔刀杀贼数十人，力竭，战死。命
    优恤，谥勤勇。聊城士民念上庠捍贼功，请立祠东昌，从之。
        张遇祥，字瑞麟，直隶新乐人。年十五，能开两石弓。道光十五年，成武进士，
    授乾清门侍卫。二十一年，选浙江衢州城守营都司，公廉能得士卒心。咸丰二年，
    在寿张游击任，匪林凤祥、李开芳率粤匪围怀庆，山东巡抚李僡檄遇祥从征当一路，
    为士卒先，所向披靡。经略胜保嘉其勇，益感奋。尝夤夜渡河战，自寅至申，始奉
    令而返。
        三年秋，曹县捻匪乱起，携亲兵百人入城，捻首陈九千岁、张四大王拥众扰城
    市，无敢撄者。遇祥密令伏兵於外，变服入贼巢，诈言他事，贼优礼之。夜分，酒
    酣，遇祥骤起蹴贼，首脑迸裂死，贼群起，且战且走，出巢伏起，贼皆骇散。又侦
    知张四大王所在，讬病不出，密令亲信军士夜驰百馀里入贼室擒之。粤匪攻临清，
    率部卒二百人，夜砍贼营而入，杀无算。所部五十馀人被围，复匹马荡决者三，携
    之出，无一失者。右腿受矛伤，裹伤屡战，贼不敢当。创剧不能起，巡抚亲验之，
    谕令归养，新抚崇恩疑规避，奏参褫职，令解赴山东。既到标，崇恩始知其诬，慰
    劳备至。时金乡、鱼台、嘉祥、费县、钜野、郓城、城武七县被捻匪所陷，遇祥招
    旧部六百人，自为一队，复七城，馀孽悉平。复原官，以创发回籍调养。
        十一年，山东教匪纠回、捻北犯直隶，胜保久无功，乃肃书聘遇祥，且令募勇
    自随。书至，即招募乡中子弟五百人，星驰而往，一战败之。胜保南移馆陶，进次
    尖庄，贼麕集尖庄南，遇祥复驰救，贼奔。民争奉糗饵浆粥，军得一饱，督队回尖
    庄。胜保又退守馆陶，遇祥趋谒之。贼又欲渡河，胜保令往堵河口，遇祥曰：“士
    卒昨日一饭后，枵腹至今，乌能战耶？”胜保曰：“汝速往！吾即遣人执釜甑从汝
    也。”遂率队趋大河，士卒觅食不得，贼已先渡，遇祥匹马陷贼阵，战至日暮，下
    马而搏。天明，回顾所部馀数十人，急挥之去，曰：“同死无益。吾身经数百战，
    未曾一挫，今势至此，不斩贼渠，不生还也！”纵马示不返，士卒益感奋，誓同死，
    遇祥左右射，当者皆殪。贼以长戟钩断其弦，乃舍弓提刀战，至下堡寺，日近山，
    从者馀六人，忽见大纛下贼渠至，将耸身刃之，时已战两昼夜，饥甚，旧伤皆发，
    复中矛数十处，力既竭，遂殁於阵，时咸丰十一年十一月七日。馆陶、临清诸村堡，
    争建祠以祀。
        兄遇清，字芳辰。武举人。官广东，洊擢至督标参将，檄援广西平南县，提刀
    巷战，贼枪刺其腹，肠出，益奋。贼折其刀，手执木棍抵拒，贼攒击，死之。平南
    士民亦立祠以祀。
        曹仁美，字择庵，湘潭人。初隶曾国荃军，援江西，战吉安天华山，克之。复
    景德镇、浮梁，与有功。咸丰十年，贼据黟县、建德，势张甚，时仁美改隶曾国籓
    麾下，官军屡战不利，坚垒与持。仁美曰：“两军相持日久，当乘其懈而击之，否
    则援至难图也。”会夜大雾，仁美率所部摩其垒，更筹寂然，乃梯而入，手刃司柝
    者，纵火焚之。众军为承，斩数千级，贼大溃，遂克之，获器械无数。迁都司，赐
    号励勇巴图鲁。十一年，国荃攻安庆，久不下，国籓遣仁美往助，伪英王陈玉成合
    江、淮贼来援，国荃督战，中流矢，仁美负之登高，挥诸军奋击，城遂下。以次从
    克大江两岸城隘。同治元年，从围金陵，仁美屯雨花台西，国荃以城贼粮将匮，为
    坐困计，令诸军毋与战，凡四十有六日。仁美恚曰：“当贼不击，将何待？”乃以
    其军出毁石垒，贼颇死。国荃以其勇，薄责之，遂引疾归。
        投入李鸿章军，围攻常州，鸿章檄刘铭传等偏师直捣，仁美率众继进，大破之。
    三年，克金陵，馀贼突出鏖战，湘、淮诸军屡挫於奔牛。铭传军被围急，议者欲退
    保丹阳，仁美曰：“贼虽锐，犹困兽之斗也，出奇兵胜之。”次日，与诸军略其东
    南，贼众轰击以拒，仁美膝行至砲旁，连掷火弹，贼骇走，官军鼓噪而登，夷东路
    各垒。贼自隔河来犯，仁美夜乘轻舸，率健卒数人跃轮舰杀贼十馀，以火攻之，船
    尽裂，奔牛贼平。军无锡，执游兵扰民者斩以徇。至是诏以总兵记名。
        四年，伪侍王李世贤陷漳浦，鸿章遣仁美与郭松林俱航海赴援。既至，甫筑垒，
    贼大至。仁美令诸军无动，独率所部三百人迎敌。贼疑有伏，不敢前，仁美伺懈击
    之，贼奔南靖。乘胜薄城下，率众先登，世贤巷战逾时，启西门而遁，遂复漳州，
    下南靖。擢提督。进规漳浦，贼分门坚守，仁美与副将张遵道分路迎战，贼稍卻，
    麾军竞进，攻克之。进复云霄。旋归，以兄仁贤领其众。
        五年，国荃巡抚湖北，檄仁美与松林募军进至唐县，会东捻自信阳窜入，遇於
    德安，薄而击之，追至锺祥臼口。师分三路入，仁美攻其左，抵罗家集，遇伏，与
    战，力竭死之。赏世职，予锺祥及原籍建祠。
        毛克宽，湖南溆浦人。咸丰初，兄弟五人同入田兴恕虎威营，皆以善战著，克
    宽尤骁勇。六年，随兴恕援江西，克萍乡、万载，复袁州。后从围临江，吉安贼来
    援，城贼填壕伺夹击。克宽从拒援寇，大破之太平墟，烧贼屯四十七，遂克临江。
    湖南巡抚骆秉章以克宽久经战阵、劳绩甚多闻於朝。时贵州苗、教各匪麕聚，复随
    兴恕赴援，连克锦屏等处，克宽功最。伪翼王石达开犯湖南，窥宝庆，克宽从兴恕
    回援，破贼宝庆城南黄塘，复败贼七架坡。贼合围攻兴恕垒，克宽日夜搏战，援军
    既集，内外夹攻，贼败遁。追及九巩桥、白杨铺，复大破之。贼走广西，遂以参将
    留湖南。
        黔乱复炽，朝命兴恕为贵州提督，督办军务。克宽再入黔，逆酋安太然及伪元
    帅韩成龙、伪招讨覃国英等围攻印江、石阡，克宽率虎后营分道进击平阳等处贼屯
    百馀，斩韩成龙、覃国英，拔出难民三千馀人，遂解城围，乘胜复甕安。两旬之间，
    荡平数百里。兴恕疏荐克宽“胆识俱优，屡获奇捷，随征六载，战必身先，实属英
    勇冠群”。命以副将留黔，赏号锐勇巴图鲁。
        石达开从广西犯黔，陷归化、定番等城。克宽迎剿，破笼溪、猴坪贼巢，进驻
    赤土，督军攻定番、长寨，克之，复解安顺、安平城围。十一年，补大定协副将，
    移驻大水桥，通运道。贼乘营垒未成，遣悍党分股来犯，克宽分队逆战，败其左右
    翼，中路贼死抗不退，克宽策马轹阵，往来荡决，刃悍贼数十，贼众披靡。会飞砲
    中马，徒步奋击，身受数创，殁于阵，年三十三。诏赠总兵衔，建专祠，赏世职。
    弟克佳，官把总，战殁临江。
        先死黔苗之乱者，有邢连科，原名正堉，贵州贵阳人。台拱黄施卫千总。咸
    丰三年，苗叛，攻城，连科迭乞援，累月兵始至。连科蒐残卒夹击出陷阵，而援兵
    先溃，连科转战十家寨，阵亡。
        子士义。举人，主讲平越，先闻警，驰赴城守。至是召家人环坐，纵火药自焚，
    仆谌年有、婢玉兰从死。千总署堂皇之下，列尸二十有二。巡抚蒋霨远、田兴恕先
    后以阖门殉难闻，赐祀，予世职。孙以谦，曾孙端，翰林院编修。
        田兴奇，湖南凤凰人。隶田兴恕虎威营。咸丰六年，从平郴、桂、茶陵，以
    功叙外委。兴恕援江西，进攻袁州，兴恕跃马突贼阵，兴奇随入，各军继之，遂获
    大胜，贼溃奔数十里。分宜、袁州复，擢千总，加守备衔，赏蓝翎。七年，师次高
    安阴冈岭，兴奇斩伪监军姜万祥、总制艾得胜。攻复临江，擢游击，换花翎。八年
    夏，贵州寇起，随兴恕往援，败贼黎平，夷其营。转攻汉砦，斩馘二十馀级，夷贼
    营十馀处，追北十八江，斩伪侯黄必升等二十一人，擒伪将军伍云童。黎平复，以
    参将留湖南补用，加副将衔。
        九年春，石达开率众十馀万犯宝庆，兴恕军適自黔还，道其境，驻军九巩桥。
    贼乘其甫安营，悉众来犯，随兴恕击卻之。是夜三鼓，兴奇率壮士八百人袭贼营，
    贼惊溃，死亡相属，馀众奔逃。宝庆平，擢副将。
        十年，从兴恕剿贵州苗匪，兴奇领虎勇二千人至石阡，战龙潭，斩贼伪元帅韩
    成龙、覃国英，尽平其营。越二日再攻，贼走马坪，斩馘甚众，并拔出被掳老穉男
    女三千馀口。捷闻，赐冲勇巴图鲁名号，加总兵衔，仍驻石阡。六月，击贼双溪，
    中伏，死之，时年三十二。诏赠提督衔，谥刚介。
        田兴胜亦隶兴恕部下，平郴、桂，援宝庆及援江西，同有功，累擢至守备。又
    随剿贵州各匪，破笼溪，解馀庆围。偕都司沈宏富等进屯雄黄、小崽等处。贼於
    老巢立坚垒十八，悍党万馀，分布左右山梁，兴胜约游击杨岩宝两路夹攻，自与沈
    宏富攻左路各寨；都司田兴考由右路绕山后出击，并设伏后路。计定，率兵直冲首
    山梁，贼数千迎击，兴胜督队冲突，鏖战逾时，贼沿山溃遁，营内贼开卡狂窜，兴
    胜亲入贼阵，手刃悍目二。宏富督后队合围，先毁其右寨，移攻左寨，破之。乘胜
    追袭，有黄衣贼目率党死拒，兴胜射之，蹶，擒而枭示，馀贼大溃。追十馀里，坠
    崖死者无数。是役共破坚寨十馀座，阵斩伪元帅韩进、杨正闰等二十馀人，馘千五
    百馀级，乘胜平贼营十馀座。
        复随总兵刘吉三等夜攻三角庄，贼猝不及防，惊而溃，毁其连营三座。適松坪
    贼首石复明纠玉华山匪党数万，分六股来扑，兴胜偕游击刘祖得合兵迎剿，都司徐
    祥太与兴考各率所部设伏山麓及民舍中，贼遇伏大败，死亡枕藉。追至木影顶，地
    险峻，贼寨负隅难拔，因收队。明日，同知唐绳武等由间道出松坪之后，先取老巢，
    兴胜奉令偕岩宝等攻木影顶，攀藤而上，贼礌石交下，军少卻。兴胜横刀跃马，奋
    身进，飞登寨墙。贼矛攒刺，捉其矛而上，挥刀连斩悍贼十馀，诸军继进，贼散走。
    官军四面兜剿，歼除殆尽，擒其渠秦官宝、刘老栘等，诛之。
        松坪黄号贼众五万，连营三十馀，兴胜等即时裹粮疾进，悉锐攻之，贼倾巢出
    拒，官军奋击败之。有伪扶明王者，悍酋也，手斫败退贼，挺身来抗。兴胜自与搏
    战，殪之。馀贼犹相持，宏富等已从后破其巢，贼乃溃窜。官军夹击，斩馘四千馀
    级，松坪贼垒皆平。乘胜攻猴岭，拔之。
        旋偕宏富移剿甕安，先破小山寺营、马安营贼垒百馀，冒雨分三路进攻红冈堡，
    兴胜策马陷阵，连刃数贼，诸军继之，立破其巢，蹑追数里。会甕安贼来援，败贼
    亦返斗，兴胜偕宏富等纵击。射毙贼酋数名，贼乱返奔，官军急蹑之，贼不敢入城，
    奔至玉华山老巢。甕安遂复，自是入省之路始通。兴恕疏称“兴胜每战单枪陷阵，
    不计生死，实属忠勇可嘉”。诏以游击拔补，给果勇巴图鲁勇号。
        十一年，粤匪大股窜贵州境，踞定番州、长寨等处，偪近省垣，岩宝等攻之未
    下。兴胜随兴恕往剿，屡战皆捷，克定番，又偕副将周学桂进兵拔长寨，其别股踞
    土地关者，分党扑安平以牵掣官军，兴胜驰救，立解城围。匪首张遇恩勾结仲匪围
    安顺，并扑定南汛城，又随总兵赵德昌击退之，省会解严。
        三月，偕岩宝等进攻土地关，与贼战於赤土，贼败走，贼首仰天燕断后。兴胜
    追之，将及，以乘骑饥疲，驰骤过猛，一蹶而毙。贼回队围之，徒步格斗，杀悍贼
    十馀人，身受多创，血流如注，犹抵死相持，力竭，殁於阵。照总兵例优恤，谥武
    烈。
        马定国，四川万县人。咸丰六年，投鲍超霆营，从攻九江小池口，回援黄梅，
    叠破贼孔垅、大河铺、亿生寺、黄蜡山等处，定国功多，委带霆字左营亲兵。复随
    剿太湖之枫香驿，破贼垒十馀座。八年，上援麻城，遇贼黄土冈，拔主将出围。从
    克麻城、太湖，毁雷公埠、石牌逆垒，进攻安徽省城。贼於北门外及东西山湾，连
    栅周亘，坚不能拔。定国负楯直入重栅，破其数垒。会巡抚李续宾军覆三河，贼由
    舒城、潜山上窜，遂从超退扼宿松之二郎河，贼来犯，击破之。复破贼於花凉亭，
    进围太湖。悍酋陈玉成以大股来援，超移壁小池驿，贼众围之。十年正月，大战，
    破贼垒数十座，毙贼万馀，乘胜克太湖、潜山。累擢至游击，晋参将。从规皖南，
    收黟县，大破贼卢村、羊栈岭，命以副将用，乞假回籍。
        同治元年，滇匪扰四川万县之红谷田，定国率乡兵御贼，战殁。诏赠总兵衔，
    建专祠，赏世职。

        国学网站独家推出

亦凡公益图书馆(Shuku.net)

下一卷 回目录