                              本纪十五  高宗本纪六

        五十一年春正月丙午朔，日食，免朝贺。戊申，命户部拨银一百万两解往安徽
    备赈。辛酉，礼部尚书姚成烈卒，以彭元瑞代之。丙寅，以普福为驻藏大臣。庚午，
    江西巡抚何裕城奏粮价日昂，由江、楚贩运过多所致。上以意存遏籴，切责之。命
    范建中往哈密办事。

        二月庚辰，上御经筵赐宴，命工歌新谱抑戒诗，岁为例。加福建水师提督黄仕
    简太子太保。乙酉，上幸南苑行围。辛卯，命尚书曹文埴，侍郎姜晟、伊龄阿往浙
    省盘查仓库。壬辰，上诣西陵，巡幸五台山，免经过地方额赋十分之三。丙申，上
    谒泰陵、泰东陵。丁酉，免直隶顺德、广平、大名三府属上年灾欠银米。己亥，以
    图萨布为湖北巡抚。癸卯，免山西忻州等六州县逋赋。

        三月丙午，上驻跸五台山。丙辰，两江总督萨载卒，调李世杰代之。以保宁为
    四川总督，鄂辉为成都将军。己未，上阅滹沱河，阅正定镇兵。壬戌，上祭帝尧庙。
    癸亥，命李侍尧署户部尚书。甲子，赈陕西朝邑等三县灾民。庚午，上还京师。辛
    未，以伊龄阿为浙江巡抚。

        夏四月己卯，命大学士阿桂往江南筹办河工。乙酉，浙江学政窦光鼐奏嘉兴、
    海盐、平阳三县亏空各逾十万，郡县采买仓储，俱折收银两，以便挪移。命曹文埴
    等严查覆奏。赈山西代州等六州县水灾。己丑，命窦光鼐会同曹文埴等查办浙江亏
    空。

        五月丙午，命阿桂赴浙，会同曹文埴等查办亏空，并勘海塘。丙辰，富勒浑褫
    职，交阿桂等审讯。丁巳，以孙士毅为两广总督，调图萨布为广东巡抚，以李封为
    湖北巡抚。己未，以李侍尧署湖广总督。辛未，上秋狝木兰。赈四川打箭炉等地震
    灾。是月，免江苏上元等五十六州县卫上年旱灾额赋。

        六月丁丑，上驻跸避暑山庄。乙酉，以福崧署山西巡抚。丁亥，湖南常德府沅
    江溢。辛丑，调富纲为闽浙总督，以特成额为云贵总督。以毕沅为湖广总督，江兰
    为河南巡抚。

        秋七月戊申，免河南商丘等十二州县上年旱灾额赋。壬子，江苏清河李家庄河
    溢。丁巳，命阿桂由浙江赴清口，会同李世杰等办理堵筑事宜。己巳，曹锡宝劾和
    珅家人刘全，不能指实，加恩革职留任。

        闰七月庚辰，大学士、伯伍弥泰卒。召刘秉恬来京，以谭尚忠为云南巡抚。己
    丑，浙江学政、吏部右侍郎窦光鼐褫职。庚寅，富勒浑论斩。乙未，命和珅为文华
    殿大学士，管理户部事。福康安为吏部尚书、协办大学士，仍留陕甘总督任。福长
    安为户部尚书，绰克托署兵部尚书。戊戌，赈湖南武陵、龙阳水灾。

        八月丙辰，上幸木兰行围。庚申，调嵩椿为绥远城将军，积福为宁夏将军。

        九月戊寅，上驻跸避暑山庄。丁亥，以勒保为山西巡抚。戊子，以永保为塔尔
    巴哈台参赞大臣。以巴延三为陕西巡抚。壬辰，上还京师。甲午，调福长安署兵部
    尚书，以绰克托署户部尚书。乙未，以琅玕为浙江巡抚。己亥，皇长孙贝勒绵德卒。
    赈安徽五河等十七州县并凤阳等五卫水灾。

        冬十月辛丑朔，调富纲为云贵总督，以常青为闽浙总督。丁未，降毕沅仍为河
    南巡抚，江兰仍为河南布政使，授李侍尧湖广总督。丁巳，免直隶安州等四州县被
    灾额赋有差。

        十一月，赈安徽合肥等十七州县水灾。

        十二月辛丑，福建南靖县匪徒陈荐等作乱，捕治之。壬子，大学士梁国治卒。
    命兵部尚书王杰在军机处行走。戊午，封郑华为暹罗国王。丙寅，福建彰化县贼匪
    林爽文作乱，陷县城，知县俞峻死之。命常青、徐嗣曾等剿办。

        是岁，朝鲜、琉球、暹罗来贡。

        五十二年春正月辛未，林爽文陷诸罗竹堑。癸酉，命鄂辉署四川总督。乙亥，
    宥富勒浑罪。丁丑，调李侍尧为闽浙总督，常青为湖广总督，仍留福建督办军务，
    命舒常署之。癸未，林爽文陷凤山，知县汤大全死之。甲申，常青以守备陈邦光督
    义民守鹿仔港，收复彰化奏闻。丁亥，命王杰为东阁大学士，管礼部事。调彭元瑞
    为兵部尚书，以纪昀为礼部尚书。庚寅，允户部尚书曹文埴终养，以董诰代之。辛
    卯，命松筠往库伦办事。丁酉，命常青渡台剿匪。

        二月壬寅，林爽文复陷凤山，犯台湾府，柴大纪督兵民御之。癸卯，以李绶为
    左都御史。乙巳，以长麟为山东巡抚。壬子，免台湾府属本年额赋。丙辰，复诸罗。
    甲子，上诣东陵。丁卯，上谒昭西陵、孝陵、孝东陵、景陵。

        三月癸酉，上回跸。丙子，以重修明陵成，上临阅，申禁樵采。辛巳，复凤山。
    辛卯，以姜晟为湖北巡抚。黄仕简以贻误军机褫职，令其长孙嘉谟袭公爵。乙未，
    逮黄仕简下狱。

        夏四月辛丑，以常青为将军，恆瑞、蓝元枚为参赞。调蓝元枚为福建水师提督，
    柴大纪署陆路提督。戊午，上诣黑龙潭祈雨。壬戌，赐史致光等一百三十七人进士
    及第出身有差。甲子，上阅火器营兵。

        五月丁卯朔，乌里雅苏台参赞大臣贡楚克扎布病免，以三丕勒多尔济代之。戊
    辰，授兰第锡河东河道总督。甲戌，上秋狝木兰。庚辰，上驻跸避暑山庄。湖南凤
    凰苗作乱，总兵尹德禧讨平之。

        六月庚戌，免浙江仁和场潮冲荡地额课。壬子，授柴大纪福建陆路提督，兼管
    台湾总兵事。丙辰，召福康安赴行在，以勒保署陕甘总督。

        秋七月壬辰，以海兰察为参赞大臣，舒亮、普尔普为领队大臣，率侍卫、章京
    等赴台湾剿贼。癸巳，赈安徽怀远、凤阳等州县水灾。赈山西丰镇等九州县旱灾。

        八月，常青免，命福康安为将军，赴台湾督办军务。辛亥，上幸木兰行围。

        九月壬申，上回驻避暑山庄。庚辰，上回跸。壬午，调柴大纪为福建水师提督，
    以蔡攀龙为福建陆路提督，并授参赞。辛卯，以诸罗仍未解围，催福康安径剿大里
    杙贼，并分兵进大甲溪。

        冬十月丁未，命福长安署工部尚书。戊申，修福陵。丁未，睢州下汛决口合龙。
    丙辰，命阿桂赴江南勘高堰等处堤工。戊午，免江苏清河等二十三州县及淮安等五
    卫本年水灾漕项漕米有差。辛酉，以福州将军恆瑞剿贼怯懦，召来京，调鄂辉代之。
    赈直隶保安等七州县旱灾。壬戌，命江苏、浙江拨济福建军需钱各五万贯。

        十一月甲子朔，加李侍尧、孙士毅太子太保，柴大纪太子少保。赐台湾广东庄、
    泉州庄义民御书扁额。壬申，以柴大纪固守嘉义，封一等义勇伯，世袭。免台湾嘉
    义县五十四年额赋。以巴延三奏达赖喇嘛遣使称“夷使”，申饬之。乙酉，奎林以
    婪赃，褫职逮问，以保宁为伊犁将军。调李世杰为四川总督，以书麟为两江总督，
    陈用敷为安徽巡抚。

        十二月丁未，福康安等败贼于仑仔顶庄等处，解嘉义围，晋封福康安、海兰察
    公爵，各赏红宝石顶、四团龙补褂。己酉，迁常青福州将军。以舒常为湖广总督，
    福长安为工部尚书。以福康安劾柴大纪、蔡攀龙战守之功多不确实，谕：“柴大纪
    坚持定见，竭力固守。蔡攀龙奋勇杀贼，竟抵县城。或在福康安前礼节不谨，致为
    所憎。岂可转没其功，遽加无名之罪？”以孙士毅调兵运械，不分畛域，赏双眼花
    翎。戊午，以德成奏称柴大纪贪纵废弛，命福康安、李侍尧据实参奏，并以喀什噶
    尔办事大臣雅德在福建时徇隐，逮之。庚申，伍拉纳护福建巡抚。以永铎为盛京将
    军，尚安为乌鲁木齐都统。

        五十三年春正月丁卯，免兵差经过之福建晋江等二十县本年额赋有差。辛未，
    明兴奏山西永宁等处河清。丙戌，柴大纪褫职逮问。福州将军常青以徇隐柴大纪褫
    职。

        二月甲午朔，获林爽文，赏福康安、海兰察御用佩囊，议叙将弁有差。晋封大
    学士和珅三等伯爵。大学士阿桂、王杰，尚书福长安、董诰议叙。予孙士毅轻车都
    尉世职。乙未，释黄仕简、任承恩。壬寅，伊犁参赞大臣海禄以劾奎林失实褫职，
    与奎林俱罚在拜唐阿上效力。乙巳，立先贤有子后裔五经博士。辛亥，上巡幸天津。
    庚申，获台湾贼首庄大田，议叙提督许世亨等有差。辛酉，免天津府属逋赋。壬戌，
    上御阅武楼阅兵。

        三月戊辰，命侍郎穆精阿赴湖北，会同舒常查案。壬申，林爽文伏诛。癸未，
    再赏福康安、海兰察紫缰、金黄辫珊瑚朝珠及福康安金黄腰带。

        夏四月辛丑，以旱命刑部减徒以下罪。丙午，上阅健锐营兵。庚戌，免江苏清
    河等十八州县、淮安等五卫上年水灾额赋有差。己未，富勒浑、雅德以失察柴大纪
    论绞。

        五月丁卯，蠲河南商丘等六州县上年水灾额赋有差。癸酉，蠲直隶保安等七州
    县上年水灾民田旗地额赋。庚辰，上秋狝木兰。癸未，宥常青罪。庚寅，赈台湾难
    民。

        六月丙申，富纲奏缅甸孟陨差头目业渺瑞洞等赍金叶表文进贡，谕护送迅来行
    在。戊戌，赈湖南溆浦县水灾。免安徽凤阳等四府州卫上年水灾额赋有差。辛丑，
    赈湖北长阳县水灾。丁未，免陕西华州等三州县五十一年水灾额赋。戊申，安南人
    阮惠等叛逐其国王黎维祁，维祁来求援。命孙士毅赴广西抚谕之。免山西大同等九
    州县上年旱灾额赋。

        秋七月辛酉朔，以安南牧马官阮辉宿奉黎维祁之母及子来奔，谕孙士毅等抚恤
    之。壬戌，赈山东胶州、寿光水灾。湖北荆州江溢，府城及满城均浸没，谕舒常等
    查勘抚恤。丁丑，赏还闽浙总督李侍尧伯爵，予现袭之李奉尧提督衔。戊寅，湖北
    武昌、汉阳江溢。以毕沅为湖广总督，伍拉纳为河南巡抚，明兴为乌什办事大臣。
    赈安徽怀宁等州县水灾。柴大纪处斩。召姜晟来京，以惠龄为湖北巡抚。戊子，廓
    尔喀据后藏济咙、聂拉木，命成德与穆克登阿剿之。

        八月甲辰，赈湖北监利、石首水灾。丙午，上幸木兰。庚戌，以木兰大水，停
    行围。癸丑，廓尔喀复陷宗喀，以鄂辉为将军、成德为参赞大臣剿之。丙辰，安南
    阮岳等遁，命孙士毅督许世亨进剿，命富纲统兵进驻蒙自。戊午，上回驻避暑山庄。

        九月壬戌，缅甸番目细哈觉控等入觐，谕暹罗、缅甸现均内附，二国应修好，
    不得仍前构兵。戊辰，赈湖北沔阳、黄冈水灾。癸酉，免安徽宿州等二十一州县卫
    上年水灾额赋。

        冬十月庚寅，廓尔喀侵后藏萨喀。命孙士毅出关督剿。甲午，赈湖北潜江水灾。
    丙申，赈湖北江夏等三十六州县水灾。己亥，以黎维祁闇弱，谕孙士毅选择黎裔入
    京朝贡。庚子，命云南提督乌大经统兵出关，檄谕阮惠等来归。癸卯，调舒濂为驻
    藏大臣，以恆瑞为伊犁参赞大臣。调都尔嘉为盛京将军，恆秀为吉林将军。改嵩椿
    为西安将军，以兴兆代之。琳宁为黑龙江将军。乙卯，李侍尧病，命福康安署闽浙
    总督。

        十一月辛酉，免安徽望江等二十六州县卫本年被水额赋有差。癸亥，李侍尧卒，
    以福康安代之。以勒保为陕甘总督，海宁为山西巡抚。丙子，修湖北江陵、公安各
    堤。免湖北江陵等三十六州县本年水灾额赋有差。

        十二月己丑，释富勒浑、雅德。孙士毅奏败贼于寿昌江。癸巳，又败贼于市球
    江。丙申，收复黎城，复封黎维祁安南国王，封孙士毅为一等谋勇公，许世亨为一
    等子。戊申，命孙士毅班师。

        五十四年春正月己未，以元旦受贺，朝班不肃，褫纠仪御史等职，尚书德保摘
    翎顶，都察院、鸿胪寺堂官均下部严议。庚申，成德以收复宗喀、济咙，克聂拉木
    奏闻。癸酉，礼部尚书德保卒，以常青代之。甲戌，以缅甸孟陨悔罪投诚，谕令睦
    邻修好，并赐暹罗国王郑华纟采币，令其解仇消衅。免福建淡水等六县灾欠额赋。
    癸未，阮惠复陷黎城，广西提督许世亨等死之。召孙士毅来京，削公爵。调福康安
    为两广总督。以伍拉纳为闽浙总督，梁肯堂为河南巡抚。以海禄为广西提督。甲申，
    安南国王黎维祁复来奔，命安插广西。丙戌，褫孙士毅职，命仍以总督顶戴在镇南
    关办事。

        二月庚寅，以京察届期，予大学士阿桂等议叙，内阁学士谢墉等下部议处，理
    籓院侍郎福禄原品休致，予总督福康安等议叙。丁酉，勒保陛见，以巴延三署陕甘
    总督。和阗领队大臣格绷额以婪索鞫实，处斩。甲寅，调兰第锡为江南河道总督，
    李奉翰为河东河道总督。乙卯，以安南瘴疠炎荒，不值用兵，详谕福康安。

        三月甲子，免甘肃积年逋赋及未完籽种口粮。免陕西延安等三府州未完仓穀。
    谕福康安檄阮惠缚献戕害提镇之匪。乙丑，刘墉以上书房师傅旷职，降侍郎衔。以
    彭元瑞为吏部尚书，孙士毅为兵部尚书。丁卯，上幸盘山。

        夏四月戊子，免奉天广宁、凤凰二城属上年水灾额赋，仍赈恤有差。丙申，晋
    赠许世亨伯爵，令其子承谟袭。召孙士毅回京。庚子，以恆瑞为乌里雅苏台将军，
    福长安署兵部尚书。谕福康安安插安南黎氏宗族旧臣。予从军出力之谅山都督潘启
    德以都司用。壬寅，命阿桂覆勘荆州堤工。丁未，宣谕：“安南水土恶劣，决计不
    复用兵。阮惠已三次乞降，果赴阙求恩，可量加封号。朕抚驭外夷，无不体上天好
    生之德，从未敢穷兵黩武。”辛亥，赐胡长龄等九十八人进士及第出身有差。调都
    尔嘉为黑龙江将军，嵩椿为盛京将军，恆秀为绥远城将军，琳宁为吉林将军。癸丑，
    以阮惠不亲来吁恳，遣阮光显入关进贡，谕福康安卻之。丙辰，豁直隶宣化等四县
    上年旱灾额赋。

        五月己未，免官兵经过之广西柳州等五府属本年额赋。福康安等奏安南阮惠遣
    其侄阮光显赉表贡乞降，并吁恳入觐。许之，却其贡。乙酉，增伊犁惠远城、惠宁
    城官。

        闰五月庚寅，上秋狝木兰。辛卯，免奉天广宁等七城上年水灾额赋。甲午，赈
    云南通海等五州县地震灾民。

        六月，免安徽安庆等七府州五十三年水灾额赋。甲子，以管幹贞为漕运总督。
    戊辰，赈直隶蠡县水灾。庚午，命兵部尚书孙士毅军机处行走。壬申，以郭世勋为
    广东巡抚。癸酉，以陈步瀛为贵州巡抚。丙子，福康安奏，阮惠即阮光平，因赦其
    前罪，准令降附，具表谢恩进贡，并求于明年到京祝釐。上以其情词肫切，册封为
    安南国王，并赐敕谕。免湖北江夏等二十四州县上年水灾额赋。

        秋七月乙酉朔，以决河下注泗州一带，谕赈恤灾民。丁酉，赈直隶安州等八州
    县水灾。庚子，户部尚书绰克托卒。丙午，以巴延三为户部尚书，秦承恩为陕西巡
    抚。戊申，安南贡使阮光显等入觐。

        八月乙丑，赈河南永城、临漳等县水灾。戊辰，赈安徽宿州水灾。己巳，上幸
    木兰行围。甲戌，赈直隶清苑等三十四州县水灾。

        九月己丑，廓尔喀贡使入觐，封拉特纳巴都尔王爵，巴都尔萨野公爵。庚寅，
    上回驻避暑山庄。辛卯，赈江苏铜山等十一州县水灾。丙申，赈吉林属珲春水灾，
    豁应交义仓粮石及上年借给仓穀。丁酉，上回跸。丙午，安南黎维祁自保乐袭牧马，
    为阮光平所败。谕福康安，如黎维祁来奔，收纳之。辛亥，左都御史阿扬阿卒，以
    舒常代之。

        冬十月癸丑，察哈尔都统乌尔图纳逊罢，以保泰代之。命伍尔伍逊为科布多参
    赞大臣。乙卯，以佛住为乌里雅苏台参赞大臣。赈吉林打牲乌拉等处水灾。己未，
    睢宁决口合龙。辛酉，赈湖南华容等县水灾。

        十一月乙酉，安南国王阮光平以受封进谢恩贡物，允之。丙戌，免安徽宿州等
    十四州县卫逋赋。庚寅，命福康安将黎维祁及其属人送京师，隶汉军旗籍，以黎维
    祁为世管佐领。癸巳，四川总督李世杰病，命侍卫庆成带医诊视，以孙士毅署之，
    彭元瑞署兵部尚书。戊戌，免盛京等五城借仓穀。

        十二月庚申，追夺故大学士冯铨等谥。辛未，上以来年八旬万寿，命钅隽八徵
    耄念之宝。

        五十五年春正月壬午朔，以八旬万寿，颁诏覃恩有差。普免各直省钱粮。己丑，
    颁恩诏于朝鲜、安南、琉球、暹罗等国。壬辰，赏大学士和珅黄带、四开褉袍。赐
    安南国王阮光平金黄鞓带。乙巳，朝鲜国王李算表贺万寿，贡方物。己酉，琉球国
    王尚穆进表谢恩，贡方物。

        二月壬子朔，以河南考城城工错缪，降江兰道员，毕沅等褫职，仍留任。癸丑，
    免直隶永清、武清五十四年水灾额赋。己未，上诣东陵、西陵，巡幸山东，免经过
    直隶州县钱粮十分之三。壬戌，上谒昭西陵、孝陵、孝东陵。庚午，上谒泰陵、泰
    东陵。辛未，免直隶各属节年因灾缓徵钱粮。壬申，命福康安带同阮光平入觐，郭
    世勋兼署两广总督。乙亥，免云南通海等五州县五十四年分地震灾田额赋，并除傍
    海震没田赋。免经过山东钱粮十分之三。降直隶总督刘瓘侍郎，以梁肯堂为直隶总
    督，调穆和蔺为河南巡抚。戊寅，免山东各属因灾缓徵银两。以福崧为安徽巡抚。

        三月乙酉，上登岱。甲午，上谒少昊陵。至曲阜谒先师庙。乙未，释奠。赐衍
    圣公孔宪培及孔氏族人等章服银币有差。丙申，上谒孔林。庚子，免乌鲁木齐各州
    县额徵地粮十分之一。乙巳，缅甸国长孟陨遣使表贺万寿，贡驯象，请封号。命封
    为缅甸国王。免直隶昌平等七州县水灾旗地租银。南掌国王召温猛表贺万寿，贡驯
    象。己酉，免直隶长芦等五场上年水灾灶课。

        夏四月丁巳，上幸天津府。谕伍拉纳查浙江浮收漕粮情弊。己未，大学士嵇璜
    重与恩荣宴，御制诗章赐之。辛酉，命吉庆会同嵩椿勘明英额边至叆阳边。乙丑，
    免安徽宿州、灵壁等八州县卫上年水灾额赋。上还京师。丙寅，上诣黑龙潭祈雨。
    闵鹗元罢，调福崧为江苏巡抚，何裕城为安徽巡抚。庚午，以书麟覆奏欺饰，下部
    严议，仍留任。闵鹗元褫职逮问。壬申，免河南永城五十四年水灾额赋。癸酉，以
    孙士毅为四川总督，李世杰为兵部尚书。乙亥，赐石韫玉等九十七人进士及第出身
    有差。己卯，免山西太原、辽州等十六府州并归化城等处额赋十分之三。

        五月庚寅，上幸避暑山庄。庚子，赏黎维祁三品职衔。壬寅，免西藏所属三十
    九部落钱粮。己酉，书麟褫职逮问，福崧兼署两江总督。韩鑅赴江南帮办河工。

        六月壬子，调孙士毅为两江总督，保宁署四川总督，永保署伊犁将军。乙卯，
    以陈用敷为广西巡抚。闵鹗元论斩。丁巳，免直隶霸州等五十四州县并各属旗地
    上年水灾额赋。戊午，除湖南乾州等五县苗民杂粮。

        秋七月己丑，安南国王阮光平入觐。庚寅，以硃珪为安徽巡抚。甲午，赈直隶
    朝阳、天津水灾。丙申，赈奉天锦州九关台，山东平原、禹城等县水灾。丁酉，兵
    部尚书李世杰以失察书吏休致。己亥，起刘瓘为兵部尚书。戊申，上还京师。赈江
    苏砀山等县，安徽宿州，河南永城、夏邑水灾。江苏砀山王平庄河决。命福崧赴宿
    州办河工。丁未，赈山东临清水灾。

        八月庚戌，暹罗国王郑华表贺万寿，贡方物。琅玕以失察漕粮自劾，罢之。调
    海宁为浙江巡抚，书麟为山西巡抚。辛酉，上八旬万寿节，御太和殿，王、贝勒、
    贝子、公、文武大臣，蒙古汗、王、贝勒、贝子、公、额驸、台吉，回部王、公、
    台吉、伯克，哈萨克、安南国王、朝鲜、缅甸、南掌贡使，各省土司，台湾生番等
    行庆贺礼。礼成，宁寿宫、乾清宫赐宴如仪。己巳，刑部尚书喀宁阿卒，以明亮代
    之，命舒常兼署。

        九月戊寅，赈安徽泗州水灾。癸未，命安南国王阮光平归黎维祁亲属及旧臣之
    在其国者。己丑，上阅健锐营兵。甲午，赈山东平原等二十七州县水灾。庚子，长
    麟以谳狱不实褫职，调惠龄为山东巡抚，以福宁为湖北巡抚，毕沅兼署之。

        冬十月丙辰，赈山东平原等二十七州县水灾。甲子，命保宁回伊犁将军，以鄂
    辉为四川总督。壬申，以福崧为浙江巡抚，起长麟署江苏巡抚。赈甘肃皋兰等三县
    霜灾。

        十一月丁丑朔，以浦霖为福建巡抚，冯光熊为湖南巡抚。丙戌，加大学士王杰
    太子太保，尚书彭元瑞、董诰、胡季堂、福长安、将军保宁太子少保。乙未，释富
    勒浑、雅德。戊戌，命庆成同尹壮图往山西盘查仓库。壬戌，赈奉天锦县等三州县
    水灾。戊辰，命吏部尚书彭元瑞协办大学士。

        五十六年春正月丁丑，赈江苏萧县等三县、安徽宿州等三州县上年水灾。己卯，
    赈直隶文安等三十州县、山东平原等二十七州县水灾。乙酉，以尹壮图覆奏欺罔，
    褫职治罪。戊戍，袁凤鸣处斩。朝鲜、暹罗、缅甸均遣使谢恩，贡方物。赏赉筵宴
    如例。己亥，以保宁为御前大臣。甲辰，调刘墉为礼部尚书，纪昀为左都御史。

        二月己酉，谕：“朕孜孜求治，兢惕为怀。尹壮图逞臆妄言，亦不妨以谤为规。
    加恩免尹壮图治罪，以内阁侍读用。”戊午，御试翰林詹事等官，擢阮元等二员为
    一等，馀升黜有差。

        三月乙亥，赈奉天锦州等处上年水灾旗地人户，并蠲租有差。戍寅，上幸盘山。
    甲申，免甘肃皋兰等三县上年霜灾额赋。丁酉，以永保为内大臣。

        夏四月丁卯，免山东临清等三十州县卫上年水灾额赋。辛未，彭元瑞以瞻徇降
    侍郎，命孙士毅为吏部尚书。以书麟为两江总督，长麟暂署。调冯光熊为山西巡抚。
    以姜晟为湖南巡抚。

        五月庚寅，以长麟为江苏巡抚。乙未，上秋狝木兰。辛丑，上驻跸避暑山庄。

        六月甲辰朔，免直隶霸州等六十九州县上年水灾额赋。

        秋七月庚辰，免江苏江宁等五府州属因灾积逋半赋。甲申，以缅甸国王孟陨资
    送羁留内地人民，嘉赉之。己亥，蠲安徽宿州等十九州县卫上年水灾额赋。辛丑，
    蠲陕西朝邑等二县逋赋。

        八月丁未，命喇特纳锡第为喀喇沁札萨克一等塔布囊。戊午，上幸木兰行围。
    甲子，上行围。廓尔喀以逋欠诱围喇嘛、噶布伦，扰西藏。命四川总督鄂辉、将军
    成德剿之。命孙士毅署四川总督。己巳，命福康安来京祝其母生辰，郭世勋署两广
    总督。廓尔喀陷西藏定日各寨，据济咙。

        九月丙子，上回驻避暑山庄。庚辰，召嵩椿回京，以琳宁为盛京将军，调恆秀
    为吉林将军。丙戌，上回跸。戊子，唐古忒兵与达木蒙古兵御廓尔喀失利，唐古忒
    公札什纳木札勒及达木协领泽巴杰等死之。命乾清门侍卫额勒登保等赴西藏军营。
    壬辰，以保泰懦怯褫职，命奎林赴藏办事，赏舒濂副都统衔，协同办理。以达赖喇
    嘛等坚守布达拉，嘉奖之。命刘墉署吏部尚书。甲午，以廓尔喀围扎什伦布，谕鄂
    辉等进剿。辛丑，豁奉天广宁县逋赋。

        冬十月乙巳，宥闵鹗元罪。丁未，廓尔喀入扎什伦布，寻遁去。癸丑，户部尚
    书巴延三以浮估城工褫职，调福长安代之。以金简、彭元瑞为满、汉工部尚书。丙
    辰，以安南开关通巿，改广西龙州通判同知。乙丑，谕王大臣不必兼议政虚衔。

        十一月癸酉，授福康安为将军，海兰察、奎林为参赞，征廓尔喀。辛巳，鄂辉、
    成德褫职，以惠龄为四川总督，奎林为成都将军，吉庆为山东巡抚。癸未，以陈淮
    为贵州巡抚。

        十二月辛亥，命海兰察等及索伦、达呼尔兵由西宁进藏。丁卯，召都尔嘉回京。
    以明亮为黑龙江将军，明兴为喀什噶尔参赞大臣。

        五十七年春正月壬申，赏七代一堂致仕上驷院卿李质颖御书扁额。免奉天、直
    隶、安徽、湖南、广东逋赋。乙亥，以达赖喇嘛复遣丹津班珠尔等私与廓尔喀议和，
    谕止之。丙子，追论巴忠与廓尔喀议和擅许岁银罪。甲午，以苏凌阿为刑部尚书。

        二月壬寅，成德奏败贼于拍甲岭。癸卯，予大学士阿桂等、尚书福长安等、侍
    郎德明等、总督福康安等、巡抚长麟等叙。裁河东盐政、盐运使等官。移山西河东
    道驻运城。丁未，命皇十五子嘉亲王祭先师孔子。免奉天锦州府属上年旱灾额赋。
    己巳，命侍郎和琳管理藏务。鄂辉等奏收复聂拉木，谕以迟延斥之。

        三月丁丑，上诣西陵，巡幸五台山，免经过地方本年钱粮十分之三。戊寅，允
    济咙呼图克图“慧通禅师”法号。以帕克哩营官番众收复哲孟雄、宗木，赉之。辛
    巳，上谒泰陵、泰东陵。壬午，免直隶大兴等八州县积欠米穀。甲申，加福康安大
    将军。庚寅，免五台本年钱粮十分之五，大同、朔平二府属未完逋赋。辛卯，上驻
    跸五台山。

        夏四月己亥朔，以和阗办事大臣李侍政失察迈玛特尼杂尔，下部严议。甲辰，
    上阅滹沱河。以贡楚克扎布为乌里雅苏台参赞大臣。丁未，上祭帝尧庙。甲寅，上
    还京师。乙卯，上诣黑龙潭祈雨。命刑部清理庶狱，减徒以下罪。

        闰四月甲申，以久旱，谕台湾及沿海各省详鞫命盗各案，毋有意从严。蠲河南
    汤阴等五县上年旱灾额赋。丙申，以久旱，下诏求言。丁酉，雨。以失陷札什伦布，
    治仲巴呼图克图及孜仲喇嘛等罪。命和琳、鄂辉宣谕达赖喇嘛等。

        五月辛丑，定安南国两年一贡，六年遣使一朝。丁未，上幸避暑山庄，免经过
    地方钱粮十分之五。戊申，调长麟为山西巡抚，以奇丰额为江苏巡抚。辛亥，允霍
    罕额尔德尼伯克那尔巴图遣使入贡。癸丑，上驻跸避暑山庄。

        六月甲戌，福康安奏克廓尔喀所踞擦木耍隘。丁丑，赈江西南丰、广昌水灾。
    福康安奏殄玛噶尔辖尔甲山梁之贼。己卯，福康安等奏克济咙。辛巳，调陈淮为江
    西巡抚，冯光熊为贵州巡抚。丙戌，福康安等奏攻克热索桥。丁酉，福康安等奏攻
    克协布鲁寨。

        秋七月甲辰，赈直隶河间等处旱灾，顺直宛平、玉田等州县蝗。己酉，福康安
    等克廓尔喀东觉山梁，并雅尔赛拉等处营卡，成德等克扎木、铁索桥等处。

        八月辛未，成德克多洛卡、陇冈等处。命孙士毅驻前藏督粮运。癸酉，命福康
    安为武英殿大学士，孙士毅为文渊阁大学士。调金简、刘墉为吏部尚书，和琳为工
    部尚书，纪昀为礼部尚书，窦光鼐为左都御史。庚辰，以博兴为库伦办事大臣。丙
    戌，福康安等奏克噶勒拉、堆补木城卡，阿满泰、墨尔根保阵亡。成德等克利底、
    大山贼卡。戊子，福康安奏廓尔喀酋拉特纳巴都尔等乞降。上以其悔罪乞降，许之，
    命班师。丙申，赈陕西咸宁等六州县旱灾。

        九月丁酉，上还京师。己亥，论征廓尔喀功，赏福康安一等轻车都尉，晋海兰
    察二等公为一等，议叙孙士毅等各有差。丙午，上命福康安、孙士毅等会商西藏善
    后事宜。命御前侍卫惠伦等赍金奔巴瓶往藏，贮呼毕勒罕名姓，由达赖喇嘛等对众
    拈定。壬子，复廓尔喀王公封爵，定五年一贡。

        冬十月戊辰，廓尔喀贡使入觐。己巳，赈河南安阳等十六县灾民，蠲缓新旧额
    赋有差。己卯，免嵇璜、阿桂翰林院掌院学士，以和珅、彭元瑞代之。壬午，赈直
    隶河间、任丘五州县旱灾，并免顺天等十三府州属被灾旗民额赋。乙酉，郭世焘奏
    英吉利遣使，请由天津进贡，允之。丁亥，以鄂辉隐匿廓尔喀谢恩表贡褫职，交福
    康安等严鞫之。赈陕西咸阳等十四州县旱灾。癸巳，调图桑阿为绥远城将军。

        十一月丙午，赈山东德州等二十州县旱灾。

        十二月庚午，定唐古忒番兵训练事宜。铸银为钱，文曰“乾隆宝藏”。甲戌，
    免长芦兴国等五场并沧州等七州县被灾灶地额赋。丙子，以长麟为浙江巡抚，蒋兆
    奎为山西巡抚。以伊犁回民地亩雪灾，免本年额穀。癸未，赈河南安阳等二十五县
    旱灾。辛卯，命永远枷号鄂辉等于西藏。

        五十八年春正月丙申，赈河南林县等五县、陕西咸宁等三州县旱灾。己亥，赈
    直隶保定等二十一州县旱灾。庚子，改杭州织造为盐政兼管织造事，改盐道为运司，
    南北两关税务归巡抚管理。以全德为两浙盐政。恆秀回吉林将军。乙巳，敕谕安南
    国王阮光平睦邻修好，慎守封疆，赐以纟采币。丙辰，安南国王阮光平卒，以世子
    阮光缵嗣。乙亥，免河南安阳等二十五县上年旱灾额赋。壬午，命喀什噶尔阿奇木
    伯克作为喀什噶尔协办大臣。

        三月丁酉，上幸盘山。庚子，上驻跸盘山。甲辰，礼部尚书常青卒，以德明代
    之。戊申，谕于雍和宫设金奔巴瓶，饬理籓院堂官、掌印札萨克喇嘛等，公同掣蒙
    古所出之呼毕勒罕。丁未，上回跸。乙卯，调冯光熊为云南巡抚，以英善为贵州巡
    抚。戊午，领侍卫内大臣海兰察卒。

        夏四月壬申，命松筠为内务府总管大臣，在御前侍卫上行走。辛巳，通谕设金
    奔巴瓶于前藏大昭及雍和宫，公同掣报出呼毕勒罕，以除王公子弟私作呼毕勒罕陋
    习。乙酉，删除大学士兼尚书衔、翰林院掌院学士兼礼部侍郎衔、顺天府府丞兼提
    督学政衔。丁亥，赐潘世恩等八十一人进士及第出身有差。戊子，命于乾隆五十九
    年秋特开乡试恩科，六十年春为会试恩科。庚寅，廓尔喀归西藏底玛尔宗地方。以
    西藏卡外之拉结、撒党两处归廓尔喀。

        五月乙未，命广西按察使成林赴安南升隆城，赐奠册封。丁未，上幸避暑山庄。
    己酉，以明兴未奏遣回人赴霍罕等处办理外籓事件，罢喀什噶尔参赞大臣，调永保
    代之。以伍弥伍逊为塔尔巴哈台参赞大臣，贡楚克札布为科布多参赞大臣。以特成
    额为乌里雅苏台参赞大臣。辛酉，加封福康安为一等忠锐嘉勇公。癸丑，上驻跸避
    暑山庄。

        六月己卯，赈四川泰宁地震灾。乙酉，英吉利贡船至天津。戊子，于通州起陆。
    命在天津筵宴之。

        秋七月癸巳，命和琳稽覈藏商出入。壬寅，命英吉利贡使等住宏雅园，金简、
    伊龄阿于圆明园分别安设贡件。己酉，以旱命刑部清理庶狱，减徒以下罪。庚午，
    上御万树园大幄，英吉利国正使马戛尔尼、副使斯当东等入觐。辛未，调福康安为
    四川总督，以惠龄暂代，长麟为两广总督，调吉庆为浙江巡抚，惠龄为山东巡抚。
    壬午，免长芦官台等二场潮灾灶地额赋。丙戌，上还京师。戊子，以庆桂为兵部尚
    书。庚寅，谕英吉利贡使由内河水路赴广东澳门附船回国。

        九月丁酉，加长麟太子少保。命松筠护送英吉利使臣等至浙江定海。甲辰，调
    福宁为山东巡抚，惠龄为湖北巡抚。丙午，以安徽无为等三州县水灾，赏口粮有差。

        冬十月癸亥，安南国王阮光缵表进谢恩，贡物二分，纳其一。戊子，以长麟奏
    英吉利使称再进表章贡物，呈总督转奏，谕：“系援例而行，并无他意，国王可安
    心，再来表贡，亦不拘定年限。”

        十一月甲午，命和宁赴藏帮同和琳办事。戊午，以上年各省奏报民数三万七百
    四十六万有奇，较康熙四十九年增十五倍，谕：“生之者寡，食之者众，势必益形
    拮据。各省督抚及有牧民之责者，务当劝谕化导，俾皆俭朴成风，服勤稼穑，惜物
    力而尽地利，共享升平之福。”己未，以安南等国进象已多，谕云贵、两广督抚檄
    卻象贡。

        十二月癸未，伍拉纳陛见，命吉庆署闽浙总督。

        五十九年春正月庚寅，免直隶、山东、河南逋赋十分之三。庚戌，管幹贞病免，
    命书麟兼署漕运总督。乙卯，恆秀以侵帑褫职，调宝琳为吉林将军，松筠署之。戊
    午，安置安南内附人黎维治于江南。

        二月庚申，以明年元旦上元值日月食，谕修省，毋举行庆典。癸亥，廓尔喀遣
    使进表贡。丁亥，增造广东水师战船。

        三月己丑，恆秀论绞。庚子，上巡幸天津，免经过地方及天津府属额赋十分之
    三，免天津府属逋赋，免大兴等十三州县逋赋十分之四。壬子，上驻跸天津府。

        夏四月壬戌，常雩，命皇八子仪郡王永璇代行礼。癸亥，上还京师。丁丑，上
    诣黑龙潭祈雨。

        五月丙申，京师雨。甲辰，郭世勋病免，调硃珪为广东巡抚，陈用敷为安徽巡
    抚。丙午，以直隶保定等八十三州县旱，命赏给一月口粮。减奉天商贩豆麦等项经
    过直隶、山东关津税。辛亥，上幸避暑山庄，免经过地方钱粮有差。

        六月丙辰朔，以山东历城山庄等五十一州县旱，给贫民一月口粮，除山东临清
    州水冲地亩田赋。丁巳，上驻跸避暑山庄。庚午，设唐古忒西南外番布鲁克巴、哲
    孟雄、作木朗、洛敏汤、廓尔喀各交界鄂博。

        秋七月戊子，永定河决。庚寅，河南丹、沁二河决。辛卯，赈山西平定等处水
    灾。己亥，赈山东临清等州县水灾。辛丑，赈直隶天津等处水灾。癸卯，河南丰北
    曲家庄河决。甲辰，书麟以徇隐盐政巴宁阿交结商人褫职，调富纲为两江总督，
    命苏凌阿署之。调福康安为云贵总督。以和琳为四川总督，孙士毅署之。以驻藏办
    事松筠为工部尚书。乙巳，命冯光熊署云贵总督。大学士嵇璜卒，召孙士毅入阁办
    事。癸丑，停本年及明年木兰行围。免直隶保定等府属、河南★辉等府属、山东临
    清等五州县、山西代州等三州县被水额赋。

        八月丁巳，以直隶天津、河间二府水灾重，免因灾缓徵额赋。戊午，永定河南
    工决口合龙。己巳，以明岁御宇届六十年，普免各省漕粮一次。甲戌，上回跸。调
    福宁为河南巡抚，穆和蔺为山东巡抚，江兰护之。福康安奏四川大宁教匪谢添秀等
    传习邪教，蔓延陕西、湖北、河南，谕严为捕治。丁丑，免直隶通州等二十三州县
    逋赋。甲申，毕沅降山东巡抚，罚缴湖广总督养廉五年。以福宁为湖广总督，穆和
    蔺留为河南巡抚。

        九月己丑，赈湖北沔阳等州县水灾。丙申，以秀林为吉林将军。己亥，赈福建
    漳、泉二府水灾。减直隶遵化内务府官地租。命福宁驻襄阳，督缉邪教案犯。辛丑，
    以校正石经，加彭元瑞太子少保衔。癸卯，赈广东高要等县水灾。以湖北来凤县教
    匪段汉荣等纠众拒捕，谕责毕沅废弛。戊申，免齐齐哈尔等三城水灾逋赋。

        冬十月丙辰，免河南汲县等九县、山东临清等十州县逋赋。壬戌，勒保奏获邪
    教首犯刘松。命安徽严缉其徒刘之协。癸亥，荷兰入贡。乙丑，免福建漳州府属四
    州县本年水灾额赋。戊辰，命将科布多威豁尔等七卡移驻原处北界，馀地赏杜尔
    伯特汗玛克素尔札布等游牧。己卯，调陈用敷为湖北巡抚，惠龄为安徽巡抚。辛巳，
    释恆秀罪。

        十一月丙戌，以河南扶沟县知县刘清鼐疏防刘之协潜逃，革逮，穆和蔺下部严
    议。壬辰，免山东临清等州县本年漕赋。壬寅，命富纲署刑部尚书。甲辰，穆和蔺
    褫职，发乌鲁木齐效力。以阿精阿为河南巡抚。

        十二月丙辰，普免各省积年逋赋。丙子，吏部尚书金简卒，以保宁代之。以明
    亮为伊犁将军。戊寅，命舒亮为黑龙江将军。改绥远城将军图桑阿为西安将军，以
    永琨代之。

        六十年春正月甲申朔，日食，免朝贺。乙酉，赈直隶天津等二十州县、河南汲
    县等十四县、山东临清等十州县上年被水贫民有差。丙戌，召苏凌阿来京，调福宁
    为两江总督，复以毕沅为湖广总督，玉德为山东巡抚。戊子，调陈用敷为贵州巡抚，
    英善为湖北巡抚，毕沅兼署。乙未，以固伦额驸丰绅殷德为内务府大臣。辛丑，免
    山东积年逋赋。庚戌，免江苏积年逋赋。免江西应缓徵银穀。

        二月癸丑朔，免广东积年逋赋。陈用敷以查拏要犯刘之协办理错谬，褫职逮问。
    调姚棻为贵州巡抚，以成林为广西巡抚。丙辰，免陕西积年逋赋。贵州松桃苗匪
    石柳邓等、湖南永绥苗匪石三保等作乱。戊午，湖南苗匪陷乾州，同知宋如椿等
    死之。命福康安往剿，毕沅驻常德筹办粮饷。庚申，以大学士阿桂等书上谕不能称
    旨，停甄叙，侍郎成策等下部议处。予总督福康安等议叙。辛酉，贵州苗匪围镇远
    镇总兵珠隆阿于正大营。免奉天广宁、锦州旗地逋赋。免甘肃皋兰等四十五州县积
    年逋赋。丙寅，命四川总督和琳赴酉阳州备苗，孙士毅仍留四川办理报销。丁卯，
    免浙江积年民地灶地逋赋。己巳，苗匪陷永绥鸦酉寨，镇筸镇总兵明安图等死之。
    辛未，湖南永顺苗匪张廷仲等作乱，扰保靖、泸溪。丙子，免安徽积年逋赋。壬午，
    贵州苗匪扰思南、印江一带，窜入四川秀山。福康安赴铜仁督剿。命德楞泰领巴图
    鲁侍卫等赴贵州军营。

        闰二月乙酉，福康安奏解正大营之围。壬辰，冯光熊留为贵州巡抚，调姚棻为
    云南巡抚。以苗匪乱，免贵州铜仁府属松桃、正大等处额赋。乙未，上诣东陵，免
    经过地方钱粮十分之三。戊戌，上谒昭西陵、孝陵、孝东陵、景陵。己亥，福康安
    奏解嗅脑围。乙巳，福康安奏攻克石城，剿除岩洞苗匪。丁未，上谒泰陵、泰东陵，
    尊孝贤皇后陵。免两淮场灶积欠。戊申，福康安奏解松桃之围。

        三月乙卯，和琳奏肃清秀山后路，命往松桃与福康安会剿。以孙士毅署四川总
    督。己未，福康安奏殄除长冲、卡落苗匪，进兵楚境。命额勒登保迅赴福康安军营。
    己卯，福康安奏解湖南永绥匪围。

        夏四月辛卯，台湾彰化匪徒陈周全等作乱，陷县城，寻复之。癸巳，窦光鼐以
    会试衡文失当，降调。以硃珪为左都御史，仍留广东巡抚任。己亥，以魁伦劾洋盗
    肆行，命浦霖来京候旨，调姚棻为福建巡抚，以魁伦署之，江兰为云南巡抚。庚子，
    赐王以衔等一百十一人进士及第出身有差。癸卯，赏会试荐卷文理较优之举人徐炘、
    傅淦、李端内阁中书。戊申，上诣广润祠祈雨。是夜，雨。丁未，免贵州官兵经过
    地方本年额赋有差。福康安等奏克黄瓜寨。己酉，以福宁、惠龄经理湖南军务未竣，
    命苏凌阿仍署两江总督，费淳为安徽巡抚。庚戌，免福建龙溪等四县上年水灾额赋
    有差。匪首陈周全等伏诛。

        五月丙辰，上幸避暑山庄。伍拉纳、浦霖以办理灾赈不善，褫职鞫治。命魁伦
    兼署闽浙总督。免经过地方本年钱粮十分之三。丁巳，调费淳为江苏巡抚，仍留惠
    龄为安徽巡抚。福康安等奏克构皮寨及苏皮寨等处。调福康安为闽浙总督，勒保为
    四川总督。以宜绵为陕甘总督。壬戌，上驻跸避暑山庄。甲子，以福建仓库亏缺查
    实，申饬科道无人奏及，并命嗣后陈奏地方重大事件，毋忝言责。召阿精阿来京，
    以景安为河南巡抚。丁卯，召惠龄来京，以汪新为安徽巡抚。戊辰，命苏凌阿驻清
    江浦，兼署江苏巡抚。辛未，以于敏中营私玷职，褫轻车都尉世职。

        六月壬午，以湖南苗匪扰镇筸后路，谕责福宁怯懦，刘君辅株守。命惠龄仍署
    湖北巡抚。戊子，以旱命刑部清理庶狱，减徒以下罪，承德府如之。庚寅，福康安
    等奏克沙兜、多喜等处苗寨。乙未，赈广东南海等县水灾。戊申，姚棻以质讯解任，
    命魁伦兼署福建巡抚，长麟署闽浙总督。

        秋七月庚申，德明以罣累滋阳县知县陈照自缢，论绞。乙丑，免湖北江陵等十
    二州县卫上年水灾额赋。丙寅，以福康安等奏连克苗寨，渡大乌草河，赉珍物。壬
    申，哲布尊丹巴呼图克图等入觐，召见赐茶。

        八月壬午，调永琨为乌里雅苏台将军，恆瑞为绥远城将军。癸未，赐南掌国王
    召温猛、缅甸国王孟陨敕谕，均赉文绮。丙申，允兵部尚书刘瓘乞休，以硃珪代之，
    仍留广东巡抚任。以金士松为左都御史。丁未，免直隶通州等五十二州县积欠旗租。
    福康安等进驻杨柳坪。

        九月辛亥，上御勤政殿，召皇子、皇孙、王、公、大臣等入见，宣示立皇十五
    子嘉亲王为皇太子，明年为嗣皇帝嘉庆元年。抚恤江苏海州等七州县水灾。壬子，
    皇太子及王、公、内外文武大臣，蒙古王、公等各奏吁请俟寿跻期颐，再举行归政
    典礼，不允。丙辰，富勒浑、雅德以前总督婪赃，均褫职，分别发热河、伊犁效力。
    己未，上阅健锐营兵。晋封福康安忠锐嘉勇贝子，和琳一等宣勇伯。庚申，上命皇
    太子谒东陵、西陵。乙丑，黑龙江将军舒亮以婪索，褫职鞫治，调永琨代之。命图
    桑阿为乌里雅苏台将军。改恆瑞为西安将军，以乌尔图纳逊代之。命博兴为察哈尔
    都统。调特克慎为库伦办事大臣，策巴克为西宁办事大臣。丙寅，明亮以任黑龙江
    将军时侵渔貂皮褫职，命保宁为伊犁将军。己巳，舒亮论绞。明亮留乌鲁木齐效力。
    癸酉，以奉天、山西、四川、湖南、贵州、广西赋无逋欠，免明年正赋十分之二。
    乙亥，免福建龙溪等六县，华封、罗溪二县上年被水额赋。

        冬十月戊寅朔，颁嘉庆元年时宪书。庚辰，福康安等奏擒匪首吴半生。赏福康
    安之子德麟副都统衔，和琳黄带，馀议叙赏赉有差。甲申，以伍拉纳等贪黩败检，
    戍其子于伊犁。长麟以徇庇伍拉纳、浦霖褫职，命来京。以魁伦署闽浙总督，姚棻
    署福建巡抚。乙酉，普免天下嘉庆元年地丁钱粮。丙戌，伍拉纳、浦霖处斩。壬辰，
    以额勒登保、德楞泰剿捕苗匪奋勇，授内大臣。乙未，命定丙辰年传位典礼。癸卯，
    命明年正月初吉，重举千叟宴。

        十一月丁巳，福康安等奏克天星寨等处。加和琳太子少保衔，赏福康安、和琳
    上用黄里玄狐端罩各一。庚申，赈奉天金州、熊岳、锦州三城，宁海等三州县旱灾
    旗民，免额赋有差。乙丑，上命皇太子居毓庆宫。

        十二月戊寅朔，谕曰：“朕于明年归政后，凡有缮奏事件，俱书太上皇帝。其
    奏对称太上皇。”戊子，赈贵州铜仁被扰难民。福康安等奏克天星等苗寨。壬寅，
    允硃珪收英吉利国王表贡，赐敕嘉赉，交英商波郎赍回，并以其表言劝廓尔喀投顺，
    于赐敕内以无须英国兵力告之。甲辰，赐琉球国王尚温敕谕。丁未，以来岁元旦，
    传位皇太子为嗣皇帝，前期遣官告祭天地宗社。

        是岁，缅甸、南掌、暹罗、安南、英吉利、琉球、廓尔喀来贡。

        嘉庆元年正月戊申朔，举行授受大典，立皇太子为皇帝。尊上为太上皇帝，军
    国重务仍奏闻，秉训裁决，大事降旨敕。宫中时宪书用乾隆年号。

        三年冬，上不豫。四年正月壬戌崩，寿八十有九。是年，四月乙未，上尊谥曰
    法天隆运至诚先觉体元立极敷文奋武孝慈神圣纯皇帝，庙号高宗。九月庚午，葬裕
    陵。

        论曰：高宗运际郅隆，励精图治，开疆拓宇，四征不庭，揆文奋武，于斯为盛。
    享祚之久，同符圣祖，而寿考则逾之。自三代以后，未尝有也。惟耄期倦勤，蔽于
    权倖，上累日月之明，为之叹息焉。

        国学网站独家推出

亦凡公益图书馆(Shuku.net)

下一卷 回目录