                                志三十七  地理九

        △河南

        河南：禹贡豫及冀、扬三州之域。明置河南布政使司。清初为河南省，置巡抚。
    雍正二年，升陈、许、禹、郑、陕、光六州为直隶州。十二年，升陈、许为府，郑、
    禹仍属州。乾隆九年，许复直隶。光绪末，郑复直隶。宣统初，淅川直隶。领府
    九，直隶州五，直隶一，州五，县九十六。东至江苏萧县；六百五里。西至陕西
    潼关县；一千三十里。南至湖北黄陂县；一千一十里。北至直隶磁州。五百八十里。
    广千六百三十里，袤千三百九十里。宣统三年，编户四百六十六万一千五百六十六，
    口二千六百八十九万四千九百四十五。其名山：嵩高、三崤、熊耳、太行。其大川：
    河水、淮、汴、洛、颍、汝、白、丹、卫、漳。其铁路：京汉，开郑，道泽。其电
    线：东北达济南、京师；西，长安。

        开封府：冲，繁，疲，难。巡抚，布政、提学、提法司，盐、粮、开归陈许郑、
    兵备、巡警、劝业道驻。明洪武元年，以元汴梁路改。清初，河南省治，仍领州四，
    县三十。雍正二年，陈、许、郑、禹直隶，割县十四隶之。延津、原武属卫辉、怀
    庆。乾隆中，禹及密、新郑还隶；河阴省；阳武、封丘属怀庆、卫辉；仪封为，
    后亦省。北至京师千五百八十里。广三百七十里，袤三百六十里。北极高三十四度
    五十一分。京师偏西一度五十五分。领州一，县十一。祥符冲，繁，难。倚。城东
    北隅：夷山。东北：赤冈。河水自元至元中始，尽历府境，自中牟缘封丘界，迳黑
    冈、柳园口入，东入陈留。其贾鲁河入，迳硃仙镇入尉氏，即蔡故渎，上游一曰沙
    水。水经注渠水实鸿沟，而浚水堙。其惠济河入，迳府治南，亦入陈留。宋都四渠
    及五丈、白沟河亦堙。吹台，县丞驻。陈桥镇。大梁驿。郑汴铁路。陈留冲。府东
    少南五十里。东北：潘冈。河水自祥符入，迳小黄故城北，又东入兰仪。北：惠济
    河，自祥符入，迳城北，水经注“沙水迳牛首亭东，鲁渠出焉”者。其东，桃河、
    古涣水，又东，睢水，并汴支津，东南入杞，观省陂在焉。县驿一。杞冲，繁，难。
    府东百里。西北：惠济河自陈留入。水经注“迳阳乐城南、鸣雁亭北”。睢水亦自
    陈留入，迳高阳城，合桃河为横河，实古澮水，并东南入睢。西南：青冈。河自通
    许缘界入太康。河水旧迳县北，故有汉堤、隋堤，自大梁至灌口，即老鹳河也。雍
    丘驿。通许简。府东南九十里。吴召冈、李大冈诸冈绵亘县境，河流环之。东南：
    青冈。河出县西北，下流为燕城河，入太康。北：双沟，蔡故渠。水经注“沙水迳
    裘氏亭西，澹台子羽冢东”者，半截河出焉，西南入尉氏。县驿一。尉氏冲。府西
    南九十里。城内：尉缭子台。东：锦被冈。西南：三亭冈。城南：五凤山。东北：
    贾鲁河自祥符入，右合康沟及大沟新河。水经注“长明沟迳向城北、尉氏故城南，
    三分”者。至白潭镇，左纳半截河，东南入扶沟。县驿一。洧川简。府西南百五十
    里。东：东里。东南：赤坂冈。西：双洎河，即洧水，自长葛入，左合蛰龙复受清
    河、大沼水，迳新汲故城考升庙北，大隧涧在焉，迤东入鄢陵。县驿一。鄢陵难。
    府西南百九十里。北：彭祖冈。东北：彪冈。双洎河自洧川入，迳彭祖冈，东南入
    扶沟。南：艾城河自临颍缘界，右会石梁为流颍河，迳陶城入西华。城南：文水，
    又南，三道河，达太丘城。县驿一。中牟冲，繁。府西七十里。北：牟山。西南：
    马陵。西北：圃田泽。河水自郑入，迳杨桥口，又东，黄练集。贾鲁河入，合龙须
    沟，隋志郑水。又东，右合鸭陂水，至县西。乾隆六年濬为惠济河。正渠又东迳官
    渡城，又东南，右合粪陂，古末水，丈八沟，焦城在焉，古清池水，并入祥符。自
    周定王五年河南徙，邑沮洳。明万历中，令陈幼学濬渠百九十有六。县境濒河，有
    管河上汛县丞、下汛县丞驻。曲遇聚、白沙、东张、杨桥四镇。城驿一。郑汴铁路。
    兰封冲，繁。府东北九十里。明，兰阳。道光四年改兰仪。同治二年省仪封入。
    宣统元年复讳改。东北：黄陵冈。西北：河水自陈留入，旧入考城。咸丰五年决铜
    瓦厢，改东北迳龙门口入直隶长垣。旧贾鲁七河堙。阳封，管河县丞驻。管城驿。
    禹州冲，繁。府西南二百九十里。明初钧州，后改。雍正二年升，十二年降属许州
    府。乾隆六年还隶。北：大騩山。西南：九山。西北：荆山，小洪河出，入长葛；
    崆峒、铁母。颍水自登封入，迳康城阳关聚，左合书堂麻地川。右涌水，迳城南，
    一曰褚河，入襄城，其西土炉河，下流并达之。水经注“故渎迳三封山，有嵎水”。
    今泉二：上棘、小韩。清颍一驿。密简。府南二百八十里。清初自禹来隶。雍正二
    年复属禹。乾隆六年复。南：密岵山。西北：开阳。东南：洧水，源出登封马岭，
    东北流，迳县东南，绥水注之。又东流，溱水注之。又东入新郑。东南：大騩山，
    潩水出，其玉女陂从之。东北：圣水峪，圣水出，入郑郐城。县驿一。新郑冲。府
    西二百里。清初自禹来隶。雍正二年复属禹。乾隆六年复。东南：大騩。潩水自密
    出山，迳风后顶，又东南，迳陉山入长葛。其北，洧水自密会溱入，曰双洎河，至
    城南为洧渊，又东南，迳土城，左合黄水，右梨园河，亦入长葛，梅从之。水经注
    “长明沟水出苑陵故城西北，东即古制泽、西琐泽，合龙渊泉、白雁陂”者。永新、
    郭店二驿。郑汴铁路。

        归德府：冲，繁，难。隶开归陈许郑道。总兵驻。西距省治二百八十里。广四
    百七十里，袤三百二十里。北极高三十四度三十二分。京师偏西三十五分。沿明制，
    领州一，县八。商丘冲，繁，难。倚。商丘，城西南三里。又城南四十里，穀丘。
    河水自宋开宝四年至康熙四年决入郡境者以十数，府治与为转徙，南北不恆。咸丰
    五年后，故道淤。丰乐河出焉，东南入夏邑。古汴水一曰护水，其支津澮河，即睢
    水上源，湮。今首县西北，俗名沙河，歧为三。北岔入永城。正渠及南岔，与其支
    苞河、其西陈两河，自宁陵入，右合沙家洼、冀家河，左合古宋河，并入安徽亳州。
    沙为马尚，南岔为武家，而陈两为清河。大蒙，古景亳。小蒙侧有漆沟、孟诸泽。
    济阳、葛驿二镇。县驿一。宁陵冲。府西六十里。西：甘露岭。东北：河水故道，
    淤。其自睢入西南者曰张公河，迳汉已吾故城东入柘城。西北：陈梁沙河，俗名陈
    两河。长安一镇。宁城一驿。鹿邑繁，疲，难。府南百二十里。故城，县西，古鸣
    鹿，县丞驻。东：阴灵山、隐山。西南：横岭。西北：惠济河自柘城入，迳贾滩南。
    涡水自太康入，错淮宁复入。南：清水河，涡支津，旧自淮宁入，今首虞诩墓北，
    迳汇城东南，为练沟，并入安徽亳州。其清水，南出偃王陂者，茨刺河，右合瀖水，
    会西明河。水经注“自陈城百尺沟东迳宁平故城南”者，入太和，东明河亦入之。
    谷阳一镇。县驿一。夏邑冲，难。府东百二十里。清河自虞城入。左合横河。西北：
    丰乐河自商丘入，为响河，及虬龙河、歧河，并东南入永城。分防夏商永、县丞驻。
    会亭一驿。永城冲，繁，难。府东南百八十里。北：砀山。巴清河即减水沟，自夏
    邑入，东南入江苏萧县。东洪沟，自萧入，仍从之。响河迳太丘故城，合虬龙沟、
    歧河，为巴沟河，迳城北，东南入安徽宿州。南：澮河自商丘入，迳建平、酂、费
    故城北，右合北岔沙河。又东，包河自安徽亳州入，并从之。新兴、保安二镇。太
    丘一驿。虞城冲，繁。府东北七十里。东北：柱冈、黎丘。河水故道自商丘入，东
    入江苏砀山，即古汴渠。水经注“迳周坞侧”者，横河出焉。南惠民沟，并入夏邑。
    治平一镇。石榴堌一驿。睢州冲，繁。府西百里。城西：骆驼冈。北：黄河故道自
    考城入。明嘉靖十九年决野鸡冈，南流者为张弓河，入宁陵。西：惠济河自杞入，
    左合横河，即擅其故道，东南入柘城。横即睢，睢即涣。水经注“迳承匡城，又东
    迳襄邑故城南”者。归化、重华二镇。五桥集，州判驻。葵丘一驿。考城简。府西
    北百二十里。乾隆四十九年改隶卫辉。光绪元年复。南：葛冈。河水故道旧自兰封
    入，东入山东曹县。咸丰五年北徙。旧有戴水，并堙。斜城、葵丘有驿。柘城简。
    府西南九十里。城东北隅：廓山。河水故道二。西北：惠济河自睢入，迳心闷寺，
    水经注“睢水历傿县北”者，旧纳涡支津。北：张弓河自宁陵入，迳牛斗城，会于
    东南砖桥，东南入鹿邑。又东刘家河，古谷水，即涣水，水经注“迳鄫城北”者。
    又古泓水，县西，并堙。八桥一镇。县驿一。

        陈州府：繁，难。隶开归陈许郑道。清初沿明制，为开封属州，领县四。雍正
    二年，升直隶州。十二年，升府，并割太康、扶沟来隶，增附郭。西北距省治三百
    里。广一百九十里，袤二百十五里。北极高三十度四十七分。京师偏西一度二十六
    分。领县七。淮宁繁，疲，难。倚。明省宛丘入州。雍正十二年，析改为府治。西
    北：西铭山、杏冈。北：鞍子岭，西明河出，迳汉新平故城北。东北：涡水自太康
    入，并入鹿邑。西南：沙河自商水缘界会贾鲁河入，迳赵牛口，纳柳涉河，迳新站
    集，又东南，左纳西蔡河，又东南入项城。汾河自商水流入县西南，又东入项城。
    东南：东蔡河，入沈丘。周家口在县西南，贾鲁河、沙河交汇于此。县驿一。商水
    简。府西南七十里。西北：沙河，古渡水，自西华入，迳邓城，又东，右会颍水，
    迳丛台，至周家口。南绾汝、蔡，北毂陈、汴，通判驻。左会贾鲁河，迳灌溉城、
    颍歧渡，缘淮宁界入之。西有汾河，旧自西华入，迳扶苏城，左合枯河，东迳范台，
    右纳界沟河，入淮宁。谷阳一镇。县驿一。西华难。府西北百八十里。南：宜山。
    西：庙陵冈。西南：沙河自郾城入，东迳小陶、夏亭城入商水。渚河即颍，右合土
    炉河，又东北，左纳其支津流颍为合河口，迳丛桑村，又东，左纳大浪沟从之。西
    南：洪河，自上蔡错入，仍入之。又贾鲁河，西北自扶沟入，迳护当城，侧城东南
    入淮宁。柳涉河源自县东，东南入淮宁。常社一镇。县驿一。项城简。府南百二十
    里。河水故道即今沙河，自淮宁入，迳公路城入沈丘。汾河西北入，迳后魏平乡诸
    陂，水经注“迳南顿故城南”者。西有泥河，即蔡河，自上蔡入，错汝南复入，迳
    石桥，并东入沈丘。县驿一。沈丘难。府东南百三十里。北：大沙河自项城入，左
    纳东蔡河，迳其北。汾河入为小沙，左右合谷河、泥河，迳城南，入安徽太和。纸
    店一镇。县驿一。太康繁，疲，难。府北五十里。北：石山。东北：长白。西北：
    青冈。河自通许入，为燕城河，涡水冒为源，汇白洋诸沟，迳城南，又东南，左合
    河水故渠，迳马厂集入鹿邑。槐店，县丞驻。崔桥一镇。县驿一。扶沟简。府西北
    百二十里。西北：雕陵冈。贾鲁河自尉氏入，至张单口，左会双洎河，水经注“洧
    水迳桐丘城西”，其孟亭故道堙。所谓小扶亭、洧沟，县氏焉。侧城东南，迳大扶
    城，古涡水出焉。又东南入西华。其西，文水河自鄢陵入，右合三道河，为大浪沟，
    迳鸭冈，洧西南故道迳新汲故城西、匡城南，左迤为鸭子陂者亦入之。白亭、洧阳、
    固城、吕潭四镇。县驿一。

        许州直隶州：冲，繁。隶开归陈许郑道。清初沿明制，为开封属州。雍正二年
    升，仍所领。十二年为府。乾隆六年复。东北距省治二百五十里。广九十里，袤百
    二十里，北极高三十四度五分。京师偏西二度二十五分。领县四。西南：熊耳山。
    渚河，今颍水，自襄城缘界入，迳颍阳故城，古许国，东南入临颍。其古颍水支津
    石梁河。西北自禹入，左纳暖泉河，迳城西。又东南，右合椹涧，其东澮河，即潩
    水，水经注“迳射犬城”，自长葛入，东至秋湖，曰艾城河。其东洧仓城、其西岸
    亭，并从之。椹涧、石固二镇。县驿一。铁路。临颍冲。府东南六十里。颍水自州
    入。水经注“迳繁昌故城北”，有锅壅口，东则枣祇河故渎出焉。又东南，迳泽城
    北，古皋鼬，缘郾城界错西华复入，入西华。其东支津石梁河亦自州入，迳大陵城
    南、御龙城南，左会艾城河，右合五里河左渎，入鄢陵。西南：土炉河自襄城缘界
    并达之。繁城一镇。县驿一。襄城冲，繁。府西南九十里。城南：首山。汝水西自
    郏入，左合汜河，水经注“迳西不羹城南”，右纳湛河、辉河，入舞阳。东北：颍
    水自禹入，迳汾丘城，缘州界入之。东北：土炉河自禹州入，迳李膺墓、白草原，
    汇为硃湖潭，一曰扊勒河，左渎入临颍。其南玛瑙河，出县东，东南入郾城。襄城
    一驿。郾城冲。州东南百二十里。东：召陵冈。城南：陉亭。西北：颍水，自临颍
    缘界，迳青陵城东入西华。其土炉河入迳襄城时曲栅，右合玛瑙河，出扊勒桥从之。
    西有沙河，即汝水，自舞阳入，迳道州城，至城南，右合澧河、唐河，曰大溵河。
    东南歧为洄曲河，迳沱口镇五沟营。其故渠自西平入，左合淤泥河来会，入上蔡。
    正渠折东北，一曰螺湾河，亦入西华。县驿一。长葛简。府西北五十里。西北：延
    秀冈。双洎河，即洧水，自新郑入，左合梅河，屈东北入洧川。澮河在县西，上游
    曰潩水，自新郑入，后河自西注之。又东南，入许州，曰艾城河。暖泉河自禹入，
    迳城西南隅，东南入州。镇五：董村、石相、和尚桥、会河、后河。县驿一。

        郑州直隶州：冲，繁，疲，难。隶开归陈许郑道。明属开封。雍正二年升，并
    割其县四。十二年并还隶。乾隆三十年，省河阴入荥泽。东北距省治百四十里。广
    五十三里，袤六十五里。北极高三十四度四十九分。京师偏西二度三十四分。领县
    三。西南：梅山。南：泰山。西北：河水自荥泽入，迳花园口，又东入中牟。须索
    河入，会京水，东迳衍南、祭城北，右合郑水为沙河，一曰贾鲁河，右合潮河从之。
    古汴水，禹贡曰灉，春秋曰邲，秦鸿沟，汉蒗荡渠，东流曰官渡水，曰阴沟，曰浚
    仪渠。管城一驿。京汉，郑洛，郑汴铁路。荥泽冲，繁。州西四十里。乾隆三十年
    省河阴入为乡，巡司驻。西北：河水自汜水入，迳敖山，又东广武荥泽口，又东入
    州。西南：索水自荥阳入，迳故城，践土营在焉，右会须水，为须索河，迳平桃城。
    其京水缘州界从之。广武一驿。郑洛铁路。荥阳冲。州西七十里。东南：嵩渚山，
    一名大周山，水经注谓之黄堆山。其西有万山、贾峪山、灵源、檀山。诸山皆与中
    岳联体，而嵩渚为尊。索水，古旃然水，出其麓，转北迳城东。东南：京故城。西：
    索氏。所谓“楚、汉战荥阳南京索间”，屈折东北入荥泽，须水从之。京水达之。
    索亭一驿。郑洛铁路。汜水冲，州西百一十里。城北：太和山。东南：五云。西北：
    河水自巩入，迳成皋县北，即虎牢。春秋北制所谓东虢。侧有黄马关。其南，方山，
    山海经“浮臝，记水出”，左纳玉仙水，北迳城西入焉。尔雅“水决复入汜”。又
    东，板渚，入荥泽。县驿一。郑洛铁路。

        河南府：冲，繁。隶河陕汝道。粮捕、水利通判驻。清初沿明制，领州一，县
    十三。雍正二年，陕升直隶州。灵宝、阌乡、卢氏先后割属。东距省治三百八十里。
    广三百六十里，袤五百十五里。北极高三十四度。京师偏西四度二分。洛阳冲，繁，
    难。倚。城北：北邙山。东南：大石。南：周山。西南：秦山。洛水自宜阳入，右
    合甘水，至王城西南。涧水，即穀水，自新安入，迳穀城故城东，合孝水、金谷水
    来会。又东，迳王城南，至城南，瀍水亦自孟津来会。所谓“涧水东、瀍水西，惟
    洛食”。南有伊水，自伊阳入，右纳江左河，古大狂水，又北，左合土沟、板桥、
    厌涧，右纳小狂水，古来需水，迳前亭、伊阙口，其左龙门，右香山，左合灵岩寺
    水，迳右枝津，左枝渠故渎从之。龙门、彭婆、翟庄、白沙四镇。周南一驿。偃师
    冲。府东少北七十里。古西薄。县西，帝喾及汤所都。城北：北邙山。东南：轘辕。
    西：首阳。南：缑氏、景山。古阳渠、穀水故道，堙。洛水自洛阳入，伊河注之，
    又折东北流入巩。伊河亦自洛阳入，迳县西南，又东北注于洛。又合水、刘水、休
    水、鄩水皆注于洛。府店一镇。首阳一驿。宜阳简。府西南七十里。南：锦屏山、
    万安城。西南：石墨。西：熊耳。洛水自永宁入，水经注：东合白马谿、昌涧、杜
    阳涧。又东，左合渠谷、厌梁、黄中涧、禄泉、共、临亭川水，又东迳九曲南，注
    豪水，右合黑涧、虢水，又东北出散关南，又东，枝渎左出焉，惠水注之，入洛阳。
    韩城镇，县丞驻。又福昌、三乡二镇。县驿一。新安冲。府西七十里。东南：瞻诸
    山。西南：郁山。北：慕容山。南：密山。西北：队山。河水自渑池入，迳匡口渡，
    合畛水。山海经“出青要山”。水经注：彊山俗名彊山水，又东入孟津，横水从之。
    山海经：正回水出騩山。穀水迳烂柯山，又东迳阙门，合广阳川，右石默谿、宋水，
    迳城南，又东迳函谷关，东入特坂，右合皁涧、爽慈涧水，入洛阳达之。慈涧即娄
    涿山。少水出瞻诸山，实乱流合涧水。白石山陂水，古涧水正源，水经注意主山海
    经，而并列四涧，则郭注误之耳。匡口、杨寺、仓头、石寺、北冶、石井、慈涧、
    阙门八镇。西关一驿。巩冲。府东北百二十里。周巩伯邑。后东周君居。有轘辕山、
    九山。东南：天陵，山海经霍山，以其西宋诸陵改焉。南：侯山。西北：萯山。河
    水自孟津入，为裴峪渡，古小平津，右合鮪水，又东五社津、神尾山。西南：洛水
    自偃师合休水，迳鄩城、訾城，右合罗水、明谿泉。又东北，黑石渡，右合黄水、
    康水、石子河，迳城北，右合市河、魏氏河，又东神堤渡，右合任村水，为洛口，
    亦洛汭，入汜水，石城河从之。黑石渡、青泥、回郭三镇。洛口一驿。孟津简。府
    东北四十里。城南：邙山。西：柏崖。西北：河水自新安入，合正回水，又东合滽
    滽水为河清渡，后魏峡石津。又东迳汉平阴，合五曲九水，迳光武陵，至城北。又
    东，古孟津，迳平县故城北，合浿水，入巩。西南：穀城山，瀍水出，其任岭从之。
    长泉、旧县、双槐、油房四镇。县驿一。登封简。府东南百十里。北：太室山。汉
    置嵩高以奉，是为中岳，古外方。其西少室，休水出，合大穴山水入偃师。其西南，
    大熊，山海经大虘，地理志阳乾。颍水出颍谷，是为右颍，左会中颍、左颍，迳城
    南，又东，左合少阳谿、五渡水，迳阳城故县南，左合石淙水，古平洛谿，又东南
    入禹。其北，阳城山，洧水出，东迳阳子台入密。西南：大虘口，狂水出，水经注
    “西迳纶氏故城南，左与倚薄山水合，八风谿水注之。又西得三交水口，迳缶高山
    北，与湮水合，又西迳湮阳城南”，入洛阳，来需水从之。县驿一。永宁简。府南
    百九十里。崤山，县北，汉回谿坂在焉。东北：熊耳。东南：天柱。西南：金门。
    洛水自卢氏入，左合大沟河。水经注“东迳高门城南，东与高门水合”者。又东，
    松阳谿水，迳黄亭南，合黄亭谿水。又东得鹈鹕水口，右元沪山水、荀公涧口，迳
    檀山南，库谷水注之。又迳仆谷亭北，左合北水。又东，侯谷水，迳龙骧城北，左
    合宜阳北山水，又东，右广由涧水、直谷水，左蠡县西坞水，又东过蠡城县南，右
    会金门谿水，左合款水，黍良谷水入焉。又东，右太阴谷水、白马谿，又东，左合
    北谿，入宜阳。昌涧水、杜阳谿水、西度水并从之。县驿一。渑池冲。府西百六十
    里。东：大媚山。北：韶山、石门。东北：天坛、白石。西北：河水自陕入，为槐
    耙渡，迳桓王山，合五龙潭，又东，济民渡，合金陵涧，入新安。西南：马头山蹑
    陕。穀水出穀阳谷，迳土壕，合熊耳北阜水，水经注渑池川。又东迳俱利城，左合
    羊耳河，至城南，又东，左合北溪，搭泥镇千秋亭，雍谷水、晋水从焉。崤店一镇。
    南村巡司。义昌、蠡城二驿。嵩难。府西南百六十里。东北：三涂山、鸣泉。北：
    介立。西北：陆浑。东：惠明。西南：卧云。伊水自卢氏入，迳郭落山北，水经注，
    左合滽滽水。又东北，南屈为渊潭，右合太阳谷水、鲜水、左蛮水，又东，北历崖
    口，左合七谷水，迳嵩县南，左合蚤谷水，又东北迳陆浑岭，东，温泉水、焦涧水、
    明水、洧阳水、马怀穚水，右大戟水，左吴涧水，又东北入伊阳。伊阙前溪水从之。
    乾隆中，令康基渊濬新故渠二十有一。南：伏牛山，汝水出，其分水岭石柏谷。水
    经注：东北迳太和城，历长白沙口，狐白谿水注之，东入伊阳。又西北，离山，淯
    水出，俗名白河，东入南召。旧县镇，巡司驻。县驿一。

        陕州直隶州：冲，繁。河陕汝道治所。州隶之。清初沿明制，为河南府属州，
    领县二。雍正二年升。十二年，割卢氏来隶。东距省治六百八十里。广三百三十里，
    袤五百四十里。北极高三十四度四十六分。京师偏西五度二十分。领县三。东：崤
    山。南：常烝。西：虢山。河水自灵宝入，合桥头沟、藏龙、青龙涧。水经注：安
    阳溪及谯水、橐水、崤水汇焉。有太阳津。又东迳城北为茅津渡，又东三门山，过
    砥柱入渑池，穀水从焉。曲沃、张茅、石壕、上村、乾壕五镇。硖石一驿。灵宝冲，
    繁。州西六十里。南：秦山。西南：地肺、石城、浮山。东南：岘山、鹿氾。南：
    女郎。西北：河水自阌乡入，合柏谷水、稠桑河，又东迳函谷关，合宏农涧，古门
    水。及烛水、田渠水，迳城北，又东合曹水。菑水入州。虢略一镇。桃林一驿。阌
    乡冲，难。州西北百二十里。南：荆山、秦山。其支阌山，其东皇天原，又西桃原，
    古桃林，瑕城在焉。河水自陕西潼关入，为风陵渡，迳黄卷坂，合玉溪涧，又合泉
    鸠涧为浢津渡，又东迳曹公垒，合石姥峪、夸父山水，即湖水，为西关渡，迳城北，
    又东入灵宝，稠桑河从之。关东一镇。鼎湖一驿。卢氏简。州西南百四十里。卢氏
    山，西北。西：小青。洛水自陕西雒南入，其南熊耳，禹所导。东迳城北入永宁。
    其支蔓渠，俗名闷顿岭，伊水出，东北迳栾川镇入嵩。西南：汤水，俗名黄沙五渡，
    入内乡。水经注：出卢氏大嵩山。硃阳一镇。县驿一。

        汝州直隶州：繁，难。隶南汝光道。粮捕、水利州同驻。东北距省治四百九十
    里。广袤各二百二十里。北极高三十四度十三分。京师偏西三度三十六分。沿明制，
    领县四。西南：崆峒山。东北：风穴山。其石楼、鹿台、望云、檀树、狼皋、銮驾
    诸山，皆中岳熊耳之支脉也。西北：永安河入伊阳，迳杨家楼。水经注“趋狼皋山
    东出峡，谓之汝厄。东历麻解城北，迳周平城南，又东与广成泽水合。又东得鲁
    公水口，合霍阳山水”者。又东迳城西南，左纳洗耳河，又东，左合赵洛河，迳成
    安故城北，又东，黄水注之，即承休水，入郏、宝丰。杨家楼，州同驻。赵洛、临
    汝二镇。县驿一。鲁山难。州西南百二十里。东：鲁山。南：簸箕。东南：商馀。
    西北：尧山，水经“滍水出”，故汝支津，今出西百七十里吴大岭，俗名沙河。水
    经注“与波水合，又东迳鲁阳故城南，右合鲁阳关水，又东北合牛兰水，又东迳应
    城南，彭水注之”者。又东缘宝丰界入。叶犨水从之。赵家村巡司。县驿一。郏难。
    州东南九十里。北：绿石山。东南：紫云。西北：大刘、扈阳。汝水自州缘界合扈
    涧水，纳青龙河，入迳城南，右纳石河，又东，左纳蓝水。水经注“迳化民城西、
    黄阜东”者。又东迳摩陂入襄城。长桥、黄道二镇。县驿一。宝丰难。州东九十里。
    东南：香山、扁鹊。西：锯齿岭。汝水自州缘郏界之西北。石河，古养水，源出三
    堆山，东南流，有柏河来会，又东南入郏。柏河有二源，皆出县西山中，东流而合，
    又东南注石河。氵蚩河即沙河，在县东南，自鲁山入，东入叶。应水一名瀴河，又
    名石渠，源出北峙山，东南注滍河。东：湛水，东南流入叶。宋村、曹二镇。县驿
    一。伊阳简。州西南九十里。东南：云梦山。南：霍阳。东北：连珠。西北：筛子
    垛。伊水自嵩缘界合杜水，纳永定河，入洛阳。西南：汝水自嵩缘界入，迳城南，
    右合马蓝河，迳紫逻口，左合练溪入州。上店一镇。县驿一。

        彰德府：冲，繁。隶河北道。粮捕通判驻。清初沿明制，领州一，县六。雍正
    中，割直隶大名之内黄来隶，以磁隶广平。南距省治三百六十里。广三百二十里，
    袤二百里。北极高三十六度六分。京师偏西二度。领县七。安阳冲，繁，疲。倚。
    西南：蒙赉山。西北：铜山、蓝嵯、鲁山、清凉山。漳水自涉入，迳邯郸故城，缘
    直隶磁州界，又东迳丰乐镇入临漳。东南：汤水自汤阴缘界合羑水，及南万金渠、
    防水，又东迳伏恩村。西有洹水自林伏入，至善应山北复出，其西龙山，合虎涧水，
    右歧为南、北、中三万金渠，又北迳河亶甲城，左合珍珠泉，折东迳殷墟，韩陵山
    故渎右出焉，又东南先后来会，又东入内黄。丰乐镇，县丞驻。鄴城一驿。铁路。
    临漳繁。府东北七十里。河故道在县界，今已南徙。滏水、汙水并在县西，今为漳、
    汙所经。漳河南自安阳、磁州入，侧城西南，分二派，东至大名，并注卫河。鸕甪
    陂为境内蒲鱼之利。三台在鄴城内西北隅，讲武城在西。漳水上曹操疑冢在焉。冰
    井、铜雀、金凤。隆、鄴二镇。县驿一。铁路。汤阴冲，繁。府西南四十五里。西：
    五岩山、柏尖。西南：淇水自林缘界，卫河自濬缘界，北迳五陵，其西鸴城。又北，
    普济河出焉，缘内黄界入之。西：牟山，水经注石尚荡水出，唐改汤，迳城北，至
    岳王坟东。宜师沟出西南黑山，一曰永通河，北迳高暯桥注之。又东北抵安阳界，
    左合羑水入之。镇二：鹤壁、宜沟。县驿一。铁路。林繁。府西南百十里。林虑山，
    西二十里，太行支。其异目：西黄华、天平、玉泉，西南谼峪、栖霞，西北鲁般门、
    倚阳，皆林虑之异名者也。浊漳自山西潞城入，缘涉界，左会清漳为漳水，东入河
    内。水经注所谓“迳葛公亭、磻阳城北合沧溪”者。其南，洹水自黎城伏入，复出
    为大河头，迳城北，左合史家河、陵阳河，至龙头山复伏。西南：淇水自辉入，迳
    石城、淇阳城，右会淅水，入汤阴。县驿一。武安繁。府西北百六十里。南：鼓山。
    西：龙虎头。西南：磁山、阏与。西北：摩天岭、三门。有磨盘，南洺河出，屈
    东北，迳粟山，合玉带及紫金河。其天井，北洺河出，迳儒山，合于紫金山，西
    入直隶永年。县驿一。涉简。府西北二百二十里。城北：龙山。南：熊耳。东：韩
    五。西南：风洞。东北：符山。东南：青头。西北：石鼓、毛岭口。清漳水自山西
    辽州入，迳城南，一曰涉河，县以是名。又东南，浊漳自黎城缘林界来会，为合漳
    口，入安阳。索堡一镇。县驿一。内黄繁，难。府东百十里。明属大名。雍正二年
    来隶。东：博望冈。河水故渎在焉，有金堤。西南：卫河，自安阳缘界迳牵城入，
    左合汤水、洹水，迳繁阳城，折东楚王镇，右合柯河，入直隶清丰。卫实淇水，水
    经注“过内黄县南为白沟，迳并阳城为黄泽，迳戏阳城东”。地理志清河水。隋，
    永济渠。高堤一镇。县驿一。

        卫辉府：冲，繁。隶河北道。上北河，卫粮通判驻。清初沿明制，领县六。雍
    正中，割开封之延津、直隶大名之濬、滑来隶，胙城省。乾隆中，割开封之封丘、
    归德之考城来隶。光绪初，考城仍还隶。东南距省治百六十里。广三百九十里，袤
    百七十八里。北极高三十五度二十七分。京师偏西二度十二分。领县九。汲冲，繁。
    倚。西北：霖落、苍峪、坛山。西：仙翁。北：华盖。并太行支脉也。东南：河故
    渎。北：卫河自新乡入，一曰清水河，右纳孟姜女河，迳府治北、比干墓南，又东
    北，右纳沧河，缘淇界入之。铜关、杏园、淇门三镇。驿一：卫源。铁路。新乡冲，
    繁。府西五十里。北：寺兒山、五陵冈。西南：黄、沁故渎。东北：卫河自获嘉入，
    右合小丹河及沙河，有合河镇，又东北入汲。驿一：新中。获嘉冲，繁。府西南九
    十里。东北：同盟山。南：黄、沁故渎。西：小丹河自修武入；其新河会重泉注之，
    东迳三桥，左纳峪河，即清水河。其西北，太白陂，春秋大陆。又东入新乡。北流
    河自辉入为沙河，从之。崇宁、亢村二驿。丞兼巡司。铁路。淇冲。府北五十里。
    东北：浮山。西北：灵山。西：朝阳。东南：卫河自汲合沧河，缘界纳斮胫河，所
    谓肥泉，又东北会淇水入濬。早生、青龙二镇。淇门一驿。辉繁。府西六十里。西：
    太行。其支，东北：方山。北：九山。西北：苏门，卫河出焉，曰百泉。诗“毖彼
    泉水”。汇卓水、白沙、莲花、万泉，历闸五，入新乡，下至山东临清会汶，行九
    百二十三里。其西：沙河，汇丁公、清濂、焦泉，又西，峪河、清水，汇梅竹、重
    泉，并入获嘉。重泉，水经注长泉，迳邓城东，又谓白屋水。淇山，西北。山海经
    沮洳。淮南子大号。淇水出东北，入林。县驿一。延津冲，疲。府南七十里。雍正
    二年，自开封来隶。五年，省胙城入。西南：酸枣山。北：河水故渎。西北：孟姜
    女河，东北流，至汲注卫河。濮水、酸水、延津、棘津、文石津，并堙，惟乌巢泽
    存。沙门一镇。驿一，曰廪延。濬冲，繁。府东北百十里。城西南隅：浮丘山。东
    南：大伾，即黎阳山，其支，紫金、凤皇。有禹二渠。白马津西即遮害亭，又西，
    卫河。古泉源水自汲会淇入卫。诗所谓“在右”。淇口，古宿胥口。魏遏淇入白沟，
    所谓枋头，即今之淇门渡也，东北迳雍榆城南，又北迳白祀山、顿丘故城。道口镇，
    县丞驻。县驿一。滑繁，难。府东九十里。东北：白马山、鲋鰅城。西北：狗脊、
    天台，河故渎在焉。有瓠子堤、金堤。滑水，堙。西北：卫河自濬错缘界仍入之。
    老岸一镇，巡司驻。县驿一。封丘繁。府东南百里。南有河水自阳武入，缘祥符界
    入之。城北：黑山。东北：淳于冈、青陵台，圮。古濮渠，堙。潘店、中栾二镇。
    有驿。

        怀庆府：冲，繁。隶河北道。河北镇总兵、黄沁同知驻。清初沿明制，领县六。
    后割开封之原武、阳武来隶。东南距省治三百里。广三百九十里，袤百三十里。北
    极高三十五度六分。京师偏西三度二十七分。领县八。河内冲，繁。倚。北：太行
    山。沁水自济源入，左传少水，水经注“东迳小沁亭北，右合小沁、倍涧水、邘水，
    迳野王故城北”者。其水迳柏香镇、絺城为猪龙河，合丰稔南支，南入孟。其支
    津东北贯城，合利仁河，东出合广济支津注之。左会丹水，又东迳武德镇，古州邑，
    入武陟。丹水自山西凤台入，为丹口，迳鄈城、苑乡城，酾为十九渠，古光沟、界
    沟、长明沟故渎在焉，并注沁。而小丹河为大，合白马沟，迳清化镇。广济河及北
    支丰稔自济源入，并绝济。广济复歧为二支津，并入温。镇七：崇义、柏香、邘台、
    万善、清化、尚香、武德。驿二：覃怀、万善。济源难。府西七十里。西：王屋、
    天坛。王屋，志称“天下第一洞天”。天台，道书所谓“清虚小有洞天”也。西北：
    析城、秦岭、陵山。北：盘谷。东北：孔山、熊山。西南：河水自山西垣曲入，纳
    濝水。又东，河清渡、马渚合柴河。水经注“湛水迳向城、湛城东”者。又东入孟。
    ★C5水源出西北山，东南流，迳城东南注溴河，迳琮山口，至勋掌村，淤。故水经
    注，溴出原山勋掌谷，俗谓之白涧水。侧城东南，其南源姑嫂、五指、秦岭三山水
    自右来会，又东南，左合济支渠。济出王屋西麓太乙池，为沇水，伏九十里，至共
    山南，复出于东丘，为济渎。东西二源乱流，其支南注溴。又东入河内，为猪龙河。
    东北：沁水自山西凤台入，为枋口，东南，右歧为广济河，古秦渠。水经注硃沟，
    元为广济河，明为二十四堰。在永福堰者利仁渠，在广福堰者丰稔南北渠，古奉沟，
    与正渠并入河内。在永利堰者永利渠，又歧为二，一南注为支，一东南为馀，
    入。邵源镇，巡司驻。县驿一。原武难。府东百八十里。明属开封。雍正二年来隶。
    东北：黑洋山，古漯水出。西南：河水自荥泽入，又东入中牟，天然渠从之。下至
    扶沟，长七十五里。县驿一。修武冲，繁。府东北百十里。北：太行山。西北：天
    门。西南：小丹河自武陟入，一曰预河，迳习村，侧城东北，又东入获嘉。新河上
    承灵泉、刘公河，至城东北，汇皇母诸泉，入获嘉。待王、承恩二镇。县驿一。武
    陟冲，繁。府东百里。河北道治。西南：清风岭。河水自温入，纳广济河，沁河水
    注之，又东入荥泽。沁河自河内入，迳故怀城木栾店，侧城东南，又东迳詹店入原
    武。广济河自河内入，迳县西南注黄河。小丹水亦自河内入，迳县西北入修武。永
    桥、宁郭二镇。武陟、宁郭二驿。孟冲，繁。府南五十里。城西：紫金山。西北：
    五龙台岭。山下至梁村，古溴梁。其东，马吉岭。西南：河水自济源入，迳宋河清
    故城，为白坡渡，古治阪津，其下吉利沾，古高渚。又东合轵阳河，其下杨树沾，
    古淘渚。又东迳野戍镇，为河阳渡，古孟津，其下郭沾：所谓“河阳三城”。古河
    中渚，合衡磵，又东顺磵至城南，其渡小平津，又东迳沇水镇入温。西北：溴水自
    济源入，迳冶城，右合同水，迳古安国城，合青龙涧，又南迳穀旦镇，至无鼻城，
    左合馀济南支。又南，孟港。东，猪龙河自河内缘界，合丰稔南支及馀济北支，并
    从之。沇河、白陂二镇。驿一：河阳。温繁。府东南五十里。西：太平山。西南：
    河水自孟入，至小营西北。济水自河内入，为猪龙河，缘界合丰稔北支。又有大埝
    水，至上浣村，仍曰沇水，迳虢公台南，会溴水入焉，迳城南。又东至平泉西，大
    丰及长济及兴隆堰水亦自河内入焉，又东入武陟。赵堡一镇。县驿一。阳武繁。府
    东北九十里。西南：河水自原武入，迳官渡东入祥符。天然渠迳黄练集，东北入封
    丘。其河、济故渎西北。河自山西垣曲入郡境，凡行六百四十六里。太平、延州二
    镇。县驿一。

        南阳府：冲，繁，难。隶南汝光道。南阳镇总兵驻。清初沿明制，领州二，县
    十一。道光中，淅川升。东北距省治六百十里。广五百八十里，袤三百四十里。
    北极高三十三度六分。京师偏西三度五十五分。领州二，县十。南阳冲，繁，难。
    倚。西北：精山、紫山。东北：丰山、蒲山。淯水俗名白河，自南召入，迳其北。
    水经注“迳博望西鄂故城，又南迳豫山宛城东，梅溪水注之”者。至府治南，支津
    南出为溧河。又西南，右合木沟、十二里河，迳淯阳城，并入新野。潦河缘镇平界
    从之。东有唐河，自裕缘唐界入，桐河从之。石桥一镇。赊旗店巡司。博望驿驿丞。
    林水驿驿丞。又宛城一驿。南召难。府西北百二十里。顺治十七年省入南阳。雍正
    十二年复。南：百重山、天子望山。西：香炉。西南：燕尾、壶山。西北：伏牛、
    圣人。白河自嵩入，迳其东，右合狮子、黄洋河，左五路山水，至十里冈，右合留
    山及空山、鸡子河。留即丹霞，其河即鲁阳关水，水经注“迳皇后城西”者，关南
    三鸦水。有雉衡山，地理志醴水出，东入叶。李青店巡司。县驿一。唐繁，难。府
    东百二十里。城南：天封、百里、唐子山、紫玉、午峰、花山。西北：富春。东南：
    孤山、马武。东北：唐河自南阳缘界入，左会沘水及马仁陂水，右合桐河，侧城西
    南。左纳澧河及江河、秋河，迳湖阳故城西、谢城北，合谢水、湖河，迳苍苔镇，
    缘新野界入湖北襄阳。苍苔镇，县丞驻。明阳、桐河二镇。县驿一。泌阳简。府东
    二百里。北：虎头脑山。东：万千。东南：祝家衡。东北：大胡，沘水出，譌“泌”，
    县氏焉。左会小铜山水，迳城南，又西，比阳故城南，左合蔡水，右澳水。水经注
    “出磐石、茈丘二山”者，入唐，马仁陂水从之。其支江河，与出磐石红崖河，并
    入桐柏。西北扶予，潕水出，东北中阳，瀙水出，合为沙河，东入遂平。古路、饶
    良、羊栅三镇。县驿一。桐柏简。府东南三百里。东：石门山、映山。西：天木。
    桐柏山在县西南，与熊耳、伏牛联体。其支大复、胎簪、黄山、石柱，通目之。淮
    水、澧水出。淮东北汇水帘洞、太阳城诸水，伏，至阳口复出，东迳尖山，东南迳
    复阳、义阳故城，左合月河，入湖北随州。栗树河从之。地理志，东南至淮陵入海，
    过郡四，行三千四百二十里。澧西北汇红泥、三家，右纳红崖，迳平氏故城东，入
    唐。西南秋河，西北江河，自泌阳缘界自随州入，并从之。吴城一镇。县驿一。镇
    平简。府西七十里。东：遮山。西北：歧棘。潦河出其东麓，缘南阳界入之，下注
    淯。照河，出娇女朵，俗十二里河，汇东西三里淇河，及其西严陵河，并达之。县
    驿一。邓州繁，难。府西南百二十里。南：析隈山。西：五陇。西北：灵山、永青。
    湍水自内乡入，迳临湍、冠军故城，右合得子河，侧城东南至槃滩，左纳赵河及严
    陵河。水经注“又迳穰县为六门陂，又东南迳魏武故城西南白牛邑，安众故城南，
    涅水注之”者，汉东阳涅阳城在焉。入新野，与淯会，为白河。其西，刁河自内乡
    入，迳红崖山，右合朝水，东南迳紫金山，为钳卢陂，又南，黄渠河并从之。西南：
    禹山，茱萸河出，合排子河入湖北光化。板桥、槃滩、千金、张村、穰东五镇。县
    驿一。内乡繁，难。府西百九十里。北：老君山。其南：秋林、夏馆。山海经，翼
    望山，湍水出，会青山河，迳赤眉城，右合长城。又螺螄河，水经注“东南迳南阳
    郦故城东，菊水注之”者。迳城东又南，右合黄水，丹水故城在焉。又南，左合墨
    河。西北：霄山，刁河出，并入邓。西北：熊耳山。淅水自卢氏入，迳修阳故城，
    一曰汤河，俗名黄沙五渡。迳菊潭，至西峡口，曰三渡河，又东南入淅川，与丹水
    会。丹水复迳顺阳川，缘界入湖北光化。西峡口巡司。马尾一镇。县驿一。新野冲。
    府东南五十里。北：蔓荆山。白河自南阳入，迳冈头镇，又西南，右合潦河，会湍
    水，合城东北，又西南，右纳刁河，其支樊陂，折东南，迳新店镇，左纳支津漂河，
    复右纳黄渠河。东南：唐河自其县入，迳苍苔镇，右合小涧河，古安仁陂水，并入
    湖北襄阳。湍城一驿。裕州冲，难。府东北百二十里。东北：黄石山、方城山。东：
    中封。北：七峰，拐河出，醴河旧自南召入合之，今淤。东迳牛心山，洪河上游潕
    别源贾河出，分流东南迳小乘山复合，折东北，并入叶。西北：郦鸣山，唐河北源
    赵河出，南迳赊旗店，三里河即堵水，合清河、潘河、吕河注之，入唐。平台一镇。
    赭阳一驿。舞阳简。府东北百七十里。南：牛脑山、苏家寨、铁山。东南：瞻山。
    西：马鞍。西：千江河自叶入，迳城南，曰三里河，右合八里河，东入西平，滚河
    从之。北：汝水自叶入，错襄城，有湛河来注，又东南注沙河。沙河自叶入，有辉
    河、澧河，亦自叶来注，又东入郾城。唐河源出城东北，东流至郾城注澧。县驿一。
    叶冲。府北百三十里。西南：方城、黄城。西北：北渡。滍、汝同源，俗名沙河，
    自宝丰入。迳河山，至卧羊山北为汝坟，东入舞阳。北：湛河，亦自宝丰入，迳平
    顶山，缘襄城界。其南辉河，古昆水，水经注，出鲁阳县唐山，迳昆阳故城西。又
    南拐河，即醴水，自裕入，迳王乔墓南。又南，贾河自裕入，曰千江河，古潕水，
    自泌阳入与会，通目之。滍水、保安二驿。保安，县丞驻。

        汝宁府：冲，繁，难。隶南汝光道。汝南分防通判、新息分防通判驻。清初沿
    明制，领州二，县十二。雍正二年，光州直隶。光山、固始、息、商城割隶。北距
    省治四百六十里。广二百四十里，袤五百九十里。北极高三十三度一分。京师偏西
    二度九分。领州一，县八。汝阳繁，难。倚。城北：天中山。北汝，汝正源。西汝，
    潕及澺。南汝，瀙。元季，汝溢病蔡，自舞阳堨故渎，则潕及西平、云庄诸山水擅
    之。明嘉靖中涸，则遂平灈、瀙擅之。汝源凡三易，今北汝自上蔡合澺，通曰洪河。
    右合硃马、马常，左茅河，迳庙湾镇，右合荆河，其故道蔡埠河入会。南汝右纳黄
    酉、吴桂桥河，左迤为悬瓠池，右栗渚，侧城东南，右合半截河，纳溱水，错正阳
    复入，并入新蔡。庙湾镇巡司。黄冈、阳埠、射子、寒冻四镇。县驿一。正阳繁。
    府南百二十里。明真阳。雍正二年改。西：横山。东北：南汝河自汝阳错入，右合
    固城港、陈家沟，仍入之。水经注，首受慎水于慎阳故城南陂，注七陂，东入汝。
    南有淮水，自信阳缘界入息。西南：闾河、清水港并自确山入，又东从之。汝南埠，
    通判驻。县驿一。上蔡繁，难。府北七十里。东：蔡冈。西北：北汝自郾城入，西
    汝、潕水右自西平会澺来注，遂通曰洪河，东南绝蔡河入汝阳，茅河、硃马、马常
    河从之。其故道自西洪桥右出纳流堰为硃里河，通目之。复纳石洋河，为蔡埠河，
    其西氵亲水即南汝，自遂平入，右合清水河，亦并入汝阳。蔡河，澺支津，水经注
    “东南流为练沟，至上蔡西冈，北为黄陵陂，于上蔡冈东为蔡塘”者。又东为包河，
    入项城。北：华陂集，界沟河出，东缘商水界入之。邵店一镇。县驿一。新蔡简。
    府东南百四十里。南汝，瀙，即汝水，洪河，澺，并自汝阳入，合于城东五里三汊
    口，又东南入息。又安徽阜阳谷水，即鮦水，从之；延河亦入焉。水经注“汝水迳
    栎亭北，又东南迳新蔡故城南，又东南，左会澺水，迳壶丘故城北，澺水迳平舆故
    城南，左迤为葛陂”者。汉葛陵故城在焉。县驿一。西平冲，繁。府西北百二十里。
    西：九顶山。潕水旧自舞阳入，迳故城。水经注，其西有吕墟，至合水镇，汇诸石、
    云庄诸山水。迳城北，又东歧为二，左支合周家泊水，古澺水。水经注“上承汝水，
    别流于奇额城东”者，今淤。泥河，缘郾城界，复合右支，会流堰河，并入上蔡。
    潕即西汝，自元季于舞阳锅河堨之，今云庄诸山水擅其故渎。又会澺水，因通曰洪
    河。重渠、蔡砦、仪封三镇。县驿一。铁路。遂平冲，繁。府西北九十里。西：
    奥崍山、嵖岈。南汝上游沙河，古瀙水，自泌阳入，迳金山，左合杨奉河。水经注
    “东过吴房县南，又东过灈阳县南”者，入上蔡。其迳城南支津，东北出为新河，
    会石洋河。河古灈，出西北嵢峰垛，水经注兴山。迳吴家桥东南，清水河自确山入，
    并从之。县驿一。确山冲，繁。府西南九十里。确山，城东南二里。又东南，朗陵、
    佛光。城南：蟠山。西南：平顶。西北：乐山，练水出，俗名黄酉河。秀山，吴桂
    桥河出。西有溱水自泌阳入，俗名石河，又东曰吴砦，迳确山故城。水经注谓
    “溱出浮石岭北青衣山”，又东北迳独山，并入汝阳。东南，闾河塘、下沟河、清
    水港，并入正阳。西北，清水河，入遂平。姬家堰。毛城、竹沟、明港三镇。县驿
    一。信阳州冲，繁，难。府西南二百七十里。东南：锺山。南：士雅、岘山。西南：
    董奉。西：卓斧、坚山。西北：淮水自湖北随州入，左合明港河，屈东缘信阳界入
    罗山。水经注“迳平春城阳锺武故城南”。其溮水入合油水、三湾河、九渡水，迳
    城南从之。平昌关，州判驻。杨家堂巡司。信阳、明港二驿。京汉铁路。罗山繁，
    难。府南二百三十里。罗山，城南十里。又南：独山、鹊山。西南：黄神、霸山。
    皆桐柏支麓也。西北：淮水自信阳入，迳谢城合溮水，又东迳县北。西南：六斗山，
    竹竿河出。水经注谷水，合黑龙池、小黄河、古瑟水，缘光山界注之，入息。大胜
    关，巡司驻。县驿一。

        光州直隶州：繁，疲，难。隶南汝光道。盐捕、水利通判驻。清初沿明制，为
    汝宁属州。雍正二年升直隶州。北距省治八百里。广二百四十五里，袤二百里。北
    极高三十二度十三分。京师偏西一度二十八分。领县四。州，古黄国。故城，西十
    二里。东：凤皇山，为州左翼。西：浦口冈，为州右翼。东南：彭山。南：车谷。
    西北：淮水自光山入，合寨河，古壑水，又东北迳郑家店，复合黄水。水经注“迳
    弋阳郡东，又东入固始”。其双轮河入为白鹭河，古渒水。及春河自商城缘界，古
    诏虞水，并从之。州驿一。光山繁，难。州西南四十里。古弦子国。县境大半山区，
    自西北而来，绵亘近二百里。其最著者，老君山、天台、春风岭、黑石诸山。老君
    山之北，云台、仙居、马鞍、守军、浮光诸山，皆桐柏支脉也。地理志弋山，西有
    淮水自罗山合竹竿河，缘界迳轪县故城至其麓。又东入州。西南：黄茅脑，寨河出。
    水经壑水。会马鞍山水为清流河，又合牢山龙潭、冲水、泥河，其东黄水，至花石
    山为三道河。右合梅林河，迳塔山，右合泼陂河。水经注木陵关水。左合晏家河，
    迳黄川西阳故城，至城南为官渡河，迳天赐山，水经注渒水。又东双轮河，并从之。
    中渡、牛山二镇。长潭一驿。固始繁，疲，难。州东瑾四十里。东：大山。南：独
    山、木贼、青峰岭。西北：淮水自息入，迳枣林冈、安宁、期思。古蒋国，亦浸丘
    故城，其左岸会汝水，至硃皋镇，纳白鹭及春河。又东，往流集，巡司驻。至三河
    尖，决水、灌水入焉。决自商城入，为史河，左合长江河，右歧为泉河，古阳泉水
    水经注，自雩娄东北迳鸡备亭，过安丰故城，边城郡治。又迳茹陂。陂今龙潭口。
    右歧为清河，合胜湖，又西北迳史家故城，左纳羊行河、急流涧，迳城东而北，古
    蓼国在焉。灌自商城入为曲河。淮南子“孙叔敖决期思之水，以灌雩娄之野”。又
    西北，迳蓼潭，至城北来会，为两河口。东魏澮州在焉。又东北，右歧为堪河，迤
    为七里冈，复与清泉二支津合。又北入淮。淮水又东入霍丘。硃皋、期思二镇。县
    驿一。息繁，疲，难。州西北九十里。西有淮水自罗山入，又东迳白公城，至城南。
    又东，新息故城。分流，左纳清水港，合泥河，复合闾河，自正阳入，盖慎水故渎，
    迳褒信长陵故城注之。水经注申陂水。又东迳乌龙集入州。其白鹭河入迳期思集。
    西北：汝水自汝阳入，入新蔡，复缘安徽阜阳界迳固城汛，并达之玉梁渠。杨庄一
    镇。县驿一。商城难。州东南百二十里。东南：大苏山，古大别。南：花阳、马头。
    东北：青山。西南：牛山，决水出。水经注“出庐江雩娄县南大别山”。东合八仙
    台、黄昏山五关水。又东北曰寨河，左合麻河，迳金家寨，其西北则长江、石槽、
    沙河。西南：黄柏，灌水出，北合木厂、盛家店、九水河，迳城西，亦曰龙潭河，
    并入固始。西北：熊山，春河出。水经诏虞水。亦缘固始界入州。牛食畈巡司。县
    驿一。

        淅川直隶：繁，难。明复析内乡置县。道光十二年为。宣统元年升，改南
    汝光道为南汝光淅道。西：岵山。西北：簧锁里。丹水自陕西商南缘界迳荆子关，
    其北葛花山，其南丹崖。又东南，迳凌老龙山，其黑漆河入为淇河，迳花园关、岞
    客、独阜山注之。至城西南纳滔河，迳石杯、雷山至于村保，古商于三户城在焉。
    左会淅水。又东南迳太白、玉照山，缘内乡界入湖北均州。水经注“丹水自三户城
    迳丹水故城南、南乡县北，右合汋水”。汋即均，形之误。荆子关，县丞驻。峡口
    一镇。驿一。

        国学网站独家推出

亦凡公益图书馆(Shuku.net)

下一卷 回目录