                                志二十九  地理一

        有清崛起东方，历世五六。太祖、太宗力征经营，奄有东土，首定哈达、辉发、
    乌拉、叶赫及宁古塔诸地，于是旧籓札萨克二十五部五十一旗悉入版图。世祖入关
    翦寇，定鼎燕都，悉有中国一十八省之地，统御九有，以定一尊。圣祖、世宗长驱
    远驭，拓土开疆，又有新籓喀尔喀四部八十二旗，青海四部二十九旗，及贺兰山厄
    鲁特迄于两藏，四译之国，同我皇风。逮于高宗，定大小金川，收准噶尔、回部，
    天山南北二万馀里氈裘湩酪之伦，树颔蛾服，倚汉如天。自兹以来，东极三姓所属
    库页岛，西极新疆疏勒至于葱岭，北极外兴安岭，南极广东琼州之崖山，莫不稽颡
    内乡，诚系本朝。于皇铄哉！汉、唐以来未之有也。

        穆宗中兴以后，台湾、新疆改列行省；德宗嗣位，复将奉天、吉林、黑龙江改
    为东三省，与腹地同风：凡府、、州、县一千七百有奇。自唐三受降城以东，南
    卫边门，东凑松花江，北缘大漠，为内蒙古。其外涉瀚海，阻兴安，东滨黑龙江，
    西越阿尔泰山，为外蒙古。重之以屏翰，联之以昏姻，此皆列帝之所怀柔安辑，故
    历世二百馀年，无敢生异志者。

        太宗之四征不庭也，朝鲜首先降服，赐号封王。顺治六年，琉球奉表纳款，永
    籓东土。继是安南、暹罗、缅甸、南掌、苏禄诸国请贡称臣，列为南服。高宗之世，
    削平西域，巴勒提、痕都斯坦、爱乌罕、拔达克山、布哈尔、博洛尔、塔什干、安
    集延、浩罕、东西布鲁特、左右哈萨克，及坎车提诸回部，联翩内附，来享来王。
    东西朔南，辟地至数万里，幅员之广，可谓极矣。洎乎末世，列强环起，虎睨鲸吞，
    凡重译贡市之国，四分五裂，悉为有力者负之走矣。

        清初画土分疆，多沿明制，历年损益，代有不同。其川渎之变易，郡邑之省增，
    疆界之分合，悉详稽图志，并测斗极定高偏度，以画中外封域广轮曲折之数，用备
    一朝之掌焉。

        △直隶

        直隶：禹贡冀、兗二州之域。明为北京，置北平布政使司、万全都指挥使司。
    清顺治初，定鼎京师，为直隶省。置总督一，曰宣大。驻山西大同，辖宣府。顺治
    十三年裁。巡抚三：曰顺天，驻遵化，辖顺天、永平二府。康熙初裁。曰保定，驻
    真定，辖保定、真定、顺德、广平、大名、河间六府。顺治十六年裁。曰宣府。驻
    宣府镇，辖延庆、保安二州。顺治八年裁。五年，置直隶、山东、河南三省总督。
    驻大名。十六年，改为直隶巡抚。明年移驻真定。康熙八年，复移驻保定。雍正二
    年，复改总督。而府尹旧治顺天，为定制。先是顺治十八年增置直隶总督，亦驻大
    名。康熙五年改三省总督，八年裁。唐熙三十二年，改宣府镇为宣化府。降延庆、
    保安二州隶之。雍正元年，置热河，改真定为正定。二年，增置定、冀、晋、赵、
    深五直隶州，张家口。三年，升天津卫为直隶州，九年为府。十年，置多伦诺尔
    。十一年，热河、易州并为直隶州。十二年，置独石口。降晋州隶正定。乾
    隆七年，承德仍为热河。八年，遵化升直隶州。四十三年，复升热河为承德府。
    光绪二年，置围场。隶承德。三十年，置朝阳府。明年置建平隶之。三十三年，
    升赤峰县为直隶州。置开鲁等二县隶之。今京尹而外，领府十一，直隶州七，直隶
    三，散州九，散一，县百有四。北至内蒙古阿巴噶右翼旗界；一千二百里。东
    至奉天宁远州界；六百八十里。南至河南兰封县界；一千四百三十里。西至山西广
    宁县界。五百五十里。广一千二百三十里，袤二千六百三十里。宣统三年，编户共
    四百九十九万五千四百九十五，口二千三百六十一万三千一百七十一。其山：恆山、
    太行。其川：桑乾即永定、滹沱即子牙、卫、易、漳、白、灤。其重险：井陉、山
    海、居庸、紫荆、倒马诸关，喜峰、古北、独石、张家诸口。交通则航路：自天津
    东南通之罘、上海，东北营口，东朝鲜仁川、日本长崎。铁路：京津，津榆，京汉，
    正太，京张。邮道：东出山海关达盛京绥中，西出紫荆关达山西灵丘，南涉平原达
    山东德州，北出古北口达热河。电线：西北通库伦，西南通太原；由天津东北通奉
    天；海线自大沽东通之罘。

        顺天府：明初曰北平府。后建北京，复改。自辽以来皆都此。正统六年，始定
    曰京师。领州六，县二十五。顺治初，京师置府尹、府丞、治中。其顺天巡抚驻遵
    化，康熙初裁。十五年，升遵化为州。二十七年，置四路同知，分辖所属州、县。
    分隶通永、霸昌二道。并兼统于直隶总督。雍正元年，复以部院大臣兼管府事，特
    简，无定员。九年，置宁河。乾隆八年，遵化复升直隶州，以玉田、丰润属之。广
    四百四十里，袤五百里。北极高三十九度五十五分。领州五，县十九。辽，南京，
    今城西南，唐幽州籓镇城也。金增拓之。至元而故址渐湮。元之大都，则奄有今安
    定、德胜门外地。明初缩城之北面，元制亦改。永乐初，重拓南城，又非复洪武之
    故矣。今皇城周十八里。自正阳门之内曰大清门；东南曰长安左门；西南曰长安右
    门；东曰东安门；西曰西安门；正北曰地安门，旧曰北安门，顺治九年更名。大清
    门之内曰天安门，旧曰承天门，顺治八年改。左太庙，右社稷坛。乡明而治，于兹
    宅中焉。其内端门，左阙左门，右阙右门。其内紫禁城在焉。北枕景山，西衽西苑，
    苑有瀛台，太液池环之。南与端门属者曰午门。北神武门，东东华门，西西华门。
    午门之内，东协和门，东出为文华殿；西熙和门，西出为武英殿，旧曰雍和门，乾
    隆元年更名。其正中太和门，左昭德门、体仁阁，右贞度门、宏义阁；其内则太和、
    中和、保和三殿，至乾清门止。东景运门，西隆宗门。凡此皆曰外朝，制也。外则
    京城，周四十里，为门九：南为正阳门，南之东崇文门，南之西宣武门，东之南朝
    阳门，东之北东直门，西之南阜成门，西之北西直门，北之东安定门，北之西德胜
    门。皆沿明旧。而八旗所居：镶黄，安定门内；正黄，德胜门内；正白，东直门内；
    镶白，朝阳门内；正红，西直门内；镶红，阜成门内；正蓝，崇文门内；镶蓝，宣
    武门内。星罗棋峙，不杂厕也。外城长二十八里，为门七：南为永定门，左左安门，
    右右安门，东广渠门，西广宁门；在东、西隅而北向者，东东便门，西西便门。并
    明嘉靖中筑。鼓楼在地安门外，明永乐中毁，乾隆十二年重建。大兴冲，繁，疲，
    难。倚。府东偏，隶西路。北有榆河，自昌平入，纳清河。西北：玉河，自宛平
    入。歧为二：一护城河，至崇文门外合泡子河；一入德胜门为积水潭，即北海子，
    流为太液池，分为御沟。又合德胜桥东南支津，复合又东，为通会河。凉水河亦自
    宛平入，迳南苑，即南海子，龙、凤二河出焉。龙河淤。南路驻黄村。县丞驻礼
    贤庄。有青云店、凤河营、白塔村三镇。有采育营巡司。有驿。铁路。宛平冲，繁，
    疲，难。倚。隶西路。西山脉自太行，为神京右臂。西北二十里甕山，其湖西海。
    乾隆十五年赐山名曰万寿，湖曰昆明。有清漪园，光绪十五年改曰颐和。相近玉泉
    山，清河、玉河源此。玉河迳高梁桥，一曰高梁河。永定河自怀来入，至卢师山西，
    亦曰卢沟河，错出复入。有灰坝、减河。汛十二，石景山有南北岸同知：全辖者七，
    石景山、卢沟桥二、北头工上、北头工中、南头工上、北二工下；分辖者五，南头
    工下、北头工下、北二工上、南三工、北三工。自顺治八年至同治三年，改道十有
    六，截北流归中泓，迳鱼坝口、三凤眼入海。盖道光二十二年以来，虽小溃徙，无
    害。又凉水、檿牛、龙泉三河兼出西南。西有海淀，有暢春、圆明二园，咸丰末毁。
    西路驻卢沟桥，有巡司。县丞驻门头沟。又庞各庄、青白口、东斋堂巡司三。沿
    河口、磨石口、榆垡、平罗营、五里坨、赵村、王平口、天津关镇八。铁路。良乡
    冲，繁，难。府西南七十里。隶西路。永定河自宛平入。汛四，并分辖，隶石景
    山南岸同知：北头工下、北二工上、南头工下、南二工。康熙四十六年建金门石闸，
    后废。乾隆三年移建南二汛，改减水石坝仍曰金门闸。永定减水坝十有七。公村河
    自房山入，为檿牛河，复合茨尾河。卢河自房山入，迳琉璃镇曰琉璃河，纳挟活河。
    北有黄新庄行宫，南有郊劳台。县丞驻赵村。固节、长辛店二驿。铁路。固安繁，
    难。府西百二十里。隶南路。永定河道南北岸同知、石景山同知驻。永定河自宛
    平入。汛六，隶南北岸同知，三角淀通判：全辖者二，南四工、北四工上；分辖者
    四，南三工、北三工、北四工下、南五工。拒马岔河自涿入，旧有金门闸。减河亦
    自涿入，纳太平河，曰檿牛河，歧为黄家河，其西蜈蚣河，并淤。东南十八里韩城。
    南七十里四铺头。有牛坨镇。县驿一。永清简。府南少东百四十里。隶南路。三
    角淀通判驻。永定河自固安入。汛七，隶北岸同知：其通判全辖者三，南六工、北
    五工、北六工；分辖者四，北四工下、南五工、南七工、北七工。有信安镇巡司，
    兼隶霸。东安简。府东南百四十里。隶南路。永定河自永清入。汛三，并分辖，
    隶三角淀北通判：南七工、南八工上、北七工。其故道淤。凤河自大兴入。有旧州
    镇。县驿一。香河简。府东南百二十里。隶东路。西有北运河，自通入。有王家
    务减河，雍正九年濬，长百四十里。北窝头河亦自通入。县驿一。通州冲，繁，疲，
    难。府东四十里。隶东路。通永道、仓场总督驻。顺治十六年省漷县入之。管河
    州判驻。白、榆、漒々三河并自顺义入。榆纳通惠河，与白会，是为北运河，纳凉
    水河。漒々迳窝头村曰窝头河。凤河自东安入。北门外石坝，州判掌之，十五京仓
    所漕。其东土坝，州同掌之，州西中二仓所漕。马头店、永乐店、马驹桥三镇。潞
    河、和合二驿。铁路。三河冲，繁，难。府东少北百十里。隶东路。西北盘龙山
    有行宫，乾隆十九年移大新庄。北有泃河，自平谷入，侧城东南。西南：窝头河，
    自通缘界入。鲍丘河，古巨浸，源自塞外，淤。今出西北田各庄，晴为枯渠，雨则
    汹注，俗曰泻肚河。有马坊镇。县驿一。武清冲，繁，疲。府东南九十里。隶东路
    。西南：永定河自东安入。汛三，隶三角淀北岸通判：南八工上、南八工下、北
    七工。东北：北运河自香河入。康熙三十八年决筐兒港，明年濬为减河，后淤。同
    治末，复濬新减河。宝坻北有凤河自通入，雍正四年改自堠上村折南，下至天津双
    口入淀。三角淀一曰东淀，古雍奴薮，亘霸、文、东、武、静、文、大七州县境。
    雍正四年，放永定于淀，塞且半，仅王庆坨一角耳。乾隆十六年后，导河支贯淀而
    东，平芜弥望。管河同知驻河西务，通判杨村，并有驿。八镇：王庆坨、安平、桐
    柏、崔黄口、三里浅、南蔡村、筐兒港、黄花店。宝坻繁，疲，难。府东少南百八
    十里。隶东路。北：蓟运河自蓟右会泃河缘界入，迳江宽村，鲍丘河自三河入，
    纳窝头河，褒针河注之。又南有筐兒港新减河。其北王家务减河淤。知县刘枝彦濬
    自大白庄至俵口，并修窝头、褒针堤。有玉甫营镇。县驿一。宁河冲，繁，难。府
    东南三百里。隶东路。雍正九年改明宝坻之梁城千户所置。海，东南九十里为北
    塘口。蓟运河自宝坻入，屈曲环城而南，有七里海，汇王家务、筐兒港二减河，播
    为罾口，宁车、沽二河分注之，复纳金钟河。东南：大沽口界天津，海沙缘界入。
    其北北塘口。东南：卢台镇，天津河捕通判、通永镇总兵驻。有巡司、盐大使。北
    塘口、新河庄、营城三镇。昌平州冲，繁，难。府北九十里。霸昌道驻。北路驻
    巩华城，州隶之。北：天寿山，明十三陵在焉。西北：榆河自延庆入，伏而复出，
    左合山水，右纳南沙河。又东，龙泉河会绛州营河注之。七渡河亦自延庆入。其南
    九渡河、檿牛河，并出东北。边墙西首庙兒港口，东至糜子峪口。汛四：横岭路、
    镇边城、常峪城、白羊口。又讫慕田峪口，汛一：黄花路。汤山、蔺沟行宫二。港
    泉营、牛房，⺮蓌屯、沙屯、高丽营、蔺沟、前营、前屯、皁角屯，凡九镇。榆河
    驿，州治，及回龙观，二。顺义冲，难。府东北六十里。隶北路。北：牛栏山。
    白河自怀柔入，迳东麓，合怀河。其东狐奴山，漒々河出焉，一名箭杆河。绛州营
    河出县西，纳檿牛河。又榆河自大兴入。三家店、南石槽行宫二。二镇：漕河营、
    杨各庄。县驿一。密云冲，繁，难。府东北百三十里。隶北路。县南：密云山。
    东：九松山，旧曰九庄岭。西有沽河，自灤平入，合白马关河，是为白河。右出一
    支津。潮河亦自灤平入，合汤河，又纳乾塔河，侧城西南来会，俗亦曰潮白河。潮
    河营，提督驻。古北口关，副都统、巡司驻。西营二：石塘路、石匣城。汛二：潮
    河川、白马关口。东营二：曹家路、墙子路。汛五：司马台、黑峪关、吉家营、杨
    家堡、镇罗关。有刘家庄、罗家桥、要亭庄三行宫。凤皇、石匣二驿。怀柔冲，繁。
    府东北百里。隶北路。棽髻山、祗园寺行宫二。石河出其东，下流为洳河。白河
    自密云入，其支津亦自县入，纳雁溪水，复合。西：七渡河自昌平入，合九渡河，
    侧城东南，合小泉河，曰怀河。有汛。县驿一。涿州冲，繁，难。府西南百四十里。
    隶西路。西：独鹿山。东北：永定河自良乡入。其金门闸引河，淤。西北：拒马
    岔河自房山分入而合，胡良河合杖引泉注之。至浮洛营东，挟活河错入复出，注琉
    璃河。又东纳檿牛河，淤，歧沟。西南：督亢陂。东南：古涿水，湮。有王家店、
    松木店、柳河营、马沟村、长沟五镇。涿鹿驿。房山繁，难。府西南九十里。隶西
    路。西南：大房山，一曰大防山，有沟山峰。雍正八年，凤凰集此。又石经山。
    龙泉河，古防水，二源，出西北大安山，东南流，曰卢河。有沙河，环城，合坝兒
    河注之，是为琉璃河。拒马河自淶水入，缘界迳铁锁崖，岔河出焉。歧为二。其东
    杖引泉。胡良河、挟活河并出西南，而茨尾河、雅河出东北。又顺水河自宛平入。
    有磁家务巡司。有吉阳驿。霸州冲，繁。府南百八十里。隶南路。玉带河自保定
    入为大清河。河南支径苑家口曰会同河。中支中亭河，亦自保定入，迳栲栳圈，纳
    檿牛河，又歧为北支，下流为辛张河，复错入檿牛、黄家河，视永定为盈涸。北支，
    古运粮河。光绪初，游击陈本荣濬之，复修苍兒淀堤，植柳六万一千株。行宫二：
    一太堡村，一苏桥镇。有主簿，兼隶文安。又信安镇巡司，兼隶永清。有益津驿。
    文安繁，难。府南少东三百四十里。隶南路。大清河三支并自霸入，趋东淀。其
    北、中二支合于胜芳西，曰辛张河。文安洼周三百里，有火烧、牛台、麻洼诸淀。
    光绪八年，濬台头以下河道，长千九百二十丈。左家庄有行宫。县驿一。大城繁，
    难。府东南三百九十里。隶南路。西北：会同河自文安入，迳台头村，有行宫。
    大清河、辛张河并自文安入。子牙河自河间入，旧纳古洋河，光绪中，改自献之硃
    家口，故渠久湮。又黑龙港西支自青入，合东支河。保定简。府南少西二百里。隶
    南路。西南：大清河自雄入，曰玉带河，迳张青口，口西西淀，东东淀，乾隆二
    十八年界之。又北合赵王河，至卢各庄，康熙中，导为中亭河，合十望河入霸。县
    驿一。蓟州冲，繁。府东少北百八十里。隶东路。西北：盘山与桃花山、葛山，
    有行宫三。蓟运河自明天顺初引潮河溯今州，后废。顺治初复濬，以丰陵粢其上源。
    梨河东自遵化入，合淋河，至城南五里桥，始曰蓟运河。折南，泃河出州北黄崖口
    外，错出至三河，复缘界来会。汛四：黄花店、青山岭、黄崖关、将军石关。有渔
    阳驿。平谷简。府东北百五十里。隶北路。东北：泃河自蓟入，合独乐河，侧城
    西南，会石河，即洳河。县驿一。

        保定府：冲，繁，疲，难。隶清河道。明，领州三，县十七。康熙八年，自真
    定移巡抚于此，为直隶省治。雍正二年，改总督。布政使、清河道等同驻。十二年，
    升易州为直隶州，以淶水属之。又改深泽属定州。道光中，省新安。东北距京师三
    百五十里。广三百五十里，袤四百里。北极高三十八度五十一分。京师偏西五十二
    分。领州二，县十四。清苑冲，繁，疲，难。倚。清苑河即府河，古沈水上游。奇
    村河自满城入，合白草沟，环城，左纳徐河沟，又东合金线河。唐河自望都入，合
    阳城河，纳齐贤庄河，今淤；咸丰中，南徙；同治末，益南入蠡，至安州，复缘界
    入，下与府河会，为大清河中支。有大激店镇，张登店巡司，金台驿。铁路。满城
    冲。府西少北四十里。西南：抱阳山。西有渝河，自易州入而伏，至县东涌为一亩、
    鸡距二泉，合申泉，为奇村河。方顺河自完县入，歧为白草沟、金线河。徐河自易
    州入，一曰大册河，东入安肃。千里长堤，首县境，讫献县臧家桥，亘顺、保、河
    三府。河丞驻方顺桥镇。有陉阳驿。安肃冲。府北少东四十五里。西有黑山。西南：
    益村岭。雹河自易州入，合曲水河，至城北纳鸡爪泉河，下至新安入淀。其北萍泉
    河自定兴入，东入容城，其支津自城西右出，与曹河并入安州。有梁门陂、白沟驿。
    铁路。定兴冲，繁。府北少东百二十里。北有拒马自淶水入，迳城西而南，纳中、
    北二易水及马村河，缘界入容城、新城为界水。北又有界河。西南：鸡爪河。东南：
    蓝沟。有范阳陂、固城镇、宣化驿。铁路。新城冲，繁。府东北百五十里。南有拒
    马，自定兴缘界，其岔河北自固安入，至十九垡左导为芦僧引河，今淤。又西南合
    紫泉河、斗门河，纳蓝沟河，即界河错出复入者。又南曰白沟河，入容城复合。有
    方官、新桥、白沟三镇。汾水驿。唐简。府西少南百二十里。北有尧山。东北：望
    都山。西北：大茂山。西有唐河，古滱水，自广昌入，错出，左合倒流河。西：雹
    水，右纳恆河、马泥河、唐河。又东北有放水河。倒马关西北有岳岭、柳角安、军
    城镇、周家堡四口。横河口巡司。县驿一。博野疲。府南九十五里。东南：猪龙河
    自安平缘界入，一曰蟾河，屈南迳白塔村入蠡。唐河自清苑入。县驿一。望都冲，
    难。府西南八十里。旧曰庆都，乾隆十一年改。东南：唐河自定州入。有九龙泉，
    环城珠涌，东出为龙泉河。有翟城驿。容城简。府东北九十里。北有拒马河，西支
    自定兴缘界入，与东支白沟河合。西清而弱，东浊而强。又雹河自安肃入，其萍河
    涸。县驿一。完简。府西少南七十里。西：伊祁山，祁水出焉，即曲逆河。图经恶
    其名，改方顺。纳放水河。其旧所合蒲河，涸。唐河自其县再错入，合清水河。蠡
    繁，难。府南少东九十里。南：猪龙河自博野入，一曰杨村河。唐河自博野入，自
    道光初北徙。河丞驻仉村。县驿一。雄冲，繁，难。府东北百二十里。西淀，县南。
    亘安州、高阳、任丘，周三百三十里，汇府境诸水，所谓“七十二清河”。赵北口
    扼其中。桥十二。四角河自安州入，出第五桥，曰大清河，错出复入。白沟河自容
    城入，南及大港、柴禾二淀。大清河乃改由药王行宫北与会。有归义驿。祁州简。
    府南少西百二十里。南有滹沱北支，自深泽缘界。其北猪龙河，汇定州滱、沙、滋
    三水。滱即唐，嘉庆初徙，孟良河夺之。是为猪龙河。又南迳程各庄入博野。县驿
    一。束鹿繁，难。府南少西二百四十里。西北：滹沱自晋州入深州为南支，其支津
    入安平，同治十年所徙。其故道七。县丞驻小章村。县驿一。安州简。府东少北六
    十里。道光十二年以新安省入。府河、唐河自清苑入而合，纳曹河，迳城北为依城
    河，右注白洋淀，与猪龙河自高阳入者相望也。左注杂淀，复合为四殳河，亦曰四
    角河。西淀都九十有九，白洋最广，次烧车，杂淀最★。新安乡行宫二。州驿一。
    高阳简。府东南六十五里。西北：唐河自蠡入，亦曰土尾河。东南：猪龙河亦自蠡
    入，顺治中，复决布里村，故亦曰布里河。旧合泔河，即高河，县氏焉，淤。县驿
    一。

        定定府：冲，繁。隶清河道。总兵驻。明曰真定。领州五，县二十七。雍正元
    年曰正定。二年，升冀、赵、深、定、晋为五直隶州，以南宫等十七县属之。十二
    年，降晋州，并所属无极、城与定州、新乐还来隶。东距省治二百九十里。广二
    百七十里，袤三百八十里。北极高三十八度十一分。京师偏西一度四十八分。领州
    一，县十三。正定冲，繁，难。倚。旧曰真定，雍正元年改。西有滹沱，自平山入。
    有冶河故道二。其北林济河，合西北诸泉及旺泉河。又北，滋河自新乐入，伏而东。
    滹沱性善徙，滏北滋南，百数十里冲漫几遍。今河乃同治七年改决，为康熙中东入
    深、安、饶故道。有恆山、伏城二驿。获鹿冲。府西南六十里。南有封龙山。北：
    五峰山，洨水出焉。合小沙、左金河。西有鹿泉水，东至大要舍纳冶河。今淤。有
    镇宁驿。井陉简。府西南百三十里。井陉山东北有关。北：绵蔓河自山西平定州入，
    合甘淘河，一曰微水。折北，左得金珠泉，至东冶村曰冶河。西南：固关，寄平定
    州，置参将。其北：娘子关。有汛。边墙西北首达滴岩，南讫杨庄口。有陉山驿。
    阜平简。府西北二百十里。顺治末，省。康熙二十二年，复置。大茂山东北，平阳
    河出焉。沙河自山西繁峙入，纳灵丘北流、鹞子诸河曰派河，又东合班峪、燕支诸
    河。又汊河出县南白蛇岭。边墙东北首落路口，西南讫当城河口。有龙泉关、长城
    岭。汛东有王快镇。康熙中，县寄此。又茨沟营镇。县驿一。栾城简。府南六十里。
    西有洨河，自获鹿入，纳北沙、金水二河。南、西有故城二。关城驿。行唐简。府
    北七十五里。西北：箕山，郜河出其北两岭口，合甘泉河、龙门沟，侧城东南，合
    贾木沟。北：派河自曲阳入，合曲河。西：滋河自灵寿入而伏。灵寿简。府西北六
    十里。南：滹沱自平山缘界合松阳河、卫河。卫河，禹贡卫水也。西北：滋河自山
    西五台入，纳汊河。又东南合慈峪河，亦曰慈河，入行唐。边墙北首白草沟口，南
    讫车孤驼口。有叉头镇巡司。乾隆中移慈峪镇。平山简。府西少北八十里。西北有
    房山，濊河出焉，古石臼水，今湮。滹沱自山西五台首入县西北，始出山。又纳冶
    河，始湍悍。边墙北首合河口，南讫清风口。有洪子店巡司。元氏简。府南少西九
    十里。西北：封龙山，北泜水所出，下流入胡卢河。无极水南入赞皇会南源，复入
    而合，错出复入，至纸屯村与槐河会。猪龙河自县西汇诸山水，北沙河出割髭岭，
    今并涸。其南金水河，东入栾城。县驿一。赞皇简。府西南百二十里。雍正三年自
    赵州来隶。西南：赞皇山，河出焉。其北泜河，南源二，出可兰、四望二山。槐
    河二源，一黄沙岭，一纸糊套山，今并涸。王家坪镇，咸丰末改汛。县驿一。晋州
    简。府东少西南九十里。西北：滹沱自无极入。同治十年，改自城入。又故道二。
    有驿。无极简。府东七十里。雍正二年改属晋州，十二年复。滹沱河自城入，再
    错出，复入，迳东汉村，复歧为二。其滋河入迳县南，屈东又北。木刀沟自新乐入，
    合护城河，错出复入，并入深泽。县驿一。城简。府东南五十里。雍正二年改属
    晋州，十二年复。滹沱自正定入，合西韩、旺泉二河。顺、康中再决，并东南过周
    头入白牧河。滋河自正定、木刀沟自新乐入，与王莽沟并涸。县驿一。新乐冲，疲。
    府东北七十五里。雍正二年改属定州，十二年复。派河自行唐入，合郜河。木刀沟
    出平山之濊河，滋河夺之。顺治中，知县林华皖濬自西南闵泉镇。嘉庆初，滋之支
    津复自正定入夺之，错出复入，合浴河。县驿一。

        大名府：冲，繁，难。总兵驻。顺治初，置大顺广道。雍正初，改清河道，十
    一年，复置。初沿明制，领州一，县十。雍正三年，割内黄、濬、滑分隶河南彰德、
    卫辉。乾隆二十三年，省魏县分入大名、元城。东北距省治八百里。广二百里，袤
    三百七十里。北极高三十度二十一分三十秒。京师偏西一度六分。领州一，县六。
    大名冲，繁，难。倚。府南偏。明徙府南八里南乐镇。乾隆二十二年已于漳，复
    故，惟县丞驻。卫河自河南内黄入。其新卫河自清丰入，错出复入来会。漳河自临
    漳分入，一入卫，一至府治南为漳河引河。东有县故城三。东北：小滩镇，嘉庆中
    置河主簿。县驿一。元城繁。倚。府北偏。故城三。东南：卫河自大名入。其漳水
    引河，古漳河入，迳北张庄而合，并东入馆陶。东南：马颊河自南乐入。县驿一。
    南乐难。府东南五十里。嘉庆二十一年，新开卫河始自大名入。光绪十四年后，漳
    河始自其县来会。西有硃龙河、岳儒固河，东六塔废河，并自清丰入。又东：龙窝
    河自山东观城入，至龙窝村止。夏秋霪潦，辄复弥漫。然六塔平壤故有顺水沟，康
    熙中，知县王培宗濬；光绪二十一年，原思瀛再濬，命曰永顺，邑赖之。清丰难。
    府南少东九十里。西有广阳山。卫河自河南内黄缘界。西有古马颊河。硃龙河自开
    入。有顺河堡镇。县驿一。东明繁，疲，难。府南二百二十里。西有黄河自长垣入。
    自明以来，在县境者三徙：嘉庆八年夺洪河，二十四年夺漆河，咸丰五年夺贾鲁河，
    后复北徙为今渎。南有杜胜集镇。雍正十年改守备置都司，明年置巡司。旧有通判，
    道光中裁。开州繁，疲，难。府南百二十里。同、光中，黄河自东明溃入者六道，
    合而复分。北支古瓠子河，一曰毛相河，故小渠，康熙中决荆隆口，始大。南支古
    濮渠，并入山东濮州。又有黄河故道二，曰古马颊河、古硃龙河。又硝河自河南滑
    县入，亦曰马颊河。徐镇堡、两门集、井店集、柳下屯四镇。吕丘堡，州判驻。古
    定镇有废巡司。州驿一。长垣繁，疲，难。府西南二百九十里。东有黄河自河南兰
    封入，旧迳盘冈里，咸丰八年徙兰冈，同治二年复折西自兰通集至旧城口为今渎。
    县丞驻大黄集。有大冈废巡司。县驿一。

        顺德府：冲。隶大顺广道。东北距省治五百七十里。广二百八十里，袤百五十
    里。北极高三十七度七分。京师偏西一度四十九分。领县九。邢台冲，繁，难。倚。
    西：封山。野河出西北马岭口，淤。今自内丘入，会稻畦、浆水、路罗三川为洪河。
    北有达活河，合沙应河。又有百泉河，右会七里河。西：黄村巡司。有龙冈驿。铁
    路。沙河冲。府南三十五里。沙河自河南武安入，会邢台之洪河。右出支津，迳城
    南而东，纳西狼沟水，其东即东狼沟。县驿一。铁路。南和繁，疲。府东南四十里。
    西：百泉河自邢台入。沙河支津亦自其县入，合东狼沟。其正渠曰乾河。又东洺河、
    刘垒河，自鸡泽入。有驿。铁路。平乡疲，难。府东八十里。东：滏阳河自鸡泽入。
    西：刘垒河自南和入。县驿一。广宗疲。府东百二十里。漳河故道二，康熙二十六
    年溢，知县吴存礼增筑东西堤万九千馀丈。县驿一。钜鹿疲，难。府东百十里。钜
    鹿薮即大陆泽。滏阳河自任入。老漳河，康熙中徙，废。县驿一。唐山简。府东北
    八十里。有宣务山。泜河、李阳河、柳林河，并自内丘入。有驿。内丘冲。府北六
    十里。鹊山一曰龙腾山，龙腾水出焉，汇西山九龙水，东流为柳林河。其西麓姑脑，
    泜河南源出焉，错出复入，其泜河第二川、第三川合为野河。有中丘驿。铁路。任
    简。府东北四十里。滏阳河自平乡入。有大陆泽，纳九河八水，东溢为鸡爪河来会。
    泽旧亘钜鹿、隆平、宁晋境，滹、漳、滏凑焉。今滹北，漳南，滏亦东徙。大陆在
    任者南泊，即张家泊，在宁晋者北泊，即宁晋泊。县驿一。

        广平府：简。隶大顺广道。明，领县九。雍正初，怡贤亲王以滏河故，奏割河
    南彰德之磁州来隶。东北距省治六百八十里。广三百五十里，袤百八十里。北极高
    三十六度四十六分三十秒。京师偏西一度三十五分。领州一，县九。永年冲，繁，
    难。倚。西北：娄山。东北：沙河，自沙河入。南：洺河，自河南武安入。乾隆中，
    决入牛尾河，同治末，复故。东南：滏阳河，自邯郸入，歧为刘垒河，即牛尾河。
    有八闸，并引滏溉田万九千馀亩。临洺关通判，道光中裁，移河务同知驻此。县驿
    一。曲周繁。府东北四十里。西南：滏阳河自永年入。漳河故道东南，自明万历初
    挟滏而北，康熙十年始南徙，四十七年益南，迳大名、元城。县驿一。肥乡简。府
    东南四十里。东西漳河故道二。东有旧店营。康熙中，县寄此。县驿一。鸡泽疲，
    难。府东北六十里。东滏阳自曲周入，右导为兴隆河。西有沙、洺、牛尾，自永年
    入。广平简。府东南六十里。漳河故道旧自成安入，其支津拳壮河，并湮。县驿一。
    邯郸冲，繁，难。府西南五十里。西北：紫山。西：灵山。东北：滏阳河自磁入，
    合渚河、沁河、输鼋河。有丛台驿。铁路。成安简。府南少西六十里。洹、漳故道
    并自河南临漳入。顺、康中，漳河再毁城垣。乾隆末，改自其县三台入卫。威难。
    府东北百一十里。南有漳河故道。张台村废巡司。县驿一。清河简。府东百八十里。
    清河故渎，县西。卫河自山东临清缘界入。其武城，古屯氏别河。西北：漳河故道。
    雍正中，移县丞驻油房口，兼巡司事。县驿一。磁州冲，繁，难。府西南百二十里。
    雍正四年，自河南彰德来隶。西有神麕山。釜山，滏水南北源出焉。合羊渠河、泥
    河，东播为五爪渠。环城，复歧为三，合檿牛河、涧水。漳河自河南涉县入。州判
    驻彭城镇。有滏阳驿。

        天津府：冲，繁，疲，难。初隶天津道。明，卫，河间地。雍正三年为直隶州，
    以顺天之武清，河间之青、静海来属。武清寻还旧隶。九年升府，置附郭县。降沧
    州并所属三县来隶。天津道、总兵、长芦盐运司、通永镇总兵驻。咸丰十年，海禁
    洞开，置三口通商大臣。同治九年，废为津海关道，以总督兼北洋钦差大臣，驻保
    定，半岁一移节。府城，三岔口西南。光绪庚子，拳匪乱，夷为平地。西距省治四
    百六十里。广二百二十里，袤三百八十里。北极高三十九度十分。京师偏东四十七
    分。领州一，县六。天津冲，繁，疲，难。倚。雍正九年置。海，东南百二十里。
    北运河自武清入，汇大清、永定、子牙、南运为海河，迳紫竹林，历二十一沽，左
    右引河以十数，至大沽口入焉。大沽镇有协及同知。雍正初，置天津水师营。同治
    初，置机器局。后建新城砲台，与大沽砲台相声势。新城有海防同知。长芦场八，
    自山海关至山东乐陵，袤八百馀里。丰财场东南葛沽与西沽、杨青巡司三。大沽、
    三河、头氵旱沟、蒲沟、咸水沽、双港、北马头、赵家场八镇。杨青水、陆二驿。
    航路：东南驶之罘、上海，东北驶营口，东驶朝鲜仁川与日本长崎。铁路：京津，
    津榆，津保，津浦焉。青冲，繁，疲，难。府西南百六十里。顺治末，省兴济入
    之。雍正三年自河间来隶。南运河自沧州入，有兴济减河。西：黑龙港河自河间入，
    东南：滹、漳故渠二。长芦镇，县南七十里，有盐运司，今移天津。有流河管河主
    簿。兴济、杜林二镇巡司。河东、马厂二汛。流河、乾平二水驿。静海冲，繁，疲，
    难。府西南七十里。雍正三年自河间来隶。南：南运河自青入，右出为靳官屯减河。
    西：子牙河自大城入，纳黑龙港河。西北：大清河亦入，纳支津辛张河。有独流镇
    巡司。有奉新驿。沧州冲，繁，疲，难。府西南二百里。明属河间。雍正七年升直
    隶州，寻降来隶。海，东百三十里。南运河自南皮入，右出为捷地减河。其北兴济
    减河自青入。其南石碑河上承王莽河，自南皮入，汇为母潴港，至歧口入焉。东南：
    宣惠河亦自南皮入。有严镇场盐大使。砖河、祁口、捷地、旧州四镇。风化店、孟
    村、李村三巡司。砖河水、陆二驿。南皮繁，难。府西南二百七十里。雍正中，自
    沧州来隶。南运河自东光缘界。宣惠河自东光入，歧为王莽河。津河自宁津数错入。
    有薛家窝、冯家口二镇。新桥驿。盐山繁。府南二百六十里。雍正中，自沧州来隶。
    海，东北百二十里。宣惠河自州入。古黄河鬲津自南皮入，错出复入，并入山东乐
    陵。东有废无棣沟。海丰场在羊兒庄，与旧县置巡司二。狼坨子、韩村、高家湾三
    镇。庆云简。府东南三百二十里。雍正中，自沧州来隶。鬲津自盐山错入，纳胡苏、
    覆釜二河。马颊河自乐陵入，入山东海丰。县驿一。

        河间府：冲，繁，难。隶清河道。明，领州二，县十六。雍正三年，升天津卫
    为直隶州。顺治末，省兴济入青。至是以青、静海属之。七年，复升沧州，以东光、
    南皮、盐山、庆云属之。九年，东光还隶。北距省治百四十里。广二百里，袤三百
    八十里。北极高三十八度三十分。京师偏西十七分。领州一，县十。河间冲，繁，
    难。倚。子牙河、黑龙港河自献入。西有古洋河，合唐河。同治末，滹沱迳此，后
    废。县丞驻东城镇。又二十里铺、卧佛堂、沙河桥、崇仙、新村五镇。景和镇、北
    魏村二巡司。有瀛海驿。献冲，繁，疲，难。府南少东五十五里。西南：滏阳自武
    强入，歧为滹沱别河。东北：三黑龙港河与南亭子河并湮。淮、商家林二镇。有乐
    成驿。阜城冲。府南少东百四十里。西：漳河自景州入。东南：古沙河，即屯氏河，
    亦自景入，亦曰漫河。有漫河驿。肃宁简。府西四十里。古唐河自饶阳入，涸。古
    洋河自献入。猪龙河旧自高、蠡间溢入为中堡河，又东歧为玉带河，今并湮。有阜
    城驿。任丘冲，繁，难。府北六十七里。四角河自安州入，出赵北口。东：大港引
    河。同治末，复濬为赵王新河，下注清苑玉带河，并移鄚州东汛县丞驻此。有废洋
    河。古州镇。鄚城驿。交河繁，疲，难。府东南百一十里。南运河自东光缘界。其
    西漫河、漳河、亭子河、滹沱别河，并涸。有泊头镇河主簿及废巡司。高川镇。富
    庄驿。有丞，裁。宁津简。府东南二百三十里。古黄河鬲津自吴桥入。南有土河，
    旧自山东德州入，下至庆云为限河。或亦曰马颊河。有包头镇。有驿。景州繁，难。
    府东南百九十里。南运河自山东德州缘界。古沙河自故城入，曰大洋河。曲流河自
    故城入，曰江江河，合为漫河。又西北有废漳河。刘智庙、安陵、连窝三镇。龙华
    镇巡司。有东光驿。吴桥繁，难。府东南二百四十里。西：南运河自山东德州缘界
    入。东：宣惠河。又东：沙河，古黄河鬲津，今四女寺减河，钩盘河，今哨马营减
    河，自德州入而合。有龙华镇巡司。连窝镇河丞。分隶景州。有水驿丞，裁。东光
    繁，疲，难。府东南百六十里。南运河自吴桥入。东：宣惠河，合沙河、漫河自景、
    阜城分入而合。有灯明寺村、夏口二镇。马头驿。故城疲，难。府南少东二百八十
    里。南运河自山东入。武城缘界入。德州西北屯氏二支曰古沙河、曲流河，并出县
    西。有废漳河，即黄泸河。县丞驻郑家口。有营。甘陵驿。

        承德府：冲，繁，难。隶热河道。明，诺音、泰宁二卫。天顺后，乌梁海居，
    又并于察哈尔。顺治初，内属。康熙四十二年，建避暑山庄于热河，岁巡幸焉。五
    十二年，城之。雍正元年，置。十一年，置承德直隶州。乾隆七年，仍为。四
    十三年为府。置州一，县五。嘉庆十五年，置热河道都统。并辖内蒙古东二盟十六
    旗，又附西勒图库伦喇嘛一旗。光绪初，置围场。三十年，朝阳升府。以建昌隶
    之。隶宣化。三十三年，赤峰复升直隶州。西南距省治七百八十里。广一千二百
    里，袤八百里。北极高四十一度十分。京师偏东一度三十分。领州一，县三。府东：
    天桥山。西：广仁岭，本墨斗岭，康熙末更名。热河，古武列水。西源固都尔呼河，
    自丰宁入，纳中源茅沟河即默沁河，东源赛音河，迳磬锤峰，合温泉，始曰热河。
    灤河自灤平入合之。又东合白河、老牛河，折南纳柳河。其西黄花川、黑河，其东
    瀑河自平泉再错入。瀑河并入迁安。伊逊河出围场伊逊色钦，南入丰宁。又西有乾
    塔河，入密云。有钓鱼台、黄土坎、中关、张三营四行宫。边墙北首汉兒岭，南讫
    黑塔关口。有唐三营、中关、下板城、新漳子、六沟、二沟、三沟、茅沟八镇。石
    片子巡司。热河驿。灤平冲，难。府西南六十里。明，诺音卫。乾隆七年，置哈喇
    河屯，四十三年改。西：棽髻山。西南：青石梁。西北：灤河自丰宁入，合兴州
    河。左伊逊河入府界。潮河自丰宁入。西南：沽河自独石口入，与汤河、红土峪、
    冯家峪、黄崖口、水峪、白道峪、大水峪诸河并入密云。其西雁溪河入怀柔。有喀
    喇河屯、王家营、常山峪、两间房、巴克什营五行宫。边墙东首汉兒岭，西讫幵连
    口。喀喇河屯、大店子、三道梁、马圈子、红旗、呼什哈、喇嘛洞七镇。安匠营
    巡司。县驿一。平泉州冲，繁，难。府东百五十里。明，诺音卫。雍正七年置八沟
    ，为南境。乾隆四十三年改置。西有纳喇苏台山、察罕陀罗海山。锡伯河出其东。
    热河东源赛音河。中源默沁河并出西北入府界。瀑河一曰柳河，四源合于元惠州故
    城西，曰察罕河，迳宽城西曰宽河，入迁安。老哈河古讬纥臣水，俗省曰老河，出
    喀喇沁右翼南百九十里永安山，亦曰察罕河，与奇札尔台河会，又北合霍尔霍克河、
    布尔罕乌兰善河、乌鲁头台河，又东北合昆都伦河，入建昌。大宁城东北八十里，
    州判驻。有七沟营、丫头沟、暖泉、樱桃沟、龙须门、波罗树、他拉波罗洼、卧佛
    寺八镇。八沟税务司。州驿一。丰宁繁，难。府西北二百六十里。明，诺音卫。乾
    隆元年置四旗。四十三年改。西北：赫山、苔山，玲珑峰旧曰兴隆山，乾隆十九
    年更名。东有热河西源，自围场入，迳固都尔呼岭，曰固都尔呼河，入府界。北：
    上都河自多伦入，纳小灤河，曰灤河。其西兴州河，出西北呼尔山。潮河，古洫
    水，一曰鲍丘水，出县西大阁北七十里城根营。又汤河出十八盘岭。东北：伊逊河
    自府界入，纳伊玛图河，并入灤平。有波罗河屯、黄姑屯、什巴尔台、济尔哈朗图
    四行宫。荒地、邓家栅、上黄旗、林家营、森吉图、白虎沟六镇。郭家屯、大阁兒、
    黄姑屯、土板四巡司。县驿一。隆化光绪三十年以张三营子置。有巡司管典史事。
    与郭家屯、黄姑屯二。

        朝阳府：繁，疲，难。隶热河道。明，营州卫。后入泰宁卫。乾隆三年，置塔
    子沟，为东境。三十九年，析置三座塔。四十三年，置朝阳县。光绪三十年，
    以垦地多熟，升府，以建昌隶之。又置县三。西南距省治一千四百二十里。北极高
    四十一度四十五分。京师偏东四度二十三分。领县四。西北：潢河自内蒙古阿鲁科
    尔沁旗入。西南：大凌河自建昌入，合南土河，迳西平房西，左合卑克努河，察罕
    河，又东合布尔噶苏台河，又东至龙城，一曰三座塔城。左合固都河、凉水河，至
    金教寺东北，左合土河，入盛京义州。小凌河出县属土默特右翼明安喀喇山。三源：
    中明安河，南穆垒河，北参柳水，东南流，合哈柳图河，入奉天锦县。养息牧河二
    源，并出喀尔喀左翼，东南流，合好来昆德河、鸭子河，入奉天广宁。柳边南首建
    昌，北讫科尔沁左翼。门五：新台、松岭子、九官台、清河、白土厂。有六家子、
    波罗赤、三道梁、青沟四镇。三进塔税务司。县驿一。建昌繁，难。府西南二百六
    十里。明，营州废卫。乾隆四十三年以塔子沟西境置。光绪三十年自承德来隶。
    北有固尔班图勒噶山。东南：巴颜济鲁克山。东有布祜图山，汉白狼山，白狼水出
    焉，今曰大凌河。南源出喀喇沁右翼南土心塔，会中源克尔、东源牛录，入朝阳。
    北：漆河自灤平迳县西入迁安。蒐济河出喀喇沁左翼东南毛头泊，入奉天锦州。北
    有潢河自赤峰入，会老哈河。河自平泉入，合伯尔克河，错出复入。英金河亦自县
    来会，复合落马河，东北至谷口。乾隆八年，更名敖汉玉瀑，与潢河会，又东入朝
    阳。柳边北首朝阳，南讫临榆。门一：梨树沟。有贝子口琴、波罗索他拉、胡吉尔
    图、大城子四镇。县丞驻东北四家子镇。塔子沟税务司。蟒庄巡司。县驿一。

        赤峰直隶州：繁，难。明，诺音卫。雍正七年置八沟，为北境。乾隆二十九
    年，析置乌兰哈达。四十三年，置赤峰县，隶承德府。光绪三十三年，升直隶州。
    增置林西。西南距省治千三百二十里。北极高四十二度三十分。京师偏东二度四十
    五分。领县一。潢河自围场入州北二百馀里之巴林旗。东南：老哈河，自平泉迳东
    南隅，纳伯尔克河，北入建昌。英金河，古饶乐水，三源自围场入，合于色哷，围
    场西南折东，合巴颜郭河、色哷河、垒尔根乌里雅苏河，入翁牛特右旗，合奇布楚
    河、鸭子河，又南会使力戛河，其上游纳林锡尔哈河。木兰东北诸水，汇于英金，
    东南诸水，汇于锡尔哈，三源合北流，合克依呼河，入平泉合克勒河，始入州，西
    北会乌拉台河。锡伯河亦自平泉来，与英金河会。英金河又东合卓索河，入建昌。
    乌拉台河三源，亦木兰诸水所汇，东流合默尔根精奇尼河，阿济格赴河、噶海图河、
    布获图河。有杜梨子沟、哈拉木头、四道梁、音只戛梁四镇。县丞驻西北大庙镇。
    有乌兰哈达税务司。有驿。林西州西北四百十八里。光绪三十三年以巴林察罕木伦
    河西北地置。

        宣化府：冲，繁，难。隶口北道。明，宣府镇。顺治八年，裁宣府巡抚。十年，
    并卫所官。领宣府等十县。降延庆、保安属之。康熙三年，改怀隆道为口北道，与
    总兵并驻此。四年，隶山西，寻复。七年，裁万全都司。三十二年为府。巡抚郭世
    隆疏改，置县八。后割山西蔚州来隶。光绪三十年，复割承德之围场来隶。东南
    距省治七百里。广四百四十里，袤三百二十里。北极高四十度三十七分十秒。京师
    偏西一度二十一分三十秒。不与。领一，州三，县七。宣化冲，繁，难。倚。
    明，宣府前卫。顺治中，省左右卫入之，为宣府镇治。康熙三十二年，改置为府治。
    北有东望山，西西望山。西有洋河自怀安入，左纳清水河、柳河川、泥河，东南入
    怀来。其南桑乾河自西宁入，数错出，于怀来合洋河，复入，迳府境。镇二：鸡鸣
    堡、深井堡。有守备，康熙中裁。有华稍营巡检司。宣化、鸡鸣二驿。又递二。军
    站五。赤城简。府东北七十里。明，赤城堡。旧为上北路。康熙三十二年改置。又
    以滴水崖、云州、镇安、马营、镇宁五堡入之。赤城山城。东北：白河自独石入，
    南流出龙河峡，一曰龙门川，侧城东南，合大石门水，亦曰赤城河。又得翦子岭东、
    浩门岭西水，屈东南，右纳龙门河，左得红沙梁水，入延庆。营二：独石左、独石
    右。口七：镇宁、松树、马营、君子、镇安五堡，龙门所、滴水崖。顺治中，改参
    将置守备滴水崖。雍正中，改守备置都司。镇十一：新镇楼、云州堡，及北栅、东
    栅、西栅、盘道、塘子、清平镇岭、四望、砖墩、野鸡九口。驿二：云州、赤城。
    万全冲，繁，难。府西北七十五里。明，万全右卫。旧为西路，康熙三十二年改置。
    西北有野狐岭、荨麻岭，今★洗马林。西有洋河自怀安入，左纳孙才沟，西沙河、
    新河、东沙河，仍入之。西有爱阳河。东有清水河自张家口入，合臭滩、黄土梁水，
    南入宣化。营二：万全、张家口。有副将。光绪七年，移多伦，惟都司驻。口五：
    镇口台、神威台、洗马林、新河、膳房堡。有军站五。龙门简。府东北百里。明，
    龙门卫。旧为下北路。康熙三十二年改。又以葛峪、赵川、雕鹗、长安岭四堡入之。
    西有龙门山，龙门河出其北麓，迳城南而东，左得翦子岭西、浩门岭南水，入赤城。
    西有小清水河，自张家口分入而合，曰柳河川。又有泥河，并入宣化。营一：龙门
    路。口二：葛峪堡、赵川堡。镇八：安边、静楼、墩镇、冲台、盘道、宜台六口，
    常峪镇、雕鹗堡。长安岭堡并有驿，雍正中，岭置都司，后裁。有军站二。怀来冲，
    繁。府东南百五十里。明，怀来卫。旧为东路。康熙三十二年改。又以保安卫及土
    木、榆林二堡入之。南有军都山。西有桑乾河，自宣化入，再错出复入，会洋河，
    北支也。折东南，右得矾山水，左有右河，至合河口会妫河，其东支也。又南入宛
    平，为卢沟河。二镇：保安城，雍正中改参将置都司；矾山堡，守备驻。有沙城堡
    巡司。土木、榆林二驿。军站四。蔚州冲，疲，难。府西南二百四十里。雍正六年
    自山西大同来隶。有卫。康熙三十二年改。乾隆二十二年省入。东南：笄头山，一
    曰磨笄山。西有壶流河，自山西广灵入，再错出复入。左右得乾沙河，九折，北合
    定安河、会子河、扶桑泉诸水，入西宁。三镇。黑石岭即飞狐岌，有神道沟巡司，
    康熙中裁，以吏目兼理。又岔口、桃花堡，三递。西宁简。府西南二百里。康熙三
    十二年以明顺圣东、西二城置。东南有榆林山、月神山。西有桑乾河，古湿水，自
    山西天镇入。有小庄渠，乾隆十年导。又东，左纳虎沟河，合五里河、汊河、西沙
    河，至小河口会壶流河。有顺圣川镇。东城、西城二递。怀安冲，繁。府西少南百
    二十里。明，怀安卫。康熙三十二年改。又省万全左卫及所辖柴沟堡、西洋河堡入
    之。西北：花山。南：讬台谷。水沟口河自山西天镇入，合谷水，自洪塘沟东北注
    洋河。东洋河自张家口入，会西洋河、南洋河，曰洋河，亦曰燕尾河，错出复入，
    合水沟口河。营一：柴沟堡，巡司驻。口二：东洋河、西洋河。有左卫城、西洋河
    堡、水关台、镇口台四镇。怀安、万全二驿。军站四。延庆州冲，难。府东少南二
    百里。旧隶宣府镇为东路。顺治末，省永宁县入卫。康熙三十二年改。乾隆二十六
    年，又省延庆卫及所辖五千户所入之。北：阪泉山。东北：独山。南：八达岭。北：
    白河自赤城入，复入独石口。妫河出州东北，伏流复出为黄龙潭，合龙湾水，环城，
    合沽河、蔡河、黑龙河，入怀来。镇五：石硖峪、营盘口、小水口、镇安堡、千家
    店。口四：周四沟堡、四海冶堡、柳沟城、八达岭。东有永宁城巡司。居庸驿。军
    站一。保安州简。府东南六十里。旧隶宣府镇为东路。康熙三十二年改。南：涿鹿
    山、桥山。西南：釜山、历山。东南：羹颉山。有泉湛而不流，古阪泉也。西：桑
    乾河自宣化错入，再错怀来入之，导为五渠。有马水口镇。有递。围场冲，繁，
    疲，难。西北三十二里，正副总管驻。本内蒙古卓索图、昭乌达东二盟地。康熙中，
    进为围场，曰木兰，国语“哨鹿”也。光绪二年置。三十年自承德来隶，兼有府、
    赤峰西北、丰宁东北境。在内蒙古各部落之中，周千三百里，广三百里，袤二百里，
    并有奇。四界表识曰“柳条边”。道二，并自波罗河屯入。东崖口，一曰石片子，
    西济尔哈朗图。旧制以八月秋狝，东入则西出，西入则东出，岁以为常。场都六十
    有九，以八旗分守于内，旗各营房一、卡伦五。镶黄旗营房在奇卜楚高，为北之东，
    其卡伦曰赛堪达巴罕色钦，曰阿鲁色埒，曰阿鲁呼鲁苏台，曰英格，曰拜甡图。正
    白旗营房在纳林锡尔哈，为东之南，其卡伦曰巴伦昆得伊，曰乌拉台，曰锡拉诺海，
    曰诺林锡尔哈，曰格尔齐老。镶白旗营房在什巴尔台，为南之东西间，其卡伦曰噶
    海图，曰卓索，曰什巴尔台，曰麻尼图，曰博多克。正蓝旗营房在石片子，为南之
    东，其卡伦曰木垒喀喇沁，曰古都古尔，曰察罕扎克，曰汗特穆尔，曰纳喇苏图扎
    巴。正黄旗营房在锡拉扎巴，为北之西，其卡伦曰库尔图陀罗海，曰纳喇苏图和硕，
    曰沙勒当，曰锡拉扎巴，曰锡拉扎巴色钦。正红旗营房在扣肯陀罗海，为西之北，
    其卡伦曰察罕布尔噶苏台，曰阿尔撒朗鄂博，曰麻尼图布拉克，曰齐呼拉台，曰布
    哈浑尔。镶红旗北营房在苏木沟，为西之南，其卡伦曰海拉苏台，曰姜家营，曰西
    燕子窝，曰郭拜，曰和罗博尔奇。镶蓝旗营房在海拉苏台，为南之西，其卡伦曰硃
    尔噶岱，曰苏克苏尔台，曰卜克，曰东燕子窝，曰卓索沟。有西图巡检司。驿一。

        口北三：隶口北道。直宣化府，张、独二口北。明季，鞑靼诸部驻牧地。康
    熙十四年，徙义州察哈尔部宣、大边外，坝内农田，坝外牧厂，顺治初置，在张、
    独者六，其一奉天彰武台。及察哈尔东翼四旗、西翼半旗。雍正中，先后置三理事
    同知。光绪七年，并改抚民同知。广六百里，袤六百五十里。

        张家口：要。明初，兴和守御千户所。顺治初，为张家口路，隶宣府镇。西
    北六十里。康熙中，置县丞。雍正二年，改理事。辖官地，及察哈尔东翼镶黄一
    旗、西翼正黄半旗，并口内蔚、保安二州，宣化、万全、怀安、西宁四县旗民。光
    绪七年改抚民，复。东南距省治七百五十里。北极高四十度五十分四十秒。京师偏
    西一度三十五分。北有东山、高山、大小乌鸦山。东洋河二源，自山西丰镇分入
    而合，左得苏禄计水。清水河出东北，合毛令沟、太子河、驿马图河，曰正沟，
    合大西沟、大东与新河、东西沙河，并入万全。其东小清水分入龙门。西北有昂古
    里泊。又诺莫浑博罗山有正黄等四旗牧厂，查喜尔图插汉地有礼部牧厂，并明天成
    卫边外地。齐齐哈尔河有太仆寺右翼牧厂，广百五十里，明大同边外地。东北喀喇
    尼墩井有太仆寺左翼牧厂，明，宣府边外地。北控果罗鄂博冈，有镶黄等四旗牧厂，
    明废兴和千户所。自雍正十年与俄定恰克图约为孔道。光绪二十八年，划地五百
    万方尺为租界。三镇：兴和城、太平庄、乌里雅苏台。有站。

        独石口：要。明初为开平卫。顺治初为上北路，隶宣府镇。东北二百五十里。
    康熙中置县丞，曰独石口，并卫入赤城。雍正十二年置理事。辖官地，及察哈尔
    东翼正蓝、镶白、正白、镶黄四旗，并口内延庆一州，赤城、龙门、怀来三县旗民。
    光绪七年改抚民。副将防守尉。驻。南距省治七百九十里。北极高四十度五十四分
    四十秒。京师偏西四十分。东南有大小石门山、太保山。白河，古沽水，正源堤头
    河，出西北狗牙山，合东西栅口水，与别源独石泉会，南入赤城。复自延庆州入，
    与黑河并入灤平，下流会潮、榆诸水，为北运河。上都河，古濡水，出东北巴颜
    屯图固尔山，合三道河，西北入多伦，下流为灤河，至乐亭入海，行二千一百里
    有奇。有金莲川、伊克勒泊。东北：博罗城，有御马厂，隶上驷院。四镇：丁庄湾、
    黑河川、东卯镇、千家店。有站。

        多伦诺尔：要。明，开平卫地。顺治初，置上都牧厂，属宣府镇。东北五百
    五十里。康熙三十年，喀尔喀为准逆所破，车驾跸此受降焉。雍正十年，置理事。
    辖察哈尔东翼正蓝、镶白、正黄、镶黄四旗，及蒙古内札萨克与喀尔喀旗民。光绪
    七年，改抚民。西南距省治千一百里。北极高四十二度二十八分二十秒。京师偏西
    六分。西南有骆驼山。北有锡拉穆楞河，自内蒙古克什克腾旗入，合碧七克、碧落、
    拜察诸河，北入巴林旗。东南有上都河，自独石口入，合石顶、克伊繃、额尔通、
    伊札尔、什巴尔台诸河。七星潭在上都牧厂北，一曰多伦泊，氏焉。蒙语谓止水
    曰“泊”，大者“诺尔”，次“鄂模”、“库勒”、“科尔昆”有差。北布珠、
    博硕岱等泊以十数。西北又有碱池。兴化镇在喇嘛庙南，张家口副将驻。有白岔司。
    又兴盛镇、二道泉、闪电河、土城子四汛。驿一。

        永平府：要。隶通永道。明，领州一，县五。乾隆初，废山海卫置临榆。先是
    雍正初，以顺天之玉田、丰润来隶。乾隆八年，复改属遵化。西距省治八百三十里。
    广三百三十里，袤三百八十里。北极高三十九度五十五分三十秒。京师偏东二度二
    十八分三十秒。领州一，县六。卢龙冲，繁，难。倚。东南：阳山。西南：孤竹山。
    灤河自迁安入，合青龙河。东有饮马河。东北：燕河。营一：燕河路。有燕河庄、
    夷齐庙二镇。灤河驿。铁路。迁安繁，疲，难。府西北四十里。西北：九山，康熙
    中改五虎山。灤河自承德府入，合黄花川河、瀑河，又南，左得铁门关水，入潘家
    口，古卢龙塞也。右纳潵河，折东迳城西。漆河自建昌入，合白洋、冷口二河，为
    青龙河。巨梁水出西北黄山，一曰还乡河。又沙河、石河、馆水、徐流营、泉庄诸
    营田。营二：喜峰路、建昌路。汛八：龙井关、潘家口、李家峪、青山口、榆木岭、
    擦崖子、冷口关、桃林口。三屯营、沙河堡、喜峰口三巡司。道光中，移三屯副将
    大沽口。太平寨、汉兒崖、沙河三镇。七家岭、灤阳二驿。抚宁冲，难。府东七十
    里。海，东南五十里。戴家河三源合于榆关南，为渝河，合狮子河，缘界。又西洋
    河二源纳燕子河入焉。乾沟河起河东，自临榆入。沙河西自迁安入，合为会河。汛
    二：界岭口、台头营。镇三：蒲河营、洋河口、深河堡。芦峰口、榆关二驿。昌黎
    繁，难。府东南七十里。北：碣石山。海，东南三十馀里，突北出七里，一曰七里
    海。灤河自灤州入，左出，支津入焉，为甜水沟口。饮马河自卢龙入，为沙河。四
    镇：姜各庄、蒲河口、沙崖口、蛤泊堡。有铁路。灤州难。府西南四十五里。海，
    南百三十里。有刘家河口，清河合沂河缘界入。西蚕沙口，小清河入。灤河自卢龙
    入。沙河自迁安入。馆水亦自其县入，曰陡河，亦曰檿牛河，合石溜河。州判驻胡
    各庄。三镇：刘河口、稻地、开平。榛子镇，巡司驻。铁路。乐亭简。府南少东百
    二十里。海，南四十五里。灤河自昌黎入，歧为二：东胡卢河，至老米沟；西曰定
    流，至清河口入灤。入海处五十里内凝碧，一曰绿洋沟。都行二千一百里。石碑场，
    西南。二镇：西关里、马头营。临榆冲，繁，难。府东北百七十里。奉天奉锦道寄
    此。乾隆二年，以明山海卫置山海关。今东门古榆关。顺治时置副将，后改游击。
    道光末，与永平副将互徙。北有角山，长城枕其上。石河，古渝水，县氏焉，譌
    “榆”。合鸭子河，帅府河入焉。故道在行宫西。其西汤河口。大清河出东北，入
    奉天宁远。乾沟河、起河并出西北。汛四：义院口、大毛山口、宁海城、黄土岭。
    小河口东曰柳边。门二：鸣水塘、白石嘴。三镇：海阳、乾沟、白塔岭。西有阳化
    场。石门寨巡司。迁安驿。铁路。

        遵化直隶州：冲，繁，难。隶通永道。明，县，属蓟州。康熙十五年，以陵寝
    隩区，升州，改隶顺天。乾隆八年，复援易州例升直隶州，割永平之二县来隶。西
    南距省治六百三十里。广百六十里，袤三百七十里。北极高四十度十三分。京师偏
    东一度三十二分三十秒。领县二。昌瑞山，西北七十里，本丰台岭，改凤台山，康
    熙初复改，东陵在焉。又西北雾灵山，淋、柳、潵横四河源此。横即潵右源，合东
    入迁安，与左源之黑河会。梨河古浭水，出东北芦兒岭，自迁安入，一曰果河，合
    沙河。又有双女河、车道峪水。马兰峪、洪山口，总兵驻；与鲇鱼口、大安口、罗
    文峪为五镇。石门镇，州判驻。又大洼汛、窝哨子、窄道子、老厂四镇。西：半壁
    山。巡司二：驻州及石门。有丞。玉田冲，繁，难。州西南九十五里。雍正二年，
    自顺天改属。乾隆八年来隶。燕山，西北二十五里。北有黎河自州入，曰漳泗河，
    入蓟曰沽河，复缘界曰蓟运河。小泉河出东北，嘉庆末，建行宫其上，更名萦辉河，
    合蓝泉、螺山水注之。还乡河自丰润入，合沙流河，迳雅鸿桥，合黑龙河，又西来
    会。双城河出县北黄家山，亦南来会。雅鸿桥，河主簿驻。嘉庆十二年，以河丞改。
    有阳樊驿。铁路。丰润冲，繁，难。州东南百里。改隶同玉田。海，南二百里。陡
    河自灤入，错出复入，合倍河，分流复合，入为涧河口。东支金沱泊，支津西南合
    王家河。蓟运河自玉田缘界。还乡河自迁安入，纳双女河、车道峪水。同治中南决，
    至黑马甸，于是有黑龙河，合泥河，并注蓟运河。沙流河出西北。丰台镇西南，有
    河主簿、巡司。越支场，南百里，大使驻，今移宋家营。小集、毕家圈、开平营三
    镇。又义丰驿。铁路。

        易州直隶州：繁，难。隶清河道。明属保定，领县一。雍正十一年，升直隶州。
    割山西大同之广昌来隶。南距省治百四十里。广二百六十里，袤二百二十里。北极
    高三十九度二十三分。京师偏西初度五十分三十秒。领县二。西有行宫二：一、良
    各庄；一、泰宁镇，总兵驻。有永宁山，西陵在焉。北：易濡水，出州西益津岭，
    合安河、五里河，其东北即迎紫河。中易、白涧河，出西北武峰岭，南易、雹水，
    出西南石虎冈，其南有徐河、涧河、界河。拒马河自广昌入，错出复入，合小水以
    十数，入边。口十八，飞狐最险。有塔崖、奇峰二废巡司。镇二：乌龙沟、紫荆关。
    康熙中，移副将真定，改置参将，辖白石口、广昌营、浮图峪、乌龙沟、凝静菴五
    营。二驿：清苑、上陈。有丞，兼巡司。又州判驻。有铁路。淶水冲，繁。州东北
    四十里。西北：檀山。拒马河自州入，右出支津合铁岭水，又北东缘界复合。左出
    支津复入，合清水河。西南：北易亦自州入，合迎紫河，又东合遒栏河。口七。镇
    二：大龙门、马水口。旧称京师右辅，有都司，辖大龙口、金水口诸汛。二镇：水
    东营、秋澜汛。黄庄镇巡司。在城、石亭二驿。铁路。广昌简。州西八十里。雍正
    十一年自山西大同来隶。城西淶水，譌“漆”，又借“七”，拒马西源出焉。会东
    源，错出复入。汤河自山西灵丘入。口八。镇八。浮图峪古银防路，最险；插箭岭
    口、白石口、胡核岭口、黄土岭口，又黑石岭镇，古飞狐口。县驿一。铁路。

        冀州直隶州：繁，疲。隶清河道。明属真定。领县四。雍正二年，升直隶州。
    割正定之衡水来隶。北距省治三百里。广百六十里，袤二百五十里。北极高三十七
    度三十八分五十秒。京师偏西初度四十七分三十秒。领县五。滹沱、滏阳，旧自束
    鹿会县西，入衡水。雍正初，滹北徙，与滏离，遂横溃，后卒合滏顺轨焉。北有枯
    洚渠。州驿一。南宫简。州西南六十里。漳河故道三，中洚渎，东南古漳，西北新
    漳。今复南徙，邑遂无水患。县驿一。枣强繁，疲，难。州东南三十里。东：古漳
    河，一曰黄泸河，自南宫入。西：索卢河。卫支津自州入。并涸。新河简。州西少
    南六十里。西有滏阳河，自宁晋再入。有胡卢湾，旧与漳合处。县驿一。武邑疲，
    难。州东北九十里。西：滏阳河自衡水入。又废龙治河、老漳河。有水驿。衡水简。
    州东北九十里。漳河衡流，古亦曰衡水。隋以氏县。后为新漳河，乾隆中南徙。其
    滹沱今北徙。惟滏阳河自州入。古盐河湮。县驿一。

        赵州直隶州：冲，繁。隶清河道。明属真定。领县六。雍正二年，升直隶州。
    改赞皇隶正定。东北距省治三百九十里。广二百里，袤百四十里。北极高三十七度
    四十八分三十秒。京师偏西一度三十三分三十秒。领县五。西北：洨河自栾城入，
    纳猪龙河、冶河、新桃河。槐河自高邑入，绵蔓既合甘淘、冶河，而洨迳其故道，
    故即斯洨。太白渠下流亦被冶河目也。有滹沱故道，咸丰初淤。鄗城驿。柏乡冲，
    繁。州南六十里。午河自临城入。河及支津并自高邑入。而纳新沟河。有槐水
    驿。隆平简。州南九十里。东有滏阳河。沣河自任入。沣有九闸，雍、乾中建。北
    有泜河，自唐山入，合新沟水。河自柏乡入，合支津及午河，曰槐午河。有驿。
    高邑简。州西南五十里。北有槐河，自元氏入。南新沟河。河自赞皇入。县驿一。
    铁路。宁晋简。州东南四十里。滏阳河自隆平入。有宁晋泊，周百馀里，汇其沣、
    泜、午及州之洨、槐诸水，自十字河来会，错出复入。邑故泽国，康熙末，漳南徙，
    雍正初，滹东徙，怡贤亲王复濬各水口，筑堤设斗门，阏内外水出入，积潦始消。
    光绪中，滹沱复淤塞，半为平陆。有百尺口废巡司。县驿一。

        深州直隶州：简。隶清河道。明属真定。领县一。雍正二年升，以正定之武强、
    饶阳、安平来隶。衡水还属正定。北距省治二百八十里。广百四十里，袤百六十里。
    北极高三十八度三分四十秒。京师偏西初度四十七分。领县三。州境自古病河、漳
    二水。河、漳先后他徙，滏、滋亦不甚横。惟滹沱于乾隆十九年自束鹿分支溃入，
    同治七年复北徙，自安平入，诸故道并淤。有驿。武强简。府东五十里。南：武强
    山，下有渊。滏阳自武邑入，至小范镇北，夺滹沱故道。道光初，滏、滹同溢。有
    废亭子、龙冶二河。有驿。骁阳疲，繁，难。州东北六十里。乾隆初，知县侯鎯以
    滹为患，濬新沟七。同治中，唐世禄复疏经流三、支渠八，并注献之古洋河。逾年
    复决安平。知县吴恩庆筑堤，首郭村，讫秦王庄，滹、滋始分。今滹沱中、南二支
    自州入，而古唐河自蠡入，半淤。有驿。安平简。州西北五十里。滹沱中、南二支
    并自深泽入。猪龙河自祁入。其支津量石河，湮。有驿。

        定州直隶州：冲，繁，疲，难。隶清河道。明领二县。雍正二年升。十二年，
    以保定祁州之深泽来隶。新乐还属正定。东北距省治百五十里。广百四十里，袤二
    百里。北极高三十八度三十二分三十秒。京师偏西一度二十一分。领县二。中山，
    城内，今设钟鼓楼。北有唐河自唐入，始为患。乾隆中，南夺小清河。嘉庆中，复
    北夺小清河为今渎。南有嘉河自曲阳入。沙河自新乐入资河。同治十年南徙，错出
    复入会资河，自深泽缘界。唐、沙各故道及木刀沟并涸。有永定驿。铁路。曲阳简。
    州西北六十里。西北：恆山，古北岳。顺治末，改祀于山西浑源。恆水出其北谷，
    合三会河。唐河纳县北马泥河，错入。西北：沙河自阜平入，合平阳河，左得圆觉
    泉诸水。长星沟出西北孔山，侧城东南，合曲逆溪、灵河，自是曰孟良河。县驿一。
    深泽简。州东南九十里。雍正十二年，自祁州来隶。滹沱、滋并自无极入。滹歧为
    三，北为经流。滋旧纳支津木道沟，涸。乾隆初，决赵八庄，寻塞。复濬官道沟，
    导城西沥水东注安平。县驿一。

        国学网站独家推出

亦凡公益图书馆(Shuku.net)

下一卷 回目录