                                   列传六十三

        石琳兄子文晟徐潮子杞贝和诺子马喇陶岱
        傅霁觉罗华显蒋陈锡子涟泂刘廕枢
        音泰鄂海卫既齐
        石琳，汉军正白旗人，石廷柱第四子。初授佐领，兼礼部郎中。康熙元年，出
    为山东按浙江盐运使。十二年，转湖广下荆南道。十三年，襄阳总兵杨来喜、副将
    洪福以南漳叛应吴三桂，据房县、保康、竹山。琳偕总兵刘成龙率师讨之，抚定各
    峒寨。十五年，迁河南按察使。禁旅南征，牧马开封，当麦秋，琳与统兵诸将帅约，
    令兵毋驿骚，坐帐中四十馀日。及去，民得穫麦。
        二十年，迁浙江布政使。时耿精忠初平，衢州被兵尤甚，户口逃亡，丁赋皆责
    之里甲。琳覈实，请免之。师行供亿浩繁，民多逋负，琳悉为釐定，裁革陋规，禁
    加耗尤严。尝曰：“革一分火耗，可增一分正供。”二十三年，擢湖北巡抚。工部
    以修建太和殿，檄各省采柟、杉诸木。琳言柟产万山中，挽运甚艰，请宽其程限。
    部议不许。特诏允之。
        二十五年，调云南。疏言：“详覈赋役全书，应更改者八事。云南自明初置镇
    设卫，以田养军曰屯田。又有给指挥等官为俸，听其招佃者曰官田。其租入较民赋
    十数倍，犹佃民之纳租於田主。国初吴三桂留镇，以租额为赋额，相沿至今，积逋
    愈多，官民交困。宜改依民赋上则起科。云南盐井有九，以各井行盐之多寡为每岁
    徵课之重轻。琅井盐斤徵课六釐，白井八釐，至黑井则倍。明末加徵，较明初原额
    不啻数倍。今请减黑、白二井之课如琅井例。开化民田亩科粮二斗六升三合，较未
    设府以前加至十倍。通省民粮，惟河阳最重，今当减半，与河阳一例。元江由土改
    流，三桂於额粮外别立名色：曰田地讲银，曰茶商税银，曰普洱无耗秋米，曰浪妈
    等六寨地租。加赋倍徵，民不堪命，应请各减其半。通海六寨地粮较民赋重几三倍，
    当改依新定民赋科则。咢嘉每粮一石，徵条编银四两有奇，亦为偏重。今既归南
    安州附徵，应与州赋一律，每粮一石，徵银一两四分。丽江界连土番，古称荒服。
    三桂叛后，割金沙江以内喇普地与蒙番，地去而粮存，当删除。建水自明时设参将，
    岁派村寨陋规银三百有奇、粮八十馀石，三桂遂编入正额，当裁革。新平之银场，
    易门之铜厂，矿断山空，宜尽豁课税。”疏入，下所司议，刊入全书颁行。
        二十八年，擢两广总督。琼州总兵吴启爵奏琼属黎地，请设州县，筑城垣，增
    兵防守。命琳勘奏，力陈其非要，上从之。四十一年，连州瑶作乱，遣都统嵩祝等
    会剿，平之。琳规画善后，定官吏管辖，拨兵移防，悉协机宜。未几，卒官。
        兄子文晟，初授蓟州同知，历云南开化、山西平阳知府。康熙三十三年，上嘉
    其居官有声，超擢贵州布政使。是岁，即迁云南巡抚。为政务举大纲。云南屯赋科
    重民田数倍，琳官巡抚时，奏减而未议行；文晟复疏请，特允减旧额十之六。安南
    国王黎维正疏告国内牛羊、蝴蝶、普园三地为邻界土司侵占，乞敕谕归还。会文晟
    入觐，上问文晟，奏言：“此地明时即内属，非安南地。妄言擅奏，不宜允。”乃
    降诏切责之。四十三年，调广东。四十四年，擢湖广总督。坐劾容美土司田舜年僭
    妄淫虐非实，部议当降调，上命留任。文晟以疾乞退，上谕大学士曰：“文晟粗鄙，
    若为土司事而罢，似未得体。今既引疾，可允其请。”罢归。五十九年，卒。
        徐潮，字青来，浙江钱塘人。康熙十二年进士，选庶吉士，授检讨，累擢少詹
    事。潮学问淹通，在翰林，应奉文字，多出其手。圣祖尝御门召讲易、论语，敷陈
    明晰，为之倾听。三迁至工部侍郎，督理钱局，清介不苟随俗。局官冒滥事发，潮
    独无所连染。三十三年，典会试。以母忧归，服阕，起刑部侍郎。
        三十九年，授河南巡抚，上谕之曰：“河南火耗最重，州县多亏欠，尔当筹画
    禁止。”潮上官，令火耗无过一分，州县私派，悉皆禁革。南阳承解黑铅，卫辉办
    兑漕米，向皆假手胥吏，恣为侵渔。潮悉心区画，宿弊悉除。开封五府饥，疏请漕
    粮暂徵改折，以平市直。归德属永城、虞城、夏邑三县被灾地亩至一万七千馀顷，
    出粜常平、义、社仓穀，借给贫民牛种，全活甚众。四十一年，上巡幸畿甸，问巡
    抚李光地邻省督抚贤否，光地举潮对。上褒美，以潮与光地、张鹏翮、彭鹏、郭琇
    并称。四十二年，上南巡，潮迎驾泰安，赐冠服及御书榜额。其冬，西巡，复迎驾，
    赏赉有加。上念汾、渭皆入河，议於河南储穀，遇山、陕岁歉，自水道移粟，便於
    陆运。命潮会陕西、山西督抚勘议。潮与川陕总督博霁会勘三门砥柱。语见博霁传。
    又别疏言：“汴水通淮，一自中牟东经祥符至宿迁，湮塞已久；一自中牟东南经尉
    氏至太和，今名贾鲁河，尚可通流：请量加疏濬。郑州北别有支河，旧迹尚存，若
    於此建闸，使汴与洛通，尤为民便。”上从之。
        四十三年，擢户部尚书，充经筵讲官，兼翰林院掌院学士，教习庶吉士。四十
    四年，扈从南巡，命赴河南按事。时上以高邮、宝应诸州县频年被水患，由洪泽湖
    无所宣泄，宜於高堰二坝筑堤束水入河，又於下河筑堤束水入海。会潮按事还，上
    询河壖形势，因指授方略，命往董其役。四十五年，监修高家堰滚水坝、高邮车逻
    中坝，并濬文华寺减河。四十六年，监修武家坝、天然坝、蒋家坝及诸堤闸，先后
    毕工。四十七年，调吏部。四十九年，以病乞休，许以原官致仕。五十四年，卒，
    赐祭葬。
        潮居官平易，不事矫饰，所至民咸称颂。乾隆初，追谥文敬。子本，自有传。
        杞，字集功。康熙五十一年进士，官编修。由甘肃布政使巡抚陕西，入为宗人
    府府丞。予休致，卒。
        贝和诺，富察氏，满洲正黄旗人，济席哈孙。自工部笔帖式授户部主事，历郎
    中，兼佐领，累迁大理寺卿。康熙三十五年，命往山东经理闸河。漕运总督桑额奏
    漕船尽过济宁，较往岁早一月。上以遣官经理，於漕运便，命以为常。迁左副都御
    史，擢户部侍郎。三十七年，朝鲜岁祲，国王李焞乞开市义州中江贸穀。诏发三万
    石与为市，令贝和诺及侍郎陶岱监视。事已，焞上表谢“八道生灵，赖以全活”。
    是年，授陕西巡抚。疏报：“陕西开事例，积贮米麦，应存一百七十七万石有奇，
    今实存仅十七万。”上命尚书傅腊塔、张鹏翮往按。寻疏言长安、永寿、华阴等籴
    补三十八万有奇，馀皆欠自捐生，请令补完。
        三十九年，调四川。疏言：“打箭炉、木鸦等处番、民一万九千馀户归顺，请
    增设安抚使五、副使五、土百户四十五，以专管辖。边民运茶赴炉贸易，给官引五
    千六百道，定额徵课。川省行盐，潼川、中江山路崎岖，难於陆运，额运壅滞。惟
    冰江小溪通水运，请增给水引，商民交便。”贝和诺治事精详，尚书张鹏翮按事还，
    於上前亟称之。四十二年，召授兵部侍郎。
        四十四年，擢云贵总督，捕治富民盗李天极、王枝叶等。天极广通诸生，与临
    安硃六非造为符谶，师宗州枝叶，人素无行，天极等诱之，诡讬明桂王孙，纠党谋
    不轨。僭称文兴三年，散播印劄，图劫掠广南、开化，自蒙自窜入会城。贝和诺标
    兵诇得状，诛六人，流其馀党。四十九年，召拜礼部尚书。以太原流匪陈四等六十
    馀人诡称赴云南垦地，贝和诺得布政使牒报不察究，坐降调，授盛京工部侍郎。五
    十七年，复召为礼部尚书，以老乞休，诏慰留。六十年，卒官。
        子马喇，袭管佐领，兼护军参领，累擢正红旗满洲副都统。雍正五年，西藏阿
    尔布巴等与贝子康济鼐不睦，命马喇往驻西藏。既，阿尔布巴戕害康济鼐，后藏颇
    罗鼐率兵报仇，执阿尔布巴等。遣尚书查郎阿等谳其罪，磔之。诏颇罗鼐总管前后
    藏事，移达赖喇嘛於里塘。七年，命马喇驻里塘守护，赐帑金二千，总藏事。擢护
    军统领。还京，迁工部尚书，坐免。十一年，复以副都统衔往西藏办事。卒官。
        陶岱，瓜尔佳氏，满洲正蓝旗人。由主事历户部郎中，累擢吏部侍郎。朝鲜告
    饥，乞开市贸穀，命陶岱与贝和诺运米给籴，御制海运朝鲜记纪其事。康熙三十八
    年，署两江总督。寻授仓场侍郎，以漕运迟误，降五秩，随旗行走。寻卒。
        博霁，巴雅拉氏，满洲镶白旗人。自护卫授銮仪使，擢镶白旗都统。康熙二十
    四年，授江宁将军，调西安。三十五年，抚远大将军费扬古率师西剿噶尔丹，命博
    霁率满洲兵自宁夏会师，大败噶尔丹於昭莫多。叙功，授世职拖沙喇哈番。圣祖尝
    谕大学士等曰：“博霁自江宁赴西安，军民攀留泣送，直至浦口。非有善政，何能
    如此？诚可谓将军矣！”四十二年，上幸西安阅兵，谕曰：“西安官兵皆嫺礼节，
    重和睦，尚廉耻，且人才壮健，骑射精练。朕巡幸江南、浙江、盛京、乌喇等处阅
    兵，末有能及之者，深可嘉尚！”赉博霁御用櫜建、弓矢。
        四十三年，授四川陕西总督。上以山、陕屡岁祲，欲於河南储粟备赈，溯黄河
    挽运，虑三门砥柱水急，舟不得上，命博霁偕山、陕、河南巡抚会勘。寻合疏言：
    “三门滩多水激，挽运险阻，仍以陆运为便。”从之。四十七年，卒，赐祭葬。
        觉罗华显，满洲正红旗人。初授宗人府主事，迁户部理事官。康熙三十七年，
    授翰林院侍讲学士，累迁内阁学士。三十九年，授甘肃巡抚，未上官，调陕西。四
    十年，擢川陕总督。甘肃流民数千人就赈西安，华显与巡抚鄂海出俸为有司倡，集
    资计口授粮，并拨荒地为业。上幸西安阅兵，与博霁、鄂海同受赐。陕民困重敛，
    华显饬有司禁私徵，屏绝餽遗，军民称颂。四十二年，卒官，加太子太保，赠兵部
    尚书，谥文襄。祀陕西名宦。
        蒋陈锡，字雨亭，江南常熟人。父伊，康熙十二年进士，选庶吉士，授御史。
    疏陈民间疾苦，绘十二图以进。累官河南提学道副使，卒官。
        陈锡，康熙二十四年进士，授陕西富平知县。岁饥，米斛直数千，发仓赈济，
    不给，斥家资佐之，全活甚众。行取，擢礼部主事。监督海运仓，革粮艘篷席例银。
    迁员外郎。河道总督张鹏翮荐佐两淮河务。四十一年，授直隶天津道，迁河南按察
    使，谳决平恕。豫省有老瓜贼为害行旅，陈锡廉得其巢穴，悉擒治之。
        四十七年，迁山东布政使。未几，擢任巡抚。疏请缓徵二十三州、县、卫被灾
    逋赋，广乡试解额，增给买补营马直，免累及所司。条陈海防三事，言战船当更番
    修葺，水手当召募熟谙水道之人，沿海村庄当举行团练，互相接应；并以御史陈汝
    咸条议海疆弭盗，疏请渔舟编甲，闽、粤鸟船不许携砲械，得盗舟火药军器，必究
    所从来。部议悉从之。长芦巡盐御史希禄请增东省盐引，临清关请增设济宁等五州
    县口岸，陈锡皆言其不便，并得请。
        五十五年，擢云贵总督。禄劝州土酋常应运诱沿江土夷攻卓干寨，陈锡檄师会
    剿，平之，拨兵弁驻守其地。石羊绪矿厂硐老山空，课额不足，疏请嗣后硐衰即止，
    勿制定额。镇远至省三十二驿，山路崎岖，驿夫苦累，下令非有符合，毋滥应夫马。
    都统武格、将军噶尔弼率师入西藏，以云南粮运艰难，欲自四川运粮济给。四川总
    督年羹尧奏言滇、蜀俱进兵，蜀粮不足兼供。乃命陈锡与巡抚甘国璧速运。五十九
    年，诏责其筹济不力误军机，与国璧并夺职，令自备资斧运米入藏。明年，卒於途。
    雍正元年，山东巡抚黄炳言陈锡在巡抚任，侵蚀捐穀羡馀银二百馀万，部议督追。
    弟廷锡入陈始末，诏减偿其半。子涟、泂。
        涟，字檀人。进士，官编修，终太仆寺卿。
        泂，字恺思。进士，历工部郎中，出为云南提学道。西陲用兵，命从军，授甘
    肃凉庄道。西檄多卜藏、玛嘉诸部与谢勒苏、额勒布两部逃人倚石门寺为巢，往来
    劫掠。泂料简精锐，会凉州镇官兵，分五路进剿，转战棋子山，歼贼之半。时罗卜
    藏丹津进逼西宁，复檄兵捍御，罗卜藏丹津遁走。大将军年羹尧上其功，迁山西按
    察使，进布政使。上嘉泂实心供职，免其父追偿。雍正十年，加侍郎衔，往肃州经
    理军营屯田。在事二年，辟镇番柳林湖田十三万亩，得粮三万石。筑河堤，扩二大
    渠，分濬支渠，并建仓储粮，公私饶裕。副都御史二格协理军需，劾泂侵帑误公，
    逮治论死，下狱追赃。总督查郎阿等交章雪其诬，泂已病卒。
        刘廕枢，字乔南，陕西韩城人。康熙十五年进士，授河南兰阳知县，有政声。
    行取，擢吏科给事中，以忧归，服阕，除刑科给事中。疏言：“廉吏必节俭。迩来
    居官竞尚侈靡，不特车马、衣服、饮食、器用，僭制逾等；抑且交结、奔走、餽送、
    夤缘，弃如泥沙，用如流水。俸不给则贷於人，玷官箴，伤国体。请敕申斥，以厉
    廉戒贪。”又疏言：“京师放债，六七当十；半年不偿，即行转票，以子为母。数
    年之间，累万盈千。是朝廷职官，竟为债主厮养。乞敕严立科条，照实贷银数三分
    起息。”并下部议行。寻调户科。三十六年，诏求直言，廕枢疏请肃纪纲，覈名实，
    开言路，报可。
        三十七年，外转江西赣南道。赣俗健讼，廕枢昼夜平决，惩妄诉者，讼渐稀。
    将吏私徵门税，廕枢令革之。米市有牙课，牙人籍以婪索。廕枢以其钱置田，徵租
    代课，除民累。署按察使，忤总督阿山，以谳狱前后狱辞互异，劾罢。四十二年，
    圣祖西巡，廕枢迎驾潼关，上识之，召对称旨，复授云南按察使。四十五年，迁广
    东布政使。总督贝和诺称其清廉勤慎，士民爱戴，云南布政使缺员，请以廕枢调补，
    上从之。廕枢督濬昆明湖，筑六河岸徬。会夏旱，发粟平粜，祷於五华山，得雨，
    民大悦。
        四十七年，擢贵州巡抚。贵州苗、仲杂处，号难治。廕枢至，绝餽遗，省徭役，
    务以安静为治。疏请广乡试解额，设南笼学，以振人文。先后请改石阡、丹川、
    西堡、宁谷、平州、大华诸土司，设流官。开驿道，自云南坡至蕉溪二千馀里。又
    疏言贵州钱粮课税仅十馀万，邻省岁协饷二十馀万，稍愆期，军士悬额待饷。请豫
    拨二十万储布政使库。部议持不可，疏三上，诏特允之。其后红苗叛，饷赖以无绌。
    乌蒙、威宁两土司相仇杀，四川巡抚年羹尧遣吏勘问，土酋匿不出，疏闻，命四川、
    云、贵督抚按治。廕枢先至，遣使招谕，威宁土酋听命，乌蒙土酋亦自缚出就质，
    咸原伏罪释仇，苗以无事。
        五十四年，准噶尔策妄阿喇布坦侵哈密，诏备兵进讨。廕枢累疏请缓师，略云：
    “小丑不足烦大兵。原皇上息怒，重内治，轻远略。”上责其妄奏，命驰驿赴军前
    周阅详议。廕枢抵巴里坤，上疏数千言，请屯兵哈密，以逸待劳。旋称病还甘肃，
    疏乞休，严旨谯让，仍令回巡抚任。廕枢疏报病愈，上斥廕枢：“令诣军前即称病，
    令回任病顿愈，情伪显然。”命解任诣京师。部议阻挠军务，坐绞，上宥之，遣赴
    喀尔喀种地。年已八十二，居戍三年，释还，复故官。六十一年，与千叟宴。世宗
    御极，召见，赐金归里。寻卒，年八十七。
        音泰，瓜尔佳氏，满洲镶红旗人。初为西安驻防兵。康熙十三年，副都统佛尼
    勒讨吴三桂将谭弘、吴之茂、王屏籓等，音泰隶麾下。师自汉中进克阳平朝天关，
    驻守梅岭关，贼夜劫营，音泰力御，中枪折齿，得上赏。明年，佛尼埒攻王辅臣秦
    州，临壕列围，贼突骑出犯，音泰射殪三人，贼骇遁。复进攻西和，屡败之茂等於
    盐关岐山堡。十七年，进攻四川，克保宁、叙州。叙功，授骁骑校，迁防御。
        三十五年，署参领，从西安将军博霁会大将军费扬古征噶尔丹，出西路。五月，
    上亲征，出中路，至克鲁伦河。值积雨，运粮滞，贼预焚草地，我军纡道秣马。音
    泰言於博霁曰：“圣驾亲征，宜倍道前进。”乃急趋昭莫多，大军继进，噶尔丹败
    遁。叙功，予云骑尉世职。四十一年，迁佐领。四十二年，上巡西安，令官兵校射，
    音泰蒙赉与赐宴，寻授协领。
        四十三年，擢西安副都统。四十四年，授西宁总兵官。上知其贫，诏陕西督抚
    助练兵犒赉之资。四十六年谕：“音泰久居西陲，谙习兵事，外籓蒙古及内地军民
    交口称誉。”命擢甘肃提督。四十八年，授川陕总督。入觐，赏花翎及冠服、鞍马，
    并御书“揽辔澄清”榜赐之。
        四十九年，幹伟番蛮罗都等掠宁番卫，戕冕山营游击周玉麟，命四川巡抚年羹
    尧偕提督岳升龙往剿。羹尧至，升龙已擒罗都等三人械送勘问。既定谳，遂先还。
    升龙偕建昌总兵郝弘勋至会盐招降，番蛮诸酋原率众十万贡纳粮马。音泰请以降酋
    为土司，分领其众。因劾羹尧违旨先还，诏夺羹尧职，留任效力。未几，升龙以疾
    解任，羹尧知其曾假帑金，议率属捐俸代偿，音泰不从。羹尧遂入告，上允行，并
    谕音泰宜与巡抚和衷。寻褒其洁清不瞻徇，实心任事。会奉诏申禁游民越境，令严
    劾纵容官吏。邠州诸属拘系者四十馀案，每案至数十人。音泰疏言诸人皆藉技营生，
    无不法状，应递解原籍编管；如纵出境，议处所司，上韪之。
        以病疏乞休，上曰：“朕前幸西安，知音泰义勇，洊擢至总督。宽严并用，军
    民无不感戴。朕甚爱惜之，可令在任调摄。”五十二年，复请，许解任还京师，给
    第宅田亩，以旌其廉。并谕群臣曰：“朕初用音泰，人不知其善，后乃称朕有知人
    之明也。”五十三年，卒，赐祭葬，谥清端。初授云骑尉世职，特命世袭罔替。
        鄂海，温都氏，满洲镶白旗人。自笔帖式授内阁中书，历宗人府郎中，兼佐领。
    康熙三十二年，圣祖亲征噶尔丹，命鄂海赴宁夏储备牲畜。陕西按察使员缺，上以
    命鄂海，且谕之曰：“初任外僚，每言洁其身以图报。及莅任，辄背其言。朕於数
    十从臣中简尔为按察使，尔当益励素行也。”三十七年，迁布政使。四十年，擢巡
    抚。
        四十九年，授湖广总督。镇筸边外红苗为乱，令总兵张谷贞等召苗目宣谕，毛
    都塘等五十二寨、盘塘等八十三寨，先后薙发归化，上嘉之。五十二年，移督川、
    陕。疏报甘肃洮、岷边外大山生番请归化，上以洮、岷边外无生番，或为蒙古属部，
    命详察。鄂海奏大山在洮州东南土司杨汝松界外，非蒙古属部，宜令汝松兼辖；复
    疏报四川会川营界外凉山番目阿木哨请归化，岁贡马，请给番目职衔，令辖所属番、
    民：并从之。甘肃靖远、固原、会宁岁歉饥，民乏食，疏给口粮资本，抚辑流移。
        五十七年，大将军贝子允等率师讨策妄阿喇布坦，驻兵西宁、甘州、庄浪诸
    处。鄂海请发西安库帑四十万，并拨平凉、巩昌、宁夏仓穀十万，充饷；以陕西葭
    州、甘肃宁夏等二十八处转输军需，请豁丁粮，纾民力。五十八年，复请豁甘肃逋
    欠钱粮草束，俾民得尽力输纳本年粮草以佐军，户部格不行，特旨允之。六十年，
    诏解任专治粮饷，以四川巡抚年羹尧代之。未几，命往吐鲁番种地效力。雍正元年，
    予原品休致，效力如故。寻卒。
        卫既齐，字伯严，山西猗氏人。父绍芳，字犹箴，顺治三年进士，授河南尉氏
    知县。兵后修复城郭、学校，勤劝课，广积储，禁暴戢奸，尉氏民颂焉。行取兵部
    主事，累迁贵州提学道佥事、浙江巡海道副使。
        既齐，康熙三年进士，改庶吉士，散馆授检讨。讲学志当世之务，上疏言时事，
    语戆直。会遭祖母丧，假归。居久之，诣京师补官。上命以对品调外，授直隶霸州
    州判。既齐召民之秀良者曹试而教诲之，俾各有所成就。民贷於旗丁，子钱过倍，
    横索无已。既齐力禁戢之，无敢逞。迭署固安、永清、平谷知县，所至辄有惠政。
    巡抚于成龙疏荐。会既齐以母忧去，继复遭父丧。一日，上御门，举既齐谘於九卿，
    佥曰贤，命复授检讨。二十七年，服阕，诣京师补官。上知既齐讲学负清望，超擢
    山东布政使。既齐感激，益自奋勉为清廉，令府县输款封还平馀。门悬钲，吏民白
    事得自通。建历山书院，仿经义、治事之例，设奎、壁二斋课士。护巡抚印者再。
    清庶狱，结八十馀案，株累数百人尽释去。在官三年，有声绩。三十年，授顺天府
    尹，疏请按行所部，黜陟属吏贤不肖。上以为无益，不许。寻擢副都御史，闻山、
    陕蝗见，平阳以南尤甚，疏请赈恤，上责其悬揣。
        旋授贵州巡抚。绍芳为提学，士民祠焉。既齐至贵州，谒父祠受事。黎平知府
    张潋、副将侯奇嵩报古州高洞苗金涛匿罪人杀吏，请发兵进剿，既齐疏闻，即遣兵
    捕治；潋、奇嵩复报兵至斩苗一千一百一十八人，既齐复以闻。旋察知潋、奇嵩妄
    报，疏实陈，请夺潋、奇嵩官勘治。上责既齐轻率虚妄，遣尚书库勒纳、内阁学士
    温保往按。旋命逮既齐至京师，上令九卿诘责。既齐引罪请死，九卿议当斩，上命
    贷之，遣戍黑龙江。明年，赦还。家居，立社课士，斥家资供膏火。三十八年，上
    命承修永定河工。三十九年，又命督培高家堰，卒工次。
        论曰：康熙中叶后，天下乂安，封疆大吏多尚廉能，奉职循理。若石琳改赋役，
    徐潮革火耗，博霁、华显、音泰整饬武备，安不忘危，皆能举其职者。刘廕枢志在
    休民，未知应兵之不容已，蒋陈锡、鄂海又以督饷稽迟蒙谴，卫既齐遭际殊异，而
    不获以功名终，其治行皆有可称，膏泽及於民，无深浅远近，要为不沫矣。

        国学网站独家推出

亦凡公益图书馆(Shuku.net)

下一卷 回目录