                             本纪二十四  德宗本纪二

        二十一年乙未春正月癸酉朔，停筵宴。乙亥，日兵寇威海。丁丑，我海军与战
    于南岸，败绩。己卯，吴大澂始出关视师。辛巳，威海陷，守将戴宗骞死之。改命
    聂士成统兵入关。丁亥，诏责李鸿章。庚寅，刘公岛陷，水师熸，丁汝昌及总兵刘
    步蟾死之。谕张之洞、松椿防海、赣、清江水陆要冲，保清、淮通运。辛卯，授李
    鸿章为头等全权大臣，使日本。壬辰，见各国使臣于文华殿。陶模言喀什噶尔、莎
    车、和阗等属户民，英印度部收买为奴，应由公家赎放，从之。丙申，叶志超、龚
    照兴俱论斩。己亥，日本陷文登、宁海，偪烟台。宋庆等及日人战于太平山，败
    绩，走。

        二月乙巳，宋庆、吴大澂败日人于亮甲山，参将刘云桂、守备赵云奇战死。赈
    锦州、宁远灾民。丁未，命聂士成总统津、沽海口防军。乙酉，日兵薄辽阳，长顺、
    唐仁廉击卻之。庚戌，日兵陷牛庄，吴大澂退走，日人遂袭营口。癸丑，马玉昆败
    日人于田庄台。甲寅，复战，败绩。丙辰，日兵陷田庄台。吴大澂奔锦州，宋庆退
    双台。丁巳，以吴大澂师徒挠败，切责之。戊午，恭亲王等奏撤海军署。免上元、
    江宁等处，淮安等卫赋课。赈直隶水灾。庚申，分神机营兵驻喜峰口。癸亥，命吴
    大澂解军务帮办来京，湘、鄂诸军以魏光焘领之。乙丑，拨库帑十万加赈蓟州等处
    灾民。戊辰，知州徐庆璋集民团固守辽阳，命裕禄济饟械。己巳，赈玉田、灤州、
    乐亭水灾。日人狙击李鸿章，弹伤其颊。庚午，日人犯澎湖。

        三月壬申朔，命吴大澂回湖南巡抚任。癸酉，济阳高家纸坊河决。乙亥，日兵
    陷澎湖。戊子，褫提督蒋希夷职，逮问。癸巳，命郭宝昌随同刘坤一办防务。己亥，
    李鸿章与日本全权伊藤博文、陆奥宗光马关会议。和约成，定朝鲜为独立自主国，
    割辽南地、台湾、澎湖各岛，偿军费二万万，增通商口岸，任日本商民从事工艺制
    造，暂行驻兵威海。

        夏四月戊申，拨京仓米石备顺天平粜。己酉，天津海溢，王文韶自请罢斥，不
    许。谕曰：“非常灾异，我君臣惟当修省惕厉，以弭天灾。”甘肃撒回叛，陷循化
    ，雷正绾剿之。庚戌，命道员联芳、伍廷芳赴烟台与日本换约。乙卯，谕曰：
    “和约定议，廷臣交章谓地不可弃，费不可偿，当仍废约决战。其言固出忠愤，而
    未悉朝廷苦衷。自仓卒开衅，战无一胜。近者情事益迫，北可逼辽、瀋，南可犯畿
    疆。沈阳为陵寝重地，京师则宗社攸关。况慈闱颐养廿馀年，使徒御有惊，藐躬何
    堪自问？加以天心示警，海啸成灾，战守更难措手。一和一战，两害兼权，而后幡
    然定计。其万难情事，言者所未及详，而天下臣民皆当共谅者也。兹将批准定约，
    特宣示前后办理缘由。我君臣惟期坚苦一心，痛除积弊。”戊午，谕军机大臣及诸
    臣工，和局已成，勿再论奏。留山东运粮十万石备宁河等处赈。命裕禄接济宁、锦
    等属赈需。己未，赏前宿松县知县孙葆田五品卿衔。辛酉，达赖喇嘛受戒毕，赉哈
    达、念珠等物。癸亥，拨湖北漕米三万石，备宁、锦等属赈。乙丑，京师平粜。命
    李经方为台湾交地全权委员。丙寅，赐骆成骧等二百八十二人进士及第出身有差。
    丁卯，召唐景崧来京。

        五月辛未朔，赈临漳等县水灾。庚辰，蒋希夷论斩。乙酉，见俄使喀希尼、法
    使施阿兰于文华殿。壬辰，日本归我辽南地。丁酉，免湖南新化，云南阿迷、保山、
    昆明上年被灾田赋。赈长武等县水灾雹灾。庚子，唐景崧休致。

        闰五月辛丑朔，拨山东库帑二万助赈奉天。壬寅，抚恤江、浙运漕稽候船户万
    馀人。甲辰，大学士福锟致仕。乙巳，命直隶提督聂士成总统淮军驻津、沽，江西
    布政使魏光焘总统浙军驻山海关，四川提督宋庆总统毅军驻锦州，俱听北洋大臣调
    度。癸丑，吴大澂罢。戊午，予惠潮嘉道裕庚四品京堂，充出使日本大臣。丁卯，
    谕曰：“近中外臣工条陈时务，如修铁路，铸钞币，造机器，开矿产，折南漕，减
    兵额，创邮政，练陆军，整海军，立学堂，大抵以筹饷练兵为急务，以恤商惠工为
    本源，皆应及时兴举。至整顿釐金，严覈关税，稽察荒田，汰除冗员，皆于国计民
    生多所裨补。直省疆吏应各就情势，筹酌办法以闻。”

        六月甲戌，孙毓汶以疾免。丁丑，赈热河饥民。乙酉，军机大臣徐用仪罢。以
    麟书为武英殿大学士，昆冈以礼部尚书协办大学士。命钱应溥为军机大臣，翁同龢、
    李鸿藻均兼总理各国事务衙门行走。戊子，赈锺祥等处水灾。

        秋七月甲辰，沁河决。乙巳，荥泽河决。丁未，诏李鸿章入阁办事。授王文韶
    直隶总督兼北洋大臣。戊申，赈商州、清涧等处水灾雹灾。己酉，予宋儒吕大临从
    祀文庙。寿张、齐东河决。丰升阿遣戍军台。戊午，赈镇安等县水灾。辛酉，江西
    巡抚德馨有罪褫职。色勒库尔地震。壬戌，以回众猖獗，褫总兵汤彦和职，杨昌濬、
    雷正绾并褫职留任。丁卯，已革提督黄仕林论斩。

        八月壬申，赈富川、容县水灾。丙子，赈阶、文、西宁等州县水灾。己卯，四
    川总督刘秉璋以不能保护教堂褫职。丙戌，命工部郎中庆常以五品京堂充出使法国
    大臣。癸巳，免云南威远被灾田赋。

        九月庚子，赈梧州府属火灾。留山东新漕备濒河诸县灾赈。乙巳，留湖北冬漕
    三万石备锺祥等县赈需。丁未，命魏光焘统军援甘肃。戊申，免望都差徭，及退出
    圈地额赋五成，著为令。己酉，免陕西前岁民欠，暨华州开渠占地钱粮。壬子，见
    英使欧格讷于文华殿。乙卯，赈甘肃被扰各地难民。戊午，赈临湘蛟灾。拨帑三万
    购仓穀，备常德、衡州旱灾。壬戌，见和使克罗伯于文华殿。癸亥，命宗人府府丞
    吴廷芬兼总理各国事务衙门行走。丙寅，后藏班禅额尔德尼来京谒陵，进方物。揭
    阳、潮阳、普宁等县地震。

        十月辛未，杨昌濬罢，以陶模署陕甘总督。辛巳，李鸿章与日使互换归辽条约。
    甲申，长麟、汪鸣銮并以召对妄言褫职。己丑，初设新建陆军，命温处道袁世凯督
    练。丙申，免江川被灾田赋二年。赈鹤庆等州县水旱灾。

        十一月乙酉朔，山东赵家口合龙。丁未，免盛京被淹官庄额赋。戊申，留河南
    漕折八万备内黄等县工赈。己酉，以湖北布政使王之春充俄皇加冕贺使。庚戌，免
    奉天被兵各属旗民两年田赋，并积年逋赋。癸丑，刘永福免。癸亥，甘肃提督李培
    荣以赴援西宁逗留褫职。乙丑，调董福祥为甘肃提督，仍总统甘军，前敌诸将均归
    节制。赈保山蛟灾。

        十二月戊寅，寿张决口合龙。庚辰，拨库帑六万备湖北春赈。癸巳，改命李鸿
    章使俄，邵友濂副之。是月，免陕西前岁逋赋、奉天上年苇税及官庄税粮。赈盛京、
    萍乡灾。发帑各十万，赈湖南、云南、陕西各属灾。

        二十二年丙申春正月丙申朔，停筵宴。丁酉，以特遣李鸿章使俄，谕止邵友濂、
    王之春毋往。己亥，赈长沙各府水旱灾。乙卯，见各国公使于文华殿。庚申，命冯
    子材仍回广东，督办钦、廉防务。

        二月庚午，移塔尔巴哈台额鲁特领队大臣驻布伦布拉克，伊犁察哈尔营领队大
    臣驻博罗塔拉。壬申，始议邮政与各国联会。开龙州铁路。刘铭传卒。丁亥，户部
    火。

        三月戊戌，额勒和布致仕。癸卯，开杭州商埠。丁未，命王文韶、张之洞督办
    芦汉铁路。辛酉，回匪窥珠勒都斯。癸亥，命董福祥驻西宁，专任剿抚，魏光焘还
    驻河州，寻命回陕西巡抚任。

        夏四月壬申，五台山菩萨顶灾。乙亥，免昆明、丘北被灾夏粮。辛巳，命荣禄
    往天津阅新建陆军。戊子，授昆冈体仁阁大学士，荣禄以兵部尚书协办大学士。

        五月丁酉，谕李秉衡查州县粮赋，浮收者覈减之。免恩安被灾额赋。辛丑，郑
    州文庙灾。是月，上数奉皇太后临醇王邸视福晋疾。癸卯，醇贤亲王福晋叶赫那拉
    氏薨，辍朝十一日，上奉皇太后临邸视殓，越日复往奠祭。懿旨，醇贤亲王福晋薨
    逝，应称曰“皇帝本生妣”。乙巳，上成服。壬子，免安徽历年逋赋。甲子，缓鄂
    伦春牲丁进貂贡。

        六月丙寅，谕奎顺抚恤青海蒙民。丁卯，河决利津。戊辰，免浙江历年各场积
    欠灶课盐课。庚午，赈浙江风灾。壬申，醇贤亲王福晋金棺奉移，上躬诣临送。甲
    戌，上奉皇太后如醇王园寓临奠福晋金棺。己卯，谕整顿长江水师。壬午，命裕禄
    兼充船政大臣。丙戌，松潘番乱，官军剿平之。丁亥，允王大臣请，神机营练兵处
    仿西制练兵。辛卯，永定河溢。是月，赈大东沟海溢灾，安徽、湖北蛟灾。

        秋七月甲午朔，日有食之。丁酉，顺天东南各属水，命孙家鼐等速筹赈需。乙
    巳，留南漕十万石于天津备赈。

        八月乙丑，以关内外回匪渐平，谕陶模、董福祥安辑降众，搜捕馀匪。己巳，
    川军剿瞻对，叠克要隘，进逼中瞻。庚辰，谕鹿传霖：“瞻对用兵，乃暂时办法。
    事定后仍设番官否，当再审详。不得因此苛责喇嘛，转生他衅，慎勿卤莽而行。”
    己丑，谕刑部讯狱应速结，毋任延宕。壬辰，禁各省滥用非刑。

        九月丙申，福锟卒。免陕西前岁逋赋。己亥，东陵蟲灾。丙午，赏盛宣怀四品
    京堂。先是，王文韶、张之洞请立招商轮船总公司，举盛宣怀督办。至是，旨下，
    并准专奏。大学士张之万致仕。丁未，见德使海靖、比使费葛于文华殿。庚戌，命
    李鸿章在总理各国事务衙门行走。癸丑，李秉衡言勘明黄河尾闾，拟由旧黄河东岸
    挑濬新河，仍导归旧河入海。谕以大举兴办，务期一劳永逸，以副委任。

        是秋，赈河南、奉天、湖北、安徽、山东、山西、吉林、黑龙江水灾，湖南蛟
    灾，及陕、甘水灾雹灾，新疆蝗灾雹灾，广东洋面风灾。

        冬十月壬戌朔，赈湖北江、汉水灾。癸亥，办河州冬赈。甲子，增设苏州、杭
    州、沙市、思茅四关。丙寅，谕陶模选廉明贤吏，和辑汉、回，偶有争执，专论是
    非，准情理以剂其平，并分别抚恤被兵区域。论平回功，予董福祥骑都尉世职，授
    陶模陕甘总督，饶应祺新疆巡抚，予奎顺、魏光焘优叙，其馀甄叙有差。甲戌，永
    定河决口合龙。戊寅，定朝鲜设领事，不立条约，不遣使，不递国书，以总领事一
    人驻其都城。庚辰，命左都御史杨儒充出使俄奥荷大臣，道员罗丰禄充出使英义比
    大臣，黄遵宪充出使德国大臣，伍廷芳充出使美日祕大臣。癸未，免武清等州县秋
    赋杂课。乙酉，赈华州等处水灾。己丑，以徐桐为体仁阁大学士，李鸿藻以礼部尚
    书协办大学士。

        十一月戊申，冬至，祀天于圜丘。己酉，免朝贺。辛亥，免河、洮等处被灾赋
    课。丁巳，命工部侍郎许景澄充出使德国大臣。是月，赈山东、四川水灾。

        十二月乙丑，初，鹿传霖屡奏瞻对宜剿，拟收回后改设汉官。上虑失达赖心，
    命鹿传霖、文海等详议。至是，疏陈瞻民向化，藏番震慑各情。因谕剀切劝导达赖，
    期于保藏、保川两无窒碍。赈四川东乡等属灾。丙子，免辽阳各村屯粮赋，绥德等
    州县逋粮。

        二十三年丁酉春正月辛卯朔，停筵宴。丁酉，免山东光绪初年逋赋。辛亥，留
    湖北漕米充工赈。乙卯，见美、法、英、德、荷、比、俄、义、日本及日、奥诸国
    公使于文华殿。

        二月壬戌，命户部侍郎张廕桓使英。庚午，河决历城、章丘。己卯，命崇礼、
    许应骙在总理各国事务衙门行走。

        三月癸巳，诏汰冗兵。甲辰，懿旨发内帑十万赈四川，五万赈湖北，并以库帑
    十万加赈四川夔、绥、忠三属。辛亥，免铜仁、青谿被水田赋。丁巳，初设海参葳
    委员。

        夏四月乙亥，李秉衡奏减山东钱漕。

        五月丙申，诏棍噶札拉参胡图克图嘉穆巴图多普准转世为八音沟承化寺胡图克
    图。甲辰，张之万卒，赠太保。丁未，上诣本生妣醇贤亲王福晋园寝，周年释服。
    壬子，予吕海寰四品京堂，充出使德荷二国大臣。

        六月己卯，赈崇阳等县水灾。

        是夏，见奥使齐幹、俄使乌尔他木斯科、英使窦纳乐、日使矢野文雄于文华殿。

        秋七月庚寅，李鸿藻卒。丙申，命廖寿恆在总理各国事务衙门行走。辛丑，复
    故陕西固原提督雷正绾原官。甲辰，免岷州卫二十四寺进骡，并展缓马贡。甲寅，
    平遥普洞村山陷入地中。

        八月己巳，靖西地震。壬申，命翁同龢以户部尚书协办大学士。癸未，弛科布
    多札哈沁宝尔吉矿禁，许蒙、汉民人开采。乙酉，以鹿传霖于德尔格忒土司措理失
    宜，罢改土归流议，释土司昂翁降白仁青暨其家属，仍回德尔格忒管土司事。

        九月戊子，鹿传霖罢。己丑，命德尔格忒撤兵。戊戌，见挪威使柏固于文华殿。
    甲辰，达赖喇嘛请还瞻对地。谕恭寿等会商以闻。丙午，利津决口合龙。乙卯，复
    故陕甘总督杨昌濬官。

        是秋，赈陕西雹灾水灾，湖南北、江西、广东、安徽、云、贵水灾，新疆蝗灾。

        十月戊午，广西巡抚史念祖坐事褫职。壬申，曹州匪戕害德国教士，命李秉衡
    察勘之。戊寅，德以兵轮入胶澳。壬午，免乐亭等州县被灾额赋。是月，赈广东风
    灾，陕西雹灾，湖南、江南水灾。

        十一月辛卯，拨江北漕米三万石，备徐、海各属赈。甲午，诏罢三瞻改土归流
    议，仍隶达赖喇嘛。辛丑，谕安抚江苏各属饥民。丁未，英使窦纳乐入见。癸丑，
    冬至，祀天于圜丘。甲寅，免朝贺。昭乌达盟旗匪平。

        十二月甲子，利津河决。己巳，免安州涝地租。乙亥，三岩野番就抚，改设土
    千户，隶巴塘。罢硃窝、章谷两土司归流议。戊寅，诏各省保护教堂教士。免狄道、
    巴燕戎格等处额赋。

        二十四年戊戌春正月乙酉朔，日有食之。元旦受礼改于乾清宫，停宗亲宴。戊
    子，诏各省大吏定议筹饷练兵，速覆以闻。庚寅，定经济特科及岁举法。命中外保
    荐堪与特科者。乙未，免建水被旱夏粮。己酉，见各国公使于文华殿。壬子，免石
    屏、昆明夏粮。

        二月甲子，命廖寿恆在军机大臣上学习行走。丙寅，免清海阿里克番族马贡银。
    乙巳，留江北漕米一万石赈徐州灾。丁丑，命神机营选练先锋队。庚辰，诏武科改
    试枪砲，停默写武经。

        三月丁亥，诏立义仓。戊子，俄使巴布罗福觐见。乙巳，除新化被水额赋。是
    月，开直隶北戴河至秦王岛、湖南岳州、福建三都澳口岸。

        闰三月乙卯，召张之洞来京。丙辰，麟书卒。庚申，以德人入即墨文庙，毁圣
    贤像，下总署察问。乙丑，临恭亲王邸视疾。甲戌，上侍皇太后幸外火器营教场，
    阅火器、健锐、神机三营及武胜新队操，凡三日。丁丑，以湖北沙市焚毁教堂，谕
    张之洞回任。续赈徐、海灾。戊寅，见德亲王亨利于玉澜堂。己卯，还宫。免新兴
    被旱额赋。庚辰，见法使毕胜于文华殿。壬午，安徽凤、颍、泗灾。

        是春，以胶州湾租借于德意志，旅顺口、大连湾、辽东半岛租借于俄罗斯。

        夏四月壬辰，恭亲王奕䜣薨，辍朝五日，素服十五日，临邸赐奠。懿旨特谥曰
    忠。守卫园寝增设丁户，每祭祀官经理之。孙贝勒溥伟袭。甲午，懿旨，恭忠亲王
    功在社稷，应配飨太庙。诏中外臣工当法恭忠亲王，各摅忠悃，共济时艰。己亥，
    授荣禄为文渊阁大学士，刚毅为兵部尚书协办大学士。乙巳，诏定国是，谕：“中
    外大小诸臣，自王公至于士庶，各宜发愤为雄。以圣贤义理之学植其根本，兼博采
    西学之切时势者，实力讲求，以成通达济变之才。京师大学堂为行省倡，尤应首先
    举办。军机大臣、王大臣妥速会议以闻。”丙午，诏各省立商务局。赐夏同龢等三
    百四十二人进士及第出身有差。己酉，翁同龢罢。选派宗室王公出洋游历。近支王、
    贝勒等，上亲察之；公以下及閒散人员，由宗人府保荐。召王文韶来京。裁督办军
    务处。庚戌，召见工部主事康有为，命充总理各国事务衙门章京。辛亥，前藏达赖
    喇嘛贡方物。

        五月癸丑朔，诏陆军改练洋操，令营弁学成者教练，于北由新建陆军，于南由
    自强军派往。各疆臣限六阅月，举并饷练兵及分驻地，妥议以闻。其军械枪砲，各
    省机器局酌定格式，精求制造。甲寅，赈栖霞火灾。丁巳，诏自下科始，乡、会、
    岁、科各试，向用四书文者，改试策论。命孙家鼐以吏部尚书协办大学士，王文韶
    以户部尚书为军机大臣兼总理各国事务衙门行走。授荣禄直隶总督兼北洋大臣。庚
    申，趣盛宣怀芦汉铁路刻日兴工，并开办粤汉、宁沪各路。甲子，诏以经济岁举归
    并正科，岁、科试悉改策论，毋待来年。丁卯，诏立京师大学堂，命孙家鼐管理。
    赏举人梁启超六品衔，办理译书局。戊辰，诏兴农学。谕曰：“振兴庶务，首在鼓
    励人材。各省士民著有新书，及创新法，成新器，堪资实用者，宜悬赏以劝。或试
    之实职，或锡之章服。所制器给券，限年专利售卖。其有独力创建学堂，开辟地利，
    兴造枪砲厂者，并照军功例赏励之。”辛未，免禄劝被水田粮。癸酉，诏八旗两翼
    诸营，均以其半改习洋枪、抬枪。以奕劻等管理骁骑营，崇礼等管理护军营。甲戌，
    诏改直省各属书院为兼习中西学校，以省书院为高等学，郡书院为中等学，州、县
    书院为小学。其地方义学、社学亦如之。乙亥，命裕禄为军机大臣。丙子，谕各省
    州县实力保护教堂。丁丑，命三品以上京堂及各省督抚、学政举堪与经济特科者。
    颁士民著书，制器暨创兴新政奖励章程。命中外举制造、驾驶、声光化电人材。戊
    寅，诏各省保护商务。免海康、遂谿上年被灾额赋。赈长安等州县水灾雹灾。

        六月癸未朔，诏改定科举新章。丙戌，赈徐、海灾。己丑，诏颁张之洞著劝学
    篇，令直省刊布。命康有为督办官报。壬辰，命荣禄会同张之洞督办芦汉铁路。郁
    林、梧州土匪、会匪相结为乱，陷容、兴业、陆川三县，官军剿平之。丙申，饶应
    祺进回部贡金。丁酉，命翰詹、科道轮班召对。部院司员条列时事，堂官代陈。士
    民得上书言事。设矿务铁路总局于京师，王文韶、张廕桓专理之。庚子，湖南设制
    造枪砲两厂。辛丑，赈宁羌火灾，洵阳等县水灾雹灾。癸卯，命伍廷芳赈古巴华民。
    乙巳，谕曰：“时局艰难，亟须图自强之策。中外臣工墨守旧章，前经谕令讲求时
    务，勿蹈宋、明积习，训诫谆谆。惟是更新要务，造端宏大，条目繁多，不得不广
    集众长，折衷一是。诸臣于交议之事，当周谘博访，详细讨论。毋缘饰经术，附会
    古义，毋胶执成见，隐便身图。倘面从心违，致失朝廷实事求是本旨，非朕所望也。
    朕深惟穷变通久之义，创建一切，实具万不得已之苦衷。用申谕尔诸臣，其各精白
    乃心，力除壅蔽，上下一诚相感，庶国是以定，而治道蒸蒸矣。”谕南北洋大臣筹
    办水师及路矿学堂。谕各省广开通商口岸。命黄遵宪以三品京堂充驻朝鲜大臣。

        是夏，广东九龙半岛、山东威海卫俱租借于英吉利。

        秋七月甲寅，诏停新进士朝考，并罢试诗赋。赈奉天被贼各县灾。丙辰，诏
    于京师设农工商总局，以端方、徐建寅、吴懋鼎督理，并加三品卿衔。命出使大臣
    设侨民学堂于英、美、日本各国。丁巳，河决山东上中游，济阳等六县同时并溢。
    己未，诏定于九月十五日奉皇太后幸天津阅兵。移沙市关监督、荆宜施道、江陵县
    并驻沙市镇。壬戌，赈南阳水灾。乙丑，诏裁詹事府，通政司，大理、光禄、太仆、
    鸿胪诸寺，归并其事于内阁、礼、兵、刑部兼理之。裁湖北、广东、云南巡抚，以
    总督兼管之。河东河道总督并于河南巡抚。兼裁各省粮道、盐道。庚午，以抑格言
    路，首违诏旨，夺礼部尚书怀塔布、许应骙，侍郎堃岫、徐会沣、溥颋、曾广汉等
    职。赏上书主事王照四品京堂。辛未，颁曾国籓州县清讼事宜及功过章程于各省，
    并增道府功过。谕疏导京师河道沟渠，平治道涂。谕各省实行团练。赏内阁侍读杨
    锐、中书林旭、刑部主事刘光第、江苏知府谭嗣同并加四品卿衔，参预新政。赈建
    水水灾。癸酉，罢李鸿章总理各国事务衙门行走。以裕禄为礼部尚书，在总理各国
    事务衙门行走。乙亥，置三、四、五品卿，三、四、五、六品学士。丙子，赈泰和
    水灾。丁丑，召袁世凯来京。谕曰：“国家振兴庶政，兼采西法，诚以为民立政，
    中西所同，而西法可补我所未及。今士大夫昧于域外之观，辄谓彼中全无条教。不
    知西政万端，大率主于为民开智慧，裕身家。其精者乃能淑性延寿。生人利益，推
    扩无遗。朕夙夜孜孜，改图百度，岂为崇尚新奇。乃眷怀赤子，皆上天所畀，祖宗
    所遗，非悉使之康乐和亲，未为尽职。加以各国环相陵逼，非取人之所长，不能全
    我之所有。朕用心至苦，而黎庶犹有未知。职由不肖官吏与守旧士夫不能广宣朕意。
    乃至胥动浮言，小民摇惑惊恐，山谷扶杖之民，有不获闻新政者，朕实为叹恨。今
    将变法之意，布告天下，使百姓咸喻朕心，共知其君之可恃。上下同心，以成新政，
    以强中国，朕不胜厚望焉。”谕各省撤驿站，设邮政。严米粮出口禁。

        八月壬午朔，命户部编定岁出入表颁行之。谕出使大臣徵送侨民归国备任使。
    命袁世凯以侍郎候补，专任练兵事宜。丙戌，见日本侯爵伊藤博文、署使林权助于
    勤政殿。赈射洪等县水灾，略阳等县水灾雹灾。丁亥，皇太后复垂帘于便殿训政。
    诏以康有为结党营私，莠言乱政，褫其职，与其弟广仁皆逮下狱。有为走免。戊子，
    诏捕康有为与梁启超。庚寅，户部侍郎张廕桓、翰林院侍读学士徐致靖、御史杨深
    秀暨杨锐、林旭、刘光第、谭嗣同并坐康有为党逮下狱。辛卯，上称疾，徵医天下。
    召荣禄来京。命逮文廷式，捕孙文。壬辰，诏复设詹事府，通政司，大理、光禄、
    太仆、鸿胪诸寺。禁官民擅递封章。罢时务官报。各省祠庙毋改学堂。命吏部侍郎
    徐用仪在总理各国事务衙门行走。癸巳，拨江漕八万石改折，备徐、海赈。赈高州
    水灾。甲午，杨深秀、杨锐、林旭、刘光第、谭嗣同、康广仁俱处斩。谪张廕桓新
    疆。徐致靖禁锢。命荣禄为军机大臣。以裕禄为直隶总督兼北洋大臣。乙未，以康
    有为大逆不道，构煽阴谋，颁硃谕宣示臣下。罢巡幸天津阅操。命荣禄管兵部事，
    兼节制北洋诸军及宋庆军。丁酉，籍康有为、梁启超家。命赵舒翘会同王文韶督办
    矿路总局。谕苏、浙新漕运京，罢改折议。留山东新漕米石备赈。戊戌，赏袁昶三
    品京堂，在总理各国事务衙门行走。庚子，李端棻以滥保褫职，戍新疆。褫王照职，
    籍其家，逮捕。辛丑，赏前御史文悌知府。壬寅，黄遵宪以疾免，赏李盛铎四品京
    堂充出使日本大臣。陈宝箴以滥保夺湖南巡抚任。癸卯，诏疆臣饬吏治，培人才，
    开财源，修武备，举劾牧令，整齐营规。诏言责诸臣指陈国计得失，其淆乱是非事
    攻讦者罪之。乙巳，懿旨复乡、会试及岁、科考旧制，罢经济特科，罢农工商局。
    丙午，端方进所编劝善歌，诏颁行。懿旨命疆臣保卫民生，慎选循良，整饬保甲团
    练。凡水利蚕桑，及制造贩运，资民间利赖者，以时教导之。申联名结会之禁。授
    荣禄为钦差大臣。己酉，命裕禄会办芦汉等处铁路。设上海、汉口水利局。

        九月辛亥朔，懿旨，一切政治关国计民生者，无论新旧，仍次第推行。建言诸
    臣章奏务裨时局，毋妄意揣摩。癸丑，发内帑二十万赈山东水灾。甘肃、新疆地震。
    丁巳，广西匪平。己未，命军机大臣会大学士及部院议治河之策。辛酉，初，强劫
    盗案，不分首从。至是，命枢臣暨法司详议区别。代州地震。壬戌，免陕西咸宁等
    处逋课。戊辰，复武乡、会试及童试旧制，惟营用武进士及投标武举令习枪砲。复
    置湖北、广东、云南巡抚，河东河道总督。免裁粮道等缺。己巳，命许景澄在总理
    各国事务衙门行走。甲戌，复刑名解勘旧制，除军务省分及情事重大者，仍就地正
    法，馀不准行。丙子，命胡燏棻在总理各国事务衙门行走。己卯，权停福州船厂制
    造。庚辰，命李鸿章往勘山东黄河。是月，赈直、陕、川、鄂、苏、滇、晋、新等
    各省灾。

        冬十月辛巳朔，享太庙，礼亲王世铎摄行，是后郊庙祀典皆遣代，至辛丑冬自
    西安还京，始亲诣。丙戌，命道员张翼督办直隶暨热河矿务，立公司。赈顺天各属
    灾。丙申，赈韩城等县灾。己亥，命户部拨帑八万备安徽赈。辛丑，追夺翁同龢职。
    前湖南巡抚吴大澂坐事褫职。济阳决口合龙。壬寅，悬赏购捕康有为、梁启超、王
    照。甲辰，允荣禄请，以宋庆、聂士成、袁世凯、董福祥所部分立四军，别募万人
    为中军。乙巳，见俄使格尔思于勤政殿。命胡燏棻督办津镇铁路，以张翼副之。丁
    未，赈罗平水灾雹灾。

        十一月癸丑，谕张汝梅办山东灾赈。赏桂春三品京堂，命在总理各国事务衙门
    行走。甲寅，命启秀为军机大臣，赵舒翘、联元并在总理各国事务衙门行走。丁巳，
    留河南漕折于滑县备赈。拨库帑二十万于江苏备赈。己巳，命溥良察山东赈。庚午，
    命裕庚在总理各国事务衙门行走。辛未，命疆臣均兼总理各国事务大臣衔。壬申，
    赈吐鲁番等处水灾蝗灾。丁丑，以称疾停年节升殿筵宴。戊寅，罢直隶练军。

        十二月丙戌，湖北巡抚曾鉌坐事免。癸巳，命马玉昆往河南办理防剿。罢胡燏
    棻津芦路督办，以许景澄代之。丁酉，免汉阳等州县被灾额赋。壬寅，改湖北汉口
    同知为夏口抚民同知。戊申，发内帑五万于清、淮备赈。

        二十五年己亥春正月庚戌，抚恤豫、皖被贼州县灾民。丙辰，诏清庶狱。庚申，
    免涡阳等州县被贼税粮。辛酉，止各国驻京公使觐贺。壬戌，再拨部帑五万于安徽
    备赈。丙寅，召李秉衡来京。

        二月甲申，申谕各省办积穀、清讼、团练、保甲。丁亥，命武胜新队名曰虎神
    营。举行京师保甲。戊戌，胶州湾德兵藉词护教，入沂州境。命吕海寰告德国外部，
    止其进兵。以新建陆军训练有效，予袁世凯优叙。庚子，命副都统寿山募练十六营，
    为镇边新军。甲辰，德兵至兰山。丁未，陷日照城。

        三月乙卯，谕有漕各州县，自今冬始，改徵本色运京师。丁丑，召苏元春来
    京。

        夏四月癸未，谕曰：“近因时事艰难，朝廷孜孜求治，叠谕疆臣整顿一切。旋
    据覆陈练兵、筹饷、保甲、团练、积穀各事，虽匪空言，尚虚确效。用再谕令所筹
    诸务，速即兴办。仍将有无成效，据实以闻。”申谕疆臣切实校阅营伍。又谕察勘
    荒田，劝导民垦，勿任吏胥讹扰，亦毋遽拟升科。义人以兵舰来，图登三门湾，谕
    严戒备。己丑，命刚毅往江南诸省覈库藏出纳实数。癸巳，命聂士成军马步四营驻
    热河，实边防。丙申，谕刘坤一等集重兵为备，义兵登陆，即迎击之。丁酉，命按
    察使李光久督办浙江防剿，长顺往吉林稽察练兵。乙巳，诏：“关税、釐、盐诸课，
    岁有常经，疆吏瞻徇，不能力除积弊。大学士、军机大臣其详覈会议以闻。”

        五月壬子，命吴廷棻在总理各国事务衙门行走。甲寅，神机营兵厂药库火。乙
    卯，命太仆少卿裕庚充出使法国大臣。乙丑，命正定镇总兵杨玉书统练军驻热河。
    除安化、武冈、新宁被水田赋。己巳，岳州开商埠，移岳常澧道驻之，兼岳州关监
    督。

        六月戊子，免迪化等属逋赋。丁酉，谕整饬海军，除积弊。庚子，赈庐陵等县
    水灾。

        秋七月庚戌，以法人租借广州湾，命苏元春往会勘。乙卯，订朝鲜通商条约。
    丁巳，开秦皇岛商埠。己巳，命刚毅往广东清釐财政。庚午，命苏元春赴淮、徐练
    兵，听荣禄节制。

        八月丁亥，甘肃海城回乱，官军剿平之。己亥，诏各省宣讲圣谕广训。甲辰，
    锦州、广宁匪乱，剿平之。

        九月丁未，以旱诏求直言。庚戌，诏清讼狱，缓徵输。谕疆吏整躬率属，持公
    道，顺舆情。己未，副都统寿长以废弛营务，褫职谪戍，荣和褫职逮问。辛酉，命
    李徵庸充督办四川商矿大臣。甲戌，义人兵舰续至，谕直、鲁、江、浙严防。

        是秋，赈浙江、湖南、甘肃水灾，陕西旱灾。

        冬十月庚寅，命李秉衡巡阅长江水师。丙申，命李鸿章为通商大臣，考察商埠。
    壬寅，免陕西咸宁等处前岁逋赋。

        十一月癸丑，命太仆寺卿徐寿朋充出使韩国大臣。甲寅，廖寿恆罢军机大臣，
    命赵舒翘在军机大臣上学习行走。免北流被贼上年逋赋。壬戌，再暴康有为、梁启
    超罪状，悬赏严捕。戊辰，孙家鼐以疾免。己巳，以户部尚书王文韶协办大学士。

        十二月甲戌朔，诏停年节升殿筵宴。丙子，举行察典，敕毋冒滥。乙酉，免榆
    林等处被灾田粮。己丑，罢苏元春江南练兵，回广西提督任。乙未，命陈泽霖募勇
    驻江北操练，为武卫先锋右军。丁酉，诏以端郡王载漪之子溥俊为穆宗嗣，封皇子。
    命崇绮直弘德殿，授皇子溥俊读。壬寅，诏来年三旬寿辰，停朝贺筵宴，止文武大
    吏来京祝嘏。特举恩科，明年庚子乡试，次年辛丑会试。其正科乡、会试，递推于
    辛丑、壬寅年举行。

        是冬，赈山西、云南、陕西、甘肃、山东等属灾。

        是岁，广州湾租借于法郎西，并开滇越铁路。

        二十六年庚子春正月甲辰朔，诏以三旬庆辰，加宗支近臣恩赉。己酉，命醇亲
    王载沣直内廷，命侍讲宝丰直弘德殿。停本年秋决。壬子，先是，知府经元善联名
    上书谏立嗣。至是，诏严捕治罪，寻籍其家。戊子，诏大索康有为、梁启超，毁所
    著书，阅其报章者并罪之。壬戌，三严夷平，增设巴塘等处土官各职。癸亥，总署
    与法人议广州湾租约，订期九十九年。甲子，留南漕三万石赈河北灾民。是月，拳
    匪起山东，号“义和拳会”，假仇教为名，劫杀相寻，蔓延滋害。

        二月丙子，河决滨州。乙酉，免昆明等州县被灾额赋。戊戌，定墨国条约。

        三月戊申，命李盛铎使日本，贺其太子联姻；吕海寰使德，贺其太子加冠。壬
    子，滨州决口合龙。癸丑，以旱诏中外虑囚。甲寅，赏高赓恩四品京堂，直弘德殿。
    丁巳，命内阁学士桂春充出使俄国大臣，寻命兼使奥国。拨部帑十万赈山东、贵州
    各属水灾。己未，靖远夷就抚，置诸夷土官。壬戌，命袁世凯集新兵二十营，增立
    一军，名为武卫右军先锋队。

        夏四月乙酉，善联罢，以许应骙兼管船政大臣。庚寅，义和拳入京师，诏步军
    统领等会议防禁以闻。辛卯，免宣威、嵩明被水秋赋。丙申，赈重庆等处水旱灾。
    丁酉，总署言拳会造言煽惑，人心浮动，易肇衅端。谕所司妥议。授李鸿章两广总
    督。庚子，免新化等州县被水额赋。是月，拳匪焚毁保定铁路，副将杨福同往镇摄，
    行及淶水，被戕。

        五月癸卯，拳匪毁琉璃河、长辛店车站局厂。命聂士成护芦保、津芦两路，防
    御之。甲寅，命载漪管总理各国事务衙门，启秀、溥兴、那桐同时兼行走，罢廖寿
    恆。乙卯，拳匪杀日本使馆书记杉山彬于永定门外。丁巳，谕令马玉昆赴京西剿拳
    匪。大沽戒严。己未，拳匪扰五城，坊市流血。诏步军统领神机营、虎神营、武卫
    中军会巡，大臣巡察街陌，分驻九门监启闭。召李鸿章、袁世凯入卫。庚申，荣禄
    以武卫中军护各国使馆。命李端遇、王懿荣为京师团练大臣。召李秉衡及马玉昆统
    兵来京。是夕，拳匪焚正阳门城楼，闾市灰烬。庚申，诏刚毅、董福祥募拳民精壮
    者成军，自馀遣散。辛酉，诏各省以兵入卫。外军攻大沽口，提督罗荣光不能御，
    走天津，死之，大沽遂陷。裕禄以捷闻，诏发内帑十万犒师。壬戌，命徐桐、崇绮
    会同奕劻、载濂等商军务。癸亥，命许景澄、那桐往告各国公使速出京。自庚申至
    于是日，皇太后连召王大臣等入见，谘众论。载漪持战议甚坚。载勋、载濂、载澜、
    徐桐、崇绮、启秀、溥良、徐承煜等，更相附和。荣禄依违其间。独许景澄、袁昶
    言匪宜剿，衅不可开，杀使臣，悖公法，辞殊切直。故有是命。甲子，拳匪戕德使
    克林德于崇文门内。乙丑，诏以中外衅启，饬战备。罢崇礼步军统领。以载勋代之。
    发仓米开粜济民食。庚午，召鹿传霖来京。

        六月辛未朔，谕顺天府五城平粜，瘗教民暴骸。癸酉，命仓场侍郎刘恩溥往天
    津募水会强壮者，编立成军，与通州、武清、东安团民驻直隶，济之饷械。发仓于
    通州开粜。长萃等言津通道阻，请暂停漕运，不许。乙亥，谕各省护教士回国，教
    民悔悟自首者许自新。己卯，南漕运阻，命清江浦置局，采买运京。壬午，调李鸿
    章为直隶总督兼北洋大臣，趣兼程来京。乙酉，诏展缓本年恩科乡试，明年三月八
    日举行，会试八月八日举行，庚子正科乡试及会试以次递推。外兵袭天津，聂士成
    战于八里台，死之。戊子，以吕本元为直隶提督。天津陷，裕禄、宋庆、马玉昆并
    退守北仓。庚寅，命顾璜、张仁黼会办河南团防。下户部尚书立山于狱。辛卯，诏
    缉戕害德使凶犯。额勒和布卒。丙申，上三旬万寿，东华门不启，群臣朝贺皆自神
    武门入。免疏附、拜城被灾额赋。赈福建水灾。

        秋七月庚子朔，命李秉衡帮办武卫军事，张春发、陈泽霖、万本华、夏辛酉诸
    军并听节制。壬寅，杀吏部侍郎许景澄、太常寺卿袁昶。乙巳，调马玉昆为直隶提
    督。丁未，命荣禄以兵护各国公使往天津。己酉，外兵据北仓。庚戌，陷杨村，直
    隶总督裕禄自杀。壬子，授李鸿章全权大臣，与各国议停战。外兵袭蔡村。癸丑，
    李秉衡战于蔡村，败绩。外兵进占河西坞。甲寅，增祺言盖平、熊岳先后失守。丙
    辰，杀户部尚书立山、兵部尚书徐用仪、内阁学士联元。李秉衡战败于张家湾，死
    之。丁巳，外兵陷通州。命刚毅帮办武卫军事。己未，德、奥、美、法、英、义、
    日、俄八国联兵陷京师。庚申，上奉皇太后如太原，行在贯市。壬戌，次怀来。命
    荣禄、徐桐、崇绮留京办事。癸亥，广东布政使岑春煊率兵入卫，遂命扈跸。甲子，
    次沙城堡。懿旨命岑春煊督理前路粮台。丁丑，次鸡鸣驿，下诏罪己，兼诫中外群
    臣。丙寅，次宣化。命万本华、孙万林、奇克伸布军听马玉昆节制，驻后路。丁卯，
    诏求直言。免跸路所过宛平、昌平等处钱粮一年。

        八月庚午朔，次左卫。辛未，次怀安。壬申，次天镇。诏奕劻还京，会李鸿章
    议和。癸酉，次阳高。甲戌，次聚乐镇。太监张天顺骚扰驿站，处斩。乙亥，次大
    同。命刘坤一、张之洞会议和局。以载漪为军机大臣。戊寅，赏随扈王公暨大小臣
    工津贴银两。己卯，次怀仁。命京师部、院、卿寺堂官暨内廷行走者，除留京外，
    均率司员赴行在。辛巳，次广武镇。命程文炳统军驻潼关。壬午，次阳明堡。谕荣
    禄收集整理武卫中军。癸未，次原平镇。谕廷雍督剿直属拳匪。甲申，次忻州。丙
    戌，次太原，御巡抚署为行宫。免跸路所过天镇、阳高等州县今岁额赋。丁亥，西
    安等府旱。戊子，谕荣禄约束武卫中军。癸巳，诏有司劝教民安业，拳民被胁者令
    归农。乙未，赈四川各属灾。

        闰八月庚子朔，赈丽水等县水灾。辛丑，追悼德使克林德，命昆冈往奠之。论
    庇拳启衅罪，削庄亲王载勋、怡亲王溥静、贝勒载濂、载瀅爵。罢载漪、载澜、刚
    毅、赵舒翘、英年职，并下府部议。命鹿传霖为军机大臣。壬寅，以日书记杉山彬
    被戕，遣那桐使日本致祭赙。毓贤罢。乙巳，诏幸西安。丁未，启跸。是日，次徐
    沟。戊申，次祈县。己酉，次平遥。庚戌，次介休。辛亥，次灵石。壬子，次霍州。
    召荣禄赴行在。甲寅，诏改陕西巡抚署为行宫。乙卯，次平阳。丙辰，次史村驿。
    谕北五省严捕自立会党。戊午，次闻喜。己未，诏以西幸，陵寝坛庙久疏对越，命
    奕劻遴近支王贝勒代享太庙及祭东西陵，太常寺派员祭坛庙。寻令今岁除夕、来岁
    元旦祀典，并遣代行。趣近省解京饷给在京官弁俸粮。授奕劻全权大臣，会李鸿章
    议和约，刘坤一、张之洞仍会商。辛酉，次临晋。癸亥，次蒲州。谕江苏等省解款
    百万济京城俸饟。免跸路所过太原、阳曲等属今岁额赋。乙丑，次潼关。赈福州水
    灾。丁卯，次华阴。命敬信、溥兴管理虎神营。戊辰，次华州。

        九月己巳朔，次渭南。壬申，至西安府，御巡抚署为行宫。甲申，以裕钢为驻
    藏办事大臣。丙子，予殉难祭酒王懿荣世职，并旌其妻谢氏、子妇张氏。乙卯，李
    鸿章奏诛附匪逞乱道员谭文焕。壬午，德人陷紫荆关，布政使升允退军浮图亿。寻
    奏德兵退易州，上以其张皇，切责之。己丑，罢保德贡黄河冰鱼。庚寅，削载漪爵，
    与载勋、溥静、载瀅并交宗人府圈禁。载澜、英年钅隽级。赵舒翘夺职留任。刚毅
    病故，免议。毓贤戍极边。壬辰，予阖家自焚黑龙江将军延茂、祭酒熙元、侍读宝
    丰、崇寿等恤。乙未，赈陕西荒。丙申，免陕西咸宁等县逋赋。戊戌，免云南各
    州县暨土司被灾逋赋。

        冬十月戊申，皇太后圣寿节，停筵宴。庚戌，诏董福祥不谙外情，遇事卤莽，
    夺提督，仍留任。辛亥，发内帑四十万赈陕西饥民，趣江、鄂转漕购粮以济。癸丑，
    授王文韶为体仁阁大学士，崇礼、徐郙并协办大学士。丁巳，谕廓尔喀、前后藏及
    各土司暂勿贡献。癸亥，开秦、晋实官捐例赈旱灾。

        十一月壬申，免长安额赋十之五。乙亥，清平苗匪王老九等作乱，官军剿擒之。
    庚辰，命杨儒为全权大臣，与俄议交收东三省事。辛巳，以长沙等府旱灾，开赈捐
    事例。壬午，免跸路所经山西各州县额赋十之二。癸未，命盛宣怀为会办商务大臣。
    乙酉，命徐寿朋赴京随办商约。癸巳，安徽开筹饷捐例。丙寅，增祺坐擅与俄人立
    交还奉天暂行约，予严议，寻褫职。

        十二月甲辰，诏免明年元旦礼节。丁未，诏议变法，军机大臣、大学士、六部、
    九卿、出使大臣、直省督抚参酌中西政要，条举以闻。庚戌，谕直省大小官吏保护
    外侨，违者重谴。严立会仇教之禁，犯者问死刑。壬子，命左都御史张百熙充专使
    英国大臣。甲寅，留京大臣奏京师盗风甚炽，权用重典，允之。庚申，赏张佩纶编
    修，随李鸿章办交涉。壬戌，诏复冤陷诸臣立山、徐用仪、许景澄、联元、袁昶职。
    再论纵匪肇乱首祸诸臣罪，夺载澜爵职，与载漪并谪新疆禁锢。褫刚毅职。英年、
    赵舒翘并褫职论斩。追褫徐桐、李秉衡职。启秀、徐承煜褫职听勘。董福祥褫职解
    任。癸亥，下诏自责。以当时委曲苦衷示天下。并诫中外诸臣激发忠诚，去私心，
    破积习，力图振作。

        二十七年辛丑，行在西安。春正月戊辰朔，诏以救济顺直兵灾，开实官捐例。
    罢多伦诺尔岁贡海龙诸皮。庚午，赐载勋自尽。辛未，毓贤处斩。癸酉，英年、赵
    舒翘并赐自尽。刚毅、徐桐、李秉衡并论斩，以前没免。乙亥，启秀、徐承煜处斩。
    庚辰，免仁和等县荒废田粮。辛巳，免新会贡橙。

        二月己亥，拨部帑百万于山西备赈。壬子，广东郎中黎国廉等进方物，升叙有
    差。

        三月戊辰，免跸路所过暨被灾陕西咸宁等处税粮。己巳，诏立督办政务处，奕
    劻、李鸿章、荣禄、昆冈、王文韶、鹿传霖并为督理大臣，刘坤一、张之洞遥为参
    预。甲戌，免云南临安等处逋粮。丁丑，论拳匪仇教保护不力罪，夺已故总督裕禄、
    驻藏大臣庆善原职，褫浙江巡抚刘树棠职，布政使荣铨、副都统晋昌褫职戍极边，
    道员郑文钦、知县白昶、都司周之德并处斩，馀褫谪有差。拨山东漕米五万石赈直
    隶灾民。壬午，谕免自京来行在各署司员停补扣资。

        夏四月丁酉，赏在京王公百官半俸，旗、绿营兵丁一月钱粮。辛丑，命马玉昆
    剿近畿馀匪，瞿鸿禨在军机大臣上学习行走。丁未，命瞿鸿禨兼政务处大臣。己酉，
    赈直隶旱灾。壬子，诏开经济特科，命中外举堪与试者。免各省例贡，除茶叶药材
    及关祭品者，一切食物悉罢之。癸丑，命载沣充德国专使大臣。庚申，诏从各国议，
    停顺天、奉天、黑龙江、直隶、山西、河南、陕西、浙江、江西、湖南诸省考试五
    年。壬戌，命张百熙等修京师跸路。癸亥，停吉林今岁贡。

        五月乙丑，命那桐充日本专使大臣。展山西本年恩、正两科乡试。癸未，赏道
    员蔡钧四品京堂，充出使日本大臣。甲午，赈墨尔根等处灾。

        六月丙申，命副都统廕昌充出使德国大臣，寻命为荷兰兼使。赏知府许台身道
    员，充出使韩国大臣。庚子，万寿节，停朝贺筵宴。癸卯，诏置外务部，以总理各
    国事务衙门改设之，命奕劻总理，王文韶为会办大臣，瞿鸿禨任尚书并会办大臣，
    徐寿朋、联芳为侍郎。庚戌，各国联军去京师。壬子，发内帑五万于江西备赈。赈
    栖霞火灾。

        秋七月甲子朔，命邓增节制随扈诸军。免陕西、河南、直隶跸路所过地额赋。
    乙丑，诏除漕务积弊，河运海运并改徵折色，在京仓采运收储。世铎罢直军机。己
    巳，河决章丘、惠民。己卯，诏改科举自明年始，罢时文试帖，以经义、时务策问
    试士，停武科。予罗丰禄三品京堂，充出使俄国大臣。戊子，全权大臣奕劻、李鸿
    章与十一国公使议订和约十二款成。己丑，展陕西乡试于明年举行。壬辰，诏永罢
    实官捐例。谕各省建武备学堂。癸巳，谕各省裁兵勇，改练常备、续备、警察等军。

        八月甲午朔，以回銮有日，遣官告祭西岳、中岳。跸路所经名山大川、古帝王
    陵寝、先儒名臣祠墓，并由疆吏遣官致祭。乙未，诏直省立学堂。戊申，废内外各
    署题本，除贺本外，均改为奏。壬子，命盛宣怀为办理商税大臣。癸丑，诏以变法
    图强示天下，并以刘坤一、张之洞条奏命各疆吏举要通筹。丁巳，车驾发西安。己
    未，升允奏临潼知县夏良材误供应，请褫职。皇太后命从轻议。升允自请处分，原
    之。

        九月己酉，李鸿章卒，赠太傅，晋一等侯爵。命王文韶署全权大臣，袁世凯署
    直隶总督兼北洋大臣。

        是秋，发帑十五万赈陕西、安徽灾，留漕款十万、漕米六万石备安徽、江苏赈。
    又赈两湖、安徽、云南水灾，江苏潮灾。

        冬十月癸巳朔，日有食之。甲午，次开封。惠民决口合龙。丙申，赏道员张德
    彝三品卿衔，充出使英国大臣，旋命兼使义比。壬寅，皇太后圣寿节，停朝贺。壬
    子，懿旨撤溥俊皇子名号。丙辰，诏展会试于癸卯年。其明年顺天乡试及癸卯科会
    试，权移河南贡院举行。

        十一月丙子，特予故大学士李鸿章建祠京师。戊子，命贻穀督晋边垦务。章丘
    决口合龙。庚寅，上奉皇太后至自西安。辛卯，诏以珍妃上年殉节宫中，追晋贵妃。
    命翰、詹、科道及各署司员，按日预备召见。

        十二月癸巳朔，命王文韶仍督办路矿，瞿鸿禨副之，袁世凯督办关内外铁路事
    宜，胡燏棻会办。丙申，申谕中外臣工，重邦交，安民教。以比匪误国，附和权贵，
    褫左副都御史何乃莹、侍讲学士彭清藜、编修王龙文、知府连文冲、曾廉职。丁酉，
    赈跸路所过三十里内贫民。己亥，祀天于圜丘。自戊戌年八月至于是月，始亲诣。
    庚子，祭大社、大稷。遣睿亲王魁斌等告祭方泽、朝日坛、夕月坛，恭亲王溥伟、
    贝子溥伦诣东西陵告祭。壬寅，命袁世凯参预政务处。甲辰，命镇国将军载振充英
    国专使，贺其君加冕，寻晋贝子衔。免跸路所过河南州县额赋十之三。赈广西火灾。
    辛亥，两宫见各国公使于乾清宫。免云南铜厂积年民欠。甲寅，以瞿鸿禨为军机大
    臣。授孙家鼐体仁阁大学士。乙卯，两宫见各国公使暨其夫人等于养性殿。丁巳，
    免山西州县历年逋赋仓穀。庚申，祫祭太庙。辛酉，上始复御保和殿，筵宴蒙古王
    公暨文武大臣。免浙江仁、钱等州县，杭严、嘉湖二卫未垦地亩粮赋。

        二十八年壬寅春正月庚午，享太庙。辛未，祈穀于上帝。癸酉，四川提督宋庆
    卒，晋封三等男爵。丁丑，命张翼总办路矿事宜，王文韶、瞿鸿禨为督理，吕海寰
    会盛宣怀议商约。戊寅，罢河东河道总督。命各省大吏清釐屯地，改屯饣襄为丁粮，
    撤卫官归营，屯丁、运军并罢。谕各省立农工学堂。戊子，罢詹事府、通政使司。

        二月壬辰朔，命张德彝充日斯巴尼亚专使，贺其君加冕。癸巳，谕各省亟立学
    堂暨武备学堂，开馆编纂新律。甲午，广西游匪戕法兵官，剿办之。丁酉，释奠于
    先师。戊戌，祭大社、大稷。庚戌，刘坤一乞疾，慰留。

        三月辛酉朔，交收东三省条约成。甲子，见义使嘎釐纳于乾清宫。乙丑，祀先
    农，亲耕耤田。丙寅，上奉皇太后谒东陵，免跸路所过州县额赋十之三。己巳至庚
    午，谒诸陵。甲戌，幸南苑，驻跸团河行宫。壬午，至自东陵。癸未，皇后祀先蚕。

        是春，免宣威、昆明及齐齐哈尔、墨尔根旗屯灾赈。免榆林等处逋赋，西安等
    县秋粮十之二。

        夏四月壬辰，见俄使雷萨尔于乾清宫。甲午，常雩祀天。丙申，命沈家本、伍
    廷芳参订现行法律。戊戌，李经羲以陈奏失辞，免云南巡抚，下部议。壬寅，命许
    鎯充出使义国大臣，吴德章充出使奥国大臣，杨兆鋆充出使比国大臣。癸卯，皇后
    躬桑。甲辰，裁银、缎匹、颜料三库，罢管库大臣。乙卯，免灤平被灾地课。

        五月壬戌，授袁世凯直隶总督兼北洋大臣。免双城逋赋。甲子，见各国公使等
    于乐寿堂。丙寅，广西匪陷广南之皈朝，云南官军击走之，复其城。丙子，夏至，
    祭地于方泽。戊寅，见美使康格等于乾清宫。

        六月己丑朔，免鹤庆、宾川被灾杂赋。丙申，命孙宝琦充出使法国大臣，胡惟
    德充出使俄国大臣，梁诚充出使美日祕大臣。庚戌，见美使康格及博览会长巴礼德
    于乾清宫。辛亥，命张之洞为督办商务大臣。癸丑，赈四川南充、简等属灾。

        秋七月庚午，颁行学堂章程。

        八月甲申，移云南迤西道驻腾越，兼监督关务。戊戌，袁世凯请裁陋规加公费，
    命他省仿行。癸卯，河决利津、寿张等处。己酉，见德使葛尔士等于仁寿殿。庚戌，
    河复决惠民。

        九月癸巳，两江总督刘坤一卒，追封一等男，赠太傅。命张之洞署两江总督兼
    南洋大臣。免天津被兵新旧额赋。丁酉，见法使贾斯那等于仁寿殿。甲辰，见各国
    公使于仁寿殿。壬子，命袁世凯充督办商务大臣，伍廷芳副之，兼议各国商约。

        是秋，发库帑三十万，续拨义赈十二万，并于四川备赈。又赈山东、广东、云
    南、福建、贵州等属水灾。

        冬十月戊子，中英商约成。己丑，湖南都司刘长儒坐不保护教士处斩。是月，
    赈山、陕各属灾。云南剑川、鹤庆州，新疆疏勒等县俱地震。

        十一月戊午，诏自明年会试始，凡授编、检及改庶常与部属中书用者，胥肄业
    京师大学堂，俟得文凭，始许散馆及奏留。分省知县亦各入课吏馆学习。己未，以
    有泰为驻藏大臣。辛酉，发内帑、部帑各五万于山东备赈。壬戌，调魏光焘为两江
    总督兼南洋大臣。丙寅，免临潼被水地课五年。庚辰，冬至，祀天于圜丘。是月，
    见法使吕班、美使康格于乾清宫。

        十二月癸卯，命袁世凯充督办电务大臣。辛亥，旌殉亲异域使俄大臣杨儒子锡
    宸孝行。是月，免江、浙各州县卫额赋，宜良被水租粮。

        二十九年癸卯春正月丁巳朔，停筵宴。以明岁皇太后七旬圣寿，诏开庆榜，本
    年为癸卯恩科乡试，来年为甲辰恩科会试，其正科乡、会试并于下届举行。乙丑，
    见美使康格等于乾清宫。丁卯，命荣庆同管大学堂事。己巳，见各国公使等于养性
    殿。丁亥，免镇西、疏附被灾粮赋。

        二月壬子，惠民决口合龙。

        三月丙辰朔，日有食之。庚申，见德亲王亨利、公使葛尔士等于乾清宫。诏以
    谒陵取道铁路，禁摊派差徭，扈从并免供给。辛酉，裁官学满、汉总裁及教习。癸
    亥，祀先农，亲耕耤田。上奉皇太后谒西陵。乙丑，幸保定府驻跸，免跸路所过州
    县额赋十之三。己巳，荣禄卒，赠太傅，晋一等男。罢印花税及一切苛细杂捐，科
    派侵渔者论如律。庚午，命奕劻为军机大臣。癸亥，幸南苑。甲戌，幸团河驻跸。
    庚辰，命奕劻、瞿鸿禨会户部整理财政。立银钱铸造总厂于京师。命载振、袁世凯、
    伍廷芳参订商律。辛巳，至自南苑。是月，免陕西庚子年逋赋。

        夏四月己亥，见各国公使于仁寿殿。己酉，云南匪陷临安府城。庚戌，免跸路
    所过州县旗租。辛亥，命崇礼为东阁大学士，敬信协办大学士。

        五月癸亥，命铁良会袁世凯练京旗兵。戊辰，户部火。甲戌，命杨枢充出使日
    本大臣。乙亥，云南倮夷平。壬午，赐王寿彭等三百一十五人进士及第出身有差。

        闰五月甲申朔，命冯子材会岑春煊办理广西军务。丙戌，命张之洞会张百熙、
    荣庆釐定大学堂章程。庚寅，滇军复临安府城，石屏匪首周云祥伏诛。壬辰，自四
    月不雨，至于是日雨。丙申，广西巡抚王之春、提督苏元春并褫职，以柯逢时为广
    西巡抚，刘光才为广西提督。己亥，御试经济特科人员于保和殿。壬寅，命马玉昆
    巡缉近畿盗贼。甲辰，中英续订商约成。

        六月壬戌，予考取特科袁嘉穀等升叙有差。癸亥，逮苏元春下狱。丁卯，世铎
    等请加上皇太后徽号。懿旨以广西兵事方殷，民生困苦，不许。丁丑，河决利津。
    是月，见日使内田康哉等、义使嘎釐纳等于仁寿殿。山东烟台水灾，赈之。

        秋七月乙酉，开厦门、鼓浪屿为各国公地。辛卯，赏郑孝胥四品京堂，督办广
    西边防，得专奏。昆冈致仕。戊戌，初置商部，以载振为尚书。

        八月壬子朔，王公百官豫请来年皇太后七旬万寿报效廉俸申祝，懿旨止之。癸
    丑，免灵州濒河地粮。丁卯，日本商约成。庚寅，见各国公使于仁寿殿。壬申，以
    敬信为体仁阁大学士，裕德协办大学士。丁丑，见法使吕班、德使穆默于仁寿殿。

        九月丙申，命荣庆在军机大臣上学习行走。调那桐为外务部尚书兼会办大臣。
    丁酉，命那桐与奕劻、瞿鸿禨整理户部财政，荣庆充政务处大臣。戊戌，命孙家鼐、
    张百熙并充政务处大臣。

        是秋，赈湖北、陕西等属水灾，怀柔雹灾，云南各属水旱灾雹灾，镇西、绥来
    蝗灾冻灾。

        十月辛亥朔，见荷使希特斯于乾清宫。戊午，以英秀接收阿勒台借地，率议展
    缓，命瑞洵往按之。丙寅，置练兵处，命奕劻总理，袁世凯、铁良副之。甲戌，命
    岑春煊总统广西诸军。乙亥，赏杨晟四品卿衔，充出使奥国大臣。丙子，袁世凯劾
    张翼擅售开平煤矿暨秦王岛口岸于外人。诏褫职，责令收回。

        十一月丙午，谕曰：“兴学育才，当务之急。据张之洞同管学大臣会订学章所
    称，学堂、科举合为一途，俾士皆实学，学皆实用。著自丙午科始，乡、会中额，
    及各省学额，逐科递减。俟各省学堂办齐有效，科举学额分别停止，以后均归学堂
    考取。”丁未，改管学大臣为学务大臣，以孙家鼐任之。

        十二月丙辰，广西匪首覃志发等伏诛。戊午，诏内务府再减宫廷用费，罢一切
    不急工作。己巳，置翰林学士撰文，并增员缺，更定品级。丙子，以日、俄扌冓兵，
    中国守局外中立例，宣谕臣民。己卯，授荣庆军机大臣。是月，免安州被涝、昆明
    被旱地亩租粮。

        是冬，赈甘肃、云南各州县水灾，南州、新化蛟灾，泸州火灾。

        三十年甲辰春正月癸未，移广西盐道驻梧州，兼关监督。河决利津王庄。甲申，
    见美、英、法、德、日、义、比、荷、葡各使康格等于乾清宫。己丑，云南提督张
    春发有罪，褫职戍军台。甲午，以皇太后七旬圣寿，上御太和殿，颁诏天下，覃恩
    有差。已亥，云南普洱镇总兵高德元坐玩寇殃民处斩。己酉，诏停本年秋决。

        二月庚戌朔，日有食之。己未，见葡使白朗穀于乾清宫。丙寅，利津决口合龙。

        三月庚辰朔，见德使穆默等于乾清宫。癸未，御史蒋式瑆以疏劾奕劻语无根据，
    责还本官。戊子，下王照于狱。庚寅，免榆林等州县逋课。丁未，张德彝与英订保
    工条约成。

        夏四月辛亥，见德亲王阿拉拜尔、公使穆默于乾清宫。乙亥，苏元春戍新疆。
    是月，免邓川上年灾粮，新化被蛟，呼兰、绥化等属被兵逋赋。

        五月辛巳，命道员袁大化办理安徽矿务。乙酉，热河行宫灾。丙戌，懿旨特赦
    戊戌党籍，除康有为、梁启超、孙文外，褫职者复原衔，通缉、监禁、编管者释免
    之。戊戌，广西叛勇陷柳城，斩统领祖绳武于军前。己亥，旌九世同居邢台贡生范
    凤仪。癸卯，赐刘春霖等二百七十三人进士及第出身有差。乙巳，懿旨，本年七旬
    寿节停筵宴，将军、督抚等毋来京祝嘏，并免进献。罢粤海、淮安关监督，江宁织
    造。

        六月己酉，谕曰：“时艰民困，官吏壅蔽，下情不通。甚至州县钱粮浮收中饱，
    以完作欠，百弊丛生，大负朝廷恤民之意。各督抚速将粮额几何，实徵几何，正耗
    收米或折色几何，具列简明表册。此外有无规费，一一登明声叙，毋饰毋漏，据实
    奏闻。”壬子，命铁良往江南考求制造局厂，筹画所宜，并察出入款目，及各司库
    局所利弊。戊午，趣岑春煊赴桂、柳督师。癸亥，青海住牧盟长车琳端多布等，请
    藉年班赍贡物赴京祝嘏。懿旨嘉奖，仍卻之。癸酉，永定河决。丙子，河决利津薄
    庄。

        秋七月戊寅，见比使葛飞业于乾清宫。罢福建水师提督，归并于陆路提督，移
    驻厦门。甲申，永定河北下汛复决。戊子，发内帑十万赈四川水旱灾。壬辰，英兵
    入藏境，达赖逃，褫其名号，命班禅额尔德尼摄之。甲午，甘肃黄河决，皋兰被灾，
    命崧蕃赈济。乙未，停九江进瓷器。丙申，命李兴锐署两江总督兼南洋大臣。是月，
    赏汤寿潜四品卿衔，督办浙江铁路。

        八月丁未朔，裁并内务府司员。癸亥，赏唐绍仪副都统衔，往西藏查办事件。
    辛未，见义使嘎尼纳于仁寿殿。癸酉，见墨使郦华于乾清宫。

        九月丙子朔，见英使萨道义于乾清宫。癸未，敬信以疾免。己亥，李兴锐卒，
    命周馥署两江总督兼南洋大臣。以英兵入藏，达赖求救，命德麟安抚之。英兵旋退。
    敕唐绍仪为议约全权大臣。癸卯，改湖北粮道为施鹤兵备道。

        是秋，免吉林被兵、云南水旱兵灾逋赋，武威、金州额赋。赈云南、顺天、福
    建、甘肃、江西水灾，山西、浙江、广东等处灾。

        冬十月丙午，吕海寰续订中葡商约成。以裕德为体仁阁大学士，世续协办大学
    士。庚戌，见奥、美、德、俄、比诸使齐幹等于皇极殿。永定河决口合龙。壬子，
    上奉皇太后御仁寿殿，赐近支宗籓等宴，率王、贝勒、贝子、公等进舞。甲寅，皇
    太后圣寿节，上诣排云殿进表贺。辛酉，见英、日、法、韩诸使萨道义等于皇极殿。
    丙寅，懿旨禁各省藉新政巧立名目，苛细私捐。一切学堂工艺有关教养者，当官为
    劝导，绅民自筹，毋滋苛扰。除浙江堕民籍，准入学堂，毕业者予出身。

        十一月乙亥朔，命廕昌仍充出使德国大臣，曾广铨充出使韩国大臣。四川打箭
    炉地震。丁丑，见义使巴乐礼于乾清宫。壬午，广西匪首陆亚发伏诛。戊子，定新
    军官制。甲辰，谕增祺赈抚东三省难民。

        十二月戊申，见义使巴乐礼、荷使希特斯、葡使阿梅达等于皇极殿。甲寅，裁
    江安粮道，改江南盐道为盐粮道。丁巳，发内帑三十万赈奉天难民。壬戌，直隶始
    行公债票。丙寅，罢漕运总督，置江淮巡抚。丁卯，立贵胄学堂。戊辰，置黑龙江
    巡道兼按察使衔，兰绥海兵备道，呼兰、绥化二府。辛未，修四川都江堰。

        是冬，裁湖北、云南巡抚，湖南、陕西粮道。免石屏、赵州秋粮，陈留等州县
    逋赋，朝邑被水额赋。

        三十一年乙巳春正月丁丑，见德、英、日本、法、荷、比、义、日、葡、墨、
    美、韩、奥诸使于乾清宫。达赖喇嘛请于库伦建庙讽经，不许。命仍还藏，善抚众
    生。癸巳，铁良言察阅诸省营伍，湖北陆军为最优，诏嘉奖。江南各军统领惩罚有
    差。命唐绍仪充出使英国大臣。

        二月乙巳，懿旨发内帑三十万抚恤东三省难民。庚戌，命长庚、徐世昌考验改
    编三镇新军。丙寅，景陵隆恩殿灾。庚午，见美使康格于海晏堂。壬申，赈阿拉善
    游牧。癸酉，免陕西前岁逋粮。

        三月乙亥，奉天饥。俄兵入长春，据之。丙子，巴塘番人焚毁法国教堂，驻藏
    帮办凤全剿捕，遇伏死。饬四川提督马维骐剿之。命柯逢时管理八省土膏统捐事宜。
    丁丑，见德亲王福礼留伯、公使穆默于乾清宫。己卯，诏督抚举堪胜提镇官者。己
    丑，云南省城开商埠。庚寅，罢新置江淮巡抚，改淮扬总兵为江北提督。癸巳，谕
    更定法律。死罪至斩决止，除凌迟、枭首、戮尸等刑。斩、绞、监候者以次递减。
    缘坐各条，除知情外，馀悉宽免。刺字诸例并除之。甲午，以禁止刑讯，变通笞、
    杖，清查监狱羁所，谕督抚实力奉行。乙未，犍为匪徒作乱，官军剿平之。丙申，
    命周馥往江北筹画吏治、海防、河工、捕务。

        夏四月甲辰，以俄舰至南洋，谕所在预防，并禁商人运煤接济。更定窃盗条款。
    凡应拟笞、杖者改罚工作。乙巳，谕各省府州县立罪犯习艺所。丙午，赏刘永庆侍
    郎衔，署江北提督，镇、道以下归节制。丁未，裁广东粮道，置廉钦兵备道。己酉，
    命程德全署黑龙江将军。壬子，德兵舰突至海州测量，饬严诘。

        五月丁亥，见日使贾思理、美使柔克义于乾清宫。癸巳，见墨使胡尔达于皇极
    殿。庚子，王文韶罢军机大臣，命徐世昌在军机大臣上学习行走，兼政务处大臣，
    铁良、徐世昌会办练兵事。

        六月丙午，见俄使璞科第于仁寿殿。免中牟等州县逋赋。甲寅，予考试留学生
    金邦平等进士举人出身有差。命载泽、戴鸿慈、徐世昌、端方往东西洋各国考察政
    治。戊午，诏置盛京三陵守护大臣。裁盛京户、礼、兵、刑、工五部侍郎。己未，
    以世续为体仁阁大学士，那桐协办大学士。癸亥，裁广东巡抚。庚午，黔匪陷都匀
    之四寨，官军克复之。

        七月丙子，罢御史巡视五城及街道，改练勇为巡捕。乙酉，续派绍英为出洋
    考察政治大臣。己丑，以巴塘兵事，开实官捐一年。丙申，赏廷杰侍郎，往奉天办
    垦荒事务。常德、湘潭开商埠。丁酉，命铁良在军机大臣上学习行走，寻兼政务处
    大臣。

        八月壬寅，谕：“各省工商抵制美约，既碍邦交，亦损商务。疆吏当剀切开导，
    以时稽察之。”甲辰，诏废科举。丙午，裁奉天府尹、府丞，改置东三省学政。命
    刘式训充出使法日大臣，黄诰充出使义国大臣，周荣曜充出使比国大臣。荣曜旋罢，
    改任李盛铎。丁未，免奉天北路被兵额赋。辛亥，发内帑三万于江苏备急赈。癸丑，
    诏各省学政专司考校学堂，嗣后学政事宜，归学务大臣考核。戊午，新疆巡抚潘效
    苏坐侵款褫职，戍军台。己未，命袁世凯、铁良校阅新军秋操。壬戌，命汪大燮充
    出使英国大臣，杨晟充出使德国大臣，李经迈充出使奥国大臣。甲子，开海州商埠。
    乙丑，改命李经方为商约大臣。丁卯，载泽等启行，甫登车，有人猝掷炸弹。事上，
    诏严捕重惩。己巳，巴塘乱平，匪首喇嘛阿泽、隆本郎吉等伏诛。

        九月丙子，以三品京堂周荣曜旧充关书，侵盗钜帑，褫职逮治，籍其赀。庚辰，
    初置巡警部，以徐世昌为尚书。庚寅，北新仓火。辛卯，论肃清广西功，晋岑春煊
    太子少保衔，李经羲优奖。丙申，见德使穆默于勤政殿。戊戌，命尚其亨、李盛铎
    会同载泽等赴各国考察政治。

        是秋，赈贵州、云南各属水灾，太康风灾，镇番暨巴燕戎格雹灾风灾。

        冬十月癸卯，见日本公使内田康哉等于勤政殿。置吉林哈尔滨道。丙辰，芦汉
    铁路成。英兵入藏，索赔款一百二十馀万。谕国家代给，以恤番艰。壬戌，订铸造
    银币及行用章程。乙丑，以陆徵祥充出使荷国大臣，兼理海牙和平会事。戊辰，置
    考察政治馆，择各国政法宜于中国治体者，斟酌损益，纂订成书，取旨裁定。诏：
    “近有不逞之徒，造为革命排满之说，假借党派，阴行叛逆。各疆臣应严禁密缉。
    首从各犯，论如谋逆例。”

        十一月庚午朔，陕、洛会匪平。辛未，裕德卒。丙子，罢驻韩使臣，改置总领
    事。己卯，诏置学部，以国子监归并之，调荣庆为尚书。乙未，中日新约成。

        十二月辛亥，授那桐体仁阁大学士，荣庆协办大学士。癸亥，置京师内外城巡
    警总。罢工巡局。命徐世昌、铁良并为军机大臣。是月，免盛京各旗、陕西各属
    被兵逋赋，安州积涝、韩城水冲地租。

        是冬，赈会泽潦灾，荆州水灾，英吉沙尔水灾雹灾。

        三十二年丙午春正月丙子，缓布特哈贡貂。丁丑，见德、英、法、美、日本、
    荷、义、俄、奥、比、葡、墨诸使穆默等于乾清宫。丁亥，漳浦匪首张婴伏诛。壬
    辰，徐郙以察典罢。甲午，命瞿鸿禨协办大学士。

        二月戊辰，诏各省保护教堂及外人身家。乙丑，见德使穆默等于勤政殿。是月，
    颁帑十万助赈日本灾。

        三月戊辰朔，以忠君、尊孔、尚公、尚武、尚实五大纲为教育宗旨，宣诏天下。
    庚午，罢选八旗秀女。丙子，命汪大燮往贺日君婚礼。丙戌，开江苏通州商埠。丁
    酉，美国旧金山地震，颁帑十万赈华民。是月，奥使顾新斯基、义使巴乐礼等、德
    使穆默等、法使吕班先后觐见。

        是春，免浙江仁和等场与各州县，杭、严、衢三所灶课及荒地山塘杂课，云南、
    湖南、新疆灾粮，陕西逋赋。

        夏四月戊戌朔，命陆徵祥往瑞士议红十字会公约。己亥，裁各省学政，改置提
    学使。庚子，见日本公使内田康哉于勤政殿。癸丑，命铁良充督办税务大臣，唐绍
    仪副之。丁巳，发湖南库帑十万赈水灾。

        闰四月丙戌，以旸雨失时，偏灾屡告，懿旨饬君臣上下交儆。戊子，唐炯以衰
    疾解云南矿务。

        五月戊戌，发库帑五万赈广东水涝灾。癸卯，河南沁河溢，赈灾民。是月，见
    法使巴思德、义亲王费尔迪安德等于乾清宫。

        六月丁卯，德国减直隶驻兵，归我廊坊、杨村、北戴河、秦王岛、山海关地。
    庚辰，沅陵匪首覃加位伏诛。

        是夏，免浪穹旧逋，莎车复荒额赋，甘肃、云南被灾逋赋。赈武陟水灾，朝阳
    火灾。

        秋七月戊戌，置川滇边务大臣，以赵尔丰任之，赏侍郎衔。沁河决口合龙。庚
    子，江苏水陆各营旗防军改编巡防队。辛丑，考察政治大臣载泽等还京，上封事。
    命醇亲王、军机政务处大臣、大学士、北洋大臣公阅，取进止。乙巳，奉天开商埠
    大东沟，置海关，以东边道兼监督。戊申，谕曰：“载泽等陈奏，谓国势不振，由
    上下相暌，内外隔阂。官不知所以保民，民不知所以卫国。而各国所由富强，在实
    行宪法，取决公论。时处今日，惟有仿行宪政，大权统于朝廷，庶政公诸舆论。预
    备立宪基礎，内外臣工切实振兴。俟数年后规模粗具，参用各国成法，再定期限实
    行。”己酉，谕立宪预备，须先釐定官制，命大臣编纂，奕劻、孙家鼐、瞿鸿禨总
    司核定，取旨遵行。调端方为两江总督兼南洋大臣。甲子，发江苏库储十万赈徐、
    海、淮西水灾。

        八月丁亥，除临川水冲地额赋。庚寅，见日本王爵博恭、公使林权助于仁寿殿。
    是月，赈安徽水灾，广东风灾，湖州涝灾。

        九月癸卯，见各国公使等于仁寿殿。丙午，赐游学毕业陈锦涛等各科进士、举
    人出身有差。甲寅，诏更定官制。内阁、军机处、外务、吏、礼、学部、宗人府、
    翰林院等仍旧。改巡警部为民政部，户部为度支部，兵部为陆军部，刑部为法部，
    工部并入商部为农工商部，理籓院为理籓部。各设尚书一人，侍郎二人，不分满、
    汉。都察院都御史一人，副都御史二人。改六科给事中为给事中，大理寺为大理院。
    增设邮传部、海军部、军谘府、资政院、审计院。以财政处归度支部，太常、光禄、
    鸿胪三寺归礼部。太仆寺、练兵处归陆军部。各部尚书俱充参预政务处大臣。命世
    续为军机大臣，林绍年军机大臣上学习行走，鹿传霖、荣庆、徐世昌、铁良并罢军
    机，专理部务。乙卯，发广东库储十万赈香港及潮、高、雷、钦、廉属风灾。丁巳，
    改政务处为会议政务处。戊午，命曾广铨以三品京堂充出使德国大臣。

        冬十月癸酉，皇太后圣寿节，停筵宴。癸未，见英使硃迩典、比使柯霓雅于乾
    清宫。乙酉，裁并广东陆路、水路提督为广东提督。丁亥，见日本公使林权助等于
    勤政殿。戊子，浏阳、醴陵匪巫王永求、陈显龙倡乱，官军擒斩之。己丑，拨漕折
    三十万备赈江苏。辛卯，立官报局于京师。

        十一月己亥，留广东京饷十万备赈。壬寅，免广西锑矿出井税。甲辰，拨陕西
    官帑八万助赈江苏。戊申，诏升孔子为大祀，所司议典礼以闻。癸丑，诏各省议币
    制。丁卯，建曲阜学堂，发内帑十万济工。是月，见墨使胡尔达于勤政殿，德使雷
    克司、法使巴思德、英使硃迩典于乾清宫。

        十二月癸亥朔，日有食之。丁卯，加京官养廉。甲戌，改驻各国公使为二品实
    官。

        是冬，赈普宁、赵州、罗平、师宗灾，江宁、扬州水灾。免灤平、安州涝灾粮
    赋，永城额赋，陕西咸宁等处逋赋，永平、太和、昆明灾地欠粮。

        三十三年丁未春正月甲辰，见各国公使于乾清宫。庚戌，裁各部小京官。

        二月甲子，有泰以贻误藏事褫职，谪戍军台。壬申，留苏漕十五万备赈。

        三月丙申，见日本公使林权助等于勤政殿。戊戌，长春、哈尔滨辟商埠。己亥，
    改盛京将军为东三省总督，裁吉林、黑龙江将军，改置奉、吉、黑三巡抚，授徐世
    昌钦差大臣，为东三省总督。壬寅，命府尹孙宝琦充出使德国大臣。壬子，命天津
    道梁敦彦充出使美墨祕古大臣。丙申，命陆徵祥充保和会专使大臣，李经方充出使
    英国大臣，钱恂充出使荷国大臣。丁巳，昆冈卒。

        是春，免中卫被水及榆林等属逋赋，云南旱灾等州县逋粮及额赋。

        四月甲子，裁各省民壮捕役，改设巡警。绥来地震。乙丑，御史赵启霖坐污衊
    亲贵褫职。辛未，更定东三省官制，奉天、吉林、黑龙江各设行省公署，以总督为
    长官，巡抚为次官，置左右参赞，分领承宣、谘议两，分设交涉、旗务、民政、
    提学、度支、劝业、蒙务七司，各置司使，及提法使、督练处等官。己卯，祈雨。
    辛巳，以江北水灾，严米粮出口禁。丁亥，定陆海军官制，陆军部设两十司，军
    谘处五司，海军部六司。戊子，命衍圣公孔令贻稽察山东学务。

        五月癸巳，巴塘等属喇嘛胁河西蛮作乱，官军讨平之。乙未，命王士珍以侍郎
    衔署江北提督。丙申，西陵禁山火。丁酉，瞿鸿禨罢。己亥，授鹿传霖军机大臣。
    命醇亲王直军机。辛丑，王文诏罢，命张之洞协办大学士。癸卯，崇礼卒。丁巳，
    改按察使为提法使，置巡警、劝业道，裁分守、分巡各道，酌留兵备道，及分设审
    判，备司法独立，增易佐治员，备地方自治，期十五年内通行。戊午，诏：“宪
    法，官民均有责任，凡知所以预备之方、施行之序者，许各条举，主者甄采以闻。”
    安徽候补道徐锡麟刺杀巡抚恩铭，锡麟捕得伏诛。

        六月辛酉，命李家驹充出使日本大臣。丙寅，复御史赵启霖官。壬申，自四月
    不雨至于是日雨。授张之洞体仁阁大学士，鹿传霖协办大学士。乙酉，停万寿筵宴。
    永定河决。

        是夏，免新化被水额赋，伊通被贼逋课，云南旱灾等州县银米。赈云南饥及直
    隶水灾。

        秋七月辛卯，诏中外臣工议化除满、汉。甲午，改考查政治馆为宪政编查馆。
    其军机大臣、大学士、参预政务大臣会议事，于内阁行之。壬寅，懿旨遣杨士琦赴
    南洋各埠考察，奖励华侨。免赵州、禄丰被灾额赋。赈顺天等属灾民，及浏阳、邵
    阳蛟灾。甲辰，诏以匪徒谋逆，往往假革命名词，巧为煽诱。各督抚当设法解散。
    获犯拟罪，分别叛逆、盗匪科论，被胁及家属不知情者勿株连。命张廕棠为全权大
    臣，与英人议藏约。敬信卒。己酉，定限年编练陆军三十六镇。丙辰，命张之洞、
    袁世凯并为军机大臣，以袁世凯为外务部尚书。丁巳，命杨士骧署直隶总督兼北洋
    大臣。戊午，李经迈以母病免，命雷补同充出使奥国大臣。己未，河决孟县。

        八月辛酉，上不豫，诏各省荐精通医理者。命汪大燮使英国，达寿使日本，于
    式枚使德国，俱充考察宪政大臣。壬戌，置京师高等审判。己巳，置总检察。
    庚申，立资政院，以贝子溥伦、孙家鼐为总裁。乙亥，命伍廷芳充出使美国大臣，
    萨廕图充出使俄国大臣。己卯，诏以各省驻防习为游惰，命各将军等授田督耕，归
    农后，一切归有司治理。庚辰，裁奉天驿站，设文报局。壬午，诏中外臣工研究君
    主立宪政体。谕定自治章程。甲辰，见德使雷克司、日使阿部守太郎于仁寿殿。谕
    神机营卫队及官兵归陆军部管辖。

        九月辛卯，诏议定满、汉礼制、刑律，考定度量权衡画一制度章程。是日，以
    烟习未除，敕责庄亲王载功、睿亲王魁斌、都御史陆宝忠、副都御史陈名侃解职，
    迅速戒断。并谕内外文武，限三月净尽，否即严惩。癸巳，命沈家本、俞廉三、英
    瑞充修订法律大臣。己亥，命各省立谘议局，公举议员，并筹设州、县议事会。壬
    寅，日本以水灾来告籴，输江、皖、浙、鄂诸省米粮六十万石济之。甲辰，命各省
    立调查局，各部、院设统计处。予游学毕业生章宗元等进士、举人出身有差。戊申，
    湖北按察使梁鼎芬言挽回时局，莫亟于禁贿赂，绝请讬，劾奕劻、袁世凯等夤缘比
    附，贪私误国。廷旨以有意沽名，斥之。是月，免云南旱伤等州县税粮。赈怀宁等
    县水灾。

        冬十月乙丑，命派孙家鼐、荣庆、陆润庠、张英麟、唐景崇、宝熙、硃益籓进
    讲经史及国朝掌故。永定河合龙。戊辰，皇太后圣寿节，停筵宴。壬申，见日使林
    权助等于勤政殿。丙戌，哲布尊巴丹胡图克图进方物。

        十一月庚寅，广西匪踞南关砲台，责张鸣岐督剿，寻复之。戊申，严聚众开会
    演说之禁。谕各省整顿学堂，增订考核劝戒法。壬子，见俄使璞科第等于乾清宫。
    以内外臣工条议币制，用两用元，互有利害，谕各督抚体察筹议以闻。发帑五十万
    济广西军。

        十二月戊午朔，复分置广东陆路提督、水师提督。癸亥，裁吉林副都统，置交
    涉、民政、度支三司使暨提法使、劝业道。予进士馆游学毕业学员杨兆麟等进叙有
    差。壬申，裁山东粮道，置巡警、劝业二道。甲戌，谕热河围场办屯垦，裁驻防官
    兵。乙亥，命吕海寰充督办津浦铁路大臣。丙子，那桐兼督办税务大臣。辛巳，赏
    总税务司赫德尚书衔。丙戌，再停布特哈贡貂一年。

        是冬，免云南被旱、直隶被潦暨陕西逋赋。赈云南等属蛟灾，四川水灾，广东
    风灾水灾。

        三十四年戊申春正月丁亥朔，授醇亲王载沣为军机大臣。庚寅，见各国公使于
    乾清宫。己亥，以京师银价骤高，物直踊贵，发帑五十万，命顺天府尹贬价收钱，
    并令各省厂铸当十铜元，定额外加铸三成一文新钱，以资补救。甲寅，建兰州黄河
    铁桥。丙午，见奥使顾新斯基于勤政殿。是月，免云南昆明等县逋赋，浙江仁和等
    场灶课，湖南邵阳额赋。

        二月戊午，祭大社、大稷，是后祀典不克亲行，皆遣代。庚申，赏赵尔丰尚书
    衔，为驻藏大臣，仍兼边务大臣。癸亥，诏增给满大臣暨各旗官十成养廉，更定御
    前大臣以下等员津贴。丙寅，谕京、外清庶狱。甲戌，京师劝工陈列所灾。丙子，
    谕以“禁烟议成，英人许分年减运，见已实行递减。相约试行三年，限满再为推减。
    转瞬期至，其何以答友邦。民政、度支二部迅订稽核章程，责成督抚饬属将减种、
    减食，切实举办以闻”。丁丑，召达寿还，命李家驹为考察宪政大臣，胡惟德充出
    使日本大臣。壬午，黄诰罢，调钱恂为出使义国大臣，以陆徵祥为出使荷国大臣。

        三月壬辰，命恭亲王溥伟、鹿传霖、景星、丁振铎充禁烟大臣，立戒烟所，专
    司查验。丙午，廓尔喀贡方物。甲寅，以湛深经术，赐湘潭举人王闿运检讨。是月，
    免云南被灾新旧额赋。

        夏四月丙辰，见日使林权助等于勤政殿。绥远城将军贻穀有罪褫职，逮下刑部
    狱，寻籍其家。命信勤充垦务大臣，兼署绥远城将军。丁巳，裁安徽安庐滁和道。
    己未，越匪陷河口，命刘春霖以三品京堂帮办云南边防，前敌诸军归节制。戊辰，
    裁贵州粮道、贵西道。己巳，见各国公使希特斯等于仁寿殿，赐宴。庚辰，云南官
    军败匪于田房，复四隘，旋克大小南溪及河口，发帑犒军。

        五月乙酉朔，滇匪平。丁亥，裁巴塘、里塘土司，置流官。壬辰，上疾复作，
    命直省荐精通医理者。癸巳，录中兴功臣多隆阿、向荣、江忠源、罗泽南、骆秉章、
    张国樑、李续宾、彭玉麟、杨岳斌、鲍超、李孟群、程学启、刘松山、冯子材等后，
    升叙有差。甲午，修曲阜孔子庙。癸卯，襄河决，飓风为灾。庚戌，郎中曹元弼进
    所著礼经校释，赏编修。癸丑，广东大雨，东西北三江并溢，冲决围堤。

        六月丁巳，前祭酒王先谦进所著尚书孔传参正、汉书补注、荀子集解、日本源
    流考，赏内阁学士衔。甲子，免广西矿地出井、出口两税五年。庚午，予进士馆游
    学毕业学员黎湛枝等进叙有差。甲戌，命张之洞兼督办粤汉铁路。乙亥，允达赖喇
    嘛入觐。丙子，以美国减收赔款，命唐绍仪充专使致谢，兼赴东西洋考察财政。议
    免釐加税。乙卯，授杨士骧直隶总督兼北洋大臣。辛巳，法部主事陈景仁等请三年
    后开国会。诏以景仁倡率生事，褫职交管束。

        是夏，免云南水旱雹灾，奉天水灾荒地额赋。赈江苏风雹灾，湖北水灾。发部
    帑五万赈察哈尔蒙旗及两翼牧群灾，又部帑十万赈广东广州、肇庆、阳江各属水灾。

        秋七月壬辰，裁黑龙江爱珲等三副都统，增置爱珲道、呼伦贝尔道。丙申，
    释苏元春回。己亥，免铁路公私税三年。庚子，以各省设政闻社敛财结党，阴扰治
    安，谕所在严禁。辛丑，修浙江海塘。癸卯，广西巡勇叛变，戕杀统将，张人骏督
    剿之。丙午，命三品卿衔胡国廉总理琼、崖垦矿事。庚戌，置云南交涉使。是月，
    山东、安徽蝗。

        八月甲寅朔，宪政编查馆、资政院上宪法、议院、选举各纲要，暨逐年筹备事
    宜。诏颁行京、外官署，依限举办，每六阅月，胪列成绩以闻。辛未，命姜桂题总
    统武卫左军。戊寅，见俄使廓索维慈、荷使希特斯等于仁寿殿。己卯，命廕昌、端
    方校阅秋操。庚辰，马玉昆卒，晋二等轻车都尉。辛巳，命廕昌充出使德国大臣。
    壬午，遣御前大臣博迪苏往保定迎劳达赖喇嘛。

        九月癸未朔，予先儒顾炎武、王夫之、黄宗羲从祀文庙。乙酉，美军舰游历至
    厦门，遣贝勒毓朗、梁敦彦往劳问。己丑，开宁夏渠垦田。庚寅，达赖喇嘛至京，
    寻于仁寿殿觐见。癸巳，颁画一币制。丙申，允邮传部请，试办本国公债。戊戌，
    予进士馆毕业陈云诰等叙进有差。庚子，见英使硃迩典等于仁寿殿。癸卯，予游学
    毕业陈振先等出身，进士馆毕业叶光圻等叙进各有差。己酉，裁四川成釂龙茂道，
    增置巡警、劝业两道。辛亥，诏以前筹备宪政事宜尚有未尽，谕各部院依前格式，
    各就职司所系，分期胪列奏明，交编查馆覆核，取旨遵行。

        是秋，免云南会泽被水逋赋，楚雄等县及湖南溆浦被水额粮。发帑十万赈湖北、
    湖南灾民。复赈甘肃灾，广东风灾水灾，广西、浙江、黑龙江、福建水灾。

        冬十月甲寅，见日使伊集院彦吉于勤政殿。广州、肇庆等属飓风为灾，谕施急
    赈。戊午，赐达赖宴于紫光阁。壬戌，皇太后圣寿节，停筵宴。达赖祝嘏，进方物，
    懿旨加封诚顺赞化西天大善自在佛，岁赐廪饩万金，遣归藏。

        壬申，上疾甚。懿旨，醇亲王载沣之子溥仪在宫中教养，复命载沣监国为摄政
    王。癸酉，上疾大渐，崩于瀛台涵元殿，年三十有八。遗诏摄政王载沣子溥仪入承
    大统，为嗣皇帝。皇太后懿旨，命嗣皇帝承继穆宗为嗣，兼承大行皇帝之祧。宣统
    元年正月己酉，上尊谥曰同天崇运大中至正经文纬武仁孝睿智端俭宽勤景皇帝，庙
    号德宗，葬崇陵。

        论曰：德宗亲政之时，春秋方富，抱大有为之志，欲张挞伐，以湔国耻。已而
    师徒挠败，割地输平，遂引新进小臣，锐意更张，为发奋自强之计。然功名之士，
    险躁自矜，忘投鼠之忌，而弗恤其罔济，言之可为于邑。洎垂廉再出，韬晦瀛台。
    外侮之来，衅自内作。卒使八国连兵，六龙西狩。庚子以后，怫郁摧伤，奄致殂落，
    而国运亦因此而倾矣。呜呼，岂非天哉！

        国学网站独家推出

亦凡公益图书馆(Shuku.net)

下一卷 回目录