                                 列传二百五十五

        崇绮子葆初等  志钧  延茂弟延芝  色普徵额  王懿荣熙元
        宗室宝丰  宗室寿富弟寿蕃等  宋承庠王铁珊
        崇绮，字文山，阿鲁特氏，蒙古正蓝旗人，大学士赛尚阿子。以穆后父贵，升
    隶满洲镶黄旗。初为工部主事，坐其父出师无功，褫职。咸丰四年，粤寇谋犯畿辅，
    充督练旗兵处文案，事宁，叙兵部七品笔帖式。英吉利兵舰窥天津，录守内城功，
    擢主事。嗣迁员外郎。同治三年，将军都兴阿以崇绮谙兵事，奏自随，兵部疏留。
    是岁成一甲一名进士，立国二百数十年，满、蒙人试汉文获授修撰者，止崇绮一人，
    士论荣之。九年，迁侍讲，出典河南乡试，充日讲起居注官。十一年，诏册其女为
    皇后，锡三等承恩公。历迁内阁学士，户部、吏部侍郎。
        光绪二年，充会试副考官，补镶黄旗汉军副都统。会河南旱，大吏匿不报，为
    言官所劾。上命偕侍郎邵亨豫按问，廉得实，巡抚李庆翔以下皆获罪。四年，吉林
    驻防侍卫倭兴额被盗诬控，诏与侍郎冯誉骥往谳，寻命崇绮署将军专治之。倭兴额
    控如故，事下侍郎志和覈覆，得诬告状，崇绮自劾，被宥。五年，出为热河都统。
    御史孔宪疏称其忠直，宜留辅，不许。七年，调盛京将军。
        九年，谢病归。旋授户部尚书，再调户部，复乞休。初，穆宗崩，孝哲皇后以
    身殉，崇绮不自安，故再引疾。二十六年，立溥俊为“大阿哥”，嗣穆宗。乃起崇
    绮於家，俾署翰林院掌院学士，傅溥俊。於是崇绮再出，与徐桐比而言废立，甚得
    太后宠，恩眷与桐埒。义和团起，朝贵崇奉者十之七八，而崇绮亦信仰之。事败，
    随荣禄走保定，居莲池书院，自缢死。荣禄以闻，赐奠醊，入祀昭忠祠，谥文节。
        崇绮妻，瓜尔佳氏，先於京师陷时，预掘深坑，率子散秩大臣葆初及孙员外郎
    廉定，笔帖式廉容、廉密，监生廉宏，分别男女入坑生瘗，阖门死难，各奖恤有差。
    二十七年，命以曾孙法亮嗣廉定，袭爵。
        志钧，亦三等承恩公，满洲镶黄旗人。充散秩大臣。闻警，设醴祭先，率妻子
    皆衣冠对缢於中堂。恤如例，谥贞愍。
        延茂，杜氏，内务府汉军正白旗人。同治二年进士，铨礼部主事。光绪八年，
    历迁至鸿胪寺少卿。上言八旗官学废弛，宜变通章程。再迁内阁侍读学士。
        中法构衅，疏言：“我国士夫多懵外势，请自今慎选使才，令其考察彼国政治
    利弊，图其山川夷险，随时奏闻。”又言：“名将必知地利而后可行师，庙堂必知
    地利而后可驭将。今宜北起盛京，南逾岭广，合台、琼为一气。复自滇、粤边外讫
    越南全境，分绘两图，更令诸疆臣各绘所辖地图，上测纬度，下准方斜，俾知相距
    里数，为军事之用。”上韪其议。
        十三年，除奉天府府丞。越四年，入为大理寺少卿。二十四年，由驻藏办事大
    臣擢吉林将军，以仓廪灾，上章自劾。明年，徵还，再授黑龙江将军，未行而拳祸
    作。联军入都，偕弟延芝守安定门，城陷，阖室自焚死。赠太子少保，谥忠恪。妻
    并诸娣姒女子子皆获旌。
        色普徵额，舒穆鲁氏，满洲正白旗人。咸丰十年，贼窜畿疆，以健锐营前锋校，
    从大学士瑞麟往讨，裹创力战。旋从僧格林沁剿捻，斩馘甚众。同治初，又从都统
    穆腾阿军畿南。光绪三年，迁参领。八年，军政课最，授镶红旗汉军副都统，充神
    机营专操大臣。二十四年，徙驻南苑。二十六年，擢宁夏将军，未行，拳乱起，命
    守正阳门，昼夜徼循不少休。联军攻城，中砲死。赠太子少保，谥壮恪，予骑都尉
    兼云骑尉世职。
        王懿荣，字正孺，山东福山人。祖兆琛，山西巡抚。父祖源，四川成绵龙茂道。
    懿荣少劬学，不屑治经生艺，以议叙铨户部主事。光绪六年成进士，选庶吉士，授
    编修，益详练经世之务，数上书言事。十二年，父忧，解职。服阕，出典河南乡试。
    二十年，大考一等，迁侍读。明年，入直南书房，署国子监祭酒。会中东战事起，
    日军据威海，分陷荣城，登州大震，懿荣请归练乡团。和议成，还都，特旨补祭酒。
    越二年，遭母忧，终丧，起故官。盖至是三为祭酒矣，前后凡七年，诸生翕服。
        二十六年，联军入寇，与侍郎李端遇同拜命充团练大臣。懿荣面陈：“拳民不
    可恃，当联商民备守御。”然事已不可为。七月，联军攻东便门，犹率勇拒之。俄
    众溃不复成军，乃归语家人曰：“吾义不可苟生！”家人环跽泣劝，厉斥之。仰药
    未即死，题绝命词壁上曰：“主忧臣辱，主辱臣死。於止知其所止，此为近之。”
    掷笔赴井死。先是懿荣命浚井，或问之，笑曰：“此吾之止水也！”至是果与妻谢
    氏、寡媳张氏同殉焉。诸生王杜松等醵金瘗之。事闻，赠侍郎，谥文敏。懿荣泛涉
    书史，嗜金石，翁同龢、潘祖廕并称其博学。
        熙元，直隶总督裕禄子。光绪十五年进士，由编修累迁至祭酒。联军入，方家
    居守制，闻变，偕嫂富察氏、妻费莫氏仰药以殉。赠太常寺卿，谥文贞。越三年，
    杜松等以两祭酒大节昭著，籥请隆报飨，得旨，附祀监署唐韩愈祠。
        宗室宝丰，字龢年，隶正蓝旗。好读书，有清尚。光绪十五年进士，选庶吉士，
    授编修，历迁至侍讲。二十五年，立溥俊为“大阿哥”，命直弘德殿，并赏高赓恩
    四品京堂，同授大阿哥读。明年，两宫西幸，宝丰以随扈不果，愤甚，誓死职。自
    题绝命词曰：“忠孝节廉，本乎天性。见利思义，见危授命。呜呼宝丰，不失其正。”
    饮金死。赠太常寺卿。
        宗室寿富，字伯茀，隶正蓝旗，侍读宝廷子。泛览群籍，尤谙周官、礼、太史
    公书，旁逮外国史，通算术，工古文诗词。光绪十四年，成进士，选庶吉士。尝愤
    国势不张，八旗人才日衰，箸劝八旗官士文，立知耻会，大旨警顽傲，励以自强。
    浙江巡抚廖寿丰疏荐寿富才学堪大用，命赴日本考政治。既还，箸日本风土志四卷
    献上，召见，痛陈中国积弊及所宜兴宜革者，漏三下始退，上器之。政变作，遂杜
    门。
        寿富性故矜贵，不通刺朝列。及拳乱起，乃上书荣禄，言董福祥军宜讬故令离
    畿甸，然后解散拳民，谓“董为祸根，拳其枝叶耳”。荣禄不省。妻翁内阁学士联
    元既以论拳匪诛，家属匿其宅，众以寿富重新学，亦指为袒外，恚甚，或劝之他往，
    曰：“吾宗亲也，宁有去理耶？”城陷，寿富自题绝命词，并贻书同官曰：“国破
    家亡，万无生理。乞赴行在，力为表明。侍已死於此地，虽讲西学，未尝降敌。”
    遂与弟右翼宗室副管寿蕃及一妹一婢并投繯死。赠侍讲学士。
        寿富刻苦孤峭。宝廷罢官早，家贫甚，性癖泉石。寿富事父能委曲以適其意旨。
    著有搏虎集。
        宋承庠，字养初，江苏华亭人。由拔贡考取小京官，铨工部。光绪四年，举於
    乡，迁主事。八年，充总理衙门章京，迁员外郎，转御史。二十六年，巡视京城，
    联军入，遥望城内火光烛天，自言：“主辱臣死，义无可逃。”疾书一纸遗家人曰：
    “宗庙宫寝，已付一炬，敌人残忍，不共戴天。读圣贤书，惟有捐躯报国而已。我
    得死所，妻子勿以我为念。”时已仰药，口不能言，越一日卒。赠四品卿衔。
        王铁珊，字伯唐，安徽英山人。光绪十五年进士，铨兵部主事。居久之，母年
    老，欲归省。会拳乱作，知都城必危，遂不去。悉举赀斧寄母，独留百金，复分其
    半助邑馆贫不能归者。其人谓：“盍不偕南？”曰：“时势至此，不能出力抗敌，
    已负朝廷；若更引身远避，何以为人？且在京为大清官，在籍践大清土，国苟不保，
    家将焉属？”其人知其隐蓄死志，强之行，不可。两宫既西狩，遂伏案作书寄弟，
    略云：“身非武职，恨不能执干戈卫社稷；官非台谏，又不获效忠言维国是。如都
    城不保，义不偷生。所恨居官以来，未能事母，长负此不孝之罪耳。”书毕，肃衣
    冠拜，默坐室中。闻内城陷，自缢死。遗书友人治后事，谓：“某非死节，不忍见
    国事败坏耳。”事闻，赠员外郎，又追赠道员。廕一子入监读书，以知县用。
        论曰：国都既陷，主辱臣死，此大义也。崇绮久著清节，终以一死自明。延茂
    等见危授命，义不苟生。色普徵额等执干戈卫社稷，死犹不瞑，至今皆凛凛有生气
    焉。

        国学网站独家推出

亦凡公益图书馆(Shuku.net)

下一卷 回目录