                            志六十二  礼六（吉礼六）

        昭忠祠贤良祠功臣专祠宗室家庙品官士庶家祭

        昭忠祠雍正二年谕曰：“周礼有司勋之官，凡有功者，书名太常，祭于大烝。
    祭法，‘以死勤事则祀之’。于以崇德报功，风厉忠节。自太祖创业后，将帅之臣，
    守土之官，没身捍国，良可嘉悯。允宜立祠京邑，世世血食。其偏裨士卒殉难者，
    亦附祀左右。褒崇表阐，俾远近观听，勃然可生忠义之心，并为立传垂永久。”于
    是建祠崇文门内，岁春、秋仲月，诹吉，遣官致祭。王公大臣位正殿，陈案七，羊
    一、豕一。左三案，共羊豕各一。右如之。每案素帛一、爵三、果盘五。诸臣位两
    配楼暨后正室，各设案五，两庑各设案三，皆羊豕各一，为通数。兵士附祀，案三
    十有六，案设豕肉一盘、爵三、果品二。太常卿承祭，配楼后室司官分献。六年，
    祠成，命曰“昭忠”，颁御书额，曰“表奖忠勋”。

        明年，循序定位，前殿正中祀敬谨庄亲王尼堪，英诚武勋王扬古利，定南武壮
    王孔有德，赠忠勇王黄芳度，武襄公巴尔堪，凡五人。东次龛祀安北将军佟国纲，
    一等公佟养正、达福、西哈，一等侯马得功，一等伯巴什太，都统宜理布、巴都里，
    议政大臣程尼、穆和琳，大学士张泰，议政大臣罗沙，三等伯王之鼎，总督范承谟，
    额驸托柏，大学士龙西、色思泰，总督额伦特，尚书查弼纳、图扪，太子太保佟济，
    仓场侍郎王秉仁，巡抚傅弘烈，都统博波图，议政大臣雅赉、道禅、名盖，参赞内
    大臣马尔萨，凡二十八人。西次龛祀续顺公沈瑞，辅国公巴赛，大学士莫洛，尚书
    布颜岱，“十六大臣”绰和诺，巡抚柯永升，都统沙里布，巡抚马雄镇，总督甘文
    焜、佟养甲，侍郎朝哈尔，盐运使高天爵，参领费扬古，统领图鲁锡、喀尔他拉、
    喀尔护吉，副都统海兰、苏图，统领胡里布、哈克三，佐领叶喜，侍郎永国，统领
    阿尔岱，提督孙定辽，凡二十有四人。东又次龛统领刘哈，副都统卢锡、科布苏、
    阿喀倪、纳尔特、锡密赉、科尔坤、多颇洛、戴豪、浑锦、魏正、罗济、阿什图、
    觉罗阿克善、常禄、阿尔护、吉三、巴雅思虎朗，凡十有八人。西又次龛提督段应
    举，副都统穆舒、孟魁、白，原任巡抚贾维钥，副都统迈图，参领葛思特，巡抚硃
    国治、张文衡，侍郎马如璧，粮道叶映榴，巡道陈启泰，通政使莫洛浑，一等子穆
    克覃阿、纳达、代音布，巡道陈丹赤，一等子觉罗莫洛浑，数亦如之。东末龛总兵
    吴万福、徐勇、费雅达、硃天贵、张存福，都督佥事洪徵，总兵阿尔泰、欧阳凯，
    兵备道李懋祖，总兵杨佐，统领张廷辅，游击杨光祖，统领定寿，总兵王承业，侍
    卫锡喇巴，布政使迟变龙，凡十有六人。西末龛参领郭色，统领新泰，提督康泰，
    二等子觉罗顾纳岱，总兵司九经，二等子拜兰，总兵郝效忠、刘良臣，三等子巴郎、
    都尔莽鼐，副将杨虎，参将赵登举，守备纪法，参将甘应龙，副将蔡隆，二等子拜
    三，一等男路什，总兵康海，凡十有七人。后室、配楼、左右次龛、又次龛、两庑
    暨各次龛，祀官千五百馀人。东西房附祀兵士万三百有奇。

        八年，定制以满尚书、都统一人承祭，后室、两庑，太常官分献。十一年，令
    子孙居京秩者随祭。乾隆十三年，谕祀阵亡总兵任举、侍卫丹泰，旋令征金川阵没
    将士并入之。十五年，祀都统傅清、左都御史拉布敦。十八年，追封巴尔堪、巴赛
    并为简亲王。移巴尔堪位扬古利上，巴赛位孔有德上。初，前室左右各三龛，止序
    爵秩，不系时代。至是定议，自天命以来，按代序官，同代同官序年月，依贤良祠
    例，按时班爵为序。其兵士设位，分前、后庑，以横板隔别之。

        中叶以后入祀者，将军班第、明瑞、温福，都统满福、扎拉丰阿，参赞大臣鄂
    容安，统领观音保、乌三太、台斐音阿，提督许世亨，副都统呼尔起阿、第木保、
    觉罗明善，总兵王玉廷、李全、德福、贵林、张朝龙，而海兰察以病没，端济布以
    伤，亦并入之。至典史温模死守通渭，从容就义，特予入祠。且有取义舍生，赏延
    于世，褒谕流外微官，获邀血阝廕，茂典也。

        嘉庆朝，祀大学士福康安、将军德楞泰、提督花连布、总兵多尔济札普、知县
    强克捷。先是，康熙间，巡抚曹申吉已入祠，至是以阿附吴三桂按实，夺之。时各
    省言没王事者，奏报猥杂，龛位不给，于是诏建各省昭忠祠。其京祠定文三品、武
    二品以上，及八旗官弁为限，已祀者如故。嗣是卑官预祀，视特旨行。故事，承祭
    官循例朝服，今改蟒袍补服，示别坛庙也。

        道光初元，以国初殉难副将杨祖光等入祀，厥后赓入者，都统巴彦巴图、乌凌
    阿、印登额，参赞大臣庆祥，总督裕谦，提督海凌阿、关天培、陈化成，副都统海
    龄、长喜，总兵万建功、祥福、葛云飞、郑国鸿、王锡朋、谢朝恩、江继芸、庆和、
    吴喜，副将乌大魁、马韬、周承恩、刘大忠、陈连升、硃贵、玛隆阿、伊克坦布等。
    其卑秩中，如知县杨延亮、县丞方振声、守备马步衢、把总陈玉威，亦足多者。

        咸丰三年，更定血阝典，文四品、武三品官得再入京祠，并获祀阵亡所在地。
    其文五品、武四品以下，凡赠职衔及当例血阝者，并祀之。是时军兴，死事扬烈者
    踵起，略举其所入者。都统乌兰泰、霍隆武，将军佟鉴、祥厚、苏布通阿、扎拉芬、
    和春，总督吴文镕、陆建瀛，提督长瑞、长寿、董光甲、邵鹤龄、恩长、福珠洪阿、
    陈胜元、双福、王锦绣、常禄、双来、瞿腾龙、佟攀梅、邓绍良、德安、周天培、
    史荣椿、张国樑、周天受、王浚、乐善、褚克昌，一等男阿尔精阿，一等子左炘，
    侍郎吕贤基、戴熙，巡抚常大淳、江忠源、陶思培、邹鸣鹤、吉尔杭阿、徐有壬，
    学政孙铭恩、张锡庚，副都统伊勒东阿、哲克东阿、达洪阿、贵升、绷阔、博奇、
    常寿、西林布、多隆武、托克通阿、格绷额、伊兴额、舒明安，头等侍卫达崇阿，
    布政使岳兴阿、刘裕珍、涂文钧、李续宾、李孟群、王友端，按察使李卿穀、周玉
    衡，赞善赵振祚，郎中宋蔚谦，总兵博春、福諴、马济美、玉山、程三光、刘开泰、
    桂林、王国才、蒋福长、虎坤元、罗玉斌、邱联恩、田兴奇、承惠、陈大富、滕家
    胜、郭启元、王之敬，道员罗泽南、硃镇、金光箸、帅远燡、温绍原、何桂珍、王
    训、赵印川、郭沛霖、黄淳熙、缪梓，知府谢子澄、刘腾鹤、江炳琳，副将谢升恩、
    膺保、李成虎、彭三元、周云耀、龙汝元。同治朝，则亲王僧格林沁，大学士曾国
    籓，都统海全、舒通额，将军多隆阿，统领舒保，参赞大臣锡霖、武隆额，领队大
    臣色普诗、惠庆、达春泰、穆克登额，办事大臣扎克当阿，头等侍卫隆春、奇克塔
    善，内阁学士金顺，提督占泰、李臣典、向荣、塔齐布、林文察、萧河清、周显承、
    罗朝云、萧德扬、杨得胜、曹仁美、毛福益、张仁泗、刘松山、谭玉龙、罗雨春、
    张绍武、胡良作、姚连升、饶得胜、刘长槐、荣维善、杨春祥、张万美、鲁光明、
    阎定邦、刘祥发、曹德喜，巡抚王有龄、罗遵殿、邓尔恆，副都统锡龄阿、苏伦保、
    恆龄，按察使黄运昌，总兵郝上庠、雷升、熊建益、林向荣、余际昌、郎桂芳、江
    福山、何建鼇、罗应贵、毛芳恆、张树珊、唐殿魁、周兆麒、李大櫆、陈清彦、邓
    鸿超、江登云、傅先宗，道员福咸、俞焜、赵景贤、张同登、赵国澍、瑞春、周缙、
    秦聚奎、彭毓橘、葛承霖、邓子垣，知府硃钧、姜锡恩、窦天灝、于醇儒，副将刘
    神山、黄金友、周学贵、罗春鹏、王梦龄、张起凤、刘胜龙。光绪间，则大学士左
    宗棠，总督恆春、曾国荃，将军明绪，领队大臣崇熙、乌勒德春、托克托布、博勒
    果素、托克托奈、喀尔莽阿，参赞大臣额腾额、觉罗奎栋，办事大臣奎英、萨凌阿，
    提督硃南英、李秀山、湛其英、杨世俊、王子龙、文德盛、陈忠德、滕学义、何明
    海、魏金阙、文德昌、李登第、王庆福、杨万义、杨必耀、李大洪、锺兴发、张宗
    久、杨玉科、刘思河、李其森、梁善明，盐运使陶士霖，总兵石绍文、陈登云、邓
    仁和、黄应斗、周友山、硃希广、王茂连、王春和、谭声俊、达年、刚安泰、向集
    梧、邓承恩、韦和礼、刘节高、陈嘉、左宝贵、周康禄、黄鼎、叶维籓、侯云登，
    户部主事玉润，知府龚秉琳、侯学云、马椿龄、张瀚中，副将王世晋、李天和、章
    茂、张定邦、尤正廷、杨隆辉、张玉秋、王碧庭、徐安邦、李启荣、裕廉、王宗高。
    二十六年，尚书崇绮，将军延茂，总督李秉衡，并入祀。寻罢秉衡。凡祠祭诸臣，
    大都效命戎行，守陴徇义，或积劳没身。褒忠节，劝来者，会典綦详。兹录什一，
    以见例焉。

        雍正初，各省立忠义祠，凡已旌表者，设位祠中，春、秋展祀。乾隆四十一年，
    定明代殉国诸臣，既邀谥典，并许入祠。又诸生、韦布、山樵、市隐者流，遂志成
    仁，亦如前例。嘉庆七年，始令各省府城建昭忠祠，或附祀关帝及城隍庙，凡阵亡
    文武官暨兵士、乡勇，按籍入祀。八旗二品以上官已祀京祠者，仍许阵亡所在地祠
    祀，合五十人一龛，位祀正中，兵勇则百人或数十人一位，分列两旁，驻防位绿营
    上。春、秋二奠，有司亲莅，用少牢，果品、上香、荐帛、三献如仪。同治二年，
    允曾国籓请，江宁建昭忠祠，祀湖南水陆师阵亡员弁。已复抗节官绅亦许崇祀，并
    建专祠。妇女殉难者，亦别立贞烈祠云。

        贤良祠雍正八年诏曰：“古者大烝之祭，凡法施于民，以劳定国者，皆列祀典，
    受明禋。我朝开国以后，名臣硕辅，先后相望。或勋垂节钺，或节厉冰霜，既树羽
    仪，宜隆俎豆。俾世世为臣者，观感奋发，知所慕效。庶明良喜起，副予厚期。京
    师宜择地建祠，命曰‘贤良’，春、秋展祀，永光盛典。”乃营庙宇在地安门外西
    偏，正殿、后室各五楹，东、西庑，岁春、秋仲月，诹吉，遣官致祭。前殿案各素
    帛一、羊一、豕一、果五盘。后室果品同，唯牲、帛共案而具一。承祭官蟒服，二
    跪六叩三献。馀如常仪。

        于是佥议怡贤亲王允祥，宗功元祀，宜居首。大学士、公图海，公赖塔，大学
    士张英，尚书顾八代、马尔汉、赵申乔，河道总督靳辅、齐苏勒，总督杨宗仁，巡
    抚陈瑸，咸列其选。自是先后赓续入祠者，大学士范文程、巴克什达海、阿兰泰、
    李之芳、吴琠、张玉书、李光地、富宁安、张鹏翮、宁完我、魏裔介、额色黑、王
    熙，领侍卫内大臣福善、费扬古、尹德，尚书励杜讷、徐潮、姚文然、魏象枢、汤
    斌，提督张勇、王进宝、孙思克、施琅，总督赵良栋、于成龙、傅腊塔、孟乔芳、
    李国英，都统冯国相、李国翰、根特，统领莽依图，将军阿尔纳、爱星阿、佛尼埒，
    副都统褚库巴图鲁。明年祠成，颁御书额曰“崇忠念旧”，设位为祭。前殿内大臣
    或散秩大臣、尚书、都统主之。后殿用太常寺长官。入祠日，子孙咸与行礼，春、
    秋遣官陪祀同。

        十二年，祀大学士田从典、高其位。乾隆元年，命入祀诸臣未予谥者悉追予。
    是岁祀尚书衔兼祭酒杨名时，大学士硃轼，内大臣哈世屯，尚书米思翰。五年，祀
    总督李卫。明年，祀尚书徐元梦，巡抚徐士林。十年，釐定祠位，前殿正中祀怡贤
    亲王，后室诸臣合一龛。首世次最先者，馀分左右行，按世序爵，大学士居前，次
    领侍卫内大臣、尚书、都统、将军、总督、前锋护军统领、提督、侍郎、巡抚、副
    都统，以次分列。至世爵有子、男授尚书、都统者，有侯、伯为侍郎、副都统者，
    仍视官秩为差。

        嗣是入祀，则超勇亲王策凌，列怡贤亲王左次龛。名臣则大学士马齐、伊桑阿、
    福敏、黄廷桂、蒋溥、史贻直、梁诗正、来保、傅恆、尹继善、陈宏谋、刘纶、刘
    统勋、舒赫德、高晋、英廉、徐本、高斌，协办大学士兆惠，左都御史拉布敦，尚
    书汪由敦、李元亮、阿里衮，尚书衔钱陈群，都统傅清，将军和起、伊勒图、奎林，
    总督那苏图、陈大受、喀尔吉善、鹤年、吴达善、何煟、袁守侗、方观承、萨载、
    提督许世亨，巡抚潘思榘、鄂弼、李湖、傅弘烈。弘烈自雍正时，拉布敦、傅清自
    乾隆时，并入昭忠祠，今再祀贤良者也。

        嘉庆朝，则祀大学士福康安、阿桂、刘墉、王杰、硃珪、戴衢亨、董诰，尚书
    董邦达、彭元瑞、奉宽，总督鄂辉。道光朝，则祀大学士富俊、曹振镛、托津、长
    龄、卢廕溥、文孚、王鼎，协办大学士汪廷珍、陈官俊，尚书黄钺、隆文，将军玉
    麟，总督杨遇春、陶澍，河道总督黎世序。咸丰朝，则祀大学士潘世恩、文庆、裕
    诚，协办大学士杜受田，侍郎杜堮，巡抚胡林翼。同治朝，则祀大学士桂良、祁俊
    藻、官文、倭仁、曾国籓、瑞常、贾桢，大学士衔翁心存，协办大学士骆秉章，总
    督沈兆霖、马新贻。其光绪朝入祀者，恭忠亲王奕䜣。名臣大学士文祥、英桂、全
    庆、载龄、左宗棠、灵桂、宝鋆、恩承、福锟、张之万、麟书、额勒和布、李鸿章、
    荣禄、裕德、昆冈、崇礼、敬信，协办大学士沈桂芬、李鸿藻，将军长顺，总督沈
    葆桢、丁宝桢、岑毓英、曾国荃、刘坤一，提督宋庆，巡抚张曜也。宣统初入祀者，
    止大学士王文韶、张之洞、孙家鼐、鹿传霖，协办大学士戴鸿慈五人而已。

        各省贤良祠，雍正十年，诏：“各省会地建祠宇，凡外任文武大臣，忠勇威爱，
    公论允翕者，俾膺祀典，用劝在官。如将军蔡良，提督张起云，总兵苏大有、魏翥
    国，足称斯选。”定制，春、秋祭日视京师，以知府承祭，品物仪节亦如之。

        功臣专祠顺治十一年，诏为孔有德建祠，度地彰义门外三里，曰定南武壮王祠，
    二妃祔焉。康熙三年，定春、秋展祀，其后建恪僖公祠安定门外，祀一等公遏必隆
    并县?舒舒觉罗氏。嗣领侍卫内大臣尹德，尚书阿里衮暨其夫人，乾隆时并祔祀云。

        其建自雍正朝者，朝阳门外勤襄公祠，祀定南将军佟图赖及其夫人，长子忠勇
    国纲、次子端纯国维，皆以军功祔祀。德胜门外文襄公祠，祀大学士图海。安定门
    外与恪僖祠并峙者，为弘毅公祠，祀光禄大夫额亦都，并以夫人配。

        建自乾隆朝者，东安门外恪僖公祠，祀内大臣哈世屯及其夫人，子承恩公米思
    翰、孙李荣保，其后曾孙大学士傅恆祔祀焉。崇文门内双忠祠，祀左都御史拉布敦、
    都统傅清。合昭忠、贤良而复建专祠者，他无与比也。地安门外旌勇祠，祀将军明
    瑞，而都统扎拉丰阿，统领观音保，总兵李全、王玉廷、德福亦先后入祔。睿忠亲
    王祠在朝阳门外，祀多尔衮并福晋六人。嘉庆时，建大学士福康安祠曰“奖忠”，
    在东安门外，都统额勒登保祠曰“褒忠”，在地安门外。光绪时，建科尔沁亲王僧
    格林沁祠曰“显忠”，在安定门内。大学士、伯李鸿章祠曰“表忠”，在崇文门内。
    宣统时，合祀立山、联元祠在宣武门外。

        凡京师专祠，岁春、秋仲月吉日，遣太常卿分往致祭。用少牢一、果品五。唯
    佟图赖、哈世屯两祠，则少牢三，果品十有五。旌勇祠少牢如通常，果品亦十五云。
    位各用帛一、爵三，诸祠并同。嘉庆七年，始定承祭官行礼用蟒袍补服。

        其在各省者，岁春、秋守土官致祭。兹纪其勋劳最著者。自湖广建忠节祠以祀
    左都督徐勇，各省建专祠始此。康熙间，广西建双忠祠，祀马雄镇、傅弘烈，于是
    福建祀范承谟、陈启泰、吴万福、高天爵，云南祀甘文焜。

        雍正间，清河祀靳辅、齐苏勒，开封祀田文镜。盛京祀怡贤亲王。乾隆中，诏
    通达、武功、慧哲、宣献四郡王，礼烈、饶馀、郑献、颖毅四亲王并入之，改名贤
    王祠。已，睿忠、豫宣二亲王，克勤郡王，亦均同祀。嵇曾筠、高斌，合祀清河靳
    辅等祠。伊犁祀班第、鄂容安，而拉布敦、傅清且建祠及西藏矣。

        嘉庆时，武威建双烈祠，祀韩自昌、韩加业，同安祀李长庚，成都祀德楞泰，
    韩城、滑县祀强克捷。

        道光间，江南祀黎世序，台湾祀方振声、马步衢、陈玉威，赵城祀杨延亮，虎
    门祀关天培暨陈连升父子，镇海祀裕谦，定海祀葛云飞、郑国鸿、王锡朋，京口祀
    海龄，宝山祀陈化成。

        咸丰间，广西祀长瑞、长寿暨阿尔精阿，西安、苏州祀林则徐，安庆祀蒋文庆，
    庐州祀江忠源，瑞州祀刘腾鸿，江宁、苏州祀向荣、张国樑，京口祀吉尔杭阿，附
    祀绷阔、刘存厚，扬州祀双来、瞿腾龙，溧水、浒墅祀李坤元，天津祀佟鉴、谢子
    澄，长沙、九江祀塔齐布，湖广、江西、安徽祀李续宾，江西、湖广祀罗泽南，又
    与饶廷选合祀广信，湘乡复分祀泽南、王珍、刘腾鸿。湖南、江西祀萧启江，湖广
    祀胡林翼，后安庆亦祀之。遵义祀罗绕典。

        同治间，湖北合祀官文、胡林翼，庐州祀李孟群，浙江祀瑞昌、王有龄、张玉
    良等，杭州祀罗遵殿，富阳祀熊建益，湖州祀赵景贤，陈州、安庆、临淮、淮安祀
    袁甲三，南昌、青阳祀江忠义，安徽、湖广祀李续宜，后复与多隆阿合祀潜山。安
    庆、苏州、嘉兴祀程学启，河南、安徽、陕西、吉林祀多隆阿，后与林翼合祀安庆。
    江宁、安庆、吉安祀李臣典，湖南、福建、广东祀张运兰，曹州、天津、蒙城祀僧
    格林沁，后复祀奉天。湖南、江苏、安徽祀彭毓橘，湖广祀曹仁美等，四川、湖南
    祀骆秉章，陕、甘祀刘松山，江宁、安庆祀马新贻，江宁、湖南、湖北、安徽、直
    隶祀曾国籓，后复与国荃合祀开封。长沙合祀张亮基、潘铎，巴燕岱祀穆克登额，
    哈密祀扎萨克亲王锡伯尔，南丰祀吴嘉宾，贵州祀蒋霨远、黄润昌等。于是礼部言：
    “各省专祠宜择隙区旷土，毋侵民居，并禁改毁志乘名迹、圣贤祠墓。”报可。

        光绪间，扬州、黄州祀吴文镕，安徽、江西、闽、浙、甘肃祀刘典，江南、江
    西、福建、台湾祀沈葆桢，江苏、建福、山东、湖南祀郭松林，江、浙、直隶、山
    东、河南祀吴长庆，后复祀朝鲜。闽、浙、陕、甘、新疆、江宁祀左宗棠，四川、
    湖南、江西、安徽、江苏祀鲍超，陕、甘、吉林祀金顺，大理、镇南祀杨玉科，江
    西、广西、云南、新宁祀刘长佑，云、贵、广西祀岑毓英，安徽、山东祀周盛波，
    后复与盛传、戴宗骞合祀济南。湖广、江西、江宁、浙江西湖祀彭玉麟，荃，河南、
    安徽、湖北、直隶、甘、新祀张曜，安庆、江宁、青县祀周盛传，山东、江苏祀陈
    国瑞，山东、陕西祀阎敬铭，湖南、甘、新祀刘锦棠，安徽、福建祀刘铭传，山东、
    四川祀丁宝桢山东、陕西祀州、长沙、兰州祀杨昌濬，江、浙、河南、直隶、山东
    祀李鸿章，直隶、奉天、河南、安徽祀宋庆，安徽及芦台祀聂士成，湖南、江西、
    安徽、江宁祀刘坤一，广西、云、贵祀冯子材，安徽、湖南祀曾国华，甘、新祀陶
    模，直隶、安徽祀马玉昆，安徽祀英翰，湖南、宣城祀邓绍良，江南祀萧孚泗，江
    宁祀陶澍、林则徐、邹鸣鹤、福珠洪阿，清、淮、徐州祀吴棠，姚广武等附之。徐
    州祀滕学义、唐定奎，淮安祀张之万，杭州祀阮元、蒋益澧，淮、扬祀章合才，南
    昌祀吴坤修，东乡祀罗思举，河南祀倭仁，温县祀李棠阶，西安祀刘蓉、曾望颜，
    天津祀怡贤亲王、文谦、丁寿昌，灵寿、保定祀成肇麟，顺天蓟州祀吴可读，宝坻
    祀潘祖廕，新疆祀金运昌，奉天建三贤祠，祀文祥、崇实、都兴阿，又祀左宝贵、
    依克唐阿、长顺。吉林祀金福、延茂、富俊、希元，福建台湾祀王凯泰，四川西充
    祀武肃亲王豪格，临桂祀陈宏谋，贵阳祀曾璧光、韩起、黎培敬。于时各省纷请立
    专祠，谕毋滥。

        宣统享国未久，而湖北、安徽、陕、甘、奉天祀雷正绾，直隶、山东、河南、
    安徽祀程文炳，安徽及蒙古旗祀潘万才，合肥祀董履高，涡阳祀牛师韩，杭州西湖
    祀徐用仪、许景澄、袁昶，号为“三忠”云。昶又祀芜湖。自是联元祀宝坻，张之
    洞祀武昌，王文韶祀长沙，马维麒祀成都，丁体昌祀秦州，夏毓秀祀昆明，此皆举
    其大者。其馀疆吏题请，礼臣议覆，事载实录，年月可稽者，尚不一而足也。

        有清一代，从龙诸佐，蔚起关外。平三籓，汉将西北为多。靖三省教匪，蜀将
    竞兴。东南海寇横，闽帅踵起。湘楚武臣，戡平粤乱。剿捻一役，参以皖将。其间
    完节死绥，祠祀尤夥。其功臣总祠，世宗朝，建忠勇祠兰州。仁宗朝，建彰忠祠喀
    什噶尔。同治中兴，湖南有表忠祠，湘乡、平江有忠义祠，洞庭君山、湘乡、桂阳
    有昭忠祠。他如湖口石钟山水师，金陵湘军陆师，楚军水师，吴淞外海水师，台湾
    淮楚军，苏州、武昌、保定、庐州、巢湖、济南、无锡各地淮军，使凡转战糜躯者，
    莫不馨香血食，其为昭忠一也。此外江宁、京口旗营，金陵军营官绅，武昌武毅军，
    成都嵩武军，锦州毅军，各昭忠祠，与各州县忠义、昭忠、慰忠、忠烈等祠，所以
    血阝死酬勋，不可胜纪。祭礼、祭品如前仪。

        宗室家庙崇德元年，定宗室封王者立家庙。顺治五年，诏王无嗣，祔飨太庙后
    殿西庑。有子孙者，立庙别祭。四孟月、岁暮陪祭太庙，毕，归府第行之。凡荐新，
    未献太庙者，不得私献家庙。于时庄亲王立一庙，礼、巽、谦三亲王合一庙，饶馀
    郡王、端重亲王合一庙，颖亲王、顺承郡王合一庙，豫郡王一庙，克勤、衍禧二郡
    王合一庙。雍正九年，怡贤亲王立一庙。

        凡亲王世子、郡王家祭，建庙七楹，中五为堂，左右墙隔之为夹室。堂后楣北
    五室，中奉始封王，世世不祧。高、曾、祖、祢依序为二昭二穆，昭东穆西，亲尽
    则祧。由昭祧者，藏主东夹室，升二昭位于一室，以二室奉升祔主。由穆祧者，藏
    西夹室，升祔亦如之。南为中门，又南庙门，左右侧门，庭分东、西庑，东藏衣冠，
    西则祭器、乐器。庙重檐，丹楹，采桷，绿瓦，红垩壁。门内焚帛炉。外刲牲房，
    西乡。岁以四时仲月诹吉，仲春出祧主合食。

        其礼，堂中始封祖专案，正位，南乡。左东夹祧主共案，次二昭共案，东乡。
    右西夹室祧主共案，次二穆共案，西乡。少西设香帛案一，尊案一，每案羊、豕各
    一，鉶、簠、簋各二，笾、豆各八。位各帛一、爵三、乐器六。同祖所出子孙，成
    人以上，届期会祭，府僚与陪，执事通赞、属官为之。奉香、帛、爵则用子孙。先
    三日，主人斋外寝，众咸斋。祀日昧爽，主人朝服入，位堂檐内正中，与祭伯叔辈
    位东阶上，兄弟子孙位东阶下，位以世差，世以齿序。官属位西阶下，序以爵。俱
    北面。质明，子弟长者二人诣世祖室，四人分诣东西夹室，昭、穆室，各奉主安几。
    昭，考右妣左；穆，考左妣右。跪，一叩，兴。主人盥，就位，迎神乐作。诣始祖
    位前三上香，以次诣各祧位前上香，率族属行二跪六拜礼。奉帛、爵奠、献、读祝
    如仪。三献讫，诣始祖位前跪受爵、受胙，三拜，彻馔，送神，二跪六拜。诣燎位
    视燎。礼成，奉主还室，退。分胙颁族属。

        其时祭之礼，堂中设案五，始祖考、妣正位南乡，高、曾、祖、祢，依昭穆为
    左右。案各羊一、豕一，馀如合食制。其时节荐新，届日主人夙兴，率子弟盛服入
    庙，洁堂宇，设案，陈果羞盘各六，每位箸二、■D9三。启室，以次诣各案前跪上
    香，三拜，子弟遍献酒，主人二跪六拜，子弟随行礼。毕，阖室，退。因事致告，
    荐果羞各四，礼同荐新。月朔望谒庙亦如之。

        贝勒、贝子、宗室公家祭庙五楹，三为堂。后楣北分室五，奉始封祖暨四代。
    两旁夹室奉亲尽祧主。庙不重檐，门不备采，馀如亲王。合食，始祖专案，羊一、
    豕一，东夹室祧主暨二昭专案，羊豕各一。西夹室祧主暨二穆亦如之。时祭俱专案，
    昭穆各同牲，笾、豆视亲王各减二，不用乐，一跪三拜。时节荐果盘各四，有事则
    告，朔望则谒。馀如亲王仪。

        品官士庶家祭凡品官家祭庙立居室东，一至三品庙五楹，三为堂，左右各一墙
    限之。北为夹室，南为房。庭两庑，东藏衣物，西藏祭器。庭缭以垣。四至七品庙
    三楹，中为堂，左右夹室及房，有庑。八、九品庙三楹，中广，左右狭，庭无庑。
    箧藏衣物、祭器，陈东西序。堂后四室，奉高、曾、祖，祢，左昭、右穆。妣以嫡
    配，南乡。高祖以上，亲尽则祧。由昭祧者，藏主东夹室；由穆祧者，藏主西夹室。
    迁室、祔庙，并依昭穆世次，东西序为祔位，伯叔祖父兄弟子姓成人无后者、殇者，
    以版按行辈墨书，男东女西，东西乡。定牲器之数，一至三品，羊一、豕一，每案
    俎二，鉶、登各二，笾、豆各六。四至七品，特豕，案一俎，笾、豆各四。八品以
    下，豚肩不特杀，案一俎，笾、豆各二。

        岁祭以四时仲月诹吉，读祝、赞礼、执爵皆子弟为之。子孙年及冠，皆会祭。
    前三日，主人暨在事者斋。祀日五鼓，主人朝服，众盛服，入庙。主人俟东阶下，
    族姓俟庭东西，顺昭穆世次。主妇率诸妇盛服入，诣爨所视烹饪。羹定，入东房治
    笾、豆，陈鉶、登、匕、箸、醯、酱以俟。质明，子弟长者启室，奉主陈之几，昭
    位考右妣左，分荐者设东西祔位。主人升自东阶，盥讫，诣中檐拜位立。族姓行尊
    者立两阶上，卑者立阶下。咸北面。主人诣香案前跪，三上香，进奠爵，兴，复位，
    率族姓一跪三拜。主人诣高祖案前献爵，曾、祖、祢案前毕献如仪，分荐者遍献祔
    位酒，读祝。每献，主妇率诸妇致荐，一叩兴。初献匕箸醯酱，亚献羹饭肉胾，三
    献饼饵果蔬。卒献，主人跪香案前，祝代祖考致嘏于主人，主人啐酒尝食，反器于
    祝，一叩兴，复位，送神，一跪三拜。视燎毕，与祭者出，主人率子弟纳神主，上
    香行礼。彻祭器，阖门，退。日中而馂。

        三品以上，时祭遍举。四至七品，春、秋二举。八九品春一举。与祭者，尊卑
    咸在。主人肃入席，酌尊者酒，子弟年长者离席酌主人，长幼献酬交错。已事，咸
    出。彻席，馂庖人、仆人必尽之。

        令节荐新，一至三品，每案果、羞各四，四至七品，减果二，八、九品并减羞
    二，具羹饭则同。月朔望供茶，食案二器，仪同时荐。庶士家祭，设龛寝堂北，以
    版隔为四室，奉高、曾、祖、祢，妣配之，位如品官仪，南乡。服亲成人无后者，
    顺行辈书纸为祔位，已事，焚之，不立版。每四时节日，出主以荐，粢盛二盘，肉
    食果蔬四器，羹二，饭二。先期致斋。荐之前夕，主妇在房治馔，逮明，主人吉服，
    率子弟奉主陈香案，昭东穆西，设祔位西序案，主人立东阶下，众按行东西立。主
    人上香毕，一跪三拜，兴。主妇率诸妇出房荐匕箸醯酱，跪，叩，退。主人至案前，
    以次酌酒、荐熟，跪，叩，兴。子弟荐祔位，毕，读祭文。再献，主妇荐饭羹，三
    献荐饼饵时蔬。主人率族姓行礼讫，焚祭文及祭位，纳主，彻退，日中而馂。春一
    举，月朔望献茶，有事则告，俱一跪三拜。

        庶人家祭，设龛正寝北，奉高、曾、祖、祢位，逢节荐新，案不逾四器，羹饭
    具。其日夙兴，主妇治馔，主人率子弟安主献祭，一切礼如庶士而稍约。月朔望供
    茶，燃香、镫行礼。告事亦如之。

        国学网站独家推出

亦凡公益图书馆(Shuku.net)

下一卷 回目录