                              本纪十九  宣宗本纪三

        二十一年春正月己丑，英人寇广东虎门，副将陈连陛及其子举鹏死之。庚寅，
    以奕山为御前大臣。辛卯，琦善以虎门陷，下部严议，褫提督关天培顶戴。命奕山
    为靖逆将军，隆文、杨芳为参赞大臣，督办广东海防。命赛尚阿在军机大臣上行走。
    庚子，命讷尔经额驻天津，督办海防。命哈哴阿赴山海关，督办海防。命耆英等勤
    哨探。己巳，命伊里布回两江总督任，以裕谦为钦差大臣，办浙江军务。辛亥，琦
    善褫大学士，仍下部严议。是月，赈奉天白旗堡水灾旗户。给江苏江都、丹徒二县
    水灾仓穀，奉天小黑山站丁，江苏庙湾场灶丁，安徽东流、繁昌二县水旱灾口粮。
    贷湖北沔阳等八州县卫、湖南武陵县、甘肃金州等五州县水灾籽种，江苏上元等
    十一县、甘肃皋兰县水灾口粮，山西河曲县雹灾仓穀。

        二月庚申，以伊里布迁延不进，下部严议。辛酉，琦善逮问，仍籍其家。以祁
    为两广总督，怡良兼署，李振祜署刑部尚书，授讷尔经额直隶总督，恩特亨额陕
    甘总督。丙寅，越南国王阮福皎卒，诏停贡方物。戊辰，英人去定海，以伊里布庸
    懦，褫协办大学士，留两江总督任。命宝兴为大学士，仍留四川总督。以奕经协办
    大学士。戊寅，命齐慎为参赞大臣，赴广东会剿。壬午，英人陷广东虎门砲台及乌
    涌卡座，广东水师提督关天培、署湖南提督祥福等死之。是月，展赈江苏江宁、通
    州二府州灾民。

        三月丙戌朔，释周天爵赴广东军营。甲午，上谒西陵，免经过地方额赋十分之
    三。乙未，致仕大学士文孚卒。丙申，英人兵船入广东内港，杨芳等击走之。戊戌，
    上谒泰陵、泰东陵、昌陵，至龙泉峪孝穆皇后、孝慎皇后、孝全皇后陵寝奠酒。己
    亥，上再谒昌陵，行敷土礼。诣隆恩殿行大飨礼。壬寅，上还京师。丙午，上临故
    大学士文孚第赐奠。戊申，准米里坚等国通商。庚戌，以裕谦奏，命沿海通商口岸
    照旧准商民贸易。壬子，杨芳等请仍准英国商船在广东贸易。不许，命将杨芳、怡
    良严议。

        闰三月乙卯朔，褫杨芳、怡良职，仍留任。丙寅，汤金钊降调，调卓秉恬为吏
    部尚书、协办大学士，祁俊藻为户部尚书，以许乃普为兵部尚书。丁卯，召伊里布
    来京，以裕谦为两江总督，命定海防务交刘韵珂办理。调梁章钜为江苏巡抚，以周
    之琦为广西巡抚。乙亥，谕奕山等抚恤各国洋商。是月，贷山西吉州等十州县暨和
    林格尔上年歉收仓穀。蠲缓江苏宿迁县被水滩租。

        夏四月己丑，命裕谦仍为钦差大臣，督办浙江海防。英人陷广东城外砲台。甲
    辰，礼部尚书奎照病免，以色克精额为礼部尚书。赐龙启瑞等二百二人进士及第出
    身有差。辛亥，命睿亲王等、大学士、军机大臣、各部尚书会同刑部讯伊里布。癸
    丑，以广东省城围急，准奕山等奏，令英人通商。是月，缓徵山西朔州等六州县
    逋赋。

        五月丙辰，英船入浙洋，命裕谦申严各海口兵备。癸亥，邓廷桢、林则徐遣戍
    伊犁。癸酉，英船去广东虎门。穆彰阿免管理籓院，命赛尚阿代之。参赞大臣、户
    部尚书隆文卒于军。庚辰，调敬徵为户部尚书，赛尚阿为工部尚书，恩桂为理籓院
    尚书。壬午，调吴文镕为江西巡抚，钱宝琛为湖南巡抚。以奕兴为绥远城将军。

        六月，准祁等奏定商船赴天津等处章程。庚寅，褫伊里布职，发军台效力赎
    罪。准奕山等奏，分期撤兵。戊戌，琦善论斩。癸卯，河南下南河决。辛卯，褫
    文冲职，仍留河东河道总督任，牛鉴下部严议。

        七月丙辰，命王鼎等赴东河督工。壬戌，以李振祜为刑部尚书。丁卯，以达赖
    喇嘛于四月坐床，颁敕书。戊辰，命前宁夏将军特依顺为参赞大臣，赴广东。辛未，
    以河水汎滥，命牛鉴移民赈恤。己卯，南掌入贡。庚辰，英人陷福建厦门，总兵江
    继芸等死之。以故越南国王阮福皎子阮福暶为越南国王，命广西按察使宝清往册封。

        八月癸未，以桂轮为热河都统。丁亥，英人寇浙江。庚寅，以硃襄为河东河道
    总督。辛卯，万寿节，上诣皇太后宫行礼。御正大光明殿，皇子及王以下文武大臣，
    蒙古使臣、外籓王公行庆贺礼。褫文冲职，枷号河干。以王鼎署河东河道总督。英
    人去厦门。丁酉，英人寇浙江双澳、石浦等处，裕谦督兵击走之。命怡良赴福建查
    办军务。以梁宝常署广东巡抚。庚子，以赵炳言为湖北巡抚。辛丑，英人复大举寇
    浙江。戊申，英人再陷定海，总兵王锡朋、郑国鸿、葛云飞等死之。裕谦、余步云
    下部严议。是月，免陕西华州、大荔二州县，河南睢州等八州县水灾额赋。

        九月乙卯，英人陷镇海，钦差大臣裕谦死之，提督余步云遁。命奕经为扬威将
    军，哈哴阿、胡超为参赞大臣，督办浙江海防。命怡良为钦差大臣，会同颜伯焘、
    刘鸿翱督办浙江海防。以牛鉴署两江总督，鄂顺安署河南巡抚。丁巳，命文蔚为参
    赞大臣，赴浙江，胡超仍驻天津。命特依顺为参赞大臣，赴浙江，哈哴阿仍驻山海
    关。命祁俊藻在军机大臣上行走。授牛鉴两江总督。辛酉，英人陷浙江宁波府。己
    巳，上阅火器营兵。是月，赈奉天辽阳等六州县水灾。

        冬十月戊子，命僧格林沁等巡视天津海口。辛卯，英船入台湾海口，达洪阿等
    击退之。命王得禄赴台湾协剿。是月，赈湖南华容县、岳州卫，江西德化等十县水
    灾。加赈湖北沔阳等九州县、山西萨拉齐灾民、江苏上元等十五县卫灾民，并免
    额赋。给安徽无为等十二州县水灾口粮屋费，并免额赋。

        十一月庚午，以程矞采署江苏巡抚。以青海玉树番族雪灾，免应徵银二年。戊
    寅，英人陷浙江馀姚县，复入慈谿。是月，赈江苏上元、江宁二县灾民。

        十二月戊子，褫颜伯焘职，以杨国桢为闽浙总督。己丑，以梁萼涵为山西巡抚。
    癸巳，英人陷浙江奉化县。壬寅，湖北崇阳县匪锺人杰作乱，攻陷县城，命裕泰等
    督兵讨之。以程矞采为江苏巡抚。丙午，英船寇浙江乍浦。戊申，英船寇台湾淡水、
    鸡笼，达洪阿等击退之。是月，赈江苏新阳县灾民。展赈河南祥符等六县、江苏上
    元等十县灾民。贷河南睢州、柘城县贫民籽种口粮，并平粜淮宁县仓穀。缓徵江西
    南昌等二十二县逋赋，浙江横浦、浦东二场灶课。

        是岁，朝鲜、琉球、南掌入贡。

        二十二年春正月丙辰，杨国桢病免，以怡良为闽浙总督，梁宝常为广东巡抚。
    甲子，盛京将军耆英改广州将军，以禧恩署之。己巳，湖北崇阳贼匪陷通山，裕泰
    遣兵击败之。丁丑，克复湖北崇阳县，获匪首锺人杰。是月，赈安徽无为等十二州
    县卫，奉天辽阳等六处、新民等四县灾民。给安徽泗州等二十二州县卫、浙江海
    宁等七州县水灾口粮。贷江西德化等七县、湖南武陵县、湖北嘉鱼等九县卫、陕西
    葭州等五州县水灾籽种口粮，山西萨拉齐歉收仓穀，江苏灾区京右等营兵饷。蠲
    缓浙江海宁等九州县卫水灾新旧额赋。

        二月丙戌，命林则徐仍戍伊犁。丙申，奕经等进攻宁波失利。释伊里布赴浙江
    军营。命耆英署杭州将军。王鼎乞假。命齐慎仍为参赞大臣，办理浙江军务。丙午，
    命耆英为钦差大臣，会同特依顺守浙江省城，并命刘韵珂会办防务，责成奕经等守
    沿海各口岸。是月，赈盛京辽阳等处、江苏上元等八县灾民。

        三月壬子，上幸南苑。癸丑，上行围，翼日如之。丁巳，上还圆明园。恩特亨
    额卒，以富呢扬阿为陕甘总督，壁昌为陕西巡抚。以庆昌为伊犁参赞大臣。是月，
    蠲缓河南郑州积涝地亩逋赋。

        夏四月癸未，英人复寇台湾，达洪阿等击走之。加达洪阿太子太保。己丑，英
    人去宁波府。甲午，上诣黑龙潭神祠祈雨。乙未，英人陷浙江乍浦，同知韦逢甲死
    之。庚子，褫余步云职逮问。丙午，锺人杰伏诛。是月，贷湖南凤凰等五县屯丁
    苗佃籽种口粮，山西吉州等十四州县仓穀。缓徵山西阳曲县、萨拉齐逋穀。

        五月己酉，大学士王鼎暴卒。丙辰，降汤金钊为光禄寺卿。丁巳，汤金钊乞休，
    允之。戊午，奕山以查奏不实，褫左都御史，并祁、梁宝常褫职留任。己未，礼
    部尚书色克精额卒，以恩桂代之。以吉伦泰为理籓院尚书。以奎照为左都御史。壬
    戌，英人陷江苏宝山县，提督陈化成死之。命耆英、伊里布赴江苏，会同牛鉴防剿。
    丁卯，英人陷上海县，典史杨庆恩死之。命赛尚阿为钦差大臣，会同讷尔经额防剿。
    是月，贷江苏山阳县及淮安等二县卫歉收籽种。

        六月戊寅朔，日食。蠲缓湖北被匪滋扰之崇阳等五县卫新旧额赋。辛卯，以文
    庆为库伦办事大臣。壬辰，蠲缓浙江被扰之定海等十二县新旧额赋。癸巳，英船寇
    京口。丙申，英船寇镇江，齐慎等遁。丁酉，英人陷镇江，副都统海龄死之。

        秋七月甲寅，英船寇江宁省城。命伊里布等议款。命奕经进驻常州。己未，耆
    英奏与英兵官玛礼逊等议罢兵。谕“朕以民命为重”，令妥行定议。癸亥，耆英等
    请与英兵官定约，钤御宝。谕“朕因亿万生灵所系”，允所请。庚午，江南桃北
    河决。是月，赈巴里坤地震灾。

        八月戊寅，耆英奏广州、福州、厦门、宁波、上海各海口，与英国定议通商。
    戊子，麟庆以贻误河防，褫职留任。命敬徵、廖鸿荃赴江南查勘河工。是月，贷巴
    里坤地震灾修屋费。

        九月丁未，沈岐乞终养，允之。以李宗昉为左都御史。己酉，授禧恩盛京将军。
    戊午，硃树乞终养，允之。命周天爵以二品顶戴署漕运总督。己未，两江总督牛鉴
    褫职逮问，命耆英代之。召奕山来京。以伊里布为钦差大臣、广州将军，办理善后
    事宜。辛酉，河东河道总督硃襄卒，以慧成署之。癸亥，召奕经、文蔚来京。命齐
    慎回四川提督。甲戌，命伊里布议通商税课事宜。乙亥，壁昌迁福州将军，以李星
    沅为陕西巡抚。

        冬十月庚辰，上阅圆明园八旗枪兵。丙戌，奕山、奕经、文蔚交刑部治罪，特
    依顺、齐慎下部严议。庚寅，减免江苏滨海被兵太仓等四十州县卫新旧额赋有差。
    甲午，奕山、奕经、文蔚均夺职论斩，特依顺、齐慎褫职留任。乙未，命户部尚书
    敬徵协办大学士，调恩桂为吏部尚书，以麟魁署礼部尚书。戊戌，庆郡王奕纟采缘
    事夺爵，不入八分辅国公釂性夺爵发盛京。是月，赈江苏桃源、沭阳二县水灾。给
    湖北江陵等四县、山西保德等三州县灾民口粮。贷奉天牛庄等处灾民口粮。蠲缓
    江苏海州等五州县、湖南澧州等八州县卫新旧额赋。

        十一月丁未，召科布多参赞大臣固庆来京，以果勒明阿代之。召乌里雅苏台参
    赞大臣盛贵来京，以乐斌代之。召驻藏大臣孟保来京，以海朴代之。以潘锡恩为江
    南河道总督。授慧成河东河道总督。丙辰，允周天爵回籍守制，以廖鸿荃署漕运总
    督。甲子，命怡良查办达洪阿等妄杀被难洋人。丁卯，牛鉴论斩。甲戌，给江苏滨
    江被兵等丹徒六县贫民口粮屋费，并免通州等十三州县额赋有差。是月，给江苏
    萧县、徐州卫水灾口粮。蠲缓浙江淳安等三县新旧额赋。

        十二月辛巳，召廖鸿荃来京，以李湘棻署漕运总督。己丑，设通永镇总兵，驻
    芦台，以向荣为通永镇总兵。庚寅，召程矞采来京，以孙善宝为江苏巡抚。乙未，
    托浑布病免，以程矞采为山东巡抚。戊戌，申命大学士、九卿、科道议余步云罪，
    处斩。己亥，调梁宝常为山东巡抚，程矞采为广东巡抚。是月，给福建峰市等三县
    水灾口粮屋费。

        是岁，廓尔喀、朝鲜、琉球来贡。

        二十三年春正月辛亥，命李僡、成刚赴南河，会同潘锡恩督工。壬子，英兵官
    朴鼎查回香港，留马礼逊等候议约。命伊里布等筹办通商事宜。命李湘棻会同耆英
    筹办江北善后事宜。是月，赈江苏萧县、桃源县灾，并给沭阳等六县卫口粮。贷湖
    北江陵等三县卫，湖南澧州、洞庭二营水灾籽种口粮。

        二月乙未，钦差大臣、广州将军伊里布卒，命祁接办通商税则。丁酉，乌里
    雅苏台将军奕湘改广州将军，以禄普代之。辛丑，调奕兴为乌里雅苏台将军，禄普
    为绥远城将军。是月，贷湖北荆州被水驻防仓穀。

        三月庚戌，命耆英为钦差大臣，办理江浙通商事宜。壁昌署两江总督。丁巳，
    御试翰林、詹事等官，擢万青藜五员为一等，馀升黜有差。乙丑，禄普迁镶红旗蒙
    古都统，调奕兴为绥远城将军，以桂轮为乌里雅苏台将军，起琦善为热河都统。丙
    寅，起文蔚为古城领队大臣。起奕经为叶尔羌帮办大臣。丁卯，怡良奏达洪阿、姚
    莹并无战功，命褫职逮问。寻免达洪阿、姚莹治罪。是月，贷山西绛州等六州县、
    湖北荆州驻防被灾仓穀，江宁驻防暨督协各营灾歉兵丁银，湖南凤凰等五县苗佃
    屯丁籽种口粮。

        夏四月甲戌朔，以惟勤为乌鲁木齐都统。丙子，授麟魁礼部尚书。丁丑，以御
    史陈庆镛劾，仍夺琦善、文蔚、奕经职。奎照病免，以特登额为左都御史，萨迎阿
    为热河都统。庚子，命耆英与英人会议通商。戊辰，怡良病免，以刘韵珂为闽浙总
    督，调吴其濬为浙江巡抚，以陆费瑔为湖南巡抚。

        六月乙亥，湖南武冈州贼匪曾如炷作乱，戕知州徐光弼，命吴其濬讨捕之。甲
    午，曾如炷伏诛。

        秋七月乙巳，河决东河中牟九堡，慧成下部严议。允耆英奏，定通商税则，先
    在广州市易。改命敬徵、何汝霖赴东河查勘。丙午，命鄂顺安赈沿河被水灾民。

        闰七月戊寅，直隶永定河决。乙酉，中牟决口未塞，命枷慧成河干。以锺祥为
    河东河道总督。丙戌，召法丰阿来京，以德兴为西宁办事大臣。丁亥，命廖鸿荃往
    河南，会同督办河工。己丑，起麟庆赴东河督办河工。庚寅，命敬徵等议制纸钞。
    甲午，调吴其濬为云南巡抚，以管矞群为浙江巡抚。

        八月乙巳，申谕程懋采抚恤安徽被水各州县灾民。是月，赈陕西沔县等三县水
    灾雹灾。

        九月甲午，命李湘棻以三品顶戴署漕运总督。是月，赈山东福山县水灾。蠲缓
    直隶景州等二十七州县、山东福山县水灾雹灾正杂额赋。

        冬十月己酉，耆英奏通商事竣，命回两江总督任，办善后及上海通商事宜，祁
    等办粤省未尽事宜。庚戌，起琦善为驻藏办事大臣。甲子，起达洪阿为哈密办事
    大臣。是月，赈安徽太和等三县、山西岢岚州水灾雹灾。贷安徽太和等四县、齐齐
    哈尔等四处歉收口粮。蠲缓奉天辽阳等六州县、沈阳等三处，齐齐哈尔等四处，
    山东临清等二十七州县卫，安徽泗州等三十七州县卫，山西岢岚等七州县，湖南澧
    州等六州县卫被灾新旧正杂额赋。

        十一月己巳朔，日食。己卯，以王植为浙江巡抚。壬午，调程懋采为浙江巡抚，
    以王植为安徽巡抚。丁酉，上诣大高殿祈雪。是月，赈江苏沭阳县、大河卫灾民。
    贷江西南昌等十五县、陕西绥德等九州县籽种口粮仓穀。蠲缓直隶新河等四县、江
    苏高邮等六十八州县卫水旱灾新旧额赋。

        十二月辛丑，议定意大利亚国通商章程。甲辰，调梁宝常为浙江巡抚，以崇恩
    为山东巡抚。丙午，雪。丁巳，命刘韵珂办宁波通商事宜。礼部尚书龚守正病免，
    以陈官俊代之。是月，蠲缓河南睢州等十六州县被水新旧正杂额赋。

        是岁，朝鲜、缅甸、暹罗入贡。

        二十四年春正月辛卯，贷陕西葭州等四州县、山西大同等三县水灾雹灾籽种。

        二月戊戌朔，祁病免，调耆英为两广总督，以壁昌署两江总督。庚子，以谒
    东陵命肃亲王敬敏等留京办事。庚戌，以中牟壩工复蛰，褫麟魁、廖鸿荃职，给七
    品顶戴，仍留河工，锺祥褫职，留东河总督任，鄂顺安降三品顶戴。以特登额为礼
    部尚书，文庆为左都御史，调陈官俊为工部尚书，以李宗昉为礼部尚书，杜受田为
    左都御史。甲寅，命穆彰阿留京办事。以程矞采奏米利坚使欲来天津朝觐，并议通
    商章程，命耆英赴广东，会同程矞采妥办米利坚等国通商事宜。丁卯，免经过地方
    田赋十分之三。是月，给江苏海州等三州县卫民屯口粮。

        三月壬申，命耆英为钦差大臣，办理通商善后事宜，仍令程矞采谕止米里坚使
    来京。丙戌，锺祥等奏河工善后事宜，谕：“一夫失所，罪在朕躬。卿等善为之。”
    是月，贷山西平定等十一州县歉收仓穀。

        夏四月己酉，修广东虎门各内洋砲台。壬子，台湾匪平。辛酉，赐孙毓氵桂等
    二百有九人进士及第出身有差。是月，加给河南睢州等十五州县水灾三月口粮。

        六月丁酉，直隶永定河决。壬寅，湖南耒阳县匪杨大鹏等作乱，命陆费瑔等讨
    捕之。己酉，定米利坚通商条约。是月，缓徵山东临清等二十二州县并德州东昌二
    卫被灾新旧额赋有差。

        秋七月辛巳，富呢扬阿及提督周悦胜下部严议。甲申，湖南耒阳县匪平，匪首
    杨大鹏伏诛。戊子，湖北荆州万成堤决。辛卯，召奕兴来京，以铁麟署绥远城将军，
    阿彦泰署察哈尔都统。是月，加给河南中牟等九县水灾三月口粮。贷陕西葭州雹灾
    籽种。

        八月，赈山西汾阳县水灾雹灾，并蠲缓汾阳等三县额赋。

        九月，给河南淮宁等三县三月水灾口粮。

        冬十月甲午朔，准布鲁特阿希木袭四品翎顶。己酉，叶尔羌参赞大臣奕经改伊
    犁领队大臣，以麟魁代之。壬戌，伊犁参赞大臣达洪阿病免。命林则徐赴阿克苏、
    乌什、库车、和阗等处勘议开垦事宜。癸亥，以舒兴阿为伊犁参赞大臣。是月，赈
    直隶霸州、永清二州县旗民。给奉天锦州等八州县水灾口粮。蠲缓直隶霸州等三
    十七州县、奉天金州等八州县、湖北沔阳等二十九州县卫水旱灾雹灾新旧额赋。

        十一月乙丑，允桂良来觐，以吴其濬兼署云贵总督。前刑部侍郎黄爵滋以员外
    郎等官用。甲申，上诣大高殿祈雪。是月，贷盛京金州水师营歉收口粮。

        十二月癸巳朔，上再诣大高殿祈雪。庚子，申命林则徐赴喀什噶尔查勘开荒。
    辛丑，上诣大高殿祈雪。命卓秉恬为大学士，以陈官俊为礼部尚书、协办大学士，
    杜受田为工部尚书，祝庆蕃为左都御史。是月，加给河南睢州等十五州县被灾口粮，
    并贷籽种仓穀。贷江宁驻防兵丁、江苏各营兵匠银米。

        是岁，朝鲜、暹罗入贡。

        二十五年春正月乙丑，河南中牟河工合龙。庚午，调李星沅为江苏巡抚，惠吉
    为陕西巡抚，以程矞采为漕运总督，黄恩彤为广东巡抚。戊子，召容照来京，以麟
    庆为库伦办事大臣。是月，给直隶霸州、永清二州县灾民口粮。贷江西德化等五县，
    湖北江陵等六县卫，湖南沅江、安乡二县军民籽种。庚戌，以福济为总管内务府大
    臣。癸丑，睿亲王仁寿坐滥保海朴，褫宗人府左宗正、领侍卫内大臣、内廷行走。
    敬徵坐滥保孟保，褫协办大学士、户部尚书。命两广总督耆英协办大学士。调赛尚
    阿为户部尚书，裕诚为工部尚书。以文庆为兵部尚书，成刚为左都御史。调僧格林
    沁为镶黄旗领侍卫内大臣。以车登巴咱尔为正黄旗领侍卫内大臣。甲寅，调惠吉为
    福建巡抚，以邓廷桢为陕西巡抚。乙丑，颁发五口通商章程。己巳，上阅圆明园八
    旗枪兵。癸未，麟庆病免，以成凯为库伦办事大臣。是月，贷山西忻州等十七州县
    歉收仓穀。

        夏四月癸卯，桂良留京，以贺长龄为云贵总督。甲辰，调吴其濬为福建巡抚。
    惠吉为云南巡抚，以乔用迁为贵州巡抚。丙午，上诣黑龙潭祈雨。壬子，富呢扬阿
    卒，以惠吉为陕西巡抚，邓廷桢署之，以郑祖琛为云南巡抚。乙卯，赐萧锦忠等二
    百十七人进士及第出身有差。丙辰，裕诚、许乃普降调，以敬徵为工部尚书，何汝
    霖为兵部尚书。

        五月丙戌，雨。丁亥，上再诣黑龙潭祈雨。是月，给山东乐安等六县水灾口粮。

        六月甲午，允比利时国通商。诏停本年秋决。丙申，命崇恩剿捕濮州、郓城等
    处捻匪。辛丑，赈台湾彰化县地震灾民。癸丑，阿克苏办事大臣辑瑞以垦荒未奏率
    即兴工，褫职。己未，江苏中河桃源汛河决。甘肃西宁镇总兵庆和遇番贼于金羊
    岭，死之。命惠吉剿捕番贼。是月，缓徵山东滨州等四十二州县卫被灾逋赋。

        秋七月辛未，允丹麻尔国通商。命大学士卓秉恬管兵部。丙戌，命达洪阿赴甘
    肃查办番贼。

        八月壬辰，诏皇太后七旬万寿，免道光二十年以前实欠正杂田赋。辛丑，调郑
    祖琛为福建巡抚，梁萼涵为云南巡抚，吴其濬为山西巡抚。敬徵病免，调特登额为
    工部尚书，以保昌为礼部尚书。丙戌，召林则徐回京，以四五品京堂候补。禧恩病
    免，调奕湘为盛京将军。

        冬十月甲午，加上皇太后徽号曰恭慈康裕安成庄惠寿禧崇祺皇太后。上进册宝，
    率皇子及王、公、大臣等行庆贺礼。戊戌，皇太后七旬圣寿，上率皇子、王、公、
    大臣行庆贺礼。辛丑，李宗昉病免，以祝庆蕃为礼部尚书，魏元烺为左都御史。癸
    卯，以上皇太后徽号礼成，颁诏覃恩有差。丙午，免直隶道光二十年以前民欠各项
    旗租。是月，赈直隶宝坻等四县灾民。

        十一月辛酉，陕甘总督惠吉卒，以布彦泰为陕甘总督，林则徐署之，萨迎阿为
    伊犁将军，桂良为热河都统。癸亥，御史陈庆镛降调。是月，贷热河围场歉收兵丁
    银。

        十二月辛卯，上诣大高殿祈雪。戊戌，免台湾道光二十年以前民欠租穀粮米。
    癸卯，上再诣大高殿祈雪。癸丑，上复诣大高殿祈雪。

        是岁，朝鲜、越南入贡。

        二十六年春正月庚辰，命赛尚阿、周祖培查勘江防。辛巳，弛天主教禁。以陆
    建瀛为云南巡抚。是月，给奉天凤凰城、岫岩旗民，直隶宝坻等四县口粮。贷甘
    肃静宁等十三县灾民籽种。

        二月己丑，云南永昌回匪作乱，命提督张必禄剿之。乙卯，以谒陵命定郡垩载
    铨等留京办事。

        三月癸亥，上谒西陵，免经过地方额赋十分之三。丁卯，上谒泰陵、泰东陵、
    昌陵、至孝穆皇后、孝慎皇后、孝全皇后陵奠酒。庚午，上幸南苑行围。辛未，上
    行围，翌日如之。乙亥，上还京师。兴平仓火。乙酉，上诣黑龙潭祈雨。以林则徐
    为陕西巡抚。是月，贷山西平定等九州县歉收仓穀。

        夏四月辛丑，以云南永昌回民藉端寻衅，命贺长龄查办，丙午，上诣黑龙潭祈
    雨。庚戌，以瑞元为科布多参赞大臣。

        五月壬戌，上诣黑龙潭祈雨。乙丑，张必禄败回匪于永昌。以上年杀永昌内应
    回民过多，贺长龄下部议处。丁卯，上复诣黑龙潭祈雨。英人退出舟山。

        闰五月乙酉朔，青海黑错四沟番作乱，命布彦泰剿之。癸巳，永昌回匪遁入猛
    庭，贺长龄督兵剿之。戊申，以麟魁为乌里雅苏台参赞大臣。

        六月戊午，命祁俊藻、文庆查办天津盐务。壬午，以予告大学士阮元重逢乡举，
    晋太傅，食全俸。癸未，达洪阿剿窜匿果岔番贼，败之。

        秋七月辛卯，禧恩以失察奸民，褫公爵，降镇国将军。壬寅，上阅吉林、黑龙
    江官兵马步射。癸卯，以云南汉、回积嫌未释，命贺长龄持平办理，勿分畛域。辛
    亥，申严门禁。是月，赈三姓及宁古塔等处水灾。

        八月壬申，命盛京、直隶、江南、浙江、福建、山东、广东七省将军、督、抚
    筹办练兵储饷。癸酉，上阅火器营兵。乙亥，贺长龄以防剿无功，降河南布政使。
    命李星沅为云贵总督，调陆建瀛为江苏巡抚，以张日晸为云南巡抚。丙子，布鲁特
    匪入喀什噶尔卡伦，命赛什雅勒泰剿之。

        九月己亥，湖南新田县匪王棕献等作乱，捕诛之。戊申，以杨殿邦署漕运总督。
    辛亥，江苏昭文县匪金得顺等作乱，捕诛之。是月，赈山东东平、莱芜二州县灾民。
    赈三姓、珲春水灾旗民。给山东汶上等四县灾民口粮。蠲缓奉天辽阳等十三州县、
    直隶霸州等三十五州县、山东东平等四州县灾歉新旧额赋。

        十月丁巳，免黑错四沟番民额赋。丙寅，以徐继畬为广西巡抚。是月，给河南
    汲县等八县，陕西府谷、神木二县灾民口粮。蠲缓湖南澧州等五州县暨岳州卫被灾
    额赋。

        十一月乙酉，桂轮改荆州将军，以特依顺为乌里雅苏台将军。乙未，上诣大高
    殿祈雪。丙午，命壁昌等筹议江苏漕粮酌分海运。己酉，黄恩彤以奏请赐应试年老
    武生职衔，下部严议。辛亥，命山东严缉虏人勒赎匪。是月，赈山西垣曲县灾民。
    蠲缓山西保德等六州县暨归化城等三处、浙江馀杭等四十四县卫、直隶安州等六州
    县被灾新旧额赋。

        十二月癸丑，黄恩彤褫职，调徐广缙为广东巡抚，以程矞采为云南巡抚，杨殿
    邦为漕运总督。癸亥，云南猛统回匪窜入缅宁，命陆建瀛查办。甲子，西宁办事大
    臣达洪阿病免，以哈勒吉那代之。戊辰，以王兆琛为山西巡抚。庚午，命清釐刑部
    及直隶、山东、山西、河南、陕西、甘肃各省庶狱。命宝兴留京管刑部。赏琦善二
    品顶戴，为四州总督。丙子，调郑祖琛为广西巡抚，徐继畬为福建巡抚。是月，给
    浙江缙云、宣平二县水灾口粮。

        是岁，朝鲜、琉球入贡。

        二十七年春正月癸未，调成凯为塔尔巴哈台参赞大臣。乙酉，铁麟迁荆州将军，
    以裕诚为察哈尔都统。是月，给浙江富阳等六县卫、安徽五河等三县、江苏桃源等
    五县卫上年灾歉口粮，河南河内等十三县水旱灾口粮籽种，并贷辉县等八县仓穀。
    贷陕西葭州等三州县、直隶霸州等三十九州县灾歉籽种口粮仓穀。

        二月己未，云南云州回匪作乱，命李星沅剿之。癸亥，以谒陵，命载铨等留京
    办事。丙子，以福建海盗劫杀洋商，命刘韵珂等搜捕。戊寅，上谒东陵，免经过地
    方额赋十分之三。是月，给河南汲县等五县被灾口粮。乙未，壁昌迁内大臣，调李
    星沅为两江总督，以林则徐为云贵总督，杨以增为陕西巡抚。戊戌，英船退出虎门。
    乙巳，以魏元烺为礼部尚书，贾桢为左都御史。

        夏四月戊午，布鲁特匪复攻色埒库勒，伯克巴什等击走之。赛什雅勒泰等奏英
    人据音底、努普尔，各部咸附之。丙寅，免热河丰宁县逋赋及旗租银。癸酉，赐张
    之万等二百三十一人进士及第出身有差。是月，贷江西上高、新昌二县，湖南凤凰
    等五县屯丁苗佃籽种口粮。

        五月丙戌，御试翰林、詹事等官，擢王庆云四员为一等，馀升黜有差。何汝霖
    忧免，调魏元烺为兵部尚书，以贾桢为礼部尚书，孙瑞珍为左都御史。丁亥，命文
    庆、陈孚恩在军机大臣上行走。辛卯，以广东民情与洋人易启衅端，命择绅士襄办
    交涉事宜。丁未，擢曾国籓为内阁学士。

        六月，理籓院奏俄罗斯达喇嘛请在塔尔巴哈台、伊犁、喀什噶尔通商，不许。

        秋七月己卯，命林则徐谳云南回民控诉香匪杀无辜一万馀人之狱。乙未，命林
    则徐谳云南回民杜文秀控诉被诬从逆之狱。癸卯，以河南旱灾，发库银十万两，并
    拨邻省银二十万两赈之。

        八月己酉，安集延匪犯喀什噶尔，吉明等击走之。赛什雅勒泰自杀，调奕山为
    叶尔羌参赞大臣。癸亥，以布彦泰赴肃州调度，命杨以增署陕甘总督，恆春署陕西
    巡抚。甲子，以喀什噶尔卡外布鲁特、安集延匪作乱，命布彦泰为定西将军，奕山
    为参赞大臣，讨之。以善焘为乌里雅苏台参赞大臣。以吉明署叶尔羌参赞大臣。戊
    辰，奕湘改杭州将军，调奕兴为盛京将军，以英隆为绥远城将军。以河南灾广，再
    拨内帑银三十万两，并命户部拨银三十万两赈之。丙子，安集延匪围英吉沙尔城，
    命布彦泰驻肃州，遣兵讨之。是月，赈甘肃西宁县水灾。缓徵山东乐安等六县被水
    额赋，并永利等四场灶课。

        九月丁丑朔，日食。戊寅，命文庆、张澧中赴河南查赈。辛巳，吉明等遣兵援
    喀什噶尔，击安集延匪，大败之。乙巳，以法兰西兵船入朝鲜，命耆英言于法使，
    令其退兵。是月，给河南禹州等四十一州县旱灾口粮。蠲缓直隶安州等三十六州县
    水旱灾雹灾新旧额赋。

        冬十月辛酉，湖南新宁县瑶人雷再浩等作乱，陆费瑔等捕讨之。乙丑，上阅健
    锐营兵。戊辰，奕山等剿安集延匪于叶尔羌之科科热依瓦特，大败之。庚午，又败
    之于英吉沙尔。壬申，安集延匪遁走。喀什噶尔办事领队大臣开明阿等褫职逮问。
    是月，蠲缓安徽泗州等三十九州县水旱灾新旧额赋。

        十一月甲申，调英隆为黑龙江将军，成玉为绥远城将军。壬辰，以张澧中为山
    东巡抚。乙未，湖南新宁贼平。庚子，湖南道州匪窜广西灌阳县，命郑祖琛剿捕之。
    是月，给山西绛州等十一州县口粮。蠲缓直隶安州等三州县、山西绛州等十一州
    县、河南禹州等六十四州县被灾新旧正杂额赋。

        十二月戊午，湖南乾州苗匪作乱，命裕泰等剿捕之。甲戌，召耆英还，以徐
    广缙署两广总督及钦差大臣，办理通商。是月，给河南祥符等十七县水灾口粮，并
    贷郑州等仓穀。

        是岁，朝鲜、琉球来贡。

        二十八年春正月丁丑，加潘世恩太傅，宝兴太保，保昌、阿勒清阿、李振祜、
    成刚太子太保。甲申，湖南乾州苗匪降，命裕泰分别惩办，仍搜馀匪。辛卯，命
    廓尔喀使附朝鲜、暹罗使筵宴。戊戌，越南国王阮福巿卒，停本年例贡。免喀什噶
    尔民、回各户正杂逋赋。是月，展赈直隶盐山等五县灾民。给安徽凤阳等三县水旱
    灾口粮。贷湖南安乡县、山西宁远等四县、甘肃皋兰等七县灾民口粮籽种。

        二月壬子，吏部尚书恩桂卒，文庆罢军机大臣，调为吏部尚书。以麟魁为礼部
    尚书，桂良改正白旗汉军都统。以惠丰代为热河都统，以保昌为兵部尚书。壬戌，
    江西长宁、崇义两县匪作乱，命吴文镕剿捕之。甲子，以谒陵命睿亲王仁寿等留京
    办事。

        三月戊寅，云南赵州匪作乱，命林则徐剿捕之。以奕山为伊犁参赞大臣，吉明
    为叶尔羌参赞大臣。壬午，上谒西陵，免经过地方额赋十分之三。丙戌，上谒泰陵、
    泰东陵、昌陵，诣孝穆皇后、孝慎皇后、孝全皇后陵寝奠酒。庚寅，上还京师。癸
    卯，裕诚迁荆州将军，以双德为察哈尔都统。是月，贷山西吉州等七州县歉收仓穀。

        夏四月戊辰，云南保山匪平。辛未，广西灌阳、平乐、阳朔等县匪平。

        六月癸卯朔，以徐泽醇为山东巡抚。丙午，命耆英留京管礼部，授徐广缙两广
    总督、钦差大臣，办理通商。以叶名琛为广东巡抚。癸丑，调耆英管兵部。甲寅，
    上诣黑龙潭祈雨。戊辰，以傅绳勋为江西巡抚。庚午，调吴文镕为浙江巡抚。

        秋七月庚寅，加林则徐太子太保，赏花翎。

        八月丁巳，河南巡抚鄂顺安褫职，以潘铎代之。辛酉，俄罗斯商船请在上海贸
    易，却之。

        九月甲戌，潘锡恩免，以杨以增为江南河道总督，陈士枚为陕西巡抚。召成玉
    来京，以盛熏署绥远城将军。赈江宁等三府水灾。乙酉，赈湖北水灾。癸巳，召
    乔用迁来京，以罗绕典署贵州巡抚。是月，给湖南武陵等四县水灾口粮屋费。

        冬十月甲寅，文华殿大学士宝兴卒。丁卯，修巴尔楚克城。是月，赈直隶通州
    等七州县、安徽无为等十六州县水灾。给安徽和州等十四州县，湖南华容县、岳州
    卫灾民口粮。贷湖南安乡县、澧州灾民籽种。蠲缓直隶通州等五十二州县、湖北沔
    阳等三十九州县卫、湖南澧州等九州县、安徽泗州等二十四州县被灾新旧额赋。

        十一月乙亥，封故越南国王阮福巿子福时为越南国王。己卯，命耆英为大学士，
    管兵部。以琦善为协办大学士，仍留四川总督任。召瑞元来京，以慧成为科布多参
    赞大臣。御史张鸿升请铸大钱，下部议。辛巳，命定郡王载铨、侍郎季芝昌查办直
    隶盐务，大学士耆英、侍郎硃凤标查办山东盐务。丁亥，授耆英文渊阁大学士。丁
    酉，以托明阿为绥远城将军。是月，给江西德化等二十县水灾口粮。贷湖南提标及
    常德等协营灾区兵饷。蠲缓江苏泰州等七十七州县卫、两淮吕泗等二十场、江西
    德化等二十二县、直隶安州等六州县水灾新旧额赋。

        十二月丙午，上诣大高殿祈雪。甲寅，上诣大高殿祈雪。辛酉，上诣天坛祈雪。
    壬戌，以侍郎陈孚恩前署山东巡抚不收公费，赏一品顶戴，并御书扁额。乙丑，以
    倭什讷为吉林将军，成刚为礼部尚书，柏葰为左都御史。丙寅，以张祥河为陕西巡
    抚。是月，赈直隶通州等十四州县灾民。

        是岁，朝鲜、琉球、暹罗、越南入贡。

        二十九年春正月癸未，以奕格为乌里雅苏台将军。辛卯，命耆英、季芝昌查阅
    浙江营伍及仓库。是月，加赈安徽无为等十四州县卫水灾。给湖南澧州等六州县、
    安徽和州等十三州县水灾口粮。贷江西南昌等十二县、湖南澧州等六州县水灾籽种。

        二月庚子朔，日食。辛丑，命刘韵珂抚恤台湾北路水灾震灾。丙午，谕李星沅
    办江苏赈务。辛亥，穆彰阿、潘世恩、陈官俊免上书房总师傅。命祈俊藻、杜受田
    为上书房总师傅，受田仍授皇四子读。丙辰，四川中瞻对番工布朗结作乱，命琦善
    剿之。以裕诚兼署四川总督。是月，贷江苏灾区京左等八营一季兵饷。

        三月庚寅，徐广缙等奏，兵民互相保卫，内河外海，现饬严防，英人进省城一
    事，万不可行。谕嘉纳之。

        夏四月壬寅，李星沅病免，以陆建瀛为两江总督，调傅绳勋为江苏巡抚，以费
    开绶为江西巡抚。丙午，陆建瀛等奏南漕毋庸改折，从之。丁未，徐广缙奏英人罢
    议进城。封徐广缙子爵、叶名琛男爵，均一等世袭。谕嘉奖粤人深明大义。

        闰四月辛未，以颜以燠署河东河道总督。癸酉，调赵炳言为湖南巡抚，以罗绕
    典为湖北巡抚。辛巳，琦善剿中瞻对番，败之。壬午，以德龄为叶尔羌参赞大臣。

        五月乙巳，移广东澳门税口于黄埔。己酉，云南腾越野夷作乱，林则徐讨平
    之。己未，山西巡抚王兆琛以受赇褫职逮问，以季芝昌为山西巡抚。是月，贷山东
    滕县雹灾仓穀。

        六月丙子，广东阳山、英德等县匪平。己丑，礼部尚书成刚卒。庚寅，调毓书
    为乌鲁木齐都统，以惟勤为热河都统。

        秋七月丙申朔，福建闽县匪林仕等作乱，捕诛之。戊戌，协办大学士、吏部尚
    书陈官俊卒，调贾桢为吏部尚书。以孙瑞珍为礼部尚书，王广廕为左都御史。以冯
    德馨为湖南巡抚。己亥，命祁俊藻协办大学士。辛亥，命湖南布政使万贡珍赈武陵
    等县被水灾民。丙辰，王兆琛遣戍新疆。己未，林则徐病免，以程矞采为云贵总督，
    张日晸为云南巡抚。降侍郎戴熙三品顶戴休致。是月，给江西德化等五县、湖南澧
    州等九州县卫水灾口粮。蠲缓江苏川沙等二十二县新旧额赋。

        八月丁丑，陆建瀛奏办赈及水退情形。谕：“臣民之福，即朕之福。”丙戌，
    召季芝昌来京，以龚裕署山西巡抚。是月，给奉天锦州旗民、江西鄱阳等九县、湖
    南澧州等十州县卫水灾口粮。

        九月甲辰，布彦泰病免，以琦善署陕甘总督，裕诚署四川总督。丙午，授颜以
    燠河东河道总督。戊申，命署吏部右侍郎季芝昌在军机大臣上行走。己酉，授琦善
    陕甘总督。以徐泽醇为四川总督，陈庆偕为山东巡抚。癸丑，云南保山界外小宇江
    等处野夷作乱，程矞采剿平之。戊午，命服阕尚书何汝霖仍在军机大臣上行走。是
    月，给贵州桐梓县水灾口粮，并蠲缓额赋。

        冬十月庚午，以故朝鲜国王李怳子昪袭爵，命瑞常、和色本往册封。甲申，大
    学士潘世恩请开缺，命免军机大臣。庚寅，以赓福署热河都统。是月，给湖南澧州
    等七州县、山西徐沟县被灾口粮。蠲缓直隶蓟州等三十七州县、浙江富阳等二十一
    县、山西萨拉齐等三县被灾新旧额赋。

        十一月甲午朔，湖南新宁县匪李沅发作乱，命冯德馨剿之。丙申，太傅、予告
    大学士阮元卒。甲辰，调龚裕为湖北巡抚，以兆那苏图为山西巡抚。乙巳，阿哥所
    火。庚戌，台湾嘉义县匪徒吴吮等作乱，捕诛之。是月，赈江西德化等十四县水灾。
    给齐齐哈尔等六城旗民、浙江仁和等八场灶丁口粮。蠲缓江苏泰州等七十三州县
    卫、江西德化等二十一县被灾新旧额赋，浙江海沙等十四场灶课。

        十二月庚午，湖南道州匪黄三等作乱，命裕泰剿之。以扎拉芬泰为塔尔巴哈台
    参赞大臣。辛未，皇太后不豫，上诣慈宁宫问安，自是每日如之。甲戌，皇太后崩。
    乙亥，奉安大行皇太后梓宫于慈宁宫。上居倚庐，席地寝苫。诸王大臣请还宫，不
    允。甲申，移皇太后梓宫于绮春园迎晖殿。自是上居慎德堂苫次。乙酉，李振祜病
    免，以陈孚恩为刑部尚书。丁亥，湖南新宁贼分窜广西，郑祖琛遣兵防剿。

        是岁，朝鲜、琉球、越南入贡。

        三十年春正月甲午朔，日食。丙申，以祁俊藻等查覆陕甘总督布彦泰清查关防
    不密，下部严议。丁酉，以王大臣再请停止亲送大行皇太后梓宫，谕从之。戊戌，
    上大行皇太后尊谥曰孝和恭慈康豫安成熙圣睿皇后。庚子，上诣迎晖殿孝和睿皇后
    梓宫前行大祭礼。甲辰，上诣梓宫前行周月祭礼。乙巳，尊孝和睿皇后陵曰昌西陵。

        丙午，上不豫。丁未，上疾大渐。召宗人府宗令载铨，御前大臣载垣、端华、
    僧格林沁，军机大臣穆彰阿、赛尚阿、何汝霖、陈孚恩、季芝昌，总管内务府大臣
    文庆公启鐍匣，宣示御书“皇四子立为皇太子”。是日，上崩于圆明园慎德堂苫次。
    硃谕“封皇六子奕䜣为亲王”。

        四月甲戌，上尊谥曰效天符运立中体正至文圣武智勇仁慈俭勤孝敏成皇帝，庙
    号宣宗。咸丰二年二月壬子，葬慕陵。

        论曰：宣宗恭俭之德，宽仁之量，守成之令辟也。远人贸易，构衅兴戎。其视
    前代戎狄之患，盖不侔矣。当事大臣先之以操切，继之以畏葸，遂遗宵旰之忧。所
    谓有君而无臣，能将顺而不能匡救。国步之濒，肇端于此。呜呼，悕矣！

        国学网站独家推出

亦凡公益图书馆(Shuku.net)

下一卷 回目录