                                 列传二百三十八

        李朝仪  段起  丁寿昌  曾纪凤储裕立  铁珊  桂中行
        刘含芳陈黉举  游智开  李用清李希莲  李金镛
        金福曾熊其英  谢家福  童兆蓉
        李朝仪，字藻舟，贵州贵筑人。道光二年进士，授直隶平谷县，历署饶阳、三
    河。咸丰初，迁大兴京县，署南路同知，补东路同知，皆有治声。时海防戒严，筑
    宁河、北塘、大沽诸砲台，工坚费核，平馀银钜万，悉以入官，晋秩知府。十年，
    署顺德。捻匪北窜，朝仪率乡勇出御，严阵以待，砲折大旗，迄不动。益使游骑左
    右驰突为疑兵，贼来则击之，退则寂守，久之，贼引去。同治四年，署广平，败贼
    马甿桥，悉收难民入城，料贼必复至，储粮械为城守备。已而贼众数万果逼城，不
    敢犯，城获全。五年，补大名。马学孟者，故捻党也，善战，有勇力。既投诚，充
    团总，濬、滑、内黄数县民多附之，其党有杀人者，远近因传学孟叛矣。朝仪驰入
    其居，晓譬利害，学孟悟而泣，原缴械请罪，遂夷其寨，赦勿问。后朝仪与贼战，
    得学孟死力，故不败。
        八年，授永定河道，署按察使。先后任河道八年，勤於职守，痛革河工积弊，
    课兵种柳，资工用焉。迁山东盐运使，寻擢顺天府尹。京畿靡薄，朝仪廉勤率之，
    捕剧盗，抑豪强，绝请讬，期年风习一变。光绪七年，卒官。朝仪治河绩尤著，民
    立祠固安祀之。
        段起，字小湖，湖南清泉人。初入赀助饷，叙道员。咸丰初，佐广西左江道王
    普相幕，数陈兵事。普相荐诸巡抚劳崇光，俾将百人，从解全州围。别寇邓正高乘
    虚袭永州，窥衡州，起单骑驰谕降其众。贵州叛苗犯怀远，起讨平之。奉檄率所部
    援江西，谒曾国籓於军中，国籓未之奇也。时贼踞建昌，久不下。起夜率四百人扑
    其垒，克之，乘胜复德安，国籓乃纳其军。七年，从刘腾鸿、李续宜攻瑞州，腾鸿
    战死，起亦被重创，卒克之。八年，援浙，解衢州围，还攻景德、浮梁，并克之。
    明年，陈玉成犯景德，起扼其冲，贼不得逞。出家财募勇，遣别将率以援浙，数有
    功。巡抚王有龄疏调起赴浙将水陆军，会以前功加盐运使衔，留江西以道员补用。
    十一年，李秀成犯广丰，遂围广信。起婴城固守，伺间出击贼，败之，贼遂引去，
    加布政使衔。同治元年，授江西督粮道，仍留治军。二年，克鄱阳、彭泽，给瑚松
    额巴图鲁名号。
        三年，始赴任。时军事渐定，议撤兵。起条上兵弁安置之策，巡抚沈葆桢疏请
    颁行，武职借补及收标考课，著为令。四年，鲍超军索饷譁溃，起闻变驰视，遇前
    队，伤颐，有识者大呼曰：“段粮道也！”皆弃兵拜，起反覆开譬，变乃定。寻兼
    署按察使。江西、闽、浙之交，有山绵亘千里，故为盗薮，久封禁。贼未平时，民
    往往入山避乱，久之生息日繁。至是或颇言粤寇馀孽窟穴其中，诏三省会剿，起疑
    之，轻骑周历询访，悉其状，牒大吏疏请弛禁，民德之，立生祠祀焉。六年，以疾
    归。邑大饥，倾赀赈赡，全活逾万家。光绪二年，再授江西督粮道，调江南徐州道。
    六年，两广总督张树声调治海防，擢广东盐运使。八年，卒於官。
        丁寿昌，字乐山，安徽合肥人。少为里塾师，粤寇扰淮南，遂集里中子弟勒以
    兵法，筑寨自保。同治初，率偏师从李鸿章东征，转战苏、松间，由知县晋秩知府。
    随潘鼎新攻浙江，克乍浦，摄乍浦同知。又随克嘉兴，晋道员。进攻湖州，战於晟
    舍镇，贼凭河为险。寿昌凫水破其两垒，诸军随击，立克之，湖州贼遂不振。论功，
    加按察使衔。六年，率师从刘铭传剿捻，迭败之黄安、邓州。贼南窜沭阳，霖雨，
    平地水数尺，捻酋任化邦窜渡沭水而西。寿昌先解衣率将士徒涉，伐木为梁济军，
    既济，乃断梁。众知无退路，奋击破贼，追斩化邦赣榆城下。诏以道员简放，加布
    政使衔。又战濰县，擒捻酋李芸等，给西林巴图鲁勇号，记名按察使。
        八年，天津民、教构衅，命寿昌率铭军四千驰赴津、沽备非常。遂署天津道，
    寻实授。时人情汹惧，譌言繁兴。寿昌处以镇静，扶良诘奸，属境安堵。救火会董
    积愤西教，適大火，相约不救教堂。寿昌闻警奔赴，略无畛域。会董感其诚，乃施
    救。梁家园河堤将圮，寿昌亲执畚立水中，众益奋筑，堤获全。设厂以赈流民，庐
    灶籓溷悉有程式。会遭父丧，士民奔走籥留者万人，坚请终制。服除，诏赴天津总
    理营务，兼充海防翼长。光绪四年，署津海关道，擢按察使，署布政使，以勤慎称。
    六年，卒官。赐恤，赠太常卿，於天津建立专祠。
        曾纪凤，字挚民，湖南邵阳人。以诸生从军，洊保知县。骆秉章督四川，调领
    湘果后营。同治元年，石达开窜踞叙州双龙场，分军陷高县。纪凤从按察使刘岳昭
    赴援，战城下，克之。又迭败之吊黄楼、罗家坳，涉水先驱夺贼垒。达开连营三十，
    与横江为犄角。纪凤毁横江西岸贼巢，遂薄双龙场。计招贼党为内应，而潜军袭其
    后。达开奔燕子滩，邀於横河，半渡，击之，遂窜滇境。三年，从克正安，进围绥
    阳，屡战有功，晋知府。寻调广东，又调贵州，并任军事。十年，与总兵邓千胜克
    麻哈，擒杨阿保，晋道员。
        十一年，会诸军剿平苗民之梗化者。贵州下游东西驿道，苗在其南，汉民在其
    北。自咸丰时，行旅阻隔，垂二十年，至是始通。纪凤办理善后，自黄平以上历清
    平、平越、麻哈、贵定二百馀里，建碉七十，分立四屯，各设屯官，戍卒六百分守
    之。垦荒供饷，责以巡缉。奸宄无所容，流民闻风踵至。十二年，古州苗叛，扰清
    江，旁寨响应。纪凤率碉兵会诸军进剿，擒其酋长，抚良苗百数十寨。黔疆略定，
    赐黄马褂。光绪元年，授贵西道，巡抚黎培敬深倚之，荐可大用。擢按察使，晋布
    政使。十二年，调云南布政使，剿倮黑及大戛寨夷，加头品顶戴。因请以其地改土
    归流，边隅以安。十五年，乞养归，寻卒。
        储裕立，字鹤樵，湖南靖州人。从军贵州，累保知县。同治初，苗乱炽，迭克
    天柱、清江，晋知府。十年，署古州同知。兵后彫攰，群苗伺衅出没。裕立修战备，
    抚遗黎，民气渐复。仍统军先后收复台拱、丹江、凯里诸城，擢道员。光绪三年，
    下游肃清，论功，赏黄马褂。督治善后，筑城堡百二十七，建义塾百三十九。八年，
    思南灾，裕立往赈，遍历灾区，日稽钱粟出入，无假借，实惠及民。时遵义焚教堂，
    民情汹汹。裕立驰往抚谕，与法人往复诘难，事得解。寻署贵西道，再历贵东粮储。
    二十一年，卒，赐恤如例。
        铁珊，字绍裴，徐氏，汉军正白旗人。咸丰中，由笔帖式议叙知县。从钦差大
    臣胜保讨捻山东，单骑入贼垒，招降捻匪刘占考，散其党数万。叙功，以直隶州选
    用。同治初，发甘肃，署通渭。值回乱，一岁九被围，婴城固守，卒得全。日供军
    粮万斤，民不堪命。铁珊规减其半，民感德。及去任，攀辕不得行。迭摄平番、皋
    兰、中卫诸邑，所至辄轻赋役，辑流亡，修城堡，除蠹胥。总督上其治状，擢宁夏
    知府，未之任，调兰州。议建贡院，与陕西分试，自光绪纪元始。是年，署甘凉道，
    武威、永昌、镇番三邑共一渠，民争水械斗，久不决。铁珊为开支渠，别子母水，
    设徬刊石，立均水约，轮日灌溉，民大悦，为立祠渠上。地宜牧，因畜羊三千头，
    岁以蕃息，用给贫民无告者。十三年，擢河陕汝道，擒巨盗李复岐等，置诸法。建
    陕州书院以课士，文风始振。阌乡城北滨河，南临涧水，岁屡圮，议筑石坝杀水势，
    艰於凿运，竟得石阌底镇激湍中，工遂成。十六年夏，淫雨河涨，陕城不没者数版。
    民谓官能捍患，恃以不恐。铁珊复筑石堤，四月毕工，身亲其役，竟以劳卒。士民
    请建专祠，诏赐恤。
        桂中行，字履真，江西临川人，先世贾贵州，遂占籍镇远。为诸生。咸、同间，
    积军功，为知县安徽，署合肥、蒙城、阜阳。曾国籓率师征捻，檄中行察勘蒙城圩
    寨。蒙城故捻薮也，中行单骑历诸圩，晓以利害，择良幹者为圩长。坚壁清野，寇
    无所掠。礼接耆老贤士，从询方略。得通捻奸民簿记之，诛其魁桀数十人，豪猾敛
    迹。岁馀，威化大行。民陷贼及远徙者，相率还归。以功晋知府。调江苏，筦扬州
    正阳釐榷。光绪元年，署徐州，以祖母忧去官。
        三年，宣城、建平民教閧，焚毁教堂。总督沈葆桢强起中行往治，中行谓：
    “民倡乱当治如律，然民所以乱，由教堂侵其地。今当令民偿教堂财，而教堂还民
    地。”持数月，卒如中行议。内艰归，服阕，檄治皖南垦务。皖南兵燹后，客民占
    垦不输赋，至是清丈田亩，无问主客。客民噪，捕斩其魁，乃听命。三岁事竣，增
    赋钜万。
        九年，补徐州。值水灾，兴工赈，修堤埝二百馀里。又濬邳州艾山河，筑宿迁
    六塘埝，水患除，民以不饥。治徐十二年，课农劝士，盗贼衰息。擢岳常澧道，数
    月，迁广西按察使，复调湖南。二十年，卒。中行所至有声，官江南最久，民尤爱
    戴之。附祀徐州曾国籓祠。
        刘含芳，字芗林，安徽贵池人。同治初，李鸿章率师东征，从克苏州，司运粮
    械。后随征捻，积功至道员。鸿章督直隶，命含芳治军械天津。得西洋利器，省览
    机括，久之悉通其意。鸿章方拓北洋军备，於西沽建武库，广收博储，以肄将士，
    扩充机器、制造两局，募工仿构，创设电气水雷学堂，编立水雷营，皆以含芳董其
    役。
        光绪七年，诏求人才，以鸿章荐，交军机处存记。时海军初立，造船坞旅顺，
    含芳兼领沿海水陆营务处。十四年，署津海关道，授甘肃安肃道，留治海防。寻调
    山东登莱青道，监督东海关，十九年，始之任。含芳自随鸿章至天津，凡十四载，
    屯旅顺十一载，至是虽领一道，犹隶於北洋。
        二十年，辽东兵事起，海陆军屡挫，旅顺、威海相继陷。登莱青道驻烟台，敌
    军日逼。俄报军舰没於刘公岛，宁海亦陷，敌前锋距烟台十馀里。时巡抚李秉衡亦
    驻师烟台。西国诸领事言巡抚在，则敌攻之急，於租地不便，巡抚乃退莱州。领事
    复言含芳，含芳曰：“巡抚大臣也，可去。某守土吏，去何之？今死此矣！”因置
    鸩二盂案上，与其妻郝冠服坐待，意气坚定，民恃无恐。有溃卒数千，持兵噪呼求
    食。含芳单骑驰谕，处以空营，重为编伍，不原留者厚给遣之，皆出私财。初，西
    人闻溃兵，甚戒严，俄而散遣，殊出不意，咸称道之。和议成，奏派渡海勘收还地。
    始威海、旅顺、大连湾皆荒岛，含芳瘁心力营构十馀年，所成险塞，至是见尽毁矣，
    因愤慨流涕，以疾乞归。卒，赠内阁学士。
        陈黉举，字序宾，安徽石埭人。少从其乡陈艾游，以诸生为曾国籓所识拔。李
    鸿章督师，令主办行营支应。或谓“大军转饷关天下，往者辄命大臣，今以诸生任
    耶”？卒用不疑。自粤乱作，海内困军饷。黉举曰：“饷糜则敛重，战久则饷亏，
    兵不溃，民且寇矣。”乃釐订条款，杜绝冒滥。军行数载，饷节民和，平捻之功实
    基此。鸿章移直隶筹海防，凡砲台、船坞、制造、电报及疏河、屯田诸役，需费尤
    钜，皆倚之以办。先后综军糈二十馀年，一介不苟。将吏服其廉洁，虽被裁抑，无
    怨言。直、晋大灾，兼筹赈务，废寝忘食，稽核勤挚，人不忍欺。以私款归实济，
    全活以亿万计，众皆德之。旋以积劳病卒。初由训导累功至知府，诏赠道员。与含
    芳同附祀鸿章祠，入祀淮军昭忠祠，并祀乡贤。
        黉举子惟彦，亦见重於鸿章，命继司军计。由大理寺丞累保知府，官贵州，历
    开州、婺川，调守黎平。首革票差催粮，遏龙世渭逆谋，破鸭贩彭三等血案，远近
    惊为神明。邻邑有讼，往往越境就诉。兴学育才，并创立体仁堂养老恤孤，劝工习
    艺，政声颇著。巡抚疏为良吏第一，以道员改江苏，总釐捐，任督销。去弊化私，
    以廉直称。旋授湖南财政监理官，复委办两淮盐政，创设淮南公所，岁增至二百万。
    归，与弟惟壬於县境修巨桥跨舒溪，亘六十馀丈，便行旅。邑人私谥曰慈惠。[一]
        游智开，字子代，湖南新化人。咸丰元年举人，拣选知县。同治初，李续宜巡
    抚安徽，调司釐榷，以廉平称。四年，署和州知州，日坐堂皇决事。又时出巡四境，
    延见父老，问其疾苦。亲为诸生考校文艺，剖析经旨，教以孝弟廉让。期年，治化
    大行。州旧由胥吏垫完粮赋，最为民病，禁绝之。筑濒江堤防，自督工役，费节而
    堤坚，免水患。补无为州，署泗州，治盗尤严。曾国籓称其治行为江南第一，移督
    直隶，调智开署深州。兴义学，减浮征，民大悦。补灤州，民苦兵车，为别筹输送，
    免扰累。俗健讼，奸民居间交构，痛惩之，其风渐息。
        十一年，擢知永平府，一车一盖，周历下邑，得其情伪。遇有事，牧令未及报，
    辄已闻知。一日侵晨，驰至迁安狱，狱吏方私系囚求赂，即拘吏至县庭笞之。令始
    惊，起谢。葺书院，筑城垣，修郡志，皆事举，无滥费。濒海产盐，贫民资为衣食。
    部牒禁私贩，疏官引。智开上言民间少一私贩，即地方多一马贼。盐本宜行官引，
    惟永平则仍旧为便，事得寝。有巨室以析产构讼，久不决。智开坐便室，呼两造至，
    不加研鞫，自咎治郡无状，变起骨肉，望族如此，况齐民乎？讼者流涕请罢。李鸿
    章疏陈智开清勤端严，足励末俗。光绪六年，擢永定河道。河患夙称难治，智开每
    当抢护险工，立河干亲指挥，日周巡两岸以为常，员弁无敢离工次者。左宗棠议将
    永定河南岸改北岸以纾水患。智开以上下游数百里，城市庐墓，迁徙不便，力争而
    止。两以三汛安澜邀优奖。
        十一年，擢四川按察使。携一仆乘箯舆入蜀，密访吏治得失，民情爱恶。督属
    清釐积案，常躬自讯结，狱讼为清。两权布政使。十二年，护理总督。重庆教案起，
    智开奏言是案当以根究起衅之由，先收险要及预定款目为关键。非赎回险要，无以
    服渝民之心；非严诛首犯，无以制洋人之口；非议赔银两，无以为结案之具。谂知
    教首罗元义激成众怒，几酿大变，飞檄拘之入省，民团始散。又以元义身虽入教，
    仍是中国子民，自应治以中国法律。请敕总理衙门据理与争，勿许公使干预。时中
    外皆恐以肇衅端，智开持之益力，卒置元义於法。薄给赔偿，而案遂结。
        十四年，迁广东布政使，署理巡抚。劾贪墨吏，不避权要，严赌禁，却闱姓例
    餽三十万金。僧寺匿匪，废改义塾。十六年，以老乞休。二十一年，起广西布政使。
    为政务持大体，事有不可行，力持不变。痛除官场积习，僚属化之。灵川闹粮，省
    令发兵剿办。智开以事由激变，办理不善，责归县令，民获保全。又念粤西地瘠，
    向鲜盖藏，捐廉储粮石，通饬各属积穀备荒。凡廉俸所入，悉以办公益，无自私。
    阅三年，因病罢归，卒於家。所至各省俱请祀名宦祠。
        李用清，字澄斋，山西平定州人。同治四年进士，改庶吉士，出大学士倭仁门，
    散馆授编修。安贫厉节，日研四子书、硃子小学，旁稽掌故，於物力丰瘠，尤所留
    意。大婚礼成，加侍读衔。十二年，丁父忧，徒步扶榇返葬。服阕，入都，仍课生
    徒自给。
        光绪三年，记名御史。会山西奇荒，巡抚曾国荃、钦差大臣阎敬铭奏调用清襄
    赈务，骑一驴周历全境，无间寒暑，一仆荷装从。凡灾情轻重、食粮转输要道，悉
    纪之册。深穷病源，以为晋省罂粟花田弥望无际，必改花田而种五穀，然后生聚有
    期，元气可复，上书国荃详论之。国荃疑晋新荒，禁烟效缓，且全国未禁，徙敛怨，
    说竟不行。赈竣，卻保奖。还京，传补御史，引见有日矣。法越事萌芽，张树声以
    广西边防奏调。树声督两广，复调广东任海防釐榷，洗手奉职。七年，授惠州知府。
    境故多盗，喜博，喜私斗。用清推诚化之，俗乃稍革。
        八年，迁贵州贵西道。明年，超擢布政使，署巡抚。实仓储，兴农利，裁冗员，
    劾缺额之提镇，擒粤匪莫梦弼等置诸法。巡阅所至，召士子讲说经传，将吏环听，
    相与动容。黔地土瘠，多种罂粟，暢行湘、鄂、赣、粤诸省，用清奏陈禁种之法，
    分区限年，时自出巡，刈剷烟苗。言者疑其操之过急。十一年秋，有旨来京候简。
    召对，犹痛陈罂粟疚国殃民状，冀可挽回万一。旋命署陕西布政使，荒燹之后，休
    养生息，仍严烟禁。十四年，复命来京候简，遂以疾归，主讲晋阳书院凡十年。用
    清严於自治，勇於奉公。籓黔时，库储六万，年馀存十六万，陕库三十万，再期六
    十馀万矣。所至尤措意桑棉织组。尝濬三源县龙渠，溉田千馀亩。俸入不以自润，
    於黔以购粟六千石，於陕购万石，备不虞。郑州河决，捐工需二万两。二十四年，
    卒。子贵阳扶柩归，以毁殇。
        同县李希莲，字亦青。咸丰十年进士，授户部主事，再迁郎中。性节俭，官京
    曹三十年，车马羸敝，不顾讪讥。英、法兵入都，曹司多走避，希莲昕夕诣署无间。
    以忤肃顺，乞假归。同治元年，起原官。时军兴饷绌，希莲条陈开源节流数端，恭
    亲王奕䜣韪之。云南报销案发，同僚有褫职遣戍者，希莲独无所染。光绪中，出为
    江西广饶道，除滥税，复徵额。擢山东盐运使，调长芦。累迁贵州按察使、陕西布
    政使。戊戌政变，希莲颇忧大乱将起，与总督陶模议筹建陪都。及两宫西幸，入始
    服其先见云。
        李金镛，字秋亭，江苏无锡人。少为贾，以试用同知投效淮军。光绪二年，淮、
    徐灾，与浙人胡光镛集十馀万金往赈，为义赈之始。后遂赈直隶、山东，皆躬其役。
    五年，晋秩知府。调直隶，修西淀堤。吴大澂督防吉林，金镛任珲春招垦事。界外
    苏城沟垦户数千，苦俄人侵略，相率来归，咸得奠居。海参威既通商，俄人援例要
    请东三省要地设领事，严拒之。又力争八道河民被俄焚掠，抵俄官於法。将军铭安
    以为才，疏留吉林任用。中俄界约，自瑚布河口循珲春河至图门江口，以海中之岭
    为界岭，以西属中国，距江口二十馀里立土字碑。界图疏略，致岭西之罕奇、毛琛
    崴等盐场置线外。俄复於黑顶子地私设卡伦，距江口几百里矣。大澂使金镛会勘，
    据约争还侵地，重立界碑。署吉林知府，整钱法，开沟洫，摊丁於地，以苏民困。
        九年，署长春通判。境为蒙古郭尔罗斯地，初招流民领垦纳租，久之垦逾
    所领，谓之“夹荒”。民惧增税，因出钱免丈量，刻石纪之。至是蒙旗复牒理籓院
    请丈，金镛挟碑文谒将军为民请命，曰：“诚知清丈则公与某各有所得，然如民何？”
    将军闻之愕然，奏罢其事。创建书院，厚其廪饩，购书数千卷，资学者诵习。捕斩
    剧盗苗青山等，境内乂安。不时巡历乡僻，呼召父老，为讲孝弟力田。金镛性坦易，
    口操南音，所至民爱而惮之。以功晋道员。
        俄侵占精奇里河四十八旗屯地，在黑龙江岸东。金镛争还补丁屯至老瓜林百七
    十馀里，划河定界。漠河者，在瑷珲西，三面界俄，地产金，俄人觊觎之。北洋大
    臣李鸿章议自开采，以金镛任其事。陆路由墨尔根入，水运由松花江入，各行千馀
    里，僻远无人。披斩荆棘，於万山中设三厂，两年得金三万。事事与俄关涉，艰阻
    百端。又开厂於黑龙江南岸札伊河旁之观音山，皆为北徼名矿。集商赀立公司，流
    冗远归，商贩渐集，收实边之利焉。十六年，病卒工所。赠内阁学士，予漠河建祠。
        金福曾，字苕人，浙江秀水人。以诸生从军，先侍祖父衍宗温州教授，任筹团
    练助城守。旋随官兵肃清金、处，协守独松关，解杭州围。李鸿章器其才，克苏州，
    檄办善后。捻事起，往赞徐州道张树声军务。捻众北窜，出防大名。丁忧归，福曾
    积功已至知县，服阕，赴江苏，历署娄、南汇、吴江诸邑。所至兴学校，课农桑，
    理冤狱，禁溺女，劝垦沙田，开濬河道，多善政，民有去思。光绪初，河南、山西
    大祲。吴人谢家福等倡义赈，集四十馀万金，推福曾董其事。四年秋，至河南分赈
    洛阳等十二州县。新安、渑池灾尤重，福曾创立善堂，恤嫠掩骼，收赎子女，购车
    马若干辆，代疲民应役。开渠涧，制龙骨车，兴水利。又濬洛阳、宜阳废渠，贯通
    伊、洛，灌田二万顷。五年，赈山西虞乡等十县。事竣，移赈直隶。时直隶水患方
    急，持以工代赈之策。
        七年，疏大清河，濬中亭河，培千里堤。福曾先援例以道员候选，至是鸿章督
    直隶，奏留总办筹赈局。福曾以淀地淤塞为清河受病之源，清丈东淀无粮地，釐定
    苇租，规复垡船。八年，濬东淀河道，修筑天津三河头堤。九年，筑子牙河堤，展
    宽正河，又别开支河王家口以泄盛涨。十年，畿东大水，福曾疏青龙湾减河入七里
    海，疏筐兒港减河入塌河淀，并出北塘海口。又开沥水各河以氵曳武清、宝坻洼区
    积水。十一年，濬饶阳滹沱河。十三年，濬四女寺南运减河。两署永定河道，塞决
    口，於下口别辟新道。又就大清河合流处别濬新河，永定河水始直达天津海河。山
    东河决数为灾，鸿章辄檄福曾往助工赈，亲至苏、浙募赀。会浙西大水，巡抚崧骏
    复疏留福曾治工赈。于是杭、嘉、湖三府各河次第疏瀹。会廷议濬馀杭南湖，以福
    曾董其役。明年工竣，直、鲁又告灾，福曾已卧病，犹力疾筹赈济。十八年，卒。
    鸿章等疏请优恤，赠内阁学士。福曾廉公好义，历办工赈十馀年，无日不劳身焦思，
    治行卓然。及其殁，士民同声惜之。
        熊其英，字纯叔，江苏青浦人。以贡生就训导。家福集金赈河南，其英请行，
    始事济源。济源山僻小县也，灾尤剧，多方补苴，次第以及他邑。其英亲履穷僻，
    稽察户口，不避风雪，食惟麦粥、面饼、菜羹，与饥民同苦。初头病疡，足病湿，
    医少愈，仍从事不肯休，遂卒於卫辉。巡抚上闻，诏许被赈各州县立祠祀之。
        家福，字绥之，吴县人。世以行善为事。闻豫、晋灾，呼籥尤切。义声倾动，
    闻者风起。自上海、苏、扬及杭、湖，原助赈者众。日赉钱至家福门，或千金，或
    数千金，不一年得银四十三万有奇。凡赈二十七州，继其英往者七十四人。家福才
    识为时重，於创办电报及推广招商输船局事多所策画。李鸿章尤赏之，尝疏荐称有
    “物与民胞”之量，体国经野之才。金福曾亦闻而叹许焉。家福历保至直隶州知州，
    卒不仕。时又有吴江绅富沈中坚，鬻田三十顷，亲往山西赈灾。亦义行之尤著者。
        童兆蓉，字少芙，湖南宁乡人。同治六年举人，从军陕西，积功晋知府。光绪
    三年，署榆林。岁祲，便宜发仓，复运粟於包头、宁夏，单骑临赈。既而大疫，延
    榆绥道及榆林令皆遽殁，代者不至。兆蓉一身兼摄三官，比户存问，为具医药，全
    活甚众。六年，署延榆绥道。属郡荒僻，土僿民贫。为拓学舍，购书劝课，教民树
    艺畜牧。治榆溪河，开渠溉田，民利之。八年，授兴安知府。汰胥役，禁私钱。总
    兵余虎恩贩钱为利，获而毁之。税胥索贾人金，榜治几死。民间婚娶苟简，为定礼
    制，禁淫祀，葺昭忠、节孝祠，以正民志。安康令徵粮苛急，民聚而譁，兆蓉往抚
    谕。总兵及釐局挟前嫌，诬为激变，遂解任。寻得白，署汉中，逾年还本任。川匪
    扰境，擒斩其渠，贼溃走。调西安，摄督粮道，定徵粮改折，上下称便。
        二十六年，擢浙江温处道，先署杭嘉湖，明年乃之任。值拳匪乱后，瑞安民杨
    茂奶与教堂积衅。浙东法国主教赵保禄尤横，挟兵船至温州，必欲杀杨。兆蓉力争
    曰：“彼法不当死，我不能杀人以媚人。”卒拒之，以此名闻。飓风为灾，赈粜并
    举，民不乏食。三十一年，卒於官。
        论曰：光绪初，各省重吏治，监司大吏下逮守令，皆一时之选。朝仪以下诸人，
    或御乱保民，或治盗清讼，或兴学劝业，或救灾恤患，莫不以民生为重。承兵燹后，
    辛苦凋残之人，得生存以至今日者，实赖於此。“民亦劳止，汔可小休，惠此中国，
    以为民逑”。诚知本哉！[一]按：刘含芳传所附陈黉举传，关内本与关外一次本无。

        国学网站独家推出

亦凡公益图书馆(Shuku.net)

下一卷 回目录