                               本纪十六  仁宗本纪

        仁宗受天兴运敷化绥猷崇文经武孝恭勤俭端敏英哲睿皇帝，讳颙琰，高宗第十
    五子也。母魏佳氏，追尊孝仪皇后。乾隆二十五年十月初六日生。五十四年，封嘉
    亲王。六十年九月，策立为皇太子，高宗将传位焉，以明年为嘉庆元年。

        嘉庆元年丙辰春正月戊辰朔，举行内禅，上侍高宗遍礼于堂子、奉先殿、寿皇
    殿。高宗御太和殿，授玺。上即位，尊高宗为太上皇帝，训政。颁诏天下，赐宴宗
    籓。庚戌，立皇后喜塔拉氏。宁寿宫举行千叟宴，太上皇帝莅焉。九十以上者，召
    至御座，赐卮酒如故事。辛酉，祈穀于上帝。癸亥，上奉太上皇帝赐廷臣宴于正大
    光明殿。凡赐宴皆如之。办理苗疆大学士福康安等奏攻克朗坡，进攻平陇。湖北枝
    江、宜都教匪起。

        二月丁丑朔，释奠先师孔子。戊寅，祭社稷。庚辰，初举经筵。辛巳，敕甘肃
    贵德建文庙。戊子，春分，朝日于东郊。己丑，上御乾清门听政，园居则御勤政
    殿，以为常。己亥，湖北当阳教匪起，戕官。西安将军恆瑞率兵二千剿之。辛丑，
    祭历代帝王庙。丙午，湖北巡抚惠龄奏获教匪聂杰人。

        三月庚戌，停四川续徵军需银两。辛亥，上耕耤田，四推。壬子，上奉太上皇
    帝谒陵。丁卯，车驾还京。己巳，皇后祀先蚕。癸酉，恆瑞奏收复湖北竹山。壬申，
    留保住免。以乌尔图纳逊为理籓院尚书，富锐为绥远城将军，永庆为蒙古都统。

        夏四月丙子朔，时享太庙。命宜绵、永保、恆瑞、孙士毅等分剿湖北教匪。辛
    巳，常雩，祀天于圜丘。以剿来凤功，晋四川总督孙士毅三等男。敕伊犁贡马由草
    地行。丁酉，上侍太上皇帝祈雨黑龙潭。是日，雨。庚子，赐赵文楷等一百一人进
    士及第出身有差。

        五月戊申，诏额鲁特来京有出痘者，嗣后由草地赴热河觐见。辛酉，祭地于方
    泽。壬戌，上奉太上皇帝避暑木兰。乙丑，以富纲为漕运总督。壬申，大学士、贝
    子福康安卒于军。

        六月乙亥朔，日有食之。以魁伦为闽浙总督，硃珪为两广总督。以纪昀为兵部
    尚书，金士松为礼部尚书，沈初为左都御史。丙子，调福昌为福州将军。以明亮署
    广州将军。丁丑，除山西代州三州县水冲田赋。戊寅，和琳奏获苗匪石三保，解京
    诛之。癸巳，江南丰汛河决。

        秋七月辛亥，明亮奏剿平孝感县教匪。大学士、四川总督、三等男孙士毅卒于
    军。

        八月丙子，以雨停秋狝。壬寅，和琳卒于军，命明亮、鄂辉接统军务。

        九月乙巳，车驾还京。

        冬十月戊寅，上万寿节，诣太上皇帝行礼。礼成，受廷臣贺。己卯，以董诰为
    大学士。王杰以足疾疏辞军机处、南书房、礼部事，允之。命沈初为军机大臣。辛
    巳，赠征苗阵亡提督花连布太子少保，予世职。丙戌，调沈初为兵部尚书，以纪昀
    为左都御史。

        十一月庚戌，丰汛河工合龙复决。予湖北死事巡检王翼孙、训导甘杜、典史浦
    宝光世职。甲子，冬至，祀天于圜丘。乙丑，江西巡抚陈淮有罪，逮问遣戍。己巳，
    以湖北教匪偷渡滚河入秦，褫永保职逮问，以惠龄统其军。

        十二月戊子，湖南苗匪平，封明亮伯爵，额勒登保侯爵，及德楞泰等世职有差。
    庚子，祫祭太庙。辛丑，上奉太上皇帝御太和殿，赐宴朝正外籓。

        是岁，免顺天、江苏、山西、湖南、福建等省三十九州县灾赋逋各赋有差。
    会计天下民数二万七千五百六十六万二千四十四名口，穀数三千七百二十万六千五
    百三十九石一升二合七勺。朝鲜入贡。

        二年丁巳春正月丁卯，贵州南笼仲苗夷妇王囊仙作乱，命总督勒保剿之。庚午，
    观成奏四川教匪徐添德侵扰达州、东乡，命总兵硃射斗等剿之。

        二月癸酉，上御经筵。江南丰汛复报合龙。戊寅，皇后崩，奉太上皇帝诰，素
    服七日，不摘缨。廷臣如之，近臣常服不挂珠。辛巳，叙景安剿擒教匪功，晋三等
    伯。戊戌，册谥大行皇后曰孝淑皇后。惠龄奏获匪首刘起等，解京诛之。

        三月戊申，上谒西陵。丁巳，还京。癸亥，以刘墉为大学士，调沈初为吏部尚
    书，硃珪为兵部尚书。以福长安、庆桂为满洲都统，德楞泰为汉军都统。巴克坦布、
    庆成奏，由应山追贼入豫，查明贼首李全、王廷诏、姚之富均在其内。谕令擒捕。

        夏四月壬申，设湖南镇筸镇总兵官，改保靖土县为流官。辛巳，追赠侍郎奉宽
    太师、礼部尚书，上受书师也。

        五月戊辰，上奉太上皇帝避暑木兰。已巳，惠龄奏教匪姚之富等由白马石抢渡
    汉江入川。诏罢总统庆成、恆瑞等，各降官，以宜绵为总统，明亮、德楞泰为帮办。

        六月癸酉，勒保奏，剿办南笼仲苗，迭克水烟坪、卡子河等处。得旨：亟将苗
    首仙姑等擒获。

        闰六月庚子，吉庆奏克西隆州亚稿苗寨。丙午，勒保奏进克普坪，抢毙匪首，
    解南笼围。诏奖绅民坚守危城，深明大义，改南笼府为兴义府。勒保续报解黄草壩
    围，滇、黔路通。壬戌，军机章京吴熊光、戴衢亨均加三品卿衔，与侍郎傅森一体
    在军机大臣上学习行走。

        秋七月己巳，永定河决。己卯，命喀什噶尔、英吉沙尔二回城储粮备荒。癸未，
    都统巴克坦布卒于军。乙酉，免四川运送军糈奉节六州县明年额赋。

        八月甲辰，永定河合龙。丙辰，范宜恆卒，调沈初为户部尚书，纪昀为礼部尚
    书。己未，大学士诚谋勇公阿桂卒。丙寅，上奉太上皇帝还京。

        九月戊辰，勒保奏攻克仲苗贼巢，获贼首王囊仙等，解京诛之。封勒保三等侯。
    丁丑，上临奠故大学士阿桂。甲申，以苏凌阿为大学士，李奉翰为两江总督。庚寅，
    诏宜绵、勒保、奉承恩、景安等分募乡勇入伍剿贼。癸巳，诏曰：“闻贼每逼平民
    入夥，迎拒官军。官军报捷，所称杀贼，多系平民，非真贼也。故日久无功。领兵
    大员尚其设法解散，勿令玉石俱焚。”甲午，以湖北恩施、利川，四川奉节士民奋
    勇杀贼，再免一年钱粮。

        冬十月戊戌，明亮、德楞泰请广修民堡，以削贼势。诏斥其迂缓。丙辰，乾清
    宫交泰殿灾。辛酉，命勒保总统四川军务。

        十一月丙寅朔，予阵亡散秩大臣佛住、护军统领阿尔萨朗世职。

        十二月戊申，以康基田为江南河道总督，司马騊为东河河道总督。予阵亡总兵
    明安图，副将曾攀桂、伊萨纳等世职。甲子，祫祭太庙。

        是岁，免顺天、湖广、陕西、云南、甘肃等省五十七州县灾赋有差。朝鲜、琉
    球、暹罗入贡。

        三年戊午春正月庚午，以梁肯堂为兵部尚书，胡季堂为直隶总督。甲申，调勒
    保为四川总督。乙丑，额勒登保奏获贼首覃加耀。上责其迟延，夺额勒登保爵职。
    并以疏防夺明亮、德楞泰爵职，夺舒亮、穆克登阿职，籍其家，均随军自效。

        二月丁未，上释奠文庙，临雍讲学。以鄂奇泰为黑龙江将军，庆霖为江宁将军。
    辛亥，柯籓、乌尔图纳逊坐纵陕贼汉入楚，褫职。壬子，以吴省钦为左都御史。乙
    卯，命内阁学士那彦成在军机处学习行走。

        三月丁丑，德楞泰奏，追剿贼首齐王氏、姚之富，投崖死。予明亮副都统衔。
    己丑，以剿贼迟延，褫观成、刘君辅职。以富成为成都将军。

        夏五月丙寅，免福建全省远年逋赋。己巳，截留江西漕粮，接赈山东曹县等十
    三州县被水灾民。甲戌，上奉太上皇帝避暑木兰。

        六月己酉，以剿贼迟延，尽夺德楞泰爵职，予副都统衔自效。甲寅，云贵总督、
    三等男鄂辉卒。

        秋七月庚午，富楞泰卒。以德勒格楞贵为宁夏将军。以雨停秋狝。

        八月，以获教匪王三槐功，晋勒保及和珅公爵，福长安侯爵。己酉，张诚基奏
    江西西宁州教匪作乱，剿平之。

        九月癸亥，上奉太上皇帝还京。己卯，祀明总制袁崇焕于贤良祠。

        冬十月庚子，新建乾清宫交泰殿成。

        十一月丁亥，左都御史舒常卒。

        十二月乙巳，惠龄奏获贼首罗其清、罗其书。戊午，祫祭太庙。

        是岁，免陕西、贵州等省四十八州县灾赋有差。朝鲜、琉球、暹罗入贡。

        四年己未春正月壬戌，太上皇帝崩，上始亲政。丁卯，大学士和珅有罪，及尚
    书福长安俱下狱鞫讯。晋仪郡王永璇亲王，贝勒永璘为庆郡王，绵亿封履郡王，奕
    纶、奕绅在上书房读书，绵志等各封赏有差。诏：“中外陈奏直达朕前，不许副封
    关会军机处。”命成亲王永瑆、大学士董诰、尚书庆桂在军机处行走。沈初免直。
    成亲王永瑆管户部。丁丑，和珅赐死于狱，福长安论斩。己卯，特诏申明军纪。命
    勒保为经略，明亮、额勒登保为参赞，并查询刘清居官，具实保奏。吴省钦免，以
    刘权之为左都御史。以保宁为大学士，仍管伊犁将军，庆桂协办大学士，书麟为吏
    部尚书，松筠为户部尚书。叙斩贼首冉文俦功，奖叙惠龄、德楞泰。丙戌，宜绵解
    任，以恆瑞为陕甘总督。丁亥，赠原任御史曹锡宝副都御史，廕一子。召前内阁学
    士尹壮图来京。

        二月己丑，以松筠为陕甘总督，布彦达赉为户部尚书。辛卯，诏曰：“自教匪
    滋事以来，迫胁良民，焚毁田舍。民非甘心从贼，欲逃无归，归亦无食。亟宜招抚
    解散，而非空言所能收效。应如何绥辑安插，令勒保询之刘清及其他良吏，筹议良
    法，俾可施行，速具以闻。”甲午，弛私售和阗玉禁。辛丑，秦承恩以贻误军事，
    褫职逮问。李奉翰卒，以费淳为两江总督。乙巳，复宗室乡会试例，增部院郎官宗
    室额缺。壬子，释回徐述夔、王锡侯子孙缘坐发遣者。丁巳，录用故大学士硃轼、
    孙嘉淦子孙。

        三月己未朔，苏凌阿免，以庆桂为大学士，成德为刑部尚书，傅森为左都御史。
    庚申，户部尚书沈初卒，以范建中为户部尚书。癸亥，以书麟为闽浙总督、协辨大
    学士。甲子，调庆霖为福州将军，福昌为江宁将军。戊辰，许直省道员密摺上奏。
    庚午，解景安任，以倭什布为湖广总督，吴熊光为河南巡抚。丙子，额勒登保奏剿
    灭教匪萧占国、张长更，上嘉之，予二等男。叙奖裨将硃射斗、杨遇春等。戊寅，
    定侍卫军政。壬午，追赠皇四兄履端郡王永为亲王，皇七兄悼敏皇子永琮为哲亲
    王，皇十二兄永玑为贝勒。癸未，勒保奏剿灭教匪冷天禄。得旨：“旬日之内，连
    翦三酋，深为可嘉，额勒登保晋一等男。”免河南被匪之邓州二十州县新旧额赋。
    甘肃布政使广厚奏剿毙贼目张世龙。

        夏四月己丑朔，钦天监言四月朔日，日月合璧，五星联珠。上曰：“躔度偶逢，
    兵戈未息，何足言瑞。”予尹壮图给事中，准回籍养亲。丙申，恭上大行皇帝尊谥，
    礼成，颁诏覃恩。丁酉，免陕西被贼之孝义等三十五州县新旧额赋。己亥，免四
    川被贼之奉节等三十六州县新旧额赋。辛酉，诏遵奉皇考敕旨，于庚申、辛酉举
    乡会恩科。癸丑，赐姚文田等二百二十人进士及第出身有差。丙辰，以庆成为成都
    将军。

        五月戊午朔，停本年秋决。甲子，免湖北被贼之孝感等四十七州县卫新旧额赋。
    庚午，江兰罢，以初彭龄为云南巡抚。庚辰，以傅森为兵部尚书，阿迪斯为左都御
    史。辛巳，克勤郡王恆谨以不谨削爵。甲申，以董诰为大学士。丁亥，敕费淳访劾
    贪吏。诏免伯德尔格回民增金钱及葡萄折价。

        六月己丑，增设步军统领左右翼总兵官。庚寅，诏曰：“朕闻湖北随州未被贼
    扰，因民人掘沟垒山，足资捍御。民间村堡，侭可照办。勒保、松筠、吴熊光即晓
    谕百姓知之。”辛卯，吴熊光、吴琠请加徵河工稭料运费银。得旨申饬，下部议处。
    庚戌，恤陕西阵亡总兵官保兴等世职。

        秋七月辛酉，调山西兵三千赴湖北，盛京兵二千，额勒亨额统之，赴四川剿贼。
    癸亥，勒保奏获贼首包正洪，予硃射斗骑都尉世职。壬申，经略勒保以玩误军务夺
    职逮问，以明亮为经略，魁伦为四川总督。乙亥，削景安伯爵，遣戍伊犁。免甘肃
    被贼陇西等四十八州县新旧额赋。辛巳，停中秋节贡。

        八月己丑，富俊免，以兴奎为乌鲁木齐都统。壬辰，调盛京兵二千，吉林、黑
    龙江兵各一千，赴湖北剿贼。癸巳，以长麟为云贵总督。乙未，勒保奏德楞泰生擒
    贼目龚文玉，给骑都尉世职。癸卯，罢明亮经略，命额勒登保以都统衔为经略。乙
    巳，命修撰赵文楷、中书李鼎元册封琉球国王尚温。己酉，庆成、永保以督军不力
    逮问，命那彦成往陕西督办。癸丑，编修洪亮吉致书成亲王私论国政，遣戍伊犁。

        九月丙辰朔，恤阵亡贵州副将孙大猷世职。丙寅，怡亲王永琅薨。庚午，大行
    梓宫发引，上恭送启銮。庚午，葬高宗纯皇帝于裕陵。癸酉，还京。甲戌，高宗纯
    皇帝、孝贤纯皇后、孝仪纯皇后升祔太庙，颁诏覃恩。辛巳，故湖广总督毕沅坐滥
    用军需削世职，夺廕官。壬午，明亮以剿贼不力罢参赞，褫都统，予副都统剿贼。

        冬十月壬辰，调硃珪为户部尚书，刘权之为吏部尚书，范建中为左都御史。丁
    酉，明亮奏获贼首张汉潮。湖北道员胡齐仑以侵盗钱粮处斩。壬寅，德楞泰奏获贼
    首高均德、高二。予德楞泰二等男。丁未，成亲王永瑆免值军机处。命傅森仍为军
    机大臣。辛亥，命廷臣保举贤良。壬子，勒保论斩，解京监候。

        十一月甲子，故超勇公海兰察子公安禄于四川剿贼阵亡，诏优恤之，名其子恩
    特赫默扎拉芬，袭超勇公。癸酉，免直隶积年逋赋。戊寅，兴肇、庆成以带兵不力
    遣戍。赏额勒登保银一万两，德楞泰银五千两。庚辰，冬至，祀天于圜丘，奉高宗
    纯皇帝配享，颁诏覃恩。

        十二月壬辰，漕运总督蒋兆奎以率请加赋济运罢。恤阵亡副将丁有成、德亮等
    世职。甲午，福宁以杀降报捷，景安以纵贼殃民，俱褫职逮问。丙申，额勒登保奏
    获教匪王登廷。辛丑，姜晟奏获湖南苗匪吴陈受。得旨嘉奖，加太子少保。壬子，
    祫祭太庙。

        是岁，免河南、湖北被兵六十七州县新旧额赋，徵兵经过直隶、河南、湖北田
    赋。又除江苏、湖北各一县坍田额赋，吉林三姓、黑龙江、云南石屏州灾赋。普免
    天下积年逋赋。朝鲜、暹罗入贡。

        五午庚申春正月甲寅朔，上谒陵。丙辰，诣裕陵行初期祭礼。庚申，上还京。
    命额勒登保剿办陕西教匪，德楞泰、魁伦剿办四川教匪。辛酉，以松筠为伊犁将军，
    仍留陕西剿贼。调长麟为陕甘总督，以玉德为闽浙总督，阮元为江苏巡抚。壬戌，
    诏清查库款，从容弥补，勿以严急而致累民。金士松卒，以张若渟为兵部尚书。辛
    未，祈穀于上帝，奉高宗纯皇帝配享。解倭什布任，以姜晟为湖广总督，移松筠剿
    湖北贼。戊寅，以景熠为黑龙江将军。

        二月丁亥，命那彦成参赞甘肃军务。辛卯，以汪承霈为左都御史。癸巳，敕新
    疆铸乾隆钱。壬寅，恤四川阵亡副将关联升等世职。丁未，追论纵贼诸臣，秦承恩、
    宜绵戍伊犁。庚戌，予告大学士蔡新卒。

        三月庚申，上谒陵。辛酉，解七十五任，逮京治罪。甲子，清明节，上行敷土
    礼。乙丑，阿迪斯以拥兵玩误逮问，起勒保护成都将军。丁卯，上幸南苑。德楞泰
    奏截剿渡江教匪，获匪首冉添元，晋三等子。壬申，上谒西陵。乙亥，还京。辛巳，
    甄录贤良祠大臣后裔。以纵贼渡嘉陵江，复过潼河，夺魁伦职逮问。以勒保署四川
    总督，起明亮蓝翎侍卫从军。

        夏四月癸未朔，日有食之，乙酉，阿迪斯遣戍伊犁，以德楞泰为成都将军。庚
    子，云南倮夷平，加书麟太子太保。

        闰四月甲寅，命刑部查久禁官犯及禁锢子孙与久戍者宽减之。丙午，上步祷祈
    雨。乙卯，释洪亮吉回籍。丙辰，释安南人黎屌等于狱，安置火器营，给月饩。是
    日，雨。丙寅，恤四川阵亡提督达三泰世职。戊辰，以那彦成不任戎务，罢直军机
    处，召回京。

        五月壬戌朔，夏至，祀地于方泽，奉高宗纯皇帝配享。己丑，经略额勒登保以
    剿办匪目刘允恭等功，晋三等子。丙午，那彦成到京，奏对无状，降为翰林院侍讲。

        六月壬戌，额勒登保奏获贼首杨开甲。丁卯，以张若渟为刑部尚书，汪承霈为
    兵部尚书，冯光熊为左都御史。甲戌，赐魁伦自尽，戍其子扎拉芬于伊犁。

        秋七月辛卯，命右翼总兵长龄统吉林、黑龙江兵赴湖北协剿教匪。琅玕奏青苗
    杨文泰作乱，剿平之。马慧裕奏获传教首犯刘之协，解京诛之。丙申，礼部尚书德
    明卒，以达椿为礼部尚书。己酉，额勒登保奏获贼目陈杰。

        八月丙辰，固原提督王文雄剿贼阵亡，予三等子。

        九月壬午，上谒东陵。戊子，还京。丁未，恤四川阵亡副将李锡命世职。

        冬十月戊辰，胡季堂卒，以姜晟为直隶总督，书麟为湖广总督，琅玕为云贵总
    督。

        十一月乙酉，睿亲王淳颖薨。己亥，恤阵亡革职将军富成等世职。

        十二月甲寅，陕西教匪徐添德窜湖北，湖北教匪冉学胜窜陕西，降责德楞泰、
    勒保等。丁巳，德楞泰奏获教匪杨开第等。丙子，祫祭太庙。

        是岁，免顺天、江苏、四川、云南、甘肃等省七十州县灾赋，及兵差经过、
    坍田额赋各有差。朝鲜、琉球入贡。

        六年辛酉春正月壬午，以傅森为户部尚书，明安为步军统领。辛卯，遣少卿窝
    星阿、裘行简犒额勒登保、德楞泰军。丁酉，德楞泰以剿山阳教匪功，复一等子。
    甲辰，德楞泰奏获贼首高二、王儒。乙巳，勒保奏获黄、蓝、白三号贼目徐万富等。

        二月乙卯，勒保奏获贼首王士虎。丙辰，书麟奏明亮获贼目卜兴昂。戊午，赐
    贤良后裔尚书魏象枢六世孙煜、尚书杨名时曾孙景曾、巡抚徐士林孙从旭举人。戊
    辰，上谒陵，行敷土礼。壬申，上还京。改湖广提督为湖南提督。置湖北提督，驻
    襄阳。改襄阳镇总兵为郧阳镇总兵。癸酉，傅森卒，以成德为户部尚书、军机大臣。
    乙亥，额勒登保奏获贼首王廷诏。

        三月庚辰，诏：“被贼裹胁匪徒多系良民，凡投出者悉贷其死。军前大臣仰体
    朕意，广为宣示，务使周知。”恤阵亡总兵多尔济扎布、李绍祖等世职。丁酉，赐
    贤良后裔大学士李光地四世孙维翰、尚书汤斌四世孙念曾举人，巡抚傅弘烈六世孙
    县丞徵珑知县。己亥，诏：“朕将谒陵，春苗申昜发，令大臣监护民田，勿许践踏
    禾苗。”叙江西士民协剿教匪刘联登功，改江西宁州为义宁州。辛丑，上谒陵。乙
    巳，行释服礼。

        夏四月丁未朔，上还京。己未，以四川民人输资急公，免遂宁等八十六州县
    明年额赋。辛酉，册立皇后钮祜禄氏。壬戌，协办大学士、湖广总督书麟卒，以吴
    熊光为湖广总督。德楞泰奏获贼首张允寿。丙寅，以获王廷诏、高二、马五功，晋
    额勒登保二等子，杨遇春骑都尉。戊辰，以两广总督吉庆协办大学士。辛未，赐顾
    皋等二百七十五人进士及第出身有差。

        五月己卯，赐贤良后裔大学士王熙曾孙元洪举人。甲申，上祭文昌庙，始命列
    入祀典。乙酉，恤四川阵亡总兵硃射斗视提督，予世职。丙戌，命总兵官轮班人觐。
    奉天府丞视学政，三年更任。乙巳，以额勒登保为理籓院尚书。

        六月壬子，大雨。永定河决，分遣卿员抚恤被水灾民。以水灾停本年秋狝。姜
    晟免，发永定河效力。起陈大文署直隶总督。丙辰，复雨。西安将军恆瑞卒。辛未，
    上步祷社稷坛祈晴。是日，晴。勒保奏东乡青、蓝号匪悉数歼除。

        七月庚辰，特发在京兵丁口粮一月。甲申，命那彦宝、巴宁阿修筑永定河工。
    勒保奏获匪目徐添寿、王登高。戊戌，赈热河水灾。

        八月丁巳，额勒登保奏获匪首王士虎、冉添泗。勒保奏七十五获贼目刘清选、
    汤步武等。甲子，勒保奏获贼首冉学胜等，封三等男。

        九月己丑，续修大清会典。

        冬十月丙午，永定河合龙。癸丑，额勒登保奏获贼首辛斗。德楞泰奏毙贼首龙
    绍周。癸亥，诏甄叙川、陕军劳，晋额勒登保三等伯，德楞泰二等伯，赛冲阿骑都
    尉，温春云骑尉。

        十一月甲申，贵州巡抚伊桑阿以骄黩欺罔赐死。癸巳，诏曰：“军务即日告蕆，
    安插乡勇为善后要事。其通筹详议以闻。”乙未，额勒登保奏获贼首高见奇。戊戌，
    七十五以纵贼，夺职逮问。己亥，升四川达州为绥定府，太平营为太平协。

        十二月癸卯朔，庆成奏获苟文明股匪。丁未，诏曰：“前奉皇考特旨，查考本
    朝殉节诸臣未得世职者，业经查出一百四十馀员，补给恩骑尉世职。兹又续查得九
    百九十馀员，开单呈览，均系抗节效忠之臣。其子孙俱即给与恩骑尉世职，支给俸
    饟。除投标当差外，有原应试者，准作文武生员，一体应试。”癸亥，诏奖刘清，
    特授四川建昌道。壬申，额勒登保奏剿办通江贼匪，毙匪目苟朝献。辛未，祫祭太
    庙。

        是岁，免直隶、山西、浙江、安徽、四川、云南、甘肃等省二百三十一州县
    卫额赋有差。朝鲜、暹罗入贡。

        七年壬戌春正月癸酉朔，上谒裕陵，行三期祭礼。赐所过贫民棉衣。甲戌，定
    祭社稷坛用上戊。戊寅，上还京。壬午，以松筠为伊犁将军。甲午，额勒登保奏获
    首逆辛聪，馀党悉平。吴熊光奏获匪首张允寿子得贵，扑灭蓝号贼股。明安以贪黩
    褫职，遣戍伊犁。以禄康为步军统领，解刑部尚书。额勒登保以疏防苟文明窜渡汉
    江，降男爵。庚子，上御经筵。

        二月癸卯，以苟文明窜南山老林，饬领兵大臣堵剿，地方官严密查拏，勿令蔓
    延。丁未，释奠先师孔子。壬戌，优恤阵亡副将韩自昌与其弟副将韩加业，饬地方
    官为建双烈祠，赐其母银三百两。丙寅，额勒登保奏刘清获贼首李彬、辛文，加按
    察使衔花翎。

        三月癸酉，勒保奏获贼首张添伦、魏学盛、陈国珠。丁丑，德楞泰奏获匪首龚
    其尧、李世汉、李国珍，馀党悉平。壬午，上谒泰陵。庚寅，还京。壬辰，成德卒，
    以禄康为户部尚书。

        夏四月戊申，以颜检为直隶总督。乙丑，赐吴廷琛等二百四十八人进士及第出
    身有差。丁卯，庆成奏获贼首魏洪升、张喜、白庸。

        五月己卯，睿亲王宝恩薨。琅玕奏获倮匪首逆腊者布。壬午，勒保奏获匪首庹
    向瑶、徐添陪、张思从。甲午，庆成奏搜捕馀匪，获康二麻、张昌元，加太子太保。

        六月己酉，德楞泰奏教匪樊人杰溺水死，俘其妻孥，馀匪歼尽，晋封三等侯。
    甲寅，命刘权之、德瑛为军机大臣。乙卯，达椿卒，以长麟为礼部尚书。命保宁管
    理兵部。以禄康、恭阿拉为汉军都统。

        秋七月辛未，勒保奏剿歼黄、白、青、蓝四号贼匪，晋一等男。庚辰，陕西贡
    生何泰条陈黜奢崇俭，挽回风气。得旨可采，赏大缎二匹。甲申，大学士王杰致仕，
    加太子太傅，在籍食俸。戊子，上秋狝木兰。癸巳，诏曰：“广东博罗监犯越狱一
    案，经朕硃谕查询，始据该督抚据实陈奏。则天下事之不发觉者多矣，殊堪感叹，
    更深懔畏。除分别惩治外，尚其大法小廉，用副澂叙官方至意。”以兴奎为西安将
    军，明亮为乌鲁木齐都统。甲午，额勒登保奏获逆首苟文明。谕：“適到木兰，便
    闻捷音。教匪起事诸犯，只馀此贼。今既授首，不难肃清。额勒登保晋一等伯，杨
    遇春以下，各优予叙赉。”张若渟卒，以熊枚为刑部尚书。转汪承霈为左都御史，
    戴衢亨为兵部尚书。

        八月己亥朔，日有食之。诏曰：“月朔日食，月望月食，天象示儆，兢惕时深。
    朕躬有阙失欤？剿捕邪匪，馀孽未尽，其应靖以兵威，或迪以德化欤？政事有不便
    于民者，或一时行之，日久则滋流弊欤？其各谠言无隐。至月食修刑，惟当于明法
    敕罚，力求详慎，所当与内外诸臣交勉焉。”以硃珪协办大学士。癸卯，以嵇承志
    为东河河道总督，以刘清为四川按察使。乙卯，上行围。越南农耐、阮福映率属内
    附，缴前籓敕印。诏许其入贡。辛酉，德楞泰奏获贼首蒲添宝。

        九月庚辰，上回銮。戊子，上谒陵。辛卯，还京。丙申，吴熊光奏毙黄号匪首
    唐明万。

        冬十月己酉，杭州将军弘丰卒，以张承勋为杭州将军。壬子，勒保奏获白号贼
    首张简、蓝号贼首汤思蛟。丁巳，德楞泰奏毙贼首戴四，获贼目赵鉴。

        十一月戊辰朔，德楞泰奏获贼首陈传学。庚午，诏以吉庆办理傅罗会匪，奏报
    不实，免协办大学士，命那彦成查办。寻解总督，敕瑚图理署理。丙戌，额勒登保
    奏获贼首景英，晋三等侯。

        十二月戊戌朔，安徽宿州盗匪作乱，费淳等讨平之。癸丑，诏额勒登保、德楞
    泰、勒保、惠龄、吴熊光会报川、陕、楚教匪荡平。封额勒登保、德楞泰一等侯，
    勒保一等伯，明亮一等男，赛冲阿、杨遇春以次封赉。并推恩成亲王永瑆等、军机
    大臣庆桂、董诰等。乙丑，祫祭太庙。

        是岁，免直隶、陕西、江西、四川等省五十六州县灾赋。除江苏、福建、山
    东十县卫坍田额赋。朝鲜入贡。

        八年癸亥春正月庚午，以倭什布为两广总督。丁丑，命伊犁广开民田。张诚基
    以剿办义宁州土匪陈奏不实，论绞。乙酉，赐贫民棉衣。甲午，上御经筵。

        二月己未，上谒东陵。

        闰二月戊寅，上还驻圆明园。乙酉，还宫，入顺贞门，奸人陈德突出犯驾。定
    亲王绵恩、额驸拉旺多尔济及丹巴多尔济等擒获之，交廷臣严鞫。奖赉绵恩等有差。
    丁亥，祀先农，上亲耕耤田。己丑，诏曰：“陈德之事，视如猘犬，不必穷鞫。所
    惭惧者，德化未昭，始有此警予之事耳。即按律定拟。”是日，陈德及其二子伏诛。
    予告大学士王杰陛辞，赐玉鸠杖，御书诗章，驰驿回籍。庚寅，严申门禁。

        三月丙申，御试翰林。甲辰，甘肃提督穆克登布以剿捕馀匪阵亡，赠二等男。
    恤湖北阵亡总兵王懋赏等世职。庚申，皇后行躬桑礼。

        四月丙戌，上祈雨。丁亥，雨。

        五月乙未，建宗室、觉罗住房。癸丑，以富俊为吉林将军。

        六月戊子，尚书彭元瑞乞休，允之，仍总裁高宗实录。以费淳为兵部尚书，陈
    大文为两江总督。己丑，封阮福映为越南国王。

        秋七月乙巳，以那彦成为礼部尚书。丁未，以三省馀匪肃清，优★额勒登保、
    德楞泰及军机大臣。壬申，上巡幸木兰。

        八月壬午，调富俊为盛京将军。以停止行围回銮。辛卯，上还京。

        九月戊申，致仕尚书、前协办大学士彭元瑞卒。

        冬十月壬申，琅玕奏获首犯恆乍纲，枲僳匪平。癸未，葬孝淑皇后于山陵。

        十一月戊戌，硃珪等请磨敬一亭明代碑文，上不许。

        十二月己丑，祫祭太庙。

        是岁，免直隶、山东、河南、江苏、安徽、陕西、湖北、四川、云南、甘肃等
    省四百十八州县卫灾赋逋赋有差。朝鲜、越南入贡。

        九年甲子春正月丁未，调兴奎为宁夏将军，赛冲阿为西安将军。

        二月壬戌，上御经筵。癸亥，上临幸翰林院，赐宴，赋柏梁体诗。戊子，上谒
    东陵。

        三月壬辰，幸盘山。壬寅，诣明陵，尊酒长陵。甲辰，上还京。

        夏四月己巳，上阅健锐营兵。丙子，召嵇承志来京，以徐端署河东河道总督。

        五月甲午，上祈雨黑龙潭。丁酉，雨。丁未，铁保奏进八旗诗一百三十四卷，
    赐名熙朝雅颂集。

        六月壬戌，玉德等奏海盗蔡牵扰及鹿耳门，突入汕大寨。得旨：追擒务获。戊
    辰，以禄康协办大学士，明亮为工部尚书，长麟为刑部尚书，费淳为吏部尚书。德
    瑛罢直军机处，以那彦成、英和为军机大臣。乙亥，惠龄卒，以那彦成为陕甘总督。
    恤捕海盗阵亡总兵胡振声，赠提督，予世职，录用其子。

        秋七月丙午，上巡幸木兰。庚子，初彭龄以诬参吴熊光褫职。癸丑，以岁周氵
    夹甲，停本年决囚。

        八月己未，清查湖北滥支军需，追罚福康安、和琳之子并毕沅等。丁丑，上回
    銮谒陵。

        九月庚寅，上幸南苑行围。辛卯，以搜捕三省馀匪净尽，甄叙额勒登保以次有
    差。甲午，上还京。

        冬十月癸酉，广西武缘知县孙廷标匿伤纵凶，特旨处绞，臬司公瓘遣戍乌鲁木
    齐。己卯，上御惇叙殿，赐宴宗室诸王。

        十一月戊申，调那彦成为两广总督，倭什布为陕甘总督。

        十二月丁卯，调徐端为江南河道总督。庚辰，大学士刘墉卒。甲申，祫祭太庙。

        是岁，免直隶、湖北、四川等省二十一州县灾赋有差。朝鲜、暹罗入贡。

        十年乙丑春正月乙未，予告大学士王杰因赐寿来京卒，优诏恤赠。辛亥，以硃
    珪为大学士，纪昀协办大学士，以铁保为两江总督。诏内务府大臣严行约束内监，
    稽其出入，纂入宫史，著为令。

        二月己未，上御经筵。己巳，礼亲王永恩薨，子昭梿袭。协办大学士纪昀卒，
    调刘权之礼部尚书、协办大学士。

        三月己丑，上幸南苑行围。己亥，上谒泰陵。丙午，回銮，阅健锐营兵。戊申，
    上还京。以弘康为广州将军。

        夏四月辛巳，御史蔡维钰疏请查禁西洋人刻书传教。得旨：一体查禁。戊寅，
    赐彭浚等二百四十三人进士及第出身有差。

        五月甲申朔，诏内务府大臣管理西洋堂，未能严切稽查，任令传教，下部议处。
    其经卷检查销毁，习教之佟澜等罪之。戊申，追叙削平教匪清野功，加勒保太子太
    保，明亮一等子。

        六月庚申，颜检以失察亏帑黜免，调吴熊光为直隶总督，百龄为湖广总督。丁
    丑，永定河决。

        闰六月癸未，刘权之免，以费淳协办大学士，秦承恩为左都御史。戊戌，永定
    河合龙。乙巳，以清安泰为浙江巡抚。

        秋七月壬辰，上诣盛京谒陵启銮。

        八月丙戌，上祭北镇庙。乙未，上谒永陵。丙申，行大飨礼。阅吉林官兵射。
    庚子，上谒福陵，行大飨礼。辛丑，上谒昭陵，行大飨礼。临奠克勤郡王岳讬、武
    勋王扬古利、弘毅公额亦都、直义公费英东墓。上驻跸盛京，诣宝册前行礼。甲辰，
    诣天坛、地坛行礼。乙巳，上御崇政殿受贺。御前大臣、三等公额勒登保卒，建祠
    京师。以庆成为成都将军。丙午，上御大政殿，赐扈从王大臣及朝鲜陪臣宴。御制
    盛京颂八章。赐朝鲜国王李松御书匾额。戊申，上回銮。

        九月己巳，上谒东陵。壬申，还京。丙子，临奠额勒登保。

        冬十月甲午，命戴均元驰赴南河勘工。丙申，英吉利国王入贡，赐敕并文绮。
    辛丑，那彦成免，调吴熊光为两广总督，裘行简署直隶总督。癸卯，以赛冲阿为广
    州将军。

        十一月丙辰，百龄免，以全保为湖广总督。己未，以庆溥为湖北提督。

        十二月丁未，祫祭太庙。

        是岁，免直隶、山西、陕西等省三十四州县灾赋及两淮十一场额课有差。会计
    天下民数三万三千二百一十八万一千四百三名口，穀数二千九百四十一万一千九百
    九十九石七升三合二勺。朝鲜、英吉利入贡。

        十一年丙寅春正月壬子，海盗蔡牵陷凤山县，命玉德剿办，调广州将军赛冲阿
    驰往督办。丙子，那彦成以在署演戏，滥收海盗，夺职，戍伊犁。

        二月癸未，上御经筵。辛卯，上谒东陵。甲辰，上幸南苑行围。戊申，还京。

        三月己丑，台湾总兵爱新泰克复凤山县，予世职。

        夏四月辛卯，上阅健锐营兵。癸巳，李亨特免，以吴璥为河东河道总督。丙申，
    续编皇清文颖。

        五月丙寅，玉德罢，以阿林保为闽浙总督。

        六月戊寅，调姜晟为工部尚书，秦承恩为刑部尚书。庚辰，庆成以奏对失实削
    职，戍黑龙江。以特清额为成都将军。庚寅，以戴均元为江南河道总督，徐端为副
    总河。庚子，命德楞泰管理兵部。

        秋七月癸亥，宁陕镇新兵陈逢顺纠党戕官，陷洋县，扰及宁羌。命德楞泰统巴
    图鲁侍卫、索伦兵剿之。丁卯，上巡幸木兰。

        八月庚寅，上行围。甲辰，李长庚奏剿歼蔡牵匪党多名，蔡牵逸。

        九月乙巳，发巴图鲁侍卫、索伦等兵赴陕西。癸丑，论直隶失察侵帑案，颜检
    戍乌鲁木齐，降姜晟、陈大文、熊枚四品京堂。起初彭龄为安徽巡抚。庚申，起刘
    权之为左都御史。癸亥，上还京。

        冬十月丁丑，德楞泰奏剿平洋县叛兵。甲申，以全保为陕甘总督，汪志伊为湖
    广总督，曹振镛为工部尚书。丁亥，以温承惠为直隶总督。起阮元署福建巡抚，以
    病辞。调张师诚为福建巡抚，金光悌为江西巡抚。癸巳，以和宁为乌鲁木齐都统。
    大学士保宁乞休，优诏致仕，予食公俸。

        十一月庚申，以禄康为大学士，长麟协办大学士，文宁为步军统领。诏以德楞
    泰剿办叛兵，宽大受降，切责之，降杨遇春宁陕镇总兵，杨芳遣戍伊犁，即押降兵
    赴戍。

        十二月戊寅，大学士硃珪卒。己卯，上临第赐奠。庚辰，特诏旗民力求节俭。
    辛丑，祫祭太庙。

        是岁，免直隶、四川等省三十五州县灾赋有差。朝鲜、琉球入贡。

        十二年丁卯春正月丙午，以费淳为大学士，戴衢亨协办大学士。癸亥，诏曰：
    “从前剿办邪匪，乡勇过多。迨事平遣散为难，多令入伍充兵。今陕之宁陕，川之
    绥定，迭报新兵滋事，随时剿平。此等獷悍之徒，必须随时惩创，勿令别生事端。”
    戊辰，陕西瓦石坪新兵滋事，讨平之。

        二月甲戌，上御经筵，戊子，积拉堪罢，削爵。壬辰，上谒东陵。

        三月壬辰，上幸南苑行围。辛亥，谒西陵。甲寅，还京。丁巳，高宗实录、圣
    训成。辛巳，上祈雨。甲子，雨。

        夏四月丙戌，上阅健锐营兵。庚子，上祈雨。

        五月己丑，雨。己未，以长龄为陕甘总督，萨彬图为漕运总督。丙寅，增定河
    工料价。雍正以来，常年工费率六十万。自此驯增百六十万。

        六月乙未，禁督抚幕友矇保入官。

        秋七月乙巳，命编修齐鲲、给事中费锡章册封琉球国王。戊午，上巡幸木兰。

        八月乙酉，上行围。

        九月丙午，上还驻木兰。暹罗私招商人贸易，降敕训止之。辛亥，上回銮。甲
    寅，阅古北口兵。丙辰，还京。

        冬十月乙未，令武乡、会试内场罢策论，默写武经。

        十一月辛丑，塞陈家浦壩口，导黄河由故道入海。

        十二月癸未，调清安泰为河南巡抚，以阮元为浙江巡抚。癸巳，祫察太庙。

        是岁，免直隶、江苏、四川、甘肃等省四十七州县灾赋盐课。除江苏、福建、
    山西五县水冲坍田额赋。朝鲜、琉球、南掌入贡。

        十三年戊辰春正月戊午，浙江提督李长庚追击海盗，卒于军，赠伯爵。以部将
    王得禄为浙江提督。

        二月丁卯，命皇次子释奠先师孔子。庚午，上御经筵。丙子，予告大学士保宁
    卒。戊寅，特诏奖叙湖南辰沅永靖道傅鼐，加按察使衔。

        三月庚子，上谒东陵。壬午，上巡阅天津长堤。丙辰，以徐端为南河河道总督。
    己未，上阅天津镇兵。丙寅，上幸南苑行围。命长麟、戴衢亨勘察南河。

        夏四月戊辰，上还京。辛卯，赐吴信中等二百六十一人进士及第出身有差。

        五月癸卯，长麟、戴衢亨奏查勘河工，请用一百三十馀岁张姓老民指出靳辅旧
    于天然闸东建闸二座，验有壩基，拟请修复。得旨照准，赏老民银缎。庚申，修阙
    里孔庙。

        闰五月壬午，湖南提督仙鹤翎以表贺生皇长孙失辞，罢。

        六月甲辰，御制耕织图诗，刊于授时通考。乙巳，秦承恩免，以吴璥为刑部尚
    书。

        秋七月庚辰，上巡幸木兰。

        八月己酉，上行围。甲寅，恤广东捕盗被戕总兵林国良世职。

        九月己卯，上还京。

        冬十月癸巳朔，日有食之。

        十一月壬午，吴熊光罢，以永保为两广总督。庚寅，以兴肇为杭州将军。

        十二月壬辰朔，命皇次子诣大高殿祈雪。己亥，上祈雪。乙巳，雪。以周兴岱
    为左都御史。己未，祫祭太庙。

        是岁，免直隶、四川等省十三州县灾赋逋赋。除直隶、江苏、浙江、福建、
    云南、甘肃等省十一州县冲田额赋，浙江、福建二场坍地额课。朝鲜、琉球入贡。

        十四年己巳春正月辛酉朔，上五旬万寿节，颁诏覃恩。加封仪亲王永璇子绵志、
    成亲王永瑆孙奕纶为贝勒，加恩籓臣、廷臣有差。丁卯，以百龄为两广总督。壬申，
    广兴有罪处斩，子蕴秀戍吉林，籍其家。缘以降黜者多人，长龄戍伊犁。以和宁为
    陕甘总督。

        二月壬辰，上御经筵。壬寅，上制崇俭诗、义利辨，颁示廷臣。丁未，上谒东
    陵。丁巳，福建总兵许松年歼毙海盗硃濆，予世职。己未，上还京。

        三月癸亥，上谒西陵。丙子，还京。西安将军、三等公德楞泰卒。己卯，松筠
    奏遣戍叛兵蒲大芳、马友元等一百馀人在戍不法，均分起诛讫。上责其滥杀，夺职。
    以晋昌为伊犁将军，兴肇为荆州将军。

        夏四月甲寅，赐洪莹等二百四十一人进士及第出身有差。吴熊光戍伊犁，百龄
    劾之也。孙玉庭罢。

        五月丁丑，特诏切责廷臣泄沓。戊寅，巡漕御史英纶以贪婪卑污处绞。

        六月乙未，仓场黑档盗米事发，责黜历任侍郎有差。丁未，以松筠为陕甘总督。

        秋七月戊辰，诏停本年秋决。江苏查赈知县李毓昌为山阳知县王伸汉毒毙，下
    部鞫实，王伸汉立斩，知府王毂立绞，家丁李祥等均极刑，总督铁保夺职遣戍，巡
    抚汪日章夺职。上制悯忠诗，赐其嗣子李希佐举人、控诉得申武生李清泰武举。调
    阿林保为两江总督，以方维甸为闽浙总督。壬申，给事中花杰以参劾军机大臣戴衢
    亨徇私不得直降官。乙亥，诏曰：“朕恫在抱，每直省报灾，无不立霈恩施，多
    方赈恤。乃督抚不加查察，致有冒赈之事。如近日宝坻、山阳二案，竟谋毙持正委
    员，岂可不加以惩治，非有所靳惜也。御史周钺因请报灾之处，另委道府详查。不
    知道府又安尽贤能。现在宝坻一案，该管东路同知归恩燕即曾索银三千两。山阳一
    案，该管知府王毂收银二千两。设遇此类道府，又可信乎！道府亦不能遍历村庄，
    仍委之委员，益不足凭矣。其要惟在督抚得人耳。至若以查灾为难，因而相率讳灾，
    则其咎更重矣。将此通谕知之。”壬午，上巡幸木兰。

        八月庚戌，浙江学政、侍郎刘凤诰以监临舞弊褫职，戍黑龙江。巡抚阮元以徇
    隐夺职。

        九月己未，以庆成为福州将军。庚申，上还京。己巳，张师诚疏报王得禄、邱
    良功合剿海盗蔡牵，紧逼贼船，冲断船尾，蔡牵落海淹毙。予王得禄子爵，邱良功
    男爵。壬申，百龄疏请粤盐改陆运，从之。

        冬十月癸巳，上万寿节，御太和殿受贺，赐宴。庚戌，阿林保疏请漕粮加折收
    纳，上严斥之。

        十一月壬辰，以松筠为两江总督，那彦成为陕甘总督。

        十二月戊戌，以失察工部书吏冒领户部、内务府官银，禄康、费淳以次降黜。
    甲寅，祫祭太庙。

        是岁，免直隶、江苏等省二十四州县灾赋。除顺天文安洼地、浙江钱清场、湖
    南茶州坍地田赋。朝鲜、琉球、暹罗、越南、南掌入贡。

        十五年庚午春正月丙子，以刘权之为协办大学士。

        二月己丑，上御经筵。壬辰，长麟以疾免，以瑚图礼为刑部尚书，托津为工部
    尚书。丙申，召勒保来京，以常明为四川总督。丙子，诏以鸦片烟戕生，通饬督抚
    断其来源。

        三月甲子，上谒东陵。戊寅，上幸南苑行围。癸未，还京。

        夏四月丁酉，上阅健锐营兵。

        五月癸亥，勒保以不奏匿名书，罢大学士，降工部尚书。复以禄康为大学士，
    明亮协办大学士。以戴衢亨为大学士，费淳为工部尚书。

        六月戊戌，改热河副都统为都统，以积拉堪补授。壬子，百龄以擒解海盗乌石
    二功，予轻车都尉世职。

        秋七月甲寅，永定河溢。壬申，上巡幸木兰。辛巳，以徐端为南河河道总督。
    修改云梯关海口，命马慧裕督办。

        八月戊戌，上行围。壬子，以皁保为蒙古都统。设广东水师提督，阳江镇水师
    总兵。

        九月己未，以汪志伊为闽浙总督，马慧裕为湖广总督，恭阿拉为工部尚书。甲
    子，永定河漫口合龙。己巳，上还京。乙亥，增南河稭料价银。

        冬十月甲午，江南高堰、山盱两堤决壩。丁酉，定部院直日例。

        十一月壬戌，前吉林将军秀林以盗用葠银，赐死。

        十二月丙申，广西疏报寿民蓝祥一百四十二岁，特赐御制诗章、御书匾额、六
    品顶戴、银五十两。丁酉，马慧裕奏云梯关大工合龙，河归正道入海。得旨嘉奖。
    己亥，以陈凤翔为江南河道总督。壬寅，调兴肇察哈尔都统。己酉，祫祭太庙。

        是岁，免直隶七州县灾赋。除江苏丹徒、上海坍田，安徽无为州废田田赋。朝
    鲜、暹罗入贡。

        十六年辛未春正月戊午，以云梯关马港新筑长堤，增设淮海道，海安、海阜二
    同知。癸酉，以百龄为刑部尚书，松筠调两广总督，勒保为两江总督。

        二月壬午，上御经筵。丁亥，释奠先师孔子。诏曰：“朕因连年南河河工糜费
    至四千馀万，特命托津、初彭龄前往查察。兹据奏覆，查勘工帐银款出入尚属相符，
    而工程未尽坚固。此实历任河臣之咎，吴璥、徐端俱降革有差。在工人员一并斥革。
    其未发银六十万，并著停发。”

        三月丙寅，上谒西陵。壬午，谒陵礼成，西巡五台山。乙亥，工部尚书费淳卒，
    赠大学士。以肃亲王永锡为蒙古都统。

        闰三月庚辰，上驻跸五台山。乙酉，上回銮。丙申，上谒尧母陵、帝尧庙行礼。
    戊戌，上阅直隶绿营兵，幸莲池书院，遣官祭明臣杨继盛祠。癸卯，上还京。

        夏四月戊申，大学士戴衢亨卒。甲子，上祈雨。致仕协办大学士长麟卒。壬申，
    赐蒋立镛等二百三十七人进士及第出身有差。以福庆为汉军都统，崇禄为蒙古都统。

        五月辛巳，以刘权之为大学士，邹炳泰协办大学士，刘镮之兵部尚书。丁亥，
    上再诣天神坛祈雨。庚寅，雨。

        六月壬午，明亮以覆奏不实，降副都统。以松筠为协办大学士。癸丑，禄康以
    覆奏不实，降副都统。以勒保为大学士，管理吏部，吉纶为工部尚书、步军统领。
    乙丑，湖南按察使傅鼐卒，赠巡抚，许建专祠。

        秋七月戊寅，命光禄寺少卿卢廕溥入直军机处，加四品卿衔。壬辰，禁西洋人
    潜居内地。丙申，上巡幸木兰。癸丑，江南李家楼河决。乙巳，兴肇以老免，起贡
    楚克扎布为察哈尔都统。

        八月壬戌，上行围。

        九月己卯，建兴安大岭神祠，春秋致祀，戊子，上回銮。乙未，以松筠为吏部
    尚书，蒋攸钅舌为两广总督。丁酉，上谒陵。庚子，上还京。辛丑，四川十二支岭
    夷向化，改土归流。

        十一月庚子，敕改运河邳、宿工程复归河员管理。

        十二月癸丑，以和宁为盛京将军。癸酉，祫祭太庙。

        是岁，免顺天、江苏、河南等省八州县灾赋。除甘肃逋赋，又除喀什噶尔回庄
    田赋。朝鲜、琉球、暹罗、缅甸入贡。

        十七年壬申春正月壬午，时享太庙，命皇次子行礼。

        二月甲辰朔，上御经筵。

        三月丙子，上谒东陵。己丑，上幸南苑行围。辛卯，以明亮为西安将军。壬辰，
    上御晾鹰台，大阅八旗官兵。丙申，上还京。

        夏四月甲辰，诏曰：“八旗生齿日繁，亟宜广筹生计。朕闻吉林土膏沃衍，地
    广人稀。柳条边外，葠场移远，其间空旷之地，不下千有馀里，多属腴壤，流民时
    有前往耕植。应援乾隆年间拉林成案，将閒散旗丁送往吉林，拨给地亩，或耕或佃，
    以资养赡。农暇仍可练习骑射，以备当差，教养两得其益。该将军等尽心筹画，区
    分栖止，详度以闻。”丙辰，上阅健锐营兵。癸亥，护军统领扎克塔尔卒，予银三
    百两。

        五月戊子，温承惠奏灤州拏获金丹、八卦邪教董怀信等。得旨：从严惩办。

        六月乙巳，移闲散宗室于盛京居住，筑室给田给银。

        秋七月戊子，上巡幸木兰。

        八月壬子，陈凤翔以不职免，以黎世序为江南河道总督。甲寅，以阮元为漕运
    总督。丙辰，上行围。

        九月戊子，上还京。甲午，庆桂以年老罢，以松筠为军机大臣。

        冬十月丁卯，以恭阿拉为礼部尚书。

        十一月辛未，以景安为理籓院尚书兼汉军都统。

        十二月壬子，以铁保为礼部尚书，潘世恩为工部尚书。甲寅，以兴肇为江宁将
    军。

        是岁，免顺天、奉天、直隶、河南、安徽等省二十七州县灾赋、逋赋、旗租，
    台湾噶玛兰水冲田赋。朝鲜、暹罗入贡。

        十八年癸酉春正月乙亥，军机大臣松筠罢为御前大臣，以勒保为军机大臣。

        二月庚子，上御经筵。

        三月丁丑，上幸南苑行围。丙戌，上谒西陵。丙申，上还京。

        夏四月己亥，以明亮为蒙古都统。甲寅，上祈雨。癸亥，以富俊为黑龙江将军。

        五月庚辰，上祈雨。壬辰，雨。

        六月乙卯，赐进书生员鲍廷博举人。庚申，以松筠为伊犁将军。

        秋七月甲戌，申严贩运鸦片烟律，食者并罪之。丁丑，御史冯大中疏言中外臣
    工办事迟延怠缓，请旨稽覈，上是之。壬午，上巡幸木兰。

        八月庚戌，上行围。

        九月甲子，上以阴雨减围。癸酉，上回銮。乙亥，河南睢州河溢。河南滑县八
    卦教匪李文成纠众谋逆，知县强克捷捕系狱。其党冯克善、牛亮臣陷县城，克捷死
    之。直隶长垣、山东曹县贼党咸应。上命高杞、同兴防堵，温承惠佩钦差大臣关防
    剿之。召杨遇春统兵北上。贼党徐安帼陷长垣，戕知县赵纶。金乡知县吴阶捕贼崔
    士俊等。戊寅，上行次棽髻山。是日，奸人陈爽数十人突入紫禁城，将逼内宫，皇
    次子用枪殪其一人。一贼登月华门墙，执旗指挥，皇次子再用枪击之坠，贝勒绵志
    续殪其一。王大臣率健锐、火器营兵入，尽捕斩之。己卯，诏封皇次子为智亲王，
    绵志郡王衔。论捕贼功，各予奖叙。夺吉纶职，以英和为步军统领。庚辰，诏曰：
    “朕绍承大统，不敢暇逸，不敢为虐民之事。自川、楚教匪平后，方期与吾民共享
    承平之福，乃昨九月十五日，大内突有非常之事。汉、唐、宋、明之所未有，朕实
    恧焉。然变起一朝，祸积有素。当今大患，惟在因循怠玩。虽经再三诰诫，舌敝笔
    秃，终不足以动诸臣之听，朕惟返躬修省耳。诸臣原为忠良，即尽心力，匡朕之咎，
    正民之志，切勿依前尸位，益增朕失。通谕知之。”命那彦成为钦差大臣，剿贼河
    南。以提督杨遇春、副都统富僧德、总兵杨芳带兵协剿。辛巳，首逆林清就擒。壬
    午，上还京。癸未，以松筠、曹振镛为大学士，托津、百龄协办大学士，铁保、章
    煦为吏部尚书。丙戌，首逆林清、通逆内监刘进亨等伏诛。

        冬十月丙申，祖之望免，以韩崶为刑部尚书。癸卯，山东盐运使刘清大破贼于
    扈家集，侍卫苏尔慎复定陶、曹县。御史张鹏展疏陈，百姓不敢出首邪匪，由于地
    方官规避处分，不为受理，或反坐诬。上是之。己酉，那彦成奏各路调兵，再行进
    剿。上严斥之。甲寅，命托津往督河南军务，桂芳入直军机处。丁巳，恤禁城拒贼
    伤亡侍卫那伦等世职。己未，禄康、裕瑞失察属人从逆，发盛京禁锢。辛酉，谪降
    汉军籍、直隶籍之科道官。壬戌，以明亮为兵部尚书。

        十一月甲子朔，那彦成奏攻克道口贼巢，进围滑城。丙寅，敕删减公罪则例。
    壬申，通逆都司曹纶伏诛。戊子，那彦成奏杨芳等攻克司寨山贼寨，歼毙首犯李文
    成。

        十二月丙申，命松筠、长龄筹议新疆经费。丙午，那彦成奏攻克滑城，贼渠宋
    元成等伏诛，生擒牛亮臣等。予那彦成三等男，杨遇春等以次奖叙有差。命托津留
    办长垣贼匪。

        是岁，免直隶、河南、湖南等省二十六州县灾赋。除江苏、河南、湖南废田田
    赋。朝鲜、琉球、越南、暹罗入贡。

        十九年甲戌春正月壬午，以吴璥为河东河道总督。

        二月甲午，上御经筵。乙未，以晋昌为盛京将军。壬寅，成都将军赛冲阿以剿
    陕西贼匪苗小一等，予三等男，长龄轻车都尉，杨遇春晋一等男。壬子，以富俊为
    吉林将军，特依顺保为黑龙江将军。丙辰，铁保免，以英和为吏部尚书，奕绍为汉
    军都统。以戴均元为左都御史。

        闰二月甲子，以和宁为礼部尚书。己丑，予死事滑县知县强克捷、教谕吕秉钧、
    巡检刘斌等世职。

        四月乙亥，上阅健锐营兵。豫亲王裕丰失察属人祝现入教，谋逆已发觉，不入
    奏，削爵。以其弟裕兴袭封。以兴肇为汉军都统。壬午，漕运总督桂芳卒。丙戌，
    赐龙汝言等二百二十六人进士及第出身有差。

        五月癸亥，以和宁为热河都统。

        六月庚申朔，日有食之。庚辰，以刘镮之为户部尚书，初彭龄为兵部尚书。署
    江苏巡抚。

        八月甲子，上御经筵。辛未，大学士、威勤伯勒保再乞致仕，许之，命食伯俸。
    以托津为大学士，明亮协办大学士。戊寅，上谒陵。甲申，上还京。

        九月乙未，以景安为户部尚书。

        冬十月乙丑，以庆溥为左都御史。己巳，江西巡抚阮元以擒捕土匪，加太子少
    保。

        十一月癸丑，命开垦伊犁、吉林荒地。

        十二月癸未，百龄罢协办大学士，以章煦为协办大学士。乙酉，祫祭太庙。

        是岁，免直隶二县、河南二县、黑龙江各城灾赋。除奉天岫岩、浙江西安四县
    废田田赋。朝鲜、琉球入贡。

        二十年乙亥春正月甲午，时享太庙，命智亲王行礼。

        二月己未，上御经筵。

        三月庚寅，上谒东陵。戊申，上还京。甲午，初彭龄以参劾百龄不实，又代茅
    豫乞病，降官。旋经百龄查覆参奏，夺职。己酉，两广总督蒋攸钅舌疏陈查禁鸦片
    ★章程。得旨：“洋船到澳门时，按船查验，杜绝来源。官吏卖放及民人私贩者，
    分别治罪。”

        夏四月己巳，上阅健锐营兵。壬午，上制官箴二十六章，宣示臣工。

        五月丁亥，刑部疏，审明知府王树勋即僧明心，矇混捐保职官。得旨：枷号两
    个月，遣戍黑龙江。入教侍郎蒋予蒲褫职。

        六月戊辰，上制勤政爱民论，宣示中外。己卯，常明奏中瞻对土番洛布七力滋
    事，改委总兵罗思举由下瞻对前往剿办。其剿办不力之总兵罗声皋及★★之都司图
    棠阿均褫职逮问。

        秋七月甲午，总兵罗思举剿办瞻对土番洛布七力竣事，下部议叙。癸卯，上巡
    幸木兰。

        八月戊辰，上行围。百龄以捕获编造逆词首犯方荣升功，晋三等男。

        九月己亥，上还京。

        冬十月庚申，召松筠来京，以长龄为伊犁将军。癸亥，命侍郎那彦宝往勘山西
    地震灾。

        十一月丁亥，礼亲王昭梿以刑比佃丁欠租，削爵圈禁，以麟趾袭。

        十二月己卯，祫祭太庙。

        是岁，免直隶宁晋二县灾赋。除江苏宝山、靖江，山西静乐废田田赋。会计天
    下民数三万二千六百五十七万四千八百九十五名口，存仓穀数三千八十万二千八百
    六十九石九斗一升七合五勺。朝鲜、琉球、暹罗入贡。

        二十一年丙子春正月丙戌，特诏诸亲王、郡王勿令内监代为奏事，致开交结之
    端。

        二月壬子，上御经筵。甲戌，上谒东陵。庚辰，上还京。

        三月庚寅，上谒西陵。辛丑，上临故大学士硃珪墓赐奠。丁未，上还宫。

        夏四月丙子。张师诚以父疾具奏，不候旨即回籍，罢。以胡克家为江苏巡抚。

        五月辛卯，以马慧裕为左都御史，孙玉庭为湖广总督。丁未，以鄂勒哲依图为
    御前大臣。

        六月丁丑，休致大学士庆桂卒。戊寅，那彦成缘事褫职逮问，以方受畴为直隶
    总督。

        闰六月戊戌，释昭梿于禁所。壬寅，以戴均元为吏部尚书。

        秋七月乙卯，和世泰、穆克登额、苏楞额以带领英吉利国使臣，不谙事体，不
    克入觐，俱黜降。以松筠为满洲都统，和宁为工部尚书。乙丑，上巡幸木兰。

        八月壬辰，上行围。九月戊午，上回銮。阅古北口兵。壬戌，上还京。

        冬十月戊子，命松筠署两江总督，章煦为军机大臣。

        十一月壬子，百龄卒，调孙玉

        庭为两江总督，阮元为湖广总督。丙辰，以绵志为领侍卫内大臣。

        十二月癸卯，祫祭太庙。

        是岁，免直隶、河南、浙江、湖南等省五十六州县灾赋有差。朝鲜、琉球、英
    吉利入贡。

        二十二年丁丑春正月壬申，上御经筵。

        二月丁丑，释奠先师孔子。癸未，以长龄为陕甘总督，晋昌为伊犁将军，富俊
    为盛京将军。

        三月甲辰朔，以董教增为闽浙总督。戊申，增设天津水师营总兵官，专辖水师
    两营。壬子，上谒东陵。己巳，上还京。辛未，章煦免，以戴均元协办大学士，卢
    廕溥为兵部尚书，汪廷珍为左都御史。

        夏四月丁亥，上阅健锐营兵。庚寅，停伊犁仲夏进马。辛卯，云南夷匪平，加
    伯麟太子少保。戊戌，赐吴其濬等二百五十五人进士及第出身有差。

        五月辛酉，上祈雨。壬戌，雨。以玉麟为驻藏大臣。丁卯，福建布政使李赓芸
    被诬自缢，遣熙昌、王引之鞫其事，得实。奉旨：总督汪志伊、巡抚王绍兰俱夺职。
    壬申，上制望雨省愆说。

        六月甲戌，松筠疏请停止明年奉谒祖陵。奉旨严斥，罢大学士，黜为察哈尔都
    统。以明亮为大学士，伯麟协办大学士，和宁为兵部尚书。以赛冲阿为御前大臣，
    德宁阿为成都将军。

        秋七月庚申，上巡幸木兰。以苏楞额为工部尚书，和世泰为理籓院尚书。

        八月丁亥，上行围。壬辰，积拉堪罢，以毓秀为杭州将军。

        九月癸丑，常明卒，以蒋攸钅舌为四川总督，阮元为两广总督，庆保为湖广总
    督。庚申，上还京。庚午，上制谏臣论，颁都察院。

        冬十月辛未朔，日有食之。

        十一月乙丑，以伊冲阿为热河都统。

        十二月甲戌，免云南铜厂逋银。丁酉，祫祭太庙。

        是岁，免直隶八县、黑龙江三城灾赋。除奉天承德，直隶定州，江苏丹徒、江
    阴，江西丰城，河南孟县，福建侯官等县水冲、河压田赋。朝鲜、琉球、越南入贡。

        二十三年戊寅春正月戊申，特诏松筠勿沽名市惠，以保桑榆。甲寅，诏明亮年
    逾八旬，宜节劳颐养，勿庸常川入直，并免带领引见承旨。

        二月庚午，命戴均元、和宁为军机大臣。大学士董诰致仕，命食全俸。庚辰，
    上御经筵。己丑，上阅火器营兵。

        三月庚子，上谒西陵。庚戌，以章煦为大学士，汪廷珍为礼部尚书，吴芳培为
    左都御史。戊午，上还京。

        四月戊辰朔，日有食之。乙亥，风霾。丙子，诏曰：“昨日酉初三刻，暴风自
    东南来，尘霾四塞，燃烛始能辨色。其象甚异。朕心震惧惕，思上苍示警之因，稽
    诸洪范咎徵，蒙恆风若之义，皆朕莅事不明、用人不当之所致也。有言责者，体朕
    遇灾而惧之心，剀切论列，无有所隐。即下民有冤抑者，亦可据事代为直陈，以副
    朕修德弭灾之意。”给事中卢浙疏言，风沙示警，请禁员弁贪功妄捕，扰累平民。
    得旨：“所奏甚是。林清案内逸犯饬缉，承缉员弁辄以他犯塞责。番役兵丁，乘机
    肆虐，诬陷索扌虏，无所不至。比到官审明，业已皮骨仅存，赀产荡尽，甚有因而
    殒命者。冤苦莫诉，宜致斯灾。所有次要五十馀犯，概令停缉。即祝现等六犯，亦
    只交刑部存记，获日办理。嗣后捕役有犯前情，该管官严刑重惩，以其家产付诸被
    诬之家，庶可儆恶习而安良懦。”己卯，钦天监疏言：“谨按天文正义，天地四方
    昏濛，若下尘雨，名曰霾。故曰天地霾，君臣乖，大旱，又主米贵。”得旨：“初
    八日之事，正与正义之象相同。惟朕恪遵成宪，日日召见臣工，前席周谘，似不致
    于乖离。但此其迹也，其实与朕同心望治，有几人哉！不敢面诤，退有后言，貌合
    而情暌，是即乖也。其于同僚，不为君子之和而为小人之同，是亦乖也。我君臣其
    交儆焉。”庚辰，上祈雨。戊子，上再祈雨。辛卯，雨。

        五月戊戌，诏曰：“馆臣呈进敕修明鉴，于万历、天启载入先朝开创之事，又
    加按语颂扬，于体例均为未合。副总裁侍郎秀宁降为侍卫，前往新疆换班。正总裁
    曹振镛等各予薄罚，另行纂辑。”

        六月壬申，武陟沁河溢，旋报合龙。

        七月甲子，上东巡启銮。

        八月丁卯朔，诏以取道民田，免经过奉天承德四州县额赋。戊子，颁行皇朝通
    礼。壬午，上祭北镇。辛卯，谒永陵，行大飨礼。

        九月丙申朔，谒福陵。丁酉，谒昭陵，均行大飨礼，诣宝册前行礼。上制再举
    东巡庆成记。临奠克勤郡王岳讬、武勋王扬古利、弘毅公额亦都、直义公费英东墓。
    加恩额亦都后裔五人，费英东后裔一人。庚子，上诣天坛、堂子行礼。辛亥，上回
    銮。丁巳，以富俊为吉林将军，赛冲阿为盛京将军。

        冬十月庚午，上驻跸兴隆寺。辛未，万寿节，行宫受贺。癸酉，上谒东陵。丙
    子，上还京。辛巳，予告大学士董诰卒，上临第赐奠。

        十一月戊申，以奕灝为蒙古都统。辛亥，诏曰：“国家临御年久，宜加意于人
    心风俗。而人心之正，风俗之醇，则系于政教之得失。其间消息甚微，系于国ャ甚
    重，未可视为迂图也。天下事有万殊，理归一是。从严、从宽，必准诸理。施行所
    及，乃能大畏民志。民志定，民心正矣。凡我君臣，当以忧盛危明之心，不为苟且
    便安之计。其于风俗之淳薄，尤当时时体察，潜移默化，整纲饬纪，正人心以正风
    俗。亮工熙绩，莫重于斯。期与内外臣工交勉之。”

        十二月戊辰，上祈雪。戊子，以八十六为广州将军，松筠为礼部尚书，以刘镮
    之为左都御史。壬辰，祫祭太庙。

        是岁，免顺天、直隶、山东、安徽、甘肃、云南等省七十九州县灾赋有差。朝
    鲜、琉球入贡。

        二十四年己卯春正月甲午朔，上六旬万寿，颁诏覃恩，赐廷臣宴。封皇三子绵
    恺为惇亲王，皇四子绵忻为瑞亲王，皇长孙奕纬为贝勒。晋封绵志、奕绍等有差。
    丁巳，和宁免直军机，以侍郎文孚为军机大臣。

        二月甲子，上御经筵。

        三月己亥，上谒东陵。壬子，上幸南苑行围。己未，上谒西陵。

        夏四月甲子，上还京。庚辰，上阅健锐营兵。丙戌，赐陈沆等二百二十四人进
    士及第出身有差。戊子，罢凤阳、九江两关监督，由巡道兼理。己巳，上祈雨。庚
    寅，以松筠为内大臣。

        闰四月己酉，上诣天神坛祈雨。是日，雨。

        五月乙酉，成亲王永瑆以告祭礼愆，罢职削俸归第。以英和、和世泰俱为满洲
    都统。

        六月癸卯，调松筠为工部尚书。

        秋七月壬戌，以郑亲王乌尔恭阿为汉军都统。庚申，上巡幸木兰。壬午，永定
    河决，命吴璥、那彦宝勘筑。

        八月辛卯，河南兰阳北岸河溢。予告大学士、威勤伯勒保卒，赠一等侯。

        九月壬戌，上还京。癸酉，罢松筠御前大臣为盛京将军。

        冬十月乙未，万寿节，上御太和殿受贺。侍郎周系英因参劾湖南客民焚杀，兼
    致私书，革职，并斥革其子举人。

        十一月乙巳，晋封明亮三等侯。

        十二月庚子，吴邦庆以奏覆湖南客民焚杀案不实，降官。丙午，董教增疏请洋
    船准贩茶叶，得旨斥驳。丙辰，祫祭太庙。

        是岁，免直隶、浙江、湖南等省三十九州县卫灾赋旗租有差。除江苏川沙、
    宝山县废地田赋。朝鲜、琉球、越南、暹罗、南掌入贡。

        二十五年庚辰春正月壬申，诏优恤老臣明亮、和宁等，毋庸来园带领引见。

        二月己丑，上御经筵。癸卯，章煦以疾致仕，以戴均元为大学士，吴璥协办大
    学士。戊申，上阅火器营兵。乙卯，庆郡王永璘有疾，上临视，晋封亲王。

        三月甲子，上谒东陵。兵部遗失行印，事闻，明亮以次罚降有差。乙丑，上诣
    明成祖、宣宗、孝宗陵奠酒。己巳，庆亲王永璘薨。戊寅，上还京。临故庆亲王第
    赐奠，命其子绵(敏心)袭郡王。

        夏四月甲午，上诣八里庄庆僖亲王殡所赐奠。庚戌，赐陈继昌等二百四十六人
    进士及第出身有差。

        六月癸卯，禁王公私设谙达及买民女为妾。松筠黜为骁骑校。

        秋七月壬申，上巡幸木兰。方受畴等疏呈嘉禾。戊寅，驻跸避暑山庄。己卯，
    上不豫，乡夕大渐。宣诏立皇次子智亲王为皇太子。日加戌，上崩于行宫，年六十
    有一。

        八月乙巳，奉移梓宫还京。十月甲辰，恭上尊谥曰受天兴运敷化绥猷崇文经武
    孝恭勤俭端敏英哲睿皇帝，庙号仁宗。道光元年三月癸酉，葬昌陵。

        论曰：仁宗初逢训政，恭谨无违。迨躬莅万几，锄奸登善。削平逋寇，捕治海
    盗，力握要枢，崇俭勤事，辟地移民，皆为治之大原也。诏令数下，谆切求言。而
    吁咈之风，未遽睹焉，是可嘅已。

        国学网站独家推出

亦凡公益图书馆(Shuku.net)

下一卷 回目录