                               志四十二  地理十四

        △湖北

        湖北：禹贡荆州之域。明置湖广等处承宣布政使司。旋设湖广巡抚及总督。清
    康熙三年，分置湖北布政司，始领府八：武昌，汉阳，黄州，安陆，德安，荆州，
    襄阳，郧阳。并设湖北巡抚。雍正六年，升归州为直隶州。十三年，升夷陵州为宜
    昌府，降归州直隶州为州属焉。以恩施县治置施南府。乾隆五十六年，升荆门州为
    直隶州。光绪三十年，升鹤峰州为直隶。东至安徽宿松；五百五十里。南至湖南
    临湘；四百里。西至四川巫山；千八百九十里。北至河南罗山。二百八十里。广二
    千四百四十里，袤六百八十里。面积凡五十八万九千一百一十六方里。北距京师三
    千一百五十五里。宣统三年，编户五百五万五千九十一，口二千三百九十一万七千
    二百二十八。共领府十，直隶州一，直隶一，县六十。驿道：自武昌西北渡江、
    汉达河南淅川；自襄阳西渡江达湖南沣州。电线：汉口东通九江，西通成都，南通
    长沙，北通郑州。铁路：京汉南段，粤汉北段。航路：自汉口以下，黄州、黄口港、
    蕲州、武穴，汉口以上，金口、宝塔州、新碮、城陵矶、沙巿、宜昌，皆江轮舣泊
    处。

        武昌府：要，冲，难。隶盐法武昌道。明为湖广布政使司治。康熙三年为湖北
    布政司治。湖广总督及湖北巡抚、布政使、按察使、督粮道驻。广五百三十二里，
    袤四百七十二里。北极高三十度三十三分，京师偏西二度十四分。领州一，县九。
    江夏要，冲，繁，难。倚。其名山：荆山、内方、大别。城内黄鹄山，亦名黄鹤山。
    与城北隅凤凰山，俱置砲台。东有洪山，一名东山，百战地也。西临大江，雄据东
    南上游，有险无蔽。大江自嘉鱼，迳城西北入武昌，光绪中，沿江岸建纺纱、织布、
    缫丝、制麻各局。西南：金水，一曰涂水，自咸宁来，汇为斧头湖，北至金口入江。
    有金口镇巡司。南：南湖，通大江，今为军屯重地。西南：鲇鱼套、南山坡二巡司。
    东北：浒黄洲废司。西：长江关。有将台、东湖、山坡、土桥四驿。武昌，难。府
    东一百八十里。南：黄龙。西：樊山。东：石门。有长港，即樊港，纳县南诸湖水，
    迳樊口入江。大江自江夏来，东北流，迳县北入大冶。西：芦洲。东：安乐矶。西
    南：金牛镇，县东金子矶巡司移驻此。西：白湖镇巡司，后移葛仙镇。有华容驿。
    嘉鱼简，难。府西南一百五十里。城西鱼岳山。东南：阴山。东北：赤壁。南：白
    云。大江自湖南临湘入，右迳陆口入江夏。陆水自南来会，迳嘉鱼口，有太平、岳
    公诸湖水流合焉。簰洲、石头口二镇，有巡司。有驿。蒲圻冲，难。府西南三百六
    十里。城内叠秀山。西：茅山。东：黄葛。西北：竹山、茗山。西南：羊楼洞。白
    鹿山，荆港水出焉。南：陆水，一曰蒲圻河。东：赤马港，与荆港俱入焉。西南：
    新店。古大嶓水通黄盖湖，下流至嘉鱼石头港入江。有港口巡司。羊楼洞废司。港
    口、官塘二驿。凤山废驿。铁路。咸宁冲。府东南二百四十里。东：东高山。西：
    钴鉧。东南：相山。南：桃花尖山。涂水出其西桃花泉，曰白枵港，与西源浚水岭
    减河会，又西北迳城南金镫山，始为涂水，西北合诸湖港水，入江夏。其北麓东水
    出，下流入武昌之樊港。又东杨埠桥水，源出石川畈，流合东水，即东水别源也。
    西有咸宁驿。雍正六年徙入。崇阳繁，疲，难。府南三百六十里。西：岩头。北：
    葛仙。东：雨山。西南：龙泉山。陆水自通城县流入，曰崇阳河，右合梓木港，左
    合桂口港，至莎塘铺，流迳花山。至城南，又东折，西北迳仰莲山，又西北至壶头
    山，为崇阳洪，入蒲圻。有桂口巡司。通城难。府西南五百里。九岭。西南：白面。
    东南：幕府山，陆水所出，一曰俊水，纳秀水入崇阳。南：黄龙山，新安港水出。
    东有鲤港，源出蓑荷洞，流合新安港，西入之。兴国州繁。府东南三百八十里。南：
    阖闾。东：大坡。西：黄姑。北：大银山。西南：龙山。东北：大江自大冶入，又
    东入江西瑞昌境。富水自西流入，谓之富池口。有富池镇巡司。西南：龙港，北与
    富水合，移州东北黄颡口巡司驻之。有驿。大冶难。府东南一百五十里。顺治二年
    自兴国州改隶。东：围炉。北：铁山。西南：铜绿。北：白雉山。光绪间鑛政大兴，
    铁冶之利甲于全省。东北：磁湖山，产磁石。东：西塞山，下有道士洑，矶临大江。
    旧设巡司，后移县北。大江，西北自武昌入，为黄石港，东南流入兴国州。有驿。
    通山难。府南一百八十里。顺治二年自兴国州改隶。南：九宫山。顺治初，李自成
    为乡人击毙于此。东：沈水。西南：白羊，古青湓山，窝水出，亦曰通羊港，合湄
    港，自南流入。东南：黄梨山，宝石河出，合桐港，自西流入，东北至兴国州合流，
    谓之富水。东有黄泥垅旧司，后裁。

        汉阳府：冲，繁，疲，难。隶汉黄德道。顺治初，沿明制，属湖广布政司。康
    熙三年，属湖北布政司。东北距省治十里。广二百七十里，袤四百七十里。北极高
    三十度三十三分。京师偏西二度二十一分。领州一，一，县四。汉阳繁，疲，难。
    倚。西南：九真。东北：大别，即鲁山，光绪间建铁政局于山下。汉水自汉川入，
    迳北麓。大江自嘉鱼来，环城而东合焉。西南：太白湖，接沔阳界，汇江、汉支流
    及诸湖泽，东泄于沌水。出江即沌口也。有沌口镇巡司，后移下蒲潭。又西蔡店镇，
    西南新滩口镇，汉口镇，仁义、礼智四巡司。光绪二十四年，移礼智司属夏口。
    县及蔡甸二驿。汉川冲，繁。府西北一百二十里。东南：小别，俗名甑山。西南：
    阳台山，康熙间更名采芝。汉水自沔阳天门来，入汉阳。东：涢水自云梦、应城入，
    沦河、西河、汊水皆注之，下流至夏口入汉，谓之涢口。有刘家堛、小里潭二巡
    司。县及田兒河二驿。孝感冲，繁，疲，难。府北一百四十里。雍正七年自德安府
    来属。北：黄茅岭。东北：大悟，一名上界山。又北有澴水，自河南信阳州流入。
    南：沦河，即澴水下流也，上通涢水，东会滠水入江。太平、双桥二镇。县丞驻东
    南马溪河巡司，后移东北杨店驿。又北小河溪巡司，嘉庆十一年改驻滠口。有九里
    关，一名黄岘关，义阳三关之一也。县及小河溪、杨店三驿。铁路。黄陂冲，繁，
    难。府北一百二十里。雍正七年自黄州府来属。东北：大陂山。东：鲁台山。宋二
    程夫子于此筑台望鲁，因名。东南：大江自汉阳入，澴河注之，又东入黄冈界。县
    河即滠水，南合沦河。又武湖即武口水也，承滠水分流，皆入焉。滠口、河口二镇。
    大成潭、滠口镇二巡司。县及双庙、滠口三驿。沔阳州繁，疲，难。府西南三百二
    十里。明属承天府。顺治间属安陆。乾隆二十八年来属，析州分置文泉县。三十年
    省入。东南：黄蓬山、乌林矶。大江自监利来，入嘉鱼境。汉水南派自天门来，入
    汉川境。又南长夏河，一曰夏水，江水支流也。又有襄水，为汉水支流，即沱潜也。
    自襄河泽口分流，迳监利县入境，右合夏水，东汇于阳名、太白诸湖。西南：漕河，
    即玉带河，西北通顺、洛江、恩江等河俱自潜水分流入沔，今皆淤。州判驻仙桃镇。
    锅底湾、沙镇二巡司。有驿。夏口冲，繁，疲，难。府治北。光绪二十四年析汉
    阳县汉水以北地分置，治汉口镇。自咸丰八年辟商埠，设江汉关。汉黄德道自黄州
    徙驻。西北：柏泉山。城东大江自汉阳来，至南岸嘴，合汉水，入黄冈界。汉水自
    汉川缘界会涢水，曰涢口。又东南来会，为汉口。古夏口，亦沔口，其故道襄河口。
    又东北入黄陂，为滠口。北有铁路自大智门北经黄陂、孝感、应山等县，与河南信
    阳州路接，为京汉铁路南段。新沟市汛。礼智司巡司。

        黄州府：冲，繁，难。隶汉黄德道。顺治初，沿明制，属湖广布政司。康熙三
    年，属湖北布政司。西北距省治一百八十里。广六百六十五里，袤四百八十里。北
    极高三十度二十六分。京师偏西一度四十一分。领州一，县七。黄冈冲，繁，难。
    倚。故城西北黄冈山。城东北大崎。北：淘金山。西：武矶。大江自黄陂来，入蕲
    水界。东巴水，西举水，自麻城入，会道观河、沙河南入之，谓之举口，亦谓三江
    口。西北新生洲，与武昌白鹿矶相对。但店、团风、阳逻三镇，与仓子埠四巡司。
    有齐安驿，李坪、阳逻废驿。黄安简。府西北三百二十里。西北：老山。东北：张
    家。东南：五云。西南：似马。北：鸡公。紫潭河源出白沙关，合境内诸水南流，
    至黄冈入江。西：滠水源出北仙居山，下流入黄陂。东南有中和镇、黄陂站二巡司。
    西北有金局关，一名金山关，相近有大城关，即麻城五关之一也。蕲水冲，繁，难。
    府东南一百十里。东：斗方。北：茶山。东北：张家。东南：仙女。西南滨江。大
    江自黄冈来，入蕲州，浠水、巴河自罗田来注之。有兰溪镇、巴河镇二巡司。巴水、
    浠川二驿。罗田简。府东一百六十里。南：望江。北：鸡笼、桂家。东北：盐堆山，
    巴水所出，一名平湖乡河。有尤河合汤河、北峰河，迳城东至蕲水界，折西北，合
    石源河来会。东南有浠水，源出安徽英山，缘界右合乐秋、王家、观音诸河，入蕲
    水。东北有多云镇巡司。又北有栗子关。东北有甕门关。西北又有平湖、同罗、松
    子等关。麻城繁，难。府东北一百八十里。西：大安。西北：羚羊。东南：白臬。
    举水出县境龟峰、黄蘖诸山，受阎家、柏塔、麻溪、白臬、浮桥诸河，下流至黄冈
    入江。又木樨二里河与东义州河，并南流，亦至黄冈入巴水。东北：殷山畈，上有
    阴山关，相近有虎头关巡司。又北木陵山，上有木陵关，与黄土、虎头、白沙暨黄
    安之大城，为麻城五关。又西鹅笼山巡司，一名铁壁关，后移县西南宋埠。同知驻
    岐亭镇。有驿。蕲州冲，繁，难。府东一百八十里。东北：百家冶。西北：灵★。
    西南：空石。大江自蕲水来，入广济。蕲水源出大浮山，西南流，合三十六水及钴
    鉧潭入赤东湖，至州西入江，谓之挂口，一曰蕲阳口。有茅山镇、大同镇二巡司。
    西河驿。又蕲阳水驿。广济冲，繁。府东二百五十里。明隶蕲州领属。顺治初改属。
    东：大阖。东南：太平。西南：积布，即古高山也。大江自蕲州入，东南流，入黄
    梅。东有梅川，下流入午山湖。西南有马口湖。通江有马口巡司，后移武穴镇。东
    南龙坪镇巡司。西南田家镇，水利同知驻。镇对半壁山，束江流最狭处，咸丰中置
    砲台。有广济、双城二驿。黄梅冲，繁。府东三百五十里。明隶蕲州领属。顺治初
    改属。西北：黄梅山，县以此名。东南：矿山。东北：冯茂。西南：蔡山。大江在
    南，自广济入，东南流，迳清江镇，入宿松。县河在县东，即隆斗河，及县西双城
    河，会诸湖港水，至黄连嘴合流，出急水沟入之。东北县丞驻清江废镇。新开口、
    亭前、孔垅三镇巡司，均有驿。

        安陆府：冲，繁。隶安襄郧荆道。明，承天府，属湖广布政司。顺治三年更名。
    康熙三年，属湖北布政司。东南距省治五百三十五里。广五百二十里，袤七百四十
    五里。北极高三十一度十二分。京师偏西三度五十九分。领县四。锺祥繁，疲，难。
    倚。城南：樠木山。东北：纯德。北：九华。西北：马鞍。西：汉水自宜城来，入
    荆门州。又东聊屈山，臼水出，即左传所谓成臼。东北：黄仙洞山，敖水出，下流
    曰直河。西南权水、北丰乐河，皆入于汉。丰乐有驿，设巡司。又丽阳驿，乾隆三
    十二年自荆门州割隶，移仙居口巡司于此。又石城、郢东二驿。石牌镇，县丞驻。
    京山繁，难。府东一百五十里。东：京山。西北：大洪。南：子陵。西南：宝香。
    西：汉水自锺祥入，迳丁口潭，又东南缘潜江界入之。溾水俗名回河，迳城南，皆
    汇县境诸水入之。中源曰县河，南流入天门界。又富水一曰撞河，源出大洪山，东
    南会小富水，为双河口，合石板河，入应城。又聊屈山，臼水出，古成臼也，与澨
    水小河会，曰南河，东南入天门。其东杨水、巾水并从之。有宋河镇巡司，乾隆二
    十九年自荆门州新城移此。有驿。潜江难。府南二百二十里。汉水自京山来，迳县
    北，分入天门、沔阳界。东有潜水，一名芦洑河，自汉水别出，南有沱水，自江陵
    流入，在县西沱埠渊合流，为江、汉会通故道，后淤。东南县河、班湾河、沙口河，
    皆潜水下流，亦淤。西：夜汊河，上承汉水，旧由大泽口分流，亦谓策口。咸丰时
    改由吴滩溃口，即吴家改口。西南高家场巡司，有驿。天门冲，繁，难。府东南二
    百二十里。明为景陵县，隶沔阳州，属承天府。顺治三年直属今府。雍正四年更名。
    西北有天门山，汉水北派自潜江西南迳县南，下流合南派，入汉川界。又澨水自京
    山流入，合杨水、巾水，曰三汊河，一曰汊水。禹贡“过三澨”，即此。至城西分
    二派，合于城东，北通杨桑湖，东通三台湖，至汉川注于松湖，分流入汉。南岳口
    市，县丞驻。乾滩镇巡司。有驿。

        德安府：冲。隶汉黄德道。顺治初，沿明制，属湖广布政司。康熙三年，属湖
    北布政司。东南距省治三百二十里。广三百八十里，袤三百八十里。北极高三十一
    度十八分。京师偏西二度五十五分。领州一，县四。安陆冲。倚。东：章山，即豫
    章山。西：太平。西北：寿山。涢水亦曰府河，即清发水，左传“吴败楚于柏举，
    从之及于清发”是也。自随州应山流入，会洑水、瀖水、石河水，至两河口，与杨
    家河合。南高窍镇，有废巡司。西北漴阳镇。有驿。云梦冲，难。府东南六十里。
    涢水自安陆来，东南流，入汉川界。北岸有涢河堤，康熙五年重筑，其支津由白河
    口南分流而东，为县河，会郑家河，入孝感界，通澴河。东兴安、南隔蒲潭、北利
    塘三镇。兴安有废巡司。有驿。应城难。府南八十里。东南：高楼山。东临涢水。
    西北有西河，即富水也。富水自京山入，又南，左纳省港，至桂口，右歧为小河，
    注三台、五当，纳五龙河。又东南，金梁湖为金盆，入汉川。右潼水出县西北潼山，
    自县南又东，迳安陆入涢，湮。东长江埠，巡司自崎山镇移此。有驿。随州疲，难。
    府西北一百三十里。北：厉山，一名烈山。西南：大洪山，涢水出焉。西北：溠水，
    源出栲栳山，南流注之。又左受氵厥水、溧水，右受支水、浪水，下流至夏口入
    汉。西南有章水，东南流，经安陆、应城县界入涢，亦曰杨家河。祝林镇，州同驻。
    唐县镇，州判驻。环潭，梅丘巡司驻。高城镇，总巡司驻。又有合河店巡司、唐县
    镇巡司，嘉庆十五年裁。应山冲，繁。府北九十里。左：孔山。西：洞庭。东北：
    黄茅。西北：瞒箭山，漻水出，西南入随达涢。二水又东南缘界合徐家河，入安陆。
    东：黄沙河，亦曰环河，出县东北鸡头山，有东河会簸箕港水流合焉，南入孝感。
    西北有三里店巡司，雍正十年自平里市镇移，后迁平靖关，俗名恨这关，即古之冥
    ★也。又礼山关即武胜关，一名武阳关，京汉铁路所经之义阳三关，此其二也。广
    水、马平港、龙泉、太平四镇。县城、平靖关、观音店、广水镇四驿。

        荆州府：冲，繁，疲，难。隶荆宜道。将军，左右翼副都统均驻。顺治初，沿
    明制，属湖广布政司。康熙三年，属湖北布政司。东距省治八百里。广七百二十五
    里，袤二百十里。北极高三十度二十六分。京师偏西四度二十八分。领县七。江陵
    冲，繁，疲，难。倚。西北：龙山。北：纪山。大江自松滋西来，迳城南，入公安
    界。沮水自当阳县合漳水南来注之。西南：虎渡河，自大江分流，下注澧水，入洞
    庭湖，即禹贡“导江东至于澧”也。东南：夏水，即沱江，为大江支津。又有涌水，
    则夏水支流也，通江处谓之涌口。漕河在城东北，名草市河，经沙市，名沙市河。
    又东瓦子湖，一名长湖，汇诸湖水，下流俱达于沔。万城堤在县西南，雍正中筑，
    乾隆五十三年修，岁遣大臣驻防。沙市，通判驻，有巡司。光绪二十一年开为商埠。
    与龙湾市、虎渡口巡司三。郝穴口有废司。荆南、丫角庙二驿。公安冲，繁。府西
    南一百四十里。顺治八年，由斗湖堤徙祝家冈。同治十二年复徙唐家冈。东：太岁。
    东南：黄山。大江在北，自江陵东入石首界。西：油水，旧由油河口入江，今淤。
    虎渡河自江陵县南流入境，至黄金口，分一支为东河，合吴达河诸水达荐祖溪。正
    流南经港口，会孙黄河，东南流，至泗水口，均入湖南注澧水。东北：孱陵镇巡司。
    东有涂郭市、东南有孟家溪市。有孙黄驿，后裁。石首简。府东南一百八十里。东：
    石首山。东南：石门。西：阳岐山。大江自公安入，迳县北，入监利界。其支津由
    藕池口分数道南达洞庭湖。又东焦山河，亦其支流也，自调弦口经焦山，亦达洞庭。
    南：黄金堤市。西：杨林市。监利繁，疲，难。府东少南二百四十里。东南：狮子
    山。西：大江自石首来，迳县西南，入湖南华容。东：鲁洑江，即夏水也，自江陵
    流入。东为大马长川，周环二百馀里，与林长、分盐、龙潭、三汊等河均至沔阳州
    合于沔水。白螺矶、分盐所、窑圻镇三巡司。硃家河废司。松滋简。府西一百二十
    里。东：竺园。南：金羊。西：九冈。西南：巴山。大江自枝江入，迳县北，亦曰
    川江。岷江至此分为三派，下流复合为一，达于江陵。洈水源出西南之起龙山，即
    古洈山，迳樟木山，右合隔沙河，左天木河，迳文公山，又东曰纸厂河，入公安达
    洞庭湖。东南磨盘洲巡司，红崖子砦巡司，后废。有县城、涴市二驿。枝江简。府
    西一百八十里。南有紫山。西：金紫。西南：官木。大江自宜都来，迳县北，入松
    滋。江中有百里洲。南为外江，北为内江，即江与沱也。东北沮水，又西北白水港，
    合群溪水注之。有江口巡司。董市镇。宜都简。府西北一百八十里。顺治初属夷陵
    州。雍正十三年改属。南：羊肠。西南：大梁。东北：石羊。西北：荆门山，对岸
    即虎牙山。大江自东湖来，迳其间，为绝险处，东南流入枝江。西北清江，即夷水
    也，自长阳流入，东南流，会汉洋河，至清江口入江。东北沧茫溪，一名玛瑙河，
    亦入江。白洋在江北岸，顺治初侨治于此，寻复故。东北：普通关废司。西南：聂
    家河市。北：安福市。又虎脑背市，即古猇亭。

        襄阳府：冲，繁，难。隶安襄郧荆道。顺治初，沿明制，属湖广布政司。康熙
    三年，属湖北布政司。东南距省治六百八十里。广六百七十里，袤二百七十里。北
    极高三十二度五分。京师偏西四度二十分。领州一，县六。襄阳冲，繁，难。倚。
    东南：鹿门。西南：虎头。南：岘山。西：隆中山。汉水自穀城来，迳城北，入宜
    城。城四周有堤，谓之襄阳城堤。对岸即樊城，古重镇也。东北淯水，自河南唐县
    入，名唐河。合浊水，名唐白河。县别有白水，自东来会。又西北清泥河，东淳河，
    皆入汉。同知、丞驻樊城。吕堰、双沟二巡司。油房废司。汉江、吕堰二驿。汉江
    今移城中。宜城冲。府东南一百二十里。西：石梁。东南：赤山。南：太山。汉水
    自襄阳会潼水入，迳县东，入锺祥。西南蛮水，一曰鄢水，又曰夷水，合瀰水，与
    其支津木里沟、长渠皆入汉。又沶水自汉中来，合于蛮水，谓之沶口。北疏水，亦
    名襄水，土人呼涑水，亦自★口入汉。东南楼子汊、南康坡汊、北羊祜汊，皆汉水
    之旁出也。西：田家集巡司。南：鄢城驿。南漳简。府西南一百二十里。西南有八
    叠山，一名柤山，又名沮山，吴硃然、诸葛瑾北出沮中，即此。西有荆山，左氏传
    所云“荆山九州之险”是也。漳水出焉，下流至当阳会沮水入江。其北深溪河，蛮
    水入，曰榨洛河，迳大鸿山，至城南，入宜城界。有方家堰巡司，后移保安镇。南
    有鸡头关，东北有石河铺。枣阳冲，繁，难。府东北一百四十里。东：霸山。东南：
    资山。南：瀴源山，瀴水所出。东：大阜山，白水所出。又东南昆水，西南浕水，
    合白水下流入于淯水，至襄阳入汉。西南蔡水，西流亦入淯水。有湖河、鹿头、双
    河、太平诸镇。穀城简。府西北一百四十里。湖北提督驻。西北：穀城山，县以此
    名。西南：薤山。南：金斗。东北：汉水自光化入，亦曰穀水。南：筑水，一名南
    河，东入沔，谓之筑口。北：汎水，一名古羊河，或曰北河，至城东，与筑水合。
    有花石街、张家集二巡司。张家集后移驻太平店。光化简。府西北一百八十里。西
    北：三夫山。汉水自均州入，迳城西，有涓水流入，历上涓、中涓、下涓三口入穀
    城。又黑水、排子、硃寨诸河下流皆入焉。东南旧有茨湖，今湮。有左旗营巡司，
    后徙县南老河口。均州简。府西北三百九十里。南：武当，一曰太和，亦曰篸上山，
    明时尊为“太岳”，浪河、曾水并出焉。汉水自郧远河口入，又东为禹贡沧浪之水。
    其由浪河入者，有殷家河、萧河，其由曾水入者，有黄沙、小芝、水磨、笃河。又
    均水自州南流，至光化之小江口，亦入之。有草店、浪河诸镇。光绪四年置孙家湾
    巡司。

        郧阳府：繁，疲，难。隶安襄郧荆道。总兵驻。顺治初，沿明制，属湖广布政
    司，并设抚治、都御史。康熙三年，属湖北省布政司。六年，罢抚治。东南距省治
    一千二百五十里。广七百十里，袤四百里。北极高三十二度四十九分。京师偏西五
    度四十二分。领县六。郧难。倚。北：兜鍪。西：锡穴。西北：老砦。西南：白马。
    汉水自郧西入均州。堵水自县南流入焉，谓之堵口。又将军河、曲远河、神定河、
    龙门河、远河俱来入。滔河自陕西商州流入，经县东北，会丹水，入河南淅川。西：
    黄龙镇巡司。雷峰垩镇、青桐关二巡司，裁。有驿。房简。府西南三百一十里。西
    南：房山。南：景山，一名雁塞山，沮水出焉。又东，汛水，今名八渡河。北：筑
    水，源出杨子山。东北有粉水，俱流迳保康入穀城注汉。有三岔口、九道梁二巡司。
    竹山难。府西南三百六十里。东南：方城，又名望楚山。西南：白马塞山。西：丫
    角山。南有堵水，一名陡河，源出陕西平利，自竹谿东流入境。右会官渡河、章落
    河、霍河，左受苦桃河、上元水、嵚峪河、对峙河，又东北流，经房北，至郧入汉。
    同知驻白河堡。官渡河堡巡司。黄茅关、吉阳关二废司。竹谿简。府西南五百九十
    里。东：诰轴。西南：峒崎山，有砦最险隘。西北：竹谿河，流合县河，为堵水上
    源。南秦坪河，东南白沙河，会柿河注堵水。有尹店社、白土关二废巡司。东：县
    河镇。保康简。府东南三百四十里。东：岮峪山。西有汤浃河，一名汤洋河，水温
    可疗疾。西北：粉水，东流与筑水会，名曰南河。西南板仓河，北来注之。东南有
    常平堡废巡司。郧西简。府西北一百三十里。顺治十六年，以西北上津县省入。西：
    矿山。西北：十八盘山。南有汉水，缘界合仙河、白河，又东迳金兰山，甲河自山
    阳来会，入郧西。天河源出县西北牛头山，激浪河、麦峪河流入焉。西北：上津堡
    废巡司。西：江口镇。

        宜昌府：冲。隶荆宜道。总兵官驻。顺治初，沿明制，为夷陵州，属荆州府。
    雍正十三年升为府，更名，属湖北布政司，置东湖为治。鹤峰、长乐，降归州及所
    属长阳、兴山、巴东来隶。光绪三十年，析荆宜施道为施鹤道，升鹤峰为隶之。
    东距省治一千八十里。广五百九十里，袤四百十里。北极高三十度四十九分。京师
    偏西五度十五分。领州一，县五。东湖冲，繁，难。倚。旧为夷陵县。明省入夷陵
    州。雍正十三年复置，更名。光绪二年辟城南为宜昌商埠。东：对马。北：丰宝。
    南：高笄。东北：方山。西北：黄牛峡，亦称黄牛山。北：西陵峡，一名夷山，古
    所谓“三峡”之二。大江自归州来经之，至县西，始出峡就平地，东入宜都。东南：
    虎牙山，对岸为宜都之荆门山，下临虎牙滩。更有流头、使君、鹿角、狼尾等滩，
    皆奇险。北：黄柏河，下流为长桥溪，由长桥入江。西北：南沱巡司。又南津、西
    津、白虎诸关。有驿。归州简。府西北三百五里。明属荆州府。雍正六年升为直隶
    州。十三年复降为州来属。大江自巴东来，东入东湖界。香溪源出兴山县南入之，
    曰香溪口。江中有新滩、叱滩及石碣、达洞、独石诸滩，又有马肝、白狗、空舲三
    峡，皆险处也。有南逻口、牛口巡司。州城及建坪二驿。长阳简。府西南七十六里。
    明隶夷陵州，属荆州府。雍正六年属直隶归州，十三年来属。北：宜阳。西北：佷
    山。西：资丘。清江自巴东入，迳武落锺离山，一名难留城山，五姓蛮所从出也。
    清江俗名长阳河，合招徠河，又东迳金紫山，合平乐河、丹水，迳城南，又东入宜
    都。西有旧关堡、蹇家园二废巡司。有资丘镇。古扞关。兴山简。府北三百十里。
    明隶归州，属荆州府。康熙中，直属荆州府。雍正六年属直隶归州。十三年来属。
    西北：神龙、茅麓。北：罗镜。东：仙侣。西：万朝。城南香溪一名县前河，建阳、
    南阳两河入之，合白沙、九冲河，至城南，始为香溪。又南合大里溪，至峡门口，
    会大峡水。又西南入归州。有关口垩、青林垩，猫兒关诸隘。又有■D1叶坞，出郧、
    襄间道也。西北：高鸡寨废巡司。巴东冲，难。府西四百二十五里。明隶归州，属
    荆州府。康熙中，直属荆州府。雍正六年属直隶归州，十三年来属。东：铁峰。北：
    青铜。南：巴山，一名金字山。西南：安居。大江自四川巫山来，由巫峡流入，迳
    城北，出东湖西陵峡，下流至黄梅，入安徽宿松县界。三灞河源出县西北九府坪，
    支流三，其一入西瀼溪，东曰东瀼溪，迳城北，又东迳牛口山。西南：清江，自建
    始入，下流入归。野山关巡司，后移驻县南劝农亭。县城、火峰口二驿。长乐简。
    府南一百九十一里。明为五峰司，隶容美宣抚司，属施州卫。雍正十三年置县，以
    石梁、水浕、长茅三司，及长阳、松滋、枝江、宜都，与湖南石门等县边地益之，
    来属。西北：金鸡。南：壶坪。西：五峰山。长茅河经县北，会县河入清江。东：
    汉洋河，源出东北山中，东经百年关北、渔阳关南，下流至宜都，亦入清江。南：
    白溪河，即渫水之上源。西：南湾潭，县丞驻焉。

        施南府：简，难。隶施鹤道。明，施州卫，属湖庆都司。康熙中，因明制，为
    施州卫，属荆州府。雍正六年，改为恩施县，属直隶归州。十三年升为府，更名，
    属湖北布政司，增宣恩、来凤、咸丰、利川。乾隆元年，割四川夔州、建始来隶。
    东距省一千九百八十里。广四百二十八里，袤四百九十四里。北极高三十度十六分。
    京师偏西七度二分。领县六。恩施繁，难。倚。明为施州卫。雍正六年置县，更名。
    十三年建府治，遂属焉。以原属支罗等地分入他县。西北：都亭。东北：扞山。东：
    连珠，一名五峰山，下有五峰关。北：清江，源出四川石龙关东诸山，一曰夷水，
    又曰盐水。后汉书“廪君乘土船从夷水至盐阳”，即此。经县东，有忠建河及麒麟、
    金印诸溪水注之，下流入于大江。崔家坝巡司。木贡，县丞驻。宣恩简。府东南八
    十里。明为施南宣抚司，属施州卫。康熙时为施南土司。雍正六年属恩施县。十三
    年置县属府。以忠峒、高罗、木册、东乡、忠建、石虎七司地益之。北：墨达山。
    南：将军山，白水河出焉，一曰车溪，又曰酉溪，入来凤，下流谓之漫水。漊水出
    县东北莺嘴荒，一曰九谿河，澧之北源也。忠建河在城东，名玉带溪，自咸丰发源，
    北入清江。有狮子、东门二关，乾灞巡司。东有东乡镇巡司，后裁。来凤简。府南
    二百七十里。明，散毛宣抚司，属施州卫。康熙时为散毛土司。雍正六年属恩施县。
    十三年置县，治司属之桐子园，隶以蜡壁、大旺、东流、卯峒、漫水五司地，属府。
    东南：翔凤。西北：三尖。西：佛山，与雀兒峰对峙，高峒河水出焉。东有佛塘崖，
    下有佛塘河，即宣恩之白水河也，流合众川，迳峒东流，入于辰河。有卯峒巡司，
    滴水、老鸦二关。咸丰简。府西南二百二十五里。明为大田军民千户所，属施州卫。
    康熙时改设巡司。雍正六年属恩施县。十三年置县，以唐崖、龙潭、金峒三司地益
    之。城内角楼山。东：小关。西北：龙潭河，一曰唐崖河，自利川入，西南入四川
    黔江，谓之黔水。西：龙嘴河，亦自利川入，迳万顷湖南入彭水。西南：张家坪巡
    司。利川简。府西一百七十八里。明，施南司属之官渡灞粗石地。雍正十三年置县，
    以忠路、忠孝、沙溪三司及恩施属之支罗、南坪堡等处益之。东：金字。西：桂子、
    七药山，前江出焉，南与后江合流，谓之龙嘴河，即中清河上源也。北有清江。境
    内水多伏流。有南坪、建南二巡司。建始简。府东北一百二十里。初因明制，属四
    川夔州府。乾隆元年改属。南：文山。西：石乳。东：州基山。西：石乳山，上有
    关，马水河出，西南右合桐木溪、木瓜河，迳禄山，右会广润河，至撒毛，入恩施。
    南有清江，入迳麻根塔口、景阳河，又东入巴东。有龙驹河。大岩岭镇，县丞驻。

        荆门直隶州：冲，繁，疲，难。隶安襄郧荆道。明属承天府。顺治初，沿明制，
    为安陆府属州。乾隆五十六年，升直隶州，属湖北布政司。东南距省治六百里。广
    二百六十里，袤三百二十五里。北极高三十一度四分。京师偏西四度十六分。领县
    二。南三十里荆门山。西北：武陵。东：伯夷。西：象山。东南：章山，即内方山。
    汉水来迳城东，亦曰沔水，东南入潜江。滨汉为堤，亦自内方山达潜江，为五邑保
    障。西权水，北象河，东南有直江，下流均入汉。又建水一名建阳河，上流古通汉，
    今淤，下流至江陵汇为湖。有建阳镇、石桥镇二巡司，俱有驿。又城有荆山驿。旧
    设新城镇、仙居口二巡司，及荆门所、宜门所，后均废。东南有沙洋镇。当阳简。
    州西南一百二十里。明属州，隶承天府。顺治初，属安陆府。乾隆五十六年还属。
    东南：紫盖。东北：绿林。玉泉山，玉泉水出焉。北：沮水，自远安来，东南流，
    合巩河、玉泉水，至麦城南，与漳水会，下流入江。有河溶镇巡司。北：百宝砦。
    东：淯溪镇。有驿。远安简。州西一百四十里。明属夷陵州，隶荆州府。雍正十三
    年直属府。乾隆五十六年来属。西北：鸣凤。北：神马。沮水自南漳来，迳县东南
    流，合福河溪、通天楼河、石洋河、白龙溪、泥水溪、青溪诸水，入当阳界。西北：
    黄柏河。北：南襄堡，西北：砦洋坪汛。

        鹤峰直隶：冲，繁，疲，难。光绪三十年，析荆宜施道为施鹤道，隶之。
    顺治初，因明制，为容美土司，属施州卫。雍正六年，属恩施县。十三年置州，以
    五星坪、北佳坪益之，属宜昌府。光绪三十年，升直隶，属湖北布政司。东距省
    治一千五百五十里。广一百九十五里，袤三百四十五里。北极高三十度。京师偏西
    六度三十分。东南：柘鸡。东：平山。北：印山。南：天星。西北：巴子山。南：
    八峰山。有山河，即漊水之上源，东南流，大典河入焉。东北：咸盈河，迳巴东入
    于清江。有奇峰、邬阳、大崖诸关。山羊隘旧属湖南慈利，雍正时来属，设巡司驻
    之，后移白果坪。

        国学网站独家推出

亦凡公益图书馆(Shuku.net)

下一卷 回目录