                                  列传一百四十

        达椿子萨彬图  铁保弟玉保  和瑛  觉罗桂芳

        达椿，字香圃，乌苏氏，满洲镶白旗人。乾隆二十五年进士，选庶吉士，散馆
    授户部主事，迁员外郎。历翰林院侍讲、侍读、国子监祭酒、詹事府詹事、大理寺
    卿。二十九年，入直上书房，充四库全书总阅，累擢礼部侍郎，兼副都统。四十五
    年，坐会同四译馆屋坏，毙朝鲜使臣，革职留任。五十四年，左迁内阁学士。达椿
    直内廷，不附和珅，数媒孽其短，以旷直褫职，仍留上书房效力行走。寻授翰林院
    侍讲学士，复迭以大考降黜授检讨。仁宗知其屈抑，至嘉庆四年，诏：“达椿因旷
    班被谴，其过轻，当时刘墉亦缘此降官；今刘墉已为大学士，达椿尚未迁擢，加恩
    补授内阁学士兼副都统。”子萨彬图，时亦同官，命达椿班次列萨彬图之前。历礼
    部、吏部侍郎，兼翰林院掌院学士，擢左都御史兼都统，迁礼部尚书。六年，典会
    试。七年，卒。
        萨彬图，乾隆四十五年进士，授户部主事，迁员外郎。典贵州乡试，改历翰詹，
    累迁内阁学士兼副都统。和珅既伏法，仁宗不欲株连兴狱，而萨彬图屡疏言和珅财
    产多寄顿隐匿，有尝管金银使女四名，请独至慎刑司讯鞫。诏严斥之，命从王大臣
    讯，不得实，议革职，予七品笔帖式，效力万年吉地。寻以其父年老，召还京，授
    户部主事，累擢仓场侍郎。十二年，出为漕运总督。逾三岁，京仓亏缺事觉，降光
    禄寺卿。迁盛京户部侍郎，十六年，坐奉天灾民流徙出边，褫职。寻卒。
        铁保，字冶亭，栋鄂氏，满洲正黄旗人。先世姓觉罗，称为赵宋之裔，后改今
    氏。父诚泰，泰宁镇总兵，世为将家。铁保折节读书，年二十一，成乾隆三十七年
    进士，授吏部主事，袭恩骑尉世职。於曹司中介然孤立，意有不可，争辩勿挠。大
    学士阿桂屡荐之，迁郎中，擢少詹事，因事罢。寻补户部员外郎，调吏部。擢翰林
    院侍讲学士，仍兼吏部行走，历侍读学士、内阁学士。五十四年，迁礼部侍郎，兼
    副都统。校射中的，赐花翎。调吏部。
        嘉庆四年，奏劾司员，帝责其过当，左迁内阁学士，转盛京兵部、刑部侍郎，
    兼奉天府尹。寻复召为吏部侍郎，出为漕运总督。五年，值车驾将幸盛京，疏请御
    道因旧址，勿辟新道；裁革餽送扈从官员土仪；禁从官妄拿车马：上嘉纳之。七年，
    迁广东巡抚，调山东。河决衡家楼，诏预筹运道。九年三月，漕运迅速，加太子少
    保。寻以水浅船迟，革职留任。十年，擢两江总督，命覆鞫安徽寿州武举张大有妒
    奸毒毙族侄狱，苏州知府周锷受贿轻纵，及初彭龄为安徽巡抚，勘实置法。铁保坐
    失察，褫宫衔，降二品顶戴，寻复之。
        十二年，疏请八旗兵米酌给二成折色，诏斥妄改旧章，革职留任。先后疏论治
    河，请改建王营减坝，培筑高堰、山盱堤后土坡及河岸大堤，修复云梯关外海口，
    遣大臣勘议，并采其说施行。十四年，运河屡坏堤，荷花塘决口合而复溃，镌级留
    任。山阳知县王伸汉冒赈，酖杀委员李毓昌，至是事觉，诏斥铁保偏听固执，河工
    日坏，吏治日弛，酿成重狱，褫职，遣戍乌鲁木齐。逾年，给三等侍卫，充叶尔羌
    办事大臣。寻授翰林院侍讲学士，调喀什噶尔参赞大臣。授浙江巡抚，未之任，改
    吏部侍郎。擢礼部尚书，调吏部。请芟吏、兵两部苛例，条陈时政，多见施行。林
    清之变，召对，极言内监通贼有据，因穷治逆党，内监多衔恨，遍腾谤言。会伊犁
    将军松筠劾铁保前在喀什噶尔治叛裔玉素普之狱，误听人言，枉杀回民毛拉素皮等
    四人，上怒，追念江南李毓昌之狱，斥其屡蹈重咎，褫职，发往吉林效力。二十三
    年，召为司经局洗马。道光初，以疾乞休，赐三品卿衔。四年，卒。
        铁保慷慨论事，高宗谓其有大臣风。及居外任，自欲有所表见，倨傲，意为爱
    憎，屡以措施失当被黜。然优於文学，词翰并美。两典礼闱及山东、顺天乡试，皆
    得人。留心文献，为八旗通志总裁。多得开国以来满洲、蒙古、汉军遗集，先成白
    山诗介五十卷，复增辑改编，得一百三十四卷，进御，仁宗制序，赐名熙朝雅颂集。
    自著曰怀清斋集。
        弟玉保，字阆峰。乾隆四十六年进士，入翰林，有才名。高宗亲试八旗翰詹，
    与兄铁保并被擢，时比以郊、祁，轼、辙。官至兵部侍郎，究心兵家言。川、楚教
    匪起，尝原自效行间。会上欲用为巡抚，为和珅所阻，郁郁卒，年甫四十。
        和瑛，原名和宁，避宣宗讳改，字太葊，额勒德特氏，蒙古镶黄旗人。乾隆三
    十六年进士，授户部主事，历员外郎。出为安徽太平知府，调颍州。五十二年，擢
    庐凤道，历四川按察使，安徽、四川、陕西布政使。五十八年，予副都统衔，充西
    藏办事大臣。寻授内阁学士，仍留藏办事。和瑛在藏八年，著西藏赋，博采地形、
    民俗、物产，自为之注。
        嘉庆五年，召为理籓院侍郎，历工部、户部，出为山东巡抚。七年，金乡皁役
    之孙张敬礼冒考被控，知县汪廷楷置不问，学政刘凤诰以闻，下和瑛提鞫，误听济
    南知府德生言诬断，为给事中汪镛所纠。上以和瑛日事文墨，废弛政务，即解职，
    命镛从侍郎祖之望往按，得实，褫和瑛职，又以匿蝗灾事觉，谴戍乌鲁木齐。寻予
    蓝翎侍卫，充叶尔羌帮办大臣，调喀什噶尔参赞大臣。
        九年，授理籓院侍郎，仍留边任。疏言：“喀什噶尔、英吉沙尔仓储足供军食，
    请减运伊犁布疋，改徵杂粮四千石，减价出粜，且请嗣后折收制钱，以免运费。”
    允之。劾喀喇沙尔历任办事大臣私以库款贷与军民，及土尔扈特、回子取息钱入己，
    降革治罪有差。十一年，召还京为吏部侍郎，调仓场。未几，复出为乌鲁木齐都统。
    十三年，塔尔巴哈台参赞大臣爱星阿欲调玛纳斯戍兵四百人番上屯田，和瑛谓玛纳
    斯处极边，戍兵专事操防，不谙耕作，咨驳以闻，上韪之。
        十四年，授陕甘总督。坐前在仓场失察盗米，降大理寺少卿。十六年，迁盛京
    刑部侍郎。复州、宁海、岫岩饥，将军观明以匿灾罢免，授和瑛为将军，廉得边门
    章京塔清阿等承观明意，讳灾不报，降革有差。寻以误捕屯民张建谟为盗，锻鍊成
    狱，刑部覆讯雪其冤，议革和瑛职，诏宽之，留任。调热河都统，未上，召为礼部
    尚书，调兵部。坐失察盛京宗室裕瑞强娶有夫民妇为妾，降盛京副都统，迁热河都
    统。二十一年，授工部尚书。命赴甘肃按仓库亏缺，得总督先福徇庇及贪纵状，治
    如律。二十二年，调兵部，加太子少保，历礼部、兵部。二十三年，授军机大臣、
    领侍卫内大臣，充上书房总谙达、文颖馆总裁。逾一岁，调刑部，罢内直。道光元
    年，卒，赠太子太保，谥简勤。
        和瑛嫺习掌故，优於文学，著书多不传。久任边职，有惠政。后其子璧昌治回
    疆，回部犹归心焉。璧昌自有传。
        觉罗桂芳，字香东，隶镶蓝旗，总督图思德孙。嘉庆四年进士，选庶吉士，授
    检讨。尝召对，仁宗曰：“奇才也！”不数年，累擢内阁学士。十一年，入直上书
    房，迁礼部侍郎，历吏部、户部侍郎，兼副都统、总管内务府大臣、翰林院掌院学
    士。迭典顺天、江南乡试，兼直南书房。桂芳家素贫，有门生餽纳，曰：“执贽礼
    甚古。某忝佐司农，俸入粗给，无藉乎此。”封还之。大学士禄康舆夫聚博，命偕
    侍郎英和按治，无所徇。上嘉其不避嫌怨。
        十八年，教匪林清逆党阑入禁城，桂芳方直内廷，偕诸王大臣率兵歼捕，叙劳，
    加二级。上遇变修省，训诫臣工，颁御制文七篇，示内廷诸臣，命各抒所见，书以
    进御。桂芳书罪己诏后曰：“皇上临御以来，承列圣深仁厚泽，日以爱民为政，四
    海之内，莫不闻睹。今兹事变，岂不怪异？而臣窃以为此未足为圣德之累。昔孔子
    论仁至於济众，论敬至於安百姓，皆曰：‘尧、舜其犹病诸。’岂真以尧、舜之圣
    为未至哉？夫天下之大，万民之众，而决其无一夫之梗者，盖自古其难之。然而揆
    之人事，则实有未尽者。夫林清先以习教被系，既释归，转益煽乱。数年之间，往
    来纠结於曹、卫、齐、鲁之间，其党至数千人。阉寺职官，竟有与其谋者，而未事
    之先，曾无一人抉发，是吏无政也。藏利刃，怀白帜，度越门关，饮於都市，无诇
    而知者，是逻者、门者无禁也。禁兵千计，贼不及百，阖门而击之，俄顷可尽，乃
    两日一夜始悉擒戮，是军无律也。夫吏惰卒骄，文武并弛，而法制禁令为虚器，则
    事之可忧，岂独在贼？我皇上观微知著，洞悉天下之故，诏曰‘方今大弊在因循怠
    玩’，至哉言乎！臣敬绎之，盖因循怠玩，亦有所由。无才与识，则有因循而已；
    无志与气，则有怠玩而已。是故得人而任之，则因循怠玩之习不患不除。傥非其人，
    微独不能除其习而已；就令除之，不因循而且为烦苛，不怠玩而且为躁竞，其无裨
    於治则均耳。是在皇上询事考言，循名责实，器使之以奏其能，专任之以收其效，
    因小失而崇丕业，在陛下一旋转间耳。”
        书行实政论后曰：“实心者何？忠是也。忠者一於为国，而不亟亟於求上之知。
    其所以急於公者如急於己，一政而便於民，其行之而恐不及也；一政而不便於民，
    其去之恐不速也。不以避疑谤而易其是非之公，不以处疏逖而违其夙夜之志。故其
    於政也，筹之至审，而不为旦夕之谋；行之务当，而不揣诏旨之合；惟力是视，不
    必其事之谅於人；惟善之从，不必其谋之出於己。若是者谓之实政。夫为臣之道，
    畴不当忠，然而忠之实盖如此。非然者，初无寸劳，而已为见功之地；未必加谴，
    而已存巧避之心。取容於唯诺，而不以国事为忧；快意於爱憎，而不以人才为惜。
    如斯人者，虽我皇上日讨而训之，尚望其能行实政乎？夫政者，上所以治天下之具。
    然而行之以实，乃能有功，不则文具而已。官无实政，民乃不治，非细故也。皇上
    震动恪恭，求贤纳谏，敕中外诸臣，改虑易志。稍有人心者，畴敢不勉；而臣所欲
    言者，则又在陛下之心矣。臣昨岁恭录乾隆朝臣孙嘉淦三习一弊疏於御制养心殿记
    册末，伏原万几之暇，时赐观览。用其说以考诸臣之政，因以识诸臣之心，则贤才
    不患其不思奋，庶绩不患其不咸熙。较臣管蠡之见，似更有助於高深焉。”
        又论致变之源，由於民穷，民穷由於币轻，币轻则国与民交病。论刑用重典而
    不得其平，则不能格奸定乱。论民惑邪教，由士大夫好言因果利益有以导之。因事
    纳规，所言多切中时弊。於是复条陈时事，或见之，谓其未必尽合上意。桂芳慨然
    曰：“此何时，尚以迎合为言耶？”及上，嘉纳之，命暂在军机处学习行走。未几，
    授军机大臣。
        十九年，军事竣，以赞画功赐桂芳子炳奎七品小京官。寻命往广西按事，授漕
    运总督。未至广西，於武昌途次病疫，卒。上以桂芳明慎直爽，方乡用，至是优诏
    褒恤，叹为“良才难得”，赠太子少保，加尚书衔；复以曾授三阿哥读书，丧至京
    师，命三阿哥往奠，御制诗悼之，谥文敏。著有经进、敬仪堂诗存，才华丰赡，
    为时所称。
        论曰：承平既久，八旗人士起甲科、列侍从者，亦多以文字被恩眷。达椿忤权
    相，晚乃见用，其守正有足称。铁保、和瑛并器识渊雅，述作斐然。桂芳通达政体，
    建言谔谔，最为一时俊才，年命不永，未竟其用，惜哉！

        国学网站独家推出

亦凡公益图书馆(Shuku.net)

下一卷 回目录