                                   志一百十三

        ○兵九

        △海防

        国初海防，仅备海盗而已。自道光中海禁大开，形势一变，海防益重。海防向
    分南北洋。山东烟台归北洋兼辖。闽、浙、粤三口，归南洋兼辖。兹取沿海各省有
    海防者分述之：曰东三省，曰直隶，曰山东，曰江南，附江防，曰浙江，曰福建，
    曰广东。

        奉天沿海，南自牛庄至金、盖各州，转东至鸭绿江口，西则自山海关至锦州，
    地皆滨海，口岸凡三十九处。康熙初，廷议锦州一带筹备沿边。旋定金州旅顺口设
    水师战船，隶金州副都统督率训练，战船皆木质旧式。雍正四年，将军噶尔弼以自
    旅顺海口至凤凰城，水程千里，仅恃旅顺水师一营，议增二营，联络巡哨。道光二
    十一年，耆英以奉省海防经营不易，有移民内徙之议，海防渐重。咸丰之季，欧舰
    北犯津、沽，奉天亦严海防。同治四年，崇厚调天津洋枪队千人赴营口屯驻。五年，
    以奉天兵船拙重，调天津轻利兵船十馀艘赴长岛驻防。复增新练洋枪队五百人于营
    口。十一年，瑞麟以南洋自制兵舰告成，砲械咸备，乃商拨兵舰一艘，巡防牛庄海
    口。光绪初年，以俄罗斯有窥北边，沿海亦有俄舰游弋，乃于制兵外加饷练兵，凡
    选练马步队四千二百馀人。又增绿营兵四千人，调拨吉林、黑龙江、蒙古马队各二
    百馀人驻营口，与宋庆豫军协同防守。其东边道之练军马步队一千三百人，则分驻
    凤凰城、大孤山、北河、长甸河口及安东等处。额设正兵，几同虚设，海上有警，
    全恃客军。金州与海参威毗连之处，尤为重要。李鸿章遣镇东等四砲舰巡防奉省海
    口。八年，鸿章以北洋迤东口岸，惟奉天旅顺口为首冲，乃在旅顺之黄金山顶，仿
    筑德国新式砲台，设巨砲多尊，并建筑兵房、子药库，近山要路，复设行营砲垒，
    海口内则布置水雷，沿海岸可登陆处，择要埋藏地雷，陆路则有护军营八哨，毅军
    十一营，水路则有快砲船、蚊砲船各二艘，表里依护。其次为营口，海滩平衍，敌
    易抄袭，复调劲旅接应后路。十年，将军定安于营口创设水雷营，电线火药，建雷
    库十间存储。十七年，李鸿章以大连湾为渤海门户，筑老龙头等处砲台六座，仿西
    洋曲折式，兵房、药库皆备。二十六年，将军增祺以岫岩、安东沿海，虽有北洋兵
    舰巡防，而海滨港汊纷歧，乃增造大号水师船八艘，布列于沙河、大孤山、太平沟
    等处。

        至吉林、黑龙江之海防，以有松花、黑龙二江，贯省境而趋海，旧制二省各设
    水师营巡防，水师船止运船三十艘，桨船二十艘，每为运粮及采东珠、取桦皮之用，
    亦称水手营，非战舰也。

        吉林海防，首重珲春。松花江虽可行海舶，而江水浅处为多。同治四年以后，
    屡有俄罗斯兵船，乘江水涨时，驶入至阿勒楚喀及伯都讷境内。将军岐元拟于三姓
    设水师营，不果。光绪六年，府丞王家璧有整顿东省水师改造战舰之议。李鸿章以
    长江水师船不適用于松花、黑龙二江，宜于吉林、三姓左近，择水深溜大之处设船
    厂，造小号兵轮船，如广东蚊砲船之式，入水不深，上可行驶伯都讷、省城附近，
    下可巡行黑河口，转入黑龙江，以佐陆军，备俄船侵入。并拨开花砲、新式马枪、
    快枪等，为吉省练兵之用。时将军铭安、及督办宁古塔等处防务吴大澂、喜昌，以
    俄患未平，于吉省沿江沿边，增练防军马步队五千人，各旗及西丹又募千五百人，
    练成即赴珲春驻守，并设护江关，防范水路。又虑俄国海军船坚力猛，水关不能阻
    其冲突，乃择要依山建筑砲台，以御俄舰。

        黑龙江省于光绪三年始筹办海防，通省额兵及西丹共一万人，增鄂伦春兵五百
    人，兼习新式枪砲。黑省近俄，俄人环黑龙江左岸盘踞，达二千馀里，每相间百馀
    里，辄有俄兵屯驻之所，刁斗相闻。故黑省防务，重在陆而不在海。其江流入海之
    口，在省境东北隅，虽额设师船三十馀艘，仅循例操演。

        东三省海防，奉天尤重。自日占旅、大，辽东半岛籓篱尽撤。而吉、黑二省，
    向受俄患，北海屡警，防务益形棘手云。

        直隶津、沽口，为南北运河、永定、大清、子牙五河入海处，北连辽东，有旅
    顺、大连以为左翼，南走登、莱，有威海卫以为右翼，为北洋第一重镇。顺治初，
    天津巡抚雷兴疏言，大沽海口为神京门户，请置战船以备海防。下所司议行。雍正
    四年，于海口芦家嘴创设天津水师营，令满洲兵丁驻扎，学习水师，特简都统大员，
    守御海口。复自天津城南门外起至庆云县止，所有沿海各州县，设立海拨二十五处，
    分置守兵，扼要防范。

        乾隆四年，直隶总督高斌请拓天津水师营、汛，增驻满兵一千，合旧额为三千。
    及道光六年，那彦成奏请裁撤海口官兵，改归大名镇。十二年，琦善奏天津地处海
    隅，与山东登州、奉天锦州遥相拱卫，沙线分歧，非熟习海径者，无由曲折而至。
    且海口二十里外，有拦港沙一道，融结天成，俨若海口外卫。总兵陆路营伍，足资
    捍卫，所有天津水师，无庸复设。于是水师营遂裁。二十年，又据琦善奏英舰到粤，
    难保不分投窜扰，天津密迩京畿，尤宜慎重防堵。遂复严旨派员驻扎要隘，协同防
    御。二十一年，天津海口增驻官兵，建砲台营房，近海村落，招集团练，修筑土堡，
    互为策应。二十二年，令直隶沿海营兵，善于凫水及谙习风涛驾驶之技者，饬统兵
    官训练，并增设巡哨兵船，以芦台为北塘后路，设通永镇标十五营驻守。二十三年，
    令天津水师营每年拨战船六艘，分三路巡防，与奉天、山东师船，定期会哨，以登
    州、岫岩城、锦州三处为呈票考验之地。有畏避风浪，巡哨贻误者，严惩之。三十
    年，令讷尔经额察视海防。

        咸丰八年，令僧格林沁在大沽口及双港修筑砲台，设水路木筏，及沿岸营垒，
    调宣化镇兵会大沽协兵，守护海口砲台。又令史荣椿等由天津赴山海关履勘海防要
    隘。同治元年，令曾国籓、薛焕等购买外洋兵船巨砲，统以镇将，酌分数艘，驻泊
    天津海口。九年，山东巡抚丁宝桢以大沽、北塘等处为京师门户，虑直隶兵力不足，
    调山东旧部十八营，赴直隶边境候调。十年，直隶总督李鸿章增设大沽协海口六营，
    酌定营制。修筑大沽口南北两岸砲台，与北塘相犄角，调遵化练军千人移驻。十三
    年，又以北洋海防，仅恃大沽、北塘二海口砲台，后路尚恐单薄，乃就运河北岸，
    用三合土建筑新城，四围设大小砲台，护以金刚墙，引海河为城濠，屯驻重兵，与
    大沽防营相应。

        光绪元年，李鸿章复于大沽、北塘、新城各处，增筑洋式砲台营垒，购置铁甲
    快船、碰船、水雷船，以备攻守。二年，令总兵周盛传率淮军马步二十馀营，建筑
    新城砲台。三年，成之。六年，李鸿章以北塘迤东至山海关，延长数百里，调宋庆、
    郭松林二军，分驻沿海蒲河口、秦皇岛等处，并增建砲台。又以淮、练各军驻天津，
    防守大沽、北塘各口。以鲍超全军三十营驻昌黎、乐亭，防守大清河、洋河各口。
    以山海关防军，兼顾金山嘴、秦皇岛、老龙头各处。时曾国荃建议直隶海防，不宜
    远守营口，宜以重兵守山海关。乃命曾国荃统率安徽、湖北、山西各军赴山海关驻
    守。八年，李鸿章于大沽、北塘砲台下埋伏水雷，大沽口内设拦河木筏，山海关内
    外筑三合土大砲台一，土砲台二，濒海营墙，均仿砲台建筑。又宁海城临海受敌，
    于砲台墙外，悉以沙土掩护。其时大沽南北岸砲台大小共数十座，辅以水雷铁舰，
    沿岸以陆军驻守。十一年，因京东沿海空虚，调练军各营，移驻灤州、昌黎等处。
    二十三年，直隶总督王文韶以武毅军训练初成，率前后二军及马队一军，周历山海
    关沿海一带，以重防务。自欧舰来窥，僧格林沁战败，廷议始专津、沽之防。中日
    之役，旅顺、威海相继沦陷，而津海未开战事。及拳匪肇衅，联军北犯，沽口砲台，
    毁于一旦，北洋沿海防务，遂日形懈弛云。

        山东海岸绵亘，自直隶界屈曲而南以达江苏，其间大小海口二百馀处。东北境
    之登、莱、青三府，地形突出，三面临海。威海、烟台岛屿环罗，与朝鲜海峡对峙，
    为幽、蓟屏籓。海禁既开，各国商帆战舰，历重洋而来，至山东成山而折入渤海，
    以达沽口。故创练海军，以威海、旅顺为根据地。欲守津、沽，先守威、旅。齐、
    鲁关山，遂与畿疆并重矣。

        顺治十一年，令苏利为水军都督，驻军碣石，为山东防海之始。乾隆五十五年，
    以胶州、文登、即墨等营，兼防海口，以总兵驻登州，统水师三营，战船十二艘，
    修治各海口砲台。道光二十一年，以芝罘岛扼东海之口，拨兵防守。蓬莱、黄县、
    荣城、宁海、掖县、胶州、即墨所属之十三岛，编练民团，互为防卫。三十年，以
    濒海之三汛师船，四县水勇，合并防守海口，并扼要安设大砲。咸丰元年，登州总
    兵陈世忠以海寇夺掠官船，山东水师无多，会闽、粤大号师船，合力截捕。三年，
    于登、莱、青三府举办联庄团练，给以兵械。八年，饬天津镇总兵赴山东，详勘海
    丰一带海口。九年，以海丰县之大沽河有防营故址，饬崇恩等拨兵防守。十年，文
    煜令青州等沿海各城满、绿营兵，勤加训练，分守城官兵之半以守海口。同治九年，
    丁宝桢以东境海口纷歧，惟有扼要防守。其文登县属之马头石岛，福山县属之烟台，
    蓬莱县属之庙岛，掖县属之小石岛，为洋船北来所必经，第居险要，共拨兵六千馀
    人分守。十一年，拨大号兵船一艘，驻泊登州洋面。光绪元年，丁宝桢以山东之东
    三府，三面环海，外寇随处可登，宜扼要屯守。其要地有三：一、烟台，于通申冈
    设防营，驻兵三千。烟台山下及八蜡庙、芝罘岛之西，共建浮铁砲台三座。芝罘岛
    之东，筑沙土曲折砲台一座。一、威海卫，于刘公岛之东口，建浮铁砲台一座，而
    于岛口内筑沙土曲折砲台，于口外海面密布水雷，其北口内亦建沙土浮铁砲台，可
    作兵轮船水寨之用。一、登州，于城北建沙土高式砲台，城内建沙土圆式砲台。长
    山之西，建沙土曲折砲台，与郡城相犄角。砲台用克鲁伯后膛大砲，参用阿姆司脱
    朗前膛大砲。兵丁用格林砲、克鲁伯四磅砲、亨利马悌尼快枪，请求行阵攻守之法。
    六年，以新购外洋蚊砲船驻防烟台海面。十二年，许景澄建议山东胶州湾当南北洋
    之中，东为浮山，西为灵山，口狭而水深，宜规画形势，为新练海军屯港，与旅顺
    口东西相应。是年，李鸿章于威海卫南北岸筑砲台，布水雷。十七年，于威海黄泥
    岩增筑新式砲台，又于南岸龙庙嘴砲台外，增筑赵北口砲台。刘公岛新筑地阱砲台，
    设后膛巨砲于隧道。其西之黄岛，水中之日岛，亦设砲台，与南岸相应。刘公岛又
    设大铁码头，为海军寄椗上煤之所，防务益周密。

        东省形势，以威海、胶州为要口，于海军屯泊尤宜。乃甲午一役，威海水陆之
    防，既毁于日本，而德因教案，曾以大队铁舰夺踞胶州湾，辟商埠，开铁路，浸窥
    腹地。东省海防，遂无所藉手云。

        江南海防，自海州南历长江、吴淞江二口，稍折而西，至松江奉贤县境之海湾，
    南接浙江洋面，其间港口罗列。惟江阴、吴淞二处，一为长江之筦键，一为苏、松
    之门户，防务尤重。至江阴以上，以江流深广，外海兵舰商船，溯流而上，西达夔、
    渝，三千里流域，虽皖、赣、楚、蜀各有江防，实以江南当下游之冲。自狼、福山
    以迄京口、金陵，砲垒防营，星罗棋布。上游防卫，与下游繁简迥殊。而江苏辖境，
    长江千里，兵舰砲台，无异海防，水陆营汛，亦与海疆联络。故安徽省以上江防，
    即隶于苏省海防焉。

        自海州南抵江口，乃昔年黄河入海处，泥沙积久，凝结内海，称五条沙，海潮
    甚急。海舶北赴燕、齐者，必东行一昼夜以避其沙，故淮、海州郡，得稍宽海防者，
    以五条沙为之保障也。自狼、福山口南抵吴淞，沙凝潮急，略同北境。惟长江、吴
    淞二口，水深溜大，巨舰可直驶内江，故海口防务，视海滨倍重。

        清初平定江南，分八旗劲旅驻京口，以镇海大将军统之，设水师营，造沙唬船
    以习水战。旋以沙唬船难涉大洋，乃改造鸟船。时郑成功据台湾，以师船进窥江表，
    由京口薄金陵，梁化凤击败之。顺治十四年，命梁化凤为水军都督，率军万人，驻
    防崇明、吴淞。以松江府三面临海，设提督，驻重兵。康熙六年，因崇明孤悬大海，
    严出海之禁。十四年，以提督统八营驻崇明。二十三年，减存四营，列汛六十有八。
    太仓州为元代海运放洋之口，明代置兵屯守，清初设游击，以刘河营移驻茜泾镇。
    雍正四年，分设宝山县，列汛五十有七。上海县当黄浦江之冲，原有墩台十七座，
    康熙二年，以墩台距海较远，乃建外塘斥堠。其南为金山县，踞青浦、南汇之上游，
    设参将驻守，列汛七十有八。常熟之福山，与隔江之狼山对峙，常熟、昭文濒海之
    口，为许浦、徐陆泾、白第港，康熙间，设墩堡戍守，列汛二十有四。通州为狼山
    营汛地，如皋为掘港营汛地，皆近海要区也。其北境之海州，为南北襟要，海口之
    大者凡九，最北为荻水口，其东北云台山，清初曾徙民内地，阻塞入海之道，康熙
    二十年复开通，设通海营，列汛五十有五。淮安府昔为淮河入海之处，设庙湾、盐
    城二营，会哨巡防，列汛四十有二。扬州府北之兴化，南之泰州，为滨海之县，清
    初设守备，康熙十一年，设游击镇之，列汛凡十。雍正八年，以福山营为江海门户，
    于江苏镇标四营内分兵船二艘隶之，与狼山营会哨。此清初至雍正年江南之海防也。

        乾隆至道光，江海清平，防汛率循旧制。及道光中叶，海警骤起，东南戒严。
    二十一年，以宝山海口为江南要区，屯驻大营，分设游缉之兵。吴淞亦屯兵，增设
    濠垒。二十二年，令耆英等周历吴淞、狼山、福山、圌山关各处，整顿战船砲械。
    二十三年，以江阴鹅鼻嘴为由海入江要口，设险守御。又防堵瓜洲及南河、灌河、
    射阳湖之口。令璧昌等察沿海城邑，联络保障。所用砲位，设局开铸，并造水师舢
    板船，筑砲台于江岸南北。二十四年，璧昌因狼、福山江面太宽，于刘闻沙、东生
    洲、顺江洲、沙圩等处，修筑砲堤。水师各营，增大小战船一百三十馀艘，分厂制
    造。二十七年，李星沅筹防泖湖，贮石沈船，增置木牌，并存储砲位，分布重兵。
    而其时所筑砲台，实止因土为堤，且器械窳旧，布置多疏，非特不足御欧洲巨舰，
    咸丰间，粤寇东下，沿江防戍，咸望风奔靡。及湘军底定东南，军势始振。

        同治元年，谕薛焕等购西洋兵舰，在上海等要口防守。四年，曾国籓于狼山镇
    标，每营增造大舢板船二十号，仿红单船之式，多设砲位，巡缉内洋。海门设绥海
    营，置大舢板船二十号，酌设兵轮，分防北岸海汊。七年，更定内洋水师五营，外
    洋水师六营之制。以兵轮四艘，分隶苏松、狼山、福山三镇总兵，驻防海口。九年，
    南洋初设兵轮统领，驾驶出洋，周历岛屿。十三年，调陕防武毅军马步二十二营，
    赴山东、江南沿海適中之地驻防日本。时台湾告警，李宗羲以苏、松之门户，吴淞
    为要，长江之关键，江阴为先，而镇江府属之焦山、象山，对岸之天都庙，江宁府
    属之乌龙山，省城外之下关，均为扼要。以大木方石为基，捣三合土，筑砲台砲门，
    护以铁柱铁板，空其下以藏砲兵。先筑乌龙山砲台十六座，以次江阴、天都庙、象
    山、焦山、下关各筑明暗砲台，置巨砲。北岸之沙州圩、吴淞口，及江阴北岸之刘
    闻沙，亦一律增建砲台，以严防务。

        光绪元年，刘坤一于江阴鹅鼻嘴砲台外，复于下游增筑砲台。其北岸之十圩港，
    亦增筑砲台，与南岸相犄角。又修改焦山、圌山关、乌龙山等处砲门，以期合法。
    五年，以外海兵轮统领驻吴淞口，凡沿海各省兵轮，悉归调遣。七年，令彭玉麟筹
    办江阴至吴淞口一带海防。重修圌山关、东生洲两岸旧筑砲堤，并筑营垒，置大砲。
    又改天都庙旧式砲台为明砲台。八年，左宗棠举办沿海渔团，选渔户精壮者五千人
    隶吴淞镇，给以粮械，随时操练。彭玉麟以狼、福山为长江总口，长江下游虽修治
    砲台，而江面空虚，铁甲大战舰无多，止有海防，未能海战。议造铁甲小兵舰十艘，
    专顾内洋，与砲台相掩护。十年，令安徽疆臣筹备上游江防。乃于安庆城外，筑明
    暗砲台各一座，石营一座。拦江矶北岸，建明砲台二座，石营一座，南岸建明砲台、
    石营各一座。西梁山建明砲台四座，石营一座，土营二座。东梁山就其形势，筑石
    城、砲堤各一道，以控制江面。十年，曾国荃以新购西洋十四口径八百磅子大砲及
    开花子弹，分置江阴、吴淞二口砲台。又购马梯尼快枪二千枝，分给各营。又于吴
    淞砲台增兵八营，江阴砲台增兵十二营，扼守江海总路。十三年，又增建吴淞、江
    阴砲台，以铁木石土各料筑成，各设新式后膛大砲，其旁佐以哈乞开司砲。江阴之
    四门大砲台，分建于小角山、黄山二处。黄山旧砲台所存之八十磅子后膛砲，移设
    于大石湾明砲台。凡砲台之门，各建砲房，护以三合土墙。又田鸡砲为军中利器，
    于江干要隘，建砲房，置田鸡砲，以资操练。二十二年，张之洞以江南各砲台分为
    四路，南路狮子林、南石塘各台为一路，南北岸各台为一路，象山、焦山、圌山关、
    天都庙各台为一路，江宁之狮子山、幕府山、锺山、下关各台为一路，设总管砲台
    官四员，以新购外洋四十馀磅子快枪砲三十具分置各砲台。二十五年，以长江水师
    兵力单弱，皖省防军尤少，令沿江督抚，不分畛域，节节设防。

        三十一年，以东南各省新军，次第练成，命兵部侍郎铁良至江南考察江海防务。
    旋铁良覆陈江南之沿江海砲台，分为四路，曰吴淞，曰江阴，曰镇江，曰金陵。第
    一路吴淞砲台，在宝山县南，分设三台，置前后膛大小砲三十四具，砲勇三百馀人，
    水旱雷营二哨，雷勇一百馀人，以盛字五营驻防。第二路江阴砲台，在县城北，于
    长江南北岸分设砲台，南岸置前后膛大小砲三十七具，北岸置砲二十具，砲勇共四
    百馀人，水旱雷营三哨，雷勇二百馀人，以合字、南字等八营分两岸驻守。第三路
    镇江砲台五处，曰圌山关，曰东生洲，曰象山，曰焦山，曰天都庙。南岸各台置砲
    十五具，北岸各台置砲六具，砲勇二百馀人，以新湘二旗驻防。溯江至镇江府城，
    南岸象山，北岸天都庙，中流焦山，分设三台，象山置砲十八具，焦山六具，天都
    庙九具，砲勇三百馀人，以武威六营、新湘三旗驻防。金陵城外砲台七处，曰乌龙
    山，曰幕府山，曰下关，曰狮子山，曰富贵山，曰清凉山，曰雨花台。乌龙山在省
    城外四十里，于南岸分设五台，置砲十二具，砲勇一百馀人。幕府山在北门外，砲
    台依次置砲七具，迤西老虎山置砲四具，砲勇一百馀人。下关砲台在城外东面对岸，
    东岸置砲二具，西岸置砲十具，砲勇一百馀人。狮子山在城内，分设东西二台，置
    砲八具，砲勇九十人。富贵山在锺山之麓，置砲六具，砲勇四十馀人。清凉山在西
    门内，依城为砲台，置砲二具，砲勇十四人。雨花台在聚宝门外，置砲二具，砲勇
    十四人。

        安徽省砲台分为四路，曰东西梁山，曰拦江矶，曰前江，曰棋盘山。梁山夹江
    对峙，东台置砲十四具，西台十二具，以精锐营步兵三哨为砲兵。拦江矶砲台在省
    城外四十里西岸，置砲十五具，以续备步队中营驻台为砲兵。前江口砲台在上游十
    馀里，踞东岸高阜，分上下二台，置砲十二具，由续备中营拨兵分驻。棋盘山砲台
    在安庆东门外北岸，置大小砲六十八具，以步兵前营驻防。

        江西省砲台分为四路，曰马当，曰湖口，曰金鸡坡，曰岳师门。马当在彭泽县
    东南岸，分设五台，置砲五具，砲勇六十人。湖口砲台在县城北之东西岸，分设二
    台，置砲十具，砲勇七十人。金鸡坡砲台在九江府十里外东西岸，分设三台，列东
    西北三面，置砲十二具，砲勇二百人。岳师门砲台在九江东门外，分上下二台，沿
    江岸建筑，置砲二十一具，砲勇七十人。

        湖北省砲台，仅田家镇一路，分中南北三台，置砲三十一具，砲勇五十人。

        自同治间，经营江海防务，历四十馀年，始称完密云。

        浙江东南境濒海者，为杭、嘉、宁、绍、温、台六郡，凡一千三百馀里。南连
    闽峤，北接苏、松。自平湖、海盐西南至钱塘江口，折而东南至定海、舟山，为内
    海之堂奥。自镇海而南，历宁波、温、台三府，直接闽境，东俯沧溟，皆外海。论
    防内海，则嘉兴之乍浦、澉浦，海宁之洋山，杭州之鳖子门，绍兴之沙门为要。论
    防外海，则定海县与玉环皆孤峙大洋。定海为甬郡之屏籓，玉环为温、台之保障，
    尤属浙防重地。定海之东，其远势罗列者，首为海中之马迹山。山北属江苏境，山
    南属浙江境，而五奎山亦为扼要。陈钱山则在马迹之东北，山大而隩广，可为舟师
    屯泊之所。迤南经岱山、普陀山，出落迦门，至东霍山，与陈钱山南北相为犄角。
    其南有昌国外之韭山，均可驻泊舟师。自宁波而南，内有佛头、桃渚、松门、楚门
    诸山，外有茶盘、牛头、积穀、石塘、大小鹿山，为温、台所属水师会哨之所。由
    玉环而更南，历渔山、三盘、凤凰、北屺、南屺而至此关，则接闽省防地矣。

        清初平定浙江后，沿明制严海防。顺治八年，令宁波、温州、台州三府沿海居
    民内徙，以绝海盗之踪。康熙二年，于沿海立椿界，增设墩堠台寨，驻兵警备。四
    年，以钦差大臣巡视浙江海防。七年，命偕总督出巡沿海，直至福建边境，提督则
    每年必巡历各海口，增造巨舰，备战守。二十九年，命江、浙二省疆臣，会勘辖境
    海面，分界巡哨，勒石于洋山，垂为定制。雍正五年，以提标之游击、守备二员，
    统率兵丁，改隶水师。六年，定沿海商船渔船之帆樯符号，以别奸良，并增设汛弁。
    选福建之精练水兵至浙，教练浙军十二营水战诸务，巡游海口。七年，增建沿海要
    口台，增设巡船，及防汛移驻之区，总兵官出巡之制。乾隆五十九年，以五奎山为
    浙洋扼要之地，拨定海标兵驻守。道光二十年，奇明保等以杭州之鳖子门，为钱塘
    通海要口，于潮神庙江狭之处，屯兵防守。二十一年，令沿海疆臣，仿定海土堡之
    法，凡近海村落，招募团练，筑土堡，互相联络。三十年，以渔山孤悬海外，令黄
    岩镇总兵以舟师靖盗。光绪六年，谭锺麟以浙省沿海各口，巨舰之可深入者，距省
    最近为乍浦，次则宁波之镇海、定海、石浦，台州之海门，温州之黄华关，旧有砲
    台三十馀座，惟海门镇砲台建筑合法。其澉浦之长山，乍浦之陈山，定海之舟山，
    海门镇之小港口各砲台，咸加修改。镇海之金鸡、招宝二山，于原有砲台外，增筑
    金鸡山嘴砲台一座。十三年，刘秉璋以浙江海防，首重舟山，次以招宝、金鸡二山
    为要塞。乃酌度形势，分建宏远、平远、绥远、安远砲台四座，置克鲁伯后膛大小
    铜砲，东御蛟门海口。十四年，砲荣光以浙江原有之营勇砲兵，已陆续汰弱留强，
    加以整练，镇海新筑砲台，及改造旧式砲台，皆已竣工，增置新购后膛巨砲，以新
    练之军驻守。十九年，谭锺麟以浙江水师船仅五十馀艘，增红单船八艘，助巡洋面。
    二十五年，刘树棠以浙江武备新军左营操法最精，其陆军水师前敌驻防洋枪队各营，
    步伐分合进退，亦均娴熟，饬分驻宁、台、三门湾各隘，并澉浦、乍浦沿海口岸。
    三十三年，张曾易攵建言，浙江象山港在定海之南，深入象山境六十六里，口宽而
    水深，群山环绕，作海军根据地最宜。寻谕南北洋大臣勘度经营。

        浙江海岸绵长，省垣据钱塘江上游，外恃龛、赭二山为口门，江狭沙横，俨如
    天堑，敌舰卒难阑入。道光以后，海疆屡警，虽宁、台戒严，而不致牵动全局。中
    法之役，法舰曾至宁波洋面，招宝山砲台卻之。此后遂无欧舰之踪。惟象山港天然
    形胜，与胶澳、旅顺鼎峙而三，惜筑港未成云。

        福建东南沿海凡二千馀里，港澳凡三百六十馀处，要口凡二十馀处。额设水师
    二万七千七百馀人，分三十一营，大小战船二百六十六艘。自清初以迄乾隆，削平
    郑氏，三定台湾，及嘉庆间靖海之役，福建用兵海上，较他省为多。岛屿星罗，处
    处与台、澎相控制，故海防布置，尤为繁密。其州郡滨海者，为福宁、福州、兴化、
    泉州、漳州五府，而台湾障其东方。五府防务，各有注重之处。福宁重在各港口，
    自北境之南关山、沙埕港口迤逦而西南，为乌岐港口、盐田港口、白马门口、金垂
    港口、飞鸾江口、东冲总口，海舶之轻利者，随处可入。其外海岛屿较大者，为东
    西台、七星礁、浮瀛、大小崳山，足资屏卫。此福宁之防也。福州重在闽江，以江
    口内为省治所在。其外自北境松崎、江户，经东西洛、南北竿塘、鼇江口，至闽江
    近口之琅崎岛、金牌、五虎门，皆扼要之所。入口经大小屿、罗星塔，乃同、光间
    所创建之海军船厂、军械制造局，咸在于是。出口沿海而南，经梅花江口、龙江口，
    少东即海坛岛，水师重镇所在。其外海之岛，若猴屿受闽江之冲，东永当长乐之臂，
    较白大、东沙诸岛为要。此福州之防也。兴化重在海滨诸岛，自三江口经鹿耳、大
    小丘，循平海卫、湄洲屿，至双溪港口，乃沿海之境。其外海岛屿，为平海、南日
    二岛，列汛置官，视为重地，而湄洲亦兴郡屏籓。此兴化之防也。泉州重在金、厦
    二岛。自北境惠安峰、崎港口，经雒阳江、晋江、安海港三口。其南为金州镇。又
    西经大登、小登，即厦门岛。岛北为同安港口。金、厦二门，远控台、澎，近卫泉、
    漳，为海防重地。其外海之永宁、定安、乌浔诸岛，亦设汛置兵。此泉州之防也。
    漳州重在南澳，鼓浪屿为南境尽处，尤擅形势。其沿海之境，自九龙江口折而西南，
    经六鼇港、漳江二口，循铜山而南，为诏安港口。其南隔海为南澳镇，南疆要地，
    与粤海共之。其外海岛屿，首为乌丘，最当冲要。而鼓浪屿当海门之口，与镇海城
    砲台同为重地。此漳州之防也。中国沿海各省，自浙洋而北，海滨淤沙多而岛屿少，
    其海岸径直，故防务重在江海总口，而略于海岸。自浙洋而南，岛屿多而淤沙少，
    其海岸纡曲，故防务既重海口，而巨岛与海岸亦并重焉。

        顺治十七年，王命岳以闽省之海门与厦门相望，左为镇海卫，乃漳州府之门户，
    同安县之高浦城等处，地近厦门，为泉州府屏卫，乃屯兵于镇海、高浦二城，而分
    营以防邻近隘口。雍正四年，浙闽总督高其倬奏陈操练沿海水师，并令闽洋水师巡
    视本省各口，兼赴浙洋巡缉。嘉庆四年，令闽省水师仿商船式改造战船八十艘，编
    为两列。自泉州之崇武，分南北犄角。由崇武而南，令南澳、铜山、金门及提标后
    营各镇将率船巡缉。崇武而北，令海坛、闽安及金门右营各镇将率船巡缉。道光二
    十年，谕邓廷桢招募练勇，严守澎湖，以扼闽省赴台湾之路。二十二年，谕怡良等
    屯兵福州金牌各要口。其距省二十里外之洪塘河及少岐，均沈船布椿设防。闽省门
    户在外洋者，为五虎、芭蕉二口。入口为壶江，水势稍狭，无险可扼。进至金牌、
    长门，有巨石横亘中流，扼守较易。又进乃闽安之南北岸，为水路总汇，两山夹峙，
    可称天险。光绪六年，于南岸建铁门暗砲台六、明砲台八，北岸建铁门暗砲台七。
    七年，又于长门建暗砲台四、明砲台六，悉仿洋式。二十四年，增祺因闽省滨海，
    屯戍空虚，增练旗、绿各营，以厚兵力。二十五年，许应骙以漳州之鼓浪屿设防尚
    未周备，增建砲台，置新式砲。

        综闽省海防，所注重者，随时异宜。当康熙间，以郑氏由台、澎据海坛、金、
    厦，故海防独重泉、漳。其时水师以沙唬船不適于海战，改造鸟船。施琅之平台湾，
    即藉鸟船之力。及嘉庆间，海盗蔡牵窜扰浙、闽、粤三省洋面，而闽省当其中，宁、
    福、兴、泉、漳五郡皆剽掠经由之境，故列郡咸重海防。其时水师利用巨舰，李长
    庚造霆船三十艘，置大砲四百馀具，屡败牵于闽海，卒合闽、浙水师之力，围而歼
    之。最后为光绪中法之战，法人以大队铁舰专攻福州，故海防独重闽江口，而各郡
    无惊。同治以后，创船厂，造铁舰，筑砲台，制枪砲，海防渐臻严密。乃马江失律，
    尽隳前功，良足慨耳。

        台湾西与福、兴、泉、漳四府相值，距澎、厦各数百里。其山脉北起鸡笼，南
    尽沙马碕。东西沃野，一岁三熟。宋称毗舍那国。明季日本、荷兰人迭踞之。顺治
    间，郑成功占台湾、金、厦，时犯泉、漳。康熙初，姚启圣以闽省水师三百艘讨之，
    先克金、厦。二十二年，施琅以水师二万克台湾，乃置台湾府，设县各官，铸铁
    币，开学校，筑城垣，逐生番，戍兵万有四千，遂为海外重镇。康熙六十年，硃一
    贵之叛，施世骠由厦门率水师六百艘进攻，七日而克之。乃以总兵官镇台湾，副将
    守澎湖。乾隆间，福康安平林爽文之乱，台湾北境乃渐展拓。其山后之地，至嘉庆
    间始辟之。光绪十三年，开台湾为省治，设巡抚以下各官，为中国海南右臂。及中
    日之战，割让于日本，而疆事益不可问云。

        广东南境皆濒海，自东而西，历潮、惠、广、肇、高、雷、廉七郡，而抵越南。
    其东境始于南澳，与闽海接界。潮郡支山入海，有广澳、赤澳诸岛，皆水师巡泊所
    在。迤西为惠州，民性剽悍，与潮郡无异，设碣石镇总兵以镇之。又西为广州境，
    其海湾深广。自新安折而北，又折而南，至香山，是为内海，群岛环罗，为广州省
    治之外护。又西为金州、马鞍诸山，则肇郡阳江之屏障也。又西为高州海，多暗礁
    暗沙，海防较简。又西为雷州，其南幹突出三百馀里，三面皆海。渡海而南为琼州。
    又西为廉、钦，与越南错壤。廉州多沙，钦州多岛，襟山带海，界接华夷。琼州孤
    悬海表，其州县环绕黎疆，沿海多沈沙，行舟至险，水师可寄泊港口仅有六七处。
    此全境海防之形势也。

        广州海防，自零丁洋过龙穴而北，两山斜峙，东曰沙角，西曰大角，由此入内
    洋，为第一重隘。进口七里有山曰横当，前有小山曰下横当，左为武山，亦曰南山，
    为海船所必经，乃第二重隘。再进五里曰大虎山，西曰小虎山，又西曰狮子洋，乃
    黄埔入省城之路，为第三重隘。历朝于此虽筑垒驻兵，而设备未周。欧舰东来，粤
    东首当其冲。道光禁烟之役，英舰进薄广州内海，林则徐督粤，屡战卻之。其时布
    防较密，而壁坞皆循旧式。至光绪间，彭玉麟、张之洞守粤，始有曲折掩护之砲台，
    后膛连珠之枪砲，防务益严矣。

        清初规制，设大小兵船一百数十艘，仅能巡防内洋，不能越境追捕，遇有寇盗，
    则赁用民船。康熙五十六年，始建广州海滨横当、南山二处砲台。乾隆五年，以广
    东战船年久失修，谕疆吏加意整顿。四十六年，巴延三以各海口时有寇船出没，于
    石棋村总口设立专营，与虎门营汛联络。五十八年，吴俊以东莞米艇坚固灵捷，便
    于追捕海寇，造二千五百石大米艇四十七艘，二千石中米艇二十六艘，一千五百石
    小米艇二十艘，分布上下洋面，配置水兵，常年巡缉。嘉庆五年，于沙角建砲台。
    九年，倭什布以粤海穷渔伺刦商船，遇水师大队出巡，辄登陆肆扰，遂无宁岁，乃
    规画水陆缉捕事宜。十五年，设水师提督驻虎门，扼中路要区，以二营驻香山，一
    营驻大鹏，为左右翼。二十年，就横当砲台加筑月台，又于南山之西北，增建镇远
    砲台，置砲多具。二十二年，建大虎山砲台，置砲三十二具。

        道光十年，于大角山增建砲台一，置砲十六具。十五年，在虎门砲台置六千斤
    以上大砲四十具。又于南山威远砲台前环筑月台，亦置砲位于横当之阴，及对岸芦
    湾山，增建永安、巩固二砲台，沙角、大角并增建了望台。十九年，林则徐筹防粤
    海，以零丁洋入口之要隘数重，历年虽增筑砲台，而武山、横当海面较狭，设大木
    排八千排，分为二道，大铁练七百丈，临以砲台，辅以水兵，以阻敌船来路。时邓
    廷桢因虎门当粤海中路，亦于横当山前海狭之处，增设练排。又于武山下威远、镇
    远二砲台之间，增大砲台一座，置砲六十具，以护排练。二十年，林则徐以大鹏营
    所辖尖沙嘴一带海门岛屿，为海舶东赴惠、潮，北往闽、浙所必经，乃于尖沙嘴之
    石脚上官涌偏南之处，皆建砲台，并药库兵房。二十三年，祁等以广东民风宜于
    团练，招集已得十万人，以升平社学为团练总汇之所，推及韶州、廉州等处。二十
    七年，增筑高要县属琴沙砲台，并虎门广济墟兵卡。同治十年，瑞麟以钦州海面与
    越南接界，调拨兵轮，会同舟师巡洋。时闽、沪二厂兵轮次第告成，粤省亦仿造兵
    轮，以备巡防。

        光绪六年，刘坤一修整大黄窖及中流砥柱、虎门各砲台，威远及下横当共筑砲
    台六十馀座，沙角及浮舟山各砲台亦依次建筑。八年，曾国荃以琼、廉二郡洋面，
    与越南沿海相通，拨兵轮八艘，拖船二艘，赴北海驻防。九年，国荃以虎门为省城
    门户，而黄埔、长洲、白兔、轮冈、鱼珠、沙路尤为要区，乃于南岸屯重兵，为砲
    台犄角，兼顾后路。十年，彭玉麟办理广东军务，就粤省原有各砲台，修整改造，
    并于砲台后辟山开路，以藏弁兵。筑绵亘墙濠，联络各砲台声势。自虎门、大角、
    沙角以次各隘，节节设防。其新会、香山、顺德等县，选练精壮渔团，及新编靖海
    营兵，防堵各口。十一年，玉麟以省城要口虽已严防，而横门、磨刀门、厓口皆可
    由海口互达，窥伺后路，浅水兵轮尚未造成，先造舢板船百艘，编为水师，以散御
    整，藉固内口。十二年，张之洞于广州驻防兵内，选千五百人，习洋枪洋砲，以旗
    营水师并入，编为两翼，分防海疆。十四年，张之洞、吴大澂以琼州一岛，内绥黎
    族，外通越南，就琼州原有制兵，酌设练军，并加练饷，一洗绿营积弊，旧额四千
    九百馀人，按七底营抽练，共编练一千七百五十人。崖州等处水师，加以整顿，原
    有拖船，亦配拨练军，以二艘驻崖州，二艘驻儋州，二艘驻海口，二艘驻海安。其
    守兵二千人，匀拨紧要塘汛。三十三年，以广东民风不靖，已裁之广东水师提督，
    复其旧制，以资镇慑。此粤海防务之概略也。

        历朝海疆有警，若大沽，若吴淞，若马江，迭遭挫败。惟林则徐、彭玉麟先后
    守粤，忠勇奋励，身当前敌，将士用命，敌舰逡巡而退云。

        国学网站独家推出

亦凡公益图书馆(Shuku.net)

下一卷 回目录