                              本纪十二  高宗本纪三

        二十一年春正月庚午，以额驸科尔沁亲王色布腾巴勒珠尔贻误军机，褫爵禁锢。
    喀尔喀亲王额琳沁多尔济以疏纵阿睦尔撒纳，处斩。己卯，以准噶尔故总台吉达什
    达瓦之妻率众来降，封为车臣默尔根哈屯。命尹继善往浙江会审鄂乐舜。丁亥，阿
    巴噶斯得木齐哈丹等来降。乙未，命哈达哈由阿尔泰进兵协剿。原任副将军萨喇勒
    由珠勒都斯来归，命与鄂勒哲依同掌副将军印。命协办大学士达勒党阿由珠勒都斯
    进兵协剿。丁酉，致仕协办大学士阿克敦卒。

        二月癸卯，授巴里坤办事大臣和起钦差大臣关防。戊申，以杨廷璋为浙江巡抚。
    辛亥，上启跸谒孔林。以策楞奏报获阿睦尔撒纳，命改谒泰陵。甲寅，上谒泰陵。
    免直隶、山东经过州县钱粮十分之三，歉收地方免十分之五。乙卯，上幸山东，诣
    孔林。免山东海丰等三县潮灾额赋。壬辰，赈山东兰山等州县水灾。癸亥，赈浙江
    仁和等十五州县场水灾。甲子，工部尚书卫哲治病免，以赵弘恩代之。策楞以误传
    获阿睦尔撒纳奏闻。丁卯，命萨喇勒以副将军驻特讷格尔。戊辰，授硕色为湖广总
    督，郭一裕为云南巡抚。

        三月己巳朔，上至曲阜，谒先师孔子庙。授清保为盛京将军。庚午，释奠礼成。
    谒孔林、少昊陵、元圣周公庙。免曲阜丁丑年额赋。辛未，赈山东邹县等十七州县
    卫水灾。丙戌，免江苏宿迁被灾河租，湖北潜江等五州县上年水灾额赋。丁亥，命
    哈达哈进兵乌梁海布延图，以青滚杂卜、车布登为参赞大臣。策楞等奏复伊犁。戊
    子，免安徽宿州等二十一州县卫、江苏阜宁等七十二州县卫上年水灾额赋。壬辰，
    上谒昭西陵、孝陵、景陵，诣孝贤皇后陵奠酒。丙申，赐鄂乐舜自尽。丁酉，上还
    京师。

        夏四月壬子，免山东邹县等十九州县卫上年潮灾额赋。命达勒党阿由西路、哈
    达哈由北路进征哈萨克，以哈宁阿、鄂实为参赞大臣。癸丑，命大学士傅恆赴额林
    哈毕尔噶整饬军务。策楞、玉保逮问。以乌勒登疏纵阿睦尔撒纳处斩。甲寅，命尚
    书阿里衮在军机处行走。丁巳，召傅恆回京。富德奏败哈萨克于塞伯苏台。壬戌，
    免山西岢岚州二十年霜灾额赋。癸亥，军机大臣雅尔哈善、刘纶罢。命裘曰修在军
    机处行走。乙丑，召刘统勋回京。

        五月戊辰朔，玉保降领队大臣，以达勒党阿为定边右副将军，巴禄为参赞大臣。
    乙亥，免浙江仁和等十三州县上年被灾额赋。庚辰，上诣黑龙潭祈雨。乙酉，以莽
    阿纳、达什车凌为参赞大臣。丁亥，免甘肃甘州等三府本年民屯额赋。赈甘肃皋兰
    等二十州县上年霜雹灾。辛丑，噶勒杂特宰桑根敦等来降。壬子，以莽阿纳为归
    化城都统。癸丑，何国宗降调，以赵弘恩为左都御史，调汪由敦为工部尚书，刘统
    勋为刑部尚书。丙辰，伯什阿噶什属宰桑赛音伯克来降。癸亥，杜尔伯特台吉伯什
    阿噶什遣使来降，命封亲王。乙丑，封杜尔伯特台吉乌巴什为贝子。

        秋七月戊辰，免安徽无为等三十二州卫上年水灾额赋。壬申，特楞古特宰桑敦
    多克及古尔班和卓等于济尔玛台诈降，哈达哈等率兵殄之。授哈达哈领侍卫内大臣，
    车布登扎布郡王，唐喀禄、舒赫德副都统，三都布多尔济公爵，馀议叙有差。庚辰，
    漕运总督瑚宝卒，以张师载代之。丁亥，上幸清河，至班第、鄂容安丧次赐奠。壬
    辰，以青滚杂卜叛迹已著，谕舒明、成衮扎布等捕剿之。癸巳，库车伯克鄂对等来
    降。

        八月壬寅，以绰尔多为黑龙江将军。乙巳，命喀尔喀亲王成衮扎布为定边左副
    将军，舒明、阿兰泰、桑斋多尔济、德沁扎布、塔勒玛善为参赞大臣。辛亥，命纳
    木扎勒、德木楚克为参赞大臣。以保德署绥远城将军。癸丑，上奉皇太后秋狝木兰。
    磔阿巴噶斯等于市。戊午，赈车臣汗部落扎萨克辅国公成衮等六旗旱灾。额鲁特达
    玛琳来降。庚申，上奉皇太后巡幸木兰，行围。授瑚图灵阿、富昌、保德、哲库纳、
    阿尔宾为参赞大臣，随成衮扎布办事。以保云署绥远城将军。壬戌，台吉伯什阿噶
    什入觐，召见行殿，赐宴。癸亥，予成衮扎布等议叙。甲子，以喀尔喀贝勒品级车
    木楚克扎布接续台站，封为贝勒。乙丑，哈达哈等征哈萨克，大败之。授扎拉丰阿
    为贝子，明瑞为副都统。赈陕西长安等十三州县雹灾。

        九月甲戌，达瓦齐近族台吉巴里率人户来降，命附牧扎哈沁地方。丁丑，土尔
    扈特台吉敦多布达什遣使臣吹扎布入贡，上召见于行幄，赐宴。戊子，免甘肃乾隆
    元年至十五年积年欠赋，及宁夏安西等二十二州县卫本年额赋有差。庚寅，上奉皇
    太后回驻避暑山庄。授杜尔伯特亲王伯什阿噶什为盟长。乙未，暹罗国王遣使贡方
    物。赈山东鱼台等县水灾。

        闰九月癸卯，封罗卜藏车楞之子塔木楚克扎布为贝勒。戊申，上奉皇太后回跸。
    庚戌，授阿桂为北路参赞大臣。准借黑龙江被水人户籽种口粮。甲寅，上奉皇太后
    还京师。赈安徽宿州等十二州县卫水灾。辛酉，免江苏清河十二州县卫被灾漕项。

        冬十月戊辰，命哈达哈以参赞大臣随同成衮扎布办事，阿里衮、富德回京。壬
    申，以富勒赫未能豫防河决，召来京。命爱必达为河道总督，刘统勋署之。调鹤年
    为山东巡抚，授尹继善两江总督，兼管河务。癸酉，以满福为巴里坤都统。丙子，
    兆惠以回部霍集占叛状闻，遣阿敏道等进兵。戊寅，辉特台吉巴雅尔叛掠洪霍尔拜、
    扎哈沁，命宁夏将军和起讨之。己卯，赈直隶延庆等八州县卫本年水灾雹灾。乙酉，
    致仕大学士福敏卒。

        十一月丁未，赈甘肃皋兰等二十六州县水雹灾。辛亥，调陈宏谋为陕西巡抚，
    图勒炳阿为湖南巡抚。甲寅，命仍逮问策楞、玉保。降封扎拉丰阿公爵。以达勒党
    阿为定西将军，兆惠为定边右副将军，永贵为参赞大臣。庚申，哈萨克锡喇巴玛及
    回人莽噶里克率众袭将军和起于辟展。和起力战死之，命如傅清、拉布敦例恤。己
    未，黄廷桂奏备马三万匹，增兵驻哈密等处。上以“明决担当”嘉之。赏黄廷桂双
    眼花翎、骑都尉世职。壬戌，王安国病免。以汪由敦署吏部尚书，赵弘恩署工部尚
    书，何国宗署左都御史。

        十二月甲子朔，策楞、玉保逮京，途次为额鲁特人所害。庚午，赈山西汾阳等
    县水灾。辛未，谕哲布尊丹巴胡图克图加号敷教安众喇嘛。壬申，以卢焯为湖北巡
    抚。赈山东金乡等二十一州县卫水灾。甲戌，免陕西盩厔等四县本年水灾民屯额赋、
    马厂地额赋之半。戊寅，获青滚杂卜于杭噶奖噶斯，赏成衮扎布黄带，封子一人为
    世子，封纳木扎勒一等伯。己卯，召瑚图灵阿等回京。以获青滚杂卜功，晋贝勒车
    木楚克扎布郡王品级，赏贝勒旺布多尔济等双眼花翎。丙戌，达勒党阿罢协办大学
    士，以鄂弥达代之。

        二十二年春正月甲午，以南巡免江苏、安徽、浙江累年逋赋。以成衮扎布为定
    边将军，由巴里坤进剿，车布登扎布署北路定边左副将军，舒赫德、富德、鄂实为
    参赞大臣，色布腾巴勒珠尔、阿里衮、明瑞等为领队大臣。乙未，赈江苏清河等十
    九州县水灾。戊戌，命嵩椿为荆州将军。以莽古赉为参赞大臣，赴北路军营。己亥，
    命哈达哈为参赞大臣，驻科布多。庚子，以哈宁阿、永贵为参赞大臣。癸卯，上奉
    皇太后南巡。甲辰，授汪由敦吏部尚书，调何国宗为礼部尚书，秦蕙田为工部尚书，
    赵弘恩仍回左副都御史，白锺山为江南河道总督，张师载为河东河道总督，杨锡绂
    为漕运总督，授爱必达江苏巡抚。丙午，免直隶静海等三州县逋赋。丁未，免经过
    直隶、山东地方本年钱粮十分之三，被灾地方十分之五。壬子，赈山东济宁五州县
    卫水灾。癸丑，以阿思哈为北路参赞大臣。己未，以嵇璜为江南副总河。命阿桂留
    乌里雅苏台办事。壬戌，噶勒藏多尔济、达什车凌等叛。

        二月癸亥朔，免经过江南、浙江地方本年钱粮十分之三，被灾地方十分之五。
    甲子，赈江苏清河十四州县卫、安徽宿州等四州县卫灾民。丙寅，兆惠全师至乌鲁
    木齐，封一等伯，世袭。丁卯，上奉皇太后渡河至天妃闸，阅木龙。免江南乾隆十
    年以前漕项积欠。免两淮灶户乾隆十七年至十九年未完折价银两。乙亥，上奉皇太
    后渡江。癸未，幸宋臣范仲淹高义园。甲申，上奉皇太后幸苏州府。乙酉，上奉皇
    太后临视织造机房。调富森为吏部尚书，以纳木札勒为工部尚书。降阿里衮为侍郎，
    以兆惠为户部尚书、领侍卫内大臣，舒赫德为兵部尚书。命成衮扎布、兆惠分路捕
    剿额鲁特叛众。丙戌，上阅兵于嘉兴府后教场。丁亥，上阅兵于石门镇。己丑，上
    奉皇太后幸杭州府。庚寅，上阅兵。辛卯，免山东齐河等三州县民欠，及山西汾阳
    等二县、江苏清河等十二州县水灾额赋。

        三月丁酉，噶勒藏多尔济陷伊犁，命成衮扎布讨之。庚子，上奉皇太后驻跸苏
    州府。己酉，上奉皇太后幸江宁府。免江南之江宁、苏州，浙江之杭州三府附郭诸
    县本年额赋。庚戌，上奠明太祖陵。辉特台吉车布登多尔济叛，哈达哈讨获之。命
    尽诛丁壮，以女口赏喀尔喀。辛亥，以哈达哈为兵部尚书。癸丑，上奉皇太后渡江。
    甲寅，召原任大学士史贻直入阁办事，黄廷桂仍以大学士兼管陕甘总督。丙辰，免
    陕西潼关等州县上年水雹灾额赋。召刘统勋赴行在。己未，上奉皇太后渡河。

        夏四月壬戌朔，直隶总督方观承劾奏巡检张若瀛擅责内监僧人。上斥为不识大
    体，仍谕内监在外生事者听人责惩。乙丑，免江苏淮安等三府州地亩额赋。命刘统
    勋督修徐州石工，侍郎梦麟督修六塘以下河工，副总河嵇璜督修昭关滚壩支河，均
    会同督、抚、总河筹办。召成衮扎布、兆惠、舒赫德等来京，以雅尔哈善为参赞大
    臣，掌定边右副将军印，命阿里衮驻巴里坤办事。丙寅，上至孙家集阅堤工。唐喀
    禄获车布登多尔济，以普尔普部人赏乌梁海。丁卯，上渡河，至荆山桥、韩庄闸阅
    河工。戊辰，免直隶延庆等州县卫二十一年雹灾水灾额赋。庚午，减山东海丰县属
    黎敬等五庄粮额，并免十一年至二十年逋赋。以松阿里为绥远城将军。获普尔普。
    辛未，上至阙里释奠先师孔子。上奉皇太后驻跸灵岩。命史贻直仍以文渊阁大学士
    兼吏部尚书。乙亥，改松阿里为凉州将军，以保德为绥远城将军。戊寅，免山东济
    宁等五州县逋赋。己卯，调蒋炳为河南巡抚，以阿思哈为湖南巡抚。庚辰，免河南
    夏邑等四县逋赋。辛巳，以夏邑生员段昌绪藏吴三桂伪檄，命方观承赴河南会同图
    勒炳阿严鞫之。乙酉，何国宗罢。丁亥，上还京师。命秦蕙田署礼部尚书。戊子，
    以前布政使彭家屏藏明末野史，褫职逮问。以归宣光为礼部尚书。庚寅，福建厦门
    火。丁酉，上诣蓝靛厂迎皇太后居申昜春园。乙巳，赐蔡以台等二百四十二人进士
    及第出身有差。丁未，霍集占叛，副都统阿敏道死之。

        六月辛酉朔，以胡宝瑔为河南巡抚，阿思哈署江西巡抚。壬戌，免甘肃及河南
    夏邑等四县明年额赋。癸亥，以爱必达为云贵总督，调陈宏谋为江苏巡抚，明德为
    陕西巡抚，定长为山西巡抚。甲子，赈河南鄢陵等州县水灾。戊辰，彭家屏论斩。
    丁丑，赏达什达瓦部落两月口粮。癸未，喀尔喀达玛琳叛，命桑寨多尔济讨之。己
    丑，赈安徽宿州等十六州县卫水灾、甘肃碾伯等三十八州县水雹灾。

        秋七月辛卯朔，赈山东馆陶等州县水灾。壬辰，以刘藻为云南巡抚。癸卯，赐
    彭家屏自尽。命史贻直仍兼工部。乙巳，赈安徽宿州等十州县水灾雹灾。丙午，赈
    山东东平州等五州县水灾。以获巴雅尔授富德内大臣，封贝勒罗布藏多尔济为郡王。
    丁未，以杨应琚为闽浙总督，以鹤年为两广总督，蒋洲为山东巡抚，塔永宁为山西
    巡抚。哈萨克汗阿布赉遣使入贡。戊申，上奉皇太后巡幸木兰。癸丑，额鲁特台吉
    浑齐等杀札那噶尔布，以其首来降。戊午，赈山东济宁等三十二州县卫水灾、福建
    龙严等二州县水灾。

        八月丙寅，哈萨克霍集伯尔根等降。丁卯，以萨喇善为吉林将军，傅森署之。
    戊辰，赈甘肃柳沟等三卫旱灾。乙亥，上奉皇太后巡幸木兰，行围。赈山西汾阳水
    灾。辛巳，巴雅尔、达什车凌伏诛。

        九月癸巳，克埒特、乌噜特各部俱平。甲午，上御行殿，哈萨克阿布赉等使臣
    入觐，赐宴。戊戌，以富勒浑为湖南巡抚。珲齐等复叛。庚子，额鲁特沙喇斯、玛
    呼斯二宰桑叛，命都统满福讨之。以雅尔哈善为兵部尚书。辛丑，上奉皇太后回驻
    避暑山庄。壬寅，磔尼玛等于故将军和起墓前。丁未，命刘统勋赴山东、江南办理
    河工。辛亥，上奉皇太后还京师。

        冬十月壬戌，上幸南苑，行围。癸亥，琉球入贡。乙丑，以雅尔哈善署定边右
    副将军。丁卯，召车布登扎布来京，以纳木扎勒署定边左副将军。阿桂赴科布多，
    以莽古赉为北路参赞大臣。辛未，以兆惠为定边将军，车布登扎布为定边右副将军。
    丙戌，以永贵为陕西巡抚。

        十一月丙申，以喀尔喀亲王德沁扎布为北路参赞大臣。壬子，以吴拜为左都御
    史。戊午，赈甘肃皋兰等二十二州县霜雹等灾。

        十二月癸亥，以陈宏谋为两广总督，李侍尧署之，讬恩多为江苏巡抚，阿尔泰
    为山东巡抚。己巳，大学士陈世倌乞休，许之。乙亥，封车木楚克扎布为郡王。丁
    丑，赈扎噜特、阿噜、科尔沁三旗灾。庚辰，舒赫德以失机褫职。甲申，加史贻直、
    陈世倌太子太傅，鄂弥达、刘统勋太子太保。

        是岁，朝鲜、暹罗、琉球入贡。

        二十三年春正月己丑，赈河南卫辉等府属灾民一月。免甘肃乾隆十六年至二十
    二年逋赋。庚寅，命兆惠、车布登扎布剿沙喇伯勒，雅尔哈善、额敏和卓征回部。
    辛卯，赈江苏清河等十八州县、安徽宿州等十州县灾民有差。癸酉，赈直隶大名等
    州县灾民。丙午，以俄罗斯呈验阿睦尔撒纳尸及哈萨克称臣纳贡，宣谕中外。己酉，
    吏部尚书汪由敦卒，上亲临赐奠。壬子，以刘统勋为吏部尚书，调秦蕙田为刑部尚
    书，以嵇璜为工部尚书，调锺音为广东巡抚，周琬为福建巡抚，周人骥署贵州巡抚。
    癸丑，命雅尔哈善为靖逆将军，额敏和卓、哈宁阿为参赞大臣，顺德讷、爱隆阿、
    玉素布为领队大臣，征回部。命永贵、定长以钦差大臣关防办理屯田事务。

        二月庚申，朝鲜入贡。癸亥，赈陕西葭州等八州县旱灾。乙丑，赈德州等三十
    七州县卫所灾民。

        三月庚寅，上谒西陵。癸巳，上谒昭西陵、孝陵、孝东陵、景陵。庚子，上谒
    泰陵。辛丑，兆惠等进兵沙喇伯勒，获扎哈沁哈拉拜，尽歼其众。舍楞遁，命和硕
    齐、唐喀禄追捕之。壬寅，免江苏山阳等二十五州县卫额赋有差。乙巳，御试翰林、
    詹事等官，擢王鸣盛等三员为一等，馀升黜有差。试由部院改入翰林等官，擢德尔
    泰为一等，馀升黜有差。丁未，以吴士功为福建巡抚，锺音为陕西巡抚，托恩多为
    广东巡抚，庄有恭署江苏巡抚，冯钤为湖北巡抚。

        夏四月壬戌，免甘肃兰州等六府州县乾隆三年至十年逋赋。戊辰，复封额驸色
    布腾巴勒珠尔为亲王。免直隶霸州等三十三州县乾隆十年至二十年逋赋。庚午，
    致仕大学士陈世倌卒。壬申，命李元亮兼署户部尚书。免直隶魏县等二十九州县
    上年水灾额赋。丙子，命陈宏谋回江苏，以总督衔管巡抚事。以冯钤为湖南巡抚，
    庄有恭署湖北巡抚，李侍尧署两广总督。庚辰，上诣黑龙潭祈雨。壬午，以旱命刑
    部清理庶狱，减徒以下罪，直隶如之。

        五月戊子，免甘肃通省二十四年额赋。癸丑，赈陕西延安等三府州旱灾。

        六月辛未，免陕西榆林等八州县逋赋。癸未，免陕西靖边等八州县上年额赋。
    直隶元城等州县蝗。

        秋七月丁亥，免甘肃安西等三卫二十二年风灾额赋。己丑，毛城铺河决。庚
    寅，霍集占援库车，雅尔哈善等击败之。免福建台湾县旱灾额赋。丙申，加黄廷桂
    少保，杨应琚、开泰太子太保，杨锡绂太子少师，陈宏谋、高晋、胡宝瑔太子少傅，
    白锺山、爱必达、吴达善太子少保。戊戌，赈山西静乐等州县水雹灾。庚子，上奉
    皇太后秋狝木兰。壬寅，舍楞奔俄罗斯。召阿桂还。癸卯，右翼布鲁特玛木特呼里
    比米隆遣其弟舍尔伯克入觐。谕缚献哈萨克锡喇。乙巳，以纳木札勒为靖逆将军，
    三泰为参赞大臣。谕兆惠赴库车，丙午，上奉皇太后驻避暑山庄。戊申，赏车布登
    扎布亲王品级。壬子，赈陕西延安等十七州县旱雹灾。

        八月丙寅，雨。己巳，上奉皇太后幸木兰行围。甲戌，以都赉为兵部尚书。丁
    丑，赈甘肃皋兰等二十四州县旱灾。壬午，缅甸国王莽达喇为得楞野夷所害，木
    梳铺土官甕藉牙自立。

        九月己丑，赐布鲁特使臣舍尔伯克宴。提督马得胜以攻库车失机，处斩。庚寅，
    右部哈萨克图里拜及塔什干回人图尔占等来降。丙申，奉皇太后驻避暑山庄。戊戌，
    调归宣光为左都御史，以嵇璜为礼部尚书，命梁诗正署工部尚书。命驻防伊犁大臣
    兼理回部事务。己亥，赈浙江仁和等县水灾。甲辰，哈喇哈勒巴克回部来降。庚戌，
    和阗城伯克霍集斯等来降。壬子，乌什城降。

        冬十月癸亥，赈浙江钱塘等十六县场水灾，山西朔平府属霜灾。丁卯，赈直隶
    大城等九县水雹霜灾。兆惠自巴尔楚克进兵叶尔羌。甲戌，吴拜病免，以德敏为左
    都御史。赈直隶沧州等六州县场水灾。

        十一月甲申朔，右部哈萨克遣使来朝，赐宴。乙酉，上回跸。丙戌，上幸南苑
    行围。戊子，上大阅。己丑，以阿里衮为参赞大臣，赴兆惠军营。辛卯，赈江苏海
    州等五州县水旱潮灾。丁酉，兆惠至叶尔羌城外，陷贼围中。授富德为定边右副将
    军，阿里衮、爱隆阿、福禄、舒赫德为参赞大臣，往叶尔羌策应。己亥，以十二月
    朔望日月并蚀，谕修省。辛丑，克里雅伯克阿里木沙来降。甲辰，以兆惠深入鏖战，
    封一等武毅谋勇公，晋额敏和卓郡王品级，霍集斯贝子加贝勒品级。丁未，纳木扎
    勒、三泰、奎玛岱策应兆惠，途次遇贼，死之。加赠纳木扎勒公爵、三泰子爵、奎
    玛岱世职。以舒赫德为工部尚书。庚戌，富德赴叶尔羌。

        十二月癸丑朔，日蚀。左副都御史孙灝奏请明年停止巡幸，上斥其识见舛缪，
    改用三品京堂，并以“效法皇祖练武习劳”谕中外。赈福建台湾等四县风灾。加赈
    浙江仁和等七县所水灾。壬戌，裘曰修罢军机处行走。丁卯，除甘肃张掖等四县
    水冲田亩额赋。戊辰，晋封喀尔喀扎萨克郡王齐巴克雅喇木丕勒为亲王。壬申，免
    浙江钱塘等七县本年水灾额赋。

        二十四年春正月甲申，免甘肃通省明年额赋及积年各项积欠。癸巳，雅尔哈善
    处斩。己亥，大学士伯黄廷桂卒，以吴达善为陕甘总督，明德为甘肃巡抚，暂护总
    督。授李侍尧两广总督。癸卯，命蒋溥为大学士，仍管户部尚书，梁诗正为兵部尚
    书，归宣光为工部尚书，陈德华为左都御史，李元亮兼管兵部满尚书，苏昌署满工
    部尚书。

        二月壬戌，哈宁阿论斩。癸亥，赈车都布等三旗旱灾。甲子，富德、阿里衮与
    霍集占战呼尔璊，大败之。封富德为三等伯，予舒赫德、阿里衮、豆斌等世职。命
    舒赫德回阿克苏办事。己巳，富德兵至叶尔羌，会兆惠兵进攻。晋封富德一等伯。
    命车布登扎布为副将军，福禄、车木楚克扎布为参赞大臣。鄂斯满等陷克里雅。谕
    巴禄援和阗。庚辰，以兆惠、富德回阿克苏，严责之。

        三月癸未，命舒赫德同霍集斯驻和阗，截贼窜路。己丑，以头等侍卫乌勒登、
    副都统齐努浑为北路参赞大臣。壬辰，召杨应琚来京，以杨廷璋署闽浙总督。甲午，
    彗星见。己亥，明瑞晋封承恩毅勇公。江苏淮安等三府州蝗。

        夏四月辛亥，富德等援和阗。癸丑，以阿桂为富德军营参赞大臣。丁巳，常雩，
    祀天于圜丘。上以农田望泽，命停止卤簿，步行虔祷。以杨应琚为陕甘总督，吴达
    善以总督衔管巡抚事。戊午，以杨廷璋为闽浙总督，庄有恭为浙江巡抚。庚申，免
    浙江钱塘等十六县场上年风灾额赋。辛酉，展赈甘肃河州等处旱灾。命刑部清狱减
    刑，甘肃亦如之。甲子，赈甘肃狄道等二十三州县卫旱灾雹灾。丁卯，上临原任
    大学士黄廷桂丧。癸酉，免山西阳曲等五州县上年水灾雹灾额赋。丁丑，禁织造贡
    精巧絺绣。命舒赫德仍回驻阿克苏。

        五月辛巳，免陕西潼关等六十五州县本年额赋有差。辛卯，上诣黑龙潭祈雨。
    丁酉，赈陕西咸宁等州县旱灾。己亥，诏诸臣修省，仍直言得失。辛丑，上素服诣
    社稷坛祈雨。丁未，上以雨泽未沛，不乘辇，不设卤簿，由景运门步行祭方泽。己
    酉，赈甘肃皋兰等州县被旱灾民。

        六月庚戌，缓常犯奏请处决。甲寅，以恆禄为绥远城将军。戊午，赈陕西榆林
    等十一州县旱灾。庚申，上以久旱，步至圜丘行大雩礼。是日，大雨。命兆惠进兵
    喀什噶尔，富德进兵叶尔羌。甲戌，江苏海州等州县、山东兰山等县蝗，谕裘曰修、
    海明捕蝗。丙子，英吉利商船赴宁波贸易，庄有恭奏卻之。谕李侍尧传集外商，示
    以禁约。

        闰六月丙戌，免福建台湾等三县上年风灾额赋。丁酉，赈甘肃皋兰等州县旱灾。
    庚子，布拉呢敦弃喀什噶尔遁。甲辰，霍集占弃叶尔羌遁。丙午，以刘纶为左都御
    史。戊申，以甘肃旱，停发本年巴里坤等处遣犯。

        秋七月己酉朔，兆惠等奏喀什噶尔、叶尔羌回众迎降。布拉呢敦、霍集占遁巴
    达克山。命阿里衮等率兵攻巴尔楚克。庚戌，谕兆惠等追捕布拉呢敦、霍集占。命
    车布登扎布驻伊犁，防霍集占等入俄罗斯。辛亥，以捕蝗不力，夺陈宏谋总督衔。
    壬子，上奉皇太后启跸，秋狝木兰。己未，上奉皇太后驻跸避暑山庄。停徵山西阳
    曲等三十九州县旱灾额赋。丁丑，改西安总督为川陕总督，四川总督为四川巡抚，
    甘肃巡抚为甘肃总督管巡抚事。以开泰为川陕总督，杨应琚为甘肃总督。山西平定
    等州县蝗。

        八月己卯，明瑞追剿霍集占等于霍斯库鲁克岭，大败之。壬午，赈甘肃皋兰等
    四十州县本年旱灾。己丑，申禁英吉利商船逗遛宁波。壬辰，富德等奏追剿霍集
    占于阿勒楚尔，大败之。癸巳，上奉皇太后幸木兰，行围。庚子，富德奏兵至叶什
    勒库勒诺尔，霍集占窜巴达克山。

        九月庚戌，赈浙江江山等县水灾。论剿贼功，晋封回人鄂对为贝子，阿什默特、
    哈岱默特为公，复敏珠尔多尔济公爵。癸丑，定西域祀典。命阿桂赴阿克苏办事。
    晋封玉素布为贝勒。丙寅，改甘肃安西镇为安西府。上奉皇太后还京师。以苏昌为
    湖广总督。除回城霍集占等苛敛。

        冬十月己卯，颁给阿桂钦差大臣关防。癸未，赈山西阳曲等五十六州县旱灾。
    丁亥，赐哈宁阿自尽。戊子，禁州县捕蝗派累民间。癸巳，免山西助马口庄头本年
    旱灾额赋十分之七。乙未，以鄂弼为山西巡抚。赈盛京开原等城、承德等七州县旱
    灾，抚恤长芦沧州等六州县、严镇等五场被水灶户，均蠲额赋有差。免甘肃狄道等
    二十二州县上年水灾雹灾额赋。丙申，赈顺天直隶固安等四十七州县水霜雹蟲
    灾，并蠲额赋有差。丁酉，谕：“国家承平百年，休养滋息，生齿渐繁。今幸边陲
    式廓万有馀里，以新辟之土疆，佐中原之耕凿，又化凶顽之败类为务本之良民，一
    举而数善备。各督抚其通饬所属，安插巴里坤各城人犯，分别惩治，勿以纵释有罪
    为仁，使良法不行。”己亥，赈江苏上元等十九州县卫水蟲风潮灾。庚子，富德
    奏巴达克山素勒坦沙献霍集占首级，全部投诚。命宣谕中外。将军兆惠加赏宗室公
    品级鞍辔。将军富德晋封侯爵，并赏戴双眼花翎。参赞大臣公明瑞、公阿里衮赏戴
    双眼花翎。舒赫德以下，均从优议叙。晋封额敏和卓为郡王，赏玉素布郡王品级。
    辛丑，以平定准、回两部用兵本末，制开惑论，宣示中外。赈浙江嘉兴等二十州县
    卫所、双穗等九场水灾蟲灾。壬寅，却诸王大臣请上尊号。赈陕西定边等九县旱雹
    霜灾。癸卯，召喀尔喀、杜尔伯特诸部落汗、王、公等赴太平嘉宴。

        十一月辛亥，以平定回部，上率诸王大臣诣皇太后寿康宫庆贺。御太和殿受朝
    贺。颁诏中外，覃恩有差。辛西，杨应琚加太子太师。乙丑，除山东济宁州、鱼台
    县水淹地赋。癸酉，命各回城伯克等轮班入觐。哈尔塔金布鲁特来降。

        十二月甲子，赈甘肃皋兰等十四州县及东乐县丞属本年旱灾。癸巳，免两淮
    丁溪等七场被灾应纳折价十分之七。甲午，赈山东海丰等十六州县卫、永阜等三场
    本年水灾潮灾。丁酉，免浙江江山等三县本年水灾额赋。

        二十五年春正月戊申，以西师凯旋，再免来岁甘肃额赋。己酉，赈甘肃皋兰等
    州县旱灾。庚戌，命乌鲁木齐屯田。乙卯，霍罕额尔德尼伯克遣使陀克塔玛特等入
    觐。丙辰，巴达克山素勒坦沙遣使额穆尔伯克等及齐哩克、博罗尔使入觐。定边将
    军兆惠等以霍集占首级来上，并俘酋扪多索丕等至京。丁巳，上御午门行献俘礼。
    命霍集占首级悬示通衢，宥扪多索丕等罪。己未，布鲁特阿济比遣使锡喇噶斯等入
    觐。

        二月丁丑，命侍郎裘曰修、伊禄顺清查甘肃各州县办理军需。赈扎萨克图汗等
    四旗部落饥。癸未，上启跸诣东陵。乙酉，赈山西阳曲等州县上年旱灾。丙戌，上
    谒昭西陵、孝陵、孝东陵、景陵。丁亥，以清馥迁延讳匿，命正法。辛卯，免盛京
    等十九驿旱灾额赋，并赈之。癸巳，上还京师。丙申，命车布登扎布以副将军统兵
    剿捕哈萨克巴鲁克巴图鲁，以玛巘、车木楚克扎布为参赞大臣。上诣泰陵。己亥，
    上谒泰陵。以兆惠、富德为御前大臣。壬寅，兆惠等凯旋，上至良乡郊劳。癸卯，
    上还京师。甲辰，赐哈密扎萨克郡王品级、贝勒玉素布等冠服有差。

        三月丙午朔，上御太和殿受凯旋朝贺。丁未，试办伊犁海努克等处屯田。设乌
    鲁木齐至罗克伦屯田村庄。免安徽怀宁等十七州县卫上年水蟲灾额赋。壬子，以阿
    布都拉为乌什阿奇木伯克，阿什默特为和阗阿奇木伯克，噶岱默特为喀什噶尔阿奇
    木伯克，鄂对为叶尔羌阿奇木伯克。甲寅，颁阿桂关防，驻伊犁办事，常亮等协同
    办事。丁巳，免浙江仁和等十州县卫所、双穗等九场上年水灾蟲灾额赋。辛酉，赈
    江苏上元等五十五州县卫上年水灾。甲子，上临和硕和婉公主丧次，赐奠。丙寅，
    上幸皇六子永瑢第。戊辰，命新柱往叶尔羌办事。己巳，晋封纯贵妃为皇贵妃。以
    巴图济尔噶勒为内大臣。庚午，免山东海丰等十六州县、永阜等三场上年潮水灾额
    赋。

        夏四月戊子，以山东兰山等县蝻生，命直隶豫防之。己亥，内大臣萨喇勒卒。

        五月甲辰朔，日食，诏修省。丙午，谕陕甘总督辖境止乌鲁木齐，饬杨应琚仍
    回内地。壬子，诏曰：“内地民人往蒙古四十八部种植，设禁之，是厉民。今乌鲁
    木齐各处屯政方兴，客民前往，各成聚落，汙莱辟而就食多，大裨国家牧民本图。
    无识者又疑劳民。特为宣谕。”癸丑，赐毕沅等一百六十四人进士及第出身有差。
    丁巳，免安徽怀宁等十七州县卫上年水灾蟲伤额赋。乙丑，裁陕西榆葭道，改延绥
    道为延榆绥道，移驻榆林府，以鄜州隶督粮道。己巳，哈萨克阿布勒巴木比特遣使
    入觐，赐敕书，卻所请游牧伊犁，及居住巴尔鲁克等地。前掠乌梁海之巴鲁克巴图
    鲁服罪，献还所获，仍锡赉之。

        六月乙亥，免甘肃徵本年及来年耗羡。丁酉，召阿里衮回京。命海明赴喀什噶
    尔办事。

        秋七月癸卯朔，谕热河捕蝗。甲辰，山西宁远等、直隶广昌等州县蝗。甲寅，
    伯什克勒木等庄回人迈喇木呢雅斯叛，阿里衮剿平之。以阿思哈为江西巡抚。乙卯，
    赈江苏高邮等州县水灾。戊辰，以杨宁为喀什噶尔提督。己巳，以俄罗斯驻兵和宁
    岭、喀屯河、额尔齐斯、阿勒坦诺尔四路，声言分界，谕阿桂、车布登扎布等来岁
    以兵逐之。

        八月丙戌，命乌鲁木齐驻劄大臣安泰、定长、永德为总办，列名奏事。其大臣
    侍卫等，均如领队大臣例，专任一事，咨安泰等转奏。己丑，上奉皇太后秋狝木兰。
    壬辰，以阿桂总理伊犁事务，授为都统。丙申，上奉皇太后驻避暑山庄。戊戌，上
    奉皇太后幸木兰，行围。己亥，增设江苏江宁布政使，驻江宁府，分辖江、淮、扬、
    徐、通、海六府州。以苏州布政使分辖苏、松、常、镇、太五府州，安徽布政使回
    驻安庆。命讬庸调补江宁布政使。命户部侍郎于敏中在军机处行走。

        九月乙卯，喀尔喀车臣汗札萨克旺沁扎布，以不能约束属人，革札萨克，降贝
    子为镇国公。丙辰，恆禄引见，以舒明署绥远城将军。丁巳，三姓副都统巴岱以挖
    葠人众滋事，不能捕治，反给牌票，上以畏懦责之，命正法。庚申，命德尔格驻辟
    展办事。癸亥，哈萨克汗阿布赉使都勒特克埒入觐。

        冬十月壬申朔，上奉皇太后回驻避暑山庄。乙亥，以苏州布政使苏崇阿刑求书
    吏，妄奏侵蚀七十馀万，刘统勋等鞫治皆虚，革发伊犁。戊寅，以恆禄为吉林将军，
    如松为绥远城将军。乙酉，赈安徽宿州等十三州县卫本年水灾。辛卯，上奉皇太后
    还京师。以阿里衮为领侍卫内大臣。癸巳，免直隶宣化等七州县本年水雹灾额赋。
    己亥，赈湖南常宁等十二州县卫旱灾。

        十一月癸卯，免江苏山阳等二十五州县卫本年水灾额赋有差。丁未，除山东永
    利等二场并海丰县潮冲灶地额赋。庚申，赈甘肃洮州等二十七州县卫本年水灾。
    丙寅，以常钧署江西巡抚。庚午，允垦肃州邻边荒地，开渠溉田。

        十二月丙戌，西安将军松阿哩以受属员餽遗，褫职论绞。命甘肃总督仍改为陕
    甘总督。以伊犁、叶尔羌等处均驻大臣，无须更置道员，归总督辖。停四川总督兼
    管陕西。调胡宝瑔为江西巡抚，吴达善为河南巡抚，以明德为甘肃巡抚。丁亥，大
    学士蒋溥以病乞休，温谕慰留。壬辰，上幸瀛台，赐入觐叶尔羌诸城伯克萨里等食，
    至重华宫赐茶果。壬辰，阿思哈论绞。丙申，德敏迁荆州将军。以永贵为左都御史，
    命赴喀什噶尔办事，代舒赫德回京。

        是年，朝鲜、南掌入贡。

        二十六年春正月壬寅，紫光阁落成，赐画像功臣并文武大臣，蒙古王公等宴。
    赈湖南零陵等七州县、江苏清河等六州县水灾。丙午，以爱必达、刘藻两年所出属
    员考语相同，下部严议。浙江提督马龙图以挪用公项，解任鞫治。甲寅，尹继善陛
    见，高晋护两江总督。调海明赴阿克苏办事。命舒赫德赴喀什噶尔办事，永贵赴叶
    尔羌办事。癸亥，以傅森署左都御史。癸酉，上临大学士蒋溥第视疾。鄂宝以回护
    陆川县纵贼一案，下部严议。以讬庸为广西巡抚，永泰署湖南巡抚。庚辰，上奉皇
    太后西巡五台。壬午，免所过州县额赋十分之三。甲申，上奉皇太后谒泰陵。乙酉，
    安南国王黎维祎卒，封其侄黎维为安南国王。丁亥，免直隶宣化、万全等八州县
    乾隆八年至十八年逋赋。癸巳，上奉皇太后驻台麓寺。己亥，免山东济宁等三州县
    上年水灾额赋。贷甘肃渊泉等三县农民豌豆籽种，令试种。

        三月庚子，希布察克布鲁特额穆尔比自安集延来归，遣使入觐。乙巳，上幸正
    定府阅兵。戊申，江南河道总督白锺山卒，以高晋代之。调讬庸为安徽巡抚，以熊
    学鹏为广西巡抚。己酉，设喀什噶尔驻劄办事大臣，命伊勒图协同永贵办事。庚戌，
    赈安徽宿州等十三州县卫水灾。壬子，上幸平阳淀行围。乙卯，免直隶宣化等二县
    上年雹灾额赋。丁卯，授阿桂内大臣。改绥远城建威将军曰绥远城将军。己巳，南
    掌国王苏吗喇萨提拉准第驾公满遣使表贺皇太后圣寿、皇上万寿，并贡方物。

        夏四月庚午，上临庄亲王第、大学士蒋溥第视疾。辛未，庄有恭奏劾参将安廷
    召，不以保举在前，姑容于后，谕嘉之。己卯，大学士蒋溥卒。命旌额理、阿思哈
    赴乌鲁木齐办事，达桑阿赴阿克苏办事，代安泰、定长、纳世通回京。戊子，免湖
    南常宁等十二州县上年旱灾额赋有差。庚寅，上阅健锐营兵。壬辰，以李侍尧为户
    部尚书，调苏昌为两广总督，爱必达为湖广总督。以吴达善为云贵总督，常钧为河
    南巡抚。癸巳，命刘藻暂署云贵总督。甲午，赐王杰等二百一十七人进士及第出身
    有差。

        五月丁未，以刘统勋为东阁大学士，兼管礼部事，梁诗正为吏部尚书、协办大
    学士，刘纶为兵部尚书，金德瑛为左都御史。戊午，以定长为福建巡抚，杨廷璋兼
    署之。

        六月癸未，赈云南新兴等二州县地震灾。壬辰，免江苏句容等十八州县卫坍地
    额赋。

        秋七月辛丑，协办大学士鄂弥达卒，命兆惠协办大学士。调舒赫德为刑部尚书，
    兆惠署。以阿桂为工部尚书，阿里衮署。癸丑，上启跸，秋狝大兰。命諴亲王允祕
    扈皇太后驾。壬戌，上驻避暑山庄。以皇太后巡幸木兰，直隶沿途地方文武玩忽规
    避，饬下部严议。丙寅，河南祥符等州县河溢。

        八月丁丑，赈湖北汉川等十三州县卫水灾。戊寅，以汤聘为湖北巡抚，胡宝瑔
    为河南巡抚，常钧为江西巡抚。庚辰，命高晋赴河南协办河工。辛卯，上奉皇太后
    幸木兰。壬辰，察噶尔、萨尔巴噶什两部伯克之兄子孟克及雅木古尔齐入觐。

        九月丁酉，停今年勾决。辛丑，命明瑞赴伊犁办事，代阿桂回京。癸卯，山东
    曹县二十堡黄河及运河各漫口均合龙。丙午，赈湖南武陵等州县水灾。戊申，河南
    怀庆府丹、沁二河溢入城，冲没人口千三百有奇，赈被灾人民。壬子，赈湖北沔阳
    等十一州县卫水灾。乙卯，以窦光鼐于会谳大典，纷呶谩詈，下部严议。己未，命
    素诚赴乌什办事，代永庆回京。以札拉丰阿为乌里雅苏台参赞大臣，雅郎阿赴科布
    多办事，代札隆阿、福禄回京。庚申，命傅景赴西藏办事，代集福回京。乙丑，赈
    山东济河等四十五州县水灾，河南祥符等五十四州县本年水灾。

        冬十月戊辰，除甘肃皋兰等三十二州县水冲田亩额赋，并免山丹等五县水冲
    拨运粮米。辛未，上奉皇太后还京师。壬辰，召裘曰修回京。赈江苏铜山等县水灾。
    周人骥奏仁怀等处试织茧䌷，各属仿行，上嘉之。

        十一月乙未朔，赈顺直固安等六十九州县本年水灾。丁酉，以英廉为总管内务
    府大臣。己亥，河南杨桥漫口合龙。辛丑，调嵩椿为察哈尔都统，以舒明为绥远城
    将军。癸卯，免山西阳曲等三十八州县、大同管粮等十四二十四年水灾随徵耗银。
    丁未，免河南祥符等四十三州县漕粮漕项有差。辛亥，减江苏山阳等二十一州县卫
    水沈地亩，并除民屯、学田、湖荡、草滩额赋。癸丑，礼部尚书五龄安以读表错误，
    褫职。甲寅，上奉皇太后御慈宁宫，加上徽号曰崇庆慈宣康惠敦和裕寿纯禧恭懿皇
    太后，翌日颁诏覃恩有差。以永贵为礼部尚书，阿里衮署之。丙辰，上奉皇太后御
    慈宁宫，率王大臣行庆贺礼。进制圣母七旬万寿连珠，奉皇太后懿旨，停止进献。
    以勒尔森为左都御史。

        十二月丁卯，以云南江川等二州县地震成灾，命加倍赈之，仍免本年额赋。辛
    未，免江苏南汇等六州县二十三年水旱灾额赋。甲戌，赈山西文水等十三州县水灾。
    甲申，赈湖北汉川等二县卫水灾。

        二十七年春正月丙申，以奉皇太后巡省江、浙，诏免江苏、安徽、浙江逋赋。
    赈河南祥符等州县灾民有差。丁酉，以科尔沁敏珠尔多尔济旗灾，贷仓穀济之。丙
    午，上奉皇太后南巡，发京师，免直隶、山东经过地方本年钱粮十分之三，上年被
    灾处十分之五。戊申，左都御史金德瑛卒，以董邦达代之。赈顺直文安等二十八州
    县上年水灾。甲寅，赈山东曹、齐河等二县水灾有差。召多尔济回京，命容保驻西
    宁办事。丁巳，绥远城将军舒明卒，调蕴著代之。戊午，免山东惠民等十五州县卫
    历年民欠穀银。己未，以周人骥固执开南明河，荒农累民，罢之。命乔光烈为贵州
    巡抚。癸亥，命清查俄罗斯疆界。

        二月己巳，赈江苏高邮等十一州县、安徽太和等五州县水灾。庚午，命尹继善
    为御前大臣。壬申，上奉皇太后渡河，阅清口东壩、惠济闸。命阿里衮为御前大臣，
    高晋为内大臣。丙子，朝鲜入贡。丁丑，哈萨克使策伯克等入觐行在，赐冠服有差。
    庚辰，上奉皇太后渡江，阅京口兵。辛巳，上幸焦山。乙酉，上奉皇太后临幸苏州
    府。丙戌，免河南祥符等四十三州县上年水灾额赋。戊子，上谒文庙。

        三月甲午朔，上奉皇太后临幸杭州府。乙未，上幸海宁阅海塘。丁酉，赈湖北
    潜江等九州县卫水灾。戊戌，上阅兵。庚子，免江、浙节年未完地丁屯饷、漕项，
    并水乡灶课银。辛丑，赈山东齐河等五州县上年水灾。壬寅，上幸观潮楼。赐浙江
    召试贡生沈初等二人举人，与进士孙士毅等二人并授内阁中书。癸卯，上奉皇太后
    临视织造机房。丙午，回跸。丁未，加钱陈群刑部尚书衔。甲寅，上奉皇太后渡江。
    乙卯，命濬筑直隶各河堤，以工代赈。丙辰，移山西归绥道驻绥远城。己未，上祭
    明太祖陵。阅兵。幸两江总督尹继善署。庚申，免江苏江宁、苏州，杭州附郭诸县
    本年额赋。辛酉，赐江南召试诸生程晋芳等五人举人，与进士吴泰来等三人并授内
    阁中书。壬戌，上奉皇太后渡江。

        夏四月庚午，上阅高家堰，谕济运壩至运口接建砖工。上奉皇太后渡河。以大
    理寺少卿顾汝修奉使安南，擅移书诘责国王，褫职。癸酉，命庄亲王允禄等由水程
    奉皇太后回跸。上登陆由徐州阅河。甲戌，免浙江仁和等十县、湖州一所、仁和等
    五场上年水灾额赋。庚辰，上祭孟子庙，谒先师庙。辛巳，上谒孔林。赈甘肃安定
    等十州县上年雹灾。壬午，免山东齐河等四十四州县卫所上年水灾额赋。戊子，皇
    太后登陆，驻跸德州行宫。己丑，上送皇太后登舟。庚寅，命刘统勋会勘景州疏筑
    事宜。辛卯，免顺直大兴等十州县逋赋。

        五月甲午，以乾清门行走额鲁特鄂尔奇达逊奋勉勇往，赏三等伯爵。赈安徽寿
    州等十州县卫上年水灾。乙未，上至涿州。哈萨克陪臣阿塔海等入觐，赐冠服有差。
    赈长芦属沧州等七州县及严镇等七场上年水灾灶户，并免赋有差。辛丑，上诣黄新
    庄迎皇太后居申昜春园。赈湖南武陵等四州县上年水灾，并免额赋有差。癸卯，除
    安徽虹县等四州县卫水占洼地额赋。戊申，调鄂弼为陕西巡抚。以扎拉丰阿为正白
    旗领侍卫内大臣。癸丑，以倭和为总管内务府大臣。

        闰五月癸亥朔，以清保年老，召来京。调格舍图为盛京将军，朝铨署之。丁卯，
    免湖北潜江等九州县卫上年水灾额赋。辛巳，籍没纳延泰财产。辛卯，命西安将军
    如松袭封信郡王，以德昭之子修龄袭如松公爵。改察哈尔都统嵩椿为西安将军，以
    巴尔品代之。

        六月丁酉，免直隶固安七十四州县上年水灾额赋。壬寅，召此次南巡接驾休
    致之编修沈齐礼来京，及因事降革之冯镐等十三员引见。乙巳，以库尔勒伯克等进
    贡，谕计直颁赏，仍通谕各城，非盛典进方物者皆止之。己酉，以原任将军班第、
    参赞大臣鄂容安在伊犁竭忠全节，命于伊犁关帝庙后设位致祭。

        秋七月壬戌，以朝鲜三水府滋事逃人越境，命恆禄等赴边境查勘。癸亥，免安
    徽寿州等十六州县卫上年水灾额赋。戊辰，上奉皇太后巡幸木兰，免经过地方本年
    钱粮十分之五。乙亥，霍罕侵据额德格讷阿济毕布鲁特之鄂斯等处，谕永贵檄霍罕
    还之。

        八月庚子，建伊犁之固勒札、乌哈尔里克两城，赐名绥定、安远。上奉皇太后
    回驻避暑山庄。甲辰，讬恩多丁忧，调明山署广东巡抚，苏昌兼署，汤聘为江西巡
    抚，以宋邦绥为湖北巡抚，爱必达兼署。壬子，免顺直文安等十七州县逋赋及宁
    河等五县本年水灾额赋。丙辰，赐察哈尔都统敕书。黑龙江将军绰勒多卒，调国多
    欢代之。

        九月癸亥，赏自哈萨克来投之塔尔巴哈沁额鲁特巴桑银绮。庚午，上奉皇太后
    回跸。辛未，巴达克山素勒坦沙遣使入觐。丁丑，命乾清门侍卫明仁带御医驰视胡
    宝瑔疾。赈山东齐河等三十五州县卫水灾，并免额赋。甲申，建乌鲁木齐城堡，赐
    城名曰宁边、辑怀，堡名曰宣仁、怀义、乐全、宝昌、惠徠、屡丰。戊子，理籓院
    尚书、领侍卫内大臣富德以索取蒙古王公马畜，褫职逮问。己丑，以新柱为理籓院
    尚书，明瑞为正白旗领侍卫内大臣。

        冬十月辛卯，调陈宏谋为湖南巡抚，宋邦绥署之，庄有恭为江苏巡抚，熊学鹏
    为浙江巡抚，冯钤为广西巡抚，顾济美护之。癸巳，缅目宫里雁以焚杀孟连土司刀
    派春全家，命处斩，传首示众。癸卯，以爱乌罕汗爱哈默特沙遣使入贡，谕沿途督
    抚预备筵宴，并命额勒登额护送。乙巳，设总管伊犁等处将军，以明瑞为之。命筑
    科布多城。己酉，赈顺直霸州等六十三州县水雹霜灾，免江苏清河等十七州县卫
    本年水灾额赋。甲寅，赈浙江仁和等二十八州县卫场水灾。丁巳，奉天府府尹通福
    寿以徇纵治中高锦勒索商人，解任鞫治。

        十一月己未朔，濬山东德州运河。庚申，设伊犁参赞大臣，以爱隆阿、伊勒图
    为之。辛酉，设伊犁领队大臣。命明瑞等率兵驱逐塔尔巴哈台山阴之哈喇巴哈等处
    越牧哈萨克。戊辰，以萨鲁布鲁特头目沙巴图交还所掠霍罕贸易人等马匹，谕永贵
    等酌赏之。呼什齐布鲁特为霍罕所侵来投，命移于阿拉克图呼勒等处游牧。庚午，
    命博斯和勒为杜尔伯特盟长，设副将军二员，以车凌乌巴什为右翼副将军，巴桑为
    左翼副将军。辛未，建喀什噶尔新城。壬申，改山西平鲁营参将为都司，裁原设中
    军守备及井坪营都司。丙子，哈萨克努尔赉、乌尔根齐城哈雅克等遣使入觐。甲申，
    谕方观承仿河南濬道路沟洫。赈甘肃皋兰等二十州县本年冰雹霜雪灾。戊子，濬
    山东寿张等州县河道沟渠。

        十二月庚寅，大学士史贻直以老病乞休，优诏慰留，命不必兼摄工部，以示体
    恤。丙申，克什密尔呢雅斯伯克请入觐，允之。霍罕呈书，以布鲁特鄂斯故地为己
    有，谕永贵等严檄令给还。辛丑，以霍罕伯克复永贵等书谓前遣使人奉旨称为汗，
    欲以喀什噶尔为界，谕严檄斥驳之。丁未，工部尚书归宣光卒，以董邦达代之。壬
    子，命纳世通赴喀什噶尔办事，代永贵回京。癸丑，巴达克山侵围博罗尔，谕新柱
    等严檄责令息兵，并索献布拉尼敦妻孥。

        二十八年春正月庚申，赈顺直属之霸州等三十五州县、山东齐河等三十州县卫
    水灾有差。甲子，上御紫光阁，赐爱乌罕、巴达克山、霍罕、哈萨克各部使人宴。
    丁卯，上大阅申昜春园之西厂，命各部使人从观。以法起为归化城都统。壬申，命
    阿桂在军机处行走。壬午，河南巡抚胡宝瑔卒，以叶存仁为河南巡抚。甲申，以纳
    世通为参赞大臣，驻喀什噶尔，总理回疆事务。壬辰，命方观承赴河南会勘漳河工
    程。戊戌，改西安满洲、汉军副都统为左右翼副都统。壬寅，裁西宁办事大臣。庚
    戌，上谒昭西陵、孝陵、孝东陵、景陵。是日，回跸。改乌鲁木齐副将为总兵。乙
    卯，命侍郎裘曰修督办直隶水利。

        三月己未，上还京师。壬戌，免山东齐河等三十一州县卫水灾额赋。丁卯，上
    谒泰陵。是日，回跸。赏宁津县百有三岁寿民李友益及其子侄孙银牌缎疋有差。丁
    丑，设伊犁额鲁特总管三员，副总管以下员额有差。戊寅，命福德赴库伦，同桑斋
    多尔济办事。丙戌，免江苏清河等十四州县卫水灾额赋。

        夏四月壬辰，赈浙江钱塘等十七州县场上年水灾。癸卯，上诣黑龙潭祈雨。乙
    巳，雨。戊申，法起以赃免。以傅良为归化城都统。壬子，赐秦大成等一百八十八
    人进士及第出身有差。甲寅，裁归化城都统。

        五月辛酉，圆明园火。癸亥，命尚书阿桂往直隶霸州等处，会同侍郎裘曰修、
    总督方观承督办疏濬事。以舒赫德署工部尚书。甲子，封朝鲜国王孙李算为世孙。
    己巳，果亲王弘適以干与朝政削王爵，仍赏给贝勒。和亲王弘昼以仪节僭妄，罚俸
    三年。庚午，大学士史贻直卒。壬申，上试翰林、詹事等官，擢王文治等三员为一
    等，馀各升黜有差。甲戌，上奉皇太后秋狝木兰。以李侍尧为湖广总督，辅德为湖
    北巡抚，陈宏谋兼署之。调刘纶为户部尚书，仍兼署兵部。以陈宏谋为兵部尚书。
    调乔光烈为湖南巡抚，来朝署之。乙亥，以崔应阶为贵州巡抚。己卯，调明德为江
    西巡抚。以和其衷为山西巡抚。丙戌，命福德往库伦办事，仍带署理籓院侍郎衔。
    以额尔景额为参赞大臣，往叶尔羌办事。

        六月庚寅，山东历城等州县蝗。壬辰，赈甘肃狄道等三十州县水旱霜雹灾。
    戊戌，开泰以恇怯规避免。以鄂弼为四川总督，明山为陕西巡抚，阿里衮署之，阿
    思哈为广东巡抚，苏昌兼署，命阿思哈先署广西巡抚。壬寅，四川总督鄂弼卒。以
    阿尔泰为四川总督，崔应阶为山东巡抚，图勒炳阿为贵州巡抚，吴达善兼署云南巡
    抚。以梁诗正为东阁大学士，刘纶协办大学士。调陈宏谋为吏部尚书，彭启丰为兵
    部尚书，张泰开为左都御史。甲辰，上幸简亲王第视疾。壬子，简亲王奇通阿卒。

        秋七月庚申，英廉丁忧，命舒赫德兼署户部尚书，刘纶留部治事。戊辰，仍设
    西宁办事大臣，以七十五为之。己巳，顺直大城、沧州等州县蝗。庚辰，履亲王允
    祹卒。

        八月癸巳，赐乌鲁木齐城名曰迪化，特讷格尔城名曰阜康。辛丑，上奉皇太后
    幸木兰，行围。

        九月乙卯朔，日食。乙丑，上奉皇太后回驻避暑山庄。庚午，上奉皇太后回跸。
    癸酉，改甘肃临洮道为驿传道，兼巡兰州府，洮岷道为分巡巩秦阶道。丙子，上奉
    皇太后还京师。

        冬十月甲申，加梁诗正、高晋太子太傅，兆惠、刘纶、阿里衮、舒赫德、秦蕙
    田、阿桂、陈宏谋、杨锡绂、杨廷璋、李侍尧、苏昌、阿尔泰太子太保，庄有恭、
    刘藻太子少保。丙戌，上临奠履亲王允祹。丁未，免江苏铜山等九州县水灾额赋。

        十一月甲寅朔，召成衮扎布来京，以扎拉丰阿署乌里雅苏台将军，雅郎阿留科
    布多。辛酉，河东河道总督张师载卒，以叶存仁代之。调阿思哈为河南巡抚，明山
    为广东巡抚，明德为陕西巡抚，辅德为江西巡抚，常钧为湖北巡抚。以杨应琚兼署
    甘肃巡抚。丁卯，大学士梁诗正卒。己卯，以杨廷璋为体仁阁大学士，仍留闽浙总
    督任。

        十二月乙酉，免直隶延庆等十州县雹旱灾额赋。丁亥，赈甘肃皋兰等十二县
    旱灾饥民。辛卯，赈山东济宁等八州县卫水灾。乙未，召国多欢来京，调富僧阿为
    黑龙江将军。庚子，休致左都御史梅成卒。丁未，命绰克托赴乌鲁木齐办事，代
    旌额里回京。

        二十九年春正月癸丑朔，赈山东济宁等七州县卫、甘肃永昌等二十四州县灾
    民。甲戌，加赈云南江川等五州县地震灾民，并免额赋。己卯，朝鲜入贡。

        二月丁亥，命阿敏尔图驻藏办事，代福鼐回京。甲午，上谒泰陵。乙未，命观
    音保赴伊犁，代爱隆阿回京。己亥，上还京师。己酉，免上年直隶蔚州雹灾、万全
    县旱灾额赋。辛亥，免湖北沔阳等三州县卫上年水灾额赋。

        三月癸丑，太子太傅、大学士来保卒。乙卯，移陕甘总督驻兰州，兼管甘肃巡
    抚事，裁甘肃巡抚。移固原提督回驻西安。改河州镇总兵为固原镇总兵。免山东济
    宁等七州县卫上年水灾额赋。庚申，上临故大学士来保第赐奠。免江苏铜山等二十
    八州县卫上年水灾额赋。壬戌，命兆惠署工部尚书，阿桂赴西宁会同七十五及章嘉
    呼图克图选派郭罗克头目。

        夏四月甲午，赈甘肃金县等县旱灾。

        五月壬子朔，谕粤海关官贡毋进珍珠等物。辛酉，以讬恩多署兵部尚书。

        六月癸未，赈湖南武冈等州县水灾。甲申，命玉桂赴北路，代扎拉丰阿回京。
    丁亥，河东河道总督叶存仁卒，以李宏代之。庚寅，奉天宁远等州县蝗。丁酉，赈
    广东英德等县水灾。甲辰，调苏昌为闽浙总督，李侍尧为两广总督，明山署之。调
    吴达善为湖广总督。以刘藻为云贵总督。乙巳，调常钧为云南巡抚。以王检为湖北
    巡抚。丁未，命阿尔泰回四川总督。

        秋七月辛亥朔，以杨应琚为大学士，留陕甘总督任，陈宏谋协办大学士。壬子，
    命常钧暂兼署湖广总督，刘藻兼署云南巡抚。甲子，湖北黄梅等州县江溢，命抚恤
    灾民。丙寅，湖南湘阴等州县湖水溢，命赈恤灾民。丁卯，上奉皇太后秋狝木兰。
    癸酉，上奉皇太后驻跸避暑山庄。丁丑，赈安徽当涂等州县水灾。

        八月辛巳，免甘肃皋兰等三十二州县本年旱灾额赋。壬辰，谕阿尔泰等晓谕
    绰斯甲布九土司会攻金川。戊戌，上奉皇太后巡幸木兰，行围。秦蕙田以病解任，
    以刘纶兼署礼部尚书。庚子，增伊犁、雅尔等处领队大臣各二员。以绰克托为塔尔
    巴哈台参赞大臣。命伍弥泰等仍留乌鲁木齐办事。

        九月己未，命刑部侍郎阿永阿会同吴达善谳湖南新宁县民传帖罢市狱。癸亥，
    赈江西南昌等八县水灾，并免额赋。丙寅，刑部尚书秦蕙田卒，以庄有恭代之，暂
    留江苏巡抚任。己巳，上奉皇太后回驻避暑山庄。

        冬十月癸巳，乔光烈以新宁罢市狱褫职，调图勒炳阿为湖南巡抚。以方世俊为
    贵州巡抚。丙申，以讬恩多为理籓院尚书。辛丑，山东进牡丹。壬寅，赈江苏上元
    等六州县灾民。癸卯，召锺音回京。调富明安赴叶尔羌办事。甲辰，赈安徽怀宁等
    十九州县卫水灾。

        十一月壬子，赈甘肃皋兰等二十州县旱灾。癸丑，筑呼图壁城成，赐名曰景
    化。丙辰，免湖南武冈等二州县水灾额赋。赈甘肃皋兰等十五州县水雹灾。乙丑，
    协办大学士、户部尚书兆惠卒，上临奠。丁卯，以阿里衮为户部尚书、协办大学士。
    调讬恩多为兵部尚书。以五吉为理籓院尚书，兆德为正黄旗领侍卫内大臣。

        十二月戊寅朔，以常复为乌里雅苏台参赞大臣。戊子，赈湖北黄梅等州县水灾。
    甲午，礼部尚书陈德华病免，调董邦达代之。以杨廷璋为工部尚书。

        三十年春正月戊申，以皇太后四巡江、浙，免江苏、安徽、浙江历年因灾未完
    丁漕。赈甘肃皋兰等二十九州县旱灾、湖北监利等四县水灾有差。癸丑，刘纶丁
    忧，命庄有恭以刑部尚书协办大学士。以于敏中为户部尚书。调明德为江苏巡抚，
    和其衷为陕西巡抚。以彰宝为山西巡抚，文绶护之。壬戌，上奉皇太后启跸南巡。
    癸亥，免直隶、山东经过州县额赋十分之三。

        二月戊子，上奉皇太后渡河。阅清口东壩木龙、惠济闸。命阿桂赴伊犁办事。
    壬辰，免江苏州县乾隆二十八年以前熟田地丁杂款旧欠，并经过州县本年额赋之半。
    丙申，上奉皇太后渡江。己亥，朝鲜入贡。

        闰二月丙午朔，上奉皇太后临幸苏州府。上谒文庙。己酉，免江宁、苏州、杭
    州附郭诸县本年丁银。免浙江经过州县本年额赋之半。辛亥，丑达改叶尔羌办事。
    命索琳赴库伦办事。以额尔景额为喀什噶尔参赞大臣。壬子，上奉皇太后临幸杭州
    府。乙卯，乌什回人作乱，戕办事大臣素诚。丁巳，加沈德潜、钱陈群太子太傅。
    命明瑞进剿乌什。庚申，命明瑞、额尔景额总理乌什军务，明瑞节制各军。命阿桂、
    明亮赴伊犁办事。辛酉，舒赫德留京办事。以讬恩多署工部尚书。戊辰，调明山为
    江西巡抚，王检为广东巡抚，李侍尧兼署。以李因培为湖北巡抚。己巳，赐伊犁新
    筑驻防城名曰惠远，哈什回城曰怀顺。乙亥，免江苏上元等五县上年水旱灾额赋。

        三月丙子朔，赈湖北汉阳等七州县上年水灾。上幸焦山。戊寅，上奉皇太后驻
    江宁府。壬午，上诣明太祖陵奠酒。幸尹继善署。观音保剿乌什逆回失利。甲申，
    以冯钤为湖南巡抚，宋邦绥为广西巡抚。丙戌，上奉皇太后渡江。丁亥，果郡王弘
    適卒。甲午，以京察予大学士傅恆等叙。乙未，上阅高家堰堤，奉皇太后渡河。召
    尹继善入阁办事。以高晋为两江总督。调李宏为江南河道总督，以李清时为河东河
    道总督。壬寅，追论素诚贪淫激变罪，籍产，戍其子于伊犁。以纳世通、卡塔海讳
    匿败状，籍产治罪。命永贵赴喀什噶尔办事。以讬恩多署礼部尚书。癸卯，上渡河。

        夏四月丙午朔，赈甘肃河州等三十六州县上年雹水旱霜灾。庚戌，免湖北汉
    阳等十二州县卫上年水灾额赋。辛亥，追予故刑部尚书王士祯谥文简。丁巳，上奉
    皇太后驻德州。庚申，裁江苏淮徐海道。丙寅，上还京师。庚午，上迓皇太后居申
    昜春园。辛未，哈萨克使臣鄂托尔济等入觐。

        五月乙亥，晋封喀尔喀郡王罗布藏多尔济为亲王。乙酉，上临果郡王弘適殡所，
    及简勤亲王奇通阿园寝赐奠。以和阗办事大臣和诚婪索回人，夺职逮问。命伊勒图
    赴塔尔巴哈台办事。辛卯，京师地震。丁酉，免安徽怀宁等十九州县卫上年水灾额
    赋。甲辰，纳世通、卡塔海贻误军务，正法。

        六月己酉，以杨廷璋署两广总督，明山暂署，董邦达署工部尚书。乙卯，晋封
    令贵妃魏氏为皇贵妃。己巳，谕明瑞勿受乌什逆回降。

        秋七月辛巳，上奉皇太后秋狝木兰。戊子，以官保为左都御史。乙未，前和阗
    办事大臣和诚以贪婪鞫实，正法。丁酉，夺喀尔喀亲王桑斋多尔济爵。

        八月甲辰朔，减朝审、秋审缓决三次以上刑。己未，上幸木兰行围。庚申，赈
    甘肃靖远等十一县旱灾。甲子，甘肃宁远等州县地震，命赈恤，并免本年额赋。

        九月丙子，赈山东章丘等二十一州县水灾。戊寅，命尹继善管兵部，刘统勋管
    刑部。乌什叛回以城降。乙酉，以高恆为总管内务府大臣。辛卯，以明瑞等未将乌
    什叛人殄诛，送往伊犁，下部严议。辛丑，以李侍尧署工部尚书。

        冬十月己酉，明瑞、阿桂以办乌什事务错缪，褫职留任。赈长芦属沧州等三场
    水灾。己巳，杨应琚陛见。命和其衷署陕甘总督，汤聘署陕西巡抚。

        十一月癸酉，免江苏海州等六州县本年旱灾额赋。乙酉，以吏部尚书傅森年老，
    授内大臣，调讬恩多代之。以讬庸为兵部尚书。调冯钤为安徽巡抚。庚寅，丑达以
    扶同桑斋多尔济私与俄罗斯贸易，正法。明瑞等以尽诛乌什附逆回众奏闻。辛卯，
    赈山东章丘等十八州县水灾，甘肃狄道等十二州县雹霜灾。甲午，以阿桂为塔尔巴
    哈台参赞大臣，代安泰回京。丁未，解阿桂工部尚书，以蕴著代之。以嵩椿为绥远
    城将军。戊申，赈甘肃靖远等十一县旱灾，并免额赋。乙卯，赈山东齐河等十五
    州县水灾。丁卯，命讬恩多兼署兵部尚书。壬辰，封皇五子永祺为荣亲王。

        十二月戊午，以陕西泾阳县贡生张璘七世同居，赐御制诗章、缎匹。

        国学网站独家推出

亦凡公益图书馆(Shuku.net)

下一卷 回目录