                               本纪十  高宗本纪一

        高宗法天隆运至诚先觉体元立极敷文奋武钦明孝慈神圣纯皇帝，讳弘历，世宗
    第四子，母孝圣宪皇后，康熙五十年八月十三日生于雍亲王府邸。隆准颀身，圣祖
    见而锺爱，令读书宫中，受学于庶吉士福敏，过目成诵。复学射于贝勒允禧，学火
    器于庄亲王允禄。木兰从狝，命侍卫引射熊。甫上马，熊突起。上控辔自若。圣祖
    御枪殪熊。入武帐，顾语温惠皇太妃曰：“是命贵重，福将过予。”

        雍正元年八月，世宗御乾清宫，密书上名，缄藏世祖所书正大光明扁额上。五
    年，娶孝贤皇后富察氏。十一年，封和硕宝亲王。时准噶尔役未竟，又有黔苗兵事，
    命上综理军机，谘决大计。

        十三年八月丁亥，世宗不豫。时驻跸圆明园，上与和亲王弘昼朝夕谨侍。戊子，
    世宗疾大渐，召庄亲王允禄，果亲王允礼，大学士鄂尔泰、张廷玉，领侍卫内大臣
    丰盛额、讷亲，内大臣户部侍郎海望入受顾命。己丑，崩。王大臣请奉大行皇帝还
    宫。庄亲王允禄等启雍正元年立皇太子密封，宣诏即皇帝位。寻谕奉大行皇帝遗命，
    庄亲王允禄、果亲王允礼、鄂尔泰、张廷玉辅政，并令鄂尔泰复任，以鄂尔泰因病
    请假也。以遗命尊奉妃母为皇太后，复奉懿旨以上元妃为皇后。召大学士硃轼回京。
    命大学士嵇曾筠总理浙江海塘工，赵弘恩署江南河道总督。大行皇帝大殓，命以乾
    清宫南庑为倚庐。庚寅，命总理事务王大臣议行三年丧。命履郡王允祹暂管礼部事
    务。召张照回京，以张广泗总理苗疆事务，大学士迈柱署湖广总督。谕大将军查郎
    阿驻肃州，与刘于义同掌军务，北路大将军平郡王福彭坚守。饬扬威将军哈元生等
    剿抚苗疆。癸巳，颁大行皇帝遗诏。

        九月丁酉朔，日食。高起、宪德俱罢，仍带尚书衔。以鄂尔泰总理兵部事，果
    亲王允礼总理刑部事，庄亲王允禄总理工部事，甘汝来为汉兵部尚书，傅鼐署满兵
    部尚书。己亥，上即位于太和殿，以明年为乾隆元年。庚子，定三年丧制，却群臣
    以日易月之请。命大学士硃轼协同总理事务王大臣办事。辛酉，召史贻直来京。壬
    寅，止进献方物。禁内廷行走僧人招摇。颁乾隆元年时宪书。铸乾隆通宝。遣官颁
    诏朝鲜。丙辰，赈甘肃兰州、平凉等处旱灾。丙午，命庆复往北路军营，代回福彭。
    手敕额驸策凌勿离军营。丁未，大行皇帝梓宫安奉雍和宫。戊申，上诣雍和宫行礼。
    自是日至乙卯以为常。己酉，赏庄亲王允禄、果亲王允礼双俸，鄂尔泰、张廷玉世
    袭一等轻车都尉，硃轼世袭骑都尉。庚戌，召杨名时来京。辛亥，命海望署户部尚
    书，傅鼐署刑部尚书。乙卯，上诣雍和宫行大祭礼。奉皇太后居永仁宫。是日，上
    移居养心殿。命廷臣轮班条奏，各举所知。戊午，赏李绂侍郎衔，命管户部三库事。
    己未，上诣雍和宫梓宫前行月祭礼。自是迄奉移，每月如之。再免民欠丁赋，并谕
    官吏侵蚀者亦免之。逮傅尔丹下狱。庚申，开乡会试恩科。免贵州被扰州县之额赋，
    未扰者停征。辛酉，上诣田村孝敬皇后梓宫前致祭。以本年乡试弊多，逮治考官顾
    祖镇、戴瀚。大学士马齐乞休，允之。癸亥，召署河东盐政孙家淦来京，以侍郎用。

        冬十月丙寅朔，飨太庙，遣裕亲王广保代行。命副将军常德赴北路军营。丁卯，
    申禁各省贡献。以张广泗为征苗经略，扬威将军哈元生、副将军董芳以下俱听节制。
    庚午，命履郡王允祹管礼部，召原任尚书涂天相来京。辛未，以任兰枝为礼部尚书。
    壬申，免江南等省漕粮芦课及学租杂税。命治曾静、张熙罪。加左都御史福敏太子
    太保。以王大臣办事迟延疏纵，申谕严明振作，毋与用宽之意相左。调徐本为刑部
    尚书，涂天相为工部尚书。丙子，以刘勷为直隶河道总督。丁丑，起彭维新为左都
    御史。命徐本军机处行走。癸未，停诸王兼管部院事。甲申，授海望户部尚书。己
    丑，命来保署工部尚书，兼管内务府。癸巳，傅尔丹、岳锺琪、石云倬、马兰泰论
    斩。甲午，改讷亲、海望、徐本为协办总理事务，纳延泰行走，如班第等例。丰盛
    额、莽鹄立罢。庚子，张照下狱鞫治。壬寅，湖北忠★等十五土司改土归流，分置
    一府五县，于恩施县建府治，名曰施南府，分设县治，名曰宣恩、来凤、咸丰、利
    川。乙巳，申谕荐举博学鸿词。丁未，上大行皇帝尊谥曰敬天昌运建中表正文武英
    明宽仁信毅大孝至诚宪皇帝，庙号世宗，次日颁诏覃恩有差。免四川巴县等旱灾额
    赋。戊申，召迈柱来京，以史贻直署湖广总督。庚戌，以孙嘉淦为左都御史。癸丑，
    命庆复为定边大将军，赴北路军营。命孙嘉淦仍兼管吏部。谕赦降苗罪。免贵州三
    年内耗羡。丙辰，上诣田村上孝敬宪皇后尊谥曰孝敬恭和懿顺昭惠佑天翊圣宪皇后，
    次日颁诏覃恩有差。改河东总督仍为河南巡抚，以傅德为之。丁巳，授锺保湖南巡
    抚，俞兆岳江西巡抚。命岱林布为右卫将军。己未，以平郡王福彭协办总理事务。
    董芳、元展成、德希寿褫职逮问，夺哈元生扬威将军，命经略张广泗兼贵州巡抚。
    癸亥，赏阿其那、塞思黑子孙红带，收入玉牒。甲子，以王大臣会刑部夹讯李禧、
    耿韬，命审讯大臣宜存大体。

        十二月丙寅朔，以博第为吉林将军，吴礼布为黑龙江将军。复设川陕总督，裁
    四川总督。戊辰，赈安徽泗州、湖北潜江水灾。癸酉，免浙江、山东、福建、广东
    盐场欠课。戊寅，上皇太后徽号曰崇庆皇太后，次日颁诏覃恩有差。己卯，以准噶
    尔遣使请和，命喀尔喀扎萨克等详议定界事宜。庚辰，调傅鼐为刑部尚书，仍兼管
    兵部。甲申，磔曾静、张熙于巿。都统李禧以赃，尚书高起以欺罔，俱论斩。丙戌，
    命嵇曾筠兼管浙江巡抚。以高斌为江南河道总督。设归化城将军及副都统。辛卯，
    晋封讷亲一等公，世袭。

        乾隆元年春正月丙申朔，上诣堂子行礼。至观德殿更素服，诣雍和门行礼毕，
    率诸王大臣诣慈宁宫行礼。御太和殿受朝，不作乐，不宣表。戊戌，命北路参赞大
    臣萨木哈回京。辛丑，祈穀于上帝，亲诣行礼。自是每年如之。癸卯，建京师先蚕
    坛。准噶尔台吉噶尔丹策零遣使贡方物。丁未，准噶尔贡使吹纳木喀入觐。召大将
    军庆复回京。命伊勒慎、阿成阿、哈岱为参赞大臣，协同额驸策凌办事，驻鄂尔坤。
    命都统王常、侍郎柏修往鄂尔坤勘屯田。丙辰，以顾琮署江苏巡抚。己未，署湖南
    永州镇总兵崔起潜妄劾鄂尔泰、张广泗，褫职逮治。南掌入贡。庚辰，上启跸谒陵。
    癸亥，上谒昭西陵、孝陵、孝东陵、景陵。赈台湾诸罗县地震灾民。赈甘肃固原、
    四川忠州等州县旱灾。

        二月丙寅，上还京师。戊辰，祭大社、大稷，上亲诣行礼。自是每年如之。以
    补熙署漕运总督。甲戌，遣准噶尔来使归，诏以遵皇考谕旨，酌定疆界，赍示噶尔
    丹策零。乙卯，赐准噶尔台吉噶尔丹策零敕书，斥所请以哲尔格西喇呼鲁苏为界，
    及专令喀尔喀内徙。庚辰，命迈柱兼管工部。申饬陈奏谬妄之谢济世、李徽、陈世
    倌等。加杨名时礼部尚书衔，管国子监祭酒事。辛酉，朝鲜国王李昑遣使进香，赏
    赉如例。甲申，命改嵇曾筠为浙江总督，兼管两浙盐政。郝玉麟以闽浙总督专管福
    建事。戊子，定世宗山陵名曰泰陵。己丑，达赖喇嘛及贝勒颇罗鼐遣使贡方物。辛
    卯，以程元章为漕运总督。癸巳，尹继善奏克空稗、台雄等寨。张广泗奏克大小丹
    江等处。

        三月庚子，释汪景琪、查嗣庭亲族回籍。乙巳，加上太祖尊谥曰太祖承天广运
    圣德神功肇纪立极仁孝睿武端毅钦安弘文定业高皇帝，孝慈皇后尊谥曰孝慈昭宪敬
    顺仁徽懿德庆显承天辅圣高皇后；太宗尊谥曰太宗应天兴国弘德彰武宽温仁圣睿孝
    敬敏昭定隆道显功文皇帝，孝端皇后尊谥曰孝端正敬仁懿哲顺慈僖庄敏辅天协圣文
    皇后，孝庄皇后尊谥曰孝庄仁宣诚宪恭懿至德纯徽翊天启圣文皇后；世祖尊谥曰世
    祖体天隆运定统建极英睿钦文显武大德弘功至仁纯孝章皇帝，孝惠皇后尊谥曰孝惠
    仁宪端懿慈淑恭安纯德顺天翼圣章皇后，孝康皇后尊谥曰孝康慈和庄懿恭惠温穆端
    靖崇天育圣章皇后；圣祖尊谥曰圣祖合天弘运文武睿哲恭俭宽裕孝敬诚信中和功德
    大成仁皇帝，孝诚皇后尊谥曰孝诚恭肃正惠安和淑懿俪天襄圣仁皇后，孝昭皇后尊
    谥曰孝昭静淑明惠正和安裕钦天顺圣仁皇后，孝恭皇后尊谥曰孝恭宣惠温肃定裕慈
    纯赞天承圣仁皇后。丁未，免四川凉山等处番民额赋。己酉，免肃州威鲁堡回民旧
    欠。庚戌，以固原提督樊廷为驻哈密总督。乙卯，免广东归善等四县加增渔税及通
    省逋赋。

        夏四月丙寅，免江南阜宁等州县缓征漕粮。壬申，命王常、海澜为参赞大臣，
    协同额驸策凌办事。以高其倬为湖北巡抚，暂署湖南巡抚。戊寅，以王士俊为四川
    巡抚。辛巳，贵州提督哈元生褫职逮问。裁直隶副总河，以总督兼管河务。戊子，
    赐金德瑛等三百三十四名进士及第出身有差。壬辰，布鲁克巴部诺颜林沁齐垒喇布
    济至西藏请上安，并贡方物。

        五月丁未，赈河南永城县水灾。壬子，命江南副总河移驻徐州。甲寅，免四川
    南溪等州县被风雹额赋。乙卯，朝鲜国王李昑表贺登极及尊崇皇太后，并进方物。
    乙巳，暹罗国王参立拍照广拍马嘘六坤司尤提雅菩挨表谢赐扁，并贡方物。庚辰，
    免甘肃伏羌等州县地震伤亡缺额丁银。

        六月戊辰，赈江苏萧县等州县水灾。己巳，以庆复署吏部尚书，仍兼署户部事。
    癸酉，授张广泗贵州总督，兼管巡抚事。以尹继善为云南总督。

        秋七月癸巳朔，以贵州流民多就食沅州，免沅州额赋。甲午，召总理事务王大
    臣九卿等，宣谕密书建储谕旨，收藏于乾清宫正大光明扁额上。己亥，免贵州通省
    本年额赋。辛丑，除古州等处苗赋。甲辰，免崔起潜罪。丙午，赈江西安福水灾。
    辛亥，追谥明建文皇帝为恭闵惠皇帝。赈江南萧、砀等州县卫水灾。丁巳，赈甘肃
    陇西等州县水雹灾。戊午，调锺保为湖北巡抚，高其倬为湖南巡抚。赈湖北汉川等
    五州县卫水灾。癸酉，逮问王士俊，寻论斩。赈广东南海、潮阳等县水灾。

        八月戊辰，祭大稷、大社，上亲诣行礼。自是每岁如之。准噶尔部人孟克来降。
    庚午，尚书傅鼐有罪免。乙卯，赈河南南阳等五县水灾。乙酉，赈喀喇沁饥。丁亥，
    兵部尚书通智免，以奉天将军那苏图代之。调博第为奉天将军。以吉尔党阿为宁古
    塔将军。赈陕西神木、府谷雹灾。辛卯，赈浙江兰溪等六县、江南溧水等二十四州
    县、湖北潜江等九州县卫水灾。

        九月丙申，免张照、哈元生、董芳、元展成、德希寿贻误苗疆罪。丁酉，礼部
    尚书杨名时卒。戊戌，以庆复为刑部尚书，兼管吏部。命傅鼐暂署兵部尚书。庚子，
    停本年秋决。癸卯，赈浙江安吉等四县水灾。丙午，上临大学士硃轼第视疾。免江
    西安福水灾额赋。庚戌，大学士硃轼卒，上亲临赐奠。壬子，赈安徽宿州等二十州
    县卫水灾。致仕大学士陈元龙卒。乙卯，赈江苏萧县等三州县水灾。己未，御试博
    学鸿词一百七十六人于保和殿，授刘纶等官。赈江苏无锡等十三州卫水灾。准噶尔
    台吉车林等来降。

        冬十月壬戌，以邵基为江苏巡抚。乙丑，除浙江仁和等州县水灾额赋。庚午，
    调岳濬为江西巡抚，以法敏为山东巡抚。辛未，上奉皇太后送世宗梓宫至泰陵。庚
    辰，上奉皇太后还京师。

        十一月甲午，上始御乾清门听政。加嵇曾筠太子太傅。命徐本为东阁大学士，
    仍兼管刑部。以孙家淦为刑部尚书，杨汝穀为左都御史。以额尔图为黑龙江将军。
    丙申，免云南楚雄等四府州县额赋。丁酉，赈安徽霍丘等三县卫、湖北汉川等十三
    县一水灾。己酉，冬至，祀天于圜丘，上亲诣行礼。自是每年如之。己未，赈陕西
    定边雹灾，江南长洲等十二州县卫水灾。

        十二月辛酉，赈巴林郡王等四旗旱灾。甲子，赈江苏娄、溧水等十三州县水灾。
    乙丑，改江南寿春协为镇，设总兵。己巳，免陕西府谷、神木本年雹灾额赋。移南
    河副总河驻徐州。丁丑，免安徽泗州卫屯田、长芦、广云灶地水灾额赋。丁亥，岱
    林布改江宁将军。以王常为建威将军，雅尔图为参赞大臣。免两淮莞渎等三场水灾
    额赋。

        是岁，朝鲜、南掌、暹罗、安南来贡。

        二年春正月庚寅朔，免朝贺。庚子，召赵弘恩来京。以庆复为两江总督。调那
    苏图为刑部尚书。以讷亲为兵部尚书。乙巳，以杨超曾为广西巡抚。丙午，释王士
    俊。戊子，李卫劾治诚亲王府护卫嘱讬。上嘉之，赏四团龙褂。

        二月丙寅，安南国王黎维祜卒，嗣子黎维祎遣使告哀，并贡方物。癸酉，赈江
    苏高邮水灾。戊寅，遣翰林院侍读嵩寿、修撰陈倓册封黎维祎为安南国王。庚辰，
    孝敬宪皇后发引，上奉皇太后送至泰陵。

        三月庚寅，葬世宗于泰陵，孝敬宪皇后祔。壬辰，上还京师。癸巳，世宗宪皇
    帝、孝敬宪皇后升祔太庙，颁诏覃恩有差。辛丑，命保德等颁升祔诏于朝鲜。甲辰，
    涂天相罢。以赵弘恩为工部尚书。以顾琮协办吏部尚书。戊申，命翰林、科道轮进
    经史奏议。庚戌，移右卫将军驻归化新城，增副都统二。辛亥，调硕色为四川巡抚。
    壬子，调杨永斌为湖北巡抚。

        四月甲子，以旱命刑部清理庶狱。乙卯，训饬建言诸臣。己巳，疏濬清口并江
    南运河。赈江苏江宁、常州二府旱灾。甲戌，祀天于圜丘，奉世宗配飨，次日颁诏
    覃恩有差。是日，雨。释傅尔丹、陈泰、岳锺琪。丙子，免顺天直隶额赋。己卯，
    召尹继善来京。以张允随署云南总督。甲申，免湖北汉川等五州县卫水灾额赋。南
    掌入贡。丁亥，免江苏萧、砀二县水灾额赋。

        五月壬辰，赐于敏中等三百二十四人进士及第出身有差。癸巳，免湖北荆州、
    安陆二府水灾额赋。乙未，赈河南南阳等十二州县水灾。戊戌，御试翰林、詹事等
    官，擢陈大受等三员为一等，馀各升黜有差。准本年新进士条奏地方利弊。戊申，
    免山东正项钱粮一百万两。辛亥，祭地于方泽，奉世宗配飨。除广东开建、恩平二
    县米税。乙卯，除湖南永州等处额外税。免安徽宿州水灾额赋。免浙江仁和等四州
    县水灾额赋。赈陕西商南、肤施等县雹灾。甲戌，以御门听政，澍雨优渥，赐执事
    诸臣纱疋有差。辛酉，命直隶试行区田法。戊戌，赈安徽石埭等六州县水灾。

        秋七月戊子，以永定河决，遣侍卫策楞等分赴卢沟桥、良乡抚恤灾民。癸卯，
    命侍卫松福等往文安、霸州等处抚恤灾民。乙未，命顾琮勘永定河冲决各工。丙申，
    赈山东德平、阳穀等州县旱雹各灾。壬寅，赈顺直宛平、清苑等八十一州县卫旱灾。
    御试续到博学鸿词于体仁阁，授万松龄等官。丙辰，命各省蠲免额赋，已输者抵作
    次年正赋，著为令。赈安徽黟县等十四州县水灾。

        八月丁巳朔，赈陕西安塞等三县雹灾。湖南城步县瑶匪平。赈抚甘肃平番等四
    县旱灾。命巡漕御史四员分驻淮安、济宁、天津、通州。甲戌，命鄂尔泰详勘直隶
    河道水利。丙子，以顾琮署直隶河道总督。丁丑，免江苏砀山水灾未完额赋十分之
    七。壬午，复设贵州威宁镇总兵官。筑浙江鱼鳞大石海塘。免山东历城等二十八州
    县卫本年旱灾额赋。甲申，赈甘肃会宁旱灾，福建霞浦等州县水灾。

        九月辛卯，调北路参赞大臣哈岱回京，以玛尼代之。乙未，准噶尔回民米尔哈
    书尔来降。乙未，以杨永斌为江苏巡抚。己亥，赈福建闽县等沿海风灾。甲辰，训
    饬科道毋挟私言事。召史贻直入都。以德沛为湖广总督，元展成为甘肃巡抚。赈山
    西兴县等十二州县旱灾。辛亥，赈甘肃宁夏县水灾。癸丑，免云南宁州上年夏税。
    乙卯，以那苏图署兵部尚书。

        闰九月癸亥，免河南西华等四县本年水灾额赋。丁卯，以尹继善为刑部尚书，
    兼办兵部事。调庆复为云南总督。以那苏图为两江总督。甲戌，赈长芦、芦台等场
    水灾灶户。除江西袁州、饶州二府杂税。丙子，马兰峪陵工竣。辛巳，赈福建霞浦
    等二县风灾。壬午，赈奉天小清河驿水灾。以云南布政使陈宏谋渎奏本省垦务，下
    部严议。赈江苏上元等二十五州县水灾，并加赈有差。赈贵州安顺等府县雹灾。

        冬十月乙酉朔，赈山西永济等三县霜灾。丁亥，修盛京三陵。戊子，上诣东陵。
    辛卯，上谒昭西陵、孝陵、孝东陵。乙未，上还京师。丙申，安西镇总兵张嘉翰坐
    剥削军需论斩。以崔纪为陕西巡抚，尹会一为河南巡抚，张楷为湖北巡抚。己亥，
    大学士尹泰乞休，温谕留之。癸卯，赈山东齐河等二十八州卫水灾。免江南淳县本
    年蟲灾额赋，桃源等三县未完银米。丁未，赈黑龙江水灾。戊申，修奉先殿。辛亥，
    免甘肃平番旱灾额赋。

        十一月乙卯，赈安徽寿州、霍丘旱灾。免陕西靖边等八州县本年水灾额赋。丁
    巳，朝鲜国王李昑请封世子李愃，礼部言年未及岁，上特允之。癸亥，赈贵州郎岱
    等三县雹灾。乙丑，除山西河津被水额赋。丙寅，赈安徽太平等十一州县卫水灾。
    辛未，上诣泰陵，改总管为副都统。免江南铜山、砀山二县逋赋。壬寅，祭告泰陵，
    上释服。乙亥，赈甘肃环县、兰州，广东三水等十县旱灾。上还京师。戊寅，皇太
    后圣寿节，御慈宁宫，上率诸王大臣行庆贺礼。自是每年如之。己卯，免山西兴县
    等四州县旱灾丁银。庚辰，命仍设军机处，以大学士鄂尔泰、张廷玉，尚书讷亲、
    海望，侍郎纳延泰、班第为军机大臣。

        十二月甲申朔，漕运总督补熙免，以查克丹代之。以来保为工部尚书。免江南
    阜宁上年水灾额赋。丁亥，上御太和殿，册立嫡妃富察氏为皇后。戊子，奉皇太后
    御慈宁宫，上率诸王大臣行庆贺礼毕，上御太和殿，群臣庆贺，颁诏覃恩有差。辛
    卯，免江苏溧水等十二州县水灾额赋。壬辰，赈陕西府谷等三县雹灾。甲午，以册
    立皇后礼成，加上皇太后徽号曰崇庆慈宣皇太后。奉皇太后御慈宁宫，上率诸王大
    臣行庆贺礼，次日颁诏覃恩有差。己亥，免直隶本年旱灾灶课。免甘肃宁夏水灾额
    赋。壬寅，鄂尔泰封三等伯。赈福建闽县等六县、广东海康等七县风潮灾。大学士
    迈柱乞病，许之。琉球贡方物。癸卯，张廷玉封三等伯。辛亥，赈涿州水灾。

        三年春正月甲寅朔，上初举元正朝贺，率王以下文武大臣诣寿康宫庆贺皇太后，
    礼成，御太和殿受贺。自是每年元正如之。乙卯，以福敏为武英殿大学士，马尔泰
    为左都御史。辛酉，祈穀于上帝，奉世宗配享。癸亥，命举行经筵。甲子，上初幸
    圆明园，奉皇太后居申昜春园。戊辰，御正大光明殿，赐朝正外籓及内大臣、大学
    士宴。癸酉，以硃藻为直隶河道总督，顾琮协理河道事。丁丑，准噶尔噶尔丹策零
    遣使奉表至京，并进貂皮。遣侍郎阿克敦充正使，御前侍卫旺扎尔、乾清门台吉额
    默根充副使，赍敕往准噶尔议定界。己卯，上自圆明园还宫。辛巳，以谒泰陵，命
    鄂尔泰在京总理事务。

        二月丁亥，释奠先师孔子。戊子，幸圆明园。癸巳，准噶尔使入觐，赏银币有
    差。戊戌，上谒泰陵。己亥，上祭泰陵。辛丑，上幸南苑行围。壬寅，上还京师。
    丙午，举行经筵。自是每季仲月举行一次，岁以为常。丁未，免山东齐河等三十二
    州县卫水灾额赋。辛亥，上亲耕耤田，加一推。自是每年如之。壬子，赵弘恩以纳
    贿夺职，以高其倬为工部尚书，张渠为湖南巡抚。

        三月癸丑朔，赈福建闽县等八县飓风灾。甲寅，上诣太学释奠，御彝伦堂，命
    讲中庸、尚书。乙卯，调崔纪为湖北巡抚，张楷为西安巡抚。己未，免江苏六合等
    十二州县水灾额赋，广东三水等十州县旱灾额赋。辛酉，赈江苏上元等二十五州县
    卫水灾，并免额赋。丁卯，上诣黑龙潭祈雨。辛未，免甘肃兰州等处旱灾额赋。壬
    申，以旱命刑部清理庶狱。癸酉，免安徽太平等十一州县卫水灾额赋。丁丑，免湖
    北沔阳州逋赋。

        夏四月甲申，以旱申命求言。停督抚贡献。理籓院尚书僧格休致，以纳延泰代
    之。己丑，调孙嘉淦为吏部尚书，以赵国麟为刑部尚书，孙国玺为安徽巡抚。壬辰，
    命顾琮往直隶会同硃藻办理河工。免长芦芦台等场、衡水等州县水灾额赋。

        五月癸丑，赈陕西蒲城等十州县雹灾。己未，赈山东章丘等州县卫雹灾。庚申，
    赈陕西雒南等八州县雹灾。壬戌，贵州定番州苗阿沙等作乱，张广泗讨平之。辛未，
    调额尔图为奉天将军，博第为黑龙江将军。乙亥，免江南松江府额赋。辛巳，赈陕
    西靖边等八州县旱灾。

        六月庚寅，赈山东东平等四州县雹灾。丙午，左都御史杨汝穀乞休，允之。

        秋七月壬子，起前左都御史彭维新为原官。丁巳，免福建诏安县旱灾额赋。癸
    亥，免浙江温州等卫漕欠。乙丑，调史贻直为工部尚书，高其倬为户部尚书。丁卯，
    命查郎阿入阁办事。调鄂弥达为川陕总督。以马尔泰为两广总督，查克丹为左都御
    史，讬时为漕运总督。大学士尹泰乞休，允之。

        八月丙戌，江苏海州、山东郯城等州县蝗。赈湖南石门县、甘肃武威等三县水
    灾。己丑，海望丁忧，以讷亲暂署户部尚书。己亥，奉皇太后谒泰陵。癸卯，上诣
    泰陵行三周年祭礼。丙午，上奉皇太后驻跸南苑，上行围。戊申，赈安徽望江等四
    十八州卫旱灾。

        九月庚戌朔，上奉皇太后还宫。免陕西长安等十五州县雹灾额赋。赈山东招远
    县雹灾。戊午，免福建漳浦上年旱灾额赋。辛酉，命嵇曾筠入阁办事，兼理永定河
    务。裁浙江总督，复设巡抚，以郝玉麟仍为闽浙总督，卢焯为浙江巡抚。甲子，硃
    藻解任，遣讷亲、孙嘉淦往鞫之。以顾琮管总河印务。安南入贡。己巳，大学士尹
    泰卒。编修彭树葵进十思箴，上嘉赉之。赈甘肃碾伯等处旱灾。丁丑，免江苏江宁
    等五十二州县卫水灾额赋，并赈之。戊寅，赈台湾旱灾。

        冬十月庚辰朔，赈陕西安定等六州县雹灾。辛巳，免山东邹平等八州县本年雹
    灾额赋。壬午，免直隶被水州县逋赋。免江苏、安徽被灾各州县逋赋。辛卯，皇次
    子永琏薨，辍朝五日，以御极后，亲书永琏为皇太子密旨，一切典礼如皇太子仪。
    赈安徽怀宁等五十州县卫旱灾。壬辰，户部尚书高其倬卒。丙申，调任兰枝为户部
    尚书，赵国麟为礼部尚书，史贻直为刑部尚书，以赵殿最为工部尚书。丁酉，谥皇
    太子永琏为端慧皇太子。直隶总督李卫以病免，命孙嘉淦署之。己亥，赈浙江吉安
    等州县旱灾。庚子，朝鲜国王李昑表贺上皇太后徽号并册封皇后，又表谢恩封世子，
    附进方物。壬寅，上幸田村，奠端慧皇太子。癸卯，免江南、江西、河南漕欠。乙
    巳，授孙嘉淦直隶总督，以甘汝来为吏部尚书兼兵部，杨超曾为兵部尚书。丙午，
    授顾琮直隶河道总督。

        十一月己酉朔，复广东海南道为雷琼道，改高雷道为高廉道。庚戌，以孙嘉淦
    劾贝勒允祜，上嘉之，予议叙。允祜下宗人府严议。壬子，赈江苏华亭等六县卫旱
    灾。赈湖南石门县旱灾。癸丑，免奉天宁远等四州县蟲灾额赋。赈浙江归安、乌程，
    陕西绥德等四州县雹灾，湖北孝感等六州县旱灾。癸丑，免河南信阳等八州县旱灾
    额赋。赈湖北应山、四川忠州等三州县旱灾。乙丑，免江南淮安、徐州二府湖滩额
    租。免山东招远县雹灾额赋。庚午，大学士嵇曾筠以病乞休，允之。壬申，甘肃宁
    夏地震，水涌新渠，宝丰县治沈没，发兰州库银二十万两，命兵部侍郎班第往赈之。
    乙亥，吏部尚书性桂乞休，允之。丁丑，免直隶宣化各府州逋赋。

        十二月乙卯朔，调讷亲为吏部尚书。庚辰，赈四川射洪等六县水灾。赈两淮盐
    场本年旱灾。丙戌，彭维新褫职，以魏廷珍为左都御史。丁亥，甘肃宁夏地震。甲
    午，赈甘肃平番蟲灾。命大理寺卿汪★往江南总办河工。琉球国王尚敬遣使表贺登
    极，入贡。戊戌，准噶尔台吉噶尔丹策零遣哈柳等从侍郎阿克敦等至京师，进表。
    乙巳，准噶尔使哈柳等入觐，谕曰：“所奏游牧不越阿尔台，朕甚嘉之。托尔和、
    布延图卡伦内移，不可行。”

        四年春正月己酉，上御乾清宫西暖阁，召王、大臣、翰林、科道及督、抚、学
    政在京者九十九人赐宴，赋柏梁体诗。丁卯，免甘肃宁夏等五县地震被灾额赋。壬
    申，大学士嵇曾筠卒。赵国麟为大学士，调任兰枝为礼部尚书，以陈德华为户部尚
    书。

        二月己卯，调张渠为江苏巡抚，以冯光裕为湖南巡抚。丙戌，免直隶沧州等四
    州县、兴国等四场水灾灶地额赋。免贵州郎岱等四州县雹灾额赋。乙未，免甘肃
    靖远风灾额赋。丙申，准噶尔部人孟克特穆尔等来降。免陕西咸宁、镇安水灾，甘
    肃柳沟卫蟲灾额赋。戊戌，免湖南永顺、永绥新辟苗疆盐课。免浙江上虞等县逋赋。
    庚子，准噶尔台吉噶尔丹策零请以阿尔泰山为界，许之。免湖北锺祥等五县卫旱灾
    额赋。

        三月丁未朔，己酉，召雅尔图来京，以阿兰泰为北路参赞大臣。免安徽宿州等
    四州县逋赋。吏部奏行取届期，上命尚书、都御史、侍郎保举如陆陇其、彭鹏者。
    免湖北应山上年旱灾额赋。甲子，设热河兵备道，驻承德州。命讷亲协办大学士。
    戊辰，以旱灾特免直隶、江苏、安徽三省额赋。壬申，以魏廷珍为工部尚书。赈直
    隶文安等六县水灾。

        夏四月丁卯，免安徽寿州上年旱灾额赋。戊寅，免江苏丹阳等七县旱灾额赋。
    辛巳，赐庄有恭等三百二十八人进士及第出身有差。壬午，免长芦上年旱灾逋赋。
    丙戌，以旱申命求言。命刑部清理庶狱，减徒以下罪。甲午，免四川忠州等三州县
    旱灾额赋。乙未，以陈世倌为左都御史。癸卯，西藏巴勒布部库库木、颜布、叶楞
    三汗入贡。

        五月甲子，朝鲜国王李昑谢赐本国列传，进方物。戊辰，改筑浙江海宁石塘。
    辛未，致仕大学士马齐卒。癸酉，加鄂尔泰、张廷玉、福敏太保，徐本、讷亲太子
    太保，甘汝来、海望、鄂善、尹继昌、徐元梦、孙嘉淦、庆复太子少保。

        六月庚辰，调硕色为山东巡抚，方显为四川巡抚。甲辰，免甘肃赤金所上年被
    灾额赋。山东济南等七府蝗。曹县河决，仍赈被水六州县灾民。甘肃秦安等六州县
    雹灾。

        秋七月戊申，额驸策凌奏率兵驻鄂尔海西拉乌苏，并分兵驻鄂尔坤河、齐齐尔
    里克、额尔德尼招、塔密尔、乌里雅苏台附近，防范准噶尔。庚戌，以甘肃秦安等
    十五州县雹灾，命无论已未成灾，悉免本年额赋。辛酉，赈河南祥符等四十七州县
    水灾。壬戌，赈山东海丰等县场灶户。甲子，赈江苏睢宁等十三州县卫水雹各灾，
    湖北房县旱灾。丙寅，吏部尚书甘汝来卒。以郝玉麟为吏部尚书，宗室德沛为闽浙
    总督，以班第为湖广总督。己巳，赈安徽宿州雹灾。庚申，安南马郎叛人矣长等来
    降。赈山东利津等二县雹灾。壬申，赈直隶开州等州县、江苏海州等州县水灾。江
    苏淮安、安徽凤阳等府州蝗。

        八月丙子，御史张湄劾诸大臣阻塞言路。上斥为渐染方苞恶习，召见满、汉奏
    事大臣谕之。辛巳，赈河南商丘等州县水灾。壬午，叙张广泗经理苗疆功，授三等
    轻车都尉，黄廷桂等加衔、加级有差。戊子，赈山东历城等六十六州县卫所水灾，
    停征新旧额赋。庚寅，江苏金坛县贡生蒋振生进手钞十三经，赐国子监学正衔。

        九月乙巳朔，署广西提督谭行义以安南郑氏专柄，清化镇邵郡公及黎鷟起兵与
    郑氏内閧，奏闻。丙午，免江苏海州、赣榆二州被水漕粮。戊申，赈河南祥符等三
    十七州县水灾有差。丁巳，上奉皇太后谒陵。庚申，上谒昭西陵、孝陵、孝东陵、
    景陵。赈山东临邑等县水灾。癸亥，赈甘肃张掖东乐堡水灾。赈河南邓州等四州县
    水灾，山西榆次等三县旱灾。命停征江苏、安徽漕粮。上奉皇太后还宫。庚午，上
    以疾命和亲王弘昼代行孟冬时飨礼。免甘肃秦安等十五州县粮草三分之一，及灵州、
    碾伯等州县本年水雹各灾额赋。

        冬十月丁丑，准噶尔回人伊斯拉木定来降。庚辰，以江苏海州等四州县水灾，
    免逋赋。甲申，端慧皇太子周年，上幸田村奠酒。乙酉，赈山东历城等六十六州县
    水灾，给葺屋银。丁亥，免陕西兴平等十六州县雹灾额赋。己丑，庄亲王允禄、理
    亲王弘晰等缘事，宗人府议削爵圈禁。上曰：“庄亲王宽免。理亲王弘晰、贝勒弘
    昌、贝子弘普俱削爵。弘升永远圈禁。弘★王爵，系奉皇考特旨，从宽留王号，停
    俸。”丙申，释马兰泰。己亥，额鲁特札萨克多罗郡王、和硕额驸阿宝之妻和硕格
    格进顾实汗所传玉玺，谕还之。壬寅，召定边左副将军额驸策凌来京。封弘勚郡王，
    袭理亲王爵。癸卯，上幸南苑行围。

        十一月丙午，上行大阅礼，连发五矢皆中的，赐在事王大臣银币有差。戊申，
    以郝玉麟署两江总督。庚戌，召尹会一来京，以雅尔图为河南巡抚。赈江苏安东等
    十五州县水灾有差。壬申，免宁夏次年额赋。

        十二月癸酉朔，免山东金乡等六州卫水灾额赋。丙子，免浙江安吉等州县漕粮，
    河南罗山旱灾额赋。戊寅，弘晰坐问安泰“准噶尔能否到京，上寿算如何”，拟立
    绞。谕免死，永远圈禁，安泰论绞。免陕西榆林等十一州县逋赋。癸未，免河南祥
    符等四十四州县水灾额赋。乙酉，晋封贝勒颇罗鼐为郡王。庚寅，免河南商丘等十
    州县水灾额赋。壬辰，哈柳等入觐。甲午，召车臣汗达玛林等赐茶。

        五年春正月丁未，赈安徽宿州等八州县，庐江等十州县卫旱灾有差。丁卯，朝
    鲜入贡。辛未，命乌赫图、巴灵阿护准噶尔人赴藏熬茶。湖南绥宁苗作乱，命冯光
    裕等剿之。

        二月，琉球入贡。乙亥，命额驸策凌等定各部落接准噶尔游牧边界。哈柳归，
    召入赐茶，以和议成，嘉奖之。辛巳，以伊勒慎为绥远城将军。癸未，工部尚书魏
    廷珍罢。申谕九卿，毋蹈模棱覆辙。免山东章丘等六十州县卫水灾额赋。戊子，免
    湖北襄阳县卫上年额赋。壬辰，免上年安徽宿州雹灾、山东滕县等五县水灾额赋。
    戊戌，以韩光基为工部尚书。辛丑，免湖北汉阳等四县上年旱灾额赋。

        三月庚戌，以尹继善为川陕总督，鄂善署刑部尚书。壬子，免直隶雄县上年水
    灾额赋。甲子，免山东霑化等县场水灾额赋。庚午，湖南栗林、鬼冲各寨苗匪平。

        夏四月丙戌，赈两淮板浦等场灾。戊子，御史褚泰坐受贿论斩。免陕西葭州、
    怀远旱灾额赋。己丑，以那苏图为刑部尚书。甲午，以旱召九卿面谕，直陈政事阙
    失。改山东河道为运河道，兗沂曹道为分巡兗、沂、曹三府，管河工。戊戌，任兰
    枝及太常寺卿陶正靖坐朋比，下部严议。

        五月甲寅，上诣黑龙潭祈雨。丙辰，命刑部清理庶狱。甲子，以杨超曾署两江
    总督。丁卯，谕冯光裕及湖广提督杜恺剿捕城步、绥宁瑶匪。

        六月癸酉，命阿里衮、硃必阶查勘山东沂州等处水旱灾。戊寅，命山东、江苏、
    安徽捕除蝻子。召张广泗来京。壬辰，赈甘肃秦州水灾。戊戌，福州将军隆升坐收
    餽遗，褫职鞫治。

        闰六月甲辰，广西义宁苗作乱，谕马尔泰赴桂林调度兵事。辛亥，以喀尔吉善
    为山西巡抚。命杜恺统率湖南兵至军前。乙卯，命张广泗赴湖南会办军务。甲子，
    准噶尔台吉噶尔丹策零遣使进表。

        秋七月癸酉，调张渠为湖北巡抚。以徐士林为江苏巡抚。调方显为广西巡抚，
    硕色为四川巡抚，硃定元为山东巡抚。乙亥，赐噶尔丹策零敕书，谕准噶尔使以阿
    尔泰山为界，山南游牧之人，仍居旧地。设甘肃安西提督，驻哈密。丁丑，以补熙
    为绥远城将军。辛巳，诏停今年秋决。甲申，张广泗留办湖南善后。赈安徽宣城卫
    饥。己丑，免安徽凤阳等十九州县卫水灾、无为等四州县旱灾额赋。甲午，赈山西
    徐沟饥。丁酉，赈甘肃武威等三县饥。戊戌，班第奏总兵刘策名等连克长坪各苗寨，
    获首倡妖言黎阿兰等。

        八月己亥朔，广西宜山县蛮匪平。庚子，谕曰：“朕阅江省岁额钱粮杂办款目，
    沿自前明，赋役全书亦未编定，官民交受其累，其悉予豁免。”庚戌，班第奏剿平
    盐井口苗匪各寨。壬戌，上奉皇太后驻南苑。赈福建永定饥。免河南中牟等十四州
    县水灾额赋。戊辰，谭行义奏安南人立龙彪为王，僭元景兴。癸酉，调杨超曾为吏
    部尚书，仍署两江总督，史贻直为兵部尚书，韩光基为刑部尚书，陈世倌为工部尚
    书。辛巳，协办大学士礼部尚书三泰乞休，慰留之。赈福建上杭饥。赈浙江馀杭等
    十六州县卫所水灾。丙戌，江苏宿迁县硃家闸河决，命筑挑水霸。丁亥，筑江
    苏宝山县吴家滨海塘石壩。赈陕西葭州等州县饥。以王安国为左都御史。永定河复
    归故道。

        冬十月戊戌朔，以常安为漕运总督。壬寅，上谒泰陵。乙巳，上还京师。赈四
    川绵竹等三县水灾。甲寅，免甘肃平罗本年水灾额赋，仍免宁夏、宁朔半赋。丙辰，
    佥都御史刘藻奏请停减圆明园营造，上嘉纳之。赈福建台湾、诸罗风灾。丁卯，张
    广泗奏获苗匪栗贤宇等，及附瑶匪之戴名扬等，克平溪等寨。

        十一月己巳，以那苏图署湖广总督。庚午，调来保为刑部尚书，哈达哈为工部
    尚书。丙子，杨超曾劾江西巡抚岳濬，命高斌往会鞫之。己卯，召王★来京。命王
    安国以左都御史管广东巡抚事。命阿里衮同高斌勘鞫岳濬。以刘吴龙为左都御史。
    乙酉，命廷臣各举所知，如汤斌、陆陇其、陈瑸、彭鹏诸人。赈陕西葭州等六州县
    饥。

        十二月壬寅，张广泗进剿湖南城步、绥宁，广西义宁苗、瑶，悉平之。免安徽
    宣城、宣州二县卫雹灾额赋。免托克托城等处雹灾额赋。壬子，免山东蒲台逋赋。

        六年春正月甲戌，裁安西总兵，设提督。丙子，免福建闽县等五县逋赋。甲申，
    命鄂尔泰、讷亲会同孙嘉淦、顾琮勘视永定河工。命参赞大臣阿岱驻乌里雅苏台。
    以庆泰为北路军营参赞大臣。戊子，免霸州、雄县额赋。甲午，命班第仍在军机处
    行走。

        二月，御史丛洞请暂息行围，上以饬兵怀远之意训之。丙午，以完颜伟为南河
    副总河。免湖北锺祥等四县雹水灾额赋。甲寅，免陕西葭州等三州县雹灾额赋。庚
    申，增设山西归化城分巡道。

        三月壬申，命侍郎杨嗣璟往山西会鞫山西学政喀尔钦贿卖生员之狱。甲申，以
    御史仲永檀劾鄂善受贿，命怡亲王等鞫之。鄂善褫职逮问。辛卯，擢仲永檀为佥都
    御史。

        夏四月乙未朔，大学士赵国麟乞休，不允。免江苏丰县等十州县卫水灾、蟲灾、
    民屯芦课。甲辰，免顺天直隶霸州等十州县上年水灾额赋。以庆复署两广总督，张
    允随署云贵总督。己酉，赐鄂善自尽。

        五月戊寅，免福建台湾逋赋。赈江西兴国等县水灾，贵州仁怀、平越水灾。

        六月甲午朔，免陕西葭州等六州县上年水灾额赋。丙申，江苏巡抚徐士林给假
    省亲，调陈大受署之。改张楷为安徽巡抚。庚子，命王安国勘广东徵粮积弊。乙巳，
    以御史李刬劾甘肃匿灾，命会同尹继善勘之。己酉，浙江巡抚卢焯解任，命德沛及
    副都统汪扎勒鞫之。赈安徽宿州等十二州县水灾，江苏山阳等州县水灾。赵国麟以
    荐举非人，降调。

        秋七月，免江苏苏州等府属逋赋。甲子，喀尔钦处斩。丙子，萨哈谅论斩。戊
    寅，甘肃巡抚元展成以御史胡定劾，解任，命副都统新柱往会尹继善鞫之。癸未，
    诏停今年秋决。戊子，上初举秋狝。奉皇太后幸避暑山庄，免经过额赋十分之三。
    自是每年皆如之，减行围所过州县额赋。辛卯，赈江西武宁等二县水灾。壬辰，上
    至古北口阅兵。赈广东永安、归善二县饥。

        八月癸巳，赈安徽宿州等十九州县卫水灾。庚子，上驻跸张三营。辛丑，上行
    围。赈江苏山阳等十八州县、莞渎等场水灾。己酉，召杨超曾回京。调那苏图为两
    江总督，孙嘉淦为湖广总督。以高斌为直隶总督，完颜伟为江南河道总督。裁直隶
    河道总督，命高斌兼理直隶河务。辛亥，召宁古塔将军吉党阿来京，以鄂尔达代之。

        九月癸亥朔，以陈宏谋为甘肃巡抚。乙丑，上奉皇太后回驻避暑山庄。赈广东
    南海等二十六州县饥。上奉皇太后回跸。壬申，授王恕福建巡抚，杨锡绂广西巡
    抚。甲戌，调陈宏谋为江西巡抚，黄廷桂为甘肃巡抚。免江苏、安徽乾隆三四年被
    灾漕粮。己卯，调韩光基为工部尚书。以刘吴龙为刑部尚书。辛巳，原任江苏巡抚
    徐士林卒。授陈大受江苏巡抚，张楷安徽巡抚。赈福建福清等八县及长福等镇营饥。
    丁亥，以刘统勋为左都御史。

        冬十月庚子，赈广东琼山等二十四州县飓灾。丁未，赈安徽宿州等三十一州县
    卫水灾，并免宿州等三州县额赋漕粮。己酉，赈甘肃灵州等处饥。丙辰，赈热河四
    旗丁水灾。

        十一月甲子，赈两淮灶户饥。乙丑，南掌国王岛孙遣使入贡。丙寅，赈甘肃平
    番等十四州县雹水灾。己巳，御史李刬陈奏甘肃饥馑情形不实，部议革职。上曰：
    “与其惩言官而开讳灾之端，宁从宽假以广耳目。”命革职留任。戊寅，免江苏山
    阳等十五州县卫水灾额赋。赈句容等三十四州县卫饥。丙戌，皇太后五旬圣寿节，
    御慈宁宫，上率诸王大臣等行庆贺礼。

        十二月乙未，刘统勋请停张廷玉近属升转，减讷亲所管事务，上嘉之。丙申，
    大学士张廷玉请解部务，不许。辛丑，免甘肃武威等二县五年被水额赋。赈江苏江
    浦等州县旱灾。免湖南湘乡等二县被水额赋。乙巳，免浙江仁和等十九州县本年额
    赋。丁未，免山东历城等十六州县卫旱灾额赋。庚戌，免甘肃永昌等三县旱灾额赋。
    琉球入贡。调常安为浙江巡抚，顾琮为漕运总督。命刘统勋往浙江会勘海塘。赈浙
    江嵊县等十七州县、仁和等场水旱灾。

        七年春正月壬戌，调史贻直为吏部尚书，任兰枝为兵部尚书。以赵国麟为礼部
    尚书。庚午，定绥远城、右卫、归化城土默特、察哈尔共挑兵四千名，内札萨克首
    队兵四千五百名、二队兵六千五百名，援应北路军营，并于额尔德尼昭沿途置驼马
    备用。戊寅，以那克素三十九部番民备办准噶尔进藏官兵驼马，免本年额赋。甲申，
    赈安徽凤阳、颍州二府，泗州一州属饥民。庚寅，准噶尔入贡。

        二月辛卯朔，上诣泰陵。乙未，上谒泰陵。是日，回跸。丙申，朝鲜入贡。戊
    戌，上幸南苑行围。己亥，琉球入贡。己酉，礼部尚书赵国麟乞休，不允。乙卯，
    以吉党阿为归化城都统。

        三月庚申朔，上忧旱，申命求言，并饬九卿大臣体国尽职。丁卯，命大学士、
    九卿、督、抚举如马周、阳城者为言官。乙亥，以旱命刑部清理庶狱，各省如之。
    以晏斯盛为山东巡抚。辛巳，准噶尔台吉噶尔丹策零遣使吹纳木喀等奉表贡方物，
    乞勿限年贸易。壬午，以噶尔丹策零表奏狡诈，谕西北两路军营大臣加意防之。戊
    子，上诣黑龙潭祈雨。以两江总督那苏图办赈遗漏，切责之。

        夏四月庚寅朔，准噶尔贡使吹纳木喀等入觐。裁八沟、独石口副都统各一，增
    天津副都统一。以古北口提督管独石口外台站。免河南永城等三县上年被水额赋。
    甲午，赐金甡等三百二十三人进士及第出身有差。调德沛为两江总督，那苏图为闽
    浙总督。乙未，拨安徽赈银三十万两有奇，并准采买湖广米备粜。辛丑，赈安徽宿
    州等州县卫水灾。甲辰，赐准噶尔台吉噶尔丹策零敕书，申诫以追论旧事，屡违定
    约，并谕将此次奏请贸易、改道噶斯等事停止，仍赏赉如例。甲寅，除河南洧川等
    十一县水冲地赋。免福建福清等七县飓灾额赋。丙辰，刑部尚书刘吴龙卒，以张照
    为刑部尚书。

        五月己未朔，以顺天、保定等八府，易州等五州缺雨，命停征新旧钱粮。定移
    驻满兵屯垦拉林、阿勒楚喀事宜，设副都统，以巴灵阿为之。戊辰，以御史胡定劾，
    寝赵弘恩补刑部侍郎之命。癸酉，定雩祭典礼，御制乐章。免江苏沛县昭阳湖水沈
    田亩额赋。丙戌，禁奏章称蒙古为“夷人”。以琉球国王资送江南遭风难民，嘉奖
    之。张允随奏猛遮界外孟艮酋长召贺罕被逐，遁入缅甸。

        六月甲寅，谕督抚董率州县经画地利。戊申，训饬地方官实心经理平粜。

        秋七月己未，命资送日本遭风难民归国。免广西梧州等三府属逋赋。辛酉，除
    山西繁峙、广西武缘荒地额赋。乙丑，礼部尚书赵国麟乞休，上责其矫饰，褫职。
    调任兰枝为礼部尚书，陈德华为兵部尚书，徐本兼管户部尚书。丙寅，命大学士鄂
    尔泰兼领侍卫内大臣。命赈江苏山阳等州县水灾。命抚恤江苏阜宁等州县水灾。癸
    未，命高斌、周学健往江南查办灾赈、水利。甲申，赈湖北汉川、襄阳等州县卫水
    雹灾，并停徵额赋。丙戌，赈江苏江浦等十八州县卫、安徽临淮等州县卫。抚恤江
    西兴国等州县、浙江淳安等州县、湖南醴陵等八州县、山东峄县等十州县卫、甘肃
    狄道等四州县灾民。

        八月戊子，江南黄、淮交涨，命疆吏拯救灾黎，毋拘常例。训饬慎重军政。拨
    江苏、安徽赈银二百五十万两有奇。庚寅，免江苏、安徽被水地方本年额赋。辛卯，
    定皇后亲蚕典礼。戊戌，免直隶、江苏、安徽、福建、甘肃、广东等省雍正十三年
    逋赋，并免江南、浙江未完雍正十三年漕项。庚子，谕河南等省抚恤江南流民。壬
    寅，上奉皇太后幸南苑，上行围。癸卯，赈江西兴国水灾。乙巳，上奉皇太后幸晾
    鹰台阅围。

        九月丁巳朔，拨江苏运山东截留漕米十万石，备淮、徐、凤、颍各属赈粜。赈
    湖北潜江等十州县水灾。辛酉，免广东崖州等二州县风灾额赋。免安徽凤、颍、泗
    三府州本年水灾地方漕赋，不成灾者折徵之。赈湖南湘阴等九县水灾。丁卯，上诣
    东陵。庚午，上谒昭西陵、孝陵、孝东陵、景陵。免江苏山阳等二十一州县本年被
    水漕赋。壬申，上幸盘山。赈恤江苏、安徽灾银二百九十万两、米穀二百二十万石
    各有奇。命再拨邻省银一百万两备明春接济。乙亥，上幸棽髻山。戊寅，上回跸。

        冬十月丙戌，拨山东、河南明年运漕米各五万石备江南赈，仍由直隶赴古北口
    外如数采买补运。己丑，免山东历城等十九州县旱灾额赋。庚寅，命江南截留癸亥
    年漕粮二十万石，仍拨山东漕粮二十万石，河南仓米二十万石，运江南备赈。癸巳，
    浙江提督裴鉽等以侵欺褫职鞫治。壬辰，赈江苏山阳等二十八州县卫饥。甲午，命
    清理滞狱。乙未，命拨山东沿河仓穀十万石运江南备赈。丁酉，赈安徽凤阳二十四
    州县卫水灾。甲辰，朝鲜国王李昑表谢国人金时宗等越境犯法，屡荷宽典。上曰：
    “此朕柔远之恩。若恃有宽典，犯法滋多，非朕保全外籓之本意。王其严加约束，
    毋俾干纪。”以塞楞额为陕西巡抚。己酉，赈河南永城等十三州县饥。辛亥，上诣
    顺懿密太妃宫问疾。壬子，赈江苏山阳等七州县卫水灾。

        十一月丙辰朔，大学士等奏纂辑明史体例。上曰：“诸卿所见与朕意同。继春
    秋之翼道，昭来兹之鉴观，我君臣其共勉之。”赈湖北汉川等十二州县水灾饥。戊
    午，赈浙江瑞安等县场、湖南湘阴等九县水灾。庚申，福建漳浦县会匪戕杀知县，
    命严治之。壬戌，赈山东胶州十州县卫水灾。癸亥，赈甘肃狄道等州县水雹灾。乙
    亥，命持法宽严，务归平允。命陈世倌会同高斌查勘江南水利。戊寅，谕明春奉皇
    太后诣盛京谒陵。庚辰，以初定斋宫礼，是日诣斋宫。

        十二月丙戌朔，赈山东济宁等七州县卫饥。丁亥，命考试荐举科道人才。周学
    健举三人皆同乡，谕饬之。命左副都御史仲永檀会同周学健查赈。壬辰，上奉皇太
    后幸瀛台。丙子，仲永檀、鄂容安以漏泄机密，逮交内务府慎刑司，命庄亲王等鞫
    治。免福建尤溪等四县荒田溢额银。己亥，召安徽巡抚张楷来京，调喀尔吉善代之。
    命宽鄂尔泰党庇仲永檀罪。免直隶蓟州等三州县水灾额赋。丁未，拨运吉林乌拉仓
    粮接济齐齐哈尔等处旱灾。庚戌，赈奉天承德等五州县饥。免山东胶州等十州县卫
    水灾额赋。辛亥，调完颜伟为河东河道总督，白锺山为江南河道总督。乙卯，谕曰：
    “江南水灾地亩涸出，耕种刻不容缓。疆吏其劝灾民爱护田牛，或给赀饲养，毋得
    以细事置之。”

        八年春正月丁巳，免鄂容安发军台，命仍在上书房行走。仲永檀死于狱。召孙
    嘉淦来京。以阿尔赛为湖广总督。甲子，陈世倌等奏修江苏淮、徐、扬、海，安徽
    凤、颍、泗各属河道水利，下大学士鄂尔泰等大臣议行之。己卯，命军机大臣徐本、
    班第、那彦泰随往盛京。辛巳，召参赞大臣阿岱、塔尔玛回京，以拉布敦、乌尔登
    代之。壬辰，内阁学士李绂致仕陛辞，以慎终如始对，赐诗嘉之。辛卯，以考选御
    史，杭世骏策言内满外汉，忤旨褫职。调刘于义为山西巡抚。命孙嘉淦署福建巡抚。
    丙申，命尹继善署两江总督，协同白锺山料理河务。癸卯，命侍讲邓时敏、给事中
    倪国琏为凤、颍、泗宣谕化导使，编修涂逢震、御史徐以升为淮、徐、扬、海宣谕
    化导使。乙巳，免湖北汉川等十一州县卫水灾额赋。准赵国麟回籍。癸丑，遣和亲
    王弘昼代祀先农坛、用中和韶乐，与上亲祭同，著为例。赈山东滕县等六州县饥。
    庚午，调喀尔吉善为山东巡抚，晏斯盛为湖北巡抚，范璨为安徽巡抚。丙子，上诣
    寿祺皇太妃宫问疾。

        夏四月甲申朔，寿祺皇太妃薨，辍朝十日。上欲持服，庄亲王等祈免。训饬九
    卿勤事。申命各督抚陈奏属员贤否。乙酉，上诣寿祺皇贵太妃宫致奠。辛卯，命奉
    宸苑试行区田法。丁酉，赈安徽凤阳六府州属水灾饥。免湖北襄阳等三县水灾额赋。
    庚子，裁江苏海防道，设淮徐海道，驻徐州府。以苏松巡道兼管塘工。扬州府隶常
    镇道。原设淮徐、淮扬二道专管河工。

        闰四月甲寅朔，琉球入贡。丁巳，御试翰林、詹事等官，擢王会汾等三员为一
    等，馀各升黜有差。辛酉，免河南郑州等十三州县本年水灾额赋。甲戌，除江苏吴
    江等二县坍没田荡额赋。

        五月癸未朔，谕銮舆巡幸，令扈从护军等加意约束，不得践踏田禾。乙酉，御
    史沈懋华以进呈经史讲义召见，已去，下部严议。丁亥，命河南停徵上年被水地方
    钱粮。己亥，免江苏山阳等十三州县牙税。免临清商民运徵米船料及铜补商补。辛
    丑，赈山东历城等十八州县卫饥。丙午，以硕色为河南巡抚，纪山为四川巡抚。戊
    申，调庆复为川陕总督。以马尔泰为两广总督。授张允随为云南总督，兼管巡抚事。
    辛酉，苏禄国王麻喊末阿禀漻宁表请三年一修职贡。命仍遵五年旧例。

        六月壬子朔，御史陈仁请以经史考试翰詹，不宜用诗赋，上嘉之。甲寅，改南
    掌为十年一贡。乙卯，除江苏沛县水沈地赋。丙辰，以旱求言。戊午，命阿里衮暂
    署河南巡抚。丁卯，以御史胡定劾湖南巡抚许容一案，究出督抚诬陷扶同，予叙。
    壬申，谕督抚率属重农。

        秋七月乙酉，上诣顺懿密太妃宫问疾。丙戌，以安南不靖，扰及云南开化都霙
    厂，命张允随等严防之。开化镇总兵赛都请讨安南，不许。戊子，上奉皇太后由热
    河诣盛京谒陵，免经过之直隶、奉天地方钱粮。拨通仓米四十万石赈直隶旱灾。壬
    辰，免山东历城等十六州县卫旱灾额赋。乙未，停今年勾决。上奉皇太后驻避暑山
    庄。丙申，除福建连江等二县水冲地赋。己亥，上奉皇太后诣盛京。癸卯，上行围
    于永安莽喀。乙巳，上行围于爱里。丙午，上行围于锡拉诺海。命严除州县徵漕坐
    仓之弊。戊申，免直隶沧州被雹灶户额赋。上奉皇太后驻跸吗吗塔喇。己酉，上行
    围，至己卯皆如之。严督抚等漏泄密奏之禁。赈湖北兴国等三州县水灾，并免额赋。
    癸亥，万寿节，上诣皇太后行幄行礼。御行幄，扈从诸王以下大臣官员暨蒙古王以
    下各官庆贺。赐诸王、大臣、蒙古王等宴。甲子，上驻跸巴雅尔图塔剌。乙丑，上
    行围。戊辰，上行围。壬申，上驻跸伊克淖尔，上行围，至丙子如之。甲戌，赈四
    川西昌水灾。定直隶被旱州县赈恤事宜。赈广东始兴等十六州县水灾。己卯，上行
    围于巴彦，亲射殪虎。

        九月庚辰朔，上行围于伍什杭阿，亲射殪虎。辛巳，上行围威准。壬午，上行
    围黄科。癸未，上行围阿兰。以哲布尊丹巴呼图克图未奏往额尔德尼招礼拜，土谢
    图汗敦丹多尔济均下理籓院议处。甲申，赈陕西商州水灾饥。乙酉，上行围舍里。
    丙戌，上行围善颜倭赫。丁亥，上行围巴彦。鄂弥达改荆州将军。调博第为吉林将
    军，富森为黑龙江将军。戊子，上行围尼雅满珠。己丑，上行围珠敦。庚寅，上行
    围英额边门外。是日，驻跸乌苏河。甲午，许容以劾谢济世贪纵各款皆虚，孙嘉淦
    以扶同定案，均褫职。署粮道仓德以通揭鞫实，予叙。上驻跸穆奇村。乙未，上奉
    皇太后谒永陵。丙申，行大飨礼。命停顾琮议限民田。赈河南祥符等二十一州县、
    山东齐东等十八州县卫旱灾，并免额赋有差。辛丑，谒福陵。壬寅，行大飨礼。谒
    昭陵。癸卯，行大飨礼。上奉皇太后驻跸盛京。朝鲜国王李昑遣陪臣至盛京贡方物。
    甲辰，上率群臣诣皇太后宫行庆贺礼。御崇政殿受贺。赐群臣及朝鲜使臣宴。御大
    政殿赐酺。颁诏覃恩有差。乙巳，上诣文庙释奠。幸讲武台大阅。谕王公宗室大臣
    等洁蠲礼典，训导兵民，毋忘淳朴旧俗。丙午，上亲奠克勤郡王岳讬及武勋王扬古
    利墓。遣官望祭长白山、北镇医巫闾山及辽太祖陵。戊申，上亲奠弘毅公额宜都、
    直义公费英东墓。免河南带征乾隆七年以前民欠。

        冬十月庚戌朔，上御大政殿，赐扈从王大臣宴于凤凰楼前。谕王公宗室等革除
    陋习，恪守旧章。免盛京、兴京等十五处旗地本年额赋及乾隆七年逋赋。御制盛京
    赋。辛亥，上奉皇太后回跸。乙丑，赈广东南海等七县水灾。是日，上登望海楼，
    驻文殊菴。丁卯，命直隶被灾各属减价平粜。己巳，命部院大臣京察各举贤自代。
    以刘于义为户部尚书，阿里衮为山西巡抚。命徐本仍兼管户部。调陈宏谋为陕西巡
    抚，塞楞额为江西巡抚。庚午，赈河南祥符等十四州县旱灾。甲戌，上奉皇太后还
    京师。丁丑，上以谒陵礼成，率群臣诣皇太后宫行庆贺礼。御太和殿，王大臣各官
    进表朝贺。

        十一月，赈安徽无为水灾，并免额赋。壬午，赈甘肃狄道等二十四州县水蟲风
    雹灾。庚寅，安南国王黎维祎表谢赐祭及袭封恩，进贡方物。辛丑，赈广东万州等
    十四州县水灾，福建台湾等三县旱灾。壬寅，贷黑龙江被旱被霜兵丁等仓粮。赈山
    西曲沃等十一州旱灾。癸卯，赈直隶天津等二县旱灾。丁未，赈安徽寿州等九州县
    卫旱灾。己酉，免谒陵经过额赋十分之三。

        十二月庚戌朔，赈广东吴川县旱灾。辛亥，命史贻直协办大学士。乙卯，赈山
    东陵县等十二州县卫旱灾。葬端慧皇太子于硃华山寝园。辛酉，大学士福敏乞退。
    温谕慰留。甲子，准噶尔遣贡使图尔都等至京，谢进藏人由噶斯路行走，赐助牲畜
    恩，并贡方物。乙丑，以陈德华隐匿其弟陕西按察使陈德正申辨参案密奏，下部严
    议。德正褫职鞫治。丁卯，以星变示儆，诏修省。

        九年春正月辛巳，以徐本病，命史贻直为大学士。以刘于义为吏部尚书、协办
    大学士，张楷为户部尚书。陈德华罢，以王安国为兵部尚书。壬午，幸瀛台。御大
    幄次，赐准噶尔使图尔都宴，命立首班大臣末。以噶尔丹策零恭顺，图尔都诚敬可
    嘉，召图尔都近前，赐饮三爵，锡赉有加。训饬各省州县教养兼施。丁亥，赈直隶
    天津等十一州县灾。庚子，王安国忧免，以彭维新为兵部尚书。以许容署湖北巡抚。
    授史贻直文渊阁大学士。朝鲜入贡。给讷亲钦差大臣关防。癸卯，上奉皇太后诣泰
    陵。丙午，上诣泰陵。是日，奉皇太后回跸。

        二月，上奉皇太后幸南苑。丙辰，以给事中陈大玠等奏，寝许容署湖北巡抚之
    命，留晏斯盛任，仍申诫言官扶同纠论。免安徽桐城等九州县上年水灾额赋。免福
    建台湾等三县旱灾额赋，并赈之。甲子，陈德华降调。丁卯，赈云南霑、益二州县
    水灾。丁丑，户部尚书张楷卒，以阿尔赛代之，鄂弥达为湖广总督。

        三月癸未，以汪由敦为工部尚书。丁亥，免江苏沛县、河南中牟等六县旱灾额
    赋。丁酉，调博第为西安将军。以巴灵阿为宁古塔将军。乙巳，赈山东德州等五州
    县卫旱灾。以讷亲奏查阅河南、江南营伍废弛，上曰：“可见外省大吏无一不欺朕
    者，不可不惩一儆百。”

        四月戊申朔，始建先蚕坛成。乙卯，上诣圜丘行大雩礼，特诏贬损仪节，以示
    虔祷。以旱命省刑宽禁。辛未，赈山东德平等八州县旱灾。己卯，谕曰：“一春以
    来，雨泽稀少。皇太后以天时久旱，忧形于色，今日从寝宫步行至园内龙神庙虔祷。
    朕惶恐战栗，即刻前往请安，谆恳谢罪，特谕内外臣工知之。”戊子，祭地于方泽，
    不乘辇，不设卤簿。庚寅，雨。壬寅，大学士、九卿议覆御史柴潮生请修直隶水利，
    命协办大学士刘于义往保定会同高斌筹画。

        六月己酉，大学士徐本以病乞休，允之。癸丑，赈山东历城等三十二州县旱灾，
    兰山等六州县雹灾。

        秋七月丙子朔，谕直隶灾重之天津等十六州县，本年停征新旧钱粮。丙戌，免
    江苏、安徽雍正十三年逋赋。壬辰，额尔图以不职免，以达勒党阿为奉天将军。

        八月己酉，抚恤安徽歙县等二十州县水灾。戊申，免江苏淮安、安徽凤阳二府
    雍正十三年逋赋。癸丑，赈四川成都等州县水灾。乙丑，予告大学士徐本回籍，上
    赐诗宠行，赏赉有加，并谕行幸南苑之日，亲临慰问。丙寅，免直隶天津等三十一
    州县上年逋赋。己巳，上奉皇太后幸南苑，上行围。

        九月己亥朔，以翰林院编修黄体明进呈讲章，牵及搜检太严，隐含讽刺，下部
    严议褫职。乙未，免山西清水河本年雹灾额赋。癸卯，赈山东博兴等县旱灾。丁未，
    改明年会试于三月举行。己酉，以陈世倌假满，命入阁办事。赈山西文水等县水灾。
    庚戌，以四川学政蒋蔚实心教士，命留任。乙卯，上奉皇太后幸汤山。江南、河南、
    山东蝗。癸亥，上幸盘山。丁卯，上奉皇太后还宫。庚午，重修翰林院工竣。上幸
    翰林院赐宴，分韵赋诗，复御制柏梁体诗首句，群臣以次赓续。赐掌院大学士鄂尔
    泰、张廷玉御书扁额，及翰林、詹事诸臣书币有差。是日，幸贡院，赐御书联额。
    复幸紫微殿、观象台。赈直隶保定等十八州县水蟲雹等灾。赈江苏靖江等十二州县
    卫潮灾，安徽歙县二十一州县卫水灾。庚辰，起孙嘉淦为宗人府府丞。辛巳，除直
    隶涿州等三州县水冲地赋。丙戌，山东登州镇总兵马世龙以科派兵丁，鞫实论绞。
    赈甘肃河州等三十五州县卫雹水各灾。辛卯，以江西学政金德瑛取士公明，命留任。
    己亥，以贵州学政佟保守洁士服，命留任。丙午，鄂尔泰议覆刘于义奏勘直隶水利，
    命拨银五十万两兴修。丁未，免浙江仁和等三十一州县所旱灾额赋，并赈之。辛亥，
    赈成都等三十州县水灾。壬子，允准噶尔贡使哈柳等随带牛羊等物在肃州贸易。甲
    子，免山东历城等三十二州县卫本年旱雹等灾额赋。乙丑，免直隶保定等十一州县
    本年水旱蟲雹灾额赋。丙寅，赏雷鋐额外谕德，食俸。戊辰，张照丁忧，调汪由
    敦为刑部尚书，以赵弘恩为工部尚书。免安徽歙县等二十一州县卫水灾额赋。辛未，
    以福建闽县等县火灾，谕责疆吏不严火备。罗卜藏丹怎就获。

        十年春正月丙子，召大学士、内廷翰林于重华宫联句。改会试于三月，著为令。
    乙未，大学士鄂尔泰以病乞解任，温谕慰留。己亥，准噶尔遣使哈柳贡方物。庚子，
    召高斌来京，以刘于义署直隶总督。己酉，赈浙江淳安等四县上年水灾。朝鲜入贡。
    辛亥，上幸内右门直庐视鄂尔泰疾。己未，上谒昭西陵、孝陵、孝东陵、景陵。庚
    申，免广东海阳等二县上年水灾额赋。甲子，免江苏丹徒等十州县卫上年水灾额赋。
    丁卯，上还京师。己巳，免山东博兴等二县乾隆九年旱灾额赋。庚午，高斌回直隶
    总督。

        三月癸酉朔，日食。乙亥，改殿试于四月，著为令。赈云南白盐井水灾。庚辰，
    上幸鄂尔泰第视疾。辛巳，加鄂尔泰太傅。己丑，协办大学士、礼部尚书三泰乞休，
    允之。庚寅，命讷亲协办大学士，调来保为礼部尚书，以盛安为刑部尚书。癸巳，
    免浙江仁和等三十州县上年旱灾额赋。甲午，以安南莫康武作乱，攻陷太原、高平
    等处，命那苏图等严防边隘。乙未，加史贻直、陈世倌、来保、高斌太子太保，刘
    于义、张允随、张广泗太子少保。

        夏四月癸卯朔，发江南帑银五十六万两濬河道。己巳，免山东海丰等二县被旱
    额徵灶课。乙卯，大学士鄂尔泰卒，上临奠，辍朝二日，命遵世宗遗诏，配飨太庙。
    召那苏图来京，以策楞为两广总督。调准泰为广东巡抚。以魏定国为安徽巡抚。庚
    申，召蒋溥来京，以杨锡绂为湖南巡抚。壬戌，饬沿海各省训练水师。癸亥，以旱
    命刑部清理庶狱。戊辰，策试贡士，诏能深悉时政直言极谏者听。己巳，庆复、纪
    山奏进剿瞻对番。

        五月壬申朔，赐钱维城等三百三十三人进士及第出身有差。丁亥，除江苏苏州
    等九府坍没芦课。颁御制太学训饬士子文于各省学宫，同世祖卧碑文、圣祖圣谕广
    训、世宗朋党论朔望宣讲。命讷亲为保和殿大学士。辛卯，户部尚书阿尔赛为家奴
    所害，磔家奴于市。以高斌为吏部尚书，那苏图为直隶总督。命高斌、刘于义仍办
    直隶水利河道。以梁诗正为户部尚书。己亥，命刘于义兼管户部事务。

        六月丁未，普免全国钱粮。谕曰：“朕临御天下，十年于兹。抚育蒸黎，躬行
    俭约，薄赋轻徭，孜孜保治，不敢稍有暇逸。今寰宇敉宁，左藏有馀，持盈保泰，
    莫先足民。天下之财，止有此数，不聚于上，即散于下。我皇祖在位六十一年，蠲
    租赐复之诏，史不绝书，普免天下钱粮一次。我皇考无日不下减赋宽徵之令，如甘
    肃一省，正赋全行豁免者十有馀年。朕以继志述事之心，际重熙累洽之后，欲使海
    澨山陬，俱沾大泽，为是特颁谕旨，丙寅年直省应徵钱粮，其通蠲之。”庚戌，免
    安徽凤阳等州府连年被灾地方耗羡。命户部侍郎傅恆在军机处行走。辛酉，御史赫
    泰请收回普免钱粮成命。上斥其悖谬，褫职。癸亥，上诣黑龙潭祈雨。

        秋七月辛未朔，免甘肃宁夏等三县逋赋。癸酉，以顺直宛平等六十四州县缺
    雨，命停征钱粮。乙酉，命高斌仍兼直隶河道总督。戊子，赈安徽寿州等十八州县
    卫水灾雹灾。壬辰，上奉皇太后幸多伦诺尔，免经过州县额赋十分之四。戊戌，上
    奉皇太后驻避暑山庄。赈安徽宿州等州县卫水灾。

        八月癸卯，赈两淮莞渎等三场水灾。停征湖北汉川等十七州县水灾、光化等二
    县雹灾额赋，并赈之。上奉皇太后幸木兰行围。甲辰，上驻波罗河屯。赐青海蒙古
    王公宴，并赉之。丁未，上行围永安莽喀。戊申，上行围毕雅喀拉。己酉，上行围
    温都里华。辛亥，上行围额尔衮郭。赐蒙古王、额驸、台吉等宴。癸丑，上行围布
    尔噶苏台。甲寅，上行围巴彦沟。乙卯，上行围乌里雅苏台。赐王、大臣、蒙古王、
    额驸、台吉等宴。丙辰，上行围毕图舍尔。赈直隶宣化府属旱灾。丁巳，上行围阿
    济格鸠和洛。戊午，上行围僧机图。己未，上行围永安湃。庚申，上行围英图和洛。
    辛酉，上行围萨达克图口。壬戌，赈湖北宜城等三州县卫水灾。癸亥，上行围老图
    博勒齐尔。乙丑，上行围库尔奇勒。丙寅，赈甘肃安定等三县、广东电白等二县旱
    灾，海丰蟲灾，南澳风灾。上驻多伦诺尔。丁卯，赐王、大臣、蒙古王、额驸、台
    吉等宴。赈山西曲沃等十二州县水灾。

        九月庚午朔，上行围额尔托昂色钦。辛未，上行围多伦鄂博图。壬申，遣祭明
    陵。上行围古哲诺尔。癸酉，张允随以猛缅土司奉廷徵等通缅莽，请改土归流，命
    详议。上行围塔奔陀罗海。乙亥，赈河南永城等五县水灾。上行围札玛克图。丙子，
    上行围峞尔呼。丁丑，赈直隶故城等十五州县卫旱灾。癸未，上驻宣化府。甲申，
    上阅宣化镇兵。丁亥，赈山东济宁等六州县卫水灾，海丰旱灾。癸巳，上奉皇太后
    还京师。甲午，授鄂弥达湖广总督。赈两淮庙湾场水灾。丁酉，以普免钱粮，命查
    各省历年存馀银，以抵岁需。戊戌，授尹继善两江总督。命修明愍帝陵。赈江苏淮、
    徐、海被灾州县。庆复奏收抚上瞻对，进剿下瞻对班滚，克加社丫等卡及南路各寨。
    赈陕西长安等六县水灾。

        冬十月丁未，以甘肃甘山道归并肃州道。戊申，赈河南商丘等五县水灾。辛亥，
    裁通政使司汉右通政一。丙辰，命塞陈家浦决口。戊午，命四川严查啯匪。礼部尚
    书任兰枝乞休，允之。癸亥，免江苏海州等七州县漕粮。甲子，给江南灾民葺屋银。
    赈江苏江浦等二十一州县卫水灾。乙丑，赈湖南湘阴等三县、湖北汉川等二十一州
    县卫旱灾。丙寅，除湖北当阳等二县卫水冲地赋。

        十一月庚午，赈顺直香河等四十八州县旱灾，陕西兴平等六县水灾。辛未，
    赈山东滕县等七州县卫水灾。壬申，以王安国为礼部尚书。甲戌，赈两淮庙湾等场
    水灾。乙亥，傅清奏准噶尔台吉噶尔丹策零与阿卜都尔噶里木汗构兵。丁丑，赈山
    西大同等十八州县旱霜雹灾。湖北巡抚晏斯盛乞养，以开泰代之。辛巳，赈广西思
    恩等县旱灾。壬午，准噶尔台吉噶尔丹策零卒。命西北两路筹备边防。乙酉，赈广
    东海矬等四场风灾。戊子，免安徽宿州等五州县水灾地方漕粮。庚寅，陈家浦决口
    合龙。癸巳，赈直隶宣化府属及庆云县旱灾。

        十二月辛亥，大学士福敏乞休，优诏允之，加太傅。壬子，命庆复为文华殿大
    学士，留川陕总督任。命高斌协办大学士。赈陕西陇西等州县旱灾。赈淮北板浦等
    场水灾。乙卯，命协办大学士高斌、侍郎蒋溥均在军机处行走。

        国学网站独家推出

亦凡公益图书馆(Shuku.net)

下一卷 回目录