                               本纪六  圣祖本纪一

        圣祖合天弘运文武睿哲恭俭宽裕孝敬诚信功德大成仁皇帝，讳玄烨，世祖第三
    子也。母孝康章皇后佟佳氏，顺治十一年三月戊申诞上于景仁宫。天表英俊，岳立
    声洪。六龄，偕兄弟问安。世祖问所欲。皇二子福全言：“原为贤王。”帝言：
    “原效法父皇。”世祖异焉。

        顺治十八年正月丙辰，世祖崩，帝即位，年八岁，改元康熙。遗诏索尼、苏克
    萨哈、遏必隆、鰲拜四大臣辅政。

        二月癸未，上释服。乙未，诛有罪内监吴良辅，罢内官。丙申，以嗣简亲王济
    度子德塞袭爵。

        三月丙寅，诏曰：“国家法度，代有不同。太祖、太宗创制定法，垂裕后昆。
    今或满、汉参差，或前后更易。其详考成宪，勒为典章，集议以闻。”

        四月，予殉葬侍卫傅达理祭葬。甲申，命湖广总督驻荆州。乙酉，命将军线国
    安统定南部军镇广西。丙戌，以拉哈达为工部尚书。癸卯，安南国王黎维祺遣使入
    贡。丙午，大学士洪承畴乞休，允之，予三等轻车都尉世职。戊申，赐马世俊等三
    百八十三人进士及第出身有差。

        五月，罢各省巡按官。己巳，以高景为工部尚书，刘良佐为江安提督。乙亥，
    安南叛臣莫敬耀来归，封归化将军。

        六月己卯，江苏巡抚硃国治疏言苏省逋赋绅衿一万三千五百十七人，下部斥黜
    有差。辛巳，黑龙江飞牙喀部十屯来归。庚寅，以嗣信郡王铎尼子鄂扎袭爵。癸巳，
    大学士傅以渐乞休，允之。丁酉，罢内阁，复内三院。戊戌，吴三桂进驯象五，却
    之。诏停直省进献。

        闰七月庚辰，以车克为吏部尚书，阿思哈为户部尚书。甲午，以傅维鳞为工部
    尚书。壬寅，予苏松提督梁化凤男爵。

        八月甲寅，达赖喇麻请通市，许之。

        九月丁未，以卞三元为云南总督，李栖凤为广东总督，郎廷佐为江南总督，梁
    化凤为江南提督。

        十月己酉，以林起龙为漕运总督。诛降将郑芝龙及其子世恩、世廕。辛酉，裁
    顺天巡抚。山东民于七作乱，逮问巡抚许文秀，总兵李永盛、范承宗，命靖东将军
    济世哈讨平之。

        十一月丙子朔，上亲祀天于圜丘。己亥，世祖章皇帝升祔太庙。甲辰，湖南巡
    按御史仵劭昕坐赃弃市。

        十二月丙午，平西王吴三桂、定西将军爱星阿会报大军入缅，缅人执明永历帝
    硃由榔以献。明将白文选降。班师。丁卯，宗人府进玉牒。

        是岁免直隶、江南、河南、浙江、湖广、陕西各州县被灾额赋有差。朝鲜遣使
    进香入贡。

        康熙元年壬寅春正月乙亥朔。乙酉，享太庙。庚寅，录大学士范文程等佐命功，
    官其子承谟等俱内院学士。

        二月壬子，太皇太后万寿节，上率群臣朝贺。

        三月，以滇南平，告庙祭陵，赦天下。辛卯，万寿节。己亥，遣官安辑浙江、
    福建、广东新附官民。

        夏四月丙辰，上太祖、太宗尊谥。

        五月戊寅，夏至，上亲祭地于方泽。

        六月丁未，命礼部考定贵贱等威。

        秋七月壬申朔，以车克为大学士，宁古礼为户部尚书，张杰为浙江提督，施琅
    为福建提督。

        八月辛丑朔，大学士金之俊罢。

        九月，裁延绥巡抚。

        冬十月壬寅，以成克巩为大学士。癸卯，尊皇太后为太皇太后。尊皇后为仁宪
    皇太后，母后为慈和皇太后。

        十一月辛巳，冬至，祀天于圜丘，免朝贺。

        十二月辛酉，命吴三桂总管云南、贵州两省。

        是岁，天下户丁一千九百一十三万七千六百五十二，徵银二千五百七十二万四
    千一百二十四两零。盐课银二百七十二万一千二百一十二两零。铸钱二万九千万有
    奇。免直隶、江南各州县灾赋有差。朝鲜入贡。

        二年癸卯春正月己亥，广东总督卢崇峻请封民船济师，斥之。

        二月庚戌，慈和皇太后佟佳氏崩。

        三月，荷兰国遣使入贡，请助师讨台湾，优赉之。

        五月丙子，以孙廷铨为大学士。乙酉，云南开局铸钱。丙戌，诏天下钱粮统归
    户部，部寺应用，俱向户部关领，著为令。戊子，以魏裔介为吏部尚书。甲午，恭
    上大行慈和皇太后尊谥曰孝康慈和庄懿恭惠崇天育圣皇后。

        六月，葬世祖章皇帝于孝陵，孝康皇后、端敬皇后祔焉。戊申，以龚鼎孳为左
    都御史。乙卯，故明将李定国子嗣兴来降。乙丑，以哈尔库为浙江提督。

        八月癸卯，诏乡、会试停制义，改用策论，复八旗繙译乡试。甲寅，命穆里玛
    为靖西将军，图海为定西将军，率禁旅会四川、湖广、陕西总督讨郧阳逋贼李来亨、
    郝摇旗等。

        冬十月壬寅，耿继茂、施琅会荷兰师船剿海寇，克厦门，取浯屿、金门二岛，
    郑锦遁于台湾。

        十一月，诏免诸国贡使土物税。乙酉，冬至，祀天于圜丘。

        十二月壬戌，祫祭太庙。

        是岁，免直隶、江南、江西、河南、陕西、浙江、湖广、四川、云南、贵州等
    省二百七十馀州县灾赋。朝鲜入贡进香。

        三年甲辰春正月，赐朝正外籓银币鞍马。

        二月壬寅，巡盐御史张吉午请增长芦盐引。斥之。

        三月丙子，耿继茂等拔铜山。丙戌，赐严我斯等一百九十九人进士及第出身有
    差。

        夏四月己亥，辅臣等诬奏内大臣飞扬古子侍卫倭赫擅骑御马，飞扬古怨望，并
    弃市，籍其家，鰲拜以予其弟穆里玛。遣尚书喀兰图赴科尔沁四十七旗莅盟。戊申，
    裁郧阳抚治。

        五月甲子，诏州县私派累民，上官容隐者并罪之。

        六月庚申，诏免顺治十五年以前逋赋。

        闰六月乙酉，以王弘祚为刑部尚书。丙戌，以汉军京官归入汉缺升转。

        秋七月丁未，以施琅为靖海将军，征台湾。

        八月甲戌，浙江总督赵廷臣疏报擒获明臣张煌言。己卯，穆里玛、图海疏报进
    剿郧阳茅麓山李来亨、郝摇旗，俱自焚，贼平。

        九月癸丑，发仓粟赈给八旗庄田。乙卯，以查克旦为领侍卫内大臣。

        十一月壬辰，冬至，祀天于圜丘。丁未，以魏裔介为大学士，杜立德为吏部尚
    书，王弘祚为户部尚书，龚鼎孳为刑部尚书。

        十二月戊午朔，日有食之。丙戌，祫祭太庙。是月，彗星见张宿、井宿、胃宿、
    奎宿，金星见，给事中杨雍建请修省。

        是岁，免直隶、江南、江西、山东、陕西、浙江、福建、湖广、贵州等省一百
    二十一州县被灾额赋有差。朝鲜入贡。

        四年乙巳春正月壬辰，以郝惟讷为左都御史。己亥，停榷关溢额奖叙。辛丑，
    封承泽亲王硕色子博翁果诺为惠郡王。致仕大学士洪承畴卒，予祭葬，谥文襄。

        二月乙丑，太皇太后圣寿，免朝贺。己巳，吴三桂疏报剿平水西乌撒土司，擒
    其酋安坤、安重圣。丙戌，以星变诏臣工上言阙失。御史董文骥疏言大臣更易先皇
    帝制度，非是，宜一切复旧。

        三月戊子，京师地震有声。辛卯，金星昼见。以星变地震肆赦，免逋赋。山西
    旱，有司不以闻，下吏部议罪，免其积逋及本年额赋。壬辰，诏禁州县预徵隔年税
    粮。丙申，诏曰：“郡县灾荒，有司奏请蠲赋，而小民先期已完，是泽不下逮也。
    自今被灾者，预缓徵额赋十之三。”甲辰，万寿节，免朝贺。丙午，修历代帝王庙。
    太常寺少卿钱綎请简老成耆德博通经史者数人，出入侍从，以备顾问。

        夏四月丙寅，诏凡灾伤免赋者并免丁徭。戊辰，诏卿贰督抚员缺，仍廷推。

        五月丁未，置直隶总督，兼辖山东、河南。裁贵州总督归云南，广西总督归广
    东，江西总督归江南，山西总督归陕西，凤阳、宁夏、南赣巡抚悉裁之。

        六月乙丑，诏父子兄弟同役，给复一年。

        秋七月己酉，吏部以山西徵粮如额，请议叙。诏曰：“曩以太原诸处旱灾饥馑，
    督抚不以闻，议罪。会赦得原。岂可仍以催科报最。惟未被灾之地方官，仍予纪录。”

        八月庚午，诏赃官遇赦免罪者，不许复职。

        九月辛卯，册赫舍里氏为皇后，辅臣索尼之孙女也。上太皇太后、皇太后尊号，
    加恩中外。

        冬十月癸亥，上幸南苑校射行围。甲戌，还宫。

        十一月丁酉，祀天于圜丘。

        十二月庚辰，祫祭太庙。

        是岁，免直隶、江南、江西、山东、河南、浙江、广东、贵州等省一百二十一
    州县卫灾赋有差。朝鲜、琉球、暹罗入贡。索伦、飞牙喀人来归。

        五年丙午春正月庚寅，以广东旱，发仓穀七万石赈之。以承泽亲王硕色子恩克
    布嗣爵。

        二月壬子朔，置平远、大定、黔西三府。丁巳，以十二月中气不应，诏求明历
    法者。乙丑，诏自今汉军官丁忧，准解任持三年丧。

        三月，以胡拜为直隶总督。

        五月丙午，以孙延龄为广西将军，接统定南部军驻桂林。

        六月庚戌朔，日有食之。癸酉，傅维麟病免，以郝惟讷为工部尚书。辛未，诏
    崇文门凡货物出京者弛其税。

        秋七月庚辰朔，以硃之弼为左都御史。辛巳，琉球来贡，并补进漂失前贡。上
    嘉其恭顺，命还之，自今非其国产勿以贡。

        八月己酉，给事中张维赤疏请亲政。

        九月丁亥，上行围南苑。癸卯，还宫。礼部尚书沙澄免。以梁清标为礼部尚书，
    龚鼎孳为兵部尚书，郝惟讷为刑部尚书，硃之弼为工部尚书。

        冬十月，诏起范承谟为秘书院学士。

        十一月丙申，辅臣鰲拜以改拨圈地，诬奏大学士管户部尚书苏纳海、直隶总督
    硃昌祚、巡抚王登联等罪，逮下狱。四大臣之辅政也，皆以勋旧。索尼年老，遏必
    隆闇弱，苏克萨哈望浅，心非鰲拜所为而不能争。鰲拜横暴，又宿将多战功，叙名
    在末，而遇事专横，屡兴大狱，虽同列亦侧目焉。

        十二月丙寅，鰲拜矫旨杀苏纳海、硃昌祚、王登联。甲戌，祫祭太庙。

        是岁，免直隶、江南、江西、河南、陕西、浙江、湖广等省八十六州县灾赋有
    差。朝鲜、琉球入贡。

        六年丁未春正月己丑，封世祖第二子福全为裕亲王。丁酉，上幸南苑行围。以
    明安达礼为礼部尚书。

        二月癸亥，晋封故亲王尼堪子贝勒兰布为郡王。丁卯，以宗室公班布尔善为大
    学士。起图海复为大学士。锡故总督李率泰一等男爵。

        三月己亥，赐缪彤等一百五十人进士及第出身有差。

        夏四月甲戌，加索尼一等公。甲子，江南民人沈天甫撰逆诗诬告人，诛之。被
    诬者皆不论。御史田六善言奸民告讦，于南人不曰“通海”，则曰“逆书”，北人
    不曰“于七党”，则曰“逃人”，请鞫诬反坐。从之。

        五月辛酉，吴三桂疏辞总理云南、贵州两省事。从之。

        六月己亥，禁采办楠木官役生事累民。

        秋七月己酉，上亲政，御太和殿受贺，加恩中外，罪非殊死，咸赦除之。是日，
    始御乾清门听政。甲寅，命武职官一体引见。己未，辅臣鰲拜擅杀辅臣苏克萨哈及
    其子姓。癸亥，赐辅臣遏必隆、鰲拜加一等公。

        九月丙午，命修世祖实录。

        冬十月己卯，盛京地震有声。

        十一月丁未，冬至，祀天于圜丘。奉世祖章皇帝配飨。丁巳，加上太皇太后、
    皇太后徽号。

        十二月丙戌，以塞白理为广东水师提督。戊子，以马尔赛为户部增设尚书。戊
    戌，祫祭太庙。

        是岁，免直隶、江南、江西、山东、山西、陕西、甘肃、浙江、福建、湖广等
    省一百六十州县灾赋有差。朝鲜、荷兰入贡。

        七年戊申春正月戊申，以莫洛为山西陕西总督，刘兆麒为四川总督。戊午，加
    鰲拜、遏必隆太师。

        二月辛卯，上幸南苑。

        三月丁未，诏部院官才能卓越，升转毋拘常调。

        夏四月庚辰，浙江嘉善民郁之章有罪遣戍，其子褒、广叩阍请代。上并宥之。

        五月壬子，以星变地震，下诏修省，谕戒臣工。

        六月癸酉，金星昼见。丁亥，平南王尚可喜遣子之信入侍。

        秋七月戊午，前漕运总督吴维华请徵市镇间架钱，洲田招民出钱佃种。上恶其
    言利，下刑部议罪。庚申，以夸岱为满洲都统。

        八月壬申，户部尚书王弘祚坐失察书吏伪印盗帑免。

        九月庚子，以吴玛护为奉天将军，额楚为江宁将军，瓦尔喀为西安将军。壬寅，
    上将巡边，侍读学士熊赐履、给事中赵之符疏谏。上为止行，仍令遇事直陈。

        冬十月，定八旗武职人员居丧百日，释缟任事，仍持服三年。庚午，上幸南苑。

        十一月癸丑，冬至，祀天于圜丘。

        十二月癸酉，以麻勒吉为江南总督，甘文焜为云南贵州总督，范承谟为浙江巡
    抚。癸巳，祫祭太庙。

        是岁，免奉天、直隶、江南、山东、河南、浙江、陕西、甘肃等省二百十六州
    县灾赋有差。朝鲜、安南、暹罗入贡。

        八年己酉春正月戊申，修乾清宫，上移御武英殿。

        二月庚午，命行南怀仁推算历法。庚午，上巡近畿。

        三月辛丑，以直隶废籓田地予民。

        夏四月癸酉，卫周祚免，以杜立德为大学士。丁丑，上幸太学，释奠先师孔子，
    讲周易、尚书。丁巳，给事中刘如汉请举行经筵。上嘉纳之。

        五月乙未，以黄机为吏部尚书，郝惟讷为户部尚书，龚鼎孳为礼部尚书，起王
    弘祚为兵部尚书。戊申，诏逮辅臣鰲拜交廷鞫。上久悉鰲拜专横乱政，特虑其多力
    难制，乃选侍卫、拜唐阿年少有力者为扑击之戏。是日，鰲拜入见，即令侍卫等掊
    而絷之。于是有善扑营之制，以近臣领之。庚申，王大臣议鰲拜狱上，列陈大罪三
    十，请族诛。诏曰：“鰲拜愚悖无知，诚合夷族。特念效力年久，迭立战功，贷其
    死，籍没拘禁。”其弟穆里玛、塞本得，从子讷莫，其党大学士班布尔善，尚书阿
    思哈、噶褚哈、济世，侍郎泰璧图，学士吴格塞皆诛死。馀坐谴黜。其弟巴哈宿卫
    淳谨，卓布泰有军功，免从坐。嗣敬谨亲王兰布降镇国公。褫遏必隆太师、一等公。

        六月丁卯，诏曰：“朕夙夜求治，念切民依。迩年水旱频仍，盗贼未息，兼以
    贪吏朘削，民力益占，朕甚悯焉。部院科道诸臣，其以民间疾苦，作何裨益，各
    抒所见以闻。”戊辰，敕改造观象台仪器。壬申，诏复辅臣苏克萨哈官及世职，其
    从子白尔图立功边徼，被枉尤酷，复其世职，均令其子承袭。戊寅，诏满兵有规占
    民间房地者，永行禁止，仍还诸民。以米思翰为户部尚书。戊子，诏宗人有罪，遽
    绝属籍，心有不忍。自顺治十八年以来，宗人削籍者，宗人府详察以闻。

        秋七月壬辰朔，裁直隶山东河南总督。壬寅，诏复大学士苏纳海、总督硃昌祚、
    巡抚王登联原官，并予谥。

        八月甲申，以索额图为大学士，明珠为左都御史。

        九月甲午，京师地震有声。丁未，以勒贝为满洲都统，塞白理为浙江提督，毕
    力克图为蒙古都统。

        冬十月甲子，上幸南苑，诏行在勿得借用民物。卢沟桥成，上为文勒之石。

        十一月己亥，先是山西陕西总督莫洛、陕西巡抚白清额均坐鰲拜党罢。至是，
    西安百姓叩阍称其清廉，乞还任。诏特许之。壬子，太和殿、乾清宫成，上御太和
    殿受贺，入居乾清宫。

        十二月己卯，显亲王福寿薨。丁亥，祫祭太庙。

        是岁，免直隶、江南、河南、山西、陕西、湖广等省四十五州县灾赋有差。朝
    鲜、琉球入贡。

        九年庚戌春正月丙申，予宋儒程颢、程颐后裔五经博士。丁酉，飨太庙。辛丑，
    祈穀于上帝，奉太祖高皇帝、太宗文皇帝、世祖章皇帝配飨。起遏必隆公爵，宿卫
    内廷。己酉，诏明籓田赋视民田输纳。壬子，上幸南苑。

        二月癸酉，以金光祖为广东广西总督，马雄镇为广西巡抚。癸未，诏尚阳堡、
    宁古塔流徙人犯，值十月至正月俱停发。

        三月辛酉，赐蔡启僔等二百九十二人进士及第出身有差。

        夏四月己丑，以蔡毓荣为四川湖广总督。己亥，上幸南苑。

        五月丙辰朔，加上孝康章皇后尊谥，升祔太庙，颁发恩诏，访隐逸，赐高年，
    赦殊死以下。丙子，纂修会典。

        六月丙戌朔，以席卜臣为蒙古都统。丁酉，以故显亲王福寿子丹臻袭爵。己酉，
    命大学士会刑部录囚。

        秋七月丁巳，以王辅臣为陕西提督。丁巳，奉祀孝康章皇后于奉先殿。

        八月戊子，祭社稷坛。诏都察院纠察陪祀王大臣班行不肃者。乙未，复内阁，
    复翰林院。丁酉，上奉太皇太后、皇太后有事于孝陵。壬子，车驾还宫。

        九月庚申，以简亲王济度子喇布袭爵。

        冬十月庚巳，颁圣谕十六条。甲午，改内三院，复中和殿、保和殿、文华殿大
    学士。丁酉，谕礼部举经筵。

        十一月癸酉，以艾元徵为左都御史。壬午，以中和殿大学士魏裔介兼礼部尚书。

        十二月癸卯，以莫洛为刑部尚书。辛亥，祫祭太庙。

        是岁，免河南、湖广、江南、福建、广东、云南等省二百五十三州县卫灾赋有
    差。朝鲜入贡。

        十年辛亥春正月丁卯，蒙古苏尼特部、四子部大雪饥寒，遣官赈之。癸酉，封
    世祖第五子常宁为恭亲王。庚辰，大学士魏裔介罢。以曹申吉为贵州巡抚。

        二月丁酉，以冯溥为大学士，以梁清标为刑部尚书。乙巳，召宗人觉罗年七十
    以上赵班等四人入见，赐朝服银币。戊申，命编纂孝经衍义。庚戌，以尼雅翰为满
    洲都统。

        三月壬子朔，诰诫年幼诸王读书习骑射，勿恃贵纵恣。癸丑，置日讲官。庚午，
    以无雨风霾，下诏修省。

        夏四月乙酉，命纂修太祖、太宗圣训。诏宗人閒散及幼孤者，量予养赡，著为
    令。丙戌，诏清理庶狱，减矜疑一等。辛卯，始开日讲。壬辰，上诣天坛祷雨。甲
    午，雨。

        五月庚申，理籓院尚书喀兰图乞休，加太子太保，以内大臣奉朝请。癸酉，上
    幸南苑。

        六月丁亥，以靳辅为安徽巡抚。甲午，金星昼见。是月，靖南王耿继茂卒，子
    精忠袭封，仍镇福建。

        八月己卯朔，日有食之。丁未，上御经筵。戊申，以王之鼎为江南提督。

        九月庚戌，上以寰宇一统，告成于二陵。辛亥，上奉太皇太后、皇太后启銮。
    蒙古科尔沁、喀喇沁、土默特、敖汉诸部王、贝勒、公朝行在。丁卯，谒福陵、昭
    陵。戊辰，祭福陵，行告成礼。庚午，祭昭陵，行告成礼。辛未，上幸盛京，御清
    宁宫，赐百官宴，八十以上召前赐酒。大赉奉天、宁古塔甲士及于伤废老病者白金，
    民间高年亦如之。曲赦死罪减一等，军流以下释之。山海关外跸路所经，勿出今年
    明年租赋。遣官祭诸王诸大臣墓。壬申，上自盛京东巡。

        冬十月辛巳，驻跸爱新。召宁古塔将军巴海，谕以新附瓦尔喀、虎尔哈宜善抚
    之。己丑，上回跸盛京，再赐老人金。辛卯，谒福陵、昭陵。命文武官较射。命来
    朝外籓较射。壬辰，上奉太皇太后、皇太后回銮。

        十一月庚戌，还京。壬申，以明珠为兵部尚书。

        十二月丙午，祫祭太庙。

        是岁，免直隶、江南、江西、浙江、山东、河南、陕西、湖广等省三百二州县
    卫灾赋逋赋有差。朝鲜、琉球入贡。

        十一年壬子春正月辛未，上奉太皇太后幸赤城汤泉，过八达岭，亲扶慈辇，步
    行下山。

        二月戊寅，奉太皇太后至汤泉。辛卯，上回京。丙申，亲耕耤田。丁酉，朝日
    于东郊。戊戌，上诣赤城。

        三月戊辰，上奉太皇太后还宫。

        夏四月乙巳，命侍卫吴丹、学士郭廷祚巡视河工。

        五月乙丑，世祖实录成。丙寅，上出德胜门观麦。

        六月庚寅，命更定赋役全书。

        秋七月己酉，论征缅甸、云南、贵州功，予何建忠等一百二十七人世职。丙辰，
    上观禾。御史孟雄飞疏言孙可望穷蹙来归，滥膺王封。及伊身死，已袭二次。今孙
    徵淳死，宜令降袭。诏降袭慕义公。

        闰七月，复封尚善为贝勒。丁亥，诏治狱勿用严刑轻毙人命，违者罪之。

        八月壬子，上幸南苑行围。癸丑，诏曰：“帝王致治，在维持风化，辨别等威。
    比来官员服用奢僭，竞相效尤。其议禁之。”庚申，上御经筵。壬戌，上奉太皇太
    后幸遵化汤泉。甲子，阅蓟州官兵较射。丁卯，上谒孝陵。

        九月丁丑，阅遵化兵、三屯营兵。

        冬十月甲辰，上奉太皇太后还宫。壬子，命范承谟为福建总督。

        十一月辛丑，上幸南苑，建行宫。

        十二月丁未，裕亲王福全、庄亲王博果铎、惠郡王博翁果诺、温郡王孟峨疏辞
    议政。允之。戊午，上召讲官谕曰：“有人请令言官风闻言事。朕思切中事理之言，
    患其不多。若借端生事，倾陷扰乱，深足害政。与民休息，道在不扰。虚耗元气，
    则民生蹙矣。”己未，康亲王杰书、安亲王岳乐疏辞议政。不许。庚午，祫祭太庙。

        是岁，免直隶、江南、浙江、山东、山西、河南、湖广等省一百四十一州县卫
    灾赋有差。朝鲜入贡。

        十二年癸丑春正月庚寅，上幸南苑，大阅。

        二月辛亥，以吴正治为左都御史。壬子，上御经筵，命讲官日直。戊辰，赐八
    旗官学繙译大学衍义。

        三月丁丑，上视麦。壬午，平南王尚可喜请老，许之；请以其子之信嗣封镇粤，
    不许，令其撤籓还驻辽东。癸巳，赐韩菼等一百六十六人进士及第出身有差。

        夏四月丁巳，遣官封暹罗国王。

        五月壬申，学士傅达礼等请以夏至辍讲。上曰：“学问之道，宜无间断。其勿
    辍。”

        六月壬寅，起张朝珍为湖广巡抚，李之芳为浙江总督。丁未，上御瀛台，召群
    臣观荷赐宴。乙卯，禁八旗以奴仆殉葬。

        秋七月庚午，平西王吴三桂疏请撤籓。许之。丙子，嗣靖南王耿精忠疏请撤籓。
    许之。壬午，命重修太宗实录。

        八月丁未，试汉科道官于保和殿，不称职者罢。壬子，遣侍郎折尔肯、学士傅
    达礼往云南，尚书梁清标往广东，侍郎陈一炳往福建，经理撤籓。丁巳，谕礼部：
    “祭祀大典，必仪文详备，乃可昭格。其稽古典礼酌议以闻。”

        九月戊辰，礼部尚书龚鼎孳乞休。允之。乙亥，京师地震，诏修省。

        冬十月壬寅，以王之鼎为京口将军。己酉，上幸南苑行围。

        十一月丁卯，故明宗室硃议潀以蓄发论死。得旨免死入旗，给与妻室房地。庚
    午，诏民间垦荒田亩，以十年起科。

        十二月壬子，以姚文然为左都御史。吴三桂反，杀云南巡抚硃国治，贵州提督
    李本深、巡抚曹申吉俱降贼，总督甘文焜死之。丙辰，反问至，命前锋统领硕岱率
    禁旅守荆州。丁巳，召梁清标、陈一炳还，停撤二籓。命加孙延龄抚蛮将军，线国
    安为都统，镇广西。命西安将军瓦尔喀进守四川。京师民杨起隆伪称硃三太子，图
    起事。事发觉，起隆逸去。捕诛其党。诏奸民作乱已平，勿株连，民勿惊避。己未，
    命顺承郡王勒尔锦为宁南靖寇大将军，讨吴三桂。执三桂子额驸吴应熊下之狱。庚
    申，命副都统马哈达帅师驻兗州，扩尔坤驻太原，备调遣。辛酉，命直省巡抚仍管
    军务。壬戌，诏削吴三桂爵，宣示中外。命都统赫业为安西将军，会瓦尔喀守汉中。
    以倭内为奉天将军。吴三桂陷辰州。甲子，祫祭太庙。

        是岁，免直隶、山东、安徽、浙江、湖广等省二十六州县卫灾赋有差。朝鲜、
    安南入贡。

        十三年甲寅春正月乙亥，勒尔锦师行。庚辰，吴三桂陷沅州。丁亥，偏沅巡抚
    卢震弃长沙遁。己丑，以提督佟国瑶守郧阳。总兵吴之茂以四川叛，巡抚罗森、提
    督郑蛟麟降之。命总兵徐治都还守夷陵。庚寅，封世祖第七子隆禧为纯亲王。以席
    卜臣为镇西将军，守西安。

        二月乙未朔，太皇太后颁内帑犒军。丁酉，钦天监新造仪象成。壬寅，贼犯澧
    州，守卒以城叛，提督桑峨退荆州，陷常德。命镇南将军尼雅翰率师守武昌。癸丑，
    上御经筵。以赵赖为贵州提督。甲寅，吴三桂陷长沙，副将黄正卿叛应之，旁陷衡
    州。命都统觉罗硃满守岳州，未至，岳州失。辛酉，命刑部尚书莫洛加大学士衔，
    经略陕西。孙延龄以广西叛，杀都统王永年，执巡抚马雄镇幽之。

        三月乙丑，命整饬驿站，每四百里置一笔帖式，接递军报，探发塘报。命左都
    御史多诺等军前督饷。戊辰，吴三桂将犯夷陵，勒尔锦遣兵击败之。庚午，以额驸
    华善为安南将军，镇京口。庚辰，耿精忠反，执福建总督范承谟幽之，巡抚刘秉政
    降贼。癸未，郧阳副将洪福叛，提督佟国瑶击败之。壬辰，襄阳总兵杨来嘉以穀城
    叛。命希尔根为定南将军，尚书哈尔哈齐副之。命舒恕、桑遏、根特、席布率师赴
    江西。甲午，西安将军瓦尔喀克阳平关。

        夏四月癸卯，调西安副都统德业立守襄阳。丁未，吴三桂子应熊、孙世霖伏诛。
    初，三桂仓卒起兵，而名义不扬，中悔。至澧州，颇前却。至是，方食闻报，惊曰：
    “上少年乃能是耶？事决矣！”推食而起。诏削孙延龄职。以阿密达为扬威将军，
    驻江宁，赖塔为平南将军，赴杭州。甲寅，潮州总兵刘进忠以城叛。戊午，以根特
    为平寇将军，赴广西讨孙延龄。河北总兵蔡禄谋叛，命阿密达袭诛之。辛酉，诏削
    耿精忠爵。癸亥，诏以分调禁旅遣将分防情形寄示平南王尚可喜。

        五月丙寅，皇子胤礽生，皇后赫舍里氏崩。戊寅，安西将军赫业等败吴之茂于
    劄阁堡，复朝天关。壬午，浙江平阳兵变，执总兵蔡朝佐，应耿精忠将曾养性，围
    瑞安。命赖塔进兵讨之。壬辰，副都统德业立败洪福于武当。

        六月丙午，命贝勒尚善为安远靖寇大将军，率师赴岳州，贝子准达赴荆州。庚
    戌，总兵祖弘勋以温州叛。金华副将牟大寅败耿精忠将于常山。壬子，命将军喇哈
    达守杭州。乙卯，命康亲王杰书为奉命大将军赴浙江，贝勒洞鄂为定西大将军赴四
    川。浙江温州、黄岩、太平诸营相继叛。命喇哈达守台、宁。

        七月辛未，以郎廷佐为福建总督，段应举为提督。癸酉，赖塔败耿精忠将于金
    华。是时精忠遣其大将马九玉、曾养性犯浙江，白显忠犯江西，所至土匪蜂应，江
    西尤甚。南瑞总兵杨富应贼，董卫国诛之。丁亥，贝勒察尼大战贼将吴应麒于岳州
    七里山，败之。

        八月壬寅，平寇将军根特卒于军，以哈尔哈齐代之。海澄公黄梧卒，子芳度袭
    爵，守漳州。乙巳，金光祖报孙延龄陷梧州，督兵复之。丙午，上幸南苑。

        九月壬戌，上御经筵，命每日进讲如常。耿精忠将以土寇陷清谿、徽州，江宁
    将军额楚、统领巴尔堪击走之，连战入江西，复乐平等县。命硕塔等驻安庆。辛未，
    麻城土寇邹君升等作乱，知府于成龙讨平之。命简亲王喇布为扬威大将军，率师赴
    江西，侍卫坤为振武将军副之。广西提督马雄叛，命安亲王岳乐为定远平寇大将军，
    率师赴广东，宗室瓦山、觉罗画特副之。

        冬十月壬辰，喇布师行。丙申，岳乐师行。壬寅，上奉太皇太后幸南苑。辛亥，
    还宫。

        十一月庚申朔，莫洛报吴之茂兵入朝天关，饟路中阻，洞鄂退守西安。命移西
    安军守汉中，河南军守西安。

        十二月庚寅朔，杰书大败曾养性于衢州，又败之于台州。王辅臣叛，经略莫洛
    死之。上议亲征。王大臣以京师根本重地，太皇太后年高，力谏乃止。徵盛京兵、
    蒙古兵分诣军前。丁未，命尚可喜节制广东军事。戊午，祫祭太庙。

        是岁，免直隶、江南、山东、河南、陕西等省七十八州县灾赋有差。朝鲜、琉
    球入贡。

        十四年乙卯春正月辛酉，尚可喜报贼犯连州，官兵击败之。戊辰，晋封尚可喜
    平南亲王，命其子之孝佩大将军印讨贼。

        二月癸巳，下诏切责贝勒洞鄂退缩失机，饬令速定平凉、秦州以通栈道。乙巳，
    康亲王杰书遣兵复处州，进复仙居。王辅臣陷兰州。西宁总兵王进宝大战于新城，
    围兰州。洞鄂复陇州关山关。

        三月己未朔，叛将杨来嘉犯南漳，总兵刘成龙击走之。戊辰，饶州贼犯祁门，
    巡检张行健被执不屈，死之。丁丑，命张勇为靖逆将军，会总兵孙思克等讨王辅臣。
    贼陷定边城，命提督陈福驻宁夏讨贼。丁亥，蒙古布尔尼反，命信郡王鄂扎为抚远
    大将军，大学士图海为副将军，讨平之。戊子，以熊赐履为大学士。

        夏四月己丑，以勒德洪为户部尚书。署护军统领郎肃等剿耿寇于五桂寨，斩级
    二万，复馀干。乙未，封张勇靖逆侯，王进宝一等男。戊戌，以左都督许贞镇抚州、
    建昌、广信。戊申，王辅臣遣兵援秦州，官兵迎击败之。辛亥，上谕：“侍臣进讲，
    朕乃覆讲，互相讨论，庶有发明。”癸丑，王进宝复临洮，孙思克复靖远。戊午，
    绍兴知府许弘勋招抚降众五万人。

        五月庚午，察哈尔左翼四旗来归。庚辰，命毕力克图援榆林。王辅臣兵陷延安、
    绥德。甲申，张勇复洮、河二州。

        闰五月癸巳，上幸玉泉山观禾。杨来嘉、洪福陷穀城。斩守城不力之副将马郎
    阿以徇，削总兵金世需职，随军效力。壬子，额楚复广信。乐平土寇复陷饶州，将
    军希尔根击之，复饶州。

        六月，毕力克图复吴堡，复绥德。丁丑，命将军舒恕援广东。己卯，命振武将
    军佛尼勒开栈道援汉中。庚辰，上幸南苑行围。壬午，张勇攻巩昌。江西官军攻石
    峡，失利，副都统雅赖战死。甲申，克兰州。毕力克图复延安。以军兴停陕西、湖
    广乡试。

        七月乙巳，陈福剿定边，斩贼将硃龙。庚戌，江西官兵复浮梁、乐平、宜黄、
    崇仁、乐安诸县。

        八月戊午，上幸南苑行围。洞鄂、毕力克图、阿密达会攻王辅臣，斩贼将郝天
    祥。傅喇塔复黄岩。壬申，上奉太皇太后幸汤泉。甲申，上还京，御经筵。

        九月，上次昌平，诣明陵，致奠长陵，遣官分奠诸陵。丙申，上奉太皇太后还
    宫。辛丑，诏每岁正月停刑，著为令。

        冬十月癸亥，康亲王兵复太平、乐清诸县。丙寅，上谒孝陵。戊辰，祭孝陵。
    乙亥，还宫。陈福及王辅臣战于固原，不利，副将太必图战没。论平布尔尼功，封
    赏有差，及助顺蒙古王贝勒沙津以次各晋爵，罚助逆奈曼等部。

        十一月癸巳，贝勒察尼复兴山。丁酉，复设詹事府官。壬寅，叛将马雄纠吴三
    桂兵犯高州，连陷廉州。命简亲王喇布自江西援广东。是月，郑锦攻陷漳州，海澄
    公黄芳度死之，戕其家。

        十二月丙寅，立皇子胤礽为皇太子，颁诏中外，加恩肆赦。乙亥，以勒尔锦师
    久无功，夺其参赞巴尔布以下职。宁夏兵变，提督陈福死之。壬午，祫祭太庙。

        是岁，免湖广、河南七府五州县灾赋有差。朝鲜入贡。

        十五年丙辰春正月丁亥，以王进宝为陕西提督，驻秦州。甲午，以建储恭上太
    皇太后、皇太后徽号。乙未，升宁夏总兵官为提督，以赵良栋为之。辛丑，上幸南
    苑行围。

        二月丁巳，诏军中克城禁杀掠。壬戌，命大学士图海为抚远大将军，统辖全秦，
    自贝勒洞鄂以下咸受节制。癸酉，上如巩华城，谕扈从勿践春田。乙亥，吴三桂将
    高大杰陷吉安。戊寅，安亲王岳乐击三桂将于萍乡，败之，复萍乡。辛巳，上御经
    筵。赠死事副将张国彦太子太保，予世职。

        三月癸未，赠海澄公黄芳度郡王。丙戌，王进宝、佛尼勒大败吴之茂于北山。
    庚寅，傅喇塔围温州，曾养性、祖弘勋悉众来犯，副都统纪尔他布击走之。辛卯，
    岳州水师克君山。庚子，勒尔锦渡江与三桂之众战，迭败之。乙巳，赐彭定求等二
    百九人进士及第出身有差。己酉，勒尔锦与三桂之众战于太平街，不利，退守荆州。
    壬子，移赵赖提督江西。

        夏四月辛丑，马雄、祖泽清纠滇贼犯广东。尚可喜老病不能军，屡疏告急，援
    兵不时至。至是，贼逼广州，尚之信劫其父以降贼。总督金光祖，巡抚佟养钜、陈
    洪明，提督严自明俱从降。福建巡抚杨熙、总兵拜音达夺门出。舒恕、莽依图退至
    江西。上闻广东变作，命移兵益江西。

        五月壬午朔，日有食之。乙酉，复设郧阳抚治，以杨茂勋任之。丙戌，鄂罗斯
    察汉汗使人来贡。己亥，抚远大将军图海败王辅臣于平凉。

        六月壬子朔，王辅臣降，图海以闻。诏复其官，授靖寇将军，立功自效，诸将
    弁皆原之。己卯，耿继善弃建昌遁。上谕杰书曰：“耿精忠自撤其兵，显为海寇所
    逼。其乘机速进。”

        七月辛巳朔，赐鄂罗斯使臣鞍马服物。大学士熊赐履免。以慕天颜为江苏巡抚。
    庚子，以姚文然为刑部尚书，郎廷相为福建总督。振武将军佛尼勒会张勇、王进宝
    击吴之茂于秦州，大败之，贼众宵遁。

        八月甲寅，穆占复礼县。壬戌，上奉太皇太后幸汤泉。乙亥，赖塔击马九玉于
    衢州，复江山，九玉弃军遁。

        九月庚辰朔，赖塔进击马九玉，破之，复常山。进攻仙霞关，贼将金应虎迎降，
    复浦城，连下建宁。癸未，张勇复阶州。乙未，耿精忠戕前总督范承谟。山西巡抚
    达尔布有罪免。丙午，命穆占为征南将军，移军湖广。

        冬十月辛酉，上奉太皇太后还宫。乙丑，康亲王杰书师次延平，贼将耿继美以
    城降。耿精忠遣子显祚献伪印乞降，杰书入福州，疏闻。上命复其爵，从征海寇自
    效。其将曾养性、叛将祖弘勋俱降。浙江官兵复温、处二府。撤兗州屯兵。癸酉，
    命讲官进讲通鉴。

        十一月丙戌，海寇犯福州，都统喇哈达击败之。丙申，官兵围长沙。宁海将军
    贝子傅拉塔卒于军。

        十二月壬子，遣耿昭忠为镇平将军，驻福州，分统靖南籓军。叛将严自明犯南
    康，舒恕击走之。丁巳，尚之信使人诣简亲王军前乞降，且乞师，疏闻。许之。吴
    三桂将吴世琮杀孙延龄，踞桂林。庚申，海澄公黄芳世自贼中脱归。上嘉之，加太
    子太保，与其弟黄蓝并赴康亲王大军讨贼。建威将军吴丹复山阳。辛未，颁赏诸军
    军士金帛。丙子，祫祭太庙。耿继善弃邵武，海寇据之。副都统穆赫林击之，贼将
    彭世勋以城降。

        是岁，免直隶、江南、江西、陕西各省三十四州县灾赋有差。朝鲜入贡。

        十六年丁巳春正月丙申，将军额楚攻吉安失利，命侍郎班迪驰勘军状。

        二月己未，上幸南苑行围。甲子，大阅于南苑。免福建今年租赋，招集流亡。
    丙寅，以鄂内为讨逆将军，赴岳州。丁卯，康亲王杰书败郑锦于兴、泉，贼弃漳州
    遁，复海澄。遣郎中色度劳军岳州，察军状。辛未，以靳辅为河道总督。癸酉，论
    花马池剿寇功，蒙古鄂尔多斯贝勒索诺木等晋爵有差。乙亥，上御经筵。是月江西
    官军复瑞金、铅山。

        三月甲申，以莽依图为镇南将军，督兵广东。己丑，谕礼部：“帝王克谨天戒，
    凡有垂象，皆关治理。设立专官，谨司占候。今星辰凌犯，霜露非时，钦天监不以
    实告，有辜职掌。其察议以闻。”庚寅，命翰林长于词赋书法者，以所业进呈。乙
    未，原任总兵刘进忠、苗之秀诣康亲王军降，命随大军剿贼。癸未，诏：“军兴以
    来，文武官身殉封疆，克全忠节，其有旅亲不能归，妻子不得养者，深堪轸恻。
    所在疆吏察明，妥为资送，以昭褒忠至意。”甲辰，含誉星见，庆云见。乙巳，吴
    三桂聚兵守长沙。命勒尔锦进临江，图海守汉中，喇布镇吉安，莽依图进韶州，额
    楚驻袁州，舒恕防赣州。

        夏四月己未，康亲王杰书疏言处州府庆元县民人吴臣任等不肯从贼，结寨自固，
    守义杀贼，实为可嘉。已交浙江督抚，效力者录用，归农者奖赏，其阵亡札委守备
    吴受南等并请恩恤。从之。辛酉，上幸霸州行围。以伊桑阿为工部尚书，宋德宜为
    左都御史。丁卯，提督赵赖败土寇于泰和，擒贼目萧元。戊辰，予死事温处道陈丹
    赤等官廕。辛未，上制大德景福颂，书屏，上太皇太后。乙亥，莽依图师至南安，
    严自明以城降，遂克南雄，入韶州。

        五月己卯，尚之信降，命复其爵，随大军讨贼。特擢谪戍知府傅弘烈为广西巡
    抚。先是，弘烈以首吴三桂反状谪梧州。及兵起，弘烈上书陈方略，故有是命。旋
    加授抚蛮灭寇将军，与莽依图规取广西。甲午，额鲁特噶尔丹攻败喀尔喀车臣汗，
    来献军实，却之。

        六月丁巳，祖泽清以高州降。

        秋七月庚子，郑锦将刘国轩自惠州犯东莞，尚之信大败之，贼将陈琏以惠州降。
    甲辰，上御便殿，召大学士等赐坐，论经史，因及前代朋党之弊，谕加警戒。以明
    珠、觉罗勒德洪为大学士。

        八月丁未，明宗人硃统锠起兵陷贵溪、泸溪。己未，上御经筵。丙寅，册立贵
    妃钮祜禄氏为皇后，佟佳氏为贵妃。戊辰，傅弘烈等复梧州。

        九月丙子，命宗室公温齐、提督周卜世赴湖广协剿。癸未，命额驸华善率师益
    简亲王军，科尔科代接驻江宁。丁亥，上发京师，谒孝陵，巡近边。丙申，次喀拉
    河屯。庚子，次达希喀布秦昂阿，近边蒙古敖汉部札穆苏等朝行在，敌驼马，赐金
    币。吴三桂将胡国柱、马宝寇韶州，将军莽依图、额楚夹击破之，贼遁，追之过乐
    昌，复仁化。

        冬十月甲辰，上次汤泉。癸丑，还宫。傅弘烈败吴世琮于昭平，复浔州。福建
    按察使吴兴祚败硃统锠于光泽，其党执统锠降。癸亥，始设南书房，命侍讲学士张
    英、中书高士奇入直。

        十一月己卯，吴三桂将韩大任陷万安，护军统领哈克山击败之。庚子，封长白
    山神，遣官望祭。是月，官兵复茶陵、攸县。

        十二月乙巳，海寇犯泉州，提督段应举等御之。辛亥，海寇犯钦州，游击刘士
    贵击败之。命参赞勒贝、将军额楚进取郴、永。己巳，以冯甦为刑部侍郎。辛酉，
    金星昼见。辛未，祫祭太庙。

        是岁，免直隶、江南、江西、陕西、湖广等省七十州县灾赋有差。朝鲜入贡。

        十七年戊午春正月己丑，副都统哈当、总兵许贞击韩大任于宁都，大任遁之汀
    州，诣康亲王军前降，命执送京师。壬辰，以郭四海为左都御史。乙未，诏曰：
    “一代之兴，必有博学鸿儒振起文运，阐发经史，以备顾问。朕万几馀暇，思得博
    通之士，用资典学。其有学行兼优、文词卓越之士，勿论已仕未仕，中外臣工各举
    所知，朕将亲试焉。”于是大学士李霨等荐曹溶等七十一人，命赴京齐集请旨。

        二月甲辰，傅弘烈疏言吴三桂兵犯广西，诏额楚、勒贝守梧州。己未，上御经
    筵，制四书讲疏义序。丁卯，皇后钮祜禄氏崩，谥曰孝昭皇后。辛未，莽依图及吴
    世琮战于平乐，失利，退守梧州。命尚之信及都统马九玉会师守梧州。

        三月丙子，湖广官兵击杨来嘉、洪福，败之，复房县。丁丑，海寇犯石门，黄
    芳世击败之。癸巳，祖泽清复叛应吴三桂。

        闰三月癸卯，上巡近畿。乙丑，命内大臣喀代、尚书马喇往科尔沁四十九旗莅
    盟。丁卯，吴三桂将林兴珠诣安亲王军前降，诏封建义侯，随军剿贼。逮问副都统
    甘度海、阿进泰，以在江西剿贼失机也。

        夏四月庚午，海寇蔡寅陷平和，进逼潮州。甲戌，祖泽清犯电白，尚之信、额
    楚击之，泽清遁。庚寅，庆阳土贼袁本秀作乱，官兵击斩之。

        五月庚子朔，海澄公黄芳世卒于军，命其弟芳泰袭爵。戊申，福建总督郎廷相、
    巡抚杨熙、提督段应举俱免，以姚启圣为福建总督，吴兴祚为福建巡抚，杨捷为福
    建水陆提督。甲寅，上幸西郊观禾。额鲁特部济农为噶尔丹所逼，入边，张勇逐出
    之。

        六月壬申，尚善遣林兴珠败三桂舟师于君山。丁亥，上以盛夏亢旱，步祷于天
    坛。是日，大雨。壬辰，吴三桂将犯永兴，都统伯宜理布、统领哈克山与战，败殁。
    海寇犯廉州，总兵班绍明等击走之。吴三桂兵犯郴州，副都统硕岱与战，不利，奔
    永兴。丁酉，诏曰：“军兴以来，将士披坚执锐，盛暑祁寒，备极劳苦，朕甚悯焉。
    其令兵部察军中有负债责者，官为偿之，战殁及被创者恤其家。”

        秋七月，郑锦陷海澄，前锋统领希佛、副都统穆赫林、提督段应举死之。甲辰，
    郑锦犯泉州。甲寅，以安珠护为奉天将军。壬戌，以魏象枢为左都御史。丙寅，召
    翰林院学士陈廷敬、侍读学士叶方蔼入直南书房。是月，吴三桂僭号于衡州。

        八月己卯，安远靖寇大将军、贝勒尚善卒于军，命贝勒察尼代之。庚午，西洋
    国王阿丰肃使臣入贡。癸未，上御经筵，以御制诗集赐陈廷敬等。乙未，吴三桂死，
    永兴围解。颁行康熙永年历。丙申，诏曰：“逆贼倡乱，仰服天诛。絓误之徒，宜
    从宽典。其有悔悟来归者，咸与勿治。”

        九月，上奉太皇太后幸汤泉，晋谒孝陵。姚启圣、拉哈达大败海寇于蜈蚣山，
    刘国轩遁，泉州围解。

        冬十月癸未，上巡近边，次灤河，阅三屯营兵。己丑，将军鄂内败吴应麒于石
    口。丁酉，皇四子胤禛生，是为世宗，母曰吴雅氏。

        十一月己亥，拉哈达疏言海贼断江东桥，兵援泉州难进。在籍侍读学士李光地
    为大军乡导，修通险路，接济军需，请议叙。得旨：“李光地前当变乱之初，密疏
    机宜。兹又迎接大兵，备办粮米，深为可嘉。即升授学士。”辛酉，上奉太皇太后
    还宫。癸亥，命福建陆路提督杨捷加昭武将军，王之鼎为福建水师提督。

        十二月丁亥，额楚、傅弘烈及吴世琮战于藤县，不利，退守梧州。乙未，祫祭
    太庙。

        是岁，免直隶、江南、江西、湖广等省七十州县灾赋有差。朝鲜、西洋入贡。

        十八年己未春正月戊申，遣官分赈山东、河南。甲寅，贝勒察尼督水师围岳州，
    贼将吴应麒遁，复岳州。上御午门宣捷。设随征总兵官以处降将，旋裁之。壬戌，
    刘国轩犯长乐，总督姚启圣偕纪尔他布、吴兴祚击败之。甲子，岳乐复长沙。

        二月丙寅，傅弘烈战吴世琮于梧州，贼遁。己巳，诏数江西奸民从逆之罪，仍
    免其逋赋。甲戌，顺承郡王勒尔锦督兵过江，分复松滋、枝江、宜都、澧州，叛将
    洪福以舟师降。戊寅，简亲王喇布遣前锋统领希佛复衡州，贼将吴国贵、夏国相遁。
    庚辰，诏军前王大臣议进取云、贵事宜。以周有德为云贵总督，桑峨为云南提督，
    赵赖为贵州提督，并随王师进讨。以杨雍建为贵州巡抚。癸未，以夸扎为蒙古都统。

        三月丙申朔，御试博学鸿词于保和殿，授彭孙遹等五十人侍读、侍讲、编修、
    检讨等官。修明史，以学士徐元文、叶方蔼、庶子张玉书为总裁。丁酉，上幸保定
    县行围。甲辰，以徐治都为湖广提督。将军穆占击吴国贵于永州，败之，复永州、
    道州、永明。己酉，上还宫。戊午，赐归允肃等百五十一人进士及第出身有差。庚
    申，岳州阵殁诸将丧至，遣侍卫迎奠。福建阵没将士丧至亦如之。

        夏四月丙寅，以杨茂勋为四川总督，驻郧阳。戊辰，以万正色为福建水师提督。
    己卯，旱甚，上步祷于天坛。是日，大雨。莽依图击吴世琮于浔州，败走之。壬寅，
    上出阜成门观禾。

        五月庚戌，刘国轩犯江东桥，赖塔大战败之。

        六月辛未，诏曰：“盛治之世，馀一馀三。盖仓廪足而礼教兴，水旱乃可无虞。
    比闻小民不知积蓄，一逢歉岁，率致流移。夫兴俭化民，食时用礼，惟良有司是赖。
    督抚等其选吏教民，用副朕意。”己卯，以希佛为蒙古都统。

        秋七月甲午，靳辅疏报淮扬壩工成，涸出田地，招民种之。丁未，上视纯亲王
    隆禧疾。隆禧薨。乙卯，额楚败吴世琮于南宁，世琮遁。庚申，京师地震，诏发内
    帑十万赈恤，被震庐舍官修之。壬戌，召廷臣谕曰：“朕躬不德，政治未协，致兹
    地震示警。悚息靡宁，勤求致灾之由。岂牧民之官苛取以行媚欤？大臣或朋党比周
    引用私人欤？领兵官焚掠勿禁欤？蠲租给复不以实欤？问刑官听讼或枉平民欤？王
    公大臣未能束其下致侵小民欤？有一于此，皆足致灾。惟在大法而小廉，政平而讼
    理，庶几仰格穹苍，弭消沴戾。用是昭布朕心，原与中外大小臣工共勉之。”

        八月癸亥朔，将军穆占复新宁。甲子，傅弘烈复柳城、融县。庚辰，提督赵国
    祚、将军林兴珠大破吴国贵于武冈，国贵死，复武冈州。

        九月庚戌，以地震祷于天坛。辛亥，命简亲王喇布守桂林。甲寅，金光祖执叛
    镇祖泽清送京，及其子良楩磔诛之。

        冬十月辛未，诏将军张勇、王进宝，提督赵良栋、孙思克取四川。王进宝、赵
    良栋行。癸未，王进宝克武关，复凤县。赵良栋复两当。

        十一月戊戌，王进宝击叛将王屏籓，遁之广元，复汉中。庚子，赵良栋复略阳，
    进克阳平关。丁酉，以许贞为江西提督。

        十二月壬戌，以蔡毓荣为绥远将军，进定云、贵。将军佛尼勒、吴丹克梁河关，
    贼将韩晋卿遁，复兴安、平利、紫阳、石泉、汉阴、洵阳、白河及郧阳之竹山、竹
    溪。丁卯，上幸南苑。辛未，诏安亲王岳乐率林兴珠班师。壬午，授赵良栋勇略将
    军。乙丑，祫祭太庙。

        是岁，免顺天、江南、山东、山西、河南、浙江、湖广等省二百六十一州县灾
    赋有差。朝鲜、琉球、安南入贡。

        十九年庚申春正月甲午，赵良栋复龙安府，进至绵竹，伪巡抚张文等迎降，遂
    入成都。诏以良栋为云贵总督。王进宝克朝天关，复广元，王屏籓缢死，生擒吴之
    茂。壬子，上幸巩华城，遣内大臣赐奠昭勋公图赖墓。

        二月辛酉朔，诏吴丹会赵良栋进取云南，王进宝镇四川，勒尔锦取重庆，徐治
    都守荆州。乙丑，佛尼勒收顺庆府，潼川、中江、南部、蓬县、广安、西充诸县悉
    下。丁卯，诏莽依图督马九玉、金光祖、高承廕进兵云南。己巳，上幸南苑。丙子，
    大阅。以于成龙为直隶巡抚。徐治都大败叛将杨来嘉，复巫山，进取夔州。杨茂勋
    复大昌、大宁。癸未，万正色败海寇于海坛。

        三月辛卯，吴丹复重庆，达州、奉乡诸州县悉定。杨来嘉降，送京。乙未，以
    伊辟为云南巡抚。丁酉，安亲王岳乐师旋，上劳于芦沟桥。辛丑，马承廕诱执傅弘
    烈。先是，马雄踞柳州，死，其子承廕以柳州降。至是，复叛，执弘烈送贵阳，不
    屈，死之。平南将军赖塔复铜山，命守潮州备承廕。万正色击海寇于平海岙，克之，
    进克湄州、南日、崇武诸岙。硃天贵降。拉哈达击刘国轩，败之，遁厦门。伪将苏
    堪迎降，进平玉洲、石马、海澄、马州等十九寨，复偕吴兴祚取金门。己酉，察尼
    下辰龙关，蔡毓荣复铜仁。

        夏四月庚申朔，以赖塔为满洲都统。癸亥，穆占、董卫国败吴应麒，复沅州、
    靖州，进复黎平。丁卯，上以学士张英等供奉内廷，日备顾问，下部优叙，高士奇、
    杜讷均授翰林官。己巳，命南书房翰林每日晚讲通鉴。丙子，上祈雨天坛，翌日，
    雨。己卯，颁行尚书讲义。王进宝以病回固原，以其子总兵用予统军驻保宁。庚辰，
    宗人府进玉牒。

        五月壬辰，命甘肃巡抚治兰州。乙巳，莽依图会军讨马承廕，复降，命执送京
    师。己酉，山海关设关收税。

        六月甲子，蔡毓荣复思南。丁丑，命五城粥厂再展三月，遣太医官三十员分治
    饥民疾疫。壬午，副都统马尔哈齐、营总马顺德以纵兵杀人论罪。

        秋七月甲午，停捐纳官考选科道。褒恤福建总督范承谟、广西巡抚马雄镇，赠
    官予谥廕。乙巳，以折尔肯为左都御史。己酉，解顺承郡王勒尔锦大将军，撤还京。

        八月戊辰，上御经筵。己巳，命赖塔移驻广州，以博济军益之。戊寅，大学士
    索额图免。壬午，将军莽依图卒于军，以勒贝代之。甲申，尚之信以属人王国光讦
    告其罪，擅杀之，诏赐之信死。其弟之节，其党李天植，皆伏诛，家口护还京师。

        闰八月乙未，命各将帅善抚绿旗军士。壬子，以王永誉为广东将军。

        九月癸亥，吴世璠使其将夏国柱、马宝潜寇四川，谭弘复叛应之，连陷泸州、
    永宁，夔州土匪应之。命将军吴丹、噶尔汉，提督范达理、徐治都分道讨之。乙丑，
    以赖塔为平南大将军，率师进云南。戊寅，吴丹复泸州。

        冬十月，仁怀失守，罢吴丹，以鄂克济哈领其军。戊戌，以阿密达为蒙古都统。
    噶尔汉复巫山。壬寅，大将军康亲王杰书师旋，上郊劳之。戊申，彰泰、穆占败吴
    世璠于镇远。噶尔汉击谭弘于铁开峡，败之。是月，王大臣议上师行玩误之王贝勒
    大臣罪。得旨，勒尔锦革去王爵，籍没B4禁。尚善、察尼均革去贝勒。兰布革去镇
    国公。硃满革去都统，立绞。馀各褫官、夺世职、鞭责、籍没有差。

        十一月丙辰朔，冬至，祀天于圜丘。彗星见，诏求直言。甲子，贝子彰泰进复
    平越，遂入贵阳。逆渠吴世璠及吴应麒等夜遁。安顺、石阡、都匀三府皆下。庚午，
    以达哈里为蒙古都统。丙子，川北总兵高孟败彭时亨于南溪桥，复营山，进围灵鹫
    寨，斩伪将魏卿武。甲申，提督周卜世复思南。

        十二月壬辰，以徐元文为左都御史。甲午，高孟复渠县。乙未，提督桑峨大败
    吴世璠于永宁，追至铁索桥，贼焚桥遁。土官龙天祐、沙起龙造盘江浮桥济大军。
    壬寅，高孟复广安州。庚戌，以郝浴为广西巡抚。癸丑，祫祭太庙。

        是岁，免直隶、江南、山东、山西、陕西、江西、福建、湖广等省一百八十六
    州县灾赋有差。朝鲜、琉球入贡。

        二十年辛酉春正月壬申，叛将李本深降，械送京师。癸酉，总兵高孟复达州。
    甲戌，将军噶尔汉复云阳，谭弘死，进复忠州、万县、开县。乙亥，命侍郎温代治
    通州运河。丙子，将军穆占、提督赵赖击夏国相等，走之，复平远。辛巳，增置讲
    官。诏法司慎刑。是月，郑锦死，其子克塽继领所部。

        二月己丑，贝子彰泰师至安南卫，击贼将线緎于江西坡。贼列象阵拒战。官兵
    分三队奋击，大破之。贼遁，公图、达汉泰追击，复败之，复普安州、新兴所。壬
    辰，副都统莽奕禄败贼张足法等于三山。甲午，诏凡三籓往事为民害者悉除之。蠲
    奉天盐引。大将军赖塔师至广西，大破贼于黄草壩，复安笼，入曲靖。高孟复东乡，
    败彭时亨于月城寨。戊戌，增钦天监满监副一员。都统希福、马缉、硕塔复马龙州、
    杨林城，入嵩明州，贼遁。穆占复黔西、大定，斩其伪将张维坚。乙巳，贝子彰泰、
    大将军赖塔、将军蔡毓荣先后入滇。贼将胡国柄、刘起龙迎拒，官军分击败之，斩
    国柄、起龙。辛亥，谒孝陵。

        三月甲辰，宣威将军鄂克济哈以失援建昌自劾。诏以觉罗纪哈里代之。辛酉，
    葬仁孝皇后、孝昭皇后于昌瑞山陵。诏行在批阅章奏，令大学士审校。壬戌，胡国
    柱犯建昌，将军佛尼勒击走之，复马湖。癸亥，马宝弃遵义，犯泸、叙。诏佛尼勒、
    赵良栋急击滇贼，勿令回援。丙寅，赠恤福建死事运使高天爵、知府张瑞午等官廕。
    戊辰，土官陆道清以永宁降。癸酉，上奉太皇太后幸遵化汤泉。

        夏四月甲辰朔，王用予复纳谿、江安、仁怀、合江。己酉，贝子彰泰遣使招抚
    诸路，武定、大理、临安、永顺、姚安皆降。壬子，上奉太皇太后还宫。

        五月癸丑朔，提督周卜世取遵义，降伪官金仕俊等，复真安州、仁怀、桐梓、
    绥阳等县。己未，遣官察阅蒙古苏尼特等旗被旱灾状。乙丑，诏行取州县曾陷贼中
    者勿选科道。辛巳，大将军贝子彰泰报抵云南省城，伪将李发美以鹤庆、丽江二府
    降。

        六月戊子，除山西、陕西房号银。

        秋七月丁巳，以礼部尚书郭四海兼管刑部。庚申，诏四川民田为弁兵所占者察
    还之。辛酉，都统希福、提督桑峨击马宝于乌木山，大败之。马宝降，械送京师诛
    之。乙丑，赵良栋遣总兵李芳述击败胡国柱，复建昌，入云南。戊辰，诏图海率王
    辅臣还京。壬申，赐宴瀛台，员外郎以上皆与焉，赐纟采币。己卯，以施琅为福建
    水师提督，规取台湾，改万正色陆路提督。

        八月辛巳朔，日有食之。乙巳，上御经筵。

        九月辛亥，上巡幸畿甸。故平南王尚可喜丧至通州，赐银八千两，遣官奠茶果。
    戊午，上次雄县，召见知州吴鉴，问浑河水决居民被灾状。丙寅，上还京。诏停本
    年秋决。壬申，复运丁工银。

        冬十月癸未，偏沅巡抚韩世琦败贼将黄明于古州。甲申，额鲁特噶尔丹入贡。
    乙酉，大学士图海师旋，上嘉劳之。壬辰，诏撤平南、靖南两籓弁兵还京。癸卯，
    诏免吐鲁番贡犬马。

        十一月辛亥，诏从贼诸人，除显抗王师外，馀俱削官放还。以诺迈为汉军都统。
    癸亥，定远平寇大将军贝子彰泰、平南大将军都统赖塔、勇略将军总督赵良栋、绥
    远将军总督蔡毓荣疏报王师于十月二十八日入云南城，吴世璠自杀，传首，吴三桂
    析骸，示中外，诛伪相方光琛，馀党降，云南平。是日，以昭告孝陵，车驾次蓟州。
    丁卯，祭孝陵。辛未，召贝子彰泰、将军赵良栋还京。乙亥，上猎于南山，发矢殪
    三虎。己卯，回銮。

        十二月戊子，设满洲将军驻荆州，汉军将军驻汉中。癸巳，群臣请上尊号。敕
    曰：“自逆贼倡乱，莠民响应，师旅疲于征调，闾阎敝于转输。加以水旱频仍，灾
    异叠见。此皆朕躬不德所致。赖宗社之灵，削平庶孽。方当登进贤良，与民休息，
    而乃侈然自足，为无谓之润色，能勿恧乎！其勿行。”补广西乡试。戊戌，大学士
    图海卒。己亥，上御太和门受贺，宣捷中外。癸卯，加上太皇太后、皇太后徽号，
    颁发恩诏，赐宗室，赉外籓，予封赠，广解额，举隐逸，旌节孝，恤孤独，罪非常
    赦不原者悉赦除之。以于成龙为江南江西总督，吴兴祚为广东广西总督。丁未，祫
    祭太庙。

        是岁，免直隶、江南、江西、山东、山西、浙江、福建等省七十五州县灾赋有
    差。丁户一千七百二十三万，徵银二千二百一十八万三千七百六十两有奇。盐、茶
    课银二百三十九万九千四百六十八两。铸钱二万三千一百三十九万。朝鲜、厄鲁特
    入贡。

        国学网站独家推出

亦凡公益图书馆(Shuku.net)

下一卷 回目录