                                 列传一百四十五

        冯光熊  陆有仁  觉罗琅玕乌大经  清安泰
        常明  温承惠  颜检

        冯光熊，字太占，浙江嘉兴人。乾隆十二年举人，考授中书，充军机章京。累
    擢户部郎中。三十二年，从明瑞赴云南，授盐驿道，母忧归，坐失察属吏科派，夺
    职。服阕，以员外郎起用，仍官户部，直军机，迁郎中。从尚书福隆安赴金川军，
    授广西右江道，署按察使兼盐驿道。历江西按察使、甘肃布政使。四十九年，石峰
    堡回民作乱，筹画战守，储设饷需具备。以前江西巡抚郝硕迫索属吏事觉，同官多
    获谴，光熊亦缘坐夺官，留营效力。事平，用福康安荐，起为安徽按察使。洊擢湖
    南巡抚，调山西。
        时议河东盐课改归地丁，光熊疏言：“河东盐行山、陕、河南三省，商力积疲，
    易商加价，俱无所济。若课归地丁，听民贩运，无官课杂费、兵役盘诘、关津留难，
    较为便宜。山西州县半领引行盐，半食土盐、蒙古盐，仍纳引税。其间或引多而地
    丁少，或引少而地丁多，徵之三省皆然。请将课额四十八万馀两通计均摊。”允之。
    五十七年，上幸五台，各疆吏先后奏陈，自盐课改革后，价顿减落，民便安之。诏
    嘉光熊调剂得宜，赐花翎、黄马褂，署工部侍郎。未几，授贵州巡抚，调云南。五
    十九年，署云南总督。明年，大塘苗石柳邓叛扰铜仁，光熊赴松桃防御，以思州田
    堧坪、镇远四十八溪、思南大坪，密迩楚苗，且扼铜仁后路，分兵屯守。苗匪急攻
    松桃、正大，不得逞。旋赴铜仁治饷需，偕总督福康安治军设防，规画称旨，命留
    贵州巡抚任。
        嘉庆二年，事平，奏请铜仁、正大改建石城，以资捍卫，从之。会仲苗又起，
    偕总督勒保督率镇将，联合滇、黔、楚、粤诸军剿抚，事具勒保传。光熊分檄将吏，
    解归化围，肃清播东、播西两路，降安顺、广顺所属苗寨。仲苗平，偕勒保奏上
    善后四事，请随征武举、武生及乡勇，就近补充弁兵馀丁，给难民栖止、牛具费用，
    储粮备兵民就食，清釐田亩，靖苗、汉之争。自军兴以来，凡所措置，多邀嘉许。
    勒保移师入川，善后专任光熊。三年春，复疏请申禁汉民典买苗田，及重债盘剥，
    驱役苗佃；禁客民差役居摄苗寨；酌裁把事土舍亭长，定夫徭工价，以利穷苗；酌
    设苗弁，以资管束：悉报可。五年，诏光熊治理有声，年近八旬，召授兵部侍郎，
    寻擢左都御史。六年，卒，上念前劳，赐祭一坛。
        陆有仁，浙江钱塘人。乾隆三十四年进士，授刑部主事，累迁郎中。四十六年，
    出为广西梧州知府，调太平。五十二年，安南内讧，夷眷来奔，有仁处置得宜。会
    擢福建延建邵道，总督孙士毅请留防边。寻调督粮道，历山东按察使、直隶布政使。
    五十七年，坐在山东谳狱草率，降甘肃按察使。
        嘉庆元年，擢刑部侍郎，留治甘肃赈务，宜绵赴陕剿教匪，命摄陕甘总督。二
    年，匪由河南窜硃阳关，逼雒南。疏请偕西宁镇总兵富尔赛驰赴潼、商，又调甘凉
    镇兵会剿，诏军务责巡抚，有仁应驻甘肃，亲身赴陕，迹涉张皇，命回兰州，停止
    所调镇兵。时宜绵檄调撒拉尔回兵二千赴兴安，有仁并令暂停，上以汉中兵单，待
    回兵截剿，乃教匪窜汉阴而回兵尚滞循化，斥有仁一经申饬，於应援之兵，亦屡催
    罔顾，诏褫职鞫讯，寻原之，发四川效力。授陕西按察使，迁布政使。三年，襄阳
    贼高均德犯陕西，叙防堵功，赐花翎。四年，擢广东巡抚。
        五年，召为工部侍郎，调刑部。授陕西巡抚。先是那彦成在陕，劝民筑寨堡，
    计蓝田、郿、鄠、宝鸡、商州、镇安、商南、孝义、五郎共五百四十一处；台布为
    巡抚，复议汉中二栈为军饷要道，於宝鸡、凤县、留坝、褒城、宁羌各驿筑堡，以
    周三里为度，徙民屯粮。至是尚未尽实行，严诏切责。有仁疏言：“川、陕情形不
    同，四川地居天险，如大成寨、大团包、方山坪等寨，每处可容数万人，小者亦数
    千人。贼据之可抗官兵，民守之亦可拒贼。如南山内层峦叠嶂，无宽敞环抱之所，
    止能於陡险山巅，就势结构，每寨止容数百人至千馀人。蜀山多膏腴稻田，民居稠
    密，其势易合。陕西老林，惟棚民流寓，零星垦种，隔十里数十里，始有民居十数
    户。若纠合数村共筑一堡，则南村之人欲近南，北村之人欲近北，惟秦陇以西，人
    皆土著，无不踊跃兴工。秋间贼入西栈，每约彼此各不相犯，而寨民必乘间截其尾
    队，夺其牲畜，不使晏然空过。其西安、同州、凤翔三府，与汉南附近川省之区，
    皆多土著，审利害，每邑结有堡寨，或百馀或数百。其汉北山内近亦一律兴工，又
    恐结寨后民丁但知守寨，而於贼出入要隘转无堵御；复令於寨堡之外，每寨拨数百
    数十人合力守卡，以杜窥伺。请分区责成各道，刻期完竣。”疏入，报闻。有仁与
    额勒登保规画筑堡团练，著有成效。抚辑难民无归者，以安康、白河等处叛产，及
    南山客民荒田，量给安插。六年，分拨兵勇防守总要隘口，奏请於五郎、孝义等处
    专派大员团练堵剿，以专责成。川匪逼黑河，遣总兵齐郎阿、通判雒昂截击，馀匪
    东窜牛尾河，副将韩自昌歼之，被优叙。
        有仁治陕三年，经理饷需，先事绸缪，撙节不滥，搜捕馀匪甚力，屡诏褒嘉。
    七年，卒，优恤，官其子继祖主事。
        觉罗琅玕，隶正蓝旗。捐纳笔帖式，累迁刑部郎中。超擢内阁学士，出为江苏
    按察使。乾隆五十年，召授刑部侍郎。逾年，授浙江巡抚。五十二年，大兵剿台湾
    林爽文，琅玕储穀二十万石於乍浦、宁波、温州，由海道输运，高宗嘉之。坐审拟
    海盗失当，吏议当革职，诏宽免，自请罚银三万两。嘉善县吏浮收，按问得实，上
    以浙漕积弊，琅玕不胜任，命解职，予头等侍卫，赴哈密办事。五十六年，坐监修
    浙江海塘工程损坏，琅玕在任未亲勘，诏责赔修，应银二十二万七千有奇，免其半。
    历叶尔羌办事大臣、喀什噶尔参赞大臣。坐家人贩玉，解任回京。寻予郎中衔，为
    热河避暑山庄总管。
        嘉庆二年，以三等侍卫充古城领队大臣，召授刑部侍郎。五年，授贵州巡抚。
    剿擒广顺等寨苗杨文泰等，诏嘉奖，加总督衔。未几，就擢云贵总督。六年，贵州
    石岘苗叛，巡抚伊桑阿赴铜仁剿治，未即平，诏琅玕往督师，而调伊桑阿云南。伊
    桑阿因按察使常明攻克石岘有所擒获，遂谎奏亲往督战，苗皆归伏，军事已竣。及
    琅玕至，难民拥道诉其诬，遂督兵进剿，攻克上潮、下潮诸寨，始肃清。会初彭龄
    劾伊桑阿贪劣，下琅玕鞫实，上尤罪其欺罔，诛之。诏斥琅玕於伊桑阿未亲往石岘，
    避嫌瞻徇，降二品顶带。
        七年，维西夷恆乍绷与其党腊者布作乱，秃树、出亨附之。琅玕率总兵张玉龙
    入山剿捕，克阿喃多贼寨，进攻诸别古山，获秃树。玉龙克小维西夷人，缚腊者布
    献军前磔之。进攻康普，恆乍绷遁澜沧江外，获其孥。分兵攻吉尾、树苗，琅玕驻
    剑川，断贼后路，败之於通甸、小川，克回龙厂。寻围剿上江山箐贼，歼其渠，馀
    众乞降。琅玕以恆乍绷势蹙，疏请撤兵，提督乌大经率兵二千驻防。贼诇官军已退，
    乘水涸潜渡，纠江内降倮，复肆劫掠。琅玕驰抵剑川，恆乍绷遁走。八年，上以首
    逆未获，命永保接办军务。琅玕已擒斩汉奸张有斌，临江扎筏，声言渡兵江外，倮
    倮震悚，诣军门乞降，琅玕令诱导诸寨擒贼自效。九月，恆乍绷潜匿山箐，官军搜
    获之，馀党尽歼。事平，予议叙。
        琅玕以维西僻处边隅，各夷杂居江内外，稽察难周，疏请於维西、丽江等五路
    设头人，给顶带，约束夷众。又以维西南北路及鹤丽镇、剑川诸汛皆要地，请裁马
    为步，添兵八百，分布要隘，边境遂安。九年，卒，谥恪勤。
        乌大经，陕西长安人。由武进士授三等侍卫，出为山东德州营参将。乾隆三十
    九年，王伦倡乱，大经助守临清，力战保危城，功最多，高宗特奖之，立擢临清副
    将。历江西南赣镇、贵州古州镇总兵，广西提督，调云南。五十三年冬，率云南兵
    从孙士毅征安南，至则士毅已克其都城。明年春，大军为阮惠所袭，败绩，大经所
    部得乡导，全师而返。寻母忧去职，起为甘肃提督，复调云南。嘉庆四年，僧铜金
    与孟连土司构难，句结野倮，蔓延猛猛及缅宁内地，大经偕总兵苏尔相进剿，克缅
    属南柯、三节石、昔木、腊南、那招、雾笼、上中下宁安、腊东、困赛等地，破南
    洒河贼卡，肃清缅边。署按察使屠述濂由猛猛一路会剿，连克大蚌山、南元寨。五
    年春，总督书麟视师，用大经计，分两路进攻猛白山箐，大经由南路，连战渡黑河，
    焚贼寨，首逆寻就擒，夷众受抚。七年春，入觐。会维西事起，命大经驰回，从琅
    玕进剿，大经偕总兵书成先清威远倮匪，乃会兵维西，克康普。上意不欲穷兵，命
    大经留防。及匪复肆掠，进剿独村坪及康普、小维西，连克之。八年春，与琅玕分
    驻石鼓、桥头，沿江督剿，至十月，恆乍绷就擒，乃班师。九年，卒。
        清安泰，费莫氏，满洲镶黄旗人。乾隆四十六年进士，授刑部主事，擢员外郎。
    出为甘肃凉州知府，调署兰州，擢湖南衡永郴桂道。六十年，苗疆事起，奉檄赴保
    靖抚辑降苗，以治饷功，赐花翎。
        嘉庆元年，械送首逆吴半生、石三保至京，擢按察使，迁广西布政使。七年，
    署巡抚。八年，调浙江布政使。十年，擢江西巡抚，调浙江。
        十一年，海寇蔡牵犯浙洋，赴温、台防剿，严杜接济，贼樵汲俱穷，窜去，诏
    褒之。总督阿林保劾提督李长庚因循玩寇，下清安泰密察，疏言：“长庚忠勇冠诸
    将，身先士卒，屡冒危险，为贼所畏。惟海艘越两三旬若不燂洗，则苔黏旐结，驾
    驶不灵，其收港非逗留。且海中剿贼，全凭风力，风势不顺，虽隔数十里犹数千里，
    旬日尚不能到。是故海上之兵，无风不战，大风不战，大雨不战，逆风逆潮不战，
    阴云蒙雾不战，日晚夜黑不战，飓期将至，沙路不熟，贼众我寡，前无泊地，皆不
    战。及其战也，勇力无所施，全以大砲轰击，船身簸荡，中者几何？我顺风而逐，
    贼亦顺风而逃，无伏可设，无险可扼，必以钩镰去其皮网，以大砲坏其舵身篷胎，
    使船伤行迟，我师环而攻之，贼穷投海，然后获其一二船，而馀船已飘然远矣。贼
    往来三省数千里，皆沿海内洋。其外洋灝瀚，则无船可掠，无岙可依，从不敢往，
    惟遇剿急时始间为逋逃之地。倘日色西沉，贼直窜外洋，我师冒险无益，势必回帆
    收港，而贼又逭诛矣。且船在大海之中，浪起如升天，落如坠地，一物不固，即有
    覆溺之虞。每遇大风，一舟折舵，全军失色，虽贼在垂获，亦必舍而收。洎易桅竣
    工，贼已远遁。数日追及，桅坏复然，故常屡月不获一战。夫船者，官兵之城郭、
    营垒、车马也。船诚得力，以战则勇，以守则固，以追则速，以冲则坚。今浙省兵
    船皆长庚督造，颇能如式。惟兵船有定制，而闽省商船无定制，一报被劫，则商船
    即为贼船，愈高大多砲多粮，则愈足资寇。近日长庚剿贼，使诸镇之兵隔断贼党之
    船。但以隔断为功，不以擒获为功。而长庚自以己兵专注蔡逆坐船围攻，贼行与行，
    贼止与止。无如贼船愈大砲愈多，是以兵士明知盗船货财充积，而不能为擒贼擒王
    之计。且水陆兵饷，例止发三月。海洋路远，往返稽时，而事机之来，间不容发，
    迟之一日，虽劳费经年，不足追其前效。此皆已往之积弊也。非尽矫从前之失，不
    能收将来之效；非使贼尽失其所长，亦无由攻其所短。则岸奸济贼之禁，必宜两省
    合力，乃可期效。”奏上，诏嘉其公正。由是益乡用长庚，清安泰之力也。
        寻又条上防海事宜：“沿海居民，编造保甲。稽覈商贩，以断米粮出口；禁制
    火爆，防火药透漏；断绝采捕，以杜奸宄溷迹。”并如议行。十二年冬，蔡牵子至
    普陀寺，未获，被谴责。寻以阮元代之，调河南巡抚。十四年，卒。
        常明，佟佳氏，满洲镶红旗人。由笔帖式授步军统领主事，出为湖南桂阳知州，
    擢云南曲靖知府。乾隆六十年，从总督福康安征苗疆，率兵屡克贼巢，赐花翎。镇
    筸苗吴半生据苏麻寨，自构皮寨进击败之，复破西梁贼砦，擢贵州贵东道。掩击半
    生於板登寨，获其弟吴老正等，半生复来犯，设伏大破之，乘胜夺贼卡五；寻由西
    梁进攻，毁其寨，贼纠夯柳苗为援，歼戮甚众；乞降，拒不受，复大挫之：擢按察
    使，赐号智勇巴图鲁。诏以苗匪每遇败乞降，叵测难信，饬各路将领以常明为法。
    进剿老乌厂，斩贼目陇老香，与总兵珠隆阿合剿大乌草河迤西苗，连克鱼井、豆田
    三十馀寨。会大军於古丈坪，半生適至，常明冒雨进攻，歼贼千馀；分兵克乌龙岩、
    茶它山诸寨卡，进围高多寨，半生降，乘锐克鸭保寨。
        嘉庆元年，剿下平陇苗於葫芦坪，母忧，留营，偕副将海格破小竹山贼於堕河
    坡，俘贼目杨通等。上嘉常明奋勉，仍命署按察使。二年春，贵州仲苗起，从总督
    勒保讨之，与施缙并为军锋，同破贼关岭，复夹攻，连拔贼寨八，解新城围，再败
    之望城坡。贼匿岩洞以拒，设伏，毙贼千馀，环攻於卡子河，贼大溃，解南笼围，
    加布政使衔。时黄草坝被围久，滇、黔道梗，常明援之，克九头山，获伪将军陆宝
    贵，毁马鞭田贼栅，俘李阿六等，连战皆捷，围乃解。寻克马鞍山，绕击洞洒贼巢，
    连攻三昼夜，擒贼酋吴抱仙於三陇口，授布政使。进克安有山，捣当丈贼巢，获逆
    首韦七绺须，又擒贼目黄阿金、梁国珍等於补衲山。三年，连拔雨薛岩等十八寨，
    苗境悉平。服阕，始莅布政使任。
        是年冬，署巡抚，疏荐总兵施缙率贵州兵赴四川剿教匪。五年，因缙战殁，贵
    州兵不能救，常明坐褫翎顶。秋，入觐，诏念前劳，予三品顶带，留巡抚署任。题
    销军需，诏诘贵阳贼踪未至，募乡勇多至五万馀名，用银十九万馀两，命总督琅玕
    察覈。寻奏常明虽无冒帑，处置失宜，责赔缴赏恤银九万馀两。六年，石岘苗与湖
    南苗句结为乱，巡抚伊桑阿檄常明率师攻克之，复原衔、花翎，寻授巡抚。七年，
    以挪用铅厂帑银，及失察幕僚私售铅丸，抽匿案卷事，褫职，籍没家产。既而予蓝
    翎侍卫，充伊犁领队大臣，调库车办事大臣。
        十年，授湖北盐法道，累迁湖北巡抚。上念常明久於军事，以四川民、夷杂处，
    控制不易，十五年，特擢为总督，诏勉其尽职，减免赔项银万五千两。宁远府属夷
    地，多募汉人充佃，自教匪之乱，川民避入者增至数十万人，争端渐起。十七年，
    常明疏请：“汉民移居夷地及佃种者，编查入册，不追既往。此后严禁夷人招佃与
    汉民转佃，并编保甲以资约束，增文员以便弹压，移营汛以利控制。”报可。又请
    川省盐课改归地丁，听民兴贩，诏斥其妨碍淮纲，不顾邻省利害，降二级留任。
        十八年，署成都将军。二十年，中瞻对番酋洛布七力为乱，偕提督多隆阿、总
    兵罗思举往剿，自里塘进攻，破之，捣热笼贼巢，洛布七力举家焚毙。诏以未生得
    逆首，不予议叙。二十一年，成都革兵谋变，悉捕之置於法，诏嘉其镇静。二十二
    年，宁越夷扰边，遣将平之。寻卒，赠太子少保，优恤，谥襄恪。
        温承惠，字景侨，山西太谷人。乾隆四十二年拔贡，朝考首擢，除七品小京官，
    分吏部。拔贡内用自是始。累迁郎中。五十四年，出为陕西督粮道，母忧归。高宗
    巡幸五台，迎銮召对，嘉其才。服阕，补延榆绥道。
        嘉庆元年，川、陕、楚军事急，承惠奉檄治兴安、汉中团防。遭父忧，留军，
    仍摄道事。贼犯平利，承惠驰剿，山水猝涨，坠水，遇救得免。趋扼险隘，获捷。
    服阕，命以按察使衔仍补原官。五年，擢陕西按察使。疏言：“贼扰陕境，已历数
    年。兵为牵缀，运饷往往不及。则驻兵以待，贼得乘间远逸。三省边境绵长，宜扼
    要驻兵，以逸待劳。”上韪之。歼匪首王金柱於安康，复破贼洵阳，赈抚流亡，民
    心渐定。迁布政使，仍留防。贼屡犯境，辄击却之。守御兴、汉先后凡六年，事定
    优叙。八年，调河南，修伊、洛旧渠。十年，擢江西巡抚。
        十一年，调福建，兼署总督。海寇蔡牵犯台湾鹿耳门，檄总兵许松年赴海坛、
    竿塘与提督李长庚会剿，三沙为蔡牵乡里，增兵驻守，禁沿海接济，诏嘉之。寻调
    署直隶总督。
        十二年，上阅古北口兵，奖其嫺整，命实授。濬黑龙、温榆、北运、滏阳诸河。
    十三年，上幸天津，赏黄马褂。寻以巡幸点景科派，为肥乡令所揭，褫花翎、黄马
    褂，旋复之。十七年正月，以岁除得雪，加太子少保。钜鹿县民孙维俭等传习大乘
    教，灤州民董怀信传习金丹、八卦教，先后发觉，失察轻纵，褫宫衔、花翎、黄马
    褂，革职留任。复以他事数被谴责。
        十八年，河南滑县教匪起，命偕提督马瑜往剿，数战滑县近地，破贼於道口。
    寻命陕甘总督那彦成总统军务，承惠为参赞。时匪首林清在京师起事，扰及宫禁，
    诏以林清传教八年，承惠不能先事查缉，及剿匪逗留罪，褫职，留治粮饷。十九年，
    命以员外郎赴河南睢工效力，工竣，迁郎中，随尚书戴均元襄理永定河工。
        二十三年，授山东按察使。承惠前官畿辅，不孚众望，及复起，颇思晚盖。山
    东故多盗，侦知东平人广平知府王兆奎三世窝盗，密捕治之，期年积案一清。掊击
    贪酷，苏困起敝，吏治为之一变，特诏褒奖，然卒不安其位。先是盗夜劫泰安富民
    徐文诰家，戕其佣柏永柱，县以误杀为文诰罪，实疑狱也。按察使程国仁入其言，
    锻鍊定谳，承惠至，固疑不实，於他狱盗供得其情，锐意平反。巡抚和舜武惑於浮
    言，尼之。及侦获盗首王壮於吉林，具承枪杀永柱状。时国仁已擢巡抚，旧与承惠
    有嫌，且护前，不欲承惠竟是狱，檄勘堤工，承惠辞，乃劾承惠自以曾官总督，横
    肆不受节制，褫职，荐前兗沂道童槐继为按察使。槐复劾承惠滥禁无辜，以罪人充
    捕扰民，谴戍伊犁，其去也，国仁送於候馆，居民汹汹詈之，不及送而归。既而文
    诰诉於京，命尚书文孚往鞫，未至，槐仓卒定谳，释文诰。二十五年，起承惠为湖
    北布政使。逾年，以衰老降户部郎中。寻引疾归，卒於家。
        颜检，字惺甫，广东连平人，巡抚希深子。拔贡，乾隆四十二年，授礼部七品
    小京官，洊升郎中。五十八年，出为江西吉安知府，擢云南盐法道，调迤南。嘉庆
    二年，剿威远介匪，擒匪首札杜。擢江西按察使，历河南、直隶布政使。
        五年，护直隶总督。东明县民李车因奸砍伤七岁幼童，从重拟绞决。永年县民
    梁自新勒毙继妻及媳，讯因继妻虐待前妻子有幅，纵媳与人通奸，同谋毒毙有幅，
    自新忿，将妻媳致死，从轻拟杖流。两狱并为仁宗嘉许，特旨依议。梁自新加恩，
    再减杖徒。先是直隶回赎旗地租银，积欠至十三万两，前总督胡季堂、汪承霈屡议
    调剂，未有善策，检疏请复旗租原额以纾民力，积欠得全减免焉。
        六年，擢河南巡抚。七年，诏检前护直督有治绩，命以兵部侍郎衔署理直隶总
    督。寻实授，赐黄马褂。九年，京察，予议叙。检历官畿辅，颇为仁宗所信任。寻
    以束鹿县民王洪中与张文观斗殴被伤，上控，承审官偏听，王洪中受责自缢，狱经
    部鞫，诏斥检玩视重案，下部议革职，改留任。又因他狱屡被诘责，检具疏陈谢，
    谕曰：“方今中外吏治，贪墨者少，疲玩者多。因循观望，大臣不肯实心，惟恐朕
    斥其专擅。小官从而效尤，仅知自保身家。此实国家之隐忧，不可不加整顿。卿系
    朕腹心之臣，其勉之。”
        十年，坐易州知州陈渼亏空逾十万，查办不力，降调革任，予主事衔，效力吉
    地工程处。会永定河堤坏，责随筑赔修。又以刑部秋审，直隶省由缓改实者十四起，
    革主事衔，仍留工次，事竣，予五品衔，发南河委用。未几，复因直隶官吏勾通侵
    帑事觉，革职，遣戍乌鲁木齐。十三年，释回。
        十四年，命以主事充西仓及大通桥监督。十五年，授湖南岳常澧道，迁云南按
    察使。十六年，擢贵州巡抚，寻召来京。坐前在直隶失察灤州民董怀信等传习邪教，
    降二级，以京员用。又坐涿州知州徐用书交代朦混，降补工部郎中。十九年，授山
    东盐运使，命以三品顶戴为浙江巡抚，奏濬西湖兴水利。上素称检操守才幹，而病
    其不能猛以济宽，屡加训戒。二十年，武平民刘奎养听纠入添弟会传习徒众论斩，
    诏斥检未究编造逆书之人，下部议；复因西湖厝棺被盗，言官劾其谳拟轻纵，命侍
    郎成格等往按，坐正犯由贿嘱诬认，诏切责，褫职。二十四年，祝嘏，予官，补刑
    部员外郎，逾年授福建巡抚。
        道光元年，疏陈岁进荔支树、素心兰采运艰难，诏永远停贡，并嘉检之直。二
    年，复擢直隶总督。先是籓司屠之申奏请直隶差徭，每地一亩摊徵银一分，以示公
    平，诏俟检到任定议；检力言其不可行，请仍旧制。三年，以年老内召，授户部侍
    郎，调仓场。复出为漕运总督。五年，坐河淤滞运，降三品衔休致。寻复以疏请截
    留漕粮忤旨，降五品衔。十二年，卒。
        论曰：冯光熊治苗疆善后，陆有仁兴陕境寨堡团练，琅玕定石岘苗、维西夷，
    清安泰保全良将李长庚，常明佐勒保平仲苗，晚任蜀疆，镇抚番夷，皆一时疆臣之
    能举其职者。温承惠治畿辅无异绩，陈臬山东，则治盗清狱有声，卒以平反冤狱遭
    倾陷，可谓能晚盖矣。颜检明於吏事，治尚安静，而屡以宽纵获谴焉。

        国学网站独家推出

亦凡公益图书馆(Shuku.net)

下一卷 回目录