                                    志一百十

        ○兵六

        △水师

        水师有内河、外海之分。初，沿海各省水师，仅为防守海口、缉捕海盗之用，
    辖境虽在海疆，官制同于内地。至光绪间，南北洋铁舰制成，始别设专官以统率之。

        其内河水师，天聪十年，自宁古塔征瓦尔喀，以地多岛屿，初造战船。

        天命元年，以水师循乌勒简河征东海萨哈连部落。

        顺治初，以京口、杭州水师分防海口。八年，始于沿江沿海各省，循明代旧制，
    设提督、总兵、副将、游击以下各武员，如陆营之制。各省设造船厂，定师船修造
    年限，三年小修，五年大修，十年拆造。十年，以水师克舟山，增造战监，扩充
    兵额。十四年，增设崇明水师总兵官，调拨江宁、江苏、安徽各省标兵万人，分防
    吴淞江及崇明诸口。十六年，增设京口左右两路绿旗水师总兵官。十八年，设吉林
    水师营造斛船及划子船。

        康熙八年，增设福建水师总兵官。十四年，改崇明总兵官为水师提督。十七年，
    设福建水师提督及参将以下各官。二十四年，裁京口右路水师，改左路水师为京口
    总兵官。二十六年，增设南台水师营，置参将以下各官。二十九年，更定修造战船
    之制，外海战船哨船，自新造之年为始，三年后，以次小修大修，更阅三年，或大
    修，或改造。内江战船哨船，则小修大修后，更阅三年，仍修治用之。三十四年，
    令督、抚、提、镇，凡修理战船银两，不得浮冒核减，致船料薄弱。五十二年，令
    趕缯等船，于船之首尾，刊捕盗各营镇船名，以次编列。五十三年，增设金州水师
    营于海岛内，选谙习水性者充之。五十六年，设松江水师营。

        雍正二年，令沿海各督、抚出洋巡视。其战船向由地方官修造者，改归营员修
    造。是年，设乍浦水师营。三年，以满洲兵丁未习水战，增设天津水师营，以满洲、
    蒙古兵二千人隶之。四年，以福建水师常驻内地，不耐风浪，浙江水师尤甚，乃更
    改旧制，于本省洋面巡哨外，每年选派船弁，在闽、浙外洋更番巡历会哨，以靖海
    氛。五年，以杭州驻防旗兵抽练水师。江宁驻防旗兵，即以镇江原有战船，隶江宁
    将军，督率旗兵习水战。寻令旗兵四千人悉习水营事务。令江南、江西各水师营，
    于弓矢、鸟枪外，增练藤牌、大刀、钩镰枪、过船枪、钺、斧、标弹等武器。战船
    分大中小三等。增练排枪。湖广水师，每兵千人，增鸟枪四百杆。六年，令水师船
    厂附近省城者，凡战船造成，在城之督、抚、提、镇会同验看。是年，因浙江水师
    技艺生疏，乃于福建水师中，择精练之兵，赴浙江教练。寻定浙江战船用木之丈尺，
    及船身深广之制。奉天水师亦如之。七年，以旅顺水师不谙战务，拨福建水师营精
    卒赴奉天教练。是年，增浙江乍浦水师营。八年，拨江宁驻防兵八百人隶乍浦营。
    旋因各省水师营承修造船之员，逐层需索，迨交收后，复盗卖损毁，各营皆然，京
    口标兵尤甚，令督、抚严惩之。九年，以文武各员承修战船，每多贻误，弊窦丛生，
    乃严治各员，限期修竣，以除巧脱中饱之弊。

        十年，令天津水师大小趕缯船所用梗木舵牙及藤篾等具，收存备用。各省战船
    设承修官，以董造船之役。由督、抚、提、镇委副将、参将，会同文职道、府，领
    价督修，委都司会同文职府佐，办料修造。隶将军标者，委参领等官办理。大修小
    修之年，各营呈报有司，题咨承修官，具册领价。江南、江西、湖广、福建、浙江、
    广东等省，于届修两月前，领银备料。台湾、琼州于四月前备料。天津、山东于八
    月前备料。各营驾船赴厂，承修官即于次月兴工，如期修竣，违则惩之。其船名号
    各殊，大小异式，皆因地制宜。山东登州、胶州南北二汛海口趕缯船、双篷船，福
    建大号趕缯船及二三号船、双篷䏝船，江西南湖营沙唬船，天津大小趕缯船，京口
    水师船，苏州、狼山、川沙、吴淞水师船，湖北、湖南、广东各水师船之船身大小，
    木板厚薄，咸遵定制，令道员会同副将等监视督造。广东外海内河战船亦如之。

        十一年，定修造战船限期，直隶限四月，福建、台湾限十月，山东限六月，江
    西大修拆造限三月，小修限两月，江南限四月，湖广大修拆造限六月，小修限四月，
    浙江限四月，广东琼州限六月，其馀各厂均限四月。十二年，裁江苏太湖营参将，
    改设太湖协副将，兼辖浙江太湖营游击各官，定为内河水师营。十三年，议定天津、
    福建、浙江、广东各战船所需物料，或按年更新，或越年更新。

        乾隆元年，议准江南各厂拆造及修理沙唬船、艍缯船，两淮厂拆造沙唬船、修
    造趕缯船，于部价外，加津贴银两有差。各厂同之。二年，令山东登、胶南北二汛
    额设双篷船、趕缯船，届修之年，亦增津贴银。三年，拨湖北武昌水师驻汉口，为
    汉阳水师营中军。议准广东各标营外海战船拆造，视修工大小，加津贴有差。四年，
    因沿海各省战船报部，有缺少至十之二三者，或侵蚀修船帑银，或赁与商人谋利。
    令督抚严惩。又谕浙江艍缯船拆修视江苏省之例，䏝艄船视江苏省沙唬船之例，量
    加津贴。五年，复申禁沿海战船缺少赁用之弊。六年，以台湾远隔重洋，修造战船，
    仍循旧制。其福建各船厂，兴泉道之泉厂，与兴、泉、永三府协办，汀漳龙道之漳
    厂，与汀、漳、龙三府协办，盐法道承修之福建厂，与延、邵、建三府协办。七年，
    裁江苏黄浦营弁兵，改为提标水师右营。八年，加福建三船厂津贴银。十二年，加
    台湾船厂运费。十四年，令外海、内河水师战船、哨船修竣后，承修官以船身丈尺
    及器具报有司毋损。

        十五年，以闽、浙海洋绵亘数千里，远达异域，所有外海商船，内洋贾舶，藉
    水师为巡护，尤恃两省总巡大员，督饬弁兵，保商靖盗。而旧法未尽周详，自二月
    出巡，至九月撤巡，为时太久。乃令各镇总兵官每阅两月会哨一次。其会哨之月，
    上汛则先巡北洋，后巡南洋。下汛则先巡南洋，后巡北洋。定海、崇明、黄岩、温
    州、海坛、金门、南澳各水师总兵官，南北会巡，指定地方，蝉递相联，后先上下，
    由督抚派员稽察。至台澎水师，仍循曩例。

        十六年，令福建三江口营大小战船，按季整洗。十七年，令各省水师，除江南
    省沙唬船、巡快船，福建省艍䏝船，轻便易使，广东虎门协营沙礁迂曲外，其沿海
    各省战船，一律制备头巾插花，借助风力，以资巡哨。巡船则仿民船，随时修整。
    五十四年，以外海、内河战船，旧例酌留一半为捕盗之用，其馀各船，次第届期改
    造，咸令展期三月，福建、浙江、江南、山东各省，咸展期半年。五十五年，以搜
    捕海盗，战船拙滞，允水师将弁之请，仿民船改制战船，以期迅捷。五十八年，因
    广东海盗充斥，自南澳至琼、崖，千有馀里，水师战船，虽有大小百数十号，仅能
    分防本营洋面，不敷追捕，致商船报劫频闻。历年捕盗，俱赁用东莞米艇，而船只
    不多，民间苦累。乃筹款十五万两，制造二千五百石大米艇四十七艘，二千石中米
    艇二十六艘，一千五百石小米艇二十艘，限三月造竣，按通省水师营，视海道远近，
    分布上下洋面，配兵巡缉，以佐旧船所不及。五十九年，以浙江定海县之舟山外有
    五奎山，外洋船只，皆于此寄泊，实为海滨要区，于定海镇标内，酌拨弁兵，更番
    戍守。六十年，以沿海战船过于累重，不便捕盗，每届修造，需费尤多，通饬各督
    抚，届修造之年，俱仿商船之式改造，以所节浮费，为外洋缉捕之用。

        嘉庆二年，浙江战船俱仿民船改造。山东战船亦仿浙省行之。其馀沿海战船，
    于应行拆造之年，一律改小，仿民船改造，以利操防。五年，谕各省水师，向设统
    巡、总巡、分巡及专汛各员，出洋巡哨。奉行日久，有以千总等代巡之弊。嗣后令
    总兵官为统巡，副将、参将、游击为总巡，都司、守备为分巡，遇有事故，以次代
    巡，不得以微员擅代。山东水师，向未有统巡等职名，亦一律行之。九年，因各省
    师船向遵部颁定式，仅能就近海巡查，不能放洋远出，多改雇商船，出洋捕盗。廷
    臣建议，战船改商船制度，以收实用。旋谕江苏省滨海之区，屡有盗劫，所有旧式
    战船，令疆臣仿广东、福建、浙江之例，即行改制。十一年，谕沿海疆吏，当乾隆
    五十五年，曾严饬统兵官实力训练舟师，乃日久玩生，弁兵于操驾事宜，全不练习，
    遇放洋之时，雇用舵工，名为舟师，不谙水务。嗣后通饬所辖各营，勒期训练，一
    切帆舵各技，务皆嫺习。其最优者，不次擢用，惰者惩之。二十一年，规复天津水
    师营汛，以闽、浙、两广、两江各省所裁水师，遵旧制募足额数，改隶天津水师，
    分营管辖。二十二年，增设天津水师总兵官，以专责成。

        道光四年，谕福建疆臣，前以闽省战船迟重，驾驶不便，曾裁汰十五船，其馀
    俟拆修之年，令承修官仿同安梭船式，一律改造。嗣后闽洋米艇，缉捕仍不得力，
    其已改造之胜字六号米艇八艘无须裁汰外，所有届修之捷字六号十二艘，存营之胜
    字一号十号两艘，修竣之胜字三号一艘，悉行裁撤。十年，令直隶、浙江、福建统
    兵官，增拨哨船，梭巡南北洋面。是年，定水师人员一年试验之制，各统兵官随带
    出洋，亲加考验。又严定改用外海水师人员之制，其外省世职，及陆路呈改人员，
    有才具可用，或曾立功绩者，由督抚保题。十三年，整顿浙江省水师，增造阔船、
    舢板船。十五年，以各省水师废弛，惮于出巡，致盗案叠出，严饬水师提、镇实力
    训练缉捕。十八年，以各省战船每届修造之年，承办各员，冒领中饱，不能如式制
    造，或以旧代新，或操驾不勤，驯至朽腐，令统兵大臣核实办理。十九年，令督、
    抚、提、镇禁将弁扣索之弊，并甄汰劣员，如有呈改召募，不得瞻徇。

        二十年，以各省战船修造草率，并有迟延积压各弊。福建船厂所修成字四号大
    船，甫经拆造，即致破坏。自道光六年至二十年，积压各船至三十艘之多。承修各
    员，悉予惩处。各厂应修之船，一律严催。其水师各船巡洋之馀，各提、镇大员，
    饬将弁操练燂洗，毋任久泊海壖。又因广东虎门海口为海防中路要区，以西境之香
    山，东境之大鹏，为左右两翼，嘉庆十五年，设水师提督，节制各路。香山副将所
    辖水师，兵力稍厚。大鹏参将所辖弁兵，仅九百馀人。道光十年，又分为二营，其
    所辖大屿山及尖沙嘴洋面，为夷船聚泊之所，乃择要建砲台二座，与水师相依护，
    以澄海副将改为大鹏协副将，移驻九龙山，增额设水师，兼守砲台，增造大号中号
    米艇四艘，快船二艘，在水师各协营，抽配弁兵，巡缉洋面。

        二十一年，以外夷船坚砲利，旧设外海水师，强弱不敌，等于虚设，拟改水师
    为陆师，专防内地。寻以海盗滋扰，全恃水师缉捕，广东之虎门，为外海籓篱，尤
    藉舟师之力，乃定议缓裁。

        二十二年，以海上用兵，专恃砲火，令各疆臣训练弁兵，一律以施放砲位有准，
    为弁兵去取。又以海上用兵二载，闽、粤、江、浙水师，迭致挫败，令四川、湖广
    等省，采购巨木，速制坚船，驶往闽、浙等省，防守海疆。寻因各省战船，如快蟹、
    拖风、捞缯、八桨等船，仅能用于江湖港汊，新造之船，亦止备内河巡缉，难于海
    上冲锋。惟潘仕成捐资新制之船，坚固適用，砲亦得力，并仿美利坚国兵船制造船
    样一艘，又仿英吉利国中等兵船之式，调取各省工匠，改造大船。其例修师船，一
    律停造，以资挹注。并以船砲图说，饬江苏、福建、浙江三省督抚详勘，何者利用，
    由广东省制成，分运各省。又因湖北省所辖长江千馀里，旧设宜昌镇标，荆州、汉
    阳各水师营，战船不能载砲。广东匠役何礼贵曾为外洋造船，能造火轮及各式战船，
    饬赴湖北，择何项战船利于长江驾驶，即就海船之式，量为变通。裕泰拟造之开浪
    船，于海战未宜，罢之。

        二十三年，饬沿海各提、镇，于每岁出洋及巡洋事毕，所经历情形，悉以上闻。
    三十年，因浙江省水师废弛，饬有司整治船砲，严禁奸民接济海盗，并令沿海将领，
    按时出洋会哨。又令山东疆臣，以三汛师船，四县水勇，合而为一，统以专员，往
    来策应，并于扼要岛屿，设置大砲。

        咸丰元年，以长江辖境绵长，令张亮基等购置船砲，择要驻守。三年，调广东
    外海水师拖罟战船，及快蟹、大扒等船百艘，统以大员，由海道驶赴江宁，助剿粤
    寇。是年，江忠源疏请广制战船，以靖江面。旋令两广督臣，以广东拖罟船式咨行
    四川、湖广各督抚，或在本省，或在湖北宜昌一带，迅简工匠，造水师船百馀艘，
    每船载兵五十人，于三月内竣事。兼饬湖南、湖北二省，购船募兵，与长江下游艇
    船，协力防江。旋以所购民船不合用，乃收买江船之巨者，仿广东船式，安置砲位，
    与广东所募红单船，及赁用拖罟船，驶赴江南剿寇。又以广东内河及滨海各县，
    均有捐造缉捕快蟹船，道光间，江海捕盗，悉藉其力。船头藏巨砲，旁列子母砲，
    勇丁咸技艺精练，洵水战最长。令各船由海道至长江会师。是年，曾国籓试造师船
    于湖南，以规模过小，乃就广东之拖罟船、快蟹船二种，参酌其制，先造十艘，续
    增二、三十艘，以能载千斤之砲为度。至拖罟船，则由两湖督抚如式制造。

        四年，令广东赁用之红单船二十三艘，并修治十九艘，凡四十二艘，统一武员，
    驶入长江。是年，以粤寇窜扰东南，水师不敷剿堵，下游惟广东红单、拖罟等船渐
    集瓜洲，上游惟曾国籓新造战船，自湖南顺流而下，已达武昌。其九江、安庆等处，
    尚无战舰，令张亮基、骆秉章购置江船及钓钩等船，裕瑞、夏廷樾在四川采购材料，
    与骆秉章商办。旋骆秉章以四川造船，江险而途远，水程不便，仍在湖南购料制造。
    两湖绅士丁善庆，遵曾国籓所定之式，已成大板艇五十号，长龙等船亦次第告成。
    长江剿寇，在江南取胜者，以红单船、拖罟船二种为最，体势雄壮，置砲最多，而
    能顺风不能逆风，宜江面宽阔，不宜港汊。在湖南取胜者，以舢板船、长龙船、快
    蟹船三种为最，往来轻便，搜捕尤宜，而风急水溜，一下难于遽上，势散而力单。
    令湖南水师沿江攻剿，与江南水师会合，各用其所长，以期制胜。

        六年，以曾国籓在江西所造战船，最为得力，令福济选择将弁，率工匠赴庐州
    仿造，所需洋砲，在上海拨款办解。六年，胡林翼以长江水师，自五年春间回驻武、
    汉以后，战舰无多，乃与骆秉章协商，督率船砲局各员，尽力筹谋，水师复振。湖
    南绅局所制船械，交至营中者，大小战船凡三百馀艘，火药四十馀万斤，砲子一百
    四十万斤，其馀各械咸备，请优诏奖之。水师重在砲位，广东运到洋砲二百尊，续
    运六百尊，配置各师船，自武、汉至九江，所向克捷。惟长江水战，上下游形势不
    同，武、汉以上，利用轻便战船，浔、皖以下，江面渐广，利用巨舰，秋冬风劲宜
    巨舰，春夏宜小艇，船砲之大小，宜因时因地而损益之。请令两广督臣，续购大小
    洋砲，自四百斤至一千五百斤，凡八百尊，尽易旧式砲位，以利东征。八年，以天
    津原设水师，道光间，先后裁撤，乃筹复设，以重海防。令福建、广东疆吏，各抽
    调大号战舰，备齐砲械，由海道驶赴天津，设水师三千人。十年，令清淮筹防局筹
    款，为防湖水师常年经费，增设淮扬水师营，以保两淮盐场，兼佐陆军。芜湖孤悬
    水中，令曾国籓筹设宁国水师，以攻芜湖，为克金陵之本。增设太湖水师，为克苏
    州之本。

        同治二年，谕沿海督臣举水师将才。又令曾国籓所部内江水师，都兴阿所部扬
    防水师，有胜外海水师之任者，各举以闻。四年，在山东省仿长江战船之式，造长
    龙、舢板船，于黄河水性驾驶合宜。以水师泊黄、运二河，防堵逸寇，必须分段扼
    守，而地势绵长，不敷调遣。复由山东增造长龙船，并增舢板船十艘，以武职大员
    督领巡防。五年，改造江南海口之红单广艇三十艘，合原有广艇凡四十艘，分防海
    口。六年，整顿福建台湾海防，增置龙艚等船。

        七年，曾国籓议改水师之制，以江南水师，向分外海、内河二支，外海水师六
    千七百七十六名，武员一百十八人，内河水师八千二十一名，武员一百三十三人。
    船数则近稽道光二十四年江南旧例，水师船二百七十五艘，朽坏居多，别造舢板船
    一百三十五艘，大䏝船十二艘，约计各船不过载兵二千数百人，而额定之兵数，尚
    有万馀人。徒费饷项，有水师之名，无舟楫之实，宜大为变通，讲求实际。江苏水
    师，其营制饷章，悉仿长江水师之例，外海之红单广艇，亦略增其饷，与李鸿章、
    丁日昌诸臣协力筹办，期于外防与内盗并谋，旧制与新章兼顾。俟章程既定，沿海
    福建、广东各省水师，均可酌改行之。

        八年，部臣定议，从曾国籓所陈，改江苏水师为内洋、外海、里河三大支，以
    资控御。里河水师，以原设提标右营，太湖左营、右营及增设淞北、淞南二营为五
    营，隶提督统辖。舢板船每营船数不等，一律兴修，不得缺额。所有太湖七营，改
    为里河五营，其裁员归并提标序补。马新贻等续议，九江水师营改城守营，设陆汛
    四处。鄱阳营改陆汛二处。洞庭水师营改龙阳城守营。岳州水师营酌留水兵，隶陆
    路管辖。荆州水师营酌留弁兵有差。九年，谕定安等以宁灵各军，运饷艰难，增造
    砲船，由黄河运送。所有大小战船三十二艘，编为一营，设统带等官。

        十年，沈葆桢以外海兵船制成，应简知兵大员督率操练。寻以福建水师提督李
    成谋为兵船统领。是年，曾国籓以江南水师章程初议十四条，嗣由马新贻等增为二
    十五条，乃删减归并定为二十一条。外海六营，以次巡哨。内洋五营，分定汛界。
    里河五营，分定汛界。淞南营、淞北营、太湖左营、太湖右营酌增战船。水师营所
    遗陆汛，移并留防。京口三营陆汛砲堤，分别管辖。改定辖营，及留设守备，要汛
    多留陆兵。定将弁处分则例。规定各营船数。酌定外委员数。酌定裁缺薪粮。营官
    建衙署地方，各营座船之数，官兵额定数目，书吏名数，雨蓬旗帜等费，官兵粮额，
    各船酌用枪砲数目，各船酌用火药枪砲弹，综计饷项之数，下所司核议行之。十一
    年，丁宝桢调拨福建省所制安澜兵轮赴山东洋面巡缉。瑞麟调拨福建省小号兵轮赴
    奉天海口巡缉。

        光绪四年，裁去广东轮拖巡船水勇二千三百馀人。五年，以各省举办水师，奉
    天、直隶、山东、江苏、浙江、福建、广东次第驻泊兵轮，编制水师，而沿海各省
    形势不同，操法未能一律，吴淞口为南北海疆適中之地，乃命江南提督李朝斌为外
    海兵轮统领，督率各省大小兵轮，定期在吴淞口会操。六年，以新置蚊砲船便利合
    用，续向外洋购置数十艘，募福建、广东沿海精壮之民为水师，分屯北洋各海口。
    七年，以奉天旅顺口原有旗营，艇船朽坏，弁兵疲弱，悉行裁汰，归陆师巡防，别
    以快砲防海。时丁汝昌由英国率战舰回国，为中国水军航外海之始，乃擢丁汝昌为
    水师提督。

        八年，以江南形势，先海后江，朝议拟以长江水师提督驻吴淞口，狼山、福山、
    崇明三镇标隶之，以江南提督移驻淮、徐，改福建水师提督为闽浙水师提督。寻左
    宗棠、彭玉麟议覆，以海防不外战守二端，战宜厚集兵力，守宜因势设险，仍循旧
    制为宜。福建水师自裁兵加饷后，实存水师六千九百馀人，旗营水师三百馀人，各
    营拖罾、龙艚、快艇等大小战船实存四十艘，台湾、澎湖战船六艘，大小兵轮十艘，
    宜联合浙江省水师会操，官制则仍循其旧。

        九年，以广东内河之肇庆河面县长六百馀里，仅有小巡船二十馀艘，不敷分布，
    九龙洋面水浅，大船难于行驶，乃于二处各增设浅水兵轮船。十年，试造尖底舢板
    船，分布海口。旋以船质弱小，罢之。十一年，彭玉麟以海防日亟，议设水师总统
    于吴淞，分设二镇：一驻直隶大沽，凡盛京、直隶、山东、江南各海口战船隶之；
    一驻福建厦门，凡浙江、福建、台湾、广东各海口战船隶之。两镇每年周巡海口，
    会哨于吴淞。是为南北洋水师建议之始。十二年，议裁减浙江沿海水师。旋浙抚刘
    秉璋以旧额战船二百五十馀艘，粤寇乱后，购造不及半数。光绪八年，裁水师船十
    三艘，停修旧船三艘，已符裁兵三成之数。惟巡洋之红单船十一艘，不在额设裁减
    之例。十四年，因台湾疆土日辟，改安平水师副将为台东陆路副将，改鹿港游击为
    安平水师游击，任新设地方镇守之职。十五年，以福建内河水师砲船旧额共九十八
    艘，频年裁撤，实存三十艘。每船配置水师六人，专任巡缉内洋。十六年，调拨福
    建海坛水师驻防福清县属，以靖海盗。十七年，于湖南选锋水师中、前、后、左、
    右营内，拨一千六百馀人，分防省城及岳州等处，拨长胜、毅安水师四百馀人，分
    防辰州、沅州、常德等处，拨澄湘水师三百馀人，分防衡州等处，以专责成。是年，
    因奉天辽河下游旧有巡船，上游则仅有陆队兼巡，未有水师。乃增置长龙砲船一艘，
    舢板船八艘，于练军内选拨弁勇，梭巡辽河上下及省南之洋河。

        十九年，令提督黄翼升校阅长江提标五营，上江十三营，下江四营，定训诫之
    规，禁陆居，戒嗜好，勤练艺，屏虚文，不得蹈绿营之习，日久玩生。闽、浙疆臣
    会议，以浙江省有元凯、超武二兵轮，福建省有伏波、琛航、靖远三兵轮，与沿海
    水师协力缉捕。而浙省水师船自裁减后，仅存五十馀艘，闽省自马江战后，仅存艇
    船二十九艘，乃在宁波海口赁用红单等船八艘，酌拨弁兵，以靖海盗。二十四年，
    令江苏省之外海、内洋、里河、太湖四支水师，一律酌裁水勇。二十五年，以安徽
    省江防在下游者为东西梁山，建有砲堤砲台，在上游者为阑江矶前江口及省城之江
    心洲，咸有砲台，而缺乏水师，乃拨澄清营砲船二十五艘，及长江水师之芜湖、裕
    溪、大通、安庆、华阳各营，联络防守。又令长江五省督抚，各派将领，不分畛域，
    严密设防。二十六年，以奉天凤凰沿海一带，素称盗薮，曾由北洋拨兵轮巡洋，
    其支港各处，宜屯泊水师，乃于大孤山、太平沟、沙河三口岸，各造兵船三艘，酌
    配水师巡缉。三十四年，因浙江杭、嘉、湖三府捕匪兵单，于原有水师中，抽练游
    击一队，驻嘉兴府，增练游击三队，分布嘉兴、湖州各河港，以游击小队驻杭州省
    城，赁用上海商人之小轮船十艘，曳带兵梭船巡水道，以期迅捷。在南洋船坞造浅
    水兵轮船四艘，配快砲八尊，江苏亦制浅水兵轮船四艘，协同内河水师，仿欧西各
    国章程，编为联队，以资防剿。此整治水师之概略也。

        其兵额之增减，船械之配置，各省随时编定。外海水师，北自盛京，南讫闽、
    广，凡拖缯、红单等船隶焉。内河水师，各省巡哨舢板等船隶焉。奉天、直隶、山
    东、福建水师船均属外海。江西、湖广水师船均属内河。江南、浙江、广东水师船
    分属外海、内河。其别练之师，有巡湖水师、巡盐水师、亲兵营、练军营。同治以
    后，增定长江水师、太湖水师之制，视旧制加详矣。

        其巡防之规，外海水师巡防盛京，以协领为总巡，佐领、防御、骁骑校为分巡。
    直隶等沿海各省，以总兵官为总巡，副将以下为分巡。各于所治界内，率水师沿海
    上下，更番往来，诘奸禁暴，两界相交之处，戒期会哨，以巡缉情形，申报所属将
    军、总督、提督，委员稽察。若因风阻滞，各厂到界之日具报。其每岁定期，以二
    月、四月、五月为始，至九月事竣回营。有引避不巡，或巡而不周遍者，论如军律。
    其内河水师巡防之制，长江自四川巫山而东，出三江口，至湖广界，经岳州、武昌、
    兴国至江西界，经九江、江宁、京口等处，东至于海，各省将军、总督、提、镇分
    委旗标弁兵，沿江游巡，及界而还。

        自康熙以后，以外海利用巨舰，内河利用轻舟，故船制屡改，而辖境辽阔，水
    师兵额，时有增加，遇有战事，增舰尤多。征吴三桂之役，命尚善率舟师入洞庭湖
    取岳州。及鄂鼐统水师，增造鸟船百艘，沙船四百三十八艘，置水师三万人。征台
    湾之役，命万正色督率湖南、浙江战船二百艘，由海道赴福建。姚启圣亦修战船三
    百艘，水师二万人。施琅之克澎湖，用战船三百艘，水师二万人。施世骠之平硃一
    贵，用大小战船六百馀艘。乾隆间，征缅甸之役，命湖广船匠造船于蛮暮，取道金
    沙江以攻缅甸，兼调福建、广东水师助之。李长庚之剿海寇，在福建造大船三十艘，
    名曰霆船，配置大砲四百尊，合闽、浙水师全力，转战重洋，遂平蔡牵。

        道光以后，海警狎至，木质旧船不敌外洋铁舰之坚利。同治五年，始仿欧洲兵
    轮船式，于福建省开厂制造轮船。江苏初设轮船四艘。十一年，广东、山东各设轮
    船一艘，奉天设小轮船一艘，咸配置水师。

        其后沿海各省购置兵轮，岁有增益，旧式水师战船分别裁汰。至光绪中叶，综
    各省外海、内河实存师船之数，奉天外海缯船十艘。直隶外海长龙船二艘，先锋舢
    板船四十八艘。山东外海拖罾船十四艘，内河哨船六艘。江苏外海轮船二艘，艇船
    八艘，内洋轮船二艘，舢板船六十艘，内河舢板船、艇船三百八十五艘，长江舢板
    船七十六艘，督阵舢板船七艘，长龙船十艘，巡哨舢板船一百二十八艘。安徽舢板
    船二百八十二艘，长龙船十五艘，八团船一艘，枪划十艘，护卡巡船十五艘，督阵
    舢板船七艘，轮船二艘。江西长龙船十五艘，舢板船二百六十三艘，督阵舢板船六
    艘，轮船一艘。福建外海长龙船一艘，舢板船十九艘，小艇十四艘，哨船十四艘，
    龙艚船二艘，拕艚船一艘，内河砲船三十艘。浙江外海钓船二十七艘，艇船十二艘，
    龙艚船十七艘，哨船二艘，快船一艘，内河大舢板船五十八艘，中舢板船八十四艘，
    飞划船四十九艘，长龙船座船二百十三艘，枪船八艘，砲船五艘。湖北督阵大舢板
    船八艘，长龙船十二艘，舢板船一百八十艘。湖南督阵大舢板船四艘，长龙船四艘，
    舢板船六十艘。广东外海大小轮船二十二艘，巡船十四艘，拕船十艘，长龙船一艘，
    扒船一艘，内河两橹桨船一艘，橹船一艘，桨船四十艘，巡船一百九十六艘，急跳
    船十五艘，平底桨船二艘，快哨船二艘，快船十四艘，快桨船七艘，䏝艚船四艘，
    橹船二艘。

        各省战船，咸分隶标营，择地屯泊，以时会哨。外海师船，以海军规制渐立，
    仅任沿海捕盗之责。各省内河师船，均仿长江水师舢板船之式。惟巡缉等船，分巡
    支河汊港，利用轻捷，船制少殊耳。

        其漕、河水师营制，始于明代隆庆间。清代略更其制。以卫卒专司輓运漕粮，
    以营兵专任护漕，别设城守营守护城池。分漕院与巡抚为二，漕运总督标下，统辖
    左、右、中三营及城守四营，驻山阳境及漕运要地，分别置兵。淮郡旧为黄、淮二
    河交注之区，特建两大闸，设河兵及堡夫守之。河营遂与漕营并重，各有副将、参
    将、游击、守备等官。河营升迁之例，与军功等，专司填筑堤防之事，而缉捕之责
    不与焉。

        清代水师武功之盛，守洞庭而平吴逆，战重洋而歼蔡牵，下长江而制粤寇，东
    南数千里，威行桴鼓，劳臣健将，蹈厉功名，超逾曩代。及海禁宏开，铁船横驶，
    舟师旧制，弱不敌坚，遂尽失所恃。时会迫迕，非规画之疏也。

        凡直省旧额船数分防之制，分列于篇：曰东三省，曰直隶，曰山东，曰江南，
    附太湖湖标、漕标各水师，曰浙江，曰福建，曰广东，曰广西，曰湖南，曰湖北，
    曰安徽，曰长江水师。

        东三省沿海各口岸，以金州、旅顺口为尤要。清初即有水师之制。松花江、嫩
    江贯注吉林、黑龙江二省腹地。所设水师营汛，由吉林而北抵墨尔根、黑龙江一带。
    至光绪间，旅顺筑海军港，屯驻铁舰，迥殊曩制。其东部之图们、混同江上，时有
    俄罗斯战舰侵轶，非旧制师船，械弱兵单，所能控制矣。列经制水师于后：

        奉天旅顺口，于顺治初年设水师营，以山东趕缯船十艘隶之，始编营汛。康熙
    十五年，设水师协领二人，佐领二人，防御四人，骁骑校八人，水兵五百人。五十
    三年，由浙江、福建二省船厂造大战船六艘，由海道至奉省，驻防海口。

        金州水师营隶城守尉，水兵百人。

        吉林水师营，顺治间，设四、五、六品官。光绪十四年，增设总管一人，六品
    官二人。

        齐齐哈尔水师营，康熙二十三年，设总管一人，四品官二人，六品官二人，造
    船四、五、六品官各一人，领催八人，水兵二百六十八人，后增至五百六十八人，
    大战船二艘，二号战船十五艘。康熙四十年，拨归黑龙江十艘。雍正间，拨归墨尔
    根六艘，存大小战船二十五艘，江船五艘，划子船十艘。

        墨尔根水师营，康熙二十三年，设四品官一人，领催一人，由本城协领兼辖，
    凡战船六艘，水兵四十三人，雍正间增战船六艘。

        黑龙江水师营，康熙二十三年，设总管一人，五品官二人，六品官二人，领催
    八人，战船三十艘，水兵四百十九人。四十年，自齐齐哈尔拨船增之，凡大战船十
    艘，二号战船四十艘，江船十艘，划子船十艘。

        直隶省水师，始于雍正四年，设天津水师营，都统一人，驻天津，专防海口，
    水师凡二千人，省内各河，咸归陆汛，无内河水师。乾隆八年，增设副都统一人，
    水师千人，大小趕缯船二十四艘，䜣仔船八艘。三十二年，以海口无事，徒费饷糈，
    全行裁汰。嘉庆二十一年，复设水师千人。旋设大名镇，以水师总兵归并大名，实
    存守备一人，参将一人，千总二人，把总三人，水师四百九十一人。嘉庆十九年，
    直隶督臣那彦成以官兵虚设，兵船多朽，疏请裁撤，仍并入大名镇。咸丰八年，以
    海疆多警，增设海口六营，于大沽南北两岸，修筑砲台，凡大砲台五座，平砲台十
    座，大砲九十九尊，水师三千人，以五百人为一营，分编左右六营。九年，改为一
    千八百人。同治八年，督臣李鸿章疏请酌定营制，设大沽协副将，驻新城海口，防
    守砲台。光绪元年，李鸿章于大沽、北塘等处，增建砲台，购置欧洲铁甲快船、碰
    船、水雷船，以海军将领统之，不隶旧制协标之内。

        其内河水师船，始于同治间，仿长江水师之制，设督标水师中营，管带官一人，
    哨官三十二人，水师四百七十六人，舢板战船三十二艘，驻三岔河口，亲兵总哨官
    一人，哨官十四人，水师二百二人，舢板战船十四艘，驻西沽河口。

        山东，顺治元年，始于登州府设水师营，领以守备、千总等官，凡沙唬船、边
    江船十三艘，水兵三百八十六人，驻扎水城，分防东西海口。十五年，移沂州镇于
    胶州，改胶州水师为陆营。十八年，移临清镇于登州，以隶属城守营之水师，改为
    前营水师。康熙四十三年，增设游击二员及守备以下各官，增水师为千二百人，改
    沙唬船为趕缯船二十艘，分巡东西海口，东至宁海州，西至莱州府，分为前后二营，
    各专其职。四十五年，以前营水师移驻胶州，巡哨南海，后营水师驻水城，巡哨北
    海。五十三年，裁后营经制员弁，裁水师七百人，拨趕缯船十艘赴旅顺口，仅存前
    营水师游击等官，趕缯船十艘，分南北二汛，以游击、守备分辖兵船之半。雍正七
    年，每船增兵十人，两汛共增兵百人，增双篷艍船七艘，每艘配兵三十人，南汛艍
    船三艘，北汛艍船四艘，北汛增将弁一人。九年，又增设艍船三艘，增兵一百九十
    人，每艍船共配兵四十人，南北汛各五艘。十二年，增将弁六人，又于成山头增设
    东汛水师，抽拨南北汛趕缯船各一艘，双篷艍船各一艘，分配战守兵，拨南北汛将
    弁四人，配船巡哨成山、马头嘴一带，与各汛会旗，总归水师前营管辖，以本镇统
    之。列定制于后：

        前营水师，游击、守备各一人，千总二人，把总四人，外委千总二人，外委把
    总四人，水战兵八百人，守兵二百人，趕缯船十艘，双篷艍船十艘，每船各带脚船
    一艘。南汛驻胶州之头营子，游击一人，把总二人，外委千总、把总各一人，趕缯
    船四艘，双篷船四艘，共配战守兵四百人，南境巡哨至江南交界之莺游山，东至荣
    成县马头嘴，与东汛会旗。东汛驻养鱼池，千总、把总各一人，外委千总、把总各
    一人，趕缯船四艘，双篷艍船四艘，共配战守兵四百人，南境巡哨至马头嘴，与南
    汛会旗，北境巡哨至成山头，与北汛会旗。北汛驻登州府水城，中军守备、千总、
    把总各一人，外委把总二人，趕缯船四艘，双篷艍船四艘，共配战守兵四百人，南
    境巡哨至成山头，与东汛会旗，北境巡哨至隍城岛，与直隶水师、盛京水师分界。

        江南水师，顺治初年，江苏松江等营，各有捕盗小快船四十艘，常州、镇江等
    营，各有一、二十艘不等。自康熙七年，查毁沿江海各营出海之船，其内河快船，
    亦从裁汰。嗣巡抚马祜、提督杨捷疏请苏、松、常、镇四府，各塘汛设水师巡船三
    百二十五艘，以靖水盗。雍正元年，江苏、浙江督抚会商，以太湖连跨二省，夙为
    盗薮，乃于湖滨各口，增设水师营汛巡船，分界巡防。其湖内各地，系二省交会者，
    令参将各率水师会同巡缉。五年，令京口八旗营仿天津水师之制，设京口水师营，
    分拨京口大小战船二十艘至江宁练习。其驻宁水师，凡满洲、蒙古兵千人，设协领
    四人，佐领、防御、骁骑校各十二人。是为江南水师之始。

        镇守京口左右两路水师，设统兵官二人，分统左右营，各置沙船二十八艘，水
    艍船八艘，犁缯船八艘，舵椗手二百二十人，水手、匠役四百九十二人。康熙二十
    一年，改隶江南提督标下，分为中、左、右三营。三十六年，裁总兵官，设副将以
    下各官，每营设沙船二十三艘，唬船七艘，小巴船四艘，水手四百六十八人。自雍
    正二年后，迭有改拨，每营存唬船二艘，小巴唬船七艘，渡马浅船六艘。

        江南提督水师标兵，顺治四年，始设参将以下各官，分为中、左、右、前、后
    五营及城守六营。中营唬船一艘，巡船十五艘，中号四橹哨船二艘，桨橹快哨船二
    艘。左营唬船三艘，巡船十五艘，中号四橹哨船二艘，桨橹快哨船二艘。右营浦江
    游巡哨船四艘，改设哨船一艘，桨船一艘，二橹哨船一艘，巡船七艘。前营中号四
    橹哨船二艘，桨橹快哨船二艘，巡船二十二艘。后营唬船一艘，中号四橹哨船二艘，
    桨橹快哨船二艘，巡船八艘。

        松江城守营唬船一艘，中号四橹哨船二艘，桨橹快哨船二艘，巡船一艘。

        金山营巡船十三艘。

        柘林营巡船四艘。

        青村营巡船二艘，小哨船一艘。

        南汇营大罟船二艘，小哨船四艘。

        川沙营捕匪大罟船三艘，放大罟船三艘，大罟船二艘，小哨船二艘，小号二橹
    哨船二艘。

        刘河营巡船八艘。

        吴淞营沙船三艘，艍犁船四艘。

        福山营沙船四艘，官渡船四艘，巡船十六艘，后改为福山镇标，设总兵以下各
    官。

        太湖营沙船、快船、巴唬船共三十二艘，后改为太湖协标，设副将以下各官。

        常州营巡船二十九艘。

        江阴营唬船二艘，巡船七艘。

        靖江营唬船二艘。

        杨舍营巡船二艘。

        镇江城守营，顺治十五年，设镇守苏、松水师总兵官，分中、左、右水师三营，
    各设沙船九艘，趕缯船五艘，寻改为参将等官，设巡船二十三艘。

        江南督标游兵营，顺治初年，隶操江巡抚标下，设游击以下各官，大唬船一艘，
    小唬船二十七艘。康熙元年，裁并入督标。

        奇兵营，顺治初年，随操江巡抚赴安徽省驻防，改为太平右营，设游击以下各
    官。康熙元年，裁并入安庆营。

        瓜洲营，顺治二年，设守备以下各官，专防江北水汛，唬船八艘。康熙元年，
    改为参将，并入江南督标。十一年，改为瓜洲城守备，唬船八艘。其各县分防水师，
    宝应汛船十五艘，氾水汛船十四艘，永安汛船二十三艘，高邮汛船十六艘，江都汛
    船十四艘。

        淮安庙湾营，顺治初年，设游击以下各官，沙船五艘，唬船四艘。

        佃湖营，雍正九年，由庙湾营分防，设都司以下各官，沙船三艘，巡船四艘，
    唬船一艘，内河巡哨船一艘。

        营城营，顺治三年，设守备以下各官，唬船四艘，小巡船四艘。乾隆十一年，
    改为唬船一艘，巡海哨船二艘，三号四号沙船二艘，小巡船四艘。

        小关营，雍正十一年，由盐城营分防，设都司以下各官，沙船二艘，唬船一艘，
    快船一艘。

        海州营，顺治四年，设游击以下各官，小巡船五艘。康熙三年，并入东海营，
    增设沙唬船十艘。

        东海营，顺治初年，设守备以下各官。十八年裁撤。康熙十八年复设。其分防
    汛地，鹰游内外洋汛䏝船二艘，大浦汛商船二艘，海头汛唬船一艘，临洪口汛哨船
    二艘，高公岛汛沙船一艘。

        江苏抚标左右营，顺治四年，设参将以下各官，左营巡船十艘，右营巡船十艘。

        苏州城守营，顺治四年，设参将以下各官，巡船五十八艘。

        平望营，顺治三年，设游击以下各官，巡船十七艘。初隶提督标，乾隆以后，
    改隶巡抚标，巡船二十艘。

        福山营，自提督标分防，设游击以下各官，其沙船四艘，巡船六艘，官渡船四
    艘，船数仍如曩制。道光间，以海疆要地，改为镇标，设总兵以下各官，分为中、
    左、右三营。

        淞北营，原隶督标内河水师，同治十一年，改隶江南提标水师，增设副将以下
    各官，仿长江水师之制，设舢板船十六艘。

        淞南营，同治十一年，改隶里河淞北协标，增设游击以下各官，仿长江水师之
    制，设舢板船、座船凡三十七艘。

        江北狼山镇标，顺治十八年，设总兵以下各官．分中、左、右三营。中营趕缯
    船一艘，沙船一艘，唬船三艘，渡船五艘。左营趕缯船一艘，沙船二艘，唬船三艘，
    渡船六艘。右营趕缯船六艘，沙船一艘，唬船四艘，渡船三艘。

        泰州营，顺治二年，设游击以下各官，趕缯船二艘，沙船二艘。

        掘港营，顺治三年，设守备以下各官，唬船三艘。

        康熙二十三年，以京口将军标下沙船二十二艘，唬船十八艘，隶狼山镇标，为
    海口巡防水师。二十八年，以战船四艘，仍拨归京口。四十八年，改为中、左、右
    三营。中营趕缯船三艘，沙船二艘。左营趕缯船三艘，沙船三艘。右营趕缯船四艘，
    沙船二艘，唬船四艘。雍正十年，实存大小水师船二十二艘。十三年，右营增小哨
    沙船一艘。同治五年，增设绥通、绥海二营，隶长江水师提督。

        江南福山镇标，道光二十三年，设总兵以下各官，分中、左、右三营，以旧有
    之福山营水师为福中营，苏松奇兵营水师为福左营，杨厙水师为福右营。中营旧设
    巡船十五艘，日久朽坏无存，以沙船四艘增换阔头舢板船五艘，左营设大小舢板船
    八艘，右营设大小舢板船五艘。同治九年，改定营制，以中营并入左右营，以左营
    原辖之海门属西半洋沙等汛，隶通州营，以左营分中左右三哨，分驾巡船十二艘，
    出巡洋面，以右营驻防陆路各汛。

        太湖水师，始于雍正间。太湖连跨苏州、常州、湖州之境，为全吴巨浸。湖中
    风浪与江海异，故巡湖水师，船制亦殊。其卫所巡司则以巡船，水师则以哨船。雍
    正二年，设太湖营游击、千总、把总各一人。五年，以大钱汛口为浙江省濒湖要道，
    增守备、千总各一人，把总三人，战守水兵原额千人，历年裁并，实存水战兵一百
    八十六人，守兵四百七十二人，分防各处：甪头汛兵一百八十五人，沙快船五艘；
    西山汛兵六十九人，沙快船二艘；浙江乌程汛兵一百九十七人，沙快船九艘；伍浦
    汛兵六十九人，快巡船九艘；南浦汛兵一百七人，快巡船九艘。七年，以沙船六艘
    为湖中大汛巡防，其馀改小号巡船二十艘，巡缉支河小港。九年，分水师为左右二
    营，左营守备驻简村，列汛凡六，当震泽县界。千总一人，驻鲇鱼口，列汛十有二，
    当吴县、吴江、震泽界。把总二人：一驻东山，列汛凡八，当吴县界；一驻吴江，
    列汛凡八，当吴江、震泽界。右营守备驻周铁桥，列汛凡六，当宜兴、阳湖界。千
    总一人，驻马山，列汛十有四，当常州、无锡、阳湖界。把总二人：一驻鼋山，列
    汛凡七，当吴县界；一驻凤川，列汛凡七，当宜兴、荆溪界。乾隆间，设副将以下
    各官，水师战船，凡巴唬船十六艘，沙船三艘，大快船七艘，小快船三十二艘。至
    道光间，存巴唬船十六艘，沙船二艘，大快船六艘，小快船二十艘，桨船十艘。迨
    咸丰年粤匪乱后，营伍船械全失。同治间，重整水师，尽易旧制，仿长江营制，设
    太湖协标二营，舢板战船三十六艘。此江南水师之制也。

        其长江水师之在江南省者，为瓜洲镇标，辖瓜洲营、孟湖营、三江营、江阴营，
    战船兵额，与各省长江水师同。

        河道总督标营凡二十营，雍正七年，以漕标右营改隶河标设，巡船九艘。山清
    里河上营，康熙十七年设，船六十八艘。里河下营，雍正六年，由里河营分设，船
    十三艘。外河上营，船一百十四艘。山安海防河营，雍正七年，由外河营分设，船
    五十四艘。高堰上营，康熙三十八年，由盱眙营分设，船三十四艘。山盱下营，雍
    正七年，由高堰营分设，船十七艘。桃源安清营，康熙三十八年设，船二十三艘。
    扬河上营，康熙十七年设，船八十二艘。扬河下营，雍正七年设，船十四艘。徐河
    南北营，雍正六年设，船三十艘。邳睢河营，顺治初年设，船七十五艘。宿虹南北
    营，顺治初年设，船百艘。桃源南北营，顺治初年设，船六十八艘。宿迁运河营，
    雍正六年设，船十九艘。凡河防各营，设守备以下各官，大小各船，分浚船、柳船
    二类，修防河工，以营制部勒之。

        漕运总督水师标营，分中营、左营、右营、城守四营，以中、左、右三营任护
    漕之责，以城守四营任地方之责，驻山阳境及漕运所经之地。其运輓漕粮，则以卫
    卒任之。

        浙江水师，杭州协钱塘水师营，顺治初年，设守备各官，兵一百十五人，鳖子
    门汛兵七十九人，新城汛兵三十一人，塘栖汛兵九十三人，钱江汛兵七十七人，富
    阳汛兵一百五十人，防守河庄山唬船四艘，运河内河快唬船十一艘，钱塘江渡马船
    六艘。

        乍浦水师营，雍正二年，以定海镇右营改归乍浦，设参将各官，水战兵二百四
    十人，守兵二百七十六人，战船十艘，内洋岑港辖洋面汛三十三，内洋沥港辖洋面
    汛十五，内洋岱山辖洋面汛十九。

        嘉兴协营，设副将各官，驻防府城，兵四百三十二人，快唬船五艘。海盐汛兵
    一百七十五人，快唬船三艘。乍浦汛兵二百十三人，快唬船二艘。澉浦汛兵百人，
    快唬船一艘。石门汛兵一百十人，快唬船四艘。桐乡汛兵七十六人，快唬船二艘。
    濮院汛兵六十一人，快唬船三艘。新城汛兵四十人，快唬船一艘。平湖汛兵九十九
    人，快唬船三艘。嘉善汛兵七十人，快唬船二艘。嘉兴汛兵六十九人，快唬船二艘。
    王江泾汛兵五十六人，快唬船二艘。雍正十年，裁撤快唬船二十艘，改造大号巡船
    二十艘，小号巡船二十艘，分配各汛。

        湖州协营，设副将各官，驻防府城，兵四百七十六人，快巡船十三艘。左营分
    防双林汛兵五十人，快巡船三艘，德清汛兵三十四人，快巡船四艘，新市汛兵四十
    二人，快巡船四艘，含山汛兵四十二人，快巡船四艘，菱湖汛兵三十九人，快巡船
    五艘。右营分防泗安汛兵五十人，快巡船三艘。长兴汛兵四十四人，快巡船二艘。
    武康汛兵二十人，快巡船一艘。马要汛兵二十人，快巡船一艘。乌镇汛兵二十四人，
    快巡船一艘。南浔汛兵五十八人，快巡船六艘。菁山汛兵十六人，快巡船一艘。梅
    溪汛兵八十人，快巡船二艘。

        绍兴协营，设副将各官，水师一千八百七十二人，用卫所之制，设临海、观海
    二卫，沥海、三江二所。雍正十年，设周家路水师汛，置绍字一、二号巡船二艘。

        宁波府，顺治三年，设水师营参将二人，分左右二营，水战兵四百人，守兵四
    百人。十四年，设宁台温水师总兵官及以下各官。康熙九年，设水师提督及左右二
    路总兵官，七年罢之。设总兵官一人，辖中左右水师三营，兵三千人。春秋二汛，
    率战船出洋巡缉。其战船之数，随时增改。顺治三年，水师左右二营，大小战船五
    十二艘。九年，定海镇左右二营，战船四十九艘。十四年，水师左右前后四营，战
    船二百二艘。康熙元年，水师前左右三营，战船一百七十三艘。九年，定海镇中左
    右三营，战船八十艘，增设哨船二十艘。历年裁汰，定为水艍船十二艘，犁缯船七
    号水艘中艍船一艘，中号犁缯船五艘，沙船七艘，双篷艍船十三艘，唬船二艘，哨
    船二十艘。象山城守营，设副将各官，哨船四艘，海口汛兵一百五十人，哨船十艘。
    雍正四年，裁存四艘。昌石营，设都司等官，汛兵五百六十五人，战船六艘。镇海
    营，原设定海水师左右二营。雍正二年，改设镇海营参将各官，汛兵二百三十五人，
    哨船八艘。

        台州府，顺治十四年，设宁台总镇。十五年，改水师提督。寻改总兵。设黄岩
    镇标三营，水师二千七百七十五人，战哨船二十五艘。海门驻游击等官。前所驻都
    司等官。右营分防海洋七汛：玉环山、干江、鸡齐山、标桃屿、石塘、龙王堂、沙
    护。中营分防海洋六汛：郎几山、黄礁门、深门、三山、老鼠屿、川礁。左营分防
    海洋八汛：圣堂门、米筛门、白岱门、牛头门、靖寇门、狗头门山、茶盘山、迷江
    山。

        温州府，顺治三年，设副将各官。十三年，改总兵官，设镇标中左右水师三营，
    战哨船二十二艘。中营水战兵六十五人，守兵一百五十二人，战船九艘，快哨船二
    艘，钓船三艘。分巡二处：一专防三盘口，水师百六十二人，战船二艘；一专防长
    沙海洋，水师一百二十八人，沙战船二艘。分防汛地凡七：曰霓岙、黄大岙、三盘、
    大门、长沙、鹿西、双排。左营水战兵六十八人，守兵一百七十三人，战船九艘，
    快哨船二艘。分巡二处：一专防凤山汛，一专防南龙海洋。分防汛地凡五：曰凤皇
    山、铜盘山、南龙山、大瞿山、白脑门。右营辖陆地汛兵。瑞安水师营，设副将各
    官，水战兵九十八人，守兵一百四十三人，内洋巡哨战船四艘，外洋巡哨战船五艘，
    快哨船四艘，钓船二艘。分巡二处：一专防北关洋，水师七十人，战船一艘；一专
    防官山洋，水师五十人，战船一艘。分防汛地凡六：曰北关、官山、金乡岙、琵琶
    山、南鹿山、四大屿。玉环水师营，设参将等官，水战兵一百四十五人，守兵二百
    五十四人，八桨船四艘，战船四艘，快哨船四艘。左营辖陆地汛兵。右营水师一百
    八十四人，战船四艘。分巡二处：一专防坎门，水师六十五人，战船一艘；一专防
    长屿，水师三十四人，战船一艘。内洋凡三汛：曰乌洋、梁湾、黄门。外洋一汛，
    曰沙头。左右营率水师一百八十四人，战船一艘，轮巡洋面。又江口水师一百八十
    四人，战船四艘。

        雍正二年，额定四种战船：曰水艍船，曰趕缯船，曰双篷船，曰快哨船。其六
    桨船、八桨船，雍正七年后所增设也。

        福建水师，顺治十三年，始设福建水师三千人，唬船、哨船、趕缯船、双篷船
    百馀艘。康熙二十四年，裁撤双篷船八十艘，以二十艘分防台湾及澎湖岛。雍正三
    年，于福州、漳州、台湾三处各设船厂，制造外海内河大小战船。七年，设泉州船
    厂，修造各提、镇、协标水师战船。福州船厂承修四十六艘。泉州船厂承修四十八
    艘。漳州船厂承修五十二艘。台湾船厂承修九十六艘。乾隆十六年，令三江口战船
    按季燂洗。三十三年，裁撤哨船五十艘。嘉庆四年，令战船悉改同安船式。五年，
    裁撤内地额设战船三十艘，增造米艇船三十艘，编为胜字号。七年，以福宁府陆路
    镇标左营改为水师左营，驻三沙海口，编新字号战船十二艘。十年，增台湾水师同
    安梭船三十艘，编为善字号，分设台湾协标中左右三营。十一年，增米艇八艘，编
    为捷字号，又增大横洋梭船二十艘，分编为集字号十艘，成字号十艘，分防内地。
    十三年，裁撤中号、小号梭船十七艘。十四年，增集字号、成字号大同安梭船二十
    艘，捷字号米艇八艘。十五年，裁撤台湾港口善字号船二十一艘，于鹿耳门增守港
    师船十六艘，编为知字号，增八桨快船十六艘，编为方字号。十六年，裁撤各营中
    号、小号梭船三十七艘。道光二年，裁撤捷字号米艇、胜字号米艇共十五艘，馀改
    为一、二、三号同安梭船之式。七年，裁撤台湾水师营知字号、方字号船共三十二
    艘，善字号船九艘，别造白底艍船三十二艘，编为顺字号十六艘，济字号十六艘，
    分拨台湾协标中左右三营，澎湖协标艋舺营。

        其外海战船名号凡十类：曰趕缯船，曰双篷艍船，曰双篷船，曰平底哨船，曰
    圆底双篷䏝船，曰白艕䏝船，曰哨船，曰平底船，曰双篷哨船，曰平底䜩船。内河
    战船名号凡九类：曰八桨船，曰六桨平底小巡船，曰花驾座船，曰八桨哨船，曰小
    八桨船，曰中八桨船，曰大八桨船，曰花官座船，曰哨艍船。各船水师多寡之数，
    以船之大小为衡。

        提督标分中、左、右、前、后五营，中营战船九艘，左营八艘，右营八艘，前
    营十艘，后营十艘。总督标水师左营战船二艘。金门协标后改镇标，左营战船九艘，
    右营九艘，改镇标后，增战船二艘。海坛协标后改镇标，左营战船十艘，右营八艘。
    闽安协标左营战船七艘，右营七艘。福宁镇标左营战船十艘。烽火营战船十一艘。
    南澳镇标战船十艘。铜山营战船十一艘。台湾协标中营战船十九艘，左营十四艘，
    右营十六艘。澎湖协标左营战十七艘，右营十六艘，艋舺营十四艘。

        广东水师，自顺治九年设官弁千人，嗣设总督标水师，驻肇庆府，分为中、左、
    右、前、后五营。中营二橹桨船一艘，急跳船一艘。左营桨船二艘，急跳船一艘，
    舢板船三艘。右营桨船二艘，急跳船二艘。前营急跳船二艘，舢板船四艘。后营桨
    船一艘，急跳船一艘，舢板船三艘。水师营二橹桨船十四艘，四橹桨船六艘，急跳
    船六艘。四会营四字号桨船三艘。新会营急跳船一艘，急跳桨船一艘，小舢板船二
    艘。后改肇庆城守协标，辖左右营、四会营、那扶营、永安营。以新会营改隶提标
    水师之顺德协。

        巡抚标辖水师左右营、广州协左右营、三水营、前山营、顺德协左右营、新会
    左右营、增城左右营、大鹏营、永靖营。光绪二十九年，裁广东巡抚，以各营分隶
    提督标及广州城守协。

        水师提督标，康熙元年设，驻惠州府，辖四营。嘉庆后移驻虎门，分中、左、
    右、前、后五营，香山协左右营，顺德协左右营，新会左右营，大鹏左右营，赤溪
    协左右营，清远右营，广海寨营，永靖营。凡六橹船十一艘，八橹船四艘，十橹船
    二艘，十二橹船二艘，米艇十一艘，捞缯船六艘，快桨船二十七艘，浅水桨船十二
    艘，巡船十四艘，二橹船六艘，四橹船十二艘，艍船四艘。嗣后裁广海寨营，以清
    远左右营隶三江口协标，以永靖营改隶抚标，又改隶城守协标，增设赤溪左右营。

        南澳水师镇标，左营战船十艘，属福建省，右营趕缯船九艘，䜣仔船六艘，八
    桨船二艘。澄海协，左营艍船二艘，膨仔船二艘，乌䞍船一艘，快桨船三艘；右营
    趕缯船一艘，艍船二艘，䜣仔船一艘，乌䞍船一艘，快桨船二艘。海门营趕缯船二
    艘，艍船二艘，䜣仔船四艘，快桨船四艘。达濠营艍船二艘，䜣仔船一艘，快桨船
    一艘。

        碣石水师镇标，康熙八年展界，分中左右三营，米艇十艘，哨船一艘。平海营，
    康熙元年，以惠州协右营驻平海所，雍正四年，设平海营，隶镇标，一号趕缯船一
    艘，二、三、四号艍船三艘，五、六、七、八号拖风船四艘，一号快船一艘。归善
    城守营，舢板哨船十三艘。惠来营，属陆路。潮州镇标，分中左右三营。城守营快
    船五艘。饶平营快船四艘。黄冈协左右营，左营哨船二艘，右营哨船二艘。

        北海镇标及城守营，康熙初年设。二十三年，改设龙门水师协标，分左右二营，
    左营水师八百二十三人，右营八百十一人，共大米艇三艘，中米艇四艘，小米艇一
    艘，捞缯船三艘，艍船一艘。乾隆二十年后，实存趕缯船二艘，艍船四艘，拖风船
    一艘，快马船三艘。旧辖有硇州营，大小战船二十七艘，后改隶高廉水师镇标。

        高廉镇标阳江营，嘉庆十五年，以南韶连镇标左翼兵移驻阳江，设阳江镇标，
    左营大米艇五艘，捞缯船二艘，右营大米艇三艘，捞缯船一艘，后改隶高廉镇标。
    电白营双篷艍船七艘。吴川营外海双篷艍船二艘，外海拖风船三艘，桨船二艘。硇
    州营旧为乾体营，大战船十三艘，龙艇六艘，哨船五艘。康熙四十二年，改为硇州
    营，存趕缯船三艘，艍船六艘，拖风船十二艘，外海双篷船四艘，快桨船七艘。东
    山营大米艇一艘，捞缯船二艘。

        雷琼镇标，康熙二十七年设，分左右二营，趕缯船二艘，艍船六艘，快哨船六
    艘。雍正间，增快哨船十艘。嘉庆十五年，改称水师营，左营水师八百七十六人，
    右营水师八百八十八人。海安营，康熙初年，设副将各官。八年，改设游击，隶镇
    标，大小哨船凡二十艘。白鸽寨营，顺治初年，设参将各官，大小哨船九艘。康熙
    间裁撤，存哨船三艘。海口营，嘉庆十五年，设水师协标，左营水师四百九十二人，
    右营四百八十五人，后改参将，并左右营为一营。崖州水师协标，中营属陆路，右
    营水师一、二、三号拖风哨船三艘，四、五、六号艍船三艘。

        又广东驻防八旗营水师，乾隆十年，设领催等三十人，水师四百七十人，分左
    右二营，匠役十二人，教习副工兵百人。

        广西水师，旧设驻柳州，后移驻龙州。康熙二十一年，以梧州地居两广之中，
    扼三江之要，分额设弁兵之半，于浔、南一带，设哨船巡防。其后惟梧州、浔州、
    平乐、南宁、庆远各府有经制水师，为数无多。

        至光绪初年，以漓江、左江、右江水程绵亘，盗贼充斥，设水师五营。嗣因饷
    绌，并为三营。旋增募勇丁，凡巡哨船一百四十艘，兵丁一千三百馀人。仍苦不敷
    分布，乃复设水师五军，以水程之长短，定师船之多少。自桂林府至平乐府，为中
    军汛地，设将领四人，巡船四十艘，兵五百人。自梧州府至浔州府，为前军汛地，
    设将领二人，巡船二十艘，兵三百五十二人。自太平府至南宁府，为左军汛地，设
    将领三人，巡船三十艘，兵三百七十六人。自庆远府至武宣，为右军汛地，设将领
    四人，拨车扒船四艘，巡船三十六艘，兵五百三十六人。自南宁府至百色等河面，
    为后军汛地，设将领三人，扒船八艘，巡船二十艘，兵四百二十四人。此光绪季年
    之制也。

        其旧设水师弁兵船数列后：梧州府水师三营，设副将各官，水师千人，塘船十
    三艘，快船六艘，舢板船三十八艘。庆远府协标左营，兼辖水师哨船二艘。平乐府
    水师哨船四十七艘。广运营八桨哨船七艘，柳兵哨船七艘。大亮营八桨哨船一艘，
    柳兵哨船一艘。大定营八桨哨船一艘，柳兵哨船二艘。足滩营柳兵哨船十二艘。浔
    州府左营，兼辖来宾江口水师哨船，勒马汛水师哨船。南宁府隆安县水塘十八处，
    哨船十五艘，水师一百四十人，横州水塘二十处，哨船三艘，水师三十四人。永淳
    县水塘九处，哨船一艘，水师十人。

        湖北水师，武昌府城守营，旧有水师营，设守备以下各官。乾隆二年，拨入汉
    阳营，任江、汉巡防之责。武昌省城，存城守营内河巡哨船五艘，下游道士洑营巡
    江船三艘。汉阳城守营兼辖水师营，战船三艘，虎战船一艘，汉川虎战船二艘。黄
    州协营，巡江船三艘。蕲州城守营，巡江船二艘。荆州水师营，设守备以下各官，
    战船二十五艘，巡江船二艘。宜昌府水师，顺治十三年设彝陵镇，辖水师前后二营。
    康熙十九年，改为彝陵水师协标。乾隆元年，改为宜昌镇标，仍设水师前后二营，
    战船三十艘，小䞍船十一艘。经粤寇之乱，旧制无存。同治间，设长江水师。其属
    湖北省者，为汉阳水师镇标，辖汉阳营、田镇营、簰洲营、巴河营。其战船、兵额，
    与各省长江水师同制。

        江西水师，清初设九江镇标水师营，南湖水师营、鄱湖水师营，唬船二十艘，
    分防水巡，各营设塘船一艘。康熙元年，改九江镇标为九江协标，水师七百七十三
    人，增设沙船三十艘，水汛巡哨船十七艘。乾隆间，实存沙船八艘，唬船二十三艘。
    后改为城守营。同治八年，裁撤城守营。其南湖水师营、鄱湖水师营，自设长江水
    师后，亦皆裁撤。长江水师之属于江西省者，为湖口水师镇标，辖湖口营、吴城营、
    饶州营、华阳营、安庆营，战船、兵额，与各省长江水师同制。

        安徽省水师，安庆镇标、寿春镇标及游兵营、泗州营，均有战船。顺治初年，
    安庆镇标游兵营隶操江巡抚标。康熙元年，改隶江南总督标。泗州营旧隶江南提督
    标，后改隶安徽巡抚标。安庆镇标，分防怀宁、桐城、望江、东流、贵池、铜陵及
    江西彭泽县等处，大唬船一艘，小唬船二十二艘。游兵营，分防和州、无为、含山、
    铜城、繁昌、芜湖、当涂等处及江苏之江宁县，大唬船一艘，小唬船二十七艘。寿
    春镇标，颍州营哨船二艘，泗州营扒唬船四艘。经粤寇之乱，师船尽毁。同治间，
    设长江水师，属安徽省者，为长江提督标中营，驻太平府，辖裕溪营、芜湖营、大
    通营、金陵营，战船、兵额，与各省长江水师同制。

        湖南水师，清初设辰州、洞庭二营。康熙二十八年，裁辰州水师，改设岳州水
    师营，归岳州营参将兼辖，设守备各官，头舵战兵六十八人，水步战兵六十五人，
    水守兵一百四十八人，分防岳州府城及东西湖、上下江二汛。自雍正至嘉庆，迭有
    增减，存头舵战兵三十四人，水步战兵三十九人，水守兵一百四十二人，战船十八
    艘。

        洞庭水师营，原设洞庭协标。嘉庆二年，以洞庭副将、都司移驻常德，改常德
    为协。以常德游击、守备移驻洞庭，改洞庭协为水师营，设游击各官，战兵一百九
    人，守兵四百三十六人，战船十二艘，分防小船、游巡小船各十艘，分驻龙阳县及
    东西湖各汛。承平日久，将弁兵丁，咸居陆地，船敝不修，旧制浸废。

        咸丰三年，曾国籓治水师于湖南，造船练兵，以长龙船、舢板船尤为便利。粤
    寇定后，至同治八年，裁撤水勇，设长江水师。在湖南境者，设岳州镇标四营，为
    岳州营、沅江营、荆州协标营、陆溪营。原设之岳州水师，归并岳州城守营。原设
    洞庭水师，归并龙阳城守营。

        咸丰军兴以后，常于省城驻水师二营，湘潭驻水师一营，衡州驻水师一营，益
    阳县则由省城拨师船驻防，常德驻水师一营，辰州驻一营，靖州之洪江驻一营，澧
    州则由常德拨师船驻防，又于岳州、安乡合驻水师一营，不在经制水师之列，而分
    地驻巡，参错布置，实与经制水师相辅云。

        长江水师，道光季年，各省内河水师及沿江水师，船多朽敝，值操练之期，虚
    衍仪式。粤寇东犯，无以制之。咸丰三年，江忠源始建制舰练兵之议。四年，命侍
    郎曾国籓治水师于衡州，造拖罟、快解、长龙、舢板各船，惟舢板船尤为轻捷制
    胜，长龙船次之。大率水师一营，设长龙船一、二艘，舢板船或十馀艘，或二十馀
    艘，以拖罟船、快解船守营，不以出战。其后水师日增，悉废拖罟、快蟹旧式之
    船，专以舢板船摧敌。任彭玉麟、杨岳斌为水师统帅，循长江转战东下，克名城以
    百计，踣巨憝于金陵。

        同治三年，东南底定，曾国籓、彭玉麟以江防重要，疏请设立长江经制水师。
    简授长江水师提督一人，得专摺奏事，隶两江、湖广总督节制，率提标五营驻安徽
    太平府。每岁于所辖湖南、湖北、江西、安徽、江南五省江面巡阅。设岳州、汉阳、
    瓜洲、湖口四总兵官。每镇标各统水师四营，惟湖口镇标五营，以狼山镇标水师二
    营并隶之，凡二十四营。总兵及参将、游击，于收泊战舰处所立汛建署，为营汛治
    事之地。以船为家，不得在署常居。都司、守备各官以至兵丁，不得陆居。

        总兵座船三艘，督阵舢板二艘，亲兵十二人。副将座船二艘，督阵舢板一艘，
    长龙二艘，亲兵十二人。游击座船二艘，督阵舢板一艘，长龙一艘，亲兵十二人。
    都司二人，各座船一艘，长龙一艘。守备二人，各座船一艘，舢板一艘，飞划一艘。
    四哨千总八人，各座船一艘，舢板一艘，飞划一艘。四哨把总九人，各座船一艘，
    舢板一艘，飞划一艘。四哨外委十一人，各座船一艘，舢板一艘，飞划一艘。又外
    委一人，管带督阵舢板，有座船一艘，无舢板。战船之大者，每艘或设兵二十人，
    为舵兵一人，头兵一人，砲兵二人，桨兵十六人；或设兵二十五人，为舵兵一人，
    舱兵一人，头兵一人，砲兵四人，桨兵十八人。舢板船每艘设兵十四人。

        总兵以下各官，设稿书、书识，自七人至一人不等。以都司一人管驾长龙船为
    领哨，守备为副领哨。每哨战船十艘。惟岳州、汉阳系游击营制，而统战船三十三
    艘，视参将例。左哨都司专任钱粮，右哨都司专任船砲军械及巡查诸务。

        大小战船咸设砲位。长龙船千斤头砲二位，七百斤边砲四位，艘砲一位。舢板
    船八百斤头砲一位，六、七百斤哨砲一位，船边五十斤转珠小砲二位。洋枪刀矛之
    属，随宜分配。旗帜以桅旗为主，悬方式长龙旗，凡长一丈二尺。舢板船旗长九尺，
    船艄悬尖式龙旗，书某标某营某哨。桅上小旗，或船首立旗，书驾船将弁之姓，以
    示区别。

        凡驻师之处，渔船由水师编号稽查，以清盗源。其疏防之责，以哨官为专汛，
    营官为本辖，遇有盗劫，视汛地所辖题参。江、鄂各营，半年更调一次。副将与副
    将之营互调，参将、游击与参将、游击之营互调。每营调居客汛二次，又调回本汛
    一次，如承缉盗案未获，则不得更调。

        凡副将、参将以下，由本境巡抚节制，总兵由总督节制。土匪猝发，须用战船，
    由督抚檄调境内水师往剿。总兵奉檄即发兵。督抚调水师操练，亦奉檄即行。其事
    涉重大者，督抚会同长江提督疏陈。其馀水营政务，由长江提督主持。

        饷糈之制，将弁则视其职以定廉养公费。兵丁月饷，每名银三两有差。全军饷
    糈，由沿江釐捐局指定支拨。

        设火药局于湖北、安徽，购硝斤于江苏、江西、湖南。设子弹局于湖南之长沙。
    设造船厂于湖北之汉阳，江西之吴城，江南之草鞋夹。战船均三年一修，十二年更
    换。

        定水师事宜三十条，未尽者续定十条。银米有稽，铨补有章，训练有规。郑重
    江防，严申禁约，有犯必惩。自荆州以达海门，沿江数千里，称天堑雄师。至光绪
    季年，特命大臣查阅长江营伍，实存长龙、舢板战船七百六十二艘，飞划船六百四
    十二艘，水师弁兵一万有七十九人。

        其自荆州以上，溯江至宜昌、巴东，汉阳以上，溯江至襄阳、郧阳，湖南之湘
    江、沅江，江西之吴城，以上诸河，各疆吏自设防营。其淮河一带，自正阳关至洪
    泽湖，及江苏境各支河水师，隶淮阳镇标，光绪间，改设江北提督。凡清江营、洋
    河营、庙湾营、佃湖营、洪湖营、苇荡营咸隶之。自镇江以东，内河各汛及太湖水
    师五营，则统以江南提督。凡各省内河有水师者，悉改旧式，一准长江水师。其海
    口原有之狼山镇、福山镇，仍如前制，由镇将督率大号战船，巡防内海。惟狼山镇
    兼隶长江水师提督，每营设大舢板船二十艘，并仿红单、拖罟船式，设大号战船数
    艘，多置砲位，为巡缉内洋之用。其长江水师营制防汛列后：

        岳州设总兵官，置中军中营游击，战船三十三艘，仿参将营之例，分防自城陵
    矶至鹿角、垒石、泸陵潭、湘阴一带。沅江设参将，属岳州镇左营，分防君山、西
    湖及常德、龙阳、华容等河通洞庭湖之处。其沅、湘等水汛，由湖南省别行设防。
    荆州设副将，属岳州镇后营，分防自荆州以下江面，石首、监利一带，至荆河口止。
    陆溪口设游击，属岳州镇前营，分防自荆州河以下江面，螺山、新堤及倒口内之黄
    盖湖。

        汉阳设总兵官，置中军中营游击，战船三十三艘，仿参将营之例，分防自沌口
    以下江面，至团风等处，并防省城两岸，后湖、青林湖。其汉水上通樊城千馀里及
    各河汊，由湖北省别行设防。簰洲设参将，属汉阳镇后营，分防自倒口以下江面至
    沌口，兼防金口以内之斧头湖。巴河设游击，属汉阳镇右营，分防自团风以下江面，
    黄州、兰溪至道士洑，兼樊口以内之梁子湖。田家镇设副将，属汉阳镇前营，分防
    自道士洑以下江面，湋源口、蕲州、武穴至陆家嘴，兼防湋源口及隆平以内之湖。

        湖口设总兵官，置中军中营游击，分防自陆家嘴以下江面，至九江老洲头。吴
    城设参将，属湖口镇左营，分防自湖口以内姑塘、南唐、渚矶一带。饶州设参将，
    属湖口镇后营，分防都昌、鄱阳、康山一带。其彭蠡湖东境各湖，南达省城赣江，
    由江西省别行设防。华阳镇设游击，属湖口镇右营，分防自老洲头以下江面，彭泽
    县、香口至东流等处，兼防吉水沟以内各湖。安庆府设副将，属湖口镇前营，分防
    自东流以下江面，黄石矶、李阳河至枞阳，兼防北岸盐河及枞阳以下，南岸通殷家
    汇之河。

        太平府设长江水师提督衙署，置中军中营副将，分防金柱关以下江面至乌江。
    大通设参将，属提标后营，分防自枞阳以下江面，池州土桥至荻港。芜湖设游击，
    属提标右营，分防自荻港以下江面至裕溪口，并湾沚、青弋江等处。裕溪口设参将，
    属提标左营，分防东西梁山江面至金柱关，兼防运漕、无为州各内河，及巢湖百馀
    里水汛。金陵草鞋夹设参将，属提标前营，分防乌江以下江面至通江集，兼防江浦、
    六合内河。

        瓜洲设总兵官，置中军中营游击，分防通江集以下江面至焦山，兼防内河至扬
    州。自扬州以上，高邮等湖，由淮扬镇别行设防。孟河营设游击，属瓜洲镇右营，
    分防南岸各夹江，自焦山至江阴口。其南岸内河，由松江提标别行设防。三江营设
    游击，属瓜洲镇左营，分防北岸各夹江，自焦山至靖江口。其北岸内河，由淮扬镇
    别行设防。江阴设副将，属瓜洲镇前营，分防自江阴以下江面，而至鹿苑港及寿兴
    等河。其鹿苑港以下，由福山镇标接防。

        狼山镇总兵，循旧日之制，增水师二营，兼隶长江提督。原统中左右三营，盐
    捕、扬州、三江、泰州、泰兴、掘港各营，悉仍其旧。惟通州设绥通营，置游击各
    官，分防自靖江八团港以下江面至通州，凡长龙战船二艘，督阵舢板一艘，舢板十
    艘，大舢板十艘，仍酌增红单、拖罟等船。海门设绥海营，置副将各官，分防自
    狼山至海门北岸江口海汊，凡长龙战船二艘，督阵舢板二艘，大舢板二十艘，仍酌
    增兵轮船，及红单、拖罟等船。其崇明南岸海汊，由江南提督别行设防。

        综长江经制水师，副将六营，参将七营，游击十一营，凡二十四营。

        国学网站独家推出

亦凡公益图书馆(Shuku.net)

下一卷 回目录