                              本纪十一  高宗本纪二

        十一年春正月庚午，以纪年开帙，命减刑。癸未，命庆复进剿瞻对，为李质粹
    声援。辛卯，赈江苏铜山、安徽宿州等州县饥。甲午，朝鲜入贡。李质粹进攻灵达，
    班滚之母赴营乞命，仍纵归。上饬其失机。谕庆复督兵前进。

        二月戊戌，赈山西大同等十二州县饥。辛丑，召北路军营参赞大臣拉布敦、乌
    勒来京，以塔尔玛善、努登代之。癸卯，上幸南苑行围。丁未，免广东新宁等州县、
    云南鹤庆府水灾额赋。辛亥，以三月朔日食，诏修省以实。定皇后不行亲蚕礼之年
    遣妃代行。丙辰，免河南永城等五县水灾额赋。庚申，西藏台吉冷宗鼐以攻瞻对擅
    彻兵，论斩。谕宥其死。

        三月己巳，免直隶盐山等八州县水灾额赋。甲戌，赈云南白盐井水灾。乙亥，
    准噶尔台吉策旺多尔济那木札勒以新立，遣使哈柳贡方物，请派人往藏熬茶。戊寅，
    庆复至打箭炉，劾李质粹等老师玩寇，请续调官兵进剿，允之。辛巳，遣内大臣班
    第等赴瞻对军营。壬午，赐哈柳等宴。召见，允其往藏熬茶，颁如意赉之。甲申，
    赐准噶尔台吉策旺多尔济那木札勒敕。予故台吉噶尔丹策零布施。丙申，免湖北潜
    江等州县上年水灾额赋。庆复奏进驻灵雀。

        闰三月丁酉朔，饬陕西修列代陵墓。庚子，召白锺山来京，命顾琮署江南河道
    总督，高斌暂管之，以刘统勋署漕运总督。赈直隶宣化府饥。赈甘肃陇西等十二州
    县水旱雹霜灾。丙午，命汪由敦署左都御史。癸丑，左都御史杭奕禄休致，以阿克
    敦代之。

        夏四月丁丑，白锺山褫职，发南河效力。戒军机处漏泄机密。以鄂昌署广西巡
    抚。丁亥，免湖南湘阴等五县水灾额赋。己丑，免广东新宁等四州县水灾额赋。

        五月丙申朔，以盛安为左都御史，阿克敦为刑部尚书。丁酉，谕顾琮查明南河
    虚糜之款，令白锺山赔补。壬寅，免山西大同等十八州县上年旱霜各灾额赋。丙午，
    庆复奏进攻瞻对，番酋班滚计日授首。加庆复太子太保。戊申，免甘肃靖远等三县
    上年旱灾额赋。己酉，永除直隶庆云县每年额赋十分之三。乙卯，达赖喇嘛等请宥
    班滚，不许。以傅清代奏，严饬之。

        六月丙寅，庆复、班第等会攻丫鲁尼日寨，克之。班滚自焚死。丁卯，以打箭
    炉口内外番从征效力，再免贡赋二年。丙子，京城地震。壬辰，命送还俄罗斯逃人
    于恰克图。

        秋七月丙申，加那苏图、策楞太子少傅衔，周学健太子少保衔。丁酉，命高斌
    赴江苏察看黄、运工程，刘于义署直隶河道总督。壬寅，四川大乘教首刘奇以造作
    逆书，磔于市。庚戌，周学健奏捕天主教二千馀人。上以失绥远之意，宥之。壬戌，
    赈湖北汉川等七县水灾。癸亥，以云南张保太传邪教，蔓延数省，谕限被诱之人自
    首，其仍立教堂者捕治之。丁卯，召吉林将军巴灵阿来京，命阿兰泰代之。赈直隶
    庆云等七县场旱灾。己巳，以四川提督李质粹进剿瞻对欺饰，罢之。免广宁等处旗
    地水灾赋。辛未，赈湖南益阳等四州县水灾。癸酉，加赏江苏、安徽被水灾民修葺
    房屋银。乙酉，赈山东金乡等十一州县卫水灾。庚寅，上御瀛台，赐宗室王公等宴。
    改崇雅殿为敦叙殿。辛卯，上御瀛台，赐大学士、九卿、翰林、科道等宴，宣示七
    言律诗四章。壬辰，福建上杭县民罗日光等纠众请均佃租滋事，捕治之。癸巳，允
    朝鲜国王请，停奉天设檿牛哨汛兵。

        九月甲午朔，除浙江归安等三县沙积坍卸地赋。戊戌，训督抚实心行政。赈山
    东滕县等三州县、两淮板浦等六场水灾。己亥，命高斌往奉天疏濬河道。辛丑，停
    今年秋决。以周学健为江南河道总督。调陈大受为福建巡抚，以安宁署江苏巡抚。
    定钦差大臣巡阅各省营伍例。赈河南郑州等三州县水灾。壬寅，命讷亲兼管户部。
    免甘肃陇西等九州县水灾额赋。癸卯，上奉皇太后启跸诣泰陵，并巡幸五台山。丁
    未，上谒泰陵。己酉，阿里衮患病，以班第署山西巡抚。庚戌，赉经过直隶州县耆
    民。甲寅，赈江苏丰县等三州县雹灾。乙卯，上驻跸五台山射虎。以山西风俗醇朴，
    谕疆吏教养兼施，小民崇习礼让。丙辰，免山西五台县明年额赋十分之三。丁巳，
    召马尔泰来京，以喀尔吉善为闽浙总督。调塞楞额为山东巡抚，陈宏谋为江西巡抚，
    以徐杞为陕西巡抚。庚申，上奉皇太后回跸。壬戌，召鄂弥达来京，以塞楞额为湖
    广总督。调阿里衮为山东巡抚，爱必达为山西巡抚。赈河南鄢陵等二十六州县水灾。

        冬十月甲子，赈山西阳曲等二十二州县水雹各灾。丁卯，上阅滹沱河堤。赈湖
    北汉川等九州县卫水灾。庚午，上奉皇太后驻跸保定府。壬申，上阅兵，赐银币有
    差。甲戌，以张广泗发摘逆犯魏王氏、刘奇等，予叙。定加山西归绥道兵备衔，稽
    查靖远营。戊寅，上奉皇太后还京师。调开泰为江西巡抚，陈宏谋为湖北巡抚。庚
    辰，免张廷玉带领引见，并谕不必向早入朝及勉强进内。壬午，命汪由敦军机处行
    走。癸未，御史万年茂以劾学士陈邦彦等献媚傅恆不实，褫职。戊子，免安徽寿州
    等二十三州县水灾额赋。辛卯，拨赈江苏淮、扬、徐、海各属灾民银粮二百二十万
    两石有奇。

        十一月癸巳，寝甄别科道之命。御史李兆钰下部议处。乙未，以河南学政汪士
    锽考试瞻徇，褫职。免江苏山阳等二十四州县卫水灾额赋，并分别蠲缓漕粮有差。
    乙巳，除奉天锦县等二县冲压地赋。己酉，予故内阁学士张若霭治丧银，并谕张廷
    玉节哀自爱。辛亥，李质粹发军前效力。戊午，庆复奏大金川土司莎罗奔扰小金川，
    倘不遵剖断，惟有用番力以收功。上是之。

        十二月癸亥，召班第来京，以陶正中护山西巡抚。甲子，赈湖北潜江等七州县
    卫水灾。乙丑，以傅清奏达赖喇嘛看茶之绥绷喇嘛镇压郡王颇罗鼐，赐手敕慰解之，
    并谕以与达赖喇嘛同心协力，保安地方。戊辰，以瑚宝为驻防哈密总兵。甲戌，免
    直隶静海蟲灾额赋，并赈之。丁丑，以张廷玉年老，命其子庶吉士张若澄在南书房
    行走，俾资扶掖。戊寅，赈甘肃安定等州县旱灾。免山东金乡等八州县水灾额赋。
    庚辰，除广西永福水冲地赋。癸未，准噶尔台吉策旺多尔济那木札勒遣使玛木特等
    入觐，召见于太和斋。己丑，赈苏尼特、阿巴噶等旗灾。陈大受奏，苏禄国遣番官
    赍谢恩表番字、汉字二道，与例不符，卻之，仍优给番官令回国。上嘉为得体。

        十二年春正月壬辰，命玉保办理准噶尔使赴藏事务。甲午，免山西太原等六府
    八州及归化城额征本色十分之三，大同、朔平二府全蠲之。乙未，赐玛木特宴于丰
    泽园。戊戌，免江苏海州等三州县及板浦等六场民灶旧欠。丁未，赈山东寿光等十
    三州县饥。乙卯，赐准噶尔台吉策旺多尔济那木札勒敕，允所遣西藏念经人在哈集
    尔得卜特尔过冬及贸易。

        二月辛酉朔，免吉林上年旱灾应交租穀。壬申，上谒昭西陵、孝陵、孝东陵、
    景陵。纪山奏大金川土司侵革布什咱土司，诱夺小金川土司泽旺印信。谕饬修守御，
    毋轻举动。甲戌，上幸盘山。庚辰，赈山东兰山饥。壬午，除河南孟县冲坍卫地额
    赋。癸未，上还京师。戊子，原任内务府大臣丁皁保年届百龄，赐御书扁额朝服纟
    采币。免湖北枣阳上年水灾额赋。

        三月，免山西阳曲等二县上年水灾额赋。辛丑，召庆复入阁办事，调张广泗为
    川陕总督。复设云贵总督，以张允随为之。命图尔炳阿为云南巡抚，孙绍武为贵州
    巡抚。赈河南水灾。以大金川土司掠革布什咱、明正各土司，扰及汛地，命庆复留
    四川，同张广泗商进剿，并饬张广泗抚驭郭罗克、曲曲乌、瞻对、巴塘诸番。免江
    苏淮安等四府州属上年水灾额赋。大学士查郎阿乞休，允之。乙巳，西藏郡王颇罗
    鼐卒，以珠尔默特那木札勒袭封郡王。丙午，以高斌为文渊阁大学士，来保为吏部
    尚书。调海望为礼部尚书，傅恆为户部尚书。命索拜驻藏，协同傅清办事。免安徽
    寿州等二十三州县卫上年水灾额赋。丁未，命副都统罗山以原衔管阿尔泰军台，并
    商都达布逊诺尔马厂事务。己酉，命张广泗进剿大金川土司莎罗奔。西路军营参赞
    大臣保德期满，以那兰泰代之。庚戌，免直隶蓟州等十四州县上年水灾额赋。戊
    辰，命高斌往江南会同周学健查勘河工，并清理钱粮积弊。己巳，以那苏图署直隶
    河道总督。壬午，给讷亲钦差大臣关防，命往山西会同爱必达谳安邑等二县聚众之
    狱。甲申，召雅尔图回京。

        五月辛卯，召准泰来京，以策楞兼管广东巡抚。丙申，赈山东安丘等二县饥。
    甲辰，祭地于方泽，以旱屏卤簿。乙巳，命刑部清理庶狱，减徒以下罪。己酉，上
    诣黑龙潭祈雨。辛亥，爱必达免，调准泰为山西巡抚。壬子，以福建、山东、江南、
    广东、山西迭出挟制官长之狱，谕：“顽民聚众，干犯刑章，不得不引为己过。各
    督抚其谆切化导，使愚民知敬畏官长，服从教令。”

        六月庚申朔，谕来春奉慈舆东巡，亲奠孔林，命各衙门豫备事宜。辛未，命贵
    州巡抚节制通省军务。霍备以不查劾州县亏空褫职，发军台效力。壬申，赈山东益
    都等七州县饥。丙子，小金川土司泽旺率众降，并归沃日三寨。官兵进剿大金川，
    攻毛牛及马桑等寨，克之。召庆复回京。

        秋七月己丑朔，抚恤山东历城等二十州县卫水雹各灾。命高斌等疏濬江苏六塘
    等河。丙申，命纳延泰赈苏尼特等六旗旱灾。癸卯，停刘于义兼管户部，以讷亲代
    之。丙午，赈顺直固安等七十五州县水旱雹灾。戊申，上奉皇太后幸避暑山庄。
    癸丑，张广泗进驻小金川美诺寨，分路攻剿，受小金川降。乙卯，上奉皇太后驻避
    暑山庄。戊午，赈长芦永利等三场旱灾灶户。

        八月辛酉，上奉皇太后幸木兰行围。丙寅，赈长芦、海丰等二县灶户。戊辰，
    上行围温都尔华。赐蒙古王、公、台吉等宴。辛未，采买热河八沟等处米，赈苏尼
    特六旗旱灾。癸酉，赈江苏苏、松等属潮灾。丙子，命赈苏尼特六旗银，均用库帑，
    免扣王贝勒等俸。辛巳，庆复奏进攻刮耳崖，连战克捷。谕：“小小破碉克寨，何
    以慰朕。”壬午，赈浙江寿昌等三县水灾。乙酉，赈顺直霸州等十五州县水灾。
    赈湖南耒阳等九县、陕西朝邑、广东顺德等三县水灾。

        九月戊子朔，免经过地方额赋十分之三。赈甘肃伏羌等十县、云南安宁等三州
    县旱灾。上奉皇太后回驻避暑山庄。癸巳，以江苏崇明潮灾，淹毙人民一万二千馀
    口，免明年额赋，仍赈之。乙巳，赈安徽歙县等八州县卫、河南通许等二十七州县、
    山东齐河等八十七州县水灾。丁酉，上奉皇太后回跸。乙巳，拨奉天粮十万石赈山
    东。丁未，致仕大学士查郎阿卒。戊申，谕江苏清查积欠，以陈维新与侍郎陈德华
    规避，均褫职。壬子，赈河南许州水灾。甲寅，以顾琮为浙江巡抚，蕴著为漕运总
    督。乙卯，赈两淮吕田等二十场水灾。丁巳，以陈大受为兵部尚书，调潘思榘为福
    建巡抚，以纳敏为安徽巡抚。

        冬十月辛酉，以苏禄复遣番人至福建申理吕宋番目劫夺贡使事，谕：“岛夷互
    争，可听其自办，不必有所袒护。”乙丑，上以皇太后疾，诣慈宁宫问安视药。是
    日，宿慈宁宫。每日视药三次，至辛未皆如之。庚午，赈江苏阜宁等二十州县卫水
    灾。丁丑，免吉林被水地方额赋。戊寅，赈浙江海宁等十一县水灾。己卯，以准噶
    尔赴藏熬茶，宰桑巴雅斯瑚朗等至得卜特尔交易，召庆复回京。壬午，赈江苏常熟
    等十九州县卫潮灾，上元等十五州县卫旱灾，命江苏复截明岁漕粮四十万石备赈。
    癸未，谕张广泗勿受莎罗奔降。

        十一月丁亥朔，上诣皇太后视药，日三次，至己丑皆如之。召阿里衮来京，以
    赫赫护山东巡抚。癸巳，赈浙江寿昌等三县饥，补豁被灾额赋。己酉，额驸策凌陛
    见，以塔尔玛善暂署定边副将军。庚戌，赈江苏崇明等县灾民有差。癸丑，赈山东
    东平等州县卫灾民。辛酉，赈安徽歙县等州县卫水灾。己巳，召徐杞来京，调陈宏
    谋为陕西巡抚，以彭树葵署湖北巡抚。赈山东齐河等八十五州县水灾。辛未，予告
    大学士徐本卒。乙亥，以张广泗进剿大金川，命黄廷桂署陕甘总督。赈直隶天津等
    六州县水灾。张广泗奏莎罗奔请降，告以此次用兵，不灭不已。上以“用卿得人”
    勉之。己卯，以大学士庆复进剿瞻对，奏报班滚自焚不实，命褫职待罪。以班第、
    努三均奏班滚自焚，罢御前行走。庚辰，以来保为武英殿大学士。

        十三年春正月壬辰，赈江苏阜宁等县、安徽宿州等五州县水灾。庚子，命傅恆
    兼管兵部尚书事。辛丑，命讷亲赴浙江同高斌会鞫巡抚常安。乙巳，命阿克敦协办
    大学士，傅恆协办巡幸内阁事务。戊申，上至曹八屯。甲寅，大学士张廷玉乞休，
    温谕慰留之，停兼理吏部，以来保代之。

        二月戊午，上东巡，奉皇太后率皇后启銮。癸亥，上驻跸赵北口，奉皇太后阅
    水围。朝鲜、琉球入贡。甲子，赈直隶天津等十五州县水灾。丙寅，常安坐婪收褫
    职。壬申，福建瓯宁会匪作乱，总兵刘启宗捕剿之。癸酉，加经过山东被灾州县赈
    一月。罢奇通阿领侍卫内大臣，以阿里衮代之。乙亥，免直隶、山东经过州县额赋
    十分之三。戊寅，上驻跸曲阜县，免驻跸之山东曲阜、泰安、历城三县己巳年额赋。
    己卯，上释奠礼成，谒孔林。诣少昊陵、周公庙致祭。命留曲柄黄伞供大成殿，赐
    衍圣公孔昭焕及博士等宴。壬午，上驻跸泰安府。癸未，上祭岱岳庙，奉皇太后登
    岱。

        三月乙酉，减直隶、山东监候、缓决及军流以下罪。丁亥，命班第赴金川军营
    协商军务。谕张广泗、班第调岳锺琪赴军营，以总兵用。戊子，上至济南府，幸趵
    突泉。己丑，上奉皇太后阅兵，谒帝舜庙。庚寅，上阅城，幸历下亭。免浙江馀姚
    等五县潮灾本年漕粮。壬辰，上奉皇太后率皇后回跸。癸巳，免安徽歙县等七州县
    卫上年被水额赋。乙未，上至德州登舟，皇后崩，命庄亲王允禄、和亲王弘昼奉皇
    太后回京，上驻跸德州。召完颜伟回京，以顾琮为河东河道总督，爱必达为浙江巡
    抚。协办大学士、吏部尚书刘于义卒。辛丑，还京师。大行皇后梓宫至京，奉安于
    长春宫。上辍朝九日。壬寅，四川成都等二十三州县地震。甲辰，皇太后至京师，
    上迎还寿康宫。乙巳，上至长春宫大行皇后梓宫前致奠。丙午，上亲定大行皇后谥
    曰孝贤皇后。以皇长子届丧未能尽礼，罚师傅、谙达等俸有差。丁未，上至长春宫
    大行皇后梓宫前行殷奠礼。命高斌、刘统勋查办山东赈务。己酉，大行皇后梓宫移
    观德殿。颁大行皇后敕谕于各省。遣官赉敕谕于朝鲜及内札萨克、喀尔喀、哈密、
    青海等处。辛亥，调爱必达为贵州巡抚，以方观承为浙江巡抚。丁巳，加傅恆、那
    苏图、张广泗、班第太子太保，喀尔吉善太子少保。庚申，召驻藏副都统傅清来京，
    以拉布敦代之。正白旗领侍卫内大臣伊勒慎卒，以那苏图、旺札勒署。来保免兼领
    侍卫内大臣，以丰安代之。壬戌，上至观德殿祭大行皇后。甲子，命讷亲经略四川
    军务。协办大学士阿克敦免，以傅忄互代之，并兼管吏部尚书。哈达哈署兵部尚书。
    免上年江苏常熟等十六州县卫潮灾、上元等十四州县卫旱灾额赋。乙丑，调梁诗正
    为兵部尚书，以蒋溥为户部尚书。免江苏山阳等十八州县卫上年被灾额赋。丁卯，
    军机大臣蒋溥免，以陈大受代之。癸酉，以陈大受协办大学士，达勒当阿为刑部尚
    书。乙亥，起原任川陕总督岳锺琪赴金川军营，赏提督衔。调阿兰泰为盛京将军，
    以索拜为宁古塔将军。丙子，起傅尔丹为内大臣，赴金川军营。加赈福建台湾等二
    县旱灾。戊寅，晋一等侯富文为一等公。庚辰，裁都察院佥都御史、通政司右通政、
    大理寺少卿、詹事府少詹事、太仆寺少卿、国子监司业汉缺各一。改通政司满参议
    一缺为右，满、汉左通政为通政副使。

        五月甲申朔，赐梁国治等二百六十四人进士及第出身有差。乙酉，免直隶文安
    等三十二州县上年被水额赋。丙戌，命傅恆署户部三库事。庚寅，阿克敦论斩。
    辛卯，张广泗奏克戎布寨之捷。丁酉，免河南通许等二十八州县水灾额赋。壬寅，
    免安徽旌德等七州县卫上年旱灾额赋。甲辰，上至观德殿册谥大行皇后曰孝贤皇后，
    颁诏。丙午，释阿克敦于狱，命署工部侍郎。戊申，免山东永利等八场上年水灾额
    赋。壬子，免山西永济等十二州县上年水雹灾额赋。

        六月丙辰，李坦以祭祀久不到班，夺伯爵。申诫旗员。庚申，御试翰林、詹事
    等官，擢齐召南等三员为一等，馀升黜有差。御试由部院入翰林、詹事等官，擢少
    詹事世贵记名升川。癸亥，赈陕西耀州等二十二州县旱灾。戊辰，四川汶川县典史
    谢应龙驻沃日土司，阻镇将移营。上嘉之，予州同衔。己巳，命兆惠兼管户部事。
    庚午，裁归化城土默特左右翼副都统。甲戌，谕禁廷臣请立皇太子，并责皇长子于
    皇后大事无哀慕之诚。上至观德殿孝贤皇后梓宫前奠酒，行百日致祭礼。

        秋七月癸未朔，皇太后懿旨：“娴贵妃那拉氏继体坤宁，先册立为皇贵妃，摄
    行六宫事。”丁亥，免福建长乐等二县上年旱灾额赋。戊子，谕讷亲等速奏进兵方
    略。壬辰，贷山东农民籽种银。免江苏宿迁上年水灾额赋。甲午，命高斌会周学健
    勘河、湖疏泄事宜。乙未，以山西永济等五县歉收，抚恤之。戊戌，德沛免，调达
    勒党阿为吏部尚书，以盛安为刑部尚书。辛丑，赈直隶青县等二十九州县旱灾。癸
    卯，阿里衮请减饥民掠夺罪，谕斥为宽纵养奸，不许。赈山东历城等二十九州县水
    雹等灾。丙午，常安论绞。

        闰七月癸丑朔，以阿克敦署刑部尚书，德通为左都御史。丙辰，免直隶霸州、
    固安水灾额赋。赈湖南益阳等八州县水灾。戊午，以彭树葵为湖北巡抚。戊辰，周
    学健以违制薙发，逮下狱。命高斌管南河总督。尹继善以瞻徇，褫职留任。己巳，
    上幸盘山，以新柱署湖广总督。召安宁来京，以尹继善兼理江苏巡抚。宁古塔将军
    索拜迁古北口提督，以永兴代之。辛未，以讷亲奏金川进剿持两议，谕斥之，并申
    饬傅尔丹、岳锺琪、班第等。壬申，上驻跸盘山。癸酉，调准泰为山西巡抚，阿里
    衮为山东巡抚，鄂昌为江苏巡抚，舒辂为广西巡抚。塞楞额以违制薙发，逮下狱。
    丁丑，赈云南昆阳等州县水灾。戊寅，召阿里衮来京，以唐绥祖护山东巡抚。己卯，
    免江苏元和等十县本年雹灾额赋。庚辰，上还宫。

        八月甲申，以班第署四川巡抚。乙酉，以谒泰陵，命庄亲王允禄等总理在京事
    务。癸巳，追议征瞻对讠狂奏罪，下庆复于狱，许应虎论斩。庚子，谕抚恤四川打
    箭炉地震灾民。命来保兼管工部尚书。辛丑，上诣泰陵。甲辰，召安宁来京。乙巳，
    上谒泰陵。丙午，免直隶庆云等二县九年逋赋。丁未，命户部侍郎兆惠赴四川军营
    督运。讷亲请调兵三万进剿，不许。戊申，命仓场侍郎张师载往江南随高斌学习河
    务。己酉，上还京师。

        九月壬子朔，调鄂昌为四川巡抚。命策楞、高斌会鞫周学健。戊午，赐塞楞额
    自裁。己未，召北路参赞大臣塔尔玛善、努三来京，以穆克登额、萨布哈善代之。
    讷亲等奏克申札、申达诸城。调策楞为两江总督，尹继善为两广总督。辛酉，召讷
    亲、张广泗来京。命傅尔丹护四川总督，与岳锺琪相机进讨。甲子，起董邦达在内
    廷行走。命尚书班第赴军营，同傅尔丹、岳锺琪办理军务。命军营内大臣以下听傅
    尔丹节制。丁卯，召黄廷桂来京，以瑚宝署甘肃巡抚，兼办陕甘总督事。己巳，上
    幸静宜园阅兵。壬申，简亲王神保住以凌虐兄女，夺爵。癸酉，命德沛袭简亲王。
    丁丑，谕责讷亲、张广泗老师糜饷，饬讷亲缴经略印。己卯，命傅恆暂管川陕总督
    事，赴军营。命侍郎舒赫德军机处行走。庚辰，讷亲、张广泗以贻误军机，褫职逮
    问。召张广泗来京，发讷亲北路军营效力。以傅恆为经略，统金川军务。辛巳，命
    来保暂管户部。

        冬十月壬午朔，调满洲兵五千名赴金川军营。诸王大臣请治讷亲罪。谕责讷亲
    负国负恩，候回奏再行降旨。乙酉，召尹继善来京，以硕色为两广总督，鄂容安署
    河南巡抚。赈湖南新宁县水灾。丙戌，班第以不劾讷亲罪，降调。以舒赫德为兵部
    尚书。丁亥，命傅恆为保和殿大学士，兼管户部。戊子，移孝贤皇后梓宫于静安庄，
    上如静安庄奠酒。乙丑，赈山东邹平等三十州县卫水灾。以尹继善为户部尚书。辛
    卯，上幸丰泽园，赐经略傅恆并从征将士宴。岳锺琪奏克跟杂之捷。壬辰，调开泰
    为湖南巡抚，以唐绥祖为江西巡抚。甲午，赈山西阳曲等十五州县旱灾。戊戌，上
    幸宝谛寺，阅八旗演习云梯兵。丁未，赈安徽阜阳等州县卫灾。己酉，命尹继善协
    办大学士。壬子，幸重华宫，赐经略傅恆宴。癸丑，上诣堂子行祭告礼，及祭吉尔
    丹纛。甲寅，赈江苏铜山县、湖北汉川等八州县卫水灾。丙辰，命各省巡抚皆兼右
    副都御史衔。丁巳，上幸南苑行围。戊午，上阅兵。戊辰，赐周学健自裁。平郡王
    福彭卒，辍朝二日。己巳，命尹继善在军机处行走。赈福建晋江等十四县旱潮等灾。
    庚午，免直隶文安等三县水灾地租。癸酉，上幸丰泽园，赐东三省兵队宴，并赏赉
    有差。以策楞为川陕总督，雅尔哈善署两江总督。以傅恆日驰二百馀里，嘉劳之。
    甲戌，给尹继善钦差大臣关防，署川陕总督。丁丑，以讷亲请命张广泗、岳锺琪分
    路进兵，责以前后矛盾，逮治之。己卯，以用兵金川劳费，密谕傅恆息事宁人。庚
    辰，分设四川、陕甘总督，以尹继善为陕甘总督，策楞为四川总督，管巡抚事，鄂
    昌为甘肃巡抚。调舒赫德为户部尚书，瑚宝为兵部尚书。

        十二月甲申，定内阁大学士满、汉各二员，协办大学士满、汉一员或二员，改
    所兼四殿二阁为三殿三阁。乙酉，加傅恆太保。命阿克敦协办大学士。丁亥，以黄
    廷桂为两江总督。上御瀛台，亲鞫张广泗。戊子，遣舒赫德逮讷亲赴军营，会傅恆
    严鞫之。以海望署户部尚书，哈达哈署兵部尚书、步军统领。辛卯，庆复、李质粹
    论斩。大学士陈世倌罢。壬辰，张广泗处斩。丙寅，密谕傅恆，明年三月不能奏功，
    应受降撤兵。丁酉，命川、陕督抚皆听傅恆节制，班第专办巡抚事务，兆惠专办粮
    运。免高斌大学士，仍留南河总督任。癸卯，命傅恆等讯明讷亲，以其祖遏必隆刀
    于军前斩之。甲辰，赈陕西耀州等二十五州县旱灾。

        十四年春正月辛亥，谕傅恆、岳锺琪由党壩进剿，傅尔丹办理卡撒一路。癸丑，
    以大学士张廷玉年老，命五日一进内备顾问。谕傅恆以四月为期，纳降班师。乙卯，
    赈山东金乡等州县灾。丁巳，命傅尔丹、达勒党阿、舒赫德、尹继善、策楞参赞大
    金川军务。戊午，命瑚宝署陕甘总督，侍郎班第褫职，仍署四川巡抚。甲子，召傅
    恆还京。命尚书达勒党阿、舒赫德、尹继善均回任，策楞、岳锺琪办理大金川军务。
    丙寅，以傅尔丹请深入，严饬之。丁卯，以大金川莎罗奔、郎卡乞降，命傅恆班师，
    特封忠勇公。丙子，谕傅恆受莎罗奔等降。丁丑，南掌国王岛孙进牙象。

        二月乙酉，唐绥祖请率属捐廉助饷。上以不知政体，严饬之。丙戌，加来保太
    子太傅，陈大受、舒赫德、策楞、尹继善太子太保，汪由敦、梁诗正太子太师，达
    勒党阿、纳延泰、阿克敦、哈达哈太子少师。壬辰，傅恆奏，于二月初五日设坛除
    道，宣诏受大金川土司莎罗奔、土舍郎卡降。赐傅恆四团龙补服，加赐豹尾枪二、
    亲军二，岳锺琪加太子少保。癸巳，以岳锺琪亲至勒乌围招莎罗奔等来降，谕特嘉
    之。丙申，召拉布敦、众佛保来京。庚子，命舒赫德查阅云南等省营伍，会同新柱
    勘金沙江工程，以瑚宝署湖广总督。乙巳，上幸丰泽园演耕。莎罗奔进番童番女各
    十人，诏却之。

        三月癸丑，命皇长子及裕亲王等郊迎傅恆。乙卯，上奉皇太后至静安庄孝贤皇
    后梓宫前临奠。丁巳，上率经略、大学士、公傅恆诣皇太后宫问安。封岳锺琪为三
    等公，加兵部尚书衔。己未，命傅恆兼管理籓院，来保兼管兵部。命那木札勒、德
    保仍为总管内务府大臣。辛酉，上诣东陵。甲子，上谒昭西陵、孝陵、孝东陵、景
    陵。丁卯，上至南苑行围。癸酉，上谒泰陵。甲戌，赈湖北汉川等六州县水灾。乙
    亥，免直隶保安等十州县旱灾额赋。丁丑，裁直隶河道总督，兼理加入关防敕书。
    富森改西安将军。以傅尔丹为黑龙江将军。

        四月壬午，上御太和殿，奉皇太后命，册封嫺贵妃那拉氏为皇贵妃，摄六宫事。
    甲申，改来保兼管刑部。召蕴著来京，以顾琮署漕运总督。命纳延泰等勘察哈尔灾。
    乙酉，加上皇太后徽号曰崇庆慈宣康惠皇太后，次日颁诏覃恩有差。辛卯，免山东
    邹平等二十州县水灾、甘肃皋兰等十二州县雹灾额赋。召彭树葵来京，调唐绥祖
    为湖北巡抚，以阿思哈为江西巡抚。命仓场侍郎张师载以原衔协办江南河务。戊戌，
    以瑚宝为漕运总督，命唐绥祖署湖广总督。调哈达哈为兵部尚书，以三和为工部尚
    书。免山东王家冈等四场额赋。己亥，命江西巡抚兼提督衔。庚子，召纳敏来京，
    以卫哲治为安徽巡抚。乙巳，赈福建台湾等三县灾。免湖南新宁上年水灾额赋。

        五月乙卯，免甘肃皋兰等十三州县旱灾额赋。丙辰，免安徽阜阳等十三州县
    卫上年旱灾额赋。辛酉，上至黑龙潭祈雨。

        六月丙申，赈甘肃渭源等州县旱灾。己亥，广西学政胡中藻以裁缺怨望，命来
    京候补，仍下部严议。

        秋七月戊申，赈福建光泽等二县水灾。庚戌，免湖北汉川等六州县上年水灾额
    赋。辛亥，直隶总督那苏图卒。免福建晋江等九县潮灾额赋。壬子，以方观承为直
    隶总督，陈大受署之，永贵署山东巡抚。命来保兼管吏户二部，阿克敦兼署步军统
    领。庚申，上奉皇太后驻避暑山庄。辛酉，命傅恆、陈大受译西洋等国番书。丁卯，
    上奉皇太后木兰行围。乙亥，补蠲山西永济等六州县被灾额赋。

        八月庚辰，上行围巴颜沟，蒙古诸王等进筵宴。壬午，赈湖北罗田等二县水灾。
    癸卯，赈河南延津等七县水灾。甲辰，赈湖北潜江等十三州县水灾。

        九月乙卯，上奉皇太后回跸。乙丑，授鄂容安河南巡抚。丙寅，瞻对番目班滚
    降。赐庆复自裁。

        冬十月甲午，赈浙江钱塘等二十二州县、鲍郎等十八场水灾。赏傅清都统衔，
    同纪山驻藏，掌钦差大臣关防。丁酉，召八十五来京，以卓鼐为归化城都统。戊戌，
    饬四川严缉啯匪。以珠尔默特那木札勒纵恣，谕策楞、岳锺琪、傅清、纪山防之。
    喀尔喀台吉额林沁之子旺布多尔济获额鲁特逃人，上嘉赉之。免江苏阜宁等二十三
    州县漕粮有差。己亥，免直隶蓟州等十八州县水灾额赋，并赈之。甲辰，召原任
    左副都御史孙嘉淦来京。

        十一月丁未，命梁诗正兼管吏部尚书。癸亥，命刑部尚书汪由敦署协办大学士。
    戊辰，大学士张廷玉乞休，允之。庚辰，以刘统勋为工部尚书。辛巳，起彭维新为
    左都御史。癸未，赐张廷玉诗，申配飨之命。丁亥，汪由敦以漏泄谕旨，免协办大
    学士，留尚书任。以梁诗正协办大学士。辛卯，削致仕大学士张廷玉宣勤伯爵，以
    大学士原衔休致，仍准配享太庙。调哈达哈为工部尚书，舒赫德为兵部尚书，海望
    为户部尚书。以木和兰为礼部尚书，新柱为吉林将军，永兴为湖广总督。乙未，召
    卫哲治来京，调图尔炳阿为安徽巡抚，岳濬为云南巡抚。以苏昌为广东巡抚。

        十五年春正月丙午，免直隶、山西、河南、浙江未完耗羡。免江苏、安徽、山
    东耗羡十分之六。丁未，命张允随为东阁大学士，硕色为云贵总督，陈大受为两广
    总督，梁诗正为吏部尚书，李元亮为兵部尚书。甲寅，上幸瀛台紫光阁，赐准噶尔
    使尼玛宴。乙卯，召纪山回京，命拉布敦同傅清驻藏办事。壬戌，命工部侍郎刘纶
    在军机处行走。李质粹处斩，王世泰、罗于朝论斩。

        二月乙亥，上奉皇太后西巡五台，免经过地方额赋三分之一。庚辰，朝鲜入贡。
    丙戌，上奉皇太后驻跸五台山菩萨顶。己丑，定边左副将军喀尔喀超勇亲王策凌卒，
    命贝勒罗布藏署定边左副将军。丁酉，再免山西蒲县等二县上年被灾额赋十分之三。
    戊戌，上驻赵北口行围。辛丑，采访经学遗书。癸卯，上阅永定河堤工。

        三月丙午，加张允随太子太保，蒋溥、方观承、黄廷桂太子少保。再免直隶蓟
    州等十七州县额赋十分之三。己酉，上奉皇太后还京师。甲寅，孝贤皇后二周年，
    上诣静安庄致奠。乙卯，致仕大学士张廷玉回籍，优赉有加，令散秩大臣领侍卫十
    员护送之。戊午，免安徽贵池等三十州县十四年水灾额赋，并赈之。乙丑，免湖北
    潜江等四州县十四年水灾额赋。庚午，免山东邹平等二十七州县卫十四年水灾额赋。

        夏四月丙子，云南省城火药局灾。壬辰，起阿桂在吏部员外郎上行走。乙未，
    罢致仕大学士张廷玉配享。免安徽贵池等三十州县卫十四年水灾额赋。戊戌，召拉
    布敦来京，命班第驻西藏，纪山驻青海。

        五月庚戌，上诣黑龙潭祈雨。辛亥，命刑部清理庶狱，减徒杖以下罪，直隶亦
    如之。癸丑，谕九卿科道直陈阙失。甲寅，召新柱来京，以卓鼐为吉林将军，众佛
    保为归化城都统。庚午，上诣黑龙潭祈雨。

        六月丙子，以喀尔喀亲王成衮札布为定边左副将军。丙申，赈直隶乐亭水灾。
    以保德为北路军营参赞大臣。

        秋七月丙午，广东巡抚岳濬褫职。命图尔炳阿、卫哲治仍留云南、安徽巡抚任。
    己酉，命刘统勋赴广东查折米收仓积弊。庚申，汪由敦降兵部侍郎。以刘统勋为兵
    部尚书，孙嘉淦为工部尚书。乙丑，缅甸入贡。

        八月壬申，上御太和殿，奉皇太后懿旨，册立皇贵妃那拉氏为皇后。癸酉，以
    册立皇后，上率王大臣奉皇太后御慈宁宫行庆贺礼，加上皇太后徽号曰崇庆慈宣康
    惠敦和皇太后。丁亥，上奉皇太后率皇后谒陵，并巡幸嵩、洛。戊子，命纪山赴西
    宁办事，班第赴藏办事，代拉布敦回京。庚寅，上奉皇太后谒昭西陵、孝陵、孝东
    陵、景陵。甲午，左都御史德通、彭维新，左副都御史马灵阿以瞻徇傅恆议处，降
    革有差。丁酉，赈山东峄县等七州县水灾。

        九月庚子朔，以梅★成为左都御史。壬寅，上奉皇太后率皇后谒泰陵。癸卯，
    御史索禄等以劾蒋炳矫饰，谕斥其有心乱政，褫职。丙午，吏部奏原任大学士张廷
    玉党援门生，又与硃荃联姻，应革职治罪。上特免之。己酉，上驻正定府阅兵。辛
    亥，以拉布敦为左都御史。丙辰，免河南经过地方额赋十分之三。丁巳，上驻跸彰
    德府，幸精忠庙。辛酉，上驻跸百泉，奉皇太后幸白露园。准噶尔台吉策旺多尔济
    那木札勒为部人所弑，立其兄喇嘛达尔札。癸卯，再免河南歉收地方额赋十分之五。
    乙丑，赈福建闽县等九县水灾。己巳，免河南祥符等县明年额赋。云南河阳地震。

        冬十月辛未，幸嵩山。丙子，上奉皇太后驻跸开封府。戊寅，上幸古吹台。加
    鄂容安为内大臣。赈浙江淳安水灾。甲申，调爱必达为云南巡抚、开泰为贵州巡抚，
    以杨锡绂为湖南巡抚。乙酉，免江苏清河等九州县水灾额赋。戊子，免山西应州等
    三州县水灾额赋。甲午，免顺直固安等四十六州县水雹各灾额赋，仍赈贷有差。
    戊戌，赈江苏溧阳等州县水灾。

        十一月辛丑，上奉皇太后率皇后还京师。己酉，赈甘肃平凉二十八州雹旱灾。
    壬子，免山东兰山等县旱灾额赋，并赈之。癸丑，珠尔默特那木扎勒谋作乱，驻藏
    都统傅清、左都御史拉布敦诱诛之。其党卓呢罗卜藏扎什等率众叛，傅清、拉布敦
    遇害。甲寅，命策楞、岳锺琪率兵赴藏，调尹继善赴四川经理粮饷，命侍郎那木扎
    勒同班第驻藏。逮纪山来京，命舒明驻青海，众佛保署之。乙卯，宣谕珠尔默特那
    木扎勒戕其兄车布登及悖逆诸状。追赠傅清、拉布敦为一等伯，封傅清子明仁、拉
    布敦子根敦为一等子，世袭。命侍郎兆惠赴藏，同策楞办善后事宜。丙辰，命舒赫
    德仍在军机处行走。调穆和蔺为左都御史，以伍龄安为礼部尚书。召雅尔哈善来京，
    以王师为江苏巡抚。丁巳，命策楞择藏番目与班第协办噶布伦事务。乙丑，以阿里
    衮为湖广总督，调阿思哈为山西巡抚，卫哲治为广西巡抚，以定长为安徽巡抚。戊
    辰，以捕获卓呢罗布藏扎什等，乱已定，止岳锺琪进藏，命驻打箭炉。

        十二月庚午朔，赈盛京高丽堡等六站水灾。壬申，始命汉大臣梁诗正等恩廕分
    部学习。戊寅，赈两淮莞渎等三场水灾。庚辰，命舒赫德勘浙江海塘。壬午，乌里
    雅苏台参赞大臣萨布哈沙褫职，以宝德代之。戊子，赈盛京辽阳等七城、承德等六
    州县水灾，并蠲缓额赋有差。癸巳，唐绥祖被劾免，以严瑞龙护湖北巡抚。

        十六年春正月庚子，以初次南巡，免江苏、安徽元年至十三年逋赋，浙江本年
    额赋，减直省缓决三次以上人犯罪。以上年巡幸嵩、洛，免河南十四年以前逋赋。
    辛丑，赈安徽宿州等州县上年水灾。癸卯，以江苏逋赋积至二百二十馀万，谕釐革
    催徵积弊。丙午，免甘肃元年至十年逋赋。以严瑞龙署湖北巡抚。辛亥，上奉皇太
    后南巡。癸丑，免经过直隶、山东地方本年额赋十分之三。自是南巡皆如之。壬戌，
    卓呢罗布藏札什等伏诛。癸亥，赈安徽歙县等十五州县旱灾。甲子，免山东邹平等
    县逋赋及仓穀。

        二月辛未，赈山东兰山等七州县旱灾。癸酉，免两淮灶户逋赋。乙亥，命喀尔
    喀亲王德沁扎布为喀尔喀副将军，公车布登扎布为参赞大臣。丙子，上奉皇太后渡
    河，阅天妃闸。丁丑，阅高家堰。辛巳，免山东峄县等七州县水灾额赋有差。乙酉，
    上幸焦山。丙戌，调定长为广西巡抚。己丑，上驻跸苏州，谕三吴士庶，各敦本业，
    力屏浮华。辛卯，宣布珠尔默特那木扎勒叛逆罪状，惩办如律。严瑞龙褫职，命阿
    里衮兼湖北巡抚。壬辰，免江苏武进等县新旧田租，免兴化县元年至八年逋赋。癸
    巳，准噶尔使额尔钦等觐于苏州行宫。

        三月戊戌朔，上奉皇太后幸杭州府。贷黑龙江呼兰地方水灾旗民，免官庄本年
    额赋。免浙江淳安县水灾本年漕粮。己亥，以张师载为安徽巡抚。庚子，上幸敷文
    书院，幸观潮楼阅兵。甲辰，裁杭州汉军副都统。乙巳，上祭禹陵。丙午，上奉皇
    太后还驻杭州府。丁未，阅兵。戊申，命高斌仍以大学士衔管河道总督事。庚戌，
    谕浙江士庶崇实敦让，子弟力田。命班第掌驻藏钦差大臣关防。辛亥，东阁大学士
    张允随卒。癸丑，上奉皇太后驻跸苏州府。甲寅，赈广东海康等县水灾。乙卯，幸
    宋臣范仲淹祠，赐园名曰高义，赏后裔范宏兴等貂币。辛酉，上奉皇太后幸江宁府。
    壬戌，上祭明太祖陵。乙丑，赐纪山自裁。丁卯，起陈世倌为文渊阁大学士。免江
    苏江浦等十五州县被灾额赋有差。

        夏四月辛未，吉林将军卓鼐改杭州将军，以永兴代之。免甘肃皋兰等九州县
    十三年被灾额赋。癸酉，上阅蒋家壩。免江南沛县九年以前逋赋。甲戌，赈浙江永
    嘉等十州县场卫水灾。赈广东龙川等十二州县十五年水灾。丙子，赈江苏山阳等二
    十四州县卫十五年水灾。己卯，免甘肃狄道等二十州县十四年被水旱雹霜灾额赋
    有差。以恆文为湖北巡抚。癸未，免河南鄢陵等十六州县十四年水灾额赋。乙酉，
    永兴褫职逮问，吉林将军卓鼐降调，以傅森代之。丙戌，上驻跸泰安府，祀东岳。
    戊子，诏以五月朔日食，行在彻悬、斋戒。己丑，遣履亲王允祹代行常雩礼。

        五月丁酉朔，日食。丁未，上临奠都统傅清、左都御史拉布敦。戊申，以永兴
    等诬劾唐绥祖，给还籍产，召来京。辛亥，赐吴鸿等二百四十三人进士及第出身有
    差。丁巳，免广东海康等十一州县十五年风灾额赋。己未，严瑞龙以诬告唐绥祖，
    论斩。癸亥，赈山东掖县等六州县潮灾。

        闰五月戊寅，调黄廷桂为陕甘总督，尹继善为两江总督。戊子，以永贵为浙江
    巡抚。壬辰，命保举经学之陈祖范、吴鼎、梁锡兴、顾栋高进呈著述，原赴部引
    见者听。癸巳，直隶河间等州县蝗。是月，免山西太原等十九州县上年水雹等灾额
    赋有差。赈山东寿光等六县、官台等三场，福建宁化等二县水灾，云南剑川等七州
    县地震灾。

        六月己亥，起唐绥祖为山西按察使。壬子，赈江苏靖江县雹灾。赈广东英德等
    四州县水灾。赈山西凤台、高平水灾。甲寅，免江苏沛县上年水灾额赋。丙辰，免
    浙江永嘉等七州卫上年旱灾额赋。赈福建宁化等县水灾。庚申，缅甸入贡。辛酉，
    免安徽寿州等二十五州县水灾额赋。甲子，准噶尔部人布图逊林特古斯来降。

        秋七月庚午，赈福建归化等县水灾。壬申，上奉皇太后秋狝木兰。戊寅，上奉
    皇太后驻跸避暑山庄。己卯，河南阳武十三堡河决。庚辰，上奉皇太后巡幸木兰，
    行围。乙卯，免山西清水河雹灾额赋。丙戌，赈陕西朝邑县水灾。己丑，赈山东
    平度等州县水灾。壬辰，赈山西凤台等九县水灾。

        八月乙未，赈浙江海宁等六十五州县卫所及大嵩等场旱灾。赈江西上饶等七县
    被旱灾。赈湖北天门旱灾。丙申，赐陈祖范、顾栋高国子监司业衔。戊戌，以硕色
    举发伪撰孙嘉淦奏稿，假造硃批，谕方观承等密缉之。己酉，上奉皇太后回驻避暑
    山庄。辛亥，命修房山县金太祖陵、世宗陵。丁巳，上奉皇太后还京师。己未，赈
    河南商丘等十四县水灾。庚寅，准泰以徇隐伪奏，褫职逮问。调鄂容安为山东巡抚、
    舒辂为河南巡抚、鄂昌为江西巡抚，以杨应琚为甘肃巡抚。命高斌赴河南办阳武河
    工。辛酉，以庄有恭为江苏巡抚。癸亥，免甘肃平凉等五州县雹灾硕赋。乙丑，定
    明年二月各省举行恩科乡试。诏停本年秋决。癸酉，赈山东邹平等五十三州县水灾。
    丙子，上奉皇太后诣泰陵。丁丑，赈福建福安等二县水灾。庚辰，上奉皇太后谒泰
    陵。是日，回跸。甲申，命舒赫德赴江南查办伪撰孙嘉淦奏稿事。庚寅，命陈世倌
    兼管礼部。两广总督陈大受卒，调阿里衮代，以永常为湖广总督。辛卯，赈河南上
    蔡等州县水灾。癸巳，赈福建霞浦等四县潮灾。

        冬十月戊戌，以范时绶署湖南巡抚。壬寅，赈长芦属富国等七场、山东王家冈
    等三场水灾。甲寅，赈安徽歙县等十八州卫旱灾。丙辰，赈江苏铜山等八州县水灾。
    调陈宏谋为河南巡抚，舒辂为陕西巡抚。赈山东齐东等七州县本年水灾、荣成县雹
    灾。戊午，赈直隶武清等二十六州县水雹灾。癸亥，赈山东官台二场灶潮灾。

        十一月甲戌，赈河南祥符等五县水灾。乙亥，赈直隶东明等三州县本年水灾。
    庚辰，阳武决口合龙。乙酉，以皇太后六旬万寿，上徽号曰崇庆慈宣康惠敦和裕寿
    皇太后，颁诏覃恩有差。丙戌，命高斌、汪由敦会勘天津河工。戊子，皇太后圣寿
    节，上奉皇太后御慈宁宫，率王公大臣行庆贺礼。

        十二月癸巳朔，以乌尔登为北路军营参赞大臣。丁酉，濬永定河引河。戊戌，
    赈吉林珲春地方本年水灾。庚子，赈山东邹平等五十五州县水灾。壬寅，以雅尔哈
    善为浙江巡抚。甲辰，濬直隶南北两运减河。命多尔济代班第驻藏办事。辛亥，赈
    浙江鄞县等六十州县卫所、大嵩等八场旱蟲灾。

        十七年春正月乙亥，赐准噶尔使图卜齐尔哈朗等宴。庚戌，设盛京总管内务府
    大臣，以将军兼管。甲申，以准噶尔达瓦齐、阿睦尔撒纳内讧，增兵阿尔泰边隘。
    命舒赫德、玉保查阅北路军营。丙戌，以阿巴齐、达清阿为北路参赞大臣。丁亥，
    赈江苏铜山等六州县、安徽歙县等九州县被灾贫民。辛卯，修直隶永定河下口及凤
    堤。

        二月乙未，以锺音为陕西巡抚。己亥，释准泰。甲寅，上诣东陵。丙辰，布鲁
    克巴之额尔德尼第巴贡方物。丁巳，上谒昭西陵、孝陵、孝东陵、景陵。戊午，上
    驻跸盘山。己未，赈山西山阴、虞乡被灾贫民。辛酉，修房山县金太祖、世宗陵。

        三月戊辰，以浙东灾重，谕雅尔哈善加赈，毋令流移。庚午，上还宫。壬申，
    以莫尔欢为归化城都统。戊寅，福建巡抚潘思榘卒，调陈宏谋为福建巡抚，以蒋炳
    为河南巡抚。

        夏四月甲午，免山东齐东等十二州县卫上年水灾额赋。乙巳，免直隶武清等二
    十三州县上年水灾额赋。庚戌，免浙江海宁等七十三州县卫及大嵩等十三场上年
    水灾额赋。丁巳，免直隶永利等四场、山西山阴等县上年水灾额赋。

        五月辛未，直隶东光、武清等四十三州县蝗。庚辰，赈河南祥符等十四县水灾。
    己丑，赈甘肃狄道等十四州县上年水灾。山东济南等八府蝗，江南上元等十二州县
    生蝻。

        六月甲午，准噶尔部人呢雅斯来降。丁未，御试翰林、詹事等官，擢汪廷兴
    等三员为一等，馀升黜有差。试满洲由部院改入翰林、詹事等官，擢德尔泰为一等，
    馀降用有差。丙辰，以鄂乐舜为甘肃巡抚。

        秋七月丁丑，上奉皇太后秋狝木兰。己卯，免所过州县钱粮十分之三。癸未，
    上奉皇太后驻避暑山庄。丁亥，赈江苏铜山等县水灾。

        八月丙申，顺天乡试内帘御史蔡时田、举人曹咏祖坐交通关节，处斩。壬寅，
    抚赈福建晋江等县风灾。甲辰，上奉皇太后巡幸木兰，行围。丙午，命黄廷桂查
    办陕西赈恤。乙卯，赈陕西咸宁等二十一州县旱灾。

        九月辛酉，西洋波尔都噶尔亚国遣使入贡。四川杂谷土司苍旺作乱，命岳锺琪
    率兵剿之。庚午，苏禄番目所赍入贡国书不合，饬喀尔吉善等遣回国。甲戌，四川
    官军克杂谷脑，降番寨一百有六。予策楞、岳锺琪优叙。戊寅，减甘肃张掖等五县
    偏重额赋。赈河南被灾饥民。己卯，上奉皇太后还京师。庚辰，协办大学士、吏部
    尚书梁诗正请终养，许之。以孙嘉淦为吏部尚书、协办大学士，汪由敦为工部尚书。
    辛巳，准噶尔喇嘛根敦林沁等来降。丁亥，召尹继善来京，以庄有恭署两江总督。
    苍旺伏诛。

        冬十月戊子朔，赐秦大士等一百四十一人进士及第出身有差。召鄂昌来京，以
    鄂容安署江西巡抚，杨应琚署山东巡抚。壬寅，阿思哈奏平阳绅民捐赈灾银。谕不
    忍令灾地富民出赀，饬还之。调定长为山西巡抚，以李锡泰为广西巡抚。己酉，上
    诣东陵，并送孝贤皇后安地宫。壬子，上谒昭西陵、孝陵、孝东陵、景陵。丁巳，
    赈江苏上元等十九州县、山西临晋等十州县、湖北锺祥等二十五州县卫旱灾。四川
    杂谷、黑水后番上下寨来降。

        十一月庚申，上还京师。甲子，命刑部尚书刘统勋在军机处行走。戊辰，赈山
    西闻喜等五州县旱灾。庚辰，以鄂容安为江西巡抚。

        十二月戊子，赈甘肃皋兰二十一州县水灾雹灾。己丑，修陕西永寿等九县城，
    以工代赈。赈河南武陟县水灾。黑龙江将军富尔丹卒，以绰尔多代之。乙巳，御史
    书成请释传钞伪奏稿人犯忤旨，褫职。谕陈宏谋毋究捕天主教民。

        十八年春正月戊午，赈陕西耀州等三十七州县、山西永济等十一州县旱灾。丙
    寅，广东东莞县匪莫信丰等、福建平和县匪蔡荣祖等作乱，捕治之。戊寅，调黄廷
    桂署四川总督，尹继善署陕甘总督，以鄂容安兼署两江总督，班第署两广总督。辛
    巳，鄂昌等褫职逮问。乙酉，免山东章丘等三十一州县卫积年逋赋。

        二月丁亥朔，以岳锺琪请用兵郭罗克，谕黄廷桂议奏。丙申，上谒泰陵。丁酉，
    上祭金太祖、世宗陵。江南千总卢鲁生坐伪撰孙嘉淦奏稿，磔于市。己亥，皇太后
    自申昜春园启跸至涿州，上诣行宫请安。壬寅，上奉皇太后御舟至莲花淀阅水围。
    丙午，免河南夏邑等五县十六年被水额赋。丁未，命兆惠赴藏办事。戊申，上阅永
    定河工。庚戌，上幸南苑行围。辛亥，免江苏上元等十州县十七年水灾额赋。

        三月癸亥，以雅尔哈善于查办伪奏稿不加详鞫，下部严议。戊寅，赈安徽寿州
    等十一州县卫上年旱灾饥民。己卯，以开泰署湖广总督，定常署贵州巡抚。辛巳，
    赈湖北十九州县卫上年旱灾。

        夏四月丁亥，钱陈群谏查办伪奏稿，上斥以沽名，并饬勿存稿，以“尔子孙将
    不保首领”谕之。己丑，西洋博尔都噶里雅遣使贡方物，优诏答之。以恆文署湖广
    总督。甲午，赐西洋博尔噶都里雅贡使宴。乙未，免云南剑川州十六、七年地震水
    灾额赋有差，并赈恤之。辛丑，赐西洋博尔都噶里雅国王敕，加赉文绮珍物。丙午，
    以旱命刑部清理庶狱，减徒以下罪，直隶亦如之。丁未，上诣黑龙潭祈雨。壬子，
    命永常、努三往安西，给钦差大臣关防。

        五月癸亥，减秋审、朝审缓决三次以上罪。丁卯，山东济宁、汶上等州县蝻。
    免广东丰顺等三县上年水灾额赋。辛未，免浙江仁和等六县、仁和场上年水灾额赋，
    并赈恤之。辛未，准噶尔台吉喇嘛达尔札与达瓦齐相攻被执，达瓦齐自为台吉。

        六月癸巳，以策楞署兵部尚书。乙未，浙江上虞人丁文彬以衍圣公孔昭焕发其
    造作逆书，鞫实，磔之。丙申，天津等州县蝗。

        秋七月甲子，顺天宛平等三十二州县卫蝗。壬申，江南邵伯湖减水二闸及高邮
    车逻壩同时并决，命策楞、刘统勋会同高斌查办水灾。赈安徽歙、太湖等县水灾。
    庚辰，命庄有恭赈高邮、宝应水灾。壬午，停各省分巡道兼布政使司参政、参议，
    按察使司副使、佥事等衔，及升用鸿胪寺少卿。

        八月戊子，命履亲王允祹代祭大社、大稷。赈两淮板浦等场水灾。戊戌，上奉
    皇太后秋狝木兰。庚子，高斌免，以策楞署南河河道总督，同刘统勋查办河工侵亏
    诸弊。辛丑，命永常、开泰各回本任。甲辰，上奉皇太后驻跸避暑山庄。乙巳，拨
    江西、湖北米各十万石赈江南灾。丁未，上奉皇太后巡幸木兰，行围。庚戌，高斌、
    张师载褫职，留河工效力，以卫哲治为安徽巡抚。辛亥，赈江苏铜山十二州县水灾、
    山东兰山等县水灾。

        九月庚申，赈湖北潜江等三县水灾。壬戌，河南阳武十三堡河决。丁卯，以扈
    从行围畏葸不前，褫丰安公爵、田国恩侯爵，阿里衮罢领侍卫内大臣。以弘升为正
    白旗领侍卫内大臣。庚午，以皇后至盘山，命舒赫德为领侍卫内大臣管理内务府大
    臣随往。江苏铜山河决。壬申，命舒赫德协办江南河工，以阿里衮署领侍卫内大臣，
    随扈盘山。以尹继善为江南河道总督，鄂容安为两江总督，调永常为陕甘总督，开
    泰为湖广总督，黄廷桂为四川总督，以定常为贵州巡抚，胡宝瑔为山西巡抚，范时
    绶为江西巡抚，杨锡绂为湖南巡抚。召班第来京，以策楞为两广总督。癸酉，上奉
    皇太后驻避暑山庄。甲戌，左都御史梅成休致。丙子，谕将贻误河工之同知李焞、
    守备张宾斩于铜山工次。命策楞等缚高斌、张师载令目睹行刑讫释放。丁丑，赈山
    东利津等县水灾。

        冬十月庚寅，苏禄国王遣使劳独万查剌请内附，下部议。辛卯，召刘统勋来京。
    乙未，赈山东海丰等六县本年潮灾。命锺音署陕甘总督。辛丑，以杨锡绂为左都御
    史，调胡宝瑔为湖南巡抚，恆文为山西巡抚，以张若震为湖北巡抚。癸卯，免江苏
    阜宁等二十六州县卫新旧额赋有差。乙巳，赈安徽太湖等三十州县卫水灾。庚戌，
    免浙江钱塘等二十八州县卫所旱灾额赋有差。

        十一月己未，召苏昌来京，以鹤年为广东巡抚。癸亥，江西生员刘震宇以所著
    治平新策有“更易衣服制度”等语，处斩。甲子，赈甘肃皋兰等二十九州县卫所水
    雹灾，并免额赋有差。甲戌，以杨应琚为山东巡抚。准噶尔杜尔伯特台吉车凌乌巴
    什等率所部来降。丙子，赈浙江玉环旱灾。庚辰，安徽池州府知府王岱因亏空褫
    职，潜逃拒捕，处斩。

        十二月丙戌，赈两淮富安等场旱灾。命归降杜尔伯特台吉车凌等移居呼伦贝尔。
    丁亥，协办大学士、吏部尚书孙嘉淦卒。命玉保、努三、萨喇勒为北路参赞大臣。
    命舒赫德赴鄂尔坤军营。庚寅，命户部尚书蒋溥协办大学士，以黄廷桂为吏部尚书，
    仍管四川总督，鄂尔达署之。丙申，江南张家马路及邵伯湖二闸决口同日合龙。庚
    子，以准噶尔台吉达瓦齐未遣使来京，谕永常暂停贸易。

        十九年春正月壬子，赈安徽宿州等十五州县卫、江苏阜宁等十五州县卫上年水
    灾。壬戌，命萨喇勒等讨入卡之准噶尔乌梁海。乙亥，命杨锡绂署吏部尚书，罢鄂
    弥达兼管。丁丑，琉球入贡。己卯，准噶尔台吉车凌等入觐。

        二月丙申，赈山东兰山十八年水灾。戊戌，苏禄入贡，命广东督、抚檄国王毋
    以内地商人充使。赈山东昌邑等四县、永丰等五场潮灾。癸卯，召策楞来京。乙巳，
    准噶尔乌梁海库本来降。己酉，命策楞赴北路军营。

        三月辛亥朔，以白锺山为河东河道总督，杨应琚署之。准噶尔台吉阿睦尔撒纳
    等与达瓦齐内閧。戊午，命舒赫德、成衮札布、萨喇勒来京。喀尔喀亲王额琳沁多
    尔济管理喀尔喀兵事。庚申，四川提督岳锺琪卒。赈湖北潜江等四州县卫水灾，并
    蠲赋有差。癸亥，免直隶大城等十州县十八年水雹旱灾额赋。庚午，免安徽太平
    等二十五州县卫十八年水灾额赋，并赈之。乙亥，赈两淮富安等十二场灶户。

        夏四月庚辰朔，加刘统勋、汪由敦太子太傅，方观承、喀尔吉善、黄廷桂太子
    太保，鄂容安、开泰太子少傅，永常、硕色太子少保。命准噶尔台吉车凌等入觐。
    庚寅，成衮札布降喀尔喀副将军，以策楞为定边左副将军。辛卯，召班第回京。以
    杨应琚署两广总督。丙午，命都统德宁、准噶尔台吉色布腾为北路军营参赞大臣。
    是月，免长芦沧州等二场上年旱灾灶户、直隶沧州等二州上年水灾灶户额赋。赈甘
    肃皋兰等十五州县上年旱灾。赈安徽宿州等十二州县、江苏阜宁等二十三州县上年
    水灾。

        闰四月庚戌朔，赐庄培因等二百三十三人进士及第出身有差。己未，免湖北潜
    江等四州县卫上年水灾额赋。辛未，色布腾入觐，命大学士傅恆至张家口传旨迎劳，
    封贝勒。壬申，京师雨。

        五月辛巳，命清保为黑龙江将军。以准噶尔内乱，谕两路进兵取伊犁。召永常、
    策楞来京，面授机宜。甲申，上奉皇太后巡幸盛京。戊子，免安徽太平等二十五州
    县卫上年水灾额赋。庚寅，上奉皇太后驻跸避暑山庄。封准噶尔台吉车氵夌为亲王，
    车凌乌巴什为郡王，车凌孟克为贝勒，孟克特穆尔、班珠尔、根敦为贝子。癸巳，
    免浙江庙湾等十一场十八年被水灶户额赋，灾重者赈之。丁酉，免长芦属永阜等三
    场上年水灾灶户额赋。戊戌，召陈宏谋来京。命刘统勋协同永常办理陕甘总督事务。
    调陈宏谋为陕西巡抚，锺音为福建巡抚。己亥，召雅尔哈善来京，调鄂乐舜为浙江
    巡抚，以鄂昌为甘肃巡抚。

        六月壬子，赈福建龙溪等州县水灾。庚申，赈甘肃皋兰等五州县旱灾。壬戌，
    阿睦尔撒纳等为达瓦齐所败，奔额尔齐斯夔博和硕之地。谕策楞等接应归附。壬申，
    命雅尔哈善署户部侍郎，在军机处行走。

        秋七月辛巳，赈直隶蓟州等州县水灾。壬午，上奉皇太后诣盛京。癸未，命护
    军统领塔勒玛善、副都统扎勒杭阿为北路军营参赞大臣。丙戌，以乌梁海人巴朗逃，
    降车布登为贝子，参赞大臣安崇阿、德宁论斩。丁酉，阿睦尔撒纳率部众来降，命
    萨喇勒迎劳。己亥，上驻跸彰武台河东大营，奉皇太后御行幄。庚子，以喀尔喀台
    吉丹巴札布失机，命处斩。召策楞、舒赫德、色布腾、萨喇勒来京，以额琳沁多尔
    济署将军，兆惠为参赞大臣。壬寅，命阿睦尔撒纳入觐。丙午，以班第为兵部尚书，
    署定边左副将军。以阿里衮为步军统领。赈江苏兴化等州县水灾。

        八月辛亥，授杨应琚两广总督。癸丑，命达勒党阿为黑龙江将军。甲寅，上驻
    跸吉林。乙卯，上诣温德亨山望祭长白山、松花江。丁巳，召鄂容安赴行在，以尹
    继善署两江总督。己未，赈齐齐哈尔等三城水灾。庚申，赈甘肃皋兰等五州县旱灾。
    丙寅，上阅辉发城。丁卯，命阿睦尔撒纳游牧移鄂尔坤、塔密尔。癸酉，以车凌孟
    克及车凌乌巴什、讷默库为西路参赞大臣。乙亥，北路以达勒党阿、乌勒登、努三、
    兆惠为参赞大臣，西路以萨喇勒、阿兰泰、玉保为参赞大臣。

        九月丁丑朔，赈两淮角斜等场灶潮灾。辛巳，上奉皇太后率皇后谒永陵。萨喇
    勒等征乌梁海。甲申，免甘肃皋兰等十五州县被水被雹额赋。丙戌，谒昭陵、福陵。
    丁亥，上奉皇太后驻跸盛京。戊午，上率群臣诣皇太后行庆贺礼。御崇政殿受贺。
    免奉天府所属本年丁赋。自山海关外及宁古塔等处，已结、未结死罪均减等，军流
    以下悉免之。朝鲜国王李昑遣使诣盛京贡献。己丑，停本年秋决。辛卯，上谒文庙。
    癸巳，上御大政殿，盛京宗室、觉罗、将军等进御膳。甲午，上奉皇太后率皇后自
    盛京回跸。己亥，减直隶武清等四县额赋。辛丑，以班第为定边左副将军，鄂容安
    为参赞大臣。癸卯，命车凌乌巴什、讷默库、车凌孟克等赴西路，在参赞大臣上行
    走，喀尔喀王巴雅尔什第等在北路军营领队上行走。

        冬十月癸丑，赈山东惠民等十六州县卫、永和等三场水灾。甲寅，调卫哲治为
    广西巡抚，鄂乐舜为安徽巡抚，以周人骥为浙江巡抚。乙卯，赈安徽寿州等十九州
    县卫本年水灾、山西马邑雹灾。丙辰，上奉皇太后还宫。戊午，上御太和殿，受王
    以下文武百官进表朝贺。己未，以工部尚书汪由敦管刑部尚书。辛酉，赈江苏阜宁
    等十六州县卫水灾，并蠲赋有差。辛未，移京城满洲兵三千驻阿勒楚喀等处屯垦，
    增副都统一、协领一。庚午，以鄂弥达署吏部尚书。

        十一月戊寅，赈福建诸罗等二县风灾。上幸南苑。苏禄国王苏老丹嘛喊奡麻安
    柔律噒遣使贡方物。准噶尔克尔帑特台吉阿布达什来降。庚辰，赈顺天直隶武清等
    十五州县被水被雹饥民，并免额赋有差。乙酉，上幸避暑山庄。丁亥，辉特台吉阿
    睦尔撒纳、杜尔伯特台吉讷默库等率降众于广仁岭迎驾。是日，上召见阿睦尔撒纳
    等赐宴，赏赉有差。戊子，封阿睦尔撒纳为亲王，讷默库、班珠尔为郡王；杜尔伯
    特台吉刚多尔济、巴图博罗特，辉特台吉札木参、齐木库尔为贝勒；杜尔伯特台吉
    布图克森、额尔德尼、罗垒云端，辉特台吉德济特、普尔普、克什克为贝子；辉特
    台吉根敦札布等，杜尔伯特台吉布颜特古斯等为公；杜尔伯特台吉乌巴什等，辉特
    台吉伊什等为一等台吉。以辉特亲王阿睦尔撒纳为北路参赞大臣，郡王讷默库为西
    路参赞大臣。命额琳沁多尔济为西路参赞大臣，召班第来京。命阿睦尔撒纳署将军，
    额驸色布腾巴勒珠尔协办。命车凌同车凌乌巴什往西路军营，讷默库同阿睦尔撒纳、
    班珠尔往北路军营。戊戌，上还京师。

        十二月戊申，以班第为定北将军，阿睦尔撒纳为定边左副将军，永常为定西将
    军，萨喇勒为定边右副将军。辛亥，上幸大学士来保、予告大学士福敏第视疾。以
    亲王固伦额驸色布腾巴勒珠尔、亲王衔琳沁、郡王讷默库、班珠尔、郡王衔青滚杂
    卜、尚书公达勒党阿、总督伯鄂容安、护军统领乌勒登为北路参赞大臣，亲王额琳
    沁多尔济、车凌、郡王车凌乌巴什、贝勒车凌孟克、色布腾、贝子扎拉丰阿、公巴
    图孟克、玛什巴图、将军阿兰泰为西路参赞大臣。癸亥，安南国王黎维祎进方物。
    赈甘肃河州等十五州县卫水灾。丙寅，调鄂容安为西路参赞大臣，命阿兰泰、库
    克新玛木特为北路参赞大臣。

        二十年春正月丁丑，命定边左副将军阿睦尔撒纳率参赞大臣额驸色布腾巴勒珠
    尔、郡王品级青滚杂卜、内大臣玛木特、奉天将军阿兰泰由北路进征，定边右副将
    军萨喇勒率参赞大臣郡王班珠尔、贝勒品级札拉丰阿、内大臣鄂容安由西路进征。
    癸未，以阿里衮署刑部尚书。癸卯，免乌梁海、札哈沁、包沁等贡赋一年。

        二月乙巳朔，日食。命兆惠留乌里雅苏台协办军务，在领队大臣上行走。丙午，
    朝鲜贡方物。乙卯，上谒东陵。戊午，上谒昭西陵、孝陵、孝东陵、景陵，至孝贤
    皇后陵奠酒。己未，召范时绶来京，调胡宝瑔为江西巡抚，以杨锡绂署湖南巡抚，
    蒋溥署吏部尚书。赈山东惠民等十二州县卫水灾。庚申，准噶尔噶勒杂特部人齐伦
    来降。丁卯，赈云南易门、石屏地震灾民。己巳，赈江苏高邮等州县卫上年灾民。

        三月丙子，永常等奏额鲁特业克明安巴雅尔来降。戊寅，免江苏江浦等二十二
    州县卫十九年水灾额赋。己卯，上诣泰陵。召鄂昌来京，调陈宏谋为甘肃巡抚，以
    台柱署陕西巡抚。壬午，上谒泰陵。乙酉，上驻跸吴家庄，阅永定河堤。丙戌，上
    幸晾鹰台行围，殪熊一虎二。召大学士、九卿、翰詹、科道，谕胡中藻诗悖逆，张
    泰开刊刻、鄂昌唱和诸罪，命严鞫定拟。庚寅，上还京师。鄂昌褫职逮问。壬辰，
    高斌卒。释张师载回籍。乙未，扎哈沁得木齐巴哈曼集、宰桑敦多克等来降。庚子，
    免直隶霸州等六州县本年旱灾额赋。壬寅，准噶尔台吉噶勒藏多尔济等来降。

        夏四月丙午，额林哈毕尔噶宰桑阿巴噶斯等来降。壬子，致仕太保、大学士张
    廷玉卒，命遵世宗遗诏，配飨太庙。甲寅，胡中藻处斩。乙丑，吐鲁番伯克莽噶里
    克来降。免长芦永利等三场、海丰一县水灾额赋。丙寅，免山东惠民等十六州县水
    灾额赋。丁卯，绰罗斯台吉衮布扎布等并叶尔羌等回部和卓木来降。戊辰，琉球国
    世子尚穆遣使入贡请封，允之。壬申，集赛宰桑齐巴汗来降。

        五月甲戌朔，免安徽寿州等十九州县卫水灾额赋。喀尔喀车臣汗副将军公格勒
    巴木丕勒褫爵，留营效力，以扎萨克郡王得木楚克代之。戊寅，赈奉天承德等七州
    县水灾。庚辰，命翰林院侍讲全魁、编修周煌往琉球册封。辛巳，和通额默根宰桑
    鄂哲特等来降。壬午，库图齐纳尔宰桑萨赉来降。甲申，准噶尔宰桑乌鲁木来降。
    戊子，阿勒闼沁鄂拓克宰桑塔尔巴来降。己丑，达瓦齐遁特克斯。庚寅，史贻直原
    品休致。赐鄂昌自尽。辛卯，命黄廷桂为武英殿大学士，仍留四川总督任。调王安
    国为吏部尚书，以杨锡绂为礼部尚书，何国宗为左都御史。调陈宏谋为湖南巡抚，
    以吴达善为甘肃巡抚，图尔炳阿为河南巡抚。壬辰，阿睦尔撒纳奏克定伊犁，赏阿
    睦尔撒纳亲王双俸，封其子为世子。晋封班第、萨喇勒为一等公，玛木特为三等公。
    赏色布腾巴勒珠尔亲王双俸。封扎拉丰阿为郡王，车布登扎布、普尔普为贝勒。赏
    车凌亲王双俸。封车凌乌巴什、班珠尔、讷默库为亲王，策楞孟克为郡王。再授傅
    恆一等公爵。军机大臣等俱优叙有差。赈江苏清河、铜山等州县水灾。癸巳，召达
    勒党阿来京协办大学士，以绰勒多署黑龙江将军。大学士傅恆辞公爵，允之。封班
    第为诚勇公，萨喇勒为超勇公，玛木特为信勇公。

        六月癸卯朔，以平定准部告祭太庙，遣官告祭天、地、社、稷、先师孔子。命
    四卫喇特如喀尔喀例，每部落设盟长及副将军各一人。丙午，阿睦尔撒纳奏兵至格
    登山，大败达瓦齐之兵。封喀喇巴图鲁阿玉锡、巴图济尔噶勒、察哈什等男爵，并
    授散秩大臣，馀赏赉有差。己酉，加上皇太后徽号曰崇庆慈宣康惠敦和裕寿崇禧皇
    太后，颁诏覃恩有差。癸丑，阿克敦免，以鄂弥达为刑部尚书，仍署吏部尚书，阿
    里衮署兵部尚书，降永常为侍郎。命大学士黄廷桂为陕甘总督，调开泰为四川总督。
    召刘统勋来京，以硕色署湖广总督，爱必达署云贵总督。己未，罗卜藏丹津等解送
    京师，遣官告祭太庙，行献俘礼。庚申，上御午门受俘，宥罗卜藏丹津罪，巴朗、
    孟克特穆尔伏诛。甲子，以班第等奏阿睦尔撒纳与各头目往来诡秘，擅杀达瓦齐众
    宰桑，图据伊犁。温旨令即行入觐。戊辰，获达瓦齐，准部平。

        秋七月戊寅，杜尔伯特台吉伯什阿噶什等来降。丁亥，乌兰泰以获达瓦齐封男
    爵。黑龙江将军绰勒多改荆州将军，以达色代之。

        八月丙午，赈江苏海州等七州县水灾雹灾。丁未，上奉皇太后巡幸木兰。壬子，
    上奉皇太后驻跸避暑山庄。甲寅，赈山东金乡等二十二州县卫水灾。封准噶尔台吉
    伯什阿噶什为亲王。丁巳，上奉皇太后至木兰行围。庚申，召尹继善来热河。

        九月壬申朔，免福建台湾等三县上年被水额赋。甲戌，上御行殿，绰罗斯噶勒
    臧多尔济等入觐，赐宴。阿睦尔撒纳入觐，至乌陇古，叛，掠额尔齐斯台站。丙子，
    准噶尔头目阿巴噶斯等叛。起永常为内大臣，仍办定西将军事，策楞、玉保、扎拉
    丰阿为参赞大臣。命哈达哈留乌里雅苏台，会同阿兰泰办事。丁丑，阿睦尔撒纳犯
    伊犁。庚辰，颁招抚阿睦尔撒纳谕。壬午，上奉皇太后回驻避暑山庄。癸未，赐噶
    勒臧多尔济等冠服，封噶勒臧多尔济为绰罗斯汗，车凌为杜尔伯特汗，沙克都尔曼
    济为和硕特汗，巴雅尔为辉特汗。晋封喀尔喀郡王桑斋多尔济为亲王。命哈达哈等
    讨阿睦尔撒纳。丁亥，命策楞为定西将军。以喀尔喀郡王巴雅尔什第等捕诛包沁叛
    贼台拉克等，晋封巴雅尔什第为亲王，沙克都尔扎布为贝勒，达尔扎诺尔布扎布为
    贝子。赈浙江山阴等十五州县、曹娥等五场、湖州一所，云南剑川一州本年被水灾
    民。赈湖北江陵等八州县卫本年被水灾民。庚寅，逮永常来京，降策楞为参赞大臣，
    以扎拉丰阿为定西将军。刘统勋舍巴里坤退驻哈密，切责之。丙申，逮刘统勋来京，
    命方观承往军营办理粮饷，以鄂弥达署直隶总督。噶勒臧多尔济之子诺尔布琳沁讨
    阿巴噶斯，败之，获得木齐班咱，加封郡王。封贝勒齐木库尔为郡王。以阿里衮署
    刑部尚书，调汪由敦为刑部尚书。戊戌，户部尚书海望卒。

        冬十月辛丑朔，策楞褫职逮问，命副都统莽阿纳、喀宁阿为西路领队大臣。甲
    辰，以卫哲治为工部尚书，鄂宝署广西巡抚。戊申，赈浙江会稽等州县场所水灾。
    命富德为参赞大臣。壬子，宥刘统勋、策楞发军营，以司员效力。癸丑，赈山东邹
    县等十九州县卫、官台等四场水灾。丁巳，达瓦齐等解至京，遣官告祭太庙社稷，
    行献俘礼。戊午，上御门楼受俘，释达瓦齐等。赈安徽无为等三十二州县被水饥民。
    命李元亮署工部尚书。辛酉，起策楞为参赞大臣，署定西将军，命进剿阿睦尔撒纳。
    甲子，将军班第、尚书鄂容安败绩于乌兰库图勒，死之。副将军萨喇勒被执。丙寅，
    命哈达哈为定边左副将军，雅尔哈善为参赞大臣，达勒党阿为定边右副将军，阿兰
    泰为乌里雅苏台参赞大臣。

        十一月辛未，以杜尔伯特贝勒色布腾为北路参赞大臣。癸酉，以策楞为内大臣
    兼定西将军，扎拉丰阿为定边右副将军，达勒党阿为参赞大臣。宥青滚杂卜罪。甲
    戌，以鄂勒哲依、哈萨克锡喇为参赞大臣，尼玛为内大臣兼参赞大臣。云南剑川州
    地震。壬午，调鄂乐舜为山东巡抚，高晋为安徽巡抚，锡特库为巴里坤都统。癸未，
    宥达瓦齐罪，封亲王，赐第京师。甲午，噶勒杂特得木齐丹毕来降。

        十二月癸卯，起乌勒登为领队大臣。以卢焯署陕西巡抚。丙午，命侍郎刘纶往
    浙江查办前巡抚鄂乐舜，并查江南、浙江赈务。戊申，免伊犁本年贡赋。以吉林将
    军傅森为兵部尚书，额勒登代之。己未，赈索伦、达呼尔水灾霜灾。赈湖北潜江等
    六州县卫水灾。赈两淮徐渎等十二场、山西岢岚州本年水灾各有差。

        国学网站独家推出

亦凡公益图书馆(Shuku.net)

下一卷 回目录