                               本纪二十  文宗本纪

        文宗协天翊运执中垂谟懋德振武圣孝渊恭端仁宽敏显皇帝，讳奕蟭，宣宗第四
    子也，母孝全成皇后钮祜禄氏，道光十一年六月初九日生。二十六年，用立储家法，
    书名缄藏。

        三十年正月丁未，宣宗不豫，宣召大臣示硃笔，立为皇太子。宣宗崩，己未，
    上即位，颁诏覃恩，以明年为咸丰元年。尊皇贵妃为孝慈皇贵妃。追封兄贝勒奕纬、
    奕纲、奕绎为郡王。封弟奕䜣恭亲王，奕枻醇郡王，奕硉锺郡王，奕讠惠孚郡王。
    定缟素百日，素服二十七月。

        二月戊辰，命左都御史柏葰、内务府大臣基溥营建昌西陵，为孝和皇后山陵。
    初宣宗遗诏，毋庸升配、升祔。交廷臣议。议上。诏曰：“先帝谦让，所不敢从。
    曲体先怀，宜定限制。即以三祖五宗为断，嗣后不复举行。”湖南土匪李沅发作乱。
    诏：“惠亲王系朕之叔，免叩拜礼，示敬长亲亲。”庚辰，敕沿海整顿水师，认真
    巡缉。壬辰，大理寺卿倭仁应诏陈言，上嘉其直谏。

        三月癸巳朔，保昌卒，以柏葰为兵部尚书，花沙纳为左都御史。壬寅，通政使
    罗惇衍应诏陈言，上优诏答之。癸卯，左副都御史文瑞疏陈四事，并录进乾隆元年
    故大学士孙嘉淦三习一弊疏，礼部侍郎曾国籓疏陈用人三事，均嘉纳之。辛亥，濬
    江苏白茅河，移建海口石徬于老徬桥。壬戌，礼亲王全龄薨，子世铎袭。

        夏四月乙丑，俄罗斯请于塔尔巴哈台通商，允之。己巳，内阁学士车克慎疏陈
    敬天继志、用人行政凡十条，优诏答之。癸酉，户部疏陈整顿财政，胪陈各弊，得
    旨：实力革除。庚辰，英吉利国船至江苏海口递公文，卻之。乙酉，船至天津。

        五月丙申，起碇南旋。丁酉，诏曰：“州县亲民之官，责任綦重。近年登进冒
    滥，流品猥杂，多倚胥吏而朘闾阎，民生何赖焉。督抚大吏其加意考察，荐进廉平，
    锄斥贪茸，庶民困渐苏，以副朕望。”获湖南逆首李沅发，解京诛之。诏郑祖琛
    “广西会匪四起，应时捕剿，疏报勿得讳饰。”辛亥，改山东登州镇为水师总兵，
    兼辖陆路。癸丑，诏东南两河勘筹民堰。甲寅，以固庆为吉林将军。

        六月癸亥，永定河溢。大学士潘世恩致仕，食全俸。以祁俊藻为大学士，杜受
    田协办大学士，孙瑞珍为户部尚书，王广廕为兵部尚书，季芝昌为左都御史。甲戌，
    除甘肃民、番升科畸零地银。甲申，敕督抚举劾属员，胪列事实，勿以空言。是月，
    广东花县人洪秀全在广西桂平县金田起事。

        秋七月辛卯，敕沿海督抚筹防海口。丙辰，尚书文庆坐延请妖人薛执中治病，
    免。

        八月丁卯，洪秀全窜修仁、荔浦，敕郑祖琛剿之。调向荣为广西提督剿贼。甲
    申，诏曰：“各省纠众滋事，重案层见叠出，该地方官所司何事？即如河南捻匪结
    党成群，甚至扰及邻省，横行劫掠，自应合力捕治，净绝根株。若封疆大吏玩纵于
    前，复讳饰于后，以致酿成钜患，朕必将该督抚从重治罪。凛之！”

        九月丙申，以广西贼势蔓延，调湖南、云南、贵州兵各二千赴剿，并劝谕绅民
    举办团练。辛丑，命林则徐为钦差大臣，剿贼广西。甲辰，以广东游匪滋事，命徐
    广缙剿之。丙午，大行梓宫发引。辛亥，暂安宣宗成皇帝于隆恩殿。

        冬十月壬午，以弥缝酿患，夺郑祖琛职，林则徐署广西巡抚。甲子，永定河漫
    口合龙。丙戌，诏曰：“大学士穆彰阿柔佞窃位，倾排异己，沮格戎机，罔恤国是，
    即行褫职。协办大学士耆英无耻无能，降员外郎。颁示中外。”以赛尚阿协办大学
    士。

        十一月戊戌，以奕山为伊犁将军。庚子，钦差大臣林则徐道卒，以周天爵署广
    西巡抚，命前两江总督李星沅为钦差大臣，赴广西剿贼。乙巳，敕各省籓库积存杂
    款，拨充军需，暂缓开捐。刘韵珂免，以裕泰为闽浙总督，程矞采为湖广总督，吴
    文镕为云贵总督。获广西匪首锺亚春，诛之。

        十二月己巳，孝德皇后册谥礼成，追封后父富泰为三等公。敕奕山酌定俄罗斯
    通商条例以闻。庚午，敕江苏四府漕粮暂行海运。甲戌，向荣剿贼横州，败之。己
    卯，恤广西阵亡副将伊克坦布等世职。丙戌，祫祭太庙。

        是岁，免直隶、浙江、湖南等省六十七州县灾赋有差。朝鲜、琉球入贡。

        咸丰元年辛亥春正月戊子朔，御太和殿受朝贺。诏直省查明道光三十年以前正
    耗钱粮实欠在民者，开单请旨。命赛尚阿为大学士。壬寅，上谒慕陵，行周年大祭
    礼。庚戌，还京。辛亥，诏翰、詹诸臣分撰讲义进呈。给事中苏廷魁疏请推诚任贤，
    慎始图终。上嘉纳之。

        二月乙丑，诏免直省民欠钱粮巳入奏销者，及于江苏民欠漕粮，悉予蠲免。杜
    受田疏陈整军威、募精勇、劝乡团、察地形四事，发军前大臣。庚午，李星沅奏剿
    贼金田获胜。己卯，诏曰：“今年节过春分，寒威未解。朕返躬内省，未能上感天
    和。因思去冬礼部汇题烈妇一本，内阁票拟双签，遂用不必旌表之签发下。该烈妇
    等舍生取义，足激薄俗而重纲常，所有烈妇彭氏等三十七口，准其一体旌表，以慰
    贞魂。”命广州副都统乌兰泰带所制军械赴广西剿贼。

        三月丙申，命大学士赛尚阿佩钦差大臣关防，驰往湖南办理防堵，都统巴清德、
    副都统达洪阿随往。庚子，上御紫光阁阅射。辛丑，御拱辰殿步射，阅大臣、侍卫
    射。己酉，河南巡抚潘铎奏拿获捻匪姚经年二百馀名。庚戌，调广东、湖南、四川
    兵赴广西助剿。壬子，发内帑银一百万两备广西军储，发四川仓穀碾运湖南。

        夏四月戊午，命赛尚阿驰赴广西接办军务。己未，命户部左侍郎舒兴阿为军机
    大臣。庚申，上御乾清门听政。恤广西中伏阵亡副将齐清阿等世职。诏以李星沅等
    毫无成算，中贼奸计，切责之。以郑祖琛养痈贻患，遣戍伊犁。丙寅，周天爵奏洪
    秀全等众皆散处，山险路熟，伺间冲突，即败不足以大创。此时兵力不足，专饬防
    守。须兵有馀力，乃可连营偪剿。得旨：“务当严防，勿令窜逸。”赛尚阿师行，
    赐遏必隆刀，命天津镇总兵长瑞、凉州镇总兵长寿从征。庚午，免直隶道光三十年
    民欠钱粮。周天爵奏劾右江镇总兵惠庆、右江道庆吉剿贼不力，均夺职。丙子，李
    星沅奏剿灭上林墟会匪。癸未，李星沅卒。乌兰泰奏，四月初三日，抵武宣军营。
    查询贼势，类皆乌合。惟武宣东乡会匪有众万馀，蓄发易服，有伪王、伪官名目，
    实广西腹心之患。得旨：“贼情狡獪，务当持重。”

        五月戊子，周天爵奏，武宣东乡逸贼窜入象州。诏切责之，各予薄谴。诏湖南
    提督余万清协同堵剿。庚寅，卓秉恬奏请行坚壁清野之法，下赛尚阿及督抚知之。
    甲午，周天爵奏剿平泗城股匪，陈亚等投诚，追贼入合浦。丁酉，乌兰泰奏，四月
    十七日，驰至象州，堵截逸贼。甲辰，陕甘总督琦善以剿办番族，率意妄杀，夺职
    逮问。乙巳，以季芝昌为闽浙总督，以户部尚书裕诚协办大学士。己酉，诏停中外
    一切工程。命工部右侍郎彭蕴章为军机大臣。乙卯，上诣大高殿祈雨。

        六月丁巳，赛尚阿报抵长沙。诏曰：“象州之贼，宜重兵合围。分窜南宁、太
    平之贼，应分兵追剿。其尚审度地势人材，联络布置。粮台尤关紧要，并宜分置，
    以利转输。”丙寅，乌兰泰奏，五月初十日，贼陷贵州兵营，当日夺回。其南山屯
    集之贼，亦经迎击南窜。阵亡官十五员，兵二百馀名，附单请恤。首先败退之贵州
    参将佟攀梅等褫职。辛未，拨江海关税银十五万两，解备湖北过境兵差。乙亥，赛
    尚阿奏，六月初四日，驰抵桂林，通筹全局。上嘉其均合机宜。丁丑，河南南阳捻
    匪四出滋扰，诏所司捕之。辛巳，西宁番匪抢掠，敕萨迎阿遣将剿捕。

        秋七月丙戌，赛尚阿奏，贼由象州回窜东乡，派兵堵剿。庚寅，御史焦友瀛疏
    言吏治因循，宜综覈名实。得旨：“如果牧令得人，何至奸宄潜聚，酿成巨患？嗣
    后有似此者，惟督抚是问。”庚子，赛尚阿奏，进剿新墟贼匪，七战皆捷。赏还乌
    兰泰、秦定三花翎。命湖广、四川督抚严查会匪、教匪。丁未，敕南河岁修工程，
    以三百万为率。己酉，赛尚阿奏：“查明军将功过，乌兰泰先胜后败，由于猛追中
    伏，贼人壅流设伏，后军死流湍者百馀。向荣初到桂时，连获胜仗，每胜赏兵银人
    各一两。李星沅既至，减为三钱。众兵譁然，誓不出战。现巳分别汰除，务知持重。”
    安徽巡抚蒋文庆奏，寿州匪犯程六麻与合肥捻匪高四八作乱。庚戌，调鲍起豹为湖
    南提督，荣玉材为云南提督，重纶为贵州提督。

        八月乙卯，赛尚阿奏，进剿新墟贼巢，夺占猪绤峡、双髻山。得旨嘉奖。乙丑，
    山东巡抚陈庆偕奏，登州水师船被贼扌虏，副将落水。得旨：“速往追剿。”并敕
    奕兴、讷尔经额严防海口。礼部尚书惠丰卒。

        闰八月甲申朔，新墟众首洪秀全陷永安州，踞之，僭号太平天国。陆建瀛奏请
    禁天主教。得旨：“与外夷交涉，当慎之于始。原约所有者，仍应循守旧章。”戊
    子，程矞采奏，阳山贼匪窜扑宜章、乳源，饬总兵孙应照往剿。予广西殉难巡检冯
    元吉世职，建祠，其子澍溥附祀。甲午，南河丰北三堡河决。庚子，定考试军机章
    京例。壬寅，赛尚阿奏新墟贼翻山窜出，陷永安州。诏切责之，下部议处。己酉，
    命河北镇总兵董光甲、郧阳镇总兵邵鹤龄驰赴广西剿贼。庚戌，常大淳奏盗船在石
    浦肆劫，知府罗镛击走之。辛亥，以舒兴阿为陕甘总督。

        九月庚午，赛尚阿奏巴清德、向荣讬病诿卸，进兵迟延。得旨，均夺职自效。
    丙子，诏议河海并运漕米章程。

        冬十月戊戌，敕建定海阵亡总兵葛云飞、郑国鸿专祠。

        十一月己卯，叶名琛奏，剿办英德贼匪净尽。加太子少保。

        十二月丁酉，赛尚阿奏，向荣进扎龙眼塘。己酉，陆建瀛奏，海盗布兴有缴械
    投诚，拨营安插。庚戌，祫祭太庙。

        是岁，普免道光三十年以前民欠钱粮。又免直隶六十一州县民欠旗租，浙江五
    十一州县带徵银米。又免奉天十五州县，吉林四城，黑龙江一城，湖南七州县
    灾赋。又免浙江、福建盐场欠课。又免广西被贼八十六州县额赋。朝鲜、琉球入贡。

        二年壬子春正月壬子朔，封奕劻贝子，奉庆亲王永璘祀。乙卯，以裕诚为大学
    士，讷尔经额协办大学士，禧恩为户部尚书。壬戌，赛尚阿奏，距永安州城三里安
    营督战。辛未，命侍郎全庆、副都统隆庆册封朝鲜国王妃。

        二月丁亥，陈庆偕病免，以李僡为山东巡抚。辛丑，上诣西陵。

        三月壬子，大葬宣宗成皇帝于慕陵。丁巳，上还京，恭奉宣宗成皇帝，孝穆、
    孝慎、孝全三皇后神牌升祔太庙，颁诏覃恩。庚申，邹鸣鹤奏永安踞匪全数东窜，
    乌兰泰追贼不利，总兵长瑞、长寿、董光甲、邵鹤龄均死之。得旨，赛尚阿等下部
    议处，敕程矞采派兵在湖南防堵，恤长瑞等四总兵世职，建祠。广州副都统乌兰泰
    卒于军，赠都统，照阵亡例赐恤。丙子，恤广西死事副将阿尔精阿等世职。庚辰，
    内阁学士胜保疏言：“游观之所，焕然一新。小民窃议，有累主德。”上优容之。

        夏四月壬午，常雩，祀天于圜丘，恭奉宣宗成皇帝配享。甲申，府尹王庆云疏
    陈河东盐务，永禁签商，可募钜款。下部议行。丙戌，上谒慕陵，行释服礼。命徐
    广缙为钦差大臣，接办广西军务。辛卯，程矞采奏郴州匪徒刘代伟作乱，参将积拉
    明捕诛之。癸巳，常大淳奏，盐枭拒捕，戕毙副将张蕙、知县德成，经提督善禄、
    知府毕承昭派兵攻击，斩擒百馀，馀匪逃散。予张蕙、德成世职。太仆寺少卿徐继
    畬疏陈释服之后，宜防三渐：一、土木之渐，一、宴安之渐，一、壅蔽之渐。得旨：
    “置诸座右，时时省览。”己亥，减乾隆朝所增名粮兵六万六千馀名。庚子，程矞
    采奏，洪秀全扑全州，进扑永州，分股窜永福、义宁，檄提督鲍起豹、刘长清分御
    之，并咨照赛尚阿一同堵御。辛丑，特登额免，以桂良为兵部尚书。乙巳，赐章鋆
    等二百三十九人进士及第出身有差。琦善遣戍吉林。丙午，邹鸣鹤以留兵守城，不
    令追贼，夺职。以劳崇光为广西巡抚。己酉，命截留漕米六十万石，分运江苏、山
    东备赈。

        五月辛亥，布彦泰奏，库存回布四十万匹，请变通折征，允之。甲寅，夏至，
    祭地于方泽，恭奉宣宗成皇帝配享。庚申，贼陷湖南道州。赛尚阿留守桂林，檄江
    忠源、张国樑移兵湖南。

        六月甲申，查办山东赈务。杜受田、怡良疏言漕船入东，先行起卸，以资散放。
    丙戌，命赛尚阿赴湖南督办军务，徐广缙接办广西军务。丁亥，策立皇后钮祜禄氏。
    癸巳，僧格林沁奏劾御前大臣郑亲王端华修改大考侍讲学士保清试卷，阻止不听，
    骄矜亢愎，难与共事。诏端华退出御前大臣，保清褫职。戊戌，以慧成为河东河道
    总督。

        秋七月己未，广东罗镜凌十八股匪剿平，上嘉奖之。乌什办事大臣春熙奏，回
    匪铁完库里霍卓窜扰乌什，官兵击退。诏参赞详查以闻。甲子，诏军务未竣，需材
    孔亟，其有知兵之人，所在保举录用。诏直省修整城垣。丙寅，协办大学士杜受田
    卒。丁卯，罗绕典奏，行抵长沙，闻知贼由道州窜出江华、永明、桂阳、嘉禾，诚
    恐衡郡有失，省垣亦应预防。得旨，即妥筹办理。戊辰，给事中袁甲三劾定郡王载
    铨、尚书恆春、侍郎书元，迭查有迹，各予谴责，其题咏载铨息肩图各员，并下部
    议处。庚午，奕山、布彦泰奏，回匪倭里罕纠约布鲁特突入卡伦，官兵击卻之。壬
    申，洪秀全攻陷郴州。甲戌，常大淳奏岳州宜筹防堵，诏徐广缙拨兵前往。以麟魁
    为刑部尚书。

        八月己卯朔，向荣以称病规避夺职，遣戍新疆，寻留军自效。以福兴为广西提
    督。癸未，初举经筵。甲申，诏湖广督抚：“湖南之洞庭湖、湖北之大江，均有捕
    鱼小船及经商大船数千百只，亟宜收集，免为贼用。其各船水手习于风涛，堪充水
    勇，其即留心招集。”己丑，罗绕典、骆秉章奏，贼匪陷安仁、攸县，进图省城。
    敕赛尚阿速解省围。庚寅，命廷臣会筹军储。调常大淳为山西巡抚，以罗绕典为湖
    北巡抚，张芾署江西巡抚。甲辰，命暂免四川、江西商贩运往湖北米税。调福建、
    浙江兵一千名赴江西防堵。

        九月己酉，诏赛尚阿视师无功，贻误封疆，褫职逮问，籍其家。辛亥，以载铨
    为步军统领，以讷尔经额为大学士，禧恩协办大学士。甲寅，获西宁番贼阿里克公
    住，斩之。命骆秉章暂留湖南会办。戊午，上谒东陵。恤湖南阵亡总兵福诚等世职。
    己未，常大淳奏贼将北窜，防御兵单。命徐广缙拨兵赴岳州助防。丁卯，上还京。

        冬十月辛巳，上临赠大学士杜受田第赐奠，加其父杜堮礼部尚书衔。甲申，黄
    宗汉奏请浙江新漕改由海运，从之。壬辰，季芝昌免，以吴文镕为闽浙总督。

        十一月丁未朔，日有食之。丁巳，贼陷岳州。戊午，起琦善署河南巡抚。辛酉，
    诏徐广缙分兵防守武昌、汉阳、荆州，陆建瀛、蒋文庆各就地势扼要严防。癸亥，
    以贼近湖北，敕琦善严防河南边境，诏张芾严防沿江要隘。甲子，以文庆为户部尚
    书。癸酉，贼陷汉阳，命陆建瀛驰赴上游防堵。乙亥，复向荣提督衔。诏在籍侍郎
    曾国籓督办团练。调福珠洪阿为江南提督。

        十二月丁丑，敕各省绅士在籍办理团练。命四品京堂胜保从军河南。癸巳，贼
    陷武昌，巡抚常大淳死之。上切责督军大臣不筹全局，拥兵自卫，逮徐广缙治罪。
    以向荣为钦差大臣，督办军务，张亮基署湖广总督。以叶名琛为两广总督，柏贵为
    广东巡抚。癸卯，向荣奏贼连陷武、汉，搭有浮桥，必须多备砲船，将桥焚毁，方
    可进剿。得旨：“刑部郎中卢应翔所带砲船，曾在长沙击贼，即迅赴军前。”甲辰，
    吉林、黑龙江徵兵到京。得旨：“每起间二日起行，带兵官严守纪律，不得多索车
    辆，骚扰驿站。”祫祭太庙。

        是岁，免直隶四十二州县、山西一府灾赋，浙江四十八州县缓徵银米各有差。
    朝鲜、暹罗入贡。

        三年癸丑春正月丁未，调青州副都统常青兵移防豫、楚。戊申，张亮基奏，贼
    目萧朝贵实在长沙城外轰毙，起获尸身，验明枭剉。己酉，蒋文庆奏城薄兵单，移
    调东西梁山兵勇来城防御。癸丑，向荣奏，武昌踞贼抬砲上船，意欲逃窜。陆应穀
    奏，侦得贼匪开年有东窜安庆、江宁之信。敕向荣多方侦备，迎击兜剿。甲寅，敕
    步军统领、前锋统领整备军实，盘诘奸宄。甲子，贼陷九江，陆建瀛退守江宁。赛
    尚阿论斩，革其子崇绮等官职。丁卯，命工部左侍郎吕贤基回安徽办防，加周天爵
    侍郎衔，会办防务。壬申，陆建瀛褫职逮问，以祥厚为钦差大臣。癸酉，以山西、
    陕西、四川三省绅民捐输军饟，加乡试中额、生员学额。甲戌，贼陷安庆，蒋文庆
    死之，命周天爵署安徽巡抚。予江西阵亡总兵恩长世职。

        二月丙子朔，诏：“京师八旗营兵十五万之多，该管大臣勤加训练。”赠恤湖
    北殉难学政冯培元加侍郎，谥文介，布政使梁星源谥敏肃，按察使瑞元谥端节，及
    知府以下官各予世职、建专祠，提督双福、总兵官王锦绣附常大淳祠。丁丑，释奠
    先师孔子。遣少卿雷以諴、侍讲学士晋康往南河，少詹事王履谦赴东河，会办防务。
    癸未，上临雍讲学，加衍圣公孔繁灝太子太保。丁亥，敕文臣三品以上养廉以四成、
    武臣二品以上以二成充军饟。户部请办商捐、户输，上不许。壬辰，贼陷江宁，将
    军祥厚、提督福珠洪阿等死之。以怡良为两江总督，命慧成驰赴江南防剿。调托明
    阿为江宁将军，文斌为绥远城将军，瑞昌为杭州将军，邓绍良为江南提督。丙申，
    命琦善会防淮扬。敕湖北行盐暂用川盐二千引。敕李僡查拿山东兗、沂、曹三府捻
    匪。命内阁学士胜保帮办江北防务。

        三月乙巳，贼陷镇江、扬州。丙午，孝和睿皇后升祔太庙。辛亥，上耕耤田。
    壬子，命湖北按察使江忠源帮办江南军务。丙辰，敕侍郎奕经统密云兵赴山东会防。
    丁巳，敕各省团练格杀土匪勿论。以骆秉章复为湖南巡抚。敕江宁布政使陈启迈在
    徐州设立粮台。庚申，向荣击贼于江宁，败之。以施得高为福建水师提督。壬戌，
    以庐州为安徽省会。周天爵剿贼妥速，琦善进攻连获胜仗，均嘉赉之。敕直隶、奉
    天备防海口。丙寅，向荣奏迭胜城贼，进据锺山。上优奖之。命奕经、托明阿赴清
    江防剿。命瑞昌统盛京兵赴淮、徐会防，恩华统吉林兵驻防直隶。辛未，敕广东招
    募红单船，遴将带赴江南剿贼。以福济为漕运总督。

        夏四月庚辰，日见黑晕。己丑，贼陷浦口、滁州。甲午，命琦善统制江北诸军。
    逮治杨文定。库伦喀尔喀蒙古哲布尊丹巴喇嘛进马三千匹，及西林盟长进马，均温
    谕止之。己亥，赐孙如仅等二百二十二人进士及第出身有差。癸卯，贼陷凤阳。安
    徽捻匪窜扰蒙城。

        五月戊申，始制银钞。壬子，王懿德奏海澄会匪陷同安、安谿、厦门，严饬之。
    周天爵奏收复凤阳。癸丑，李嘉端奏金陵贼船上窜。得旨，此与向荣疏报不同，令
    确切查探。骆秉章奏，江西上犹县匪首刘洪义聚众在桂东滋扰，毗连广东、湖南。
    得旨，三省会剿。丙辰，陆应穀奏亳州失守，贼扑汴梁。敕江忠源驰赴河南剿贼。
    王懿德奏漳州镇、道被贼戕害，永安、沙县先后失守。丁巳，命胜保统兵驰赴河南。
    戊午，释赛尚阿、徐广缙于狱，从军自效，杨殿邦、但明伦均留清江浦办防。周天
    爵奏凤阳逸匪窜扰而西，即日赴援。得旨：“周天爵素称勇敢，所保臧纡青练勇可
    当一面，独不能与贼决一死战耶？”陆应穀、恩华奏窜贼由曹河抢渡，犯及山东。
    得旨，调陕西兵应援，仍令固守潼关门户。贼陷归德。己未，贼复陷安庆。诏江忠
    源防守九江。徵蒙古兵及其所进马五千匹集于热河。壬戌，诏以贼匪北窜，劝谕北
    地绅民练团自卫，如能杀贼出力，并与论功。命僧格林沁、花纱纳、达洪阿、穆廕
    督办京城巡防。癸亥，以许乃普为刑部尚书，翁心存为工部尚书。甲子，以河南兵
    民固守省城，优诏嘉勉。丁卯，命讷尔经额防守河北。桂良赴保定办理防守。己巳，
    开封解严，贼南窜中牟、硃仙镇，敕托明阿等追之。辛未，始铸当十大钱。

        六月乙亥，福建绅商克复漳州，优诏嘉之，查明给奖。戊寅，河南贼犯汜水，
    分股渡河陷温县。托明阿击之，复汜水。己卯，金陵贼船上陷南康，进围南昌。辛
    巳，温县绅勇败贼，复其城，复会官军败贼于武陟。命纳尔经额为钦差大臣，督办
    河南、河北军务，恩华、托明阿副之。黄河再决丰北。甲申，云南东川回匪作乱。
    福建台湾土匪作乱。戊子，美国使人求入觐，诏止之。河南贼围怀庆。官军解许州
    围，贼走罗山。福建官军收复永安、沙县。托明阿等败贼于怀庆。乙未，镇江官军
    失利，夺提督邓绍良职，以和春署江南提督。戊戌，优恤扬州攻城伤亡总兵双来世
    职银两。广西全州土匪作乱。

        秋七月甲辰朔，广西土匪陷兴安、灵川，分扑桂林，官军败之，复灵川、兴安。
    丙午，敕慧成回清江浦防剿。丁未，命胜保帮办河南军务。丙辰，敕东南河臣收撤
    渡船，防贼偷渡。恤江西阵亡总兵马济美世职。丁巳，诏江西、湖广新漕折价解京。
    辛酉，贼窜湖北、安徽。敕怡良于上海设关收税。癸亥，恤提督福珠洪阿世职。甲
    子，诏绅士办团御贼捐躯者，一体恩恤。乙丑，福建官军复尤谿。

        八月丙子，官军解怀庆围，贼窜山西。戊寅，调吴文镕为湖广总督，裕瑞为四
    川总督，乐斌为成都将军。庚辰，贼陷垣曲。癸未，李僡卒，以张亮基为山东巡抚，
    骆秉章授湖南巡抚。甲申，江西贼陷饶州郡城，吉安土匪遥应之。丙戌，贼陷绛县、
    曲沃，进围平阳。哈芬免，以恆春为山西巡抚。庚寅，贼陷平阳，胜保兵至，败之，
    复平阳。贼由洪洞东窜。癸巳，命胜保为钦差大臣，赐神雀刀，恩华、托明阿副之。
    丁酉，托明阿败贼于陈留。

        九月癸卯朔，再败之潞城、黎城，贼窜直隶，入临洺关。夺讷尔经额职逮问，
    以桂良为直隶总督。丙午，贼陷柏乡。江西南昌围解，贼复窜踞安庆。丁未，调魁
    麟为礼部尚书，花沙纳为工部尚书，以胜保为汉军都统。江苏土匪陷青浦、宝山，
    官军复之。戊申，命截留漕粮备山东灾赈。以军务方急，缓修丰北河工。辛亥，命
    惠亲王为奉命大将军，赐锐捷刀，科尔沁郡王僧格林沁为参赞大臣，赐讷库尼素刀，
    恭亲王奕䜣、定郡王载铨、内大臣壁昌会办巡防。乙卯，贼由赵卅、城陷深卅。
    命于河间、涿卅、通州设防。辛酉，李嘉端罢，以江忠源为安徽巡抚。甲子，僧格
    林沁复深州。丙寅，陆应穀罢，以英桂为河南巡抚。己巳，周天爵卒于军。辛未，
    贼陷献县、交河、沧州，进扑天津，知县谢子澄督带练勇迎击，死之，所部败贼三
    十里。特赠谢子澄布政使，并建祠，优奖练勇。警闻，京师戒严，僧格林沁驻军于
    武清。

        冬十月甲戌，命曾国籓督带练勇赴湖北剿贼。丙子，贼陷黄州，汉黄德道徐丰
    玉死之，连陷汉阳，进围武昌。丁丑，贼踞独流镇，胜保督军至，连击败之。戊寅，
    命恭亲王奕䜣在军机处行走，解麟魁军机大臣，以瑞麟、穆廕为军机大臣。乙卯，
    加给事中袁甲三三品卿衔，剿办安徽捻匪。壬辰，武昌解严，江忠源赴皖。命署臬
    司唐树义江面剿贼。癸巳，贼陷桐城。戊戌，豫征山西、陕西、四川三省粮赋，寻
    止之。

        十一月壬寅朔，以王庆云为陕西巡抚。丙午，福建官军克复厦门。安徽贼陷舒
    城，办团大臣侍郎吕贤基死之。庚戌，贼陷仪徵。癸丑，命侍郎曾国籓督带水师剿
    贼安徽。丁卯，胜保剿贼独流，不利，阵殁副都统佟鉴，赠将军赐恤。

        十二月甲戌，扬州贼溃围出，官军复其城，琦善、慧成等均褫职从军。乙亥，
    诏以黄州贼宗麕集，饬吴文镕出省剿贼。戊子，琦善复仪徵。己丑，贼陷庐州，
    江忠源死之。以福济为安徽巡抚，邵灿为漕运总督。丙申，以侍郎杜翰为军机大臣。
    翁心存罢，以赵光为工部尚书。己亥，祫祭太庙。

        是岁，免奉天、直隶、山东、山西、浙江、湖北、湖南、广西、云南、甘肃等
    省三百四十四州县卫灾赋。又免甘肃中卫地震银粮、草束各有差。朝鲜、琉球、
    暹罗、越南、缅甸、南掌入贡。

        四年甲寅春正月辛丑朔，蒙古各盟长亲王、郡王迭次报效军需银两，温旨嘉奖，
    均卻还之。乙巳，拨内库银三十万两解赴胜保军营。庚戌，官军克独流镇，踞匪回
    窜。壬子，张芾罢，以陈启迈为江西巡抚。王履谦疏陈河南吏治废弛，军需浮冒，
    河工糜费。下英桂查覆。丙辰，浙江海运漕米改由刘河口放洋，命江苏派员设局。
    己未，命福济经理淮北盐务。以王懿德为闽浙总督，吕佺孙为福建巡抚。辛酉，袁
    甲三疏请事关筹饟，由军机处径交所司，勿发内阁，从之。乙丑，命广东购办夷砲
    运赴武昌。丙寅，贼踞束城村，严诏僧格林沁、胜保迅速剿擒。丁卯，湖北进攻黄
    州兵溃，总督吴文镕，署按察使、前布政使唐树义死之。户部议覆四川学政何绍基
    捐廉疏上违式用骈文，上责祁俊藻曰：“当阅何绍基疏时，卿亦议其迂拘，何为尤
    而效之？大学士管部，乃不能动司官稿一字乎！”贼窜献县东城庄，僧格林沁、胜
    保合军击之。贼窜陷阜城，分股窜山东。己巳，江苏六合县绅团力保危城，诏嘉之，
    免一年钱粮。

        二月丁丑，上御经筵。己卯，许乃普罢直南书房，降内阁学士。以硃凤标为刑
    部尚书，周祖培为左都御史。起翁心存为吏部左侍郎。辛巳，以台涌为湖广总督。
    壬午，曾国籓奏统带水陆师万七千人，自衡州起程驰赴湖北。癸巳，奕兴罢，以英
    隆为盛京将军。曾国籓疏请前巡抚杨健之孙杨江捐银二万两，准杨健入祀乡贤祠。
    得旨：“杨健系休致之员，乡贤钜典，非可以捐纳得之。曾国籓不应遽为陈请，下
    部议处。”军兴以来，饟空事棘，而帝于名器犹慎之如此。予殉难安徽布政使刘裕
    珍世职，谥勤壮。癸未，前协办大学士汤金钊、兵部尚书特登额重宴鹿鸣，加宫衔，
    赐御书匾额。丙戌，张亮基奏获戕害大员之贼目王小涌，摘心遥祭。得旨，即传知
    佟鉴、谢子澄家属告祭。命托明阿帮办僧格林沁军务。癸巳，以青麟为湖北巡抚，
    崇纶丁忧，仍同守城。戊戌，张亮基奏捻贼渡河由丰县窜入单县，官兵迎击获胜，
    复陷金乡。

        三月庚子朔，张亮基奏贼陷钜野、郓城。辛丑，命载龄带兵一千驻防河间，桂
    龄、台禄带马步兵千五百驻防德州。骆秉章奏贼陷岳州，曾国籓回省防堵，留候补
    道胡林翼楚南剿贼。壬寅，贼陷阳穀，知县文颖莅任五日，死之，优恤建祠。甲辰，
    贼由阳穀、冠县窜至清河之小滩，又分窜至临清之李官庄。乙巳，命胜保迎击山东
    窜贼，布政使崇恩奏带兵扼守临清州。辛亥，上耕耤田。丁巳，贼陷临清。越十日，
    官军复之，溃匪南窜，胜保追击。曾国籓奏剿贼岳州失利，回守长沙。下部议处。

        夏四月庚辰，顺承郡王春山薨。阜城贼窜连镇，僧格林沁追击围之。壬午，胜
    保奏马队追剿临清溃匪，全数殄灭。得旨嘉奖，加太子少保，德勒克色楞、善禄黄
    马褂。己丑，予告大学士潘世恩卒。内大臣壁昌卒。辛卯，鲍起豹罢，以塔齐布署
    湖南提督，曾国籓夺职剿贼。曾国籓克复湘潭，塔齐布、彭玉麟、杨载福剿贼大胜，
    靖港贼退。

        五月己亥朔，葛云飞祠成，赐御书匾额。廓尔喀国王表请出兵剿贼。温诏止之。
    辛丑，孙瑞珍免，以硃凤标为户部尚书，赵光为刑部尚书，彭蕴章为工部尚书。副
    都统绵洵追贼于丰县，败之，赐巴图鲁勇号。乙巳，连镇贼首李开方窜陷高唐州，
    胜保督兵追之。壬申，上祈雨大高殿。丁巳，祈雨天神坛。庚申，荆州将军官文奏
    官军收复监利县、宜昌府城。敕塔齐布统军赴湖北剿贼。前湖北巡抚崇纶以讬病夺
    职。壬戌，雨。癸亥，和春、福济奏收复安徽六安州城。

        六月戊辰朔，赐临清、冠县被贼难民一月口粮。江西贼窜湖北德安。庚辰，许
    乃钊免，以吉尔杭阿为江苏巡抚。诏曰：“中国海口，除通商五口外，夷船向不驶
    入。近日乃有阑入金陵、镇江之事，意欲何为？叶名琛即向各国夷酋正言阻止。”
    辛巳，诏直省团练杀贼者，建立总坊，入祀忠义祠，妇女遇难捐躯者，入祀节孝祠。
    癸未，贼陷武昌。台涌罢，以杨霈为湖北巡抚，署总督。命曾国籓由岳州进剿，英
    桂赴信阳防堵。副都统达洪阿卒于军，赠都统。辛卯，敕叶名琛剿捕广东会匪盗船。
    铸铁钱、铅钱。

        秋七月辛丑，湖北贼陷岳州，连陷常德。壬子，诏：“青麟弃城逃走，远赴长
    沙，饬官文传旨正法。”副都统特尔清额卒于军。庚申，湖南水师克复岳州，予革
    职侍郎曾国籓三品衔。命道员胡林翼攻剿常德。壬戌，杨霈奏克复沔阳，贼陷安陆。

        闰七月戊辰，湖北官军克复安陆。丁丑，钦差大臣琦善卒于军，以托明阿为钦
    差大臣，督办扬州军务。庚辰，杨霈奏克复京山、孝感、天门、黄陂、麻城等城。
    向荣奏官军收复高淳。丙申，和春奏克复太平。

        八月庚子，官文奏连复嘉鱼、蒲圻。癸卯，广东土匪陷肇庆，调湖南、福建兵
    剿之。甲寅，湖南官军由城陵矶进攻通城。癸亥，英、美二国兵船抵天津海口，命
    桂良莅事。

        九月辛未，湖北、湖南官军攻克武昌、汉阳。授杨霈湖广总督，曾国籓以二品
    衔署湖北巡抚，塔齐布赐黄马褂，李孟群、罗泽南、李续宾并升叙有差。殉难布政
    使岳兴、署按察使李卿穀均予谥建祠。壬午，湖北官军克复黄州。命曾国籓以兵部
    侍郎衔会塔齐布督军东下。甲申，裕瑞罢，以黄宗汉为四川总督，何桂清为浙江巡
    抚。戊子，安徽官军收复庐江。乙未，魏元烺卒，以翁心存为兵部尚书。

        冬十月丙辰，以花沙纳为吏部尚书，全庆为工部尚书，领国子监。调文庆为满
    洲都统，奕兴为汉军都统，奕山为内大臣。丁巳，曾国籓奏水陆军攻半壁山贼，毙
    贼万馀。戊午，以扎拉芬泰为伊犁将军。甲子，曾国籓等奏攻克田家镇，予杨载福、
    彭玉麟升叙。湖北军收复蕲州。

        十一月丁丑，上诣大高殿祈雪。庚辰，杨霈奏克复广济、黄梅。戊子，罗绕典
    卒，以恆春为云贵总督，王庆云为山西巡抚，吴振棫为陕西巡抚。绥远城将军善禄
    卒于军。庚寅，大学士、军机大臣祁俊藻致仕。以贾桢为大学士，翁心存为吏部尚
    书，周祖培为兵部尚书，许乃普为左都御史。癸巳，湖北贼陷安徽英山。安庆贼窜
    九江、湖口，及于吴城。

        十二月乙未，曾国籓奏攻克小池口，上嘉奖之，赐狐腿黄马褂。戊戌，和春奏
    克复英山。以克复英、霍两县均资民力，免三年漕粮。辛丑，袁甲三奏举人臧纡青
    进攻桐城，力竭阵亡，赠三品衔，予世职。乙卯，封奕纪之子载中贝勒，嗣隐志郡
    王，改名载治。贵州官兵击贼，败之，解兴义城围。辛酉，安徽官军克复含山。僧
    格林沁奏攻毁西连镇贼巢。癸亥，祫祭太庙。

        是岁，免河南、山东、山西、福建、湖南、广西等省一百二十九州县，又广西
    土州县十二灾赋有差。朝鲜、琉球入贡。

        五年乙卯春正月己巳，四川官军克复贵州桐梓。壬申，贵州官军剿匪雷台山，
    擒匪首陈良模。甲戌，以江、浙漕米不敷京仓支放，命怡良开办米捐解京。戊寅，
    吉尔杭阿奏克复上海县城。诏嘉奖之。辛巳，湖北贼由黄梅回窜汉口，杨霈退守德
    安，夺职，仍留任。癸未，江西官军克复武宁。乙酉，僧格林沁奏攻克连镇，首逆
    林凤祥就擒。封僧格林沁亲王，移军山东，攻剿高唐踞匪。钦差大臣胜保师久无功，
    褫职逮问。丙戌，浙江乐清土匪滋事，剿平之。叙连镇功，西凌阿、瑞麟、庆祺、
    绵洵、拉木棍布扎布、棍楚克林沁各予优赉。

        二月甲午朔，王懿德奏夷商来闽贩茶，租赁民房久居，藉收茶税，从之。以法
    将剌尼乐助攻上海，赉绸四端、银一万两，从吉尔杭阿请也。己亥，上御经筵。僧
    格林沁奏克复高唐州，馀匪窜入冯官屯。辛丑，福建匪徒作乱，剿平之。戊午，鄂
    贼北窜，敕僧格林沁调拨马步兵三四千赴河南助防。

        三月甲子，广东官军复海丰。皖贼陷徽州。乙丑，上谒西陵。贼陷武昌，巡抚
    陶恩培死之，以胡林翼署湖北巡抚。辛未，上还京。辛卯，贵州匪首杨凤捕诛，馀
    匪平。

        夏四月乙未，安徽官军收复婺源。以额驸景寿为御前大臣。丁未，江西贼陷广
    信。庚戌，僧格林沁等奏攻克冯官屯贼巢，擒获首逆李开芳，馀匪尽歼。得旨：欣
    慰，僧格林沁即以亲王世袭，许乘肩舆，德勒克色楞加贝勒衔，馀各升叙。江西官
    军复弋阳。浙江贼陷开化。己未，西安将军扎拉芬在湖北剿贼阵亡，优恤之。褫杨
    霈职，以官文为湖广总督，绵洵为荆州将军，瑞麟为西安将军。以西凌阿为钦差大
    臣，赴湖北剿贼。庚申，江西官军复饶州、广信及兴安。辛酉，广东官军剿匪获胜，
    水陆股匪悉平。

        五月丙寅，恤福建阵亡知县高鸿飞，入祀京师昭忠祠，并于台湾建祠。丁卯，
    向荣奏剿贼三山，胜之。戊辰，广东官军复河源等县，歼贼于三水。辛未，上御乾
    清门，奉命大将军惠亲王绵愉、参赞大臣亲王僧格林沁恭缴大将军印、参赞关防。
    壬申，诏曰：“兴办团练，原以保卫乡闾。而河南迭有抗粮、抗官之事。似此相率
    效尤，流弊甚大。各督抚其尚加意整顿，勿令日久酿患。”是时，山东已有黑团之
    害，尚未上闻。其后卒以兵力平之。乙亥，以柏葰为热河都统。戊寅，杨霈军复随
    州。癸未，河南军收复光山。丁亥，胡林翼奏分督水陆各军力攻武、汉，四战四胜。
    得旨，迅图克复。诏曰：“朕闻云南回民易滋事端，屡有聚众抗粮之事。恆春、舒
    兴阿务将首要各犯惩处，勿令日久蔓延。”以李钧为东河河道总督。

        六月乙未，江西贼陷义宁。丁酉，提督邓绍良克复休宁。乙巳，广东官军收复
    封川，歼贼于虎门洋面。丙辰，河南兰阳河溢。己未，敕安徽徽宁池广道照台湾道
    专摺奏事。辛酉，官文奏官军克复云梦、应城。

        秋七月壬戌朔，尊皇贵太妃为康慈皇太后。广东贼陷湖南郴州、宜章。癸亥，
    陈启迈夺职，以文俊为江西巡抚。己巳，向荣奏克复芜湖。庚午，皇太后崩。丁丑，
    西凌阿进剿德安贼匪不利，退守随州。命都兴阿自冯官屯移军剿之。辛巳，恭亲王
    奕䜣罢直军机，回上书房读书。以文庆为军机大臣。癸未，广东官军收复肇庆府、
    德庆州。甲申，山西阳城土匪滋事，剿平之。丁亥，官文奏克复汉川。

        八月辛卯朔，胡林翼督军攻克汉镇，进围汉阳。甲午，英桂奏邱联恩擒获捻首
    易添富、王党等诛之。己亥，湖南提督塔齐布卒于军，赠将军。庚子，上大行皇太
    后尊谥曰孝静康慈皇后。喀什噶尔回匪入卡，倭什珲布派兵逐出之。戊申，广东官
    军连复连州、三江、连山，解永安城围。

        九月甲子，大学士卓秉恬卒。乙丑，以刘钲为汉军都统。庚午，命文庆、叶名
    琛协办大学士。癸酉，发内帑十万两续赈直隶、山东灾民。壬午，四川马边夷匪
    滋事，官军剿平之。癸未，捻首张洛行由归德南窜，命提督武隆额剿之。乙酉，命
    官文为钦差大臣，督办湖北军务。浙军克复安徽休宁、石埭。戊子，调邓绍良为固
    原提督。

        冬十月丁酉，和春、福济奏克复庐州府城。得旨嘉奖，赐和春黄马褂，福济太
    子少保，免合肥三年额赋。辛丑，贵州苗匪陷都江。壬寅，官文奏克复德安。戊申，
    石达开回窜湖北，胡林翼堵剿之。壬子，永免河南摊徵河工加价银四十万两。

        十一月甲子，胡林翼奏，罗泽南、李续宾迎击石达开、韦俊于羊楼峒，败之；
    请购洋砲击贼。敕叶名琛采购洋砲六百尊，由湖南水运湖北应用。辛未，廓尔喀夷
    人占踞后藏济咙。德兴卒，调麟魁为刑部尚书，以瑞麟为礼部尚书。戊子，官文奏
    攻克咸宁、金口，并报江西贼陷义宁，檄饬罗泽南回剿。得旨：“罗泽南正在攻剿，
    武汉契紧，不可回剿。”诏令曾国籓等遣周汝筠前赴崇、通，为罗泽南后路援应。
    和春等奏捻匪李兆受窜踞英山，道员何桂珍密谋会捕，不克，死之。

        十二月辛卯，上诣大高殿祈雪。丙申，江西贼陷临江、瑞州，敕曾国籓拨兵剿
    之。戊戌，留江苏漕米二十万石济江南军。癸卯，广西官军收复兴安。贵州贼徐廷
    杰陷镇筸，分陷思南。乙巳，命文庆、叶名琛为大学士，桂良、彭蕴章协办大学士，
    柏葰为户部尚书，奕湘为盛京将军，英隆为热河都统。丙午，以郑亲王端华为满洲
    都统，奕山为黑龙江将军。命西凌阿赴河南防剿。庚戌，捻匪张洛行回窜归德。癸
    丑，命英桂督剿豫、东、皖三省捻匪。景淳奏陈防夷情形，上嘉奖之。驻藏大臣赫
    特贺奏驰抵后藏筹御大略。得旨：“江孜、定日汛、马布加各地，均属中道要害，
    即宜扼守。噶布伦中择其为夷情信仰者，令协同办事，以辅兵力之不及。生擒夷人，
    暂留营中，令来往通信，以示羁縻。乐斌等所拟六条，下该大臣知之。”丁巳，祫
    祭太庙。

        是岁，免直隶、山东、湖北、广西、贵州等省二府一百五十八州县，又广西三
    十八土州县灾赋，江苏盐场场课各有差。朝鲜、琉球入贡。

        六年丙辰春正月己未朔，惇郡王奕脤复亲王。以奕山为御前大臣，贝勒载治御
    前行走。壬戌，杨以增卒，以庚长为江南河道总督。壬申，贼扰湖南晃州、麻阳，
    官军击走之，斩贼首何禄。乙亥，诏骆秉章檄知府刘长佑赴江西剿贼。戊寅，广东
    提督昆寿剿归善贼，平之。辛巳，提督秦定三攻克舒城。

        二月壬辰，诏湖南苗弁剿匪出力，准其留营序补。戊戌，上御经筵。辛丑，顺
    天府尹蒋琦淳疏进克己、复礼二箴，上嘉纳之。丙午，英、美二国求改条约，下叶
    名琛知之。丁未，调吉林、黑龙江、察哈尔、绥远城兵赴山东、河南剿贼。己酉，
    酌增直省文员减成养廉。壬子，命福兴帮办江南军务。丙辰，廓尔喀请罢兵。丁巳，
    贵州官军攻克铜仁。

        三月己未，瓜州贼出窜运河，托明阿追剿之。奕湘免，以庆祺为盛京将军。壬
    戌，湖南官军克复永明、江华。刘长佑军入江西，复萍乡。江西贼陷吉安。癸亥，
    上耕耤田。甲子，江南贼再陷扬州，夺托明阿、雷以諴职，授德兴阿钦差大臣，少
    詹事翁同书副之。乙丑，石达开陷瑞州，诏广东堵剿。丁卯，释赛尚阿、讷尔经额
    于戍所。乙亥，提督邓绍良力攻扬州，克之，命帮办德兴阿军务。贼窜江浦。丁丑，
    罗泽南力攻武昌，阵亡，赠巡抚，赐恤予谥。戊寅，贼陷江西建昌。命浙江学政万
    青藜、布政使晏端书督办三衢防务。庚辰，穆宗生母懿嫔那拉氏晋封懿妃。曾国籓
    攻贼樟树失利，下部议处。癸未，恆春奏军务省分督抚，请许单衔奏事，从之。丙
    戌，张国樑军攻克浦口。

        夏四月戊子，粤贼复陷仪徵，官军寻复之。甲午，贵州军复郎岱。丙申，云南
    楚雄汉、回构衅。己亥，江西军复进贤。辛丑，奉天金州地震。癸卯，安徽贼陷宁
    国。丙午，前协办大学士、致仕光禄寺卿汤金钊卒，赠尚书。辛亥，赐翁同龢等二
    百一十六人进士及第出身有差。丙辰，德兴阿奏官军攻贼三汊河，毁其巢。

        五月辛酉，以穆克德讷为广州将军，都兴阿为江宁将军。壬戌，湖北通城官军
    失利，道员江忠济死之。江苏巡抚吉尔杭阿击贼镇江之黄泥州，不胜，死之，赠总
    督。以赵德辙署江苏巡抚。甲子，江南贼扑九华山营盘，陷之。河南军复光州。复
    西凌阿都统。袁甲三复三品卿。丁丑，贼陷溧水。

        六月丙戌朔，金陵贼扑陷大营，官军退守丹阳，夺向荣、福兴职。戊子，以按
    察使徐宗幹帮办安徽防务。命怡良雇募火轮船入江剿贼。敕河南、广东拨兵，和春、
    傅振邦赴援江南。丁未，叶名琛奏英、美、法各国公使以定约十二年，请赴京重修
    条约。诏酌允变通，阻止来京。辛亥，永定河溢。江西贼陷饶州。

        秋七月辛酉，广东援军连复江西上犹、雩都，解赣州城围。王懿德呈进美国国
    书，得旨：“更换条约，难以准行，仍令回广东商订。”丁卯，命总兵张国梁帮
    办向荣军务。壬申，江西官军连复南康、饶州。癸酉，钦差大臣向荣卒于军。丙子，
    甘肃撒拉回匪滋事，官军剿平之。命和春驰赴丹阳剿贼，郑魁士接办安徽军务。湖
    北援军克复江西新昌、上高。赫特贺奏廓尔喀与唐古忒和成，撤回戍兵。

        八月戊子，黄宗汉罢，以吴振棫为四川总督，谭廷襄为陕西巡抚。癸巳，命舒
    兴阿严办回匪，举行乡团。癸卯，广西官军复上思州、贵县。丁未，贵州贼陷都匀、
    施秉，进陷古州。戊申，安徽官军攻克三河。己酉，江西会匪攻陷广昌、南丰、新
    昌、泸溪。

        九月乙卯朔，日有食之。戊午，京师米贵，开五城饭厂，并拨仓穀制钱赈固安
    六州县饥民。己巳，云南土匪陷浪穹。庚午，江南官军攻高淳，克之。癸酉，安徽
    官军复无为州。丁丑，文庆等疏进孟保繙译大学衍义，命校刊颁行。壬午，西宁黑
    番族滋事，提督索文剿平之。易棠病免，以乐斌为陕甘总督，有凤为成都将军，东
    纯为福州将军。

        冬十月丙戌，贵州贼陷台拱、黄平。庚寅，官文剿襄阳匪徒，平之。甲午，命
    英桂、秦定三会剿涡河、蒙城捻匪。丁酉，安徽官军克复和州。云南大理回匪戕官
    踞城。壬寅，襄樊贼犯邓州。河南贼由夏邑趋扰徐州。甲辰，浙江官军再复休宁。
    予前巡抚张芾三品卿。丁未，广西右江镇标兵变，劳崇光讨平之。壬子，何桂清奏
    浙军进克黟县，徽州肃清。邵灿奏官军击退捻匪，徐州解围。以常清为伊犁将军。

        十一月乙卯朔，宣宗实录成。以彭蕴章为大学士，翁心存协办大学士，许乃普
    为工部尚书，硃嶟为左都御史。辛酉，云南官军克复姚州。乙丑，升文昌入中祀。
    命郑魁士移军会英桂剿捻匪，秦定三会福济剿皖匪。丙寅，命胜保赴安徽军营。辛
    未，大学士文庆卒。英人在广东以查船构衅，放砲攻城。绅团愤击之，歼数百人。
    敕叶名琛相机办理。壬申，命柏葰为军机大臣。乙亥，江西贼陷抚州。戊寅，楚军
    道员刘长佑连复江西袁州、分宜，加按察使衔，予其父母三品封典，予巡抚骆秉章
    花翎。英桂奏攻破雉河集贼巢。庚辰，上临大学士文庆第赐奠。壬午，胡林翼克复
    武昌，癸未，官文克复汉阳，均得旨嘉奖。贵州军攻克都匀。

        十二月乙酉，湖北官军攻克老河口。丙戌，上祈雪。戊子，以肃亲王华丰为内
    大臣。己丑，诏曰：“湖北累为贼踞，小民兵燹馀生，疮痍可念。现在武、汉既复，
    亟宜援救民瘼。钱粮分别蠲缓，灾黎作何抚恤，其速筹议以闻。”湖北官军连复武
    昌县、黄州府城。甲午，胡林翼奏陈湖北兵政吏治。得旨：“既能确有所见，即当
    实力举行。”丙申，官文奏剿办随州土匪，匪首就擒。续报官军连复兴国、大冶、
    蕲水、蕲州、广济。辛丑，皖、浙官军克复宁国，赐何桂清花翎。癸卯，以湖南官
    军剿除湖北崇、通贼匪，加候选道王珍按察使衔。甲辰，官文奏官军在九江焚毁贼
    船。诏曾国籓激厉将士，由湖出江，以便合剿。戊申，山东官军剿毙捻首王方云。
    湖北官军克复黄梅。己酉，命桂良为大学士，柏葰协办大学士。以谭廷襄为直隶总
    督，曾望颜为陕西巡抚。壬子，祫祭太庙。

        是岁，免直隶、江苏、山东、山西、河南、湖南、贵州等省一百六十五州县被
    灾、被贼额赋，又免江苏六场盐课各有差。朝鲜入贡。

        七年丁巳春正月庚午，怡良奏傅振邦克复高淳，张国樑进取句容。何桂清奏浙
    省援剿，内防本境，外保邻封。得旨嘉奖。调全庆为兵部尚书，文彩为工部尚书，
    肃顺为左都御史。广西太平府土匪平。丙子，召西凌阿、崇安回京。加胜保副都统
    衔，帮办剿匪事宜。王履谦回籍，命李钧接办河防。己卯，叶名琛奏防剿英夷获胜。
    得旨：“控制外夷，非内地可比。定海前事，可取为鉴。其务操纵得宜，勿贻后悔，
    朕不为遥制也。下苏、直、闽、浙各督抚知之。”

        二月乙酉，曾国籓奏克复建昌。丙戌，上御经筵。辛卯，湖北官军收复宜昌。
    甲午，云南宾川回匪作乱。甲辰，湖北贼陷远安、荆门，官军击走之。丁未，安徽
    贼匪上犯黄梅，都兴阿击败之。安徽匪陷六安。壬子，英桂、胜保奏剿办捻匪，夺
    回乌龙集，进规固始。

        三月癸巳朔，曾国籓丁父忧，给假治丧，命杨载福暂统水军，彭玉麟副之。丙
    辰，湖北官军唐训方、巴扬阿剿南彰匪徒，败之，贼首刘尚义降。贵州提督孝顺兵
    溃于都匀，死之。己未，襄樊贼陷河南内乡，官军击复之。诏怡良“密查张国樑是
    否与和春意见不合。军中统帅，全在能得人心，倘驾驭无方，使健将不肯出力，贻
    误非轻”。癸亥，上耕耤田。丁卯，以耆龄为江西巡抚。庚午，叙克复武、汉功，
    协领多隆阿以副都统用。辛未，恆春奏回匪滋扰，将领乏员，请调郧阳镇总兵王国
    材来滇协剿，从之。壬申，江西官军攻景德镇，不利，都司毕金科战殁，刘长佑复
    败于新喻。辛巳，广西横州土匪滋事，广东官军剿平之。叶名琛奏英船退出省河。
    得旨：“总宜弭此衅端，不可使生边患。”

        夏四月甲申，恆春奏迤西回匪降。德勒克多尔济奏俄国请遣使来京，诏止之。
    丁亥，江西贼窜福建，陷邵武、光泽。癸巳，怡良以病免，命何桂清为两江总督。
    乙未，贵州贼陷永从。丁酉，湖南援军刘长佑攻克江西新喻。

        五月丙辰，萨迎阿卒，以刘钲署西安将军。湖北官军克复江西奉新、靖安、安
    义。癸亥，李孟群奏赴援庐州，克复英山。福建贼陷汀州。丙子，德勒克多尔济奏
    俄使由天津来京，敕谭廷襄羁縻之。

        闰五月甲申，和春奏克复溧水。乙酉，曾国籓奏请终制，温旨留之，仍令迅赴
    江西视师。庚寅，云南武定州回匪滋事，官军剿平之。李孟群奏击败霍丘窜贼，得
    旨嘉奖。丁酉，胜保攻正阳关，不利，道员金光箸死之，赠布政使。庚子，俄人以
    兵至海兰泡，建营安砲，要求通商。命奕山拒之。辛丑，何桂清奏请知府温绍原复
    官，办理六合乡团。诏吉林、黑龙江兵久劳于外，酌量撤回。壬寅，庆英奏浩罕勾
    结回匪，占踞英吉沙尔城，集兵剿之。以张国樑为湖南提督。癸卯，福建官军收复
    光泽、汀州，踞匪出窜连城，击败之。

        六月壬子，召舒兴阿来京，以桑春荣为云南巡抚。癸丑，福建官军收复邵武。
    乙卯，江南官军克复句容，加和春太子少保，赐张国樑黄马褂。辛酉，王珍援江西
    吉安，连战胜之，赐巴图鲁勇号。丁卯，河南南阳土匪平。癸酉，福建官军收复泰
    宁、建宁。俄夷至天津递国书，命文谦卻之。永定河决。乙亥，云南回匪犯省城，
    恆春自尽。事闻，调吴振棫为云贵总督，以王庆云为四川总督，恆福为山西巡抚。
    丙子，江西官军收复龙泉。戊寅，命许乃钊帮办江南军务，张亮基予五品衔，帮办
    云南剿匪事宜。

        秋七月乙酉，李孟群奏收复霍山。己丑，河南官军收复邓州。癸巳，命奕山会
    集俄使勘定黑龙江两岸边界。甲午，贵州官军收复锦屏。湖北官军攻剿黄梅大胜，
    总兵王国材力战阵殁，赠提督，赐恤建祠。甲辰，命都兴阿帮办官文军务。

        八月己酉朔，日有食之。壬子，福建官军收复宁化。癸丑，江西官军克复瑞州。
    丁丑，法福理奏克复英吉沙尔回城，解汉城围。戊寅，官文、胡林翼奏湖北全境肃
    清。得旨：“胡林翼亲督所部攻克小池口贼城，即乘此声威规复九江，以振全局。”
    先是，林翼密奏欲保鄂省而复金陵，惟有先取九江，次复安庆，始握要领，故明诏
    从之。

        九月庚辰，湖南援赣道员王珍卒于军，赠布政使。壬午，胜保奏克复正阳关，
    又奏凤台生员苗沛霖藉团聚众。得旨：“正当示之不疑，藉消反侧。”丙戌，法福
    理奏收复喀什噶尔回城。庚寅，湖北贼陷舒城。河南捻匪陷南阳。丙申，江西官军
    克复东乡。丁未，湖南援黔官军克复黎平。

        冬十月戊申朔，官文、胡林翼奏，李续宾等水陆齐进，攻克江西湖口县城。胜
    保、袁甲三奏，总兵硃连泰、史荣椿等攻剿捻匪，平毁韩圩贼巢。蒋霨远、佟攀梅
    奏，剿办苗匪、教匪，斩擒多名，都匀贼退。河南官军败贼于南召，进剿裕州、泌
    阳馀匪。己未，李孟群剿捻匪于独山，不利，兵溃。乙丑，湖北援军李续宾等攻克
    彭泽。广西官军收复南宁。戊辰，胡林翼奏漕粮积弊，请改章徵收，以济军需，从
    之。庚午，河南贼入武胜关，直扑商南，陕西官军击走之。甲戌，以杨载福为福建
    陆路提督。以李续宾为浙江布政使。

        十一月戊寅朔，英桂奏德楞泰败贼于卢氏，邱联恩败贼于淅川。安徽贼陷和州、
    霍山。杨载福克复望江、东流、铜陵。乙酉，骆秉章奏蒋益澧、江忠濬援剿广西，
    连战获胜，进围平乐。戊子，胡林翼疏荐布衣万斛泉、宋鼎、邹金粟等。甲午，廓
    尔喀奉表输诚，颁赏珍物。丙申，德兴阿等奏克复瓜州。得旨嘉勉，赐双眼花翎、
    骑都尉世职。翁同书以侍郎用，鞠殿华加提督衔。戊戌，和春奏同张国樑克复镇江，
    赐和春双眼花翎、轻车都尉世职，张国樑骑都尉世职，何桂清太子太保。庚子，英
    桂奏败贼于汝州，豫西肃清。辛丑，永定河合龙。

        十二月辛亥，耆龄奏曾国荃攻克吉水。骆秉章、劳崇光会奏官军攻克平乐。广
    西贼陷庆远。丙辰，督办三省剿匪副都统胜保奏请皖兵悉归节制。得旨：“胜保尚
    属勇敢，若平其躁气，敛其骄心，可为有用之材，何庸自行★J6请。”庚申，英人
    入广东省城，劫总督叶名琛以去。诏革名琛职，以黄宗汉为两广总督，柏贵署理。
    乙亥，李孟群奏粤、捻合股东窜，偪近商、固。命胜保严防之。丙子，祫祭太庙。

        是岁，免直隶、江苏、山东、山西、河南、陕西、湖南、广西等省二百三十五
    州县卫，广西四土县被灾、被贼额赋有差。朝鲜、琉球入贡。

        八年戊午春正月己卯，佟攀梅罢，以蒋玉龙为贵州提督。丙戌，敕王懿德筹备
    海防。庚寅，江西官军收复临江。

        二月庚午，官军克复秣陵关，进围金陵，加和春太子太保，张国樑双眼花翎，
    阵亡总兵虎坤元优恤世职。

        三月丁丑朔，胜保奏剿贼获胜，固始解围。得旨嘉奖。戊寅，俄船至天津。敕
    谭廷襄防堵。癸未，江北官军克复江浦，道员温绍原复官。庚寅，福济奏收复和州。
    贵州贼陷都匀，前提督佟攀梅死之。

        夏四月丙午朔，谭廷襄奏俄人不守兴安旧约，请以乌苏里河、绥芬河为界，使
    臣仍请进京。得旨：“分界已派大员会勘，使臣非时不得入京，驳之。”丁未，江
    西贼窜入福建，陷政和、松谿。戊申，俄人请由陆路往来，英人、法人请隔数年进
    京一次，诏不许。胜保奏捻首李兆受乞降，许之。己酉，安徽贼陷麻城，另股陷蒙、
    亳、怀、宿，诏袁甲三剿之。诏许俄之通商，不许进京。庚戌，贼陷和州。云南大
    理回匪陷顺宁。戊申，诏谭廷襄告知英人、法人，减税增市，俟之粤事结日，彼时
    再议来京。庚戌，江西贼陷常山、开化，命总兵周天受加提督衔，专办浙防，道员
    饶廷选防守衢州。辛亥，谭廷襄呈进美国国书，诏许减税率、增口岸，仍不许入京。
    乙卯，英、法兵船入大沽，官军退守。命僧格林沁备兵通州。戊午，江西官军复雩
    都、乐安、崇化、宜黄。辛酉，英、法船抵津关。命大学士桂良、尚书花沙纳往办
    夷务。江西贼窜浙江，陷处州及永康。壬戌，湖北官军克复九江，加官文、胡林翼
    太子少保，李续宾加巡抚衔。乙丑，英、法兵退三汊河，与俄、美来文，请求议事
    大臣须有全权便宜行事，始可开议。桂良等以闻，诏许便宜行事。丙寅，命僧格林
    沁佩带钦差大臣关防，办理防务。戊辰，胜保奏克复六安。乙巳，敕各省军营挑练
    马队。庚午，命和春兼办浙江军务。英船开出大沽。桂良等奏英人之约于镇江、汉
    口通商，长江行轮，择地设立领事，国使驻京。上久而许之。

        五月丙子，皖匪陷湖北黄安。桂良、花沙纳奏，英使坚偪立约，不见耆英。耆
    英请回京，诏止之。戊寅，捻匪陷怀远。己卯，奕山奏请黑龙江左岸旷地割畀俄人。
    甲申，桂良等奏俄允代转圜，先允俄人陆行。丁亥，命廷臣集议和战二者，两害取
    其轻。戊子，桂良等奏英人谓我徒事迁延，即弃和言战。大学士裕诚卒，上亲临赐
    奠。庚寅，桂良等奏进英、法订约五十一款，并请先订俄、美条约。壬辰，湖北官
    军复黄安、麻城。福建官军复光泽。广东官军复广西梧州。敕耆龄檄调萧启江、张
    运兰、王开化各军由祁门进援浙江。癸巳，耆英擅回京，赐自尽。太傅杜堮卒，上
    亲临赐奠。乙未，命曾国籓办理浙江军务。丁酉，桂良、花沙纳奏进俄、美、英、
    法四国条约。得旨：“既巳盖用关防，今复硃批依议，宜示四国照此办理。至通商
    税则，在上海议之。”庚子，江北官军克复江浦、来安。甲辰，夷船全数退出内河。
    命吏部侍郎匡源、内阁学士文祥在军机大臣上行走。

        六月己酉，命桂良、花沙纳、侍郎基溥、武备院卿明善前往江苏会议通商税则。
    江西官军复新城、金谿。癸丑，福建匪陷建宁。福兴罢，以周天受统其军赴援福建。
    召桑春荣来京，以张亮基为云南巡抚。甲寅，广西军复象州。丁巳，浙江贼陷寿昌，
    官军寻复之。福济以不职，夺宫衔，解任。以翁同书为安徽巡抚。庚申，论天津失
    事状，谭廷襄解任，提督张殿元遣戍。以庆祺为直隶总督，玉明为盛京将军。丁卯，
    福建道员赵印川剿匪，死之。浙江官军复常山、开化。江西援军复浙江武义、永康、
    衢州，绍兴城围解严。瑞麟请筹款修筑天津营垒砲台，下僧格林沁办理。辛未，俄
    人请停办驿站羊只，诏库伦大臣援旧事拒之。壬申，赏刑部员外郎段承实五品卿衔，
    帮办会议税则。曾国籓奏由九江登陆赴浙，诏嘉勉之。浙江军复缙云。

        秋七月甲戌朔，奕山、景淳奏俄人闯越黑河口，欲入松花江，于乌苏里建屋安
    砲。诏勘明吉、黑地界，据理拒绝。乙亥，以李孟群署安徽巡抚。丁丑，从法福理
    请，升喀什噶尔领队大臣为办事大臣。周天受攻复浙江处州，移军福建。癸未，诏
    曾国籓衢、严肃清，改援福建。乙酉，杨载福收复安徽建德。癸巳，湖北巡抚胡林
    翼丁母忧，诏在任守制，给假、给银治丧。丙申，贼陷庐州，李孟群夺职留军，以
    胜保为钦差大臣，督办安徽军务，袁甲三援剿三省捻匪。丁酉，福建军复建阳、光
    泽，贼陷宁化。庚子，召晏端书来京，以胡兴仁为浙江巡抚。壬寅，张芾军复龙泉，
    赐花翎。

        八月癸卯朔，复设天津水师。甲辰，福建军复政和、松谿。胜保奏发逆伪英王
    陈玉成窜店埠、梁园，直扑定远。庚戌，李定太剿贼玉山，胜之，解其围。辛亥，
    蒋益澧援军复广西庆远，擢按察使。丙辰，周天受援福建，克复浦城，进克宁化。
    捻匪陷丰县。辛酉，捻匪窜山东，陷单县。调英桂为山西巡抚，恆福为河南巡抚。
    乙丑，官军复丰县。捻匪陷曹县，寻复之。何桂清请以海关盈馀用充军饟，允之。
    壬申，江北军在浦口失利，夺德兴阿、鞠殿华职。和春奏：“浦口失利，已飞调援
    浙之师径赴六合。探闻闽省回窜之贼，将由宁、太以援金陵，明系城贼围急，令其
    部众到处窜扰，以分我兵力。请饬各路自行援剿，勿致掣动全局。”上是之。

        九月癸酉朔，湖北官军多隆阿克复太湖。乙亥，诏以“天长、仪徵相继失陷，
    六合危急，温绍原虽素得民心，日久亦恐难支。即调周天培一军分援六合、德安，
    一军前往援应。”辛巳，官文、胡林翼奏李续宾、都兴阿分路克复桐城、潜山，多
    隆阿进攻石牌，鲍超力攻雷公埠，均属得手。诏令联络水师进规安庆。湖南官军克
    复吉安，予同知曾国荃等升叙有差。壬午，明谊奏俄案议结，互换文凭，开办通商。
    贼陷扬州，夺德兴阿世职。命柏葰、翁心存为大学士，官文、周祖培协办大学士。
    调瑞麟为户部尚书，肃顺为礼部尚书，硃凤标为户部尚书，陈孚恩为兵部尚书，瑞
    常为理籓院尚书，绵森为左都御史。敕总兵毛三元、成明帮办德兴阿军务。甲午，
    张国樑攻克扬州，续复仪徵。庆端奏攻克邵武，闽省肃清。戊戌，荆州将军绵洵卒，
    调都兴阿为荆州将军，和春为江宁将军，张国樑为江南提督。己亥，贼陷六合，知
    县温绍原死之。绍原孤守危城，数年百馀战，力竭而陷。上悼惜之，赠布政使，优
    恤，建祠予谥。

        冬十月癸卯朔，浙江宁海土匪滋事，提督阿麟保剿平之。乙巳，胜保奏克复天
    长，李兆受在事出力。得旨：“李兆受赐名李世忠，予三品衔、花翎，以参将补用。”
    己酉，御史孟传金奏劾举人平龄硃墨不符，派载垣、端华认真查办。丁巳，僧格林
    沁奏天津砲台工竣。上嘉之，赐御服。己未，江南官军复溧水。壬戌，命李续宾帮
    同胜保办理安徽军务。戊辰，诏本年乡试主考、同考官荒谬已极，覆试应议之卷，
    竟有五十本之多，正考官柏葰先革职，副考官硃凤标、程庭桂暂行解任，听候查办。
    命庄亲王奕仁在御前大臣上学习行走。

        十一月壬申朔，移吉林马队益袁甲三军。乙亥，袁甲三请于山东东三府抽釐助
    饟，许之。己卯，徐泽醇卒，以硃嶟为礼部尚书，张祥河为左都御史。乙酉，援闽、
    浙军复浦城、顺昌，予周天培提督衔。丙戌，恆福奏官军剿捻大胜，豫境肃清，总
    兵傅振邦擢提督，编修袁保恆赐巴图鲁勇号。丁酉，内阁副本库被盗。己亥，吴振
    棫以病免，以张亮基为云贵总督，徐之铭为云南巡抚。庚子，予阵亡提督邓绍良优
    恤建祠。

        十二月丁未，以宋丞相陆秀夫从祀文庙。庚辰，提督李朝斌收复安徽东流、建
    德，赐巴图鲁勇号。永州镇总兵樊燮以乘肩舆劾免。丙辰，以郑魁士为浙江提督，
    督办宁国军务。己未，李续宾进剿安徽，败绩于三河集，死之，赠总督，建祠予谥。
    同知曾国华赠道员，予谥。丁卯，以何桂清为钦差大臣，办理通商事宜。赵德辙免，
    以徐有壬为江苏巡抚。庚午，以瑞麟为大学士，调肃顺为户部尚书，麟魁为礼部尚
    书，瑞常为刑部尚书。祫祭太庙。

        是岁，免直隶、安徽、福建、湖北、贵州等省九十二州县被灾、被贼额赋，
    又免江苏六场盐课各有差。朝鲜、琉球入贡。

        九年己未春正月壬申朔，桂良等奏英人藉口广东有事，罢议回粤。乙亥，召袁
    甲三来京，以傅振邦督剿三省捻匪，伊兴阿副之。壬午，江西官军复瑞金，解安远
    围，别贼陷南安。桂良等奏和约四事。敕俟英使回沪妥议。庚寅，福建匪周灴爔等
    降，遂复连城。乙未，安徽官军复建德。丁酉，敕湖北采买马匹训练马队。戊戌，
    桂良等奏英使坚欲进京。敕僧格林沁严防海口。辛丑，都兴阿请假，以多隆阿接统
    其军。诏海运漕船探避夷轮。

        二月丁未，捻匪薛之元举江浦降，会李世忠攻克浦口，赐名薛成良，予花翎、
    三品衔，擢李世忠副将。癸丑，筑奉天沿海砲台。郑魁士攻克湾沚、黄池贼垒。甲
    寅，上召廷臣宣示戊午科场舞弊罪状，依载垣、端华所拟，主考官大学士柏葰坐家
    人掉换中卷批条，处斩。同考官浦安坐听从李鹤龄贿属，罗鸿绎行贿得中，均处斩。
    乙卯，张芾奏官军攻克婺源，贼目张淙相等乞降。丁巳，翁同书奏贼陷六安。庆祺
    卒，以恆福为直隶总督，瑛棨为河南巡抚。癸亥，张国樑奏攻克扬州、仪徵，回军
    连克溧水。特诏嘉奖，予轻车都尉世职，李若珠赐黄马褂。乙丑，曾国籓奏军抵南
    康，萧启江克复南安。得旨嘉奖，予萧启江巴图鲁勇号。诏编修李鸿章交伊兴阿差
    委。

        三月辛未朔，前布政使李孟群兵溃于官亭，死之，复官予恤。甲戌，奕山、景
    淳奏俄人径至乌苏里江、绥芬河择地建屋，并请会勘，诏不许。丙子，捻匪犯河南
    西华、舞阴，前总兵邱联恩死之，赠提督，予恤。丁丑，桂良等奏英使兵船北上，
    阻止不听。己卯，四川里塘头人作乱，恩庆讨平之，诛其夷目邓珠。甲申，上祈雨。
    庚寅，以旱求言。辛卯，李钧卒，以黄赞汤为东河河道总督。乙未，俄人在黑龙江
    通商，许免征税，不许阑入乌苏里、绥芬。

        夏四月辛丑朔，胜保奏克复六安。伊兴阿解帮办，以关保帮办傅振邦军务。壬
    寅，调王庆云为两广总督，黄宗汉为四川总督。江西贼窜湖南郴州、桂阳，刘长佑
    击走之。癸卯，胜保奏捻匪张元龙降，收复凤阳府县，并复临淮关。筑宁河砲台。
    戊申，浙江馀姚土匪作乱，讨平之。甲寅，俄使赛善由察哈尔陆路入京，请助枪砲，
    致于恰克图。丙辰，上再祈雨。己未，邵灿病免，以袁甲三署漕运总督。调劳崇光
    为广东巡抚，兼署总督。贼陷天长，前提督德安死之，复官予恤。辛酉，奕山奏俄
    船由黑龙江入松花江东驶入海。得旨，不许入绥芬，令特普钦派员阻之。壬戌，王
    懿德免，以庆端为闽浙总督，罗遵殿为福建巡抚。癸亥，雨。乙丑，赐孙家鼐等一
    百八十人进士及第出身有差。戊辰，广东官军复嘉应，窜贼扰连平，陷乐昌。

        五月丙子，诏骆秉章仍令田兴恕回援贵州，兆琛一军撤回。己卯，敕奕山更正
    俄人条约。辛巳，敕庆昀密查张家口、白城居住俄人。壬午，以周天受督办宁国军
    务。甲申，俄人请赴三姓贸易。诏责奕山办理輭弱，革副都统吉拉明阿职，枷号乌
    苏里地方。庚寅，官文奏探闻石达开将犯四川，诏曾国籓移军夔州。辛卯，桂良、
    花沙纳奏英酋于本月十三日起碇入京，桂良等即日驰驿回京。大学士翁心存乞休，
    允之。复以贾桢为大学士。调许乃普为吏部尚书，张祥河为工部尚书，沈兆霖为左
    都御史。癸巳，骆秉章奏石达开窜湖南，刘长佑、江忠义、田兴恕诸军击走之。丙
    申，僧格林沁奏英船鸣砲闯入大沽，我军开砲轰击，击沈多船，并有步队上岸搦战，
    我军径前奋击，击毙数百名，其兵头赫姓并被砲伤。我军亦伤亡提督史荣椿、副将
    龙汝元等。夷船即时出口。得旨：“将弁齐心协力，异常奋勇，先奖赏银五千两，
    并查明保奏。”戊戌，诏夷人虽经惩创，仍宜设法抚驭，即派恆福专办抚局，僧格
    林沁仍办防务。

        六月己亥朔，赐僧格林沁御用珍服。庚子，捻匪陷盱眙，官军寻复之。壬寅，
    特普钦奏俄人在三姓者，倔强不肯折回。命景淳前往查办。癸卯，广西官军复上林，
    匪陷宾州。甲辰，张亮基奏回匪马凌汉伏诛。丙午，恆福奏美人进京换约，许之。
    癸巳，英、法兵船全数开行。庚申，以李若珠为福建陆路提督。辛酉，何桂清奏英、
    法陆续回沪。乙丑，陈玉成陷定远。丙寅，和春奏水师剿贼获胜。

        秋七月庚午，曾国籓奏克景德镇，复浮梁。戊寅，胜保奏翁同书溃败情形。得
    旨：“汝为统帅，只知炫己之长，不原援人之失。日日聚讼，庸何济乎！”己卯，
    美使华若翰递国书，和约用宝，在北塘交换。庚辰，诏曰：“朕闻胜保专以招降为
    能事，降众未尽薙发，张元漋且四外打粮。又报克复盱眙，该县并无城池，贼因无
    粮退出，虚报邀功。此次姑不深究。即约束反侧，力改前非。凛之！”癸未，御史
    赵元模奏黄河北流，涸出滨河田亩三四千顷，请办屯田，寓兵于农，较胜团练。上
    是之，下袁甲三、庚长议奏。乙酉，诏曰：“王大臣续陈审明科场舞弊之大员父子，
    及递送关节之职员，分别定拟。此案程炳采于伊父程庭桂入闱后，接收关节，令家
    人转递场内，程庭桂并不举发。程炳采处斩，程庭桂免死，遣戍军台。谢森墀、潘
    祖同、潘敦俨等俱免死，发遣新疆。”己丑，骆秉章奏石达开围宝庆，李续宜援之，
    立解城围。癸巳，命李若珠帮办江南军务。

        八月戊戌朔，崇恩罢，以文煜为山东巡抚。己亥，上御经筵。乙巳，敕恆祺留
    办广东通商。胜保奏李世忠剿贼获胜，解定远、滁州围。诏擢李世忠总兵。广东官
    军复连山、开建。庚戌，命曾国籓驻军湖口。命都兴阿莅江宁将军视事，多隆阿接
    统所部，总理前敌事务。甲寅，景淳奏俄人船在三姓者，现令折回。在乌苏里者，
    未肯听命。诏体察舆情，妥为办理。己未，美人请先开市，以英、法约议未定，却
    之。辛酉，骆秉章奏石达开南陷江华、永门，将入广西。现饬刘长佑统军追剿。得
    旨，田兴恕一军援黔，李续宜一军回湖北备调。壬戌，发逆、捻匪会攻寿州，官军
    击却之。御史陈庆松奏科场案内大员子弟陈景彦等赎罪太骤，请仍发遣，严旨斥之。
    甲子，广东官军复灵山。

        九月戊辰，安徽贼陷霍山、盱眙，胜保击退之。胜保丁母忧，留营视军。甲戌，
    胡兴仁罢，调罗遵殿为浙江巡抚。戊寅，王庆云病免，以劳崇光为两广总督。庚辰，
    官文、胡林翼奏多隆阿攻破安徽石牌，击破援贼，获贼目霍天燕石廷玉，得旨嘉奖。
    己丑，傅振邦奏追剿捻匪，败之。甲午，曹澍锺奏石达开围广西省城，萧启江、苏
    凤文会合蒋益澧分途剿击，败之，立解城围。

        冬十月丁酉朔，时享太庙，上亲诣行礼。骆秉章奏贼中投出难民，给予免死护
    照，资遣回籍，原效力者，准其留营，得旨，各省均可照办。戊戌，云南官军克复
    嵩明，阵斩贼首孙汉鼎。庚子，以曾望颜署四川总督，谭廷襄署陕西巡抚。辛丑，
    以袁甲三为钦差大臣，督办安徽军务。以侍郎匡源、内阁学士文祥为军机大臣。癸
    卯，河南捻匪陷兰仪，围考城、通许，扰尉氏，分窜直隶、山东。戊申，命总兵田
    在田帮办傅振邦军务。乙卯，授袁甲三漕运总督。丙辰，胜保克复怀远。江苏官军
    剿六合失利，夺李若珠职。戊午，美使请开潮州、台湾通商口岸。庚申，河南官军
    剿平鄢陵捻匪，西路肃清。壬戌，以明谊为乌里雅苏台将军，景廉为伊犁参赞大臣，
    崇实为驻藏大臣。乙丑，命官文、曾国籓、胡林翼妥筹四路规皖。

        十一月戊辰，滇匪犯叙州，夺万福职，以皁升为四川提督。辛未，何桂清奏，
    探闻英、法明春必来寻衅。恆祺奏英兵续行至粤。诏僧格林沁加意津防。丁丑，贼
    陷浦口，总兵周天培死之，予世职。癸未，特普钦奏俄人在黑龙江左岸占踞五十馀
    屯，请调西丹墨尔根、布特哈兵交那尔胡善训练，联络旗民参夫，有事抵御，从之。
    丙戌，命张芾督办皖南军务。己丑，曾国籓奏韦志俊以池州降。滇匪陷叙州，另股
    陷酉阳、秀山。庚寅，四川官军复筠连、庆符、高县。乙未，户部灾。

        十二月丙申朔，蒋霨远奏石达开纠党十馀万由桂犯黔，将以窥蜀。诏田兴恕剿
    之。戊戌，上诣大高殿祈雪。云南丘北土匪滋事戕官，官军讨平之。庚子，和春奏
    官军攻破江浦贼垒，扬州西界肃清。壬寅，吏部尚书花沙纳卒。丙午，何桂清报英、
    法兵船到沪。以田兴恕为贵州提督。辛未，援黔湘军攻复镇远。庚申，景淳奏请招
    集流民参夫，给地设卡，以助边防，从之。壬戌，袁甲三奏攻克临淮关，得旨嘉勉，
    下部议叙，穆腾阿加都统衔。甲子，祫祭太庙。

        是岁，免直隶、河南、山东、浙江、贵州等省一百五十七州县被灾、被贼额赋
    有差。朝鲜、琉球入贡。

        十年庚申春正月丙寅，上三旬万寿，颁诏覃恩。诏先朝寿节有告祭之礼，升殿
    之仪，本年勿庸举行，外吏、外籓并停来京祝嘏。加恩亲籓，惇郡王奕脤晋亲王，
    贝子奕劻晋贝勒，馀各封赉，及于廷臣、疆臣。戊辰，前宁夏将军托云保卒。己巳，
    解胜保钦差大臣，专办河南剿匪，袁甲三专办安徽。丁丑，瑛棨以迟解京饟降官，
    以庆廉为河南巡抚。己丑，刑部主事何秋涛呈进所纂北徼汇编八十卷，上嘉与之，
    赐名朔方备乘，入直懋勤殿。壬辰，有凤免，以全亮为成都将军，占泰为四川提督。
    甲午，御史白恩佑言津防重大，请预筹后路，以保万全。得旨：“所奏固是，然驻
    兵筹饟，甚觉为难。现在津防周备，可勿庸议。”特普钦奏请召集鄂伦春人入伍。
    从之。扎拉芬泰奏请与俄、廓合攻印度。上曰：“俄非和好也。廓岂英敌？”

        二月丁酉，上御经筵。庚子，以刘源灝为贵州巡抚。袁甲三奏克复凤阳，赐黄
    马褂。辛丑，何桂清奏上海英人经华商开导，索兵费一百万。津约不能更易，入京
    换约。如不见许，即开船北驶。诏僧格林沁严备津防后路。海运漕粮，暂缓放洋。
    丙午，湖南官军克复贵州镇远。庚戌，捻匪陷桃源，上窜清江，庚长退守淮安。壬
    子，援桂湘军克复柳州、柳城，加道员刘坤一按察使衔。甲寅，张芾奏官军复建德，
    匪陷泾县、旌德，连陷太平。己巳，以倭什珲布为礼部尚书，春佑为热河都统。辛
    酉，诏和春分兵援浙。

        三月乙丑朔，袁甲三奏官军复清江。庚子，命提督张玉良统军援浙。丙子，贼
    陷杭州，巡抚罗遵殿死之。越六日，将军瑞昌复其城。重赉瑞昌、张玉良等。以王
    有龄为浙江巡抚。丁亥，上耕耤田。辛卯，浙江官军克复长兴、临安、孝丰。甲午，
    何桂清奏夷船北犯。

        闰三月癸卯，四川官军克复蒲江，贼陷名山。丙午，命曹澍锺督军四川，以刘
    长佑为广西巡抚。丁未，贼陷溧水，连陷句容。以张玉良为广西提督，留苏督军，
    寻令折回杭州。庚申，和春等奏陈玉成率众突犯大营，城贼出而合犯，官军力不能
    支，退守镇江。壬戌，以王梦龄为漕运总督。

        夏四月丙寅，以明儒曹端从祀文庙。癸酉，贼陷丹阳，张国樑死之，和春走常
    州。戊寅，诏直省举办团练。命都兴阿督办江北军务。癸未，诏两江总督何桂清屡
    失城池，褫职逮问。以曾国籓署两江总督。擢兵部郎中左宗棠四品京堂，襄办曾国
    籓军务。乙酉，贼犯常州，和春迎战受伤，卒。以魁玉署江宁将军，会巴栋阿扼守
    镇江。辛卯，贼陷建平，张玉良兵溃于无锡。壬辰，赐锺骏声等一百八十三人进士
    及第出身有差。癸巳，贼陷苏州，巡抚徐有壬死之。

        五月甲午朔，以薛焕为江苏巡抚，暂署总督。己亥，江苏常熟县知县周沐润招
    募沙勇，克复江阴。辛丑，贼陷浙江长兴，围湖州，萧翰庆赴援失利，死之。甲辰，
    曾国籓奏陈三路进兵，规苏保浙，并调沈葆桢差遣。上嘉允之。以东纯兼署四川总
    督。丙午，贼陷吴江、昆山及浙之嘉兴。玉明奏金州、岫岩海口有洋船六十馀停泊，
    劫掠牲畜。庚戌，敕王梦龄督同乔松年开办江北粮台。辛亥，恤殉难在籍侍郎戴熙，
    赠尚书，予世职，建专祠，谥文节。甲寅，命毛昶熙办河南团练，杜办山东团练。
    戊午，李若珠奏薛成良投诚复叛，捕诛之。己未，曾国籓奏随调鲍超、硃品隆进驻
    祁门，鄂军不宜再调。从之。玉明奏洋船到金州海面一百馀艘，文煜奏英、法兵到
    烟台者约有万人，探闻有由海丰大山北犯之说，均下僧格林沁知之。

        六月癸亥朔，敕准巴尔虎旗人一体考试。甲子，英船驶入北塘。丙寅，贼陷青
    浦、松江。己巳，刘长佑奏复庆远，石达开南窜。庚午，瑞昌奏复广德。辛未，万
    寿节，御殿受贺。壬申，大学士彭蕴章罢直军机。命邵灿、刘绎、晏端书、庞锺璐
    各在原籍举办团练。戊寅，王有龄奏在籍道员赵景贤克复湖州。薛焕奏克复松江。
    庚辰，英、法兵登岸，遂踞北塘。裁南河河道总督暨淮海道各官。壬午，僧格林沁
    奏英、法势大志骄，难望议和。得旨，以抚事责之恆福，以顾大局。丙戌，命曾国
    籓为钦差大臣，实授两江总督。己丑，夷人犯新河，官军退守塘沽。命骆秉章驰赴
    四川督办军务。辛卯，手诏僧格林沁曰：“握手言别，倏逾半载。大沽两岸危急，
    谅汝忧心如焚。惟天下大本在京师不在海口。若有挫失，总须退保津、通，万不可
    寄身命于砲台，为一身之计。握管凄怆，汝其勉遵！”敕西凌阿固守天津，瑞麟、
    伊勒东阿赴通州防堵。

        秋七月癸巳，命巴栋阿援金坛。戊戌，大沽砲台失守，提督乐善死之，优血卩
    建祠。庚子，僧格林沁退守通州。辛丑，英人陷天津。浙江贼陷临安、馀杭。四川
    贼陷邛、蒲、新津。甲辰，江苏贼复陷松江。丁未，以崇实署四川总督。己酉，裕
    瑞奏浩罕请依前通商，许之。以常清为伊犁将军。辛酉，金坛陷，知县李淮守三年，
    援兵不至，力竭死之，绅民从死者逾千人。命胜保督马队守通州。

        八月癸亥，洋兵至通州，载垣诱擒英使巴夏礼解京。戊辰，瑞麟等与洋兵战于
    八里桥，不利。命恭亲王奕䜣为钦差大臣，办理抚局。己巳，上幸木兰，自圆明园
    启銮。丁丑，上驻跸避暑山庄。李世忠以擒叛将薛成良擢授江南提督。戊寅，诏曰：
    “江南提督张国樑谋勇兼优，忠义奋发。在军十年，战功卓著，东南半壁，倚为长
    城。本年大营溃散，回援击贼，受伤没水。先后奏报，朕犹冀其不确。迄今数月，
    其为效死捐躯无疑。若使张国樑尚在，苏、常一带，何至糜烂若此。追念荩劳，益
    深怆恻。赠太子太保，入祀昭忠祠，分建专祠。子孙几人，送部录用。”己卯，命
    都兴阿带兵入卫，从官文请也。命玉明、成凯、乐斌、文煜、英桂督兵入卫。辛巳，
    命恆福驻古北口备防，吴廷栋接转文报。壬午，浙江官军克复平湖、嘉善。广东官
    军克复乐昌、仁化癸。未，江苏贼陷常熟。圆明园灾，常嫔薨，内务府大臣、尚书
    文丰死之。庚寅，恭亲王奏请还巴夏礼于英军。薛焕奏劾冯子材赴援金坛，拥兵不
    进，致令城陷。诏薄谴之。

        九月壬辰，命胜保为钦差大臣，总统援军。敕恭亲王奕䜣照会英人，勿修城北
    砲台，速行议约。甲午，英使、法使入城。大学士彭蕴章、尚书许乃普以病乞免，
    许之。己亥，命庆廉、英桂兵驻直备调。辛丑，贼陷宁国，周天受死之。甲辰，命
    左宗棠督办浙江军务。乙巳，抚局成。恭亲王奕䜣奏请宣示中外，如约遵行。许俄
    人驻乌苏里、绥芬。停各省援兵。敕英桂来京。议西巡。戊申，李若珠奏克复江阴。
    辛亥，贼陷徽州，守城道员李元度弃城走。癸丑，直隶、山东、河南贼匪并起，命
    僧格林沁讨之。庚申，恭亲王奕䜣奏洋人退至天津，吁请回銮。

        冬十月辛酉朔，诏天气渐寒，暂缓回銮。以田兴恕为贵州提督。予阵亡提督周
    天受、周天培世职，建祠予谥，附祀道员福咸等。壬戌，以刘源灝为云贵总督，邓
    尔恆为贵州巡抚。甲子，敕文谦、恆祺办理通商事宜，吴廷栋督办防务。以文安为
    湖南提督。以冯子材督办镇江军务。丙寅，恭亲王奕䜣奏换俄人和约，请用御宝，
    从之。辛未，俄罗斯致枪砲。癸酉，敕乐斌、英桂回任。庚辰，以严树森为河南巡
    抚，毛昶熙督办河南捻匪。辛巳，命都兴阿督办江北军务，李若珠副之。以总兵田
    在田接办徐、宿剿匪，淮徐道吴棠帮同办理。

        十一月辛卯，胜保奏以大顺广道联英专办河防，准其奏报，从之。癸巳，翁同
    书奏陈谨天戒，固邦本，收人才，练京营，争形势。得旨：“收人才一条，利少弊
    多。馀留览。”甲午，浙江贼陷新城、临安、富阳。乙未，王梦龄奏剿贼获胜，三
    河肃清，并请节制黄开榜水师，从之。庚子，曾国籓奏鲍超等克复黟县。辛丑，李
    若珠乞养亲，以曾秉忠代之。癸卯，以杭州解严，优赉瑞昌、王有龄等。瑞昌奏陈
    庆端力保浙疆，请加优奖。得旨：“不分畛域，皆尔大吏分内之事。甄叙督抚，出
    自朝旨，非汝所得擅请。”戊申，命成琦会景惇查勘俄罗斯东界。癸卯，浙军张玉
    良攻复严州。甲寅，官文、胡林翼奏陈玉成图犯怀、桐，多隆阿会合李续宜迎剿，
    大败之，杀贼万馀。多隆阿赐黄马褂，李续宜加二品衔。

        十二月辛酉，命西凌阿、国瑞帮办僧格林沁军务。丙寅，命张亮基留办云南军
    务。己巳，始置总理各国通商事务衙门，命恭亲王奕䜣、桂良、文祥管理。以崇厚
    充三口通商大臣，薛焕兼办上海等处通商事务。准旗人学习外国语言文字。己巳，
    以田兴恕为钦差大臣，督办贵州军务。丙子，左宗棠奏督军克复江西德兴、安徽婺
    源，予三品京卿。乙酉，以官文、周祖培为大学士，肃顺协办大学士，沈兆霖为户
    部尚书，硃凤标为兵部尚书。戊子，祫祭太庙。

        是岁，免江苏、浙江、安徽三省额赋逋赋，又直隶、山东、河南、江西、湖北、
    湖南、福建、广西等省四百一州县卫被灾、被贼额赋有差。会计天下民数二万六千
    零九十二万四千六百七十五名口，存仓穀数五百二十三万一千九百二十石四斗六升
    五合一勺。朝鲜入贡。

        十一年辛酉，上在木兰。春正月庚寅朔，上御绥成殿受贺。辛酉，诏二月十三
    日回銮。乙未，曾国籓奏杨载福剿贼，克都昌，解南陵围。田在田奏捻匪犯砀山，
    击走之，加提督衔。丙申，召翁同书来京，以李续宜为安徽巡抚。丁酉，以福济为
    成都将军。辛丑，贼陷孝丰，杭州戒严。壬寅，诏：“纪年开秩，应予特赦，非常
    赦所不原者咸减除之。”癸卯，左宗棠兵复饶州暨都梁。乙巳，恆福以病免，以文
    煜为直隶总督，谭廷襄为山东巡抚，邓尔恆为陕西巡抚，何冠英署贵州巡抚。丁未，
    僧格林沁奏捻匪窜入山东，派队追剿，及于菏泽，失利。得旨：“僧格林沁督带重
    兵，北地倚为屏障。乃以饥疲之卒，追方张之寇，旁无援应，宜其败也。勇往有馀，
    未能持重。尚其汰兵选将，扼要严防，谋定后动，勿再轻进。”戊申，诏袁甲三等：
    “捻匪裹胁良民，未便概行诛戮，可剀切晓谕，设法解散。投诚者免罪，杀贼者叙
    功。并传知李世忠一体招抚。”辛亥，贵州官军克复独山。壬子，翁同书奏陈抚练
    苗沛霖劫扰寿州，跋扈异常。诏李续宜酌办。河南捻匪窜扰东明、长垣。

        二月己未朔，云南官军克复晋宁。壬戌，复置奉天金州水师营。丙寅，诏准山
    东抵还法国教堂地基，并敕直省遇有交涉，即行酌办请旨，勿许推诿。丁卯，张玉
    良军克复江山、常山。庚午，曾国籓奏左宗棠败贼于景德镇，鲍超败贼于石门洋塘。
    壬申，浙军克复富阳。热河朝阳盗匪陷城，命克兴阿剿之。命明谊、明绪会勘俄界，
    英蕴、奎英办理俄人通商。捻匪扑汶河，副都统伊兴阿、总兵滕家胜逆战阵殁。乙
    亥，陈玉成纠合捻匪由英山犯湖北蕲水，诏胡林翼回兵击之。庚辰，诏曰：“前经
    降旨，订日回銮。旬日以来，体气未复。绥俟秋间再降谕旨。”壬午，朝鲜国王遣
    使朝觐行在。温谕止之，颁赐文绮、珍器，及其使臣。癸未，诏挑选兵丁演习俄国
    送到枪砲。甲申，裁撤黑龙江团丁归农。

        三月己丑朔，诏派办约大臣崇纶、崇厚给与全权便宜行事。敕侍郎成琦赴兴凯
    湖会勘俄人分界事宜。予道员联捷四品京卿，办理河防。壬辰，恭亲王奕䜣请赴行
    在祗叩起居。上手诏答之曰：“别经半载，时思握手而谈。惟近日欬嗽不止，时有
    红痰，尚须静摄，未宜多言。且俟秋间再为面话。”丙申，诏皇长子于四月七日入
    学，以李鸿藻充师傅。戊戌，都兴阿奏镇、扬水师船只年久损坏，请饬广东购运红
    单船应用，从之。庚子，命胜保督办直隶、山东剿匪。以贾臻署安徽巡抚。庚戌，
    英、法两国兵退出广东省城。辛亥，以前大学士彭蕴章署兵部尚书。甲寅，浙江贼
    陷海盐、平湖、乍浦，副都统锡龄阿死之。丙辰，广西土匪陷太平府、养利州。

        夏四月己未朔，严树森奏贼犯汝宁，道员张曜击走之。戊辰，山东捻匪、教匪
    连陷馆陶七县。僧格林沁入滕县固守，诏胜保分兵援之。甲戌，诏曰：“朕闻各处
    办捐，有指捐、借捐、砲船捐、亩捐、米捐、饟捐、堤工捐、船捐、房捐、盐捐、
    板捐、活捐，名目滋多，员司猥杂。其实取民者多，归公者寡。近年军锜浩繁，不
    得已而借资民力商力。然必涓滴归公，撙节动用，始得实济。若似此徵求无艺，朘
    薄民生，尚复成何政体。各大臣、督抚，尚其严密稽查，剔除奸蠹，以副朕意。”
    乙亥，左宗棠败贼于乐平。庚辰，山东教匪扑围大名，联捷击走之。癸未，皖贼复
    窜浙江，陷常山、江山，进偪衢州。

        五月癸巳，田在田奏苗练犯符离，敕僧格林沁分兵援之。甲午，邓尔恆被戕于
    曲靖。饬刘源灝查办。以瑛棨为陕西巡抚。庚子，胜保奏克复馆陶。辛丑，命贾臻、
    李世忠帮办袁甲三军务。甲辰，命多隆阿帮办官文、胡林翼军务。乙巳，贼陷浙江
    寿昌、金华、龙游、汤谿、长兴，进陷兰谿、武义。诏催左宗棠赴援。

        六月戊午朔，日有食之。庚申，曾国籓、胡林翼奏：“安庆省城自我军长围，
    逆酋陈玉成率党回援安庆，于集贤关外赤冈岭坚筑四垒。经鲍超、成大吉会合多隆
    阿马队奋力进剿，昼夜轰击。五月初一日，三垒俱降。释去胁从，将长发老贼概行
    正法。其踞第一垒之贼刘沧琳，乘夜潜遁。经鲍超歼于马踏石，馀为水师斩戮殆尽，
    并将刘沧琳验明支解枭示。”得旨嘉奖。布鲁斯亚国换约通商。辛酉，许俄人在库
    伦、恰克图通商。乙丑，钦天监奏八月初一日，日月合璧，五星联珠。得旨，不必
    宣付史馆。甲戌，贼陷浙江遂昌、松阳、永康。丙子，回匪扑扰喀什噶尔。诏景廉
    赴阿克苏防剿。丙戌，浙江官军克复长兴。

        秋七月丁亥，诏每年秋间王公致祭两陵，如遇山水涨发，可在途守候道路通时，
    即行前往。届期不到，由守护之贝勒、公等行礼。甲午，曾国籓奏收复安徽徽州。
    戊戌，予四川阵亡侍卫昭勇侯杨炘建祠。

        辛丑，上不豫。壬寅，上大渐，召王大臣承写硃谕，立皇长子为皇太子。癸卯，
    上崩于行宫，年三十一。十月，奉移梓宫至京。十二月，恭上尊谥。同治四年九月，
    葬定陵。

        论曰：文宗遭阳九之运，躬明夷之会。外强要盟，内孽竞作，奄忽一纪，遂无
    一日之安。而能任贤擢材，洞观肆应。赋民首杜烦苛，治军慎持驭索。辅弼充位，
    悉出庙算。乡使假年御宇，安有后来之伏患哉？

        国学网站独家推出

亦凡公益图书馆(Shuku.net)

下一卷 回目录