                                 志十五  灾异一

        传曰：天有三辰，地有五行，五行之沴，地气为之也。水不润下，火不炎上，
    木不曲直，金不从革，土爰稼■，稼■不熟，是之谓失其性。五行之性本乎地，人
    附于地，人之五事，又应于地之五行，其洪范最初之义乎？明史五行志著其祥异，
    而削事应之附会，其言诚韪矣。今准明史之例，并折衷古义，以补前史之阙焉。

        洪范曰：“水曰润下。”水不润下，则为咎徵。凡恆寒、恆阴、雪霜、冰雹、
    鱼孽、蝗蝻、豕祸、龙蛇之孽、马异、人痾、疾疫、鼓妖、陨石、水潦、水变、黑
    眚、黑祥皆属之于水。

        顺治九年冬，武清大雪，人民冻馁；遵化州大雪，人畜多冻死。十年冬，保安
    大雪★月，人有冻死者；西宁大雪四十馀日，人多冻死。十一年冬，灤河大雪，冻
    死人畜无算。十三年冬，武强大雪四十日，冻死者相继于涂；昌黎、灤州大雪五十
    馀日，人有陷雪死者。

        康熙三年三月，晋州骤寒，人有冻死者；莱阳雨奇寒，花木多冻死。十二月朔，
    玉田、邢台大寒，人有冻死者；解州、芮城大寒，益都、寿光、昌乐、安丘、诸城
    大寒，人多冻死；大冶大雪四十馀日，民多冻馁；莱州奇寒，树冻折殆尽；石埭大
    雪连釂，深积数尺，至次年正月方消；南陵大雪深数尺，民多冻馁；茌平大雪，株
    木冻折。十一年三月，文水大雪严寒，人多冻死。冬，昌化大雪，平地深三尺。十
    五年十一月，咸阳大雪深数尺，树裂井冻。十六年九月，临淄大雪深数尺，树木冻
    死；武乡大雨雪，禾稼冻死；沙河大雪，平地深三尺，冻折树木无算。二十二年十
    一月，巫山大雪，树多冻死；太湖大雪严寒，人有冻死者。二十四年四月，定陶烈
    风寒雨，人有冻死者。二十七年，郝昌大雪，寒异常，江水冻合。二十八年冬，衢
    州大雪，寒异常。二十九年十一月，高淳大雪，树多冻死；武进大寒，木枝冻死。
    十二月，庐江大寒，竹木多冻死；当涂大雪，橘橙冻死；阜阳大雪，江河冻，舟楫
    不通，三月始消；宜都大雪囗树，飞鸟坠地死；竹谿大雪，平地四五尺，河水冻；
    三水大雪，树俱枯；海阳大寒，冻毙人畜；揭阳大雪杀树；澄海大雨雪，牛马冻毙。
    三十年冬，房县酷寒，人多冻死。四十二年春，房县雨雪大寒。五十五年冬，高淳
    大雪盈丈。五十七年七月，通州大雪盈丈。十二月，太湖、潜山大雪深数尺。五十
    八年正月，嘉定严寒，太湖、潜山大雪四十馀日，大寒。

        雍正五年冬，屯留大雪严寒，井冻。

        乾隆五年正月，嵊县大雨雪，奇寒；福山大寒。九年正月，曲沃大寒，井中有
    冰。十三年十二月，上海大寒雨雪。十六年三月，武强大雪，平地深尺许，人畜多
    冻死。二十二年正月，丰顺雨雪大寒，人畜冻毙。二十四年冬，永年大寒。二十六
    年冬，福山大寒，树多冻死；文登、荣成大雪寒甚；娄县大寒，河冰塞路；临朐大
    寒，井水冻；馀姚大寒，江水皆冰。五十七年六月，房县大寒如冬。五十九年七月，
    湖州寒如冬。

        嘉庆元年正月，青浦雨雪大寒，伤果植；灤州大寒井冻，花木多萎；永嘉大风
    寒甚，冰冻不解；湖州大雪，苦寒杀麦；义乌奇寒如冬；桐乡大风雪寒。十二月，
    金华大雪，麦几冻死。三年五月初五日，青浦大寒，厨★皆冰。十年十二月，枣阳
    大雪，结寒冰厚五尺。十九年秋，招远、黄县大寒，海冻百馀里，两月始解。二十
    四年十二月，南乐大雪，平地深数尺，人畜多冻死。

        道光十一年冬，元氏、南乐大雪，井冻，冰深四五尺。十一年十二月朔，抚宁
    大雪，平地深三尺，飞鸟多冻死。二十一年正月，登州府各属大雪深数尺，人畜多
    冻死。冬，高淳大雪深五尺，人畜多冻死；黄川大雪深数尺，经两月始消，民多冻
    馁；罗田大雪深丈馀，民多冻馁。

        咸丰八年七月，大通大雪厚二尺，压折树枝，穀皆冻，秕不收。九年六月，青
    浦夜雪大寒；黄岩奇寒如冬，有衣裘者。十一年十二月，临江府及贵溪大寒，树多
    冻折；蒲圻大雪，平地深五六尺，冻毙人畜甚多，河水皆冰。

        同治元年六月，崇阳大寒。冬，咸宁冰冻奇寒。四年正月十四日，三原大风雪，
    人多冻死；枣阳雨雪连旬，树多冻死。十六日，锺祥、郧阳大雪；汉水冰，树木牲
    畜多冻死。十二年十一月，三原大雪六十馀日，树多冻死。

        光绪二年五月，遂昌奇寒，人皆重棉。

        顺治四年三月，献县、肃宁昏雾，四昼晦。十四年十月二十八日，东阳大雾，
    竟日不散。十五年正月朔，潜江大雾，昼晦。

        康熙元年三月初八日，临榆昏雾竟日。十六年，清河阴雾四十馀日。二十年三
    月，桐乡恆阴。二十二年三月，萧县重雾伤麦。三十年正月，江浦大雾蔽天。四十
    三年八月，庆云昏雾障天。六十一年六月，濰县浓雾如烟。

        雍正二年十二月十五日，掖县大雾。

        乾隆元年十一月二十一日，海阳大雾。二十六年八月初四日，独山州宿雾冥濛，
    近午始霁。三十三年二月十六日，梧州大雾。

        嘉庆元年三月二十六日，宜城昏雾，昼晦。四年十二月朔，蓬莱大雾竟日，气
    如硫磺。十五年正月，荣成大雾。

        道光六年五月，肃州大雾。二十九年正月，云梦昼晦六阅月，天气阴霾。三十
    年正月朔，登州阴雾。

        咸丰元年十二月除夕，泰安、通渭大雾。二年正月二十四日，陵川大雾，昼晦。

        同治元年正月庚寅，青浦大雾，著草如棉，日午始散。二年正月二十四日，陵
    县大雾，昼晦。三月十六日，泾州大雾，通渭、泰安大雾，至四日乃止。六年二月，
    日照大雾。

        光绪十一年，邢台大雾。

        顺治元年四月，栖霞陨霜杀麦。二年八月，垣曲陨霜。六年四月，庄浪陨霜杀
    麦。七年四月，灵台陨霜杀麦。十五年四月，东昌陨霜杀麦。六月，高唐陨霜。十
    六年三月，荣河陨霜杀麦。十七年春穀雨后，岳阳霜屡降；万全陨霜杀麦。

        康熙二年四月二十三日，高苑陨霜杀麦。六月，雒南、商南陨霜三次。三年四
    月二十一日夜，清河风霜★作。二十三日，新城、邹平、阳信、长清、章丘、德平
    陨霜杀麦。二十四日，益都、博兴、高苑、宁津、东昌、庆云、鸡泽陨霜杀麦。十
    一年四月，乐安陨霜杀麦。五月，通州陨霜杀麦。七月，岢岚州、吉州陨霜杀禾。
    十二年正月四日，寿光陨霜杀麦。十四年四月，平度、掖县、莱阳、昌乐、安丘、
    馆陶、滨州、蒲台陨霜杀麦。五月，冠县陨霜杀麦。十五年四月，武强陨霜杀麦。
    十七年春，砀山、颍上、铜山陨霜杀麦。十八年三月，无极陨霜杀麦。十九年四月，
    榆社陨霜杀菽。六月，沂州陨霜。八月，高州大雪。二十一年三月，太平陨霜杀麦。
    二十二年七月，静乐陨霜杀禾。二十三年四月，仪徵、静宁州陨霜杀麦。二十六年
    七月，西宁陨霜。二十七年三月，临潼陨霜杀麦。七月，岳阳陨霜杀禾。二十九年
    三月，商州陨霜。四月，长治陨霜。三十年五月，长治陨霜。八月，武进陨霜杀稼。
    五月朔，平远雨雪。六月，龙川陨霜杀禾。三十三年八月，怀来陨霜杀稼。三十四
    年七月，盂县陨霜杀禾。八月十五日，岚县、永宁州、中★、绛县、垣曲陨霜杀禾。
    三十五年八月，静宁、介休、沁州、沁源、临县、陵川、和顺、延安各处陨霜杀稼。
    三十六年七月，乐平、保德州陨霜杀禾。八月，岳阳陨霜杀禾；沁、涿霜灾。九月，
    龙门大雪；西乡陨霜杀稼。三十七年七月，阳高陨霜杀禾。四十四年三月，砀山、
    湖州大雪。六月，桐乡、湖州大雪；狄道州陨霜杀禾。四十七年二月，鹤庆陨霜杀
    麦。四十八年七月，德州陨霜杀禾。五十年正月，潮阳陨霜。五十六年二月，泾阳
    陨霜杀麦。七月，通州大雪盈丈。五十九年七月，安定陨霜杀禾。八月，德州陨霜
    杀禾。六十年五月，临朐陨霜杀麦。

        雍正元年八月，怀安陨霜杀禾。二年八月，江浦陨霜杀稼。六年七月，甘泉陨
    霜杀禾。八年八月，沁州陨霜杀禾稼。九年八月，沁州复陨霜杀禾稼。

        乾隆四年四月，通州陨霜杀麦。八年七月，无为大雪。八月初一日，东光陨霜
    杀禾。十年七月，广陵陨霜杀禾。十二年六月丙子，苏州雨雪，己卯、庚辰又微雪。
    十三年四月，同官陨霜杀麦。十六年四月，同官陨霜杀麦。九月，龙川陨霜杀禾。
    二十年七月，正宁陨霜杀禾。八月，葭州陨霜杀禾。二十七年七月，会宁、正宁陨
    霜杀禾。二十八年五月，和顺陨霜杀稼。三十一年三月，高邑陨霜。五十一年五月，
    通渭陨霜杀麦。五十二年七月，宣平陨霜杀菽。五十五年三月，平度、邹平、临邑
    陨霜杀麦。四月，范县陨霜杀麦。五十六年三月，寿光、安丘、诸城陨霜杀麦；平
    阴陨霜杀麦，数日后复发新苗。

        嘉庆十年三月，东平、济宁、莘县陨霜杀麦。十三年四月，靖远、乐清陨霜杀
    禾。十四年立夏前三日，江山雨雪。十九年八月，望都陨霜杀稼。二十二年八月，
    涿州、望都陨霜杀稼。二十五年八月，贵阳陨霜杀稼。

        道光十二年四月，诸城陨霜杀麦。七月，望都、宁津陨霜杀禾。十五年四月，
    黄县陨霜杀麦。十八年八月，元氏陨霜杀禾。十九年八月，狄道州陨霜杀禾。二十
    年七月，临朐陨霜杀禾。二十二年四月初八，秦州陨霜杀麦。

        咸丰九年二月，沁源陨霜杀麦。

        同治九年二月，沁源陨霜杀麦。

        光绪二年八月初八日，宁津、东光、临榆陨霜杀禾。十八年四月，化平川陨
    霜。二十八年八月，庄浪陨霜杀禾。

        顺治元年，沙河大雨雹。二年三月，平乐雨雹，大如鹅卵。五月二十四日，武
    乡雨雹，大如鹅卵；南雄雹，拔木。四月，文安大雨雹，伤麦。四年五月，岑溪雨
    雹，大如碗。五年二月，丘县大雨雹。三月，海丰雨雹，小者如鸡卵，损麦。闰三
    月三日，昆山雨雹，大如斗，破屋杀畜。六年六月，临淄大雨雹；寿光大雨雹，平
    地深数尺，木叶尽脱。九月，定远雨雹，伤麦。十月十五日，咸宁大雨雹，所过
    赤地。七年五月，应山大雨雹；信阳雨雹，伤麦。六月，武乡雨雹，其形如刀。八
    年二月十六日，顺德雨雹，大如斗，击毙牛马。五月，丘县大雨雹；汾西雨雹，大
    者如拳，小者如卵，牛畜皆伤，麦无遗茎。七月，黎城雨雹，大如鹅卵。九年四月
    二十三日，潞安雨雹，大如鸡卵，屋瓦俱碎；长治雨雹，大如鸡卵。五月十六日，
    临县雨雹，大如鸡卵，积地尺许；岚县大雨雹，伤禾；胶州雨雹，大如鸡卵。六月，
    临县雨雹，阳曲雨雹，大如鹅卵。十年四月四日，贵池雨雹，大如碗，屋瓦皆碎；
    武宁雨雹如石，杀鸟兽；崇阳雨雹，人畜树木多伤。五月，海宁雨雹，大如鸡卵，
    屋无存瓦，树无存枝；泾阳雨雹，大如拳；永寿雨雹，大如拳，小如卵，积地五寸，
    二日始消，大伤禾稼。十月十日，袁州雨雹，大如栲栳者甚多，有一雹形如杵，长
    可一丈一尺有奇。十一年二月十五，苍梧大雨雹。三月，松滋大雨雹。五月，长乐
    雨雹；汉阳雨雹，大如鸡卵，平地深一尺。六月，雒南大雨雹，积地尺许，人不能
    行。十四年六月初三，猗氏大雨雹；霸、蓟等七州，宝坻等二十一县雨雹。十五年
    三月，宁波大雨雹，击毙牛羊，桑叶尽折；镇海大雨雹。闰三月朔，上虞、龙门大
    雨雹，★忽高尺许，或如拳，有巨如石臼，至不能举，人畜多击死。十六年闰三月
    初四，顺德大雨雹。四月，萧县大雨雹，杀麦。六月，清涧雨雹，大如鹅卵。八月，
    胶州雨雹，伤稼。九月，新河雨雹，伤数十人，至三月始消。十七年四月壬寅，清
    河雨雹，大如斗。十一月，鹤山雨雹，大如鸡卵。十八年正月二十七日，顺德大雨
    雹，伤人畜；揭阳雨雹，大如拳，屋瓦皆碎。三月初六，萍乡雨雹，其状或方或圆，
    或如★，屋瓦皆碎。八月，怀安雨雹，大如鸡卵，厚盈尺。冬，清涧雨雹，大如鹅
    卵，有径尺者，积数尺。

        康熙元年三月二十一，海宁大雨雹；河间雨雹，大如斗。五月，怀安大雨雹，
    人畜有伤；龙门大雨雹；榆社大雨雹，人畜多伤。二年正月二十八，望江雨雹。二
    月，安陆雨雹。三月朔，襄阳雨雹。四月十六日，镇洋大雨雹。六年六月，香河雨
    雹，大如碗，平地深数尺，田禾尽伤，屋瓦皆碎，远近数十里。八月，保安州大雨
    雹，伤人畜；宣化大雨雹，伤禾；怀来大雨雹，伤人畜。七年五月，新安雨雹，大
    如甑，屋舍禾稼尽伤。十二年三月，行唐大雨雹。七月，卢龙雨雹，大如斗。十七
    年三月，连山雨雹，大如拳，击死牛畜。十八年正月，惠州雨雹，大如拳。十九年
    七月，阳曲雨雹，大如鸡卵，有大如硙碾者，击死人畜甚多。二十六年四月，平湖
    雨雹，大如升，小如拳。六月二十四日，文县雨雹，大如鸡卵，割之，内有小鱼、
    松苔。三十三年二月，开平大雨雹。五月，汶上雨雹，大者径尺，击死数人。三十
    四年三月，江夏雨雹，大如豆，中有黑水。三十六年闰三月，黄安大雨雹。四月，
    湖州大雨雹，三十七年正月十六，灵川雨雹，大如鸡卵；安南雨雹，大如拳，麦无
    收。三十九年七月，元氏大雨雹。四十年二月，鹤庆大雨雹。四十二年三月，桐乡
    大雨雹，损菜菽；湖州大雨雹；龙门大雨雹，或如拳、如臂、如首，或长或短，或
    方或圆，积深二三尺，坏民居无算，虎豹雉兔毙者甚多；崖州大雨雹，如霜，著树
    皆萎；蒲县雨雹。四十三年六月，翁源大雨雹；蒲县雨雹，伤禾。七月，定襄雨雹，
    伤禾。四十四年三月，桐乡大雨雹；湖州大雨雹。八月，密云雨雹，伤禾。四十六
    年二月，湖州雨雹。三月初四日，陵川雨雹；琼州雨雹，大如拳。六月，东明大雨
    雹，麦尽伤。四十八年二月初六日，荔浦雨雹，大如鹅卵，积地尺许。夏，大埔雨
    雹，白如茧，积地数尺；江浦、来安雨雹。五月十六日，鸡泽大雨雹，伤人百馀。
    秋，代州雨雹。五十一年五月，解州雨雹；沁源雨雹，大如鸡卵。七月，黄冈雨雹，
    击毙人畜。五十二年三月二十七日，全州大雨雹，屋瓦皆飞。五十三年五月，固安
    西雨雹。七月朔，平大街雨雹，伤禾。五十四年三月，江浦雨雹，大如升，伤麦。
    五十五年夏，新乐雨雹，大如碗；浮山雨雹，大如鸡卵，田禾尽伤；崇阳雨雹。五
    十七年三月，龙川雨雹，大如斗，坏民舍，牛马击毙无算。五十九年六月，鸡泽雨
    雹，大如鸡卵，伤禾。六十年三月，连平雨雹，毁民舍；镇安、慈谿、上虞、馀姚
    雨雹，小者如碗，大者如斗。七月，柏乡大雨雹，如鸡卵，伤禾。六十一年四月，
    平定、乐平冰雹。五月，安丘大雨雹。十一月初十日，香山雨雹。十二月，赣州雨
    雹，大如鸡卵，伤牲畜。

        雍正元年正月，鹤庆大雨雹。三月，融县雨雹。二年五月，福山雨雹，大如鸡
    卵。八月，秦州雨雹，击毙牛马鸟雀无算；东安雨雹，伤稼。三年正月，定州大雨
    雹。三月，昆山大雨雹。夏，长宁雨雹，大如鸡卵，伤鸟兽甚多。四年正月，甘泉
    雨雹，大者如斗，小者如升，屋舍尽毁。三月，吴川雨雹。五月，舒城雨雹，大如
    斗。六年五月，商南大雨雹，损屋舍。七年四月，惠来大雨雹，如鸡卵，伤禾。高
    平、岑溪雨雹，树皆折。七月，静宁州雨雹，大如碗。八年六月，安远大雨雹，击
    毙禽畜甚多。八月，海宁、沁州大雨雹，毁屋舍。十年二月，连州大雨雹，损麦。
    八月，白水雨雹。九月，湖州、桐乡大雨雹。十一年三月，海宁雨雹；桐乡雨雹，
    伤麦。八月，阳信雨雹，大如鸡卵，深三尺馀，田禾尽损。冬，嘉兴雨雹，伤麦。
    十二年三月，无为大雨雹；鹤庆大雨雹；蒲圻大雨雹。四月，湖州雨雹，损麦。

        乾隆元年二月，广州大雨雹。三月，荣经冰；方山大雨雹。五月十七日，青城
    雨雹，大如胡桃。六月，郧西雨雹，鸟兽多击死。七月二十五日，南和大雨雹；平
    乡大雨雹，毁房庐，伤田禾；怀安雨雹，伤禾。九月，长子大雨雹，片片著禾如刈。
    十一月，京山雨雹。三年正月十四日，武宁雨雹，大者重四五斤。四月，白水大雨
    雹，伤麦。四年三月，北流雨雹；富平、临清雨雹，伤禾。四月丙戌，苏州大雨雹，
    损麦；昆山大雨雹，损麦。五年六月，绛县雨雹，伤禾。六年秋，广灵雨雹，伤稼。
    七年三月，毕节雨雹，大如鸡卵。四月，涿州雨雹，大如鸡卵。八年四月初五日，
    安州雨雹，大如鸡卵，深三尺。初九日，昆山大雨雹，损麦。闰四月，高邑大雨雹。
    七月，高苑大雨雹，伤麦。十年五月，涿州雨雹。初八日，青城雨雹，大如酒杯。
    六月丁未，同官雨雹，大如弹；戊午，又雨雹，坏庐舍无算。八月，庆阳大雨雹，
    伤禾。十一年三月，礼县大雨雹。四月，金乡、鱼台、莒州雨雹，大如鸡卵，伤麦。
    五月，曲沃雨雹，大如车轮。十二年六月十一日，高平、文镇大雨雹，伤稼。七月
    二十五日，安化雨雹，伤禾。十三年正月初二日，鹤庆、信宜、象州、恩县、遂安
    雨雹，大如斗，伤麦。四月初四日，上海雨雹，伤麦豆；昆山大雨冰雹，击死人畜
    无算。五月十一日，泰州、通州大雨雹，坏屋。十三日，滕县大雨雹，大如臼，民
    舍损坏无算。六月，乐平雨雹，伤稼。秋，怀来、怀安、西宁、蔚州、保安雨雹成
    灾。十二月，忠州、西乡大雨雹，伤禾。十四年二月初七日，忠州雨雹。四日，太
    平雨雹。六月朔，高邑大风雹。十月，乐平、稷山雨雹，伤禾。十一月，正定府属
    雨雹，伤稼。十五年五月，彭泽大雨雹，重三十馀斤。五月初四日，宜昌大雨雹。
    六月十五日，胶州、滨州大雨雹，伤人畜禾稼。八月戊子，白水雨雹，伤稼。九月，
    郧县、房县大雨雹，伤人畜。十二月，信丰大雨雹。十六年三月，荣成大雨雹。十
    八年四月二日，定番州大雨雹，坏民舍百馀间。二十年三月，黄冈雨雹，长三十馀
    里，大者径尺。四月初三，玉屏大雨雹，坏屋。五月十七日，高平大雨雹，人有击
    毙者。二十一年六月，潮阳大雨雹，周遭二十馀里，禾稼多伤。二十二年八月，即
    墨大雨雹，深尺许。二十三年三月，龙川大雨雹；东湖雨雹，大如卵，积盈尺者十
    馀里。四月二十九日，永平大雨雹，形如★，人有击毙者。五月，中部雨雹，大如
    卵，厚尺许；庄浪、环县大雨雹。六月十六，长子大雨雹，十一日方止。二十三年
    三月，宜昌雨雹，大如卵，积地盈尺。四月，陵川雨雹，大如鸡卵，深盈尺。十一
    月，武宁大雨雹，重五六斤。二十八年十月，罗田雨雹。二十九年二月，庆元大雨
    雹。三十年三月，临邑大雨雹，鸟兽死者相枕藉。六月二十四日，乐平雨雹，伤稼。
    三十一年五月，鄞县冰雹。三十二年五月，邢台大雨雹，深尺许。三十三年四月，
    莒州大雨雹。三十五年五月二十三，东平大雨雹。三十九年二月，乐平雨雹，伤麦。
    五月，黄县大雨雹，厚积数寸。四十年三月十七日，屏山大雨雹。四十二年六月二
    日，寿阳雨雹，深者四尺，浅者二尺，月馀方消。四十三年五月，房县雨雹，或方
    或圆，或如砖，伤人畜无算；合肥大雨雹。四十四年四月，平度大雨雹。五月，黄
    县雨雹，伤麦。四十七年四月戊子，宝鸡雨雹，伤麦。五月，文登大雨雹，伤禾。
    五十年二月二十三，泸溪雨雹。三月，潜江雨雹。五十四年五月初四，洛川大雨雹。
    五十五年二月，荆州大风雹。四月初六，青浦雨雹，大如拳，击死一牛。八月，江
    陵大雨雹。五十六年二月，永安州大雨雹。十月初八日，东光大雨雹。五十七年五
    月三日，泰州大雨雹；莒州雨雹，大如鹅卵，厚三尺，伤禾稼；禹城、陵县、寿光
    大雨雹。七月，黄县大雨雹，伤禾。五十八年三月，武宁雨雹，坏民舍。五十九年
    四月，黄州雨雹，大如★，人畜多击毙。十二日，江山大雨雹。

        嘉庆元年正月，平谷大雨雹，形如鸡卵。四月，邢台雨雹，大者如斗。二年六
    月，中部雨雹，大如卵，小如杏，伤人畜；枝江雨雹，大如鸡卵，鸟兽击伤。十二
    月，云和冰雹，大如斗，屋瓦皆碎。三年四月，宜城雨雹，大如鸡卵。四年四月，
    襄阳大雨雹。五年四月，白河县雨雹，大如鸡卵，深尺馀。五月，滕县雨雹，大如
    碌碡。七月，延安大雨雹，屋瓦皆碎，秋禾无存。六年五月，博兴大雨雹，坏官民
    舍。十年八月，中部雨雹，大如卵，积地五寸。十一年，灤州大雨雹，平地积尺
    许。十二年二月，贵阳雨雹，大如马碲。四月，沂水大雨雹，如杯者盈尺，有大如
    碌碡者。八月，武强大雨雹，有如鹅卵者，屋瓦皆碎，禾叶尽脱；邢台雨雹。十三
    年春，武强大雨雹。十四年四月，蓟州雨雹，伤麦；襄阳大雨雹；荆门州大雨雹。
    六月，南乐雨雹，大如鸡卵。十五年三月，宜都雨雹，伤麦。八月，章丘雨雹；东
    光雨雹。十六年三月，枝江大雨雹。十七年三月，宜都雨雹，禾尽伤。秋，博野雨
    雹，成灾。二十一年四月，栖霞雨雹，伤麦；定远大雨雹，鸟兽多毙。二十二年
    五月，滕县雨雹，平地深半尺，禾黍尽伤。二十三年五月，苏州大雨雹；湖州大雨
    雹。

        道光四年五月，日照大雨雹，伤禾。十月，曲阳大雨雹盈尺。五年四月八日，
    罗田雨雹，损麦豆无数；苏州雨雹。五月，皋兰大雨雹。八月初九，复雨雹。六年
    四月十七，云梦雨雹，大如拳。七年十二月，宣平雨雹，折树碎瓦。十三年五月癸
    未，临朐雨雹，大如马首。秋，博野等十三州县雨雹。十月二十四日，宜城雨雹。
    十四年四月三日，三原雨雹，伤禾。初六，诸城雨雹，伤麦。十六年二月十六日，
    湖州大雨雹。四月二日，光化大雨雹。十七年七月十三日戊子，平谷大雨雹，如鸡
    卵，秋禾尽平，屋瓦皆碎。十八年五月，通渭大雨雹。七月十八日丁巳，灤州雨雹，
    大如卵，秋禾尽损。十九年三月，元氏雨雹，厚尺许。二十年四月，黄安大雨雹，
    伤稼。七月二十六日，随州大雨雹，伤稼。二十一年八月，陵县大雨雹。九月又雨
    雹。二十三年五月二十二日，孝义大雨雹，状如砖，有重数十斤者，人畜触之即
    毙。七月十二日，云和雨雹，大如斗，屋瓦皆碎，损伤人畜甚多。二十五日，安定
    雨雹，大如鸡卵，山巅有径尺者，数日不化。二十六日，随州大雨雹，禾稼多伤。
    二十五年正月，崇阳大雨雹。四月，安丘大雨雹，损麦，三日不消。二十七年春，
    龙川大雨雹。夏，黄岩大雨雹。二十九年四月，应山雨雹，大如拳，鸟雀多击死。
    六月，兴山大雨雹，伤稼。七月，西宁大雨雹。三十年三月，黄冈雨雹，大如瓜，
    小如弹丸，坏稼伤人。

        咸丰元年三月甲子，大雨雹，伤人畜，坏屋宇；怀来大雨雹。五月丙午，东光
    大雨雹，屋瓦皆毁，伤人畜。三年三月，崇仁雨雹，大者如★，小者如拳，屋瓦尽
    毁。四年四月，黄安雨雹，重十馀斤，损麦。九年七月，黄冈雨雹，大如卵。十年
    七月，罗田大雨雹，伤禾无数；麻城雨雹，大如鸡卵，击毙牛马；黄安大雨雹，树
    俱折。十一年十一月，麻城、罗田、宜都雨雹，大如鸡卵，伤禾稼，损屋舍。

        同治元年六月，东湖大雨雹，击毙牛马无算。六月，狄道州雨雹，大如鸡卵，
    禾蔬尽伤。二年五月，元氏雨雹，大如拳，禾稼尽伤，田庐俱损。六月，孝感雨雹，
    大如鸡卵。四年正月十三日，日照大雨雹，伤禽兽；武昌、黄囗、宜都雨雹，大如
    鸡卵。二月，青田大雨雹，损麦。四月，均州雨雹，大如鸡卵，破屋折树。五月，
    房县大雨雹，数百里禾稼尽伤。五年正月，均州大雨雹，积地深数尺。四月，随州、
    江陵大雨雹，损麦。五月，通渭、泰安大雨雹，伤牛马。六年七月，怀来、青县大
    雨雹，秋禾损。九月十六日，高淳雨雹，大如拳，损屋舍。七年三月十八日，黄安、
    江夏大雨雹，鸟兽多击死。八年五月十一日，肥城雨雹，平地深尺许，大如鹅卵。
    八月十三日，灤州大雨雹，阔十五里。九月，泰安大雨雹。九年三月十四日，潜江
    雨雹，大如鸡卵。五月二十三日，阶州大雷电，雨雹如注。十年二月，青田大雨雹。
    四月，上饶大雨雹。五月二十二日，阶州、白马关大雨雹，平地水深数尺，淹毙二
    百馀人。十一年二月，新城大雨雹。三月十一日，嘉兴大雨雹；柏乡大雨雹，重者
    十七斤；湖州大雨雹；景宁雨雹，大如★；青田尤甚。十三年三月，黄冈雨雹，大
    如升，数十里麦尽损。四月乙未，青浦雨雹，有重至十馀斤者。

        光绪元年四月二十二日，邢台雨雹，大如核桃，积地二寸许。二年四月，惠民
    大雨雹，鸟雀多击死。三年四月十五日，沔县雨雹，大如鸡卵。六年夏，均州雨雹，
    大如鸡卵。八年四月十一日，均州雨雹，大如鹅卵，袤百馀里，广十馀里；二十五
    日，复雨雹，灾尤重。八月，皋兰雨雹，大如鸡卵。九年七月初四日，山丹雨雹，
    大如鸡卵。九月初二日，孝义雨雹，大如鸡卵。十年五月二十五日，兴山大雨雹，
    伤稼。八月，灤州大雨雹。十二年五月二十日，庄浪大雨雹，无极大雨雹。十四年
    六月十三日，新乐大雨雹，三十村禾尽损。十五年五月，化平川雨雹如蛙形，伤
    禾稼。十九年五月，狄道州雨雹，大如碗。二十二年九月，南乐大冰雹。二十四年
    四月二十四日，泾州雨雹，大如鸡卵。五月，河州大风雨雹，平地水深三尺。二十
    五年五月初五日，海城雨雹，大如鸡卵，击死牛羊一千有馀。二十六年八月，南乐
    大雷雨雹。三十年七月，山丹大雨雹，伤禾。三十一年七月二十四日，洮州雨雹，
    大如鸡卵，伤禾。

        顺治二年正月初一日，上元大雪雷雨。三年五月初一日，齐河雷火焚孔子庙；
    夏，阳城大雷，人有震死者。十二月初二日，吴川雷鸣，岑溪大雷雨。五年十月，
    揭阳大雷雨霹雳。六年正月十一日，潞安雨雪雷电。五月初九日，石门大雷雨；安
    丘雷击二人。十一月二十五日，镇洋大雷电。七年正月二十七日，震泽大雷电。八
    月，河源雷震大成殿。冬至后二日，解州雷鸣。十二月除夕，上元大雪雷电。九月，
    泾阳雷震，十月朔，雷；江阴雷；萧县雷。十二月二十八日，胶州雷。除夕，昆山
    雷，临邑雷震。九年正月朔，黄陂震雷大雪，蕲水震雷大雪，应山大雷电。二月二
    十六日，石门雷震死三人。十月十五日，杭州大雷电。十六日，揭阳雷大震。十一
    月十四日，上海大雷，凡震三次；青浦雷。十二年九月，震泽雷电大雨。十月二十
    五日，香山雷鸣；二十七、二十八日，复鸣。十二月十三日，遂安雷震柏山庵。十
    三年二月二十九日，锺祥震雷。十月，安丘雷震大雨。十四年正月十四日，辽州雷
    电大震。十一月十一日，永安州大雷电。十八日，杭州大雷电，铜陵雷。三十日，
    咸宁大雪雷电。十五年十一月，咸阳大雪雷鸣。十六年十二月，高淳大雷。十七年
    十一月，鹤山大雨雷电。十八年正月十七日，阳信、海丰大雷。

        康熙元年二月，鹤庆雷鸣。三年正月，通州迅雷达旦，望江雷击南城楼。五年
    十二月，封州雷鸣。六年正月，南乐迅雷。十二月，开平大雷雨，凤凰洲雷鸣，揭
    阳雷，澄海雷鸣，钦州雷电。七年八月，平远州雷击右营守备署。八年二月十四夜，
    思州雷火起大成殿北角。十一月，西充大雷电。十二月，黄岩大雷。九年正月，乌
    城大雷电。十二月，苏州雷电。七月，东阳大风雨雷电。十二年正月初六日，富阳
    大雷电。十月十四日，贵州雷，东流大雨。十月，婺源雷震儒学櫺星。十二月，雷
    震孔子庙戟门。十三年正月，苏州雷，青浦雷，嘉定震雷自四鼓达旦。十二月除夕，
    桐乡雷电交作。十六年正月初一日，湖州雷震大雪。十七年正月，巢县雷。十八年
    正月朔，苏州震雷，沛县雷。十九年正月朔，苏州雷。二十年正月，宿州雷雨雹。
    二十一年正月，宿松雷电。二十二年正月，解州雷电，石门雷电。二十三年正月，
    丹阳雷电雨雪，含山大雷电，兗州雷震。二十四年正月十七日，巢县雷。二十五年
    十一月，信宜雷鸣。二十八年正月，沛县雷电。十一月初九日，义乌大雷电。十二
    月十六日，巢县大雷。三十一年正月，武进雷电。三十三年正月初十日，巢县雷。
    十二日，琼州雷鸣。十四夜半，莱县大雷电。十二月，青浦雷电大雨。三十四年正
    月初一日，琼州雷。三十六年正月初一日，昆山雷，青浦雷。三十七年十二月除夕，
    开平雷鸣。三十八年十二月初三日，吴川雷大震，次日又震。三十九年正月，解州
    雷。四十二年十二月，湖州雷。四十三年正月二十日，苏州雷鸣。十一月二十八日，
    钦州雷鸣，揭阳雷鸣。十二月，澄阳雷鸣，普宣雷鸣。四十五年正月，巢县大雷。
    四十九年正月初七日，香山雷鸣。十一月二十一日，景宁雷鸣。五十年十一月，大
    埔雷。十二月，阳春雷鸣。除夕，平乐雷电霹雳，骤雨达旦。五十三年十二月，泾
    州大雷电，福山大雷雹，湖州雷鸣。五十四年正月朔，大埔雷鸣。十一月，阜阳雷
    鸣。五十五年十月，通州雷。十一月，铜陵雷震。五十六年正月，湖州雷。十月二
    十五日，香山雷鸣。五十九年七月，南笼大雷雨。九月，通渭县暴雷，震死一人。
    六十年十一月，潮阳雷鸣，岑溪雷鸣。六十一年十一月，顺德大雷，广宁雷电。十
    二月，钦州雷电大作，风雨暴至，吹塌城垣二十馀丈；阳春大雷雨，揭阳雷鸣，澄
    海雷鸣。

        雍正十二年二月初八日，蒲圻大雷电。十月，揭阳雷鸣。

        乾隆元年三月，邢台雷震府学奎星楼，海阳震雷霹雳。二年十一月，赣县大雷
    电。十二月二十五日，普宁雷鸣。九年二月十一日，昆山雷击马鞍山浮图末级。十
    月十五日，岐山雷电风雨。十年四月十五日，横州雷击大成殿西柱。十二年四月二
    十五日，顺潭村狂风迅雷大作，树木尽拔，倒屋二千馀间，压毙三十馀人。十月朔，
    胶州雷。十三年十二月初八日，上海大雷。十四年十二月，信丰大雷电雨雹，毕节
    大雷电。十六年十月，平度、海盐震雷。十七年五月十一日，长子大风雷。十一月
    二十七日，揭阳雷鸣。十八年十二月，宜都大风雨雷电。二十年正月，赣榆大雷电
    雨雪。二十二年除夕，龙川雷鸣。二十四年十一月十一日，荆门州大雷。二十八年
    十月初四日，武进大雨雷电。三十五年十二月，嘉善雷电。三十六年十二月戊寅，
    苏州大雷电，湖州雷电。三十九年十月，阳湖大雷。四十年十一月初六日，房县大
    雷电。四十六年十二月十二日，桐乡雷电。五十五年十二月二十四日，黄岩大雷雨，
    苏州大雷电。除夕，云梦大雪大雷。五十七年十二月乙巳，南陵雷电交作。五十九
    年十二月，江山大雷电。

        嘉庆六年正月，阳湖雷。七年正月十七日，东光雷电。十年十一月，滕县大雪
    闻雷。十九年十二月，滕县雨雪闻雷。二十年二月，湖州雷电大雪。二十三年二月，
    金华雷电。

        道光三年正月十四日，湖州雷。二月十五日，监利大雷。五年冬至后一日，章
    丘雷。七年十二月，湖州大雷雪。十二月，崇阳大雨雷电。十二年十二月，丽水雷
    电大雪。十三年十二月，宜城雷电雨雹。十八年十月，太平大雷。十一月二十九日，
    云梦大雷。十二月除夕，湖州大雷电；青浦大雷电；随州大雷。十九年正月，湖州
    大雷，枣阳雷鸣，云梦雷鸣。十二月，文登大雷。除夕，靖远雷电大雨。二十年正
    月十六日，武定大雷震。二十一年正月三十日，定远雨雪雷鸣。二十二年冬至夜，
    滕县雷鸣。二十三年十月，应城雷电。二十四年十月，崇阳雷。十二月，鄱阳大雨
    雷电，丽水雷电，即墨雷电。二十五年正月，崇阳大雷电。七月，榆林雷震。二十
    六年五月二十五日，滕县雷火焚城南楼，贵阳雷。二十七年冬，武昌雷震，黄冈大
    雷。二十九年六月，武昌雷震。

        咸丰二年八月，崇阳雷鸣。四年正月十三日，平乡雨雪雷鸣。十月初六日，应
    山雷。八年十一月二十三日，南安雷震。十一年十月初一日，东光雷电。十一月十
    二日夜，宜都大雷。

        同治元年冬，方山雷震北峰塔。二年正月初十日，定远雷鸣。三年正月，青
    浦雷。四年正月十三日，平乡雨雪雷鸣，震教堂；东光大雨雪雷电；永嘉大雷电；
    太平雪中闻雷；武昌震雷；黄冈震雷；随州雷电；麻城震雷；枣阳大雨迅雷；陵县
    大雷电；日照大雷电；房县雷；曹县大雷电；菏泽大雷电。五年正月初八日，均州
    雷电，郧县大雷电，房县雷。十四日，孝义大雪雷电。十一年十一月，临榆大雨
    雷震。

        光绪元年八月甲戌，青浦雷震南门塔。五年十一月十五日，京山大雷雨，安陆
    大雷电；夜，蕲水雷电四次。八年八月二十八日，玉田大雷，自二更彻夜。十一年
    十月二十日，东光闻雷。十二年十一月二十八九两夜，德安大雷。十三年正月，德
    安大雷而雨。

        顺治八年二月，柴胡塞出大鱼，长十丈馀，形似海★。

        康熙元年正月朔，台州见二巨鱼★于江内，三日，其一死，肉重四百馀斤。三
    年三月，莱阳羊圈口潮上巨鱼，长六丈馀，声如雷，旋死。五年三月三日，绥德州
    天雨鱼。十一年，海康鲸鱼入港，长五丈，阔二丈，以千人拽之岸。十五年十二月，
    海盐有大鱼，长十丈馀，形如车轮，头似马首。二十一年六月，綦江县雨鱼。二十
    二年四月，海宁海滨有鱼长二十馀丈，无鳞，有白毛，土人呼之为海象。二十六年
    四月，文县雨鱼。三十四年七月，嘉定有二巨鱼★于海，声如雷，其一死者虎首人
    身，长丈馀，腥闻数里。四十二年八月，青浦龙安桥下有二大鱼上游，形如船，旁
    有小鱼无数。四十七年二月初，台州有巨鱼至中津桥，向人朝拜，十二日随潮而逝。

        乾隆五年，黄县海出大鱼六丈，其骨专车四。十三年，涪州弹子溪巨鱼见，长
    约丈馀，相传岁歉则上，是岁果大荒。二十六年三月二十三日，平湖海滨来一大鱼，
    其声如牛，长六丈七尺，径一丈四尺。

        咸丰四年五月，黄岩有巨鱼数十入内港，色黄如牛，大者重五六斤。六年六月，
    平湖金门山一鱼死海滨，取得一齿，形如★，重十三斤。十一年，平湖鲤鱼数十头
    从空飞过。

        顺治三年七月，延安蝗；安定蝗；栾城蝗，蔽天而来；元氏蝗，初蝗未来时，
    先有大鸟类鹤，蔽空而来，各吐蝗数升；浑源州蝗。九月，洪洞蝗，宣乡蝗。四年
    三月，元氏、无极、邢台、内丘、保定蝗。六月，益都、定陶旱蝗，介休蝗，山阳、
    商州雹蝗。七月，太谷、祁县、徐沟、岢岚蝗；静乐飞蝗蔽天，食禾殆尽；定襄蝗，
    坠地尺许；吉州、武乡、陵州、辽州、大同蝗；广灵、潞安蝗；长治飞蝗蔽天，集
    树折枝；灵石飞蝗蔽天，杀稼殆尽。八月，宝鸡蝗，延安蝗，榆林蝗，泾州、庄浪
    等处蝗。九月，交河蝗，落地积尺许。五年五月，衡水蝗。六年三月，阳曲蝗，盂
    县蝗。五月，阳信蝗，害稼。六月，德州、堂邑、博兴蝗。七年七月，太平、岢岚
    蝗，介休、宁乡蝗。十年十一月，文安、府谷蝗。十三年正月，徐海蝗。三月，玉
    田大旱蝗。五月，定陶大旱蝗。七月，昌平、密云、新乐、临榆蝗，灤河蝗，东平
    蝗。冬，昌黎大雨蝗。十五年三月，邢台、交河、清河大旱蝗，害稼。

        康熙四年四月，东平、真定、日照大旱蝗。五年五月，萧县蝗；任县飞蝗自东
    来蔽日，伤禾；日照、江浦大旱蝗。六年六月，杭州大旱蝗；灵寿、高邑大旱，蝗，
    害稼。八月，东明、灤州、灵寿蝗。八年八月，海宁飞蝗蔽天而至，食稼殆尽。九
    年七月，阳囗大旱蝗，食稼殆尽。丽水、桐乡、江山、常山大旱蝗。六月，宁海、
    天台、仙居大旱蝗，定陶大旱蝗，虹县、凤阳、巢县、合肥、溧水大旱蝗。七月，
    全椒、含山、六安州、吴山大旱蝗，济南府属旱蝗害稼，丽水蝗，桐乡、海盐、淳
    安大旱蝗，元城、龙门、武邑蝗。十一年二月，武定、阳信蝗害稼。三月，献县、
    交河蝗。五月，平度、益都飞蝗蔽天，行唐、南宫、冀州蝗。六月，长治、邹县、
    邢台、东安、文安、广平蝗。定州、东平、南乐蝗。七月，黎城、芮城蝗，昌邑蝗
    飞蔽天，莘县、临清、解州、冠县、沂水、日照、定陶、菏泽蝗。十六年三月，来
    安蝗，三河、内丘蝗。十八年正月，苏州飞蝗蔽天。夏，全椒蝗。七月，宁津、抚
    宁、五河、含山蝗。二十一年，信阳、莒州蝗。二十三年四月，东安蝗，永年蝗。
    二十五年春，章丘、德平蝗。六月，平定、无极、饶阳、井陉蝗。二十六年，东明、
    ★城蝗。二十九年五月，临邑、东昌、章丘蝗。七月，平陆、武清蝗。三十年五月，
    登州府属蝗。六月，浮山、翼城、岳阳蝗，万泉飞蝗蔽天，沁州、高平落地积五寸，
    乾州飞蝗蔽天，宁津、邹平、蒲台、莒州飞蝗蔽天。七月，昌邑、濰县、真定、卢
    龙、平度、曲沃、临汾、襄阳蝗，平阳、猗氏、安邑、河津、蒲县、稷山、绛县、
    垣曲、中部、宁乡、抚宁等县蝗。三十一年春，洪洞、临汾、襄陵、河津，夏，浮
    山蝗。三十三年五月，高苑、乐囗、宁阳蝗。三十六年，文安、元氏蝗。三十八年，
    遵化州、晋州、卢龙、抚宁蝗。三十九年秋，祁州、卢龙、抚宁蝗。四十三年，武
    定、滨州蝗。四十四年九月，密云、卢龙、新乐、保安州蝗。四十六年，邢台、肃
    宁、平乡蝗。四十八年秋，昌邑、卢龙、昌黎蝗。五十年夏，莘县、邹县、庐州蝗。
    五十三年秋，沛县、合肥、庐江、舒城、无为、巢县蝗。五十七年二月，江浦、天
    镇蝗。五十九年，胶州、掖县蝗。

        雍正元年四月，铜陵、无为蝗，乐安、临朐大旱蝗，江浦、高淳旱蝗，栖霞、
    临朐蝗。三年冬，海阳、普宣蝗。十三年九月，东光、获鹿、蒲台蝗。

        乾隆三年六月，震泽、日照旱蝗。四年六月，东平、宁津蝗。五年八月，三河
    飞蝗来境，抱禾稼而毙，不为灾。九年七月，阜阳、亳州、滕县、滋阳、宁阳、鱼
    台蝗。献县、景州蝗。十三年夏，兰州、郯城、费县、沂水、蒙阴旱；诸城、福山、
    栖霞、文登、荣成蝗；高密、栖霞尤甚，平地涌出，道路皆满。十五年夏，掖县飞
    蝗蔽天。十六年六月，诸城、交河、祁州蝗；河间蝗，有鸟数千自西南来，尽食之。
    十七年四月，柏乡、鸡泽、元氏、东明、祁州蝗。七月，东阿、乐陵、惠民、商河、
    滋阳、范县、定陶、东昌蝗。十八年秋，永年、临榆、乐亭蝗。二十年六月，苏州
    大雨蝗。二十三年夏，德平、泰安蝗，有★鸟食之，不为灾。二十四年夏，高邮大
    旱，蝗集数寸。二十八年三月，临邑、静海、灤州、文安、霸州、蒲台飞蝗七日不
    绝。二十九年夏，吴川大旱，蝗损禾；东昌、安丘蝗。三十年三月，黄安、宁阳、
    滋阳蝗。三十三年七月，武清、庆云蝗。三十七年二月，景宁飞蝗蔽天，大可骈三
    尺；淄川、新城蝗；凤阳旱蝗，三十九年二月，安丘、寿光、沂水蝗。八月，文登
    蝗。四十三年三月，黄安、南陵旱蝗。九月，武昌蝗；江夏县、潜江大旱蝗。四十
    九年冬，济南大旱蝗。五十年六月，日照县大旱，飞蝗蔽天，食稼；苏州、湖州、
    泰州大旱蝗。五十一年五月、七月，房县、宜城、枣阳、阳春旱蝗；罗田、麻城大
    旱蝗。五十二年四月初二日，麻城蝗，积地寸许。七月，黄冈、宜都、麻城、罗田、
    荆门州蝗。五十三年六月，平度县大旱，飞蝗蔽天，田禾俱尽。五十六年六月，宁
    津、东光大旱，飞蝗蔽天，田禾俱尽。五十七年五月，武城、黄县、高唐旱蝗。五
    十八年春，历城旱蝗，有蟲如蜂，附于蝗背，蝗立毙，不成灾。七月，安丘、章丘、
    临邑、德平蝗。

        嘉庆七年，蓬莱、莘县、高唐、邹平、诸城、即墨、文登、招远、黄县蝗。十
    年春，博兴、昌邑、诸城蝗；临榆蝻生。夏，滕县飞蝗蔽天，食草皆尽。秋，昌邑
    蝗，食稼；宁海蝗。十九年，菏泽、曹县、博兴蝗。

        道光三年，莘县、抚宁蝗。四年，东平、清苑、望都、定州蝗。五年七月，清
    苑、定州飞蝗蔽天，三日乃止；内丘、新乐、曲阳、长清、冠县、博兴旱蝗。六年
    二月，灤州、抚宁蝗。十四年五月，潜江、枣阳旱蝗，云梦旱蝗。十五年春，黄安、
    黄冈、罗田、江陵、公安、石首、松滋大旱蝗。五月，均州、光化蝗。七月，滨州、
    观城、钜野、博兴、穀城、应城蝗。八月，安陆、玉山、武昌、咸宁、崇阳蝗；黄
    陂、汉阳大旱蝗。十六年夏，定远蝗，紫阳蝗，宜都、黄冈、随州、锺祥旱蝗。七
    月，穀城、郧县、郧西蝗。十七年春，应城蝗蝻。五月，郧县旱蝗；秋，复旱蝗。
    十八年夏，郧县蝗，应山大旱蝗，博兴旱蝗。八月，东光蝗，不为灾。十九年九月，
    应山蝗。二十三年三月，郧西旱蝗。二十五年七月，光化、麻城蝗。二十七年夏，
    应城蝻生，元氏旱，霑化蝗。十月，临邑蝗。

        咸丰四年六月，唐山、灤州、固安、武清蝗。五年四月，静海、新乐蝗。六年
    三月，青县、曲阳蝗。六月，静海、光化、江陵旱蝗，宜昌飞蝗蔽天，松滋蝗。八
    月，昌平蝗，邢台蝗，香河、顺义、武邑、唐山蝗。七年春，昌平、唐山、望都、
    乐亭、平乡蝗；平谷蝻生，春无麦；青县蝻★生；抚宁、曲阳、元氏、清苑、无极
    大旱蝗；邢台有小蝗，名曰蠕，食五穀茎俱尽；武昌飞蝗蔽天；枣阳、房县、郧西、
    枝江、松滋旱蝗；宜都有蝗长三寸馀。秋，咸宁、汉阳、宜昌、归州、松滋、江陵、
    枝江、宜都、黄安、蕲水、黄冈、随州蝗；应山蝗，落地厚尺许，未伤禾；锺祥飞
    蝗蔽天，■数十里；潜江蝗。八年三月，抚宁、元氏蝗蝻生。六月，均州、宜城蝗
    害稼，应城飞蝗蔽天，房县、保康、黄岩蝗害稼。秋，清苑、望都、蠡县、归州蝻
    ★生。十月，黄陂、汉阳蝗。十一月，宜都、松滋蝗。十年六月，枣阳、房县蝗。

        光绪三年夏，昌平、武清、灤州、高淳、安化旱蝗。秋，海盐、柏乡蝗。四年
    九月，灵州蝗。七年六月，武清蝗。七月，临朐蝗。八年春，玉田蝻生。九年夏，
    邢台蝗。十七年三月，宁津旱蝗伤稼。三十三年五月，山丹蝗。

        顺治五年，杭州民家★生三耳八足；蒙阴县民家★产象，旋卒。九年八月，香
    山寺前★生二人头，只眼，头上一角，人身★足，无毛。

        康熙元年八月，天门民家★生一豕，一身、二首、八蹄、二尾。十二年九月，
    揭阳民家★产麒麟。十八年二月，栖霞民家★生异兽，旋毙。五十一年，深泽县民
    家豕生子，大物，大倍别子，色白，无毛，二目骈生顶上。

        雍正五年，博山民家★产象，长鼻，白色。

        嘉庆十年，乐清民家豕生象。十八年，黄岩民家豕生象。

        同治三年，新闰民家豕生象，未几即毙。

        光绪元年，豕生象，色灰白，无毛。十三年，皋兰民家豕生一象。

        顺治六年十一月，仪徵有四龙见于西南。十一年，淶水县兴云寺梁上有蛇，身
    具五彩，十日后变为白色；六月十五日，狂风骤雨，霹雳不绝，殿中若有龙★，及
    霁，蛇乃不见。

        康熙元年七月二十九日，嘉兴二龙起海中，赤龙在前，青龙在后，鳞甲发火，
    过紫家埭，倒屋百馀间，伤一人；九月初九夜半，火龙见。二年四月十六日，崇明
    龙见；三台东南出一蛇，长数丈，腰围约三尺，身有鳞甲，赤光。三年五月二十一
    日，京山龙见，鳞甲俱现。七月朔，镇洋大风海溢，有龙下麋场，伤数人。八月初
    四日，天晴无云，黄龙见于东南。七年七月，咸宁有龙游于县署前，雨霁，不能升
    跃，市人系其颈以游于市。十二年六月，深泽马铺民家龙起，大风雨，破壁而去。
    十二月十八日，丹阳见两龙悬空，移时始去。十三年夏，永嘉龙见；万载大水，龙
    出。十七年六月，咸宁大墓山有龙突现头角，三日，鳞甲晃如赤金，白昼飞腾，穿
    山为河，伤民畜。十八年十月十五日，镇洋龙见于东南。二十一年十月，青浦、兴
    化龙见。二十六年六月，黄县龙昼见于硃家村，烟雾迷濛，火光飞起。三十六年三
    月，毕节龙见赤水河。四十年八月，独山州南羊角村有龙见。四十一年六月初九日，
    鰲泉有白龙跃于平地，飞去。四十五年五月初六日，金山之岩有龙出，金光闪烁。
    四十七年，灵州井中有龙，时见其首尾，数日，忽大雨霹雳，腾空而去。六十年六
    月，金坛学宫前悬一龙，腥气逆鼻，焚香祷之，腾空而去。七月十三日，南笼大雷
    雨，龙见于城西。

        雍正二年七月，北流飞龙见。十二月，木门海子起烟雾，有蛟龙飞出之状。五
    月，横州有龙起。七年春，安定文苇塔见一龙腾空而去。九年四月，安南有龙见于
    东北。六月，青浦龙见于沙滩。

        乾隆二年二月，潮阳白龙见。三年正月，枝江龙见于城西。九月，青浦龙★于
    泖，自西南至东北入海。五年五月，高邮大风，有白龙舞空中，鳞甲俱现。六年六
    月十三日，昆山东乡设网村有白龙扌卷去民房十七家。二十五日，席家潭有白龙扌
    卷去周家庄大舟★二人，坠巴城镇三里岸渚，复扌卷去镇民盛某，掷地，身无恙。
    九年六月十二日，浮山有龙飞入民间楼舍，须臾烟起，楼尽焚。七月壬辰，建□天
    顿黑，有白龙尾垂二丈馀。十二年八月，高州龙见于小华山。十四年七月初五日，
    高淳龙起于永丰圩下，首尾鳞甲俱现。十五年七月，正宁秦家店有龙破屋而升，俄
    大雷雨。十九年秋，济南巨治河有龙★。二十年五月二十日，澄海狂风骤雨，有双
    龙自东而来，由蓬州所东门经过，★倒城垣五十七丈，民房三百馀间，有压毙者。
    二十一年六月，招收、龙井地方有龙自空冉冉而下。二十六年五月二十七日，葭州
    赤龙见于张体两川围中。六月初七日，高平火龙见于石末村。七月十四日，泰安蛟
    起夏辉村西河，高二丈，彩色灼烂，横飞东南，风云随之。二十九年四月十三日，
    天门乌龙见，头角爪甲俱现。四十三年三月，安丘龙见。四十六年八月十二日，莒
    州★龙见于吴山东北。五十五年五月，定海舟山龙起，漂没田庐，淹毙人口；越三
    日，龙斩三段，尾不见，其鳞巨如葵扇。五十六年六月，莒州赤龙见于龙王峪，先
    大后小，长数丈，所过草木如焚。六十年春，青浦有白龙自东至金泽镇南，去地祗
    三四尺，所过屋瓦皆飞。

        嘉庆六年，东湖修孔子庙，见白龙乘风飞去。九年，曲阳济渎河水暴发，见龙
    车数乘涉水而没，水退。十四年五月，有龙戏于瑞州城隍庙江均河，水立丈馀。二
    十年六月，黄冈柳子巷蛟起，伤一百四十馀人，冲没田宅无算。二十一年六月，蛟
    见于婴武水。

        道光四年七月，麻城龙见于月望岩。五年七月甲辰，武进龙见于芙蓉湖。六年
    六月初五日，宜都蛟起，坏民居，溺人无算。七年五月初十日，房县汪家河水溢，
    蛟起，坏民田无算。九年十一月二十二日，滕县见青龙，长约数十丈，鳞甲俱现。
    十年六月，松滋城原寺出龙，过洋州上升。七月十二日，永嘉起蛟，裂山而出，漂
    没田庐，淹毙人畜无算。十六年七月甲申，武进有龙陷地成潭。二十八年五月，监
    利龙见于洪湖。七月二十三日，太平五龙同见空中，是夜飓风大作。

        咸丰二年五月十七日，枝江天无片云，有白龙降于瓦★湖，蜿蜒行数里，忽腾
    去。三年七月初七日，西乡白龙见，长数十丈。七月十五日，黄陂龙见于聂口，鳞
    甲宛然，拥船只什物于空中。十一月，西宁西纳川降★龙，臭闻数里。五年七月二
    十三日，石首风雷大作，顷之二龙接尾而上。六年五月，鄱阳县两头蛇见。七年五
    月初八日，来凤县曾氏塘风雨骤至，有物长丈馀，乘风入塘，形似牛，身备五色，
    目灼灼有光，水喷起。八年六月十七日，云梦有龙入城，坏庐舍无数，绕城东北去。
    十年三月，麻城龙见。五月，松滋天鹅塘出龙，行陆地，所过禾稼尽偃。十一年冬，
    平湖有二龙★于海。

        同治三年，苏州有龙★。四年正月，宜城龙见于芳草洲。六年五月初五日，高
    淳见三龙。十年三月二十二日，湖州有龙★，狂风骤雨，拔木覆舟。五月十二日，
    高淳龙见。七月底，城有蛟起于井中。

        光绪十九年正月，灵台龙见于井中。二十一年十月，大通龙见于惠广寺。

        顺治十年四月，吴川有山马二：一渡石堑，一自城东南角入。

        康熙三年七月，毕节民家马生驹，五足。五年六月，孝丰有马见于鱼池乡之安
    市，毛鬃如凡马，背有肉鞍，往来田间，月馀不知所终。十五年五月，南乐生员赵
    豪马生双驹，一牝一牡。二十六年，平远州民家马产双驹。

        雍正八年二月，江津县民家马产双驹。

        乾隆二十一年夏，丰顺汤坑寨有白马成队，夜出食禾，驱之不见。

        道光二十九年二月，定州中谷村民家白马产二青骡。

        同治元年，西宁镇海营骡马同胎而生。

        顺治八年，歙县民吴全妻吕氏一产四男。

        康熙元年，莱阳民徐维平妻生男四目、四手、四足。十一年，晋州民郭好刚妻
    冯氏一产四男。十三年，东阳民某姓兄弟，其妇俱孕，及产，一产★鱼，鱼头蛇身；
    一产獼猴，手爪俱备。十六年，毕节民彭万春女七岁出痘，及愈，变为男。十七年
    春，清河民家生子无首，两目在乳，口在脐，殆形天类欤？二十五年五月，忠州民
    雷氏女化为男，后为僧。三十二年，德州民王邦彦妻一产四男。三十四年，长治民
    张自富妻王氏一产三男。三十七年，保安州民岳戍妻李氏一产三男。三十八年，潞
    城民常通妻一产三男。三十九年，湖州陆氏妇产一男，两首四臂。四十一年，西宁
    县贾文举妻一产四男。四十四年夏，石首县民张若芝妻一产三男。四十六年，吴县
    民谭某家女子化为丈夫。五十三年，广元民妇产二蛇，无恙；莱阳县民高万言妻一
    产四男。五十四年六月，东平州民孙子芳妻一产三男。五十六年，东流民檀上元妻
    洪氏一产三男；颍上民张某妻一产三男。五十七年，信阳州民邢序妻一产三男。五
    十八年，兴化县民赵自显妻一产三男；赵城民贾则宜妻一产三男。五十九年，邯郸
    民王某妻一产三男。六十一年，钜野县民史★妻一产三男。

        雍正元年，郫县民某妻一产三男，青州民李福奎妻一产二男一女，高密民刘巨
    卿妻一产三男，巢县民马少步妻庞氏一产三男。二年秋，南陵民毛起美妻一产三男，
    汾阳民贾三聘妻一产三男，简州民王之佐妻一产三男。三年二月，齐河民甄养武妻
    一产三男，潞城民秦述贤妻郭氏一产三男，襄垣民郝世惠妻武氏一产三男，阳城民
    张国泽妻刘氏一产三男。四年，陶县民徐来振妻一产三男，襄陵县民栗星奇妻一产
    三男。五年，东河县民刘虎妻一产三男，阳城民李珍妻一产三男。六年，定兴县民
    任万通妻、榆次民刘志龙妻俱一产三男，东山村民家产妇生鱼，亭山县民田禹妻一
    产三男。七年，钱塘县民邵学桂妻吴氏、天台县民褚伯贤妻刘氏、萧山县民高耀妻
    俱一产三男，新建县民周义士妻夏氏一产三男，彭泽县民罗翰声妻宋氏一产三男，
    合肥民龚绍衣妻陈氏一产三男，安邑县民冯维明妻薛氏一产三男，施县民王进禄妻
    崔氏一产三男。八年，商县民孙作圣妻一产三男，黄县民高从义妻一产三男，钱塘
    县民杨大成妻严氏、遂安县民洪文锡妻毛氏俱一产三男，壶关民某妻李氏一产四男，
    崇阳县民孙文林妻王氏一产三男，兴安民龚章纯妻一产三男，临海县民项如茂妻林
    氏、镇海县民陈道才妻应氏俱一产三男。十年，洪洞县民许元生妻郑氏一产三男，
    赵玉锡妻章氏一产三男，介休民燕居宇妻武氏一产三男，陵川民秦遇妻一产三男，
    什邡县杜某妇一产三男，永嘉县民李天锡妻林氏一产三男，浮梁县民魏经武妻李氏
    一产三男，房县民吴士贵妻一产三男。十一年，冀州民白起妻薛氏一产三男，遂安
    县民姜自周妻胡氏一产三男。十二年春，齐河民刘鈖妻官氏、新城民赵允中妻俱一
    产三男。六月，潜山民汪祝三妻一产三男，开化县民毕懋增妻一产三男。十三年四
    月，灤州民张德福妻一产三男。九月，灤州民胡在梁妻一产三男，临海县民荣宗棣
    妻奚氏一产三男，南昌县民硃中禄妻曹氏一产三男。

        乾隆元年，武强民杨守有妻蔡氏一产三男，定远县民罗旌友妻杨氏一产三男。
    二年二月，平湖监生徐士穀妻张氏一产三男。九月，景州民张自立妻王氏一产三男，
    静海民娄蒙贵妻某氏一产三男。十一月，石城县民董永瑁妻李氏一产三男。三年六
    月，甘泉民蒋国泰妻苏氏一产三男。八月，秀水县民葛汉文妻徐氏一产三男，营山
    县民周铭妻文氏一产三男。十一月，灤州民李廷玺妻一产三男，景州民张世勋妻刘
    氏一产三男一女。四年四月，妻苏氏一产三男。八月，秀水县民葛汉文妻徐氏一产
    三男，营山县民周铭妻文氏一产三岳池县民荀稀圣妻李氏一产三男，娄县民何效章
    妻陆氏一产三男。六月，稷山民张桂妻刘氏一产三男。五年三月，潜山县民冯某妻
    一产三男。五月，无为生员魏海元子妇一产三男，潞泽营兵丁谢金成妻魏氏一产三
    男。八年五月，稷山民赵杰妻一产三男。九年五月，大埔民罗淑鄞之妻李氏一产三
    男。十年，铜山民刘瑞发妻韩氏一产三男，夏名魁妻刘氏一产三男，贵池民吴来盛
    妻叶氏一产三男。十一年，大埔县民危肇彬妻詹氏一产三男，贵阳民刘允福妻喻氏
    一产三男。十四年，无极县民袁文孝妻焦氏一胎产四子，两男两女，皆活。十五年，
    监利县民何名周妻黄氏一产三男。十六年，南昌县民徐仲先妻万氏一产三男，盂县
    民田世隆妻石氏一产三男。十七年四月，宁河民刘守秀妻赵氏一产三男。十八年，
    平利县民张宁妻吕氏一产三男。十九年，济阳民贾含福妻谷氏一产三男。二十年，
    深泽民苏勇妻宋氏、刘邦林妻阎氏俱一产三男，灤州民高宗义妻一产三男。二十一
    年五月，定州民张照妻徐氏一产三男，济宁州民王尽忠妻一产三男，营山县民魏国
    平妻陈氏一产三男。二十二年，资阳县生员宋如衡妻苏氏一产三男，浦江县民葛有
    圣妻徐氏一产三男。二十三年八月初五日，兵丁刘任妻黄氏产一男，越日产一女，
    午刻又产一男。二十五年，陵川诸生马伯顾妻一产三男，南丰县民邓君奇妻硃氏、
    安义县民熊壁湘妻彭氏俱一产三男，云梦民冷少松妻许氏一产三男。二十六年七月，
    凤台县民陈全妻一产三男，武昌县民刘升妻一产三男。二十七年，邹县民田成妻一
    产三男。二十八年三月，武进县民巢云五妻一产三男。二十九年，武城县民刘成妻
    高氏一产三男，即墨县民高岱妻王氏一产三男，平陆县民高怀妻一产三男，清水县
    民乔国祥妻王氏一产三男。三十年，临清州民杨维桐妻一产三男。三十一年，新城
    民硃振连妻一产三男，临清州刘德员妻一产三男，乐至县民罗景璋妻周氏一产三男。
    三十二年五月，府谷县民王友妻一产三男。六月，临县民李映实妻一产三男。十月，
    德州民陈三妻一产三男。三十四年，宁河于邦朝妻苏氏一产三男，黄县民王偲妻高
    氏一产三男。三十五年，武昌县徐定贵妻一产二男二女。三十八年，高平县民张万
    全妻李氏一产三男。三十九年二月，诸城县民郭荣妻一产三男。四十年，南昌县民
    李菁妻梁氏一产三男，乐平县民王彩珍妻廖氏一产三男。四十一年六月，龙里县民
    家生子，目中有臂三寸许，青阳民曹正送妻董氏一产三男。四十二年，贵池民孙全
    恺妻谢氏一产三男。四十三年九月，德州民赵楷妻崔氏一产三男，陵川民李鎯妻王
    氏一产三男，洵阳寄籍楚民张希贤妻雷氏一产三男。四十四年，昭化县民王宰仕妻
    张氏一产三男，此妇四孕，每产必三，亦异妇也；光化县民许文思妻柯氏一产三男。
    四十六年，高邮县民于志学妻管氏一产三男，梓潼县民罗全义妻杨氏一产三男。四
    十七年，宁州民彭国治妻叶氏一产三男。四十八年，茂州民文廷柱妻一产三男。四
    十九年十一月，新建县民黎献文妻熊氏一产三男。五十年，太平县民傅学妻罗氏一
    产三男。五十二年二月，房县民张大业妻一产三男，京山县民李★来妻一产三男。
    五十三年，广州民廖伯万妻硃氏一产三男。五十四年三月，瑞昌县民周全万妻陈氏
    一产三男，昭化县民张应辉妻刘氏一产三男，宜宾县民万方麟妻陈氏一产三男，简
    州民蓝学荣妻王氏一产三男，莒州民刘翰阁妻一产三男。五十七年五月，高邮县民
    闵立礼妻李氏一产三男。五十八年，贵阳女子莫二阳化为男子，石首县民谭盛治妻
    一产三男，阳信县民王学皆妻张氏一产三男。五十九年，天全州民刘祥远妻熊氏一
    产三男。六十年，沂水县民赵有佐妻王氏一产三男。

        嘉庆二年，莘阳县民杨国玉妻简氏一产三男，分宜县民罗大成妻蓝氏一产三男，
    邹平民樊梅清妻一产三男，诸城县民王立妻一产三男。四年七月，博兴县民张维庆
    妻一产三男，溪阳县民吴正彩妻刘氏一产三男。十二月，定州民薛际昌妻赵氏一产
    三男。五年正月，随州民聂中妻一产三男。六年，营山县龙宣江妻郭氏、广元县民
    董在义妻俱一产三男，长乐县民张茂荣妻刘氏一产三男，竹山男子李大凤化为女，
    栖霞邱家村王氏妇化为男子。八年三月，临淄县民王氏妇一产四男，新城民岳景妻
    一产三男。十年三月，日照县民张延妻徐氏一产三男。十二年二月，诸城县民王授
    尧妻曲氏一产三男。三月，东阿县民蔡光辉妻金氏一产三男，东乡县民黎凤兰妻赵
    氏一产三男。十三年五月，留壩县民靡永钳妻陈氏一产三男，应城县民某妻一产三
    男。十五年正月，黄济县民金泽妻生子无耳目口鼻，两头一角，扣之有声如铜。十
    八年，益都县民梁氏子骤长一丈有奇。十九年，巴县民刘天才妻一产三男，博兴县
    民李敬昌妻赵氏一产三男，靖远县民张守和妻王氏一产三男。二十一年六月，武城
    县武庠生王灵妻刁氏一产三男。九月，湖口县民吴绍荣妻时氏年四十五岁，初胎一
    产三男，应城县鲁姓妇遗腹一产三男。二十二年正月，彭泽县民何奇★妻王氏一产
    三男。二十三年十一月，博兴县民孙在兴妻白氏一产三男。二十四年四月，乐安游
    氏女春桃年十五岁化为男。二十五年，日照县民宋★妻周氏一产三男，定海民陈
    宏球妻一产三男。

        道光元年九月，日照县民赵希常妻张氏一产三男。三年五月，中★县民吴兴妻
    一产三男。五年，乐平县民甘德喜妻陈氏一产三男。六年七月，乐清县民戴万春妻
    林氏一产三男，麻城民甘学楷妻一产三男。七年，宜城县民张金福妻一产三男，狄
    道州民潘永周妻一产三男。九年十月，乐陵县民张志芳妻柳氏一产三男。十年七月，
    滨州民赵登坡妻张氏一产三男。十一年七月，莱阳县民孙洪妻一产三男。十三年，
    崇阳县民傅调鼎妻一产二男一女。十四年，日照县民马立太妻一产三男。十五年七
    月，利津县民马恭妻宋氏、商县民张曲寅妻胡氏俱一产三男。十六年，日照县民郭
    忠妻刘氏一产三男。十七年，乐陵民陈吉顺妻宋氏一产三男，观城县民陈珩妻钱氏
    一产三男。二十年，贵定民王某妻一产三男。二十二年十一月，南乡有女化为男。
    二十五年十二月，平度民兰种玉妻一产三男。二十七年十月，公安县民妇产一女，
    手足各四，三日而口有齿。二十八年四月，葛家坡卢氏女年十二化为男。二十九年，
    西宁县民张侈伦妻一产三男，玉山县民李前邻妻周氏一产三男。三十年三月，应城
    县民宋爽先妻张氏一产三男，黄陂县民李允肙妻刘氏一产三男。

        咸丰元年，崇阳县民某妇一产五男。二年二月，黄县民王经魁妻一产三男。五
    月，宜都杜氏女十三化为男。五年，平湖民黄某妻一产四女一男。六年，黄安县民
    妇产一子，二首一身。十一年，兴国县民曾世红女许字王氏子，幼，即收养夫家，
    及年十四，化为男，遣归。

        同治三年，即墨县民家有男化女，孕生子。四年，秀水陈氏妇产四鼠。五年，
    东南乡民有女化为男。八年九月，灵州民惠泽之妻孕三岁不产，忽小腹溃裂，子从
    孔出，如人形，顷之子死，腹复合无痕。十年冬，襄阳民徐氏子生而有佛像三，下
    作莲花纹，在其左偏。

        光绪三年四月，皋兰庠生张文焕妻一产四男。十八年六月，宁州民马寿隆妻生
    一子，三眼、三足，一眼在额上。三十三年，宁州民冯某家生一子，深目长喙，爪
    背有毛长寸，能左右顾，啼声如猿。

        顺治元年，怀来大疫，龙门大疫，宣化大疫。九年，万全大疫。十三年，西宁
    大疫。

        康熙元年五月，钦州大疫，馀姚大疫。七年七月，内丘大疫。九年正月，灵川
    大疫。十二年夏，新城大疫。十六年五月，上海大疫。六月，青浦大疫。七月，商
    州大疫。十九年正月，苏州大疫，溧水疫。八月，青浦大疫。二十年，晋宁疫，人
    牛多毙；曲阳大疫。二十一年五月，榆次疫。二十二年春，宜城大疫。三十一年三
    月，郧阳大疫。五月，房县大疫，广宗大疫。六月，富平疫，同官大疫，陕西大疫，
    凤阳大疫，静宁疫。三十二年七月，德平大疫。三十三年夏，湖州大疫，桐乡大疫。
    秋，琼州大疫。三十六年夏，嘉定大疫，介休大疫，青浦疫，宁州疫。三十七年春，
    寿光、昌乐疫。夏，浮山疫，隰州疫。四十一年三月，连州疫。四十二年春，琼州
    大疫，灵州大疫。五月，景州大疫，人死无算。六月，曲阜大疫，东昌疫，钜野大
    疫。八月，文登大疫，民死几半。四十三年春，南乐疫，河间大疫，献县大疫，人
    死无算。六月，菏泽疫。秋，章丘大疫；东昌大疫；青州大疫；福山瘟疫，人死无
    算；昌乐疫，羌州、宁海大疫；濰县大疫。四十五年夏，房县大疫，蒲圻大疫，崇
    阳疫。四十六年五月，平乐疫，永安州疫。七月，房县大疫，公安大疫。八月，沔
    阳大疫。四十七年二月，公安大疫。三月，沁源大疫。五月，灵州大疫，武宁大疫，
    蒲圻大疫，凉州大疫。四十八年三月，湖州大疫。四月，桐乡大疫，象山大疫，高
    淳大疫，溧水疫。五月，太湖大疫，青州疫。六月，潜山、南陵、铜山大疫，无为、
    东流、当涂、芜湖大疫。十月，江南大疫。四十九年秋，湖州疫。五十二年冬，化
    州大疫，阳江大疫，广宁大疫。五十三年夏，阳江大疫。五十六年正月，天台疫。
    六十年春，富平疫，山阳疫。六十一年七月，桐乡疫，嘉兴疫。

        雍正元年秋，平乡大疫，死者无算。二年六月，阳信大疫。四年四月，上元疫，
    曲沃疫。五月，大埔疫，献县疫。五年夏，揭阳大疫，海阳大疫。秋，澄海大疫，
    死者无算。冬，汉阳疫，黄冈大疫，锺祥、榆明疫。六年三月，武进大疫，镇洋大
    疫，常山疫。四月，太原疫，井陉疫，沁源疫，甘泉疫，获鹿疫，枝江疫，崇阳大
    疫，蒲圻大疫，荆门大疫。夏，巢县疫，山海★大疫，郧西大疫。十一年，镇洋大
    疫，死者无算；昆山疫；上海大疫，宝山大疫。

        乾隆七年六月，无为疫。十年十一月，枣阳大疫。十二年五月，蒙阴大疫。十
    三年春，泰山大疫，曲阜大疫。夏，胶州大疫，东昌大疫，福山大疫。秋，东平大
    疫。十四年五月，青浦大疫，武进大疫。七月，永丰、溧水疫。二十一年春，湖州
    大疫，苏州大疫，娄县大疫，崇明大疫，武进大疫，泰州大疫。夏，通州大疫。十
    一月，凤阳大疫。二十二年四月，桐乡大疫。七月，陵川大疫。二十五年春，平定
    大疫。六月，嘉善大疫。冬，靖远大疫。三十二年八月，嘉善大疫。三十五年闰五
    月，兰州大疫。四十年春，武强大疫。四十八年六月，瑞安大疫。五十年冬，青浦
    大疫。五十一年春，泰州大疫，通州大疫，合肥大疫，赣榆大疫，武进大疫，苏州
    大疫。夏，日照大疫；范县大疫；莘县大疫；莒州大疫，死者不可计数；昌乐疫；
    东光大疫。五十五年三月，镇番大疫。八月，云梦大疫。五十七年九月，黄梅大疫。
    五十八年冬，嘉善大疫。六十年十二月，瑞安大疫。

        嘉庆二年六月，宁波大疫。三年五月，临邑大疫。五年五月，宣平大疫。十年
    二月，东光大疫。三月，永嘉大疫。十六年七月，永昌大疫。十九年闰二月，枝江
    大疫。二十年春，泰州疫。四月，东阿疫，东平疫。七月，宣州疫，武城大疫。二
    十一年，内丘大疫。二十三年十一月，诸城大疫。二十四年五月，恩施大疫。二十
    五年七月，桐乡大疫，太平大疫，青浦大疫。八月，乐清大疫，永嘉大瘟疫流行。
    冬，嘉兴大疫。

        道光元年三月，任丘大疫。六月，冠县大疫；武城大疫；范县大疫；钜野疫；
    登州府属大疫，死者无算。七月，东光大疫，元氏大疫；新乐大疫；通州大疫；济
    南大疫，死者无算；东阿、武定大疫；滕县大疫；济宁州大疫。八月，乐亭大疫；
    青县时疫大作，至八月始止，死者不可胜计；清苑、定州瘟疫流行，病毙无数；灤
    州大疫；元氏、内丘、唐山、蠡县大疫；望都大疫；临榆疫；南宫、曲阳、武强大
    疫；平乡大疫。九月，日照大疫，沂水大疫。二年夏，无极、南乐大疫，临榆大疫，
    永嘉疫。七月，宜城大疫，安定大疫。三年春，泰州大疫。秋，临榆大疫。四年，
    平谷、南乐、清苑大疫。六年冬，霑化疫。七年冬，武城疫。十一年秋，永嘉瘟。
    十二年三月，武昌大疫，咸宁大疫，潜江大疫。四月，蓬莱疫。五月，黄陂、汉阳
    大疫；宜都大疫；石首大疫，死者无算；崇阳大疫；监利疫；松滋大疫。八月，应
    城大疫，黄梅大疫，公安大疫。十三年春，诸城大疫。四月，乘县大疫。五月，宜
    城大疫，永嘉大疫，日照大疫，定海大疫。十四年六月，宣平大疫，高淳大疫。
    十五年七月，范县大疫。十六年夏，青州疫，海阳大疫，即墨大疫。十九年九月，
    云梦大疫。二十二年正月，高淳大疫。夏，武昌大疫，蕲州大疫。二十三年七月，
    麻城大疫，定南大疫。八月，常山大疫。二十七年秋，永嘉大疫。二十八年春，
    永嘉大疫。二十九年五月，丽水大疫。

        咸丰五年六月，清水大疫。六年五月，咸宁大疫。十一年春，即墨大疫。六月，
    黄县大疫。

        同治元年正月，常山大疫。四月，望都、蠡县大疫。六月，江陵大疫，东平大
    疫，日照大疫，静海大疫。秋，清苑大疫；灤州大疫；宁津大疫；曲阳、东光大疫；
    临榆、抚宁大疫；莘县大疫；临朐大疫；登州府属大疫，死者无算。二年六月，皋
    兰大疫，江山大疫。八月，蓝田大疫，三原大疫。三年夏，应山大疫，江山大疫，
    崇仁大疫。秋，公安大疫。五年五月，永昌大疫。六年二月，黄县大疫。七月，曹
    县大疫。九月，通州疫，泰安大疫。八年六月，宁远、秦州大疫。七月，麻城大疫。
    九年秋，麻城大疫。冬，无极大疫。十年五月，孝义疫。六月，麻城大疫。十一
    年夏，新城大疫，武昌县大疫。

        顺治六年六月，太平启山县山鸣如雷，移时乃止。十月，阶州山鸣。九年九月，
    武强天鼓鸣。

        康熙元年七月七日，夜闻有声。二年四月二十三日，莱阳有声如海啸，自南起，
    至子时方息。四年正月初九日，西山鸣，永嘉山鸣，瑞安山鸣。七年八月，泰山鸣。
    九年夏，黄岩天鼓鸣。十七年十二月二十二日未时，枣强、同官中有声如雷，起自
    西北。二十四年五月，乐昌有声如雷，自西南之东北。四十七年七月，霑化无云而
    雷。五十年十月十一日，玉屏南山有声如鸣鼓。五十六年七月，合肥县城墙夜哭三
    次。六十年十一月十九日午刻，遵化有声自西南来，其声如雷。

        雍正七年九月，嘉平无云而雷者三。十二年正月初三，武定有声如雷，自东北
    至西南，移时乃止。

        乾隆六年八月，宜昌★山有声如牛鸣，声闻数十里，数十昼夜不息，自止。十
    年五月，宁津无云而雷。十一年四月，分水南慈山夜半石鸣，逾日乃止。十二年正
    月十三日，解州无云而雷。十二月乙酉，肥城仁贵山有声如雷，移时乃止。十七年
    二月，忻城夜中有声如雷，移时乃止。十八年五月，池州东南山鸣。二十一年八月，
    秦州邽山鸣。二十三年三月，东莱清岭鸣声如殷雷。

        嘉庆元年二月，荣成有声如雷，自西北向东南。十年三月三日，袁州空中有声。

        道光二十年九月，星子五老★有声如雷。二十六年八月，平湖四城鸣如鸟啾啾
    不已。

        咸丰元年六月，浮梁城隍庙有哭号声。八月二十八日，随州有声如雷。三年七
    月，元氏天鼓鸣，自东北至西南，数日始止。十年二月，临朐逢山石鼓鸣。

        同治元年正月初二日，三原东乡夜闻兵马声。六月，狄道州凤凰山鸣声如雷，
    数日不息。四年四月，通渭、泰安有声鸣如鼓。六年夏，江山江郎山鸣。二年六月
    十四日，漳县有巨声三作，声闻数十里。

        光绪二十二年四月戊子，南乐无云而雷。二十三年五月，南乐无云而雷。

        顺治五年六月，贵池陨石。十年四月，泸州星陨化为石，大如斗。

        康熙十三年五月，宁远坠二星，化为红石。十五年五月，青浦星陨，坠地有声，
    居民掘之，见一黑石，按之尚热，重九十斤，击碎，刀摩之，火光四射。二十年正
    月二十日，海丰有星陨化为石，其形三角，重九斤。二十四年正月初六，饶平星陨
    黄冈五丈港，声闻数十里，化为石，其大如斗，其色外青内白。

        雍正八年八月，府谷星陨，入土四尺，掘之得一黑石。

        乾隆三十五年三月，乐安空中有光如炬，掘地得一石，铁色，大如斗，叩之有
    声，欲舁之，不语则举，语则虽大力不能举。四十年八月，钜□县属吴家集陨星一，
    化为黑石。四十七年八月，滕县星陨忠三保杨氏院中，化为石，色青白，重约百斤，
    孔数百，大容拳，小容粟。五十八年四月，分宜陨石于田，巨声如雷，黑色。

        嘉庆二十三年十一月二十五日，长星落，有声如雷，土人视其陨处成一坑，掘
    之，得一石，长二尺馀，阔尺馀，形方而角圆，★碎之，中分五色。

        咸丰十一年七月三十日，光化陨星三，化为石。

        同治十二年六月十四日，漳县马成龙川有巨声三作，闻数十里，空中坠石三塊，
    高可四尺五寸。十月，罗田陨石，触地而碎。

        光绪二十年正月二十二日，皋兰陨星如火球，土人识其处，掘之，得一铁卵。

        顺治十一年二月初九日，香山河水如血，次日复故；崖州东荔枝塘水赤如血，
    旬日乃已。十二年，万泉井水黑。十三年，江州泉水忽赤如血。十四年三月，毕节
    双井出红水，龙潭出黑水。十五年四月，潮阳江水变色黑而浊。十八年八月，通州
    河水黑如墨。

        康熙十五年九月，渭水赤。三十二年，襄陵水赤，半月始复。

        雍正二年七月，桐乡海水入内河，味如滷。

        乾隆三十三年六月，歙县西乡池塘、井泉之水沸起如立，移时乃平。

        道光元年六月，曹县城中坑水赤。

        咸丰三年七月，应城堰水无故由南趋北，涌起如山，南北水二道中凹见底，移
    时始合；安陆水★。四年十一月，蕲水水涌，跃高数尺；青浦水无故自涌。五年六
    月，云梦池水自溢，高尺许，顷复故。十一月初五，宜昌堰水，无风水自涌起尺许。

        光绪四年五月十二日，孝感塘水忽沸起，高二尺许，逾时始定；黄冈水自涌；
    云梦塘自溢，久之始定。

        宣统元年六月，陇水赤三日。

        顺治元年八月，东阳大水，邢台大水。二年四月，万载大水，淹没田禾；东安
    大水。七月，嵊县大水，邢台大水，枣强大水，真定滹沱河溢，鸡泽大水，单阳大
    水。三年二月，阜阳大水，亳州大水。五月，兗州大水，漂没庐舍，沂州、蒙滇大
    水。七月，高平大水，临淄大水。四年四月，万载大水。六月，平乐、萧县、铜山、
    望江、无为、阜阳、亳州大水。七月，瑞安、曲阜、沂水、乐安、汶上、昌乐、安
    丘大水。八月，高州、高邮大水，宁阳汶水溢。五年春，五河、平原、汶上大水。
    五月，平乐、永安、密云、献县、新河、柏乡、霸州大水；白河堤决。六月，武强、
    平乡、南和、永年、枣强、密云、晋州、宿松大水；建德蛟起大水。七月，颍上、
    亳州、太平、常山大水。六年四月，九江、汉阳、锺祥大水。五月十八日，阜阳淮
    河涨，平地水深丈许，坏民舍无算。七月，盐城、文安、真定、顺德、广平、大名、
    河间大水。七年正月，汉阳九真山蛟发水。五月，齐河河决，长清河决，荆隆口平
    地水深丈馀，村落漂没殆尽，黄河决；剡城、日照大水。六月，苍梧、遂昌、台州、
    湖州、兴安、安康大水。秋，东阿大水，淹没六十七村；东明、荆隆口决，河溢，
    陆地行舟；茌平、昌邑濰水决，漂没田禾；石城、胶州、恩县、堂邑、武定府属大
    水。十月，仙居大水，城北隅塌，坏田庐无数，民多溺死；抚宁、栾城大水。八年
    正月，石埭、苏州大水；景州河决。四月初七日，潜山蛟出千百条，江暴涨，坏民
    居无算；望江大雷雨。五月，旌德大雨，蛟发水，平地水深丈馀，溺死人畜无算。
    八月，乌程、瑞安、高淳、镇洋大水伤禾。十月，广宗、南乐、玉田、邢台、宁河、
    南和大水。九年二月，东流大潦，湖水出，江涌高丈馀。三月，齐东黄河决。五月，
    临清、平定、乐平、寿阳、武定、商河、乐陵大水，村落多淹没。六月，乐平、岳
    阳、平阳、荣河、寿光、昌乐、安丘、高苑大水。七月，蒙阴、秦州、陇西、乌程、
    锺祥、开平大水害禾稼。八月，普宁、桐乡大水。

        十年四月，石首、枝江大水；松滋堤溃。五月，沁水、寿阳、兴安大水；钦州
    海水溢。六月乙卯，苏州大风雨，海溢，平地水深丈馀，人多溺死；安定、白河雷
    雨暴至，水高数丈，漂没居民；阳穀大水，田禾淹没，民舍多圮，陆地行舟；文登
    大雨三日，海啸，河水逆行，漂没庐舍，冲压田地二百五十馀顷。七月，镇洋、萧
    县、嘉兴大水。八月，莘县、临清大水。十一年三月，武昌县雷山寺蛟起，水平地
    深丈许；沔阳堤溃大水。五月，兴宁、龙川大水。六月，茌平黄河决，村墟漂没。
    十二年正月，盐城海溢，人民溺死无算。四月，石埭、嘉兴、锺祥、潜江大水。六
    月，漳水溢，平地水深丈许，陆地行舟。十三年五月，武强、湖州大水，兴宁大水，
    陆地行舟。六月，万载、萍乡、宁都大水。十月，平湖、乌程、天台大水。十四年
    六月，太平、石埭、铜陵大水。秋，望都、高要、安丘大水。十五年三月，台州、
    临海大水。夏，归州、峡江、宜昌、松滋、武昌、黄州、汉阳、安陆、公安、嵊县
    大水；宜城汉水溢，浮没民田；当阳水决城堤，浮没田庐人畜无算；荆门州大水，
    漂没禾稼房舍甚多。秋，苏州、五河、石埭、舒城、婺源大水，城市行舟；锺祥大
    水；天门汉堤决；潜江大水。十六年四月，湖州、信宜大水。五月，衢州、江山、
    常山、江陵大水。六月，江夏、汉川、沔阳大水。十一月，仙居、通州、延川大水。
    十二月，望都、献县大水。十八年五月，龙川、峡江、万载大水。六月，河源、平
    乐、苍梧、武强大水。八月，淳安、庆元、南昌各府大水。

        康熙元年五月，广州大水。六月，洵阳、白河、兴安、榆林大水。七月，孝感、
    沔阳、广陵、江陵、松滋、钜鹿、兴化、萧县、沛县、宁州大水。八月，天门汉水
    溢，堤决，舟行城上，成安、锺祥、潜江大水。九月，冀州、阜城大水。二年六月，
    汉中、汉江、交河大水。七月，永安州、平乐、贵州、咸宁、大冶、蕲州、江陵大
    水。八月，松滋堤决，大水浸公安，民溺无算；枝江大水，漂没民居，浮尸旬日不
    绝；宜都、黄冈、锺祥、麻城、钜鹿大水。九月，浦江、当涂、望江大水。十二月，
    蒲圻、大冶、沔阳、天门大水；江陵郝穴堤溃，大水。三年三月，阜城、万载大水。
    六月，偏关河水暴发，坏民舍甚多，城内水深丈馀；海宁海决，水入城壕，天门、
    大埔大水。闰六月，延安、昌黎大水。七月，交河、梧州大水。八月，馀姚、山阴
    大水害稼，仙居、桐乡大水。十二月，汾州府属大水。四年三月，阜阳、望都大水，
    凤阳水入城。七月，平定嘉水溢，景州、肥乡、湖州、丽水、萍乡、望都、鸡泽大
    水，天门水决入城。八月，高邑、仁化、平乐、梧州大水。六年八月，怀来、河间、
    蠡县大水，莱阳大水高数丈。七年五月，麻城、玉田、大埔大水。六月，栾城、南
    宫、★城、磁州大水。七月，赵州、临城、高邑、深泽、安平、永年、蠡县、钜鹿、
    黄岩、乐清、萍乡大水。八月，交河、高平、苍梧大水。八年六月，三水、茂名、
    化州大水；房县大水，坏田庐；东莞潦潮大溢。九年，锺祥、应城、蒲圻、崇阳、
    枝江、凤阳大水，湖州太湖水陡涨丈馀，漂没人畜庐舍无算；青浦、全椒、五河、
    鄞县、上虞大水；博野等二十九州县大水。

        十年秋七月，松滋、宜都大水。八月，文安、安肃、济宁州大水，沭阳、石首
    大水。十一年，巴县、忠州大水入城，酆都、遂宁、平乐、永安州、任县大水。六
    月，湖州、宜兴大水，漂没民房，英德、杭州、邢台大水，宜都、潜江、松滋、太
    平、乌程大水。十二年六月，高要、苍梧、虹县、济南府属大水。十三年三月，苏
    州大水，霸州等十一州县水。五月，任县、万载大水；琼州海水溢，民舍漂没入海，
    人畜死者无算。十四年六月，五河、新城、蠡县、肃宁大水。八月，梧州大水。十
    五年正月，潜江、穀城大水；宜城汉水溢，漂没人畜禾稼房舍甚多。五月，白河、
    永安州、平乐、武昌、大冶、蒲圻、黄陂、孝感、沔阳、广济、宜城、天门、梧州
    大水。六月，黄冈、江陵、监利、苏州、青浦大水；广济江决，大水；怀集、震泽、
    萧县大水。九月，铜山、南乐大水。十六年二月，高邮、铜山、萧县大水。四月，
    潜江、望江大水。七月，河间、安丘、任县、鸡泽、钦州、苍梧、横州、浔州大水。
    十七年四月，龙川、和平、湖州大水。六月，钦州、惠来、遂州、合江大水。七月，
    任县、邢台、萧县、铜山、延安、平乐大水。十八年七月，祁州、肃宁大水。八月，
    汉中大水，潜江堤决。十九年六月，广济、宜都、宜昌、宜兴、武进、福山、沂水、
    蒙阴、滕县大水。七月，峡江、宜昌、宜都大水。八月，太湖溢，湖州大水。

        二十年四月，常山、封川大水。五月，昌化、汤溪、江陵、监利大水，死者无
    算；新建等十四州县水。二十一年春，秀水大水。五月，封川、枝江、建德大水入
    城。十七日，严州府属六邑大水，二十一日方退。六月初五，水复大至。七月，平
    乐、苍梧、建德、震泽、太湖、宿松、邹平大水。二十二年七月，永安州、苍梧大
    水。十月，★城、单县、宁□大水。二十三年正月，铜陵、东昌大水。四月，宁州、
    莘县、乐安、★城大水。二十四年正月，饶阳、临城、迁安、献县、河间、乐亭、
    东平大水。夏，江夏、通城、黄冈、蕲水、麻城、黄陂、黄梅、广济、罗田、锺祥、
    沔阳、荆州、江陵、监利、孝感、蒲圻、公安、高苑、安平、武强大水。二十五年
    六月，常山、乐安、寿光、昌乐、蓬莱大水。七月，台州、蓟州大水。二十六年，
    高明、连州大水。秋，震泽、高苑大水。二十七年五月，澄海、泽州、定远大水。
    二十八年夏，永安州、平乐大水；河源大水，陆地行舟。二十九年八月，馀姚大水，
    蛟蜃出者以千计，平地水深丈馀；诸暨、上虞皆被水，田禾尽淹；蓟州、宝坻大水。

        三十年，永宁河决，淹没田二百馀顷。三十一年二月，新城、新安、邹平大水。
    七月，嘉定、眉州、釂州、灌县、新津、威远河水涨，损民舍，伤稼。九月十二日，
    新市河中水忽涌立高丈馀，径围俱有丈馀。三十二年七月，阳高、高邮、保定、顺
    天、武定、河间大水。三十三年十二月，铜山溢，阳湖、高邮、东明大水。三十四
    年五月，湖州、桐乡、澄海、公安、三水、乐安、震泽大水。三十五年六月，新安、
    即墨、★城大水。七月，江夏江水决；崇阳溪、黄陂、蒲圻、江陵大水；黄潭堤决；
    枝江大水入城，五日方退，庐舍漂没殆尽。八月，黄冈、饶阳、秦州、歙县、沛县、
    迁安大水。九月，深泽、荣成大水。三十六年七月，昆山、临榆大水。三十七年五
    月，婺源、堂邑、凤阳、东昌、五河、新安、建昌大水。三十八年六月，新城、泰
    顺、建德、新安、无极大水。闰七月，杭州大水。八月，台州大水，平地高丈馀；
    金华、汤溪、西安、江山、常山、赣县、沔阳大水。三十九年七月，剡城、沂州、
    高邮大水。

        四十年，平乐、鹤庆、广平、连州、广州大水。六月，大埔、黄冈、海阳大水。
    四十一年五月，英山、澄海、宁县大水。四十二年五月，高唐、南乐、宁津、东阿、
    江陵、监利、湖州大水；平乐漓江涨，平地水深丈馀，民舍倾圮；青城、阳穀、沂
    州、平遥、南乐、广平大水；恩县大水，陆地行舟；★河决。七月，登州府属大水。
    十一月，汉中府属七州县大水，济南府属大水。四十三年二月，景州、汉江、天门、
    沔阳、监利大水。五月，连州、山阳大水，平地深丈馀；苍梧、湖州、汉阳、汉川、
    监利、邢台大水。四十四年，新建、丰城、庐陵、吉水大水。秋，青浦、柏乡、六
    合大水。十一月，随州涢水溢，坏民居；江夏、嘉兴、汉川、潜江、天门、沔阳、
    监利、当阳大水。四十五年，清江、新淦、瑞金、穀城、锺祥、天门大水。秋，沛
    县、铜陵、阜阳大水。四十六年五月，鹤庆、龙门、河源、苍梧、邹平大水。冬，
    霸州六州县大水。四十七年五月，杭州、高淳、南汇、太平、铜陵、无为、庐江、
    巢县、太湖、南陵、昆山大水。六月，太湖水溢。七月，西安、常山、江陵、上海、
    武进、丹阳、苏州大水。冬，当涂、芜湖、翼山大水。四十八年春，颍川、阜阳、
    临安大水。五月，庆元、江陵、监利、应城、荆门州、汉阳、汉川、孝感、潜江、
    光化大水。六月，婺源大水，漂没田庐；黄河溢；氵栾河溢；东安、单县、台州大
    水。四十九年八月，铜陵、无为、舒城、巢县、嵊县大水。十一月，枣强、霸州、
    庆云、崇阳大水。

        五十年五月，沂水大水。十月，平阳大水，漂没居民数百人。五十二年五月，
    海阳、兴安、鹤庆大水，石城河决，浸入城，田舍漂没殆尽；赣州山水陡发，冲圮
    城垣。八月，台州、庐州大水。五十三年五月，石城、肃□大水。五十四年春，梧
    州、镇安府、昆山大水，江夏七州县大水。四月，全州大水，城内深四五尺。五月，
    澄海大水，堤决；丘县、寿光、获鹿、献县、武定、滨州、海丰、阳信大水；长山
    河溢，涌起数丈。六月，苏州大水，城水深五六尺，庐舍田地冲没殆尽；杭州、枝
    江大水。秋，东昌河决。十一月，德平大水。五十五年三月，黄梅、广济、江陵、
    监利大水。五月，昌化、常山、宁武、建昌、丘县、乐安大水；漳水决，宁阳、济
    宁、汶上均受其灾；崇阳、黄陵、天门、铜陵、太湖大水。九月，济南府属大水；
    潜山江水泛溢，田庐尽淹。五十七年三月，万全、光化大水。五月，大埔大水。六
    月，旌德大水，漂没人民桥梁无算；海丰、普宁、嘉应州、黄定县、崇阳大水。秋，
    黄陂大水。五十八年正月，清河大水。七月，福山、日照、濰县大水；胶州大水，
    平地深丈馀，漂没庐舍无算，城垣崩圮。五十九年五月，龙川、海阳、澄海、庆元、
    桐乡、高邮大水。六月，石首大水，漂没民居殆尽；蒲圻、汉阳、汉川、沔阳大水。
    七月，横州、宣化、隆安、永淳、苍梧大水。六十一年六月，东阿河决；沂水河决，
    山东曹、单、濮等州县均受其灾；海州海溢；齐河金龙口河决。

        雍正元年夏，东流、房县大水；海阳韩江涨，保康水溢。七月，上海、大埔大
    水。二年二月，饶阳、肃宣、新乐、三河、宁河大水。四月，饶平大水。五月，澄
    海大水，堤决四十馀丈；光化汉水溢，伤人畜禾稼；房县大水入城，漂没民居甚多；
    穀城大水，一月始退；潜江、天门大水入城；锺祥大水，堤决；沔阳、江陵、庆元
    大水。六月，东阿河决，陆地行舟。七月，泰州海水泛溢，漂没官民田八百馀顷；
    南汇大风雨，海潮溢，田庐盐场人畜尽没；海宁海潮溢，塘堤尽决；馀姚海溢，漂
    没庐舍，溺死二千馀人；海盐海水溢；太湖溢；定海大风海溢，漂没庐舍；镇海大
    风雨，海水溢；鄞县、慈谿、奉化、象山、上虞、仁和、海宁、平湖、山阴、会稽、
    嵊县、永嘉，于七月十八日同时大水。八月己丑，苏州海溢；乐清大水；即墨大水，
    民舍多圮。十二月，汉水暴发入城。三年正月，宝坻大水。二月，济南、齐河、济
    阳、德州大水。四月，广州西江水溢。五月，饶平大水。六月，沂州河决；武强滹
    沱河溢，平地水深数尺，田禾尽淹没；普宣大水；澄海大水，堤决五百丈。八月十
    五夜，大埔大水，陆地行舟；曲阳、武强、鸡泽、邢台、枣强、蓟州、清苑、遵化
    州大水；新安大水，南北堤同日决。四年，济南府属大水。六月，大埔、应城、黄
    梅、黄冈、江陵、监利大水；蕲州江水高起丈馀；天门大水，陆地行舟。七月，嘉
    应、信宜、庆阳、汉阳、汉川、黄陂、江夏、武强、祁州、唐州、黄安、平乡、饶
    平、苍梧、普宣、济宁州、兗州、东昌大水；崇阳蛟起，水浸入城。八月，桐乡、
    南昌、新建、丰城、进贤、清江、新淦、建昌、德化、高淳、鹤庆大水。十二月，
    曹县、单县、菏泽、兗州、东昌大水。五年，汉水溢，武昌、安陆、荆州三府堤决。
    五月，苍梧、安南、荆门州、黄冈、蕲州、广济大水。六月，平鲁山水暴发，漂没
    民居；庆阳、苍梧、石城大水。七月，临安、孝丰两县蛟出，山水陡发，馀杭、新
    城、安吉、德清、武康俱被水；蕲州江水涨；罗田、石首、公安、广济、嵊县、安
    肃、容城大水；霍山蛟发水，黄河高数丈，沿河居民漂没甚★。十月初三日，昌邑
    海溢，人多溺死；高邮、铜陵、庐江、舒城大水。六年，崇阳、汉阳、潜江大水。
    七年五月，大庾、南康大水。八年五月，苏州、震泽大水。八年六月，武定、滨州、
    海丰、利津、霑化、滕县、宁阳、兗州大水；济南小清河决，伤禾稼；莱州霪雨两
    月，河水暴发，田禾漂没，民多溺死；衡水、沙河、鸡泽、大名、顺德、广平、永
    年、高苑、博兴、乐安大水；庆云北河溢，清涧、黄河、无定河溢，漂没人畜。九
    年春，乐安、寿光、东昌、长宁、庆云大水。四月，宜昌溪水暴溢，坏民田。六月，
    砀山、长山大水。十月，济南、邹平大水。十年四月，富川大水。五月，瓘眉大水，
    冲塌房七十九间，淹毙人口九十五口；荣经、雅安、南安、南昌、抚州、瑞州、吉
    安大水。六月，黄冈大水。七月，苏州大风雨，海溢，平地水深丈馀，漂没田庐人
    畜无算；镇洋飓风，海潮大溢，伤人无算；昆山海水溢；宝山飓风两昼夜，海潮溢，
    高丈馀，人多溺毙；嘉定海溢；崇明海溢，溺人无算；青浦大风海溢。八月，昆山
    海水复溢，溺人无算。十一年，武强、邢台、饶阳、丰润、蓟州、肃宁、沙河、卢
    龙、昌黎、献县大水；三河、宁河溢；沙州山水骤发，冲塌民房五百七十馀间。八
    月，剡城、高淳大水。十二年三月，怀安大水入城。

        乾隆元年，锺祥汉水溢；汉川、江陵、沔阳、天门大水。七月，鄞县海水溢，
    庆元大水。二年二月，乐清、永嘉、瑞安大水。五月，凤台、黄冈大水。七月，武
    强、饶阳、获鹿、栾城、平山、景州、容城、献县、新乐、新河、高邑、顺天、莘
    县大水，东昌★河决。三年七月，黄冈、麻城、柏乡、肃宁、沧州、武强、东安、
    新安、饶平、献县、遂宁、合江、邢台大水；浑河溢，秋禾被灾者一百九十村；深
    泽、无极、澬河水溢。四年四月，亳州河决，颍上、阜阳、五河大水。秋，阳穀、
    寿张大水，禾尽淹；润德泉溢。六年四月，锺祥、天门、沔阳大水。五月，龙川、
    潮阳、宁都大水。七月，永嘉海溢，瑞州海溢，宝山海溢，苍梧、湖州大水。八月，
    锺祥南郊大水。七年六月，光化、宜城、江陵、枝江、南安府属、永宁大水；游水
    发，田庐尽没。七月，盐城河决，毁民居数万间；铜山河决，漂没庐舍；安丘水溢
    六七里，人有溺毙者；胶河溢；剡城、袁州、江夏、嘉鱼、东流、汉阳、汉川、黄
    陂、孝感、锺祥大水，颍上、五河、亳州大水。八年夏，黄冈、宜都、兴国、高淳
    大水。九年，天津、河间、霸州、抚宁大水。五月，澄海大水；东林堤决六十馀丈，
    冲倒民房数百间；大埔洪水入城，漂没民房一百九十馀间。六月，汉川、遂宁、简
    州、崇庆、绵州、★州、成都、华阳、金堂、新都、郫县、崇宁、温江、新繁、彭
    水、什邡、罗江、彭山、青神、乐山、仁寿、资阳、射洪大水，溺死居民六百馀人。
    七月，当阳江水暴发，田禾尽淹；绍兴、徽县岩水发，海溢，田禾尽淹；常山大水，
    溺人无算；淳安江涛暴涨，城市淹没；桐庐江水骤涨，市城水高二丈，凡浸五日方
    退；昌化、建德、嘉善大水。

        十年四月，西桂、普安州大水，潜江、沔阳等九州县大水。五月，泰州海溢；
    亳县水灾；七沃、沧河大水，淹没人畜无算；渭水溢；秦州藉水溢；白沙北堤决，
    水入城，民居漂没甚多；陇石、枣阳、江陵大水。十一月，济南大水。十一年，枣
    阳、潜江、沔阳、袁州、高苑大水。六月，连州、临武大水。七月，凤阳、颍上、
    亳州大水。十月，江陵、万城堤溃，潜江被水灾甚重。十一月，即墨大水。十二年
    五月，游仙山水骤发。六月，应州、浑源、大同三州县大水。七月，海宁潮溢；镇
    海海潮大作，冲圮城垣；苏州飓风海溢；常熟、昭文大水，淹没田禾四千四百八十
    馀顷，坏庐舍二万二千四百九十馀间，溺死男女五十馀人；昆山海溢，伤人无算；
    泰州大风潮溢，淹盐城，伤人甚多；枣阳大水，淹没田禾；济阳、德平、平原、霑
    化、兗州、济宁州、嘉祥、剡城、莒州、蒙阴、日照、兰山大水；东□、赤城水灾。
    十三年五月，日照海溢、金乡、鱼台、济宁州、宁阳、范县、寿光、胶州、岐山、
    润德、肥城、潜江、汉川、天门、沔阳、江陵、监利大水，太原汾水溢。九月，郧
    西、房县大水。十四年三月，寿光海溢，海丰、全州、太湖大水。八月，宜都汉水
    涨，冲没民居百馀家；沔阳、潜江、天门、江陵、监利、汉川大水。十五年三月，
    平远大水，连日洪水涨发，坏田屋，漂没人畜无算。五月，乐亭海潮，运河上，田
    禾尽淹；英山大水，淹没田庐；肃宁、阜平、武进、阜阳大水；淳安水骤发，田禾
    淹没。六月，日照水溢；随州涢水溢，坏民田舍；富平、容城、祁州大水。十六年
    三月，濰县海水溢；掖县大风雨，海水溢，漂没人畜。四月，平度海溢；兗州府属
    大水。七月，东昌、日照、利津、霑化、惠民、蒲台、寿光、永乐大水，灤州河溢。
    十七年正月，郧县、锺祥、京山等十六州县大水。四月，洛川水。六月，雷州、文
    登、荣成、遵化、陵县、临邑大水。七月，仁和、海宁水骤至，田禾尽淹。八月，
    襄阳、枣阳、宜城、穀城、均州、龙川大水。冬，桐乡南栅大水。十八年二月，峡
    江、潜江、沔阳、天门、吉安、蕲水大水。六月，饶平大水，漂没民房五百六十馀
    间。八月，海丰、利津海溢，寿光海溢，滨州、霑化、兰山、剡城、日照大水。九
    月，淮水溢，坏民舍；涑水涨，淹没西王等村；太湖、凤阳、五河大水；信宜大水，
    淹没庐舍二百馀间，男妇五十馀口。十月，黄河溢，漂没民舍甚多；庆云大水。十
    二月，天门江溢。

        二十年，金乡、鱼台、潜江、沔阳、荆门、江陵、监利、光化大水。十二月，
    潜江团湖垸堤溃，光化、寿州、凤阳、潮州大水。二十一年十二月，五河、德州、
    金乡、鱼台、寿张大水，东昌★河决。二十三年，青浦、金乡、鱼台、济宁州大水，
    普宁大水入城。二十四年八月，泰州大风潮溢，淹没禾稼；临清★河决；太湖、潜
    山大水。二十五年五月，庆元、洵阳、柏乡大水。秋，屏山县百溪水暴涨。二十六
    年五月，潜江、沔阳等七州县大水。六月，南宫河水溢；云梦河水涨，高涌丈馀，
    田宅尽淹，死者无算；峡江大水溢；江陵、娄县、固安、永清、宁河、文安、望都、
    容城、卢龙大水；乐陵、金乡、鱼台、宁阳、汶上、寿张大水。八月，东昌★河决。
    二十七年四月，庆云、枣强、安肃、望都大水。七月，丘县漳水溢，淹没田禾；海
    盐潮溢塘圮，水入城，漂没民居；仁和、钱塘、海宁、馀杭大风雨，山水骤发，★
    场、田禾尽淹；平湖、蒲台、义乌、青浦、东昌、德平、黄县大水。二十八年五月，
    瑞安潮溢，陆地行舟；资阳大水。二十九年二月，南昌、吉安、九江、汉阳、汉川、
    武昌、江夏大水。四月，黄安、黄州、黄冈、蕲水、广济、石首大水；洞庭湖涨，
    漂没民居无算。五月，宣平、达州大水。

        三十年三月，长清、惠民、诸城大水。七月，府谷河涨；蓟州大水；北山蛟水
    陡发，漂没房舍。三十一年秋，东昌★河决，济南、禹城、惠民、商河、利津、金
    乡、鱼台大水。三十二年，江夏、武昌、黄陂、汉阳、荆门州、黄冈、蕲水、罗田、
    广济、江陵、枝江大水。三十三年七月，太原、武清、庆云、宁河、南乐、安肃、
    望都大水。三十四年五月，苍梧、怀集、新乐、溧水大水。六月，太湖溢，武进、
    潜山、湖州、嘉善大水。十月，江夏、武昌、崇阳、黄陂、汉阳、黄冈、广济、江
    陵、枝江大水。三十五年春，鄞县、庆元大水。夏，古北口山水暴发，沧州、宝坻、
    武清、喀喇河屯、望都、洵阳、白河、武宁大水，郧西汉水溢。秋，济南、东昌
    大水。寿光大风雨，海溢，伤民畜无算。三十六年正月，凤阳大水。五月，宁阳、
    安丘、寿光、博兴大水。秋，五河、邹平、商河、惠民、东昌、德平大水。

        四十年春，直隶省四十州县大水。八月，河津汾水溢，近城高数尺，次日退。
    四十一年六月，海子山水骤发，浪高丈许，坏城垣庐舍，人多溺死。秋，代州秋峪
    口河决，田庐多没。四十四年六月，临清★河决；施南清江水溢；锺祥汉水溢，入
    城，坏民庐舍；江陵大水，田禾尽淹；宜都、武昌大水。四十五年三月，庆元大水。
    五月，袁州、义乌大水入城，锺祥、沔阳、潜江、荆州三★大水。六月，常山大雨，
    湖水暴发，民房多圮；武清、房山、滕县大水。九月，庆元、金华大水。四十六年
    十二月，宜城、江陵、寿光、博兴大水。四十七年六月十七日，妻阝、涪二江涨，
    顷刻水高丈馀，民田庐舍淹没殆尽。中江、三台、射洪、遂安、蓬溪、盐亭同日大
    水，江夏、武昌、黄陂、汉阳、安陆、德安、瑞安大水。四十八年五月，宣平大水，
    漂没田禾。六月，江夏、黄梅、武昌三★、黄冈、广济大水。

        五十一年春，霑化、崇阳大水。八月，江陵大水。五十三年五月，宜昌大水，
    冲去民舍数十间；常山、庆元、南昌、新建、进贤、九江、临榆大水。六月，荆州
    万城堤决，城内水深丈馀，官署民房多倾圮，水经两日始退。漳河溢；枝江大水入
    城，深丈馀，漂没民居；罗田大水，城垣倾圮，人多溺死；江夏、汉阳九★、武昌、
    黄陂、襄阳、宜城、光化、应城、黄冈、蕲水、罗田、广济、黄梅、公安、石首、
    松滋、宜都大水。七月，江陵万城堤溃，潜江被灾甚重；汉阳大水。五十四年五月，
    瑞安、宁海、东湖大水。八月，安州、临榆大水。五十五年七月，长清、滨州大水；
    运河决，水溢，禹城、平原等县水深数尺。八月，灤州灤河溢；乐亭、武强、高唐
    大水。五十六年正月，湖州大水。十月，即墨沽河水溢。十一月，保康大水，田庐
    多没。五十七年十一月，临江、吉安、抚州、九江大水。五十八年春，青浦大水；
    贵定大水，坏民舍。四月，随州、黄安、南昌大水。七月，海盐潮溢，坏民舍。大
    名、元城大水。五十九年三月，★河溢，武城大水，襄阳、光化、宜城、黄安、清
    苑、蠡县、抚宁大水，滹沱河溢。六十年五月，汉水溢，丽水、分宜、玉山、潜江、
    沔阳、松滋大水，硃家阜堤决。

        嘉庆二年六月，武进、东平、良乡、天津、静海、青县、沧州大水。七月，乐
    亭、永清大水；宁都霪雨，水骤发，毁民居瓦房一万八千九百三十间，草房一千二
    百四十五间，淹毙男妇四千三百九十二名。三年夏，武昌、文安大水。四年二月，
    蠡县大水。七月，长清大水。五年，霸州、河间、任丘、隆平、晋宁、定州大水。
    六年春，禹城运河决，水至城下；长清、观城、任丘、静海、黄县、平乡大水；滹
    沱河溢，田禾尽没；镇西堤决。六月，武清、昌平、涿州、蓟州、平谷、武强、玉
    田、定州、南乐、望都、万全、大兴、宛平、香河、密云、大城、永清、东安、抚
    宁、南宫、金华大水，灤河溢，永定河溢。七月，义乌大雨，江水入城；新城、缙
    云大水。七年四月，义乌大水，禾尽没。五月，定海大水，田禾尽没。七月，新城
    大水，漂没民房一万七千馀间；汉川、沔阳、锺祥、京山、潜江、天门、江陵、公
    安、监利、松滋等州县连日大雨，江水骤发，城内水深丈馀，公安尤甚，衙署民房
    城垣仓★均有倒塌，而人畜无损。九月，郧西大水，锺祥大水，堤决。八年五月，
    随州大水。冬，黄河溢，大水；东阿河决，坏民田庐舍；东昌河决；蒲台、利津、
    滨州、霑化、云梦、范县、观城大水。九年三月，南昌、抚州、赣州、九江大水。
    十年六月，文安、安州、新城、霸州大水。十一年七月，温州、宁波、锺祥、珙县
    大水。十三年三月，武进、望都、清苑、定州大水。五月，新城、庆元大水。七月，
    庆元复大水。九月，南宫、袁州、九江大水。十四年四月，望都、房县大水。六月，
    南宫大水。十五年四月，新林、宜城大水。六月，济南大水。七月，永定河溢，南
    宫、平度、广元、盐源大水。十月，宜城大水。十六年四月，保定、文安、大城、
    固安、永清、东安、宛平、涿州、良乡、雄县、安州、新安、任丘大水。秋，肥城、
    即墨、平度、宁海大水。十七年春，南昌、临江大水。五月，竹溪大水入城。六月，
    丽水、房县大水。二十年四月，历城、长清大水。二十二年七月，宜城、穀城、婴
    武大水。二十四年二月，黄县大水，冲塌民房，人多溺死。四月，唐山、灤州大水。
    二十五年，宣化、宁晋、宁河、宝坻、文安、东安、涿州、高阳、安州、静海、沧
    州、埠山、大名、南乐、长垣、保安、万全、怀安、西宁、怀来、新河、丰润大水。
    六月，丽水大水。

        道光元年三月，宁津大水。五月，保康、随州、博兴、即墨大水。秋，济南、
    惠民、商河、霑化、潜江、任康大水。二年正月，锺祥大水，堤决；潜江大水。五
    月，光化汉水溢；竹山、郧县大水。六月，武城河决；武强河水溢；清苑、唐山、
    蠡县、任丘、曲阳大水。七月，定远、应城大水。八月，霑化徒骇河溢；东昌★
    河决，坏民田；长清、日照、菏泽、观城、钜野大水。三年三月，石首、江陵大水；
    郝穴堤淤；平乡、固安、武清、平谷、清苑、蠡县、任丘、青县、曲阳、玉田、霸
    州大水。六月，武城河决；江山、黄梅、钜野、通州大水；东昌★河决。七月，太
    湖溢；鲍家壩决，下河禾稼尽淹，苏州、高淳大水。四年二月，大兴、宛平等九州
    县大水。七年五月，房县汪家河水溢，坏田庐无算；西河水溢入城；蕲州大水，漂
    没田庐人畜；江陵大水。六月，枝江大水入城；日照大水。八月，崇阳山水陡发，
    城中水深数尺；潜江大水堤溃。九年秋，霑化、长清大水。

        十年五月，通山水陡发高数丈，淹没田庐人畜无算；崇阳大水。六月，枝江大
    水入城，漂没田庐；宜都、兴山大水。十一年，贵筑、黄安、黄冈、麻城、蕲水、
    公安、宜都大水；石首堤溃。六月，云梦堤决，漂没田庐无算；房县、安陆大水。
    七月，日照、清苑、惠民、商河、霑化、高淳、武进大水。八月，锺祥大水漫堤，
    黄陂、汉阳大水。十一月，陆河水大涨，房县、黄州、应山、武昌、南昌、南康、
    瑞州、袁州、饶州、抚州、文安、清苑大水。十二年夏，松滋堤决；江夏、应山、
    麻城、郧县大水，民房多坏；玉田大水。七月，锺祥大水，堤决；汉江暴涨，城圮
    二百四十馀丈，溺人无算；堵水溢，坏官署民房过半；襄阳、宜城大水。八月，均
    州汉水溢入城，深七尺，民房坍塌无算；应城水溢，青田大水。九月，观城、钜野
    大水，武城河决。十三年春，平乡大水。四月，贵溪、江山、咸宁、江夏、黄陂大
    水；武昌大水至城下。五月，公安、宜都、归州大水。六月，汉江溢；黄冈、蕲州、
    黄梅大水；大兴、宛平、望都、抚宁、石首、公安、松滋大水。五月，丽水、孝义
    大水。六月，榆林大水，淹没田禾；缙云大水。十五年五月，沔县汉水溢，漂没
    田庐；锺祥大水。七月，霑化、蒲台、邢台大水。十六年春，宁海海溢，淹没民田。
    七月，锺祥大水堤溃。十八年六月，宜都水溢，南阳淹没民居甚多。七月，恩施清
    江水溢。十九年正月，惠民、霑化、济宁州大水。三月，枝江大水入城，公安、松
    滋、郧西大水。四月，锺祥大水堤溃。六月，武昌、临江大水；文昌、天门、公安、
    枝江、宜都、松滋大水。六月，汶水溢；临邑、陵县大水；玉田大水，相继五年，
    被灾甚重。秋，静海溢，禾稼尽没；霑化大水；沔县汉水溢。

        二十一年夏，武昌、黄陂、汉阳、松滋、黄州、锺祥大水。二十二年五月，江
    陵大水入城，松滋大水。二十四年七月，嵊县堤溃，溺死七十馀人；江陵大水，城
    圮；松滋、枝江大水入城；南昌、袁州、饶州、南康、惠民、霑化、蒲台大水。二
    十五年六月，东平大水。七月，青县、缙云、云和、太平、公安大水，乐亭海溢。
    二十六年正月，灤河溢。五月，枝江大水入城；青浦大水，漂没数千家。六月，汶
    水涨，堤决；青县大水。二十七年，盐山等二十六州县大水。二十八年，松滋、安
    陆、随州大水；黄州大水至清源门；保康大水，田庐多损。六月，南昌、袁州、饶
    州、南康、陵县大水；云梦山水陡涨，堤尽溃；咸宁、江夏、黄陂、汉阳、高淳、
    武清大水；蒲圻水涨，高数丈。十二月，随州、应山、黄冈、江陵、公安大水。二
    十九年四月，应山大水，居民漂没无算；黄冈大水入城；苏州、嘉兴大水；湖州大
    水，田禾尽淹。五月，兴安、黄陂、汉阳大水，蛮水溢。六月，公安、罗田、麻城、
    蕲水、归州、宜昌、蒲圻、咸宁、安陆大水，黄州大水入城，枝江大水入城。七月，
    三原河溢，漂没田舍，溺人甚多；日照大水；武昌大水，陆地行舟。十二月，桐乡
    大水，田禾尽淹。三十年六月，黄河涨，漂没田庐无算；青田、东平大水。

        咸丰元年正月东平，夏太平大水。秋，怀州大水。二年六月，平河、高阳大水。
    七月，锺祥、穀城、襄阳、潜江、公安大水。三年三月，丽水大水。五月，孝义、
    嵊县、太平大水。六月，左田、如德山水暴涨，平地深丈馀。七月，保定府属大水；
    宜城汉水溢，堤溃，城垣圮一百五十丈；均州大水入城。四年五月，松阳大水；广
    昌蛟出水，西南北三面城圮，淹毙男妇以万计，官、民舍仅存十之一二。秋，保
    定府属大水。五年七月，丽水、云和大水；景宁山水暴发，田庐尽坏，黄陂、麻城、
    黄冈、蕲州、广济陂塘水溢。十二月，锺祥水暴溢。六年五月，嵊县、太平大水。
    七年夏，松滋、枝江大水。七月，缙云、滨州大水。八年十二月，江陵、松滋、公
    安大水。十一年六月，锺祥大水堤溃。七月，景宁大水。

        同治元年五月，公安大水，日照大水。秋，临江大水。二年春，湖州海水溢。
    六月，锺祥大水；潜江高家拐堤决；保康大水，淹没田舍；公安大水。秋，郧西大
    水。三年夏，公安大水。秋，郧西大水。四年四月，公安大水。五年夏，公安、德
    安、崇阳、咸宁大水。九月，临江、江夏大水。六年三月，罗田大水。五月，江陵、
    兴山大水。八月，宜城汉水溢，入城深丈馀，三日始退；襄阳、穀城、定远、沔
    县、锺祥、德安大水；潜江硃家湾堤溃。九月，临邑大水，黄河溢。九年六月，滹
    沱河溢；宜城汉水溢；公安、枝江大水入城，漂没民舍殆尽；归州江水暴溢；黄冈、
    黄州大水。秋，孝义、武昌、黄陂大水。十年夏，武清、平谷大水。秋，公安大
    水，泗河堤溃。十一年三月，公安、枝江大水。六月，滹沱河溢，漫入滋河；直隶
    诸郡大水；高淳、甘泉、临朐大水。十二年六月，公安大水。秋，临朐、高淳大水，
    灤河溢，青县黑港河决。秋，潜江大水。十三年五月，公安大水。秋，甘泉、孝义
    大水；潜江大水深丈馀，宣平北门外洪水泛滥，水高丈许，冲塌民房八十馀间，
    男妇二十馀人。

        光绪元年二月，青浦、鱼台河决，境内淹没过半；潜江大水。二年五月，南昌、
    临江、吉安、抚州、饶州、南康、九江、潜江大水。六月，青田、宣平大水。八月，
    邢台白马河溢。三年五月，宣平大水。四年夏，常山大水入城，南昌、临江、吉安、
    抚州、南康、九江、饶平、广信、武昌大水。五年五月，玉田、蓟运河决；阶州大
    水；文县大水，城垣倾圮，淹没一万八百三十馀人。六月，文县南河、阶州西河先
    后水涨，淹没人畜无算。八年三月，武昌、德安大水；常山大水，田禾尽淹，秋复
    大水。九年正月，玉田、孝义、皋兰、顺天大水。十一年五月，黄河溢，惠民徒
    骇河溢，霑化大水。十三年秋，灤州、洮州大水。十八年六月，南乐★河决，洮州
    大水。二十年七月，太平、松门溢，堤尽溃；南乐★河决。

        宣统元年六月，兰州黄河涨，泰安大水。

        顺治六年七月二十日，上海晚日中黑气一道，直贯天顶，须臾，海中黑气一道
    上升，与日中黑气相接如桥，至暮乃灭。七年十月十四戌刻，湖州有黑气一道，自
    西■东，长百馀丈。九年正月十五日，黄冈雨黑水如墨。十三年正月初一日，衡水
    有黑气自西北来，如烟。十四年七月，昆山黑眚见。十一月，含山黑眚见。十五年
    夏，平湖黑眚见。

        康熙二十年八月初四日，澄海见黑气一条入东门，至北门东林村始灭。十月，
    宜昌夜间黑眚见。三十四年四月，襄陵黑眚见。

        雍正六年三月初九日，镇洋见黑气如疋布，良久方散。

        乾隆三十五年七月，东光黑气迷漫，移时方灭。三十九年二月朔，高邑黑眚迷
    人。四十年四月初五日，高邑黑眚，咫尺不辨。

        嘉庆元年秋，枣阳有黑气自东向西，啐嚓有声。十四年正月朔，东光有黑气一
    道，自西北抵东南，长竟天。

        道光二十八年六月，昌黎见黑气冲。

        咸丰三年三月十六日，中★有黑黄气二道，直冲天际。五年七月初十，曹县见
    黑气宽二三丈，长■天。

        同治二年六月，肃州日昃时有黑气长竟天，半夜方灭。

        国学网站独家推出

亦凡公益图书馆(Shuku.net)

下一卷 回目录