                             本纪二十二  穆宗本纪二

        六年丁卯春正月己未，任、赖诸匪窜孝感、德安，官军失利，总兵张树珊死之。
    壬戌，复靖远。丙寅，革官文总督，召来京。以李鸿章为湖广总督，调李瀚章为江
    苏巡抚，以刘昆为湖南巡抚。己巳，张锡嵘剿捻匪于西安鱼化镇，死之。刘松山军
    大捷。命乔松年专办陕西军务。辛未，命左宗棠为钦差大臣，督办陕、甘军务，赏
    刘典三品卿衔，帮办军务。乙亥，哈密回匪窜巴里坤，官军击退之。讷尔济病免，
    以伊勒屯为巴里坤领队大臣。丙子，命徐继畬仍在总理各国事务衙门行走，管新设
    同文馆事务。己卯，官军复镇雄。

        二月乙酉朔，刘铭传追剿任、赖于锺祥，失利。鲍超进击，大败之。庚寅，命
    李鸿章督军赴豫。壬辰，京师疫。甲午，擢刘松山为广东陆路提督。丁酉，陕回马
    生彦等降。减广州属徵收米折银十九万有奇，著为令。乙巳，桂军复泗城。庚戌，
    以丁宝桢为山东巡抚。辛亥，洮州复陷。壬子，云贵总督劳崇光卒，以张凯嵩代之。

        三月丁巳，鄂军剿贼于蕲水，失利，道员彭毓橘等死之。癸亥，总兵段步云军
    溃于鄜州。戊辰，鲍超累乞病，谕仍赴黄州。乙亥，命倭仁在总理各国事务衙门行
    走，辞，不允。丁丑，谕李云麟等安顿新疆难民。辛巳，曹克忠军复洮州。壬午，
    回匪马占鰲等犯西宁。是春，免浙江仁和等场被扰逋课、山西平定等处民欠仓穀。

        夏四月丁亥，允琉球国子弟入监读书。予鲍超病假。戊子，何琯军复哈密。己
    丑，周祖培卒。癸巳，吉林马贼平。丙申，日斯巴尼亚使来换约。壬寅，刘松山大
    破捻、回于同州。丙午，赠哈密殉难扎萨克郡王伯锡尔亲王，建祠。德勒克多尔济
    病免，命麟兴为乌里雅苏台将军，调荣全为参赞。丁未，瞻对番目大盖折布伏诛。
    庚戌，贵德回匪叛，陷城。

        五月甲寅，哈密回匪窜玉门，官军击退之。以旱，命恤难民、育婴孩、揜暴露、
    赡阵亡者家属。戊午，谕广购书籍，并重刊御纂钦定经史，颁发各学。己未，郭宝
    昌、刘松山两军破张总愚于朝邑。免郭宝昌遣戍。辛酉，命曾国籓为大学士，骆秉
    章协办大学士。丙寅，诏清理庶狱。丁卯，桂军复荔波、义宁。戊辰，诏求直言，
    覈减宫廷用款。己巳，捻匪渡运河，予丁宝桢严议。庚午，贼窜长垣，官军击退之。
    癸酉，以剿贼无功，褫曾国荃顶戴，与李鹤年下部严议。谕李鸿章戴罪图功。京师
    地震。庚辰，董福祥陷陕西甘泉。

        六月甲申，总理各国事务衙门言俄人窥伺新疆，下大学士、尚书、左都御史会
    总理王大臣妥议。丙戌，申禁州县浮收漕粮。甲午，倭仁乞病，罢职务，仍以大学
    士直弘德殿。乙未，官军败捻匪于即墨。庚子，顺直久旱，饥，赈恤之。允鲍超回
    籍。辛丑，李鸿章檄刘铭传、潘鼎新等军防运河，扼胶、莱。命成禄节制黄祖淦、
    王仁和两军。以畿内亢旱，拨闽、广、赣釐捐三十万，浙、闽海关洋税三十五万备
    赈需。癸卯，甘回陷陕西华亭，旋复之。丁未，免昌平例贡果品。己酉，自三月不
    雨以来，上频祈雨。至是日雨。是月，免陕西乾州等属灾扰额赋。

        秋七月己未，雨。陕军复甘泉。庚午，永定河决。己卯，以捻匪过胶莱河，谕
    各路扼守河、运两防，夺丁宝桢职，仍留任。是月，免湖南晃州被扰逋赋。

        八月丙戌，停奉天冬围。戊子，湖北匪首刘汉忠伏诛。庚寅，命黎培敬会办贵
    州剿抚及屯田事宜。壬辰，奉军剿平孤山、法库等处贼匪。辛卯，署贵州提督赵德
    光剿贼于安平，死之。丙申，穆隆阿等军剿枭匪于文安，失利。济阳土匪作乱，剿
    平之。丁酉，迤西回犯姚州。戊戌，贵州巡抚张亮基开缺严议，命曾璧光署之，布
    政使严树森以逗遛褫职。壬寅，召陈国瑞来京。丙午，以淮、楚各军所至骚扰，谕
    李鸿章严申军律。己酉，裁热河木税。庚戌，创建福建船坞。

        九月壬子，允左宗棠调曹克忠赴陕。丙辰，赖、任诸匪犯运河，牛师韩军击退
    之。丁巳，河、狄、西宁回众投诚。庚申，停山东例贡。辛酉，安置额鲁特游牧于
    额尔齐斯河。甲子，总理各国事务衙门言预筹修约事。谕曾国籓等各抒所见以闻。
    己巳，命丁日昌赴上海办理义国换约。壬申，抚恤巫山被水灾民。丁丑，命荣全与
    棍噶札拉参筹办哈萨克剿抚机宜。己卯，命冯子材赴左江，专办南、太军务。赈襄
    阳等府灾民。

        冬十月癸未，谕各路统兵大臣及各督抚严申军律。甲申，察哈尔都统色尔固善
    卒，以库伦办事大臣文盛代之。乙酉，以张廷岳为库伦办事大臣。丙戌，陕军复宁
    条梁及宜君。饬席宝田军赴沅州，统援黔军务。壬辰，迤西回陷定远、大姚。癸巳，
    汪元方卒。命沈桂芬在军机大臣上学习行走。丙申，曾国荃病免，以郭柏廕为湖北
    巡抚，苏凤文为广西巡抚。赈山东被水灾民。乙巳，派美前使蒲安臣往有约各国办
    理中外交涉。己酉，回匪陷宝鸡、正宁，旋复之。

        十一月庚戌朔，命道员志刚、郎中孙家穀往有约各国充办理交涉事务大臣。壬
    子，刘铭传等军剿贼赣榆，大捷，任柱伏诛。癸丑，以枭匪蔓延，褫刘长佑职，仍
    责自效。命官文署直隶总督。丙辰，陕军剿捻洛川，遇回匪，失利，提督李祥和死
    之。癸亥，张总愚陷延川、绥德。甲子，增设布伦托海办事大臣，以李云麟为之，
    明瑶为帮办，福济为科布多帮办。甲寅，刘铭传军剿贼于诸城，大捷。丁丑，陕军
    复延川、绥德。

        十二月壬午，张总愚窜吉州，左宗棠、赵长龄均褫职留任。成禄剿回匪于肃州，
    失利，总兵黄祖淦死之。癸未，赏陈国瑞头等侍卫，隶左宗棠军。刘铭传等剿贼于
    寿光，大捷。迤西回陷禄丰、广通、元谋。己丑，官军复吉州。壬辰，直隶枭匪平。
    甲午，赏刘长佑三品顶戴，命率所部回籍。永定河堤工合龙。丙申，命蒋益澧以按
    察使候补，隶左宗棠军，率楚勇回籍。丁酉，骆秉章卒。刘松山等败张总愚于洪洞。
    调吴棠为四川总督，以马新贻为闽浙总督，李瀚章调浙江巡抚，丁日昌为江苏巡抚。
    戊戌，淮军剿贼高邮大捷，获赖文光等，诛之。辛丑，东捻平，加赉李鸿章、曾国
    籓世职，赏刘铭传、英翰及郭松林、杨鼎勋、善庆世职有差，复曾国荃顶戴。壬寅，
    以左宗棠督师入晋，命库克吉泰、乔松年、刘典督办陕西军务。甲辰，命杨占鰲署
    甘肃提督，接办西路军务。戊申，左宗棠檄喜昌、刘松山等赴磁州迎剿。谕张曜、
    刘铭传等会剿。己酉，命郑敦谨往山西查办事件。是月，免浙江仁和等场未垦灶课、
    云南嵩明等属歉收额粮。

        是岁，朝鲜、琉球入贡。

        七年戊辰春正月庚戌朔，捻首李允等率众降于盱眙，诏诛之，遣散馀众。命硃
    凤标协办大学士。乙卯，回匪复陷正宁。丙辰，喜昌等击张总愚于河内，大捷。西
    宁回陷北川。李云麟乞病。不许。以锡纶为布伦托海帮办大臣。辛酉，张总愚北窜
    定州，保定戒严，官文、左宗棠均褫职留任。谕玉亮统神机营兵剿贼。壬戌，张总
    愚犯清苑，刘松山、郭宝昌等军绕贼前剿之，予优叙。陈国瑞、宋庆、张曜均以军
    至保定。达赖请宥里塘犯东登工布死罪，允之。命贾桢等设团防总局。癸亥，谕令
    天津洋枪、练军各队赴河间，与山东军联络防剿。甲子，李鸿章遣周盛波等军北援。
    趣左宗棠赴保定北方督剿。命恭亲王会同神机营王大臣办巡防。壬申，允英翰入卫
    畿疆，命统牛师韩军驻黄河以南。饬程文炳军赴河间会剿。癸酉，张总愚陷饶阳，
    旋复之。贾桢以病致仕。乙亥，命左宗棠总统各路官军。

        二月辛巳，官军复渭源。癸未，命恭亲王节制各路统兵大臣。戊子，回匪复陷
    宁条梁。己丑，回匪窜伊克沙巴尔，官军击退之。褫赵长龄、陈湜职，遣戍。壬辰，
    陕军复宝鸡。癸巳，滇军解镇雄围。迤西回陷楚雄。乙未，豫、皖各军败张总愚于
    束鹿。庚子，左宗棠、李鸿章等军剿贼，迭破之。回匪陷怀远、神木。壬寅，白泥
    苗匪降。乙巳，以朝鲜请严边禁，命延煦、奕榕赴奉天，会都兴阿勘展边事宜。

        三月壬子，张凯嵩乞病，谕责其逗留规避，褫职。回匪陷鄜州，刘典驻三原督
    剿。癸丑，以刘岳昭为云贵总督，岑毓英为云南巡抚。乙卯，陕军复鄜州。癸亥，
    谕庶吉士散馆仍试诗赋。戊辰，张总愚窜延津、封丘，刘松山、郭宝昌击败之。辛
    未，命沈桂芬为军机大臣。乙亥，命硃凤标为大学士。丙子，迤西回陷易门。丁丑，
    张总愚窜滑县，击败之。是月，免直隶安州等处涝地逋赋。

        夏四月己卯朔，哈密回陷五堡，官军击退之。甲申，张总愚陷南皮。丁亥，谕
    左宗棠、李鸿章、丁宝桢等，督各军于运河东西分路防剿。己丑，苗匪何正观降。
    庚寅，陕军剿回匪于邠州，失利，谭玉龙死之。己巳，永定河决。乙未，召都兴阿
    来京。戊戌，黎平苗犯晃、沅各境，官军击退之。辛丑，宁条梁回扰鄂尔多斯游牧，
    贝子札那格尔济击退之。回匪犯哈密，伊勒屯等会击退之。癸卯，赐洪钧等二百七
    十人进士及第出身有差。是月，免四川各土司三年租赋。

        闰四月戊申朔，迤西回窜陷昆阳、新兴、晋宁、呈贡、嵩明。戊午，回匪复陷
    神木。癸亥，陕军复延长。甲子，董福祥投诚，谕立功自赎。乙丑，回匪踞乌绅旗，
    分扰准噶尔旗，偪托克托城。丁卯，程文炳、陈国瑞、刘松山等军击张总愚于高唐、
    茌平、博平，大捷。贼窜东光。己巳，回匪再陷庆阳及宁州、合水，知县杨炳华死
    之。辛未，命都兴阿为钦差大臣，会同左宗棠、李鸿章剿捻、调遣春喜、陈国瑞、
    张曜、宋庆四军，崇厚帮办军务。

        五月戊寅，刘松山等军剿张总愚于盐山、海丰，大捷。己卯，创设长江水师，
    置岳州、汉阳、湖口、瓜州四镇总兵官。癸未，陕军击退窜邠、凤回匪。壬辰，北
    山土匪犯延安，官军失利，副将刘文华等阵没。庚子，滇军复元谋、武定、禄劝、
    罗次。是月，免湖南晃州被扰逋赋。

        六月己未，郭松林等剿捻于临邑、滨州、阳信，大捷。谕水师严扼运防。辛酉，
    桂军复归顺。癸亥，金匪窜宁古塔界，官军剿平之。甲子，陕军克宜川。丙寅，张
    总愚犯运河岸，官军击败之，捻众多降。戊辰，又击之于商河，大捷。乙亥，李云
    麟褫职查办。命明瑶为布伦托海办事大臣。浙江海塘工竣。

        秋七月丁丑，蠲直、鲁、豫被扰各州县田赋。己卯，春寿以欺饰褫职。壬午，
    抚恤沧州等处被扰难民。乙酉，张总愚赴水死，捻匪平。加李鸿章、左宗棠太子太
    保衔，鸿章以湖广总督协办大学士，丁宝桢、英翰、崇厚并加太子少保衔，复官文
    衔翎，晋刘铭传一等男，郭松林一等轻车都尉，赏宋庆、善庆二等轻车都尉，刘松
    山黄马褂、三等轻车都尉，郭宝昌、张曜、温德勒克西骑都尉，黄翼升加一云骑尉，
    复陈国瑞提督世职，馀升叙有差。命惇亲王祭告定陵。允彭玉麟回籍终制。丙戌，
    召左宗棠、李鸿章入觐。丁亥，荥泽河决。辛卯，毛昶熙言军务渐平，宜益思寅畏，
    旋御史张绪楷疏请保泰持盈，及时讲学，并嘉纳之。壬辰，允左宗棠请，资遣降众
    回籍。癸巳，武陟沁河堤决。乙未，调曾国籓为直隶总督，马新贻为两江总督，以
    英桂为闽浙总督。命彭玉麟赴江、皖会筹长江水师事宜。戊戌，谕苏、皖、豫、鲁
    各属修圩寨，饬乡团。庚子，予宋儒袁燮从祀文庙。援黔川军复龙里、贵定。川军
    剿越巂夷匪，胜之，俘其酋勒乌立。授曾璧光贵州巡抚。辛丑，布伦托海变民窜乌
    陇古河。德勒克多尔济卒。癸卯，抚恤荥、郑灾民。甘回扰白水、郃阳，陕军击退
    之。甲辰，援黔湘军复甕安。

        八月乙巳朔，褫御史德泰职，以奏请修理园庭也。库守贵祥妄陈希利，发黑龙
    江为奴。永定河决。己酉，谕明瑶等规复布伦托海旧制。命马新眙兼办理通商事务
    大臣。壬子，延安土匪扈彰降。癸亥，谕左宗棠兼顾山西军务。戊辰，谕吉林严定
    开垦围荒界限。辛未，谕金顺专办援陕军务。是月，免皖、苏、鲁、豫、鄂被扰积
    年逋赋。

        九月壬午，官军复庆阳。甲申，肃州回攻敦煌，官军击退之。谕伊勒屯等筹办
    巴里坤屯田。乙酉，援黔川军会复平越。辛卯，命延煦出关查办奉天展边事宜。癸
    巳，滇军复晋宁、呈贡。是月，免浙江横浦等场歉收灶课。

        冬十月丁未，回匪犯泾州、灵台，击退之。乙卯，文麟抵哈密，谕兴办蔡巴什
    湖等处屯田。丙辰，穆图善克河州。赈济南、武定水灾。丁巳，戍李云麟黑龙江。
    戊午，命李鸿藻仍直弘德殿及军机。庚申，以守科布多功，加土尔扈特郡王凌札栋
    鲁布亲王衔。己巳，黔苗复陷兴义，旋复之。

        十一月甲戌，援黔川军复麻哈。丁亥，凉州总兵周盛波以不戢所部，褫职。回
    匪扰鄂尔多斯等旗，窜榆林。谕定安等截剿。壬辰，谕除吏胥积弊。己亥，黔军克
    都匀，赏张文德黄马褂。庚子，台湾英领事纵洋将掠船，踞营署，焚局库，勒兵费。
    谕总署诘办，饬英桂等遴员交涉。壬寅，热河匪平。免吉林双城堡被水屯田租赋。

        十二月甲辰朔，川军剿西昌夷匪，连捷，各夷部降。援黔湘军复天柱。丙午，
    回匪犯包头，蒙军失利。丁未，热河匪首弥勒僧格伏诛。甲寅，以曾国籓言川私病
    楚，谕筹止川盐济楚章程，撤局停税。丁巳，滇军复澂江。庚申，申谕各省禁种罂
    粟。壬戌，黔苗窜扰河池，官军击退之。乙丑，谕朝审缓决三次以上者并减等。永
    定河工竣。戊辰，麒庆罢，以庆春为热河都统。庚午，刘松山剿贼大理川，大捷。
    壬申，截鄂饷二十一万赈河南灾。是月，免江苏荒地粮赋，山东泰安、河南汝宁等
    属被扰逋粮。

        是岁，朝鲜入贡。

        八年己巳春正月癸酉朔，停筵宴。丁丑，川、湘、黔、桂各军会剿苗匪，黔军
    复长寨。戊寅，滇军克富民。己丑，刘松山等军击土、回各匪，败之于清涧。成禄
    克肃州，与杨占鰲并赏黄马褂。甲午，荥工合龙。丙申，刘松山军败贼于靖边，董
    侍有等以镇静堡及靖边降。迤西回犯昆明，岑毓英等击退之。辛丑，雷正绾克泾州
    董家堡。

        二月戊申，命袁保恆督办西征粮饟。

        三月癸酉朔，林自清戕兴义知县，提督陈希祥诱诛之，赏希祥黄马褂。甲戌，
    援黔湘军复镇远府、卫两城。己卯，甘肃提督高连升部兵变，戕连升，部将周绍濂
    击逆党于同官，殄之。乙酉，谕督抚于克复州县慎选牧令，拊循流亡。庚寅，回匪
    陷磴口。甲午，吐鲁番回匪犯哈密，官军迭败之。乙未，桂军克凭祥。己亥，懿旨，
    大婚典礼，力崇节俭。

        是春，免江苏山阳、直隶安州等属灾、扰额赋，两淮富安等场逋欠灶课。

        夏四月癸卯朔，迤西回陷杨林营，刘岳昭退守曲靖，严责之。乙巳，麟兴以畏
    事褫职。以福济为乌里雅苏台将军，文硕为布伦托海办事大臣。己酉，雷正绾、黄
    鼎军复镇原、庆阳。援黔川军复甕安。己未，援黔湘军会复清江。庚申，允刘铭传
    乞病。辛酉，免陈湜遣戍。是月，免山东东昌等属逋赋。

        五月庚辰，援黔湘军复施秉，进攻黄飘贼垒，失利，按察使黄润昌、道员邓子
    垣、提督刘长槐死之。壬午，回匪陷澂江。甲申，杜嘎尔等军大破贼于杭锦旗。辛
    卯，命李鸿章赴四川察办吴棠劾案。申诫岑毓英任用通贼练目，苛敛民捐。以马如
    龙为云南提督。丙申，官军剿匪于保安，大捷，匪首袁大魁等伏诛。自春正月不雨
    至于是月，上频祷祈。丁酉，雨。

        六月辛亥，援军会克寻甸。壬子，命董恂、崇厚办理奥斯马加换约。甲寅，永
    定河决。戊午，予黄飘死事提督荣惟善、总兵罗志宏等世职加等。辛酉，武英殿灾。
    癸亥，倭仁、徐桐、翁同龢请勤修圣德，以弭灾变，上嘉纳之。丙寅，谕督抚考课
    农桑。庚午，回匪犯阿拉善定远营，蒙兵失利。

        秋七月辛未朔，日有食之。癸酉，张曜等军败回匪于察汉淖尔。命吴坤修赴沿
    江各属抚恤灾民。甲戌，滇军复嵩明，克白盐井。甲申，桂军会越南军克九葑、洛
    阳等隘。乙酉，谕锡纶赈恤额鲁特人众。丙戌，朝鲜请鸭绿江北禁游民建屋垦田。
    趣都兴阿等妥办。壬辰，何琯军败贼于木垒河等处。是月，免晃州被扰逋赋。

        八月庚子朔，俄商船泊呼兰河口，求吉、黑内地通商，谕总署按约止之，禁军
    民私与贸易。癸卯，内监安得海出京，丁宝桢奏诛之。黔匪复陷都匀。丙午，桂军
    会复越南高平。庚戌，申谕约束太监。壬子，官军剿平杭锦旗属窜回。癸丑，宁夏
    官军剿贼失利，副将方大顺阵亡。戊午，棍噶札拉参军复布伦托海，贼首张匊等伏
    诛。己未，官军剿达拉特旗窜匪，殄之。是月，赈浙江杭、湖各属，湖南安乡等县
    水灾。

        九月庚午，高台勇溃，褫成禄职，留任。壬申，拨京饷三十万济武、汉等属工
    赈。甲戌，马化龙复叛，袭陷灵州。官军复威戎堡、水洛城。戊寅，滇军复易门。
    壬午，免暹罗补历年贡品。庚寅，乌鲁木齐匪窜哈密，何琯等击败之。乙未，福建
    新造第一轮船成，命崇厚勘验。戊戌，谕福济等额鲁特各安旧居，僧众居阿尔泰山
    南，俗众居青格里河。

        冬十月庚子，刘松山败回匪于吴忠堡等处。辛丑，金顺又败之于纳家徬。命杨
    占鰲署甘肃提督，办肃州善后事宜。法使罗淑亚与其水师提督以兵船赴赣、鄂、川
    省查教案，谕所在按约待之。乙巳，雷正绾、黄鼎败回匪于固原、盐茶。丁未，命
    毛昶熙、沈桂芬在总理各国事务衙门行走。辛丑，命文硕等会勘布伦托海分界事宜，
    董恂办理美国换约。甲寅，滇军复楚雄、南安、定远。刘岳昭移军昆明。己未，哈
    密官军剿西路回匪，大捷。甲子，凤凰城匪首王庆等伏诛。乙丑，刘松山军复灵州。
    是月，赈云南水灾，直隶旱灾。

        十一月丙子，茌平教匪孙上汶等谋逆，捕诛之。丁丑，裁新设布伦托海办事大
    臣。庚辰，赈江宁水灾。癸未，免科布多属贡貂。甲申，滇军复昆阳。丙戌，甘军
    复靖远。庚寅，永定河口合龙。乙未，命文硕来京，改奎昌办理分界。是月，免直
    隶东明被淹、被扰，安徽无为等州县卫被水逋赋。

        十二月庚子，援滇川军克鲁甸。乙巳，刘松山军攻金积堡，总兵简敬临等死之。
    乙卯，披楞侵占哲孟雄各地，廓尔喀与唐古特构嫌，谕恩麟防维开导。布鲁克巴内
    閧，并谕恩麟解释抚绥。丁巳，越南匪平。谕苏凤文严申边禁。癸亥，赈畿南灾。

        是岁，朝鲜、越南、琉球入贡。

        九年庚午春正月丁卯朔，停筵宴。癸酉，滇军复禄丰。甲戌，甘军击败援贼于
    王家甿。己卯，回匪陷定边。癸未，神武门木库火，诏修省。庚寅，回匪陷安定。
    陕军复定边。甲午，马德昭留办潼关防务。

        二月辛丑，刘松山督剿金积堡回匪，中砲卒。赏道员刘锦棠三品卿衔，接统其
    军。以俄官往齐齐哈尔、吉林商界务，谕富明阿、德英据约待之，毋迁就。乙巳，
    回匪分窜安边、清涧，陕军击走之。丙午，又分窜花马池、榆林，宋庆军剿之。戊
    申，官军击败米脂窜匪。壬子，命李鸿章赴陕西督办军务。甲寅，回匪窜同官、宜
    君，陕军剿败之。丙辰，法使因教案藉兵要挟，谕各疆吏通商大臣迅结交涉事宜。
    辛酉，宁夏各堡降回复叛。

        三月丁卯朔，回匪窜准噶尔旗，马玉昆击败之。辛巳，雷正绾以疏防峡口，褫
    职留营。谕诫西征各军贪功锐进。乙酉，滇军复弥渡、宾川、丽川、缅宁。辛卯，
    回匪分扰岐、凤，李辉武击败之。

        夏四月甲辰，谭廷襄卒。

        五月庚午，命崇实赴贵州，会同曾璧光查办教案。癸酉，始允英国设置沿海各
    口电线。甲戌，援黔川军克黄飘、白堡等苗寨。庚寅，天津人与天主教启衅，焚毁
    教堂，殴毙法领事。命曾国籓与崇厚会商办理。乙未，谕疆吏饬禁播谣惑众，保护
    通商传教各区。李鸿章督军入关，请调郭宝昌军，允之。命崇厚为出使法国大臣。
    以成林署三口通商大臣。是月，免直隶安州等属逋赋。

        六月戊戌，奎昌赴塔尔巴哈台，与俄使勘办立界。壬寅，赛音诺颜部蒙兵剿回
    匪失利。丁未，滇军复威远。己酉，命彭玉麟赴江南，会同沿江督抚整顿长江水师。
    庚戌，甘军败回匪于巩昌。乙卯，永定河决。庚申，以疏防民教启衅，褫天津知府
    张光藻、知县刘杰职，下部治罪。辛酉，滇军复姚州。癸亥，命毛昶熙会同曾国籓
    查办教案。曾国籓言：“善全和局，为保民之道。备御不虞，为立国之基。”谕旨
    嘉勉。命丁日昌赴天津帮办洋务。

        秋七月戊辰，以珲春边务事繁，加协领副都统衔，为定制。丙子，法使罗淑亚
    以曾国籓不允府、县论抵，回京。谕国籓迅缉原凶，从速办结。丁丑，召崇厚还。
    命毛昶熙署三口通商大臣。甲申，周盛传等剿散北山馀匪。丙戌，谕曰：“海上水
    师，与江上水师截然不同。欲捍外侮图自强，非二十年之久，未易收效。然因事端
    艰钜，畏缩不为，则永无自强之日。近年内外臣工，值事急时，徒事张皇。祸患略
    平，又为苟安之计。即创立战守章程，而奉行不力，使朝廷谋议均属具文。积习因
    循，焦忧曷释。兹闽、沪两厂轮船告成，马新贻、丁日昌、英桂、沈葆桢各择统将
    出洋，穷年练习，以备不虞。广东亦应筹备轮船，瑞麟、李福泰务切实办理。将校
    有熟谙风涛沙线者，随时择保，即山野中或长于海战，亦当随时物色，量材超擢。
    各督抚其统筹全局，以副委任。”庚寅，南路甘军复渭源、狄道。是月，免晃州被
    扰逋赋。

        八月丁酉，汝阳人张汶祥刺杀马新贻。命曾国籓为两江总督，李鸿章调直隶总
    督，李瀚章为湖广总督。戊戌，设黄河水师。庚子，北山匪首李凡觉伏诛。壬寅，
    命张之万会同魁玉讯张汶祥。己酉，召毛昶熙还。命李鸿章会曾国籓查办天津教案。
    癸丑，桂军剿平安边、河阳贼匪，梁添锡伏诛。允越南进方物及驯象。己未，命李
    成谋为新设轮船统领。

        九月戊辰，滇军复新兴。庚午，谕崇实仍赴遵义办教案。甲戌，治天津民教启
    衅罪，张光藻、刘杰遣戍，诛逞凶杀害之犯十五人。

        是秋，川东、荆州、热河被水，赈抚之。

        冬十月乙未，沈葆桢丁忧，命百日后仍经理船政。丙申，命刘铭传督办陕西军
    务。谕严禁四川州县苛派。拨款续赈北山难民。辛丑，以江北漕船阻浅，由陆路转
    运临清。甲辰，天津制造局成。庚戌，日本请立约通商，允总署遴员议约。辛亥，
    免科布多贡貂。壬子，裁三口通商大臣，命直隶总督经理，如南洋大臣例，给钦差
    大臣关防。严谕疆吏慎密交涉，有漏泄者立诛之。丙辰，以水旱叠见，诏修省。戊
    午，移周盛传军卫畿辅。陕回禹生彦等窜平番，官军失利，提督张万美等死之。庚
    申，设直隶津海关道。刘锦棠各军克汉伯等堡，合围金积堡。

        闰十月乙丑，俄使倭良嘎哩来京。庚午，湘潭会匪平。乙亥，滇军复永北、鹤
    庆、镇南、楚雄。回匪陷乌里雅苏台。丙子，永定河合龙。谕曾国籓筹河运。戊寅，
    越南吴亚终等伏诛。

        十一月癸巳，命郑敦谨会鞫张汶祥狱。寻定谳，磔张汶祥于江宁。丁酉，回匪
    窜凉州，副将谢元兴阵没，王仁和击退之。辛丑，援黔湘军复台拱。戊申，福济、
    荣全以匪入乌里雅苏台，褫职留任。命曾国籓兼通商大臣。庚戌，甘肃总兵周东兴
    侵赈，命斩于军前。庚申，刘坤一以漏泄密谕，褫职留任。

        十二月甲子，谕严禁河工偷减侵蚀诸弊。辛未，滇军复邓川、浪穹。回目马源
    发戕提督丁贤发等，捕诛之。

        是冬，免贵州兴义等州县卫、陕西绥德等州县灾扰逋赋。

        是岁，朝鲜入贡。

        十年辛未春正月辛卯朔，停筵宴。壬辰，官军克河西王甿贼垒，赏金顺黄马褂，
    加张曜一云骑尉。乙未，黔军平贵定等处贼垒，克都匀，赏提督林从泰、总兵何雄
    辉黄马褂。己亥，谕冯子材赴太平进剿牧马、谅山匪。壬寅，官文卒。是月，免直
    隶安州等属被水额赋。

        二月壬戌，刘锦棠等军克金积堡，匪首马化龙等伏诛，加左宗棠一骑都尉，赏
    刘锦棠云骑尉、黄马褂，开复雷正绾处分，及陈湜原官，赏黄鼎、金运昌黄马褂。
    置就抚陕回于华亭之化平川，设通判、都司以绥靖之。前知灵州彭庆章坐为贼主谋，
    处斩。壬午，获叛将宋景诗，诛之。丁亥，调江苏按察使应宝时赴津，筹办日本通
    商事。命瑞常为大学士，文祥协办大学士。

        三月癸巳，金顺等军克宁夏，匪首马万选伏诛。己丑，滇军复澂江，克江那土
    城，匪首马和等伏诛。辛丑，普使李福斯致国书，以德意志各国及自主之三汉谢城
    共复一统，受尊称为德意志皇帝，复书贺之。丁未，以倭仁为文华殿大学士，瑞常
    为文渊阁大学士。自春初至于是月，上连祈雨。庚戌，雨。

        夏四月丙寅，援黔湘军复新城、岩门司等城，克高坡等苗寨。己巳，宁夏纳家
    徬回众降。己卯，陕回窜扰平番、碾伯，官军击退之。辛巳，倭仁卒。甲申，赐梁
    耀枢等三百二十三人进士及第出身有差。筑大沽、北塘砲台。乙酉，福济革职，以
    金顺为乌里雅苏台将军。丙戌，回匪复窜扰赛音诺颜部，焚掠固尔班赛汗等处。

        五月庚寅朔，雨。乙未，左宗棠请禁绝回民新教，不许。戊戌，苗酋闻国兴等
    降，八寨等城俱复。壬寅，回匪扰乌拉特，杜嘎尔、萨萨布军合击之。丙午，援黔
    湘军复丹江、凯里等城，赏苏元春黄马褂。己酉，以李世忠寻仇斗很，陈国瑞演剧
    生事，褫世忠职，降国瑞都司，并勒回籍，畀有司管束。辛亥，郑亲王承志有罪，
    褫爵逮讯。命李鸿章办日本商约，应宝时、陈钦为帮办。乙卯，金顺乞假守制葬亲。
    不许。己未，滇军复云龙。

        六月壬戌，太白昼见。益阳等处会匪平。己巳，陕回白彦虎结西宁回众扰河州。
    庚午，黔军克永宁、镇宁、归化苗寨，破郎岱、水城各峒寨。乙亥，命瑞麟为大学
    士，仍留两广总督任。己卯，阜阳匪扰沈丘、汝阳，官军捕诛之。辛巳，以广东盗
    贼横行，谕饬严缉。丁亥，德宗生于醇邸。戊子，赈天津灾。

        秋七月己丑朔，桂军剿越南窜匪，克长庆，斩匪首赵雄才。壬辰，杜嘎尔军剿
    贼于布拉特，胜之。甲午，永定河复决。丙申，穆图善赴北山剿贼。金运昌军剿乌
    拉特窜匪，胜之。丁未，河内沁河决。乙卯，昌图贼匪窜扰，都兴阿遣军剿平之。

        八月壬申，以副都统庆至袭封郑亲王。甲戌，桂军克安世贼寨，追剿太原窜匪，
    苏国汉赴广东乞降。丁丑，诏各省设局收养流寓孤寡。

        九月丙申，革高邮徵粮弊习。丁酉，甘军克康家崖要隘。趣荣全赴伊犁。给刘
    铭传假三月。壬寅，谕奉、吉整顿吏治，严缉盗贼。命恩锡往上海办奥国换约。丁
    未，乔松年等会堵侯家林决口。

        是秋，赈顺直各属及菏泽等州县灾，免濮州被水、晃州被扰逋赋。

        冬十月戊午朔，达尔济以撤营纵贼，褫职逮治。命曹克忠接统刘铭传军，赴肃
    州防剿。庚申，以湖南匪变，命李鸿章查办。壬辰，命景廉为乌鲁木齐都统。癸未，
    诏免伊犁被胁官吏军民等罪。以参领贡果尔接统达尔济军。

        十一月癸巳，甘军克河州，禹得彦等降。丁未，西宁回匪窜乌拉特及中卫，张
    曜军击退之。乙卯，肃州回匪复犯敦煌，文麟援剿之。

        十二月辛未，予先儒张履祥从祀文庙。丁丑，香山匪徒曾大鹅幅等作乱，捕诛
    之。

        是岁，朝鲜、琉球、越南入贡。

        十一年壬申春正月丙戌朔，停筵宴。己丑，以纪年开秩谕减刑。文硕以乞病褫
    职。辛卯，桂军复越南从化，克镇山。癸巳，甘军连破甘坪、大贝坪等处贼垒，进
    攻太子寺。庚子，黔军克清平、黄平、重安。辛丑，援黔湘军克黄飘、白堡苗寨。
    辛亥，命侍郎崇厚、太常寺少卿夏家镐在总理各国事务衙门行走。

        二月庚申，允江苏办米试行河运，漕白二粮仍由海运。丙寅，曾国籓卒，赠太
    傅。戊辰，褫刘铭传职，以前功仍留一等男爵。庚午，起彭玉麟巡阅长江水师。甲
    申，侯家林决口合龙。越南匪首苏国汉等伏诛。是月，赈四川各属灾。

        三月乙酉朔，黔军复贞丰。丙戌，甘军剿太子寺回匪失利，提督傅先荣、徐文
    秀死之。褫提督杨世俊黄马褂，降参将。甲午，免达尔济等罪，仍褫职效力。丁酉，
    以奉匪扰朝鲜境，严缉之。辛丑，瑞常卒。

        是春，免湖北黄陂、直隶安州、甘肃河州等处被扰逋赋。

        夏四月丙辰，回匪窜定边、靖边，陕军击退之。己未，西宁回目马占鰲、陕回
    崔三、米拉沟回目治成林等，先后乞降。丙寅，停淮关传办活计。谕内务府力求撙
    节。己卯，通政司副使王维珍疏陈先意承志，孝思维则。予严议，寻褫职。是月，
    免贵州兴义等属被扰逋赋。

        五月甲申朔，日有食之。免热河腾围旗民租课三年。乙酉，自三月初旬，慈禧
    太后弗豫，月馀不视朝。至是，御史李宏谟请勤召对。谕责其冒昧，严饬之。癸巳，
    徐占彪军剿肃回屡捷。左宗棠劾成禄糜帑迁延，命穆图善查办。乙未，贵州苗匪平，
    赏席宝田骑都尉。丙申，陕回宋全德等降。予伊犁殉难已革尚书陈孚恩暨其眷属旌
    恤加等。庚子，命李鸿章为大学士，仍留直隶总督任。乙巳，滇军克永平及云南。

        六月甲午，硃凤标致仕。命文祥为大学士，全庆协办大学士。丁卯，谕停本年
    秋审、朝审句决。以单懋谦协办大学士。

        秋七月癸未朔，滇军会克兴义。己丑，免廓尔喀例贡。赈达木蒙古及三十九族
    被灾兵民。戊戌，回匪窜扰宁夏西路及阿拉善旗，官军击退之。己亥，直隶呈进瑞
    麦，御史边宝泉疏论之。谕李鸿章勤恤民隐，补救偏灾，毋铺张瑞应。庚子，永定
    河北下汛溢。是月，免湖南晃州被扰逋赋。

        八月庚午，截江北漕米十万馀石赈畿辅被水灾民。癸酉，金顺以迁延罢，常顺
    署乌里雅苏台将军。辛巳，以单懋谦为大学士。

        九月癸未，滇军克赵州、蒙化并大理上下关，赏杨玉科、李维述黄马褂。左宗
    棠言地产瑞麦瑞穀，谕却之。乙未，册立皇后阿鲁特氏，自王大臣以次推恩加赉，
    颁诏天下，覃恩有差。永定河工合龙。丙午，允彭玉麟乞病回籍，仍命每年巡阅长
    江水师。庚戌，荣全请令庆符招抚缠、民，英廉等马队驻库尔喀喇乌苏，酌募民勇，
    允之。

        十月丁巳，甘肃溃勇首犯冯高山等伏诛。己未，加上两宫皇太后徽号。戊辰，
    广西隆安、岑溪土匪，西隆苗匪平。壬寅，谕统兵大臣约束委员，治骚扰逾限者罪。
    允恭亲王请，复军机处旧制。丙子，何璟忧免，以张树声署两江总督。

        十一月乙酉，朝鲜匪船越境侵扰，都兴阿等水师缉剿之。回匪扰哈密东山，官
    军剿胜之。禁殿廷、乡、会考试请讬冒替。己卯，琼州土匪平，诛匪首何亚万等。
    辛卯，滇军剿馆驿等踞匪，迤东、迤南肃清。乙未，肃回窜扎萨克汗各旗，官军击
    走之。黔军会克新城。下江苗匪乱，张文德军剿除之。全黔底定。丙申，捻匪窜扰
    太湖，水师剿平之。允军民入哥老会者自首免罪。丁酉，申禁各省种罂粟。辛丑，
    刘锦棠等军剿回匪，大捷。丁未，陕军剿陕北二道河等处窜匪，殄之。李鸿章奏设
    招商局，试办轮船分运江、浙漕粮。

        十二月己未，驻藏帮办德泰坐事褫职回旗。丙辰，谕吏部、兵部、理籓院，亲
    政后，各署有请旨及军务摺片，均用汉文。丁卯，释田兴恕回。丙子，左宗棠乞病，
    温旨不许，己卯，祫祭太庙。

        是岁，朝鲜入贡。

        十二年癸酉春正月辛巳朔。癸未，官军击回匪于那玛特吉幹昭，败之。丙戌，
    以李宗羲为两江总督，兼通商大臣。辛丑，成禄以苛捐诬叛，褫职逮问，趣金顺接
    统其军。甲辰，滇军克大理，回酋杜文秀、杨荣、蔡廷栋等伏诛。赏岑毓英黄马褂、
    骑都尉世职，开复刘岳昭处分，赏杨玉科骑都尉。乙巳，两宫皇太后以亲政届期，
    懿旨勉上“祇承家法，讲求用人行政，毋荒典学”。勖廷臣及中外臣工“公忠尽职，
    宏济艰难”。丙午，上亲政，诏“恪遵慈训，敬天法祖，勤政爱民”。己酉，谕内
    务府核实撙节，于岁费六十万外，不得借支。

        二月庚戌朔，军机大臣、六部九卿会议黄、运两河办法。谕李鸿章悉心筹办奏
    闻。下诏修省，求直言。谕直省举贤才，杜侵蠹。戊午，加上两宫皇太后徽号，翌
    日颁诏覃恩有差。刘锦棠军克大通向阳堡。庚午，以谒东陵，命惇亲王等留京办事。
    乙亥，金顺军抵肃州剿回匪，败之。

        三月癸未，上奉两宫皇太后谒东陵。丁亥，回銮。免跸路经过本年额赋。己丑，
    大通、巴燕戎格及五工撒拉各回众降。西宁匪首马桂源等伏诛。庚寅，上奉两宫皇
    太后还宫。丙申，回匪白彦虎等窜甘州。命议定各国公使觐见礼节。荣全乞病，不
    许。庚子，以英廉为塔尔巴哈台参赞大臣。丁未，滇军克顺宁。

        是春，免江苏邳州、陕西鄜州等属被扰逋赋。

        夏四月乙卯，设廉州北海关。丙辰，日本换约成。乙丑，回匪窜阿拉善旗及阿
    毕尔米特，谕定安遣军会防兵夹击。己巳，官军克肃州塔尔湾贼巢。

        五月庚寅，滇军克云州。丁酉，允各国公使觐见。癸卯，成禄交刑部治罪。丙
    午，命成瑞署乌鲁木齐提督。

        六月壬子，上幸瀛台，日使副岛种臣、俄使倭良嘎哩、美使镂斐迪、英使威妥
    玛、法使热福哩、荷使费果荪觐见于紫光阁，呈递国书。庚申，严趣金顺出关。丁
    卯，甘军复循化，匪目马玉连等伏诛。

        闰六月甲申，李鸿章覆陈黄、运两河淮、徐故道难复，请仍海运。其旧河涸地，
    酌量升课。议行。丙戌，硃凤标卒。滇军克腾越，予岑毓英一等轻车都尉，赏刘岳
    昭黄马褂，杨玉科一等轻车都尉。以云南军兴十有八年，郡县多为贼蹂躏，诏免十
    一年以前积欠粮赋，并永远停徵济军釐穀。谕刘岳昭慎选牧令，察吏安民。甲午，
    京畿久雨，上祈晴。丙申，诏查各省亩捐、釐捐及丁漕违制者，次第豁除。庚子，
    甘军剿白彦虎等于敦煌，失利，副将李天和等死之。永定河决。免阿尔泰乌梁海七
    旗贡貂。

        秋七月辛亥，桂军剿西林、西隆匪，平之。甲子，赈顺天灾。是月，免山东青
    城被水新旧额赋。

        八月丁丑朔，都兴阿乞病，慰留之。辛巳，直隶运河堤决。荣全复以病乞免，
    不许。富和有罪褫职。戊子，白彦虎等陷马莲井营堡。召刘岳昭入觐，以岑毓英兼
    署云贵总督。壬辰，白彦虎等围哈密，犯巴里坤，官军失利。乙未，谕景廉督军赴
    援，调锡纶为乌鲁木齐领队大臣，以明春为哈密帮办大臣。是月，赈直隶各属、永
    顺府属暨公安水灾。

        九月丙寅，命军机大臣会刑部审拟成禄罪。癸酉，永定河合龙。

        冬十月丙子朔，御史沈淮疏请缓修圆明园。谕令内务府仅治安佑宫为驻跸殿宇，
    馀免兴修。己亥，官军克肃州，匪逆马文禄伏诛。上诣两宫皇太后贺捷。庚子，论
    功，命左宗棠以陕甘总督协办大学士，加一等轻车都尉；复金顺职，赏还黄马褂；
    予徐占彪、穆图善云骑尉。

        十一月己未，越南王疏请会剿河阳、兴化、山西、宣光边地诸匪。谕刘长佑、
    冯子材议奏。辛酉，法、越构衅，法兵破河内省城，越匪扰北宁。越人求援。谕瑞
    麟饬军由钦州出关，会桂军援剿之。甲子，御史吴可读请将成禄明正典刑。己巳，
    岑毓英奏整顿吏治营伍，并请撤勇停捐，自云南始。诏嘉之。庚午，疏濬运河。壬
    申，成禄论斩。吴可读坐刺听朝政降调。

        十二月甲申，回匪窜扰乌梁海等部，锡纶军追剿，败之。戊子，以磨勘顺天举
    人徐景春试卷荒谬，考官尚书全庆、都御史胡家玉等降黜有差。辛卯，命额勒和布
    赴乌里雅苏台查办事件。丙申，赏故提督刘松山一等轻车都尉。命张曜、金顺分军
    西进。壬寅，以慈禧皇太后四旬庆典，推恩近支王公及中外大臣，赉叙有差。

        是岁，朝鲜入贡。

        十三年甲戌春正月乙巳朔，停筵宴。甲寅，湘军剿古州苗匪，平之。丙辰，命
    编修张英麟、检讨王庆祺直弘德殿。辛酉，以刘坤一、胡家玉互参，降坤一三品顶
    带，褫职留任，家玉钅隽五级调用。癸亥，谕筑东明长堤。己巳，官军援沙山子击
    回匪，胜之，赏福珠哩黄马褂。

        二月己卯，回匪扰巴里坤境，明春等会剿之。丙申，以法取越南地，越匪扰山
    西，偪滇疆，谕岑毓英部署边防。禁京师私铸。丁酉，上奉两宫谒西陵。

        三月甲辰，还宫。乙巳，赈奉天灾民。丙午，命宝鋆协办大学士。己酉，修海
    宁石塘。辛酉，论肃清贵州功，复陶茂林提督，赏提督何世华等世职。辛未，日本
    兵舰泊厦门，谕沈葆桢统兵轮往，相机筹办。命李鸿章与秘鲁公使会议华工事宜。

        夏四月甲戌，诏拨帑十万抚恤乌里雅苏台灾扰部落。丁丑，上幸瀛台。单懋谦
    因病乞休，允之。觐见俄使布策等于紫光阁。辛巳，上幸圆明园还宫。癸未，玛那
    斯回匪犯奎屯等处，官军进剿失利，景廉兵援之。丙戌，日本兵船抵台湾登岸，与
    生番寻衅。命沈葆桢办海防，兼理各国事务大臣，江、广沿海各口轮船，以时调遣。
    辛卯，常顺缘事褫职，命额勒和布为乌里雅苏台将军，庆春为察哈尔都统，托伦布
    为科布多参赞大臣。丁酉，赐陆润庠等三百三十七人进士及第出身有差。辛丑，景
    廉再乞病，不许。

        五月壬寅朔，法、越和议定，谕边将安辑内迁难民。壬子，上幸圆明园还宫。
    日本攻台湾番社。丁巳，以慈禧太后圣节，予在京旗官六十以上者恩赏，停本年秋
    审、朝审人犯句决。己未，彗星见。乙丑，诏赈奉天灾民。丙辰，允沈葆桢请，建
    台湾海口砲台，抚番社，撤疲兵。戊辰，日本师船游弋福建各海口。日使柳原前光
    与总署王大臣商台湾兵事。

        六月乙亥，谕饬总兵孙开华接办厦门防务。己卯，召杨岳斌、曾国荃、阎敬铭、
    赵德辙、丁日昌、鲍超、蒋益澧、郭嵩焘来京。壬午，乌索寨降众复叛，滇军剿平
    之。癸未，允李鸿章请，以徐州唐定奎军渡海赴台。乙酉，谕户部撙节不急之需，
    豫筹海防经费。谕沈葆桢部署南北路防守。丁酉，命翁同龢仍直弘德殿。

        秋七月丁未，李鹤年请闽省陆路选立练军，议行。庚戌，玛纳斯回匪犯西湖，
    官军击退之。壬子，命左宗棠为大学士，仍留陕甘总督任，景廉为钦差大臣，督办
    新疆军务，金顺帮办军务。庚申，觐见比使谢恩施等于紫光阁。甲子，内务府大臣
    贵宝以任郎中时，于知府李光昭报效木植，欺罔奏陈，严议褫职。乙丑，马贼陷宁
    古塔，旋复之。允福建军饷借用洋款二百万，由海关税分年抵还。己巳，停修圆明
    园工程。庚午，谕责恭亲王召对失仪，夺亲王世袭，降郡王，仍为军机大臣，并革
    载澂贝勒郡王衔。白彦虎等犯济木萨，官军击败之。

        八月辛未朔，懿旨复恭亲王世袭及载澂爵衔，训勉之。谕修葺三海工程，力求
    撙节。丙戌，河南蝗。戊子，李光昭论斩。庚寅，谕各省整顿捕务。乙未，命左宗
    棠督办西征粮台转运事宜，以内阁学士袁保恆为帮办。诏各省酌裁釐局，禁种罂粟。
    丁酉，上幸南苑。戊戌，阅御前王大臣、乾清门侍卫射。己亥，上行围。

        九月庚子朔，上幸晾鹰台，撒围。辛丑，上幸晾鹰台，阅神机营兵。壬寅，阅
    王大臣、侍卫等射。丁未，瑞麟卒，以英翰为两广总督。庚戌，日本续遣大久保利
    通来，与总署王大臣论台湾番社兵事。丙辰，宁古塔匪首王文拴伏诛。辛酉，王大
    臣与日使成议，退兵回国，给日本难民恤金及台湾军费共五十万。乙丑，贾桢卒。
    丙寅，谕李鸿章等于总署条奏海防、练兵、简器、造船、筹饷、用人、持久诸事，
    详议以闻。

        十月辛未，以慈禧皇太后四旬万寿，复刘铭传提督。己卯，上庆贺礼成，赏废
    员职衔，免王公、文武官处分，馀进叙有差。庚辰，恤广东飓灾。癸巳，命广寿、
    夏同善赴陕西查事。己亥，上不豫，命李鸿藻代阅章奏。

        十一月甲辰，命恭亲王代缮批答清文摺件。丁未，赈徐、海水灾。己酉，命内
    外奏牍呈两宫披览。以宝鋆为大学士。壬子，日本退兵。癸丑，冬至，祀天圜丘，
    遣醇亲王代。颁部帑百五十万筑石庄户堤工。甲寅，上以两宫调护康吉，崇上徽号，
    诏刑部及各省罪犯分别减等。庚申，议行河南练军。甲子，以石庄户堤难就，允丁
    宝桢请，于贾庄一带建壩筑堤。

        十二月辛未，诏蠲免云南被扰荒地钱粮十年。甲戌，李宗羲病免，以刘坤一署
    两江总督。上疾大渐，崩于养心殿，年十九。

        慈安皇太后、慈禧皇太后召惇亲王奕脤、恭亲王奕䜣、醇亲王奕枻，孚郡王奕
    譓、惠郡王奕详，贝勒载治、载澂，公奕谟，御前大臣伯彦讷谟祜、奕劻、景寿，
    军机大臣宝鋆、沈桂芬、李鸿藻，内务府大臣英桂、崇纶、魁龄、荣禄、明善、贵
    宝、文锡，直弘德殿徐桐、翁同龢、王庆祺，南书房黄钰、潘祖廕、孙诒经、徐郙、
    张家骧入奉懿旨，以醇亲王之子承继文宗为嗣皇帝。

        光绪元年二月戊子，皇后阿鲁特氏崩。三月己亥，上尊谥曰继天开运受中居正
    保大定功圣智诚孝信敏恭宽毅皇帝，庙号穆宗。五年三月庚午，葬惠陵。

        论曰：穆宗冲龄即阼，母后垂帘。国运中兴，十年之间，盗贼划平，中外乂安。
    非夫宫府一体，将相协和，何以臻兹？泊帝亲裁大政，不自暇逸。遇变修省，至勤
    也。闻灾蠲恤，至仁也。不言符瑞，至明也。藉使蕲至中寿，日新而光大之，庸讵
    不与前古媲隆。顾乃奄弃臣民，未竟所施，惜哉！

        国学网站独家推出

亦凡公益图书馆(Shuku.net)

下一卷 回目录