                                   列传二百七

        韩超  田兴恕  曾璧光  席宝田
        韩超，字南溪，直隶昌黎人。道光十四年，副贡。二十二年，天津治海防，超
    诣军门献策，事平，奖叙州判。寻以府经历拣发贵州，历署三角屯州同、独山知州。
    独山多盗，号难治。超募勇训练，用土民为乡导，擒其渠。胡林翼守黎平，深倚重
    之，言之巡抚蒋霨远，超由是知名。
        咸丰元年，乌沙苗倡乱，超从林翼进剿，驰风雪中，先后斩获数百人，馀党悉
    平。论功，以知县用。二年，署清江通判。知黔将乱，捐俸豢勇士八十人，练成劲
    卒。四年，独山土匪结粤匪内犯，超率兵练迎击，分军出贼后，攻其不备，擒贼首
    杨元保，复深入广西南丹州境，击诸匪平之，加同知衔，赐花翎。桐梓匪杨凤窜永
    宁，合黔西匪王三扎巴连陷数城，围遵义，超驰至，败贼南关，阵斩王三扎巴，立
    解城围。复追败诸葛章司河，擒杨凤斩之，馀党尽歼，擢知府。五年，苗乱蔓延，
    超驰援台拱，解黄平、平越围；转战至施秉、镇远，贼堑山断道，以阻官军。超以
    孤军驰突其间，大小数十战，补石阡知府。
        超性刚直，有胆略，每与上官争执是非，上官责以剿贼而靳其饷，饥师转战，
    往往求协助於邻省。四川总督骆秉章、湖北巡抚胡林翼交章论荐，侍郎王茂廕亦疏
    荐之，诏下巡抚问状，以道员记名。九年，授贵州粮储道。时苗、教各匪连陷诸郡
    县，驻军工卩水汛，扼其中，使苗、教不得合，且遏其下窜湖南之路。贼出全力扑
    之，超约楚军夹击，贼大溃。剿思州响鼓坪，施秉土地坪，镇远金鼎、锋严、
    唐家营诸贼巢，擒贼目张东山、欧光义等，镇远所属皆平。
        民团旧以十户养一壮丁，超因其意稍变通之，官募士而民输粮；又籍叛产分授
    降众、流人，以田代饷；行之二年，得兵三千人。自军兴，协饷不至，地方官吏争
    抽取釐金以为补助。超建议釐金统一，一抽之后，不复再抽，商无滞累，饷用差给。
    十年，命帮办贵州剿匪事。十一年，署按察使。提督田兴恕疏陈超前后战功，加布
    政使衔，赐号武勇巴图鲁。诏予二品顶戴，署贵州巡抚。田兴恕方以钦差大臣督办
    军务，超久在行间，亦以肃清全黔为己任。
        同治元年，田兴恕罢，乃命超办理防剿事宜。时尚大坪、玉华山两处为贼巢，
    遵义、安顺、思南、大定、铜仁、石阡诸府所在皆贼，五月，回匪陷兴义，云南叛
    回溃勇扰境，粤匪亦由川窜至正阳、庙堂并桐梓、松坎诸地。超令总兵吴安康进剿，
    用内应夜纵火攻破贼巢，擒匪首倪老帽斩之，出难民二千馀人。六月，闵家场踞贼
    纠集苗、教诸党偪江口，天柱匪首亦纠合土匪攻陷县城，分股窜湖南晃州、高寨，
    陷工卩水、青谿两城，谋截楚军粮道。超令总兵罗孝连、道员赵国澍进攻安顺仲匪，
    夷其垒，擒斩贼酋韦登凤等。尚大坪贼复约苗、教分掠江内，超令孝连断其归路，
    国澍等驰军迎击，复令副将赵德元出冷水河、梯子岩进袭尚大坪，立破之，卬水汛
    城同时克复。进平玉华山贼巢，攻拔瓦寨，复天柱县城，特诏嘉奖。道员邓尔巽、
    总兵李有恆，破王家苗寨、夹马洞诸贼巢，获其酋李玉荣等。黄、白号，教匪窜遵
    义，知府李德莪击破之於三台山，夺五里坎诸隘口。副将周宏顺进攻石阡，毁老王
    贼巢，诸就抚。
        石阡、铜仁苗匪攻毁镇远营垒，工卩水戍军亦溃，遂南掠松桃，北攻天柱。湖
    南援师至，贼始引去。诏斥超专恃援军，有负疆寄。云南方议抚回，巡抚徐之铭咨
    会停剿，而回匪益恣，窜陷安南、兴义，分扰郎岱、永宁、归化，诏原其误信抚议，
    免议处。石达开自川回窜，分三路，一走遵义，一走黔西，一走桐梓。遣沈宏富、
    李有恆、余祖凯击之。田兴恕以教案获谴去官，黔军益单。二年，乞病回籍。光绪
    四年，卒於家，年七十有九。诏念前功，赐恤，谥果靖。贵州请建专祠，并附祀胡
    林翼祠。
        田兴恕，字忠普，湖南镇筸人。年十六，充行伍，隶镇筸镇标。咸丰二年，从
    守长沙。贼屯湘江西岸，军中募敢死士夜惊贼营，兴恕请行，夜浮小舟往，潜燔贼
    营，贼骑数百追之，泅水免。巡抚骆秉章奇之，委充哨官。五年，从克郴州。六年，
    领五百人号虎威营。从萧启江援江西，克万载、袁州。七年，战上高英冈岭，深入
    被围，左手受创，亡马，步战，他将驰救，得免。是役以少击众，毙贼千数。进攻
    临江，掘地道轰城，先登，再被创，贼死拒未下。援贼大至，启江议暂退，兴恕不
    可，曰：“兵在精不在多，原为前锋。”率所部直贯贼阵，贼张左右翼围之，后军
    望见兴恕旗指东麾西，贼皆披靡，夹击，贼大败窜走，遂复临江。八年，克崇仁、
    乐安、宜黄、南丰，积功至副将，加总兵衔，赐号尚勇、挚勇两巴图鲁。
        贵州苗、教匪炽，黎平府被围久。兴恕奉檄赴援，至即攻破贼营，连战三日而
    围解，进克古州、永从，署古州镇总兵。九年，石达开围宝庆，兴恕率四千五百人
    赴援，扼九巩桥，无日不战，历月馀，粮药将罄，选死士欲以一战决胜负，会李续
    宜援军至，内外夹击，毁附城营三，连日攻下，势如破竹。达开窜广西，遂移军靖
    州防黔边，命署贵州提督，督办贵州军务，增军盈二万。十年，道铜仁，取印江，
    分军略思南、石阡，进克猫猫山贼巢。
        石达开由广西入贵州，连陷数县，省城大震。巡抚刘源灝趣赴援，兴恕奏言：
    “黔省上游道路分歧，贼若以一军扰黔，一军入蜀，道远兵单，断难兼顾。已檄韩
    超防镇远，沈宏富守湄潭，刘义方进松桃，臣驻石阡，居中调度。贼如上窜，则亲
    会川军以攻之；窥楚，即驰还靖州。”时兴恕已实授提督，诏授钦差大臣，命援省
    城。师至，部署省防，督军赴定番迎剿，贼弃城而走。
        十一年，兼署巡抚。时回、仲、苗、教诸匪分扰，上下游几无完土。兴恕分兵
    援剿，战屡捷。招抚匪首唐天佑、贾福保、陈大六、柳天成等，克复归化、荔波、
    定番、广顺、独山诸城，疏通驿路，军威渐振。兴恕年甫二十有四，骤膺疆寄，恃
    功而骄，又不谙文法，左右用事，屡被论劾，乃罢兼职，以韩超代之。
        同治元年，罢钦差大臣。会法国教士文乃尔传教入黔，因事龃，兴恕恶其倔强，
    杀之，坐褫职，赴四川听候查办。经遵义旺超，值云贵总督劳崇光为贼所困。兴恕
    骤马冲入，大呼：“田某在此！”贼惊溃，翼崇光出。寻论罪遣戍新疆，行至甘肃，
    总督左宗棠奏请留防秦州。十二年，释归。光绪三年，卒於家。
        曾璧光，字枢垣，四川洪雅人。道光三十年进士，选庶吉士，授编修，记名御
    史。入直上书房，授恭亲王奕䜣、醇郡王奕枻读。咸丰九年，出为贵州镇远知府。
    同治元年，署贵东道。二年，剿平铜仁踞贼萧文魁，赐花翎。云贵总督劳崇光荐其
    才，迭署粮道、按察使、布政使。
        六年，予二品顶戴，署贵州巡抚。七年，实授。贵州地瘠乱久，北境接四川，
    东境接湖南，军事悉倚邻援，本省饷既艰窘，将多骄蹇。总兵林自清劾罢后，戕兴
    义县令，率所部万人扰川境。八年，璧光密遣提督陈希祥擒斩之，令吴宗兰剿青山
    馀匪，克普安、安南。时席宝田军已由东路进规台拱，省城附近诸匪糅杂，出没无
    常。九年，周达武调任贵州提督，率川军至贵阳，渐次勘定。自军兴乡试久停，至
    是年始补行，人心益定。与达武议增兵扼要驻守，令道员蹇訚破遵义贼，擒其酋吴
    三；令提督刘士奇克都匀，殪其酋吴章。
        十年，令提督锺有思等进剿上游，克永宁、威宁，下游诸军擒悍贼潘得洪，收
    复八寨等城。又收复上江、下江、三脚各城，平上游镇宁、归化贼巢，殪永城踞贼
    侯大五，斩郎岱金家硐踞贼金大七，盘江北岸肃清。又破毕节、威宁诸匪，清八寨、
    三角馀贼，毁其巢。令总兵何世华击斩安南贼酋潘幺，进克贞丰，西路悉平。十一
    年，周达武率所部会楚军定苗疆，诏嘉调度有方，予优叙。
        十二年，会滇军克新城老巢，全省肃清，加太子少保、头品顶戴，予云骑尉世
    职。寻新城防军索饷譁变，匪首何玉亭攻新城，遣其党黎正关攻兴义，分军驰剿，
    捕诛其渠，事旋定。光绪元年，卒於官，追赠太子太保，依总督例赐恤，谥文诚。
    四川、贵州请建专祠。
        席宝田，字研芗，湖南东安人。诸生。咸丰二年，率乡团杀贼，复县城，奖叙
    训导。六年，刘长佑援江西，招参军事，遂从转战，积功累擢同知直隶州。九年，
    石达开由广西犯湖南，宝田从解宝庆围，擢知府。十年，骆秉章令募千人号精毅营，
    防湖南边。广东贼犯郴州、桂阳，击走之。同治元年，石达开复由广西入境，连败
    之於黔阳，克来凤，以道员记名，加按察使衔。
        二年，粤匪黄文金大举犯江西，命提督江忠义赴援，宝田副之，战饶州桃溪渡，
    大破之；又迭破之於湖口、洋塘、石门、青山桥，贼引去，趋池州，围青阳。宝田
    袭石岭，破贼卡，分军遮其前，命水陆夹击，文金遁走，遂解青阳围，累功赐号业
    铿额巴图鲁，加布政使衔。江忠义卒於军，宝田代领其众，留防江西。三年，李世
    贤、黄文金复合犯江西，将以遥掣江宁之师，宝田逆击白沙关，夺枧桥要隘，钞击
    於大济关、泥岭关，贼窜山谷，复金谿，以按察使记名，授云南按察使。
        时杨岳斌初至江西督办军务，檄宝田援南丰，坐迁延被劾，降知府，留军。会
    大军克江宁，群贼拥洪秀全子福瑱逸出，由开化犯玉山，走泸溪，宝田邀击於新城，
    进至石城杨家牌，擒洪仁玕、洪仁政、黄文英等。福瑱匿山谷中，捕得之，槛送南
    昌，伏诛。诏复宝田原官，予云骑尉世职，赐黄马褂，授贵州按察使。时馀贼汪海
    洋等走广东，四年，宝田自平远邀击，降万馀人，又扼铁石岭，降者二万，诸军合
    击於嘉应州，全数荡平。论功，江西军以宝田为第一，诏以布政使记名，遇缺题奏。
    军事既定，请回籍终养，允之。
        贵州苗、教诸匪构乱十有馀年，东路素倚湖南援军，自粤匪平后，议大举剿平。
    先是授兆琛为贵州布政使，偕总兵周洪印率师往，积岁无功。李元度围荆竹园，亦
    久不下。巡抚李瀚章、刘昆先后劾罢兆琛、洪印，元度亦镌级，荐起宝田招集旧部
    万人入贵州，总统东路诸军。
        六年冬，进军石阡，荆竹园为教匪老巢，宝田审视地势高峻，匪砦环列，惟北
    面平夷可掩入。七年元旦，进攻，部将黄元果先登，诸将肉薄垒下，一日平十八砦，
    克荆竹园，擒斩匪首萧桂盛、何瑞堂，其旁三十六砦相继攻下。捷闻，被珍赉。夏，
    进规寨头。寨头为苗疆门户，诸苗帑贿资粮所萃，连拔东西三屯，阵斩苗酋桂金保，
    破援贼张臭迷，攻下台笠、丁耙塘诸砦，遂克寨头。分军克天柱，斩其酋陈大六。
        会丁继母忧，回籍治丧，提督荣维善暂领其众，寻诏夺情趣赴军，进攻台拱。
    台拱苗最强，踞清江、镇远二城为犄角。宝田请增兵万人，按察使黄润昌、道员邓
    子垣领之出晃州为北路，宝田自当南路，令荣维善用雕剿法，转战山谷间，破诸苗
    砦，渐近镇远。润昌、子垣由思州进攻镇远府城，克之。八年二月，维善连破董敖、
    公鹅两隘，遂克清江城。两军合趋黄飘，山地狭峻，人行顶趾相接，遇伏。维善
    军疾行先出险，润昌军误以为陷伏中，争道相挤，为贼所乘，润昌、子垣皆战殁。
    维善闻变，率二百人驰救，被围，为苗所擒，遇害。於是苗氛复炽。
        张秀眉犯巴冶，宝田亲督军击走之，进克稿米，令龚继昌、苏元春破苗寨，击
    走张臭迷等，分军守镇远、施秉。时以宝田军苦战年馀，尚未深入，议罢其军，刘
    昆仍主专任，复增兵万人，分三路进。九年，会攻施洞，克之。苗走九股河，白洗
    苗来援，击败之。进攻台拱，破革夷诸砦，薄台拱城下，苗弃城走，克之，加头品
    顶戴。进军九股河，分别剿抚，凡平黑苗砦二百馀所。鸡讲、丹江苗皆请归化。十
    年，进攻凯里，一鼓而下。苗溃走雷公山，麕众六七万人，黄茅岭、雷口坪、九眼
    塘、燕子窝诸寨皆绝险，宝田督诸军冒暑入山，合击张臭迷，斩馘三万，燔其庐舍，
    剿洗一空。驻军施洞口，宝田遽病风痺，乞假医疗，命部将龚继昌、苏元春、唐本
    有、谢兰阶分统其军。军事进止机宜，仍禀命於宝田。
        十一年，三路进兵，凯北以北悉定。合攻乌雅坡，诸酋皆在，以长围困之。迭
    战，斩九大白、岩大五於阵，先后降者数万。四月，擒张秀眉、杨大六、金大五等，
    槛送长沙，伏诛。张臭迷先逸，捕得戮之。诸酋或降或斩，无脱者。苗疆平，诏晋
    宝田骑都尉世职，家居养疴。光绪十二年，诏以宝田前擒洪福瑱功，命曾国荃绘其
    像以进。十五年，卒，赠太子少保，优恤。原籍及江西、贵州建专祠。
        论曰：贵州之匪，总名有六：曰苗匪、教匪，曰黄号、白号，其小者曰槓匪、
    仲匪，其他滥练、游勇、逆回、悍夷，揭竿踵起，不可悉数。始於咸丰四年，无兵
    无饷，不能制也。韩超有办贼之才，久屈下僚，事权不属。田兴恕入黔，兵威始振，
    超亦骤起，未久相继去。张亮基治黔数年，亦仅补苴。中原大定，曾国籓乃议以湖
    南兵力、饷力为平黔根本，而骆秉章亦令刘岳昭剿黔北以保川边。后专倚席宝田，
    戡定苗疆。自周达武以川兵、川饷济黔之不及，曾璧光赖之以竟全功。盖阅二十年
    而后大定。古云：“蛮夷之人，先叛后服。”盖以地势使然。然使若韩超者早膺疆
    寄，其延祸或不致如是之甚。弭乱之道，在得其人，用人之道，必尽其才，固古今
    不爽者尔。

        国学网站独家推出

亦凡公益图书馆(Shuku.net)

下一卷 回目录