                             列传二百七十四  忠义一

        特音珠阿巴泰  固山僧锡等  纳密达炳图等  书宁阿感济泰等
        穆护萨觉罗兰泰等  索尔和诺斋萨穆等  席尔泰满达理
        卓纳纳海  觉罗鄂博惠觉罗阿赉等  同阿尔
        董廷元弟廷儒  廷柏  常鼎白忠顺等  格布库阿尔津等
        济三瑚密色等  敦达里安达里  许友信成升等
        清天命、天聪年间，明御史张铨，监军道张春，均以被擒不屈，听其自尽，载
    诸实录，风厉天下。厥后以明臣来归者，有功亦入贰臣传；死军事之尤烈者，於京
    师祀昭忠祠：褒贬严矣。文武一二品以上，既入大臣传，以下则另编忠义传，列翰
    林院职掌，凡自一二品以下，或死守土，或死临阵，备载出身、官阶、殉难时地，
    及予谥、建祠、赠官、廕后。二百数十年，综八千馀人，略以类别。
        入关之先，如降服乌喇、哈达、索伦、叶赫诸部落为特音珠等二十人是。征朝
    鲜则劳汉等十人是。其伐明也，自天命三年至崇德八年，始克抚顺，屡偪近畿，分
    下山西、山东诸郡县，尤以沈阳、大凌河、皮岛、松山数役为大，为西佛莱百六十
    二人是。
        顺治元年，定鼎燕京，后追击流贼、奠定各省者，为恩克伊等一千二百四十五
    人。
        康熙朝，讨平逆籓及歼灭附逆诸镇将，为索诺穆等九百四十七人。亲征噶尔丹
    之役，为富成额等百人。厄鲁特之役，为诺里尔达等五十五人。罗刹、西藏诸役，
    为纽默淳等七人。平各省土贼及海寇、苗、瑶诸役，先后为郝尔德等二百八十五人。
        雍正朝，承康熙征厄鲁特之役，用兵准噶尔，为和溥等三百六十二人。其先青
    海之役，为姬登第等十四人。外则滇、黔、蜀、桂土司苗乱与夫台湾土番等役，为
    刘洪度等二百十三人。
        乾隆朝，始荡平准部，旋戡定回疆，则为傅泽布等五百十二人。初年，湖南苗
    乱，为李如松等十五人。广西土贼，为倪国正等十人。瞻对土司之乱，为陈文华等
    十三人。随傅清、拉布敦同死西藏，为策塔尔等六人。金川用兵，其初定也，为杨
    先春等百又四人；其再定也，为占辟纳等八百五人。缅甸用兵，为马成龙等百六十
    七人。安南用兵，为英林等百六十人。廓尔喀用兵，为索多尔凯等七十六人。逆回
    苏十三、田五之乱，为新柱等百又十人。山东王伦之乱，有音济图等十八人。台湾
    林爽文及陈周全之乱，有耿世文等百五十九人。黔、楚等省苗乱及川、楚、陕三省
    教匪，均始乾隆末年，而定於嘉庆，苗乱有六达色等二百七十八人；教匪之乱，为
    杨治宁等七百四十二人。仲苗滋事，为胡庆远等百十三人。闽、粤洋面蔡牵之乱，
    为陈名魁等六十七人。先后以巡洋遇风死者，为黄勇等十七人。滑县李文成之乱，
    为强克捷等六十三人。追剿陕匪及瞻对永北夷匪等役，为马魁等十四人。马营坝
    抢险者卢顺。
        道光重定回疆一役，为刘发恆等二百六人。江华瑶滋事，为马韬等五人。陕、
    甘番滋事，为胡文秀等十三人。云南永昌回匪滋事，为硃日恭等九人。台湾嘉义土
    匪，为方振声等七人。山西曹顺之乱，为杨延亮等。英吉利开衅，为硃贵等八十八
    人。发匪之乱，炽於咸丰而殄於同治，其先为广西会匪，始道光季年，为王叔元等
    五十一人。已而窜陷各省，为褚汝航等五百七十九人。捻匪之乱，为龙汝元等七十
    八人。
        咸丰、同治之交，滇匪滋事，为林廷禧等四十二人。
        同治朝，甘肃回匪滋事，为讷勒和春等三十七人。
        其自嘉庆迄光绪先后剿办各省匪徒等役，为和致等三十八人。咸丰换约起衅，
    殉淀园者，为觉罗贵伦、玉润等。办匪而以劳卒者，为李文安等十三人。盖原传可
    数者如此。中以不从尚之信叛而死之金光，私家传述，心迹殊异，则出以存疑。
        将帅之死事者，既有专传，凡上列诸人之义烈尤著者，与夫官书既漏而不能无
    纪载者，则别编为传，觕见本末。若夫道光以后死於外衅，及光绪庚子拳乱，宣统
    辛亥革命，於义宜详，并备列之，用资后鉴云。
        特音珠，满洲镶蓝旗人，姓完颜。清初，偕阿巴泰来归。阿巴泰，姓觉尔察，
    属满洲正白旗。太祖始编佐领，以特音珠兼管六佐领事，设札尔固齐十人，阿巴泰
    预焉。乙未年，特音珠从额驸扬古利征辉发部，夺塔思哈桥，掌纛者中砲仆，佐领
    五岱代举之。薄城，为飞石所中，与额驸托柏、佐领和罗俱殁於阵。特音珠先登，
    克其多璧城。己亥年，从征哈达，城上矢石如雨，佐领耶陈奋勇登，被戕，特音珠
    在事有功。庚戌年，阿巴泰从内大臣额亦都招抚东海窝集部之那木都禄、绥芬、宁
    古塔、尼玛察四路，降其长康古哩等。复取雅兰路，阿巴泰力战阵亡。
        辛亥年，特音珠从扬古利攻呼尔哈路札库塔城，三等侍卫贝和，佐领贵三、松
    阿里战殁，特音珠负创，战益力。三等侍卫阿达海先登，克其城，阿达海，额亦都
    第五子也。癸丑年，乌拉贝勒布占泰负恩叛，大兵讨之，布占泰率兵三万由富哈城
    而东，特音珠、阿达海率护卫业中额等邀击之。阿达海、业中额及閒散米拉浑均殁
    於阵，大兵败布占泰，遂平乌拉，特音珠寻以创发卒。征乌拉之役，死事者有阿兰
    珠、纳兰察，均自有传。
        固山，满洲正黄旗人，姓哲尔德，世居界凡。初任佐领，天聪三年，征明，固
    山偕骁骑校僧锡、閒散达兰从扬古利为前哨，攻永平、遵化。达兰先登，围明都，
    固山步战大红门，上下高坡，腾跃如飞，明兵夺气，涿州援兵至，败之。崇德元年，
    复随扬古利征明，攻顺义，僧锡先登。十二月，太宗亲征朝鲜，豫亲王多铎等先驱，
    围其国都，固山等从，屡斩馘。朝鲜国王李倧遁南汉，追围之。太宗至临津江，冬
    暖冰泮，多铎令僧锡等潜测江水，欲浮马以济。僧锡等夜至，大风，冰复坚，还报，
    大军安驱而渡，抵南汉山城西。二年正月，全罗、忠清两道巡抚、总兵来援，多铎
    与扬古利迎战，扬古利率僧锡冒雾驰击，援兵败走。复依山列阵，矢石如雨，僧锡
    与云骑尉鄂海，参领特穆尔，佐领弼雅达、阿纽、都敏俱力战，殁於阵。
        进偪山顶敌营，敌兵弃马遁。达兰率二十人乘夜用云梯袭南汉山城，先登，中
    枪卒。又命分兵攻江华岛，将渡江，敌船百馀，分两翼以拒，舟师从中冲入。固山
    手发红衣砲，皆败窜，既登岸，鸟枪手千人，复列岸以拒，固山力战阵亡。大兵继
    进，尽歼其岸兵，遂克江华岛。李倧降，朝鲜以定。
        纳密达，满洲镶白旗人，姓索绰罗，世居吉林。天聪八年，从大兵征明，攻雄
    县，梯城首登。崇德元年，亲征朝鲜，明总兵沈世魁、副总兵金日观驻皮岛，为朝
    鲜援。纳密达偕閒散扈习从攻南汉城，有功。二年正月，朝鲜降，世魁等不能救。
    先是明帅毛文龙据皮岛，欲牵掣我师。既而文龙为巡抚袁崇焕所杀，世魁代领其众，
    失士卒心，势益弱，犹乘间扰边。
        三月，命武英郡王阿济格、贝子硕讬，率恭顺王孔有德、智顺王尚可喜等攻皮
    岛，以纳密达及护军参领炳图为前队，佐领巴雅尔图、武尔格以大臣子弟从征。巴
    雅尔图，额驸扬古利之从子；武尔格，弘毅公额亦都之孙，内大臣图尔格之子也。
    师攻铁山，头等侍卫拜音台柱、佐领珠三先登，克之。世魁遁入石城。
        四月，阿济格令纳密达等乘小舟攻皮岛西北隅，日观列兵堡上。冲入，将及岸，
    巴雅尔图、武尔格跃登，明人辟易，纳密达、炳图并登，而后队金玉和等不进。日
    观见师少，复进战，武尔格阵亡。纳密达等往来冲突，拜音台柱、珠三及护军校彰
    吉泰急棹小舟登岸援之，明入空城出战，纳密达、巴雅尔图、炳图、拜音台柱、珠
    三、彰吉泰并战殁。有德等乘巨舰攻东北隅，日观殊死斗，有德等部将洪文魁等多
    战死，阿济格麾八旗骑兵蹴之，护军参领瑚什、云骑尉果科暨扈习奋勇先入，殁於
    阵，大兵继之，阵斩日观，追击世魁，戮之。是役也，败明兵一万七千有奇，俘三
    千馀，自是明不复守皮岛。
        书宁阿，满洲正黄旗人，姓札库塔。崇德三年八月，命睿亲王多尔衮统左翼，
    贝勒岳讬统右翼，分道征明。书宁阿以佐领偕骑都尉感济泰、参领扈敏属右翼。九
    月，攻墙子岭，感济泰力战，殁於阵。师入青山口，攻丰顺护军校扈护、巴雅拉，
    攻灵寿閒散噶普硕，攻南皮骑都尉阿延图，攻深州閒散巴林，均战殁。岳讬攻栾城，
    明督师卢象升来援，书宁阿乘其未至，麾众薄其城，护卫衮布跃登城楼，火药发，
    焚死。书宁阿复冲入，克其城。转战，下庆都，奋勇陷阵，被戕。
        十二月，两翼连营大战钜鹿之贾庄，象升战死。於是分徇山东，四年正月，左
    翼克济南，右翼分兵略地，破茌平护军三晋、破临清佐领花应春、破馆陶佐领佟桂、
    破济宁佐领祖大春、破邹县佐领尚安福、破滕县骑都尉傅察，俱殁於阵。二月，大
    军还，扈敏复攻破首阳及顺德，负重伤，战益力。还至永平，与佐领巴海、乌纳海
    俱遇伏，死之。骑都尉阿尔休随大军同徇山东，克济南，复从承政索海征索伦，阵
    亡。
        穆护萨，满洲正黄旗人，姓赖布，世居佛阿拉。崇德五年，以武备院卿从大兵
    征明，距锦州城五里列阵，以砲攻城北晾马台，克之。七月，睿亲王多尔衮遣卒刈
    城西北禾稼，明兵突出，枪砲并施，穆护萨与护军参领觉罗兰泰、署护军参领温察
    力战，明兵大溃，追至壕，掩杀之，克台九，及小凌河西岸台二。锦州外城蒙古贝
    勒诺木齐等见大兵困城，志必得，谋来降，遂持书縋城下，约内应。信泄，大兵至，
    明总兵祖大寿出拒战，城内蒙古縋绳，前队援之以登，吹角夹攻，穆护萨跃上，被
    创卒。觉罗兰泰、参领宏科俱阵殁。鏖战久，明师退守内城，大兵遂入外城。
        明年五月，明总督洪承畴率六总兵兵六万来援，屯松山北冈，击斩其二千，敌
    势犹劲，骑都尉旦岱、参领彰库善、三等侍卫博朔岱陷阵死。八月，大军驻松山、
    杏山间，立营截大路。承畴率马步兵十三万，营松山城北乱峰冈，旋犯汛地。閒散
    辉兰同参领囊古击卻之。参领阿福尼越众冲突，负重伤，犹斩将夺帜，诸军继之，
    敌奔塔山，遂进兵松山城外。十二月，承畴以兵六千夜至，辉兰奋杀，既出，复进
    击，与温察、启心郎迈图皆殁，复沿壕射击，杀四百馀人，敌退入松山城。
        围既合，明总兵曹变蛟欲突围出，至正黄旗汛地，佐领彰古力战死，变蛟亦中
    创奔还。七年二月，克松山，擒承畴及明巡抚邱民仰，总兵王廷臣、变蛟等。时明
    总兵吴三桂犹驻塔山，郑亲王济尔哈朗率兵至城下，列红衣砲攻之，佐领崔应泰被
    创死，参领迈色力战阵亡，城坏二十馀丈，诸军悉登，遂克塔山。先是蒙古兵有降
    於明者，特穆德格执而戮之，及两师酣战，复有讷木奇突出鵕阵，乘马冲入多尔衮
    营，将行刺，特穆德格只身奋救，相抱持急，卒遇害。
        索尔和诺，满洲镶红旗人，姓科奇理，世居瓦尔喀。少孤，兄瑚礼纳抚之，瑚
    礼纳为仇所害，尝手刃仇二人祭兄墓，宗党义之。崇德三年，来归，授佐领，从征
    锦州、松山，皆有功。七年十月，命饶馀贝勒阿巴泰为奉命大将军征明，索尔和诺
    率骁骑校佟噶尔为前队，次黄崖口。阿巴泰使三等轻车都尉斋萨穆，佐领绰克托，
    护军多罗岱、图尔噶图伏隘口举火，明兵惊溃。遂入蓟州，败明总兵白广恩军。斋
    萨穆、绰克托及佐领额贝、参领五达纳、护军校浑达善皆殁於阵。分攻霸州，多罗
    岱先登，攻定州，图尔噶图先登，俱克之，并以伤重卒。
        闰十月，次河间，明分守参议赵珽、知府颜允绍城守。既进攻，允绍发砲拒击，
    参领署都统陈维道阵亡。砲裂，毁城堞，护军萨尔纳冒火跃上，明兵死斗，被戕。
    允绍完堞拒守，驰檄四出请援，阿巴泰连营围之。时明於山海关内外分设总督，复
    设昌平、保定二总督，又有宁远、永平、顺天、密云、天津、保定六巡抚，宁远、
    山海、中协、西协、昌平、通州、天津、保定八总兵，皆拥兵壁旁县，慑不敢近。
    索尔和诺曰：“河间不下者，恃外援也。破其一营，皆瓦解矣。”阿巴泰从之，遣
    将袭明总兵薛敌忠营，敌忠遁，诸援师悉溃。使人谕速降，允绍等守益力，急攻之，
    索尔和诺梯登，师继进，破其城。珽、允绍并死，索尔和诺亦战殁。
        十二月，大兵徇山东，诸州县各设城守，攻临清閒散瑚通格，攻泗水护军校务
    珠克图，攻新泰閒散特库殷，攻冠县閒散特穆慎，攻馆陶閒散东阿，攻滕县閒散赫
    图、富义，攻郯县閒散贵穆臣，攻费县閒散索罗岱，攻兗州佟噶尔及骁骑尉屯岱，
    皆战死。诸州县皆下，乘胜至海州，八年五月，旋师。
        席尔泰，姓栋鄂。父纶布，清初，率四百人来归，赐名普克素，编佐领，使席
    尔泰统之。有功，授世职，在十六大臣之列。时明总兵毛文龙笼络辽阳沿海居民，
    踞皮岛为重镇，时窥边界。镇江城中军陈良策潜通文龙，令别堡之民诈称文龙兵至，
    大譟，城中惊扰。良策乘乱城守，席尔泰偕同族佐领格朗击卻之。后复偕格朗从攻
    沈阳，阵亡於浑河。其妻尝违禁屠马祭夫，例当死，削世职，原之。
        时战浑河者为满达理。满达理，正黄旗人，姓纳兰，世居布颜舒护鲁。任佐领，
    随扬古利军沈阳。明兵二万渡浑河来援，长矛大刀，铠冒重棉，气甚锐。参领西佛
    先殁於阵，满达理继进，败之。明总兵李秉诚率三千人守奉集堡，效死者无算，卒
    大创之，遂克沈阳。满达理以先登功最，随攻辽阳，明经略袁应泰急注太子河於隍，
    闭西闸，环城列守，大兵军其城东南，秉诚暨总兵侯世禄以兵五万背城五里而阵；
    击走世禄，夺桥，从小西门缘梯登城，遂拔之，旋殁於阵。
        卓纳，姓纳喇氏，满洲镶蓝旗人，哈达贝勒万之孙。太祖时来归，授佐领，赐
    姓觉罗。天聪五年，征明，围大凌河城。明监军道张春，总兵吴襄、宋纬等率马步
    兵四万自锦州来援，副都统绰和诺冒砲矢力战，殒於阵。备御多贝先战殁，卓纳继
    之。时襄兵先败，逐北三十馀里。张春复收溃众立营，风起，黑云见，春大纵火，
    风顺火炽，卓纳益锐进，与管武备院事达穆布、二等轻车都尉硃三、佐领拜桑武、
    骑都尉尼马禅、护军校爱赛、云骑尉瓦尔喀均战死。天忽雨，反风，大军乘之，纬
    败走，生擒春。
        信勇公费英东子纳海亦於是役被创，齿落其三，复从舟师攻旅顺。明总兵黄龙
    御甚力，纳海与参领岳乐顺、护军校额德、千总程国辅、骑都尉塔纳喀等奋勇登城，
    冒矢石而殒，遂克旅顺口。
        觉罗鄂博惠，兴祖玄孙，隶镶红旗；阿赉，景祖曾孙，隶镶黄旗：并为佐领，
    随征有功。天聪三年，大兵征明，并从贝勒岳讬克大安口。抵遵化，明巡抚王元雅
    婴城守。命分旗环攻之，镶红旗西之东，镶黄旗西之南，各分领前队，与正蓝、正
    黄、正白各旗兵并进，城上矢石如雨，乘护军校阿海跃登，急攻之，克其城。大贝
    勒代善率护军及火器营至蓟，冲明山海关援兵，阿赉死之。趋永平沙库山，鄂博惠
    中创殁。
        雍贵，隶正白旗。崇德三年，从睿亲王多尔衮征明，下山东。四年，师旋，败
    通州河岸兵。五年，从围锦州，败松山兵，破杏山援兵，皆有功。七年，复围锦州，
    同觉罗萨哈连等直前冲阵，大败其众。明总督洪承畴以十三万众来援，萨哈连战殁，
    雍贵同护军统领伊尔德连败之，乘雨偪松山，击走其马军，复率本旗兵攻塔山。明
    总兵曹变蛟夜犯镶黄旗汛地，复随伊尔德击走之。八年九月，随郑亲王济尔哈朗征
    宁远，抵中后所，偕护军参领额尔碧冲入敌阵，拔其城。十月，进攻前屯卫，以第
    五人登，中砲殁。大兵继进，遂克之。
        登西克，隶镶黄旗。官散秩大臣。顺治二年，随扬威大将军豫亲王多铎追流贼
    李自成至西安，激战於天沙山，中枪阵亡。
        阿克善，景祖兄索长阿三世孙，隶正黄旗。随大兵征明於锦州、宁远及入关击
    李自成，皆有功。历官至兵部侍郎。顺治九年，同都统噶达浑征剿鄂尔多斯部叛逃
    蒙古多尔济等，歼之贺兰山，以失究兴安总兵任珍家属淫乱、擅杀多人事解兵部，
    管副都统事。十一年，随征湖广，败贼兵於湘潭、常德、龙阳等处。十三年，郑亲
    王世子济度征海贼郑成功，阿克善率兵从大军至乌龙江，以水险难渡，乃潜取道山
    间，径趋福州。未至，闻成功在高齐，即分兵令佐领褚库等先往迎战，击走之。又
    分遣署护军统领伊色克图往侯官，征剿水路贼，遂抵福州。又侦知贼船三百馀尚泊
    乌龙江，亲督水路，约营总星鼐等在陆路合击，追至三江口，斩伪都督总兵等，俘
    获甚众。以贼犯罗源，驻防兵被围，率兵赴援，力战阵亡。
        萨克素，隶镶蓝旗。康熙十三年，以佐领从平南大将军赉塔征耿精忠。赉塔驻
    衢州，遣防台州黄岩县。贼将曾养性率众六万来犯，坚守，攻不能下。参将武灝通
    贼献城，萨克素力战，死之。
        星德，隶镶红旗。亦以耿精忠叛，从江宁将军额楚讨之於江西建昌，败贼帅邵
    连登八万馀众，在事有功。后於十六年攻吉安，与贼将马宝战於陈冈山，阵殁。
        果和里，隶镶黄旗。以委署参领随平远定寇大将军安亲王岳乐征吴三桂，战於
    湖广浏阳，阵殁。
        努赫勒，隶镶黄旗。以一等侍卫从征三桂。十七年六月，三桂遣其党江义、巴
    养元、杜辉等率二万馀贼，驾巨舰二百馀，乘风犯柳林嘴。努赫勒随讨逆将军鄂讷
    率水师，棹轻舟，飞越贼舰，发砲击之，溺死无算。贼退犯君山，又以舟师进击，
    追至湘阴。十九年，随固山贝子彰泰复遵义、安顺、石阡、思南等府，追剿至铁索
    桥。伪总统高起隆、夏国相等拥众二万馀屯平远，与江西坡贼相犄角。大兵分道进
    剿，努赫勒从击平远西南山贼，力战阵殁。
        海兰，隶正白旗。由侍卫擢副都统。雍正七年，授参赞大臣，从靖边大将军、
    公傅尔丹征准噶尔。九年六月，分三队渡科卜多河，与蒙古副都统常禄皆列后队。
    初战库列图岭，旋移营和通呼尔哈诺尔。海兰与常禄据山梁之东，杀贼千馀。適大
    风，雨雹，师被围，常禄阵亡。海兰突围出，杀贼五百馀，卒以察哈尔兵溃，海兰
    死之。
        同阿尔，蒙古镶红旗人，世居巴林，以地为氏。授骁骑尉。崇德三年，多罗贝
    勒岳讬征明，同阿尔与焉。当师之出边也，副都统席喇命率护军防守七昼夜，败敌
    者再。六年五月，随睿亲王多尔衮围锦州，明总督洪承畴率重兵来援，以步兵三营
    犯左翼三旗，护军不能胜，奔壕堑。同阿尔偕同旗同族僧格，及蒙古镶红旗人阿桑
    布严守汛地，奋勇战死。蒙古正红旗拜浑岱、正黄旗阿布喇库、镶黄旗布斋，均先
    后殁於阵。
        董廷元，正白旗汉军。与弟廷儒、廷柏并以閒散从征。天命六年，兵攻沈阳，
    廷元先登陷阵，授宽甸守备。从攻大凌河、察哈尔、旅顺口、江华岛，皆有功。崇
    德二年，从恭顺王孔有德征皮岛，明总兵沈世魁阵海口。廷元以小舟从北冲入，明
    兵砲碎之，与家丁六人殁於海。
        廷儒积功为大同守备。顺治五年，大同总兵姜瓖谋叛，以廷儒勇略过人，为士
    卒爱惮，佯以宴射诱至署，讽以同叛。廷儒以严词斥之，不听，即拔佩刀与斗，贼
    群执之，骂不绝口，剖其腹，支解之，并其子开国，男妇二十七人俱被害。
        廷柏初任骁骑尉。崇德五年，从征明，同参领孙有光败松山步兵、杏山骑兵、
    闾洪山守兵。明兵夜犯填堑，手发红衣砲击卻。随攻塔山及前屯卫、中后所等城，
    均以红衣砲克之，绩称最。顺治二年，从豫亲王多铎南征，破流贼，定河南，克扬
    州、嘉兴等处，俱在事有功。时明鲁王硃以海据绍兴，大兵营钱塘江上。明督师大
    学士张国维以兵九千人乘夜劫营，廷柏从都统吴守进败之。后从郑亲王济尔哈朗征
    湖广，明总督何腾蛟招流贼，连营拒敌。从副都统金维城率兵至马河，力战，殁於
    阵。
        常鼎，镶红旗汉军。顺治元年，以副将随怀庆总兵金玉和讨流寇。李自成之西
    窜也，英亲王阿济格由边外趋延绥，断其归路。至望都，佐领劄图被创卒。入陕至
    延安府，虚衔章京哈尔汉率甲士守南山，力战死。侍卫察玛海、骑都尉嘉龙阿、参
    领折尔特、护军校朔玛，俱以阵亡。馀党二万馀，散在河南。围济源，攻孟县，蔓
    延邓州、内乡县及清化镇。鼎随玉和援济源，至则城已陷，戕典史李应选。鼎夜半
    遇贼，力战，与玉和俱阵殁。玉和自有传。
        时怀庆镇标同死者，守备则白忠顺、佘国谏、陈应杰、石斗耀、康虎，千总则
    宋国俊、赵国相、李中、王国臣、杨虎、刘奉相、高友才，把总则张进仁、张光裕、
    陈廷机、张景泰、许养和、党中直、廖得仁、薛贵等。贼旋围孟县，知县王曰俞、
    参将陈国才婴城守。贼攻七昼夜不能下，将引去，会大雨，城坏，贼入。曰俞、国
    才率兵巷战，国才被戕，执曰俞，胁降，不屈死。贼又围邓州，道标中军郑国泰战
    死。大兵救邓州，贼解围去。转攻内乡县，执知县胡养素，索金帛，不应，死之。
    贼分兵犯清化镇，署同知史灿麟莅任甫两月，执法严，奸民憾之，引贼入，执灿麟，
    怒骂不屈，贼忿，磔其尸，妻高氏及婢仆同殉。
        嗣后土贼创乱者二年，有辉县寇，据北山大伍谷诸险，列三十一寨。官兵仰攻，
    贼以死据，不克登，久之，乞降。官兵防其他逸也，把总田贵、罗思明守寨口，贼
    乘夜斫寨门遁。贵与思明仓卒出斗，皆遇害。五年，寇起武陟之宁郭驿，驿接太行
    山，为盗薮，旧设捕盗通判驻其地。贼伪称猎者，驰入驿西郭门，骑百馀，披甲持
    刀仗，焚劫。入通判张可举署，可举力斗，遇害。十四年，睢州贼娄三啸聚沙窝，
    乘夜登郾城县城，开北门，引众入。知县荆其惇督家丁众役守库印，力御之，受刃
    伤，会典史樊世亨率牌甲奔救，贼乃遁，其惇创重死，库印卒无失。
        格布库，满洲正白旗人，姓伊尔根觉罗，世居雅尔虎。顺治元年，以参领从睿
    亲王多尔衮剿流贼李自成，追至庆都。复随英亲王阿济格、贝勒尼堪败之。三年，
    肃亲王豪格征流贼张献忠於蜀，格布库及参领西特库，队长古朗阿、巴扬阿、乌巴
    什随焉。献忠遣贼党环营抵抗，格布库破贼第一营步兵。贼分两翼，豪格复遣偕佐
    领苏拜攻右翼，都统准塔巴图鲁攻左翼。贼自右翼下山来犯，格布库率本旗兵冲击
    之，旋从准塔翦其左翼。贼围正蓝旗兵，格布库偕佐领阿尔津、噶达浑、西特库、
    乌巴什往援，格布库中箭殒，西特库、乌巴什俱殁於阵，贼退。
        时伪将高汝励据三寨山，豪格遣古朗阿击之，大破其众。献忠发大队迎敌，古
    朗阿直冲其阵，贼奔溃，未几复合，古朗阿偕瑚里布破之。贼率马步兵分三路来犯，
    古朗阿奋勇进击，与巴扬阿均阵亡。
        济三，满洲正黄旗人，姓扎库塔。自崇德六年，以佐领从大兵有功。顺治元年，
    与骑都尉色勒布，云骑尉祖应元，参领金应得，骁骑尉西来，閒散达鲁哈、萨门、
    岱纳，并从定国大将军豫亲王多铎南征。二年四月，大兵渡淮，薄扬州城。应元、
    应得、岱纳以红衣砲攻城，城颓，岱纳先登，与应元、应得同阵亡。克扬州，大兵
    渡江，令左翼舟师留泊北岸备敌。敌驾舟来犯，色勒布迎击，中砲死。分兵江阴县，
    萨门以云梯先登，被戕。达鲁哈继进，亦阵殁。六月，多铎定南京，分大兵之半，
    令多罗贝勒博洛等进徇苏州，下之，擢济三副都统，驻守。明福王总兵黄蜚潜纳苏
    州叛卒来袭。济三闻变，率兵擒剿，敌合围，济三战死。大兵至浙，攻嘉兴，砲毁
    其城，西来率所部先登，克之。旋回兵取昆山县城，被砲死。
        瑚密色，满洲镶黄旗人，姓佟佳，世居加哈。崇德元年，以佐领衔从征明，屡
    有功。顺治元年，从入关，败流贼唐通於一片石，追至安肃、望都，歼贼无算。嗣
    随多铎军渡江，屡破明兵句容。时明鲁王硃以海踞绍兴，博洛遣参领王先爵徇湖州，
    士兵蜂至，元爵战殁。博洛次杭州，鲁王遣其督师侍郎孙嘉绩、熊汝霖渡钱塘江来
    犯。瑚密色偕骑都尉色赫等击败嘉绩兵，擒其队帅，追至江中，汝霖兵殊死战，瑚
    密色中枪战死。色赫从定浙江，旋下福建，还过平湖，遇土寇，亦以中枪阵亡。
        敦达里，满洲人。幼事太宗，后分隶肃亲王豪格。崇德八年八月庚午，太宗崩，
    敦达里以幼蒙恩养，不忍永离，遂以身殉。诸王贝勒等义之，以敦达里志不忘君，
    忠忱足尚，赠甲喇章京，子孙永免徭役。
        安达里，叶赫人。来归时，太宗怜而养之，洊授官职，亦请殉，诸王贝勒等亦
    甚义之，予衣一袭，豫议恤典，加赠牛录章京为梅勒章京，子孙世袭，如敦达里例。
    既定议，召安达里谕之。临殉时，谓诸王贝勒等曰：“若先帝在天之灵，问及后事，
    将何以应？”诸王贝勒等对曰：“先帝肇兴鸿业，我等翊戴幼主，嗣位承基，当实
    心辅理。傥邀呵护，是所原也。”
        许友信，以军弁随明将左梦庚投诚，隶镶白旗汉军。随大兵征闽、粤有功，定
    南大将军贝勒博洛委署潮州副总兵。顺治四年，明桂王由榔遣兵略境，友信单骑出
    战，遇伏死。
        是年，桂王兵部尚书张家玉陷东莞，署总兵成升、副将李义均阵亡。桂王兵科
    给事中陈邦彦同时犯广州，游击阎行龙、王士选、熊师文俱死之。桂王既由监国僭
    号，志在兴复，其始略有两广、云、贵、湖南、江西、四川各地。且郑成功出没闽、
    浙，奉其伪号，遥相应和，声势颇张。经大军先后戡定，桂王已穷窜土司，肃清在
    迩，而孙可望、李定国等复群相拥戴，作螳臂之拒者有年。至定国与可望内讧，顺
    治十四年十月，可望走湖南乞降，於是洪承畴、吴三桂乃奏请乘时大举，逐渐进剿，
    军行有利。十八年，三桂兵及缅甸，缅人执献由榔军前，事乃大定。
        十馀年中，死事或被执不屈者：如四年，剿广东假明封号土贼，有广东巡按刘
    显名等；六年，剿灵山土贼，有广东都司佥书李昌等；七年，征广州，有轻车都尉
    尚可福等；八年，李定国分兵窥全州，有广西巡按王荃可等；九年，犯辰州，有分
    巡辰常道刘升祚等；犯平乐，有府江道周永绪等；犯柳州，有分守右江道金汉蕙等；
    陷桂林，有右翼总兵曹成祖、提标游击马腾龙等；十年，犯罗定，有兵备道邬象鼎
    等；犯靖州，有湖南副总兵杨国勋等；犯连州，有广东运署都司佥书窦明运等；犯
    化州，有防守参将应太极等；十一年，犯电白，有从征八品官费扬古等；十四年，
    海贼乘乱窜雷州，有徐闻营游击傅进忠等。孙可望之从乱也，六年，贼党一只虎犯
    永州，有新擢陕西布政使、右参议李懋祖等；九年，犯衡州，有随定远大将军敬谨
    亲王尼堪部下副都统武京等；犯成都，有叙州府知府周基昌等；十三年，犯临蓝，
    有委署参将殷壮猷等。
        至为郑成功而死者：三年，成功族人郑彩据厦门，掠连江，有知县宋人望等；
    六年，成功犯长泰，有知县傅永吉等；犯漳浦，有总兵杨佐等；八年，犯海澄，有
    知县甘体垣等；十二年，犯仙游，有知县陈有虞等；十三年，犯海澄，有一等轻车
    都尉哈勒巴等；犯福州，有二等轻车都尉巴都等；十五年，犯台州，有海门营水师
    游击李宏德等；犯温州，有盘石卫水师游击熊应凤等；十七年，犯江宁，有一等轻
    车都尉瑚伸布禄、二等轻车都尉猛格图等；犯崇明，有知县陈慎等；犯台州之太平，
    有左营都司李柱国等；犯厦门，有护军统领伊勒图、前锋参将佟济、前锋校鄂勒布
    等。盖明籓自立，以兵力削除者，桂王为最棘。
        同时附唐王硃聿键，而陆梁於江西郡邑者，则为金声桓，参领布达理、布政使
    迟变龙、分守湖东道成大业、宜黄知县冯穆等皆死之。鲁王以监国踞浙，偪福建兴
    化，则知府黎树声等；据舟山内扰，则绍兴府推官刘方至死之。
        其无所附丽而以叛闻者为姜瓖，五年，踞大同，催饷骑都尉锺固、山西兵备道
    宋子玉等死之。六年，从英亲王阿济格等军进讨者，骑都尉索宁、云骑尉洛多理等
    皆阵亡。分援河东、井坪、蒲州、神木等处，则郑宏国、佟国仕、武韬、郑世英等
    亦先后阵亡。
        时天下初定，人心反侧。各省土贼蜂起，或剿或守。在顺治一朝，死者尤夥。
    独著其关系大局者，见有清开国艰难之大概焉。

        国学网站独家推出

亦凡公益图书馆(Shuku.net)

下一卷 回目录