                                  列传二百二十

        金国琛  黄淳熙  吴坤修  康国器  李鹤章弟昭庆  吴毓兰
        金国琛，字逸亭，江苏江阴人。咸丰中，以诸生谒罗泽南於江西，使参军事。
    每出战，部伍严整，仓猝犯之，屹然不乱。转战弋阳、广信、武昌、黄州，累功擢
    知县。七年，李续宾代泽南，使总理营务。率师会袭湖口，克之。进复彭泽小姑洑、
    泰坪关，击退援贼，晋秩同知直隶州。八年，从克九江，窥安徽，下太湖、潜山、
    桐城。续宾战殁三河，国琛与其弟续宜招集散亡，劳徠抚慰，重申纪律，军势复振。
        九年秋，石达开犯湖南，围宝庆。国琛从续宜赴援，毁田家渡贼垒，又败贼贺
    家坳，斩悍贼胡德孝，贼走广西，擢知府。其冬，胡林翼、曾国籓规皖，精兵猛将
    萃於潜山、太湖。陈玉成纠众数十万，结捻匪龚瞎子围鲍超於小池驿，救兵迭失利。
    先是林翼以国琛行军善规地势，令率十四营冒雪趋天堂备援。至事急，乃出高横岭，
    屯仰天庵，俯视贼营，皆在目中。贼骤见旗帜，大惊。十年正月，贼乘雾登山来犯，
    国琛挥军突起躏之，合山下军奋击，斩馘逾万，乘胜克潜山、太湖。林翼疏陈：
    “非鲍军之坚忍，不能久持；非国琛之出奇制胜，不能转危为安。”论功，擢道员。
        十一年，粤匪复犯湖北，国琛驰援武昌，连复孝感、云梦，进攻德安。贼酋马
    融和死斗，卒以长围克之，加布政使衔。寻授湖北安襄郧荆道，仍兼治军。樊城地
    冲要，商贾所集，督军士筑土城，不烦民力，赖为保障。时捻匪西扰关中，命国琛
    率师赴援，以郧西戒严，留未行。
        同治元年，马融和以众六万围南阳，国琛越境往援，力战解城围，拔出难民数
    万。巡抚严树森忌之，劾其不遵调度，以同知降补。二年，曾国籓调统义从营。击
    贼徽州，屡捷於豹岭、佛岭、黄傋口、小溪。皖南肃清，复原官，补甘肃巩秦阶道。
    以母老假归。光绪元年，起复广东督粮道，擢按察使。五年，卒于官。
        国琛以儒生治军十馀年，坚苦踔厉，号为名将。居官亦有政声。
        黄淳熙，字子春，江西鄱阳人。道光二十七年进士，湖南即用知县，历署绥宁、
    会同。刚直为时所忌，引疾閒居。咸丰三年，巡抚骆秉章廉知其贤，使强起之。七
    年，署湘乡，有异政。寻丁父忧。鄱阳方陷贼，移家於湘乡。曾国籓方起督浙江军，
    辟参军事，不就。九年，石达开犯湖南，秉章檄淳熙募勇千六百人防省城，时出剿
    贼。达开由宝庆窜踞岭东，分党犯江华，淳熙破之於挂勾岭，遂夜袭岭东贼营，蹑
    至江、蓝，歼殪甚众。进剿贼党赖裕新，乘雾败之，破杉木根、黄马寨而还。十年，
    达开党众四出，淳熙转战於永、道、绥、靖诸州，复宜章、桂阳。前后三十馀战，
    皆捷，累擢知府，以道员记名。所部曰果毅营，增至三千人。
        骆秉章奉命赴四川督师，湘军名将劲兵多从曾国籓、胡林翼，刘蓉荐淳熙兵精
    善战，秉章遂以淳熙与刘岳昭从行。至荆州，岳昭复留，独淳熙以所部当军锋。分
    道溯峡上，次万县，闻顺庆被围，率师赴援。五月，至，贼走定远，追之，距定远
    二十里，望贼屯城西南，连十馀里，城东北江水环绕，贼方造浮桥渡水。淳熙分三
    路进，遇贼即前搏之，掷火焚其屯，贼大乱争走，二十馀垒悉溃，擒斩数千。歼首
    贼何国樑，解散胁从万馀人。贼党彭绍福率众千馀屯东岸，收集溃贼，窜二郎场，
    淳熙锐进，欲一战平之。二郎场在山中，羊肠曲迳，通遂宁两路，均为涪江阻。别
    贼硃甲众数千由青冈坝至，四路设伏。淳熙遣侦不见贼，五鼓师行，⺮贼燕子窠，
    击走之，逼二郎场。贼分两路绕山麓上，淳熙知有伏，令诸营左右搜捕，自率中军
    策应。兵分，伏贼起，遍布山冈。官军走田塍，泥深辄陷。淳熙率亲卒拒战，被围，
    策马突阵，陷淖中，弃马，手刃十馀贼，中矛仆，拥至场，支解燔之。贼慑其军勇
    猛，不复追，馀部整队还，贼亦遁走。淳熙虽战殁，湘军之威因之顿振。诏赠布政
    使，赐恤，加赠内阁学士，谥忠壮。
        吴坤修，字竹庄，江西新建人。捐纳从九，分发湖南。道光二十九年，赈湘阴
    水灾，勤於事。从剿李沅发，以府经历、县丞补用。咸丰二年，粤匪犯长沙，以守
    城功擢知县。曾国籓创立水师，坤修司军械。四年，水师攻九江，入鄱阳湖，为贼
    所阻不得出，令坤修单骑往南康，导往吴城、南昌。五年，率舟师防瑞丰。以父忧
    归。既而武昌复陷，坤修从罗泽南援湖北，复咸宁、蒲圻、崇阳、通城，累擢同知，
    赐花翎。进规武昌。
        六年，江西军事不利，胡林翼令坤修领新募军曰彪字营，会湘军援江西。复新
    昌、上高。由新昌取道罗坊攻奉新，梯城而登，贼死守不能拔，乃先下安义、靖安，
    后萃军奉新。时江西饷绌，坤修倾家赀，并劝族里富人出银米饷军；又筹银四万两
    解省垣，收集平江溃勇。七年春，克奉新，累擢道员。寻授广东南韶连道，仍留军，
    克瑞州。是年冬，东乡师溃，被劾褫职。九年，驻师抚州。江西巡抚耆龄檄督办抚、
    建、宁三属团练，始立团防营，驻贵溪。移德兴，出援徽州。十年，克建德。秋，
    徽防军溃，坤修方假归，其弟修敳摄军事，守岭外郭村。调回江西，曾国籓令守湖
    口，而巡抚毓科檄援建昌。贼由金谿窜东乡，坤修自抚州迎击於邓家埠，大破之。
    贼复出贵溪窜安仁，遏之不得渡河，乃窜德兴、万年，将扰景德镇。坤修由饶州驰
    援景德，以固祁门大军后路。会贼由建德上犯，国籓令援湖口。坤修且战且进，先
    贼至，城恃以完，加盐运使衔。
        同治元年，李秀成自苏州援江宁，分犯芜湖，会军击卻之，又会克金保圩、高
    淳、溧水及溧阳、东坝各要隘，遣散降众数万。三年，加布政使衔。江宁克复，以
    按察使记名。四年，署徽宁池太广道，授安徽按察使。五年，署布政使。六年，巡
    抚英翰驻颍州，出境剿捻，坤修转输饷运，未尝迟乏。七年，署巡抚，实授布政使。
    东捻平，请假回籍补终父母丧。九年，回任。十一年，卒。巡抚英翰疏陈其战功政
    绩，赐恤，赠内阁学士。
        康国器，初名以泰，字交修，广东南海人。少为吏员。道光末，从军，以劳授
    江西赣县桂源司巡检。咸丰初，粤匪犯江西，土寇蜂起，国器募死士三百，赣南道
    周玉衡檄击贼乌兜、良口，克万安。造船三十艘，习水战。六年，从克饶州，累擢
    知县，署南城。石达开陷瑞、抚、临、吉四郡，国器从克樟树镇，连战瑞州、临江、
    铅山、安仁，擢同知。十一年，广东巡抚耆龄檄剿阳山贼。贼踞蓝山，地阻绝，负
    隅十馀年。国器缘崖历磵出贼后，破石栅九，夺砲台，毁其老巢。遣子熊飞单骑说
    降剧贼练四虎，其魁梁柱走猪头寨，穴山攻获之。进军赫岩，擒贼渠周裕等。蓝山
    平，擢知府。同治元年，援浙，从蒋益澧围汤溪，明年春，克之，擢道员。三年，
    克馀杭，功最多，授福建延建邵道，始专统一军。
        粤匪汪海洋犯闽，陷武平、永平，李世贤踞漳州、龙岩与之合，旁郡县多没於
    贼。左宗棠议三路进兵，国器自请当龙岩。进军雁石，令熊飞壁铁石洋，三战薄城
    下，破其众数万，并败古田援贼。四年正月，遂克龙岩。贼走永定，分踞苦竹、奎
    洋，势犹炽。国器进击苦竹，乘夜大雾，火贼营，破二十馀垒。海洋以悍党来援，
    败之於东阬，又败之大溪，乃窜广东大浦境。未几，海洋复犯永定，国器驰毁罗滩
    桥；贼分七路来扑，海洋自阵狮龙岭，所部皆死党，旗帜遍岩谷。国器曰：“贼精
    锐尽萃於此，若摧之，馀众必奔。”乃坚壁深沟，伺怠出击。先破其伏，分道猛进，
    斩馘数千，尽获其军实，海洋跳而免。时漳州亦下，李世贤西遁，遇国器於塔下，
    纵兵击之，降其众二万人。海洋走广东，踞镇平。国器进壁镇平东南高思塘，分军
    扼程官埠，贼数来犯，却之。国器知海洋将袭高思而虚攻程官埠，乃戒程官军勿为
    动，设伏两山间。海洋果率悍党来扑，诱入，伏突起，枪毙其枭汪大力、黄十四，
    海洋伤腕，阵毙及堕岩磵死者无数。胡瞎子攻程官，亦败走。寻克镇平。十二月，
    会诸军击贼嘉应，海洋伏诛，馀孽悉平。
        五年，擢按察使。七年，迁广西布政使。十年，护理巡抚。十一年，内召，以
    疾归。光绪十年，卒。左宗棠疏陈战绩，请恤，格於吏议，特诏允之。
        国器治军能以少击众，常伤足而跛，军中号康拐子，悍贼皆畏之。子熊飞，积
    功至浙江候补道，勇而有谋，常为军锋。国器数获奇捷，实资其力云。
        李鹤章，字季荃，安徽合肥人，大学士鸿章弟。诸生。从父兄治本籍团练，屡
    出战有功，以州同用。咸丰十一年，从克菱湖贼垒，复安庆，擢知县，赐花翎。同
    治元年，从鸿章援江苏，常率亲兵佐督战。北新泾、四江口诸役，功皆最。又攻枝
    福山、许浦海口贼垒，招降常熟踞贼钱森仁。鸿章引嫌，奏捷不叙其劳，特旨询问，
    命一体议叙，以知州用，加四品衔。二年，会克太仓，规苏州。分诸军为两路，其
    进昆山一路，以程学启为总统；由常熟进江阴者，鹤章督之。迭战於常熟之王庄，
    江阴之南漍、北漍、顾山，毁贼垒，破援贼，会克江阴，擢知府。进攻无锡，踞贼
    黄子隆死守，李秀成屡来援；及苏州既克，溃贼亦麕聚，鹤章督水陆诸军力战克之，
    以道员记名简放。诏嘉鹤章：“能与兄同心戮力，为国宣勤。此次未行破格之奖，
    为鸿章功不自私，俾得报劳将士，鼓舞众心。指日常州、金陵次第奏捷，克成全功，
    更当与郭松林、刘铭传等同膺懋赏。”鹤章进趋常州，与刘铭传会攻，破援贼，解
    奔牛之围。三年四月，克常州，赐黄马褂，授甘肃甘凉道。是年冬，曾国籓调其军
    赴湖北。
        四年，以甘肃回乱棘，命赴本任，鹤章以伤发未行。寻疾甚，国籓为奏请开缺，
    留襄营务。未久，乞病归，遂不出。以捐助山西赈金，加二品衔。光绪六年，卒於
    家。曾国荃疏陈：“李鸿章平江苏，鹤章与程学启各分统一路。请将战绩宣付史馆，
    於立功地建专祠。”允之。子经羲，官至云贵总督。
        弟昭庆，初从曾国籓军，淮军既立，国籓留五营，令昭庆领之，驻防无为、庐
    江。同治元年，从鸿章至上海，解常熟围，克嘉兴、常州，皆在事有功。四年，国
    籓督师剿捻匪，昭庆总理营务，统武毅、忠朴等军。及鸿章代国籓，令赴前敌击贼，
    驰逐鄂、皖、东、豫之间，累擢至记名盐运使。捻匪平，留防江、淮。十二年，卒，
    赠太常寺卿。
        吴毓兰，安徽合肥人。咸丰十年，粤、捻合扰皖北，毓兰以从九品偕兄毓芬集
    团练助剿凤、颍间，从解寿州围，擢县丞。同治元年，李鸿章率师援上海，毓兰从
    军东下，克柘林、奉贤、南汇、川沙、青浦、金山，皆与有功，擢知县。二年，克
    嘉定，解北新泾、四江口之围，加同知衔，领华字副营。击贼吴江八斥、牛尾墩、
    同里等处，进克平望、黎里，调守嘉善。三年，率所部从总兵程学启攻嘉兴，战於
    合欢桥。毓兰率枪船冒险渡河，先破贼卡，绕出贼营后，立拔之。进抵城下，贼以
    巨砲拒河口，学启被伤，毓兰率先锋攻益厉，掘河口架桥济师，昼夜环攻，轰陷城
    垣百馀丈。贼死抗不下，贼酋黄文金自湖州来援，力击走之，遂克嘉兴。毓兰缘梯
    先登，擢直隶州知州，赐花翎。
        调守溧阳，降贼屯城中，势岌岌，突有金坛贼至，毓兰与兄毓芬议乘贼初至破
    之，设伏以诱。贼败走乌鸦岭，毓兰与毓芬两路夹击，擒斩无算。穷追至建平境，
    阵斩贼目林得英、黄有才，擒黄金龙。溧阳既定，调守长兴。时大军已破湖州，毓
    兰侦贼将窜泗安镇，与毓芬夜率健卒八百冒雨疾走，潜渡观音桥，贼不意兵至，弃
    粮械而走。追至泗安，降者数千，叙功擢知府。四年，调守扬州，移庐州。五年，
    回屯扬州。追论平浙西功，以道员选用。
        六年，捻匪赖文光败窜至扬州，为毓兰所获，以道员记名简放。七年，寻加布
    政使衔。十年，李鸿章调充海防营务处，筦天津机器局。光绪六年，授天津河间兵
    备道。滨海多盗，毓兰按名捕置诸法。修南运河、子牙河堤，及千里堤湾，静海、
    军粮城河道，兴水利。八年，卒，优恤，附祀曾国籓天津专祠，扬州建专祠。
        论曰：金国琛为罗、李旧部。黄淳熙后起，独立一帜，虽非楚籍，并为湘军名
    将。淳熙战胜殒身，国琛遭忌铩羽，皆未尽其才。吴坤修、康国器起於令尉，功施
    烂然。李鹤章才绩出众，堪膺大用，后竟不出。吴毓兰以擒获巨憝显名。功名之际，
    遭际固难测哉！

        国学网站独家推出

亦凡公益图书馆(Shuku.net)

下一卷 回目录