                               本纪四  世祖本纪一

        世祖体天隆运定统建极英睿钦文显武大德弘功至仁纯孝章皇帝，讳福临，太宗
    第九子。母孝庄文皇后方娠，红光绕身，盘旋如龙形。诞之前夕，梦神人抱子纳后
    怀曰：“此统一天下之主也。”寤，以语太宗。太宗喜甚，曰：“奇祥也，生子必
    建大业。”翌日上生，红光烛宫中，香气经日不散。上生有异禀，顶发耸起，龙章
    凤姿，神智天授。

        八年秋八月庚午，太宗崩，储嗣未定。和硕礼亲王代善会诸王、贝勒、贝子、
    文武群臣定议，奉上嗣大位，誓告天地，以和硕郑亲王济尔哈朗、和硕睿亲王多尔
    衮辅政。丙子，阿济格尼堪等率师防锦州。丁丑，多罗郡王阿达礼、固山贝子硕讬
    谋立和硕睿亲王多尔衮。礼亲王代善与多尔衮发其谋。阿达礼、硕讬伏诛。乙酉，
    诸王、贝勒、贝子、群臣以上嗣位期祭告太宗。丙戌，以即位期祭告郊庙。丁亥，
    上即皇帝位于笃恭殿。诏以明年为顺治元年，肆赦常所不原者。颁哀诏于朝鲜、蒙
    古。

        九月辛丑，地震，自西北而南有声。壬寅，济尔哈朗、阿济格征明，攻宁远卫。
    丙午，颁即位诏于朝鲜、蒙古。以太宗遗诏减朝鲜岁贡。辛亥，昭陵成。乙卯，大
    军攻明中后所，丁巳拔之。庚申，攻前屯卫。

        冬十月辛酉朔，克之。阿济格尼堪等率师至中前所，明总兵官黄色弃城遁。丁
    丑，济尔哈朗、阿济格师还。壬午，篇古、博和讬、伊拜、杜雷代戍锦州。

        十二月壬戌，明守备孙友白自宁远来降。辛未，朝鲜来贺即位。乙亥，罢诸王、
    贝勒、贝子管部院事。鄂罗塞臣、巴都礼率师征黑龙江。壬午，谭泰、准塔代戍锦
    州。

        是岁，朝鲜暨土默特部章京古禄格，库尔喀部赖达库及炎楮库牙喇氏二十六户，
    索伦部章京崇内，喀尔喀部土谢图汗、马哈撒嘛谛塞臣汗、查萨克图汗，图白忒部
    甸齐喇嘛俱来贡。

        顺治元年春正月庚寅朔，御殿受贺，命礼亲王代善勿拜。甲午，沙尔虎达率师
    征库尔喀。己亥，来达哈巴图鲁等代戍锦州。郑亲王济尔哈朗谕部院各官，凡白事
    先启睿亲王，而自居其次。

        二月辛巳，艾度礼戍锦州。戊子，祔葬太妃博尔济锦氏于福陵，改葬妃富察氏
    于陵外。富察氏，太祖时以罪赐死者。

        三月丙申，地震。戊戌，复震。甲寅，大学士希福等进删译辽、金、元史。是
    月，流贼李自成陷燕京，明帝自经。自成僭称帝，国号大顺，改元永昌。

        夏四月戊午朔，固山额真何洛会等讦告肃亲王豪格悖妄罪，废豪格为庶人，其
    党俄莫克图等皆论死。己未，晋封多罗饶馀贝勒阿巴泰为多罗饶馀郡王。辛酉，大
    学士范文程启睿亲王入定中原。甲子，以大军南伐祭告太祖、太宗。乙丑，上御笃
    恭殿，命和硕睿亲王多尔衮为奉命大将军，赐敕印便宜行事，并赐王及从征诸王、
    贝勒、贝子等服物有差。丙寅，师行。壬申，睿亲王多尔衮师次翁后，明山海关守
    将吴三桂遣使致书，乞师讨贼。丁丑，师次连山，三桂复致书告急，大军疾驰赴之。
    戊寅，李自成率众围山海关，我军逆击之，败贼将唐通于一片石。己卯，师至山海
    关，三桂开关出迎，大军入关。自成率众二十馀万，自北山横亘至海，严阵以待。
    是日，大风，尘沙蔽天。睿亲王多尔衮命击贼阵尾，以三桂居右翼，大呼薄之。风
    旋定，贼兵大溃，追奔四十馀里，自成遁还燕京。封三桂为平西王，以马步军一万
    隶之，直趋燕京。誓诸将勿杀不辜，掠财物，焚庐舍，不如约者罪之。谕官民以取
    残不杀之意，民大悦，窜匿山谷者争还乡里迎降。大军所过州县及沿边将吏皆开门
    款附。乙酉，自成弃燕京西走，我军疾追之。

        五月戊子朔，以捷书宣示朝鲜、蒙古。己丑，大军抵燕京，故明文武诸臣士庶
    郊迎五里外。睿亲王多尔衮入居武英殿。令诸将士乘城，厮养人等毋入民家，百姓
    安堵如故。庚寅，令兵部传檄直省郡县，归顺者官吏进秩，军民免迁徙，文武大吏
    籍户口钱粮兵马亲赉至京，观望者讨之。故明诸王来归者，不夺其爵。在京职官及
    避贼隐匿者，各以名闻录用，卒伍欲归农者听之。辛卯，令官吏军民为明帝发丧，
    三日后服除，礼部太常寺具帝礼以葬。壬辰，俄罗塞臣、巴都礼、沙尔虎达等征黑
    龙江师还。故明山海关总兵官高第来降。癸巳，令故明内阁、部院诸臣以原官同满
    洲官一体办理。乙未，阿济格等追击李自成于庆都，败之。谭泰、准塔等追至真定，
    又破走之。燕京迤北各城及天津、真定诸郡县皆降。辛丑，徵故明大学士冯铨至京。
    己酉，葬故明庄烈帝后周氏、妃袁氏，熹宗后张氏，神宗妃刘氏，并如制。

        六月丁巳朔，令洪承畴仍以兵部尚书同内院官佐理机务。己未，以骆养性为天
    津总督。庚申，遣户部右侍郎王鰲永招抚山东、河南。壬戌，故明大同总兵官姜瓖
    斩贼首柯天相等，以大同来降。丙寅，遣巴哈纳、石廷柱率师定山东。免京城官用
    庐舍赋税三年，与同居者一年，大军所过州县田亩税之半，河北府州县三之一。丁
    卯，睿亲王多尔衮及诸王、贝勒、贝子、大臣定议建都燕京，遣辅国公屯齐喀、和
    讬、固山额真何洛会奉迎车驾。庚午，遣固山额真叶臣率师定山西。甲戌，故明三
    边总督李化熙降。壬午，上遣使劳军。癸未，艾度礼有罪，伏诛。甲申，迁故明太
    祖神主于历代帝王庙。乙酉，铸各官印兼用国书。

        秋七月丁亥，考定历法，为时宪历。戊子，巴哈纳、石廷柱会叶臣军定山西。
    壬辰，以吴孳昌为宣大山西总督，方大猷为山东巡抚。癸巳，以迁都祭告上帝、陵
    庙。丁酉，故明德王硃由縢降。时故明福王硃由崧即位江南，改元弘光，以史可法
    为大学士，驻扬州督师，总兵刘泽清、刘良佐、黄得功、高杰分守江北。己亥，山
    东巡按硃朗鑅启新补官吏仍以纱帽圆领临民莅事。睿亲王多尔衮谕：“军事方殷，
    衣冠礼乐未遑制定。近简各官，姑依明式。”庚子，设故明长陵以下十四陵官吏。
    辛丑，免盛京满、汉额输粮草布疋。壬寅，大赦，除正额外一切加派。癸卯，罢内
    监徵收涿州、宝坻皇庄税粮。甲辰，以杨方兴为河南总督，马国柱为山西巡抚，陈
    锦为登莱巡抚。免山东税，如河北例。壬子，睿亲王以书致史可法，劝其主削号归
    籓。可法答书不屈。以王文奎为保定巡抚，罗绣锦为河南巡抚。裁六部蒙古侍郎。
    癸丑，雨雹。是月，建乾清宫。

        八月丙辰朔，日有食之。丁巳，以何洛会为盛京总管，尼堪、硕詹统左右翼，
    镇守盛京。辛酉，大学士希福有罪，免。癸亥，行总甲法。戊辰，免景州、河间、
    阜城、青县本年额赋。己巳，定在京文武官薪俸。乙亥，车驾发盛京。庚辰，次苏
    尔济，察哈尔固伦公主及蒙古王贝勒等朝行在。壬午，徵故明大学士谢升入内院办
    事。癸未，次广宁，给故明十三陵陵户祭田，禁樵牧。

        九月甲午，车驾入山海关。丁酉，次永平。始严稽察逃人之令。己亥，建堂子
    于燕京。庚子，贼将唐通杀李自成亲族乞降。辛丑，遣和讬、李率泰、额孟格等率
    师定山东、河南。癸卯，车驾至通州。睿亲王多尔衮率诸王、贝勒、贝子、文武群
    臣朝上于行殿。甲辰，上自正阳门入宫。己酉，太白昼见。庚戌，初定郊庙乐章。
    睿亲王多尔衮率诸王及满、汉官上表劝进。故明福王遣其臣左懋第、马绍愉、陈洪
    范赍白金十馀万两、黄金千两、币万匹求成。壬子，奉安太祖武皇帝、孝慈武皇后、
    太宗文皇帝神主于太庙。

        冬十月乙卯朔，上亲诣南郊告祭天地，即皇帝位，遣官告祭太庙、社稷。初颁
    时宪历。丙辰，以孔子六十五代孙允植袭封衍圣公，其五经博士等官袭封如故。丁
    巳，以睿亲王多尔衮功最高，命礼部建碑纪绩。辛酉，上太宗尊谥，告祭郊庙社稷。
    壬戌，流贼馀党赵应元伪降，入青州，杀招抚侍郎王鰲永，和讬等讨斩之。甲子，
    上御皇极门，颁诏天下，大赦。诏曰：“我国家受天眷佑，肇造东土。列祖创兴宏
    业，皇考式廓前猷，遂举旧邦，诞膺新命。迨朕嗣服，越在冲龄，敬念绍庭，永绥
    厥位。顷缘贼氛洊炽，极祸中原，是用倚任亲贤，救民涂炭。方驰金鼓，旋奏澄清，
    用解倒悬，非富天下。而王公列辟文武群臣暨军民耆老合词劝进，恳请再三。乃以
    今年十月乙卯朔，祗告天地宗庙社稷，定鼎燕京，仍建有天下之号曰大清，纪元顺
    治。缅维峻命不易，创业尤艰。况当改革之初，爰沛维新之泽。亲王佐命开国，济
    世安民，有大勋劳，宜加殊礼。郡王子孙弟侄应得封爵，所司损益前典以闻。满洲
    开国诸臣，运筹帷幄，决胜庙堂，汗马著勋，开疆拓土，应加公、侯、伯世爵，锡
    以诰券。大军入关以来，文武官绅，倡先慕义，杀贼归降，亦予通行察叙。自顺治
    元年五月朔昧爽以前，官吏军民罪犯，非叛逆十恶死在不赦者，罪无大小，咸赦除
    之。官吏贪贿枉法，剥削小民，犯在五月朔以后，不在此例。地亩钱粮，悉照前明
    会计录，自顺治元年五月朔起，如额徵解。凡加派辽饷、新饷、练饷、召买等项，
    俱行蠲免。大军经过地方，仍免正粮一半，归顺州县非经过者，免本年三分之一。
    直省起存拖欠本折钱粮，如金花、夏税、秋粮、马草、人丁、盐钞、民屯、牧地、
    灶课、富户、门摊、商税、鱼课、马价、柴直、枣株、钞贯、果品及内供颜料、蜡、
    茶、芝麻、棉花、绢、布、丝釂等项，念小民困苦已极，自顺治元年五月朔以前，
    凡属逋征，概予豁除。兵民散居京城，实不获已，其东中西三城已迁徙者，准免租
    赋三年；南北二城虽未迁徙，亦免一年。丁银原有定额，年来生齿凋耗，版籍日削，
    孤贫老弱，尽苦追呼，有司查覈，老幼废疾，并与豁免。军民年七十以上者，许一
    丁侍养，免其徭役；八十以上者，给与绢釂米肉；有德行著闻者，给与冠带；鳏寡
    孤独、废疾不能自存者，官与给养。孝子顺孙义夫节妇，有司谘访以闻。故明建言
    罢谪诸臣及山林隐逸怀才抱德堪为世用者，抚按荐举，来京擢用。文武制科，仍于
    辰戌丑未年举行会试，子午卯酉年举行乡试。前明宗室首倡投诚者，仍予禄养。明
    国诸陵，春秋致祭，仍用守陵员户。帝王陵寝及名臣贤士坟墓毁者修之，仍禁樵牧。
    京、外文武职官应得封诰廕叙，一体颁给。北直、河南、山东节裁银，山西太原、
    平阳二府新裁银，前明已经免解，其二府旧裁银，与各府新旧节裁银两，又会同馆
    马站、驴站馆夫及递运所车站夫价等银，又直省额解工部四司料银、匠价银、砖料
    银、★麻银、车价银、苇夫银、苇课银、渔课银、野味银、翎毛银、活鹿银、大鹿
    银、小鹿银、羊皮银、弓箭撒袋折银、扣剩水脚银、牛角牛筋银、鹅翎银、天鹅银、
    民夫银、椿草子粒银、状元袍服银、衣粮银、砍柴夫银、搬运木柴银、抬柴夫银、
    芦课等折色银、盔甲、腰刀、弓箭、弦条、胖襖、裤、鞋、狐麂兔狸皮、山羊毛课、
    铁、黄栌、榔、桑、胭脂、花梨、南枣、紫榆、杉条等木、椴木、桐木、板枋、冰
    窖物料、芦席、蒲草、榜纸、赩罈、槐花、乌梅、栀子、笔管、芒帚、竹扫帚、席
    草、粗细铜丝、铁线、镀白铜丝、铁条、碌子、青花棉、松香、光叶书籍纸、严漆、
    罩漆、桐油、毛、筀、紫、水斑等竹、实心竹、棕毛、白圆藤、翠毛、石磨、川二
    硃、生漆、沙叶、广胶、焰硝、螺壳等本色钱粮，自顺治元年五月朔以前逋欠在民，
    尽予蠲免，以甦民困。后照现行事例，分别蠲除。京师行商车户等役，每遇佥役，
    顿至流离，嗣后永行豁除。运司盐法，递年增加，有新饷、练饷杂项加派等银，深
    为厉商，尽行豁免，本年仍免额引三分之一。关津抽税，非欲困商，准免一年，明
    末所增，并行豁免。直省州县零星税目，概行严禁。曾经兵灾地方应纳钱粮，已经
    前明全免者，仍与全免，不在免半、免一之例。直省报解屯田司助工银两，亦出加
    派，准予豁除。直省领解钱粮被贼劫失，在顺治元年五月朔以前，一并豁免。山、
    陕军民被流寇要挟，悔过自新，概从赦宥，胁从自首者前罪勿论。巡按以访拿为名，
    听信衙蠹，诬罚良民，最为弊政，今后悉行禁革。势家土豪，重利放债，致民倾家
    荡产，深可痛恨，今后有司勿许追比。越诉诬告，败俗伤财，大赦以后，户婚小事，
    俱就有司归结，如有讼师诱陷愚民入京越诉者，加等反坐。赎鍰之设，劝人自新，
    追比伤生，转为民害，今后并行禁止，不能纳者，速予免追。惟尔万方，与朕一德。
    播告遐迩，咸使闻知。”加封和硕睿亲王多尔衮为叔父摄政王。乙丑，以雷兴为天
    津巡抚。丁卯，加封和硕郑亲王济尔哈朗为信义辅政叔王，复封豪格为和硕肃亲王，
    进封多罗武英郡王阿济格为和硕英亲王，多罗豫郡王多铎为和硕豫亲王，贝勒罗洛
    宏为多罗衍禧郡王，封硕塞为多罗承泽郡王。叶臣等克太原。故明副将刘大受自江
    南来降。辛未，封贝子尼堪、博洛为多罗贝勒，辅国公满达海、吞齐、博和讬、吞
    齐喀、和讬、尚善为固山贝子。定诸王、贝勒、贝子岁俸。癸酉，以英亲王阿济格
    为靖远大将军，率师西讨李自成。戊寅，定摄政王冠服宫室之制。己卯，以豫亲王
    多铎为定国大将军，率师征江南。檄谕故明南方诸臣，数其不能灭贼复，拥众扰
    民，自生反侧，及无明帝遗诏擅立福王三罪。

        十一月乙酉朔，设满洲司业、助教，官员子孙有欲习国书、汉书者，并入国子
    监读书。故明福王使臣陈洪范南还，中途密启请留左懋第、马绍愉，自欲率兵归顺，
    招徠南中诸将。许之。壬辰，石廷柱、巴哈纳、席特库等败贼于平阳，山西悉平。
    庚子，封唐通为定西侯。甲辰，罢故明定陵守者，其十二陵仍设太监二名，量给岁
    时祭品。丁未，祀天于圜丘。庚戌，封勒克德浑为多罗贝勒。遣朝鲜质子李★归国，
    并制减其岁贡。

        十二月丁巳，出故明府库财物，赏八旗将士及蒙古官员。叶臣等大军平直隶、
    河南、山西府九、州二十七、县一百四十一。丁卯，以太宗第六女固伦公主下嫁固
    山额真阿山子夸扎。戊辰，多铎军至孟津，贼将黄士欣等遁走，滨河十五寨堡望风
    纳款，睢州贼将许定国来降。己巳，多铎军至陕州，败贼将张有曾于灵宝。丁丑，
    谕户部清查无主荒地给八旗军士。己卯，遣何洛会等祭福陵，巩阿岱等祭昭陵，告
    武成。辛巳，有刘姓者自称明太子，内监杨玉引入故明嘉定侯周奎宅，奎以闻。故
    明宫人及东宫旧僚辨视皆不识。下法司勘问，杨玉及附会之内监常进节、指挥李时
    廕等十五人皆弃市。仍谕中外，有以故明太子来告者给赏，太子仍加恩养。

        是岁，朝鲜暨虎什喀里等八姓部，鄂尔多斯部济农，索伦部章京敖尔拖木尔，
    归化城土默特部古禄格，喀尔喀部塞臣绰尔济、古伦地瓦胡土克图、馀古折尔喇嘛、
    土谢图汗，苏尼特部腾机思阿喇海，乌硃穆秦部台吉满瞻俱来贡。

        二年春正月戊子，图赖等破李自成于潼关，贼倚山为阵，图赖率骑兵百人掩击，
    多所斩获。至是，自成亲率马步兵迎战，又数败之，贼众奔溃。己未，大军围潼关，
    贼筑重壕，坚壁以守。穆成格、俄罗塞臣先登，诸军继进，复大败之。自成遁走西
    安。丙申，阿济格、尼堪等率师抵潼关，贼将马世尧降，旋以反侧斩之。丁酉，命
    多罗饶馀郡王阿巴泰为总统，固山额真准塔为左翼，梅勒章京谭泰为右翼，代豪格
    征山东。庚子，以太宗第七女固伦公主下嫁内大臣鄂齐尔桑子喇玛思。河南孟县河
    清二日。壬寅，多铎师至西安，自成奔商州。癸卯，大学士谢升卒。乙巳，真定、
    大名、顺德、广平山贼悉平。丙午，命房山县岁以太牢祭金太祖、世宗陵。丁未，
    免山西今年额赋之半。更国子监孔子神位为大成至圣文宣先师孔子。庚戌，禁包衣
    大等私收投充汉人，冒占田宅，违者论死。壬子，免济源、武陟、孟、温四县今年
    额赋及磁、安阳等九州县之半。癸丑，免修边民壮八千馀人。

        二月丙辰，阿巴泰败贼于徐州。己未，修律例。以李鉴为宣大总督，冯圣兆为
    宣府巡抚。降将许定国袭杀明兴平伯高杰于睢州。辛酉，谕豫亲王多铎移师定江南，
    英亲王阿济格讨流寇馀党。丙寅，禁管庄拨什库毁民坟茔。己巳，以祁充格为内弘
    文院大学士。庚午，阿济格剿陕西馀寇，克四城，降三十八城。丁丑，多铎师至河
    南，贼将刘忠降。

        三月甲申朔，始祀辽太祖、金太祖、世宗、元太祖、明太祖于历代帝王庙，以
    其臣耶律曷鲁、完颜粘没罕、斡离不、木华黎、伯颜、徐达、刘基从祀。庚寅，多
    铎师出虎牢关，分遣固山额真拜伊图等出龙门关，兵部尚书韩岱、梅勒章京宜尔德、
    侍郎尼堪等由南阳合军归德，所过迎降，河南悉平。辛卯，免山东荒赋。庚子，故
    明大学士李建泰来降。乙巳，遣八旗官军番戍济宁。丙午，朝鲜国王次子李淏归。
    己酉，免蓟州元年额赋。壬子，太行诸贼悉平。

        夏四月丙辰，遣汉军八旗官各一员驻防盛京。辛酉，以王文奎为陕西总督，焦
    安民为宁夏巡抚，黄图安为甘肃巡抚，故明尚书张忻为天津巡抚，郝晋为保定巡抚，
    雷兴为陕西巡抚。甲子，葬故明殉难太监王承恩于明帝陵侧，给祭田，建碑。己丑，
    多铎师至泗州。阿山等取泗北淮河桥，明守将焚桥遁，我军遂夜渡淮。丁卯，谕曰：
    “流贼李自成杀君虐民，神人共愤。朕诞膺天命，抚定中华，尚复窃据秦川，抗阻
    声教。爰命和硕豫亲王移南伐之众，直捣崤、函，和硕英亲王秉西征之师，济自绥
    德，旬月之间，全秦底定。悯兹黎庶，咸与维新。其为贼所胁误者，悉赦除之，并
    蠲一切逋赋。大军所过，免今年额赋之半，馀免三之一。”庚午，豫亲王多铎师至
    扬州，谕故明阁部史可法、翰林学士卫胤文等降。不从。甲戌，以孟乔芳为陕西三
    边总督。以太宗第八女固伦公主下嫁科尔沁土谢图亲王巴达礼子巴雅斯护朗。丁丑，
    拜尹图、图赖、阿山等克扬州，故明阁部史可法不屈，杀之。辛巳，初行武乡试。

        五月壬午朔，河道总督杨方兴进瑞麦。上曰：“岁丰民乐，即是祯祥，不在瑞
    麦。当惠养元元，益加抚辑。”癸未，以旱谕刑部虑囚。命内三院大学士冯铨、洪
    承畴、李建泰、范文程、刚林、祁充格等纂修明史。丙戌，多铎师至扬子江，故明
    镇海伯郑鸿逵等以舟师分守瓜洲、仪真，我军在江北，拜尹图、图赖、阿山率舟师
    自运河潜济，梅勒章京李率泰乘夜登岸，黎明，我军以次毕渡，敌众咸溃。丁亥，
    以王志正为延绥巡抚。免高密元年额赋。赐诸王以下及百官冰，著为令。己丑，宣
    府妖民刘伯泗谋乱伏诛。庚寅，以王文奎为淮扬总督，赵福星为凤阳巡抚。丙申，
    多铎师至南京，故明福王硃由崧及大学士马士英遁走太平，忻城伯赵之龙、大学士
    王铎、礼部尚书钱谦益等三十一人以城迎降。兴平伯高杰子元照、广昌伯刘良佐等
    二十三人率马步兵二十三万馀人先后来降。丁酉，以郝晋为保定巡抚。免平度、寿
    光等六州县元年额赋。戊戌，命满洲子弟就学，十日一赴监考课，春秋五日一演射。
    故明中书张朝聘输木千章助建宫殿，自请议叙。谕以用官惟贤，无因输纳授官之理，
    令所司给直。庚子，免章丘、济阳京班匠价，并令直省除匠籍为民。甲辰，定叔父
    摄政王仪注，凡文移皆曰皇叔父摄政王。乙巳，免皇后租，并崇文门米麦税。庚戌，
    宣平定江南捷音。乾清宫成，复建太和殿、中和殿、位育宫。

        六月癸丑，免兴济县元年额赋。甲寅，免近畿圈地今年额赋三之二。乙卯，以
    丁文盛为山东巡抚。丙辰，谕南中文武军民薙发，不从者治以军法。是月，始谕直
    省限旬日薙发如律令。辛酉，豫亲王多铎遣军追故明福王硃由崧于芜湖。明靖国公
    黄得功逆战，图赖大败之，得功中流矢死。总兵官田雄、马得功执福王及其妃来献，
    诸将皆降。免永宁等四县元年荒赋。丙寅，申薙发之令。免深、衡水等七州县元年
    荒赋。丁卯，陕西妖贼胡守龙倡乱，孟乔芳讨平之。戊辰，皇太妃薨。辛未，何洛
    会率师驻防西安。命江南于十月行乡试。己卯，诏曰：“本朝立国东陲，历有年所，
    幅员既广，无意并兼。昔之疆场用兵，本冀言归和好。不幸寇凶极祸，明祚永终，
    用是整旅入关，代明雪愤。犹以贼渠未殄，不遑启居，爰命二王，誓师西讨。而南
    中乘衅立君，妄窃尊号，亟行乱政，重虐人民。朕夙夜祗惧，思拯穷黎，西贼既摧，
    乃事南伐。兵无血刃，循汴抵淮。甫克维扬，遂平江左。金陵士女，昭我天休。既
    俘福籓，南服略定，特弘大赉，嘉与维新。其河南、江北、江南官民絓误，咸赦除
    之。所有横徵逋赋，悉与蠲免。大军所过，免今年额赋之半，馀免三之一。”

        闰六月甲申，阿济格败李自成于邓州，穷追至九江，凡十三战，皆大败之。自
    成窜九宫山，自缢死，贼党悉平。故明宁南侯左良玉子梦庚、总督袁继咸等率马步
    兵十三万、船四万自东流来降。丙戌，定群臣公以下及生员耆老顶戴品式。己丑，
    河决王家园。庚寅，诏阿济格等班师。辛卯，改江南民解漕、白二粮官兑官解。壬
    辰，谕曰：“明季台谏诸臣，窃名贪利，树党相攻，眩惑主心，驯致丧乱。今天下
    初定，百事更始，诸臣宜公忠体国，各尽职业，毋蹈前辙，自贻颠越。”定满洲文
    武官品级。癸巳，命大学士洪承畴招抚江南各省。甲午，定诸王、贝勒、贝子、宗
    室公顶戴式。乙未，除割脚筋刑。癸卯，命吴惟华招抚广东，孙之獬招抚江西，黄
    熙允招抚福建，江禹绪招抚湖广，丁之龙招抚云、贵。多铎遣贝勒博洛及拜尹图、
    阿山率师趣杭州，故明潞王出降，淮王自绍兴来降。嘉兴、湖州、严州、宁波诸郡
    悉平。分遣总兵官吴胜兆克庐州、和州。乙巳，改南京为江南省，应天府为江宁府。
    命陕西于十月行乡试。

        秋七月庚戌朔，享太庙。壬子，命贝勒勒克德浑为平南大将军，同固山额真叶
    臣等往江南代多铎。设明太祖陵守陵太监四人，祀田二千亩。癸丑，故明东平侯刘
    泽清率所部降。乙卯，以刘应宾为安庐巡抚，土国宝为江宁巡抚。丙辰，命谢弘仪
    招抚广西。戊午，禁中外军民衣冠不遵国制。己未，以何鸣銮为湖广巡抚，高斗光
    为偏沅巡抚，潘士良抚治郧阳。甲子，上太祖武皇帝、孝慈武皇后、太宗文皇帝玉
    册玉宝于太庙。乙丑，免西安、延安本年额赋之半，馀免三之一。戊辰，西平贼首
    刘洪起伏诛，汝宁州县悉平。河决兗西新筑月堤。己巳，诏自今内外章奏由通政司
    封进。丁丑，以陈锦提督操江，兼管巡抚。故明总漕田仰陷通州、如皋、海门，凤
    阳巡抚赵福星、梅勒章京谭布等讨平之。己卯，以杨声远为登莱巡抚。

        八月辛巳，免霸、顺义等八州县灾赋。乙酉，免彰德、卫辉、怀庆、河南各府
    荒赋。己丑，英亲王阿济格师还，赐从征外籓王、台吉、将佐金帛有差。癸巳，免
    真定、顺德、广平、大名灾额赋。丙午，降将金声桓讨故明益王，获其从官王养正
    等诛之，并获锺祥王硃孳★等九人。丁未，以英亲王阿济格出师有罪，降郡王，谭
    泰削公爵，降昂邦章京，鰲拜等议罚有差。

        九月庚戌，故明鲁王将方国安、王之仁犯杭州，张存仁击走之。癸丑，命镇国
    公傅勒赫、辅国公札喀纳等率师协防江西。丁巳，故明怀安王来降。辛酉，故明新
    昌王据云台山，攻陷兴化，准塔讨斩之。甲子，以河间、灤州、遵化荒地给八旗耕
    种，故明勋戚内监馀地并分给之。庚午，田仰寇福山，土国宝击败之。丁丑，江西
    南昌十一府平。

        冬十月癸未，以马国柱为宣大总督。戊子，故明翰林金声受唐王敕起兵于徽州，
    众十馀万。洪承畴遣提督张天禄连破之于绩溪，获金声，不屈，杀之。是时，故明
    唐王硃聿钊据福建，鲁王硃彝垓据浙江，马士英等兵渡钱塘结营拒命。庚寅，免宝
    坻县荒赋。壬辰，免太原等府州灾赋。癸巳，豫亲王多铎师还，上幸南苑迎劳之。
    丙申，以苗胙土为南赣巡抚。乙巳，以太宗次女固伦公主下嫁察哈尔汗子阿布鼐。
    丙午，以申朝纪为山西巡抚，李翔凤为江西巡抚，萧起元为浙江巡抚。戊申，加封
    和硕豫亲王多铎为和硕德豫亲王，赐从征王、贝勒、贝子、公及外籓台吉、章京金
    币有差。命孔有德、耿仲明还盛京。

        十一月壬子，以张存仁为浙闽总督，罗绣锦为湖广四川总督。癸丑，故明大学
    士王应熊、四川巡抚龙文光请降。甲寅，以吴景道为河南巡抚，命巴山、康喀赖为
    左右翼，同洪承畴驻防江宁，硃玛喇驻防杭州，贝勒勒克德浑率巩阿岱、叶臣讨湖
    广流贼二只虎等。己未，朝鲜国王李倧请立次子淏为世子，许之。丁卯，硃玛喇败
    马士英于馀杭，和讬败方国安于富阳。士英、国安复窥杭州，梅勒章京济席哈等击
    走之。戊辰，以何洛会为定西大将军，遣巴颜、李国翰帅师会之，讨四川流贼张献
    忠。戊寅，以陈之龙为凤阳巡抚。

        十二月己卯朔，日有食之。乙酉，故明阁部黄道周寇徽州，洪承畴遣张天禄击
    败之。故明总兵高进忠率所部自崇明来降。癸巳，佟养和、金声桓进讨福建，分兵
    攻南赣，败故明永宁王、罗川王、阁部黄道周等数十万众。丙午，更定朝仪，始罢
    内监朝参。丁未，硃玛喇等败方国安、马士英于浙东。固原贼武大定作乱，总兵官
    何世元等死之。

        是岁，朝鲜，归化城土默特部章京古禄格，鄂尔多斯部喇嘛塔尔尼齐，乌硃穆
    秦部车臣亲王，席北部额尔格讷，喀尔喀部土谢图汗、古伦迪瓦胡土克图喇嘛、石
    勒图胡土克图、嘛哈撒马谛塞臣汗，厄鲁特部顾实汗子多尔济达赖巴图鲁台吉及回
    回国，天方国俱来贡。朝鲜四至。

        三年春正月戊午，贝勒勒克德浑遣将败流贼于临湘，进克岳州。辛酉，固山额
    真阿山、谭泰有罪，阿山免职，下谭泰于狱。流贼贺珍、孙守法、胡向化犯西安，
    何洛会等击败之。金声桓遣将攻故明永宁王于抚州，获之，并获其子硃孳荣等，遂
    平建昌。丙寅，故明潞安王、瑞昌王率众犯江宁，侍郎巴山等击败之。戊辰，以宋
    权为国史院大学士。己巳，以肃亲王豪格为靖远大将军，暨多罗衍禧郡王罗洛宏、
    贝勒尼堪、贝子屯齐喀、满达海等帅师征四川。故明唐王硃聿钊兵犯徽州，洪承畴
    遣张天禄等击败之，获其阁部黄道周杀之，进克开化。

        二月己卯，贝勒勒克德浑破流贼于荆州，奉国将军巴布泰等追至襄阳，斩获殆
    尽。大军进次夷陵，李自成弟李孜等以其众来降。辛巳，免密云荒赋。甲申，罢江
    南旧设部院，差在京户、兵、工三部满、汉侍郎各一人驻江宁，分理部务。乙酉，
    明鲁王将刘福援抚州，梅勒章京屯泰击败之。何洛会遣将破流贼刘文炳于蒲城，贼
    渠贺珍奔武功。戊子，以柳寅东为顺天巡抚。命肃亲王豪格分兵赴南阳，讨流贼二
    只虎、郝如海等。丙申，遣侍郎巴山、梅勒章京张大猷率师镇守江宁，甲喇章京傅
    夸蟾、梅勒章京李思忠率师镇守西安。潜山、太湖贼首石应琏拥故明樊山王硃常阘
    为乱，洪承畴遣将击斩之。丙午，命贝勒博洛为征南大将军，同图赖率师征福建、
    浙江。

        三月辛亥，译洪武宝训成，颁行中外。乙卯，免近京居民田宅圈给旗人别行拨
    补者租赋一年。丁巳，何洛会败贼刘体纯于山阳。己未，以王来用总督山、陕、四
    川粮饷，马鸣佩总督江南诸省粮储。乙丑，赐傅以渐等进士及第出身有差。己巳，
    何洛会击贼二只虎于商州，大败之。昌平民王科等盗发明帝陵，伏诛。壬申，多罗
    饶馀郡王阿巴泰薨。癸酉，封乌硃穆秦部塞冷、蒿齐忒部薄罗特为贝勒，阿霸垓部
    多尔济为贝子。豪格师抵西安，遣工部尚书兴能败贼于邠州，固山额真杜雷败贼于
    庆阳。故明大学士张四知自江南来降。

        夏四月己卯，诏贝勒勒克德浑班师，孔有德、耿仲明、尚可喜、沈志祥各统所
    部来京。甲申，免钱塘、仁和间架税。乙酉，命今年八月再行乡试，明年二月再行
    会试。丁亥，免睢州、祥符等四州县灾赋。戊子，除贯耳穿鼻之刑。癸巳，除明季
    加征太平府姑溪桥米税、金柱山商税、安庆府盐税。乙未，免静海、兴济、青县荒
    赋。丙申，江西浮梁、馀干贼合闽贼犯饶州，副将邓云龙等击败之。戊戌，摄政王
    多尔衮谕停诸王大臣启本。己亥，以张尚为宁夏巡抚。罢织造太监。辛丑，谕曰：
    “比者蠲除明季横征苛税，与民休息。而贪墨之吏，恶其害己而去其籍，是使朝廷
    德意不下究，而明季弊政不终釐也。兹命大臣严加察核，并饬所司详定赋役全书，
    颁行天下。”谕汰府县冗员。甲辰，修盛京孔子庙。

        五月丁未，苏尼特部腾机思、腾机特、吴班代、多尔济思喀布、蟒悟思、额尔
    密克、石达等各率所部叛奔喀尔喀部硕雷。命德豫亲王多铎为扬威大将军，同承泽
    郡王硕塞等率师会外籓蒙古兵讨之。四子部温卜、达尔汉卓礼克图、多克新等追斩
    吴班代等五台吉。庚戌，申隐匿逃人律。戊午，金声桓克南赣，获其帅刘广胤。辛
    酉，豪格遣巴颜、李国翰败贼于延安。壬戌，故明鲁王、荆王、衡王世子等十一人
    谋乱，伏诛。癸亥，以叶克书为昂邦章京，镇守盛京。豪格遣贝勒尼堪等败贼贺珍
    于鸡头关，遂克汉中，珍走西乡。乙丑，贝勒博洛遣图赖等击败故明鲁王将方国安
    于钱塘。鲁王硃彝垓遁保台州。庚午，官军至汉阴，流贼二只虎奔四川，孙守法奔
    岳科寨。巴颜、李国翰追延安贼至张果老崖败之。辛未，免沛、萧二县元、二年荒
    赋之半。

        六月戊寅，免怀柔县荒赋。丙戌，禁白莲、大成、混元、无为等教。壬辰，以
    高士俊为湖广巡抚。乙未，张存仁遣将擒故明大学士马士英及长兴伯吴日生等斩之。

        秋七月甲寅，贝勒勒克德浑师还。丁巳，多铎破腾机思等于殴特克山，斩其台
    吉毛害，渡土喇河击斩腾机思子多尔济等，尽获其家口辎重。又败喀尔喀部土谢图
    汗二子于查济布喇克上游。戊午，硕雷子阵查济布喇克道口，贝子博和讬等复大败
    之。硕雷以馀众走塞冷格。庚申，李国翰、图赖等拔张果老崖。壬戌，江西巡抚李
    翔凤进正一真人符四十幅。谕曰：“致福之道，在敬天勤民，安所事此，其置之。”
    戊辰，豪格遣贝子满达海、辅国公哈尔楚浑、固山额真准塔趋徽州、阶州分讨流贼
    武大定、高如砺、蒋登雷、石国玺、王可臣等，破之。如砺遁，登雷、国玺、可臣
    俱降。

        八月丙子，多罗衍禧郡王罗洛宏薨于军。丁丑，豪格遣纛章京哈宁阿攻武大定
    于三台山，拔之。丁亥，博洛克金华、衢州，杀故明蜀王硃盛浓、乐安王硃谊石及
    其将吴凯、项鸣斯等，其大学士谢三宾、阁部宋之普、兵部尚书阮大铖、刑部尚书
    苏壮等降。浙江平。戊子，以孔有德为平南大将军，同耿仲明、沈志祥、金砺、佟
    代率师征湖广、广东、广西。免太湖、潜山二年及今年荒赋。癸巳，命尚可喜率师
    从孔有德南讨。

        九月己酉，故明瑞昌王硃谊氻谋攻江宁，官兵讨斩之。甲子，免夷陵、石首等
    十三州县荒赋十之七，荆门、江陵等四州县十之五，兴国、广济等十六州县十之三。
    丙寅，故明崇阳王攻歙县，副将张成功等败之。丁卯，故明督师何腾蛟等攻岳州，
    官军击败之。

        冬十月丙子，郑四维等克夷陵、枝江、宜都，改湖广承天府为安陆府。己卯，
    和硕德豫亲王多铎师还，上郊劳之。辛巳，金声桓遣将擒故明王硃常洊及其党了悟
    等，诛之。甲申，以胡全才为宁夏巡抚，章于天为江西巡抚。金声桓遣将克赣州，
    获故明阁部杨廷麟杀之。癸巳，以李栖凤为安徽巡抚。丁酉，免怀宁等四县灾赋。
    己亥，免延绥、庄浪灾赋。壬寅，太和宫、中和宫成。

        十一月癸卯朔，贝勒博洛自浙江分军进取福建，图赖等败故明阁部黄鸣骏于仙
    霞关，遂克浦城、建宁、延平。故明唐王硃聿钊走汀州，阿济格尼堪等追斩之，遂
    定汀州、漳州、泉州、兴化，进克福州，悉降其众。福建平。癸丑，免河间、任丘
    及大同灾赋。丁巳，祀天于圜丘。己巳，豪格师至南部，时张献忠列寨西充，鰲拜
    等兼程进击，大破之，斩献忠于阵，复分兵击馀贼，破一百三十馀营。四川平。

        十二月癸酉朔，故明遂平王硃绍鲲及其党杨权等拥兵太湖，结海寇为乱，副将
    詹世勋等讨斩之。庚戌，山东贼谢迁攻陷高苑，总兵官海时行讨平之。壬午，故明
    高安王硃常淇及其党江于东等起兵婺源，张天禄讨平之。丙戌，以于清廉为保定巡
    抚，刘武元为南赣巡抚，免蓟、丰润等五州县灾赋。甲午，位育宫成。庚子，明金
    华王硃由揾起兵饶州，官军击斩之。

        是岁，朝鲜，蒙古及归化城土默特部古禄格，厄鲁特部多尔济达来巴图鲁、顾
    实汗，喀尔喀部买达里胡土克图、额尔德尼哈谈巴图鲁、戴青哈谈巴图鲁、青台吉，
    科尔沁部多罗冰图郡王塞冷，蒿齐忒部多罗贝勒额尔德尼，索伦部、使鹿部喇巴奇，
    鄂尔多斯部济农台吉查木苏，库尔喀部赖达库及达赖喇嘛，吐鲁番俱来贡。朝鲜、
    厄鲁特顾实汗、达赖喇嘛皆再至。

        四年春正月戊申，辅国公巩阿岱、内大臣吴拜等征宣府。壬子，命副都统董阿
    赖率师驻防杭州。兴国州贼柯抱冲结故明总督何腾蛟攻陷兴国。总兵官柯永盛遣将
    擒抱冲及其党陈珩玉斩之。乙卯，以杨声远为淮扬总督，黄尔性为陕西巡抚。辛酉，
    以硃国柱为登莱巡抚。壬戌，陕西官军击延庆贼郭君镇、终南贼孙守法，败之。洪
    承畴遣将击贼帅赵正，大破之。

        二月癸酉，以张儒秀为山东巡抚。乙亥，佟养甲平梧州。丁丑，副将王平等击
    贺珍、刘二虎贼党于兴安，败之。癸未，诏曰：“朕平定中原，惟浙东、全闽尚阻
    声教，百姓辛苦垫隘，无所控诉，爰命征南大将军贝勒博洛振旅而前。既定浙东，
    遂取闽越。先声所至，穷寇潜逋。大军掩追，及于汀水。聿钊授首，列郡悉平。顾
    惟僭号阻兵，其民何罪，用昭大赉，嘉与维新。一切官民罪犯，咸赦除之。横征逋
    赋，概予豁免。山林隐逸，各以名闻录用。民年七十以上，给绢米有差。”己丑，
    洪承畴擒故明瑞昌王硃议贵及湖贼赵正，斩之。乙未，硃聿钊弟聿★僭号绍武，据
    广州，佟养甲、李成栋率师讨之，斩聿★A6及周王肃詟、益王思弮、辽王术雅、邓
    王器、钜野王寿圠、通山王蕴越、高密王弘椅、仁化王慈魶、鄢陵王肃汭、南安
    王企垄等。广州平。戊戌，以佟国■A7为福建巡抚。

        三月戊午，赐吕宫等进士及第出身有差。己未，以耿焞为顺天巡抚，周伯达为
    江宁巡抚，赵兆麟抚治郧阳。庚申，谕京官三品以上及督、抚、提、镇各送一子入
    朝侍卫，察才任使，无子者以弟及从子代之。壬戌，免崇明县盐课、马役银。乙丑，
    大清律成。丙寅，佟养甲克高、雷、廉三府。丁卯，命祀郊社太牢仍用腥。己巳，
    禁汉人投充满洲。庚午，罢圈拨民间田宅，已圈者补给。

        夏四月丁丑，田仰率所部降。己卯，高士俊克长沙，昂邦章京傅喀蟾讨刘文炳、
    郭君镇，歼之。乙酉，贝勒博洛班师。是役也，贝子和讬、固山额真公图赖皆卒于
    军。甲午，陕西官军斩孙守法。

        五月壬寅，舟山海贼沈廷扬等犯崇明，官军讨擒之。己酉，故明在籍通政使侯
    峒曾遣谍致书鲁王，伪许洪承畴、土国宝以公、侯，共定江南，为反间计，柘林游
    击获之以闻。上觉其诈，命江宁昂邦章京巴山等同承畴穷治其事。庚戌，免兴国、
    江夏等十州县上年灾赋。癸丑，以佟养甲为两广总督，兼广东巡抚。辛酉，投诚伯
    常应俊、总兵李际遇等坐通贼，伏诛。癸亥，上幸南苑。乙丑，班代、峨齐尔、胡
    巴津自苏尼特来降。

        六月壬申，免成安等七县上年灾赋。丙子，朝鲜国王李倧遣其子橑来朝。庚辰，
    故明赵王硃由棪来降。戊子，免绥德卫上年灾赋。己丑，封贝勒博洛为多罗郡王。
    癸巳，陕西贼武大定陷紫阳，总兵官任珍击败之。湖广官军克衡州、常德及安化、
    新化等县。甲午，苏松提督吴胜兆谋叛，伏诛。丁酉，免山东上年荒赋。

        秋七月辛丑，加封和硕德豫亲王多铎为辅政叔德豫亲王。癸卯，建射殿于左翼
    门外。甲辰，免徐州上年荒赋。己酉，封敖汉部额驸班第子墨尔根巴图鲁为多罗郡
    王。癸丑，以申朝纪为宣大总督。丁巳，郧阳贼王光代用永历年号，聚众作乱，命
    侍郎喀喀木等剿之。戊午，改马国柱为江南江西河南总督。甲子，诏曰：“中原底
    定，声教遐敷。惟粤东尚为唐籓所阻，岭海怨咨，已非一日。用移南伐之师，席卷
    惠、潮，遂达省会。念尔官民，初非后至，一切罪犯，咸赦除之。逋赋横征，概与
    豁免。民年七十以上，加锡粟帛。所在节孝者旌，山林有才德者录用。南海诸国能
    乡化者，待之如朝鲜。”丙寅，以祝世昌为山西巡抚。丁卯，上幸边外阅武。是日，
    驻沙河。

        八月庚午，金声桓擒故明宗室麟伯王、霭伯王于泸溪山，诛之。甲戌，次西巴
    尔台。丙子，次海流土河口。壬午，次察汉诺尔。乙酉，豪格遣贝勒尼堪等先后克
    遵义、夔州、茂州、内江、荣昌、富顺等县，斩故明王及其党千馀人。四川平。丙
    戌，次胡苏台。辛卯，以张文衡为甘肃巡抚。丙申，上还宫。

        九月辛丑，京师地震。辛亥，淮安贼张华山等用隆武年号，啸聚庙湾。丁巳，
    以李犹龙为天津巡抚。辛酉，官军讨庙湾贼，破之。

        冬十月庚午，以王懩为安徽巡抚。壬申，喀喇沁部卓尔弼等率所部来降。癸未，
    以吴惟华为淮扬总督，线缙为偏沅巡抚。戊子，定直省官三年大计。壬辰，以广东
    采珠病民，罢之。

        十一月庚戌，以陈泰为靖南将军，同梅勒章京董阿赖征福建馀寇。辛亥，免山
    西代、静乐等十四州县，宁化等六所堡，山东德、历城等十五州县灾赋。裁山东明
    季牙、杂二税。戊午，五凤楼成。癸亥，祀天于圜丘。

        十二月戊辰，免保定、河间、真定、顺德灾赋。壬申，以陈锦为闽浙总督。己
    卯，以太宗十一女固伦公主下嫁喀尔吗索纳木。甲申，苏尼特部台吉吴巴什等来归。
    丙戌，大军自岳州收长沙，故明总督何腾蛟等先期遁。次湘潭，败桂王将黄朝选众
    十三万于燕子窝，又败之于衡州，斩之，遂克宝庆，斩鲁王硃鼎兆等。进击武冈，
    桂王由榔走，追至靖州，下其城。复克沅州，岷王硃埏峻以黎平降。湖南平。庚寅，
    故明将郑彩犯福州，副将邹必科等败走之。

        是岁，科尔沁、喀喇沁、乌硃穆秦、敖汉、翁牛特、苏尼特、札鲁特、郭尔罗
    斯、蒿齐忒、阿霸垓诸部来朝。朝鲜暨喀尔喀部札萨克图汗、墨尔根绰尔济、额尔
    德尼绰尔济、迈达礼胡土克图、额尔德尼顾锡、伊拉古克三胡土克图、嘛哈撒马谛
    塞臣汗、俄木布额尔德尼、塞勒胡土克图、满硃习礼胡土克图，札萨克图汗下俄木
    布额尔德尼、巴颜护卫、舍晋班第、迈达礼胡土克图，诺门汗下丹津胡土克图，土
    谢图汗下泽卜尊丹巴胡土克图，硕雷汗下伊赫额木齐格隆、额参德勒哈谈巴图鲁，
    厄鲁特部台吉吴霸锡、顾实汗，罗布藏胡土克图下巴汉格隆、盆苏克扎穆苏，阿布
    赉诺颜下讷门汗、巴图鲁诺颜、达云绰尔济、鄂济尔图台吉，苏尼特部台吉魏正，
    札鲁特部台吉桑图，鄂尔多斯部济农，归化城土默特部章京托博克、诺尔布，唐古
    忒部及喇布札木绰尔济、喇嘛班第达等俱来贡。

        五年春正月辛亥，故明宜春王硃议衍据汀州为乱，总兵官于永绶擒斩之。癸丑，
    免太原、平阳、潞安三府，泽、沁、辽三州灾赋。癸亥，和硕肃亲王豪格师还。衍
    禧郡王罗洛宏卒于军，至是丧归，辍朝二日。

        二月甲戌，金声桓及王得仁以南昌叛。辛巳，江南官军复无为州，福建官军复
    连城、顺昌、将乐等县。癸未，免济南、兗州、青州、莱州上年灾赋。辛卯，以固
    伦公主下嫁巴林部塞卜腾。壬辰，以吕逢春为山东巡抚，李鉴为宁夏巡抚。故明贵
    溪王硃常彪、恢武伯向登位寇沅州，纛章京线国安等讨斩之。

        三月己亥，贝子吞齐、尚善等讦告和硕郑亲王济尔哈朗，罪连莽加、博博尔岱、
    鰲拜、索尼等，降济尔哈朗为多罗郡王，莽加等降革有差。辛丑，和硕肃亲王豪格
    有罪，论死。上不忍置之法，幽系之。庚戌，命谭泰为征南大将军，同何洛会讨金
    声桓。辛酉，以耿焞为宣大山西总督。甲子，武大定犯宁羌，游击张德俊等大破之。

        四月丁卯，以杨兴国为顺天巡抚。戊辰，免渭原、金县、兰州卫灾赋。壬申，
    官军复建宁，斩故明郧西王硃常湖等。己卯，封科尔沁杜尔伯特镇国公色冷为贝子。
    庚辰，遣固山额真阿赖等驻防汉中。壬午，大军克辰州，遂破永宁，至全州，故明
    督师何腾蛟遁，获贵溪王硃长标、南威王硃寅卫、长沙王硃由栉等。铜仁、兴安、
    关阳诸苗、瑶来降。丙戌，命刘之源、佟图赖为定南将军，驻防宝庆，李国翰为定
    西将军，驻防汉中。丁亥，吴三桂自锦州移镇汉中。

        闰四月戊戌，复济尔哈朗爵为和硕郑亲王。癸卯，以李国英为四川巡抚。己未，
    以迟日益为湖广巡抚。癸亥，命贝子吞齐为平西大将军，同韩岱讨陕西叛回。

        五月己丑朔，日有食之。戊辰，官军破叛回于巩昌，复临洮、兰州。辛未，游
    击张勇破叛回于马家坪，获故明延长王硃识駉，斩之。壬午，以赵福星为凤阳巡抚。
    癸未，以硃延庆为江西巡抚。甲申，官军破金声桓，复九江、饶州。己丑，以刘弘
    遇为安徽巡抚。

        六月甲午朔，免西安、延安、平凉、临洮、庆阳、汉中上年灾赋。癸卯，以周
    文业为甘肃巡抚。甲辰，额塞等大破叛回于兰州，馀党悉平。丙辰，京师地震有声。
    癸亥，太庙成。

        秋七月丁丑，初设六部汉尚书、都察院左都御史，以陈名夏、谢启光、李若琳、
    刘馀祐、党崇雅、金之俊为六部尚书，徐起元为左都御史。

        八月癸巳朔，金声桓、王得仁寇赣州，官军击走之。己亥，陈泰、李率泰等败
    郑彩于长乐，又败之于连江，复兴化。己巳，命和硕英亲王阿济格、多罗承泽郡王
    硕塞等讨天津土贼。丁未，禁民间养马及收藏军器。己酉，以王一品为凤阳巡抚。
    壬子，令满、汉官民得相嫁娶。乙卯，以夏玉为天津巡抚，张学圣为福建巡抚。

        九月壬戌朔，官军获故明巡抚吴江等于南康湖口，斩之。甲子，和硕英亲王阿
    济格讨曹县土贼，平之。己巳，封贝勒勒克德浑为多罗顺承郡王，博洛为多罗端重
    郡王。壬申，和硕郑亲王济尔哈朗为定远大将军，讨湖广贼李锦。丁丑，封贝勒尼
    堪为多罗敬谨郡王。

        冬十月壬寅，和硕礼亲王代善薨。甲辰，佟图赖复宝庆。丙辰，降将刘泽清结
    曹县贼叛，泽清及其党李洪基等俱伏诛。

        十一月甲子，广东叛将李成栋据南雄，结★蛮犯赣州，巡抚刘武元等击走之。
    丙寅，总兵官任珍击贺珍，破之。戊辰，祀天于圜丘，以太祖武皇帝配。追尊太祖
    以上四世：高祖泽王为肇祖原皇帝，曾祖庆王为兴祖直皇帝，祖昌王为景祖翼皇帝，
    考福王为显祖宣皇帝；妣皆为皇后。上诣太庙上册宝。辛未，以配天及上尊号礼成，
    御殿受贺，大赦。辛未，和硕英亲王阿济格、多罗端重郡王博洛、多罗承泽郡王硕
    塞等帅师驻大同，备喀尔喀。

        十二月辛卯朔，命郡王瓦克达，贝子尚善、吞齐等诣阿济格军。调八旗游牧蒙
    古官军之半，戍阿尔齐土苏门哈达。癸巳，姜瓖以大同叛，总督耿焞走阳和。丙申，
    免平山、隆平、清丰灾赋。戊戌，阿济格围大同。辛丑，复遣梅勒章京阿喇善、侍
    郎噶达浑诣阿济格军。癸卯，免大同灾赋。壬子，杨捷等复都昌，获故明兵部尚书
    余应桂，斩之。丁巳，以佟养量为宣大总督。

        是岁，苏尼特、扎鲁特等部来朝。朝鲜，喀尔喀部俄木布额尔德尼、戴青讷门
    汗喇嘛、塞尔济额尔德尼魏正、硕雷汗、迈达理胡土克图、扎萨克图汗下额尔德尼
    哈谈巴图鲁，厄鲁特部顾实汗、锡勒图绰尔济、诺门汗，索伦部阿济布，鄂尔多斯
    部单达，苏尼特部腾机忒，科尔沁贝勒张继伦，归化城固伦第瓦胡土克图、丹津喇
    嘛额尔德尼寨桑，土默特部古禄格，乌思藏阐化王王舒克，汤古特达赖喇嘛俱来贡。
    朝鲜、厄鲁特顾实汗、汤古特达赖喇嘛再至。

        六年春正月壬戌，官军复罗源、永春、德化等县。癸亥，命多罗敬谨郡王尼堪
    等征太原。戊辰，谕曰：“朕欲天下臣民共登衽席，日夕图维，罔敢怠忽。往年流
    寇作乱，惨祸已极，入关讨贼，士庶归心。乃迩年不轨之徒，捏作洗民讹言。小民
    无知轻信，惶惑逃散，作乱者往往而有。朕闻不嗜杀人，能一天下。书云：‘众非
    元后何戴，后非众罔与守邦。’君残其民，理所蔑有。自元年来，今六年矣，宁有
    无故而屠戮民者。民苟思之，疑且冰释。至于自甘为贼，乐就死地，必有所迫以致
    此。岂督、抚、镇、按不得其人，有司朘削，民难自存欤？将蠲免赋税，有名无实
    欤？内外各官其确议兴利除弊之策，朕次第酌行之。”辛未，姜瓖党姚举等杀冀宁
    道王昌龄，陷忻州，固山额真阿赖破走之。乙亥，谕曰：“设关征税，原以讥察奸
    宄，非与商贾较辎铢也。其各以原额起税，毋得横征以充私橐，违者罪之。”谕山
    西大同军民，无为姜瓖胁诱，来归者悉予矜免。戊寅，行保举连坐之法。庚辰，谕
    言官论事不实者，廷臣集议，毋辄下刑部。辛巳，以金廷献为偏沅巡抚。壬午，谭
    泰、何洛会复南昌，金声桓投水死，王得仁伏诛，九江、南康、瑞州、临江、袁州
    悉平。癸未，山西贼党刘迁寇代州，阿济洛遣军破走之。

        二月癸卯，摄政王多尔衮征大同。免直隶省六年以前荒赋、四川商民盐课。辛
    亥，故明宗室硃森釜等犯阶州，吴三桂击斩之。

        三月癸亥，多尔衮拔浑源州。丙寅，汉羌总兵官张天福平贼渠覃一涵，获故明
    山阴王等斩之。丁卯，土贼王永强陷延安、榆林等十九州县，延绥巡抚王正志等死
    之。己巳，应州、山阴降，多尔衮旋师，留阿济格于大同。辛未，进封多罗承泽郡
    王硕塞、多罗端重郡王博洛、多罗敬谨郡王尼堪为亲王。王永强陷同官。壬申，广
    信府知府杨国桢等复玉山县。宁夏官军克临河等堡。乙亥，甘、凉逆回米喇印、丁
    国栋复作乱，甘肃巡抚张文衡等死之。丁丑，辅政和硕德豫亲王多铎薨，摄政王多
    尔衮师次居庸，还京临丧。甲申，减隐匿逃人律。谭泰、何洛会破贼于南康，进克
    信丰，叛将李成栋走死，复抚州、建昌。江西平。丙戌，博洛遣鰲拜等大破姜瓖于
    大同北山。吴三桂击败王永强，复宜君、同官。

        夏四月庚寅，遣罗硕、卦喇驻防太原。癸巳，阿济格复左卫。乙未，命贝子吴
    达海等代征大同。丙申，吴三桂克蒲县。癸卯，福建官军复平和、诏安、漳平、宁
    洋。甲辰，赐刘子壮等进士及第出身有差。乙巳，皇太后崩。壬子，谕曰：“兵兴
    以来，地荒民逃，流离无告。其令所在有司广加招徠，给以荒田，永为口业，六年
    之后，方议徵租。各州县以招民劝耕之多寡、道府以责成催督之勤惰为殿最。岁终，
    抚按考核以闻。”癸丑，以董宗圣为延绥巡抚。官军克福宁，福建平。乙卯，贼党
    陷汾州，命和硕端重亲王博洛为定西大将军，帅师讨之。和硕敬谨亲王尼堪移师大
    同。丁巳，封贝子满达海为和硕亲王。

        五月辛酉，遣屠赖率师赴太原军。丙子，以李栖凤为广东巡抚，郭肇基为广西
    巡抚。免太原、平阳、汾州三府，辽、泽二州灾赋。丁丑，改封孔有德为定南王，
    耿仲明为靖南王，尚可喜为平南王。命孔有德征广西，耿仲明、尚可喜征广东，各
    挈家驻防。裁直隶、江南、山东、浙江、陕西同知十，直隶、江南、河南、湖广、
    江西、浙江通判二十一。免宝坻、顺义五年灾赋。辛巳，吴三桂、李国翰复延安。
    壬午，四川边郡平。乙酉，和硕端重亲王博洛复清源、交城、文水、徐沟、祁等县。

        六月庚子，朝鲜国王李倧薨。壬子，免沧州、清苑六年以前荒赋。癸丑，封张
    应京为正一嗣教大真人。乙卯，免江西四年、五年逋赋。

        秋七月戊午朔，摄政王多尔衮复征大同。乙丑，满达海、瓦克达征朔州、宁武。
    丁卯，免开封等府灾赋。辛未，多尔衮至阿鲁席巴尔台，校猎而还。遣纛章京索洪
    等益满达海军。癸酉，官军平黄州贼三百馀砦，斩故明王硃蕴肏等。甲申，广东馀
    寇犯南赣，官军击却之。丙戌，吴三桂、李国翰复延绥镇城。

        八月癸巳，摄政王多尔衮还京。山西贼党陷蒲州及临晋、河津，孟乔芳讨平之。
    甲午，免真定、顺德、广平、大名灾赋。满达海复朔州、马邑。丁酉，端重亲王博
    洛拔孝义。丙午，郑亲王济尔哈朗等克湘潭，获何腾蛟，不屈，杀之。辰州、宝庆、
    靖州、衡州悉平。进克全州。丁未，封朝鲜世子李淏为朝鲜国王。辛亥，以张孝仁
    为直隶山东河南总督。壬子，遣英亲王阿济格、贝子巩阿岱等征大同。癸丑，梅勒
    章京根特等拔猗氏。乙卯，大同贼被围久，饥死殆尽，伪总兵杨震威斩姜瓖及其弟
    琳来献。丙辰，宁武关伪总兵刘伟等率众降，静乐、宁化山寨悉平。

        九月戊午，封鄂穆布为多罗达尔汉卓礼克图郡王，苏尼特部噶尔麻为多罗贝勒。
    甲子，鄂尔多斯部额林臣、布达岱、顾禄、阿济格札穆苏等来降，封额林臣为多罗
    郡王，布达岱子伊廪臣、顾禄子色冷为固山贝子，阿济格札穆苏为镇国公。丙寅，
    以夏玉为山东巡抚。癸酉，封固伦额驸祁他特为多罗郡王。甲戌，满达海、博洛克
    汾州、平阳。

        冬十月戊子，封多尼为和硕亲王，杰书为多罗郡王。壬辰，京师地震。甲午，
    封劳亲为亲王。官军复郓城。戊戌，降将杨登州叛，陷山阴。己亥，免山东东平、
    长山等十八州县五年灾赋，江西六年以前明季辽饷。辛丑，摄政王多尔衮征喀尔喀
    部二楚虎尔。乙巳，陕西总兵官任珍击故明将唐仲亨于屠油壩，斩之，并诛故明王
    硃常渶、硃由杠等。丙午，官军复潞安。丁未，官军克榆林。己酉，满达海等拔沁、
    辽二州。庚戌，命满达海还京，留瓦克达等定山西。

        十一月丙寅，免直隶开、元城等县徭赋，陕西岷州灾赋。甲戌，多尔衮自喀吞
    布喇克旋师。免宣府灾赋。壬午，耿仲明军次吉安，畏罪自杀。

        十二月乙酉朔，山西兴、芮城、平陆三县平。戊子，故明桂王将焦琏寇全州，
    勒克德浑等击败之，进克道州。努山等拔乌撒城。宜尔都齐等克黎平。己酉，官军
    复邻水、大竹二县。庚戌，宁波、绍兴、台州土寇平。

        是年，朝鲜、阿霸垓、乌硃穆秦、土默特诸部，厄鲁特部阿巴赖诺颜、绩克什
    虎巴图鲁台吉、顾实汗子下达赖乌巴什温布塔布囊，鄂尔多斯部郡王额林臣，喀尔
    喀部土谢图汗、硕雷汗、戴青诺颜，归化城土默特部古禄格等，伊喇古克三胡土克
    图下戴青温布达尔汉囊苏及达赖喇嘛俱来贡。朝鲜、喀尔喀土谢图汗再至。

        七年春正月庚申，官军复永宁、宁乡。壬戌，官军复南雄。癸酉，封鄂尔多斯
    部单达为贝勒，沙克查为贝子。甲戌，故明德化王硃慈业、石城王硃议陷大田，
    官军讨平之。丁丑，和硕郑亲王济尔哈朗师还。

        二月丁亥，上太后谥曰孝端正敬仁懿庄敏辅天协圣文皇后。甲午，以刘弘遇为
    山西巡抚，王一品为广西巡抚。李建泰据太平叛，官军围之，出降，伏诛。平阳、
    潞安、泽州属境俱平。

        三月己未，日赤色如血。

        夏四月甲午，孔有德擒故明将黄顺、林国瑞于兴宁，降其众五万。丙申，封科
    尔沁贝勒张继伦为郡王。甲辰，多罗谦郡王瓦克达师还。

        六月乙酉，保德州民崔耀等擒故明将牛化麟，斩之，以城降。癸卯，官军复宁
    都、石城。

        秋七月壬子朔，享太庙。乙卯，摄政王多尔衮议建边城避暑，加派直隶、山西、
    浙江、山东、江南、河南、湖广、江西、陕西九省钱粮二百五十万两有奇。辛酉，
    幸摄政王多尔衮第。多尔衮以贝子锡翰等擅请临幸，下其罪，贝子锡翰降镇国公，
    冷僧机、鰲拜等黜罚有差。壬戌，以马之先为陕西巡抚。辛未，免西宁各堡寨五年
    灾赋。

        八月丁亥，降和硕端重亲王博洛、和硕敬谨亲王尼堪为多罗郡王。己丑，封巴
    林部塞卜腾、蒿齐忒部孛罗特为多罗郡王，科尔沁国顾穆、喀喇沁部古禄思喜布为
    多罗贝勒，改承泽亲王硕塞、亲王劳亲为多罗郡王。

        九月甲寅，故明将郑成功寇潮州，总兵官王邦俊击走之。丙子，免蕲、麻城等
    七州县五、六两年荒赋。

        冬十月辛巳朔，日有食之。己亥，定陕西茶马例。庚子，官军克邵武，获故明
    阁部揭重熙等，斩之。己酉，免桐城等六县荒赋。

        十一月甲寅，免甘肃去年灾赋。乙卯，吴三桂复府谷，斩故明经略高友才等，
    馀众降。壬戌，摄政王多尔衮有疾，猎于边外。乙丑，尚可喜复广州，馀众降。戊
    寅，祀天于圜丘。

        十二月戊子，摄政和硕睿亲王多尔衮薨于喀喇城。壬辰，赴闻，上震悼，臣民
    为制服。丙申，丧至，上亲奠于郊。己亥，诏曰：“太宗文皇帝升遐，诸王大臣■
    A9戴摄政王。王固怀■A0让，扶立朕躬，平定中原，至德丰功，千古无二。不幸薨
    逝，朕心摧痛。中外丧仪，合依帝礼。”庚子，收故摄政王信符，贮内库。甲辰，
    尊故摄政王为懋德修道广业定功安民立政诚敬义皇帝，庙号成宗。乙巳，谕曰：
    “国家政务，悉以奏闻。朕年尚幼，闇于贤否，尚书缺员，其会推贤能以进。若诸
    细务，理政三王理之。”

        是年，喀尔喀、厄鲁特、乌斯藏诸部巴郎和罗齐、达尔汗囊素、盆挫坚挫等来
    朝。朝鲜，喀尔喀部硕雷汗、札萨克图汗、土谢图汗、绰克图魏正诺颜、戴青诺颜、
    那穆齐魏正诺颜、察哈尔墨尔根台吉、索那穆，厄鲁特部巴图鲁贝勒、台吉鄂齐尔
    图、干布胡土克图、噶木布胡土克图、舒虎兒戴青，乌斯藏部阐化王，索伦、使鹿
    诸部，归化城土默特部古禄格俱来贡。朝鲜再至。

        国学网站独家推出

亦凡公益图书馆(Shuku.net)

下一卷 回目录