                                 列传一百三十三

        恆瑞  庆成  七十五  富志那亮禄

        恆瑞，宗室，隶正白旗，吉林将军萨喇善子。乾隆中，授侍卫，赴西藏办事，
    擢热河都统，迁福州将军。五十二年，台湾林爽文作乱，命率驻防兵往剿，参赞军
    务，偕总督常青赴南路。凤山贼势方炽，高宗知常青、恆瑞不可恃，命福康安督师。
    贼围总兵柴大纪於诸罗，恆瑞驻军盐水港，逗留不进，诏解任。福康安至，屡为疏
    陈战绩，帝益怒，斥其徇护，逮恆瑞论罪。事平，减死戍伊犁。寻予副都统衔，充
    伊犁参赞大臣。历定边左副将军、绥远城将军，调西安。
        嘉庆元年，命率驻防兵三千，偕都统永保会剿湖北教匪。三月，与总兵文图破
    贼竹山。永保至，合师由房县进剿，文图分剿三里坪、喇叭洞诸贼悉尽；而忄互瑞
    追贼至保康，未大创之。贼首姚之富踞襄阳，势甚炽，命恆瑞进剿。五月，偕明亮
    进次吕堰，击贼岳家沟、刘家集，擒斩二千馀。贼围枣阳，设伏王家冈，诱贼败之；
    又败之於蒋家垱、曲家湾，枣阳围解。贼伪降，潜袭官军后路；急以后队为前队，
    击退之。贼走丫兒山，与张家垱贼相犄角，奋击一昼夜，破贼营十馀，歼贼甚众，
    被奖赉。七月，破贼随州龙门山，与永保会攻锺祥贼巢，连破之邓家河、黑沙河、
    双沟。贼乃分窜唐县、吕堰，追至滹沱镇，复窜仓台。寻，之富渡滚河，围景安於
    邓州。诏斥诸将玩误，逮永保，责恆瑞戴罪立功。
        二年正月，偕惠龄等剿襄阳贼，贼首刘起荣就擒；又与庆成败贼郑家河，擒贼
    目李潮；进剿泰山寺、龙凤沟，擒贼目姚爽等：赐花翎。於是贼分窜，由河南入陕，
    恆瑞追贼至山阳，遇王廷诏、李全等，击走之。五月，追贼陕南，与惠龄夹攻於黄
    龙垱，歼贼三千馀。廷诏、全复与贼之富合趋紫阳，渡汉江，恆瑞坐纵贼，夺花翎。
    贼遂分路入川，廷诏窜开县、云阳、万县，犯夔州，西与大宁贼响应，恆瑞追及，
    连败之，乃窜太平。八月，当阳逸匪掠白河、洵阳，命驰赴兴安扼剿，偕庆成击贼
    於张家滩，由牛氾岭绕出贼前，夺贼营九。廷诏等奔紫阳，与惠龄夹击败之。恆瑞
    率师还汉中，败贼西乡，又败之褒城黄沙铺。十一月，之富等西奔，将渡汉北窜。
    偕庆成蹙诸半渡，贼西趋宁、沔。师进，遇高均德於桑树湾，乃议四面设伏，恆瑞
    令撒拉尔回兵假乡勇旗帜诱之，自由山梁驰下，庆成等分路夹击，俘斩甚众。捷闻，
    被优赉。十二月，破王廷诏於保宁，进解营山围。
        三年，川匪罗其清犯顺庆，偕庆成往援，因贼势蔓延，请勒保、宜绵遣兵会剿。
    贼窜蓬州，潜结冉文俦扰仪陇，恆瑞扼磨盘寨，与惠龄等合击之，文俦败走，陕匪
    龙绍周与合，败之杨家寨。六月，与德楞泰夹击高均德於石人河，复偕惠龄攻老林
    场贼卡，进逼大神山，均德、文俦踞险死拒，分路进攻，贼奔箕山；而徐天德、樊
    人杰为将军富成追击，穷蹙，亦入焉。惠龄、德楞泰攻其前，恆瑞攻其后，尽破山
    寨，先后斩馘近万。其清，李全、王廷诏奔大鹏山，进围，十一月，克之。命赴陕
    与宜绵等会剿张汉潮。未几，李全、樊人杰窜西乡。帝以忄互瑞未迎击，严斥之。
        四年，署陕甘总督，赴宁羌击蓝、白两号贼。张应祥等窜秦州、两当，又击走
    张汉潮、冉学胜股匪。五月，解署任，剿白号贼於白马关，地与川西龙安接壤，遣
    将冒雨掩击，贼窜西和、礼县；令布政使广厚、总兵吉兰泰截剿，自趋贾家店、黑
    马关抄击蓝号贼，败之於老柏树，复花翎。贼窜川北，至秋，折回陕境，击走之。
    乃赴城固、洋县，会明亮剿张汉潮，破之东西叉河，贼从马垭道遁老林，要之於清
    水沟，复乘雾雨徐渡三渡水。帝疑诸将纵贼，又以恆瑞前剿蓝号贼垂尽，舍之回陕，
    下尚书那彦成察劾。那彦成，恆瑞之婿也，覆陈回师出总督松筠意，得免罪。寻明
    亮歼汉潮，恆瑞自五郎追击，馀党李得士等由大建沟入老林，趋秦岭，与那彦成会
    剿冉学胜等，贼奔涝谷；扼两岔河，追击於山阳东沟，败之。
        五年，川匪二万馀由略阳寇两当、徽县，恆瑞自褒城入栈，贼窜陇州、清水、
    秦安，偕那彦成追至汪家山，大败之。总兵凝德战殁秦安，恆瑞赴援，复偕那彦成
    败贼於龙泉沟、深都堡，总兵多尔济、札普战殁洵阳。诏促恆瑞赴镇安、五郎剿贼，
    三月，抵唐藏。杨开甲、高均德方扰南星，留总兵观祥驻守，自赴商州。帝疑其趋
    避，累诏诘责，乃赴镇安剿冉文胜等，败之於大中溪。会额勒登保破开甲於辉峪，
    恆瑞自龙驹寨抄截，开甲逸走，围副将李天林於漫川关，驰援，斩贼目罗贵等，贼
    乃分路西窜。叙功，予云骑尉世职。六月，率总兵德忠驻守太渠、唐藏。时伍金柱、
    高天德、马学礼犯西乡，提督王文雄战殁，乃进兵大石川，贼奔滩口，为杨遇春所
    破。
        恆瑞自教匪起，久在行间，以偏师数临大敌，至是老病，久无显功。帝虑其不
    任战，询额勒登保，上其状，命回镇西安。逾年卒。
        庆成，孙氏，汉军正白旗人，提督思克曾孙，都统五福孙也。由銮仪卫整仪尉，
    累迁广东督标副将。乾隆五十三年，从总督孙士毅征安南，屡擒敌有功，赐花翎、
    锡郎阿巴图鲁勇号。内擢正白旗汉军副都统、户部侍郎、御前侍卫、正红旗护军统
    领。五十七年，出为古北口提督。
        嘉庆元年，率兵赴南阳、襄阳剿教匪，偕恆瑞迭败姚之富、刘之协於双沟、张
    家集。贼屯枣阳丫兒山，分踞张家垱，连营十馀里，遮官军，庆成先进，袭其寨，
    大破之，擒宋廷贵、陈正五，追败馀匪於红土山，擒黄玉贵，加太子少保。之富窜
    锺祥，合刘起荣、张富国等众五六万，偕永保等冒雨攻克之，晋太子太保。贼遁双
    沟，扰唐县滹沱镇。庆成等以久战兵疲，不能围剿，诏严斥之。贼窜枣阳太平镇，
    四路合攻，斩数千级，庆成受矛伤，被优赉。十一月，贼潜渡滚河北窜，与永保等
    并被严谴，尽夺宫衔、花翎、勇号，易惠龄为总统。寻偕惠龄连破贼於王家城、梓
    山。二年正月，大战兴隆集，斩二千馀级。分路追贼，庆成射中贼首刘起荣，擒之，
    在诸将中战最力。高宗以庆成为五福孙，不次擢用；自纵贼滚河，虑其少年自用，
    不能服众，命惠龄察奏，至是诏免前罪。二月，击贼曾家店，胸中矛，裹创而战。
    贼败窜河南境，分数路，庆成追李全，连破之确山五里川、卢氏火焰沟。四月，李
    全、王廷诏合陷郧西，驰复其城，贼不战分遁。未几，之富窜渡汉江，降二品顶戴，
    暂留提督任。襄匪窜开州，偕惠龄追败之南天峒、火焰坝，复花翎。贼趋大宁，与
    川匪合，庆成与川军会剿。九月，偕恆瑞截击湖北回窜之贼於洵阳，而李全、王廷
    诏沿汉东走，庆成登舟下汉以要其前；惠龄、忄互瑞从陆蹑其后，至紫阳夹攻之，
    贼窜兴安，庆成一昼夜追及，大破之司渡河。
        川匪王三槐扰保宁，罗其清、冉文俦分掠川东，命移兵赴川，与宜绵合剿。三
    年，截击其清，腿中枪，创甚，解任回旗就医。四年，创愈，仍在御前侍卫行走。
    寻授成都将军，命赴陕西与永保协剿张汉潮。会明亮讦奏永保、庆成失机，命那彦
    成、松筠按治，褫职逮问；又以在湖北受军需馈遗，籍其家。汉潮既歼，宥罪戍伊
    犁，未行，五年正月，命仍赴陕军效力。额勒登保檄剿高天德、马学礼，连败之礼
    辛镇、何家衢，擒斩数千，予三等侍卫。协剿伍金柱、曾柳，授陕安镇总兵。七月，
    金柱与冉学胜、张天伦合犯陕，扼之渭河，贼分窜；追天伦於教场坝、麻池沟，歼
    其党宋麻子，又败金柱馀党曾芝秀於南山：兼署固原提督。时经略赴川，陕、甘兵
    三万馀皆归庆成节制，川匪冉天元、冉学胜、樊人杰先后渡汉江，诏斥庆成疏防，
    责戴罪立功。六年，徐天德、樊人杰复至江岸，欲偷渡郧西，击却之，实授提督。
    击杨开甲馀匪於广元，获其子麟生，加头品顶戴。苟文明潜入甘肃境，击走之，复
    勇号。追川匪辛聪等於宁沔，擒其党曾显章、张添潮。七年，败张天伦馀党於凤县、
    两当，擒张喜、魏洪升，贼窜紫柏山老林，裹粮入捕，悉殄其众，复太子太保。
        先是庆成父殁，军事方亟，不得去；至是南山匪渐少，乃许回旗守制。寻署湖
    北提督，服阕实授，迁成都将军。十一年，入觐，帝睠其劳，问：“曾戴双眼花翎
    否？”庆成对：“征安南蒙赐，和珅禁勿用；获刘起荣，先帝欲赐，复为和珅所阻。”
    命军机处检档无之，遂以欺罔褫职，戍黑龙江。逾年，授围场总管，历马兰镇总兵、
    湖北提督、福州将军。十七年，卒，谥襄恪。
        七十五，瓜尔佳氏，满洲正黄旗人。乾隆中，以护军从征缅甸，继赴金川，战
    辄力，累迁护军参领，授贵州大定协副将。总督福康安荐其才，四十九年，擢宜昌
    镇总兵。父忧去官，坐事降秩，起为健锐营前锋统领。五十七年，从征廓尔喀，克
    济咙，又克热索桥，追贼东觉山、雍雅山，攻甲尔古拉，并有功，擢翼长。
        嘉庆元年，赴湖北剿教匪，二年四月，追贼入陕，败之山阳周家河，授西安右
    翼副都统，兼领健锐营。其冬，王三槐回窜四川，追击於达州崖峰尖，伤右臂；逾
    日，贼复至，裹创力战，斩获甚众。三年，擢四川提督，败贼巴州。七月，战广木
    山，克险隘，受伤，被优赉。九月，击冷天禄於木瓜坪，右股中枪，创甚，就夔州
    疗治，四年，始瘳。六月，连破贼於宝塔、莲花池，扼其入楚之路。会卜三聘窜大
    宁，追败之。八月，擒龚建於开县火峰寨。十月，与穆克登布夹击樊人杰於通江、
    巴州界上，贼走太平，他贼自湖北回窜，偕硃射斗迎击於云阳，遂追贼川东。
        时贼聚川北，而东路久无军报，適侍郎广兴疏言七十五驻兵夔州，仁宗疑其逗
    留，下经略察状，七十五方以攻麂子坪受重伤，额勒登保为疏辩，得白。五年二月，
    鲜大川扰蚂蝗坪，创发，不能骑，舁至军前督战。冉天元拥众渡嘉陵江，重庆戒严，
    魁伦檄令回守，病不能军，遣李绍祖率兵赴川西，自就医顺庆。帝疑其饰辞，诏解
    任，命松筠、勒保察验得实，以提督衔留营差遣。五月，高天德、马学礼由陕犯川，
    折入番地，偕阿哈保夹击於旧关摩天岭，克新寨，进围铁炉寨。贼乘雨宵遁，追击
    之，贼弃牲畜、仗械，惊窜山谷，由草泥土司地走岷州，又走秦州。七月，兵经新
    宁，侦马驿沟有贼，设伏，败之，仍授四川提督。贼势趋重川境，德楞泰、勒保方
    进剿，七十五分击之。至冬，诸贼相继窥汉江，德楞泰议击之南岸，而以七十五出
    广元三家坝攻其西北。七十五不听调，曰：“兵深入，将逼贼入陕，非计也。”帝
    闻，切责之。
        六年正月，率子武隆阿由广元趋南江，击张世龙於三台山、后河岭、北溪河，
    阵斩世龙，擒其党赵建功、李大维；又追贼至太平华尖山，擒邱天富、周一洪：被
    优叙。三月，攻竹园坪。五月，贼分窜陕、楚，七十五追冉天士至平利大渝河，间
    道据后山，偪其出隘，伏起邀击，擒斩二千馀，特诏嘉赉。乘胜追贼入湖北境，六
    月，破汤思蛟、刘朝选於羊耳河；又败之於保康，歼贼首王镇贤，遂与德楞泰追龙
    绍周入川。七月，偕李绍祖败樊人杰於邻水，追至开县，复遇思蛟、朝选，连败之
    於马家亭、桑树坪，由通城进剿苟文怀，擒之。馀贼与苟文明合，将窜陕，八月，
    击之於大宁山，歼擒及半，文明仅身免，俘其家属。
        是年冬，留防川北，败贼於南江；又与德楞泰合击於广元、苍溪，进搜老林，
    贼多散匿，百十为群，时有斩获。十二月，苟文明纠各路馀匪二千馀人，乘间西奔。
    七十五与勒保不和，追贼入山，饷半载不至，兵饥疲，就粮太平，六日，贼已渡嘉
    陵江上游，直趋阶州，亟偕庆成驰击。额勒登保、德楞泰先后劾其顿兵纵寇，未几，
    贼复自广元渡江入甘肃，帝益怒，严诏褫职逮问。
        七十五故宿将，勇而讷，临阵辄死斗，身被重创十五次。将弁畏其苦战，不乐
    相随。自领偏师当艰险，数以军报后时遭谴；至是，复失机就逮，一军皆恸哭。额
    勒登保等为疏陈战状，乞恩，许留营自赎。七年，剿张长庚、陈自得残匪於夔州，
    留防川东。旧创发，予护军校，还京。逾年，卒，赠副都统衔，赐恤如例。子武隆
    阿，自有传。
        富志那，赫舍哩氏，满洲正红旗人。起健锐营前锋，从征叶尔羌、缅甸、金川，
    授副前锋参领，出为湖南永绥协副将。乾隆六十年，苗叛，驻守永绥。苗踞张坪、
    亚保阻粮运，悉众来犯，富志那击却之。追至狮子山，诇知有伏，预为戒备，夹攻，
    多所斩获。越日，苗复以数千人扑营，殊死战，简精锐迎击，大败之，赐花翎。永
    绥被围久，粮刍且尽，居民随官军昼夜登陴，城赖以固。大军至，围乃解。从福康
    安克高多寨，吴半生就擒。福康安荐其老成明幹，苗民感畏，擢总兵。迭攻高斗山、
    擒头坡、吉吉寨，皆捷，赐蟒衣一袭。
        嘉庆元年，湖北教匪聂杰人、张正谟於枝江、宜都倡乱，巡抚惠龄驻军太和山，
    富志那驰赴之，进击凤凰山，擒杰人。馀贼乘雨扑营，击却之，又败之於杨白堰。
    正谟踞灌湾脑，四面环山，富志那自蔡家坡进，冒雨夺卡，而伏队於深箐，贼至，
    左右夹击，多坠岩涧死；山前设疑兵，别由径道深入，出不意击之，大捷：赐号法
    福礼巴图鲁。迭克鸡公山、王母峒，进攻筲箕垱，正谟势蹙，四出求救，富志那与
    副都统成德分路设伏，伪树白帜为援兵，诱贼出，大破之，遂克筲箕垱；乘胜取灌
    湾脑，擒正谟。枝江、宜都悉平。
        命回苗疆治善后。二年，议辟永绥北路，留兵二万分防黔、楚，授富志那为总
    兵，驻镇筸，与提督分领其军。苗疆自同知傅鼐筑碉屯田，边备渐严，而苗未遽服，
    构众抗阻，大吏诿过於鼐，将劾之，富志那力争乃止。移军需助其建设，后屯田利
    兴，苗患遂息。人称鼐功，兼颂富志那不置云。五年，镇筸曬金塘黑苗出掠，与鼐
    并力御击；又要击苗党於狗嵒，焚其寨，苗惧，乞降。八年，永绥苗龙六生扰动，
    擒之。署湖南提督，调授贵州提督，军政肃然，时称名将。十五年，卒於官。
        亮禄，伊尔根觉罗氏，满洲正红旗人。袭轻车都尉世职，授密云协领。嘉庆初，
    以参将发河南，署游击。三年，教匪窥河南，巡抚吴熊光驻防卢氏，兵多他调。宝
    丰、郏县贼起，掠汝州。布政使马慧裕不嫺军事，亮禄曰：“兵贵神速。今贼初起，
    乌合易灭，请兼程往剿。”贼屯宝丰翟家集，东阻大沟，恃险不退，亮禄声言京兵
    且至，树八旗大纛，鞭马腹，俾腾踔嘶号，声震数里，贼惧；夜吹角而进，跃马逾
    壕，火其寨，一鼓歼之，擒其渠李岳等。奏入，仁宗大悦，立擢副将。累迁云南开
    化镇总兵。七年，卒，帝甚惜之。
        论曰：恆瑞、庆成戮力襄阳，剿匪最久，后皆独当一面，功过不掩，故仁宗始
    终保全。七十五孤军苦战，徒以失懽群帅，未奏显功，论者惜之。富志那独平枝江、
    宜都一路，移镇苗疆，与傅鼐和衷弭乱，有足称焉。

        国学网站独家推出

亦凡公益图书馆(Shuku.net)

下一卷 回目录