                                   列传七十二

        王紫绶  袁州佐  黎士弘  多弘安佟国聘  王繻田呈瑞  张孟球
        王紫绶，字金章，河南祥符人。顺治三年进士，选庶吉士。散馆，授编修。乞
    养归，侨寓苏门山中，从孙奇逢讲学。居十有七年，母殁，服阕，康熙十二年，授
    江西赣南道副使。
        吴三桂反，赣南总兵刘进宝有谋略，紫绶推诚结纳，预筹防御。既而江西降众
    屯垦者相继叛，惟赣南尚未动。紫绶与进宝谋：“闽、粤反已见端，赣南扼其间，
    应援前朝故事，设巡抚以资镇摄。”申疆吏上请，允之。十四年，贼势益炽，山寇
    蜂起，镇兵疲於奔命，乃练乡勇以辅之，屡杀贼有功。十五年，巡抚白色纯及进宝
    先后卒官，参将周球领镇兵。三桂将高得捷、韩大任据吉安，饷道绝，属县相继陷。
    大任屡致书劝降，送伪署巡抚劄，紫绶斩其使。球以乏饷为难，紫绶集士商劝输间
    架税，得白金四万畀球，饷以无缺。镇南将军觉罗舒恕率禁旅下广东，为尚之信将
    严自明所败，兵退，距赣州三十里。自明约得捷由吉安会师夹击。紫绶荐降将许盛
    率所部漳州水兵五百人益师，夜泅江斫贼营，禁旅继之，击败自明。得捷等势孤，
    不敢复窥赣。镇兵出剿土寇，掠村民，紫绶曰：“乡民胁从，若并以贼论，赣南二
    府十六县将无孑遗。”戒镇将毋妄发兵，饬有司招抚，分别留遣，赈济难民，境内
    稍安。乃规复万安、泰和两县。自螺山间道达墨潭，可登舟，於是南昌道始通，运
    饷银十万至。又发附近仓穀赡军，人心大定。巡抚佟国祯亦自间道至，始知紫绶已
    擢浙江督粮道参政。赣南久不通驿报，大学士李霨言於朝曰：“紫绶死守危疆，三
    年於兹。为国惜才，援而出之，犹可大用。”故有是擢。紫绶闻命泣下。
        十六年，上官，察积弊，叹曰：“粮官不可为也！漕截减而军困，白折浮而民
    困，吾安忍竭东南之泽而渔之？”一月即引疾去。迨开博学鸿词科，魏象枢以紫绶
    与汤斌同荐入试。放还。卒。
        袁州佐，字左之，山东济宁人。顺治十二年进士，授陕西乾州知州。入为工部
    员外郎，迁郎中。有清直声，胥吏不敢牟利。时山陵工巨，经费浩穰，州佐曰：
    “民困极矣，寸缣尺缕，皆闾阎膏血！”力清乾没，司焚帛，省金钱钜万。出为陕
    西甘山道佥事。青海蒙古诸部觊得大草滩为牧地。康熙九年，偕提督张勇度地画界，
    坚拒，寝其议。自后青海蒙古诸部人不敢复窥边。岁协西宁餽运，负载千里，甘州
    民苦之，州佐力请得罢。甘州驻兵数千，待饷急，力为筹备，军得宿饱。十年，迁
    直隶口北道参议。地确民贫，逋课积累，仓储历岁侵渔，耗蚀无算。州佐请按籍覈
    实，清宿蠹。大吏惧以失察得罪，阳韪而阴沮之。州佐擘画盘错，致疾乞休，未去
    官，卒。
        州佐在甘州久，言边境要害战守状，原委斠然。谓边地民稀，宜用开中法，分
    河东盐引三之一输粟河西资军食；又宜简练乡勇，拔置卒伍，不待召募，可坐收精
    锐。时诏简监司具才望者入为卿贰，州佐在选，会卒，未及用。
        黎士弘，字媿曾，福建长汀人。少读书山中二十年，笃於孝友。顺治十一年，
    举顺天乡试，授江西广信府推官。锄强纠贪，奸宄敛戢。理谳牍，脱无罪数百人，
    时为语曰：“遇黎则生。”署玉山县事。兵后城中草三尺，不辨街巷，居民才三十
    二家。士弘立学建治，招集流亡，垦田定赋，民复旧业。裁缺，改授永新知县。政
    清狱简，与民休息。旧例，二月开徵，五月解其半。士弘陈於上官曰：“县小民穷，
    二月写租十石，贷银一两，三月可减至六石，四月则三石。请以四月开徵，五月解，
    展两月之徵，已为穷民留数万之粮。”布政使刘楗素宽仁，即允之。
        甲诉乙悔婚。乡俗婚书各装为卷，书男女生辰。两造固邻旧，女生辰所素悉，
    伪为卷为证。士弘先问媒证：“乙得甲聘礼若干？行聘时有何客？”媒证出不意，
    妄举以对。复问甲，所对各异。擘视卷轴，竹犹青，笑诘之曰：“若订婚三载，卷
    轴竹色犹新，此非临讼伪造者乎？”甲乃服罪。县吏左梅伯有叔富而无子，梅伯纠
    贼劫杀之，获贼而梅伯逃。士弘抵任，叔妻哭诉，阴迹梅伯匿安福势宦家，故缓词
    曰：“此旧事。前官不了，余安能按之？”数月，梅伯归，叔妻复诉，置不问。梅
    伯且出收叔遗产，叔妻号於庭曰：“公号廉明，今宽杀人者罪，且占寡妇田，何得
    为廉明！”阳怒，批其牍曰：“止问田土，不问人命。”梅伯益自得，赴县诉理，
    乃笑谓曰：“候汝三载矣！”批其牍曰：“止问人命，不问田土。”梅伯遂伏法。
    其善断狱多类此。考最，擢陕西甘州同知。复考最，擢江南常州知府。
        吴三桂乱起，关陇震动，大吏疏请擢洮西道副使，未到官而洮、岷陷。边外群
    番乘乱内犯，肆剽掠，调署甘山道。王辅臣叛，河东失守。士弘以兵集当谋帅，言
    於巡抚，谓：“恢复河东，非用河西兵不可；用河西兵，非责之提督张勇不可。”
    疏入，授勇靖逆将军，节制诸镇。复兰州，士弘赞画功为多。署甘肃按察使，按失
    守官吏罪，务平允。宁夏兵叛，杀提督陈福，调宁夏道。严守御，安反侧，免卫所
    逋粮七万五千石。康熙十六年，寇平，以功进布政使参议。母老乞归，家居几三十
    年。卒，年八十。
        士弘备兵甘山时，取晋辛宪英语：“军旅之间可以济者，惟仁与恕。”因以名
    其堂。
        多弘安，字君修，直隶阜城人。顺治五年，选拔贡生。康熙初，授广东灵山知
    县。兵后荒残，居无衙舍。弘安请免积年逋赋，招抚流移，捐给牛种，民得安耕稼。
    葺城垣，创学宫，缮官廨，捕除盗贼，灵山大治，士民刊石纪其绩。七年，迁奉天
    承德知县。旗、民抗法者，送部惩治，皆慑服。十年，擢陕西延安靖边同知。十六
    年，补江南淮安山盱河务同知。时高堰长堤溃决，淮水注宝应、高邮，不复出清口
    敌黄。黄水直注里河，运道淤浅，复随淮入堰，无由会清口下云梯关入海，近海口
    尽淤垫。弘安与河督靳辅筹策筑高堰，束淮敌黄，治烂泥浅诸故道，导清水入里河，
    运道乃通。修筑两岸及河口清江大闸，与淮工相表里。清河达云梯关数百里，葭苇
    榛芜，壅塞故道。用以水攻沙法，塞周桥、高涧诸闸，使清淮无旁泄，蓄全力攻积
    沙。十七年，大雨，淮盛涨，与黄并入海。治淮、治黄、治运，并收成效。十九年，
    擢淮安知府。二十年，擢淮扬道。二十四年，擢安徽按察使。时方议浚下河、治高
    堰。弘安入觐，疏陈：“高堰宜急治，无论下河开浚与否。治堰法，砌石先安地钉，
    湖底水深，费帑甚繁。如用板若扫，水势荡掣，尤易摧残。惟密钉排椿，内实以碎
    石，庶可敌风浪，省金钱。十馀年后，黄河刷深，则湖、河水俱卑，高堰既固，下
    河亦渐就理。”二十八年，迁江西布政使，乞归。后值黄、运两河溃溢，起用弘安。
    会病卒，祀灵山名宦。
        佟国聘，字君莘，奉天人。以廕生补吏部笔帖式。康熙十年，授江南砀山知县，
    县当黄河冲，研求治河方略。擢归仁堤同知，调宿桃同知。擢贵州平远知府，河督
    靳辅疏留任，十馀年倚如左右手。塞杨家庄、萧家渡决口，建硃家堂、温家庙二石
    坝，浚白洋引河九道，筑黄河南、北两岸堤，浚中河，靡役不从。久之，擢山东济
    宁道副使。道地为漕运枢纽，恤夫役，减苛税，除冗费，能举其职。复调监督高堰
    工程。三十八年，卒於官。
        王繻，字慎夫，河南睢州人。少学於汤斌。康熙二十五年，以岁贡生授直隶东
    明知县。粮赋多欺隐，易甲长，大户使族长督之，飞洒不行，流亡来归。民间养官
    马为累，力除之。抚盗魁，责以缉捕，盗绝迹。逃人诬攀良民，雪之。民有继妻素
    淫，欲并乱前妻女，不从，戕之死。繻谓母道绝，当故杀妻前夫子律论斩，报可，
    因著为例。母忧去，服阕，补获鹿。治驿有法，民不累於供亿。内迁户部员外郎，
    擢郎中。三十八年，出为江南粮储道。道旧有仓规银钜万，繻一摈勿取。将徵漕，
    扁舟行县，惩其滥收者。至宜兴，宜兴民曰：“吾民四十年不见粮道，今飞来耶？”
    号曰“飞粮道”。道库岁收银八十五万两，为修船及弁丁运费。运丁预支行粮，例
    扣月息，丁益困，繻悉罢之。
        四十年，擢江苏按察使。治狱仁恕，多所平反。宿州生携妻子出客授，妻兄女
    来视，居数日，妻子并中毒死，妻兄素有隙，疑其女置毒，告官，被刑诬服。繻疑
    之，问其室来往复何人，得十二岁学徒畏师严置鏚食中状，事乃白。无锡民殴攻皮
    匠，匠死，僧与民仇，证为斗殴杀。繻察斗殴日月在保辜限外，诘曰：“伤重何不
    医？”出医方，则匠死於伤寒，僧乃服。上南巡，入觐，顾宋荦曰：“朕闻繻督粮
    时官声甚好。”时繻已病，遣御医视之，赐德里雅噶药一器，温旨慰谕，复赐御书。
    繻曰：“按察任大责重，卧治即辜恩。”引疾归，年甫五十。久之，卒於家。
        田呈瑞，字介璞，山西汾阳人。康熙中，仕为中书舍人。出襄南河事。有堤当
    水冲，曰：“此堤一坏，万家其鱼矣！土堤易修易败，宜更以石。”家素丰，出私
    钱成之。以功擢大名道，未之任，调陕西临洮道。遇饥治赈，策马行郡县山谷间，
    豪右胥吏不敢为奸弊。呈瑞念救荒无善策，於兰州西石佛湾凿渠，教民造水车，引
    以溉田，岁增粟十馀万石，民为建生祠。调浙江金衢严道，署粮储道，徵漕积弊尽
    洗涤之。值旱，冒暑省荒，感疾，乞归不得。五十九年，卒於官。
        张孟球，字夔石，江南长洲人。康熙二十四年进士，授山东昌乐知县。入为工
    部主事。累迁礼部郎中。出督云南学政，父忧去，服阕，补福建粮驿道。驻防军食
    取给於漕。上游四郡阻滩险。故事，徵解折色，官为采置，辄抑勒病商。孟球於延、
    建产米地平价购米，僦民船运省城，不假吏胥，诸弊尽绝。地多山岭，官吏滥用驿
    夫，孟球禁革私冒。遇大徭，预期发雇值，终其任无扰驿者。
        调河南粮储道。河南漕粮，就卫辉水次收兑。旧无仓廒，又无额役，运船调之
    他省。天寒水涸，粮不时至，宿河干以待，遇雨雪则米湿霉变，又患盗窃。孟球始
    以羡馀建仓。署布政使。
        西藏用兵，调河南马骡万，凡骡马三需一夫，剋期两月。孟球止宿郊外，躬自
    检阅，西路近陕诸郡遣吏往督之，尽除需索留难诸弊。凡五十四日，马驴如数遣赴
    军，而民不扰。擢按察使。兰阳民硃复业附白莲教，自称明裔，煽惑数县。孟球檄
    杞县知县宁君佐驰往捕治，尽获其党。上命尚书张廷枢往按，从孟球议，诛其与逆
    谋者，愚民被诱悉释之。淅川营兵博，知县崔锡执而罪之，兵譁，执南阳知府沈渊，
    众辱之，总兵高成不能治。时巡抚张圣佐坐谴，孟球护巡抚，曰：“南阳地连襄、
    郧，急则铤而走险，事未可知。”密令附近诸县严守御，谕：“止诛首恶，自首免
    罪。”得倡乱者七人诛之，不数日而事定。
        康熙末，乞归，不复出。乾隆初，卒，年八十。
        论曰：官监司卓卓有名氏，即平进至督抚，易耳。如紫绶等皆早退，遂以监司
    终。紫绶崎岖兵间，捍偏隅为民保障；州佐、士弘勤勤重民事；弘安赞治河；繻善
    断狱；孟球能应变：使得为督抚，其绩效当有大於是者。时方承平，仕得行其意，
    知止知足，必有说以自处矣。

        国学网站独家推出

亦凡公益图书馆(Shuku.net)

下一卷 回目录