                               志四十三  地理十五

        △湖南

        湖南：禹贡荆州之域。明属湖广布政使司，置偏沅巡抚。清初因之。康熙三年，
    析置湖南布政使司，为湖南省，移偏沅巡抚驻长沙。雍正二年，改偏沅巡抚为湖南
    巡抚，并归湖广总督兼辖。七年，置永顺府，升岳州之澧州。十年，升衡州之桂阳
    州。乾隆元年，升辰州之沅州为府。嘉庆二年，升辰州之乾州、凤凰、永绥三。
    二十二年，置晃州。光绪十八年，置南州。领府九，直隶五，直隶州四，属
    州三，县六十四。东至江西义宁；三百五十里。西至贵州铜仁；一千七百三十五里。
    南至广东连州；八百二十里。北至湖北监利。三百五十里。广一千四百二十里，袤
    一千一百五十里。北极高二十四度四十九分至二十九度三十七分。京师偏西二度十
    四分至七度四十三分。宣统三年，编户四百二十八万八千一百六十四，口二千二百
    五万二千一百五十九。其名山：衡岳、九疑、都庞、骑田、萌渚、幕阜。其巨川：
    湘、沅、资、澧。其泽：洞庭。驿道：自长沙北达湖北蒲圻；东南出插岭关达江西
    萍乡；南达广西全州；西达贵州玉屏。铁路幹：粤汉中段。支：萍株。航路：自长
    沙南达湘潭，北达汉口。电线：自长沙北达汉口，南通桂林，西通洪江，东通江西
    萍乡、安源。

        长沙府：冲，繁，难。巡抚治；布政、提学、提法三司，巡警、劝业、盐法、
    长宝四道同治。府隶之。明隶湖广布政使司。康熙中，偏沅巡抚自沅州徙驻，为省
    治。雍正二年改湖南巡抚。东北至京师三千五百八十五里。广一千里，袤五百九十
    里。北极高二十八度十三分。京师偏西三度四十分。领州一，县十一。长沙冲，繁，
    难。倚。东：天井。西：谷山。北：罗洋、石宝、麻潭、智度、铜山。巨川则大江，
    洞庭湖汇湘、沅、资、澧入焉。湘江自湘潭、善化入，纳潦浒河及白沙河。又西北，
    右合下泥港，左桐树港，纳八曲河，迳铜官山，至靖港，为古新康江口。又西北，
    会乔口河，入湘阴。浏阳河在县南，源出大围山，西北流，经县界入湘。陶关在县
    西南。有乔头镇巡司。乔头、长沙二驿。长株铁路。善化冲，繁，难。倚。南：昭
    山。西：岳麓。西北：金盘。东南：锡山，湘水在西，自湘潭入，西北流，左纳观
    音港，至瓦官口，靳江水从西南来注之。北过水陆洲，入于长沙。东：浏渭水自浏
    阳入，北合金塘港，至长沙入湘水。又西，卯江水，一名满官江，源出宁乡嵇架山，
    东北与螺陂河水合，入长沙，是为八曲河。南有暮云市废巡司。有驿。长株铁路。
    湘潭冲，繁，难。府西南一百里。西：乌台。东：石潭。南：晓霞。东北：昭山，
    其下有昭潭。西北：韶山。西南：隐山。东南：凤凰山。湘水自衡山入，东南流，
    过晚洲，屈而北，硃亭港水注之。又东北，过淦田市，东与醴陵县界。又北，过空
    冷峡，又东北至于凿石浦。屈而西，涓水自西南来会。水迳县西易俗乡，又名曰易
    俗河。又北至湘河口，左合涟水。又东北过县治南，又西北为峨洲，入于善化。其
    西靳江水自宁乡入，迤东至善化入湘水。二镇：硃亭，县丞驻；下滠，旧有巡司，
    废。又永宁巡司亦废。黄茅巡司，乾隆二十六年置，后迁县东株洲市，更名。有南
    岸驿。有商埠，光绪三十一年奏开。有长株、株萍铁路。湘阴冲，繁，难。府北一
    百二十里。北：黄陵。东：神鼎。东南：玉池。东北：汨罗山、玉笥山。西北：锡
    山。湘水在西，自长沙入，北合门泾江，又北流，西别出为濠河水，西北与资水分
    流，其合处曰临资口。其正渠又北至县治西南，白水江注之。又北过芦林潭，锡江
    水合濠河水自西来会。又北合汨水，西与湄水合。又西北会罗水，为汨罗江，西北
    流，歧为二，至屈潭复合。西北过屈罗戍南，分流注湘水。湘水西北至磊石山，入
    于洞庭湖。镇三：营田，萧婆、大荆。县丞治林子口。西北有营田巡司，后废。新
    市、大荆镇二巡司。湘阴、归义二驿。宁乡冲。府西北一百里。南：石鼓。北：香
    林。东：天马。东南：嵇山。西：大溈山，溈水出，东南流，右纳黄绢水，左瑕溪，
    至双江口，流沙河水自西南来注之。又东北，左合玉堂江水，右乌江水，又东北至
    县治南，屈而东，会平江水，又东北入于长沙，为新康江。又有靳江水在县南，源
    出湘乡，迤东至湘潭入湘。有唐市镇。有驿。浏阳繁，疲，难。府东一百五十里。
    西：洞阳山。北：道吾。东北：大光山。又大围山，浏水出，西南至双江口，小溪
    水自东来会。又过县治西南，浏渭水北流入焉。又西与小河水合，西北入于长沙。
    北：石柱峰，潦浒河出，西南流，屈西北至长沙为涝塘水。又南川水即澄潭江，自
    江西万载入，西南过江口入于醴陵，其下流是为渌水也。永兴、居仁二镇。梅子园
    一巡司，澄潭江，后迁县西永安市。醴陵简。府东南一百八十里。北：小溈山。东：
    王乔。东南：大屏。西南：君子山。湘水渎自湘潭入。又南渌江水，有二源：北源
    曰南川水，自浏阳入，西南至双江口，萍水自南来会；水出江西萍乡县，是为南源。
    又西过县治南，右纳姜湾水，又西与铁江水合。水一名北江，自攸县入，北合清水
    江，又北流为泗汾河。水又北入渌水，至渌口入于湘。有插岭关。渌口镇巡司及驿，
    与醴陵驿为二。株萍铁路。益阳冲，难。府西北二百里。北：五溪山。南：小庐。
    西：修山。西北：紫云。西南：浮丘山。益阳江在南，一名茱萸江，即资水，自安
    化入，东合泥溪、沾溪、桃花江、志溪诸水，过县治南，别出为兰溪水。合乔江，
    东北流，北别出为甘溪，入沅江。东有乔江水，首受资水，自沅江入。西：西林港，
    歧为二，一东北入湘阴，一东南入长沙，皆合湘水。北有益水，出五溪山，东与甘
    溪水合，至沅江入资。有瓦湖镇。有驿。湘乡冲，疲，难。府西南二百一十里。北：
    仙女山。东：东台。西：石佛。西北：灵羊。西南有大禹山。涟水一名湘乡河，自
    邵阳入，北合金竹水，又北与蓝田水会。东北流，左纳西阳水，屈东南至大江口，
    侧水合崖源水自西南来注。又东北过石鱼山东，青陂水南流合焉，东北至湘潭入湘
    水。虞塘、定胜二镇。县丞治永丰市。娄底巡司。明置武障，乾隆三年徙改。攸繁，
    疲，难。府东南二百八十里。东：司空。东北：罗浮。西北：明月山。攸水在东，
    源出江西萍乡县西，合阳升江水，西南至县治东南入洣水。水自茶陵入，亦名曰茶
    陵江也。洣水又西与阴山江合，入衡山。东北有凤岭巡司，雍正十一年置。安化简。
    府西二百六十里。东：移风。南：浮青。北：大峰。西北：小辰。西南：大熊山。
    山与新化接界。资水在西，一名邵河，自新化入。西北合渠水，屈东北流，过县治
    北，屈而东，敷溪水自南来注。又东纳善溪水，入于益阳。东南有蓝田水，亦自新
    化入，东北至湘乡入涟水。又归溪水，源出县西司徒岭，西南流，与湄江合。屈东
    南，至湘乡合蓝田水。茶陵州繁，难。府东南四百八十里。西：云阳。东：皇雩。
    东北：景阳山，即茶山。洣水自酃入，亦曰茶陵江，西北流，右纳洮水，北过州治
    东，茶水自东北来注，又西北入攸。有视渡口巡司，治州南视渡关，后迁高冈南关。

        宝庆府：难。隶长宝道。旧隶湖广布政使司，康熙三年来属。东北距省治五百
    里。广六百六十里，袤六百三十里。北极高二十七度四分。京师偏西五度六分。领
    州一，县四。邵阳繁，难。倚。南：四望。东：大云。东北有龙山。西北：首望。
    资水自武冈入，东纳辰溪水，东北过府治北。邵水出龙山，南合桐江、檀江，屈西
    北流注之，北与渔溪合。西北会高平水，入新化。又涟水亦出龙山，东北入湘乡。
    又烝水源出邪姜山，合大云水，至衡阳入湘。又西洋江出西北隆回乡，南至武冈，
    流合洞口水。有隆回巡司。其黑田铺巡司，乾隆二十五年置，后废。通判驻桃花坪。
    新化繁，难。府西北一百八十里。北：大熊山。东北有黄柏界山，皆与安化接界。
    南：梅山、长龙。西南：文仙。西北：清虚，一名大西山。资水在东，自邵阳入，
    西北过县治北，云溪水合洋溪自西南来注之。又北与油溪水合，入安化。西有渠江
    水，源出冷溪山，北至安化入资水。东有蓝田水，上源曰墨溪，出邵阳，亦入安化。
    高平水出西南首望山，东南流，入邵阳，注资水。西北有苏溪镇巡司，乾隆四十年
    废。城步难。府西南四百二十里。乾隆三年改隶靖州，七年复。东：罗汉山。东南：
    金紫山，与广西全州接界。西南：金童，又有蓝山。西北：枫门山。东北：青角山，
    即古路山，资水所出，一名都梁水，又名济水。北流屈东，左会款溪水，入武冈。
    又有巫水，源出东北巫山，南屈而西为渔渡江，县东南诸水皆入焉。至县治西南，
    左纳界背水，西北与清溪水合，入绥宁。西南有长平水，又曰蓝山水，亦入绥宁，
    为临川水。又有长滩水，出县南，南至广西龙胜，曰贝子溪，其下流是为浔江。
    同官水亦南入龙胜，为太平溪，流合贝子溪。有横岭峒巡司，本寨头司，乾隆元年
    置，后迁横岭更名。江头汛巡司治莫宜峒，乾隆六十年置长安营，同知驻。辖瑶峒
    五：曰蓬峒、牛栏、莫宜、扶城、横岭。为寨四十有八。武冈州繁，疲，难。府西
    南二百八十里。西北有武冈山，州以是名。又西北，天尊山，山与绥宁接界。南：
    云山。东南：宝方，又名资胜山。资水在南，自城步入，东合威溪。又东过州治南，
    左合渠水，右纳石门水，又东北流，蓼溪水自西来会。蓼溪一曰高沙市水，出绥宁。
    又北合洞口水，水上源曰平溪，出黔阳。东南流，右纳岳溪水，东合西洋江，至平
    溪口入资水。资水又北，屈而东，迳紫阳山，曰紫阳河，龙江水北流入焉。又东南
    与夫夷水会，入邵阳。西北：{艹那}溪自绥宁入，至黔阳入沅水。州同驻高沙市。
    峡口、石门司二巡司。紫阳、蓼溪二废司。新宁繁，难。府西南三百里。西：花溪。
    南：金城。西南：峎山。东南：大云。东北：高桂。又有紫云山，山与武冈、东安
    接界。夫夷水在南，一名罗江水，其上源曰西延水，自广西全州入，东北流，左纳
    深冲水，又北至县治西南，新寨水自西来注之。屈东过笔架山，合水头水，又东北
    纳涷江水，合小溪水，入武冈，为资水别源。东有靖位镇巡司，康熙二十三年废。

        岳州府：冲，繁，疲，难。隶岳常澧道。旧隶湖广布政使司。康熙三年来属。
    初沿明制，领州一，县七。雍正七年，澧升直隶州，石门、安乡、慈利割隶。西南
    距省治三百里。广三百八十里，袤三百四十里。北极高二十九度二十四分。京师偏
    西三度三十四分。领县四。同知一。道光元年移治君山，后废。有岳州商埠，光绪
    二十四年奏开。巴陵冲，繁，疲，难。倚。城内巴丘山。东：大云、铜鼓，皆与临
    湘县接界。东南：灵屋、五龙。大江在西北，洞庭湖在西南。君山、扁山、石城山
    皆在湖中。湖周八百馀里，南连青草，西接赤沙，谓之三湖，湘、沅、资、澧诸水
    咸汇焉。东北至三江口，合大江，古谓之五渚。大江又东北入临湘。有城陵矶，天
    险也。南有新墙河，即微水，自临湘入，西南流，左纳沙港，迤西至灌口，入洞庭
    湖。水出东南清水岭，西南至湘阴合汨水。氵邕湖在东南，一名翁湖，又东为角子
    湖。杨林街，县丞。鹿角镇，主簿。东：岳阳驿。旧有青冈驿，顺治十六年置，有
    丞，乾隆十六年裁。临湘冲，繁。府东北九十里。东：黄皋。西南，微落。东南：
    大云。又龙窖山，跨湖北通城、蒲圻诸县，微水所出，迤西迳土城，左纳马港，西
    南入巴陵。大江在县西，自巴陵入，东北过彭城山，松阳湖水自东南来注之。又东
    北与白泥湖水合，过鸭栏矶，入湖北嘉鱼。黄盖湖在东北，县东诸水皆汇焉，北注
    清江口，入大江。东南有桃林、长安巡司，城陵矶，乾隆二十六年徙长安镇，更名，
    寻复故。云溪、长安二驿。鸭栏矶、长安二镇。华容疲，难。府西北一百八十里。
    北：黄湖。东：石门、墨山。东北：东山。东南：鼓楼山。大江右渎自湖北监利入，
    东屈而南，入巴陵。北华容河，西涌水，皆首受大江水，自湖北石首入，东南流入
    洞庭湖。澧水在县南，自安乡入，合赤沙湖，亦注洞庭。东北大荆湖及团湖，合流
    入大江。黄家穴司巡司。黄家、鼓楼二镇。平江疲，难。府东南二百四十里。北：
    永宁。西：湖源。东：道岩。东南：连云。东北：幕阜山，一名天岳山，下有天岳
    关。又有汨水，自江西义宁入，西南流，右纳红桥水，左纳白铅诸水，又西南至白
    湖口，屈而北，锺洞水南流西屈注之。又西合卢水，又西北与暹江水合，屈西南过
    县治南，左纳晋坑水。又西北至将军山，昌山自东北来会，迤西入于湘阴。东有长
    寿巡司。

        常德府：冲，繁，难。隶岳常澧道。旧隶湖广布政使司，康熙三年来属。东南
    距省治四百十五里。广四百二十里，袤六百二十里。北极高二十九度一分。京师偏
    西五度十分。领县四。商埠，光绪三十二年奏开。武陵冲，繁，疲，难。倚。西有
    平山，即武陵山，亦名河洑。北有阳山。东北：药山。东南：善德山。沅水自桃源
    入，南迳河洑洲，屈而东，至府治东南，歧为马家吉河水。又东南流，枉水自西南
    来注之。又东过牛鼻滩，北别出为小河水，东北汇连山湖，合渐水。沅水又东南入
    龙阳。渐水在北，一名澹水，源出安福，南流屈东，右纳马家吉河水，又东北至马
    家洲，歧为二，一东与小河水合，一东北合麻河水，至沙夹入沅水。东北有冲天湖、
    直山湖、官塘湖，皆合渐水。县丞一，治牛鼻滩。北有大龙巡司，乾隆四十一年置，
    后废。有麻河驿。桃源冲，繁，难。府西南八十里。北：纛旗。南：绿萝。西南：
    桃源。沅水在南，自沅陵入，东过高都镇，左纳大洑溪，又东北与小洑溪合。屈而
    东，夷望溪东流北屈注之。又东合水溪，过县治东南，屈而北，延溪水自西来入。
    又东北与白洋河合。河出慈利，曰龙潭河，东南入县境，合兰溪、汤溪，又南流为
    漆家河，入沅水，又东南入武陵。新店、郑家店二巡司。又高都、郑家店二废巡司。
    新店、郑家店、桃源三驿。苏溪、麻溪、高都三镇。龙阳冲。府东南八十里。南：
    横山，一名龙阳山，县以此名。北：宝台。东南：军山。东北：洞庭湖。沅水自武
    陵入，东过小河口，屈而南，沧浪水自西南来注之。东过县治东北，南别出为支港，
    东通后江湖，至沅江县合资水。其正渠又东北至鼎港口，小河水分流来注之。又东
    北流为西河，渐水合小河水自西来会，入于洞庭。其入湖处谓之西河口也。东南有
    龙潭桥巡司。龙阳驿。小江、鼎口二镇。沅江简。府东南二百七十一里。西南：烟
    波山，西北：赤山，东北：明山，并滨洞庭湖。湖水西自龙阳受资水。资水自益阳
    入，迤东至毛角子口，南别出为乔江水，至湘阴会湘水。其正渠北屈而西，又西北
    过县治东，白泥湖水首受益水，自西南来注之。又北至小河口，歧为二，一东北流，
    至益阳江口入洞庭，一西北与沅水合，汇于洞庭湖。

        澧州直隶州：冲，繁，难。岳常澧道驻。旧为岳属州，雍正七年升，割石门、
    安乡、慈利来隶，并置安福。十三年增永定。东南距省治六百有五里。广四百三十
    五里，袤二百有五里。北极高二十九度三十七分。京师偏西四度四十四分。领县五。
    西北：天供、大清。东南：关山、彭山、铜山、大浮。澧水在南，自安福入，东北
    流，东别出为内河，屈东南至道口，道水自西南来注之。又东至六冢口合澹水。水
    出石门东，过州治北，屈而南，又东至伍公嘴，涔水自西北来会。又南合澧水，至
    汇口入于安乡。东有虎渡水，一名后小江，首受大江水，自湖北公安入，南流为一
    箭河水，其左岸则安乡县界也。又南至汇口入澧水。州判驻津市镇。清化、顺林二
    巡司。兰松水、马二驿。汇口、三汊河、津市、嘉山四镇。顺林司。后废。石门难。
    州西南九十里。雍正七年自岳州来属。西：石门。北：燕子。西北：层步，一名层
    山。又西北有卢黄山。澧水在南，又曰零阳河，自慈利入，北屈而东，与渫水合。
    水出西北龙门洞，东南流，右纳黄水，左纳温水，又东南至渫口入澧水。澧水又东
    过县治南，双溪水自北来注之。又东北合朝阳溪水，入安福。又道水自慈利入，亦
    东北流入安福。西北有水南渡巡司。安乡简。州东南一百二十里。雍正七年自岳州
    来属。北：黄山。东：石家。西：石龟。西北：古田。澧水在西，自州入，南至汇
    口，西别出为羌口河。又西南流为麻河，至武陵入渐水。其正渠东南汇于大鲸湖。
    又东过县治南，长河水首受大江，北自公安来注之。又东南入南洲。又东，后江水，
    亦受大江，自湖北石首入，南流为景港水，至南洲入澧水。大溶湖北受澧水，注于
    沅。康熙十八年置焦圻、南平二驿，后废。有羌口镇。慈利简。州西南一百六十里。
    雍正七年自岳州来属。北：道人。东北：星子。西南：零阳。又有云朝山。澧水在
    西，自永定入，东至褚溪口，右合九渡水，又东北与九谿河水合。水出湖北鹤峰州，
    即古漊水也。又东过县治北，右纳零溪水。入石门。又道水亦东北入石门。又龙潭
    河出西南，南至桃源入沅水。澧水在境为洲渚者八，为潭者二，为滩濑者百三十二。
    有麻寮所、九谿卫城巡司。安福难。州西南六十里。雍正七年以慈利县九谿卫地置，
    析澧州地益之，治裴家河，来属。北：大铜。东：营驻。西南：大浮山，山跨石门、
    桃源、武陵诸县。澧水在北。自石门入，迤东流，左纳合溪，右纳恶蛇溪，又东入
    澧州。又道水在县南，亦自石门入，东北至澧州入澧水。有添平所、新安市巡司，
    乾隆三十二年废。永定疲，难。州西南三百四十里。雍正十三年以慈利永定卫置，
    析安福县地益之，治旧卫城，来属。南：天门。西南：崇山。西北：马耳。东北：
    香炉。澧水在南，自桑植入，南屈而东，武溪水自南来注之，又东与大庸溪合。又
    东流，左纳无事溪，右纳仙人溪，又过县治东南，西溪水北流入焉，又东合社溪入
    慈利。又九渡水出县南，东北至慈利入澧水。大庸所城在县西。

        南州直隶：繁，疲，难。隶岳常澧道。本华容县地，咸丰四年，湖北石首县
    藕池口决，江水溢入洞庭，淤为洲。光绪十七年置，治九都市，并析华容、巴陵、
    安乡、武陵、龙阳、沅江诸县地益之。东南距省治五百四十里。广一百一十里，袤
    九十里。北极高二十九度二十一分。京师偏西四度一十三分。北：太阳山。东：明
    山。西南：清介。东南：洞庭湖。寄山、团山皆在湖中。西有澧水自安乡入，东南
    迳白板口，歧为二，一西南至天心湖合沅水，一东与后江水合，又西南至冷饭洲，
    汇于洞庭。又有游桥水，首受后江，南至麻濠口入洞庭。又涌水自华容入，东南流，
    至治东北，南别出为神童港，与游桥水会。迤东过明山，其北岸则华容县界也，
    又东至锯子口入洞庭湖。

        衡州府：冲，繁，难。隶衡永郴桂道。旧隶湖广布政使司。康熙三年来属。乾
    隆中增置清泉。东北距省治三百八十里。广四百六十里，袤二百九十五里。北极高
    二十六度五十六分。京师偏西四度五分。领县七。衡阳冲，繁，疲，难。倚。城内
    金鼇山。北：岣嵝山。西北：九峰、黄龙。西南：大云山。东南：湘水左渎自清泉
    入，北过府治东，北受烝水。水出邵阳东，合等江水，至陡江口，岳山水南流入焉。
    右纳演陂，南流，武水自西南来会，纳清化河，其右岸则清泉县界也。东北迳石鼓
    山入湘水。又北，东入于衡山。有寒溪镇。县丞治查江市。有衡阳驿。清泉疲，难。
    倚。乾隆二十一年析衡阳县东南乡置，来属。东：清泉山，县以此名。南：回雁峰，
    衡岳之首峰也。南：雨母。西南：七宝、探山。湘水自祁阳入，迤东流，右界常宁
    县，栗江水自西北来注之。又东过茭河口，西北过府治东。合耒水。北屈而东入衡
    山。西南：柿江水、清化水，皆东北至衡阳入烝水。东南有新城市巡司。廖田驿。
    衡山冲，繁，难。府东北一百里。西北：衡山，是为南岳。东：灵山。东北：凤凰。
    东南：杨山，又名武阳山。湘水自衡阳入，东北合龙隐港水，至茶陵江口，洣水合
    永乐江自东南来注之。北过县治东，为观湘洲。右纳石湾港，左纳樊田港，又北，
    东入湘潭。又涓水源出湘乡，东合兴乐江，东北至湘潭入湘水。有草市、永寿二巡
    司。雷家镇有驿。耒阳冲，繁，难。府东南一百五十里。西：石臼。东：侯计山，
    跨安仁、永兴二县。东南：天门。东北：明月。耒水自永兴入，东北流，右纳肥江，
    西北至城南，屈东北，浔江水自东来注之，西北入清泉。其东马水从之，亦至清泉
    入耒水。罗渡镇有废巡司。有驿。常宁难。府西南一百二十里。北：憩山。西南：
    塔山、液麻山。东南有逍遥。东北：盟山。西北：湘水右渎自祁阳入，合吴水。又
    东北，左与清泉分岸。又东与宜水合。水出县南西江山，北迳县治西，左有蓝江，
    右有潭水，皆流合焉，又东北至江口市入湘水。湘水又东北流，右纳盐湖，至茭河
    口，舂水北流西屈来会。水自桂阳州入，一名茭源河，其东岸则耒阳县界也。湘水
    又北入清泉。有杉树堡。西南壤接瑶峒。安仁简。府东南一百五十里。南：大湖山。
    西：金紫。北：军山。东北：排山。东南：大松山。西北：永乐江自永兴入，北与
    浦阳港合。又北流，左纳油陂港，右纳莲花港，北至安平市，大坪港西流合焉。又
    过城西北，宜阳港水自南来注之，西北至衡山入洣水。有潭湖镇、安平镇废巡司。
    酃简。府东南三百里。北：青台。南：泰和。东南：万阳。西南：屏水山。山与桂
    东接界，洣水出焉。迤北至双江口，漠渡水北流西屈注之。又西合春江，即云秋水，
    东北合洣水入茶陵，是为茶陵江。其东沔渡水，北为洮水，下流合于洣水。

        永州府：冲，繁。隶辰沅永靖道。总兵驻。旧属湖广布政使司。康熙三年来属。
    北距省治六百七十里。广三百四十里。袤五百九十里。北极高二十六度九分。京师
    偏西四度五十三分。领州一，县七。江蓝同知一，嘉庆十九年移治江华县涛墟市，
    后又迁于锦田所城。通判一，道光十二年移治新田县杨家铺。零陵冲，繁，难。倚。
    城内万石山。西：西山。北：万石。东北：岿山。东南：阳明山。西南：石城山、
    永山。湘水自东安合西南石头江入，至府治西北，东南潇水自道州合麻江水入，北
    与永水迳袁家渡至城南，合愚溪及钴鉧潭来会，是为潇湘。湘水北与芦洪江水合，
    又北，东入祁阳。黄溪水出东南，马子江出西南，并流合湘水。县丞驻泠水滩。北
    有黄杨堡巡司，后废。有驿。祁阳冲，繁。府东北一百里。北有祁山，县以是名。
    南：白水。东南：乐山。东北：七星，即大云山。西北：四望山。湘水自零陵入，
    东纳浯溪，过县城南，合祁水。水一名小东江，古曰氵毛口，源出西北腾云岭，东
    南流，烟江水自北来会，入湘水。湘水迤东过白水镇，白江水合黄溪水自西南来注
    之。屈东北，与清江水合。水出县北镇潭山，即古馀溪水也。东有归阳市巡司，乾
    隆二十一年移治排山驿，寻复故。文明市有永隆废巡司。有驿。有白水、乐山、文
    明、沙镇、大营五镇。东安简。府西九十里。北：东山。西北：舜峰。东北：高霞。
    东南：伏虎。湘水自广西全州流入，北屈而东，清溪江合宥江水自西北来注之，东
    与石期江水合，又东北入零陵。芦洪江源出东北八十四渡山，东南流，左会龙合江，
    东南至零陵入湘水。有芦洪市巡司，石期市废司。渌埠、石期、荆塘三镇道州难。
    府南一百五十里。城内元山。北：宜山。西北：潇山、营道山。西南：营山。又都
    庞岭界接永明，盖五岭之第三岭也。潇水在东。即古营水，又曰泥江，自宁远县入，
    西北至青口，与南源沱水合。水自江华入，北屈而西，合掩水，东北至州治南，营
    道水自西南来注之，今谓之小营水。又东北，左纳宜江，会潇水。其会流处曰三江
    口。潇水又北纳麻江水，入零陵。有白滩营。永安关界广西灌阳。瑶山在东南。宁
    远简。府东南一百八十里。南：九疑山，跨道州、江华、蓝山诸县。北：阳明山、
    黄溪山。东北：舂陵，一名仰山。潇水在南，源出九疑三分石，西北至江口会瀑水。
    水出东南舜源峰，即古泠水也，北流合漭水。又西北过县治，都溪水自东北来注之，
    入潇水。东北白江水，北入祁阳。其西大竹源水，一名杨柳溪，亦东北至祁阳。有
    梅冈镇。九疑鲁观巡司。永明难。府西南二百二十里。北：永明岭。即都庞岭。东
    南：马山。西南：荆峡镇山，其下有镇峡关，界接广西恭城县。掩水源出西北大掩
    峰，北过县治西，右合古泽水，屈而东，角马河水自东南来注之，东北至道州会沱
    水。西南沐水，南合遨水，西至桃川所城，右纳皋泽，左纳扶灵，西南入于恭城，
    其下流是为平乐水也。西南周棠寨巡司。又有白面墟司巡检，后迁东南枇杷所城，
    更名，寻废。桃川废司。白象镇。瑶山在县西。江华繁。府南二百二十里。东：豸
    山。南：吴望。西南：苍梧岭，即临贺岭，又名萌渚岭，跨广西富川、贺县，盖五
    岭之第四岭也。沱水在东，上源曰中河，自蓝山入，南屈而东，前河、后河皆流合
    焉，又西南迳锦田所城。宜迁水出广东连山，西北流注之，西与灵江合。又西北合
    冯水，今谓之练江水也，至县城东曰东河。西河曰萌渚水，自西南来会，又西北入
    道州。西南有锦冈巡司、锦田废司。瑶山在县东。新田简。府东南二百八十里。南：
    七贤、蓝山。西北：舂陵山，与桂阳州宁远县接界。舂水出焉，俗曰乌江水，东南
    迳夫人山，又南至县城西南为西河水，东河水自东北来注之，又东屈而北，入于桂
    阳。东南白面墟废司。东有瑶山。

        桂阳直隶州：繁，疲，难。隶衡永郴桂道。旧桂阳州隶衡州府。雍正十年升为
    直隶府，仍所领。东北距省治六百三十里。广二百二十七里，袤二百五十里。北极
    高二十五度四十九分。京师偏西四度零五分。领县三。东：鹿峰。西：大凑，一名
    宝山。西北：坛山。西南：石门。东南：神渡。舂水自新田入，北过象鼻嘴，漼水
    合鼠峡水自西北来注之，即桂水也。屈东会锺水，纳泮溪，又北与枫江水合，至常
    宁入湘水。东南：仰天湖，屯湖水出，西北流，左合麻沦江，又北与泉田水合。屈
    东北，莲蓬溪水北流来会，又东北入郴州。南牛桥镇、北泗州寨二废巡司。临武简。
    州西南一百四十里。北：八源，一名东山。西：舜峰。西南：华阴。又有西山，古
    名桐柏山，溱水出焉，东北流，左纳贝溪，与秀溪水合。屈而北，武溪水合石江水
    自西来会。又东，赤土溪水南流合焉，东南入宜章。有赤土镇。瑶山在县南。蓝山
    简。州西南一百五十里。北：蓝山。西：九疑。南：南风坳，界接广东连州，锺水
    出焉，西流屈北会岿水。水出九疑山，曰九疑水，亦谓之舜水，东北迳县治南，左
    纳濛溪，屈而东，毛俊水合华荆津水自东南来注之，又北与蓝溪水合，东北入嘉禾。
    西南中河，入江华为沱水，下流合于潇水。有毛俊镇。大桥镇巡司，后迁临武营，
    更名。瑶山在县南。嘉禾简。州西南一百一十里。西：晋岭，即蓝山。北：石门。
    西北：石燕山。锺水在南，自蓝山入，东北流，至县城东北，含溪水自西来注之，
    北至桂阳州入舂水。东南泮溪水，源出临武，北与芹溪水合，亦至桂阳州入舂水。
    有两路口废巡司。

        郴州直隶州：冲，繁，难。隶衡永郴桂道。旧隶湖广布政使司。康熙三年来属。
    北距省治六百八十里。广三百四十里，袤二百三十里。北极高二十五度四十八分。
    京师偏西三度四十九分三十秒。领县五。东：马岭山。东南：五盖。西南：灵寿山。
    又黄岑山即骑田岭，又名腊岭，盖五岭之第二岭也。耒水左渎自兴宁入，西北流，
    梓塘江自东南来注之，东北合郴水。出黄岑山，一名黄水，东北与沙江合。又北受
    千秋水，过县治东，北合骡溪，又北至郴江口入耒水。耒水东北入永兴，西有屯湖
    水，北迳栖凤山，曰栖凤水，又东北至永兴入耒水。南有良田市巡司。有驿。永兴
    冲，繁。州北八十里。城内三台山。西：高亭。南：土富。北：金鹅。东北：桃源。
    西南：白豹山。耒水自州入，北合注江水，屈西过县城西南，左纳灵江，西北至森
    口，屯湖水合高亭水自西南来会，东北入耒阳。东大步江，源出兴宁县，合潦溪水，
    东北至安仁为永乐江。北安福、西南高亭二巡司，后废。有驿。宜章冲，繁，难。
    州南九十里。北：黄岑。东北：漏天。南：西山。西南：莽山。溱水在南，亦曰武
    水，自临武入，东南流，岑水合浯水自西北来注之，东南入广东乐昌。县北章水，
    南至乐昌为罗渡水，入武水。县南长乐水，东北流，屈西，又东北至广东乳源，为
    武阳溪，亦入武水。东赤石、西南白沙二巡司。有驿。有瑶山在县南。兴宁疲，难。
    州东北八十里。东：石牛。西：九峰。北：七宝。南：浦溪山。东南耒水自桂阳入，
    迤西至丰溪口，沤江自东北来注之，西北与资兴江水合。水出县东，即古清溪，亦
    谓之乙陂江，又西北合雷溪水，入郴州。县北程江，西南至永兴入耒水。东北小江
    水，一名大步江，亦西北入永兴。又东春江，至酃合洣水。有涤口巡司，州门镇废
    巡司。桂阳简。州东南一百六十里。南：屋岭。东：洞灵。西：义通。西南：大官。
    东南：东岭。耒水在南，出耒山，西北合渌水，秀溪水自西南来会。又西北与寿江
    水合，入兴宁。北沤江自桂东入，右纳淇江，为北水河，西北至兴宁入耒水。县南
    屋岭水，南与蓝田合，又南入仁化为恩溪。又益将河出东岭，左合孤山水，东北至
    崇义为积龙水，下流合于章水。有益将、文明市二巡司。山口镇、濠村镇有二废巡
    司。瑶山在县南。桂东简。州东北二百七十里。西：紫台山。南：乌春。东：胸膛。
    东北：都寮山。又有屏水山，沤江出焉，一名澄江，南与螺川水合。西过县城南，
    桂水自西北来会，又南为严溪，左东溪、右白竹皆流合焉，西纳双坑水，与大江水
    合，南流入桂阳。东南：泥湖山，大坪水出，入江西龙泉，为遂江水，入赣水。左
    溪水亦至龙泉合遂江水。西南有高分镇废巡司。

        辰州府：冲，繁，难。隶辰沅永靖道。旧隶湖广布政使司。康熙三年来属。初
    沿明制，领州一，县六。乾隆元年，沅州升府，黔阳、麻阳割隶。东距省治八百五
    里。广三百五十里，袤六百五十里。北极高二十八度二十三分。京师偏西六度二十
    二分。领县四。沅陵冲，繁，难。南：南山，一名客山。西北：小酉。东北：壶头、
    明月。东南：圣人山。沅水在南，自泸溪入，东北合蓝溪，至府治西南，酉水合明
    溪、小酉溪自西北来注之。东北合深溪，北屈而东，左纳硃洪溪、洞庭溪，右纳怡
    溪，迤东入桃源。又冷溪出东南，北与三渡水合，又东北至桃源为夷望溪，入沅水。
    通判驻浦市。县丞驻荔溪市。有马底镇、船溪二巡司。池蓬、明溪、会溪三废巡司。
    辰阳、马底二驿。泸溪简。府西南七十里。明，卢溪，清初改。东：权山。西：天
    桥，一名羊乔。北：虎头。西南：踏湖山。沅水在东，自辰谿合浦溪入，北至县城
    南，武水合沱江水自西来注之。水出乾州，曰武溪水，又名卢水也。沅水又东北
    入沅陵。西北潭溪水，西南大能水，皆流合武水。又太平溪出西南，东南至麻阳入
    沅水。南有溪洞废巡司。辰谿冲。府西南一百一十里。南：五岘。西：大酉。北：
    熊头。西南：房连、龙阳山。东南：沅水自黔阳入，北过茶龙山，合麻溪水，北入
    溆浦。又西北复入县东，右纳柿溪，迤西过县城南，辰水自西来会，东北入泸溪。
    县南龙门溪，北流合辰水。有黄溪口巡司。山塘驿。有渡口、普市二镇。溆浦繁，
    疲，难。府东南二百七十里。东：红旗。东南：顿家。西北：卢峰。西南：大溆山。
    沅水在西，右会溆水，一名双龙江，源出县南金字山，迳龙潭溪，进马江自东南来
    注之。屈而北，左纳猫兒江，右纳柿溪江，又北与龙湾江水合。又西北流，宣阳江
    东北自圣人山来会，西至县治东南，大潭水南流合焉，又西合沅水，东北入辰谿。
    南有龙潭巡司。瑶山在县南。

        沅州府：冲。隶辰沅永靖道。本明沅州，隶辰州府。乾隆元年升为府。东北距
    省治一千一百三十五里。广二百八十里，袤二百五十五里。北极高二十七度二十三
    分。京师偏西七度零三分三十秒。领县三。芷江冲，繁，难。倚。乾隆元年，以州
    地置。北：明山。东北：武阳。东：花山。东南：高明。西南：罗山。西北：米公
    山。潕水即无水，自晃州入，东北流，左纳柳林溪、粟米溪，屈东南，过府治南，
    杨溪东流屈北注之，与五郎溪合。东屈而南，丰溪水自东北来入，东南入黔阳。西
    南：中和溪，出晃州东南，至黔阳入沅水。县丞治榆树湾，怀化、便水二巡司。晃
    州、便水、罗旧、怀化四驿。黔阳冲。府东南九十里。本隶辰州府。乾隆元年来属。
    南：赤宝。北：紫霄。东：龙标。东北：钩崖。东南：罗公山。沅水在西，自会同
    入，东至托口寨，左合中和溪，右合渠水，屈东北至县城西，与潕水会。其会流处
    曰清江口，即古无口也。又东南流，错入会同，迤东北复入县东，供溪水北流西屈
    注之。水出绥宁，其上流为{艹那}溪水，东北入辰谿。东：石桥、安江二巡司，道
    光十二年废。瑶山在东南。麻阳难。府西北一百二十里。本隶辰州府。乾隆元年来
    属。北：纱帽。南：西晃。东：苞茅。东南有齐天。东北：雄山，其下有雄关。辰
    水在南，一名麻阳江，自贵州铜仁入，东与密粟溪水合。左纳铜信溪，右纳石桥溪，
    过县治东南，屈而北，乐濠溪自西北来注之，又东合太平溪，至辰谿入沅水。县丞
    治岩门寨，有高村巡司。岩门驿。

        永顺府：难。隶辰沅永靖道。明为永顺等处军民宣慰使司。领土州三：南渭、
    施溶、上溪；长官司六：腊惹峒、麦著黄峒、驴迟峒、施溶峒、白崖峒、田家峒。
    隶湖广都司。雍正四年改流官置，隶辰州府。七年升为府。东南距省治一千八十
    里。广五百里，袤五百五十里。北极高二十九度二分，京师偏西六度四十分。领县
    四。永顺难。倚。本永顺宣慰司地。雍正七年置，治猛峒。东南距旧司治三十里。
    东：飞霞山、贺虎。东北：蟠龙。东南：羊峰。西北：万笏。酉水中源自保靖合入
    逝溪，东与喇集溪合。溪出龙山，曰汝池河，东南过府治西南，小溪水自北来注之，
    南与牛路河合，入酉水。酉水又南屈而东，左纳施溶溪，入沅陵。东南：明溪，亦
    南至沅陵入酉水。东北：上洞河，出县北，过十万坪入桑植，是为澧水南源。府经
    历驻刘家寨。王村巡司。田家峒废司。驿三：王村、毛坪、高望界。龙山简。府西
    北二百二十里。雍正七年析永顺宣慰司地置，治麂皮坝。乾隆元年又省大喇土司地
    入焉。南：洛塔。东南：铁炉。西南：八面山。酉水在南，即北河，又名更始水。
    三源，其北源曰白水河，自湖北宣恩缘界流入，南迳县治西北，中界湖北来凤县，
    又南流，果利河自东北来注之。又南与皮渡河合，为卯洞河，西南错入酉阳州。其
    中源曰邑梅河，出秀山，北流东屈来会，又东复入县西南境。其右岸则保靖县界也。
    东与洗车河合，入保靖。东南：汝池河，至永顺入酉水。有隆头巡司。保靖难。府
    西南一百四十里。本保靖宣慰司地。领五寨、筸子坪二长官司。雍正四年改流官置
    ，隶辰州府。七年改为县来属，治茅坪，西南距旧司治半里。西：烟霞、洛浦。
    北：云台。南：吕洞山。酉水自四川酉阳州入，迤东流，左界龙山，又东屈而南。
    其南源牛角河，出贵州松桃，东流屈北来会。又东过县治北，左纳蒙冲溪。又东
    与白溪水合，入永顺。张家寨巡司。保靖、白栖关二站。桑植简。府东北一百二十
    里。本桑植安抚司地。领美坪等苗峒凡十有八。雍正四年，改流官置，隶岳州府。
    七年改为县，析慈利县安福所地益之。治安福所城。乾隆元年，复省上峒、下峒、
    茅冈三土司地入焉。北：天星。东：阳岐。东南：簸箕山。澧水三源：西北源曰夹
    石河，出栗山坡，东南为绿水河，又东至两河口；南源上峒河，自永顺北流来会，
    又东与凉水口河合；河出西北七眼泉，是为澧水北源。东屈而南，至县治西北，长
    酉水自东北来注之。又南入永定。又有绳子溪，出东北红花岭，东南至慈利入漊水。
    有下峒废巡司。

        靖州直隶州：繁，难。隶辰沅永靖道。本隶湖广布政使司。康熙三年来属。雍
    正五年，割天柱隶贵州黎平。东北距省治一千六十里。广三百七十里。袤三百六十
    里。北极高二十度三十五分。京师偏西七度。领县三。南：侍郎。东：鸿陵。西：
    飞山。西北：艮山。西南：青萝。渠水在东，古谓之叙水，自通道入，北至县治东
    南，右纳老鸦溪，左纳潩溪，西北入会同。西南有四乡河，源出贵州开泰，东北至
    通道入渠水。有零溪巡司。会同难。州北九十里。北：岩屋。西北：八仙。东北：
    金龙。沅水在西北，自贵州天柱县入，东北错入黔阳。又东迳县东北，巫水合若水
    溪自东南来注之，入于黔阳。西：渠水自靖州入，北迳县治西北，右纳平川，与吉
    朗溪合。水出贵州开泰，又名郎江水，西北至黔阳入沅水。西南堡子巡司。洪江司，
    废。通道难。州南九十里。东：玉柱。东南：福湖。又佛子山，渠水出焉，西北过
    犁嘴山，播阳河自西南来会。河出开泰，曰六冲江，又名洪州江也。北与四乡河水
    合，北至县治西南，临川河入焉，又东北入靖州。西南有播阳废巡司。绥宁繁，难。
    州东南一百二十里。北：宝鼎。东北：蓝溪。又有枫门山，巫水在西，即洪江，古
    谓之运水，又曰雄溪，自城步入，西北至界溪口，莳竹水自南来注之。又北流为竹
    舟江，西北至会同入沅水。又蓼溪水，源出东北鸡笼山，东为武阳水，又东北入武
    冈州，是为高沙市水也。南：长平水自城步入，西流，右纳驾马溪，又西与双江水
    合，西北至通道合渠水。有青陂、双江二巡司。

        乾州直隶：繁，难。隶辰沅永靖道。明为镇溪军民千户所，隶辰州府泸溪县。
    康熙三十九年改为乾州。四十七年置，治镇溪所城，仍隶辰州府。嘉庆元年升直
    隶。辖苗寨一百一十有五。东北距省治九百六十五里。广一百二十里，袤九十里。
    北极高二十八度十二分。京师偏西六度五十九分。东：镇溪。西：武山，武水出焉，
    一名武溪，又名卢溪，迤东过治西，屈而南，万溶江自凤凰北流东屈注之。又
    东与镇溪水合，东南入泸溪。有河溪、乾州二废巡司。镇溪、喜鹊二营，皆嘉庆二
    年置。

        凤凰直隶：繁，难。镇筸总兵、辰沅永靖道驻。明为五寨、筸子坪二长官司，
    隶保靖宣慰使司。康熙四十三年，改流官置通判，辰沅靖道佥事徙驻。雍正四年改
    凤凰营。乾隆五十二年改，升通判为同知。嘉庆元年升直隶。辖红苗寨一百有
    五。东北距省治一千五十里。广一百八十四里，袤一百二十里。北极高二十七度五
    十三分。京师偏西七度三分。南：南华山。西：凤凰山，上有凤凰营，又有凤凰营
    司巡检，后废。东南：观景。南：二华。西南：都督。沱江自贵州铜仁入，迤东北
    流，乌巢江自北来注之。东过治北，又东北入于泸溪，是为武水最南源也。又，
    万溶江源出西北天星砦山，东屈而北，左纳龙爪溪，西北至乾州合武水。西南：乐
    濠溪，东南至麻阳入辰水。祐营，知事驻。得胜营、五寨站有巡司。

        永绥直隶：繁，难。隶辰沅永靖道。绥靖总兵驻。明，镇溪千户所、崇山卫
    地，隶辰州府泸溪县。雍正元年置吉多营，仍隶辰州府。嘉庆元年升直隶。七
    年移治花园堡。辖红苗寨二百二十有八。东北距省治一千一百五十九里。广九十里，
    袤一百五十五里。北极高二十八度四十三分。京师偏西七度。南：大排吾山。西：
    苞茅。西南：蜡尔。牛角河即酉水南源，自贵州松桃缘界流入，北至茶洞城，其
    左岸则四川酉阳州界也。屈而东北，界保靖县。东过治北，腊尔堡河自西南来注
    之，东北入保靖。西南：高岩河，源出犀牛潭，入乾州为镇溪，入武水。茶洞，废
    知事，隆团、排补二砦废司。有花园砦。

        晃州直隶：冲。隶辰沅永靖道。本芷江晃州堡地，属沅州府。嘉庆二十二年
    析置直隶，移凉伞通判治焉。东北距省治一千二百四十五里。广五十二里，袤一
    百四十五里。北极高二十七度二分。京师偏西七度二十二分。西：龙溪。西南：尖
    坡。东南：宝骏山。潕水在南，一名无水，又名氵舞水。上流曰镇阳江，自贵州玉
    屏入，东北与龙溪合。过治南，左纳木多溪，东流会平溪，东北入芷江。东南：
    中和溪，一名罗岩江，亦东北流入芷江。晃州、凉伞二巡司。有驿。

        国学网站独家推出

亦凡公益图书馆(Shuku.net)

下一卷 回目录