                            志五十九  礼三（吉礼三）

        历代帝王陵庙传心殿先师孔子元圣周公关圣帝君
        文昌帝君祭纛祀砲京师群祀附五祀八蜡直省祭厉

        历代帝王庙顺治初，建都城西阜成门内，南乡，正中景德崇圣殿，九楹，东西
    二庑各七楹，燎炉各一。后为祭器库，前景德门。门外神库、神厨、宰牲亭、井亭、
    钟楼、斋所咸备。初，明祀历代帝王，元世祖入庙，辽、金诸帝不与焉。至是用礼
    臣言，以辽、金分统宋时天下，其太祖应庙祀。元启疆宇，功始太祖，礼合追崇。
    从祀诸臣，若辽耶律赫噜，金尼玛哈、斡里雅布，元穆呼哩、巴延，明徐达、刘基
    并入之。

        届日，大臣一人祭正殿，殿祀伏羲，神农，黄帝，少昊，颛顼，帝喾，唐尧，
    虞舜，夏禹，商汤，周武王，汉高祖、光武，唐太宗，宋、辽、金太祖、世宗，元
    太祖、世祖，明太祖，凡廿一帝，祀以太牢。分献官四人祭两庑，庑祀风后、力牧、
    皋陶、夔、龙、伯益、伯夷、伊尹、傅说、周公旦、召公奭、太公望、召虎、方叔、
    张良、萧何、曹参、陈平、周勃、邓禹、冯异、诸葛亮、房玄龄、杜如晦、李靖、
    郭子仪、李晟、张巡、许远、耶律赫噜、曹彬、潘美、张浚、韩世忠、岳飞、尼玛
    哈、斡里雅布、穆呼哩、巴延、徐达、刘基，凡功臣四十一，祀以少牢。

        十四年，圣祖躬祭，届时致斋毕，翼日昧爽，驾出西华门，至庙降，入幄次盥
    讫，入直殿就位上香。三皇位前，二跪六拜，奠帛、爵，读祝，俱初献时行。凡三
    献，分献官祀两庑如仪。遣官则衣朝服。王、公承祭，入景德左门，升左阶，位阶
    上，馀入右门，位阶下，俱三跪九拜，不饮酒、受胙，不陪祀。

        十七年，礼臣议言庙祀帝王，止及开创，应增守成令辟，并罢宋臣潘美、张浚
    祀，从之。于是增祀商中宗、高宗，周成王、康王，汉文帝，宋仁宗，明孝宗。而
    辽、金、元太祖皆罢祀。圣祖嗣服，以开创功复之。

        六十一年，谕：“帝王崇祀，代止一二君，或庙飨其臣子而不及其君父，是偏
    也。凡为天下主，除亡国暨无道被弑，悉当庙祀。有明国事，坏自万历、泰昌、天
    启三朝，神宗、光宗、憙宗不应崇祀，咎不在愍帝也。”于是廷臣议正殿增祀夏启、
    仲康、少康、杼、槐、芒、泄、不降、扃、廑、孔甲、皋、发，商太甲、沃丁、太
    庚、小甲、雍己、太戊、仲丁、外壬、河亶甲、祖乙、祖辛、沃甲、祖丁、南庚、
    阳甲、盘庚、小辛、小乙、武丁、祖庚、祖甲、廪辛、庚丁、太丁、帝乙，周成王、
    康王、昭王、穆王、共王、懿王、孝王、夷王、宣王、平王、桓王、庄王、僖王、
    惠王、襄王、顷王、匡王、定王、简王、灵王、景王、悼王、敬王、元王、贞定王、
    考王、威烈王、安王、烈王、显王、慎靓王，汉惠帝、文帝、景帝、武帝、昭帝、
    宣帝、元帝、成帝、哀帝、明帝、章帝、和帝、殇帝、安帝、顺帝、冲帝、桓帝、
    灵帝、昭烈帝，唐高祖、高宗、睿宗、玄宗、肃宗、代宗、德宗、顺宗、穆宗、文
    宗、武宗、宣宗、懿宗、僖宗，辽太宗、景宗、圣宗、兴宗、道宗，宋太宗、真宗、
    仁宗、英宗、神宗、哲宗、高宗、孝宗、光宗、宁宗、理宗、度宗、端宗，金太宗、
    章宗、宣宗，元太宗、定宗、宪宗、成宗、武宗、仁宗、泰定帝、文宗、宁宗，明
    成祖、仁宗、宣宗、英宗、景帝、宪宗、孝宗、武宗、世宗、穆宗、愍帝，凡百四
    十三位。其从祀功臣，增黄帝臣仓颉，商仲虺，周毕公高、吕侯、仲山甫、尹吉甫，
    汉刘章、魏相、丙吉、耿弇、马援、赵云，唐狄仁杰、宋璟、姚崇、李泌、陆贽、
    裴度，宋吕蒙正、李沆、寇准、王曾、范仲淹、富弼、韩琦、文彦博、司马光、李
    纲、赵鼎、文天祥，金呼噜，元博果密、托克托，明常遇春、李文忠、杨士奇、杨
    荣、于谦、李贤、刘大夏，凡四十人。是岁，世宗御极，依议行，增置神主，为文
    鑱之石。

        乾隆元年，谥明建文帝曰恭闵惠皇帝，庙祀之，位次太祖。复定帝王庙鹿脯、
    鹿醢，增鹿一，两庑易醓醢，增豕一。十四年，以唐、虞五臣唯契未祀，乃建殿成
    汤庙后，有司致飨，如孔庙崇圣祠制。初，帝王庙正殿用青绿琉璃瓦，至十八年重
    修，改覆黄瓦。

        四十九年，谕廷臣：“曩时皇祖敕议增祀，圣训至公，而陈议者未能曲体，乃
    列辽、金二朝，而遗东西晋、元魏、前后五代。谓南北朝偏安，则辽、金亦未奄有
    中夏。即两晋诸代，因篡而斥，不知三国正统，本在昭烈。至司马氏以还，南朝神
    器数易，宋武帝手移晋祚，篡夺无所逃罪，其他祖宗得国不正，子孙但能守成，即
    为中主。且蜀汉至初唐不乏贤君，安可阙略！洎硃温以下，或起寇窃，或为叛臣，
    五十馀年，国统不绝如线。周世宗藉馀业，扩疆宇，卓然可称，而斥摈弗列，此数
    百年间，祀典阒如，又岂千秋公论？他若元魏雄据河北，太武、道武，胥勤治理，
    并宜表章。昔杨维桢著正统辨，谓正统在宋不在辽、金、元，其说甚当。今通礼祀
    辽、金，黜两晋诸代，使后世疑本朝区分南北，非礼意也。明神、憙二宗，法纪坠
    失，愍帝嗣统，事无可为，虽国覆身殉，未可以荒淫例。皇祖彻神、憙，祀愍帝，
    具见大公。乃议者因复推祀桓、灵，亦思汉之所由亡乎？其再详议。”寻议增祀两
    晋、元魏、前后五代各帝王，并以唐宪宗平乱，金哀宗殉国，亦宜列祀。允行。

        同治四年，以散宜生配飨，位次毕公高。高允配飨，位次赵云。

        陵寝之祭，太宗征明，至燕京，即遣贝勒阿巴泰等赴金太祖、世宗陵致祭。顺
    治建元，礼葬明崇祯帝、后，复诏明十二陵絜禋祀，禁樵牧，给地亩，置司香官及
    陵户。岁时祭品，户部设之。明年，定春、秋仲日致祭，遣官行。六年，定明陵仍
    设太监，并置房山、金陵陵户。

        八年，定帝王陵寝祀典，淮宁伏羲，滑县颛顼、帝喾，内黄商中宗，西华商高
    宗，孟津汉光武，郑周世宗，巩宋太祖、太宗、真宗、仁宗，赵城女娲，荣河商汤，
    曲阜少昊，东平唐尧，中都轩辕，咸阳周文、武、成、康，泾阳汉高祖、唐宣宗，
    咸宁汉文帝，长安宣帝，富平后魏孝文帝，三原唐高祖，醴泉太宗，蒲城宪宗，酃
    神农，宁远虞舜，会稽夏禹，江宁明太祖，广宁辽太祖，房山金太祖、世宗，宛平
    元太祖、世祖，昌平明宣宗、孝宗、世宗，各就地飨殿行之，或因陵寝筑坛，惟元
    陵望祭。十六年，幸畿辅，亲酹崇祯帝陵，谥曰庄烈愍皇帝。

        凡巡幸所莅，皆祭陵、庙，有大庆典，祭告亦如之。康熙二十一年，滇乱平，
    遣官致祭，颁册文、香、帛，给黄伞一，御仗、龙纛各二，凡成武功，皆祭如典。
    二十三年，南巡，道江宁，诣明太祖陵，拜奠。谕有司巡察，守陵人防护。越五年，
    巡会稽，祭禹陵，祝文书御名，行三跪九拜礼。跸江宁，祭明太祖陵，如祀禹仪。
    凡时巡祭帝王陵寝，仪同祭庙，率二跪六拜，兹盖殊典云。三十八年，复南巡，见
    明太祖陵圮剥，诏依周封杞、宋例，授明裔一官，俾世守弗替。四十二年，西巡，
    遣祭女娲氏陵，幸陕，遣祭所经诸陵，惟祀周文、武祝文书御名，尊圣也。

        六十一年，遗谕，言：“明太祖起布衣，统方夏，驾轶汉、唐、宋诸君。末叶
    灾荒，臣工内讧，寇盗外起，以致社稷颠覆。考其嗣主，未有荒坠显迹，盖亦历数
    使然。且其制度规模，我朝多所依据。允宜甄访支派，量授爵秩，俾奉春秋飨祀。”
    世宗缵绪，遂授硃之琏一等侯世袭，往江宁、昌平致祭，自是岁举以为常。

        帝尧陵向有二：一在平阳，一在濮州。濮州东南穀林，古雷泽也。乾隆元年，
    修葺釐正，定穀林为旧址，平阳时奠如故。并修神农、虞舜陵庙，置陵户典守。十
    一年，以陕西古建都地，帝王陵墓多，命疆吏考其不载会典者，所在令有司防护。
    十三年，车驾幸曲阜，奠少昊陵，嗣是东巡皆躬祭。十六年，选姒氏子姓一人，授
    世袭八品官，奉祀禹陵。赵城女娲陵，庙中故有塑像，帝斥其黩慢，彻之，改立神
    位，禁私祷。

        十八年，谒泰陵，礼毕，诣房山祭金太祖陵，赉其裔完颜氏官爵、币帛。

        二十六年，定帝王陵寝与岳镇海渎、先师阙里皆遣官行。四十一年，礼臣言：
    “尧陵见正史者，两汉地理志云：‘济阴郡成阳有尧冢灵台。’刘向传称‘葬济阴’。
    晋地理志：‘成阳舜所渔，尧冢在西。’宋史礼志：‘在濮州雷泽东穀林山。’吕
    氏春秋，帝王世纪，水经注所引述征记，括地志，太平寰宇记，路史，集古录诸说，
    皆与正史符。后汉元和以来，祀典并于其地行。明洪武虽改祀东平，而隶鲁境则一。
    乾隆初，定穀林为尧陵，稽古正讹，万世可守。嗣后祭告，率由旧章。其平阳一陵，
    有司祀之，如东平例。”

        已，大理寺卿尹嘉铨请罢明宣宗、世宗二陵祭告，廷议以为：“宣宗有善政，
    不应以一二事生訾议，唯世宗戮忠亲佞，实与史合，应停飨祀。”从之。

        四十九年，南巡至江宁，祭明太祖陵，礼臣具仪上，三奠酒，每奠一拜。帝命
    用祀少昊陵例，二跪六拜，不必奠酒，著为令。

        五十年，幸汤山，道昌平，亲酹明成祖陵，缮葺之，仍建定陵飨殿，并复世宗
    祀事。

        嘉庆元年，罢遣官，敕各省副都统、总兵官举行。九年，谒东陵，道盘山，阅
    明陵。故事，往长陵奠醊，遣王大臣致奠馀陵。是日仁宗躬诣，三奠毕，乃三拜。

        望祭元太祖、世祖陵，向在德胜门外，位暢春园、圆明园南，帝以为乖制。命
    嗣后行庆典，改于清河以北、昌平以南择地行礼。

        道光十六年，定明陵春秋致祭，由袭侯往行，馀以其族官品峻者摄之，或遣散
    秩大臣，为永制。

        光绪七年，谕禁开垦明陵旁近地亩。

        传心殿顺治十四年，沿明制举经筵，祭先师孔子弘德殿。康熙十年续举，遣官
    告祭。二十四年，规建传心殿，位文华殿东。正中祀皇师伏羲、神农、轩辕，帝师
    尧、舜，王师禹、汤、文、武，南乡。东周公，西孔子。祭器视帝王庙。岁御经筵，
    前期遣大学士祗告。祭传心殿自此始。

        明年，帝将御经筵，诏言：“先圣、先师，传道垂统，炳若日星。朕远承心学，
    效法不已，渐近自然。施之政教，庶不与圣贤相悖，其躬诣行礼。”祀日具香烛，
    鉶一，笾、豆各二，奠帛、爵，读祝，以祭。帝御衮服，行二跪六拜礼。太子春秋
    会讲，亦先祭告焉。月朔望遣太常卿供酒果上香。雍正四年，定本日行祗告礼，自
    是以为常。

        乾隆六年，亲祭传心殿，六十年归政，再行之。历仁宗、宣宗、文宗，并亲诣
    祗告，后不复行。经筵仪制，别详嘉礼。

        至圣先师孔子崇德元年，建庙盛京，遣大学士范文程致祭。奉颜子、曾子、子
    思、孟子配。定春秋二仲上丁行释奠礼。世祖定大原，以京师国子监为大学，立文
    庙。制方，南乡。西持敬门，西乡。前大成门，内列戟二十四，石鼓十，东西舍各
    十一楹，北乡。大成殿七楹，陛三出，两庑各十九楹，东西列舍如门内，南乡。启
    圣祠正殿五楹，两庑各三楹，燎炉、瘗坎、神库、神厨、宰牲亭、井亭皆如制。

        顺治二年，定称大成至圣文宣先师孔子，春秋上丁，遣大学士一人行祭，翰林
    官二人分献，祭酒祭启圣祠，以先贤、先儒配飨从祀。有故，改用次丁或下丁。月
    朔，祭酒释菜，设酒、芹、枣、栗。先师四配三献，十哲两庑，监丞等分献。望日，
    司业上香。

        正中祀先师孔子，南乡。四配：复圣颜子，宗圣曾子，述圣子思子，亚圣孟子。
    十哲：闵子损、冉子雍、端木子赐、仲子由、卜子商、冉子耕、宰子予、冉子求、
    言子偃、颛孙子师，俱东西乡。西庑从祀：先贤澹台灭明、宓不齐、原宪、公冶长、
    南宫适、公晳哀、商瞿、高柴、漆雕开、樊须、司马耕、商泽、有若、梁鱣、巫马
    施、冉孺、颜辛、伯虔、曹血阝、冉季、公孙龙、漆雕徒文、秦商、漆雕哆、颜高、
    公西赤、壤驷赤、任不齐、石作蜀、公良孺、公夏首、公肩定、后处、鄡单、奚容
    ■E9、罕父黑、颜祖、荣旗、句井疆、左人郢、秦祖、郑国、县成、原亢、公祖句
    兹、廉洁、燕伋、叔仲会、乐欬、公西舆如、狄黑、邽巽、孔忠、陈亢、公西■E9、
    琴张、颜之仆、步叔乘、施之常、秦非、申枨、颜哙、左丘明、周敦颐、张载、程
    颢、程颐、邵雍、硃熹，凡六十九人；先儒公羊高、穀梁赤、伏胜、孔安国、毛苌、
    后苍、高堂生、董仲舒、王通、杜子春、韩愈、司马光、欧阳修、胡安国、杨时、
    吕祖谦、罗从彦、蔡沈、李侗、陆九渊、张栻、许衡、真德秀、王守仁、陈献章、
    薛瑄、胡居仁，凡二十八人。

        启圣祠，启圣公位正中，南乡。配位：先贤颜无繇、曾点、孔鲤、孟孙氏，东
    西乡。两庑从祀：先儒周辅成、程、蔡元定、硃松。

        九年，世祖视学，释奠先师，王、公、百官，斋戒陪祀。前期，衍圣公率孔、
    颜、曾、孟、仲五氏世袭五经博士，孔氏族五人，颜、曾、孟、仲族各二人，赴都。
    暨五氏子孙居京秩者咸与祭。是岁授孔氏南宗博士一人，奉西安祀。

        十四年，给事中张文光言：“追王固诬圣，而‘大成文宣’四字，亦不足以尽
    圣，宜改题‘至圣先师’。”从之。康熙六年，颁太学中和韶乐。二十二年，御书
    “万世师表”额悬大成殿，并颁直省学宫。二十六年，御制孔子赞序、颜曾思孟四
    赞鑱之石。揭其文颁直省。

        五十一年，以硃子昌明圣学，升跻十哲，位次卜子。寻命宋儒范仲淹从祀。

        雍正元年，诏追封孔子五代王爵，于是锡木金父公曰肇圣，祈父公曰裕圣，防
    叔公曰诒圣，伯夏公曰昌圣，叔梁公曰启圣，更启圣祠曰崇圣。肇圣位中，裕圣左，
    诒圣右，昌圣次左，启圣次右，俱南乡。配飨从祀如故。

        二年，视学释奠，世宗以祔飨庙庭诸贤，有先罢宜复，或旧阙宜增，与孰应祔
    祀崇圣祠者，命廷臣考议。议上，帝曰：“戴圣、何休非纯儒，郑众、卢植、服虔、
    范甯守一家言，视郑康成淳质深通者有间，其他诸儒是否允协，应再确议。”复议
    上。于是复祀者六人：曰林放、蘧瑗、秦冉、颜何、郑康成、范甯。增祀者二十人：
    曰孔子弟子县亶、牧皮，孟子弟子乐正子、公都子、万章、公孙丑，汉诸葛亮，宋
    尹焞、魏了翁、黄幹、陈淳、何基、王柏、赵复，元金履祥、许谦、陈澔，明罗钦
    顺、蔡清，国朝陆陇其。入崇圣祠者一人，宋横渠张子迪。

        寻命避先师讳，加“邑”为“邱”，地名读如期音，惟“圜丘”字不改。

        四年八月仲丁，世宗亲诣释奠。初，春秋二祀无亲祭制，至是始定。牺牲、笾
    豆视丁祭，行礼二跪六拜，奠帛献爵，改立为跪，仍读祝，不饮福、受胙。尚书分
    献四配，侍郎分献十一哲两庑。明年，定八月二十七日先师诞辰，官民军士，致斋
    一日，以为常。又明年，御书“生民未有”额，颁悬如故事。十一年，定亲祭仪，
    香案前三上香。

        乾隆二年，谕易大成殿及门黄瓦，崇圣祠绿瓦。复元儒吴澄祀。三年，升有子
    若为十二哲，位次卜子商。移硃子次颛孙子师。

        是岁上丁，帝亲视学释奠，严驾出，至庙门外降舆。入中门，俟大次，出盥讫，
    入大成中门，升阶，三上香，行二跪六拜礼。有司以次奠献。正殿，分献官升东、
    西阶，入左、右门，诣四配、十二哲位前，两庑分献官分诣先贤、先儒位前，上香
    奠献毕，帝三拜，亚献、终献如初。释奠用三献始此。其祭崇圣祠，拜位在阶下，
    承祭官升东阶，入左门，诣肇圣王位前上香毕，分献官升东、西阶，入左、右门，
    分诣配位及两庑从位前上香，三跪九拜。奠帛、读祝，初献时行。凡三献，礼毕。
    自是为恆式。

        十八年，改正太学丁祭牲品，依阙里例用少牢，十二哲东西各一案，两庑各三
    案。崇圣祠四配，两庑东西各一案，十二哲位各一帛，东西共二篚。其分献，正殿
    东西，翰林官各奠三爵；西庑国子监四人，共奠三爵；十二哲两庑奉爵用肄业诸生。
    定两庑位序，按史传年代先后之。

        三十三年，葺文庙成，增大门“先师庙”额，正殿及门曰“大成”，帝亲书榜，
    制碑记。选内府尊彝中十器，凡牺尊、雷文壶、子爵、内言卣、康侯爵、鼎盟簋、
    雷纹觚、召仲簋、素洗、牺首罍各一，颁之成均。

        五十年，新建辟雍成，亲临讲学，释奠如故。嘉庆中，两举临雍仪。

        道光二年诏刘宗周，三年汤斌，五年黄道周，六年陆贽、吕坤，八年孙奇逢，
    从祀先儒。八年，湖北学政王赠芳请祀陈良，帝以言行无可考，寝其议。未几，御
    史牛鉴以李颙请，部议谓然，帝斥之。十六年，诏祀孔子不得与佛、老同庙。是后
    复以宋臣文天祥、宋儒谢良佐侑飨云。咸丰初，增先贤公明仪，宋臣李纲、韩琦侑
    飨。

        三年二月上丁，行释菜礼，越六日，临雍讲学，自圣贤后裔，以至太学诸生，
    圜桥而听者云集。

        七年，增圣兄孟皮从祀崇圣祠，先贤公孙侨从祀圣庙，宋臣陆秀夫、明儒曹端
    并入之。

        十年，用礼臣言，从祀盛典，以阐圣学、传道统为断。馀各视其所行，分入忠
    义、名宦、乡贤。至名臣硕辅，已配飨帝王庙者，毋再滋议。同治二年，御史刘毓
    楠以祔祀新章过严，如宋儒黄震辈均不得预，恐酿人心风俗之忧，帝责其迂谬。

        是岁鲁人毛亨，明吕棻、方孝孺并侑飨。于是更订增祀位次，各按时代为序。
    乃定公羊高、伏胜、毛亨、孔安国、后苍、郑康成、范甯、陆贽、范仲淹、欧阳脩、
    司马光、谢良佐、罗从彦、李纲、张栻、陆九渊、陈淳、真德秀、何基、文天祥、
    赵复、金履祥、陈澔、方孝孺、薛瑄、胡居仁、罗钦顺、吕棻、刘宗周、孙奇逢、
    陆陇其列东庑，穀梁赤、高堂生、董仲舒、毛苌、杜子春、诸葛亮、王通、韩愈、
    胡瑗、韩琦、杨时、尹焞、胡安国、李侗、吕祖谦、黄幹、蔡沈、魏了翁、王柏、
    陆秀夫、许衡、吴澄、许谦、曹端、陈献章、蔡清、王守仁、吕坤、黄道周、汤斌
    列西庑，并绘图颁各省。七年，以宋臣袁燮、先儒张履祥从祀。光绪初元，增入先
    儒陆世仪。自是汉儒许慎、河间献王刘德，先儒张伯行，宋儒辅广、游酢、吕大临
    并祀焉。

        二十年仲秋上丁，亲诣释奠，仍用饮福、受胙仪。

        三十二年冬十二月，升为大祀。先师祀典，自明成化、弘治间，已定八佾，十
    二笾、豆。嘉靖九年，用张璁议，始釐为中祀。康熙时，祭酒王士禛尝请酌采成、
    弘制，议久未行。至是命礼臣具仪上，奏言：“孔子德参两大，道冠百王。自汉至
    明，典多缺略。我圣祖释奠阙里，三跪九拜，曲柄黄盖，留供庙庭。世宗临雍，止
    称诣学。案前上香、奠帛、献爵，跪而不立。黄瓦饰庙，五代封王。圣诞致斋，圣
    讳敬避。高宗释奠，均法圣祖，躬行三献，垂为常仪。崇德报功，远轶前代。已隐
    寓升大祀至意。世宗谕言：‘尧舜禹汤文武之道，赖孔子以不坠。鲁论一书，尤切
    日用，能使万世伦纪明，名分辨，人心正，风俗端，此所以为生民未有也。’圣训
    煌煌，后先一揆。近虽学派纷歧，而显示钦崇，自足收经正民兴巨效。”疏上，于
    是文庙改覆黄瓦，乐用八佾，增武舞，释奠躬诣，有事遣亲王代，分献四配用大学
    士，十二哲两庑用尚书。祀日入大成左门，升阶入殿左门，行三跪九拜礼。上香，
    奠帛、爵俱跪。三献俱亲行。出亦如之。遣代则四配用尚书，馀用侍郎，出入自右
    门，不饮福、受胙。崇圣祠本改亲王承祭，若代释奠，则以大学士为之。分献配位
    用侍郎，西庑用内阁学士。馀如故。三十四年，定文庙九楹三阶五陛制。

        御史赵启霖请以王夫之、黄宗羲、顾炎武从祀。下部议。先是署礼部侍郎郭嵩
    焘、湖北学政孔祥霖请夫之从祀，江西学政陈宝琛请宗羲、炎武从祀，并被驳。至
    是部议谓：“三人生当明季，毅然以穷经为天下倡，德性问学，尊道并行，第夫之
    黄书，原极诸篇，讬旨春秋；宗羲明夷待访录，原君、原臣诸篇，取义孟子，似近
    偏激。惟炎武醇乎其醇，应允炎武从祀，夫之、宗羲候裁定。”帝命并祀之。

        阙里文庙，有事祭告，具前祭告篇。春、秋致祭同太学。康熙中，圣祖东巡亲
    祭，礼部具仪。驻跸次日，帝服龙衮，行在仪仗具陈，行礼二跪六拜，配位、十哲、
    两庑、启圣祠，皆遣官分献。扈从诸臣，文官知府、武官副将以上，衍圣公暨各氏
    子孙在职者，咸陪祀。圣心犹未安，命更议。寻定迎神、送神俱三跪九拜，惟乐章
    与国学小异，可令太常司乐及乐舞生先往肄习。帝亲制祝文。祀日诣庙，至奎文阁
    前降辇，如斋所小憩，自大次出，入大成门，登殿释奠毕，御诗礼堂讲书。礼成，
    周视庙庭车服、礼器。更常服，驾如孔林，跪奠酒，三爵，三拜，赐衍圣公以下银
    币有差。留曲柄黄盖陈庙庭。扩孔林地亩，蠲其税。建庙碑，御书文鑱石。又建子
    思子庙，仿颜、曾、孟三庙制。

        三十二年，修文庙成，皇子往祭，行礼杏坛。雍正二年，曲阜庙灾，遣官诣阙
    里祭慰，敕大臣重建，并令阙里司乐遣人赴太常习乐舞，冠服悉准太学式为之。八
    年，庙成，黄瓦画栋，悉仿宫殿制。凡登、簋、簠、鉶、笾、豆、尊、爵，颁自上
    方。勒碑如故事。特诏皇五子往祭。

        乾隆八年，定阙里圣庙乐章。二十三年，东巡亲祭如往制。遣大臣祭颜、曾、
    思、孟专庙。勒御制四贤赞于石。其盛京学宫所需乐器，乾隆中始敕府尹遵皇朝礼
    器图造作，鎛钟、特磬，制出内廷，特颁太学暨各省学宫，并令府丞选佾生精音律
    者送太常习舞。厥后以热河为时巡所，黉序肇兴，定大成殿龛案如太学式，祭器、
    乐器亦如之。

        至各省府、州、县释奠，以所在印官承祭，礼如太学，顺治初行之。雍正五年，
    定制各省督、抚、学政上丁率属致祭。学政莅试时，先至文庙行礼，府、州、县官
    率属于治所文庙行。乾隆六年，敕直省学宫设先贤、先儒神位。同治初，颁从祀先
    儒位次图。光绪末，升大祀，各省文庙规制、礼器、乐舞暨崇圣祠祭品，并视太学，
    礼节悉从旧。

        元圣周公顺治十七年，给事中黏本盛奏请文庙后别立传圣祠。下部议，礼臣言：
    “祭祀周公，向在太学。至唐显庆间，以公制礼作乐，功侔帝王，就飨儒宫，欲尊
    反贬。始定配飨帝王庙，既不与孔子并祭太学，乃反立传圣祠于其后，殊失尊崇本
    意也。”事遂寝。康熙二十三年，圣祖祀阙里，诏言：“周公古大圣人，制礼作乐，
    垂法万世，庙在曲阜，应行致祭。”乃遣亲王及礼部尚书往焉。亲制祝文。祭礼，
    三献。祭品：羊一、豕一、果五盘、尊一、爵三，敕有司治办。明年，授东野氏一
    人博士，奉祀祠庙。二十六年，御书周公庙碑文，依文庙式，勒之贞珉。乾隆十二
    年，东巡，增登一，鉶二，簋、簠各二，笾、豆各八，遣亲王一人行礼。其祀配飨
    鲁公，遣礼部尚书行。明年，幸曲阜，亲诣上香，一跪三拜。自是东巡亲诣以为常。
    四十三年，依孔氏南宗例，置当阳博士，奉祀陵墓。

        关圣帝君清初都盛京，建庙地载门外，赐额“义高千古”。世祖入关，复建庙
    地安门外，岁以五月十三日致祭。顺治九年，敕封忠义神武关圣大帝。雍正三年，
    追封三代公爵，曾祖曰光昭，祖曰裕昌，父曰成忠，供后殿。增春、秋二祭。洛阳、
    解州后裔并授五经博士，世袭承祀。寻定春、秋祀仪，前殿大臣承祭，后殿以太常
    长官。届日质明，大臣朝服入庙左门，升阶就拜位，上香，行三跪九拜礼。三献，
    不饮福、受胙。祭后殿二跪六拜。十一年，增当阳博士一人奉冢祀。

        乾隆三十三年，以壮缪原谥，未孚定论，更命神勇，加号灵佑。殿及大门，易
    绿瓦为黄。四十一年，诏言：“关帝力扶炎汉，志节懔然，陈寿撰志，多存私见。
    正史存谥，犹寓讥评，曷由传信？今方录四库书，改曰忠义。武英殿可刊此旨传末，
    用彰大公。”嘉庆十八年，以林清扰禁城，灵显翊卫，命皇子报祀如仪，加封仁勇。
    道光中，加威显。咸丰二年，加护国。明年，加保民。于是跻列中祀，行礼三跪九
    叩，乐六奏，舞八佾，如帝王庙仪。五月告祭，承祭官前一日斋，不作乐，不彻馔，
    供鹿、兔、果、酒。旋追封三代王爵，祭品视崇圣祠。加精诚绥靖封号，御书“万
    世人极”额，摹勒颁行。同治九年，加号翊赞。光绪五年，加号宣德。

        直省关帝庙亦一岁三祭，用太牢。先期承祭官致斋，不理刑名，前殿印官，后
    殿丞、史，陈设礼仪，略如京师。

        文昌帝君明成化间，因元祠重建。在京师地安门外，久圮。嘉庆五年，潼江寇
    平，初寇闚梓潼，望见祠山旗帜，卻退。至是御书“化成耆定”额，用彰异绩。发
    中帑重新祠宇，明年夏告成，仁宗躬谒九拜，诏称：“帝君主持文运，崇圣辟邪，
    海内尊奉，与关圣同，允宜列入祀典。”于是大学士硃珪撰碑记，略言：“文昌星
    载天官书，所谓‘斗魁六星，戴匡曰文昌宫’是也。尚书‘禋六宗’，孔疏引郑玄
    云：‘皆天神，司中、司命，文昌第五、第四星也。’周礼大宗伯：‘以燎祀
    司中、司命。’郑注谓文昌星。然则文昌之祀，始有虞，著周礼，汉、晋且配郊祀。
    元命苞云：‘上将建威武，次将正左右，贵相理文绪，司禄赏功进士。’是爵禄、
    科举职司久矣。又言帝君周初为张仲，孝友显化，隋、唐为王通，徵李商隐张亚子
    庙诗，读孙樵祭梓潼神君文，化书：唐开元命为左丞，通考：僖宗封为济顺王，宋
    真宗改号英显，哲宗加封辅元开化文昌司禄帝君，元加号宏仁，盖可考见云。”礼
    官遂定议。

        岁春祭以二月初三诞日，秋祭，仲秋诹吉将事，遣大臣往。前殿供正神，后殿
    则祀其先世，祀典如关帝。咸丰六年，跻中祀，礼臣请崇殿阶，拓规制，遣王承祭，
    后殿以太常长官亲诣，二跪六拜，乐六奏，文舞八佾，允行。直省文昌庙有司以时
    飨祀，无祠庙者，设位公所祭之。毕，彻位随祝帛送燎。

        旗纛之祭天命十年，定沈阳，还军扈浑河，刲牛祭纛。天聪元年征朝鲜，明年
    凯旋，并立纛拜天。自是出征班师祭纛以为常，时旗纛附祀关帝庙也。世祖入关后，
    始行望祭。

        凡亲征诹吉启行，先于堂子内门外建御营黄龙大纛，按翼分设八旗大纛、火器
    营大纛各八，列其后，并北乡。帝御戎服佩刀，出宫乘骑，入堂子街门降。圜殿礼
    毕，出内门致礼纛神，率从征将士三跪九拜，不赞。礼成乐作，銮驾启行，领侍卫
    内大臣、司纛侍卫率亲军举纛从。

        凯旋致祭，届日陈法驾卤簿，自郊外五里讫堂子门外。驾至郊，降舆拜纛如仪。
    命将出师亦如之。圣祖征噶尔丹凯旋，翼日为坛安定门外，致祭随营旗纛，用太牢，
    始遣大臣行礼。雍正初，定三年一祭。

        凡旗纛皆庋内府，祭则设之。各省祭旗纛，则遣武官戎服行礼焉。

        砲位之祭，天聪五年，造红衣砲，镌曰天佑助威大将军，遂携以毁于子章台，
    克大凌河，行军携红衣砲始此。

        厥后敕汉军赍砲进关。世祖奠鼎燕京，定制以岁季秋朔，陈砲位卢沟桥沙锅村，
    席地为坛，西乡，以八旗汉军都统将事。分旗翼列，用果品、少牢。届时先镶黄旗
    砲位，都统御补服，上香，三跪九拜，三献，读祝。馀七砲位亦如之。副都统以次
    陪祀。圣祖凯旋，设坛德胜门外，祭品如祭纛。世宗亦定三年一祭。

        乾隆十四年，满洲火器营始祭八旗子母砲神，总统承祭，如汉军祀砲仪。其后
    定满洲祀砲依汉军例，季秋赴卢沟桥演砲，即以其日祭焉。三十年，祀砲始用祝版，
    并专设祭器。

        群祀先医，初沿明旧，致祭太医院景惠殿，岁仲春上甲，遣官行礼。祀三皇，
    中伏羲，左神农，右黄帝。四配：句芒、风后、祝融、力牧。东庑僦贷季、岐伯、
    伯高、少师、雷公、伊尹、淳于意、华陀、皇甫谧、巢元方、韦慈藏、钱乙、刘完
    素、李果十四人，西则鬼臾区、俞跗、少俞、桐君、马师皇、扁鹊、张机、王叔和、
    葛洪、孙思邈、王冰、硃肱、张元素、硃彦修十四人。礼部尚书承祭。两庑分献，
    以太医院官。礼用三跪九拜。三献。雍正中，命太医院官咸致斋陪祀。

        都城隍庙有二，旧沈阳城隍庙，自元讫明，祀典勿替。清初建都后，升为都城
    隍庙，有司以时致祭。其在燕京者，建庙宣武门内。顺治八年仲秋，遣太常卿致祭，
    岁以为常。用太牢，礼献如祀先医。万寿节遣祭，加果品。雍正中，改遣大臣，嗣
    复命亲王行礼。禁城城隍庙建城西北隅。皇城城隍庙建西安门内，曰永佑宫，万寿
    节或季秋，遣内府大臣承祭，用少牢。

        北极佑圣真君庙，建地安门外日中坊桥东，曰灵明显佑宫。顺治中，定制万寿
    节遣官祭，后改遣大臣。设果盘五、饼饵盘十五、茶■D9三、行礼三跪九拜。

        火神庙，建日中坊桥西。康熙初，定岁六月二十三日遣太常卿祭，后改遣大臣。
    用少牢。雍正中，改太牢。帛初用白，乾隆中改用赤。馀如祀北极仪。

        东岳庙，在朝阳门外，岁祭以万寿节。

        龙神之祭，黑龙潭庙建西北金山巅，圣祖、世宗亲制碑记。乾隆五年，锡号
    “昭灵沛泽”。玉泉山庙，九年锡号“惠济慈佑”。昆明湖祠，旧曰广润灵雨祠，
    锡号“安佑普济”，嘉庆中，加“沛泽广生”。京畿旱，帝亲祷黑龙潭庙。乾隆四
    十六年，锡号“昭灵广济”。嘉庆间，始列祀典，遣散秩大臣往祭惠济祠。河神庙
    建绮春园内，祀天后、龙神、河神，并春、秋致祭，遣圆明园大臣将事。仪品俱视
    都城隍庙。

        其祀之无定时、定所，及有司以时专祭者，后土司工之神，顺治初制，凡大兴
    作，因其方筑左右坛，建采棚，遣官往祭，用少牢饼果。若大工迎吻，祭琉璃窑神
    暨各门神，如祭司工礼。咸丰间，锡号圆明园春雨轩司工神曰昭休敷禧真君，土母
    曰夫人。命内府大臣春、秋奉祀。司机神，顺治季年设织造局，始行祭告，礼部长
    官主之。司仓神，通州三仓，旧惟西仓有祠。京内七仓，惟右翼兴平仓有祠，雍正
    间重葺。繇是左翼置庙海运仓。京外五仓，置庙储济仓，并立神位。仓场侍郎承祭，
    用少牢、果品，仓监督陪祀，二跪六拜。诸祭将事以黎明，与祭者咸朝服，此其大
    凡也。至特旨建祠京师者，具见后简。

        若夫直省御灾捍患有功德于民者，则锡封号，建专祠，所在有司秩祀如典。

        世祖朝，宿迁祀河神宋谢绪。

        圣祖朝，成都祀诸葛亮；福建暨各省祀天后宋林氏女。

        世宗朝，各省祀猛将军元刘承忠。先是直隶总督李维钧奏：“蝗灾，土人祷猛
    将军庙，患辄除。”于是下各省立庙祀。已，两江总督查弼纳亦言：“猛将军庙祀
    所在无蝗害，无庙处皆为灾。”被诃责。诏言：“水旱蝗灾，疆吏当修省，勿专事
    祈祷。”钱塘祀伍员，封英卫公；临安祀钱镠，封诚应王；萧山祀宋张夏，封静安
    公；绍兴祀明知府汤绍忠，封宁江伯，后司事莫龙附焉；汶上祀明尚书宋礼，封宁
    漕公，老人白英封永济神附焉；灌县祀秦蜀守李冰，封敷泽兴济通裕王，子二郎，
    为承绩广惠英显王；德清祀元戴继元，封保济显佑侯；徐闻祀故水师副将江启龙，
    封英佑骁骑将军，后附祀张瑜，锡号“襄靖普佑”；江南山阳祀唐许远，封威灵显
    佑王；浮梁祀张巡，锡号“显佑安澜”。

        高宗朝，陈留祀河神守才，后建庙江南，曰灵佑观；清河祀明张襄，封彰灵卫
    漕将军；广西祀蜀将武当，封显佑英济广福王；滨河各县祀故河督硃之锡，封助顺
    永宁侯。

        仁宗朝，追封天后父积庆公，母曰夫人；永绥镇筸祀宋杨灝，封宣威助顺靖远
    侯；芜湖祀蜀汉孙夫人；曹县祀张桓侯飞、赵将军云；江南山阳祀湖神谭氏，封昭
    灵显佑水府都君；南昌祀旌阳令许逊，封灵感普济神；直省祀纯阳演正警化孚佑帝
    君唐吕岩；仁和祀孚顺侯宋蒋崇仁，弟孚惠侯崇义、孚佑侯崇信；会稽祀汉曹娥，
    封福应夫人；慈谿祀天井潭神宋刘扬祖；义乌祀明漕运总管陈道兴；都昌左蠡镇祀
    元将军长兴；湖州、苏州祀太湖神明王天英；高邮祀露筋祠神；淮扬运河祀康泽
    灵应侯宋耿裕德；汉城祀窦孝妇；钱塘祀金华将军五代曹杲。

        宣宗朝，翁源祀元詹姓三神，并封侯。建德祀故知府王光鼎；浙江新城祀宣灵
    王周雄；黔阳祀殉难知县周文煜；鄞县祀滨江灵庙神宋晁说之，封孚惠侯；白鹤山
    庙神唐任侗；茅山庙神张仁皓；长沙祀元李育万，封广济李真人；莆田祀宋长乐钱
    氏室女；萧山祀江塘神元杨伯远妻王氏；又祀唐董戈管、张实、张耀、张圣，宋卢
    万，故知县贾国桢、姚文熊；浙江祀太湖神晋张贲；邹溪庙神宋裴肃；仁和祀宋施
    全为兴福庙神；奉化祀元马称德为进林庙神；滕县祀明冯克利为三界庙神；慈谿祀
    汉张竟暨子齐芳；杭州祀灵感广大观音大士，加封慈济；郫县祀古蜀王杜宇，开明；
    绵州祀汉蒋琬；新宁祀宋陈仲真；钦州祀故副将景懋；永定河、张秋镇并祀九龙陈
    将军；福建归化祀福顺夫人莘氏。

        文宗朝，临清、东昌、河南正阳关并祀金龙四大王，靖远、镇远、绥远三侯，
    俱晋王爵；永城祀观音大士、孚佑帝君；潮阳及江南高堰祀显佑安南神；潮阳祀威
    显灵佑王；广东祀明石康令罗神；长沙祀晋陶淡暨侄烜，并号陶真人；桂平祀孚应
    惠济王宋甘佃；连江祀崇福昭惠慈济夫人唐陈昌女，孚济将军黄助暨弟昭远将军；
    会稽祀回向庙神汉陈德道；杭州、嘉兴、汤阴、武昌并祀宋岳飞；三水祀玄坛正一
    真神；灵山祀明硃将军统鉴；潮州祀安济王汉王伉；奉化祀汉陈鸿；归善祀明王守
    仁、后唐何泽、元谭道；歙县祀唐汪华，陈程灵洗暨子文季；严州祀孚惠王唐邵仁
    祥；镇洋祀元忠正王李禄、宋忠惠侯杨滋；寿宁祀懿政天仙马氏女；全州祀无量寿
    佛唐周全真，威信侯柴崇泆；攸县祀唐杉仙真人陈皎；淳安祀吴山阴侯贺齐；宜章
    祀唐武陵侯黄师浩；四会祀宋阮大师子郁、梁化师慈能；南雄祀圣化夫人练氏；淮
    安祀周王子晋；封普惠祖师。

        穆宗朝，加金龙四大王封号至四十字，庙祀封丘、临清、张秋镇、六塘河；封
    故河督栗毓美诚孚栗大王，附祀郓城神庙；广东祀大鉴禅师卢惠能，灵通侍者陈道
    明；宝山祀故知县胡仁济；广州祀唐陈四公、五公；广丰祀明太保胡德济；浏阳祀
    宋指挥温康孟；襄垣祀昭泽王唐焦姓神；山阴祀元杨兴嗣；福建永安祀唐田王李肃；
    广东祀石龙太夫人冯洗氏，锡号“慈佑夫人”；上饶祀鹰武将军唐李德胜；善化祀
    朗公普济真君唐邱姓神，明李真人润济；罗定祀殉难州同金芳，封护国神；贵州祀
    唐南霁云；会昌祀晋赖公神；新会祀宋戴存仁；上虞祀显应侯宋陈贤，封护国潮神；
    张秋镇祀明杨四将军，故河督黎世序，封孚惠河神；长沙祀周真人福寿，瞿真人餐
    岑；温州祀唐杨精义；阳曲祀晋大夫窦犨；孟县祀晋赵武；上虞祀唐桑宪保，封桑
    王神；滨河祀故祥河同知王仁福，封将军；南安祀宋广泽尊王郭忠；栖霞祀元邱真
    人处机；麻城祀五脑山土主神张瑞；高要祀太保神宋卢僧；邵阳祀唐郑洞天；黔阳
    祀唐孝子刘三将军；江都祀汉杜女仙暨康女仙紫霞；平江祀唐杨孝仙耀庭。

        德宗朝，瓯宁祀三圣夫人；福建祀白玉蟾真人葛长庚；增城祀宾公佛；上杭祀
    黄仙师、幸仙师；介休祀空王古佛田志超；双流祀僧大朗；广德祀汉张渤；项城祀
    傅宗龙；宁武祀明周遇吉；封丘祀汉百里嵩；长乐祀唐郭子仪；长沙祀雷万春；交
    城祀晋大夫狐突；潞城祀唐李靖；临海祀唐林洪；云阳祀张飞；广西祀汉马援，明
    王守仁。

        光绪二十七年，两宫西狩，回銮，御舟济河，波涛不惊，特加大王、将军诸封
    号。凡予祀皆有封号，不悉纪，纪其著者。或前朝已封，今复加号，或当代始封，
    后屡加号，则悉略之。定例，封号至四十字不复加，间有之，非常制，止金龙四大
    王四十字外加号锡祜，天后加至六十字，复锡以嘉佑云。

        五祀，初循旧制，每岁暮合祭太庙西庑下。顺治八年定制，岁孟春宫门外祭司
    户神，孟夏大庖前祭司灶神，季夏太和殿阶祭中霤神，孟秋午门西祭司门神，孟冬
    大庖井前祭司井神，中霤门、午门二祀，太常寺掌之，户、灶、井三祀，内务府掌
    之，于是始分祭，旋复故。逮圣祖釐祀典，再罢之，并停专祀。惟十二月二十三日，
    宫中祀灶以为常。

        八蜡之祭，清初关外举行，庙建南门内，春、秋设坛望祭。世祖入关，犹踵行
    之。乾隆十年，诏罢蜡祭。时廷臣犹力请行古蜡祭，高宗谕曰：“大蜡之礼，昉自
    伊耆，三代因之，古制夐远，传注参错。八蜡配以昆蟲，后儒谓害稼不当祭。月令：
    ‘祈年于天宗。’蜡祭也。注云‘日、月、星、辰’，则所主又非八神。至谓合聚
    万物而索飨之，神多位益难定。蜡与腊冠服各殊，或谓腊即蜡，或谓蜡而后腊。自
    汉腊而不蜡，魏、晋以降，废置无恆。或溺五行家言，甚至天帝、人帝及龙、麟、
    硃鸟，为座百九十二，议者谓失礼。苏轼曰：‘迎猫则为猫尸，迎虎则为虎尸，近
    俳优所为。’是其迹久类于戏也，是以元、明废止不行。况蜡祭诸神，如先啬、司
    啬、日、月、星、辰、山、林、川、泽，祀之各坛庙，民间报赛，亦借蜡祭联欢井
    闾。但各随其风尚，初不责以仪文，其悉罢之。”自是无复蜡祭矣。

        祭厉明制，自京师讫郡、县，皆祭厉坛。清初建都盛京，厉坛建地载门外。自
    世祖入关后，京师祭厉无闻焉。唯直省城隍合祀神祇坛，月朔、望有司诣庙上香，
    二跪六拜，旸雨愆期则祷。复以城隍主厉坛祀。

        顺治初，直省府、州、县设坛城北郊，岁以清明日、七月十五日、十月朔日，
    用羊三、豕三、米饭三石、香烛、酒醴、楮帛祭本境无祀鬼神。府曰郡厉，县曰邑
    厉。先期备祭物，有司诣城隍庙以祭厉告。届日设燎炉坛南，奉城隍神位安坛正中。
    诣神位前跪，三上香，行礼用三拜。送燎，奠三爵，退，神位复初。

        国学网站独家推出

亦凡公益图书馆(Shuku.net)

下一卷 回目录