                                    志七十八

        ○舆服二

        皇帝冠服皇后冠服太皇太后皇太后附皇贵妃以下冠服
        皇子亲王以下冠服皇子亲王福晋以下冠服
        文武官冠服命妇冠服士庶冠服

        崇德二年，谕诸王、贝勒曰：“昔金熙宗及金主亮废其祖宗时冠服，改服汉人
    衣冠。迨至世宗，始复旧制。我国家以骑射为业，今若轻循汉人之俗，不亲弓矢，
    则武备何由而习乎？射猎者，演武之法；服制者，立国之经。嗣后凡出师、田猎，
    许服便服，其馀悉令遵照国初定制，仍服朝衣。并欲使后世子孙勿轻变弃祖制。”
    乾隆三十七年，三通馆进呈所纂嘉礼考，于辽、金、元各代冠服之制，叙载未能明
    晰。奉谕：“辽、金、元衣冠，初未尝不循其国俗，后乃改用汉、唐仪式。其因革
    次第，原非出于一时。即如金代朝祭之服，其先虽加文饰，未至尽弃其旧。至章宗
    乃概为更制。是应详考，以徵蔑弃旧典之由。衣冠为一代昭度，夏收殷冔，不相沿
    袭。凡一朝所用，原各自有法程，所谓礼不忘其本也。自北魏始有易服之说，至辽、
    金、元诸君浮慕好名，一再世辄改衣冠，尽去其纯朴素风。传之未久，国势浸弱。
    况揆其议改者，不过云衮冕备章，文物足观耳。殊不知润色章身，即取其文，亦何
    必仅沿其式？如本朝所定朝祀之服，山龙藻火，粲然具列，皆义本礼经，而又何通
    天绛纱之足云耶？”盖清自崇德初元，已釐定上下冠服诸制。高宗一代，法式加详，
    而犹于变本忘先，谆谆训诫。亦深维乎根本至计，未可轻革旧俗。祖宗成宪具在，
    所宜永守勿愆也。兹就乾隆朝增改之制，以类叙次，而仍以初定者附见于篇。

        皇帝朝冠，冬用薰貂，十一月朔至上元用黑狐。上缀硃纬。顶三层，贯东珠各
    一，皆承以金龙四，馀东珠如其数，上衔大珍珠一。夏织玉草或藤竹丝为之，缘石
    青片金二层，里用红片金或红纱。上缀硃纬，前缀金佛，饰东珠十五。后缀舍林，
    饰东珠七，顶如冬制。

        吉服冠，冬用海龙、薰貂、紫貂惟其时。上缀硃纬。顶满花金座，上衔大珍珠
    一。夏织玉草或藤竹丝为之，红纱绸里，石青片金缘。上缀硃纬。顶如冬吉服冠。

        常服冠，红绒结顶，不加梁，馀如吉服冠。

        行冠，冬用黑狐或黑羊皮、青绒，馀俱如常服冠。夏织藤竹丝为之，红纱里缘。
    上缀硃氂。顶及梁皆黄色，前缀珍珠一。

        端罩，紫貂为之。十一月朔至上元用黑狐。明黄缎里。左、右垂带各二，下广
    而锐，色与里同。

        衮服，色用石青，绣五爪正面金龙四团，两肩前后各一。其章左日、右月，万
    寿篆文，间以五色云。春、秋棉、袷，冬裘、夏纱惟其时。

        朝服，色用明黄，惟祀天用蓝，朝日用红，夕月用月白。披领及袖皆石青，缘
    用片金，冬加海龙缘。绣文两肩，前、后正龙各一，腰帷行龙五，衽正龙一，襞积
    前、后团龙各九，裳正龙二、行龙四，披领行龙二，袖端正龙各一。列十二章，日、
    月、星、辰、山、龙、华、蟲、黼黻在衣，宗彝、藻火、粉米在裳，间以五色云。
    下幅八宝平水。十一月朔至上元，披领及裳俱表以紫貂，袖端薰貂。绣文两肩，前、
    后正龙各一，襞积行龙六。列十二章，俱在衣，间以五色云。

        龙袍，色用明黄。领、袖俱石青，片金缘。绣文金龙九。列十二章，间以五色
    云。领前后正龙各一，左、右及交襟处行龙各一，袖端正龙各一。下幅八宝立水，
    襟左右开，棉、袷、纱、裘，各惟其时。

        常服褂，色用石青，花文随所御，裾左右开。

        行褂，色用石青，长与坐齐，袖长及肘。

        常服袍，色及花文随所御，裾四开。行袍同。

        行裳，色随所御。左右各一，前平，后中丰，上下敛。横幅石青布为之，氈、
    袷惟时。冬用鹿皮或黑狐为里。

        雨冠之制二：冬顶崇，前檐深；夏顶平，前檐敞。皆明黄色，月白缎里。氈及
    油绸、羽缎惟其时。

        雨衣之制六，皆明黄色：一，如常服褂，而长与袍称。自衽以下加博。上袭重
    衣。领下为襞积。无袖。斜帷相比，上敛，下递丰。两重俱加掩襟，领及钮约皆青
    色。一，以氈及羽缎为之，月白缎里。不袭重衣。馀制同。领及钮约如衣色，油绸
    为之，不加里。钮约青色。一，如常服褂而加领，长与袍称。氈羽缎为之，月白缎
    里。领及钮约如衣色。一，如常服袍而袖端平，前施掩裆，油绸不加里。领用青羽
    缎，钮约青色。外加袍袖如衣色。一，如常服褂，长与坐齐。氈、羽缎为之，月白
    缎里。领及钮约如衣色。一，如常服袍而加领，长与坐齐。油绸为之，不加里。袖
    端平，前加掩裆，领用青羽缎，钮约青色。

        雨裳之制二，皆明黄色：一，左右幅相交，上敛下递博。上前加浅帷为襞积。
    两旁缀以纽约，青色。腰为横幅，用石青布，两末削为带系之。一，前为完幅，不
    加浅帷，馀制同。

        朝珠，用东珠一百有八，佛头、记念、背云、大小坠杂饰，各惟其宜，大典礼
    御之。惟祀天以青金石为饰，祀地珠用蜜珀，朝日用珊瑚，夕月用绿松石，杂饰惟
    宜。绦皆明黄色。

        朝带之制二，皆明黄色：一，用龙文金圆版四，饰红蓝宝石或绿松石，每具衔
    东珠五，围珍珠二十。左右佩帉，浅蓝及白各一，下广而锐。中约镂金圆结，饰宝
    如版，围珠各三十。佩囊文绣、燧觿、刀削、结佩惟宜，绦皆明黄色，大典礼御之。
    一，用龙文金方版四，其饰祀天用青金石，祀地用黄玉，朝日用珊瑚，夕月用白玉，
    每具衔东珠五。佩帉及绦，惟祀天用纯青，馀如圆版朝带之制。中约圆结如版饰，
    衔东珠四。佩囊纯石青，左觿、右削，并从版色。

        吉服带，用明黄色，镂金版四，方圆惟便，衔珠玉杂宝各从其宜。左右佩帉纯
    白，下直而齐。中约金结如版饰。馀如朝带制，常服带同。

        行带，色用明黄，左右佩系以红香牛皮为之，饰金花文■J4银镮各三。佩帉以
    高丽布，视常服带帉微阔而短，中约以香牛皮束，缀银花文佩囊。明黄绦，饰珊瑚。
    结、削、燧、杂佩各惟其宜。初制，皇帝冠用东珠宝石镶顶，束金镶玉版嵌东珠带。
    康熙二十三年，定凡大典礼祭坛庙，冠用大珍珠、东珠镶顶，礼服用黄色、秋香色、
    蓝色五爪、三爪龙缎。雍正元年，定礼服用石青、明黄、大红、月白四色缎，花样
    三色，圆金龙九，龙口珠各一颗。腰襕小团金龙九。周身五彩云，下八宝平水、万
    代江山。

        皇后朝冠，冬用薰貂，夏以青绒为之，上缀硃纬。顶三层，贯东珠各一，皆承
    以金凤，饰东珠各三，珍珠各十七，上衔大东珠一。硃纬上周缀金凤七，饰东珠九，
    猫睛石一，珍珠二十一。后金翟一，饰猫睛石一，珍珠十六。翟尾垂珠，凡珍珠三
    百有二，五行二就，每行大珍珠一。中间金衔青金石结一，饰东珠、珍珠各六，末
    缀珊瑚。冠后护领垂明黄绦二，末缀宝石，青缎为带。

        吉服冠，薰貂为之，上缀硃纬。顶用东珠。

        金约，镂金云十三，饰东珠各一，间以青金石，红片金里。后系金衔绿松石结，
    贯珠下垂，凡珍珠三百二十四，五行三就，每行大珍珠一。中间金衔青金石结二，
    每具饰东珠、珍珠各八，末缀珊瑚。

        耳饰，左右各三，每具金龙衔一等东珠各二。

        朝褂之制三，皆石青色，片金缘：一，绣文前后立龙各二，下通襞积，四层相
    间，上为正龙各四，下为万福万寿文。一，绣文前后正龙各一，腰帷行龙四，中有
    襞积。下幅行龙八。一，绣文前后立龙各二，中无襞积。下幅八宝平水。皆垂明黄
    绦，其饰珠宝惟宜。

        朝袍之制三，皆明黄色：一，披领及袖皆石青，片金缘，冬加貂缘，肩上下袭
    朝褂处亦加缘。绣文金龙九，间以五色云。中有襞积。下幅八宝平水。披领行龙二，
    袖端正龙各一，袖相接处行龙各二。一，披领及袖皆石青，夏用片金缘，冬用片云
    加海龙缘，肩上下袭朝褂处亦加缘。绣文前后正龙各一，两肩行龙各一，腰帷行龙
    四。中有襞积。下幅行龙八。一，领袖片金加海龙缘，夏片金缘。中无襞积。裾后
    开。馀俱如貂缘朝袍之制。领后垂明黄绦，饰珠宝惟宜。

        龙褂之制二，皆石青色：一，绣文五爪金龙八团，两肩前后正龙各一，襟行龙
    四。下幅八宝立水。袖端行龙各二。一，下幅及袖端不施章采。

        龙袍之制三，皆明黄色，领袖皆石青：一，绣文金龙九，间以五色云，福寿文
    采惟宜。下幅八宝立水，领前后正龙各一，左右及交襟处行龙各一。袖如朝袍，裾
    左右开。一，绣文五爪金龙八团，两肩前后正龙各一，襟行龙四。下幅八宝立水。
    一，下幅不施章采。

        领约，镂金为之，饰东珠十一，间以珊瑚。两端垂明黄绦二，中贯珊瑚，末缀
    绿松石各二。

        朝服朝珠三盘，东珠一，珊瑚二，佛头、记念、背云、大小坠珠宝杂饰惟宜。
    吉服朝珠一盘，珍宝随所御。绦皆明黄色。

        采帨，绿色，绣文为“五穀丰登”。佩箴管、縏袠之属。绦皆明黄色。

        朝裙，冬用片金加海龙缘，上用红织金寿字缎，下石青行龙妆缎，皆正幅。有
    襞积。夏以纱为之。

        太皇太后、皇太后冠服诸制与皇后同。初制，皇后冠服，凡庆贺大典，冠用东
    珠镶顶，礼服用黄色、秋香色五爪龙缎、凤皇翟鸟等缎。太皇太后、皇太后冠服，
    凡遇受贺诸庆典，冠用东珠镶顶，礼服用黄色、秋香色五爪龙缎、绣缎、妆缎。

        皇贵妃朝冠，冬用薰貂，夏以青绒为之。上缀硃纬。顶三层，贯东珠各一，皆
    承以金凤，饰东珠各三，珍珠各十七，上衔大珍珠一。硃纬上周缀金凤七，饰东珠
    各九，珍珠各二十一。后金翟一，饰猫睛石一，珍珠十六，翟尾垂珠，凡珍珠一百
    九十二，三行二就。中间金衔青金石结一，东珠、珍珠各四，末缀珊瑚。冠后护领
    垂明黄绦二，末缀宝石。青缎为带。吉服冠与皇后同。

        金约，镂金云十二，饰东珠各一，间以珊瑚，红片金里。后系金衔绿松石结，
    贯珠下垂，凡珍珠二百有四，三行三就。中间金衔青金石结二，每具饰东珠、珍珠
    各六，末缀珊瑚。耳饰用二等东珠，馀同皇后。朝褂、朝袍、龙褂、龙袍、采帨、
    朝裙皆与皇后同。

        领约，镂金为之，饰东珠七，间以珊瑚。两端垂明黄绦二，中贯珊瑚，末缀珊
    瑚各二。

        朝服朝珠三盘，蜜珀一，珊瑚二。吉服朝珠一盘。绦明黄色。

        贵妃冠服袍及垂绦皆金黄色，馀与皇贵妃同。

        妃朝冠，顶二层，贯东珠各一，皆承以金凤，饰东珠九，珍珠十七，上衔猫睛
    石。硃纬。上周缀金凤五，饰东珠七，珍珠二十一。后金翟一，饰猫睛石一，珍珠
    十六，翟尾垂珠，凡珍珠一百八十八，三行二就。中间金衔青金石结一，饰东珠、
    珍珠各四，末缀珊瑚。冠后护领垂金黄绦二，末缀宝石。青缎为带。吉服冠顶用碧
    ■䁖。馀同贵妃。

        金约，镂金云十一，饰东珠各一，间以青金石，红片金里。后系金衔绿松石结，
    贯珠下垂，凡珍珠一百九十七，三行三就。中间金衔青金石结二，每具饰东珠、珍
    珠各六，末缀珊瑚。耳饰用三等东珠。馀同贵妃。朝褂、朝袍、龙褂、龙袍、领约、
    朝裙、朝珠皆与贵妃同。

        采帨，绣文为“云芝瑞草”。馀与贵妃同。

        嫔朝冠，顶二层，贯东珠各一，皆承以金翟，饰东珠九，珍珠十七，上衔䅟子。
    硃纬。上周缀金翟五，饰东珠五，珍珠十九。后金翟一，饰珍珠十六，翟尾垂珠，
    凡珍珠一百七十二，三行二就。中间金衔青金石结一，饰东珠、珍珠各三，末缀珊
    瑚。冠后护领垂金黄绦二，末缀宝石。青缎为带。吉服冠与妃同。

        金约，镂金云八，饰东珠各一，间以青金石，红片金里。后系金衔绿松石结，
    贯珠下垂，凡珍珠一百七十七，三行二就。中间金衔青金石结二，每具饰东珠、珍
    珠各四，末缀珊瑚。耳饰用四等东珠。馀与妃同。

        朝褂，与妃同。龙褂，绣文两肩前后正龙各一，襟夔龙四。馀同妃制。朝袍、
    龙袍俱用香色。馀与妃同。

        朝服朝珠三盘，珊瑚一、蜜珀二。吉服朝珠一盘。绦用金黄色。领约、朝裙皆
    与妃同。采帨不绣花文。馀同妃制。初制，皇贵妃、贵妃、妃、嫔冠服，凡庆贺大
    典，皇贵妃、贵妃冠顶用东珠十二颗，妃冠顶用东珠十一颗。礼服用凤凰、翟鸟等
    缎，五爪龙缎、妆缎、八团龙等缎。至黄色、秋香色，自皇贵妃以下，概不许服。
    嫔冠顶用东珠十颗，礼服用翟鸟等缎，五爪龙缎、妆缎、四团龙等缎。

        皇子朝冠，冬用薰貂、青狐惟其时。上缀硃纬。顶金龙二层，饰东珠十，衔红
    宝石。夏织玉草或藤竹丝为之。石青片金缘二层，里用红片金或红纱。上缀硃纬。
    前缀舍林，饰东珠五。后缀金花，饰东珠四。顶如冬朝冠，吉服冠红绒结顶。

        端罩，紫貂为之，金黄缎里。左右垂带各二，下广而锐，色与里同。龙褂，色
    用石青。正面绣五爪金龙四团，两肩前后各一，间以五色云。

        朝服之制二，皆金黄色：一，披领及裳俱表以紫貂。袖端薰貂。绣文两肩前后
    正龙各一，襞积行龙六，间以五色云。一，披领及袖俱石青，片金缘，冬加海龙缘。
    绣文两肩前后正龙各一，腰帷行龙四，裳行龙八，披领行龙二，袖端正龙各一。下
    幅八宝平水。蟒袍亦金黄色，片金缘，绣文九蟒，裾左、右开。

        朝珠不得用东珠，馀随所用，绦皆金黄色。

        朝带，色用金黄，金衔玉方版四，每具饰东珠四，中衔猫睛石一，左右佩绦如
    带色。吉服带亦色用金黄，版饰惟宜，佩绦如带色。

        雨冠、雨衣、雨裳，均用红色，氈、羽纱、油绸，各惟其时。初制，皇子冠服，
    凡庆贺大典，冠用东珠十三颗镶顶，礼服用秋香等色，五爪、三爪龙缎，满翠八团
    龙等缎，束金镶玉嵌东珠带。

        亲王朝冠，与皇子同。吉服冠，冬用海龙、薰貂、紫貂惟其时。夏织玉草或藤
    竹丝为之。红纱绸里。石青片金缘。上缀硃纬。顶用红宝石，曾赐红绒结顶者，亦
    得用之。

        端罩，青狐为之，月白缎里，若曾赐金黄色者，亦得用之。补服用石青色，绣
    五爪金龙四团，前后正龙，两肩行龙。朝服、蟒袍蓝及石青随所用，若曾赐金黄色
    者，亦得用之。馀与皇子同。

        朝珠、朝带、吉服带、雨冠、雨衣、雨裳，均与皇子同。崇德元年，定亲王冠
    顶三层，上衔红宝石，中嵌东珠八。前舍林，嵌东珠四。后金花，嵌东珠三。带用
    金镶玉版四片，嵌东珠四。顺治九年，定冠顶共嵌东珠十，舍林、金花各增嵌东珠
    一。带四片，每片嵌东珠四。服用五爪四团龙补、五爪龙缎、满翠四补等缎。

        亲王世子朝冠，顶金龙二层，饰东珠九，上衔红宝石。夏朝冠前缀舍林，饰东
    珠五。后缀金花，饰东珠四。吉服冠、端罩、补服、朝服、蟒袍、朝珠皆与亲王同。

        朝带，色用金黄，金衔玉方版四，每具饰东珠三。左右佩绦如带色。吉服带与
    亲王同。顺治九年，定亲王世子冠顶三层，共嵌东珠九。带用金镶玉版四片，每片
    嵌东珠三。服与亲王同。

        郡王朝冠，顶金龙二层，饰东珠八，上衔红宝石。夏朝冠前缀舍林，饰东珠四。
    后缀金花，饰东珠三。吉服冠、端罩皆与亲王世子同。

        补服，用石青色，绣五爪行龙四团，两肩前后各一。朝服、蟒袍、朝珠皆与亲
    王世子同。

        朝带，色用金黄，金衔玉方版四，每具饰东珠二，猫睛石一。佩绦如带色。吉
    服带与亲王世子同。崇德元年，定郡王冠顶三层，上衔红宝石，中嵌东珠七。前舍
    林，嵌东珠三。后金花，嵌东珠二。带用金镶玉版四片，嵌绿松石四。顺治九年，
    定冠顶共嵌东珠八，舍林、金花各增嵌东珠一。带四片，每片嵌东珠二。服与亲王
    同。

        贝勒朝冠，顶金龙二层，饰东珠七，上衔红宝石。夏朝冠前缀舍林，饰东珠三。
    后缀金花，饰东珠二。吉服冠、端罩皆与郡王同。

        补服，色用石青，前后绣四爪正蟒各一团，朝服通绣四爪蟒文，蟒袍亦如之，
    均不得用金黄色，馀随所用。朝珠绦用石青色。馀同郡王。朝带色用金黄，金衔玉
    方版四，每具饰东珠二。佩绦皆石青色，吉服带色用金黄，版饰惟宜。佩绦亦皆石
    青色。崇德元年，定贝勒冠顶三层，上衔红宝石，中嵌东珠六。前舍林，缀东珠二。
    后金花，缀东珠一。带用金镶玉版四片，嵌宝石四。顺治九年，定冠顶共嵌东珠七，
    舍林、金花各增嵌东珠一。带四片，每片嵌东珠二。服用四爪两团龙补及蟒缎、妆
    缎。

        贝子朝冠，顶金龙二层，饰东珠六，上衔红宝石。夏朝冠前缀舍林，饰东珠二。
    后缀金花，饰东珠一。吉服冠顶用红宝石。皆戴三眼孔雀翎。孔雀花翎有三眼、双
    眼、单眼之分，遇赏均得戴用。端罩制同贝勒。补服色用石青，前后绣四爪行蟒各
    一团。朝服、蟒袍、朝珠皆与贝勒同。

        朝带，色用金黄，金衔玉方版四，每具饰东珠一。吉服带与贝勒同。崇德元年，
    定贝子冠顶二层。上衔红宝石，中嵌东珠五。前舍林，后金花，各嵌东珠一。带用
    金镶玉版四片，每片嵌蓝宝石一。顺治九年，定冠顶共嵌东珠六，舍林增嵌东珠一，
    馀如旧。带四片，每片嵌东珠一。服与贝勒同。

        镇国公朝冠，顶金龙二层，饰东珠五，上衔红宝石。夏朝冠前缀舍林，饰东珠
    一。后缀金花，饰绿松石一。吉服冠，入八分公顶用红宝石，未入八分公用珊瑚，
    皆戴双眼孔雀翎。端罩紫貂为之，月白缎里。补服前后绣四爪正蟒方补。朝服、蟒
    袍、朝珠与贝子同。

        朝带，金衔玉方版四，每具饰猫睛石一。吉服带与贝子同。崇德元年，定镇国
    公冠顶二层，上衔红宝石，中嵌东珠四。前舍林，嵌东珠一。后金花，嵌绿松石一。
    带如贝子。顺治九年，定冠顶共嵌东珠五，馀如旧。带四片，每片嵌猫睛石一。服
    用四爪方蟒补。馀与贝勒同。

        辅国公朝冠，顶金龙二层，饰东珠四，上衔红宝石。馀皆如镇国公。崇德元年，
    定辅国公冠顶二层，上衔红宝石，中嵌东珠三。前舍林，嵌绿松石一。后金花，嵌
    宝石一。带如镇国公。顺治九年，定冠顶共嵌东珠四，舍林、金花、带、服色俱与
    镇国公同。

        镇国将军朝冠，顶镂花金座，中饰东珠一，上衔红宝石。吉服冠顶用珊瑚。补
    服前后绣麒麟。馀皆视武一品。崇德元年，定镇国将军冠顶上衔红宝石，带用金镶
    圆版，嵌红宝石四。顺治九年，定冠顶中节嵌东珠，带用金镶方玉版，各嵌红宝石
    一。补服绣麒麟，馀与镇国公同。

        辅国将军朝冠，顶镂花金座，中饰小红宝石，上衔镂花珊瑚。吉服冠顶亦用镂
    花珊瑚。补服前后绣狮。馀皆视武二品。崇德元年，定辅国将军冠顶上衔蓝宝石，
    带用圆金版。顺治九年，定冠顶改衔红宝石，中节嵌小红宝石一。带如镇国将军。
    补服绣狮。馀与镇国公同。

        奉国将军朝冠，顶镂花金座，中饰小红宝石一，上衔蓝宝石。吉服冠顶亦用蓝
    宝石。补服前后绣豹。馀皆视武三品。崇德元年，定奉国将军冠顶上衔水晶石，带
    用玲珑■J4金方铁版。顺治九年，定冠顶上衔红宝石，中节嵌小蓝宝石一。带用起
    花金圆版。补服绣豹。馀与镇国公同。

        奉恩将军朝冠，顶镂花金座，中饰小蓝宝石一，上衔青金石。补服前后绣虎，
    馀皆视武四品，惟衣裾四启。带用金黄色，凡宗室皆如之，觉罗用红色。顺治九年，
    定奉恩将军冠顶上衔蓝宝石，中节嵌小蓝宝石一。带用起花金镶银圆版。补服绣虎，
    馀与镇国公同。

        固伦额驸吉服冠，顶用红宝石，戴三眼孔雀翎。吉服带用金黄色。馀与贝子同。
    崇德元年，定固伦额驸冠服与贝子同。顺治八年，定冠顶嵌东珠六。舍林嵌东珠二。
    金花嵌东珠一。带用金镶玉圆版四片，每片嵌东珠一。

        和硕额驸吉服冠，顶用珊瑚，戴双眼孔雀翎。朝带色用石青或蓝，金衔玉圆版
    四。馀与镇国公同。崇德元年，定和硕额驸冠服与超品公同，如封爵在公以上者，
    仍照本阶服用。顺治八年，定冠顶嵌东珠四，舍林嵌东珠一。金花嵌绿松石一。带
    用金镶玉圆版四片，每片嵌猫睛石一。

        郡主额驸朝带，用镂金圆版四，每具饰绿松石一。馀视武一品。崇德元年，定
    郡主额驸冠顶上衔红宝石，嵌东珠一。带用金圆版四片，嵌绿松石四。顺治八年，
    定冠、带与侯、伯同。康熙元年，定用四爪蟒补服。

        县主额驸冠服，视武二品。崇德元年，定县主额驸冠顶上衔红宝石。带用金圆
    版四片，每片嵌红宝石四。

        郡君额驸冠服，视武三品。崇德元年，定郡君额驸冠顶上嵌蓝宝石。带用金圆
    版四片。

        县君额驸朝带，用■J4金方铁版四。馀与武四品同。崇德元年，定县君额驸冠
    顶上衔水晶石。带用■J4金方铁版四片。

        乡君额驸朝带，用■J4金方铁版四。馀与武五品同。崇德元年，定乡君额驸冠
    用金顶。带用■J4金圆铁版四片。并按固伦额驸若爵在贝子以上、和硕额驸爵在镇
    国公以上者，冠服各从其品。郡主额驸以下皆如之。

        民公朝冠，冬用薰貂，十一月朔至上元用青狐。顶镂花金座，中饰东珠四，上
    衔红宝石，夏顶制同。吉服冠顶用珊瑚。

        端罩，貂皮为之，蓝缎里。补服，色用石青，前后绣四爪正蟒。

        朝服，蓝及石青诸色随所用。披领及袖俱石青，片金缘，冬加海龙缘。两肩前
    后正蟒各一，腰帷行蟒四，中有襞积。裳行蟒八。十一月朔至上元，披领及裳俱表
    以紫貂，袖端薰貂。两肩前后正蟒各一，襞积行蟒四，皆四爪。曾赐五爪蟒缎者，
    亦得用之。蟒袍，蓝及石青诸色随所用，通绣九蟒。

        朝珠，珊瑚青金绿松蜜珀随所用，杂饰惟宜。绦用石青色，朝带色用石青或蓝，
    镂金玉圆版四，每具饰猫睛石一。佩帉下广而锐，吉服带佩帉下直而齐，版饰惟宜。
    雨冠、雨衣、雨裳俱用红色。崇德元年，定民公冠顶上衔红宝石，中嵌东珠一。带
    用金圆版四片，嵌绿松石四。顺治二年，定冠用起花金顶，上衔红宝石，中嵌东珠
    三。带用金镶圆玉版四片，各嵌绿松石一。八年，定冠顶嵌东珠四，带片各嵌猫睛
    石一。

        侯朝冠，顶镂花金座，中饰东珠三，上衔红宝石。朝带镂金衔玉圆版四，每具
    饰绿松石一。馀皆如公。

        伯朝冠，顶镂花金座，中饰东珠二，上衔红宝石。朝带镂金衔玉圆版四，每具
    饰红宝石一。馀皆如侯。

        子朝冠，顶镂花金座，中饰东珠一，上衔红宝石，补服前后绣麒麟。馀皆视武
    一品。

        男朝冠，顶镂花金座，中饰小红宝石，上衔镂花珊瑚。补服前后绣狮。馀皆视
    武二品。顺治二年，定侯、伯冠用起花金顶，上衔红宝石，中嵌东珠一。带用金镶
    方玉版四片，每片嵌红宝石一。六年，定冠顶嵌东珠二，带改用圆玉版。八年，定
    侯冠顶东珠三。带片各嵌绿松石一。

        皇子福晋朝冠，顶镂金三层，饰东珠十，上衔红宝石。硃纬。上周缀金孔雀五，
    饰东珠七，小珍珠三十九。后金孔雀一，垂珠三行二就。中间金衔青金石结一，饰
    东珠各三，末缀珊瑚。冠后护领垂金黄绦二，末亦缀珊瑚。青缎为带。吉服冠顶用
    红宝石。

        金约，镂金云九，饰东珠各一，间以青金石，红片金里。后系金衔青金石结，
    贯珠下垂，三行三就。中间金衔青金石结二、每具饰东珠珍珠各四，末缀珊瑚。耳
    饰左右各三，每具金云衔珠各二。

        朝褂，色用石青，片金缘。绣文前行龙四，后行龙三。领后垂金黄绦，杂饰惟
    宜。吉服褂色用石青，绣五爪正龙四团，前后两肩各一。朝袍用香色，披领及袖皆
    石青，片金缘，冬加海龙缘。肩上下袭朝褂处亦加缘，绣文前后正龙各一，两肩行
    龙各一，襟行龙四，披领行龙二，袖端正龙各一，袖相接处行龙各二。裾后开。领
    后垂金黄绦，杂饰惟宜。蟒袍用香色，通绣九龙。

        领约，镂金为之，饰东珠七，间以珊瑚。两端垂金黄绦二，中贯珊瑚，末缀珊
    瑚各二。采帨月白色，不绣花文，结佩惟宜。绦皆金黄色。朝裙片金缘，冬加海龙
    缘，上用红缎，下石青行龙妆缎，皆正幅，有襞积。夏以纱为之。

        朝服朝珠三盘，珊瑚一，蜜珀二。吉服朝珠一盘。珍宝随所御。绦皆金黄色。

        亲王福晋吉服褂，绣五爪金龙四团，前后正龙，两肩行龙。馀皆与皇子福晋同。
    侧福晋冠顶等各饰东珠九。服与嫡福晋同。并按崇德元年，定亲王嫡妃冠顶嵌东珠
    八，侧妃嵌东珠七。顺治九年，定嫡妃冠顶增嵌东珠二。服用翟鸟四团龙补、五爪
    龙缎、妆缎、满翠四补等缎。侧妃冠顶增嵌东珠二。服与嫡妃同。

        世子福晋朝冠，顶镂金二层，饰东珠九，上衔红宝石。硃纬。上周缀金孔雀五，
    饰东珠各六。后金孔雀一，垂珠三行二就。中间金衔青金石结一，饰东珠各三，末
    缀珊瑚。冠后护领垂金黄绦二，末亦缀珊瑚。青缀为带。

        金约，镂金云八，饰东珠各一，间以青金石。后系金衔青金石结，垂珠三行三
    就。中间金衔青金石结二，每具饰东珠珍珠各四，末缀珊瑚。馀皆与亲王福晋同。
    顺治九年，定世子嫡妃冠服如亲王侧妃。其侧妃冠顶嵌东珠八。服与嫡妃同。

        郡王福晋朝冠，顶镂金二层，饰东珠八，上衔红宝石。硃纬。上周缀金孔雀五，
    饰东珠各五。后金孔雀一，垂珠三行二就。中间金衔青金石结一，末缀珊瑚。冠后
    护领垂金黄绦二，末亦缀珊瑚。青缎为带。吉服冠与世子福晋同。

        金约，镂金云八，饰东珠各一，间以青金石。后系金衔青金石结，垂珠三行三
    就。中间金衔青金石结二，末缀珊瑚。

        吉服褂，绣五爪行龙四团，前后两肩各一。馀皆与世子福晋同。崇德元年，定
    郡王嫡妃冠顶嵌东珠七，侧妃嵌东珠六。顺治九年，定嫡妃冠服与世子侧妃同。其
    侧妃冠顶嵌东珠七。服用蟒缎、妆缎，各色花、表缎。

        贝勒夫人朝冠，顶镂金二层，饰东珠七，上衔红宝石。硃纬。上周缀金孔雀五，
    饰东珠各三。后金孔雀一，垂珠三行二就。中间金衔青金石结一，末缀珊瑚。冠后
    护领垂石青绦二，末亦缀珊瑚。吉服冠与郡王福晋同。

        金约，镂金云七。馀同郡王福晋。耳饰亦与郡王福晋同。

        朝褂，绣四爪蟒，领后垂石青绦。吉服褂前后绣四爪正蟒各一。馀与郡王福晋
    同。

        朝袍，蓝及石青诸色随所用，领、袖片金缘，冬用片金加海龙缘。绣四爪蟒，
    领后垂石青绦。蟒袍通绣九蟒。领约、朝珠、采帨绦用石青色。馀皆与郡王福晋同。
    崇德元年，定贝勒嫡夫人冠顶嵌东珠六。侧夫人嵌东珠五。顺治九年，定嫡夫人冠
    顶、服饰如郡王侧妃，其侧夫人冠顶嵌东珠六。服与嫡夫人同。

        贝子夫人朝冠，顶镂金二层，饰东珠六。金约镂金云六，吉服褂前后绣四爪行
    蟒各一。馀皆与贝勒夫人同，崇德元年，定贝子嫡夫人冠顶嵌东珠五。侧夫人嵌东
    珠四。顺治九年，定嫡夫人冠顶服饰如郡王侧妃。其侧夫人冠顶嵌东珠五。服与嫡
    夫人同。

        镇国公夫人朝冠，顶镂金二层，饰东珠五。金约镂金云五。吉服褂绣花八团。
    馀皆与贝子夫人同。崇德元年，定镇国公嫡夫人冠顶嵌东珠四。顺治九年，定嵌东
    珠五。服如贝子夫人。其侧夫人冠顶嵌东珠四。服与嫡夫人同。

        辅国公夫人朝冠，顶镂金二层，饰东珠四。金约镂金云四。馀皆与镇国公夫人
    同。崇德元年，定辅国公夫人冠顶嵌东珠三。顺治九年，定冠顶嵌东珠四。服如贝
    子夫人。其侧夫人冠顶嵌东珠三。服与嫡夫人同。

        镇国将军夫人冠、服均视一品命妇。

        辅国将军夫人冠、服均视二品命妇。

        奉国将军淑人冠、服均视三品命妇。

        奉恩将军恭人冠、服均视四品命妇。

        固伦公主冠、服制如亲王福晋。崇德元年，定固伦公主冠顶嵌东珠八。顺治九
    年，定冠顶增嵌东珠二。服用翟鸟五爪四团龙补、五爪龙缎、妆缎、满翠四补等缎。

        和硕公主朝冠、金约，制如亲王世子福晋。馀与固伦公主同。崇德元年，定和
    硕公主冠顶嵌东珠六。顺治九年，定冠顶增嵌东珠二。服与固伦公主同。

        郡主朝冠、金约，制如郡王福晋。馀与和硕公主同。崇德元年，定郡主冠顶嵌
    东珠六。顺治九年，定冠顶增嵌东珠二。服与和硕公主同。

        县主朝冠、金约，制如贝勒夫人。吉服褂制如郡王福晋。馀与郡主同。崇德元
    年，定县主冠顶嵌东珠五。顺治九年，定冠顶增嵌东珠二。服用蟒缎、妆缎，各样
    花、素缎。

        郡君朝冠、金约，制如贝子夫人。朝褂、龙袍、领约、朝珠、采帨、吉服褂、
    蟒袍均如贝勒夫人。馀同县主。崇德元年，定郡君冠顶嵌东珠四。顺治九年，定冠
    服与县主同。

        县君朝冠、金约，制如镇国公夫人。吉服褂制如贝子夫人。馀皆与郡君同。崇
    德元年，定县君冠顶嵌东珠三。顺治九年，定冠顶增嵌东珠二。服与郡君同。

        镇国公女乡君朝冠、金约，制如辅国公夫人。吉服褂制如镇国公夫人。馀同县
    君。

        辅国公女乡君朝冠，顶镂金二层，饰东珠三。金约镂金云三。馀与镇国公女乡
    君同。崇德元年，定乡君冠顶嵌东珠二。顺治九年，定镇国公女乡君冠顶嵌东珠三。
    服与县君同。

        王、贝勒侧室女，封授视嫡降二等。冠、服各视所降品级服用。贝子、镇国公、
    辅国公侧室女，虽降等食五品、六品俸，其冠服仍与乡君同。

        民公夫人朝冠，冬用薰貂，夏以青绒为之。顶镂花金座，饰东珠四，上衔红宝
    石。前缀金簪三，饰以珠宝。护领绦用石青色。吉服冠，薰貂为之，顶用珊瑚。金
    约青缎为之，红片金里。中缀镂金火焰，饰珍珠一，左右金龙凤各一。后垂青缎带
    二，亦红片金里。耳饰左右各三，每具金云衔珠各二。

        朝褂，色用石青，片金缘。绣文前行蟒二，后行蟒一。领后垂石青★，杂佩惟
    宜。朝袍，蓝及石青诸色随所用。披领及袖皆石青，冬用片金加海龙缘。绣文前后
    正蟒各一，两肩行蟒各一，襟行蟒四，中无襞积。披领行蟒二，袖端正蟒各一，袖
    相接处行蟒各二。后垂石青绦，杂佩惟宜。吉服褂色用石青，绣花八团。

        蟒袍，蓝及石青诸色随所用，通四爪九蟒。领约镂金为之，饰红蓝小宝石五。
    两端垂石青绦二，中贯珊瑚。末缀珊瑚各二。

        朝珠，朝服用三，吉服用一。珊瑚、青金、蜜珀、绿松随所用，杂饰惟宜。绦
    用石青色。采帨，月白色，不绣花，杂饰惟宜。绦皆石青色。朝裙，夏片金缘，冬
    加海龙缘，上用红缎，下石青行蟒、妆缎，皆正幅，有襞积。崇德元年，定未入八
    分公夫人冠顶服饰，惟正室视其夫品级服用。

        侯夫人朝冠，顶镂花金座，中饰东珠三，上衔红宝石，馀皆如民公夫人。

        伯夫人朝冠，顶镂花金座，中饰东珠二，上衔红宝石，馀皆如侯夫人。

        子夫人朝冠，顶镂花金座，中饰东珠一，上衔红宝石，馀皆如伯夫人。

        男夫人朝冠，顶镂花金座，中饰红宝石一，上衔镂花红珊瑚。吉服冠顶镂花珊
    瑚。馀皆如子夫人。

        文一品朝冠，顶镂花金座，中饰东珠一，上衔红宝石。补服前后绣鹤，惟都御
    史绣獬豸。朝带镂金衔玉方版四，每具饰红宝石一。馀皆如公。

        武一品补服，前后绣麒麟。馀皆如文一品。

        文二品朝冠，冬用薰貂，十一月至上元用貂尾，顶镂花金座，中饰小红宝石一，
    上衔镂花珊瑚。吉服冠顶亦用镂花珊瑚。补服前后绣锦鸡。朝带镂金圆版四，每具
    饰红宝石一。馀皆如文一品。

        武二品补服，前后绣狮。馀皆如文二品。

        文三品朝冠，顶镂花金座，中饰小红宝石一，上衔蓝宝石。吉服冠顶亦用蓝宝
    石。补服前后绣孔雀，惟副都御史及按察使前后绣獬豸。朝带镂花金圆版。馀皆如
    文二品。

        武三品朝冠，冬用薰貂，补服前后绣豹。馀皆如文三品。惟朝服无貂缘及无端
    罩。一等侍卫戴孔雀翎。端罩猞猁猻，间以貂皮，月白缎里。馀如武三品。

        文四品朝冠，顶镂花金座，中饰蓝宝石一，上衔青金石。吉服冠顶亦用青金石。
    补服前后绣雁，惟道绣獬豸。蟒袍通绣四爪八蟒。朝带银衔镂花金圆版四。馀皆如
    文三品。

        武四品补服，前后绣虎。馀皆如文四品。二等侍卫戴孔雀翎。端罩红豹皮为之，
    素红缎里。朝服冬、夏均翦绒缘，色用石青，通身云缎，前后方襕行蟒各一，腰帷
    行蟒四，中有襞积。领、袖俱石青妆缎，馀如武四品。

        文五品朝冠，顶镂花金座，中饰小蓝宝石一，上衔水晶石。吉服冠顶亦用水晶。
    补服前后绣白鹇，惟给事中、御史绣獬豸。朝服色用石青，片金缘，通身云缎，前
    后方襕行蟒各一，中有襞积。领、袖俱用石青妆缎。朝带银衔素金圆版四。馀皆如
    文四品。

        武五品补服，前后绣熊。馀皆如文五品。惟无朝珠。三等侍卫戴孔雀翎。端罩
    黄狐皮为之，月白缎里。朝服冬、夏俱翦绒缘。馀如武五品，惟得用朝珠。

        文六品朝冠，顶镂花金座，中饰小蓝宝石一，上衔砗磲。吉服冠顶亦用砗磲。
    补服前后绣鹭鸶，朝带银衔玳瑁圆版四。馀皆如文五品，惟无朝珠。五品官以下，
    惟京堂、翰詹、科道得用貂裘、朝珠。六品官以下，惟太常寺、鸿胪寺、光禄寺、
    国子监所属官，坛庙执事、殿庭侍仪得用朝珠。

        武六品补服，前后绣彪。馀皆如文六品。蓝翎侍卫朝冠顶饰小蓝宝石一，上衔
    砗磲，戴蓝翎。端罩、朝服、朝珠均同三等侍卫。馀如武六品。

        文七品朝冠，顶镂花金座，中饰小水晶一，上衔素金。吉服冠顶亦用素金。补
    服前后绣鸂鶒，朝带素圆版四。蟒袍通绣四爪五蟒。馀皆如文六品。

        武七品补服，前后绣犀牛。馀皆如文七品。

        文八品朝冠，镂花阴文，金顶无饰。吉服冠同。补服前后绣鹌鹑。朝服色用石
    青云缎，无蟒。领、袖冬、夏皆青倭缎，中有襞积。朝带银衔明羊角圆版四。馀皆
    如文七品。

        武八品补服如武七品。馀皆如文八品。

        文九品朝冠，镂花阳文，金顶。吉服冠同。补服前后绣练雀。朝带银衔乌角圆
    版四。馀皆如文八品。

        武九品补服，前后绣海马。馀皆如文九品。

        未入流冠服制如文九品。

        凡雨冠，民公、侯、伯、子、男，一、二、三品文、武官，御前侍卫，乾清门
    侍卫，上书房、南书房翰林，批本处行走人员，皆用红色。四、五、六品文、武官，
    雨冠中用红色，青缘。七、八、九、品文、武官，雨冠中用青色，红缘。雨衣、雨
    裳，民公、侯、伯、子，文、武一品官，御前侍卫，各省督、抚，皆用红色。二品
    以下文、武官，皆用青色。其明黄色行褂，则领侍卫大臣、御前大臣、侍卫班长、
    护军统领、健锐营翼领及凡诸臣之蒙赐者，皆得用之。

        凡带，亲王以下、宗室以上，皆束金黄带。觉罗红带。其金黄带、红带，非上
    赐者，不得给予异姓。

        凡朝珠，王公以下，文职五品、武职四品以上及翰詹、科道、侍卫，公主、福
    晋以下，五品官命妇以上均得用。以杂宝及诸香为之。礼部主事，太常寺博士、典
    簿、读祝官、赞礼郎，鸿胪寺鸣赞，光禄寺署正、署丞、典簿，国子监监丞、博士、
    助教、学正、学录，除在坛庙执事及殿廷侍仪准用，其平时燕处及在公署，仍不得
    用。

        凡孔雀翎，翎端三眼者，贝子戴之。二眼者，镇国公、辅国公、和硕额驸戴之。
    一眼者，内大臣，一、二、三、四等侍卫，前锋、护军各统领、参领，前锋侍卫，
    诸王府长史，散骑郎，二等护卫，均得戴之。翎根并缀蓝翎。贝勒府司仪长，亲王
    以下二、三等护卫及前锋、亲军、护军校，均戴染蓝翎。

        凡坐褥，亲王冬用貂，夏用龙文赤缯。世子、郡王冬用猞猁猻、缘貂，夏蟒文
    青缯。贝勒冬用猞猁猻，夏青缯施采。贝子冬用白豹，夏采缯缘青缯。均藉红白氈。
    镇国公冬用全赤豹皮，夏青花赤缯。辅国公冬用方赤豹皮，夏赤花皁缯。均藉红氈。
    镇国将军视一品，辅国将军视二品，奉国将军视三品，奉恩将军视四品。民公冬用
    全虎皮，夏皁缯。侯、伯冬均用方虎皮，夏侯用缘花皁缯。伯用青云缯。均藉红氈。
    子、男各从其品。固伦公主额驸视贝子。和硕公主额驸视镇国公。郡主额驸冬用貛，
    夏皁褐缘红褐。均藉红氈。郡君额驸视三品。县君额驸视四品。乡君额驸视五品。
    文、武官一品冬用狼，夏红褐。二品冬用貛，夏红褐缘皁褐。三品冬用貉，夏皁褐
    缘红褐。四品冬用青山羊，夏皁布。均藉红氈。五品冬用青羊，夏青布。六品冬用
    黑羊，夏椶色布。七品冬用鹿，夏灰色布。八品冬用狍，夏土布。九品冬用獭，夏
    与八品同。均藉白氈。

        凡寒燠更用冠服，每岁春季用凉朝冠及夹朝衣，秋季用暖朝冠及缘皮朝衣。于
    三、九月内，或初五日，或十五日，或二十五日，酌拟一日。均前一月由礼部奏请，
    得旨，通行各衙门一体遵照。

        凡文、武候补、候选官顶带均与现任同。崇德元年，定都统、尚书冠顶上衔红
    宝石。带用金圆版四片，嵌红宝石四。内大臣、大学士、副都统、护军统领、前锋
    统领、侍郎冠顶上衔蓝宝石。带用金圆版四片。一等侍卫、护卫参领、学士、满启
    心郎、郎中冠顶上衔水晶。带用■J4金铁版四片。二等、三等侍卫，护卫，佐领，
    汉启心郎，员外郎冠用金顶。带用■J4金圆铁版四片。护军校、主事冠用金顶。带
    用■J4金圆铁版二片。顺治二年，定一品官冠用起花金顶，上衔红宝石，中嵌东珠
    一。带用金镶方玉版四片，每片嵌红宝石一。二品官冠用起花金顶，上衔红宝石，
    中嵌小红宝石。带用起花金圆版四片，嵌红宝石一。三品官冠用起花金顶，上衔红
    宝石，中嵌小蓝宝石。带用起花金圆版四片。四品官冠用起花金顶，上衔蓝宝石，
    中嵌小蓝宝石。带用起花金圆版四片，银镶边。五品官冠用起花金顶，上衔水晶，
    中嵌小蓝宝石。带用素金圆版四片，银镶边。六品官冠用起花金顶，上衔水晶。带
    用玳瑁圆版四片，银镶边。七品官冠用起花金顶，中嵌小蓝宝石。带用素银圆版四
    片。八品官冠用起花金顶。带用明羊角圆版四片，银镶边。九品官冠用起花银顶。
    带用乌角圆版四片，银镶边。顺治九年，定武官补服一品、二品用狮，三品用虎，
    四品用豹。又雍正五年，定奉国将军及三品官冠用起花珊瑚顶。六品官冠用水晶石
    顶。

        一品命妇朝冠，顶镂花金座，中饰东珠一，上衔红宝石。馀皆如民公夫人。

        二品命妇朝冠，顶镂花金座，中饰红宝石一，上衔镂花珊瑚。吉服冠顶亦用镂
    花珊瑚。馀皆如一品命妇。

        三品命妇朝冠，顶镂花金座，中饰红宝石一，上衔蓝宝石。吉服冠顶亦用蓝宝
    石。馀皆如二品命妇。

        四品命妇朝冠，顶镂花金座，中饰小蓝宝石一，上衔青金石。吉服冠顶亦用青
    金石，朝袍片金缘，绣文前后行蟒各二，中无襞积。后垂石青绦，杂饰惟宜。蟒袍
    通绣四爪八蟒。朝裙片金缘，上用绿缎，下石青行蟒妆缎，均正幅，有襞积。馀皆
    如三品命妇。

        五品命妇朝冠，顶镂花金座，中饰小蓝宝石一，上衔水晶。吉服冠顶亦用水晶。
    馀皆如四品命妇。

        六品命妇朝冠，顶镂花金座，中饰小蓝宝石一，上衔砗磲。吉服冠顶亦用砗磲。
    馀皆如五品命妇。

        七品命妇朝冠，顶镂花金座，中饰小水晶一，上衔素金。吉服冠顶亦用素金。
    蟒袍通绣五蟒。馀皆如六品命妇。崇德元年，定命妇冠、服各视其夫官阶。皇后侍
    从妇女冠用金顶，上衔红宝石。贵妃侍从妇女冠用金顶，上衔水晶石。亲、郡王妃
    侍从妇女与妃侍从妇女同。贝勒夫人侍从妇女冠用金顶。贝子夫人侍从妇女冠不用
    顶。首饰嵌珍珠、宝石、绿松石。

        会试中式贡士朝冠，顶镂花金座，上衔金三枝九叶。吉服冠顶用素金。状元金
    顶，上衔水晶。授职后，各视其品。举人公服冠，顶镂花银座，上衔金雀。公服袍，
    青绸蓝缘。披领如袍式。公服带，制如文八品朝带。吉服冠，顶银座，上衔素金。
    贡生吉服冠，镂花金顶。馀同举人。监生吉服冠，素银顶。馀同贡生。生员冠，顶
    镂花银座，上衔银雀。公服袍，蓝绸青缘。披领如袍式。公服带，制如文九品朝带。
    吉服冠，顶与监生同。外郎、耆老，冠顶以锡。从耕农官，袍以青绒为之。顶同八
    品。祭祀文舞生冬冠，骚鼠为之，顶镂花铜座，中饰方铜，镂葵花，上衔铜三角，
    如火珠形。袍以绸为之，其色南郊用石青，北郊用黑，各坛庙俱用红，惟夕月坛用
    月白。前后方襕销金葵花。带用绿绸。武舞生冠顶上衔铜三棱，如古戟形。袍以绸
    为之，通销金葵花。馀俱与文舞生同。乐部乐生，冠顶镂花铜座，上植明黄翎。乐
    部袍红缎为之，一，前后方襕绣黄鸝，中和韶乐部乐生执戏竹人服之；一，通织小
    团葵花，丹陛大乐诸部乐生服之。带均用绿云缎。卤簿舆士冬冠，以豹皮及黑氈为
    之，顶镂花铜座，上植明黄翎，袍如丹陛大乐诸部乐生。带如祭祀文舞生。卤薄护
    军袍石青缎为之，通织金寿字，片金缘。领、袖俱织金葵花。卤簿校尉冬冠，平檐，
    顶素铜，上植明黄翎。袍、带俱同卤簿舆士。顺治三年，定庶民不得用缎绣等服。
    满洲家下仆隶有用蟒缎、妆缎、锦绣服饰者，严禁之。九年，定凉帽、暖帽圆月，
    惟职官用红片金，庶人则用红缎。僧道服，袈裟、道服外，许用䌷绢纺丝素纱各色，
    布袍用土黑、纟由黑二色。康熙元年，定军民人等有用蟒缎、妆缎、金花缎、片金
    倭缎、貂皮、狐皮、猞猁猻为服饰者，禁之。三十九年，定八旗举人、官生、贡生、
    生员、监生、护军、领催许服平常缎纱。天马、银鼠不得服用。汉举人、官生、贡
    生、监生、生员除狼皮外，例亦如之。军民胥吏不得用狼狐等皮。有以貂皮为帽者，
    并禁之。又兵民人等鞍辔不得用绣缎、倭缎、搭线、镶缘及镀金为饰。雍正元年，
    以职官不按定例，悬带数珠，马项下悬红缨，使人前马。又有越分者，坐褥至以绸
    为之。令八旗大臣、统领衙门及都察院严行稽察，如大臣等徇情疏忽，同罪。至诸
    王间赏所属人员数珠等物，并行文本旗记档，岁应汇奏。二年，又申明加级官员顶
    带、补服、坐褥越级僭用之禁。官员军民服色有用黑狐皮、秋香色、米色、香色及
    鞍辔用米色、秋香色者，于定例外，加罪议处。该管官员不行举发亦如之。

        国学网站独家推出

亦凡公益图书馆(Shuku.net)

下一卷 回目录