                                   志一百十二

        ○兵八

        △边防

        中国边防，东则三省，北则蒙边，西则新、甘、川、藏，南则粤、湘、滇、黔，
    而沿边台卡，亦内外兼顾，盖边防与国防并重焉。兹分述之：曰东三省，曰甘肃，
    曰四川，曰云南，曰广东，曰广西，曰蒙古，附直隶、山西，蒙边防务，曰新疆，
    曰西藏，曰苗疆，曰沿边墩台、卡伦、鄂博、碉堡。

        东三省为陪都重地，曰奉天，曰吉林，曰黑龙江，东连日、韩，北连俄罗斯，
    边防尤要。

        奉天当康熙元年，廷臣建议，自兴京至山海关，东西千馀里，自开原至金州，
    南北千馀里，有河东西之分：河东自开原至牛庄，河西自山海关历松杏山、大凌河，
    为明季边防之地，户口寥落，请预筹实边。嗣后休养生聚，城镇日繁。凡大城十四，
    边门二十馀。至同治间，边界渐广。将军都兴阿以凤、叆二边门外之地，自叆阳门
    外八里甸子东至两江汇口，转西南至海沿而下，直至贡道北老边墙，南路经孤顶子
    等冈，由西南至旧边小黑山，均展拓为边界。此外若大东沟江海相连之处，一律查
    勘，以绥籓服。寻以地方辽阔，增调防军。其防军之外，尤以练军为重。光绪二年，
    崇实以金州、大东沟等处，旗兵不足，增练步队分防。十一年，王大臣等会议，奉
    天界接朝鲜，旧以辽阳迤东凤凰城等四城为要地。今则水路趋重大连湾、旅顺口，
    陆路自同治间开垦荒地以后，耕廛比栉，直抵鸭绿江西岸。额设防兵二万二千馀人，
    新设练军及缉捕勇丁一万三千馀人，而练习新式枪砲者不及半数，宜加练大支劲旅，
    扼要屯驻。宣统元年，以延吉一带为交涉要地，令奉省疆吏调遣军队，分配宪兵，
    建筑营房。新设之长白，开山通道，驻兵建署。鸭绿江上游之防务，亦次第筹备。
    盖自日据朝鲜，与奉、吉接壤，东边防务，日益亟矣。

        吉林凡大城八，边门四。其防务至重者，一为珲春，与俄罗斯偪壤，兼接朝鲜，
    旷无障阻。一为三姓，乃松花江之上游，伯都讷腹地之屏蔽。其三岔口，可由蒙古
    草地达奉天法库边门。光绪初年，就未练之兵及八旗台站西丹内，选精壮者，练马
    步四营。七年，吴大澂始于吉林创设机器局，制造军械，并于扼要处建筑砲台。以
    陆路转运维艰，协商直隶督臣李鸿章，派员及熟手工匠至吉林开厂。俟厂局告成，
    再于宁古塔、珲春等处增筑砲台。十一年，增练马队步队共六营，足四千五百人之
    数，隶左右翼统率训练。吉林额设防兵及乌拉牲丁，凡一万五千馀人，内靖萑苻，
    外支强敌，时虞不给云。

        黑龙江凡大城六，新旧卡伦七十一。中、俄接界，向以尼布楚与恰克图为重地，
    故斥堠之设，多在北徼。旧制于岁之五、六月间，齐齐哈尔、墨尔根、黑龙江三处
    疆吏，各遣协领、佐领等官，率兵分三路，至格尔毕齐、额尔古讷、墨里勒克、楚
    尔海图等处巡视，岁终具疏以闻。康熙二十三年，始设将军以下各官以镇守之。凡
    前锋、领催、马甲、匠役、养育兵，咸归统率，额设之兵，一万三千馀人。光绪元
    年，以正兵六千人，西丹四千人，合练步队万人。时俄骑东略，沿边自北而东，列
    戍防秋，遂无宁岁。六年，加练西丹五千人，分布爱珲、呼伦贝尔、布特哈、墨尔
    根、呼兰、齐齐哈尔等处。原有马队二千人，加练千人，秋冬之际，招集打牲人等，
    加以训练，以佐兵力。八年，筹备黑龙江边防，在奉天调教习，在天津运砲械，共
    练马队五千人，分驻各城。裁旧设卡伦二十六处，以新练之队伍巡防。十一年，命
    奉天、吉林、黑龙江三省疆吏各练劲兵，为东西策应之师，并垦辟荒地，开采矿山，
    为实边之计。黑龙江复增练马步各营。盖自俄人侵食黑龙江以北，及乌苏里江、兴
    凯湖以东各地，处处与我连界，边防日重。及俄筑东清铁道，日占南满，于是防不
    胜防云。

        甘肃北达蒙部，南杂番、回，西接新疆、宁夏，以河套为屏籓，西宁与撒喇相
    错处，为西陲奥区。

        康熙三十三年，增戍兵五百于大马营，控扼雪山要路，增马步兵三千人于定羌
    庙，以守硖口，咸隶于肃州总兵官。

        雍正二年，青海荡平，于西宁之北，川边之外，自巴尔讬海至扁都口一带，创
    筑边墙城堡，于青海、巴尔虎、盐池等处，设副将以下各官，于大通河南北，设参
    将以下各官。以西陲重要，全省马步战守兵凡五万七千馀人，关外换防兵凡九千馀
    人，兵额独多于他省。三年，以布隆吉尔为安西镇，设总兵等官，额兵五千人。因
    庄浪西之仙米寺地方，山深林密，设守备等官，移凉州高古城额兵驻守。五年，于
    大通镇设马步兵二千人，以白塔川、侧尔吐二处逼近边境，各设兵八百人。以插汉
    地方辽阔，设宝丰、新渠二县，设文武各官，并增戍兵，控制贺兰山一带。八年，
    岳锺琪于吐鲁番通伊犁之要路，严设卡伦，巴尔库库等处，多驻防兵，阔舍图地方，
    为南北二山锁合处，屯驻重兵，分防南北山口。十一年，因西路之布隆吉尔，北连
    哈密，西接沙州，为关外重地，乃建筑城垣，屯兵防守。

        乾隆四十九年，福康安、阿桂筹备边防，自兰州迤东至泾州一千馀里，北达边
    城，外则番族环居，内则回民错处，墩戍寥落，乃择要增设营戍，凡将弁二十三人，
    兵丁二千人。嗣又增兵三千人，北路靖远，南路秦、阶，大河东西各处，互为捍卫。

        道光二年，以察罕诺门汗投诚，其所辖二十族，分为左右二翼，视蒙古例，每
    翼统以专员，严稽关卡，以孤河北野番之势。三年，因青海蒙古向未有受事盟长，
    乃就青海二十旗内，设正副盟长各一人，随同官兵习武，以防番众渡河。十一年，
    杨遇春于察罕讬洛地方，增设蒙古兵，分作二班，布守各卡，以佐官兵。二十三年，
    富尼扬阿于将军台、会亭子二处，各建城垣，防御西番。二十六年，布彦泰以番贼
    扰边，规复防河旧制，增兵千人，分布沿河渡口。又哈喇库图尔营所属之南山根，
    及南川营所属之青石坡二处，为野番出入总路，各以汛兵驻守。永安营、红崖营、
    永昌协所属之扁都口、石灰关各要口三十八处，均拨兵巡守，自数十人至百馀人不
    等。沿边小口，各备坑堑，以遏贼骑。时番贼恃其枪马便利，频年窜扰，亦斯门沁
    地方，为番骑来往要区，募猎户千人编为一军，供远探近防之用。旋以亦斯门沁设
    兵，仅可防甘、凉二州之扁都口等隘二十七处，兵力尚嫌不足，复于沙金城设兵千
    人，以防凉州所属之一颗树等三十处隘口，于野牛沟设兵千人，以防甘州所属之大
    磁窑等十八处隘口。提镇大员，复督率沿边将弁，先事预防。

        自粤寇披猖，回匪乘之，玉关、雪岭间，骚然不靖。咸丰元年，以番贼复出，
    令琦善等拨兵设卡，严密巡防。二年，令舒兴阿等督率边卡文武，修濠垒，增马探，
    各营定期会哨，分途堵截。四年，因西宁一带，番族窥伺，增募猎户三千人，分防
    隘口。八年，以青海迤西戈壁，给番民暂居，令西宁总兵、道员，定立界址。九年，
    令甘肃省疆臣督办团练事宜。

        同治十年，豫师等于甘、凉各处边隘，自平番至威远各口，及巴燕戎格山后与
    西宁番地通连者，一律加意严防。张曜因甘肃之金塔一带，边墙损坏，平番之裴家
    营，古浪之大靖、土门，甘、凉之南山各口，时有土番窜扰，分遣员弁侦探防堵。
    十一年，左宗棠于河州迤西之西南北三面，毗连番界，及槐树关、老鸦关、土门关
    三隘口，与抱罕羌人接境之处，以归化之番众僧俗四千人，马四千馀匹，防守各关。
    是时，平定关、陇，皆客军之力，数万额兵，几同虚设。左宗棠惩前毖后，乃减兵
    加饷，缮器械，简军实，以重边防。惟新设之灵武、化平、硝海三营兵数无多，逼
    近蒙、番之永昌、庄浪、松山三营，仍循旧额云。

        四川西连卫、藏，北接青海，南尽蛮夷。自雍正、乾隆间，青海、大小金川次
    第绥定，沿边之防，以打箭炉为尤重。

        康熙三十九年，移化林营于打箭炉，以防炉番。

        雍正元年，年羹尧于川、陕各处边隘，择要增兵。一为中渡河口，乃通西藏要
    路，修筑土城，以守备移驻。一为保县，在大河之南，乃土番出没之所，一为越巂，
    地多蛮倮，一为松潘外之阿树，及黄胜冈、察木多，均拨兵驻守，设游击、千总等
    官。二年，青海荡平，于边外单葛耳斯地方，设参将等官。暗门、拉科、恆铃子三
    处，设守备等官。河州保安堡，设游击等官。打箭炉外之木雅吉达、鸦龙江中渡、
    里塘、巴塘、鄂洛五处，设总兵、副将等官，率兵驻守。六年，岳锺琪因河东西苗
    民改土归流以后，建昌遂为沿边重镇，乃于柏香坪、冕山、宁番、宁越、盐井、波
    沙、托木、热水等处，增设将备营汛，合原有之弁兵，咸隶于建昌镇标。十年，黄
    廷桂以建昌之竹核，及凉山西南之鱼红地方，当诸蛮出入门户，谷堆、格落二处，
    大赤口、小河坝、勒必铁、阿都四处，皆系边要，乃于竹核设将备兵丁共三千人，
    阿都设兵千人。

        乾隆十七年，岳锺琪因番众投诚，以威茂副将移驻杂谷脑，设兵千二百人，西
    南境与梭卓接壤之处，均设汛驻兵。四十一年，金川平定，于雅州建城，命提督移
    驻，增兵六千五百人，分守沿边。四十四年，设懋功、绥靖、崇化、抚边、庆宁五
    营，制同内地，隶松潘镇总兵，以控番徼。四十五年，特成额因川边外之察木多，
    曾设游击等弁兵，控制西藏。今藏事敉平，乃抽拨营兵，移防江卡，增筑碉房，并
    于三暗巴一带，设守备等官。

        道光十三年，以副将率兵二千人，驻大树堡，濬濠建碉，兼防河道。以松潘屯
    千九百人，归并峨边。十九年，因川边防兵仅四千馀人，不敷防守，于马边、雷波、
    越■、峨边、屏山各县增兵二千人，增练兵千六百人，改营制，修碉堡，★饬镇
    道各员，于秋冬分巡边界。寻以马边等，夷匪不靖，命大臣齐慎亲往筹防。

        同治十二年，因峨边蛮族投诚，择充千、百户等职，编制夷兵，建修碉堡。

        光绪二十三年，鹿传霖以三瞻地接里塘，为入藏北界，拟设定瞻直隶，而移
    建昌道于打箭炉，仿金川五屯之制，设立屯官及将弁汛兵，并接展电线至前藏。其
    事议而未行。三十三年，部臣议裁★边防军，赵尔丰以川边原有巡防五营，已属不
    敷调遣，遂定议缓裁。

        宣统初年，赵尔巽以打箭炉外所有改土归流属地，拟悉隶于边务大臣，★增设
    官吏，宽筹经费，协济兵食，以固边圉。三年，赵尔丰收回三瞻，土司之梗化者，
    遂自请归流云。

        云南沿边，环接外夷，南境之蒙自，当越南国，西南境之腾越，当缅甸国，尤
    为南维锁钥。腾越界连野番，旧设八关九隘，以土练驻防。缅甸国入贡之道，向由
    虎踞关入，经孟卯、陇川等处，以达南甸，设南营都司以备之。自外海轮舶南来，
    直抵新街，商贾咸趋北道，由腾城西南行，经南甸、千崖、盏达三宣抚司，历四程
    而至蛮允，过此即野人境。其间有三路。下为河边路，中为石梯路，上为炎山路。
    下路较近，上路则柴草咸便，行四日至蛮暮，入缅甸界。舟行一日，可达新街。又
    印度东境之野山，系珞瑜番族，英吉利人由印度侵入，辟地种茶桑，其地可通孟养
    而达腾越，边外强邻野俗，错处可虞。明代旧置铜壁、巨石、万仞诸关，以固边圉。
    水道则海珀江自千崖以下，水势渐宽，与大金沙江合流，元代征缅甸，以舟师制胜，
    取建瓴之势也。其永昌、顺宁、大理三府，及蒙化一，楚雄府之姚州，皆迤西边
    界，山深箐密，汉、夷杂处。清初原设永顺镇总兵，迨改镇为协，仅于永昌城驻兵，
    沿边一带，有鞭长莫及之虞。

        雍正二年，青海平定，于鸦龙江各处，设副将等官，宗鄱地方，当云南孔道，
    设参将等官，以靖边服。三年，因威远大山为苗、倮盘踞之所，乃于普茶山各处，
    设参将等官，兵丁千二百人，并于九龙江口设立防汛。四年，以四川阿墩子地方当
    中甸门户，移其防汛归云南省管辖，与里塘、打箭炉相为犄角。五年，以中甸延袤
    千里，为滇省西南籓篱，维西乃通西藏要隘，增设参将营于中甸，守备营于维西。
    六年，因乌蒙、镇雄二处地方辽阔，于乌蒙设总兵等官，镇雄设参将等官，分隘驻
    防。所有旧设之贵州威宁营，云南镇雄营、东川营咸隶乌蒙镇总兵调遣，建筑城垣。
    旋增兵千五百人，设寻甸州参将等官。七年，设普洱府及普洱镇将，标兵三千二百
    人，分防各路。

        乾隆三十二年，以木邦为通缅甸要路，并九龙江、陇川、黑山门各隘，咸以兵
    驻守。四十三年，李侍尧因永昌、普洱等府，向以镇、协标千五百人，在三台山、
    龙江一带驻营防缅，冬去春回，颇形烦累。云南省控制全边，重在腾越。其南甸之
    东南为杉木笼，距虎踞关百馀里，当腾越左臂。南甸之西南为千崖，距铜壁、万仞、
    神护、巨石诸关，均一二百里，实为各路咽喉。乃于杉木笼、千崖二处各增将弁营
    汛。龙陵地方，道通木邦，原驻兵千五百人，其南三台山尤为扼要，亦增设弁兵。
    以顺宁一路旧有之额兵，分驻缅宁，与永顺右营协同防守。总督、提、镇大员，每
    年酌赴腾越边外巡阅一周，以期严密。

        嘉庆十七年，以云南边外野夷倮匪肆扰，而缅宁、腾越各隘，皆瘴疠之地，难
    驻官兵，复设土练兵一千六百人，以八百人驻守缅宁之丙野山梁等处，八百人驻守
    腾越之蛮章山等处，省官兵征调之劳。

        道光间，林则徐于迤西移改协、营，增设弁兵。其扼要之处，为永平县、永昌
    府龙街汛、永定汛、漾濞汛、姚关汛等，凡二十一汛，咸增兵驻防，而澜沧江桥尤
    为扼险。顺宁府毗连夷地，以龙陵协与顺宁参将对调。缅宁、锡腊、右甸、阿鲁、
    史塘等处防军，或分汛多而存城少，或分汛少而存城多，地之夷险与兵之多少不均，
    咸酌量增调。大理府原驻提督，而上下二关，及太和县城、弥渡、红岩、赵州等处，
    尚属空虚，均增兵填防。姚州、蒙化二处，亦改汛增兵。

        同治间，云南平定，岑毓英因迤西丽江府城地处极边，界连西藏，丽江、剑川
    交界之喇鸡鸣地方，系江边要隘，江外即野人境，向未设兵。乃以丽鹤镇都司移驻
    丽江府，剑川营都司移驻喇鸡鸣。此外楚雄府属之八哨地方三、四百里间，倮夷杂
    居，亦系要地，令楚雄协副将设汛驻兵。十三年，以昭通标兵之半，赴金沙江外驻
    守。

        光绪七年，刘长佑因剑川城地当孔道，为迤西要区，以喇井营移驻剑川。喇井
    亦澜沧江要地，以吉尾汛移驻，互相会哨。十一年，岑毓英因滇省入越南之路，以
    白马关为要，法兰西人通商之路，以蒙自县为冲，沿边千里，处处错壤，留防之兵
    一万六千人，编为三十营，以白马关隶开化镇总兵，蒙自隶临元镇总兵，每年瘴消
    之际，亲赴边陲，简阅营伍。个旧锡厂，规制宏大，厂丁数万人，汉、夷杂处，且
    通三猛、蛮耗各路，乃增设同知一员，移临元之都司营兵驻防个旧，调原驻开化游
    击移守白马关，以右营都司分防古林，移右营守备驻长冈岭，以临元游击驻蒙自县，
    右营都司分防水田，右营守备分防嵩田，为因地制宜之计。自云南入缅甸，共有六
    途，以蛮允一途为捷径，沿边由西而南而东，皆野人山寨，布列于九隘之外，兵团
    守望，时虞不足。乃调关外劲旅二千馀人，与原有防军及乡团、土司，协力警备。
    十四年，岑毓英以边境倮黑夷匪，频年滋事，分别剿抚。倮黑所屯踞之地，分上下
    改心，在澜沧江畔，界接土司，其东西大路，与缅甸逼处，为顺宁、普洱两府屏蔽，
    其下改心地方，尤为扼要。乃增设镇边抚夷，择地建筑城垣，并设参将等官，驻
    防兵丁一千一百五十八人。二十二年，鹿传霖以维西协所属阿墩子汛地，界接川边
    之巴塘，左临澜沧江，右挹金沙江，地势至要，英缅铁路所经，相距渐近，仅四、
    五日程。乃协商四川疆臣，酌设重镇，并于川、滇交界处，两省各设文武员弁，协
    力防边。云南自英据缅甸，法夺越南，防守两难。光绪之季，西南腾越、临安两路，
    创设团练，稍资捍卫。而饷绌兵单，边防渐弛矣。

        广东边防，海重于陆。同治十三年，越南不靖，督臣瑞麟虑其越界，以防勇二
    千人扼守钦州。光绪八年，曾国荃因钦州之东兴街，地接越南，拨劲兵二营驻守，
    续拨老勇三营助之。十年，法兰西侵夺越南，彭玉麟督办粤防，以钦州与廉州并重，
    增调营勇赴钦、廉，恐地广兵单，以团练协守。至省内防务，则有三江口之排瑶，
    琼、崖之黎匪，时或出巢滋事。排瑶山境四百馀里，康熙四十一年，于瑶境適中之
    三江口，设立寨城，置副将等官，兵丁千馀人。道光十二年，增三江口戍兵二千人，
    建筑碉台，以控制悍瑶。光绪十三年，张之洞剿平琼州黎匪，山路开通，收抚黎众
    十万人，定抚黎章程十二条。粤省负山带海，西来欧舶，首及粤洋，陆路仅钦、廉
    一路当敌，防戍较易于海疆也。

        广西南边，绵亘千馀里，原设隘所百有九处，分卡六十六处，与越南之谅山、
    高平、宣光等处接壤。丛山密箐中，小径咸通。镇南关至龙州一路，地较宽平，为
    中越商旅通衢，东出太平、南宁，西出归顺、镇安之总汇。自龙州以东，下水直达
    梧、浔，有建瓴之势。历朝南籓向化，自清初至道光、咸丰间，惟于龙凭营所辖水
    陆各隘口，以戍兵及沿边土司协力防守。

        同治十一年，令冯子材等就戍所之镇拣选各营，分布各隘，是为防军守边之始。
    迨法、越战事起，边氛日亟，征调频烦，兵无久驻之地。

        光绪十二年，中、法款议既成，两广总督张之洞以镇南一关，钤辖中外，固属
    极冲之地，即镇南关之中后左右各路，亦须分兵设防。关以内之关南隘及凭祥土州
    为中路。自关以东，明江辖之由隘，宁明州辖之罗隘，思陵土州辖之爱店隘，上
    思州辖之百仑隘、剥机隘为东路。自关以西，龙州辖之平西关、水口关，下冻土
    州辖之布局隘、梗花隘，归顺州辖之频峒隘、龙邦隘，镇安辖之猛峒隘、剥淰隘、
    百怀大隘等为西路。以上各隘，咸增兵屯守。以十二营防镇南关中路，以四营防东
    路，六营防西路。其道路宽者，筑台置砲；路窄者，设卡浚濠；甚僻者，则掘断径
    路，禁阻往来。豫造地营。无事则操练，有警则徵调赴援。广西提督由柳州移驻龙
    州，以控制边夷。而边境过长，贵能扼要。关前隘为谅山来路，罗隘为间道所通，
    归顺之龙邦隘，镇安之那坡隘，分扼牧马、保乐夷寇来路，由隘当文渊之冲，即龙
    州后路，下冻土州通镇边声息，令驻边各将领，宜加严防。旋督臣张之洞以沿边之
    新太协、上思营、镇安协各营兵，或改勇补兵，或裁兵留勇，各就所宜，即分防之
    举，为并省之谋。十三年，复移驻镇、道各员，以资分任。

        二十三年，谭锺麟因边境迤长凡千七百里，仅恃营汛，终嫌单薄，乃扼要建筑
    砲台。原有防军二十营，以分防见少，每营止能抽拨二棚驻守砲台。二十六年，苏
    元春因南、太、泗、镇及上思、归顺四府二州，皆为边地，勇丁数仅万人，凡三
    关百隘，沿边砲台，皆须防守。乃以新募调赴江南之五营，并抽调边军五营，合成
    十营，为剿办沿边游勇土匪之用。三十年，柯逢时令各州县增募勇丁八千馀人，给
    以毛瑟后膛枪，以佐防军，并令各属劝民间多筑碉堡，藉御外侮。

        三十一年，李经羲以广西沿边，全恃防军，近年边防大军，专驻龙州训练，而
    南、太、镇等郡，以迄滇边，无复边营踪迹，客军又撤回过半，乃酌增防营，募土
    著亲兵，就地防御。盖广西制兵，旧额六万二千馀人，自同治四年以后，屡加裁汰，
    由制兵而趋重防军。法、越事起，于边地防军，尤为注重。至光绪季年，改练新军，
    非复防营规制矣。

        蒙古以瀚海为界画，其部落之大类有四：曰漠南内蒙古，曰漠北外蒙古，曰漠
    西厄鲁特蒙古，曰青海蒙古。清初，漠南蒙古臣服最先。至康熙初年，而漠北喀尔
    喀三部内款。及亲征准噶尔，而青海诸部来庭。惟漠西厄鲁特部，至乾隆间始征定
    焉。漠北外四盟蒙古，康熙间初定，增为五十五旗。雍正间，增三音诺颜部，共前
    三部为四部。乾隆中，增至八十二旗。其会盟分四路：土谢图汗为中路，车臣汗为
    东路，札萨克图汗为西路，三音诺颜为北路。乾隆间，筑城于乌里雅苏台及科布多
    二处以镇抚之。其统率蒙兵之制，内札萨克之兵，统于盟长。外札萨克之兵，统于
    定边左副将军。杜尔伯特及新土耳扈特、和硕特之兵，统于科布多办事大臣。土耳
    扈特之兵统于伊犁将军。青海各部落之兵，统于西宁办事大臣。雍正间，西陲未靖，
    阿尔泰及河套以北，迤西直达巴里坤，平原沙碛，数千里间，无险可扼。乃于四台
    至三十五台，每台选精兵驻守，互为声援。于乌里雅苏台城外山颠扼要处，复各建
    砲台，屯重兵于特斯台锡里。旋增设卡路八处于盐口、戈壁二口，遣兵更番巡探，
    以期严密。其时防在西徼，而北鄙无惊。自乾隆间荡平准部，而卫拉特来归，内外
    各盟长，从征回、准，屡奏边勋，新旧土耳扈特，同膺茅土，北境俄罗斯亦方辑睦，
    阴山、瀚海间，百有馀年无事矣。

        迨咸丰、同治间，中原多故，蒙边亦多不靖。同治四年，增热河马队三百人。
    五年，以包头镇为绥远要区，原有防兵，积年疲乏，调吉林马队协同驻守。六年，
    李云麟以三音诺颜蒙兵专防乌城，而招募奇古民勇驻八里冈，与科布多、塔尔巴哈
    台二城蒙兵为犄角。八年，以布伦讬海各领队大臣所有旗兵，改隶科布多大臣，分
    防热河等处。令乌梁海总管，自卜果苏克霸至沙宾达巴哈与俄罗斯接界处，新立鄂
    博界牌八处，严密巡察。徙厄鲁特僧众于阿尔泰山，徙俗众于青格里河。九年，调
    大同、宣化练军二千人驻防库伦，修复推河以北至乌城十五台站，并牧马三千匹，
    热河增练洋枪队三百人，以固库伦西路之防。十年，以济斯洪果尔台站为察哈尔及
    归化、绥远运粮要区，拨兵驻守。令蒙古各台，自张家口至八台，以察哈尔都统管
    理。自九台至科布多，及库伦、归化二路，以各盟长管理。每台增设驼马百五十匹，
    凡军械粮食，接护转运，以利军行。十一年，改建乌里雅苏台石城，并整顿沿边台
    务。库伦西接俄疆，向未设兵，乃于图、车两盟蒙兵内，轮派四百人，分驻库伦四
    境。十二年，调察哈尔马队协防乌里雅苏台。旋以军台四十四站，地势绵长，分防
    散漫。乃分为四路，于中二路择要驻营，调绥远城马队移防哈尔尼敦，以原有之兵
    守塞尔乌苏。

        至光绪间，新疆大定，西顾无虞，而北境俄患渐偪。光绪六年，调宣化练军、
    直隶步队赴库伦防俄。七年，因乌城三面邻俄，边防重要，而原有防军，技艺生疏，
    乌城共驻蒙古练军及黑龙江、察哈尔马队二千五百人，由京营派教习前往教练，俾
    成劲旅。十八年，李鸿章以热河东境山谷丛杂，毗连奉天，拨直隶练军马步队各一
    营择要驻防。二十四年，以热河、察哈尔为蒙边要地，令各都统等选练兵丁，整备
    军实。三十二年，以热河马步队三营改编为常备军，其兵额均次第补足。时内外蒙
    古兵日益孱弱，俄人遂骎骎阑入，乌梁海以南受其牢笼，喀鲁伦河以东恣其垦牧，
    鄂博、卡伦遂同虚设矣。

        直隶沿蒙边防务，雍正九年，令直隶疆臣修治边墙，其古北、宣化、大同三处，
    咸募兵增防。自独石口以西，至杀虎口一带要隘，亦酌增弁兵。十年，于独石口改
    设副将以下各官，增额兵八百人，边墙冲要处，增设鹿栅木栅，以备堵御。自清初
    至乾隆、嘉庆朝，蒙边绥辑。咸、同之间，西陲用兵，蒙匪亦渐滋事。同治四年，
    以直隶北境沿边关口五十馀处，兵数甚单，调拨京师火器营、威远队、提标马步队，
    分驻喜峰口、铁门关、灤阳、洒河桥、遵化、罗文峪迤北迤西等处。光绪七年，李
    鸿章以北边多伦地兼蒙旗，仅有新旧防军七百馀人，不敷分布，增调宣化练军马
    队一营分段梭巡。十八年，以直隶防军五营驻古北口。十九年，李鸿章因古北口防
    营调回内地，而热河地广兵单，乃别练马队三哨，与原有之朝阳马队一营、围场马
    队百人，互为援应。直隶边务，重在海疆，东之山海关，为辽、沈门户，南之天津、
    大沽，为京师屏蔽。其北境惟缉捕蒙匪，无事重兵屯戍也。

        山西边界之归化、绥远、包头镇，控扼草地，毗连大青山，南抵杀虎口，西逾
    缠金，东接得胜口，与蒙古、回部错壤。咸丰军兴以后，官兵四出征讨，边备空虚，
    寇盗乘机窃发。同治六年，左宗棠督师秦、晋，以山西省弁兵团勇均不可恃，乃分
    拨营勇，驻守黄河西南两岸，别募三千人，赴禹门、保德间防守，并造砲船四十艘，
    酌配水师，驻垣曲、三门一带。军事定后，防军旋撤。光绪间，曾国荃调拨湘军，
    择要屯守，而兵数仅一千二百人。九年，张之洞以雁门关为晋边要口，止有练军千
    人，令各营以次抽练，以固边防。十年，增练大同、太原二镇马步营。卫荣光增练
    马队五旗，以三旗驻口外，二旗驻口内，以佐湘军之不逮。由山西省迤西，为陕西
    之北境，惟榆林、神木一隅，地接蒙疆，而障以长城，环以河套，民情驯朴，防务
    更简于燕、晋也。

        新疆为西域三十六国故壤，历代筹边列戍，近在玉门，远亦仅龙堆而外。自乾
    隆年准部平，道光朝回疆定，至光绪间，再定天山，开省治于迪化城，设五府三十
    六县。而俄罗斯边境由北而西，绵延错亘。自夺取霍罕三部后，伊犁及南路喀什噶
    尔皆与俄属相接。全境中界天山，分南北二路。北路为准噶尔部落，西北以伊犁为
    重镇，乌鲁木齐当往来孔道，塔尔巴哈台为北境屏籓。南路悉回族所居，乌什当適
    中之地。叶尔羌、喀什噶尔雄冠诸城。英吉萨尔西达外籓。

        乾隆十八年，以准噶尔逼处边境，哈密及西藏北路虽已设防，而选将备，具驼
    马，简军实，勘水草，储粮饷，修城垣，诸端待理。命疆吏先事筹备，次第施行。
    哈密已驻重兵，而防所全恃卡伦。天山冰雪严寒，加意抚循士卒。南路各城，以满
    洲营、绿旗营协同防守。和阗、库车、辟展诸城，则但设绿旗营兵。其卡伦台站，
    自哈密西至辟展，北至巴里坤，自辟展西至库车，北至乌鲁木齐，自库车西至乌什，
    又西至叶尔羌，又西至喀什噶尔，其南至和阗，视卡伦之大小，定戍兵之多寡。各
    台站设驼马车辆毋缺，前行阻水，则造舟以济之。二十四年，戡定准部，北路重地，
    咸分兵设防，山川隘口，悉置卡伦台站。各卡伦设索伦、锡伯、厄鲁特兵丁自十名
    至三十馀名有差。各台站设满洲、绿旗、察哈尔兵丁各十五名。南路各城设办事大
    臣。其理事回官阿奇木伯克以下，各有所司，分统回兵，隶驻防大臣调遣。二十六
    年，设伊犁马步兵二千五百人。二十七年，设伊犁将军及参赞领队大臣。三十一年，
    设乌鲁木齐办事大臣。

        嘉庆二年，于惠远城之北关，增调戍兵。

        道光六年，以新疆防军已增至万馀人，令疆吏调兵四千人赴回疆，二千人赴阿
    克苏，协力防堵。又因喀什噶尔防兵较少，于城北要隘增兵三营，城南增兵二营。
    八年，分遣喀什噶尔防兵四千三百人防守各路，选精壮二千人分十班教练。那彦成
    因阿克苏为南路要地，增兵千人，合原有防兵凡二千馀人，以控制南北二路。其冰
    岭一路，北通伊犁西南卡伦，外通乌什之捷径，一律封禁。喀什噶尔、叶尔羌、英
    吉萨尔各卡伦，向仅驻兵十馀名，乃于各卡伦適中处，凡通霍罕、巴达克山、克什
    米尔外夷之路，增筑土堡，以都司等官率兵驻守，兵数自数十人至二百人不等。九
    年，于喀什噶尔边界增卡伦八处。十一年，回疆大定，命参赞大臣驻叶尔羌，总理
    八城回务，节制巴里坤、伊犁两路满、汉兵一万四千馀人，分防各路。喀什噶尔之
    八卡伦，道通霍罕，筑土堡三座，增建兵房。叶尔羌所属卡伦，通克什米尔外夷要
    隘，英吉萨尔通布鲁特要隘，各修土堡驻兵。于乌克苏、乌什二处，各驻八旗兵一
    千三百人。于喀什噶尔驻绿营兵三千人，为前锋，兼守边卡。英吉萨尔驻马队五百
    人，绿营兵千人，为前后二城中权接应之师。巴尔楚克绿营兵三千人，筑堡屯守。
    和阗增足防兵五百人。所馀满、汉兵六千馀人，悉数驻叶尔羌，隶参赞大臣统辖，
    遇警援剿。其喀什噶尔、叶尔羌旧额回兵，仍挑补训练，以替防兵。十四年，以索
    伦、锡伯、察哈尔、额鲁特四处营兵，守卫伊犁沿边大小卡伦七十馀座，按期会哨，
    统兵将领，不得轻出邀功。

        咸丰二年，廷臣会议，以新疆南北路驻兵益多，数逾三万，频年由内地换防，
    殊苦烦费，乃于伊犁等处绿营兵内调拨换班，其不足者，就地募之。

        咸、同间，中原用兵，关外南北各城，边氛四起。同治二年，调察哈尔蒙兵，
    悉数由科布多赴乌鲁木齐屯守。五年，调乌里雅苏台蒙兵六千人赴伊犁。九年，调
    黑龙江兵二千人，察哈尔兵千人，马队二百馀人，驰赴乌城，并令喀尔喀各盟长，
    随时整顿蒙兵。十年，在乌梁海一带，安设台站，迤西亦一律设台，直抵塔尔巴哈
    台。十一年，因库尔喀喇乌苏等处，为晶河要地，招募勇丁，协同马队防守。调宣
    化、古北口营兵，分赴乌城。十二年，调大同、宣化兵千人，赴防塔尔巴哈台。十
    三年，以塔城为西路防务扼要之区，调伊犁迤北之察哈尔兵二千人，及蒙古兵益之。
    寻命左宗棠由关、陇西征，天山内外，次第戡平，而俄罗斯亦归我伊犁。

        光绪三年，左宗棠于伊犁增筑砲台，多驻劲旅。刘锦棠就关外营勇之精壮者，
    编为制兵，改行饷为坐粮，参用屯田之法，以足军实。张曜更定新疆营制三事：一、
    增骑兵，佐步兵之不逮；一、重火器，减养兵之费，为购器之资；一、设游击之师，
    驻南北路之间，预防俄患。六年，恭鏜因乌鲁木齐之巩宁城，接壤精河，旁达乌城
    间道，而旧城已圮，乃于迪化城外高原，别建新城，以驻防兵，而资控扼。十二年，
    刘锦棠以巴里坤满营归并古城，伊犁共驻马步防军二十八营，酌裁新募之勇，编留
    精壮，为马队九旗，步队十三旗，自伊犁至大河沿及精河以东，分路驻防。十四年，
    额尔庆额因塔尔巴哈台驻防汉队，久役思归，就甘肃额兵，及察哈尔部内，选二千
    六百人调防。十五年，复于塔城增募防兵，凡步队三营，马队四旗，弁勇二千人。
    十六年，以伊犁满洲营，经兵乱后，额数久虚，酌量挑补，定为二千人，再挑留锡
    伯、新满洲千人，以备不足。伊犁汉队改立标营，凡步队一营，马队二营，格林砲
    队一哨。惠远城北关设砲队一哨，定远城设马队三旗。十七年，杨昌濬因塔城境内，
    汉、蒙、回、哈杂居，东接乌梁海，西接伊犁，地既险要，路复分歧，共增将弁三
    十一员，步队三旗，马队四旗，以备巡防弹压。十九年，以总兵官驻防绥定，统汉
    队三千人，策应四境，若广仁城、果子沟、三台、瞻德城、三道河、霍尔果斯、拱
    宸城、宁远城，以马步砲队分防。三十一年，潘效苏因新疆兵费过重，改练土著，
    遣散客军。回缠民性各殊，以二三成攙入汉军训练，汉军则各营旗皆减为哨，节饷
    防边，始能兼顾。

        宣统二年，札拉丰阿因塔尔巴哈台屏蔽西北，以原有马步砲队，及左右旗蒙、
    满队，悉改新式操法。时中朝方议减饷裁兵，未遑远略。俄罗斯正经营东陲，遂暂
    安无事云。

        西藏初设驻藏大臣，而番众仍统属于喇嘛。当崇德七年，达赖、班禅与厄鲁特
    同时入贡。顺治、康熙间，朝请不绝。康熙之季，准噶尔侵藏，由西宁进兵平之。

        雍正五年，弭噶隆之争，以颇罗鼐有定乱功，进封郡王。十年，留云南兵于察
    木多，以防番众。

        乾隆十五年，除颇罗鼐王爵，始设驻藏大臣，与达赖、班禅参互制之。其西南
    之廓尔喀，时窥藏境，中朝以兵力佐之，收复巴勒布所侵占藏地，增设塘汛守兵十
    三处，以寨落之多寡为衡，前藏增唐古特兵八百人，后藏增四百人。五十四年，始
    于前后藏各设番兵千人。其通内地之定日、江孜二处要隘，各设番兵五百人，就近
    选补。设戴琫三人，以二人驻后藏，一人驻定日。增江孜戴琫一人。前藏番兵隶驻
    防游击，后藏番兵隶驻防都司。令四川督臣以头等将备为驻藏之选，统以大臣。其
    驻藏之兵，令驻藏大臣亲为校阅。嗣因定日、江孜为各部落来藏必经之路，各增防
    汛，设守备等官。打箭炉之外，择地设游击等官。五十八年，和琳等会勘后藏边界
    及鄂博情形，江孜番、汉兵已敷防守，惟定日地方辽阔，为聂拉木、宗喀、绒辖三
    处总汇之区，其捷径如辖尔多、古利噶等处，均为要隘，增设番兵，统以戴琫，修
    寨落以备栖止，立鄂博以守界画。

        道光二年，惩治聂拉木、绒辖各营官私释喇嘛之罪，别遣番兵补营兵之额。二
    十一年，令番兵习弓矢者，改习鸟枪。二十二年，令后藏大臣督率将弁教练堆葛尔
    本挖金番民武技。

        咸丰五年，以廓尔喀不靖，驻防兵单，令喇嘛等联络防范，调前藏僧俗土兵二
    千人赴策垫地方防范。

        同治四年，驻藏大臣满庆等，调派土兵及统兵番员防备披楞。八年，因披楞侵
    占哲孟雄，与唐古特相持，令恩麟等整顿后藏番、汉营伍。十一年，命德泰赴藏，
    校阅江孜、定日后藏三汛防营，以固哲孟雄及聂拉木门户。

        光绪二十四年，驻藏大臣文海因后藏定日地方营伍及靖西设防，驻藏大臣久未
    巡视，乃率兵亲往各处校阅。光绪季年，驻藏大臣联豫仿内地制，设武备学堂，择
    营弁卫队及达木三十九族中之优秀者，习速成科，俟毕业后，先练一营，以开风气。

        宣统二年，联豫因工布平定，以马步砲队工程队分地驻守。旋疏请裁去帮办大
    臣，设左右参赞，分驻前后藏。三年，波密野番滋事，即以工布之兵剿办，并以步
    队择地驻防，为各营后援。

        至川军入藏之举，始于雍正初年，准噶尔窥边，诏以川、陕兵二千人驻防，设
    正副大臣，分驻前后藏。其时云南省军队亦分途入藏。事定，仍撤归原省。历朝镇
    抚藏地，多用汉军、番卒。至光绪三十一年，四川督臣锡良奏调川军出打箭炉，并
    招募土勇为向导，以剿窜回。是年八月，巴塘喇嘛戕害大臣，全藏震动。四川提督
    马维祺、建昌道赵尔丰合兵进克巴塘、里塘，勘平边乱。三十二年，里塘逆番桑披
    复率众倡乱，锡良命赵尔丰等以川军讨平之。其时番僧与北部回民日就衰弱，全藏
    边境，为英吉利、俄罗斯远势所包，藏事遂不可问云。

        苗疆当贵州、湖南之境，叛服靡常，历朝皆剿抚兼施。康熙三十八年，以镇筸
    居苗疆冲要，改沅州镇为镇筸镇，设总兵以下各官，增额兵千人，合原有之兵凡二
    千一百人，以防红苗。雍正九年，复增兵二千人。是年，鄂尔泰因都江与清水江形
    势划分，增设清江镇标，以新设之丹江、台拱等营，及原有之铜仁、镇远等营，咸
    隶清江镇。而以都匀、黎平，并上江、下江各协、营，隶于古州镇总兵。乾隆元年，
    杨名时锐意治苗，以贵州省苗众分生熟二苗，生苗在南，熟苗在北，乃屯驻重兵于
    内地，而择邻苗之要道，增修壁垒，使民有所归，兵有可守，遇苗众出巢滋事，则
    互相援剿，战胜勿事穷追，兼抚熟苗，俾渐知向化。五年，那苏图因永顺所属，紧
    接苗疆，且与湖北省之容美土司、四川省之酉阳土司连界，乃以永顺协标兵改隶镇
    筸镇总兵，联络楚南声势，合力防苗。

        嘉庆初年，戡定苗疆以后，于凤凰、乾州、永绥、古丈坪、保靖各县，沿边
    次第建修屯堡碉台，筑边墙以严界画，筑土堡以资守御，筑哨台以凭了望，碉卡则
    战守咸资，砲台则堵截尤利。设练勇千馀人，屯丁七千人，垦辟屯防田十三万一千
    馀亩，悉以屯兵耕种。其地皆附近碉堡，以便驻守，且节饷糈。历嘉、道两朝，沿
    边宁谧。

        咸丰军兴以后，苗众乘机肆扰。至同治年，席宝田等大举平苗，虽间有剽掠之
    事，以防勇随时剿抚。光绪十二年，谭钧培因苗民驯扰无常，乃仿傅鼐防苗之法，
    增修石碉土堡，由附郭而渐及山林险阻之处，互为守望，以备苗民出入，于旧日之
    苗疆营制，无所变更也。

        沿边墩台、卡伦、鄂博、碉堡，清初于各省边境扼要处，设立墩台营房，有警
    则守兵举烟为号。寇至百人者，挂一席，鸣一砲；至三百人者，挂二席，鸣二砲；
    至五百人者，挂三席，鸣三砲；至千人者，挂五席，鸣五砲；至万人者，挂七席，
    连砲传递。康熙七年，谕各省将领，凡水陆孔道之旁，均设墩台营房，驻宿兵丁，
    传报紧急军机，稽察匪类，护卫行人。乾隆三年，兵部议定汛兵缺少处，按地方★
    僻情形，酌量拨补器械，务令整备，随时察验。有离汛误防者革责，官吏严惩之。

        其军台之制，始于顺治四年，自张家口迤西，黄河迤东，设台三百四十四座，
    台军七百三十二名。自张家口迄山海关迤西，设台四百十七座，台车一千二百五十
    一名。

        蒙古各旗台、卡、鄂博之制，以大漠一望无垠，凡内外札萨克之游牧，各限以
    界，或以鄂博，或以卡伦。盛京、吉林则以柳条边为界，依内兴安岭而设。其内蒙
    古通驿要口凡五道，曰喜峰口、古北口、独石口、张家口、杀虎口，以达于各旗。
    内蒙路近，商旅通行，水草无艰。其外蒙古之驿，则由阿尔泰军台以达于边境各卡
    伦。康熙朝征准噶尔时，设定边左副将军，而外蒙古军台之设，由内而外，其制始
    密。自察哈尔而北，而西北，而又西，迄乌里雅苏台，共置四十八台。康熙三十一
    年，自古北口至乌珠木秦，置台九。自独石口至浩齐忒，置台六。自张家口至四子
    部落，置台五。自张家口至归化城，置台六。自杀虎口至吴喇忒，置台九。自归化
    城至鄂尔多斯，置台八。自喜峰口至扎赖特，置台十六。乾隆三十四年，自喜峰口
    路扎赖特尽处起，置台十四。自古北口路乌珠木秦尽处起，置台六。自杀虎口路吴
    喇忒大路外起，置台七。自张家口路四子部落尽处起，置台十六。喀尔喀则自备邮
    站。其东路首站曰尼尔得尼拖罗海，西路首站曰哈拉尼敦，后路首站曰肯特山。迤
    逦而北，直抵三音诺颜境，其首站曰博罗布尔哈苏。凡汗、王、贝勒过境，警晨夜，
    饲牲畜。商旅出其途，亦资捍卫焉。

        围场卡伦之制，规取高地为之，或于冈，或于阪，或于山川之隙，随宜设置。
    其柳条边境之设立卡伦者，东为崖口，西为济尔哈朗图，北为色堪达巴汉色钦等处，
    又西为库尔图罗海等处，又南为木垒喀喇沁等处，又南而西为珠尔噶岱等处，又南
    为海拉苏台等处，又南而东为巴伦克得依等处。老柳边在外，卡伦在内。其故地在
    周阹之中者，为翁牛特，为哈喇沁，为敖汉，为奈曼，为喀尔喀，左翼等故地咸在
    焉。

        其恰克图及沿边鄂博、卡伦之制，因山河以表鄂博，无山河则表以卡伦。鄂博
    者，华言石堆也。其制有二：以垒为鄂博，以山河为鄂博。蒙古二十五部落，察哈
    尔牧厂八旗各如其境，以鄂博为防。其与俄罗斯接界，中间隙地，蒙古语曰萨布。
    凡萨布皆立鄂博以申画之。恰克图之中、俄边界，凡俄国卡伦、房屋，在鄂尔怀图
    山顶，中国鄂博、卡伦，適中而平分之。如有山河，即横断山河为界。由沙毕纳依
    岭至额尔古讷河岸，向阳为中国，背阴为俄国。盖沿边之地，自黑龙江、库伦、乌
    里雅苏台、科布多四属迤逦而西，凡八十二卡伦。科布多所属极西之卡伦，曰和尼
    迈拉呼。由此渡额尔齐斯河至辉迈拉呼一带卡伦，均与俄罗斯接壤。

        其在黑龙江境内之卡伦，以将军辖之。在蒙古喀尔喀等部落之卡伦，按其游牧
    远近，每卡伦设章京一员，率兵携眷戍守。遇森林丛杂，难立鄂博、卡伦之处，则
    削大树而刊识之。

        自同治七年裁撤科布多境内卡伦以后，各项哈萨克人赴界强据。光绪初年，乃
    于乌克克等处，由沁达盖图乌尔鲁向西南至马尼嘎图勒幹止，与塔尔巴哈台卡伦相
    接，一千数百里之要隘，与俄罗斯接壤者，均设卡伦。所有协理台吉等员，咸复旧
    制。

        其新疆全境之卡伦，分南北二路。北路之塔尔巴哈台，与科布多毗连，以额尔
    齐斯河为界，河东卡伦隶科布多，河西卡伦隶塔尔巴哈台。自辉迈拉呼至塔城，夏
    季设大小卡伦十三处，冬季设卡伦八处。此外皆哈萨克游牧之地。塔城西南一带卡
    伦八处，界连伊犁。卡伦以外，为哈萨克游牧。伊犁东北七百馀里，与塔城接界之
    处，由哈布塔海达阑一带而南，设大小卡伦二十三处。此外亦哈萨克游牧。又西而
    南，至伊犁河北岸，设大小卡伦八处，乃索伦领队大臣专辖。自伊犁河南而西，设
    大小卡伦十六处，乃锡伯领队大臣专辖。卡伦之外，与哈萨克接壤。其锡伯屯牧西
    南，因有回子屯所，每年夏秋设卡伦于达耳达木图，以资巡察。由锡伯卡伦迤西转
    南而东，设大小卡伦十七处，乃厄鲁特领队大臣专辖。西南为布鲁特游牧，西北为
    哈萨克游牧。又厄鲁特游牧东南，界连喀喇沙尔之土尔扈特、和硕特游牧，设大小
    卡伦八处，亦厄鲁特领队大臣专辖。其伊犁城北塔耳奇一带，及伊犁河渡口，设卡
    伦七处，专为哈萨克贸易交通，并稽察逃人而设，乃惠宁领队大臣专辖。此伊犁及
    塔尔巴哈台大小卡伦之方向也。

        其南路自伊犁南经木苏耳达巴罕至回疆乌什城西北一带，设卡伦六处，外通布
    鲁特，乃乌什办事大臣专辖。自乌什而西，经草地及布鲁特游牧地树窝子等处七百
    馀里，直达喀什噶尔城，由城东北而西转南，设卡伦十七处，外通布鲁特，西达霍
    罕安集延，乃喀什噶尔领队大臣专辖。自喀什噶尔东南行二百馀里，至英吉沙尔城，
    由城西北而南，设卡伦十二处，外通布鲁特，西南行千数百里，至巴达克山，乃英
    吉沙尔领队大臣专辖。自英吉沙尔东行三百馀里，至叶尔羌城，由城西南转而东北，
    设卡伦七处，西南一带，外通布鲁特，东北一带，专为稽查逃人，乃叶尔羌办事大
    臣专辖。又东南行七百馀里，至和阗城，城外之东西河，共设卡伦十二处，为稽查
    采玉回民，又札马耳路通阿克苏，专设卡伦一处，均和阗领队大臣专辖。自叶尔羌
    东北行一千四百里，至阿克苏城，其东北路通著勒士斯，专设卡伦一处，稽查喀喇
    沙尔所属之土耳扈特游牧，乃阿克苏办事大臣专辖。又东北行七百馀里，至库车城，
    由城西北而南，设卡伦五处，又东北行八百馀里，至喀喇沙尔城，城之东北设卡伦
    二处，又东北行九百馀里，至吐鲁番城，由城西南而东，设卡伦六处，又东北行一
    千七百馀里，至哈密城，城东北设卡伦四处，均由驻扎各城大臣专辖。此回疆各城
    所属大小卡伦之方向也。

        自咸、同朝回逆鸱张，俄罗斯复乘机蚕食，边堠尽废。迨新疆定后，至光绪五
    年，收回伊犁，与俄罗斯画定边界，规复旧日卡伦之制。卡伦之例有三：其在内者
    曰常设卡伦，在外者曰移设卡伦，最在外者曰添设卡伦。三者惟常设卡伦为永远驻
    守之地。馀皆值气候和暖则外展，寒则内迁，进退盈缩，或千里，或数百里不等，
    沙漠浩荡，漫无定准，皆在常设卡伦之外。自西域乱作，凡移设、添设之卡伦，悉
    为俄人所攘夺。左宗棠平定新疆，乃与俄罗斯重定界约，凡常设卡伦以外，均作为
    瓯脱之地，中、俄边境之民，彼此不居，以免逼处。其常设卡伦，严申旧制，边烽
    少息矣。

        其黔、楚苗疆碉堡之制，始于嘉庆朝征苗之役，傅鼐精练乡兵，遍设碉堡，师
    苗技以制苗，遂平边患。自湖南乾州界之木林坪起，至中营之四路口，筑围墙百数
    十里，以杜窜扰。其险隘处增设屯堡，联以碉卡。凤凰境内，设堡卡碉台八百八
    十七座。永绥境内，设堡卡碉台一百三十二座。乾州境内，设汛碉一百二十一
    处。古丈坪及保县境内，设汛碉六十九处。环苗疆数百里，烽燧相望，声息相闻。
    关墙则沿山涧建之。砲台则择冲要处筑之，哨台则于关墙之隙修之。卡碉屯堡，则
    因地制宜，或品字式，或一字式，或梅花式。其修建之制，关墙则土石兼施，砲台
    则以石砌，而筑土以实中心，哨台亦石砌，环凿枪孔，高峻坚实。碉楼之制亦然。
    关墙以严边界，砲台以备堵截战守，哨台为巡逻了望之用，屯堡为边民聚卫之所，
    卡碉则战守兼资。其防守兵丁，有警则荷戈，无事则秉耒，进攻退守，为持久计，
    以待敌之可胜，遂以底定蛮荒云。

        国学网站独家推出

亦凡公益图书馆(Shuku.net)

下一卷 回目录