                                  志三  天文三

        日月五星恆星黄赤道十二次值宿昏旦中星

        日月五星自古言天之精者，知日月五星为浑象而已。近代西人制大远镜，测得
    诸曜形体及附近小星晕气各种，古今不同，就其著者录焉。

        日之面有小黑形，常运行二十八日满一周。月之面以日光正照显明景，偏照显
    黑景。其面有凹凸，故虽全明之中，亦有淡黑杂景。

        土星之体，彷彿卵形，旧测谓旁有两耳，今测近于赤道星面相逼甚窄，于远赤
    道所宕甚宽。旁有排定小星五点，最近第一星，约行二日弱；第二星行三日弱；第
    三星行四日半强；第四星略大，行十六日；第五星行八十日。俱旋行土星一周。

        木星之面，常有平行暗景，外有小星四点。第一星行一日七十三刻；第二星行
    三日五十三刻；第三星略大，行七日十六刻；第四星行十六日七十二刻。俱旋行木
    星一周。

        火星之面，内有无定黑景。

        金、水星俱借日为光，合朔弦望如月。

        恆星历象考成云：“恆星之名，见于春秋，而四仲中星及斗、牵牛、织女、参、
    昴、箕、毕、大火、农祥、龙尾、鸟帑、元驷、元鼋之属，散见于尚书、易、诗、
    左传、国语。至周礼春官冯相氏掌二十八星之位，而礼记月令、大戴礼夏小正稍具
    诸星见伏之节。盖古者敬天勤民，因时出政，皆以星为纪。秦炬之后，羲和旧术，
    无复可稽，其传者惟史记天官书，而所载简略。后汉张衡云：‘中外之官，常明者
    百有二十四，可名者三百二十，为星二千五百’，而其书不传。至三国时，太史令
    陈卓始列巫咸、甘、石三家所著星图，总二百八十三官，一千四百六十四星。隋丹
    元子作步天歌，叙三垣二十八宿，共一千四百六十七星，为观象之津梁，然尚未有
    各星经纬度数。自唐、宋而后，诸家以仪象考测，始有各星入宿去极度分，视古加
    密。

        “新法算书恆星图表，共星一千二百六十六，分为六等：第一等星一十七，第
    二等星五十七，第三等星一百八十五，第四等星三百八十九，第五等星三百二十三，
    第六等星二百九十五，外无名不入等者四百五十九。康熙壬子年钦天监新修仪象志，
    恆星亦分六等，而其数微异。第一等星一十六，第二等星六十八，第三等星二百零
    八，第四等星五百一十二，第五等星三百四十二，第六等星七百三十二，共计一千
    八百七十八。盖观星者以目之所能辨，因其相近，联缀成象而命之名。其微茫昏暗
    者，多不可考。故各家星官之数，多少不能画一。然列宿及诸大星，则古今中西如
    一辙也。”

        又云：“恆星行即古岁差也，古法俱谓恆星不动，而黄道西移；今谓黄道不动，
    而恆星东行。盖使恆星不动而黄道西移，则恆星之黄道经纬度宜每岁不同，而赤道
    经纬度宜终古不变。今测恆星之黄道经度，每岁东行，而纬度不变。至于赤道经度，
    则逐岁不同，而纬度尤甚。自星纪至鹑首六宫之星，在赤道南者，纬度古多而今渐
    少，在赤道北者反是。自鹑首至星纪六宫之星，在赤道南者，纬度古少而今渐多，
    在赤道北者反是。凡距赤道二十三度半以内之星，在赤道北者，可以过赤道南，在
    赤道南者，亦可以过赤道北，则恆星循黄道东行，而非黄道之西移明矣。新法算书
    载西人第谷以前，或云恆星百年而东行一度，或云七十馀年而东行一度，或云六十
    馀年而东行一度，随时修改，讫无定数，与古人屡改岁差相同。迨至第谷，方定恆
    星每岁东行五十一秒，约七十年有馀而行一度，而元郭守敬所定岁差之数亦为近之。
    至今一百四十馀年，验之于天，虽无差忒，但星行微渺，必历多年，其差乃见。然
    则第谷所定之数，亦未可泥为定率，惟随时测验，依天行以推其数可也。”

        仪象考成云：“康熙十三年，监臣南怀仁修仪象志，星名与古同者，总二百五
    十九座，一千一百二十九星，比步天歌少二十四座，三百三十五星。又于有名常数
    之外，增五百九十七星。又多近南极星二十三座，一百五十星。近年以来，累加测
    验，星官度数，仪象志尚多未合。又星之次第多不序顺，亦宜釐正。于是逐星测量，
    推其度数，观其形象，序其次第，著之于图。计三垣二十八宿，星名与古同者，总
    二百七十七座，一千三百一十九星，比仪象志多十八座，一百九十星，与步天歌为
    近。其尤与古合者，二十八宿次舍，自古皆觜宿在前，参宿在后，其以何星作距，
    古无明文。唐书云：‘古以参右肩为距’，失之太远。文献通考载宋两朝天文志云：
    ‘觜三星，距西南星；参十星，距中星西一星。’西法，觜宿距中上星，参宿亦距
    中西一星。今按觜宿中上星在西南星前仅六分馀，而西南星小，中上星大，则以中
    上星作距可也。若参宿以中西一星作距星，则觜宿之黄道度已在参宿后一度馀，即
    赤道度亦在参宿后三十一分馀。今依次顺序，以参宿中三星之东一星作距星，则觜
    宿黄道度恆在参前一度弱，与觜前参后之序合。其馀诸座之星，皆以次顺序，无凌
    躐颠倒之弊。又于有名常数之外，增一千六百一十四星。近某座者即名某座增星，
    依次分註方位，以备稽考。其近南极星二十三座，一百五十星，中国所不见，仍依
    西测之旧。共计恆星三百座，三千八十三星。”

        黄赤道十二次值宿古者分十二次即节气，故冬至为丑中，春分为戌中，夏至为
    未中，秋分为辰中。后人则以中气，而冬至在星纪之初。古不知列宿循黄道东行，
    且不见有岁差，即以所在星象名其次，故奎、娄为降娄，房、心、尾为大火，后人
    悉仍其名，而星象之更则不论。积数千年，将所谓苍龙、玄武、白虎、硃雀之四象
    且易其方，然则十二次之名，存古意尔。今以康熙甲子年推定十二次初度所值宿，
    及乾隆甲子年改定十二次初度所值宿，并纪于左。

        康熙甲子年黄道十二次初度值宿：
        星纪箕三度一十分；
        元枵牵牛初度二十三分；
        娵訾危一度；
        降娄营室一十度五十七分；
        大梁娄初度二十七分；
        实沈昴五度一十二分；
        鹑首觜觿一十度三十八分；
        鹑火东井二十九度零五分；
        鹑尾七星七度零四分；
        寿星翼一十度三十七分；
        大火角一十度三十四分；
        析木房一度三十九分。
        康熙甲子年赤道十二次初度值宿：
        星纪箕三度三十九分；
        元枵南斗二十三度二十七分；
        娵訾危二度三十四分；
        降娄东壁初度四十二分；
        大梁娄五度四十二分；
        实沈昴八度四十分；
        鹑首觜觿一十度二十九分；
        鹑火东井二十九度；
        鹑尾张五度五十七分；
        寿星轸初度零二分；
        大火亢一度；
        析木房五度零三分。
        乾隆甲子年黄道十二次初度值宿：
        星纪箕二度一十九分一十三秒；
        元枵南斗二十三度二十四分一十八秒；
        娵訾危初度一十二分四十四秒；
        降娄营室一十度五分四十七秒；
        大梁奎一十一度八分五十二秒；
        实沈昴四度九分三十九秒；
        鹑首参八度五十五分一十五秒；
        鹑火东井二十八度一十六分五十秒；
        鹑尾七星六度一十七分一秒；
        寿星翼九度四十八分一十七秒；
        大火角九度四十三分三十九秒；
        析木房初度三十七分三十五秒。
        乾隆甲子年赤道十二次初度值宿：
        星纪箕二度四十分一十四秒；
        元枵南斗二十二度三十五分四十七秒；
        娵訾危一度五十分二十七秒；
        降娄营室一十七度零三十八秒；
        大梁娄四度五十二分三十三秒；
        实沈昴七度三十四分三秒；
        鹑首参八度一分五十五秒；
        鹑火井二十八度八分一十五秒；
        鹑尾张五度一十二分一秒；
        寿星翼一十八度八分三十一秒；
        大火亢初度一十分三十秒；
        析木房四度八分一十七秒。

        昏旦中星自虞书纪四仲昏中之星，而月令并举逐月昏旦。然虞书仲冬星昴，月
    令则昏中东壁，相去约二千年，中星相差四宿。虽由岁差之故，而古法疏略无度分，
    固难深论也。今以康熙壬子年所定恆星经纬度，推得雍正元年癸卯各节气昏旦中星
    列于志。若求乾隆九年甲子以后各节气昏旦中星，则当按乾隆甲子年改定恆星经纬
    度备推焉。

        春分系交节初日，后同。昏北河二中偏西四度三十四分。旦尾中偏东一度七分。

        因无当中之星，故用近中之星而纪其偏度。又星宿并用第一星，间有第一星距
    中太远而用馀星者，则纪其数，如北河二及参四氐四之类。

        清明昏七中星偏东五度十四分。旦帝座中偏东一度五十九分。
        穀雨昏轩辕十四中偏西四度五十九分。旦箕中偏东四度十三分。
        立夏昏五帝座中偏西三十二分。旦箕中偏西四度九分。
        小满昏角中偏东二度二十三分。旦南斗中偏西三度八分。
        芒种昏氐中偏东三度二十九分。旦河鼓二中偏东二度二十一分。
        夏至昏房中偏东二度八分。旦须女中偏东一度四十三分。
        小暑昏尾中偏西四十分。旦尾中偏东三度二十五分。
        大暑昏帝座中偏西三度二十五分。旦营室中偏西一度五十六分。
        立秋昏箕中偏西二度三十七分。旦土司空中偏东一度四十分。
        处暑昏南斗中偏西二十六分。旦娄中偏西一度四十六分。
        白露昏南斗中偏西八度三十二分。旦天囷中偏西四度四十一分。
        秋分昏河鼓二中偏东三十四分。旦毕中偏西三度七分
        寒露昏牵牛中偏西五十三分。旦参四中偏西十三分。
        霜降昏须女中偏西三度四十一分。旦天狼中偏西五度三十七分。
        立冬昏虚中偏西三度二十分。旦舆鬼中偏东一度二十七分。
        小雪昏北落师门中偏东五度四十一分。旦七星中偏西二度十六分。
        大雪昏营室中偏西五度五十七分。旦翼中偏东二度五十五分。
        冬至昏东壁中偏西四度二十六分。旦五帝座中偏西二度一分。
        小寒昏娄中偏东三度三十三分。旦角中偏东六度二十四分。
        大寒昏胃中偏西二度二十分。旦亢中偏东四度十八分。
        立春昏昴中偏西五度三十四分。旦氐中偏东一度二十八分。
        雨水昏参七中偏西四十五分。旦氐四中偏西二度三十二分。
        惊蛰昏东井中偏西三度六分。旦房中偏西二度四分。

        国学网站独家推出

亦凡公益图书馆(Shuku.net)

下一卷 回目录