                                    志八十三

        ○选举三

        △文科武科

        有清科目取士，承明制用八股文。取四子书及易、书、诗、春秋、礼记五经命
    题，谓之制义。三年大比，试诸生于直省，曰乡试，中式者为举人。次年试举人于
    京师，曰会试，中式者为贡士。天子亲策于廷，曰殿试，名第分一、二、三甲。一
    甲三人，曰状元、榜眼、探花，赐进士及第。二甲若干人，赐进士出身。三甲若干
    人，赐同进士出身。乡试第一曰解元，会试第一曰会元，二甲第一曰传胪。悉仍明
    旧称也。世祖统一区夏，顺治元年，定以子午卯酉年乡试，辰戌丑未年会试。乡试
    以八月，会试以二月。均初九日首场，十二日二场，十五日三场。殿试以三月。

        二年，颁科场条例。礼部议覆，给事中龚鼎孳疏言：“故明旧制，首场试时文
    七篇，二场论、表各一篇，判五条，三场策五道。应如各科臣请，减时文二篇，于
    论、表、判外增诗，去策改奏疏。”帝不允。命仍旧例。首场四书三题，五经各四
    题，士子各占一经。四书主硃子集註，易主程传、硃子本义，书主蔡传，诗主硃子
    集传，春秋主胡安国传，礼记主陈澔集说。其后春秋不用胡传，以左传本事为文，
    参用公羊、穀梁。二场论一道，判五道，诏、诰、表内科一道，三场经史时务策五
    道。乡、会试同。乾隆间，改会试三月，殿试四月，遂为永制。

        乡试，先期提学考试精通三场生儒录送，禁冒滥。在监肄业贡、监生，本监官
    考送。倡优、隶、皁之家，与居父母丧者，不得与试。卷首书姓名、籍贯、年貌、
    出身、三代、所习本经。试卷题字错落，真草不全，越幅、曳白，涂抹、污染太甚，
    及首场七艺起讫虚字相同，二场表失年号，三场策题讹写，暨行文不避庙讳、御名、
    至圣讳，以违式论，贴出。士子用墨，曰墨卷。謄录用硃，曰硃卷。主考墨笔，同
    考蓝笔。乾隆间，同考改用紫笔。未几，仍用蓝。试士之所曰贡院，士子席舍曰号
    房，拨军守之曰号军。试官入闱封钥，内外门隔以帘。在外提调、监试等曰外帘官，
    在内主考、同考曰内帘官。亦有内监试，司纠察，不与衡文事。以大员总摄场务，
    乡试曰监临。顺天以府尹，各省初以巡按御史，巡按裁，巡抚为之。会试曰知贡举，
    礼部侍郎为之。顺天提调以府丞，监试以御史。初，各省提调以布政使，监试以按
    察使，各副以道员。雍正间，以籓、臬两司为一省钱穀、刑名之总汇，入闱月馀，
    恐致旷滞，提调监试，专责二道员。会试监试以御史。殿试临轩发策，以朝臣进士
    出身者为读卷官，拟名第进呈，或如所拟，或有更定。一甲状元授修撰，榜眼、探
    花授编修，二、三甲进士授庶吉士、主事、中书、行人、评事、博士、推官、知州、
    知县等官有差。

        有清以科举为抡才大典，虽初制多沿明旧，而慎重科名，严防弊窦，立法之周，
    得人之盛，远轶前代。其间条例之损益，风会之变迁，系乎人才之盛衰，朝政之得
    失。述其大者，不可阙也。

        乡、会试首场试八股文，康熙二年，废制义，以三场策五道移第一场，二场增
    论一篇，表、判如故。行止两科而罢。四年，礼部侍郎黄机言：“制科向系三场，
    先用经书，使阐发圣贤之微旨，以观其心术。次用策论，使通达古今之事变，以察
    其才猷。今止用策论，减去一场，似太简易。且不用经书为文，人将置圣贤之学于
    不讲，请复三场旧制。”报可。七年，复初制，仍用八股文。二十四年，用给事中
    杨尔淑请，礼闱及顺天试四书题俱钦命。时诏、诰题士子例不作，文、论、表、判、
    策率多雷同剿袭，名为三场并试，实则首场为重。首场又四书艺为重。二十六年废
    诏、诰，既而令五经卷兼作。论题旧出孝经，康熙二十九年，兼用性理、太极图说、
    通书、西铭、正蒙。五十七年，论题专用性理。世宗初元，诏孝经与五经并重，为
    化民成俗之本。宋儒书虽足羽翼经传，未若圣言之广大，论题仍用孝经。

        乾隆三年，兵部侍郎舒赫德言：“科举之制，凭文而取，按格而官，已非良法。
    况积弊日深，侥幸日众。古人询事考言，其所言者，即其居官所当为之职事也。时
    文徒空言，不適于用，墨卷房行，展转抄袭，肤词诡说，蔓衍支离，苟可以取科
    第而止，士子各占一经，每经拟题，多者百馀，少者数十。古人毕生治之而不足，
    今则数月为之而有馀。表、判可预拟而得，答策随题敷衍，无所发明。实不足以得
    人。应将考试条款改移更张，别思所以遴拔真才实学之道。”章下礼部，覆奏：
    “取士之法，三代以上出于学，汉以后出于郡县吏，魏、晋以后出于九品中正，隋、
    唐至今，出于科举。科举之法不同，自明至今，皆出于时艺。科举之弊，诗、赋祗
    尚浮华，而全无实用。明经徒事记诵，而文义不通。唐赵匡所谓‘习非所用，用非
    所习’是也。时艺之弊，今该侍郎所陈奏是也。圣人不能使立法之无弊，在因时而
    补救之。苏轼有言：‘得人之道，在于知人。知人之道，在于责实。’能责实，虽
    由今之道，而振作鼓舞，人才自可奋兴。若惟务徇名，虽高言复古，法立弊生，于
    造士终无所益。今谓时文、经义及表、判、策论皆空言剿袭而无用者，此正不责实
    之过。凡宣之于口，笔之于书，皆空言也，何独今之时艺为然？时艺所论，皆孔、
    孟之绪言，精微之奥旨。参之经史子集，以发其光华；范之规矩准绳，以密其法律。
    虽曰小技，而文武幹济、英伟特达之才，未尝不出乎其中。不思力挽末流之失，而
    转咎作法之凉，不已过乎？即经义、表、判、论、策，苟求其实，亦岂易副？经文
    虽与四书并重，积习相沿，士子不专心学习。若著为令甲，非工不录。表、判、论、
    策，皆加覆覈。必淹洽词章、通晓律令，而后可为表、判。有论古之识，断制之才，
    通达古今，明习时务，而后可为论、策。何一不可见之施为，切于实用？必变今之
    法，行古之制，将治宫室、养游士，百里之内，置官立师，讼狱听于是，军旅谋于
    是。又将简不率教者，屏之远方，终身不齿。毋乃纷扰而不可行？况人心不古，上
    以实求，下以名应。兴孝则有割股、庐墓以邀名者矣，兴廉则有恶衣菲食、敝车羸
    马以饰节者矣。相率为伪，借虚名以干进取。及莅官后，尽反所为，至庸人之不若。
    此尤近日所举孝廉方正中所可指数，又何益乎？司文衡职课士者，诚能仰体谕旨，
    循名责实，力除积习，杜绝侥幸，文风日盛，真才自出，无事更张定制为也。”遂
    寝其议。时大学士鄂尔泰当国，力持议驳，科举制义得以不废。

        二十二年，诏剔旧习、求实效，移经文于二场，罢论、表、判，增五言八韵律
    诗。明年，首场复增性理论。御史杨方立疏请乡、会试增周礼、仪礼二经命题。帝
    以二礼义蕴已具于戴记，不从。四十七年，移置律诗于首场试艺后，性理论于二场
    经文后。五十二年，高宗以分经阅卷，易滋弊窦。且士子专治一经，于他经不旁通
    博涉，非敦崇实学之道。命自明岁戊申乡试始，乡、会五科内，分年轮试一经。毕，
    再于乡、会二场废论题，以五经出题并试。永著为令。

        科场拟题最重。康熙五十二年，以主司拟题，多取四书、五经冠冕吉祥语，致
    多宿构幸获。诏此后不拘忌讳。向例禁考官拟出本身中式题，至是弛其禁。历科试
    官，多有以出题错误获谴者。先是康熙五十六年，从詹事王奕清言，场中七艺，破、
    承、开讲，虚字概不謄写，以防关节。乾隆四十七年，令考官预拟破、承、开讲虚
    字，随题纸发给士子遵用。嘉庆四年，以无关弊窦，废止。制艺篇末用大结，有明
    中叶，每以此为关节。康熙末年，悬之禁令。乾隆十二年，编修杨述曾有复用大结
    之请，大学士张廷玉等以为无益而弊窦愈起，奏驳之。初场文原定每篇限五百五十
    字，康熙二十年增百字。五十四年，会元尚居易以首艺字逾千二百，黜革。乾隆四
    十三年，始定乡、会试每篇以七百字为率，违者不录。自是遵行不易。三场策题，
    原定不得逾三百字。乾隆元年，禁士子空举名目，草率塞责。其后考官拟题，每问
    或多至五六百字，空疏者辄就题移易，点窜成篇。三十六年，左都御史张若溎以为
    言，诏申明定例。五十一年，定答策不满三百字，照纰缪例罚停科。然考官士子重
    首场，轻三场，相沿积习难移。制义体裁，以词达理醇为尚。顺治九年壬辰，会试
    第一程可则以悖戾经旨除名。考官学士胡统虞等并治罪。

        世宗屡以清真雅正诰诫试官。乾隆元年，高宗诏曰：“国家以经义取士，将以
    觇士子学力之浅深，器识之淳薄。风会所趋，有关气运。人心士习之端倪，呈露者
    甚微，而徵应者甚钜。当明示以准的，使士子晓然知所别择。”于是学士方苞奉敕
    选录明、清诸大家时文四十一卷，曰钦定四书文，颁为程式。行之既久，攻制义者，
    或剽窃浮词，罔知根柢，杨述曾至请废制义以救其弊。四十五年，会试三名邓朝缙
    首艺语意粗杂，江南解元顾问四书文全用排偶，考官并获谴。嘉庆中，士子挦撦僻
    书字句，为文竞炫新奇，御史辛从益论其失。诏曰：“近日士子猎取诡异之词，以
    艰深文其浅陋，大乖文体。考官务各别裁伪体。支离怪诞之文，不得录取。”历代
    辄以釐正文体责考官，而迄无实效。议者谓文风关乎气运。清代名臣多由科目出身，
    无不工制义者。开国之初，若熊伯龙、刘子壮、张玉书，为文雄浑博大，起衰式靡。
    康熙后益轨于正，李光地、韩菼为之宗。桐城方苞以古文为时文，允称极则。雍、
    乾间，作者辈出，律日精而法益备。陵夷至嘉、道而后，国运渐替，士习日漓，而
    文体亦益衰薄。至末世而剿袭庸滥，制义遂为人诟病矣。

        光绪二十四年，湖广总督张之洞有变通科举之奏。二十七年，乡、会试首场改
    试中国政治史事论五篇，二场各国政治艺学策五道，三场四书义二篇、五经义一篇，
    其他考试例此。用之洞议也。行之至废科举止。

        乡、会考官，初制，顺天、江南正、副主考，浙江、江西、湖广、福建正主考，
    差翰林官八员。他省用给事中、光禄寺少卿、六部司官、行人、中书、评事。某官
    差往某省，皆有一定。康熙三年除其例。顺天初同各省，简正、副二人。乾隆中叶
    增为三，用协办大学士、尚书以下，副都御史以上官，编、检不复与矣。道光中，
    简三四人。同治后，额简四人。初，考官不限出身，康熙初，主事蔡驺、曹首望俱
    以拔贡典试。十年，从御史何元英请，考官专用进士出身人员。然举人出身者间亦
    与焉。雍正三年，颁考试令，始限翰林及进士出身部、院官，仍参用保举例。乾隆
    九年，御史李清芳言：“大臣保举应差主考四十九人，满洲四，各直省十六，馀均
    江、浙人。保荐者大都平日往来相知，饶于财而凭于势。至守正不阿者，不肯伺候
    公卿之门，边隅之士，声气不通，交游不广，无人荐举。请将合例人员通行考试。”
    帝疑清芳未列保荐，激为是语，不允所请，仍考试、保举并行。三十六年后，考试
    遂著为令。初御试录取名单皆发出，其后密定名次，不复揭晓。嘉庆以后，更别试
    侍郎、阁学及三品京堂等官，曰大考差。会试总裁，初用阁、部大员四人或六人，
    多至七人。嗣简二三人或四五人。咸丰后，简四人，以为常。

        同考官，初，顺天试京员，推、知并用。各省用甲科属官及邻省甲科推、知，
    或乡科教官，房数无定。会试初用二十人，翰林官十二，六科四，吏、礼、兵部官
    各一，户、刑、工部官每科轮用一。嗣额定十八人，顺天试同。康熙五十四年，令
    不同省房官二人同阅，互相觉察，用三十六人。未几即罢。康、雍间，顺天房考停
    用京员，止用直隶科甲知县。各省停用本省现任知县，专调用邻省在籍候选进士、
    举人。大省十八，中省十四，小省十二至十，均分经校阅。厥后增减不一，小省减
    至八人。乾隆间，礼闱及顺天同考，始钦简京员，各省复用本省科甲属官。四十二
    年，停五经分房之例。至顺天房考，南、北省人回避南、北皿卷，边省人回避中皿
    卷，会房则同省相回避云。

        考官综司衡之责，房考膺分校之任，历代极重其选。康熙间，顺天同考官庶吉
    士郑江以校阅允当，授职检讨。雍正元年，会试总裁硃轼、张廷玉持择公允，帝嘉
    之，加太傅、太保有差。其衡鉴不公、草率将事者，罚不贷。而交通关节贿赂，厥
    辜尤重。顺治十四年丁酉，顺天同考官李振鄴、张我朴受科臣陆贻吉、博士蔡元禧、
    进士项绍芳贿，中田耜、邬作霖举人。给事中任克溥奏劾，鞫实。诏骈戮七人于市，
    家产籍没，戍其父母兄弟妻子于边。考官庶子曹本荣、中允宋之绳失察降官。江南
    主考侍讲方犹、检讨钱开宗，贿通关节，江宁书肆刊万金传奇记诋之。言官交章论
    劾，刑部审实。世祖大怒，犹、开宗及同考叶楚槐等十七人俱弃市，妻子家产籍没。
    一时人心大震，科场弊端为之廓清者数十年。康熙五十年辛卯，江南士子吴泌、程
    光奎赂副考官编修赵晋获中。二人素不能文，舆论譁然。事闻，命尚书张鹏翮会江
    南督、抚严鞫。苏抚张伯行劾总督噶礼贿卖徇庇，噶礼亦劾伯行他罪，诏俱解任。
    令鹏翮会总漕赫寿确讯，覆奏请镌噶礼级，罢伯行职。帝怒二人掩饰和解，复遣尚
    书穆和伦、张廷枢往鞫，奏略如鹏翮等指。部议，互讦乖大臣体，应并褫职。帝卒
    夺噶礼职。以伯行清名素著，褫职仍留任。处晋及同考王曰俞、方名大辟，以失察
    夺正考官左必蕃官。是年福建房考吴肇中亦以贿伏法，考官检讨介孝、主事刘俨
    失察削职。咸丰八年戊午，顺天举人平龄硃、墨卷不符，物议沸腾，御史孟传金揭
    之。王大臣载垣等讯得正考官大学士柏葰徇家人靳祥请，中同考编修浦安房罗鸿绎
    卷。比照交通嘱讬、贿买关节例，柏葰、浦安弃市，馀军、流、降、革至数十人。
    副考官左副都御史程庭桂子郎中炳采，坐接收关节伏法，庭桂遣戍。盖载垣、端华
    及会审尚书肃顺素恶科目，与柏葰有隙。因构兴大狱，拟柏葰极刑。论者谓靳祥已
    死，未为信谳也。然自嘉、道以来，公卿子弟视巍科为故物。斯狱起，北闱积习为
    之一变。光绪十九年，编修丁维禔典陕试，同年友饶士腾先期为之展转嘱讬。事
    觉，俱逮问。士腾自杀，寻并削职。有无与关节贿赂而获咎者，康熙三十八年己卯，
    御史鹿佑劾顺天闱考试不公，正考官修撰李蟠遣戍，副主考编修姜宸英牵连下吏，
    未置对，死狱中。宸英浙江名士，善属古文，举朝知其无罪，莫不叹惜。四十四年
    乙酉，顺天主考侍郎汪霦、赞善姚士藟校阅草率，落卷多不加圈点。下第者束草如
    人，至其门戮之。事闻，夺职。六十年辛丑，会试副总裁左副都御史李绂用唐人通
    榜法，拔取知名之士。下第者喧閧于其门，被劾落职，发永定河效力。然是闱一时
    名宿，网罗殆尽，颇为时论所许。其他贿通关节，未经败露，与因微眚获谴者，例
    尤不一。

        乡试解额，顺治初定额从宽，顺天、江南皆百六十馀名，浙江、江西、湖广、
    福建皆逾百名，河南、山东、广东、四川、山西、陕西、广西、云南自九十馀名递
    杀，至贵州四十名为最少。俱分经取中。顺天试直隶生员贝字号约占额十之七，北
    监生皿字号十之三，宣化旦字、奉天夹字仅二三名。江南试南监生皿字号约十之二，
    馀为江、安并闱生员额。南雍罢，南监中额并入北监。十四年，监生分南、北卷，
    直隶八府，延庆、保安二州，辽东、宣府、山东、山西、河南、陕西、四川、广西
    为北皿，江南、浙江、江西、福建、湖广、广东为南皿，视人数多寡定中额。十七
    年，减各直省中额之半。康熙间，先后广直省中额。五十年，又各增五之一。雍正
    元年，湖南北分闱，照旧额分中。各省略有增减。乾隆元年，顺天皿字分南、北、
    中卷，奉天、直隶、山东、河南、山西、陕西为北皿，江南、江西、福建、浙江、
    湖广、广东为南皿，各中额三十九。四川、广西、云南、贵州另编中皿，十五取一。
    江南分上下江，取中下江江苏十之六，上江安徽十之四。九年，严定搜检之法。北
    闱以夹带败露者四十馀人，临时散去者三千八百数十人，曳白与不终篇、文不切题
    者又数百人。帝既治学政、祭酒滥送之罪，诏减各直省中额十之一。于是定顺天南、
    北皿各三十六，中皿改二十取一，贝字百二，夹、旦各四，江南上江四十五，下江
    六十九，浙江、江西皆九十四，福建八十五，广东七十二，河南七十一，山东六十
    九，陕西六十一，山西、四川皆六十，云南五十四，湖北四十八，湖南、广西皆四
    十五，贵州三十六。自是率行罔越。光绪元年，陕、甘分闱，取中陕西四十一，甘
    肃三十。咸、同间，各省输饷辄数百万，先后广中额。四川二十，江苏十八，广东
    十四，福建及台湾十三，浙江、湖南、湖北、江西、山西、安徽、甘肃、云南、贵
    州各十，陕西九，河南、广西各八，直隶、山东各二。视初定中额尚或过之。

        会试无定额，顺治三年、九年俱四百名，分南、北、中卷。浙江、江西、福建、
    湖广、广东五省，江宁、苏、松、常、镇、淮、扬、徽、宁、池、太十一府，广德
    一州为南卷，中二百三十三名。山东、山西、河南、陕西四省，顺天、永平、保定、
    河间、真定、顺德、广平、大名八府，延庆、保安二州，奉天、辽东、大宁、万全
    诸处为北卷，中百五十三名。四川、广西、云南、贵州四省，安、庐、凤、滁、徐、
    和等府、州为中卷，中十四名。十二年，中卷并入南、北卷。厥后中卷屡分屡并，
    或更于南、北、中卷分为左、右。或专取川、广、云、贵四省，各编字号，分别中
    一、二、三名。五十一年，以各省取中人数多少不均，边省或致遗漏，因废南、北
    官、民等字号，分省取中。按应试人数多寡，钦定中额。历科大率三百数十名，少
    或百数十名，而以雍正庚戌四百六名为最多，乾隆己酉九十六名为最少。

        五经中式，仿自明代。以初场试书艺三篇，经义四篇，其合作五经卷见长者，
    因有“二十三篇”之目。顺治乙酉，山东乡试，法若真以全作五经文赐内阁中书，
    一体会试。康熙丁卯顺天乡试，浙江监生查士韩、福建贡生林文英，壬午顺天南皿
    监生庄令舆、俞长策，皆以兼作四书、五经文二十三篇违式，奏闻，俱授举人。诏
    嗣后不必禁止，旋著为令。乡、会试五经卷，于额外取中三名。二场添诏、诰各一，
    于是习者益众。直隶、陕西等省，至有以五经卷抡元者。五十年，增各省乡试一名，
    顺天二名，会试三名。五十六年，停五经应试。雍正初，复其制。顺天皿字号中四
    名，各省每额九名加中一名。大省人多文佳，额外量取副榜三四名。四年丙午，诏
    是科以五经中副榜者，准作举人，一体会试，尤为特异。乾隆十六年，始停五经中
    式之例。

        至历代临雍，增北闱监生中额，恩诏广乡、会试中额，均属于常额外也。乡、
    会试正榜外取中副榜，会试副榜免廷试，咨吏部授职。康熙三年罢之。乡试副榜原
    定顺天二十名，江南十二，江西十一，浙江、福建、湖广各十，山东、河南各九，
    山西、陕西、四川、广东各八，广西六。取文理优者，不拘经房。康熙元年停取。
    十一年，取中如旧例。增云南五，贵州四。嗣是各直省率正榜五名中一名，惟恩科
    广额不与焉。雍正四年，准是科由副榜复中副榜者作举人，非常例也。

        雍正五年，命各省督、抚、学政甄别衰老教职休致之缺，以是年会试落卷文理
    明顺之举人补授。乾隆间，屡行选取如例，大、中、小省各数十名。明通别为一榜。
    二十六年，廷议于明通榜外选取中书四十名，其馀年力老成、宜课士者，另选用学
    正、学录数名。报可。五十五年悉罢。此后下第者，于正榜外挑取謄录，北闱数百
    名或百数十名。会试额定四十名，备各馆缮写，积资得邀议叙。此则旁搜博采、俾
    寒畯多获进身之阶也。

        八旗以骑射为本，右武左文。世祖御极，诏开科举，八旗人士不与。顺治八年，
    吏部疏言：“八旗子弟多英才，可备循良之选，宜遵成例开科，于乡、会试拔其优
    者除官。”报可。八旗乡、会试自是年始。其时八旗子弟，每牛录下读满、汉书者
    有定额，应试及各衙门任用，悉于此取给，额外者不得习。往往不敷取中。故自十
    四年至康熙十五年，八旗考试，时举时停。先是乡、会试，殿试，均满洲、蒙古为
    一榜，汉军、汉人为一榜。康熙二十六年，诏同汉人一体应试。寻定制，乡、会场
    先试马步箭，骑射合格，乃应制举。庶文事不妨武备，遂为永制。初八旗乡试，仅
    试清文或蒙古文一篇，会试倍之。汉军试书艺二篇、经艺一篇，不通经者，增书艺
    一篇。二、三闱试论、策各一。逐科递加，自与汉人合试，非复前之简易矣。

        乡试中额，顺治八年，定满洲、汉军各五十，蒙古二十，嗣减满洲、汉军各五
    之一，蒙古四之一。康熙八年，编满、蒙为满字号，汉军为合字号，各取十名。二
    十六年，再减汉军五名。后复递增。乾隆九年，诏各减十之一，定为满、蒙二十七，
    汉军十二。同治间，以输饷增满、蒙六名，汉军四名。各省驻防，初亦应顺天试，
    嘉庆十八年，始于驻防省分试之。十人中一，多不逾三名，副榜如例。会试初制，
    满洲、汉军进士各二十五，蒙古十。康熙九年，编满、合字号，如乡试例，各中四
    名。嗣亦临时请旨，无定额。

        宗室不应乡、会试，圣祖、世宗降有明谕。乾隆八年，宗人府试宗学，拔其尤
    者玉鼎柱等为进士，一体殿试，是为宗室会试之始。未久即停。嘉庆六年，宗室应
    乡、会试始著为令。先期宗人府或奉天宗学考试骑射如例，试期于文闱乡、会试场
    前，或场后，或同日，试制艺、律诗各一，一日而毕。乡试九人中一人。会试，考
    官酌取数卷候亲裁，别为一榜。殿试、朝考，满、汉一体，除庶吉士等官有差。

        顺治十五年，帝以顺天、江南考官俱以贿败，亲覆试两闱举人，是为乡试覆试
    之始。取顺天米汉雯等百八十二名，准会试。江南汪溥勋等九十八名，准作举人。
    罚停会试、除名者二十二名。惟吴珂鸣以三次试卷文理独优，特许一体殿试，异数
    也。康熙三十八年，帝以北闱取士不公，命集内廷覆试。列三等以上者许会试，四
    等黜之。五十一年壬辰，顺天解元查为仁以传递事觉而逸，帝疑新进士有代倩中式
    者，亲覆试暢春园，黜五人。会试覆试自是始。乾隆间，或命各省督、抚、学政于
    乡试榜后覆试，或专覆试江苏、安徽、江西、浙江、广东、山西六省丙午前三科俊
    秀贡监中式者，或止覆试中式进士，或北闱举人，临期降旨，无定例。五十四年，
    贡士单可虹覆试诗失调讹舛，不符中卷，除名。诏旨严切，谓“礼闱非严行覆试，
    不足拔真才、惩幸进”。至嘉庆初，遂著为令。道光二十三年，定制，各省举人，
    一体至京覆试，非经覆试，不许会试。以事延误，于下三科补行。除丁忧展限外，
    讬故不到，以规避论，永停会试与赴部铨选。覆试期以会试年二月。咸、同间，因
    军兴道路梗阻，光绪季年，以辛丑条约，京师停试，假闱河南，俱得先会试后覆试，
    非恆制也。覆试诗文疵谬，诗失粘，抬写错误，不避御名、庙讳、至圣讳，罚停会
    试、殿试一科或一科以上。文理不通，或文理笔迹不符中卷者黜。乾隆五十八年，
    中式举人邓棻春等八名补覆试，停科者五，斥革者二，监临俱获谴。历科因是黜罚
    者有之。洎末造益趋宽大，光绪十九年，北闱倩作、顶替中式者至数十人，言官劾
    举人周学熙、汤宝霖、蔡学渊、陈步銮、黄树声、万航六人，下所司举出录科中卷
    不符者，学渊、树声、航三人俱斥革，馀覆试无一黜者，监临各官均免议，而侥幸
    者接迹矣。

        定例各省乡试揭晓后，依程限解卷至部磨勘，迟延者罪之。盖防考官闱后修改
    试卷避吏议也。磨勘首严弊幸，次检瑕疵。字句偶疵者贷之。字句可疑，文体不正，
    举人除名。若干卷以上，考官及同考革职或逮问。不及若干卷，夺俸或降调。其校
    阅草率，雷同滥恶，杂然并登，及试卷不谙禁例，字句疵蒙谬颣，题字错落，真草
    不全，謄录错误，内、外帘官、举子议罚有差。禁令之密，前所未有也。磨勘官初
    礼部及礼科主之，康熙间，始钦派大臣专司其事。解额渐广，试卷日多，于是令九
    卿公同磨勘。六部官牵于职事，以其馀暇勘校，往往虚应故事。乾隆初，改任都察
    院科、道五品以上，科甲京堂、中、赞以上翰、詹官，集朝房磨勘。嗣复增编、检。
    额定四十人，以专责成。先是磨勘试卷不署名，亦无功过之条。与斯役者，每讬名
    宽厚，不欲穷究。乾隆二十一年，始令磨勘官填註衔名。二十五年，复增大臣覆勘
    例，分别议叙、议处，功令始严。是年特派秦蕙田、观保、钱汝诚为覆勘大臣。事
    竟，原勘官御史硃丕烈劾其瞻徇，下军机大臣覈覆。蕙田等实有误驳及疏漏之处，
    丕烈亦以弹劾不实，俱下部议。其时磨勘诸臣慎重将事，不稍假借，一变因循敷衍
    之习。太仆寺卿宫焕文、御史阎循琦、硃稽、硃丕烈，嘉庆初御史辛从益，俱以抉
    摘精审闻于时。

        历科考官举子因是谴黜者不乏人，而藉端报复，盖亦有之。乾隆六十年乙卯，
    会元为浙江王以铻，第二名即其弟以衔，帝心异之。正总裁侍郎窦光鼐素与和珅不
    协，且以诋诃后进忤同列，均欲藉以倾之。因摘两人闱墨中并有“王道本乎人情”
    语，以为关节。抑寘以铻榜末，停其殿试，降光鼐四品休致，镌副总裁侍郎刘跃云、
    祭酒瑚图礼四级。及廷试传唱，以衔第一，上意释然。谕廷臣曰：“此亦岂朕之关
    节耶？”以铻后亦入词馆。嘉庆五年，磨勘官辛从益、戴璐于北闱策题、试卷指摘
    不遗馀力。从益江西籍，向以严于磨勘称。是科江西仅中一人，璐子下第，人谓因
    是多所吹求。上闻，命二人退出磨勘班。同治间，鸿胪寺少卿梁僧宝复以磨勘过严
    为人所惮。盖自磨勘例行，足以纠正文体，抉剔弊窦，裨益科目，非浅鲜也。

        庶吉士之选无定额。顺治三年，世祖始策贡士于廷，赐一甲三人傅以渐等及第，
    简梁清宽等四十六人为庶吉士。四年、六年复选用。九年，以给事中高辛允言，按
    直省大小选庶吉士。直隶、江南、浙江各五人，江西、福建、湖广、山东、河南各
    四人，山西、陕西各二人，广东一人，汉军四人。另榜授满洲、蒙古修撰、编修、
    庶吉士九人。自是考选如例。惟满、蒙、汉军选否无常。康熙间，新进士得奏请读
    书中秘。辄以家世多任馆阁，或边隅素少词臣为言。间邀俞允。故自四十五年至六
    十七年科中，各省皆有馆选。世宗令大臣举所知参用，廷对后，亲试文艺。雍正元、
    二年间，汉军、蒙古、山西、河南、陕西、湖南及诸边省每不入选。三年，太常寺
    少卿李锺峨疏请分省简选，广储材之路。廷议驳之。五年，诏内阁会议简选庶常之
    法，寻议照雍正癸卯科例，殿试后，集诸进士保和殿考试，仍令九卿确行保举。考
    试用论、诏、奏议、诗四题。是为朝考之始。乾隆元年，御史程盛修言：“翰林地
    居清要，欲得通材，务端始进。自保举例行，而呈身识面，广开请讬之门；额手弹
    冠，最便空疏之辈。宜亟停止。”报可。高宗谕禁向来新进士请讬奔竞、呈送四六
    颂联之陋习，既慎校文艺，复令大臣察其仪止、年岁，分为三等，钦加简选。三年，
    罢大臣拣选例，依省分甲第引见，临时甄别录用。后世踵行其制。嘉庆以来，每科
    庶常率倍旧额，各省无不入选者矣。

        凡用庶吉士曰馆选。初制，分习清、汉书，隶内院，以学士或侍读教习之。自
    康熙九年专设翰林院，历科皆以掌院学士领其事，内阁学士间亦参用。三十三年，
    命选讲、读以下官资深学优者数人，分司训课，曰小教习。六十年，以礼部尚书陈
    元龙领教习事。厥后尚书、侍郎、阁学之不兼掌院事者，并得为教习大臣，满、汉
    各一。雍正十一年，特设教习馆，颁内府经、史、诗、文，户部月给廪饩，工部供
    张什物，俾庶吉士肄业其中，尤为优异。三年考试散馆，优者留翰林为编修、检讨，
    次者改给事中、御史、主事、中书、推官、知县、教职。其例先后不一，间有未散
    馆而授职编、检者。或供奉内廷，或宣谕外省，或校书议叙，或召试词科，皆得免
    其考试。凡留馆者，迁调异他官。有清一代宰辅多由此选，其馀列卿尹膺疆寄者，
    不可胜数。士子咸以预选为荣，而鼎甲尤所企望。康熙间，庶吉士张逸少散馆改知
    县，迁秦州知州，其父大学士玉书奏乞内用，复得授编修。三十年辛未，上以鼎甲
    久无北人，亲擢黄叔琳一甲三名。叔琳，大兴人。雍正间，大学士张廷玉子若霭，
    廷对列一甲第三，廷玉执不可，上为抑寘二甲第一，诚重之也。

        先是，顺治九年，选庶常四十人，择年青貌秀者二十人习清书，嗣每科派习十
    数人不等，散馆试之。乾隆十三年，修撰钱维城考列清书三等，命再试汉书，始留
    馆。其专精国书者，汉文或日就荒落。十六年，高宗以清书应用殊少，而边省馆选
    无多，命云南、贵州、四川、广东、广西等省庶吉士不必派习清书，他省视人数酌
    派年力少壮者一二员或二三员，但循举旧章，备国朝典制已足。其因告假、丁忧、
    年齿已长者，例准改习汉书。于是习者日少。道光间例停。穆宗初元，令以治经、
    治史、治事及濂、洛、关、闽诸儒之书课诸庶常。光绪季年，设进士馆，课鼎甲庶
    吉士及阁部官以法政诸科学，或赀遣游学异国。业成而试，优者授职奖擢。俱未久
    即罢。

        达官世族子弟，初制一体应试，而中式独多。其以交通关节败者，顺治十四年，
    少詹事方拱乾子章钺应江南试，以与正主考方犹联族获中，事觉遣戍。康熙二十三
    年，都御史徐元文子树声、侍讲学士徐乾学子树屏同中顺天试，上以是科南皿悉中
    江、浙籍，命严勘。斥革五人，树声、树屏俱黜。三十九年，帝以搢绅之家多占中
    额，有妨寒畯进身之路。殿试时，谕读卷诸臣，是科大臣子弟置三甲，以裁抑之。
    寻诏定官、民分卷之法，乡试满、合字号二十卷中一，直省视举额十分中一，副榜
    如之。会试除云南、贵州、四川、广西四省外，编官卷二十人中一。未几罢会试官
    卷。乾隆十五年，廷臣有以官生过优为言者，部议仍旧，诏责其回护，并及吏、礼
    二部司官编官卷之不当，令再议。始议中额二十五中官卷一，吏、礼部司员及内阁
    侍读子弟停编官卷。明年再议，以京官文四品、外官文三品、武二品以上及翰、詹、
    科、道等官为限。并减中额，顺天十四，浙江六，馀省五至一名。二十三年，大学
    士蒋溥、学士庄存与复以为言。令官生大省二十卷中一，中省十五卷，小省十卷中
    一，满、蒙、汉军如小省例，南、北皿如中省例，中皿额中一名，不足一名入民卷。
    永以为例。乡、会试考官、房考、监临、知贡举、监试、提调之子孙及宗族，例应
    回避。雍、乾间，或另试，或题由钦命，另简大臣校阅。乾隆九年停其例，并受卷、
    弥封、謄录、对读等官子弟、戚族亦一体回避矣。

        有清重科目，不容幸获。惟恩遇大臣，嘉惠儒臣耆年，边方士子，不惜逾格。
    历代优礼予告或在职大臣，与夫奖叙饰终之典，赐其子孙举人、进士，有成例者无
    论已。至如雍正七年，廷臣遵旨举出入闱未中式之大学士蒋廷锡子溥、尚书嵇曾筠
    子璜等十二人，俱赐举人。侍郎刘声芳子俊邦以疾未与试，赐举人，尤为特典。康
    熙间，浙江举人查慎行，江苏举人钱名世、监生何焯，安徽监生汪氵颢，以能文受
    上知。召试南书房，赐焯、灝举人。四十二年，赐焯、灝、蒋廷锡进士。六十年，
    以内廷行走举人王兰生、留保学问素优，礼闱不第，俱赐进士。雍正八年，赐江南
    举人顾天成、广东举人卢伯蕃殿试。乾隆十八年，赐内廷行走监生徐扬、杨瑞莲举
    人。四十三年，助教吴省兰、助教衔张羲年以校四库书赐殿试，俱非常例。乾隆以
    来，凡年七十以上会试落第者，予司业、编、检、学正等衔。乡试年老诸生，赐举
    人副榜。雍正十一年，诏于云、贵、广东西、四川、福建会试落卷，择文理可观、
    人材可用者，拔取时馀等十人，一体殿试，赵绳其等四十人，拣选录用。乾隆初，
    拣选如例，则边省士子犹沐殊恩也。

        历科情形略异者，顺治三年，从大学士刚林请，以天下初定，广收人才，再举
    乡、会试。十六年，以云、贵新附，绥辑需人，再举礼部试，均不循子丑之旧。康
    熙十六年，乡试顺天专遣官，山东、山西、陕西并河南省，湖广、江西并江南省，
    福建并浙江省考试。试期九月，十五人中一，不取副榜，亦无会试。江南榜江西无
    中式者。咸、同间军兴，各直省或数科不试。或数科并试，倍额取中。或一省止试
    数府、州、县，减额取中。试期或迟至十月、十一月，不拘成例。顺天正主考，初
    制均差翰林官。康熙初，沿明制，以前一科一甲一名为之。士子希诡遇者，得预通
    声气。二十年，修撰归允肃主顺天闱，撰文自誓力除积弊，不通关节，榜后下第者
    譁然，冀兴大狱。刑部尚书魏象枢暴其事，浮议始息。制亦寻废。二年，顺天春秋
    题“邾子”讹“邾人”，罢考官白乃贞等职。士子因书子字贴出者，弘文院官覆试，
    优者准作举人，无中式者。雍正元年，顺天榜后，命大学士王顼龄等同南书房翰林
    检阅落卷，中二人。是年会试覆检如前，中落卷七十八人。二年，中七十七人。乾
    隆元年，中三十八人。后不复行。雍正四年，以浙人查嗣庭、汪景祺著书悖逆，既
    按治，因停浙江乡、会试。未几，以李卫等请，弛其禁。七年，广东连州知州硃振
    基私祀吕留良，生员陈锡首告，上嘉之。令是科连州应试完场举子，由学政遴取优
    通者四人赏举人。乾隆四十六年辛丑会试，江南解元钱棨领是科会、状。嘉庆二十
    五年庚辰会试，广西解元陈继昌亦领是科会、状，士子艳称“三元”。有清一代，
    二人而已。八旗与汉人一体考试，康、乾以来，无用鼎甲者。同治四年，蒙古崇绮
    以一甲一名及第，光绪九年，宗室寿耆以一甲二名及第，汉军鼎甲尤多。至历代捐
    输军饟、赈款、园庭工程赏举人，拏获叛匪及杀贼立功，有贡监给举人、举人给进
    士之例，则又一时权宜之制也。

        初，太宗于蒙古文字外，制为清书。天聪八年，命礼部试士，取中刚林等二人，
    习蒙古书者俄博特等三人，俱赐举人。嗣再试之。顺治八年，举行八旗乡试，不能
    汉文者试清文一篇，再举而罢。康熙初，复行繙译乡试，自满、汉合试制举文，罢
    繙译科。雍正元年，诏八旗满洲于考试汉字生员、举人、进士外，另试繙译。廷议
    三场并试，满、汉正、副考官各二，满同考官四。诏乡试止试一场，或章奏一道，
    或四书、五经量出一题，省汉考官，增謄录，馀如文场例。嗣后繙译谕旨，或于性
    理精义及小学，限三百字命题。乾隆三年，令于纟番译题外作清文一篇。七年，定
    会试首场试清字四书文，孝经、性理论各一篇。二场试繙译。凡满洲、汉军满、汉
    字贡、监生员、笔帖式，皆与乡试。文举人及武职能繙译者，准与会试。先试骑射
    如例。蒙古繙译科，雍正九年，诏试蒙古主考官一，同考倍之。初令乡、会试题，
    俱以蒙字译清字四书、章奏各一道。乾隆元年，改译清文性理小学，与满洲繙译同
    场试，别为一榜。时应清文乡试者，率五六百人额中三十三名，应蒙文乡试者，率
    五六十人额中六名。原定繙译乡、会试三年一次，然会试讫未举行。乾隆四年，以
    乡试已历六科，八月始行会试。中满洲二十名，蒙古二名。因人数无多，诏免殿试，
    俱赐进士出身，优者用六部主事。二十二年，以繙译科大率寻章摘句，无关繙译本
    义，诏停。四十三年，复行乡试，罢謄录对读。明年会试，向例须满六十人，是科
    仅四十七人，特准会议，免廷试，如四年例。自是每届三年，试否请旨定夺。五十
    二年，更定乡、会试五年一次，然会闱自五十三年讫嘉庆八年，仅一行之，犹不足
    定例六十名之数。且枪冒顶替，弊端不可究诘。蒙文尝以不足七八人停试。虽诏旨
    谆谆勉以国语骑射为旗人根本，而应试者终属寥寥。八年，从侍郎赓音请，复旧制
    三年一举以为常。二十四年，定乡、会覆试如文闱例。道光八年，罢繙译同考官，
    末年始有用庶吉士者。各省八旗驻防，初但应汉文乡、会试，道光二十三年，改试
    繙译，十人中一，三名为额。宗室应繙译试，自乾隆时始。别为一题，中额钦定。

        武科，自世祖初元下诏举行，子午卯酉年乡试，辰戌丑未年会试，如文科制。
    乡试以十月，直隶、奉天于顺天府，各省于布政司，中式者曰武举人。次年九月会
    试于京师，中式者曰武进士。凡乡、会试俱分试内、外三场。首场马射，二场步射、
    技勇，为外场。三场策二问、论一篇，为内场。外场考官，顺天及会闱以内大臣、
    大学士、都统四人为之。内场考官，顺天以翰林官二人，会闱以阁部、都察院、翰、
    詹堂官二人为之。同考官顺天以科甲出身京员四人，会闱以科甲出身阁、科、部员
    四人为之。会试知武举，兵部侍郎为之。各直省以总督、巡抚为监临、主考官，科
    甲出身同知、知县四人为同考官。外场佐以提、镇大员。其馀提调、监射、监试、
    受卷、弥封、监门、巡绰、搜检、供给俱有定员，大率视文闱减杀。殿试简朝臣四
    人为读卷官，钦阅骑射技勇，乃试策文。临轩传唱状元、榜眼、探花之名，一如文
    科。

        初制，一甲进士或授副将、参将、游击、都司，二、三甲进士授守备、署守备。
    其后一甲一名授一等侍卫，二、三名授二等侍卫。二、三甲进士授三等及蓝翎侍卫，
    营、卫守备有差。凡各省武生、绿营兵丁皆得应乡试，武举及现任营千、把总，门、
    卫、所千总，年满千总，通晓文义者，皆得应会试。惟年逾六十者，不许应试。其
    后武职会试，以武举出身者为限。康熙间，欲收文武兼备之材，尝许文生员应武乡
    试，文举人应武会试，颇滋场屋之弊。乾隆七年，以御史陈大玠言，停文武互试例。

        考试初制，首场马箭射氈球，二场步箭射布侯，均发九矢。马射中二，步射中
    三为合式，再开弓、舞刀、掇石试技勇。顺治十七年，停试技勇，康熙十三年复之。
    更定马射树的距三十五步，中三矢为合式，不合式不得试二场。步射距八十步，中
    二矢为合式。再试以八力、十力、十二力之弓，八十斤、百斤、百二十斤之刀，二
    百斤、二百五十斤、三百斤之石。弓开满，刀舞花，掇石去地尺，三项能一、二者
    为合式，不合式不得试三场。合式者印记于颊，嗣改印小臂，以杜顶冒。三十二年，
    步射改树的距五十步中二矢为合式。乾隆间，复改三十步射六矢中二为合式。马射
    增地球，而弓、刀、石三项技勇，必有一项系头号、二号者，方准合式，遂为永制。

        内场论题，向用武经七书。圣祖以其文义驳杂，诏增论语、孟子。于是改论题
    二，首题用论语、孟子，次题用孙子、吴子、司马法。

        乡试中额，康熙二十六年制定，略视各省文闱之半。雍正间小有增减，惟陕、
    甘以人材壮健，弓马娴熟，自康熙讫乾隆，先后各增中额三十名。咸、同间，各省
    输饷广额如文闱例。综计顺天中额百十，汉军四十，奉、锦三，江南八十一，福建
    六十三，浙江、四川各六十，陕西五十九，河南五十五，江西、广东、甘肃各五十
    四，山西五十，山东四十八，云南四十二，广西三十六，湖北三十五，湖南三十四，
    贵州二十五。会试中额多或三百名，少亦百名。康熙间，内场分南、北卷，各中五
    十名。五十二年，始分省取中，临期以外场合式人数请旨裁定。

        嘉庆六年，仁宗以科目文武并重，文闱条例綦严，防弊周密，武闱考官面定去
    取，尤易滋弊，命比照文闱磨勘例，乡试题名录将中式武生马步射、技勇一一详註
    进呈。各省交兵部，顺天另简磨勘官覈对。滥中及浮报者惩不贷。覆试始乾隆时。
    初制从严，仅会闱行之。不符者罚停科，考官议处。三次覆试不合式，除名。道光
    十五年，始覆试顺天武举如会试例。咸丰七年，覆试各省武举如顺天例，然稍从宽
    典矣。

        初制，外场但有合式一格，其中弓马优劣，技勇强弱，无所轩轾。内场但凭文
    取中，致嫺骑射、习场艺者或遭遗弃。康熙五十二年，令会试外场择马步射、技勇
    人材可观者，编“好”字号，密送内帘。内场试官先于好字卷内，择文理通晓者取
    中。不足，始于合式卷内选取。雍正二年，从侍郎史贻直言，各省乡试外场一体别
    编好字号，嗣于好字号再分双好、单好。内场先中双好，次中单好。而合式卷往往
    千馀人，仅中数人，因之内场枪冒顶替诸弊并作。乾隆二十四年，御史戈涛奏革其
    弊，于是外场严合式之格，内场罢四书论，文理但取粗通者，而文字渐轻。嘉庆十
    二年，乡、会试内场策论改默写武经百馀字，无错误者为合式。罢同考官，遂专重
    骑射、技勇，内场为虚设矣。历代踵行，莫之或易。光绪二十四年，内外臣工请变
    更武科旧制，废弓、矢、刀、石，试枪砲，未许。二十七年，卒以武科所习硬弓、
    刀、石、马步射无与兵事，废之。

        满洲应武科始雍正元年，乡试中二十名，会试中四名。十二年，诏停，数十年
    无复行者。嘉庆十八年，复旧制。满、蒙乡试中十三名，各省驻防就该省应试，率
    十人中一，多者十名，少或一名。会试无定额。凡骁骑校，城门吏，蓝翎长，拜唐
    阿，恩骑尉，亲军前锋，护军，领催，马甲，巡捕营千总、把总及文员中书，七、
    八品笔帖式，廕生，俱准与武生同应乡试。乡、会试内、外场与汉军、汉人一例考
    试。

        国学网站独家推出

亦凡公益图书馆(Shuku.net)

下一卷 回目录