                                志三十三  地理五

        △江苏

        江苏：禹贡扬及徐、豫三州之域。明为南京。清顺治二年改江南省，设布政使
    司，置两江总督辖江南、江西，驻江宁。又设淮扬总督，寻裁。及江宁巡抚。治苏
    州。又设凤庐安徽巡抚，寻裁。十八年，分府九：安庆、徽州、宁国、池州、太平、
    庐州、凤阳、淮安、扬州，直隶州四：徐、滁、和、广德，属安徽，江南左布政使
    领之。康熙元年，安徽设巡抚。三年，分江北按察使往治。五年，扬州、淮安、徐
    州复隶江南。六年，江南更今名，改左布政使为安徽布政使司，驻江宁。右布政使
    为江苏布政使司，治苏州。统江宁、苏州、常州、松江、镇江、扬州、淮安府七，
    徐州直隶州一。雍正二年，升太仓、邳、海、通四州为直隶州。十一年，徐州升府，
    邳还为州，属之。乾隆二十五年，移安徽布政使司安庆，增设江宁布政使司，析江
    宁、淮安、徐、扬四府，通、海二直隶州属之，与江苏布政使司对治。三十二年，
    增海门直隶，属江宁。光绪三十年，又设江淮巡抚，驻清江浦。寻复故。广九百
    五十里，袤千一百三十里，积三十七万二千五十四方里。北极高三十一度五分至三
    十五度十分。京师偏东五分至五度三分。宣统三年，编户三百二十一万三千四百八
    十三，口九百三十五万六千七百五十五。领府八，直隶州三，直隶一，州三，
    四，县六十。

        江宁府：冲，繁，难。隶江宁道。明，应天府。江宁布政、交涉、提学三使，
    江安粮储、江南劝业、巡警、盐法四道，江宁将军、副都统，织造兼督龙江西新税
    关驻。顺治初，因明制，县八。雍正八年，改溧阳属镇江。北距京师二千四百四十
    五里。广二百里，袤三百里。北极高三十二度四分。京师偏东二度二十八分。领县
    七。上元冲，繁，难。倚。附郭有清凉山、师子山、富贵山。北：紫金山、幕府山。
    东：乌龙山、圣游山。有硃湖洞，道书三十一洞天。清江门内有小仓山。石城门内
    冶城山。南：大江自安徽当涂入，受秦淮河水，为草鞋夹。左与江浦分岸，得观音
    山水。有燕子矶。秦淮河上承句容赤山湖水，合庐山水，迳通济门，一入江宁，一
    入城。又西北流，至下关入江。新开河东北，乾隆四十五年濬，赐名便民。有市曰
    石埠桥。又东为黄天荡。镇四：淳化、靖安、土桥、石步。草鞋夹、燕子矶、栖霞
    街、湖熟有汛。一驿：金陵。淳化巡司。有铁路。商埠：下关。光绪二十一年马关
    条约四埠之一。江宁冲，繁，难。倚。南：聚宝山雨花台设砲台。大江西迳下关镇。
    港七：铜井、烈山，北曰河口、绿新墅，又北大胜关，古新林浦也，西北曰北河，
    曰下关，分受秦淮河水。镇三：江宁、秣陵、金陵。大胜、秣陵有汛。有驿。江宁、
    秣陵巡司二。有铁路。句容冲，难。府东九十里。县有句容山，以此名。北：华山。
    东北：铜山。东南：茅山。大江西来。港二：罗丝沟、下蜀港。赤山湖出绛岩山，
    秦淮水源于此，亦曰绛岩湖。汇亭水、黄堰河、蒲里溪，曰南源，与北源合于白米
    湖，又西入上元。镇五：白土、常宁、东阳、下蜀、龙潭。龙潭巡司。有驿。溧水
    简。府东南一百四十里。南：芝山、中山一曰独山。东：庐山，秦淮水别源所出。
    石臼湖西南，迳城北流入秦淮，明故运道也，今淤。一驿：孔家。江浦冲。府西北
    四十里。东北：十三公山、九连山。西：龙洞山。大江西南自安徽和州入，右与江
    宁分岸。为口四：曰乌江，曰老西江，曰新河，曰老河。受浦子口河，东北入六合。
    滁水右渎自安徽滁州入，亦曰后河，东与来安分岸，复尽入境，曰前河，右出支津
    至东葛镇，又东北迳岔河集，会沙河入六合。镇三：高望、香泉、葛城。二驿：江
    淮、东葛。浦口巡司一。江淮有驿丞，裁。有铁路。六合简。府北一百二十里。南：
    瓜步山。西南：晋王山。大江西南自江浦入，右与上元分岸。折东南为通江集口支
    津，北抵城隍湖。有沙洲圩砲台。又东划子口。滁河西自江浦入，迳皁河口，北为
    汊河，又南屈曲流入江。税课局大使驻。镇四：瓜步、长芦、宣化、竹镇。有堂邑
    驿丞，裁。瓜步巡司一。高淳简。府东南二百四十里。东：大游山。东北：荆山。
    南：固城湖，又东播为胥河。西：丹阳湖，北接石臼湖。有水自芜湖东入丹阳湖，
    又东南入固城湖。或云禹贡中江也。镇三：广通、固城、水阳。广通巡司一。

        淮安府：冲，繁，疲，难。隶淮扬海道。顺治初，因明制，州二，县九。雍正
    二年，升海、邳为直隶州，赣榆、沭阳属海，宿迁、睢宁属邳。九年，析山阳、盐
    城地置阜宁。南距省治五百里。广三百八十里，袤二百七十里。北极高三十三度三
    十二分。京师偏东二度五十二分。领县六。山阳冲，繁，疲，难。倚。漕标副将驻。
    北运河南流，乌沙、涧河诸水注之。东六草荡，南白马湖，汇洪泽湖水，与宝应错，
    东北会于运河。北黄河故道。咸丰三年徙，今堰存。河所经南北岸，设同知、管河
    县丞、主簿、巡检，弁官废置不常。咸丰十年裁。板徬镇有钞关巡司一。镇二：北
    神、庙湾。菱陵、高堰、杨家庙有汛。驿一：淮阴。驿丞裁。阜宁繁，疲，难。府
    东北一百六十里。雍正九年置。东北：大海。有堰曰范公堤。射阳湖上承苔大纵湖
    水，汇淮水为湖，又东流，会诸水入海。运盐河受射阳湖水，迳城南流，循范公堤
    入盐城。西有黄河故道。镇三：马逻、北沙、蒙龙。草堰巡司一。盐城繁，难。府
    东南二百四十里。东：大海。港二：新洋、斗龙。有新兴、五佑盐场，盐课大使驻。
    运盐河自草堰口环城流，至便仓镇入兴化。苔大纵湖西南与兴化错。县西诸水所汇。
    有天妃徬，徬官裁。小关、刘庄、新阳、沙沟有汛。镇九：上冈、大冈、沙沟、冈
    门、新河、安丰、清沟、喻口、新兴。上冈、沙沟巡司二。清河冲，繁，疲，难。
    淮扬道治所。江北提督、总兵驻。旧置总河，后省入总漕。自府城徙此，光绪三年
    裁。里河同知及河库道均先后裁。府西北三十五里。北：清江浦。明陈瑄开，宋沙
    河也。运河西北自桃源入，歧为盐河。又东为中河口，水经谓之中渎水，出山阳白
    马湖。又东迤南至清口屈而东，迳三徬，与清江浦合，东南入山阳，是为淮南运河。
    南：六塘河自桃源入，东北迳刘家庄入沭阳。盐河东北流，迳西坝，淮安分司运判
    驻，乾隆二十八年移海州。又东至周庄入安东。西南：洪泽湖，西有黄河故道。镇
    十：王家营、洪泽、老子、西坝、渔沟、官亭、大河口、涧桥、马头、周桥。王家
    营、马头、河北、渔沟有汛。一驿：清口。有驿丞，裁。涧桥巡司一。安东繁，疲，
    难。府东北六十里。西南盐河自清河入，贯县境，入海州，与六塘河合。东北：一
    帆河自海州入，南至旗杆村。水经，淮水东左右各合一水，至淮浦入海。东北：黄
    河故道。淮海河务兵备道驻，咸丰十年裁。镇三：太平、长乐、鱼场口。五港、佃
    湖有汛。佃湖巡司一。桃源冲，繁，难。府西北一百二十里。运河自宿迁南来，迳
    古城驿，入清河，歧为六塘河，一曰北盐河，东北流入沭阳。洪泽湖西南与清河错。
    西北有黄河故道。镇七：三义、河北、崔镇、众兴、张泗冲、白洋河、赤鲤湖。崔
    镇、洋河、三义有汛。二驿：桃源、古城。驿丞裁。有巡司。

        扬州府：冲，繁，疲，难。隶淮扬海道。两淮盐运使驻。顺治初，因明制，州
    三，县七。康熙十一年，海门圮于海，并通州。雍正三年，通州升直隶州，以如皋、
    泰兴往属。九年，析江都置甘泉。乾隆三十二年，析泰州置东台。西南距省治二百
    十里。广三百五十里，袤二百三十里。北极高三十二度二十七分。京师偏东二度五
    十六分。领州二，县六。江都冲，繁，疲，难。倚。大江西自六合历扬子入，东迳
    七濠口。监制同知驻。又东迳裕民洲，为夹江，歧为二。又东为三江口，东南流，
    与江合。三江口与天福洲对，设砲台，守备驻。裁盐务巡道。又东迳扬子港，入泰
    兴。运河北入，环城南，迳新河湾，分流，西入扬子。又南流至瓜洲口，有砲台。
    总兵驻。又东迳连城洲，分入江。盐河导运河水东北入泰州，白塔龙兒河水注之。
    有榷关。镇三：瓜洲、万寿、宜陵。瓜洲、大桥、马桥、沙洲有汛。广陵驿丞裁。
    瓜洲、万寿巡司二。甘泉冲，繁，疲，难。倚。雍正九年置。西北：蜀冈、甘泉山。
    北：邵伯湖，与高邮错。运河合湖水南流，至壁虎桥入江都，绿洋湖、乔墅荡分流
    入之。镇三：邵伯、上官、大仪。一驿：邵伯。有汛。上官、邵伯二巡司。扬子冲，
    繁。府西南七十里。明为仪真。雍正二年，改“真”为“徵”。宣统元年，复曰扬
    子。西北有铜山、界墩山。南滨大江。西自六合入，有里世洲、沙漫洲二水自林家
    桥、王家坝北来注之。又西分流至泗源沟入江。税课大使驻。新河出月塘集，西南
    流，亦入江。一镇：新城。有水驿驿丞。清江芒稻河徬官，裁。青山、旧港、黄泥
    港有汛。旧江口巡司一。高邮州冲，繁。府北一百二十里。西南：神居山。运河北
    迳税务桥，盐河西流注之。又迳车逻坝，南澄子河注之，南汇为绿洋湖。马霓河东
    南流，入于清水潭，受运河北泄诸水，东积为草荡，三阳河南来注之。高邮湖西北，
    一曰甓社湖，北接界首湖，南赤岸湖，与甘泉错。水高、永南有汛。二驿：界首、
    孟城。界首、时保巡司二。兴化疲，难。府东北一百六十五里。东：大海，有堤。
    盐河并堤流，西受界河、海沟、横泾诸水，东出为大团河、八灶、七灶河，东北会
    斗龙港，入于海。有刘庄、草堰、丁溪三场，盐课大使驻。北有吴公湖、苔大踪湖，
    与盐城、宝应错。石、白驹三徬，有徬官。镇三：安丰、陵亭、芙蓉。安丰巡司
    一。宝应冲，繁。府北二百四十里。运河北自山阳入，迳八口铺，东溢为瓦沟溪。
    又南流，迳汜水镇，至界首，有界首湖，入高邮。其西宝应湖，汇淮流下潴之水。
    苔大踪湖东北，周二百里，分支入运河。衡阳有汛。一驿：安平，有驿丞，裁。衡
    阳、槐楼巡司二。泰州繁，疲，难。府东一百二十里。盐河西自江都入，夹城东流，
    一曰里下河，有溱潼水注之。至白米镇，左通串场河，右出支津，入泰兴。又东迳
    海安镇，左歧为界河，东南入如皋。盐河东北自东台入，西南流，迳淤溪达鳅鱼港，
    又西南与之合。有泰坝，泰州分司运判驻。鲍湖东北。镇四：海安、安乡、斗门、
    樊汊。海安、曲塘有汛。海安、安乡巡司二。东台繁，疲。府东二百四十里。乾隆
    三十二年置。东：大海，有堤。盐场七：东台、何垛、梁垛，安丰、富安、角斜、
    拼茶。盐课大使驻。又小海场大使，裁。里下河自泰州环城北流，又东溢为支河入
    海。盐河出县西海道徬，西南流，错出复入，至淤溪入泰州。水利同知驻东台场。
    草堰四徬有徬官。一镇：西溪。巡司裁。王家港有汛。

        徐州府：要，冲，繁，难。隶淮徐道。徐州镇总兵驻。顺治初为直隶州。领萧、
    砀山、丰、沛。雍正十一年，升府。置铜山县。又以降直隶邳州来隶，及所领宿迁、
    睢宁。东南距省治七百三十里。广三百二十里，袤一百八十里。北极高三十四度五
    分。京师偏东五十八分。领州一，县七。铜山冲，繁，难。倚。雍正十一年置。东
    北有铜山，故名。微山湖，东北出为荆山河，即引河，一曰徐州河，承湖水至卞塘
    入邳州，与运河合。资河一曰奎河，东南流入萧县。黄河故道西北。一镇：卞塘。
    郑集三堡有汛。利国、东岸二驿，驿丞裁。双沟、利国巡司二。萧简，难。府西五
    十里。南：丁公山。西：岱山。西北为岱山湖。又东南有龙山河。资河自铜山入，
    东南迳轴山西，左出支津入灵壁，正渠入宿州。其西望川湖，迳大海子东，亦入宿。
    镇二：白土、永安。一驿：桃山。张山店巡司一。砀山冲，繁，疲，难。府西北一
    百六十里。东北：芒砀山。利民沟一曰小神湖，东南流，屈而西，入永城。西沙河，
    西南迳鼎新集，入河南夏邑。城北为黄河故道。周家寨、蟠龙集有汛。丰简。府西
    北一百五十里。东南：华山。新开河北流迳章固镇，又北入鱼台。旧濬以导黄河，
    今堤存。丰水一曰泡河，班志泡水也，入泗，湮。一镇：吴康。沛冲。府西北一百
    二十里。西：七山。有栖山圩，乾隆四十六年河决，县没，徙此。四十七年建城。
    咸丰元年河决，城复没，迁夏镇。十一年仍还旧治。东：微山湖。西有聂庄铺小河
    口。运河自滕入，屈曲流入湖。泗水自山东鱼台入，亦曰南清河，受金沟水，为金
    沟渡，东合三河口水，自此入运。有彭口、杨庄二徬。徬官裁。夏镇、栖山圩有汛。
    夏阳巡司一。邳州冲，难。府东北一百五十里。旧治下邳。康熙二十八年迁治艾山
    南。七年河决，移今治。雍正三年升直隶州。十一年来属。南：葛峄山，即距山。
    北：艾山、石埠山。西北：黄石山。运河自峄错入，迳泇口，岔河东北注之。至徐
    塘口合徐川河水，又南合沂水，入宿迁。武河，古武水，一曰治水，左通沂河，右
    入武原水，复出数支津，与燕子、柴沟等并入运。武原水即泇河，自兰山入，东会
    沂水，达宿迁之黄墩湖，入黄河。城南有黄河故道。镇三：直河、新安、泇口。姚
    湾、泇口有汛。旧城巡司一。宿迁冲，繁，难。府东一百里。北：司峿山、马陵
    山。东：五华峰。南：斗山。运河自邳州入，南合六塘河水，入桃源。西北：骆马
    湖，汇沂河、山涧诸水为巨浸。北：沭河自郯城入，南得桃花涧水，再错沭阳，折
    东北，迳燕集圩仍入之。西南：故黄河，有堤。镇三：白洋河、小河口、邵店。顺
    河、司峿有汛。二驿：锺吾、司峿。锺吾有驿丞，裁。司峿巡司一。睢宁简。
    府东南一百二十里。有池山、官山。西：九顶山。西南：峰山、荆山、英公山。东
    南：池山。白塘河出小李集，东南流，合沈家河，即今涸沙河，东入宿迁。又潼水，
    水经注所谓潼陂水入睢者，湮。镇二：高绍、辛安。

        通州直隶州：繁，难。隶常镇通海道。顺治初，因明制，属扬州府。县一，海
    门。康熙十一年，县省。雍正二年，升直隶州，割扬州府之如皋、泰兴来属。西距
    省治五百三十里。广三百里，袤百三十里。北极高三十二度三分。京师偏东四度十
    一分。领县二。东：军山、剑山。西：黄泥山、马鞍山，五峰并峙。东北：天竺山。
    南：狼山，设砲台。狼山镇总兵驻。东北：大海，产盐，置场五：吕四、馀东、馀
    西、金沙、石港，盐课大使驻。又马塘、馀中二场，乾隆元年裁。西亭场，三十三
    年裁。通州分司运判驻石港，税课大使亦驻。南：大江西自如皋入，东行达老洪港，
    会于海。盐河自如皋西入江，东分流，循城而南，又东入于海。镇二：狼山、石港。
    石港、金沙、馀东、吕四有汛。狼山巡司裁。吕东巡司一。如皋繁，难。州西北一
    百二十里。东，濒海。盐场二：丰利、掘港。盐课大使驻。大江西自靖江入，又东
    入通州，北通运盐河。河西北自泰州入，循城南，分为二。一南流入江。一东迳丁
    堰，又分流，至岔河，为盐场诸水。又南流，迳白蒲镇入通州。镇四：丁堰、掘港、
    丰利、白蒲。马塘、丰利有汛。主簿驻掘港。西场、石庄巡司二。泰兴疲，难。州
    西二百四十里。大江西北自江都入，右与丹徒分岸，为庙港。纳李薛河，又南与丹
    阳分岸，东至界港。界河自靖江缘界而西入之，又东入靖江，分支为老龙河，至黄
    桥，折南注界河。黄桥有汛。口岸、黄桥、印庄，巡司三。

        海州直隶州：繁，难。隶淮扬海道。顺治初，因明制，属淮安府。县一。雍正
    二年升直隶州，又割淮安府之沭阳来属。西南距省治八百二十里。广百七十五里，
    袤百九十里。北极高三十四度二十三分。京师偏东二度五十六分。领县二。东北：
    云台山，濒海。东：高公岛。西：金墅汛，设砲台。北：鸭岛、竹岛。东北：鹰游
    山。盐场三：中正、临兴、板浦。盐课大使驻。又白驹、莞渎二场，乾隆元年裁。
    海州分司运判驻板浦，有太平局、中富局、大义甿、富民甿、中兴甿盐垣。盐河自
    安东入，迳新安镇，合南北六塘河入海，其东支津与海通。西南：青伊湖、硕顷湖，
    北播为蔷薇河。南有一帆河，受盐河水入安东。镇五：板浦、高桥、莞渎、石湫、
    新坝。板浦、房山、吴家集有汛。高桥、惠泽巡司二。赣榆难。州北八十里。北：
    吴山。西：徐山、界山。东：兰山。南：泊船山、武强山。东，濒海，自山东日照
    入，有秦山望海墩，设砲台。大沙河自郯城、青口河自莒，南流入海。兴庄河水出
    西北吴山中。镇四：临洪、青口、荻水口、中冈站。青口巡司一。乾隆十六年，省
    荻水司改。沭阳难。州西南一百二十里。西北：张仓山。东北：韩山、万山。沭河，
    古涟水，自宿迁入，东流为新挑河。后河循城东北入青伊湖，又南与沙礓河合，迳
    阳沟，六塘水注之，达于海。镇六：汤沟、侯镇、华冲、高流、阴平、刘庄。吴家
    集有汛。县丞驻高流。

        海门直隶：冲，繁。隶常镇通海道。旧本沙洲。乾隆初，设沙务同知。三十
    三年，割通州之安庆、南安十九沙，崇明之半洋、富民十一沙，及天南沙，置。
    移苏州府海防同知来治。西距省治五百七十里。广一百四十里，袤三十七里。北极
    高三十一度五十五分。京师偏东四度四十五分。东南，濒海。西，大江，西南自通
    州入，右与昭文分岸。又东错崇明，折东北，由界洪复入，东南至蓼角嘴入海。白
    茆口为江海潮所会。界河承海水西流，环治而南，入于江。

        苏州府：最要。冲，繁，疲，难。分巡苏州道治所。江苏布政、提学、提法三
    使，巡警、劝业二道，织造兼督浒墅榷关驻。雍正八年，按察使自江宁移此。宣统
    二年改提法使。顺治初，因明制，州一，县七。雍正二年，升太仓为直隶州，割崇
    明、嘉定属之。又析长洲置元和，昆山置新阳，常熟置昭文，吴江置震泽。乾隆元
    年，又设太湖。光绪三十年，设靖湖，隶府。北距京师二千七百里。广二百里，
    袤二百四十里。北极高三十一度二十三分。京师偏东四度一分。领二，县九。太
    湖府西南九十八里。乾隆元年置，移吴江同里抚民同知来驻，治洞庭东山。东山
    一曰胥母山，有莫釐峰。太湖环治，积三万六千顷。天目山水西南自浙之临安、
    馀杭合苕、霅溪水，至大钱口；其西合宣、歙诸山水，迳长兴箬溪，至小梅口，与
    宜兴、荆溪诸县水，西北汇为湖。又东北，播为吴淞江。又东为淀山湖，达黄浦入
    于海。甪头、下扬湾村巡司二。靖湖简。光绪三十年置，设抚民通判，治洞庭西
    山。有缥缈峰。吴冲，繁，疲，难。倚。南：横山。西：皋峰、姑苏灵岩山。东南：
    香山。西南有天平、楞伽、灵岩、穹窿、邓尉诸山。西北：运河自浙江秀水历吴江、
    元和入，受太湖水，自胥口东迳木渎，与光福塘、箭泾诸水会，又迳跨塘至胥门，
    越来溪注之。北出为横塘，与县南鲇鱼口水并入运河。商埠，城南青阳场，马关条
    约四埠之一。镇三：横塘、横泾、木渎。县丞驻木渎。光福巡司一。乾隆十一年，
    省木渎司改。长洲冲，繁，疲，难。倚。西：高景山。西北：卑犹山。西：运河自
    吴入，有寒山汛。西北迳射渎，会金墅港水，又西北入无锡。射渎水东出为长荡，
    浒墅、乌角、白鹤诸溪并与运河合。娄江支津自元和缘界入，东北，左溢为尚泽荡，
    右阳城、西湖，北后湖，迳南荡，迳陆港折东入新阳。浒墅有榷关。镇三：陆墓、
    蠡口、望亭。浒墅、黄埭有汛。吴塔巡司一。有铁路。元和冲，繁，疲，难。倚。
    雍正二年置。东北：维亭山。西有虎丘。唐白居易凿渠南达运河，今谓之山塘。东
    南：江宁山。吴淞江自吴江北迤东入新阳。运河亦自其县入。其南：澄湖，溢为萧
    淀湖，又东南为长白诸荡。尹山湖，县东南。其北：独墅湖，有黄天荡。又阳城湖
    东北西湖跨长洲。中湖、东湖俱与新阳错。镇二：甪直、维亭。沙河、周庄、章练
    塘有汛。二驿：姑苏、望亭。县丞二，驻甪直、章练塘。周庄巡司一。有铁路。昆
    山疲，难。府东七十里。吴淞江东迳三江口，屈曲流入青浦。南有淀山湖，北溢为
    棋盘荡、陈墓荡，又北白莲湖，歧为商羊潭、杨氏田湖，迳直港与吴淞合。致和塘
    水自元和环城流，东会新洋江入太仓。镇三：安亭、泗桥、蓬阆。石浦巡司一。有
    铁路。新阳疲，难。府东七十里。雍正二年置。西北；昆山、绰墩山。吴淞江自元
    和东入，复错出。新洋江一曰新阳江，纳吴淞水，北入致和塘。有傀儡湖、鳗鲤湖、
    巴城湖、雉城湖。巴城、雉城今湮。一镇：兵墟。大王庙有汛。巴城巡司一。有铁
    路。常熟繁，疲，难。府北九十里。苏松粮储道驻。乾隆三十二年移省。北：大江。
    福山与隔江狼山对，设砲台，总兵驻。西北：崇德山、河阳山。西南：宛山。北：
    大江自江阴入，左与通州分岸，有捍海塘。元和塘水即运河，自长洲入，北迳福山
    塘。又黄泗浦水西北流，并入江。东北：大海。有塘。东南：昆承湖，一名隐湖，
    与尚湖相对，亦曰八字湖。镇二：庆安、福山。鹿苑、唐市有汛。黄泗浦巡司一。
    昭文繁，难。府北九十里。雍正二年，析常熟东境置。东北：大江自常熟入，又东
    入太仓。其港口以许浦、白茆为大。白茆受吴中诸水。许浦北海舶出入长江道，此
    为深水。针路、白茆、许浦，及茜泾、下张七鸦，宋为昆山、常熟五大浦。自白茆
    岳庙起，北至周泾口入江，长二千九百丈，亦名里睦塘。镇二：梅李、许浦。薛家
    沙、支塘、徐六泾有汛。白茆巡司一。吴江冲，繁，难。府南四十里。北：吴淞江，
    鲇鱼口水北流入之。运河二源，一南塘河，一官塘河，东汇为诸荡，与汾湖合。庞
    山湖东受太湖水，溢为九里湖，又东同里湖，其南为叶泽湖，有元鹤、韩郎荡。莺
    脰湖，县南。镇三：简村、八赤、盛泽。同里有汛。一驿：松陵。县丞驻盛泽。汾
    湖、同里巡司二。震泽繁，难。府南四十里。雍正二年置。东临运河，自吴江入，
    至平望镇，西塘河来会。西临太湖，合诸港漾水注唐家湖，东入吴江。横塘西导乌
    程诸水，歧为三，东与莺脰湖会。横塘之西曰震泽塘，东曰梅堰塘，为孔道。镇二：
    平望、严幕。震泽有汛。平望、震泽巡司二。

        松江府：要，繁，疲，难。隶苏松太道。江南提督驻。顺治初，因明制，县三。
    十二年，析华亭置娄县。雍正二年，又析华亭置奉贤，析上海置南汇，析青浦置福
    泉，改金山卫为县。乾隆八年，福泉省。嘉庆十年，又析上海南汇地设川沙，隶
    府。西北距省治一百六十里。广一百六十里，袤一百四十里。北极高三十一度。京
    师偏东四度二十七分。领一，县七。川沙繁，疲，难。府东南二百四十里。故
    明川沙堡。乾隆二十四年，改董漕同知为川沙海防同知。嘉庆十年，析置为抚民同
    知。东：大海。有捍海塘三，曰外圩塘、钦公塘、东护塘。夹护塘河二。盐河迳界
    浜入宝山。其左御寇河，椿树浦水引黄浦东入，与盐河合。三尖嘴、海中、曹家路
    有汛。华亭繁，疲，难。倚。东南有柘山、金山。海中有捍海塘。松江上承太湖，
    东迳笠泽，与东江、娄江而三。今娄江塞，而东江合松江出海，祗一江耳。黄浦江
    为吴淞支津，首受泖、淀诸水，屈曲流，大洋泾水会之。春申塘水东引黄浦支流，
    合千步泾，会于北俞塘。又分流迳颛桥入黄浦。柘林营东南，水利通判驻。有盐场
    曰袁浦，大使驻。镇五：亭林、叶谢、曹泾、柘林、沙冈。柘林、亭林、张泽有汛。
    都司驻柘林，县丞驻曹泾。亭林巡司一。有铁路。娄疲，难。倚。顺治十二年置。
    西北有横云山、机山、天马山。南：泖湖，源出华亭谷，与青浦金山错，古三泖也。
    斜塘上承泖湖，自青浦入，东歧，合古浦塘及支津，贯城至华亭界，为南俞塘。其
    北出者为通波塘。斜塘东南合秀州塘、大蒸塘，入金山，为黄浦，又东入上海。有
    横浦盐场，大使驻。一镇：枫泾。天马镇、泗泾、枫泾有汛。县丞驻白龙潭。小徵
    巡司一。有铁路。奉贤疲，难。府东九十里。明于华亭置青村所守御、千户，隶金
    山卫。雍正二年析置。南，濒海，有塘。有青村盐场，大使驻。青村港，县西，有
    汛。南桥塘水上游望河泾，自华亭引黄浦水东入姚泾，又东会萧塘，为南桥塘，左
    得金汇塘，上承南汇界河水，又东为青村港。西有龙泉港，亦受望河泾，错出复入，
    迳阮港镇，折东抵柘林营而止。镇三：陶宅、南桥、四团。县丞驻四团。南桥巡司
    一。金山疲，难。府南七十二里。雍正二年置。故明金山卫，属华亭。初治卫城，
    寻徙洙泾镇。东南：秦山、查山。海中有金山，县以此名。今隶华亭。东北：泖港，
    横潦泾西流入之，汇平湖诸水，曰三秀塘。纳秀州塘，迳城南，东达掘挞泾，南汇
    诸水合泖港入黄浦。南有盐河，循卫城西溢为黄姑塘，歧为里界河、黄浦界河，并
    北流而合，至大泖港与横潦泾会，又北为黄浦。折东与娄分岸，入华亭。有浦东盐
    场，大使驻。典史驻卫城。一镇：洙泾。张堰巡司一。洙泾、张堰、吕港有汛。上
    海冲，繁，疲，难。府东北九十里。苏松太道驻。黄浦江自华亭入，夹城流，东北
    至虹口。吴淞江西北来与之合，又东北入于海。吴淞江自嘉定入，纳盘龙浦水、横
    沥水，迳新泾，又东为古沪渎，迳新闸北、泥城桥、老闸会黄浦江。西堧欧、美各
    国互市租界，道光二十三年英约五口通商之一。吴淞岸东北四十五里，光绪二十四
    年开为商埠，海舶殷辏，利尽东南。租界有会审公堂，理华、洋狱讼。有海关，苏
    松太道监督。又南洋军械制造局，西南。镇四：吴淞、乌泾、吴会、闵行。塘桥、
    引翔港、闵行有汛。黄浦、吴淞巡司二。有铁路。南汇繁，疲，难。府东一百二十
    里。雍正二年置。故明南汇守御所。东：大海。捍海塘二：内东护塘；外外护塘，
    即钦公塘。西黄浦江自华亭入，迳闸港，折北，左与上海分岸。县西纵河曰鹤坡塘，
    在新阳镇。会南七灶诸港水，至分水墩，是为港闸。西会金汇塘，入奉贤。县号穷
    海，独饶盐。东护塘内有运盐河，南自奉贤入。一镇：下沙。置盐场三，盐课大使
    驻。周浦有汛。县丞驻泥城。三林庄巡司一。青浦繁，疲，难。府西北五十里。东：
    铏山、佘山。东南：凤凰山、薛山。北：福泉山。西：卢山、辰山。北：吴淞江。
    淀山湖西受太湖水，播为诸荡，南与泖湖合。北会硃家港水入于江。有赵屯浦、大
    盈浦、顾会浦、盘龙浦，俱分受吴淞水，入黄浦。镇六：泗泾、金泽、硃家角、赵
    屯、七宝、白鹤江。北铏山、小徵有汛。县丞驻七宝。淀山、新泾巡司二。

        太仓直隶州：繁，疲，难。隶苏松太道。顺治初，因明制，属苏州府，县一。
    雍正二年，升直隶州，析州置镇洋县，又割苏州府之嘉定属之，析其地置宝山，同
    隶州。西南距省治一百二十里。广一百五十里，袤一百四十里。北极高三十一度二
    十九分。京师偏东四度二十五分。领县四。北有穿山。东北：大海，有塘。七鸦口
    设砲台。一镇：双凤。璜泾有汛。州同驻刘河镇。七浦巡司一。昔太仓之水八百五
    十。南路之水，娄江独任之。北路之水，七浦、杨林分任之。故七浦以辅娄江，杨
    林又以辅七浦。杨林南有湖川塘。湖川南硃泾，为古娄江北道。又贯南北者，有盐
    铁塘，南出吴淞入海。北道白茆达江。雍正中，发帑疏濬两江，兼治白茆，以补三
    江之缺。镇洋繁。倚。雍正二年置。东：大海。县东刘河口，一曰娄河口，有汛。
    娄江入海处。禹贡中江也。“刘”即“娄”，声近字。上承致河塘，自新阳入，为
    太仓塘。自城南南马头东合新塘港，又东入海。新塘港即旧湖川塘，迳小塘子入刘
    河。南：盐铁塘水环城流，西北与七浦塘合。有徬官，裁。茜泾河西抵漕塘河，东
    迳花双入海。茜泾城，乾隆三年筑。镇二：沙头、茜泾。甘草巡司一。崇明冲，繁。
    州东北五十七里。东：金鼇山、茶山。东北：海中设汛。海环县治，港沙绮错。有
    望海台，当沙港南，与崇宝沙对，设砲台，总兵驻。施翘河水西南夹城流，又东与
    十欃口合，入于海。东：盐滩，有场，巡盐大使驻。雍正八年，于县设太通巡道。
    乾隆五年移通州，六年裁。镇三：新镇、豹貔、杨家河。上沙、中沙、外沙、下沙
    有汛。县丞驻五欃。大安有废巡司。崇海巡司一。嘉定疲，难。州南三十六里。初
    属苏州府。雍正二年来隶。东南：鹤槎山。吴淞江东入，缘界流，北为盐铁塘水，
    入镇洋。县北刘河，古娄江也。横沥水北流迳县城，又东与之合。练祁塘水承吴淞
    西来，环城流，迳罗店，入宝山。镇三：外冈、安亭、南翔。县丞驻南翔，有汛。
    诸翟巡司一。有铁路。宝山繁，疲，难。州东九十里。雍正二年置。故嘉定县吴淞
    所，明宝山。东南有宝山故城。山北设汛。东濒大海，有塘。南为吴淞口，黄浦
    江入海处，设砲台，控扼东南，为军港要塞。崇宝沙，海中，与崇明对。蕴藻滨水
    自嘉定迳陈行镇，界泾水西北迳罗店，合练祁塘水会之。歧为二，东至胡巷口，南
    至虹口，并入黄浦。又北泗塘水引蕴藻滨水南迤东环城流，西有采綯港。镇四：高
    桥、江湾、大场、罗店。旧砲台、胡巷口、杨行、江湾、月浦有汛。县丞驻高桥。
    有铁路。

        常州府：冲，繁，疲，难。隶常镇通海道。顺治初，因明制，县五。雍正二年，
    总督查弼纳以苏、松、常赋重事繁，疏请太仓等十三州县各析为二，析武进置阳湖，
    无锡置金匮，宜兴置荆溪。东南距省治二百八十里。广一百六十里，袤一百八十里。
    北极高三十一度五十二分。京师偏东三度二十四分。领县八。武进冲，繁，疲，难。
    倚。府西偏。西北：黄山、固山。毗陵江西北自丹阳入，东南至桃花港入江阴。运
    河循城流，迳奔牛镇入丹阳。滆湖北受运河，西受坛、溧、洮湖诸水，汇为湖，又
    西溢为大圩荡，南与湖塘河会，入宜兴。镇三：奔牛、青城、阜通。西埠、孟河、
    魏村有汛。一驿：毗陵。奔牛、孟河巡司二。有铁路。阳湖繁，难。倚。府东偏。
    雍正二年置。以县东阳湖名。东：芳茂山。东北：舜山。南：太湖，有马迹山，旧
    置寨，有汛。运河自无锡迳丁堰、戚墅堰，北商河水合舜河水东西分流入之。戚墅
    港合宋建湖，至白荡歧为三，一东入无锡达闾江，一黄堰河达百迹，一薛堰河达下
    埠，并入太湖。其武进支津曰宜荆漕河，一曰西蠡河，西南流，会滆湖水，并湖行
    入宜兴。一镇：横林。马迹巡司一。有铁路。无锡冲，繁。府东南九十里。北：九
    龙山。西：舜山、锡山。其东惠山，有泉。太湖，西南。又东溢为五里湖，南出为
    长广溪，西迳吴塘门，仍入太湖。运河东南自长洲入，夹城流，东纳漕河，即白塘
    圩，支津出江阴，首受大江，北流，迳高桥，与之合。镇一：潘葑。一驿：锡山。
    清宁有汛。高桥巡司一。有铁路。金匮繁，难。府东九十里。雍正二年置。以城内
    金匮山名。东北有斗山、胶山。北：横山。南：夹山、前山。运河东南自长洲入，
    常昭漕河首受太湖，东缘长洲界，左与无锡分岸，环城入之。又分流，南北入常熟、
    江阴。又自东亭屈而西为百渎港，东流会于鹅真荡，与长洲错。一镇：望亭。黄埠
    墩有汛。巡司一。有铁路。江阴繁，疲，难。府东七十里。江苏学政驻，光绪三十
    一年裁。北：君山。东北：绮山、定山、黄山。东：马鞍山。隔江与天生港对，有
    砲台。北：大江西自武进入，漕河首受江水，迳四河口入无锡。应天河分漕河水，
    屈曲流，迳华墅东南，为南长河。横河，城东至泗港北入江。有青草、寿星诸沙。
    镇三：杨舍、夏港、申浦。沙洲、杨舍有汛。顾山巡司一。宜兴疲，难。府南一百
    二十里。西北：有山、东北：羊山、金鹅、罗科山。西：大坯山。北：滆湖，与武
    进、阳湖错，受长荡湖水。其支津湖塘河自武进入，歧为二，至吴渎口入于太湖。
    县东有东氿、西氿，金坛、溧阳诸水会之。漕河北与二氿合，汇为羊山诸荡。又东
    北为横荡，迳百渎港入太湖。一镇：杨港。和桥有汛，县丞驻。锺溪、下邾巡司二。
    荆溪疲，难。府南百二十一里。雍正二年置。南：荆溪，县以此名。南：白云、茗
    岭、君山、啄木岭。西：芙蓉山、国山。三国吴天玺元年封禅为中岳，有摩崖，右
    群峰相缪不一名。东：铜官山。西南：章山。东南：茶山、兰山。濒太湖东西二氿，
    与宜兴错。杨港河、文定港水分流入之。其南沙河自溧阳戴步流并潴焉。东南：蜀
    山河，合川步水，东歧为施塘，并注之。又东至大浦口，其南莲花荡自湖汊汇诸山
    水，至乌溪口，并入太湖。徐舍有汛。湖汊、张渚巡司二。靖江难。府东一百五十
    里。东北：孤山。南滨大江，西自泰兴入，东：张黄港。右与江阴分岸，又东迳县
    南入如皋。港口八。迤东歧为界河，折南至张黄港复合。港南紫气河，漩洑深洪，
    海舶入江处。界河自港北环县流，西达界港入于江。西有团河。镇三：陈阜、生祠、
    新丰市。新港巡司一。

        镇江府：最要，冲，繁，疲，难。常镇通海道治所。长江水师提督、京口副都
    统驻。顺治初设镇海将军，乾隆二十八年裁。顺治初，因明制，县三。雍正八年，
    以江宁府之溧阳来属。光绪三十年，又设太平，隶府。东南距省治三百七十里。
    广二百十里，袤一百三十六里。北极高三十二度十二分。京师偏东二度五十七分。
    领一，县四。太平简。府东七十里。光绪三十年置，设抚民同知，治太平洲，
    江中。丹徒冲，繁，疲，难。倚。西北：金山，临江，有中泠泉。北：北固山。焦
    山，江中，南北与象山、连城洲对，又东圌山、五峰山，隔江与高桥对，皆设砲台。
    大江，城北迳孩溪，复南绕圌山，分支为大小夹江，有宝晋、天福、补沙诸洲。运
    河南自丹阳入，迳雩山西、洪山东，折西环城北流，所谓南运河。粮艘渡江入伊娄
    河，至邗沟，为北运河，并入于江。横越徬有徬官。西：高资河，东西与新开河合。
    河为乾隆四十五年巡抚吴坛濬，出排湾西经高资入句容。商埠，县北二里，外国互
    市租界，咸丰十年英法条约长江三口之一。有新关，常镇道监督。镇五：丹徒、高
    资、谏壁、大港、新丰。硃家圩有汛。二驿：京口、炭渚。京口有驿丞，裁。高资、
    安港、丹徒巡司三。有铁路。丹阳繁，疲，难。府东南七十里。东北有九龄山。大
    江北自丹徒播为夹江，迳姚家桥入，东与江合。运河东南迳七里桥，漕河会之。又
    西南播为香草河。简渎河环城流，入于江。包港东北导运河水与夹江合。北有练湖。
    镇二：吕城、延陵。一驿：云阳。吕城、包港巡司二。有铁路。金坛疲，难。府南
    一百六十里。西：茅山，一曰三茅峰。南：长荡湖，与溧阳错，古洮湖也。漕河环
    城为濠，南会于白龙荡，又南受湖水入溧阳。薛步水出薛步镇，东流分为二，一入
    漕河，一南与漕河遇，入于湖。东有钱资荡。湖溪巡司一，裁。溧阳繁，疲。府南
    二百四十里。雍正八年来隶。西：曹姥山、铁冶山一曰铁岘。北：涪山，峙洮湖中，
    湖与金坛错。三塔荡西南溢为升平荡。前马荡水出溧水庐山，合高淳诸水，东迳为
    荡入中河，东南流与漕河合，古中江也。五代杨行密筑五堰，江自是不复东，禹迹
    中湮矣。镇三：举善、甓桥、广道。

        国学网站独家推出

亦凡公益图书馆(Shuku.net)

下一卷 回目录