                                    志七十二

        ○乐四

        △乐章二御殿庆贺禾辞桑歌

        皇帝元旦御殿二章康熙八年定，乾隆七年重撰乐章。初制附载。中和韶乐，黄
    锺宫立宫，倍夷则下羽主调。

        升座元平维天眷我皇，四海升平泰运昌。岁首肇三阳，万国朝正拜帝阊。云物
    奏嘉祥，乘鸾辂，建太常。时和化日长，重九译，尽梯航。原于穆元后，敬授人时。
    四始和令，三阳肇基。鸾路苍龙，载青其旂。迎气布德，百工允釐。行庆施惠，及
    我烝黎。

        还宫和平圣人延俊英，钧天乐奏绕彤廷。华夷一统宁，士庶欢忻乐太平。宝鼎
    御香盈，祥烟袅，瑞霭生。箫韶喜九成，齐庆祝，万千龄。原有奕元会，天子穆穆。
    锵锵群公，至自九服。正朔所加，海外臣仆。率土怀惠，万民子育。千龄亿祀，永
    绥茀禄。

        皇帝长至御殿二章康熙八年定，乾隆七年重撰乐章。初制附载。中和韶乐，黄
    锺宫立宫，倍夷则下羽主调。

        升座遂平阳回黍谷春，万国衣冠拜紫宸。旭日耀龙鳞，云物呈祥福禄臻。尧阶
    蓂荚新，熙庶绩，抚五辰。九服共来宾，调元化，转鸿钧。原乾符在握，道转鸿钧。
    天心见复，物始资元。景长舜日，纪协尧春。玉琯应瑞，宝历肇新。众正在位，辅
    翼一人。

        还宫允平皇心克配天，玉琯葭灰得气先。彤廷胪唱宣，四海共球奏御筵。珠斗
    应玑璿，金镜朗，麟凤骞。人间景福全，咨屡省，懋乾乾。原万国在宥，一阳斯溥。
    渊默临朝，天职修举。君子道长，骈珪联组。瞻日书云，产祥降嘏。宜旸而旸，宜
    雨而雨。

        乾隆二十四年，平定回部，长至御殿，增撰武成庆语二章中和韶乐，黄锺宫立
    宫，倍夷则下羽主调。

        升座遂平阳回玉琯春，华阙晴晖映紫宸。声教讫无垠，烽燧长清玉塞尘。绝域
    尽王臣，安作息，荷陶甄。奉贽献灵珍。超三古，懋经纶。

        还宫允平淑气转瑶阊，缇幕葭飞启百昌。恩威亘八荒，雪岭天山道里长。纳款
    乡明堂，三足鸟，暨凤凰。乾珍普降祥，弥顾禔，敕几康。

        乾隆二十四年，平定回部御殿，群臣庆贺一章丹陛大乐

        庆平紫雾氤氲浮彩仗，丹阶虎队鹓行。敷文德，虞徽接响。靖边徼，来享来王。

        皇帝万寿节御殿二章康熙八年定，乾隆七年重撰乐章。初制附载。中和韶乐，
    黄锺宫立宫，倍夷则下羽主调。

        升座乾平祥云扈紫冥，四海臣民祝圣龄。淑气转阶蓂，尧箓羲图灿御屏。嵩呼
    遍在廷，天呈瑞，地效灵。南极拱台星，亿万载，颂康宁。原二仪清宁，三辰顺则。
    维帝凝命，函冒区域。仁恩广覃，至于动植。久道化成，隆功骏德。圣人多寿，年
    世万亿。

        还宫泰平皇躬福禄宜，永绍鸿图丕丕基。彤陛长仙芝，乐奏箫韶丹凤仪。南山
    献寿卮，人心悦，天意随。为德遍群黎，歌乐恺，万年斯。原鉴观惟德，丕命惟皇。
    肇兹寿域，薄海要荒。物性茂育，民俗乐康。冠带之国，望斗辨方。曰惟万年，同
    于昊苍。

        万寿、元旦、长至三大节朝贺三章常朝同。顺治九年定，康熙年制乐章，乾隆
    七年重撰。又增宫中行礼雝平一章。初制附载。丹陛大乐

        群臣行礼庆平凤凰在薮，麒麟在郊坰。不如国士充陛廷，野无遗贤宗有英。夙
    夜在公，在公明明。原皇覆万宇，品物咸亨。九宾在列，百译输诚。济济卿士，式
    造在廷。帝仁如天，帝明如日。亲贤任能，爱民育物。礼备乐成，声教四讫。

        外籓行礼治平我清世德，作求若天行。天尽所覆畀我清，万方悦喜来享庭。曰
    予一人，业业兢兢。原天尽所覆，以畀我清。我德配命，涵濡群生。万国蹈舞，来
    享来庭。俣俣蹲蹲，视彼干戚。天威式临，其仪不忒。

        宫中行礼雝平关雎四教，家邦作孚先。黄裳元吉地承天，六宫仁顺化穆宣。麟
    之趾兮，万福之原。

        皇帝上元御殿二章乾隆七年定。中和韶乐，太簇商立宫，倍无射变宫主调。

        升座怡平皇心保泰和，海升平乐事多。琼树长新柯，冰泮春风涨玉河。晴云
    展细罗，擎尧酒，泛天波。花舞鸟能歌，齐拜手，赋卷阿。

        还宫升平时雍颂帝尧，玉佩铿锵庆早朝。紫禁瑞烟飘，春意凌寒上柳条。和风
    禁苑饶，陈仙乐，奏箫韶。三五正良宵，宫漏永，月轮高。

        皇帝常朝二章康熙年定。中和韶乐

        升座隆平赫矣天鉴，眷求惟圣。保佑我清，既集有命。假乐大君，天位以正。
    莅下有容，监于万方。念兹崇功，骏命孔常。

        还宫显平于昭四后，诞降世德。亹亹我皇，克艰衮职。治定功成，中和建极。
    龙飞在天，凤仪于廷。式奏王夏，垂亿万龄。

        乾隆七年，重定皇帝常朝正月二章中和韶乐，太簇商立宫，倍无射变宫主调。

        升座隆平敷天协气鲜新，又苍龙正晨。万国欢心仰紫宸，皇天锡嘏懿纯。陈充
    庭，华瑵金根。扇春风，风兆人，泽如春。睿周万品，化洽无垠。

        还宫显平渊然至道游神，协天行地文。照腾华若早轮，清明广大和訚。恩滂
    洋，葭苇霑仁。念民生，生此辰，酌于民。瑞惟大有，宝则贤臣。

        二月二章中和韶乐，夹锺清商立宫，倍应锺变宫二调。

        升座隆平所无逸，恭己岩廊，万协嘉祥。吹律圜钟谐舜琯，负扆当阳。柳风
    初转芽黄，翠甸轻雷苏百昌。发生心，皇奉若；宽大诏，播天常。

        还宫显平肃群后，鸣佩锵锵，拜手仰龙光。初日曈昽奎壁丽，明庶风翔。普天
    和气休穰，浃化鹰成鸠眼良。躬清明，基宥密；恩溥洽，达要荒。

        三月二章中和韶乐，姑洗角立宫，黄锺宫主调。

        升座隆平日丽风和遍寰区，新榆改火。龙旂荏苒晃鸾坡，赫如曦，皇升座。群
    辟奏瑶珂，拂花茵，垂佩多。天门荡荡无偏颇，纯嘏咏卷阿。

        还宫显平瑞霭祥飙映彤墀，红云缭绕。一人渊默德光昭，百花中，千门晓。铜
    鹤篆烟飘，奏仙音，驾退朝。促耕布穀飞灵沼，盈耳说农劳。

        四月二章中和韶乐，仲吕清角立宫，大吕清宫主调。

        升座隆平玉宸旦婺中，天王御法宫。乘硃路，曳长虹。六六泠箫谐女凤，万物
    被薰风。阜财解愠，福禄来同。

        还宫显平麦秋满野登，桑穠茧已成。玉衡正，泰阶平。上下交孚寰海靖，妇子
    乐盈宁。罄天亘地，茂豫桐生。

        乾隆四十一年，平定两金川，四月御殿二章中和韶乐，中吕清角立宫，大吕清
    宫主调。

        升座隆平玉衡纪正阳，升平景运昌。丰功著，威棱扬。险辟蚕丛归指掌，决胜
    庙谟长。凯声竞奏，喜起赓飏。

        还宫显平功成恺泽滂，兵消喜气扬。櫜弓矢，扫欃枪。紫阁酬庸膺懋赏，虎拜
    沐恩光。万年受祜，庆衍无疆。

        乾隆四十一年，平定两金川，御殿群臣庆贺一章丹陛大乐

        庆平远播皇威鲸鲵扫，瘴雨蛮烟尽消。看振旅，欢声载道。瞻天处，乐奏箫韶。

        五月二章中和韶乐，蕤宾变徵立宫，太簇商主调。

        升座隆平禁林清，反舌无声。登进忠良佞不行，南风假大而宣平。坐明堂，赏
    五德，法乘离以持衡。

        还宫显平槿初荣，旉与硃明。天稷星边汉影萌，红轮照九神嘉生。念农芸，夏
    暑雨，穆皇心以靡宁。

        乾隆四十一年，平定两金川，五月御殿二章中和韶乐，蕤宾变徵立宫，太簇商
    主调。

        升座隆平扇薰风，六幕祥融。共解征衣拜舞同，云开玉垒昭肤功。颂声灵，赫
    以濯；喜韬戈，绩铭钟。

        还宫显平庆天中，凯奏勋隆。笮徼烟消化雨浓，磨崖纪勒铭重重。壮皇猷，沛
    帝泽；听欢声，遍尧封。

        六月二章中和韶乐，林锺清变徵立宫，夹锺清商主调。

        升座隆平鼓含少，黄宫谐凤，伏庚光，赤帝骑龙。★F8彼三星正昏中，茂对乘
    时穆圣衷。陈金奏，宣景风，明光觐辟公。

        还宫显平弥六合，黎元祝颂，奉三无，帝念渊冲。蓊郁元云渰宸枫，大雨时行
    黍稷芃。虞琴奏，皇在宫，勤思剧月农。

        七月二章中和韶乐，夷则徵立宫，姑洗角主调。

        升座隆平金井桐飘大火流，夷则声清律应秋。天行转蓐收，黄茂满田畴。晓光
    阊阖浮，搏拊戛鸣球。玉殿千官咸拜手，仰宸斿。

        还宫显平鹰祭蝉鸣届白藏，御廪初登穀始尝。秋回禁陛凉，皇居奠总章。恩膏
    正溥将，零露浥瀼瀼。六合熙熙齐所卬，洁珠囊。

        八月二章中和韶乐，南吕清徵立宫，仲吕清角主调。

        升座隆平乾坤爽气澄序，宫殿清光静安。设九宾而法见，叶九和于天端。晻霭
    扬云鶒，玲珑动玉銮。烈徽猷兮万世，肃缨冕兮千官。

        还宫显平云高汉迥参见，露白飙清洌寒。汔告成夫万宝，祗祝釐于三坛。瑞穀
    歧而秀，玉粢好且完。喜盈宁兮百室，国安泰兮民欢。

        九月二章中和韶乐，无射羽立宫，蕤宾变徵主调。

        升座隆平鸿依银渚，菊有黄华。陇云飞，木叶下，百穀登场罢。芳辰逢令嘉，
    黄麾列正衙。豹竿移，龙鳞射，日上硃霞，天锡吾皇多稼。

        还宫显平鞭鸣钟动，帘卷烟斜。漾金风，香衣驾，天屣言还暇。黄云香满车，
    村村昼响耞。处深宫，心区夏，重恤民家，黼扆豳风图画。

        十月二章中和韶乐，应锺清羽立宫，林锺清变徵主调。

        升座隆平时合黄纯，熙修司职，颛皇执坎持权。听彤廷佩响，玉琯风宣。怀黄
    绾白趋丹陛，皇仪展，于穆同天。光华圣日，罘罳焕彩，暄到齐编。

        还宫显平寰海丰穰，农夫之庆，深宫理化挥弦。念艰难稼穑，不敢游畋。琳琅
    万卷环天禄，三馀爱，清晏探研。时几敕命，明良喜起，所宝惟贤。

        十一月二章中和韶乐，黄锺宫立宫，倍夷则下羽主调。

        升座隆平七日阳来天地仁，万象一中分。人从心上起经纶，纲纪三才属大君。
    答阳临玉宸，无私学化钧，包元履德日劳勤。品类盛，荷陶甄。

        还宫显平顺气祥风翱九垠，太史正书云。沈几先物福生人，渊默雷声秉道真。
    八风依序均，天根月窟循，昭乎若日正三辰。不远复，以修身。

        十二月二章中和韶乐，大吕清宫立宫，倍南吕清下羽主调。

        升座隆平斗柄将东四序周，佳气满皇州。嘉平吉日诹，翠辂充廷立九斿。吾皇
    御大裘，法座侍王侯。服旧德，布新猷，穆若天仪福禄遒。

        还宫显平太室黄云紫气蒙，时雪报年丰。天关橐籥充，腊鼓催春天地通。皇家
    宝绪隆，契合动昭融。月西朓，日生东，万载回环不息同。

        闰月节前用上月宫调，节后用下月宫调，词同前。除夕升座还宫，与十二月常
    朝同。耕耤礼成，庆成宫宴，与三月同。

        文进士传胪御殿二章乾隆七年定。中和韶乐，蕤宾变徵立宫，太簇商主调。

        升座隆平启文明，五色云呈，珊网宏开罗俊英，梧冈彩凤雝喈鸣。气如珠，河
    似镜，集贤才于蓬瀛。

        还宫显平海榴舒，木槿初荣，宣赐宫衣最有名，薰来殿角微凉生。凤栖梧，麟
    在囿，致皇风于升平。

        文进士传胪群臣庆贺一章丹陛大乐

        庆平贤关大启，五纬丽霄光。九苞彩凤鸣高冈，日华五色舜衣裳。济济跄跄，
    多士思皇。

        武进土传胪御殿二章乾隆七年定。中和韶乐，应锺清羽立宫，林锺清变徵主调。

        升座隆平宝殿云开，硃檐日近，甲袍金琐玲珑。看敦诗说礼，国士之风。王朝
    桢幹资英俊，参帷幄，克诘兵戎。云台绘画，勋名伟绩，媲美前踪。

        还宫显平玉烛光调，金瓯绥靖，两阶干羽雍容。念求贤渭水，兆协非熊。中林
    罝兔多贤士，资心腹，云起风从。龙韬豹略，后先疏附，鹏翼抟风。

        武进士传胪群臣庆贺一章丹陛大乐

        庆平鹰扬鹗荐，厉翮九霄清。兔罝在野维干城，龙韬豹略蜚英声。肃肃赳赳，
    王国克生。

        乾隆四十八年，乾清宫普宴宗亲，御殿二章中和韶乐，太簇商立宫，倍无射变
    宫主调。

        升座隆平中天凤纪开新，列尧阶绣茵。圣德重华九族亲，垂光惇叙家人。敷仙
    蓂，十叶宜春。扇雍和，和气訚，郁祥芬。琼蕤奉日，宝鄂承云。

        还宫庆平璇霄气应韶钧，仰重熙令辰。行苇恩华衎燕申，欢承麟趾振振。霑椒
    觞，芳酎含醇。荷龙光，光被均，瑞璘彬。万年圣寿，一本天伦。

        乾隆五十年，乾清宫千叟宴，御殿二章中和韶乐，太簇商立宫，倍无射变宫主
    调。

        升座隆平乾隆五十年春，月王正日辰。帝世重熙盛典陈，高年高会枫宸。有盈
    廷鹤发臣民，望炉香，开扇轮。共尊亲，年逾书亥，福迓重申。

        还宫庆平云开黼座氤氲，望天回紫宸。九拜龙光舞蹈申，仙韶声远偏闻。退朝
    班仙仗缤纷，到蓬莱，携紫云。散仙群，九重曼寿，千叟长春。

        乾隆十三年，大学士忠勇公傅恆征金川授敕，御殿二章中和韶乐，黄锺宫立宫，
    倍夷则下羽主调。

        升座隆平临轩策将圣武恢，仙仗挟风雷。龙骧虎贲群英来，专阃正藉勒铭才。
    神机翊上台，恩隆毂是推。扬威边徼图云台，承庙略，往钦哉。

        还宫显平绛霄瑞霭六龙回，寰靖氛埃。天戈遥指阊阖开，敦忠秉信阃外裁。
    风云列阵该。崇墉计日摧。锋车电掣天马徠，军声欢，腾九垓。

        乾隆十三年征金川，群臣庆贺一章丹陛大乐

        庆平金殿晨开铜龙启，推毂恩隆典仪。九重上，争歌喜起；敷声教，尽仰天威。

        乾隆十四年，金川凯旋庆贺，御殿二章中和韶乐，姑洗角立宫，黄锺宫主调。

        升进隆平庆溢朝端，霭祥云，河山清晏，铃旂迢递送归鞍。赫元戎，繄良翰，
    靖献寸诚丹。载干戈，和佩鸾。功成万里勒铭还，遐迩共腾欢。

        还宫显平雉扇徐回，遍尧封，齐销辀燧，依依杨柳六师归。逮春耕，修农耒，
    论赏策勋随。九重深，五弦挥。敷天率土裒时对，日月耀明威。

        乾隆十四年，金川凯旋，群臣庆贺一章丹陛大乐

        庆平决胜从容筹上将，师行肆靖遐方。宣武略，更敷文德；垂衣治，端拱明堂。

        乾隆八年，盛京谒陵礼成，御殿二章中和韶乐，黄锺宫立宫，倍夷则下羽主调。

        升座元平维天眷我清，一统车书四海宁。法驾莅陪京，祠谒珠丘展孝诚。陟降
    旧宫庭，思祖德，答天明。佳气绕龙旍，暾圣日，海东升。

        还宫和平文思洽九瀛，神孙继治洊升平。皇初七德成，缔造艰难景命膺。抚序
    惕中情，凝旒伫，若奉盈。昭兹万亿龄，列祖武，敬其绳。

        盛京御殿庆贺二章丹陛大乐

        群臣庆平重熙累洽，纮瀛被仁风。穆如神孙临镐丰，桥山礼成御故宫。零露瀼
    瀼，有来雍雍。

        外籓治平万方合敬，同爱所亲尊。思木有本水有源，东西朔南咸骏奔。纯固恪
    恭，日子云孙。

        乾隆五十年临雍二章中和韶乐，夹锺清商立宫，倍应锺清变宫主调。

        升座盛平辟雍建，规矩圆方，复古且吾皇。先圣宫墙千仞近，讲学升堂。于论
    钟鼓铿锵，春水圜桥流浩荡。作君师，时万亿；隆礼乐，焕文章。

        还宫道平圣人出，天下文明，玉振叶金声。日月江河照法象，自古经行。讲筵
    雝肃和平，熙事纯常茂典成。觉群黎，敷五教；彝伦叙，万邦宁。

        乾隆五十年临雍，群臣庆贺一章丹陛大乐

        庆平礼成典学，璧水监姬章。中天日月瞻容光，宸仪有肃拜舞行。寿考延昌，
    圣化滂洋。

        嘉庆三年临雍二章中和韶乐，夹锺清商立宫，倍应锺清变宫主调。

        升座盛平建皇极，端拱垂裳，仰止重宫墙。鸾辂苍龙亲视学，鼓箧升堂，昭回
    云汉为章。璧水和风交澹荡，播金丝，传孔训，盛羽籥，迈周庠。

        还宫道平睿图洽，文教昌明，至德播胶黉。俎豆衣冠多蔼吉，讲艺横经。圣人
    玉振金声，明德新民万世程。首修齐，崇格致，基诚正，奏治平。

        嘉庆三年临雍，群臣庆贺一章  丹陛大乐

        庆平一人首出，作睹仰当阳。重华协帝焕文章，崇儒右学圣治光。钟鼓锵洋，
    拜舞轩{鼓长}。

        乾隆九年幸翰林院二章嘉庆九年幸翰林院同。  中和韶乐，黄锺宫立宫，倍夷
    则下羽主调。

        升座隆平  龙文五色皆，羽葆亭童法驾来。秘阁列清才，就日瞻云瀛丈隈。象
    纬正三台，糺缦缦，卿云回。元车首实康哉，舟用楫，鼎需梅。

        还宫显平恩光浃面槐，瀛洲十八并追陪。南山颂有台，酒醴笙簧霖雨谐。帝屐
    下蓬莱，金枝霭，秀华堆。文光耀九垓，求千里，始于隗。

        太上皇帝元旦御殿二章嘉庆元年定。中和韶乐，黄锺宫立宫。倍夷则下羽主调。

        升座元平  寿巩金瓯，绳武乘乾甲子周。燕翼笃诒谋，子帝钦承德泽流。岁
    首建华斿，著衍荚，海添筹。五福萃箕畴。胪实政，训鸿猷。

        还宫和平  天下养尊崇，万禩颐和郅治隆。泰运懋延洪，嘉会朝正万国同。康
    强仰圣躬，八徵念，十全功。励治尚初衷，膺笃祜，竞呼嵩。

        太上皇长至御殿二章嘉庆元年定。  中和韶乐，黄锺宫立宫，倍夷则下羽主调。

        升座遂平阳回玉琯新，祗承忭蹈率臣民。行健政躬亲，问安视膳秉鸿钧。帝范
    示遵循，共球集，韶濩陈。皇祺茀禄臻，纪馨烈，颂恆春。

        还宫允平懿铄缵羲图，雨旸时若泰阶符。逢年渥泽敷，三除玉粒五蠲租。元吉
    惠心孚，恩★E6，德覃区。寅承保圣谟，履端庆，舞康衢。

        太上皇帝万万寿节御殿二章嘉庆元年定。中和韶乐，黄锺宫立宫，倍夷则下羽
    主调。

        升座乾平寿禄位名全，犹日孜孜宝篆镌。保佑命膺天，继序重光福祚延。乾符
    久仔肩，文巍焕，武昭宣。瑞应角亢躔，庞禠衍，万斯年。

        还宫泰平曼寿献瑶樽，万方玉食至尊尊。舞采上仪敦，尧辰舜丙合乾坤。讠失
    荡启天门。帝奉帝，孙有孙，祥雯灿紫阍。歌景福，饫洪恩。

        太上皇帝三大节庆贺二章嘉庆元年定。丹陛大乐

        皇帝率王公百官行礼庆平御宇六旬，九有浃深仁。勋华一家禔福臻，岁万又万
    颂大椿。文武圣神，帝夏皇春。

        宫中行礼雝平雝雝在宫，天符人瑞同。太上立德更立功，京垓亿兆运庞鸿。云
    礽衍庆，万福来崇。

        嘉庆元年千叟宴，太上皇帝御殿二章中和韶乐，太簇商立宫，倍无射变宫主调。

        升座隆平乾隆六十一年，授嘉庆始元，叟宴三开钜典传。天家尊养弥虔，建惟
    皇锡极无偏。率臣邻，逮户编，暨垓埏。轩宫初御，春殿长筵。

        还宫庆平仪鸾扇合炉烟，听仙韶绎然。盛礼观成九拜虔，翘瞻斗运辰躔。退朝
    班，皇极门前。颂尧仁，赞启贤，合羲年。圣能昌后，天不违先。

        太皇太后三大节御宫二章康熙二十二年定。中和韶乐

        升座升平嘉乐圣母，慈徽穆穆。协德坤元，以涵以育。以天下养，永绥天禄。
    皇情展庆，礼明乐淑。亿万斯年，受兹介福。

        还宫恆平天祐皇家，景命荐申。宫帏重庆，繁祉川臻。如南山寿，集嘏斯纯。
    我皇乐只，燕及臣民。薄海内外，罔不尊亲。

        太皇太后三大节宫中庆贺一章康熙二十二年定。丹陛大乐

        晋平彤庭景丽，旭日祥风。縯纷采仗，奕奕璇宫。鸿慈燕喜，欢洽圣衷。万方
    一轨，来贺来同。千官拜舞，乐胥有融。维寿维祺，天地并隆。

        皇太后三大节御宫二章康熙二十二年定，乾隆七年重撰乐章。初制附载。中和
    韶乐，南吕清徵立宫，仲吕清角主调。

        升座豫平慈帏福履昌，瑞云承辇献嘉祥。徽流宝册光，玉食欢心萃万方。旭日
    正当阳，绥眉寿，乐且康。瑶池蓂叶芳，如山阜，永无疆。原有懿慈帏，惟天下母。
    厚德之符，含宏九有。式嗣徽音，以昌厥后。宠绥受之，遐不单厚。福禄来求，如
    山如阜。

        还宫履平璿宫瑞霭霏，翚翟山河上衮衣。宝箓庆璇帏，万国欢愉颂德徽。长日
    丽晴晖，青鸾舞，凤在墀。康强福禄宜，亿万载，祝期颐。原百礼既洽，灿然其章。
    瑞云承辇，丽日舒长。万方玉食，愉怿未央。言旋彤幄，凝祉储祥。一人有庆，万
    寿无疆。

        皇太后三大节庆贺二章康熙二十二年定，乾隆七年重撰乐章。初制附载。丹陛
    大乐

        皇帝率王公百官行礼益平皇家燕喜，福寿协慈帏。千官拜舞，万国瞻依。霭璇
    宫，圣日辉。原品物咸亨，景光清泰。展礼孔皆，式瞻嘉会。金石相宣，贯珠编贝。
    思媚思齐，德音四沛。以介繁禧，万年保艾。曰寿而臧，曰昌而大。

        宫中行礼雝平词与皇帝三大节同。

        乾隆二十四年，平定回部，长至皇太后御宫二章中和韶乐，南吕清徵立宫，仲
    吕清角主调。

        升座豫平慈宁集庆长，坤元叶德焕嘉祥。晴晖转一阳，玉食承欢福履昌。西极
    尽来王，同稽首，颂寿康。尧阶蓂叶芳，受兹福，永无疆。

        还宫履平瑶宫霭紫烟，日丽彤墀百福全。德范播尧天，文笥珠玑晋九边。翚翟
    耀琼筵。添宫线，玉戺前。绥和兆万年，永乐恺，协玑璿。

        皇后三大节御宫二章康熙二十二年定，乾隆七年重撰乐章。初制附载。中和韶
    乐，南吕清徵立宫，仲吕清角主调。

        升座淑平承天地道光，嗣徽音兮俪我皇。椒宫壸教彰，万国为仪燕翼昌。彤管
    纪芬芳，春云渥，环佩锵。安贞德有常，敷内政，应无疆。原乾资于坤，俪尊宸极。
    皇化攸宜，母仪万国。履顺含章，茂明内德。福履永绥，乃燕乃翼。

        还宫顺平瑶枢焕上台，椒殿风和丽景开。晴旭上蓬莱，佳气氤氲遍九垓。祥云
    护燕禖，培麟趾，毓兰荄。雉扇影徘徊，看瑞霭，集宫槐。原椒宫奕奕，阴教修明。
    袆衣有耀，环珮和鸣。礼容孔恪，万国来成。关雎之德，流美风声。

        皇后三大节宫庆贺一章康熙二十二年定，乾隆七年重撰乐章。初制附载。丹陛
    大乐

        正平正坤维兮俪皇极，母仪昭万国。福履永绥，将六宫，承法则。原采章有蔚，
    礼备乐宣。令仪令德，率履无愆。型家而国，实惟承乾。既淑且和，景福绵绵。

        同治十一年，皇帝大婚，行册立礼，御殿二章中和韶乐

        升座宜平作合庆从天，高悬日月照垓埏。交泰叶坤乾，鸾锵凤哕乐翩跹。星彩
    丽弧躔，双璧合，五珠联。瓜瓞喜绵绵，绥福履，万斯年。

        正使受节愉平祥晖耀九阊，凤节蜺旌命肃将。雅调奏铿锵，玉管琼璈广乐张。
    赓诗媲洽阳，铺鸿藻，焕龙章。福禄奉霞觞，富且寿，炽而昌。

        大婚前一日阅册宝，庆贺三章丹陛大乐

        皇帝升座澄平玉检金泥宝气腾，日月颂升恆。云霞仰蔚蒸，椒壁萝图瑞彩凝。
    河洲德化兴，海宇庆波澄。光复旦，福云礽，谟烈昭垂亿载承。

        皇太后升座仪平万国共球奉寿卮，端冕肃隆仪。辉煌凤诏披，玉册金符福禄宜。
    天容静有思，睟穆拜瑶墀。缵前绪，答恩慈，嘉礼宏前百世基。

        群臣行礼普平黼黻昭文仰大观，高奉五云端。嵩呼万岁欢，鹓鹭成行拥百官。
    维皇宥密单，缔造念艰难。膺宝箓，御金銮，亿载丕基巩石磐。

        大婚前一日阅册毕，皇帝诣慈宁宫行礼，皇太后御宫二章中和韶乐

        升座鬯平祥云五色飞，旭日曈昽映紫微。曙景丽旌旂，仙仗分行宝箓篆霏。承
    欢舞采衣，歌寿恺，切瞻依。展礼报春晖，隆孝养，慰慈帏。

        还宫怿平仙璈响禁城，箫管均调雅颂声。旭日凤凰鸣，瑞霭缤纷贺礼成。慈颜
    喜气迎，拥豹尾，导蜺旌。云奉翠华明，驭大丙，暢由庚。

        大婚宣制，皇帝御殿二章中和韶乐

        升座叶平翠琯银簧下紫霄，仙乐奏咸韶。趋班肃百僚，伞盖鸣鞭侍早朝。惟皇
    日月昭，玉烛庆时调。文传武，舜绍尧，一德心源切旰宵。

        正使受节舒平云蒸御案香，龙节高擎矞采彰。嘉礼敬延康，继继绳绳百代昌。
    雎麟为世祥，歌渭涘，庆洽阳。嘉气溢天阊，祝圣寿，寿无疆。

        大婚朝见皇太后御宫二章中和韶乐

        升座矞平祥晖丽紫宸，天地同和万国春。协气转鸿钧，燕翼诒谋百福臻。星云
    烂漫新，嘉礼备，雅乐陈。至德颂慈仁，洪宝箓，衍畴伦。

        还宫忻平吉日承欢厚德酬，侍燕礼虔修。芬芳洁膳羞，玉食琼浆旨且柔。笙簧
    雅韵流，仪卫转华斿。调玉烛，巩金瓯，穆穆隆仪福禄遒。

        大婚朝见次日，皇帝诣慈宁宫行庆贺礼，皇太后御宫二章中和韶乐

        升座轩平蓬莱旭日红，凤阁龙楼瑞霭中。仪卫拱璇宫，肃肃旌旂拂晓风。维皇
    茂矩崇，礼既洽，乐交融。孝养万方隆，瞻景福，共呼嵩。

        还宫颐平阁道回环辇路花，宫殿灿云霞。蓬壶岁月赊，六合光明万福嘉。鸣銮
    返翠华，喜气正无涯。德自大，颂非讠夸，华祝衢歌遍迩遐。

        大婚朝见次日，皇后诣慈宁宫行庆贺礼，皇太后御宫二章中和韶乐

        升座翕平懿范雍和内治襄，俪日月同光。承天地有常，嘉洽璇帏庆未央。虔恭
    淑德彰，袆鞠颂仪详。兰驭肃，翠旍飏，绍继徽音式万方。

        还宫孚平茂典迈嫔京，妊姒相承世德宏。内治禀仪型，睟穆慈颜福履盈。垓埏
    乐永清，陈葆佾，簇霓旌。璆佩节和声，云辂举，日华明。

        大婚朝见次日，皇帝御内殿二章中和韶乐

        升座蕃平二曜光昭萃茂釐，乾箓应昌期。中宫肃盛仪，肇正人伦万化基。鸳梁
    福禄宜，麟趾叶风诗。炳帝极，衍宗支，万叶千春海熙。

        起座理平虔修肃拜仪，纳福跻仁百禄宜。协气迓蕃釐，辇路尘清六驭驰。祥云
    护瑞曦，回玉辂，绕彤墀。湛泽九天滋，宣嘉颂，庆昌期。

        大婚朝见次日，皇后御内殿二章中和韶乐

        升座惠平兰殿椒闱迓帝庥，懿德轶河洲。良辰协吉诹，位正坤维内治修。嘉祥
    百禄遒，黼黻焕新猷。辉翟彩，导鸾斿，逦迤祥云辇路周。

        还宫祥平中禁宏开霭吉祥，律度协珩璜。赓歌茀禄康，彩焕星轩法服彰。丰祺
    衍炽昌，福履庆齐长。遵玉戺，晋椒房，坤顺承天德有常。

        大婚朝见次日，庆贺五章丹陛大乐

        皇太后升座，皇帝行礼康平云书烂缦祥，舞采宫中爱日长。雅乐叶笙簧，一曲
    南陔奏未央。金炉弱篆香，看凤翥，喜鸾翔。圣寿祝无疆，醲泽被，惠风飏。

        皇太后升座，皇后行礼巽平宫扇彩云移，遥瞻凤辇驻彤墀。文裀锦绣披，太祝
    初宣展拜仪。肃穆答鸿慈，徽音嗣，福履绥。祥开百世基，绵泰祉，正坤维。

        皇帝升座，皇后行礼谐平雉尾云开喜气生，嘉礼庆初成。关雎句载赓，一片承
    平雅颂声。鸳鸯福禄盈，鸾凤叶和鸣。光四表，暢八纮，风始周南雅化行。

        群臣行礼燮平丹凤衔书降九天，香弱鹊炉烟。欢声动八埏，成盖青云朵殿前。
    光华亿万年，鹓鹭肃班联。辉宝鼎，鬯宫悬，雨露无私圣泽宣。

        宫中行礼晏平坤仪令德崇，六服光辉典礼隆。瑞霭满中宫，采仗云斿丽景融。
    炉烟接陛枫，容肃穆，福庞洪。理内颂成功，宣阃政，赞皇风。

        大婚行礼次日筵宴，皇帝御殿二章中和韶乐

        升座会平天心眷至人，璧合珠联耀紫宸。雅化洽雎麟，祥霭彤廷百福臻。钟鼓
    韵清新，调律吕，奏韶钧。寰海共尊亲，昌圣绪，叙彝伦。

        还宫忭平煦日祥光焕翠斿，冠佩集螭头。宫中拜赐优，欢洽皇心百禄遒。香烟
    仗外浮，班散玉阶俦。敷骏惠，式鸿猷，庆典覃禧九服周。

        皇太后赐后母宴，御宫二章中和韶乐

        升座序平宝扇云移法驾临，万国盛仪钦。仙韶协舜琴，晓旭凝辉耀玳簪。慈颜
    悦豫深，锡福遍壬林。延景祚。颂徽音。媲周家，仰太妊。

        还宫恺平乐奏钧天吉礼成，燕衎洽群情。璇帏喜气迎，欢承寿母共称觥。金萱
    万岁荣，闿泽普埏纮。回龙驭，拥霓旌，尧趋舜步协安行。

        大婚赐承恩公亲属宴四章丹陛大乐

        皇帝升座调平瑞霭弱炉香，丹陛班分鹓鹭行。懿戚喜称觞，衣冠跄济觐龙光。
    壶中日正长，陈酒醴，肄笙簧。虞陛效赓飏，和以乐，寿而昌。

        后父率亲属谢恩，群臣行礼介平祥光丽几筵，凤管鸾笙奏九天。雨露拜恩先，
    圭爵钦承宠诏宣。嵩呼玉陛前，扬抃舞，肃班联。笃庆祝尧年，歌椒衍，卜瓜绵。

        后母率亲属行礼，入座衍平曈昽晓日明，五色祥云霭禁城。瑞应泰阶平，冠裳
    济济拜丹楹。璇宫喜气盈，陈酒醴，奏韶韺。燕衎荷恩荣，膏泽渥，颂同声。

        后母率亲属谢恩阜平尧厨萐献祥，六膳和调出上方。珍味列芬芳，春满宫壶雨
    露香。衢尊酌醴浆，醲化洽，茀禄康。肃拜效赓飏，介景福，炽而昌。

        大婚颁诏，皇帝御殿二章中和韶乐

        升座端平尧天景运长，民物咸熙庶事康。离照炳当阳，万里山河日月光。升平
    宝祚昌，福无量，寿无疆。四表焕文章，歌喜起，颂明良。

        还宫融平嘉祥帝眷孚，乾始坤元合圣谟。蕃祉炳皇图，藻景昭陈协气敷。宣纶
    懔步趋，编璧叶，彖金符。矞采焕云衢，六礼备，众情愉。

        光绪十五年大婚，阅册毕，皇帝诣慈宁宫行礼，皇太后御宫二章中和韶乐

        升座鬯平祥晖霭紫宸，瑞满乾坤淑气新。寰海庆同春，作合从天万福臻。瑶阶
    雅乐陈，和鸾凤，咏雎麟。垂裕荷慈仁，崇典礼，叙彝伦。

        还宫怿平采仗万花迎，雅雅鱼鱼庆礼成。琴瑟听和鸣，凤翥鸾翔引韵清。璇闱
    喜起赓，开帝运，惬皇情。寰宇际升平，徵瑞应，动欢声。

        大婚宣制，皇帝御殿二章中和韶乐

        升座叶平乐谱箫韶奏九成，仪凤叶和声。炉香篆袅清，万国共球集帝京。宸修
    德克明，景运启元亨。悬金镜，察玉衡，南面垂裳御八纮。

        正使受节舒平丝纶锡自天，龙节庄持映日鲜。璧合并珠联，玉检金泥紫诰宣。
    钦哉命敬传，椒蕃衍，瓜瓞绵。歌声遍垓埏，祝圣寿，亿万年。

        大婚前一日阅册宝庆贺二章丹陛大乐

        皇太后升座仪平诗咏周南肇始基，圣配正坤维。惟皇肃上仪，展拜雍容侍玉墀。
    贻谋赖圣慈，献寿晋瑶卮。延景祚，庆昌期，瓜瓞绵绵福履绥。

        群臣行礼普平冠佩趋跄仰九重，僚寀乐登庸。三多祝华封，夔拜皋飏效靖恭。
    维皇驾六龙，作者见筮云从。占嘉会，庆躬逢，四海欣霑帝泽醲。

        大婚朝见皇太后御宫二章中和韶乐

        升座矞平春光满禁闱，和煦风柔拂翟帏，虔拜仰恩晖。宵旰勤劬综万几，显翼
    翼，扇巍巍。齐政察璿玑，钦德至，嗣音徽。

        还宫忻平宴罢欣逢大礼成，凤辇映花明，鸾旗拂柳轻。五色云霞采仗迎，闱
    喜气盈，椒殿晓风清。调玉琯，奏瑶笙，一片承平雅颂声。

        大婚朝见次日，皇帝诣慈宁宫行庆贺礼，皇太后御宫二章中和韶乐

        升座轩平曙景绚蓬瀛，阊阖天开瑞霭生。紫幰彩霞明，舞蹈欢呼彻凤城。慈闱
    喜气盈，仪具举，礼初成。孝养竭精诚，调管籥，奏韶韺。

        还宫顺平巍焕龙楼矗绛霄，日彩丽金貂。猊炉篆馥飘，辇路花深漏响遥。云軿
    乐御调，法曲和笙箫。隆礼备，德音昭，万福来同际圣朝。

        大婚朝见次日，皇后诣慈宁宫行庆贺礼，皇太后御宫二章中和韶乐

        升座翕平风始宏开万福基，厚德正坤维。思齐启嗣徽，修栗雍宫赞贽时。祥晖
    驻玉墀，銮辂展文螭。循茂典，答皇慈，日月承天曜二仪。

        还宫孚平天地二仪平，芼荇求贤内治成。懿德缵维行，瓜瓞绵延慰圣情。彤墀
    福喜盈，扬翠萐，擢硃英。旋辂节韶韺，云雉转，玉鸾鸣。

        大婚朝见次日，皇帝御内殿二章中和韶乐

        升座蕃平元气昭融运二仪，风始德宣诗。春初瑞应时，万化渊源万福基。轩裳
    肃茂规，姒幄驻祥曦。调玉琯，衍金支，锺祉延釐颂圣慈。

        起座理平虔作礼初成，壸范柔雍翊圣清。宝辂叶鸾鸣，金戺彤墀喜气盈。云移
    雉扇明，回地纽，转天纮。雅乐谱韶韺，珠露湛，玉芝荣。

        大婚朝见次日，皇后御内殿二章中和韶乐

        升座惠平正始风开万福原，玉辂庆临轩。含章赞至尊，乾曜坤仪应德元。风生
    九陛温，旭映六宫暄。迎淑气，沐仁恩，卿矞葳蕤受祉繁。

        还宫祥平绕毂花迎上苑春，辇路净无尘。宫莺啭语新，内治修明乐最真。清芬
    挹藻蘋，雅化溯雎麟。歌采采，咏振振，茂祉繁釐庆翕臻。

        大婚朝见次日庆贺五章丹陛大乐

        皇太后升座，皇帝行礼康平祥云丽九天，丹陛欢承圣母前。寿恺祝洪延，垂裕
    绵长纪万千。宝鼎袅香烟，双璧合，五珠联。雅乐叶宫悬，恩泽普，福畴全。

        皇太后升座，皇后行礼巽平彩仗导丹軿，韶咸乐奏八风宣。宫花绕御筵，镂槛
    文墀展细旃。璆佩拜仪虔，慈颜煦，曼福骈。山呼遍九埏，元正月，万斯年。

        皇帝升座，皇后行礼谐平袆服葳蕤茂典祥，向日月辉光。承天地久长，容蹈凝
    华德象彰。和鸣协凤凰，景福集鸳鸯。瞻衮冕，节琚璜，庆洽宫闱万叶昌。

        群臣行礼燮平糺缦星云焕紫宸，苞凤采璘彬。萝图万福臻，宝瑟瑶琴雅韵新。
    恩周雨露匀，薄海庆同春。凝鼎命，阐坤珍，鹣鰈偕登道路遵。

        宫中行礼晏平彤庭瑞霭萦，象服增华焕采明。正位翊升平，德协坤贞品物亨。
    来绥福履成，辉黼黻，式璜珩。芬蕙引风清，调凤瑟，叶鸾笙。

        大婚行礼次日筵宴，皇帝御殿二章中和韶乐

        升座会平祥光曜紫宸，泰宇宏开九陛春。雅化肇雎麟，采荇歌兼咏采蘋。薄海
    识尊亲，仰皇极，颂皇仁。仙乐奏咸钧，逢嘉会，宴嘉宾。

        还宫忭平庆典欣成日正中，颂祷效呼嵩。新承帝眷隆，欢洽皇心喜气融。祥烟
    霭九重，采仗拥花红。占人寿，卜年丰，圣泽覃敷六合同。

        大婚赐承恩公亲属宴二章丹陛大乐

        皇帝升座调平左右肃班联，鹓鹭分行别后先。戚畹萃亲贤，夔虎鸣銮应管弦。
    铿锵禁漏传，瞻舜日，觐尧天。拜舞锦袍鲜，列玉砌，侍琼筵。

        后父率亲属谢恩，群臣行礼介平炉烟篆袅香，朵殿春和旭日长。夔虎效赓飏，
    搢笏垂绅玉佩锵。隆仪九拜彰，饫酒醴，叶笙簧。宝箓衍休祥，绥福禄，颂鸳鸯。

        大婚颁诏，皇帝御殿二章中和韶乐

        升座端平皇图圣德宣，金镜调元喜共延。紫极丽中天，华祝嵩呼亿万年。欢声
    动八埏，阶启泰，位乘乾。瑞霭玉炉烟，辉玉戺，炳珠躔。

        还宫融平丝纶被万方，丹凤书衔日月光。天语懔煌煌，庆典欣成锡祚长。休徵
    应雨旸，颜有喜，颂无疆。盛治赞垂裳，夔虎拜，凤鸾锵。

        乾隆十七年，重定庆典所奏禧平十五章导迎乐

        临雍崇圣尊道，乾德下交。思乐多士，化流芹藻。鼓箧徵，经术昭。听讲环，
    宏育陶。

        巡狩方岳棽丽六飞，入跸出警。省方观民，施惠行庆。一人行，万人幸。载道
    欢，瞻天圣。

        元日进表元正朝享，临御万方。阊阖通启，太平呈象。旅贡陈，轩乐张。遍海
    隅，瞻帝光。

        长至进表黄锺应律，玉琯回阳。书云荐瑞，迎日履长。共球集，韶濩张。奉金
    函，来万方。

        万寿节进表神圣文武，提絜六符。绥以眉寿，罄宜多祜。迈斗维，呈瑞图。万
    岁声，山应呼。

        皇太后万寿节进表昭受天贶，锺庆发祥。文母禔祉，福隆尊养。锡类蕃，慈训
    彰。亿万年，临寿康。

        皇后千秋节进表坤德柔静，阴教顺承。螽斯麟角，允维嘉应。宝册镌，天庆膺。
    求嗣徽，如月恆。

        进实录昭示无坱，谟烈聿皇。垂布方策，日星辉朗。配典坟，扬耿光。永绎思，
    绥万邦。

        进玉牒瓜瓞滋长，椒实衍昌。公姓千亿，福畴维乡。定角仁，硃芾皇。锡类洪，
    咸乐康。

        颁时宪钦若诚亶，皇正朔颁。分秒无忒，玉衡齐贯。敬授时，宜暑寒。穑事明，
    民庶欢。

        颁诏申命重巽，纶下九阍。句出萌达，百昌咸振。象魏悬，鞀铎巡。德意宣，
    天地春。

        殿试送榜贤网宽整，才俊毕登。疏附先后，一人维圣。教泽长，多士盈。景运
    开，龙虎蒸。

        迎吻皇作宫殿，因地顺天。如竹苞矣，美哉轮奂。鸟翼飞，松桷梴。芋且宁，
    居万年。

        皇帝亲耕进穜棱晨作农正，鸾辂劝耕。穜棱嘉种，降康延庆。帝耤开，农政行。
    我稼同，明赐成。

        皇后亲蚕进筐钩戴胜告时，西陵肇典。爰举懿筐，爰临柘馆。御鞠衣，登瑞茧。
    金钩陈，嘉义展。

        皇帝耕耤三十六禾词一章雍正二年定。

        光华日月开青阳，房星晨正呈农祥。帝念民依重耕桑，肇新千耤考典章。告蠲
    元辰时日良，苍龙鸾辂临天阊。青坛峙立西南方，牺牲簠簋升芬芳。皇心祗敬天容
    庄，黄幕致礼虔诚将。礼成移跸天田旁，土膏沃洽春洋洋。黛犁行地牛服缰，司农
    穜棱盛青箱。洪縻在手丝鞭扬，率先稼穑为民倡。三推一拨制有常，五推九推数递
    详。王公卿尹咸赞襄，甸人千耦列雁行。耰耡既毕恩泽滂，自天集福多丰穰。来牟
    荞蘥森紫芒，华芗赤甲秈稈方。秬秠三种黎白黄，稷粟坚好硕且香。萃{艹巳}大
    穗盈尺长，五菽五豆充垅场。穄粢縻㑇九色粮，蜀秫玉黍兼东廧。乌未同收除童粱，
    双歧合颖遍理疆。千箱万斛收神仓，四时顺序百穀昌。八区九有富盖藏，欢腾亿兆
    感圣皇。

        皇后采桑歌一章乾隆七年定。

        躬耕礼成诏井桑，蚕月吉巳迎辰祥。金华紫罽五翟光，瑞云彩映椒涂黄。坛南
    宿戒惟宫张，西陵展事摇珩璜。斋肃恭敬柔雍彰，金钩绿籧懿筥筐。尚功尚制奉以
    将，柔条在东涵露香。鞠衣三摘鸣鸠翔，月灵临贲龙精昌。黼黻五色质且良，昭事
    上帝祠烝尝。仪型宇宙帅妃嫱，衣食滋殖被万方。

        国学网站独家推出

亦凡公益图书馆(Shuku.net)

下一卷 回目录