                                志三十一  地理三

        △吉林

        吉林：古肃慎国之域。明初，奴兒干都司地，领卫百八十四、所二十。后为长
    白山三部、扈伦四部所属辉发、乌拉、叶赫，兼有哈达北境及东海部地。清初，建
    满洲城于俄漠惠之野鄂多理城。顺治十年，置昂邦章京及副都统二人镇守宁古塔。
    康熙元年，改宁古塔将军。十五年徙，改吉林将军。先是十年徙副都统一人驻吉林，
    三十三年徙伯都讷。雍正三年，复置吉林阿勒楚喀副都统。五年，增三姓副都统。
    光绪七年，置珲春副都统，吉林、宾州、五常三。八年，吉林升府。后增长春、
    新城、依兰，各领县有差。三十三年建行省，改将军为巡抚，尽裁副都统等。宣统
    三年，定西南、西北、东南、东北四路为四道。凡辖府十有一，州一，五，县十
    八。西至伊通州，界盛京；东至乌苏里江，界俄领东海滨省；北至松花江，界黑龙
    江；南至图们、鸭绿江，界朝鲜。广二千四百馀里，袤千五百馀里。北极高四十一
    度三十分至四十五度四十分。京师偏东九度八分至十三度十分。宣统三年，编户七
    十三万九千四百六十一，口三百七十三万五千一百六十七。案：吉之旧界，东至宁
    古塔八百馀里，又乌扎库边卡七百馀里，又松阿察河三百里，又千馀里至海，凡三
    千里有奇。其东北至三姓千二百里，又五百馀里富克锦，又七百馀里乌苏里江口，
    又二千馀里至庙尔，实四千四百里有奇。又自富克锦逾混同，循黑龙江东界，北至
    外兴安岭，二千里有奇。又自珲春而东至海参崴，又东七百里有奇锡林河。其中部
    落，若费雅，居图库鲁、鄂古二河之间，在混同江北海滨；若费雅喀，居额济第河
    西；若贡豹，居约色河北；若奇雅喀喇，居约色河南，并混同江东南海滨。其自混
    同江口西至黑勒尔，则济勒弥部居之，即金史之济勒敏；自黑勒尔西至阿吉大山，
    沿混同江两岸，则额登喀喇部居之，即不薙发黑斤；自阿吉大山西至伯利，则赫哲
    喀喇居之，即薙发黑斤；并久隶版图，比于编户。咸丰八年爱珲之约，以乌苏里江
    口为新界，失地二千馀里，然于吉只东北一隅。十一年北京之约，自乌苏里江口溯
    流至松阿察河，逾兴凯湖西至白棱河口，又逾大绥芬河而南至瑚布图河口，又南而
    西至图们江口以东旧界属俄，以乌札库边卡瑚布图河口为新界，又失数千里，遂无
    复有江口入海为吉辖境者。光绪十二年，黑顶子勘界，定珲春之海口属俄，则图们
    江口内去海三十里“土”字界碑为中俄新界矣。又东北海中库叶岛，一曰黑龙屿，
    广三四百里，袤二千馀里。西北图克苏图山，山阴社瓦狼、阳费雅喀部，南有阿当
    吉山，山东嵩阔洛、南俄伦春部，又南雅丹部，并天命中内附。辽远不克时至，岁
    以夏六月遣使至宁古塔东北三千里普鲁乡贡献，颁赉有差。后属三姓。今亦为俄有
    矣。又东南海中虾夷岛，康熙中屡偕库叶人至混同江境内贡貂受赏，后亦隶日。其
    名山：长白。北迤者，黑山、平顶。歧为二：西支，西北迤为色齐窝集、张广才岭，
    至拉林；东支，东北迤为哈尔巴岭、老松岭。至绥芬河源复歧，一东讫俄东海滨省，
    一东北为察库兰岭、哈达岭、阿尔哈山。其巨川：松花、混同、嫩江、牡丹、乌苏
    里、图们诸江。其驿路：西达盛京开原；北齐齐哈尔；西南达珲春。电线：东达海
    参崴，北齐齐哈尔，西南达奉天。

        吉林府：繁，疲，难。总督驻奉天。巡抚兼副都统，民政、交涉、提学、提法、
    度支司，劝业道驻。明，乌拉等卫。后属扈伦族之乌拉部。本吉林乌拉，一曰乌拉
    鸡林，又名船厂。清初，隶宁古塔将军。康熙十五年徙驻。雍正五年置永吉州，隶
    奉天。乾隆十二年改吉林，仍隶将军。光绪八年升为吉林省治，领伊通、敦化，
    后削。西南至京师二千三百里。距盛京八百二十馀里。隶西南路道。广四百九十里，
    袤五百馀里。北极高四十五度四十九分。京师偏东十度二十七分。东：团山，尼什
    哈龙潭。西南：温德亨，亦望祭山，有殿祀长白，雍正十一年建；寿山。东南：松
    花江自额穆入，右合海青沟，左温德亨河。东北迳城东，又北，右合莽牛、四家子，
    左鼇龙、兴隆河，缘舒兰界入德惠。西南驿马河，即伊勒们，自磐石缘界合岔路河，
    又北缘双阳界，西北木石河，并从之。打牲乌拉，城北七十里，本乌拉国，旧曰布
    特哈乌拉。太祖先后克其宜罕山、临河、金州、逊扎塔诸城，遂平之。柳边四围长
    六百二十二里，栅高四尺五寸，壕宽深各一丈，插柳结绳以定内外，曰“柳条边”，
    亦新边。东北接舒兰，西南至双阳。农事试验场，桑蚕山蚕林业土山分局，松花江
    官轮局，欢喜岭稽查所。商埠，光绪三十一年中日约开。旧设站五：东尼什哈、额
    赫，北金珠鄂佛罗，西蒐登、伊勒们。官商路四：南并温德河达桦甸官街；东南历
    大小风门达敦化；西南双河镇、磐石；北渡鼇龙达德惠。吉长铁路站九：吉林、孤
    店子、桦皮厂、赵家店、土门岭、马鞍山、营城子、下九台、驿马河。

        长春府：繁，疲，难。省西二百四十里。古扶馀国地。明初，三万卫。后属蒙
    古科尔沁部。清初属蒙古郭尔罗斯前旗，曰宽城子。嘉庆五年，于长春堡置长春。
    道光五年徙治，仍旧名。光绪十五年升。宣统元年，设西南路分巡兵备道，驻府。
    广三百二十里，袤一百七十里。北极高四十三度四十一分。京师偏东八度三十三分。
    西南：白龙驹山。俄筑东清铁路采石。光绪三十四年，与日本交涉封禁。西人谓世
    界最古石山，与英阿尔兰为二。西：龙泉、大青、对龙。南：伊通河自其州边门入，
    迳城东，又北，左会新开河，东北缘农安界，迳潘家岭，入德惠。东：驿马河，自
    双阳缘界，右岸及雾海河并北从之。硃家城照磨，光绪十六年由农安徙。官商路四：
    南入伊通门，达其州；东南十里堡达双阳；西：万家桥达奉天怀德；北：万宝山镇
    达农安。吉长铁路自吉林历德惠入。站四：饮马河、卡伦、长春、头道沟。在府西
    北与东清接。日俄战后，长春以北属俄之东清，以南属日本南满铁道会社。俄站宽
    城子，曰长春驿。商埠，光绪三十一年中日约开。

        伊通州：冲，繁，难。省西偏南二百八十里。渤海长岭府地。明初，塔山、雅
    哈河、伊敦、拉克山、发河等卫。后属扈伦族之叶赫部。雍正六年，由吉林镶黄、
    正黄二旗各拨一旗驻之。嘉庆十九年，置伊通河巡司。光绪八年为州，属吉林。宣
    统元年直隶。二年降隶西南路道。北极高四十三度四十分。京师偏东八度五十分。
    西南：龙潭山。西：摩里、青、马鞍。北：勒克。东：尖山。东南：大星岭，其东
    板石屯，伊通河出西北，迳城东，右合伊巴丹河，出边入长春。西：小伊通河，自
    奉天东平错入，为新开河，入怀德。太平河从之。又西，东辽河自西丰入，右合大
    小雅哈河，入奉化。昭苏太及条子河亦入焉。左纳阳斯河，一曰赫尔苏河。又西，
    清河入为叶赫河，入开原。其瞻河错入从之。赫尔苏，州同，光绪二十八年由磨盘
    山徙。旧设站五：东自双阳苏瓦延入境，六十里伊巴丹；又西百里阿勒坦额墨勒，
    即大孤山站；又西六十里赫尔苏；又八十里叶赫；又五十里蒙古霍罗，即莲花街站。
    官商路四：北达长春；东南营城子达磐石；西赫尔苏站达奉天奉化；西南莲花街达
    昌图。

        濛江州：省南四百六十里。明，鄂尔珲山所。后属讷音部。光绪三十四年，析
    吉林极南地置。宣统元年，隶西南路道。北：那尔轰岭。南：长半城山、五金顶子。
    东南：头道江，自奉天抚松缘界，为汤河口，屈北，合花园河。其西裴德里山，头
    道濛江出，州以此得名。右合二道、三道水，左珠子河来会。又东北合那尔轰河，
    其右岸会二道江，是为松花江，入桦甸。官商路四：北达桦甸官街至省；东北至夹
    皮沟；西达奉天辉南；东南汤河口入长白。

        农安县：疲，难。省西北三百六十里。古扶馀国都。明置三万卫。清初，郭尔
    罗斯前旗地。光绪八年置照磨，十五年改，仍隶长春。宣统元年，隶西南路道。东：
    卧牛石山、红石砑。西：太平岭、伏山、大青。东：松花江，自德惠入。城南伊通
    河自长春缘界注之，西北入蒙古郭尔罗斯前旗。旧有蒙古站路，共十一站，三百九
    十里。

        长岭县：省西北五百二十里。蒙古郭尔罗斯前旗地，曰长岭子。光绪三十三年，
    析农安之农家、农齐、农国三区置，隶西南路道。南：硃克山、团山。境无河流。
    北有大漠如瀚海，俗呼北海。冬夏恆苦风沙，惟东、南二乡繁盛。新安镇，主簿。
    官商路四：东南至长春；西北至奉天开通；北历郭尔罗斯前旗达安广；南历科尔沁
    达尔罕旗达辽源。

        桦甸县：省南偏东二百七十里。明，法河卫。末属长白山之讷音部。清初禁地。
    光绪三十四年，置治桦皮甸子，徙桦树林子。宣统元年，隶西南路道。西北：赵大
    吉山、庆岭。西：杉松、天平。南：帽山、猴岭。东南：金银壁岭。二道江自奉天
    安图缘界，富尔河合古洞、黄泥、蒲岑诸水注之，为上两江口。又西仍缘安图及抚
    松界，至下两江口。左岸合头道江，是为松花江。合境内柳河五。又苇沙色勒河，
    复缘濛江界入，右合穆奇河，迳城西，左会辉发河，为大渡口。又北右合漂河，迳
    桦皮甸子入额穆。侧有常山屯，扼珲春、敦化西至奉天孔道。官商路五：西至官街，
    折北入吉林；北出大鹰沟，并达省；西南至濛江；东至敦化；东南延吉洞河入延吉。

        磐石县：省南偏西三百里。明，扈伦族辉发部。清初，北境属吉林，南奉天围
    场。光绪八年，置磨盘山巡司，隶伊通。十三年改州同。二十八年为县，隶吉林。
    宣统元年，隶西南路道。磨盘山，东北二里。北：鸡冠。东北：老茅。西：大红石
    磖、库勒岭。东南：辉发江自奉天海龙亮子河入，东北，左合石头、富大都岭，右
    虾蟆、独木河，迳黑石镇，左合硃其、呼兰，右大小色力河。五道至头道荒沟，入
    桦甸。东北：呼兰岭，驿马河出西北，左合黄河，入吉林，岔路河从之。官商路三：
    北小城子达省城；西由朝阳山达伊通；东南黑石镇西达海龙；南濛江。

        舒兰县：省北偏东百六十里。明，阿林卫地。康熙二十年，置巴彦鄂佛罗防御
    旗员，属乌拉总管。宣统元年，置于舒兰站。二年，徙治朝阳川南，隶西南路道。
    南：北庆岭。东南：玲珰岭。西：松花江自吉林缘界西北入德惠。卡岔河北入榆树
    达之。东：兰陵河，自额穆缘界入五常。东南：马鞍山，溪浪河出东北，迳秋千岭，
    合呼兰河从之。有巴彦鄂佛罗边门，即法特哈，康熙中更名。旧设站二：舒兰、法
    特哈。南接吉林金珠鄂佛罗，北达榆树盟温。官商路三：西南达乌拉街；东北水曲
    达五常；东南小城子镇达额穆。

        德惠县：省北偏西百四十里。蒙古郭尔罗斯前旗地。旧属长春。宣统二年，析
    长春沐德、怀惠二乡置，治大房身，隶西南路道。南：狼洞岭。西：团山、双山。
    西南：土牛。东南：松花江自吉林缘界合木石河，入新城。西北伊通河，自长春缘
    界，纳驿马及雾海河从之。官商路三：南五台达省；东岔路口达榆树；西双山崖镇
    达农安。吉长，东清铁路。

        双阳县：省西百九十五里。明，依尔们、苏完河二卫。宣统二年，析吉林西界、
    长春东界、伊通北界置，治苏斡延，隶西南路道。西南：黑顶子。南：土顶子、将
    军岭，光僻山，双阳河出焉。东南驿马河、自磐石缘界，合杜带、双阳、放牛、沟
    河入长春，西北雾海河从之。旧设站一；苏斡延。官商路三：南皇营；东南五家子
    镇，并达磐石；北奢岭口达长春。

        新城府：繁，疲，难。省西北省六百里。即伯都讷副都统城。古扶馀国地。明，
    三岔河卫。后属乌拉部。嘉庆十五年，置伯都讷。光绪三十二年，改隶西北路道。
    广四百二十里，袤一百七十里。北极高四十五度十五分。京师偏东八度三十七分。
    南：大青山、鹰山。东南：松花江自德惠缘界农安，又西，左岸迳城南，又西北，
    左岸蒙古郭尔罗斯前旗界，至三岔口会嫩江。折东，缘黑龙江界，右会拉林河。自
    榆树缘界，复缘双城，合灰塘、薛家窝铺河，入双城府境。松花环其南、北、西三
    面，拉林流其东，川原广衍，水陆辐辏，富庶甲全省。旧设站五：自榆树盟温西北
    五十里入陶赖昭，又西五十里逊札保，又四十里伯都，又五十里社哩，又北八十里
    伯都讷，至松花渡口出境。官商路四：东北长春岭达双城；东南集厂达榆树；西渡
    江历郭尔罗斯前旗达奉天洮南；一由社哩渡江至郭尔罗斯镇国公府。有轮船埠。东
    清铁路站三：蔡家沟、石头城、陶赖昭。有通松花铁桥。

        双城府：冲，繁，难。省北五百里。明，拉林河卫。有古城二，旧曰双城子。
    嘉庆十九年，置委协领，隶阿勒楚喀副都统。光绪八年，置双城。宣统元年，改
    隶西北路道。广二百四十里，袤一百四十里。北极高四十五度四十分。京师偏东九
    度二十分。东南：砍户德山。西北：松花江自新城会拉林河，东南自五常入，缘榆
    树、新城界，合朝阳苇塘河，入滨江。东：阿什河自宾州缘界，合混元河，迳小青
    顶子，合大红黄泥河，屈北缘阿城界入之。拉林城巡司。旧设站二：多欢、双城。
    官商路三：东东官所达阿城；东南至拉林；西西官所达新城。东清铁路二：西路站
    二，双城堡、五家子；东路站一，帽兒山。

        宾州府：冲，繁，难。省北偏东六百十里。古挹娄国地。明，费克图河卫。光
    绪六年，建城苇子沟，置宾州。二十八年直隶。宣统元年升府，隶西北路道。广
    四百三十里，袤二百六十里。北极高四十五度五十一分。京师偏东十一度五分。东：
    海里浑山、太平、大青。南：黄头、混元。西北：团山。松花江自阿城入，合裴克
    图河，出南钓水湖岭，缘阿城界。又东合乌尔海里珲夹板。有新甸镇，江运巨埠。
    陶淇、摆渡诸河，入方正。东南：墨尔根阿什河出，西缘双城界合混元河入之。旧
    设站三：裴克图、苇子沟、色勒佛特库，东入松花北岸之佛斯亨。官商路三：东庙
    岭达长寿；西北满井达阿城；南古道岭达五常。东清铁路，府南。站：小岭。

        五常府：繁，疲，难。省北偏东三百八十里。渤海上京属境。明属摩琳卫。同
    治八年，置五常堡协领。光绪六年，建城欢喜岭。八年改五常。宣统元年升府，
    隶西北路道。广二百一十二里，袤二百三十五里。北极高四十五度。京师偏东十度
    二十七分。东：蚂蜒窝集。东北：索多和。东南：九十五顶子。兰林河自额穆缘界，
    又西北缘舒兰界，合响水、寒葱河入。右合浑水、黄泥，左纳石头、溪浪河，迳城
    西，复缘榆树界。东南摩琳莫勒恩河出，右合冲河、香水、大小泥，左小黑、取才、
    条子、藤子河，迳五常堡来会，为拉林河。又西北入双城。山河屯经历，南六十里。
    蓝采桥巡司。旧设站一：五常。官商路五：北达宾州；南达舒兰；东南向阳山街达
    额穆；东北太平山达长寿；东南冲河镇达宁安。

        榆树直隶：繁，疲，难。省北二百八十里。旧孤榆树屯，属伯都讷部。光绪
    八年，伯都讷同知徙驻。三十二年，置榆树县。宣统元年升。二年，隶西北路道。
    东：龙首山。西南：松花江自舒兰入，西北缘德惠界，迳五棵树镇，入新城。有渚
    曰巴彦通。东北：兰棱河，自五常缘界，迤西北缘双城界，为拉林河。至牛头山镇，
    南卡岔河自舒兰入，右合二、三、四道河注之。旧设站三。登伊勒哲库即秀水甸子，
    西接蒙古喀伦，西北接拉林多欢，东达五常盟温，南接舒兰之法特哈，西北接新城
    之陶赖昭。

        滨江：省北五百五十里。即哈尔滨，本松花江右滩地。光绪三十二年，置治
    傅家甸，为江防同知，驻滨江关道，分隶黑龙江省。宣统元年，划双城东北境益之，
    江防改抚民，专属吉林，分巡西北路道驻。东：秦家冈。北：松花江自双城合苇
    塘沟河缘界入。左岸黑龙江哈尔滨。总车站，城西。自此西南双城、新城、德惠，
    达长春。东南阿城、宾州、双城、长寿、宁安、穆棱，达东宁之交界驿。商埠，光
    绪三十一年中日约开。海关。两江邮船总局。

        长寿县：疲，难。省东北八百六十里。明，蚂蜒河卫。光绪八年，置烧锅甸子
    巡司，属宾州。二十八年改置，隶宾州直隶。宣统二年，隶西北路道。南：花
    曲柳山。东：西老岭。东南：蚂蜒窝集岭，蚂蜒河出，屈西，左合小石头、七道、
    苇沙、西乌吉密，右养鱼池、蒿麦、棱河。折东北，左合西亮珠，右黄玉、长寿。
    迳城东，又东北迳夹信镇，右合东亮珠、大石头、大黄泥河，入方正。一面坡，巡
    司。官商路三：西黑龙宫达宾州；南一面坡达五常；东黄泥镇达方正。东清铁路站
    五：乌吉密、一面坡、苇沙河、石头河、交岭子。

        阿城县：省北四百八十里。即阿勒楚喀副都统城。渤海海古勒地。明，岳希、
    河突二卫。宣统元年，裁改阿勒楚喀副都统置，隶西北路道。东南：牛角、废兒诸
    岭。北：松花江自滨江入，纳阿什，合裴克图河自宾州。旧设站一：萨库哩。东清
    铁路站二：阿什河、三层甸子。

        延吉府：繁，疲，难。省东南七百六十里。东南路道驻。明，锡璘、布尔哈通、
    爱丹三卫。清初，为南荒围场。光绪七年，弛垦。二十八年，置延吉。宣统元年
    升。西：哈尔巴岭，布尔哈通河出其东，东南汇太平、倒木、岔条、簸箕、苇子诸
    沟，细鳞河，迳铜佛寺，至朝阳川，左合朝阳延吉河，至城南，右纳海兰河，又东
    北，左合一两沟，抵汪清界。头道嘎雅会二道嘎雅河错出，仍缘界来会，折东南入
    图们江。旧设站三：老松岭、萨奇库、瑚珠。官商路四：西南东古城达桦甸；西铜
    佛寺达敦化；南六道沟达和龙；东北小盘岭达珲春。商埠，头道沟、龙井村、局子
    街，三。宣统元年中日间岛约开。

        宁安府：省东八百里。即宁古塔副都统城。其旧城，西北五十里旧街镇。康熙
    五年徙之。古肃慎国都。明，奴兒干都指挥使司。光绪二十八年置绥芬，驻三岔
    口，寻徙宁古塔城。宣统元年升，二年更名，隶东南路道。广八百馀里，袤六百里。
    北极高四十四度四十六分。京师偏东十三度三十五分。西：茨老茅山。东北：卡伦。
    西北：玛展窝集。南：老松、玛尔瑚哩窝集诸岭。西南：牡丹河自额穆入，汇为镜
    泊。右受大小夹溪、松阴河，左布尼、毕拉罕河。复北出，左合沙兰，右马连河，
    迳东京城，至府治东。右合蛤蚂，左海浪河，迳乜河镇。右合乜，左头、二、三道
    河，入方正分界磖子。旧设站九：西必尔罕、沙兰、宁古台，北鳑头岔、沙河子、
    细鳞、三道河，分自吉林三姓达宁古塔，南新官地、玛尔瑚哩，则自塔达珲春。东
    清铁路，横道河、山岩、海林、牡丹江站四。商埠，光绪三十一年中日约开。

        东宁：省东千四百里。明，绥芬河地，置率宾江卫。光绪二十八年，置绥芬
    抚民同知。宣统元年，改通判，更名。隶东南路道。北：黄窝集山。南：通肯。西
    北：万鹿沟。西：穆棱窝集、老松诸岭。西南：大绥芬河自汪清入，左合蛤蚂、黄
    泥、寒葱河，右苇子诸沟。又东北，左合小绥芬河，迳城北，南大瑚布图河，北缘
    俄东海滨省界，合小瑚布图河来会入之。官商路四：西北万鹿沟达东清铁路；西屯
    田营达宁安；西南达汪清；南沿瑚布图河达于珲春。东清铁路，六、小、五站三。
    界碑“倭”、“那”字二。绥芬河税关。

        珲春：省东南千二百里。明，珲春卫。后属瓦尔喀部。清初，南荒围场。光
    绪七年，始弛禁设垦局。宣统元年，改副都统，置同知，隶东南路道。广二百五
    十里，袤三百馀里。北极高四十三度，京师偏东十四度三十分。东：分水岭长岭子。
    西北：图们江自汪清、朝鲜缘界，合乾密江，至红旗河口，即珲春河。出东北土门
    岭，屈南，迳太平川，左合官道，右六道、五道诸沟。又西，左合夹心子、胡卢别、
    瓦冈寨、大小红旗河，右四、三、头、二道、车担沟。迳城南，右合二道、罕通河
    来会。又南，迳黑顶子，合圈河，出境入海。旧设站二：北密江，中阻大盘岭，恆
    假道朝鲜锺城达庆源；东路三道沟、哈达门、二道河并达俄。界碑：南“土”，东
    “萨”、“啦”、“帕”字，凡四。商埠，光绪三十二年中日约开。

        敦化县：疲，难。省东南四百七十里。古挹娄国。明，建州左卫。后属窝集部
    之赫席赫路。清始祖居鄂多哩城，即此。初为额穆赫索罗堧地。光绪八年建新城置，
    隶吉林。宣统元年，改隶东南路道。西南：牡丹岭。牡丹江出东北，左会小牡丹江，
    右合四、三、二、大荒沟。又东北，左合黄泥、大石头河，迳城东。又北，左合小
    石头、雷风气河，入额穆。东大沙、西北ǹ河并从之。旧设站二：自额穆通沟西
    南八十里至城；又东八十里滴媟嘴达宁古塔。官商路三：西半截河出新开道达桦甸；
    西南逾牡丹岭达濛江；东黄土腰子达延吉。

        穆棱县：省东偏北千里。明，木伦河卫。清初穆棱路。光绪二十八年，置穆棱
    河分防知事，属绥芬。宣统元年，改隶东南路道。穆棱窝集，镇南。穆棱河出岭
    北，屈折东北，左合泉水、大小石头，伪脸河，右庙沟，迳城南。又东北，左合柳
    毛河、坎椽子、扣河沟，右太平、朝阳川。马桥河出四顶子山，合狐狸密河。又北，
    左合膻羊磖子河、雷风气、百草沟。右上亮子河，出铁锹背，迳下管入密山。官商
    路三：西泰东站入宁安；东北下城子逾青沟岭达密山；一东渡细鳞逾铁路至东宁。
    东清铁路，磨刀石、台马沟、美岭、马桥河、太平岭站五。

        额穆县：省东三百八十里。明，斡朵里、秃屯河二卫。后属窝集部之鄂谟和苏
    鲁路。清始祖所居俄漠惠，即此。旧曰额穆赫索罗。乾隆三年，置佐领。宣统三年，
    改隶东南路道。西：嵩领。兰陵河出其北，曰黄泥河，会大石头河，缘五常界入。
    西南：松花江自桦甸入，左合拉发及嘎雅河，折西北入吉林。南：牡丹江自敦化入，
    右合大沙河，左硃尔德河，纳戚虎河注入，屈东，左合马鹿沟、都林、塔拉泡，
    右朝阳、大小空心木河，入宁安。旧设站六：西拉法，距吉林额赫穆站八十里；又
    东六十五里退抟；八十里伊寿松；又四十里至城，即额穆赫索罗站；又东八十里塔
    拉达宁安；一东南八十里通沟达敦化。

        汪清县：省东南千二十三里。明，阿布达哩卫。清初库雅拉部钮呼特居之，为
    世管佐领。宣统二年置，隶东南路道。北：老松岭。南：图们江自和龙入，二道嘎
    雅河自岭西合桦安沟，缘延吉界，合药水河，至摩天岭仍入。左合大小汪清沟，迳
    城东，又南复缘延吉界注之，入珲春。东北：荒沟岭。大绥芬河出东北，左合大石
    头、老母猪河、太平沟，入东宁。旧设站三：东哈顺，北至延吉瑚珠岭站六十里；
    又南四十五里德通；西北逾高丽岭至牛什哈岭为分站。官商路二：南逾吉清岭至延
    吉；东北历绥芬甸子入东宁。商埠，百草沟，宣统元年中日间岛协约开。

        和龙县：省东南八百里。明，赓金河卫地。光绪十一年，吉、韩通商，和龙峪
    与光霁峪西步江互市。二十八年，置分防经历，属延吉。宣统二年，改隶东南路道。
    西：秫秸岭。迤东北鸡冠磖子，又北窝集岭，其东三、二道沟并入延吉。西南：图
    们江自奉天安图入，合红旗河外六、五、四道沟，迳东景德，至汗王习射台。又北
    迳光霁峪入汪清。官商路二：一北至延吉；一南至火狐狸沟，渡江达朝鲜会宁。又
    西北由窝集岭出长白北麓，沿古洞、富尔河，历桦甸、磐石，达奉天海龙，俗呼盘
    道，清初为通衢。后别为围场，禁塞。光绪中复通。

        依兰府：繁，疲，难。省东北千四十里。东北路道驻。即三姓副都统城。古肃
    慎国地。明，和屯卫。清初称依兰喀喇。光绪三十一年改置，隶东北路道。东：大
    德依亨山、阿尔布善。东南：察库岭。西北：松花江自方正入。西南牡丹江自宁安
    缘界，又北缘方正界，合阿什明达、乌斯浑、伯利，迳城西注之。东：倭肯河自桦
    川入，合奇塔、库伦、连珠冈、大小八浪，纳七八虎力，又西北合苏木，至城东来
    会。旧设站九：西妙嘎山，又西鄂尔国木索，崇古尔库、富拉浑、佛斯恆，并江北
    岸，约二百八十馀里；南太平庄、乌斯浑、小巴彦苏、莲花泡接宁安。官商路三：
    西珠淇河达方正；东阿穆达桦川；东南土龙山达密山。有护江关。

        临江府：繁，疲，难。省东北二千里。金，黑水靺鞨部。清初黑哲喀喇人所居，
    即薙发黑斤。曰拉哈苏苏。光绪初，始由三姓副都统编户入旗，分三佐领。三十二
    年，置临江州。宣统元年升，隶东北路道。广四百三十里，袤四百馀里。北极高四
    十六度二十分。京师偏东十三度二十分。东：街津山、小白。南：西太平。西南：
    葛兰棒子。西：乌尔古力。松花江自富锦入，左会黑龙江，曰黑河口，为混同江。
    又东合街津河，出向阳山，入绥远。南：饶力河自密山缘界，合依瓦鲁河，又东缘
    饶河界，大七里星河入之。西南：倭肯河，西入桦川。官商路四：西图斯科达富锦；
    东睦邻镇达绥远；东南寒葱山达饶河；又由二道冈西历驼腰子，亦达富锦。

        密山府：省东北千三百里。渤海湖州地。明，木伦河★及松阿察河堧地。清初
    瓦尔喀部人所居，隶宁古塔副都统。光绪三十四年置。蜂蜜山南十馀里，脉与西南
    黄窝集接，■三百里。隶东北路道。西南：穆棱河自其县入。右合小穆棱、滴道哈
    达岭水，左下亮子，迳城西。又东北，左合大穆棱河，其北七虎林河，其东南阿松
    察河，出兴凯湖，东北缘界，并入虎林。北：饶力河，东缘临江界入饶河。官商路
    六：西大柞木台达穆棱；东杨木冈达虎林；西北太平砬子达依兰；北达临江；南至
    快当别；东南龙王庙达俄。界碑：兴凯湖东“亦”字、西“喀”字，又西“拉”字、
    “玛”字。

        虎林：省东北千九百里。宣统元年，置呢吗口。二年更名。署西南关帝庙
    榜题“嘉庆己巳重修”，则汉民足迹早至。隶东北路道。西：七虎林山。西南：半
    拉窝集、苏尔德。西北：安巴倭克里。北：那丹哈达拉岭。南：乌苏里江自俄东海
    滨省缘界，纳松阿察及小黑河，又北纳大小穆棱河，迳城东。又北纳七虎林河，合
    阿布沁、小大木克、独木、外七里星河，入饶河。官商路三：南至大穆棱河，西历
    索伦营达密山；南历倒木沟至龙王庙；一城北下水捞达饶河。惟乌苏里时溢，沿江
    哈汤多，足碍行旅。又由治至渡江，溯呢吗，即至乌苏里铁路伊曼站。

        绥远州：省东北二千五百里。清初使犬部额真喀喇人居之，隶三姓副都统，曰
    伊力嘎。宣统元年置，隶东北路道。北极高四十度四十九分。京师偏西四度四十八
    分。西南：秦得力山、额图、昂古喀兰、太平。南：完达、科勒木苏拉立喀兰。北：
    混同江自临江入，合二吉利、秦得力、沃泥河、浓江。南：乌苏里江自饶河入。右
    毕拉音毕尔窦，屈东北，右东海滨省，分二支来会，折西北亦入之。官商路三：西
    秦皇、鱼通，西小白山，并达临江；东南窝集口达饶河。乌苏里下口西岸有“耶”
    字界碑。

        方正县：繁，疲，难。省东北九百二十里。清初呼尔哈部人居之，隶三姓副都
    统。光绪三十二年置大通，隶依兰，治江北崇古尔库站。宣统元年，徙治江南方正
    泡，割滨州长寿东境益之，更名，隶东北路道。西：万宝山。东：双凤、鸟枪顶子。
    南：东老龙爪沟岭。北：松花江自宾州入，纳蚂蜒及柳树、黄泥河，迳城北，合二
    古力、德墨里、大小罗拉蜜。又东北，纳珠淇河，入依兰。东南：牡丹江自宁安缘
    界，合大小营门石，四、五、三道诸河从之。官商路三：西新安入宾州；东达沟达
    依兰，旧阻哈汤，近通利；西南黄泥河入长寿。船埠：德墨里屯。

        桦川县：省东北千三百十八里。清初黑哲喀喇人居之，隶三姓副都统。宣统二
    年置，治佳木斯。三年，徙悦来镇，隶东北路道。西：格布苏岭、猴石山。南：巴
    虎。东：马库力。南：笔架、哈达密。东南：倭肯河，自临江缘界，及七八虎力河
    入依兰，注松花江。西北合音达木、小铃铛麦河，入富锦。东南：柳树河从之。官
    商路三：西苏苏屯达依兰；东汶登冈，东南宝山镇，并达富锦。船埠：佳木斯屯，
    濒江。

        富锦县：省东北千八百里。清初黑哲喀喇人本部，曰富克锦。光绪七年置协领。
    三十三年置巡司，隶临江州。宣统元年改隶东北路道。南：对锦山、别拉音、四方
    台。西南：双崖。东：乌尔古力。北：松花江自桦川入，纳柳树、哈达密河，入临
    江。西南七星砬子，大七里星河出东北，缘界合砭石河，迳对面城屯，流分复合。
    官商路四：西霍悦路达桦川；东古必扎拉达临江；东南历临江二龙山镇达饶河；南
    怀德镇达密山。

        饶河县：省东北二千百四十里。明，尼玛河堧地。后为窝集部之诺罗路。清初
    瓦尔喀部人居之，隶宁古塔副都统。宣统元年置，隶东北路道。南：佛力山、大顶。
    西：小菜根。西南：双呀堪达。东：东老营盘。东南：乌苏里江自虎林入，合外七
    里星、大小别拉、大带、小安河，北至斯莫勒山。西南：饶河自密山缘临江界，合
    大索伦、蛤蚂罣、宝清、貛子、里七里星、大佳气河，入迳城北，又东，右合小佳
    气、蛤蚂河，迳饶力葛山来会。又东北，入绥远。官商路二：东沿乌苏里，分达绥
    远、虎林；西沿饶力，分达临江、密山。

        ◎附志

        宝清州：宣统元年拟置于饶河西境宝清河西。

        勃利州：宣统元年拟置于依兰东南倭肯河上游，即古勃利州地。

        临湖县：宣统元年拟置于密山东，南临兴凯湖，有小兴凯湖。

        国学网站独家推出

亦凡公益图书馆(Shuku.net)

下一卷 回目录