                                    列传六十

        李率泰赵廷臣袁懋功徐旭龄郎廷佐弟廷相郎永清永清子廷极
        佟凤彩麻勒吉阿席熙玛祜施维翰
        李率泰，字寿畴，汉军正蓝旗人，永芳子。初名延龄，年十二，入侍太祖，赐
    今名。年十六，以宗室女妻之。弱冠，从太宗征察哈尔、朝鲜及明锦州，又从贝勒
    阿巴泰征山东，并有功，洊擢梅勒额真。
        顺治元年，命以刑部参政兼任，率师驻防锦州。四月，从睿亲王多尔衮入关，
    破李自成；又率兵徇山东、河南，斩自成将赵应元，降其众万人。二年，从豫亲王
    多铎破自成兵潼关。移师南征，克扬州，下江宁，分兵定苏州、松江诸郡。江阴典
    史阎应元拒守，督兵攻破之。豫亲王令驻防苏州。会明将吴志葵、黄蜚等来犯，时
    城兵仅千馀，率泰使绕城张帜为援兵状。志葵等斩关入，劲骑突起截击，尽歼之。
        三年，从端重亲王博洛平浙江、福建，叙功，授世职二等阿达哈哈番兼拖沙喇
    哈番。五年，郑彩犯福建漳、泉诸郡，诏率泰与靖南将军陈泰协剿，斩获甚众。复
    长乐、连江二县。彩走，复擒斩所署总督顾世臣等，遂克兴化。寇攻福州十四月，
    围始解。民食尽，江西盗郭天才自杉关长驱至福州，载米麦江上，诱民出就食。率
    泰师次建宁，檄守吏严备，乃夜焚洪山桥遁。巡按御史周世科虐刑婪贿，率泰疏劾，
    置诸法。六年，从征大同叛将姜瓖，下保德州，擒瓖党牛化麟等。叙功，复加拖沙
    喇哈番。
        初定官制，改参政为侍郎，率泰仍以刑部侍郎兼梅勒额真。八年，调吏部，拜
    弘文院大学士。条奏请惩贪酷官吏，给满洲兵马草料，酌量营造工程次第，上从之。
    未几，与大学士陈泰坐误增恩诏赦款，并罢任，降世职为拜他喇布勒哈番。九年，
    特进三等阿思哈尼哈番。
        十年，用大学士洪承畴荐，授两广总督。时明桂王硃由榔居安隆，其将李定国
    拥兵广西，土寇廖笃增等应之。十一年，率泰遣兵进剿，斩笃增於玉版巢。十二年，
    定国犯广东，率泰御之，败其将高文贵。会靖南将军珠玛喇率禁旅至，合兵夹击，
    大破之。复高、雷二郡。
        十三年，加太子太保，调闽浙总督。率泰有方略，善用兵，与士卒同甘苦。时
    郑成功据台湾，数入寇。率泰疏请增设水师三千，造哨船百馀艘，招降海盗，散其
    羽翼。又言成功父芝龙不宜徙宁古塔，其地近海，恐乘间遁归，为患滋大。世祖悉
    用其言。以破定国功，进世职一等。考满，加少保。十五年，招抚成功将唐邦杰、
    林翀、叶禄等，降者数万人。十五年，成功攻温州，陷平阳、瑞安，率泰调江宁满
    洲兵助剿，成功败走。是年，诏分闽浙总督为二：以都统赵国祚督浙江，驻温州；
    而以率泰专督福建，驻福州。未几，成功据南安岭窥福州，其党陈斌既降复叛，率
    众据罗星塔。率泰檄兵燔其巨舰千馀，成功遁。斌复降，奏诛之。十六年，坐事夺
    世职，任总督如故。
        康熙元年，率泰以漳州为福建门户，奏增设水师二千。寻与靖南王耿继茂击走
    定海小埕诸寇，复与提督马得功平万安所，击走成功将杨宣。是年成功死，其子锦
    拒命如故，部下渐携贰。於是率泰复招降其将林俊奇、陈辉、何义、魏明等三百馀
    人，兵二千有奇。统建宁、延平、邵武三路士卒剿内地山寇，获其渠王铁佛，斩之。
    既，锦率其将周全斌以五百馀人自梁山内犯，率泰遣总兵王进加、参将折光秋夹击，
    大破之；复与靖南王耿继茂统舟师捣厦门，取浯屿、金门二岛，锦宵遁。三年，降
    其将林国樑，进兵八尺门，降其将翁求多；夜半渡海拔铜山，斩级三千有奇，其将
    黄廷等率兵民三万馀人来降，获敌舰、军械无算。锦仅以数十艘遁入台湾。叙功，
    加秩正一品。
        寻以病累疏乞休，诏辄慰留。五年，卒官。遗疏言：“海贼远窜台湾，奉旨撤
    兵，与民休息。第将众兵繁，撤之骤，易致惊疑；迟，又恐贻患。今当安反侧之心，
    后须防难制之势。红毛夹板船虽已回国，然往来频仍，异时恐生衅。至数年以来，
    令沿海居民迁移内地，失其故业。宜略宽界限，俾获耕渔，庶甦残喘。”上闻，优
    诏褒恤，赠兵部尚书，复世职，谥忠襄。
        赵廷臣，字君邻，汉军镶黄旗人。顺治二年，自贡生授江苏山阳知县，迁江宁
    同知，有政声。坐催徵逾限，免。十年，大学士洪承畴经略湖广，荐廷臣清幹，题
    授下湖南道副使，屡平冤狱。十三年，调督粮道。
        十五年，从定贵州，遂擢授巡抚。甫至官，察民间疾苦，定赋蠲赈，惩贪横，
    禁吏卒驿骚。疏言：“贵州古称鬼方，自城市外，四顾皆苗。其贵阳以东，苗为夥，
    而铜苗、九股为悍；其次为革老，曰羊黄，曰八番子，曰土人，曰侗人，曰蛮人，
    曰冉家蛮，皆黔东苗属也。自贵阳以西，罗罗为夥，而黑罗为悍；其次曰仲家，曰
    米家，曰蔡家，曰龙家，曰白罗，皆黔西苗属也。专事斗杀，驭之甚难。臣以为教
    化无不可施之地。请自后应袭土官年十三以上者，令入学习礼，由儒学起送承袭。
    其族属子弟原入学读书者，亦许其仕进，则儒教日兴而悍俗渐变。土官私袭，支系
    不明，争夺易起，酿成变乱，令岁终录其世次籍上布政司达部。有争袭者，按籍立
    辨，豫杜衅端。”并下部议行。
        十六年，擢云贵总督。土寇冯天裕陷湄潭，犯甕安，调兵击卻之。疏请改马乃、
    曹滴诸土司为流官。又言：“贵州曩被寇，改卫为府，改所为县，法令纷更，民苦
    重役，今应复旧制。云南田土荒芜，当招民开垦。冲路州县，请以顺治十七年秋粮
    贷为春种资。”并下部议行。吴三桂贡象五，世祖命免送京，廷臣因乞概停边贡，
    允之。十八年，以平土酋龙吉兆功，加兵部尚书。是年调浙江。叙云南垦荒劳，加
    太子少保。
        康熙二年，疏言：“浙江逋赋不清，由徵解繁杂，请以一条鞭法令各州县随徵
    随解，布政司察明註册，至为简易。”又疏言：“徵粮之法不一，苟能寓抚字於催
    科，即百姓受其福。急公好义，人情皆然。有司止以箠楚为能，民安得不重利借债，
    减价卖产？钱粮完，地方坏矣。苟能得廉有司，禁革火耗，天平不欺天，法马不违
    法，又禁绝差扰，一酒一饭无不为民节省，民未有不交纳恐后者。徵粮之能，在人
    不在法，然不得其人而循法行之，亦得半之道也。实徵册籍立实在户名，以杜诡卸；
    流水红簿送本府印发，以防侵蚀；易知由单遍散穷山深谷，以绝横索。臣於浙属立
    法通行，催徵得法之吏，请敕部酌议，许题请奖励。”又疏请移海岛投诚官兵分插
    内地，杜其煽诱；定水师提镇各营兵制，以备水战。杭、嘉、湖三郡毗连太湖，易
    藏奸宄，请增造快号船，拨兵巡哨。诏并从之。时郑成功死，廷臣招明鲁王所署将
    军阮美、都督郑殷、侍郎蔡昌登等，皆率众来降；惟张煌言散兵居定海山中，执而
    杀之。
        四年，疏请崇节俭，维风俗。又言用人宜宽小眚，请敕部分别罣误降革人员，
    量才录用。又言民人鬻身旗下，宜令有司给与印契，并晓谕邻里，后或逃归，有容
    留者，乃可坐以窝逃。并议行。时钱滞不行，疏请令外省收铜开铸，准宝泉、宝源
    两局法式，去各省分铸之名，以天下之钱供天下之用。上命复各省二十四监铸钱。
    浙东初平，叛狱屡起，廷臣平情谳鞫，全活甚众。时海滨尚多馀孽，闻廷臣宽大，
    多解甲来归。六年，以病乞休，诏慰留之。八年，巡海自福建还，至奉化，病卒，
    谥清献。
        廷臣为政宽静而善折狱。有瞽者入屠者室，攫其{⺮}中钱，屠者逐之，则曰：
    “欺吾瞽，夺吾钱。”廷臣令投钱水中，见浮脂，以钱还屠者。有杀人狱已诬服，
    廷臣察伤格，曰：“伤寸而刃尺，必冤也！”更求之，得真杀人者。旱，山中人言
    魃见，入人家辄失财物。廷臣曰：“盗也！”令吏捕治之。
        袁懋功，字九叙，顺天香河人。顺治二年进士，授礼科给事中。疏请慎简学官，
    磨勘文体，釐定礼制。又以前明废官援恩诏踵至，请敕吏部会都察院严覈才品。累
    擢户部侍郎。十七年，世祖谕懋功才品敏练，授云南巡抚。时云南初定，懋功令降
    卒入籍归农，垦无主之田。编保甲，以时稽察。奏减屯田粮额，请停派部员履勘田
    亩。抚云南九载，政绩大著。以父忧去。服除，起山东巡抚。康熙十年，济南五十
    六州县卫新垦地被淹，懋功疏请展限一年起科，部格不行，上特允之。调浙江，未
    行，卒，谥清献。
        徐旭龄，字元文，浙江钱塘人。顺治十二年进士，除刑部主事，再迁礼部郎中。
    康熙六年，授云南道御史。裁缺，改湖广道。迭疏请汰额外衙役，核州县赎鍰，降
    调官百姓保留敕督抚核实，皆下部议行。命偕御史席特纳巡视两淮盐政，疏陈积弊，
    请严禁斤重不得逾额，部议如所请勒石。又疏请停止豫徵盐课，部议不允。迁太常
    寺少卿，累擢左佥都御史，请裁军兴以后增设道员。二十二年，授山东巡抚。二十
    三年，迁工部侍郎。复出为漕运总督，疏请釐三害，筹三便，革随漕增、裁运耗二
    项，及民间帮贴盘费脚价，各省给军款项，改由州县迳发运丁，行月粮改入现运项
    下拨给，并合并漕船帮次，皆下九卿议行。二十六年，卒，亦谥清献。
        郎廷佐，字一柱，汉军镶黄旗人，世籍广宁。父熙载，明诸生。太祖克广宁，
    熙载来归，授防御，以军功予世职游击。崇德元年卒，长子廷辅嗣。廷佐，其次子
    也。自官学生授内院笔帖式，擢国史院侍读。顺治三年，从肃亲王豪格徇四川，平
    张献忠。六年，从英亲王阿济格讨叛将姜瓖。迁秘书院学士。
        十一年，授江西巡抚。江西自明末洊遭兵乱，逋赋钜万。廷佐累疏请蠲缓苏民
    困，诏允行。土寇洪国柱等掠饶州、广信，遣兵剿平之。十二年，擢江南江西总督。
    江南逋赋至四百馀万，廷佐覈赋籍，曰：“此非尽民困不能输也，必有官吏侵蚀而
    诡称民逋者。民困可矜，官吏弊不可不革。”乃籍之为三：曰官侵，曰吏蚀，曰民
    逋。责右布政使按籍督催，而令左布政使稽徵新赋，以除新旧牵混之弊。并疏请官
    吏徵赋未完者，令戴罪留任催徵，於是宿弊顿革。师行取估舶以济，商民交困。廷
    佐疏请视江西例，发帑造船备用，上韪其言，命议行。
        十六年，巡阅江海，因密疏言：“郑成功屯聚海岛，将犯江南。江南汛兵无多，
    水师舟楫未备，请调发邻省劲兵防御。”事格不行。未几，成功陷镇江，袭瓜洲，
    遂窥江宁，城守单弱。会梅勒额真噶楚哈、玛尔赛自贵州旋师，廷佐与驻防总管喀
    喀木邀入城共御敌，挫其前锋，得舟二十馀。成功兵大至，战舰蔽江，廷佐登埤固
    守。提督管效忠、总兵梁化凤等水陆夹击，焚敌舰五百馀，擒斩无算，成功遁入海。
    捷闻，诏嘉奖。十八年，分江南江西总督为二，以廷佐专督江南。康熙四年，复旧
    制，仍兼江西。七年，以疾解任。致仕大学士金之俊家居，得匿名书帖，诋其曾降
    李自成，之俊诉廷佐，令有司穷治。上闻，虑株连无辜，责之俊违例妄诉，廷佐俟
    病痊起用，镌二秩。
        十三年，耿精忠反，授廷佐福建总督。廷佐奏言：“臣孙为耿氏婿，臣与精忠
    有连。然誓不与贼俱生，原力疾前驱，歼除叛寇。”上嘉之，赐鞍马、甲胄以宠其
    行。廷佐至浙江，从大将军康亲王杰书治军，驻金华。疏陈精忠句结海寇，宜剿抚
    兼施。上曰：“海寇当抚，精忠当用剿，或用间。”廷佐颇有规画，未及行，十五
    年，卒於军，赐祭葬。江南、江西俱祀名宦。
        弟廷相，字钧衡。初授钦天监笔帖式。累官四川左布政使。四川屡经兵燹，廷
    相莅任，百废俱兴，民不知扰。康熙八年，授河南巡抚。廷佐卒，上即擢廷相为福
    建总督。会精忠降，馀党纪朝佐、张八等尚抗拒，廷相剿抚兼用，旬月悉平。郑锦
    及山寇硃寅屡犯郡县，遣兵分剿，屡却之，擒斩甚众。十七年，锦窥漳州，据玉州
    等寨，分扰石码、江东桥。廷相请援，诏康亲王督兵协剿。时寇势甚张，上责廷相
    庸懦不能殄贼，命解任。二十七年，卒。
        郎永清，字定庵。初授礼部笔帖式。出知山西浑源州，招民开垦，豁逋赋万馀。
    姜瓖党高山等窜伏山谷间为盗，永清简丁壮，亲率搜捕，多斩获。事平，擢江西赣
    州知府，平反冤狱，居官有声。师讨李定国，议牧马赣州，民譁言兵且入城，争窜
    避。永清度城外地为牧场，区画八旗驻营，具刍茭，兵不入城，赣民安堵。师还，
    徵民夫数千挽舟，滩水湍激，永清虑民夫无食且逃，以大舰载米尾其后，军行无滞。
    民德之，为立像祠焉。
        从子廷佐巡抚江西，永清例回避，调山西汾州。迁山东东昌道副使，转湖广下
    荆南道。李自成党踞房、竹间，官军分路会剿，餽饷俱取给郧、襄，陆路挽运，议
    徵民夫数万。永清疏水道，仿古转搬法，安塘递运，军得无匮。累迁湖南布政使。
    衡、永、宝三郡苦食粤盐，滩险道远，商民交病。永清申请改食淮盐，民便之。康
    熙十二年，调河南。师讨吴三桂，议养马南阳，永清请移牧湖广。河南协济湖广军
    米十万石，申巡抚题请改於江南、江西采运。在官十二年，课最。二十五年，擢山
    东巡抚。未几，卒官，祀湖南名宦。永清子廷极、廷栋。
        廷极，字紫衡。初授江宁府同知，迁云南顺宁知府，有政声。累擢江西巡抚。
    江西多山，州县运粮盘兑，民间津贴夫船耗米五斗三升，载赋役全书，岁分给如法。
    户部初议驳减，总督范承勋以请，得如故。至是户部复议停给，并追前已给者，廷
    极累疏争之。寻兼理两江总督。五十一年，擢漕运总督。卒，谥温勤。廷栋，字朴
    斋。官湖南按察使。
        佟凤彩，字高冈，汉军正蓝旗人，养性从孙也。初授国史院副理事官。外改顺
    天香河知县，内擢山西道御史，出视河东盐政。顺治七年，巡按湖南。八年，外转
    湖广武昌道参议，迁广西右布政使。时师征云南，道广西，供亿浩繁，凤彩筹济无
    匮。调江西左布政使。十七年，擢四川巡抚。四川经张献忠乱，城邑残破，劝官吏
    捐输，修筑成都府城，葺治学宫，濬都江大堰。以祖母忧去官。
        康熙六年，起贵州巡抚。疏言：“驿站累民，而贵州尤苦。层山峻岭，俗言
    ‘地无三里平’。行一站，马则蹄瘤脊烂，夫则足破肩穿。应於重安江、杨老堡、
    黄丝铺、盘江坡、江西坡、輭轿坡等六处增置腰站，设夫马如额。”复言：“黔省
    田土多奇零，国初隶版图，州县卫所等官不谙赋役，任意牒报。户部以明季赋役全
    书发黔订正，原报多者不复更改，少者照数增添。臣莅任，酌定繇单规式，饬所司
    填给花户，以杜私派。嗣各属造报，此多彼缩，不能照则填给。且田地名色甚多，
    钱粮轻重不一。现饬所司清釐，更正赋役全书，以垂永久。”诏并允行。丁母忧。
        十一年，起河南巡抚。彰德旧有万金渠，康熙七、八年水患三至，凤彩奏请修
    濬，以弭民害。寻疏言：“豫省岁修黄河，用夫多或至万馀，俱按亩起派，雇直年
    需三四十万，小民重困。请改为官雇，按通省地亩等则派银，刊明繇单。若遇意外
    大工，再具题请旨。”上以派银雇夫仍属累民，命并免之。十二年，凤彩疏言：
    “均平里甲，直省通行。河南虽有里甲之名，其实多者每里或五六百顷，少者止一
    二百顷，或寥寥数顷。有司止知照例编差，里小田少，难以承役，愈增苦累。今饬
    州县按徵粮地亩册，如一州县有地一千顷，原分为十里者，每里均分一百顷；一里
    之中各分十甲，每甲均分十顷。遇有差徭，按里甲分当，则豪强无计规避，贫弱不
    致偏枯。”又言：“豫省民间栽柳供河工采办，岁需百馀万束。自康熙七年以后，
    协济江南河工已二百七十馀万束。去岁阳武险工，无柳可用，将民间桃、李、梨、
    杏尽行斫伐，方事堵御。是修防本省河工尚属不敷，实难协济外省。且黄河渡船装
    柳止二三百束，至无船之地，官吏束手，若非亟图变通，必至误运。向例本省河工
    运柳，每束给银五分，今远运江南千里之外，止给银四分五釐，民安得不赔累？乞
    敕河臣於江南雇船到豫，使民止备柳束輓运江干。嗣后就江南邻近无河患处，酌派
    协济。留河南有馀不尽之柳，以备本省河患，庶百姓稍得苏息，大工不致迟误。”
    疏入，并下九卿科道议行。河南民称均里甲、蠲夫柳为利民二大疏。
        吴三桂反，河南当通衢，凤彩悉心调度，民不知扰。十三年，以疾乞休，许之，
    士民赴阙籥留。左都御史姚文然疏言，凤彩抚豫数载，民所爱戴，宜令力疾视事，
    命仍留任。十六年，卒官，谥勤僖。河南、四川、贵州并祀名宦。
        麻勒吉，瓜尔佳氏，满洲正黄旗人。先世居苏完，有达邦阿者，当太祖时来归，
    麻勒吉其曾孙也。顺治九年，满、汉分榜，麻勒吉以繙译举人举会试第一，殿试一
    甲第一，授修撰，世祖器之。十年，谕麻勒吉兼通满、汉文，气度老成，擢弘文院
    侍讲学士。十一年，擢学士，充日讲官，教习庶吉士，编纂太祖、太宗圣训副总裁，
    经筵讲官。
        明将孙可望诣经略洪承畴军降，封义王，命麻勒吉为使，学士胡兆龙、奇彻伯
    副之，赍敕印授之，即偕诣京师。麻勒吉初与直隶总督张玄锡同官学士，使还，玄
    锡迎於顺德，麻勒吉诃辱之，玄锡愤，自刭不殊。巡抚董天机以玄锡手书遗疏上闻，
    上遣学士折库纳、侍郎霍达往按。玄锡复疏言：“麻勒吉於迎候时面斥失仪，又责
    以前此南行不出迎，且云：‘在南方洪经略日有馈遗，何等尽礼！’奇彻伯又索臣
    骡驼。臣因贿赂干禁，不与。”上责麻勒吉等逼迫大臣，任意妄行，下九卿会勘。
    玄锡，直隶清苑人，明庶吉士。顺治初授原官，自检讨累迁至学士。上称其勤敏，
    擢宣大总督，移督直隶、河南、山东。至是，以听勘诣京师，居僧寺，自缢。九卿
    议麻勒吉等当夺官籍没，上宽之，削加级、夺诰敕而已。
        十六年，以云南初定，发帑金三十万，命麻勒吉偕尚书伊图、左都御史能图往
    赈，并按大将军贝勒尚善纵兵扰民状，麻勒吉为奏辨。寻安亲王岳乐覆勘，尚善兵
    入永昌掠民妇事实，麻勒吉坐徇庇，夺官。十八年，命以原衔入直。上大渐，召麻
    勒吉与学士王熙撰拟遗诏，付内廷侍卫贾卜嘉进奏。上命麻勒吉怀诏草，俟上更衣
    毕，与贾卜嘉奏知皇太后，宣示诸王贝勒。是夕上崩，麻勒吉遵旨将事。旋授秘书
    院学士。
        康熙五年，擢刑部侍郎。七年，授江南江西总督。时苏州、松江频遭水患，布
    政使慕天颜议濬吴淞江、刘河口，麻勒吉因与巡抚玛祜疏请以各府漕折银十四万充
    工费。淮、扬被水坍没田地，请永免岁赋。诏并允行。镇江驻防兵讦将军李显贵、
    知府刘元辅侵冒钱粮，遣学士折尔肯等往按得实，麻勒吉坐不先举发，并械系至京
    听勘。给事中姚文然疏言麻勒吉罪状未定，宜宽锁系，上然之。寻命复任。十二年，
    大计，左迁兵部督捕理事官。
        吴三桂反，定南王孔有德壻孙延龄及提督马雄以广西叛应之。十六年，命赴简
    亲王喇布军，招抚延龄。比至桂林，延龄已为三桂所杀，其部将刘彦明等率众降。
    十八年，诏麻勒吉赴广西护诸军，时雄已死，其子承廕降，授招义将军，封伯爵。
    已，部兵以饷匮譁，麻勒吉上言：“承廕与黄明、叶秉忠皆贼帅归诚，今承廕授高
    爵，而明、秉忠未授官，故阴嗾兵士为变。秉忠年老无异志，惟明强悍，为柳州官
    兵所慑服，若不调用他所，终恐为害。”乃授明总兵官。明复叛，诏麻勒吉与偏沅
    巡抚韩世琦会剿，寻报为苗人所杀。十九年，巡抚傅弘烈剿贼至柳州，承廕复叛，
    弘烈遇害，命麻勒吉兼摄巡抚事。时柳州再变，民多逃窜，田荒赋淆，麻勒吉招抚
    流亡，令归故业，葺学宫，振兴文教，颇著治绩。二十一年，撤故定南王所部，分
    隶八旗汉军，麻勒吉率以还京。
        二十三年，授步军统领。二十八年，卒。三十七年，兵部奏黄明为贵州参将上
    官斌等所擒，麻勒吉追坐妄报。夺官。江南民为麻勒吉立碑雨花台纪绩，祀名宦。
        阿席熙，瓜尔佳氏，满洲镶红旗人。自兵部笔帖式四迁光禄寺卿。考满，辅政
    大臣鼇拜等令解任，随旗行走，复坐事夺官。圣祖亲政，鉴其无罪，命以郎中用。
    七年，超擢陕西布政使。举卓异，擢巡抚。康熙十二年，迁江南江西总督。耿精忠
    叛，窥江西，阿席熙发兵赴剿，并檄援浙江。未几，精忠陷广信、建昌、饶州，参
    将陈九杰等应之。阿席熙遣兵防徽州，贼陷绩溪、婺源，扰及徽州，迭克之。简亲
    王喇布率师至江宁，以阿席熙参赞军务。十七年，疏报江南清出隐漏田地一万四千
    馀顷、山八百馀里，加兵部尚书。寻坐瞻徇巡抚慕天颜奏销浮冒，罢任。卒。阿席
    熙居官廉洁，江南士民德之，祀名宦。
        玛祜，哲柏氏，满洲镶红旗人。顺治九年繙译进士。授佐领，兼刑部员外郎。
    迁钦天监监正。康熙八年，江宁巡抚缺，命议政大臣等会推满洲郎中以上、学士以
    下通汉文有才能者备擢用，举奏皆不当上意，特以命玛祜。九年夏，淮安、扬州二
    府久雨，田庐多淹，诏发帑赈济。玛祜疏请蠲免桃源等县积欠赋银，及六、七两年
    未完漕米，部议漕米无蠲免例，上特允其请，并蠲减苏、松、常三府被灾岁赋。
        十年，疏言：“苏、松二府额赋最重，由明洪武初以张士诚窃据其地，迁怒於
    民，取豪户收租籍，付有司定赋额，较宋多七倍、元多三倍，是以民力困竭，积逋
    遂多。自康熙元年至八年，民欠二百馀万，催徵稍急，逃亡接踵，旧欠仍悬，新逋
    复积。请敕部覈减二府浮粮，以期岁赋清完。”疏下部议，以科则久定，报寝。时
    布政使慕天颜请濬吴淞江、刘河，玛祜与总督麻勒吉请以漕折十四万充费。给事中
    柯耸疏言，东南水利宜乘此兴工，尽疏各支河。下玛祜覆勘。玛祜言各州县支河皆
    已疏通，吴江县长桥乃太湖泄水耍道，应令开濬。未几，以京口将军李显贵等侵饷
    事觉，坐不先举发，罣吏议，当左迁，命留任。十二年，黄、淮水涨，清水潭石堤
    决，高邮等十八州县卫所被灾，玛祜奏请发帑赈济。十五年，霪雨久不霁，以忧卒。
    遗疏极陈水灾民困，无一语及私。诏褒惜，谥清恪。
        施维翰，字及甫，江南华亭人。顺治九年进士，授江西临江推官，清漕弊，善
    折狱，奸顽敛迹。巡抚郎廷佐奏其治行，举卓异，内擢兵部主事。改山东道御史，
    疏言：“察吏首重惩贪，尤宜先严大吏。各督抚按露章弹劾，宜及监司，勿仅以州
    县塞责。”又言；“纠举之法，密於文，疏於武。镇帅拥重兵，有庸碌衰惫、缓急
    难恃者，有纵恣婪赃、肆虐军民者，督抚按徇隐弗纠，事发同罪。”诏并议行。十
    七年，出按陕西。圣祖即位，裁巡按，维翰乞假归。
        康熙三年，复授江南道御史，疏言：“直省钱粮，每委府佐协徵，所至铺设供
    给，不免扰民。甚或纵容胥役，横肆诛求。请概行禁止，以专责成、杜扰害。”下
    部饬禁。巡盐河东，徵课如额。八年，疏劾偏沅巡抚周召南徇庇贪吏。十一年，疏
    劾福建总督刘斗徇情题建故靖南王耿继茂祠。召南、斗并坐谴。十二年，内升，以
    四品服俸仍留御史任。疏言：“设登闻鼓，原以伸士民冤抑，故使科道共与其事。
    然每收诉状，必待科道六十馀员集议，辄致稽延。请用满、汉科道各一员司之，半
    年更易。”从之。
        迁鸿胪寺少卿，累迁左副都御史。浙江巡抚陈秉直荐举学道陈汝璞，为左都御
    史魏象枢所劾，秉直应降调，以加级抵销。维翰言：“秉直与汝璞见闻最近，乃徇
    情妄举，非寻常诖误可比。请敕部定议，凡保举非人坐降调者，不许抵销。”上然
    之，因著为列。给事中李宗孔继劾秉直，坐左迁。
        十八年，授山东巡抚。会岁祲，民多流亡，维翰疏请赈恤，并截留漕米五万石
    发济南仓存贮，散给饥民。又疏言：“青、莱等府距临清仓远，办解甚艰。请永行
    改折，以息转输。”民大悦服。二十一年，代李之芳为浙江总督。之芳按治军士鼓
    譟，系累二百馀人。维翰至，即日定谳，多平反。二十二年冬，调福建，未上官，
    二十三年春，卒，谥清惠。
        论曰：李率泰镇福建，御郑成功父子，赵廷臣督浙江，执张煌言，有功於戡定。
    郎廷佐釐逋赋。佟凤彩均里甲、蠲夫柳，为民袪害。麻勒吉初奉使迫张玄锡至死，
    圣祖谕斥其纵恣。然於江南有惠政，阿席熙、玛祜清望尤过之。施维翰在台敢言，
    出持疆节，措置得大体。皆康熙初贤大吏也。恺悌君子，屏籓王国，厥绩懋矣！

        国学网站独家推出

亦凡公益图书馆(Shuku.net)

下一卷 回目录