                              志五十五  地理二十七

        △西藏

        西藏：禹贡三危之地。在四川、云南徼外，至京师万有四千馀里。周为西戎，
    汉为西羌。唐为吐蕃，其君长号赞普。至宋朝贡不绝。元宪宗始于河州置吐蕃宣慰
    司都元帅府，四川徼外置碉门、鱼通、黎雅、长河、西宁等处宣抚司。世祖时，复
    置乌斯藏，郡县其地。明为乌斯藏，赐封号，设指挥、宣慰等司，以示羁縻。宣德、
    成化间，又累加封号。其地有僧号达赖喇嘛，居拉萨之布达拉庙，号为前藏；有班
    禅喇嘛，居日喀则城之札什伦布庙，号为后藏。太宗崇德七年，有达赖喇嘛及班禅，
    重译来贡。未几，为蒙古顾实汗所据。四传至曾孙拉藏汗，而准噶尔并之。康熙五
    十九年，官兵西讨，歼伪藏王，以西藏地赐达赖喇嘛，使蒙古旧臣颇罗鼐等五人分
    守。乾隆四年，敕封颇罗鼐为郡王，领藏事。至其子袭封，以罪诛，遂除西藏王爵。
    所有辅国公三，一等台吉一，噶布伦四，戴琫五，碟巴三，堪布一。设驻藏办事、
    帮办大臣，分驻前后藏以辖之。其俗称国曰图伯特，又曰唐古忒。近因藏民不遵光
    绪十六年与英所定条约，辱其边务大臣，致英兵入拉萨，要挟西藏立约十条，主权
    尽失。光绪三十一年，特派员至印度与英协商，其新改条约：一，西藏路矿电线，
    由中、英两国妥议办理，他国不得干预；二，西藏用人权，概归英员与驻藏大臣会
    议办理；三，西藏有乱，中政府须与英协商后派兵弹压；四，西藏增设商埠，由中、
    英两国会同办理；五，西藏土地，非得中、英两国承办，不得租借转卖。据条约观
    之，西藏盖为两属之国矣。

        境内分四部：曰卫，曰康，曰藏，曰阿里。东界四川，东南界云南，西界西域
    回部大沙海，北界青海及回部。广六千馀里，袤五千馀里。北极高三十度三十五分，
    京师偏西二十四度十五分。

        卫：一曰前藏，即古之危，亦称中藏，即乌斯藏也。乾隆十五年，设大臣镇守。
    其城曰布达拉城。有坐床，为达赖喇嘛所驻，协理藏事。东界喀木，西界后藏，南
    界不丹，北界青海及新疆。辖城二十八。喇萨城即布达拉，在打箭炉西北三千四百
    八十里。札什城在喇萨南七里。德庆城在喇萨东南三十八里。柰布东城在喇萨东南
    二百二十里。桑里城在喇萨东南二百五十一里。垂佳普郎城在喇萨东南二百六十里。
    野而古城在喇萨东南三百一十里。达克匝城在喇萨东南三百三十七里。则库城在喇
    萨东南三百四十里。满撮纳城在喇萨东南四百四十里。拉巴随城在喇萨东南四百四
    十里。札木达城在喇萨东南五百四十里。达喇马宗城在喇萨东南五百六十里。古鲁
    纳木吉牙城在喇萨东南六百二十里。硕噶城在喇萨东南六百四十里。硃木宗城在喇
    萨东南七百五十里。东顺城在喇萨东南七百七十里。则布拉冈城在喇萨东南八百七
    十里。纳城在喇萨东南九百六十里。吉尼城在喇萨东南九百八十里。日噶牛城在喇
    萨西南三十里。楚舒尔城在喇萨西南百十五里。日喀尔城在喇萨西南百二十里。公
    喀尔城在喇萨西南百四十里，为卫地最大之城。岳吉牙来杂城在喇萨西南三百三十
    里。多宗城在喇萨西南四百二十里。僧格宗城在喇萨西南四百三十里。董郭尔城在
    喇萨西二十五里。第巴达克匝城在喇萨东北九十二里。伦硃布宗城在喇萨东北一百
    二十里。墨鲁恭噶城在喇萨东北百五十里。蓬多城在喇萨东北百七十里。设大汛为
    护防。藏地凡大汛四，一在前藏城，一在后藏。又台站二，自打箭炉至此有站五。
    鱼通即打箭炉、里塘、巴塘，均属四川有。前藏者二。曰察木多，曰拉里。城西南：
    巴则山。西：招拉笔洞山。又布达拉山，高百馀丈。又西：东噶尔山，高约四百馀
    丈，为西藏要隘。南：牛魔山，高二百馀丈。东北：郎路山、萨木多岭。北：布克
    沙克河，源出噶尔占古察岭，南流，西合沙克河。又东南流，西受库兰河，北受布
    克河。又东南，入喀喇乌苏。雅鲁藏布江，即大金沙江，古之跋布川也。源出藏西
    界卓书特部西北达木楚克哈巴布山，三源，俱东北流而合，折东流，枯木冈前山水
    自西南来会。又东北，江加苏木拉河自西北沙苦牙拉麻拉山东南流来会。又东，阿
    拉楚河北自沙拉木冈前山水会而南流，又东稍北，拉乌克藏布必拉自东北桑里池西
    南流，合数水来会。又东南，郭永河自东南昂则岭东北流，合数水来会。又东，萨
    楚藏布河自东北合诸水来会。又东，甕出河、式尔的河、满楚藏布河、萨克藏布河，
    合诸水来会。又东南，加木租池水北自章阿布林城合东一水南流来注之。又东南，
    受西南来一水，又正北流，折向西北，受西北隆左池水。又东北，莽噶拉河南自那
    拉古董察山来注之。又东北，钟里山水自东南来注之。又东北，经章拉则城北，又
    东北，鄂宜楚藏布河自西北札木楚克池合诸水东南流来注之。又北流，戒忒楚河、
    札克北朋楚河自北来注之。又东南，会萨普楚河。又东迳普冬庙前，乌雨克河自拉
    公山来注之。又东过萨喇硃噶铁索桥，迳林奔城北，龙前河自南合二水来注之。又
    东北，捏木河自西北来注之。折东南流，迳拜的城北岸山北，受西北来一小水，东
    北过铁索桥，迳楚舒尔城南，东南至日喀尔公喀尔城北，噶尔招木伦江自东北合诸
    水，西南流迳卫地喇萨来会，疑即古吐蕃之臧河也。雅鲁藏布江既会噶尔招木伦江，
    东南流，至打格布衣那城北，共八百里。年褚河自北合诸水来会。又东经叉母哈庙
    北，受东北萨母龙拉岭水，南流入罗喀布占国。穆楚河合柰楚河，南流入哲孟雄。
    滕格里池，在境西北，藏地日喀则城东北，隔山即潞江源之布喀诸池。其北隔山即
    大流沙也。池广六百馀里，周一千馀里，东西甚长，南北稍狭，蒙古呼天为“滕格
    里”，言水色同天青。其东有三水流入，皆名查哈苏太河。西有二水流入，北曰罗
    萨河，南曰打尔古藏布河，合西来数池水，东流入此池。次曰牙母鲁克于木卒池，
    中有三山，水成五色。曰马品木达赖池，郎噶池，即狼楚河也。次曰布喀池，潞江
    源也。东噶尔山上有关。

        康：一曰喀木。要寨曰察木多。在前藏东千二百五十里，东界四川，南界珞瑜
    境及英属阿萨密，西界卫地，北界青海。喀木今曰昌都，亦称前藏，本属呼图克图。
    康熙五十八年始纳款。设台站，置粮员一。有土城。西南有罗隆宗、舒班多、达隆
    宗，西北有类伍齐等部落，其南有乍丫。康熙五十八年招抚。又南有江卡，雍正元
    年招抚，设有官寨。东：达盖喇山、冲得喇山。南：安静大山，与川、滇分界。西：
    嘉松古木山。东南：夺布喇山、鼎各喇山。西南：鱼别喇山、里角大山，冬春积雪。
    又巴贡山、蒙堡山、擦瓦山、云山、雪山、白夺山、纳夺山、黄云山、隐山、喇贡
    山。东有列木喇岭。罗隆宗东有得贡喇山，山势陡峻。西：得噶喇山。舒班多东有
    章喇山。西南：吾抵喇山、巴喇山。西：朔马喇山，即赛瓦合山。达隆宗西有必达
    喇山，沙贡喇山、鲁贡喇山，两山相连。类伍齐西南有瓦合大山，山大而峻，冬春
    积雪。又有擦噶喇山、叶达喇山。察木多左有昂楮河，源出中坝，因通云南，亦名
    云河。右有杂楮河，源出九茹，因通四川，亦名川河。二水合流，入云南。澜沧江
    二源，一源发于匝坐里冈城西北格尔吉匝噶那山，名匝楚河，一源发于匝坐里冈城
    西北巴喇克拉丹苏克山，名鄂穆楚河，俱东南流，至匝坐里冈城东北察木多庙前，
    二水合流，名拉楚河，南流至包敦入乍丫。又南流至察瓦寺，甲仓河东北来会。又
    东南，左受色尔恭河，折南流，至角占，受左贡河。又东南流，迳茶利大雪山入云
    南，始名澜沧江。潞江在澜沧西，发源于卫地之布喀大泽，渊澄黝黑，又多伏流，
    蒙古呼黑为“喀喇”，水为“乌苏”，故名喀喇乌苏。迳拉萨北，有池名布喀，橢
    圜形，广六十里，袤一百五十里，从此池西北流出，入额尔吉根池，转东北，入衣
    达池，又折东南流，入喀喇池。三池俱纵广五六十里。中有三山，四池环抱。复从
    喀喇池东南出，纳布伦河，又东受北来二小水，折南转东，至喀喇乌苏，为西宁进
    藏大道，皮船为渡。转东北流，迳蒙古三十九族地，至伊库山，沙克河西北来会。
    又东北流，迳苏图克土司，索克河自北来会。折南流，左右各受一小水，转西南会
    卫楚河。折而东，受雄楚河。又东纳沙隆锡河，转东南流，类乌齐河自北来会。又
    东南迳必蚌山，至嘉玉桥，为滇、蜀入藏之大道。又东南流，江阳为巴克硕游牧，
    江阴为波密野番。又东南流，迳桑昂曲宗入江卡。江之外为怒夷，故名怒江。又东
    南，入云南维西，折而南下，迳云龙州西徼，右纳扞江，入保山乃名潞江。南流
    迳潞江安抚司。又南流少东，左纳沙河，转西南至遮放土司，从此出滇境入缅甸。
    罗隆宗西有偶楮河，源出噶尔藏骨岔海子，海合澜沧江南峡。隆喜楮河源出噶喇山，
    东流，合偶楮河。舒班多有纳硕布楚河，源出中义沟，北流，迳舒班多城西，合三
    溪，东北流，入喀喇乌苏。又柱吗郎错河，源出噶喇山，胄楮河，源出吾抵山，均
    流归偶楮河。达隆宗北有撒楮河，源出朔马喇山。东南：边楮河，流合胄楮河。有
    俄楮河，源出沙贡喇山，流合叶楮河。类乌齐东北有扎楮河，即昂楮河下流。乍丫
    有勒楮河，源出昂喇山。乐楮河，源出作喇山。又有甲仓河，源出官角，西南流，
    迳草里工，又西南，至洛隆宗，合洛楚河，又西南至乍丫寺前。与猛楚河合。有色
    楮河，源出上纳，夺流入察木多大河。

        拉里：一名喇里。在前藏东五百九十里，察木多西六百六十里，达隆宗西北。
    康熙五十五年，其地有黑喇嘛，附于准噶尔。寻讨平之，以地属前藏。设台站，置
    粮员一。无城。西南有工布江达。江达称沃壤。亦平西藏时就抚。又其南有达克，
    东北有西藏大臣所属三十九土司。亦有入甘肃西宁界者，皆喀喇乌苏番众也。拉里
    有拉里大山，势如龙，上下险峻，四时积雪。西南有瓦子山，番人呼为卓拉大山，
    延亘数百里，多积雪。江达西有鹿马岭，高约四十里，为西藏要隘。拉里东有同妥
    楮河，源出鲁贡喇山，流合得楮河。有热水塘，四时常温，番人呼为擦楮卡。江达
    有冈布藏布河，自卫地东纳东北察拉岭水，又东南，有危楚河自东北来会。又东南，
    有牛楚河自西北来会。东流过打克拉崩桥，又东，受东北二水，又南，迳的牙尔山
    西，入冈布部落。至撇皮唐他拉东喀木境内，有薄藏布河自东北来会，土人曰喀克
    布必拉。迳噶克布衣书里东城西，又南，迳塞母龙拉岭东，朵格拉冈里山西，出冈
    布境。迳公拉冈里山西，又南入罗喀布占国，下流入雅鲁藏布江。匝楚藏布江，即
    年渚必拉江，源出沙羽克冈拉山，即喀尔靼庙东南山也。有水东流，曰马木楚河，
    与南来巴拉岭之巴隆楚河会。又东北，与北来乌山之乌斯江会。又东，迳鹿马岭，
    至顺达，有水曰佳囊河，发源过拉松多，东南流，迳江达城东，折而南流，合东二
    小水来会。又东南曲曲流，至工布什噶城南，有水东北自巴麻穆池南流，合东一水
    来会。又折而西南，有西来齐布山之牛楚河，合而南流，至工布珠穆宗城东、底穆
    宗城西，又东南至布拉冈城东，合于雅鲁藏布江。又桑楚河，南流，有雅隆布河出
    舒班多南境来注之，是为薄藏布河，又南入罗喀布占国，注雅鲁藏布江。

        藏：即后藏，一曰喀齐。在前藏西南五百馀里地，曰札什伦布，即古之藏也。
    南界尼泊尔，东界卫地，西界阿里，北界新疆。乾隆十五年，设大臣镇守。其城曰
    札什伦布城，有坐床，为班禅额尔德尼所驻，协理藏事。有汛三：在本城一；外二，
    曰江孜，曰定日。西境彭错岭。北境那木岭。北有雅鲁藏布江，出阿里西南界山，
    东流，有郭永河东北流注之。又受那乌克藏布河、萨布楚河、萨尔格藏布河，又近
    城北会多克楚河，至城西会南来之当出河，又迳布克什里山南，江至此已行二千五
    百馀里，又东入前藏界。北有打尔古藏布河，流入前藏，潴为腾格里池，广六百馀
    里。

        江孜：在札什伦布城南二百里。驻守备一。南有帕里边寨，东连布鲁克巴，西
    通哲孟雄，外接西洋部落噶里噶达。东有千坝，南有宗木小部落，西南有定结，北
    有拉孜，皆有官寨。东南：珠布拉大雪山。西南：喀木巴拉山及萨木岭。定结之西
    有朋出藏布河，源有三，一西出书尔木藏拉山，一东出西尔中马山，一东南出瓜查
    岭。合而东南流，受西一小水。又南曰朋必拉，又南，有一水南自绰尔猛通那冈里
    山来会，折东流，受南北水各一。又东南流，受西南涿失冈千山、阿巴拉山之水二，
    又东流，受南一水，又东北至罗西喀尔城南，有一河，即西北拉喀拉布山二水，合
    东南流，迳城北。罗楚河自北纳三水，南流合焉。又东北，罗藏布河自西北来注之。
    又东绕冈龙前山之北，折南流，受西来之牛藏布河。又东南，受帕里藏布河。又西
    南，牛楚河西自年尔木城合数水来会。又东南流，出藏南境，过硃拉拉依部落，入
    厄讷特克国界，下流入雅鲁藏布江。汛西有年楚河，源有二，一出硃母拉母山东北，
    一出其东顺拉岭下。泉池十数，汇为一水，北流，名章鲁河，又东北，至娘娘庙东，
    有八水从东北喀鲁岭诸山，又南札木长山、社山来，合而西南流来会。转西北流，
    过江孜城西，又西北过白满城西，受四水来注。又北，始名年楚河。经日喀则城东
    南，过苏木佳石桥，长七十丈，有十九洞，为藏地桥梁之冠。又北流，入雅鲁藏布
    江，源长共八百馀里。西有帕里藏布河，有一水西南流，汇为噶尔撮池，南流而西，
    又为查木苏池，又西南流，折向东南，合东北来一水，又西南，会西北来之噶拉岭
    水，又西迳帕里城西，又西南受二水，土人名藏曲大河，西流入朋楚河。

        定日：在札什伦布城西南七百馀里。驻守备一。有汛。城三面距边，南有纟戎
    辖，西南有聂拉木，西有济咙，西北有宗喀。绒辖之东南有喀达，喀达之西南有阳
    布，俱接廓尔喀界。宗喀之南有布陵，南近廓尔喀，北接拉达克汗部落。其西北有
    萨喀，又西北极边有阿里。以上各地俱有营官。东：崇乌拉山、甲错山。西南：嘉
    汭大山。西：通拉山。喀达之西有霞乌拉山。宗喀之东有巩塘拉山。布陵境内有冈
    底斯山，在阿里之达克喇城东北，直陕西西宁府西南五千五百九十馀里。其山高五
    百五十馀丈，周一百四十馀里，四面峰峦陡绝，高出众山百馀丈，积雪如悬崖，浩
    然洁白。顶上有泉，流注至山麓，即伏流地下。前后环绕诸山，皆巉岩峭峻，奇峰
    拱列。按其地势，出西南徼外，以渐而高，至此而极。山脉蜿蜒，分幹向西北者，
    为僧格喀巴布、冈里木孙诸山，绕阿里而北，入西域之和阗南山及葱岭诸山。向东
    北者，为札布列斜而充、角乌尔充、年前唐拉、萨木坦冈、匝诺莫浑乌巴什、巴颜
    哈喇诸山。环卫地，竟青海，连延而下，六千馀里，至陕西西宁等处边界。向西南
    者，为闷那克尼兒、萨木泰冈诸山，亘阿里之南，入厄讷特克国。向东南者，为达
    木楚克喀巴布冈、噶尔沙弥、弩金冈苍诸山，历藏、卫达喀木，至云南、四川之境。
    康熙五十六年，遣喇嘛楚兒沁藏布兰木占巴、理籓院主事胜住等，绘画西海、西藏
    舆图，测量地形，以此地为天下之脊，众山之脉，皆由此起云。水经注：“阿耨达
    山，西南有水名遥奴；山西南少东，有水名萨罕；少东，有水名恆伽。此三水同出
    一山，俱入恆水。”今阿里为藏中极西南地，近古天竺境。此山西出狼楚、拉楚、
    麻楚三大水皆西流，转东而南，合为冈噶江，入南海。疑此即阿耨达山也。又有打
    母硃喀巴珀山，山形似马。郎千喀巴珀山，山形似象。生格喀巴珀山，山形似狮。
    马珀家喀巴珀山，山形似孔雀。皆与冈底斯山相连。冈噶江即出郎千喀巴珀山北麓，
    泉出汇为池，西北流，合东北来一水，又西而东北，公生池水伏而复出，合北来三
    水，西南流来会，为马品木达赖池。自西流出为郎噶池，受东北来一水，从西流出，
    折向西南，曰狼楚河，曲曲二百馀里，有楚噶拉河自东北来注之。又西折北而东北，
    迳古格札什鲁木布则城之西、则布龙城之东，折西北而西南流，迳则布龙城西南，
    又折而西北流，拉楚河自西北来会。三水既会，始名曰冈噶江。又东南流，出阿里
    界，迳马木巴柞木郎部落，至厄讷特克入南海。朋出藏布河在定日北，东南流，纳
    结楚河、隆岗河，入定结。有牛楚河，出喜拉冈参山，东南流，合东北冈布纥山水，
    又东南，迳济咙城南境，受北来查母硃山一水，始曰牛楚必拉。又东流，迳年尔母
    城北境，折而东南，又转而东北流，会朋出藏布河。萨喀境内有盐池。阿里东北九
    百馀里有达鲁克池，隆布河与纳鞠河皆入焉。

        国学网站独家推出

亦凡公益图书馆(Shuku.net)

下一卷 回目录