                                   列传一百十

        黄廷桂  鄂弥达  杨廷璋  庄有恭  李侍尧弟奉尧
        伍弥泰官保

        黄廷桂，字丹崖，汉军镶红旗人。父秉中，官福建巡抚。廷桂，初袭曾祖宪章
    拖沙喇哈番世职。康熙五十二年，授三等侍卫，迁参领。圣祖幸热河，屡扈从。世
    宗在潜邸，知其才，雍正三年，授直隶宣化总兵。五年，擢四川提督。疏言：“四
    川三面环夷。军械多敝缺，现饬修补。川马本不高大，又日系槽，多羸毙。令在丰
    乐场后荒山督牧。士卒骄奢，饬服用毋僭官制。岁十月，番入内地佣工，名曰‘下
    坝’，次年夏初始归，以禁携妇女，致成群肆恶，饬携家属方许就雇。成都属德阳、
    仁寿二县，南北距数百里，驻一把总；永宁协驻贵州永宁城，中隔河，东隶黔，西
    隶蜀，兵民歧视，应更定汛守。”命会总督岳锺琪议行。又奏请严捕窃贼及博奕之
    具，上谕曰：“禁令弗行，咎在不公不明，不在不严。法犹药也，取攻疾而已。过
    峻厉则伤元气，徒猛不足贵也。”又奏严治建昌降番劫掠，又奏省城设防火堆棚，
    营置救火兵二十，上并嘉之。六年，请於提标及城守等营各设义塾，上谕曰：“文
    武不可偏重。少年聪颖，稍通文墨，势必流为怯懦，不原为兵。则营伍所馀，皆鲁
    钝一流。是非兴文，实乃废武。邀虚名而无实益，将焉用之？”
        乌蒙米贴苗妇陆氏为乱，发永宁、遵义兵援剿。四川雷波土司杨明义阴助陆氏，
    诱附近结觉、阿路、阿照、平底诸苗劫粮。陆氏既擒，请剿明义，令廷桂率总兵张
    耀祖率兵往。军至拉密，擒明义，并获造谋人卑租及结觉酋双尺、阿路酋鲁佩及阿
    不罗酋觉逼，斩馘近万。上谕曰：“览奏，斩馘何啻猎人弋兽！傥兵退仍复如故，
    岂有尽行杀戮之理？当详思善於措置之道。”师复进攻确里密、阿都、阿驴诸苗，
    砲殪确里密酋利耶。阿都苗擒其酋阿必以献，阿驴苗降。七年，奏军事竟，上以效
    忠奋勇嘉之。寻疏陈苗疆地方诸事，上命筹善后。复奏湖北容美土司田雯如在四川
    界徵花丝银，咨湖北察究。上谕曰：“楚、蜀诸土司容美最富强，越分僭礼。应晓
    以大义，渐令革除。”又奏筹剿瞻对土司，上谕曰：“瞻对虽微，亦不可轻视。凡
    事概以敬慎出之。”奏请开采黄螂等处铜铅，以资鼓铸。上谕曰：“黄螂、雷波与
    新抚凉山诸夷错壤，第宜示以静镇，胡可兴起利端？若听民开采，流亡无藉之徒必
    群相趋赴，酿生事故。速会同巡抚宪德将金竹坪、白蜡山诸地铜铅矿厂概行封禁。
    脱至纷纭，黄廷桂、宪德之身家性命不足赎其辜也！”廷桂奏引罪，复以详慎申戒
    之。
        寻奏捕得妖言罪人杨大铭等，言其渠杨七匿酉阳土司所，已檄令擒献。上谕曰：
    “此事尤宜详慎！朕料酉阳土司未必为此事。”八年，奏於杨隘嘴获杨七，非酉阳
    境内。上谕曰：“朕非有过人技，但较汝等克诚克公耳。人有利害是非之心，遇事
    接物，非过即不及。惟公与诚为对证之药。”十二月，奏倮乱，发兵攻克金锁关、
    黑铁关、黄草坪诸地，恢复永善。得旨奖许。上尝谕宪德，令密陈廷桂为人，奏称
    “多疑偏听，好胜矜人，是其病痛”。上终以实心任事嘉之。
        九年，师讨噶尔丹策零，分设四川总督，即以命廷桂，仍兼领提督。奏请将四
    川常平仓捐穀改银，上谕曰：“四川本产米地，积贮尚易。遽请开捐，误矣。且欲
    改穀作银，又将银买穀，更转展滋弊，当另议增贮。”十年六月，奏建昌镇辖竹
    核，当凉山之中，为苗疆腹心要地，请於附近各险隘增兵设镇，上命大学士鄂尔泰
    详议。寻议兵力宜合不宜分，蛮巢宜远不宜近，但使我势联络，不必随处设防。请
    於竹核设兵三千，分驻吽姑、格落、鱼红、大赤口、阿都、沙马、普雄诸地。敕下
    廷桂行之。
        八月，兒斯番为乱，奏遣总兵赵儒剿捕，上责廷桂从前未料理妥协。十月，廷
    桂奏言：“雍正五年兒斯番为乱，臣檄副将王刚按治。时臣甫到川，地利夷情尚未
    谙习。今凶锋既肆，由臣抚驭无方，已遵旨密谕赵儒凛遵料理。”十二月，擒兒斯
    酋，并剿定河东各寨勾结诸番。复奏言：“王刚前所惩创，不过兒斯一堡。今仰蒙
    指示，赵儒督励将士，一切险巢重地，深林石穴，悉行荡平。”上深奖之。
        十三年，奏：“贵州古州苗乱，四川建昌、永宁俱与连界，已饬将吏加意抚辑。”
    上谕以“不动声色，静镇慎密”。乾隆元年，裁总督缺，廷桂仍为提督。十二月，
    召诣京师。二年，授銮仪使。寻授天津总兵。五年，迁古北口提督。六年，上幸热
    河，道古北口，阅兵，营伍整肃，赐廷桂马，并上用缎。寻授甘肃巡抚。十二年，
    署陕甘总督。
        十三年，授两江总督。疏言：“江西俗悍，有司因循姑息，动辄喧閧，饬严捕
    究治。”又言：“南方晴少雨多，各营操练閒旷，令於阴雨时择公所或宽敞寺宇操
    练。”上谕曰：“汝至江南，整饬振作，但不可欲速，要之以久可也。”十五年，
    太子少保。疏劾“江苏巡抚雅尔哈善以奏销钱粮，奉旨训饬；知县许惟枚等经徵未
    完，不及一分，例止罚俸。忽奏请夺官。人必以为出自上意，居心巧诈”。雅尔哈
    善下吏议。
        十六年，调陕甘总督。时四川复分设总督，十八年，仍以命廷桂。奏四川岁丰
    穀贱，上命转输二十万石赈淮、扬被水州县，御制诗纪其事。进吏部尚书，留总督
    任。四川滨江诸县引江水溉田。馀多山田，每苦旱。廷桂奏饬通省勘修塘堰，新都、
    芦山等十州县及青神莲花坝、乐山平江乡、三台南明镇次第修举，悉成腴壤。二十
    年，奏请增炉铸钱，为通省修城。上谕曰：“有益地方之事，详妥为之。”授武英
    殿大学士，仍领总督事。打箭炉徼外孔撒、麻书两土司构衅，金川、绰斯甲布袒麻
    书，革布什咱、德尔格忒袒孔撒，互攻杀。廷桂偕提督岳锺琪饬谕解散。
        六月，复调陕甘总督。师讨阿睦尔撒纳，陕、甘当转输孔道。廷桂途次以军中
    调取营马，并令州县采买马驼，即饬各驿马十调五六，得马数千匹佐军。寻奏军中
    文报，责成沿边提镇料理，诏如所请。二十一年四月，命驻肃州督办军需。奏言：
    “各处调解军马，口外严寒，自安西至哈密，经戈壁十馀站，饲饮不时，每致疲毙。
    现派专官分站料理，将积贮草豆、经过匹数、住歇时刻、行走臕分，按日呈报。”
    又奏：“山西解驼，先留安西牧放。陕西解马，亦先调甘肃饲养。陆续前运，以济
    实用。”先后送军前驼马七万馀。又言：“西北两路军营向通商贩，后因撤兵禁止。
    巴里坤军营应用牛羊诸物，专自肃州贩往，路远价昂，难资接济，请照旧通商。”
    上命筹济库车、阿克苏粮运。廷桂奏：“夹山一路，可自哈密直趋辟展、吐鲁番，
    其间骡驼通行，水草饶裕，较绕行巴里坤为近。拟即运粮贮吐鲁番，转运军营，往
    返更加迅速。”又发银二十万，解阿克苏买回城米，运粮十万储巴里坤。凡所经画，
    屡合上指。十二月，上谕曰：“廷桂於西陲用兵，虽未身历行阵，而筹办军需，每
    有朕旨未到，旋即奏至，与所规画不约而同。体国奉公，精详妥协，而又毫不累民，
    内地若无兵事，其功最大。”积功自太子太保进少保，自骑都尉进三等忠勤伯，先
    后赐双眼孔雀翎、红宝石帽顶、四团龙补服、白金二万。二十四年正月，驻凉州，
    以病剧闻。命额驸福隆安率御医诊视，甫行，廷桂卒。上即命福隆安奠醊，御制诗
    輓之，赐祭葬，谥文襄。丧还，上复亲临奠醊。二十五年，凯宴成功将士，追念廷
    桂，复赋诗惜之。寻命图形紫光阁，御制怀旧诗，列廷桂五督臣首。
        孙检，官副都统。乾隆四十九年，以刻廷桂奏疏，载两朝批答，被严旨申饬。
    曾孙文煜，自侍卫累擢副都统，调马兰镇总兵。
        鄂弥达，鄂济氏，满洲正白旗人。初授户部笔帖式。雍正元年，授吏部主事。
    累迁郎中。五年，命同广东巡抚杨文乾等如福建察仓库。六年，擢贵州布政使。八
    年，迁广东巡抚。疏言：“鸟枪例有禁，琼州民恃枪御盗，请户得藏一，多者罪之。”
    梧州民陈美伦等谋乱，捕治如法。十年，署广东总督。疏言：“总督旧驻肇庆，所
    以控制两粤。今专督广东，应请移驻广州。”饶平武举余猊等谋乱，捕治如法。寻
    实授总督。安南民邓文武等遇风入铜鼓角海面，鄂弥达畀以资，送归国，国王以伽
    南、沉香诸物为谢，卻之，疏闻，上奖其得体。先后疏请移设将吏。又疏请於三水
    西南镇建仓贮穀，并以米贵，会城设局平粜。又请升程乡县为直隶州，名曰嘉应。
    皆报可。十三年，命兼辖广西，仍驻肇庆。贵州台拱苗乱，鄂弥达发兵令左江总兵
    王无党率以赴援，复发兵驻黔、粤界，上谕奖之。
        乾隆元年，高宗命近盐场贫民贩盐毋禁。鄂弥达疏言：“广东按察使白映棠未
    遵旨分别，老幼男妇发票，称四十斤以下不许缉捕，致奸徒借口，成群贩私。”上
    奖鄂弥达洞悉政体，解映棠任。寻奏：“广东盐由埸配运省河及潮州广济桥转兑各
    埠，请令到埠先完饷银，开仓后缴盐价。”下部议行。御史薛馧条奏广西团练乡勇，
    并设瑶童义学，下鄂弥达议。二年，奏言：“团练乡勇，不若训练土司兵，於边疆
    有益。瑶童义学，韶、连等属已有成效，应如馧所奏。”寻又疏言：“惠、潮、嘉
    应三府州民多请州县给票，移家入川。臣饬州县不得滥给，并遣吏於界上察验。”
    又疏言：“贵州新辟苗疆，总督张广泗奏设屯军垦田。臣以今苗畏威安贴，将来生
    齿渐繁，地少人多，必致生怨。又恐屯军虐苗激变，请撤屯军於附近防守，其田仍
    给苗民。”上谕曰：“所见甚正。广泗首尾承办此事，持之甚力，朕则以为终非长
    策也。”
        四年，调川陕总督。疏言：“榆林边民岁往鄂尔多斯种地，牛具、籽种、日用
    皆贷於鄂尔多斯。秋收馀粮，易牛羊皮入内地变价，重息还债。请於出口时视种地
    多寡，借以官银，秋收以粮抵，俾免借贷折耗之苦，仓储亦可渐充。”上从之。又
    请发司库银十万买穀分贮沿边，又请修宁夏渠道，并加筑沿河长堤。又奏：“安西
    镇远兵驻防哈密，承种屯田，在城兵仅数百。年来商民日增，请视凉州柳林湖例，
    募流民及营兵子弟垦田，撤兵回城差操。”均如议行。
        五年，两广总督马尔泰劾知府袁安煜放债病民，并及鄂弥达纵仆占煤山事。上
    解鄂弥达任，召诣京师。寻授兵部侍郎。六年，授宁古塔将军，调荆州。九年，授
    湖广总督。疏言：“武、汉滨江城郭民田，赖有堤以障。请於武昌荞麦湾增筑大堤，
    安陆沙洋大堤增筑月堤，襄阳老龙石堤加备岁修银。”十一年，上以鄂弥达不称封
    疆，召诣京师。十五年，授吏部侍郎。十六年，授镶蓝旗汉军都统。二十年，授刑
    部尚书，署直隶总督。二十一年，兼管吏部尚书、协办大学士。二十二年，加太子
    太保。二十六年，卒，予白金二千治丧，赐祭葬，谥文恭。
        杨廷璋，字奉峨，汉军镶黄旗人。世袭佐领。雍正七年，自笔帖式授工部主事。
    再迁郎中。授广西桂林知府。乾隆二年，擢左江道。十五年，擢按察使。二十年，
    迁湖南布政使。二十一年，授浙江巡抚。上南巡，谕曰：“西湖水民间藉以溉田。
    今闻沿湖多占垦，湖身渐壅，田亩虞涸竭。已开垦成熟者，免其清出，不许再侵占。”
    廷璋因奏：“此类田地多碍水道，请概令开濬归湖。沿岸栽柳，俾根株盘结，亦可
    固堤。”又请帑疏濬湖州七十二漊，泄水入太湖，免田地被淹。又奏：“仁和、钱
    塘、萧山三县江塘视海塘例，以二十丈为准，按段编号立石。仁、钱二县江塘民房，
    堤岸外馀二十馀里，视海塘例，每里设堡夫一，建堡分防。”均从之。又请开台州
    黄岩场沿海地，近场归灶，近县归民。户以百亩为率，分限起科，得腴产十万亩。
    奏入，嘉许。
        二十四年，授闽浙总督。请改设螺洲、大头崎、乌龙江诸地塘汛。又奏内地商
    舶出洋，覈给船照。又奏台湾穀贱，内地歉收，民每偷渡就食。请酌宽米禁，往来
    台、厦横洋船准运米二百石，塘船六十石。自鹿耳门出至厦门入，皆给照察验。台
    湾与生番接壤，前总督杨应琚饬属勘界，挑沟筑土牛以杜私垦。至是，廷璋议彰化、
    淡水与生番接壤，依山傍溪，挑沟筑土牛为界；并於沿边设隘寮，分兵驻守。二十
    六年，同福建巡抚吴士功奏劾提督马龙图借用公使钱，并以龙图已归款，请用自首
    例减等。上责其错谬，下吏议夺官，士功戍巴里坤，廷璋留任。二十八年，加太子
    太保。旋授体仁阁大学士，留总督任。二十九年，廷璋入觐。福建水师提督黄仕简
    奏厦门商舶出入，官署受陋规。上命尚书舒赫德、待郎裘曰修往按。具得廷璋令历
    任厦门同知代市人葠、珊瑚、珍珠未发价状，命解任。下吏议夺官，上以廷璋平时
    尚能任事，授散秩大臣。未几，授正红旗汉军都统、工部尚书。
        三十年，命署两广总督。三十一年，安南捕盗，窜入小镇安土司怕怀隘，官兵
    捕得。廷璋照会安南遣头人视行诛。安南复报其国隘口盗发，请遣兵堵截。廷璋遣
    兵守隘。事上闻，具言防边宜镇静。上戒以“边地夷情，当审度事理，因时制宜。
    若专务持重，养痈贻害，弊不可胜言也。”夏，崖州安岐黎为乱，扰客民，廷璋檄
    镇道捕治。并奏：“客民编保甲，禁放债。黎民市易设墟场，熟黎令薙发。民出入
    黎峒必讥，以杜后患。”上从之。又奏：“小镇安改设通判。南界接安南，於那波、
    者赖、者欣三村，建卡设兵。怕怀隘为小镇安门户，设兵巡缉。打面梁与云南接界，
    建卡防守。”下部议行。师征缅甸，云贵总督杨应琚以疾闻，上令廷璋赴永昌佐应
    琚治军。三十二年，疏报应琚病愈，仍回广东任。寻召授刑部尚书。
        三十三年，授直隶总督，加太子少保。秋，滹沱水盛涨。廷璋请於正定西南筑
    堤，藁城西北筑埽，并以护城。又奏勘任丘滨淀诸地，以杨各庄诸地最低，请改种
    稻田；文安洼修筑堤埝，并於龙潭湾诸地开堤泄水，并从之。三十四年，请拨通仓
    米十二万运各灾区平粜。又奏：“乾隆二十四年滹沱南徙，旧河淤垫。上年大涨，
    河行故道。束鹿木丘、倾井诸村遂成巨浸。请裁湾取直，并修筑护城堤埝。”报闻。
    三十六年，复召授刑部尚书。预香山九老会。十二月，卒，年八十四，赠太子太保，
    赐祭葬，谥勤悫。
        庄有恭，字容可，广东番禺人。乾隆四年一甲一名进士，授修撰，直上书房。
    后三年，弟有信成进士，引见，有恭以起居注侍直，上问及之，有信选庶吉士。兄
    弟同请告省亲。有恭累迁侍讲学士，擢光禄寺卿。以父忧归，服除，擢内阁学士。
    迁户部侍郎。督江苏学政。充江南乡试考官，复督江苏学政。十六年，授江苏巡抚。
    十七年，署两江总督。疏言：“太仓、镇洋沿海田庐，赖海塘保障。前巡抚高其倬
    议自宝山湖口港至昭文福山港筑土塘三万四千七百馀丈，仅筑湖口港至刘河南岸土、
    石塘。今年秋令风潮，刘河南赖以无恙。其北颇致损伤，士民自请挑筑。惟恐一时
    难集，工不速竟。应筑土塘九千丈有奇，请借库银一万六千两，令自募夫役，於伏
    汛前毕工。按亩扣输，二年清款。”如所请行。有恭督学政时，浙人丁文彬献所著
    文武记、太公望传等。有恭以为病狂，置不问。至是，文彬以书上衍圣公孔昭焕，
    昭焕告巡抚杨应琚以闻。有恭疏请罪，坐罚学政养廉银十倍。
        十九年，御史杨开鼎条奏江南收漕诸弊，敕有恭覆奏。寻疏言：“江南收漕诸
    弊，以苏、常、松、镇、太五属为尤甚。已酌定条例，勒石漕仓，遇收漕，饬粮道
    以下官周巡察访。开鼎言需索不遂，借词米不如式，勒令曬晾筛飏。漕粮上供天庾，
    自应乾圆洁净。傥不如式，不堪久贮，必致贻误仓储。粮户良顽不等，每次青腰、
    白脐、潮嫩、杂碎诸米强交；如令更易，即造作浮言挟制。自应分别察究，不得但
    责官吏，取悦刁民。”上奖其言公正。
        二十一年，丁母忧，命予假百日回籍治丧，於伏汛前至淮安，署江南河道总督。
    泰兴县有硃者，坐主使杀人罪至绞，乞赎罪，有恭许之，临行疏闻。上责其专擅，
    令家居待罪。总督尹继善又言有恭监临乡试，察出有贿谋联号者，复有以斗蟋蟀致
    讼者，皆令罚鍰，未奏闻。上命夺有恭官，逮诣京师，下大学士九卿论罪，当绞。
    上以赃不入己，贳之，令护母丧回籍后赴军台效力。方诣谪所，命戴罪署湖北巡抚。
        二十四年，调浙江。二十五年，劾杭州将军伊领阿、副都统刘扬达违例乘轿。
    上夺伊领阿等官，奖有恭，命议叙。三月，疏言：“绍兴南塘、嘉兴乍浦塘并属要
    工。臣赴山阴勘得宋家楼为三江、曹娥二水交会，又適当潮汐之冲，为南塘首险，
    已改建石塘巩固。复至萧山龛、长等山，越南大亹至海宁中小亹、登文堂、葛岙诸
    山，勘海宁南门外，西过戴家石桥，东至陈文港，工长五千丈有奇，根址坚实，不
    须重建。其必当修筑者千六百馀丈，内七百七十馀丈残缺过甚，作为要工，馀次第
    兴修。自陈文港东至尖山，下有韩家池柴塘四百丈有奇，亦应重筑。复循海而北，
    自海盐至平湖，遍历乍浦塘。海盐东临大海，南有台驻，北有乍浦诸山，山趾角张。
    县城以一面当潮汐，城外石塘，最为险要，间有冲损，已令随时修补。”六月，又
    疏言：“西塘、胡家兜至海宁南门外，潮退沙涨，长十八里。前请办戴家石桥要工，
    既有新沙外护，应先就迤东工段趱办。再审量沙势，分别缓急。”九月，又疏言：
    “缓修各工，陈文港十丈，令用鱼鳞式逐层整砌。圆通菴前十丈，仍如式坚筑。廿
    里亭西二十五丈，修整坦面，加用排椿，令紧贴塘身。”二十六年十二月，又奏言：
    “海宁西塘、老盐仓诸地，经霉、伏两汛，老沙汕刷，宜先事预防，先后拆镶二百
    丈。自霜降后，臣往来察勘，见柴、石两塘交接处水已临塘，自此迤西，老沙仍多
    坍卸。请将接连前工七十丈，从速镶办。”均从之。
        二十七年，上南巡，临视老盐仓、尖山诸地，令修筑柴塘，并设竹篓、坦水诸
    工。九月，疏报海宁塘工竟，上嘉有恭能尽心，命议叙。是秋多雨水涨，有恭以嘉、
    湖两府水归太湖，河道多淤，下流尤壅阏；因请浚乌程、长兴境内七十二漊，并遣
    吏至江南按行三江故道。十月，调江苏巡抚。上命浙江海塘工程仍责成有恭专司其
    事，并免学政任内应罚银。二十九年，擢刑部尚书，留巡抚任。
        有恭疏请大修三江水利，略言：“太湖北受荆溪百渎，南受天目诸山之水，为
    吴中巨浸，而分疏之大幹，以三江为要。三江者，吴淞江、娄江、东江也。东江自
    宋已湮，明永乐间，别开黄浦，宽广足当三江之一，今亦谓之东江。三江分流，经
    吴江、震泽、吴、元和、昆山、新阳、青浦、华亭、上海、太仓、镇洋、嘉定十二
    州县境，其间港浦纵横，湖荡参错。大概观之，无处不可分泄。然百节之通，不敌
    一节之塞。太湖出水口，不特宝带桥一处，如吴江十八港、十七桥，吴县鲇鱼口、
    大缺口，为湖水穿运河入江要道，今不无浅阻。又如入吴淞之庞山湖、大斜港、九
    里湖、淀山湖、溆浦，向来宽深，近以小民贪利，遍植茭芦，圈筑鱼荡，亦多侵占。
    刘河，古娄江也。今河形大非昔比，舟楫来往，必舣舟待潮。昆山外濠为娄江正道，
    浅狭特甚。苏州娄门外江面仅宽四五丈，偶遇秋霖，众水汇集。江身浅窄，先为潦
    水所占，俟其稍退，然后湖水得出，为之传送，而上游已漫淹矣。东南财赋重地，
    水利民生大计，若及早为之，事半功倍。今筹治法，当於运河西凡太湖出水之口，
    皆为清釐占塞，俾分流无阻。其运河东三江故道，惟黄浦现在深通，但於泖口挑去
    新涨芦墩，足资宣泄。吴淞江自庞山湖以下，娄江自娄门以下，凡有浅狭阻滞之处，
    宜濬治宽深，令上流所泄之数，足相容纳。其江身所有植芦插籪及冒占之区，尽数
    剷除，嗣后仍严为之禁。则水之停蓄有所，传送以时，并即以挑河之土加培圩岸。
    现在徬座去海太近，难於启闭者，酌量改移，庶浑潮不入，清水盛强，而海口之淤，
    亦将不挑而自去。总计所需虽觉浩繁，然散在十二州县，通力合作，实亦无多。民
    间闻有此举，咸乐趋事，原以民力为之。但分段督修，仍须官董其成；且工费繁多，
    若待鸠财而后兴工，稍稽时日。恳发帑兴工，仍於各州县分年按亩徵还，则民力既
    纾，工可速集。”奏入，报可。於是选绅耆，赋工役，先疏桥港，次及河身。茭芦
    鱼荡之圈占者，除之；城市民居之不可毁者，别开月河以导之。工始於二十八年十
    二月，至二十九年三月告竟，用公帑二十二万有奇。
        三十年正月，命协办大学士，仍暂留巡抚任。南巡，复赐诗褒勉。八月，召诣
    京师。有恭劾苏州同知段成功纵役累民，夺官，谳未定。巡抚明德察成功实受赇，
    诈称病；按察使硃奎扬、知府孔传鹡皆知之，不以言。上命夺奎扬等官，逮讯。三
    十一年正月，罢有恭协办大学士。又遣侍郎四达按治，得有恭授意奎扬等有意从宽
    状，并夺有恭官，下刑部狱。军机大臣会鞫，并追缴学政任内应罚银。二月，军机
    大臣等谳上，有恭罪应斩，谕改监候。八月，命原之。授福建巡抚。三十二年，卒。
    仍免追缴学政任内应罚银。
        李侍尧，字钦斋，汉军镶黄旗人，二等伯李永芳四世孙也。父元亮，官户部尚
    书，谥勤恪。侍尧，乾隆初以廕生授印务章京，见知高宗。累迁至正蓝旗汉军副都
    统。十七年，调热河副都统。二十年，擢工部侍郎，调户部。署广州将军。劾前将
    军锡特库废弛马政，锡特库下吏议。奏定广州满洲、汉军驻防官制兵额。二十一年，
    署两广总督。奏：“广东各属买补仓穀，兼杂上、中、下三等，而报以上价。应碾
    米，用上穀；应借粜，用中、下穀。”上谕以所言洞悉情弊，谕各省督抚严饬州县
    买补当碾试，务得上穀。又请禁广东制钱攙和古钱，并吴三桂伪号钱事。上谕以
    “前代钱仍听行用。吴三桂利用伪号钱，令民间检出，官为收换，供鼓铸之用”。
    又奏广州驻防出旗汉军官兵旷米，平粜便民，上从之。二十三年，守备张彬佐禁村
    民演剧被殴，奏请饬谳。上谓：“未得惩创恶习之意。应先治刁民，后议劣弁，庶
    刁悍之徒知畏惧。”
        二十四年，实授总督。奏：“广东各国商舶所集，请饬销货后依期回国，不得
    住冬；商馆毋许私行交易；毋许贷与内地行商赀本；毋许雇内地厮役。”二十五年，
    又奏：“粤海关各国商舶出入，例於正税船钞外有各种规礼，应请删除名色，并为
    归公银若干。各口仆役饭食、舟车诸费，於此覈销。”并下部议行。广西巡抚鄂宝
    以贵县僮民韦志刚不法，知县石崇光察报，避重就轻，请夺官。上以事由崇光察报，
    命毋夺官；侍尧奏先经面谕崇光体勘，始行察报，上令逮崇光按鞫。又奏志刚实无
    不法事，崇光猜疑妄报，仍夺崇光官。上以侍尧与鄂宝各怀意见，饬以“秉虚公，
    除习气”。
        二十六年，召授户部尚书、正红旗汉军都统，袭勋旧佐领。二十八年，授湖广
    总督。奏：“湖广行销淮盐，抬价病民，请酌中定价。”命两淮盐政高恆赴湖广会
    议，奏请按淮商成本，酌加馀息，明定限制，从之。加太子太保。
        二十九年，调两广总督。右江镇总兵李星垣坐婪贿得罪，命侍尧按鞫，拟绞。
    上以侍尧尝荐星垣，今拟罪轻纵，责侍尧回护，坐降调。以忧还京师。署工部尚书。
    三十一年，调署刑部。三十二年，回两广总督任。袭二等昭信伯。三十四年，师征
    缅甸，命侍尧传檄暹罗。时暹罗方为甘恩敕所据，侍尧以为不宜传檄；以己意宣谕
    暹罗各夷目，密侦缅甸，苟入境，令擒以献，上韪之。丰顺民硃阿姜谋为乱，督吏
    捕治。
        三十八年，授武英殿大学士，仍留总督任。安南内乱，令广西镇、道严防。入
    觐，赐黑狐端罩。四十年，兵部以广东民纠党结盟，不数月至五起，当追论武职弛
    纵罪。侍尧奏言：“武职既协缉，复追论弛纵罪，则规免处分，必致暗为消弭，凶
    徒转得漏网，请宽之。”上从其请，并谕曰：“侍尧此奏，意在挽回积习。然亦惟
    侍尧向不姑息属僚，朕所深信，始可为此言。若他人，未可轻为仿效也。”
        四十二年，云贵总督图思德奏缅甸投诚，籥请纳贡。上命大学士阿桂往莅其事，
    并调侍尧云贵总督。缅甸头人孟幹谒侍尧，请缓贡。侍尧偕阿桂奏：“孟幹等语反
    覆，遵旨断接济，绝侦探，示以威德，不予迁就。”上召阿桂还。缅甸归所留守备
    苏尔相，侍尧遣诣京师。缅甸乞遣孟幹等还，侍尧谕令归所留按察使衔杨重英，上
    嘉其合机宜。四十三年，奏获缅甸遣腾越州民入关为谍，送京师。寻奏：“永昌、
    普洱界连缅甸，拟每岁派兵五千五百，在张凤街、三台山、九龙口诸地防守。”上
    谕以“揆度边情，不值如此办理”。侍尧复请於杉木陇设大汛，拨腾越兵五百；千
    崖设小汛，拨南甸兵二百，轮驻巡防；并分守虎踞、铜壁等关。从之。四十五年，
    云南粮储道海宁诉侍尧贪纵营私状，命尚书和珅、侍郎喀宁阿按治。侍尧自承得道
    府以下餽赂，不讳，上震怒，谕曰：“侍尧身为大学士，历任总督，负恩婪索，朕
    梦想所不到！”夺官，逮诣京师。和珅等奏拟斩监候，夺爵以授其弟奉尧。又下大
    学士九卿议，改斩决，上心欲宽之，复下各直省督抚议。各督抚多请照初议定罪，
    独江苏巡抚闵鹗元迎上意，奏：“侍尧历任封疆，幹力有为。请用议勤议能之例，
    宽其一线。”上乃下诏，谓：“罪疑惟轻，朕不为已甚。”改斩监候。
        四十六年，甘肃撒拉尔回苏四十三为乱，上遣大学士阿桂视师。特旨予侍尧三
    品顶戴、孔雀翎，赴甘肃治军事。甘肃冒赈事发，总督勒尔谨得罪，命侍尧领总督
    事，会阿桂按治。勒尔谨及前布政使王亶望、布政使王廷赞、兰州知府蒋全迪皆坐
    斩。上命诸州县侵冒二万以上拟斩决，一万以下斩候，於是皋兰知县程栋等二十人
    皆坐斩。四十七年，奏：“皋兰等三十四、州、县亏库帑八十八万有奇、仓粮七
    十四万有奇，请於现任总督以下各官养廉扣抵归补。”上命宽免。又请豁免节年民
    欠三十万两。旋命予现任品级顶带，加太子太保。四十九年，广东盐商谭达元诉侍
    尧任两广时，总商沈冀州敛派公费餽送，上命尚书福康安按鞫，请罪侍尧。上责侍
    尧偿缴公费，免其罪。
        苏四十三乱既定，上屡谕侍尧密察新教回民。至是，盐茶回田五等复为乱，
    侍尧会固原提督刚塔捕田五。田五自戕，得其孥诛之。无何，田五之徒复攻靖远。
    侍尧驻靖远，令刚塔督兵往，乱久未定。上命大学士阿桂、尚书福康安视师。渭城
    陷，西安副都统明善战死，贼据石峰堡。上责侍尧玩延怯懦，夺官，仍在军效力督
    饷。侍尧旋督兵赴伏羌。福康安至军，发侍尧玩愒贻误诸罪状。逮热河行在，王大
    臣按鞫，拟斩决。上仍令从宽改监候。五十年，谕释之。署正黄旗汉军都统。署户
    部尚书。
        湖北江陵民诉知县孔毓檀侵赈，命侍尧往按。奏言毓檀未侵赈，但治赈迟缓，
    坐夺官。命署湖广总督。奏上年孝感被灾饥民刘金立等掠穀，生员梅调元纠众殴杀
    金立，并生瘗二十三人。上逮前总督特成额及知县秦朴等治其罪。未几，实授。
        五十二年，入觐。台湾民林爽文为乱，调侍尧闽浙总督，驻蚶江。时前总督常
    青督兵渡台湾，侍尧以兵力不足，调广东、浙江兵济师。又虑贼据笨港劫粮械，拨
    绘船分防鹿耳门、鹿仔港。上奖以筹济有方。乱久未定，上以常青非将才，命福康
    安为将军督师；并寄谕常青全师以归，待福康安至，再筹进取。侍尧恐常青宣露上
    旨，人心惶惑，节录发寄，并具疏请罪。上大悦，奖以“深合机宜，得大臣体”。
    赐双眼孔雀翎。福康安劾提督柴大纪，上责侍尧徇隐。五十三年，侍尧亦奏大纪贪
    劣诸状，自请治罪，上宽之。台湾平，命仍袭伯爵。建福康安等生祠於台湾，命侍
    尧居福康安、海兰察之次。复命图形紫光阁，列前二十功臣。
        侍尧短小精敏，过目成诵。见属僚，数语即辨其才否。拥几高坐，语所治肥瘠
    利害，或及其阴事，若亲见。人皆悚惧。屡以贪黩坐法，上终怜其才，为之曲赦。
    十月，疾闻，命其子侍卫毓秀往省。旋卒，谥恭毅。
        弟奉尧，自官学生袭勋旧佐领，授蓝翎侍卫。累迁江南提督。四十五年，袭伯
    爵。四十六年，调福建陆路提督。以漳、泉累有械斗，左授马兰镇总兵。五十二年，
    署直隶提督。山东学政刘权之移家，舟经静海被盗，下吏议。上以署事未久，且随
    扈热河，宽之。五十三年，侍尧还袭伯爵，加奉尧提督衔。五十四年，卒，谥慎简。
    子毓文，乾隆六十年，侍尧督云、贵与局员通同偷减钱法事发，夺毓秀伯爵，命毓
    文承袭。
        伍弥泰，伍弥氏，蒙古正黄旗人，副将军三等伯阿喇纳子。伍弥泰以雍正二年
    袭爵。授公中佐领，擢散秩大臣，迁镶白旗蒙古副都统。乾隆十五年，赐伯号曰诚
    毅。二十年，授凉州将军。旋命以将军衔驻西藏办事，二十四年，代还，授正蓝旗
    蒙古都统。出为江宁将军。二十七年，上以伍弥泰不胜任，召还，仍为散秩大臣。
    命协办伊犁事务。哈萨克越境游牧，师逐之出塞。上以伍弥泰不谙军务，令随行学
    习。二十八年，命往乌鲁木齐办事。筑精河屯堡，上赐名曰绥来。三十一年，代还，
    署镶黄蒙古、正白汉军两旗都统。授内大臣。三十五年，命往西宁办事。郭罗克土
    番劫洞库尔种人行李，伍弥泰遣兵逐捕，得行李以还。奏闻，上以未痛剿，责伍弥
    泰怠忽。三十八年，改驻西藏办事。四十一年，代还，擢理籓院尚书，兼镶白旗汉
    军都统。出为绥远城将军，调西安。四十三年，伊犁将军伊勒图请以屯田无眷属之
    兵次第撤回，下伍弥泰议。选陕、甘绿营兵三千携眷属以往。四十五年，班禅额尔
    德尼诣京师，命伍弥泰护行，仍还西安。
        四十六年，撒拉尔回苏四十三等为乱，陷河州。上命伍弥泰选兵千人备徵发。
    伍弥泰奏提督马彪已率兵赴河州，拟选满洲兵千继往。上以所奏与谕旨合，深嘉之。
    上命大学士阿桂视师，督军攻华林山梁，命伍弥泰驻龙尾山为声援。回乱旋定，捕
    得阿浑五。有海潮宗者，尝出降，彪遣往开谕，遂留从乱。上责伍弥泰等不先奏闻，
    下吏议夺官，上宽之。
        四十八年，授吏部尚书、协办大学士、镶白旗蒙古都统，充上书房总谙达。四
    十九年，上巡江、浙，命留京办事，授东阁大学士。上以伍弥泰年逾七十，命与大
    学士嵇璜、蔡新俱日出后入朝，风雪沍寒，免其入直。五十年，预千叟宴。五十一
    年，卒，赠太子太保，赐祭葬，谥文端。
        伍弥泰治事知大体。班禅额尔德尼至京师，王大臣多和南称弟子。伍弥泰护行，
    与抗礼。
        官保，乌雅氏，满洲正黄旗人。初授刑部笔帖式，擢堂主事。累迁郎中。乾隆
    七年，授江南江宁知府。十一年，总督尹继善奏官保不宜外任，复授刑部员外郎。
    转郎中，改御史。擢刑科给事中，巡视台湾。二十二年，擢镶黄旗汉军副都统，往
    西藏办事。二十六年，授刑部侍郎。三十年，调工部。三十二年，复往西藏办事，
    察知粮务通判吴元澄以库银贸易。上以官保初至藏即察奏，嘉其急公，谳实，论斩。
    历正红旗蒙古、满洲都统，理籓院，刑、礼、户诸部尚书。三十四年，协办大学士。
    上幸热河，命留京办事。三十八年，调吏部。四十一年，以年逾八十乞休，命致仕。
    卒，赐祭葬，谥文勤。
        论曰：廷桂尝言：“事英主有法。若先有市惠、好名、党援诸病，上所知，便
    一事不可行。”其言深中高宗之隐，被眷遇宜矣。侍尧眷遇尤厚，屡坐赃败，屡屈
    法贷之。盖特怜其才，非以其工进献也。阿弥达、廷璋皆以不谨闻，亦未竟其罪。
    有恭抚江、浙，治海塘，重水利，有惠於民。其被谴尚非有所私，视侍尧辈故当胜。
    伍弥泰虽未尝领疆寄，久於边徼，恩被延登，在当时亦劳臣也，因附著之。

        国学网站独家推出

亦凡公益图书馆(Shuku.net)

下一卷 回目录