                               志四十五  地理十七

        △福建

        福建：禹贡扬州南境。明置福建行中书省，改承宣布政使司。清初为福建省，
    置闽浙总督。康熙二十三年，海岛平，以其地置台湾府。雍正十二年，升福宁州为
    府，永春、龙岩为直隶州。增置霞浦、屏南、福鼎。光绪十三年，升台湾府为行省，
    与福建分治。后入日本。东至海；百九十里。西至江西石城；千五百五十五里。南
    至海；二百七十里。北至浙江景宁。四百六十里。广九百一十里，袤九百七十五里。
    南至诏南县南境，北极高二十三度四十四分。北至浦城县北境，北极高二十八度。
    东至长乐县东境，京师偏东三度一十七分。西至武平县西境，偏西二十二分。宣统
    三年，编户二百三十七万六千八百五十五，口一千四百二十二万九千九百六十三。
    领府九，直隶州二，一，县五十七。

        福州府：冲，繁，疲，难。清为省治。闽浙总督兼巡抚，布政、提法、交涉、
    提学四司，盐、粮、巡警、劝业四道，福州将军、副都统驻。道光二十三年，与英
    订约五口通商之一。租界在闽江北岸，曰南台，与府城对。航路：厦门、福州、三
    都澳。驿路：北逾仙霞岭达浙江江山；西南达广东黄冈。电线由福州北通杭州，西
    南通广州，东通马尾、川石山，东北通三都澳。海线由川石山东通台湾淡水，由厦
    门东北通上海，西南通香港。北至京师六千一百三十四里。广三百七十七里，袤四
    百十二里。北极高二十六度三分。京师偏东三度。领县十。闽冲，繁，疲，难。倚。
    府东偏。东：鼓山，为郡之镇。东南：九仙、大象、南台。南：方山。海自浙江温
    州迤西南入福宁，环府之罗源、连江，至县东百九十里，为五虎门。其外大洋，其
    内闽江口。闽江，闽大川，上汇富屯、沙、建三溪，至侯官分二派入：北派承洪山
    江，东迳中洲为南台江，至中岐为马头江，合大定江、演江，亦曰东峡江，至罗星
    塔；南派泽苗江入，为陶江，迳螺洲，左合黄山水，又东南为阴崎江，又东为乌龙
    江，右合榕溪，又东，亦曰西峡江，又东来会。又东过青洲，右纳太平港水，迳员
    山，又北支津北抵亭头乡。又东为琅琦江，复歧为二，一西北出五虎门，一东南与
    长乐分岸，为广石江。梅花江出白猴屿，并入焉。其下历兴化、泉、漳至粤，水程
    二千里，陆千二百里。闽海关总口二：一驻南台，海防同知同；一驻闽安镇，副将
    同。顺治十五年筑城，置战船，南北岸砲台。县丞驻营前，雍正十二年徙三水部。
    关外、镇口、中洲三镇。巡司三：闽安、五虎门、永庆。三山、大田二驿。侯官冲，
    繁，疲，难。倚。府西偏。西南隅：闽山。北隅：越王。东北隅：冶山。南：方山。
    西南：怡山。西：清泉。西北：雪峰。北：莲花、寿山。西北：梧桐岭。城南闽江，
    西北上承闽清大溪入，迳大竺，左合陈溪，至小箬，仍错出复入，右合鼋溪，左大
    目溪。又东南，左合黄石溪，至过山洲，合陈塘溪，为马渎江。又东过怀安洲，歧
    为二：北派东南左合五峰山水，为石岊江，又为螺江、金锁江，至城西为洪山江，
    分流复合，左合西湖水；南派右纳楼梯岭水，又南大樟溪自永福入，合浯溪、潢溪、
    喆溪、印溪，歧为泽苗港，先后来会，为泽苗江，又东南并入闽。北宦溪出莲花山，
    北会板桥塘水，折西，右合长箕岭水，迳下密，折东北为日溪，为密溪，入连江。
    西湖、东湖、南湖并堙。西河场。县西：西江口，大使驻。闽画地为埕，漉海水曝
    之，与江、淮、浙煮盐异。县丞驻大湖。梅岭、大穆、芋原、辽沙四镇。竹崎、五
    县寨二巡司。白沙、芋原二驿。长乐疲，难。府东南百里。东：壶井山。东南：龙
    泉。西南：岱遇。东北：越迁。北、东、南际海。北界闽之马江口。太平港自七岩
    山循界西北分入，一入其营前，一合资圣溪及文洽浦，自东水关贯城东出。又北，
    合考溪入洋屿。又东至筹港为广石江、梅花江、陈塘港，入猫屿。其外东沙、北犬、
    南犬，南为磁澳。江西有仙岐寨、蕉山寨，西至漳港为漳江。又南至壶井澳为壶井
    江。又南至铁炉屿为巴头港，三溪入。其外双帆石、东洛屿、西洛屿。又南迳御国
    山、小祉、大祉，为松下江口，至福清界。宋建炎初，陈可大始兴水利。乾道四年，
    徐謩为斗门及湖塘陂堰，溉田都二千八十三顷。磁澳镇。广石、筹港、泽里、厚福
    四汛。猫屿、蕉山、小祉废巡司。福清冲，繁，疲，难。府南少东百三十五里。城
    北隅：灵鹫山。东：瑞岩。东南：郭庐、海坛、南日。东南际海。自长乐迤西南为
    鼓屿、猫屿。屿头龙江口、海口。江上源崔溪，出西北百丈岭，东汇龙潭山水、无
    患溪，曰西溪。至城南，左合东皋山水，为龙首河，潴为琵琶洋入。又东南三山、
    高山、天马山，至莲盘。北际御国山。有大扁屿、东沙。自鼓屿迤东南为大练门。
    海坛南有三十六派湖。其北：军山、钟山，西：水马山，南：南茭山、草屿、东甲、
    西甲。又西：南日山，迤北：大岴、小岴，至迳江口。南日江上游，迳江上承苏渔
    溪入，西南江口桥至莆田界。牛头门、薛峰头、上迳诸汛。锦屏、江口二废巡司。
    宏路、蒜岭二驿。连江疲，难。府东北百里。城北：龙漈山。西北：白岩、云居。
    城南：金鼇。东南：定岐。东北：马鞍。东际海。自罗源迤南为北茭。其南北竿塘
    山，与闽南竿塘直连江口。江即鼇江，上汇罗源罗溪、长潭溪及凤板溪，闽清雪峰
    水，宁德排楼溪于五县寨口。又东至罗仑渡为宝溪，又东为鼇江。左合财溪、利安
    溪及雪溪；又东迳东岱为岱江。右合蟾步江，左珠浦，又东与东北鲤溪迳燕窝并入
    焉。东湖溉田四万馀亩。定海、北茭、小埕三镇。东岱巡司。罗源冲。府东北百六
    十里。治凤山南麓。城北：文殊山、席帽。西：四明。西北：洪福万。东南：松
    崎。东北际海。自宁德迤南为鉴江口，东与东冲口直循东洛、西洛，又西可门、濂
    澳门、松崎江口。城西：罗川出蒋山，合九溪、四明溪，歧为南北溪。复合，东迳
    禹步迹，县北九龙溪合起步溪来会，与白水溪、小护溪、大护溪并达于松崎江。其
    东南至连江界。西南：凤板溪、长潭溪，西：霍口溪，上承侯官密溪。左纳苏洋溪，
    屈东，南为罗溪。左纳老人山水，又东南入连江。西北杨溪入宁德。鉴江、濂澳、
    松山、上地四镇。古田冲，疲。府西北二百七十里。城北：翠屏山。城西：北台。
    西南：九龙。东：盖竹。大溪二源，东溪出杉洋镇黄居岭，西南右会太平山水，左
    纳甘棠溪，又西南，左合石马山水，右纳富洋溪，又东，迳城东，为东溪。屈南，
    西溪自其右来会。南迳鸣玉滩，错闽清复入。剑溪自南平入，左合赤凌溪、岭头水，
    折东南，迳小武当山北来会。曰水口，亦名塔溪，又东南入闽清。东：苏洋溪、老
    人山水，西南入罗源。柯潭、平湖，各溉二十顷馀。县丞驻水口。黄田镇。并有驿。
    白溪、西溪二废巡司。屏南疲，难。府西北二百二十里。雍正十二年析古田置。东
    南：罗经山。南：仙字岩。西南：灵峰。城西：双溪，南源出水竹洋，北源出天台
    岭，合为龟溪。又南至棠口为棠口溪。右合白溪，折东南，其南龙漈溪、黛溪，并
    入宁德。西南：甘棠溪。西：富洋溪、牛溪。闽清简。府西北百二十里。城西南：
    台山。西：鼎峰。西北：白云。南：金钟。东北：凤皇。城东建江，西北自古田入，
    合东溪，错入，合石步坑水；又东南，右合大雄溪，错侯官东北，陈溪注之。又南，
    梅溪，出马坑岭，会瞿昙溪。又西，左合峰洋溪，折东北，左合演水溪。又北迳城
    西，环而东南，合盖平、仁寿、孝顺、金沙诸里小溪来会，曰闽清口，屈东北入侯
    官。清窑镇。洋头塘汛。永福疲。府西南百四十里。东北：摩笄山。北：文殊岩。
    城南：大张。南：陈山。东：观猎。西南：高盖，道书第七福地。城东大樟溪，西
    南上承德化浐溪入，合洑溪为洑口溪。又东北，左合东洋村及上下漈水，又东迳嵩
    口，至重光寺。右纳游溪，为西溪、为东溪，又东北，左合龟洋溪、漈溪，为双溪。
    右纳游洋支津为大溪。又东北，左合梧岭水，右十八溪，又东北迳大樟山北，是为
    大樟溪，入侯官。白叶湖，宋乾道二年修，溉十顷。大樟镇。漈门巡司。

        福宁府：冲。隶福州道。总兵驻。明，州，领县三。雍正十二年为府，割福建
    之寿宁来隶，增霞浦。乾隆四年，复析置福鼎。西南距省治五百四十五里。广三百
    二十四里，袤二百三里。北极高二十六度五十四分。京师偏东三度四十一分。领县
    五。霞浦冲，繁。倚。西南：霞浦山，县以此名。城北：龙首。南：罗浮。东：箬
    山。西：慧日。西北：望海。东、南、西际海。自福鼎迤南，小俞山、乌崎港。
    杨家溪纳梓柏洋溪为赤溪，折东为雉溪入。又南三沙，迤西小皓，瓜溪入。又西松
    山，赤岸溪合倒流溪、三涧水入。又西百茶村，欧公河入。又西南渔洋垾，后垅溪
    入。又迤东南武崎山。又南废大金山千户所。又南罗浮山，是为三都澳，商埠、海
    关在焉。又西叶山。又南北壁。又南东冲口。又西至福安界。其北獃头山，霞浦溪
    入。又北盐田关，柘溪入。其西坪溪、坑口溪、富溪，并入福安。斗门闸溉田万顷。
    东冲、大金、古镇、斗米、牙城五镇。柘洋、三沙二巡司。高罗、杨家溪二废司。
    福鼎冲，繁。府东北二百十里。治桐山南麓。东：福鼎山，县以此名。东：福全。
    东南：茭阳。西：铁樟。南：太姥。东南际海。自浙江平阳迤西南为沙埕港。桐山
    溪出西北金尖山，屈东北，合金钗溪、茭溪、南溪，折南为乌溪。合透埕溪、贯岭
    溪，迳城东而南，合龙山溪为夹城溪，又东南为关盘港。会三叉河、前歧溪、象溪，
    其西南会董江为白水江，又东南迳金屿门入。又西屏风山，有福安塘、弹江入。又
    西黄崎山，筼筜溪入。又西北九曲港，王柄溪会才溪、蔗溪、跃鲤溪、秋溪入。又
    西峡门，硖门溪合濮阳溪入，又西至霞浦界。西南：樟柏洋溪入霞浦，管洋溪入浙
    江泰顺。沙埕、峡门、南关三镇。秦屿，参将驻。有巡司。潋城废司。福安疲，难。
    府西北百三十里。城北隅：铜冠山。城东：鹤山。北：扆山。东北：大东。西：福
    源。东南：马顶、城山。南：重金。南际海。自霞浦迤西南，为官井洋、白马门口。
    大溪二源：东溪北上承浙江泰顺，宁寿后溪，自缘界入，右会蟾溪；西溪上承宁寿
    托溪来会，为交溪，至城西栖云潭，右合秦溪，是为大溪。又东南，左纳坑口西坪
    水，折西南，会松洋溪，为三江口。又南为苏江，右合薛阪，左赤石关水。又东南
    为印江，黄崎江入。又东南，迳白马门、达官井洋，入于海。有白石关巡司。白石
    镇废司。宁德疲，难。府西南百三十里。西：白鹤山。东：官扈。东南：金瓯。南：
    勒马。北：霍童山，白玉蟾云“三十六洞天第一”，高二十里，周五十里。东南际
    海。自福安迤西南为云淡门，松洋溪支津西北自寿宁入，纳麻阳峡水为南门溪。显
    圣溪缘屏南界合双溪来会，为外渺溪。又东南，左合赤溪，迳铜镜为金乘港入。又
    西南北溪，西北上承屏南龙漈溪入，迳石堂山合黛溪。又南，东为金溪。又东南，
    覆鼎屿、白匏山、青山。其南，青屿门。北溪南支合钟洋溪，纳杨溪，迳城北为蓝
    田溪。又东南合古溪，又东合蒲岭水，为飞鸾江，合焦溪入。又西南至罗源界。其
    松洋溪经流东南入福安。东湖、飞鸾镇。霍童巡司。石堂二废司。寿宁简。府西北
    二百八十里。城北隅：真武山。北：立茂。东：丛珠。西：天马。托溪即北溪，西
    北自浙江庆元入，为九岭溪。又东南合西溪，至斜滩会南溪。其北蟾溪出西北大熟
    岭，会茗溪贯城东出，迳笔架山，屈东南，缘界并入福安达交溪。又北，西溪出庆
    元界青田隘，东合官台山官田洋水，又东为葛家渡溪。又北后溪自浙江景宁入，为
    上地溪，合小东水。又东，折北，错泰顺复入。又东南为百步溪，右合武溪，复错
    泰顺与西溪合。下游亦注交溪。西南松洋溪自政和入，迳芹山至泗洲桥，支津西南
    出，又东南至溪口，并入宁德。里老桥陂溉田二百馀亩。渔溪巡司。

        延平府：冲，难。延建邵道治所。明，领县七。雍正十二年，割大田隶永春。
    东南距省治三百六十里。广三百里，袤三百十八里。北极高二十六度三十九分。京
    师偏东一度四十九分。领县六。南平冲，繁，难。倚。南：九峰山。东南：屏山。
    城西：虎头。东北：演仙。西北：莲花。西南：金凤。剑江一曰建江，为闽江上流。
    二源：东北东溪，上承建安建溪入，迳高桐，左合埂埕溪，右群仙洋、大小湆水，
    迳城东而南；西北西溪，上承顺昌大溪入，迳上洋口，左合鸕甪溪，又东南，右合
    黄泥溪，至双溪口，右纳沙溪，又东南，折东北，迳城南来会，是为剑江。右合十
    里庵口溪、南平里溪、罗源溪，左纳吉溪。又东南，左合岳溪，右金钢岭水，尤溪
    亦自南来会。又东，左合武步溪入古田。东溪、黯淡滩、南溪、龙窟滩险甚。嵢峡
    巡司。又大历废司。大横、剑浦二驿。顺昌繁，难。府西少北百二十里。北：华阳
    山。西：凤山。西南：大明。西北：七台。城南大溪，二源：西北富屯溪，上承邵
    武大溪入，东南，左合顺溪，右大幹溪，迳城西而南，亦曰礶砧溪；西金溪，自将
    乐入，合交溪、娄杉溪来会，是为大溪。右合洄村溪水、南溪，又东，右合石溪、
    棋溪，入南平。镇四：仁寿、上洋、大幹、安抚。仁寿废巡司。将乐疲。府西二百
    二十里。城北：西台山、龟山。东：莲花。西：钟楼。东南：天阶、乌石。东北：
    封山、石帆。南：仙人塘。西南：五龙。城南金溪，西北上承泰宁大溪入，迳万全
    北，合常溪、竹洲溪、将溪，屈东南，右合三溪寨水，左望江溪、獬村溪，又东，
    右纳池湖溪、水口溪，折东北，至城东南，是为金溪。龙池溪合沙溪自北来会。又
    东，左合安福口溪，迳三涧渡，右合常口溪、漠村溪，左濑口溪、黄坑口溪，又东
    入顺昌。西北瓜溪，屈西北入泰宁。万安巡司。沙繁，难。府西南百二十里。城北：
    凤冈山。西：岩山。西北：陶金。西南：吕峰。北：将军。东北：马笠。东：玉山。
    南：七朵。其下沙溪，二源：一太史溪，西南上承永安燕水溪入，迳莘口，右合西
    霞坂水，左明溪，又北，右合蒋坑水，左斑竹溪、陇东溪，至城东南；东溪出顺昌
    界天柱山曰半溪，东南至漈口，又会瓦溪，合幼溪，又南迳城东来会，是为太史溪。
    又东，左合鸕甪溪、玉溪、杨溪、下涌溪、下湖溪，右洛溪、琅溪、丹溪、高溪、
    渔溪，入南平。北乡砦巡司。永安繁，难。府西南三百里。城东二山，南登云塔，
    北栟榈。西北：黄杨岩。东南：斗山。东北：贡川。城北燕水溪，西北上承清流九
    龙滩水入，迳大岭，屈东，左合罗峰溪；右櫞岭水，至八仙岩。东连城姑田溪自西
    南来会，是为燕水溪。又东，右会南溪及浮流溪、林田水、桂溪，至城北，右合大
    梅溪，左益溪，又东北为贡溪，左纳坊溪、田沙溪，右合青溪，其东南黄田岭水，
    北合乌阬水为西霞坂水。其北明溪自归化入，又东并入。镇二：西洋、星桥。安沙、
    小陶二巡司。英果、黄杨、湖口三废司。尤溪繁，难。府南百六十里。城北：永山。
    西南：鸕甪。西：璠山。东南：石井。南：眠象。东：参拜。尤溪城南二源：湖田
    溪西南上承大田县溪入，迳高才，左合包溪，右漈头溪及汶水，又北，左合新桥溪，
    右宝溪，至城南；青印溪出沙界罗岩峰，东南右合新坑水，左麻溪、小溪，迳城西
    来会，是为尤溪。又东为云潭，右合双髻山源湖水，左华南溪，又东，左合塔兜，
    右资寿溪，入南平。明溪北自归化入，又东入沙。官陂西南溉田数千顷，波及德化
    界。高才坂巡司。

        建宁府：冲，繁。隶延建邵道。明领县八。雍正十二年，割寿宁属福宁。东南
    距省治四百八十里。广四百九十五里，袤四百三十里。北极高二十七度四分。京师
    偏东二度。领县七。建安冲，疲，难。府东南。东北隅：黄华山。城南：覆船山。
    东北：马鞍山。东南：象山。西南：龙池。建溪亦曰建江，二源：松溪东北自政和
    入，屈西南，左合川石漈，右东游、横谷、坤口、千源诸溪，又西南，左合东苌溪、
    沙溪，至城东南为东溪；又西，西溪自瓯宁迳城西南来会，是为建溪。又南迳太平
    驿，右合古老岭、下溪、秦溪及其支津，左纳百丈溪、房村口溪，入南平。双溪、
    大官陂各溉田十一顷。迪口县丞。房村巡司。太平一驿。瓯宁冲，繁。附府西北。
    北：天湖山。西北：乌石。东：东山。城西：龙首。城南：覆船。东北：天堂。西
    溪二源：建阳溪自县入，东南迳叶坊驿；柘溪自浦城入，迤西南，左合蓬岭水来会，
    为双溪口，又南，右合吉阳溪、兴贤溪、跃鳞溪，左紫溪、宜均溪，至城北分流，
    复合于临江门外，是为西溪。百丈溪出县西北山，合登仙里水，东游溪出东北仑口，
    并入建安。巧溪出西黄源岭，入顺昌。凤坑水出东北白石山，东入松溪。将军山下
    陂溉田千馀顷。吉阳、营头二巡司。叶坊、城西二驿。建阳冲，疲。府西北百二十
    里。城西隅：大潭山。西三十里，太平、九峰、唐石。西北：芦峰。北：阑干。东
    北：砚山。南：莲台。西南：五峰。建阳溪亦建溪，二源并西北：崇溪自崇安入，
    曰北溪，左合陈溪，又南折东，左合芹溪，至河船，右合石船溪，左锦溪及油溪，
    屈西南至城东南；西溪出西北毛虚漈山，会竹溪、瓦溪，屈南，右合化龙溪，折东，
    右合莒溪、马伏溪，左龙口溪，迳玉枕峰西，又东来会，是为建溪，亦曰交溪。迤
    东南迳樟滩，左合窑溪、将溪，右长湍溪、吴墩溪、徐墩溪，入瓯宁。油陂溉田五
    十顷。西：麻沙镇。南：盖竹镇。南槎巡司。建溪一驿。崇安冲，繁。府西北二百
    四十里。南：武夷山，道书第十六洞天，周百二十里，峰三十六，岩三十七，岸壁
    红腻，棱叠可爱。北：黄石。东北：济拔。西北：三髻。西：白华。东：仙洲。东
    南：寨山。崇溪二源：东溪出东北石臼里。汇岑阳、寮竹诸山水，西南，左合小浑
    溪，右浴水溪、岚溪、新丰溪，至大浑里，右合大漈溪，又西南至林渡；西溪出西
    北分水岭，会大安源、双溪，又东，左合温林、观音二寨水来会，是为崇溪。又南
    过押衙洲，分流复合，迳城东，右合黄龙溪。又南，左合梅溪，迤西右合九曲溪，
    屈南至黄庭，右合黄石溪及籍溪，又东南入建阳，为北溪。芦陂溉田万馀顷。镇二：
    温岭、黄亭。五夫里巡司。兴田、裴村、大安三驿。浦城冲，繁。府东北二十七里。
    治黄华山南麓。城东隅：越王山。城北：横山。东北：太姥、盖仙、仙霞岭。南：
    回隆。西南：西阳。东南：金斗。柘溪、南浦溪出东北柘岭西南，右合灰坞漈、上
    溪，左半源、渔仓、里洋诸水，又西，右合渔梁溪，左官田溪，侧城西南，冻蕤夹
    岸，亦曰梅花溪。新溪出西北百丈山，合洪源溪来会，是为柘溪。又南，右合东源
    溪，左大石溪，又西南，右合临江溪，左富岭溪，迳曹村，右合石陂溪，又南入瓯
    宁。北盆亭溪，西会小竿岭、梨岭水，詹溪，入江西广丰，注信溪。富岭，县丞治。
    镇一：渔梁。巡司二：庙湾、溪源。驿二：小关、人和。松溪简。府东百六十里。
    治蹲狮子山南麓石壁山。东：王认山。东南：七峰。西：皆望。东北：鸾峰。松溪
    二源，分出浙江龙泉小梅、庆元温屿而合，迳木城隘入。西南迳旧县塘，左纳新窑
    水，又西，右纳松源溪，又西至城东南，右合杉溪、白石溪，又西南入政和。吴村，
    县丞驻。渭田巡司。政和简。府东百四十五里。东：池栋山。东南：大风。南：飞
    凤、洞宫山，道书三十七洞天。东北：天柱峰。西北：南禅。松溪自其县入，迳常
    口，迤东南至西津渡。七星溪迳铁山口，合石龟溪、胡屯溪，又西合茶溪，迳城南
    合官湖，又西南来会。又南，亦曰当阳溪，左合小层溪，右山表溪，入建安为东溪。
    东北新阬水，出天柱山，东南双涧溪出溪门岭，合下园溪、李洋水，并入寿宁。又
    南和溪出西表岭，入宁德。范屯诸陂四十有四。下庄巡司。又苦竹废巡司。

        邵武府：冲，疲。隶延建邵道。明属福建布政司。顺治三年，隶武平道及分守
    建南道。康熙六年并废，改。东南距省六百七十里。广二百二十里，袤二百六十里。
    北极高二十七度二十一分。京师偏东一度五分。领县四。邵武冲，繁，疲，难。倚。
    西南：殊山，为郡祖龙。西：登高。南：福山。东：鸡鸣。东南：浮潭。北：云际。
    东北：泉山。邵武溪即大溪，西北上承光泽交溪入，中合中坊溪，左勋溪。又东南，
    左合田段漠口，右和顺高家渡龙斗溪，迳紫云滩，右合溪西镇龙桥药村水。又东至
    城北，左合石鼓溪、石樵溪，又东南，右合鹿口溪、铜青溪、大竹溪。折东，左合
    拿口上下溪，右密溪。又南，左合骄溪，至板孔滩，右合外石，左卫闽溪。又南，
    右合谢坊，左下黄溪、绣溪，至水口，右合桃溪，又东南入顺昌。官坊溪出东南官
    尖峰，西南入泰宁，注龙湖溪。黄溪溉田四十顷。乌坂城，城东。黄土关，西南。
    有黄土三盐场。水口、拿口巡司二。光泽冲，难。府西北八十里。城东：罗嘉山。
    西南：管蜜。西北：大和、昂山。东北：乌君坞。西溪上承马岭山水，自江西新城
    入，东迳罗家渡，右会象牙山岩岭隘，左石螺山水，为西溪。迤北，左得小禾山水，
    又东至水口，左纳硃溪，右陈溪，折北合大岭水，至册下。左合马丫山、何家山、
    上下原诸水，迳城西，支津入城为九曲溪。又北，过牛洲至城东，复与云岩水来会。
    又东至乌洲。北溪东北自铅山马铃隘入，迳云际关南会大棋山水。又西南，左合延
    寮，右火烧关水，至举贤，右合苦株阬，左肩盘岭水，又西迳小寺州，右纳冷水坑
    水。又西南，右合峰坳水，又南迳城东来会，是为交溪。又东南，右合花园水，入
    邵武。西北大和山水，其西牛田水，并入芦溪。松林陂溉田八顷。清化镇。大寺巡
    司。建宁疲，难。府西南二百十里。西北：白鹿山。北：何家。东南：大弋。城东：
    南山。西：凤山。城南：濉江，西南上承宁化宁溪入，左合都溪及里源溪，又北，
    右合金铙山水，又东北，右合百丈岭水，是为濉溪，迳城东而北，汇为何潭。又东，
    右合开山溪，迳横口，左纳永城溪，右合武调溪及冯家漈溪，又北，东入泰宁。东
    南黄土岭水，东入归化。双溪、张家陂各溉田七顷。泰宁简。府西南百四十里。城
    西隅：炉峰山。北：钟石。西：青莲。东北：旗山。南：石山。大溪亦东溪，东北
    上承邵武官坊溪入，右会龙湖。东溪纳龙湖，迳济桥，右纳交溪，左合梅林溪及硃
    口溪。又西南，合龙门溪及将溪，至山夹桥，左纳黄溪，至城东，右合杉溪，汇于
    何潭，是为城东三涧。折西，左合福冲溪、均福溪、二十四溪，至南会保，右合瑞
    溪、石塘溪，建宁濉江亦自西来会，是为双溪口。折南，右合龙安溪、金口溪，又
    东南为布溪，入将乐。乐思坝本鸕甪陂，溉田四十顷。

        汀州府：冲，繁，疲。隶汀漳龙道。东北距省治九百七十五里。广三百五十五
    里，袤四百三十里。北极高二十五度四十七分。京师偏东二分。领县八。长汀冲，
    繁。倚。今治南城。北：卧龙山。东：马鞍。城南：圆珠、宣严。西：玉女。东北：
    翠峰。东南：七宝。鄞江即汀水，东北自宁化入，右合将军山、天井山水，又西南
    出龙门峡，右合梓步溪，又南为湘洪峡，右合小湘溪。折西，右合北溪及东溪，又
    西南，右合篁竹岭水，迳城南，右会西溪。又南，左合南溪，又东南，左合锺家坑
    诸水。又西南，左合黄风溪，濯田溪合桃杨隘水、腊溪、黄峰水、桐木坑水，迳濯
    田自其西来会。又南，左合羊角溪，右纳小澜溪，入上杭，下至广东下埔为韩江，
    至澄海入海。东：虎忙岭水，其南牛尾岭水，又南八仙岩水，并入连城。其西矶头
    水，入上杭。西北贡水，即湖汉水，入江西瑞金，为贡江，行七百馀里，下流与章
    江会为赣江。大城寨巡司。馆前、临汀、三洲三驿。宁化简。府东北六十里。城北：
    翠华山。南：五灵。西南：南山。东：墨瓦。东北：宝螺。西北：西华。大溪二源：
    西溪西南出狐栖岭，东汇为蛟湖，折北，左会陈家坑水、觉溪，折东至城东南；东
    溪，北出建宁界三都岭，又南，左合罕坑，右若竹岭水来会，是为大溪。有乌路峡。
    右合合溪及上坪村诸水，与其南安乐水、罗溪并入清流。西南龙萝山水，入长汀。
    西北宁溪，东北入建宁。七里圳导竹篙岭水自新安桥至西溪三百五十丈，溉田数千
    顷。县丞驻泉上里。石牛、安远二巡司。清流简。府东北二百里。城北：屏山。南：
    龙山。东：东华。东北：国母崠。东：隘岭。清溪即大溪，西北上承宁化大溪入，
    左合三港溪、郑家坑溪，右合安乐水，迳城南，右合严坊水，左嵩溪、梓材坑水，
    又东南至罗口。文川溪，上承连城清溪入，合楮岭水，会罗溪。又东北，合官坊溪
    来会。又东，左合油瓶、隔右、洞口水，又东入永安。东北梦溪合芹溪、炭山水入
    注之。铁石矶废巡司。归化简。府东北二百九十里。南：楼台鼓角山。西南：银瓶
    玉■D9。东：龟山。东南：南山。西：黄牛。北：蛾眉。东北：龙西嶂。明溪西出
    永安界五通坳，会大岭水，迳城北，右合黄溪而东，左合隘门叉，右雪山水。又珩
    溪、小明溪，又东左合瀚溪，又东为沙溪，左合无尘坑，右吕源水，至紫口坊。右
    合夏阳溪，折东南，左合紫云台水，与南大吉溪、胡坊溪并入永安。西北铺溪出黄
    婆山，会宁化泉、上里水。又北建宁水，自长岭隘入，合枫溪来会，折东，左合鼇
    坑，右丘地、茶坑二水，又东北入将乐。东北瓦溪入沙。大陂圳西北长二十里，溉
    田数万亩。夏阳巡司。明溪驿。连城简。府东南百四十里。北：蟠龙山、萧坑。南：
    银屏。东：莲峰。东南：天马。东北：马坑。文川溪源自西南五磜，东北，右会金
    鸡山，左张坊水，迳城南而东，合草笠山水。折北，左合李坊水，至麻潭，右合楮
    岭水。又西北，左纳虎忙岭、牛尾屴二水，折东北入清流。西南丰头溪，源自郎村
    隘，左会冈上水，右会牛尾屴南水。又西南，左合莒溪、苎园溪，右纳八仙岩水，
    入上杭。东南曲溪，其南赖源水，并东北入永安。少西大东溪，又西隔溪，并东南
    入宁洋。北团寨巡司。上杭冲，繁。府南二百四十里。北：紫金山。东北：覆箩。
    东：冷洋。东南：铁障。南：横琴。西：展旗。西南：羊厨。城南大溪二源：鄞江
    西北自长汀入，屈东南，左合射溪、金山溪，右九华溪，至水铺塘，右纳檀溪，至
    九洲关；丰头溪东北自连城入，右纳矶头水，左合九曲溪、苦竹溪，又西南来会，
    是为大溪。屈南，迳城东而南，濑溪自西南来会。横琴冈一曰龙翔溪，又南，左合
    安乡溪，至樟树潭，左纳丰稔溪，又西南，右合白沙磜水，又东南，左会永定溪，
    右合磜头水，入广东大埔，注神泉河。县丞驻峰市。平西、篮屋二驿。武平简。府
    西南二百六十里。北：交椅山。东：梁野。西：灵洞。武平溪二源：东北大丰溪，
    源自永平寨东，左会当风岭水，右合渔溪，左灵聚溪，西南，左合下黄溪、黄沙溪，
    为化龙溪，至硃阬西北；大溪自江西会昌入，左合石径岭水，径武平所东，屈南，
    右合溪头水来会，是为武平溪。又西南，左合岩前寨水，入广东镇平，注大溪。东
    中保水，东南象洞水，并入上杭。北大顺溪，东北，左纳石子岭水，入长汀。西南
    马战崠水，西北张阬水，分入江西长宁、会昌。象洞、永平二巡司。永定繁，难。
    府东南三百六十里。北：龙冈山。南：挂榜。西：印匣。西北：黎袍崠。东北：寒
    袍崠。东：圆岭。永定溪东北上承龙岩、文笔山水，迳富岭北，屈西南，左合分水
    岭水，右文溪、武溪，至溪口，右合凉伞寨，左湖雷水，迳城东。又西南，左合当
    风坳，右分水坳水，入上杭。东南金丰溪，出岩背山，西会下佛子隘水，屈西南，
    左合高头水、莒溪、香南溪，右鸣岐岭、新村水，入广东大埔。西北丰稔溪，出茫
    荡洋山，错上杭，会大丰坝水复入，合合溪、香溪、跳鱼溪、跃鳞溪、汤湖溪，再
    错复入，合小大阜漈水仍入之。三层岭、太平砦二巡司。兴化废司。

        漳州府：冲，繁，疲，难。汀漳龙道。漳州总兵驻。明，领县十。清初因之。
    雍正十二年，升龙岩为直隶州。漳平、宁洋割隶。嘉庆元年，析平和、诏安地增置
    云霄。东北距省治六百八十里。广二百七十里，袤二百九十里。北极高二十四度
    三十二分。京师偏东一度二十分。领县七，一。龙溪冲，繁，疲，难。倚。城西
    北隅：登高山。北：天柱。西北：九龙。南：名第。东：文山。东南：龙漈。西：
    天宝。九龙江西北上承漳平九龙溪入，迳涵口，又南为华崶溪。又东南，左合石兀
    山水，迳下漳，左纳高层溪，右三脚灶水，入为汰溪。碧溪至香洲渡，左纳龙津溪
    为郭溪，又东为柳营江。南门溪上承南靖大溪入为梅溪，支津入城。又东，合龙漈
    山水，至三叉河歧为石码港，又东北来会，为福河。又东为锦江，过许茂乌礁歧为
    二，分出二洲间，并入海澄，与南溪合入海。通判驻石码。镇四：东关外、木屐、
    石尾、玉洲。驿三：江东、甘棠、丹霞。有新岱巡司。九龙、柳营江二废司。海澄
    难。府东南五十里。雍正十一年割漳浦之镇海卫来隶。西南：儒山。北：文圃。南：
    席帽。东：吴养。西南：侯山。东南：鹿石。东、南、北际海。北自同安迤西南为
    浮宫港。南溪，西南上承南靖马坪溪，缘界为马口溪，又东南为倒港，歧为二：一
    东北迳白水营北入；一东北迳城南，复歧为二，一东夹洲入，一北迳城西而北为普
    贤港，迳沈屿为卢沈港，会龙溪、石码港、锦江，又东过恆溪、玉枕二洲，迳胡使
    二屿、圭屿与海沧港，达同安鼓浪屿入焉。镇四：镇海、浯屿、海沧、海门。海门、
    濠门、岛美三废巡司。南靖繁，疲。府西四十里。南：林壁山、西天山、独坐。东
    北：岩仓岭。东：峡口。西南：麒麟。西北：朝天岭。城南双溪二源：大溪亦西溪，
    西南自和平入，为高港，西北迳长窑墟，折东北为小溪口，左纳博平岭水，折东南
    为鲤鱼溪、船场溪，合象溪，纳琯溪，至旗尾渡；小溪亦东溪，西北自漳平入为员
    沙溪，又南合沄水、阬水，折东合鹅髻山水，又南迳金山北，出涌口至太监岭，西
    合涵溪，折东，左纳苦竹村水，又南来会，为双溪口。折东，迳城南，为湖山溪，
    又东南为峡口溪，又东入龙溪。马坪溪自平和缘界合老灶山水，又北，东入漳浦。
    龙磜陂溉田三千馀亩。巡司二：和溪、永丰。又九龙砦废司。驿一：平南。漳浦冲，
    繁，难。府南百二十里。城北：罗山。南：梁山，西麓盘陀岭。西南：将军。东：
    海云。东北：太武。东南：良山。东南际海。自海澄迤西南为井尾澳，黄女江入。
    又南将军澳。迤西虎头山，山北六鼇废所。又西竹屿、浮头港。李澳川西北上承平
    和五寨溪入，右合崎溪，又东南为秦河，又东南迳龙头保入，又西南为古雷城，至
    云霄界。其北杜浔溪入。南溪上承南靖马坪溪，缘界合小溪，又东迳大帽山北入
    海澄。县丞驻佛昙。镇一：杜浔。驿二：临漳、盘陀岭。平和冲，繁。府西南二百
    里。东北：长卢山。东：九牙。南：天马。西北：象湖。东南：大夆，四溪出焉。
    曰河头溪，西会官寮山水为合溪、粗溪，又西迳楼宅山，至城南。又西，右合大芦
    溪，入广东大埔，注清远河。曰高山溪，东北，左会小坪山水，右合南胜溪。又东
    北为琯溪，左合高溪、碧微溪，右九团溪，又东北入南靖。曰河上溪，东南会白石
    山水为三合溪，又东南合佛几岭水，入云霄。曰徐阬溪，西南会陈溪、天马山水，
    又南，左合下陂溪、马溪入诏安。东南五寨溪，东入漳浦为李澳川。高港溪东北入
    南靖为大溪。南靖故城，县丞驻。镇二：南胜、庵后。有琯溪巡司。诏安冲，繁。
    府西南二百五十里。城西：良峰山。西北：金鸡。北：乌山。东：奇山。东南：川
    陵。东南际海。自云霄迤西南为铜山废所，东北与古雷城直为石城屿。其西渐山、
    八尺门汛。其间后澳港、大陂溪合梅洲溪入，有金石废司。其南南浦，又西南宫前，
    迤西北悬钟废所。东溪东北上承平和徐阬溪，合下陂溪，又南，右合白叶洞水，又
    东南合赤溪，迳城东园林歧为二，一自东沈村循甲州而东，一自奥雅头右合磁窑溪，
    迳牛姆礁，入于海。南南澳，总兵驻。又西至广东饶平界。新陂溉二千馀亩。镇九：
    悬钟、云澳、青澳、西砲台、草寮尾、红花岭、分水关及铜林之后林村、宫前村。
    铜山场大使。漳潮巡司。驿二：南诏、大碑塘。长泰简。府东北三十八里。西北：
    良冈山。北：董峰。东：天柱、蜈蚣。东北：内方。龙津溪出东北林口隘，东南，
    左合芹果溪，又南左合白桐山水，右歧为岩溪，注高层溪，入龙溪。又南，左合马
    洋溪、可垅溪，折西迳城南，又西南迳鼎山北入龙溪。有朝天岭废巡司。云霄中。
    府西南百六十里。嘉庆三年，析平和、诏安置。东：大臣山。南：马山。西：将军。
    西南：直武崎。西北：呈奇岭。东南际海。自漳浦迤西南，杜浔港入。又西，西林
    溪，西北上承平和白石溪入北，又南迳大田，左合岭脚水，右纳龙头水，又南迳
    为西林溪，右合将军山水，侧城东南，右合御史岭水，与杜浔港达于漳江。陈岱港
    出城东南盘石，东南流，迳八尺门，入于海。石蛇尾、梅州二镇。

        龙岩直隶州：繁，难。隶汀漳龙道。清初因明制为县，属漳州。雍正十二年，
    为直隶州，割漳州之漳平、宁洋隶之。东北距省治九百二十里。广二百二里，袤百
    九十一里。北极高二十五度九分。京师偏东三十九分。领县二。城内：大崶山。城
    北：后山。南：奇迈。东：东宝。西：虎岭。城南龙川，出州西九曲岭，会大小池
    水，东为罗桥溪，迳城南，汇为石鼓潭。右合陈陂溪及曹溪，又东为东溪，迳观音
    座山，汇为甕口潭。左合傅溪，又东北为雁石溪，左合溪、硿头溪。其北藿溪，
    上承连城大东溪入，合隔溪，迳溪口，右合长坂溪，左纳小东溪。有雁石巡司。適
    中驿。漳平难。州东百七十里。西北：古漈山。北：三山。西：龙停。东：东关。
    南：覆鼎。东北：凌云。城南九龙溪二源：东源西北上承宁洋大溪入，为九鹏溪，
    又东南，左纳藿溪、西阬水，又南迳盐场塘西；西源雁石溪自州来会，是为九龙溪，
    又东，右合吴地溪，迳城南，汇为九龙潭，又东南，右合黄畬铺水，至华口塘，左
    纳感化溪，右合下折溪，二溪相交如十字然，又东南，与南三脚灶水并入龙溪。东
    北古格岭水，入安溪。后溪洋陂溉田六顷有奇。有永福里镇。归化、芦溪南废巡司。
    宁洋简。州东北百八十里。北：金凤山。南：香寮。西：芙蓉。西北：杀狐岭。城
    南大溪三源：北溪出西北梨子岭，会百种畬洞水，迳城北，会西溪，至城南，会南
    溪，是为大溪；又南，右合西溪，又东南，并入漳平；东溪出县西炉山峰，西南流，
    合热水、小溪水入龙岩。

        兴化府：冲，繁。隶兴泉永道。清初因明制。北距省治二百四十里。广二百十
    里，袤八十五里。北极高二十五度二十六分。京师偏东二度四十七分。领县二。莆
    田冲，繁，疲，难。倚。南：壶公山。东南：五侯。西南：天马、龟山。西北：夹
    漈。北：浮山。东北：澄渚。东：持久。东南际海。自福清迤南为黄竿。北荻芦溪，
    会澳溪为洙溪，汇为北洋太平陂，达迎仙港。延寿溪上承九鲤湖，东为莒溪，汇为
    北洋延寿陂，达涵头港。木兰溪上承仙游仙溪，东为濑溪，又东堰为南洋木兰陂，
    达白湖港。三港既会，是为三江口，又东入焉。又南：美南。东南：青山。沥寻
    塘，唐筑，溉田百四十顷。县丞驻平海。盐场大使三，驻涵江、前沁、东峤。湄州、
    忠门二镇。涵江二巡司。大洋凌厝废司。莆阳驿。仙游难。府西七十里。治大飞山
    南麓。西北：仙游山。东：铁山。北：将军。东北：石所。南：白岩。城南仙溪，
    西北自德化入，为大目溪，右合古濑溪，又东，右纳金沙溪，左合大济溪，为三会
    溪。右合神堂溪，迳城南，又东北，左合走马山水，右纳石二岭水，至东渡，左合
    安吉溪。其北九鲤湖，并入莆田。其南枫亭溪入海。北游洋溪入永福。兴泰、枫亭
    二巡司。白岭废司。

        泉州府：冲，繁，疲，难。隶兴泉永道。提督驻。通判驻蚶江。明，领县七。
    雍正十二年，升永春为直隶州，割德化隶之。东北距省治四百十里。广二百七十里，
    袤二百里。北极高二十四度五十六分。京师偏东二度二十五分。领县五。晋江。冲，
    繁，疲，难。倚。城北：清源山。东南：法石。南：狮山。西南：石塔。北：双阳。
    东北：凤山。东南际海。自惠安迤西，其洛阳港入为洛阳江，会长溪入白屿。晋江
    上承南安黄龙江，东南为笋江、浯江、溜石江，至磁灶，迳法石汛为蚶江入。少南，
    陈埭、玉兰浦、植璧港入金屿。屿南石湖即日湖。又东东埔，东北与崇武所直。又
    西深沪湾，又西南围头镇，又西北石菌、白沙。九溪自南安入，为安海港，合灵源
    山水入，又西至南安界。县丞驻石狮。浔美场大使。镇二：浦边、围头。巡司二：
    鹧鸪、雒阳。又庵上废司。驿一：晋安。南安繁，疲，难。府西四十五里。城北：
    葵山。西北：鹊髻。南：灵秀。西：九日。西南：觉海。城南金溪二源：自永春入
    者桃溪、小姑溪，合于便口，又东南歧为二，一南合高田山水，一东合泸溪、凌斜
    溪。复合为双溪口；自南安入者蓝溪，东迳珠渊汛，左合洞后埔水，右英溪、归溪，
    又东亦歧为二，东与永春水会，东南迳金鸡山为金溪，至城南为黄龙江，一南合囷
    山、解阬山水，至白石复歧，一东迳娘子桥，一南迳官厝，合柏峰山水为九溪，
    并入晋江。县丞驻罗溪。莲河场大使驻营前。镇一：洪濑。巡司驻大盈。又澳头、
    莲河二废司。驿一：康店。惠安冲，繁，难。府东北五十里。东北：龙屈岭。西北：
    大帽山。东：五公。东南：松洋。南：锦田。西南：盘龙。城西：登科。东际海。
    自莆田迤西为横屿、洋屿、沙格澳、傅埭、添崎港入，又南峰尾澳、峰崎港入岱屿、
    吉屿，又南黄崎澳，又南小岞，东北与莆禧所直。胡埭出石佛岭，合籓厝水，迤西
    大岞，又西崇武澳、獭窟澳，又西下按澳。峰崎港支津西南迳走马埭，合龙津溪、
    马山埭入。其北洛阳港，至晋江界。又北大溪，入仙游。镇三：崇武、沙格、黄崎。
    门头乡，盐大使驻。良兴巡司。涂岭废司。驿一：锦田。同安冲，繁，疲，难。府
    西南百三十里。北：三秀山。东北：大轮、北辰山。东：九跃。南：宝盖。西：西
    山、夕阳。南际海。自南安迤南为大嶝屿，莲溪入。又西北石寻港，抵城南，东溪、
    西溪入。又南下店、浔尾，后溪、深青溪入。迤东高埔、离埔、洲屿、白屿。其
    南大岛二，东曰金门，有北大武山，县丞驻。其北官澳，其东峰上，又东料罗。西
    曰厦门，故嘉禾屿，东南与澎湖直，有洪济山。道光二十二年，金陵条约为商埠。
    分巡兵备道。光绪甲午后，水师提督驻。五通渡、高崎汛、筼筜港入金、厦之间。
    悬屿有大担门、小担门，南抵海澄、浯屿。厦门西南隅鼓浪屿，有德、英、日、法
    领事署。镇六：店头、新墟、下店、大路尾、浯屿、高崎。通判驻马家巷。浯州、
    祥丰二盐大使。灌口、石浔、刘五店三巡司。驿二：大轮、深青。安溪疲，难。府
    西一百五里。西：蓬莱、驷马。南：黄龙山。黄蘖又名午山，为县中众山之宗。北：
    凤山、翠屏、雪山。东南：北观、金龟。西南：龙塘。西北：鹤顶、佛耳、朝天诸
    山。县南三里，蓝溪亦曰清溪，源二。西北源出龙岩、漳平东北古格岭，东南流入
    县。东南迳桃舟隘，西受梯子岭水，南流迳连德坂，南折而东北，迳龟坝南来会，
    又东北错入永春洲，永春洞口溪自北来注之，又折而东南，复入县。又东迳小横乡
    南，受熊田溪，溪亦自永春入。又东南受汉阪水，又南至魁斗西，受东溪、三层溪，
    又东南迳县治西，曰吴埔溪，又南合西源。西源出县西南北岸山东麓，东北流，受
    白叶山水，又东北迳举溪坝南，受留山水，又东北受溪益水，复合九峰山后溪、胡
    坑诸水，又折而东南，迳五里埔北，受龙门岭水，又东曰澚江，又东与西北源合。
    合而环县东南，是为蓝溪。又东迳罗渡南、田隙乡北，入南安。有长坑、湄上二镇。

        永春直隶州：繁，难。隶兴泉永道。明，县，属泉州府。清初因之。雍正十二
    年，为直隶州。泉州德化、延平大田割隶。东北距省治四百十里。广百八十五里，
    袤百八十八里。北极高二十五度一十八分。京师偏东一度一十八分。领县二。西北：
    大鹏山、雪山。东：昆仑。东南：花石。西：陈岩。西南：龙山。北：浮空。东北：
    乐山；雪山，桃溪出，为陈岩溪，合锦溪为埔兜溪，左合新田溪，又东迳东平山为
    洑溪，左合冷水坑水。又北，东为磁灶溪、石鼓溪，合龟龙溪，又东为州前溪，留
    湾溪，左合新溪支津，又东南与小姑溪并入南安。新溪出西北天马山，其经流东入
    仙游。西北熊田溪自德化入，屈西南为碧溪，右合上窑水、南洋水，其西洞口溪，
    并入安溪。黄坂镇。德化难。州西北三十里。治龙浔山南麓。北：绣屏。东北：石
    牛。东：龙门。东南：天马。南：双鱼。西：五华。西北：戴云，浐溪出，为东埔
    水，会李山水，南，西为白泉溪；又南，右合黄洋溪、花桥溪，为石溪、苏溪、涂
    坂溪，右合龙潭水，左盖竹溪、郭坂溪、丘店溪，又东为西门溪，至城南，是为浐
    溪。右合大云溪、黄斜溪，左丁溪。又东北，左合龙门溪，右碧潭水，至高漈。左
    合龙潭水及上云溪，又东北迳岱山，左合南埕溪，折西北，左合卢溪，又东北入永
    福。西北小尤溪、锦屏山水、汤岭水，分入大田、永春、尤溪。东北石牛洞水，入
    仙游。内洋镇。小尤、杨梅诸废巡司。大田简。州西北二百六十五里。南：大仙山。
    西南：台阁。东：银瓶。东南：文笔。北：双髻。东北：白鹤。县前溪上承小尤溪，
    东南自德化入，合龙背岭水为梓溪。又西北，左合小坑水，折东北为汤泉溪，至城
    南，汇为塔兜潭。又东北迳京口，右合仙峰溪，左上华水，至漈头，英果溪合渡头
    溪自其西来会，又北入尤溪。西南沈口溪，入宁洋。其南武陵安水入漳平。有桃源
    巡司。花桥废司。

        国学网站独家推出

亦凡公益图书馆(Shuku.net)

下一卷 回目录