                                    志七十六

        ○乐八

        清代乐制，有中和韶乐、丹陛大乐、中和清乐、丹陛清乐、导迎乐、铙歌乐、
    禾辞桑歌乐、庆神欢乐、宴乐、赐宴乐、乡乐，器则随所用而各异，悉依乐部次第，
    胪列而备举之。所获籓属乐器，列于宴乐，古所未详，尤不可略。然第志其名称形
    制而已，若夫尺度声律，则有司存。

        中和韶乐，用于坛、庙者，鎛钟一，特磬一，编钟十六，编磬十六，建鼓一，
    篪六，排箫二，埙二，箫十，笛十，琴十，瑟四，笙十，搏拊二，柷一，敔一，麾
    一。先师庙，琴、箫、笛、笙各六，篪四，馀同。巡幸祭方岳，不用鎛钟、特磬，
    琴、箫、笛、笙各四，瑟、篪各二，馀同。用于殿陛者，箫四，笛四，篪二，琴四，
    瑟二，笙八，馀同。

        鎛钟，范金为之，凡十二，应十二律。其制皆上径小，下径大，纵径大，横径
    小。乳三十六。两角下垂。十二钟各虡，大小异制。黄锺之钟，两栾高一尺八寸二
    分二釐，甬长一尺零八分，以次递减至应锺之钟，两栾高九寸六分，甬长五寸六分
    八釐。黄锺之钟，十一月用之；大吕之钟，十二月用之；太簇之钟，正月用之；夹
    锺之钟，二月用之；姑洗之钟，三月用之；仲吕之钟，四月用之；蕤宾之钟，五月
    用之；林锺之钟，六月用之；夷则之钟，七月用之；南吕之钟，八月用之；无射之
    钟，九月用之；应锺之钟，十月用之。钟之簨虡凡四，皆涂金、上簨左右刻龙首，
    脊树金鸾，咮衔五采流苏，龙口亦如之，下垂至趺。中簨有业，镂云龙。附簨结黄
    绒紃以悬钟。左右两虡，承以五采伏狮。下为趺，趺上有垣，镂山水形。黄锺、大
    吕、太簇三虡尺度同，夹锺、姑洗、仲吕三虡尺度同，蕤宾、林锺、夷则三虡尺度
    同，南吕、无射、应锺三虡尺度同，用时不并陈，如以黄锺为宫，则祗悬黄锺之钟。
    馀月仿此。

        特磬，以和阗玉为之，凡十二，应十二律。其制为钝角矩形，长股谓之鼓，短
    股谓之股，皆两面为云龙形，穿孔系紃而悬之。十二磬各虡，大小异制。黄锺之磬，
    股长一尺四寸五分八釐，鼓长二尺一寸八分七釐。以次递减，至应锺之磬，股长七
    寸六分八釐，鼓长一尺一寸五分二釐。愈小者质愈厚，黄锺之磬，厚七分二釐九豪，
    递增至应锺之磬，厚一寸二分九釐六豪。黄锺之磬，十一月用之；大吕之磬，十二
    月用之；太簇之磬，正月用之；夹锺之磬，二月用之；姑洗之磬，三月用之；仲吕
    之磬，四月用之；蕤宾之磬，五月用之；林锺之磬，六月用之；夷则之磬，七月用
    之；南吕之磬，八月用之；无射之磬，九月用之；应锺之磬，十月用之；磬之簨虡
    亦四，惟上簨左右刻凤首，趺饰卧凫，白羽硃喙。十二磬不并陈，当月则悬其一，
    与鎛钟同。

        编钟，范金为之，十六钟同虡，应十二正律、四倍律，夷则、南吕、无射、应
    锺各有倍律。阴阳各八。外形橢圆，大小同制，惟内高、内径、容积各不同。实体
    之薄厚，以次递增。第一倍夷则之钟，体厚一分三釐三豪，至第十六应锺之钟，体
    厚二分八釐四豪。簨虡涂金，上簨左右刻龙首，中、下二簨俱刻朵云，系金钩悬钟。
    两虡承以五采伏狮，下为趺，镂山水形。

        编磬，以灵壁石或碧玉为之，十六磬同虡，应十二正律、四倍律，与编钟同。
    阴阳各八。皆为钝角矩形，大小同制。股长七寸二分九釐，鼓长一尺九分三釐五豪，
    惟实体之薄厚，以次递增。第一倍夷则之磬，厚六分六豪八丝，至第十六应锺之磬，
    厚一寸二分九釐六豪。簨虡制同编钟，惟上簨左右刻凤首，趺饰卧凫，白羽硃喙。

        建鼓，木匡冒革，贯以柱而树之。面径二尺三寸四釐，匡长三尺四寸五分七釐，
    匡半穿方孔，贯柱上出擎盖，下植至趺。盖上穹下方，顶涂金，上植金鸾为饰。承
    鼓以曲木，四歧抱匡，趺四足，各饰卧狮。击以双桴，直柄圆首，凡鼓桴皆如之。

        篪二，皆截竹为质，间缠以丝，横吹之。一孔上出为吹口，五孔外出，一孔内
    出，又二孔并间下出为出音孔。管末有底，中开一孔，吹孔上留竹节以闭音。一姑
    洗篪，径八分七釐，自吹口至管末，九寸九分五釐九豪，阳月用之。一仲吕篪，径
    八分三釐二豪，自吹口至管末，九寸五分二釐五豪，阴月用之。

        排箫，比竹为之，其形参差象凤翼。十六管，阴阳各八，同径殊长。上开山口
    单吹之，无旁出孔。自左而右，列二倍律、夷则，无射。六正律以协阳均。自右而
    左，列二倍吕，南吕，应锺。六正吕以协阴均。管面各镌律吕名，纳于一椟，而齐
    其吹口。椟用木，形如几，虚其中以受管。

        埙有二，烧土为之，形皆橢圆如鹅子，上锐下平。前四孔，后二孔，顶上一孔，
    以手捧而吹之。一黄锺埙，内高二寸二分三釐，腹径一寸七分一釐七豪，底径一寸
    一分六釐八豪，阳月用之。一大吕埙，内高二寸一分三釐三豪，腹径一寸六分四釐
    二豪，底径一寸一分一釐七豪，阴月用之。

        箫二，截竹为之，皆上开山口，五孔前出，一孔后出，出音孔二，相对旁出。
    一姑洗箫，径四分三釐五豪，自山口至出音孔，长一尺五寸八分四釐二豪，阳月用
    之。一仲吕箫，径四分一釐六豪，自山口至出音孔，长一尺五寸一分五釐二豪，阴
    月用之。

        笛二，截竹为之，皆间缠以丝，两端加龙首龙尾。左一孔，另吹孔，次孔加竹
    膜，右六孔，皆上出。出音孔二，相对旁出。末二孔，亦上出。一姑洗笛，径四分
    三釐五豪，自吹孔右尽，通长一尺二寸五分一釐七豪，阳月用之。一仲吕笛，径四
    分一釐六豪，自吹孔右尽，通长一尺一寸九分七釐二豪，阴月用之。

        琴，面用桐，底用梓，魨以漆。前广、后狭、上圆、下方、中虚。通长三尺一
    寸五分九釐。底孔二，上曰龙池，下曰凤池。腹内有天地二柱，天柱圆，当肩下；
    地柱方，当腰上。凡七弦，皆硃。第一弦一百八纶，第二弦九十六纶，第三弦八十
    一纶，第四弦七十二纶，第五弦六十四纶，第六弦五十四纶，第七弦四十八纶。轸
    七，徽十三。其饰岳山焦尾用紫檀，徽用螺蚌，轸结黄绒紃，承以魨漆几。

        瑟体用桐，魨以漆，前广、后狭、面圆、底平、中高、两端俯。通长六尺五寸
    六分一釐。底孔二，是为越。前越四出，后越上圆下平。凡二十五弦，弦皆二百四
    十三纶。中一弦黄，两旁皆硃。设柱和弦，柱无定位，各随宫调。弦孔饰螺蚌，承
    以魨金几二。

        笙二，截紫竹为管，环植匏中，匏或以木代之。管皆十七，束以竹，本丰末敛，
    管本近底削半露窍。以薄铜叶为簧，点以蜡珠，其上各按律吕分开出音孔。匏之半
    施橢圆短嘴，昂其末。中为方孔，别为长嘴如凤颈，置于短嘴方孔中。末为吹口，
    气从吹口入，鼓簧成音。小笙制如大笙而小，亦十七管，惟第一、第九、第十六、
    第十七管不设簧，有簧者凡十三管，馀均与大笙同。

        搏拊，如鼓而小。面径七寸二分九釐，匡长一尺四寸五分八釐。匡上施金盘龙
    二，衔小金镮，以黄绒紃系之，横置趺上。用时悬于项，击以左右手。每建鼓一击，
    则搏拊两击以为节。

        柷，以木为之，形如方斗，上广下狭，三面正中各隆起为圆形以受击，一面中
    为圆孔以出音。以趺承之，击具曰止。

        敔，以木为之，形如伏虎，背上有二十七龃刻，以趺承之。鼓之以籈，以竹为
    之，析其半为二十四茎，于龃上横轹之。

        麾，黄帛为之，绣九曲云龙。上饰蓝帛，绣红日，日中绣中和字。上绣三台星，
    左北斗，右南斗。帛上下施横木，上镂双龙，下为山水形，皆魨金。硃杠，上曲为
    龙首以悬麾，麾举乐作，麾偃乐止。

        丹陛大乐，凡御殿受贺及宫中行礼皆用之。其器：戏竹二，大鼓二，方响二，
    云锣二，箫二，管四，笛四，笙四，杖鼓一，拍板一。箫、笛、笙同中和韶乐。

        戏竹，析竹为之，凡二，各五十茎。魨硃，承以涂金壶卢，下有柄，亦魨硃。
    人各执其一，立丹陛上，合则乐作，分则乐止。戏音与麾同，其用亦与麾同。

        大鼓，木匡冒革，面径三尺六寸四分五釐，匡高三尺二寸四分。腹施铜胆，面
    魨黄，绘五采云龙。匡魨硃，绘交龙，匡半金镮四。承以魨硃架，架有钩，以钩镮
    平悬之。架高六尺，鼓者藉蹈以击之。

        方响，以钢为之，形长方，十六枚同虡，应十二正律、四倍律，与编钟、磬同。
    形质皆同。惟以薄厚为次。倍夷则之厚，三分三豪四丝，递增至应锺之厚，六分四
    釐八豪。后面近上三分之一皆为横脊，窍其上端，系以黄绒紃，悬于虡而斜倚之，
    击以小钢槌。各部乐皆同，惟马上凯歌乐分用其八，人各一枚，擎而击之。

        云锣，范铜为之，十枚同架，应四正律、六半律，姑洗、蕤宾、夷则、无射四
    正律，半黄锺至半无射六半律。皆四旁穿窍，以黄绒紃系于架，中四，左右各三，
    合三行为九宫形，其一上出。以薄厚为次，下右应姑洗之律，厚二釐五豪二丝。递
    增至最上，应半无射之律，厚五釐九豪八丝。

        管即头管，以坚木或骨角为之，大小各一，皆前七孔后一孔，管端设芦哨，入
    管吹之。大管以姑洗律管为体，径二分七釐四豪，哨下口至末，长五寸七分六釐。
    小管以黄锺半积同形管为体，径二分一釐七豪，哨下口至末，长五寸六分二豪。皆
    间束以丝，两端以象牙为饰。

        杖鼓，上下二面，铁圈冒革，复楦以木匡，细腰。匡高一尺九寸四分四釐、腰
    径二寸八分八釐，两端径各八寸一分，上下面径各一尺二寸九分六釐。面匡俱魨黄，
    绘五采云龙，缘以绿皮掩钱。上下边缀金钩各六，以黄绒紃交络之。腰加束焉。腰
    饰绿皮焦叶文。以魨硃竹片击之。

        拍板，以坚木为之，左右各三片。近上横穿二孔，以黄绒紃联之，合击以为节。

        中和清乐，用于册尊典礼，宴飨进馔，除夕、元夕张灯亦用之。其器：云锣二，
    笛二，管二，笙二，杖鼓一，手鼓一，拍板一。笛、笙同中和韶乐，云锣、管、板
    同丹陛大乐。

        杖鼓同丹陛大乐而小，或半之，或为三之二。

        手鼓，木匡冒革，面径九寸一分二豪，腰径一尺二分四釐。以柄贯匡，持而击
    之。

        丹陛清乐，用于宴飨进茶、进酒，临雍赐茶亦用之。乐器均与中和清乐同。

        导迎乐、铙歌乐，用于乘舆出入。銮驾卤簿则奏导迎乐，骑驾卤簿则奏铙歌之
    行幸乐，法驾卤簿、大驾卤簿则导迎乐间以铙歌乐，惟大祀诣坛、庙则导迎乐、铙
    歌乐设而不作。凡三大节进表及进实录、圣训、玉牒，又亲耕、亲蚕、授时、颁诏、
    殿试、送榜、迎吻，凡前导以御仗出入者，皆奏导迎乐。铙歌之乐有卤簿乐，其部
    一，曰铙歌鼓吹。有前部乐，其部一，曰前部大乐。亦曰大罕波。有行幸乐，其部
    三：曰鸣角，曰铙歌大乐，曰铙歌清乐。有凯旋乐，其部二：曰铙歌，曰凯歌。卤
    簿乐与前部大乐并列，亦曰金鼓铙歌大乐，凡圜丘、祈穀、常雩，用大驾卤簿，则
    前部大乐、铙歌鼓吹、行幸乐三部并陈。方泽，用法驾卤簿，则陈前部大乐、铙歌
    鼓吹。太庙、社稷及各中祀，用法驾卤簿，则陈铙歌鼓吹。朝会用法驾卤簿同。御
    楼受俘，用法驾卤簿，则陈金鼓铙歌大乐。巡幸及大阅，用骑驾卤簿，则陈鸣角铙
    歌大乐、铙歌清乐。凯旋郊劳，则奏铙歌。回銮振旅，则奏凯歌。

        导迎乐用戏竹二，管六，笛四，笙二，云锣二，导迎鼓一，拍板一。笙、笛同
    中和韶乐，戏竹、云锣、管、板同丹陛大乐。

        导迎鼓，制如大鼓而小，面径二尺四分八釐，匡高一尺六寸二分。绘五采云龙，
    腹施铜胆。旁施金镮四，系黄绒紃。二人舁行，击以硃槌。

        铙歌鼓吹用龙鼓四十八，画角二十四，大铜角八，小铜角八，金二，钲四，笛
    十二，杖鼓四，拍板四。笛同中和韶乐，板同丹陛大乐。

        龙鼓，木匡冒革，面径一尺五寸三分六釐，匡高六寸四分八釐。面匡绘饰金镮
    俱如导迎鼓。镮系黄绒紃，行则悬于项，陈则置于架。架攒竹三，贯以枢而搘之。

        画角，木质，中虚腹广，两端锐。长五尺四寸六分一釐二豪，上下束以铜，中
    束以藤五就，魨以漆。以木哨入角端吹之，哨长七寸二分九釐。

        大铜角，一名大号，范铜为之，上下二截，形如竹筒，本细末大，中为圆球。
    纳上截于下截，用则引而伸之，通长三尺六寸七分二釐。

        小铜角，一名二号，范铜为之，上下二截。上截直，下截哆，各有圆球相衔，
    引纳如大铜角，通长四尺一寸四釐。大角体巨声下，小角体细声高，不以长短论。

        金，范铜为之。面平，径一尺四寸五分八釐，深二寸二分七釐五豪。旁穿二孔，
    结黄绒紃贯于木柄，提而击之。

        钲，范铜为之，形如槃。面平，口径八寸六分四釐，深一寸二分九釐八豪，边
    阔八分六釐四豪。穿六孔，两两相比，周以木匡，亦穿孔，以黄绒紃联属之。左右
    铜镮二，系黄绒紃，悬于项而击之。

        杖鼓，同丹陛大乐，惟面绘流云，中为太极。

        前部大乐，用大铜角四，小铜角四，金口角四。大铜角、小铜角制同铙歌鼓吹。

        金口角，旧名琐㳠，木管，两端金口，上弇下哆。管长九寸八分九釐。管上金
    口长二寸一分六釐，为壶卢形，加小铜槃二。管下金口长四寸八分六釐，刻管如竹
    节相间，前七孔，后一孔，以芦哨入管端吹之。

        铙歌大乐，用金口角八，铜鼓二，铜点一，金一，钹一，行鼓一。金口角同前
    部大乐，金同铙歌鼓吹。

        铜鼓，范铜为之，形如金，面径九寸七分二釐，中隆起八分一釐，径二寸六分
    七釐三豪。边穿孔二，以黄绒紃悬而击之。

        铜点，制如铜鼓而小。

        钹，范铜为之，面径六寸四分八釐，中隆起一寸二分九釐六豪，径三寸二分四
    釐。穿孔贯紃，左右合击以和乐。

        行鼓，一名纮罗鼓。木匡冒革，上大下小，面匡绘饰如龙鼓。金镮四，贯以黄
    绒紃。行则跨于马上，陈则置于架。

        铙歌清乐，用云锣二，笛二，平笛二，管二，笙二，金一，钹一，铜点一，行
    鼓一。笛、笙同中和韶乐，云锣、管同丹陛大乐，金同铙歌鼓吹，钹、铜点、行鼓
    同铙歌大乐。

        平笛，同中和韶乐，惟不加龙首尾。

        行幸乐，合铙歌大乐、铙歌清乐之数，益以大铜角八，小铜角八，蒙古角二。
    大铜角、小铜角同铙歌鼓吹。

        蒙古角，一名蒙古号，木质，中虚末哆，上下二截。角有雌雄二制，雄角上口
    内径三分四釐五豪，雌角上口内径二分八釐五豪，皆于管端施铜口，以角哨纳入吹
    之。雄者声浊，雌者声清。

        铙歌用大铜角四，小铜角四，金口角八，金四，锣二，铜鼓二，铙四，钹四，
    小和钹二，花匡鼓四，得胜鼓四，海笛四，云锣四，箫六，笛六，管六，篪六，笙
    六。大铜角、小铜角、金同铙歌鼓吹，金口角同前部大乐，铜鼓、钹同铙歌大乐，
    箫、笛、篪、笙同中和韶乐，云锣、管同丹陛大乐。

        锣，制同铜鼓而厚，声较铜鼓低小。

        铙，范铜为之，面径一尺二寸。中隆起，穿孔贯紃，左右合击。

        小和钹，制与钹同，面径七寸九分。中隆起，穿孔贯紃，均与钹同。

        花匡鼓，即腰鼓，木匡冒革，面径一尺五寸二分，匡高一尺六寸，绘花文。座
    以檀，四柱交趺，以铜镮悬鼓而击之。

        得胜鼓，木匡冒革，面径一尺六寸一分，匡高五寸八分，绘云龙。座为四柱，
    悬鼓于上而击之。

        海笛，制如金口角而小，通长九寸五分。

        凯歌用云锣四，方响八，钹二，大和钹二，星二，铜点二，鐋二，箫四，笛四，
    管十二，笙四，杖鼓二，拍板二。箫、笛、笙同中和韶乐，云锣、管、杖鼓同丹陛
    大乐，钹、铜点同铙歌大乐。

        方响，制同丹陛大乐，分用其八，人各一枚，擎而击之。

        大和钹，制与钹同，面径一尺一寸八分。中隆起，穿孔贯紃，左右合击。

        星，范铜为之，口径一寸八分，深一寸。中隆起，各穿圆孔，贯以紃，左右合
    击。

        鐋，范铜为之，面径二寸七分，口径三寸一分五釐，深六分。穿孔贯紃，击以
    木片。

        拍板三片，束其二，以一拍之。

        禾辞桑歌乐，亲耕、亲桑用之。亲耕用金六，鼓六，箫六，笛六，笙六，拍板
    六。亲桑用金二，鼓二，箫、笛、笙各六，拍板二。箫、笛、笙同中和韶乐，板同
    丹陛大乐。

        金制同铙歌鼓吹而微小。槌用黄韦，瓜形，柄魨硃。

        鼓，制如龙鼓而微小，悬于项击之。

        庆神欢乐，凡群祀用之。其器云锣二，管二，笛二，笙一，鼓一，拍板一，惟
    祀先蚕及关帝、文昌则加隆焉。笛、笙、鼓同中和韶乐，云锣、管、板同丹陛大乐。

        宴乐凡九：一曰队舞乐，一曰瓦尔喀部乐，一曰朝鲜乐，一曰蒙古乐，一曰回
    部乐，一曰番子乐，一曰廓尔喀部乐，一曰缅甸国乐，一曰安南国乐。

        队舞有三：一曰庆隆舞，凡殿廷朝会宫中庆贺宴飨皆用之；一曰世德舞，宴宗
    室用之；一曰德胜舞，凯旋筵宴用之。三舞同制，皆舞而节以乐。其器用筝一，奚
    琴一，琵琶三，三弦三，节十六，拍十六。

        筝，似瑟而小，刳桐为质，通长四尺七寸三分八釐五豪。十四弦，弦皆五十四
    纶，各随宫调设柱。底孔二。前方，后上圆下平，通体魨金，四边绘金夔龙。梁及
    尾边用紫檀，弦孔以象牙为饰。

        奚琴，刳桐为质，二弦。龙首，方柄。槽长与柄等。背圆中凹，覆以板。槽端
    设圆柱，施皮扣以结弦。龙头下脣为山口，凿空纳弦。绾以两轴，左右各一，以木
    系马尾八十一茎轧之。

        琵琶，刳桐为质，四弦，曲首长颈，平面圆背，腹广而橢。槽面施覆手，曲首
    中间为山口。设檀轴四以绾弦，左右各二，山口上以黄杨木为四象，下以竹为十三
    品，按分取声。中腰两旁为新月形，腹内以细钢条为胆，弦自山口至覆手，长二尺
    一寸六分，第一弦以硃饰之。

        三弦，斫檀为质，修柄，方槽，圆角，冒以虺皮。柄贯槽中，柄末槽端覆以木。
    穿孔贯弦，匙头下半凿空纳弦，以三轴绾之，左二右一。

        节，编竹如箕，魨硃，背为虎形。用圆竹二，划之以为节。

        拍，紫檀皮四片，束其三，以一拍之。

        太祖平瓦尔喀部，获其乐，列于宴乐，是为瓦尔喀部乐舞。用觱篥四，奚琴四。
    奚琴同队舞乐。

        觱篥，芦管，三孔，金口，下哆，中有小孔。管端开簧，簧口距管末四寸五分
    三釐。

        太宗时，获朝鲜国乐，列于宴乐，是为朝鲜国俳。用笛一，管一，俳鼓一。笛
    同中和韶乐，管同丹陛大乐。

        俳鼓如龙鼓而小，悬于项击之。

        太宗平察哈尔，获其乐，列于宴乐，是为蒙古乐曲。有笳吹，有番部合奏，皆
    为掇尔多密之乐，掌于什帮处。笳吹用胡笳一，筝一，胡琴一，口琴一。筝与队舞
    所用同，惟设六弦。

        胡笳，木管，三孔，两端施角，末翘而哆。自吹口至末，二尺三寸九分六釐。

        胡琴，刳木为质，二弦，龙首，方柄。槽橢而下锐，冒以革。槽外设木如簪头
    以扣弦，龙首下为山口，凿空纳弦，绾以二轴，左右各一。以木系马尾八十一茎轧
    之。

        口琴，以铁为之，一柄两股，中设簧，末出股外。横衔于口，鼓簧转舌，嘘吸
    以成音。

        番部合奏，用云锣一，箫一，笛一，管一，笙一，筝一，胡琴一，琵琶一，三
    弦一，二弦一，月琴一，提琴一，轧筝一，火不思一，拍板一。箫、笛、笙同中和
    韶乐，云锣、管同丹陛大乐，筝、琵琶、三弦同队舞乐。

        胡琴，二弦，竹柄椰槽，面以桐。槽径三寸八分四釐，为圆形，与笳吹之胡琴
    橢而下锐者不同。山口凿空纳弦，以两轴绾之，俱在右。弦自山口至柱，长二尺三
    分五釐二豪，以竹弓系马尾八十一茎轧之。

        二弦，斫樟为质，槽面以桐，形长方，底有孔，槽面施覆手如琵琶。曲首后凿
    空纳弦，绾以两轴，左右各一。弦长二尺三寸四釐，设十七品，按分取声。

        月琴，斫檀为质，四弦，槽面以桐，八角曲项，柄贯槽中，槽面施覆手。曲项
    凿空纳弦，绾以四轴，左右各二。弦长二尺三寸四釐，设十七品，与二弦同。

        提琴，四弦，圆木为槽，冒以蟒皮而空其下，竹柄贯槽中，末出槽外。覆木扣
    弦，柄端凿空纳弦，绾以四轴，俱在右。以竹弓系马尾，夹于四弦间轧之。

        轧筝，似筝而小，刳桐为质，十弦。前后有梁，梁内弦长一尺六寸一分八釐，
    各设柱，以木杆轧之。

        火不思，似琵琶而瘦，四弦，桐柄，刳其下半为槽，冒以蟒皮。曲首凿空纳弦，
    四轴绾之，俱在右。弦自山口至柱长一尺七寸七分四釐。

        拍板，紫檀三片，束其二，以一拍之。

        高宗平定回部，获其乐，列于宴乐之末，是为回部乐技，用达卜一，那噶喇一，
    哈尔札克一，喀尔奈一，塞他尔一，喇巴卜一，巴拉满一，苏尔奈一。

        达卜，木匡冒革，形如手鼓而无柄。有大小二制，一面径一尺三寸六分五釐二
    豪，一面径一尺二寸二分四釐，皆魨黄，面绘采狮，以手指击之。

        那噶喇，铁匡冒革，上大下小，形如行鼓。旁有小镮，系黄绒紃。两鼓相联，
    左右各以杖击之。

        哈尔札克，形如胡琴，椰槽，冒以马革。上木柄，下铁柄。槽底中开一孔，侧
    开三小孔。以马尾二缕为弦，上自山口穿于后，以两轴绾之，左右各一，下系铁柄。
    马尾弦下设钢丝弦十，上系木柄，下击铁柄，左右各五轴。另以木杆为弓，系马尾
    八十馀茎，轧马尾弦，应钢弦取声。

        喀尔奈，状如世俗洋琴，钢丝弦十八，刳木中虚，左直右曲。左设梁如琴之岳
    山，以系钢弦之本。钢弦之末施木轴，似琴之轸，入于右端，高下相间作两层，转
    其轴以定弦之缓急。以手冒拨指，或木拨弹之，通体双弦，惟第一独弦。

        塞他尔。形如匕，丝弦二，纲弦七，木柄通槽，下冒以革。面平背圆，柄有线
    箍二十三道，如琵琶之品。以九轴绾弦，柄端二轴绾丝弦。二面三轴，左侧四轴，
    绾钢质双弦一，独弦六。以手冒拨指，或木拨弹丝弦，应钢弦取声。

        喇巴卜，丝弦五，钢弦二，木柄通槽，槽形如半瓶，下冒以革。曲首凿空纳丝
    弦，以五轴绾之，左二右三，曲首右侧以两轴绾纲弦。用手冒拨指，或木拨弹丝弦，
    应纲弦取声。

        巴拉满，木管，上敛下哆，饰以铜，形如头管而有底，开小孔以出音。管通长
    九寸四分，七孔前出，一孔后出，管上设芦哨吹之。

        苏尔奈，一名琐㳠，木管，两端饰铜，上敛下哆，形如金口角而小。七孔前出，
    一孔后出，一孔左出，铜管上设芦哨吹之。

        高宗平定金川，获其乐，及后藏班禅额尔德尼来朝，献其乐，均列于宴乐之末，
    是为番子乐。金川之乐：曰阿尔萨兰，曰大郭庄，曰四角鲁。用得梨一，柏且尔一、
    得勒窝一。

        得梨，似苏尔奈而小。

        柏且尔，范铜二片，圆径六寸，中隆起，穿孔贯紃，左右合击。

        得勒窝，形似达卜。

        班禅之乐：曰札什伦布，用得梨二，巴汪一，苍清一，龙思马尔得勒窝四。

        得梨同金川乐，形制略大。

        巴汪，似喇巴卜，七弦。

        苍清，制同云锣。

        龙思马尔得勒窝，似那噶喇而制以铜，面径一尺三寸，底锐，匡高一尺。

        高宗平定廓尔喀，获其乐，列于宴乐之末，是为廓尔喀乐舞。用达布拉一，萨
    朗济三，丹布拉一，达拉一，公古哩二。

        达布拉，似那噶喇，一面冒革。有二制：其一面丰底锐，其一底微丰而渐削。
    四围俱系韦绦，联以采缕，悬之腰间，以左右手合击之。

        萨朗济，刻木为质，韦弦四，铁弦九。项长三寸，刳其中，面以鱼牙刻佛为饰。
    柄长五寸二分，槽面阔三寸，自上刳之，冒以革。中腰削如缺月，束以黄韦。底橢，
    凿空于项以纳韦弦，左右各二。轴柄面穿孔九，自右至左，鳞次斜列，各纳铁弦。
    轴九，俱在右，上五下四。槽面设柱，中为九孔纳铁弦，上承韦弦。以柔木系马尾
    轧韦弦，应铁弦取声。

        丹布拉，刻桐为质，以大匏为槽，直柄，面平背圆，铁弦四，绾以四轴，上二，
    左右各一。柄上以铁片二为山口，一穿孔纳弦，一承弦。

        达拉，范铜二片，圆径二寸一分。中隆起，穿孔，系以采缕，左右合击。

        公古哩，范铜为铃，以采缕联之，五十枚为一串，凡四串。歌时二人各系于股，
    双足腾跃以出声。

        乾隆五十三年，缅甸国内附，献其乐，列于宴乐之末，是为缅甸国乐。有粗细
    二制：粗缅甸乐，用接内搭兜呼一，稽湾斜枯一，聂兜姜一，聂聂兜姜一，结莽聂
    兜布一。

        接内搭兜呼，木匡冒革，匡上有纽，系以帛，横悬于项，以手击之。

        稽湾斜枯，制似云锣，其数八，上下各四，同悬于架。架后搘以二木，斜倚而
    击之。

        聂兜姜，木管铜口，近下渐哆，前七孔，后一孔。管端设铜哨，加芦哨于上，
    管与铜口相接处，以铜签掩之。

        聂聂兜姜，形如金口角而小，木管木口，馀与聂兜姜同。

        结莽聂兜布，范铜二片，圆径三寸五分。中隆起，穿孔，贯以韦，左右合击。

        细缅甸乐，用巴打拉一，蚌札一，总稿机一，密穹总一，得约总一，不垒一，
    接足一。

        巴打拉，以木为槽，形如船，通长二尺七寸五分。前后两端各为山峰形，两峰
    之尖，络以丝绳。排穿竹板二十二片，皆阔一寸。第一片长五寸二分，厚三分五釐，
    以次则长递加而厚递减，至末片则长一尺一寸五分，厚一分。以竹裹绵为槌击之。

        蚌札，木匡冒革，上大下小。面径六寸一分，底径四寸，匡高一尺。四围俱系
    韦绦，以手击之。

        总稿机，十三弦，曲柄，通槽，柄上曲如蝎尾。槽面冒革，为四圆孔以出音。
    顺槽腹设覆手，穿孔十三，系弦，各斜引至柄束之，弹以手。

        密穹总，三弦，木质，为鱼形。体长方，腹下通长刳槽，无底，两旁镌鳞甲。
    面设品五，为小圆孔九以出音，前四，中四，后一。首形锐而上出，镌须角钜齿圆
    睛，尾形亦锐。项上以铜为山口，系硃弦三，尾有镮纳弦，旁穿孔，设轴，左二右
    一，以手弹之。得约总，三弦，木质，中虚，如扇形，中腰两旁湾曲向内。颈半穿
    孔纳弦，绾以三轴，左二右一，槽末施木以系弦。扣用木弓系马尾八十馀茎轧之。

        不垒，以竹为管，上端以木塞其半为吹口。七孔前出，一孔后出，最上一孔前
    出，加竹膜。

        接足，范铜二片，口径一寸八分。中隆起，穿孔贯紃，左右合击。

        乾隆五十四年，获安南国乐，列于宴乐之末，是为安南乐舞。用丐鼓一，丐拍
    一，丐哨一，丐弹弦子一，丐弹胡琴一，丐弹双韵一，丐弹琵琶一，丐三音锣一。
    安南土语，凡乐器之名，俱以丐字建首。

        丐鼓，木匡冒革，空其下，径八寸四分，承以架。用竹桴二，或左手承鼓，右
    手以桴击之。

        丐拍，用檀板三：其一上端缀以连钱。其一背刻雁齿，其一右为锯牙。左手执
    二板相击，连钱激响，右手执锯牙者，引击雁齿，错落成声。

        丐哨，即横笛，截竹为筒，漆饰，二十一节。左第一孔为吹口，次加竹膜，右
    六孔，末二孔，俱上出，旁二孔对出，两端饰以角。

        丐弹弦子，三弦，斫檀为质，槽方而橢，两面冒虺皮。匙头凿空纳弦，以三轴
    绾之，左二右一。

        丐弹胡琴，二弦，竹柄，槽形如筒，底微丰，面冒虺皮。曲首凿空，两轴俱自
    后穿前绾弦，弦自山口至柱，长一尺八寸，馀如番部合乐胡琴之制。

        丐弹双韵，如月琴，四弦，斫檀为质，槽面以桐，形如满月。径一尺一寸六分，
    厚一寸八分。曲项凿空纳弦，绾以四轴，左右各二。槽面覆手，山口下七品，俱以
    檀为之。

        丐弹琵琶，四弦，刳桐为质，通长三尺。项上凿空纳弦，绾以四轴，左右各二。
    上设四象，下布十品。弦自山口至覆手，长二尺一寸四分。

        丐三音锣，范铜，三面，绾以铁圈，联如品字。上一径二寸四分五釐，右一径
    二寸三分八釐，左一径二寸三分。承以檀柄，槌用角。

        赐宴乐，凡经筵礼毕赐宴，文、武乡、会试赐宴，宴衍圣公，宴正一真人皆用
    之。其器：云锣二，笛二，管二，笙二，鼓一，拍板一。笛、笙、鼓同中和韶乐，
    云锣、管、板同丹陛大乐。

        乡乐，凡府、州、县学春、秋释奠皆用之。其器麾一，编钟十六，编磬十六，
    琴六，瑟二，排箫二，箫四，笛六，篪二，笙六，埙二，建鼓一，搏拊二，柷一，
    敔一。制皆同中和韶乐。

        乡饮酒用云锣一，方响一，琴二，瑟一，箫四，笛四，笙四，手鼓一，拍板一。
    琴、瑟、箫、笛、笙同中和韶乐，云锣、方响、板同丹陛大乐，手鼓同清乐。

        节，中和韶乐用。结旄九重，盖以金叶，束以绿皮。硃杠，上曲为龙首以衔旄。
    植架于东西各一，每架二节，司乐者执之以节舞。导文舞曰节，导武舞曰旌，旌亦
    曰节，制与节同。

        千，中和韶乐用。木质，圭首，上半绘五采云龙，下绘交龙，缘以五色羽文。
    中为粉地，硃书“雨旸时若，四海永清。仓箱大有，八方敉宁。奉三永奠，得一为
    正，百神受职，万国来庭”。凡八语，佾各一语。干背魨硃，有横带二，中施曲木，
    武舞生左手执之。

        戚，中和韶乐用。木质，斧形，背黑刃白，柄魨硃，武舞生右手执之。

        羽，中和韶乐用。木柄，植雉羽，衔以涂金龙首，柄魨硃，文舞生右手执之。

        籥，中和韶乐用。六孔竹管，魨硃，文舞生左手执之。

        舞有二：用于祀神者曰佾舞，用于宴飨者曰队舞。凡佾舞武用干戚，文用羽籥。
    干戚曰武功之舞，羽籥曰文德之舞，祭祀初献以武舞，亚献终献以文舞，惟先师庙、
    文昌庙初献、亚献、终献皆以文舞焉。若大雩，则童子十六人衣皁衣，持羽翳，歌
    而舞皇舞，凡此皆隶于佾舞者也。隶于队舞者，初名蟒式舞，亦曰玛克式舞。乾隆
    八年，更名庆隆舞，内分大、小马护为扬烈舞，是为武舞，大臣起舞上寿为喜起舞，
    是为文舞。是年巡幸盛京，筵宴宗室，增世德舞。十四年，平定金川，凯旋筵宴，
    又增德胜舞，三舞同制，各有乐章。扬烈舞，用戴面具三十二人，衣黄画布者半，
    衣黑羊皮者半。跳跃倒掷，象异兽。骑禺马者八人，介胄弓矢，分两翼上，北面一
    叩，兴。周旋驰逐，象八旗。一兽受矢，群兽慑伏，象武成。喜起舞，大臣二十二
    人，朝服仪刀入，三叩，兴，退东位西乡立。以两而进，舞毕三叩，退。次队继进
    如前仪。此队舞之大较也。外此则有四裔乐舞：东曰瓦尔喀、曰朝鲜，北曰蒙古，
    西曰回、曰番、曰廓尔喀，南曰缅甸、曰安南，皆同列于宴乐之末。瓦尔喀部乐舞，
    司舞八人，均服红云缎镶壮缎花补袍，狐皮大帽，豫立丹陛之西。将作乐，进前
    三叩，退。司乐八人，分两翼上，跪一膝，奏瓦尔喀乐曲。司舞进舞，以两为队，
    每队舞毕，三叩，退。

        朝鲜国俳，笛技、管技、鼓技各一人，均戴氈帽，镂金顶，服蓝云缎袍，椶色
    云缎背心，蓝绸带。俳长一人，戴面具，青缎帽，红缨，服红云缎袍，白绸长袖绿
    云缎虎补背心，十字蓝绸带。倒掷技十四人，服短红衣。立丹陛两旁。俳长从右翼
    上，北面立，以高丽语致辞，笛、管、鼓技从右翼上，东北面立，倒掷技从左翼上，
    自东向西，各呈其艺。

        蒙古乐，笳吹，司乐器四人，司章四人，均蟒服，立丹陛旁。番部合奏，司乐
    器十五人，亦均蟒服，立丹陛旁，与笳吹一班同入。一叩，跪一膝，奏蒙古乐曲。

        回部乐，司乐器八人，均锦衣绢里杂色纺丝接袖衣，锦面布里倭缎缘回回帽，
    青缎鞾，绿绸荅膊。司舞二人，舞盘二人，皆衣靠子锦腰襕纺丝接袖衣。倒掷大
    回子四人，皆衣靠子杂色纺丝接袖衣，戴五色绸回回小帽。小回子二人，杂色绸衣
    绢里。皆豫立丹陛下，俟朝鲜国俳呈技后，上丹陛作乐。司舞起舞，舞盘人随舞。
    毕，倒掷小回子继进呈技。

        番子乐，金川之阿尔萨兰，司乐器三人，司舞三人，为戏狮，身长七尺，披五
    色毛，番名僧格乙，引狮者衣杂采，手执绳，系耍球一，五色，番名僧格乙阿拉喀。
    大郭庄，番名大拉噶地，司舞十人，每两人相携而舞，一服蟒服，戴翎，挂珠，斜
    披黄蓝二带，交如十字；一服蓝袍，挂珠，斜披黄紫二带，交如十字。四角鲁，番
    名得勒布，司舞六人，戴舞盔，番名达帽。插鸡翎各六，番名达莫乙。背缚藤牌，
    番名赛斯丹。带系腰刀，番名江格乙。左执弓，番名得木尼也。右执箭壶，番名柏
    拉。盛箭五枝，番名格必乙。相对而舞。班禅之札什伦布，番名柏拉噶，司乐器六
    人，司舞番童十人，各披长带，手执斧一，番名沙勒鳖。舞而歌梵曲。

        廓尔喀乐舞，司乐器六人，均衣回子衣，著红羊皮鞾，内二人缠头以洋锦，馀
    皆以红绿布。司歌五人，均以红绿布缠头，内一人衣绿绸衣，著红采履，馀皆回子
    衣、红羊皮鞾。司舞二人，均衣红绿绸衣，戴猩红氈帽，金银丝巾，著红采履，束
    腰皆用杂色布。舞者每足各系铜铃一串，曰公古哩，腾跃出声，歌舞并奏。

        粗缅甸乐，司乐器五人，司歌六人，均拖发扎红，用缅甸衣冠。

        细缅甸乐，司乐器七人，均拖发扎红，衣蓝缎短衣。司舞四人，衣闪缎短衣，
    皆杂色裙，以洋锦束腰，戴扎巾。歌合以粗乐，舞合以细乐。

        安南国乐，司乐器九人，均戴道巾，衣黄鸝补服道袍，蓝缎带。司舞四人，衣
    蟒衣，冠带与司器同。执采扇而舞。

        国学网站独家推出

亦凡公益图书馆(Shuku.net)

下一卷 回目录