                              本纪十八  宣宗本纪二

        十一年春正月辛酉，扎隆阿免，以哈哴阿、杨芳护理喀什噶尔参赞大臣。乙丑，
    容安论斩。丙子，以魏元烺为福建巡抚。朝鲜国王李钖请封其孙奂为世孙，贡方物。
    是月，给江苏沛县、安徽芜湖等八州县卫、浙江富阳县被灾口粮。贷三姓、双城堡
    兵民，直隶磁州等九州县，湖南安乡、华容二县，河南武安县，甘肃会宁等五县被
    灾口粮、屋费、籽种。蠲缓吉林等四处兵民新旧额赋。

        二月己丑，御经筵。辛卯，以谒西陵，命奕绍等留京办事。那彦成以驱逐安集
    延回民启衅，褫太子太保，并褫其子容照侍郎。乙未，褫那彦成职，调琦善为直隶
    总督，王鼎署。以鄂山为四川总督，那彦宝署，史谱为陕西巡抚。戊戌，申禁各省
    种鬻鸦片。辛丑，上谒西陵。乙巳，谒泰陵、泰东陵、昌陵。上阅视万年吉地，赐
    名龙泉峪。丙午，上再谒昌陵，行敷土礼。御隆恩殿行大飨礼。是月，贷湖北荆门
    营上年被水兵丁仓穀。

        三月癸丑朔，释英和并其子奎照、奎耀回京。广东黎匪作乱，命李鸿宾剿之。
    辛酉，以广东贸易英吉利人违禁令，命李鸿宾等查覆。是月，贷湖北督标、抚标暨
    武昌、黄州各营兵丁仓穀。

        夏四月戊子，上阅健锐营兵。癸卯，上诣黑龙潭神祠祈雨。广东黎匪平。

        五月丙寅，汤金钊缘事降，并罢上书房总师傅。调潘世恩为吏部尚书，硃士彦
    工部尚书，白镕都察院左都御史。戊辰，命长龄赴喀什噶尔商办剿抚及善后事宜。
    辛未，雨。

        六月丙申，申定官民买食鸦片烟罪例。己亥，赈安徽泗州等二十五州县水灾。
    庚戌，以湖北沔阳等二十州县水灾，命平粜仓穀，免湖北关津米税。是月，给江苏
    上元等九县卫水灾口粮。贷江苏淮安卫灾屯籽种。

        秋七月戊午，命陶澍偕程祖洛办江苏灾赈。以安徽水灾，准邓廷桢买邻省米麦
    平粜，并备兵糈。癸酉，以诬陷回王伊萨克叛逆，扎隆阿论斩。辛未，移回疆参赞
    大臣及和阗领队大臣驻叶尔羌，添设总兵驻巴尔楚克。己卯，命穆彰阿、硃士彦往
    江南查办赈务。是月，给湖南武陵等五州县，贵州桐梓县、石岘卫水灾口粮。贷江
    苏江宁等六营灾区兵饷。

        八月己丑，万寿节，上诣皇太后宫行礼。御正大光明殿，王以下文武各官，蒙
    古王公、外籓使臣等行庆贺礼，停筵宴。辛卯，晋长龄太傅。乙未，松筠病免，调
    穆彰阿兵部尚书，富俊工部尚书。以博启图为理籓院尚书。辛丑，暹罗国王遣贡使
    载内地遭风官民回广东，温谕奖赉之。癸卯，以保昌为热河都统。以吴荣光为湖南
    巡抚。是月，给江苏甘泉等十一州县、湖北江夏等十六州县、江西德化等二十县水
    灾口粮籽种。贷江南江宁驻防及溧阳营兵米。

        九月甲子，福克精阿缘事褫职，以宝兴为吉林将军。丁丑，越南国王遣使送遭
    风难民回福建，温谕奖赉之。

        冬十月，严烺病免，以林则徐为河东河道总督。己丑，改喀什噶尔帮办大臣为
    领队大臣。乙未，命截留江西漕米八万石赈南昌、九江饥民。是月，赈安徽无为等
    二十三州县卫、江苏上元等二十六州县、浙江仁和等七县卫、两淮丁谿等六场水灾。
    给安徽桐城等十州县，湖南武陵等五县，江西德化县口粮、修屋费。贷甘肃皋兰等
    十八州县口粮，湖南武陵、龙阳二县民堤修费。

        十一月丙辰，大学士托津病免。授吴邦庆漕运总督。己巳，松筠罢内大臣，降
    三品顶戴休致。是月，贷奉天铁岭等五州及巨流河四处口粮，江西南昌等六县修
    堤费。蠲缓宁古塔、双城堡雹灾霜灾新旧额赋。

        十二月乙酉，以富俊为大学士，管兵部，文孚协办大学士。调穆彰阿为工部尚
    书。以那清安为兵部尚书，升寅为都察院左都御史，彦德为绥远城将军。乙巳，以
    吴邦庆为江西巡抚，苏成额为漕运总督。是月，展赈湖北江夏等十六州县水灾。给
    江苏上元等二十五州县卫及丁谿十五场水灾口粮。贷江苏镇江等二十七营，湖南常
    德、澧州各营水灾兵饷。

        十二年春正月辛酉，免浙江杭州等三府商船米税。丁卯，陈若霖免，以戴敦元
    署刑部尚书。癸酉，王引之丁忧，以汪守和为礼部尚书。是月，赈安徽怀宁等二十
    一州县水灾旱灾，并给怀宁等十七县卫贫民口粮。贷直隶大名等四州县、河南商丘
    等三县灾民米穀，陕西葭州等四州县、江西南昌等十六县、湖北江夏等二十州县卫、
    湖南武陵等十州县卫、甘肃渭源等七州县、贵州桐梓县灾民口粮籽种。

        二月戊寅，湖南江华县瑶贼赵金龙作乱，命卢坤等剿之。己卯，御经筵。甲申，
    梁中靖奏查办邪教株连冤抑，谕斥之。辛卯，锺昌降调。授戴敦元刑部尚书。乙未，
    闽浙总督孙尔准卒，以程祖洛为闽浙总督，林则徐为江苏巡抚，吴邦庆为河东河道
    总督，周之琦为江西巡抚。丙申，命李鸿宾剿瑶贼。壬寅，以谒东陵，命奕绍等留
    京办事。

        三月己酉，湖南提督海陵阿、副将马韬等剿瑶贼于宁远，失利，死之。壬子，
    上谒东陵，免经过地方额赋十分之三。乙卯，上谒昭西陵、孝陵、孝东陵、景陵、
    裕陵。丙辰，召瑚松额，以奕颢署盛京将军。己未，上幸南苑行围。庚申，召长龄。
    癸亥，上还京师。庚午，命户部尚书禧恩赴湖南剿瑶贼，以文孚署户部尚书。是月，
    展赈湖北江夏、汉川二县水灾。给安徽青阳县灾民口粮。贷甘肃皋兰等七州县灾民、
    湖南乾州等五州县屯丁口粮籽种，湖北督标、提标及武昌城守营被灾兵丁仓穀。

        夏四月癸巳，祈雨。戊戌，雨。辛丑，赐吴锺骏等二百六人进士及第出身有差。
    乙巳，卢坤等败瑶贼于羊泉，尽歼之，获赵金龙子及贼首五十馀人。是月，再给江
    苏扬州水灾仓穀。

        五月丁未，减福建水陆各营及浙江马步兵有差。壬子，以赵金龙已毙，馀贼悉
    平，赏卢坤、罗思举双眼花翎、一等轻车都尉世职，加湖南提督余步云太子少保。
    乙卯，教匪尹老须等伏诛。庚申，上祈雨于黑龙潭。戊辰，上诣天神坛祈雨。己巳，
    诏刑部清釐庶狱。是月，贷山西大同等三县被灾兵民仓穀。

        六月庚辰，上步诣社稷坛祈雨。壬午，求直言。丁亥，上诣黑龙潭祈雨。壬辰，
    以广东提督刘荣庆剿连州瑶贼失利，褫职，李鸿宾褫职留任。癸巳，上步诣方泽祈
    雨。乙未，富俊以旱乞罢。不允。丙申，霍罕遣使进表，归所扌虏喀什噶尔回民。
    丁酉，复松筠头品顶戴。癸卯，上自斋宫步诣圜丘行大雩礼。是日，雨。甲辰，命
    禧恩、瑚松额自湖南赴广东剿瑶贼。是月，贷江苏淮安卫水灾屯田籽种。

        秋七月丁未，宥容安，遣戍吉林。戊申，以锺昌为科布多参赞大臣。命程祖洛
    清理浙江盐政。和阗回塔瓦克等纠众作乱，捕诛之。乙丑，广西贺县瑶盘均华等作
    乱，祁剿平之。是月，赈福建澎湖风灾。给湖北天门县水灾口粮。

        八月，陶澍奏英船再入内洋，或不遵约束，当严惩。谕以启衅斥之。甲午，李
    鸿宾褫职，并提督刘荣庆逮问。调卢坤为两广总督。命阮元协办大学士，仍留云贵
    总督任。以讷尔经额为湖广总督，锺祥为山东巡抚。是月，赈山西朔州水灾。蠲缓
    安徽怀宁等二十九州县卫上年水灾旱灾额赋。

        九月甲辰朔，以尹济源为山西巡抚。丙午，南河龙窝汛堤盗决，命穆彰阿会同
    陶澍查办，张井褫职留任。丁未，以英吉利船阑入内洋，命沿海整饬水师。甲寅，
    以特依顺保为伊犁将军。戊午，广东连州瑶平。湖南瑶赵幅金等伏诛。是月，给江
    苏桃源县、湖北天门县等七县卫水灾口粮。贷山西山阴县歉收仓穀。

        闰九月丁亥，上简阅健锐营兵。壬寅，以朝鲜国王李钖卻英吉利贸易，下诏褒
    奖之。是月，赈直隶阜平等十州县灾民。贷河南祥符等七州县、陕西兴安府水灾口
    粮。贷齐齐哈尔等处被旱兵丁银穀。

        冬十月乙巳，广东曲江、乳源两县盗匪作乱，剿平之。丙午，命硃士彦、敬徵
    往江南查办事件。乙丑，命穆彰阿至湖北会同讷尔经额查办事件。是月，赈直隶吴
    桥、东光二县，江苏桃源等三州县，湖北汉川等四县卫，安徽五河县，两淮板浦等
    三场水灾旱灾。给江苏海州等四州县，安徽五河等十一县卫，湖南安乡、华容二县，
    奉天锦州府属旗民口粮。贷山西大同镇灾区驻防仓穀。蠲缓直隶吴桥等十七州县，
    江苏桃源等六十三州县卫，安徽五河等三十九州县卫，浙江海宁等二十二州县卫、
    仁和场，两淮富安等十四场，湖南安乡等七州县卫，山西隰州等六州县，湖北汉川
    等二十六州县卫水灾旱灾雹灾新旧额赋。

        十一月戊寅，命署福州将军瑚松额为钦差大臣，都统哈哴阿为参赞大臣，赴台
    湾剿匪。丙申，拨京仓米一万石赈顺天府武清等八州县灾民。丁酉，李鸿宾遣戍乌
    鲁木齐，刘荣庆遣戍伊犁。是月，贷陕西汉中等五府州属、甘肃宜禾县被灾口粮，
    吉林等七处籽种。蠲缓甘肃宜禾县逋租。

        十二月甲辰，拨浙江、江西仓穀二十万石济福建民食。丙午，卢廕溥予假，命
    王鼎管刑部。己巳，以孝顺岱为科布多参赞大臣。是月，贷直隶灾区各营兵饷，山
    西丰镇等六州县灾民仓穀。

        是岁，朝鲜、南掌、琉球、暹罗入贡。

        十三年春正月丁丑，台湾嘉义匪首陈办伏诛。己卯，升寅等查覆西安将军徐锟
    赃款属实，褫职。丁酉，以麟庆为湖北巡抚。桃南决口合龙。

        二月甲辰，上御经筵。己未，四川越巂等处夷匪作乱，命那彦宝、桂涵剿之。
    庚申，赈被灾多伦诺尔租种蒙古地贫民，并谕此后口外偏灾不得援请。壬戌，以汪
    守和兼署吏部尚书。是月，赈直隶蓟州等七州县灾民。贷陕西汉中等五府州贫民
    仓穀。

        三月丙子，大学士卢廕溥致仕。辛巳，上阅火器营兵。丙申，卢坤奏获越南盗
    陈加海等，洋面肃清。戊戌，以麟庆为江南河道总督。以鄂顺安为湖北巡抚。庚子，
    雨。是月，贷直隶紫荆关营兵，奉天锦州府属兵丁，湖南乾州等五县屯丁、苗佃
    仓穀。

        夏四月壬寅，调鄂顺安为山西巡抚，尹济源为湖北巡抚。乐善迁福州将军。调
    庆山为乌里雅苏台将军。丁未，雨。戊申，瑚松额迁成都将军。调宝兴为盛京将军，
    保昌为吉林将军。以苏成额为热河都统，贵庆为漕运总督。己酉，命潘世恩为体仁
    阁大学士，管户部。调硃士彦为吏部尚书。以白镕为工部尚书，汤金钊为左都御史。
    乙卯，免道光十一年十二年喀什噶尔、叶尔羌额贡。己巳，皇后佟佳氏崩。是月，
    贷盛京义州兵米、湖南新田县民瑶籽种。

        五月辛未朔，赐汪鸣相等二百二十人进士及第出身有差。丁丑，杨芳剿越巂夷
    匪，大败之，进剿瓘边夷匪。己丑，瓘边匪首桑树格等伏诛。丁酉，禧恩免御前大
    臣、户部尚书，改为理籓院尚书。命大学士长龄管户部，潘世恩管工部。调穆彰阿
    为户部尚书，博启图为工部尚书。己亥，四川瓘边夷匪平。

        六月庚子朔，日食。是月，贷直隶博野等三县雹灾籽种。

        七月甲申，御试翰林、詹事官，擢田嵩年三员为一等，馀升黜有差。壬辰，册
    谥大行皇后为孝慎皇后。调祁广东巡抚，以惠吉为广西巡抚。是月，赈贵州古州
    等四县水灾。

        八月，是月，赈贵州都江等二水灾。

        九月庚午，移孝慎皇后梓宫于田村，上临送。乙亥，晋杨芳一等侯。壬辰，以
    贵庆为热河都统。调嵩溥为漕运总督。调史谱为贵州巡抚。以杨名飏为陕西巡抚。
    甲午，免云南昆明等十州县地震灾本年额赋，并赈之。是月，赈江苏上元等六县水
    灾。

        十月戊午，调布彦泰为伊犁参赞大臣，常德为塔尔巴哈台参赞大臣。己未，以
    汤金钊为工部尚书，史致俨为左都御史。是月，赈江苏上元等十二县卫，湖南安乡、
    华容二县，直隶曲阳县，黑龙江三处灾民。赈湖北武昌等六县水灾。给安徽怀远等
    六县灾民口粮。

        十一月丙戌，上诣大高殿祈雪。以裕泰为贵州巡抚。丁亥，以武忠额为热河都
    统。以凯音布署察哈尔都统。

        十二月丁巳，减免直隶河间等五县水淹地赋。是月，赈江苏上元等十二县卫水
    灾。

        是岁，朝鲜、越南、琉球、缅甸入贡。

        十四年春正月丁卯朔，辛未，文孚免正黄旗领侍卫内大臣，以载铨代之。丁丑，
    缅甸贡使聂纽耶公那牙卒于京师。庚辰，广东儋州黎匪作乱，饬卢坤剿之。甲申，
    以浙江杭州等府灾，免外商及浙民运米关税。福建永安等县土匪扌虏人勒赎，捕治
    之。允浙江杭州、湖州两府所属漕粮红白兼收，秈稉并纳。丁亥，命潘世恩在军机
    大臣上行走。戊子，以三载考绩予长龄等议叙。命松筠以都统衔休致。祁奏越南
    谅山解围，七泉夷州知州阮文泉等求入关，拒之。是月，赈直隶曲阳县贫民。给江
    苏上元等八县、浙江海宁等四州县、江西南昌等二十二县上年灾歉口粮籽种。贷山
    西朔州等十州县、陕西葭州等十四州县、江西南昌等六县、湖北武昌等十八州县
    卫、湖南澧州等四州县、甘肃皋兰等九州县上年被灾仓穀口粮籽种。

        二月丙申朔，硃士彦给假省亲，以汤金钊署吏部尚书。改巴尔楚克换防总兵为
    副将。己亥，上御经筵。癸卯，升寅等查办山东、河南事件，以敬徵署左都御史。
    乙巳，释李鸿宾、刘荣庆回籍。丙午，以江苏粮价增昂，免四川、湖广商米各关船
    税。戊申，以广东学政李泰交自缢，命卢坤彻查。己酉，定山东运河查泉章程。庚
    戌，以谒西陵，命奕绍等留京办事。壬子，命凯音布查办乌里雅苏台事件。以苏勒
    通阿署察哈尔都统。辛酉，硃士彦忧免，调汤金钊为吏部尚书，以汪守和为工部尚
    书，史致俨为礼部尚书，何凌汉为左都御史。乙丑，大学士富俊卒。是月，给江苏
    上元等八县卫上年被灾口粮。贷贵州古州上年被灾籽种。

        三月庚午，明山病免，以成格为刑部尚书，那清安兼署。以长清为乌鲁木齐都
    统，兴德为叶尔羌参赞大臣。癸酉，上谒西陵，诣田村孝慎皇后梓宫前奠酒，免经
    过额赋十分之三。丁丑，上谒泰陵、泰东陵、昌陵。庚辰，上还京师。壬午，上临
    故大学士富俊第赐奠。乙酉，以喀尔喀游牧被灾，准凯音布请，缓勘地界。免四川
    夷匪滋扰之清溪等三县，并宁越、越巂两营上年额赋。

        夏四月丁酉，以给事中黄爵滋奏，命各省督抚兴复书院，选择山长，查保甲，
    修水利，筹积贮，严禁扣饷派兵积弊，查究偷漏洋税，并禁纹银出洋及私铸洋银。
    戊戌，除直隶乐亭县水冲官地租赋。丁未，仪郡王绵志卒。甲寅，临故仪顺郡王绵
    志第赐奠。以其子奕絪袭贝勒。丁巳，命侍郎赵盛奎、在籍前河督严烺会同富呢扬
    阿查勘浙江塘工。辛酉，以苏清阿为伊犁参赞大臣。甲子，上诣田村孝慎皇后梓宫
    前行周年祭礼。是月，贷山西岳阳等十二州县歉收民屯仓穀。

        五月己巳，以恩铭署漕运总督。壬申，授凯音布察哈尔都统。癸酉，免云南昆
    明等十州县上年地震灾赋。辛巳，上至田村孝慎皇后梓宫前奠酒。丙戌，命卢坤等
    驱逐英吉利贩鸦片趸船，勿任停泊。庚寅，修山东阙里至圣孔子林、庙。甲午，申
    谕多尔济喇布坦等与俄罗斯交涉事件务遵旧章。是月，贷淮安、大河二卫歉收屯田
    籽种。

        六月戊申，以福建省城水灾，准运古田、福清二县仓穀及厦门商贩米平粜。癸
    丑，以鄂尔多斯达拉特旗私租蒙地民人拒捕伤台吉，命鄂顺安捕治之。壬戌，实授
    恩铭漕运总督。是月，蠲缓叶尔羌等三城回户逋粮。

        秋七月乙丑，饬查漕运亏短积弊，并申禁京城私贩接济回漕。丁卯，博启图给
    假，以奕颢署工部尚书。戊辰，霍罕伯克以准通商免税，遣使表贡，并请年班入觐，
    允之。庚午，命苏清阿查勘巴尔楚克、喀什噶尔垦田。免福建台匪滋扰之四县，暨
    淡水抄叛各产租穀。壬申，命特依顺保等妥议沿边会哨章程。程祖洛奏获洋盗刘
    四等诛之。甲戌，四川瓘边支夷作乱，命瑚松额、杨芳等查办。赈江西水灾。丙
    子，工部尚书博启图卒，调耆英为工部尚书，升寅为礼部尚书，敬徵为左都御史。
    壬午，以桂良为河南巡抚。戊子，东河硃家湾决口。是月，赈江西南昌等十三县水
    灾。给湖南武陵等七县卫被水军民口粮并修屋费。

        八月己酉，改建浙江北海塘为石塘。癸丑，以武忠额为乌里雅苏台将军，伦布
    多尔济署。以嵩溥为热河都统。庚申，四川瓘边支夷平。卢坤奏英商律劳卑来粤，
    致书称大英国，请暂停贸易。谕是之。辛酉，上诣孝慎皇后梓宫前奠茶酒。是月，
    赈盛京盖州等三处，浙江建德、淳安二县，江西南昌等二十五县水灾。贷甘肃皋兰
    等六县旱灾仓穀。蠲缓江西南昌等二十五州县新旧额赋。

        九月乙丑，英吉利兵船入广东内河，褫卢坤职留任。庚午，上阅健锐营兵。癸
    酉，英吉利兵船出口，复卢坤太子少保，仍革职留任。是月，赈直隶宛平等七州县
    水灾，奉天新民等四州县水灾。贷广东广州、肇庆二府水灾籽种，打牲乌拉被水
    旗民仓穀。蠲缓直隶大城等五十一州县、山西太原县水灾新旧额赋。

        十月己酉，立皇贵妃钮祜禄氏为皇后，颁诏加恩有差。壬子，上皇太后徽号曰
    恭慈安豫康成庄惠皇太后，颁诏覃恩有差。辛酉，那清安病免，以敬徵为兵部尚书，
    奕颢为左都御史。是月，赈湖北黄梅等三县卫、湖南安乡等四县卫水灾。贷甘肃皋
    兰等八州县旱灾雹灾口粮。

        十一月乙丑，调汪守和为礼部尚书，史致俨为工部尚书。壬申，礼部尚书升寅
    卒，以奕颢为礼部尚书，恩铭为左都御史。调硃为弼为漕运总督。丙子，以棍楚克
    策楞为塔尔巴哈台参赞大臣。己卯，刑部尚书戴敦元卒，调史致俨代之。以王引之
    为工部尚书。庚辰，以乌尔恭额为浙江巡抚。丙戌，以文孚为大学士管吏部。调穆
    彰阿为吏部尚书、协办大学士，耆英为户部尚书，敬徵为工部尚书，奕颢为兵部尚
    书。以载铨为礼部尚书。工部尚书王引之卒。丁亥，以何凌汉为工部尚书，吴椿为
    左都御史。是月，赈浙江丽水县水灾。蠲缓浙江建德等十六州县卫水灾新旧额赋。

        十二月癸巳，霍罕复侵色埒库勒，命兴德等谕之。命文孚为东阁大学士。丙申，
    四川瓘边夷匪复叛，降杨芳二等侯，褫御前侍卫，以总兵候补。甲辰，黑龙江将军
    富僧德调西安将军，以奕经代之。癸丑，上诣大高殿祈雪。是月，贷直隶灾区各营
    兵饷，江宁八旗官兵银米，广东南海等九县籽种并围基修费。

        是岁，朝鲜、琉球、缅甸、暹罗入贡。

        十五年春正月甲子，大学士曹振镛卒。壬午，长龄以受霍罕餽送，罢御前大臣
    管户部事。丙戌，陕甘总督杨遇春致仕，仍温谕来京。以瑚松额为陕甘总督。调宝
    兴成都将军。以奕经为盛京将军，保昌为黑龙江将军，苏清阿为吉林将军。是月，
    赈奉天牛庄等三处被灾旗户。给江西南昌等九县，甘肃靖远等六州县口粮。贷山西
    太原等三州县，江西南昌等二十六州县，湖南安乡等四州县，甘肃秦州、靖远县被
    灾仓穀籽种。

        二月丙申，以阮元为大学士管刑部，王鼎协办大学士，伊里布为云贵总督，何
    煊为云南巡抚。庚子，以奇明保署黑龙江将军。丁未，命长龄管理籓院，文孚管户
    部，潘世恩管工部，阮元改管兵部，王鼎管刑部。以朝鲜世孙李奂袭封朝鲜国王。
    戊午，吉林将军苏清阿卒，调保昌代之。以祥康为黑龙江将军。

        三月，山西赵城县匪曹顺作乱，知事杨延亮死之，遂围霍州。命鄂顺安剿办。
    乙亥，上亲耕耤田。幸南苑行围。庚辰，上还京师。是月，给甘肃皋兰等五州县
    灾歉口粮。

        夏四月，四川瓘边支夷平，晋鄂山太子太保，赏双眼花翎。甲寅，赐刘绎等二
    百七十六人进士及第出身有差。丁巳，上诣黑龙潭神祠祈雨。

        五月丁卯，致仕陕甘总督杨遇春晋封一等侯，予食全俸。辛未，赵城县匪首曹
    顺等伏诛。丁丑，上复诣黑龙潭神祠祈雨。以栗毓美为河东河道总督。庚辰，雨。
    是月，贷山西凤台、沁水二县被旱仓穀。

        六月丙午，减江苏丹徒被水芦田额赋。

        闰六月丁卯，敬徵降调，以载铨为工部尚书，恩铭为礼部尚书，武忠额为左都
    御史。调保昌为乌里雅苏台将军，祥康为吉林将军，哈丰阿为黑龙江将军。己巳，
    停本年秋决。

        秋七月甲辰，文孚免军机大臣，仍命以大学士管吏部。改潘世恩管户部，穆彰
    阿管工部。命刑部右侍郎赵盛奎、工部右侍郎赛尚阿在军机大臣上学习行走。是月，
    给陕西沔县、洛川县被水，湖南华容等三县卫被旱口粮。

        八月甲子，以皇太后六旬万寿，普免各省逋赋。庚辰，谕：“科道中冯赞勋、
    金应麟、黄爵滋、曾望颜擢任京卿，所以广开忠谏，务当不避嫌怨，于民生国计用
    人行政阙失，仍随时据实直陈，以资采纳。”两广总督卢坤卒，以邓廷桢为两广总
    督，祁署，色卜星额为安徽巡抚。甲申，上谒西陵。是日，移孝慎皇后梓宫由田
    村启行，免经过地方额赋十之五。是月，给陕西府谷县雹灾口粮。

        九月己丑，孝穆皇后、孝慎皇后梓宫至龙泉峪，上临奠。庚寅，上回銮。戊戌，
    授麟庆江南河道总督。丙午，硃为弼病免，以恩特亨额为漕运总督。是月，给两淮
    板浦、中正二场被水灶丁口粮。缓徵陕西榆林县、葭州雹灾，江西金谿等九县旱灾
    额赋。

        冬十月戊午，以毓书为科布多参赞大臣。甲子，以皇太后六旬圣寿，上徽号曰
    恭慈康豫安成庄惠寿禧皇太后。乙丑，皇太后六旬圣寿节，上率王、公、大臣诣寿
    康宫行庆贺礼。上御太和殿，群臣进表行庆贺礼。诏天下覃恩有差。以富呢扬阿为
    乌鲁木齐都统。癸未，御史汤鹏以劾载铨忤旨罢。予告大学士托津卒。是月，给山
    西阳曲等五州县、湖南岳州卫、浙江海宁等十三州县被灾口粮。贷奉天金州水师营
    兵穀。蠲缓湖南华容等十四州县卫、浙江海宁等三十一州县卫被灾新旧额赋杂款。

        十一月戊戌，临大学士托津第赐奠。是月，给吉林等三处歉区口粮。

        十二月己未，上再诣大高殿祈雪。乙丑，孝穆皇后、孝慎皇后梓宫奉安地宫。
    乙亥，以乐善为吉林将军。是月，贷江苏抚标及城守、刘河二营灾区兵饷。蠲缓贵
    州松桃被水额赋。

        是岁，朝鲜、琉球入贡。

        十六年春正月乙未，以车伦多尔济为库伦蒙古办事大臣。壬寅，拨山东司库银
    五万两赈登、莱、青三府饥。乙巳，调裕泰为湖南巡抚。以贺长龄为贵州巡抚。是
    月，赈浙江义乌等三县水旱灾。给奉天广宁等处水灾旗民口粮。贷甘肃金州等十四
    州县、江西莲花等五十一县、陕西葭州等九州县、湖南澧州等四州县、山西保
    德等十五州县水旱雹灾口粮籽种仓穀。

        二月丙辰，调周之琦为湖北巡抚。以陈銮为江西巡抚。己未，以谒东陵，命肃
    亲王等留京办事。己巳，上阅火器营兵。癸酉，上谒东陵，免经过地方额赋十分之
    三。丙子，上谒昭西陵、孝陵、孝东陵、景陵、裕陵。湖南武冈州匪蓝正樽等作乱，
    命吴荣光会同讷尔经额剿之。戊寅，免四川瓘边逋赋。己卯，上还京师。

        夏四月癸亥，以梁章钜为广西巡抚。丁丑，赐林鸿年等一百七十二人进士及第
    出身有差。是月，贷甘肃秦州等八州县被灾口粮。

        五月丙申，上诣黑龙潭祈雨。戊戌，礼部尚书汪守和卒，以吴椿为礼部尚书，
    李宗昉为左都御史。丁未，上诣静明园龙王庙祈雨。是月，贷直隶宝坻县歉收口粮。

        秋七月癸未，以锺祥为闽浙总督，经额布为山东巡抚。乙酉，以哈丰阿举发都
    统高喀鼐干预公事书信，加太子太保。己丑，高喀鼐褫职，遣戍热河。丙申，大学
    士文孚致仕。庚子，命穆彰阿为大学士管工部，琦善协办大学士，仍留直隶总督任。
    调耆英为吏部尚书，奕颢为户部尚书，禧恩为兵部尚书，武忠额为理籓院尚书，凯
    音布为左都御史，乐善为察哈尔都统。壬寅，恩铭免尚书、都统，赵盛奎免军机大
    臣及侍郎。以贵庆为礼部尚书。

        九月壬辰，以富呢扬阿为陕西巡抚，廉敬为乌鲁木齐都统。庚子，上阅健锐营
    兵。戊申，圆明园三殿灾。己酉，以耆英受太监属讬，褫尚书、都统、内务府大臣。
    以奕经为吏部尚书，宝兴为盛京将军。左都御史凯音布迁成都将军，以敬徵代之。
    是月，赈盛京白旗堡等处、山西朔州等十一州县、贵州松桃灾民。展赈陕西神
    木县灾民。蠲免山西朔州等十一州县、陕西榆林府属被灾新旧额赋。

        冬十月丙辰，加长清太子太保。贷甘肃泾州等八州县、山西山阴县灾歉口粮仓
    穀籽种。蠲缓直隶景州等十二州县水旱灾新旧额赋。

        十一月壬午，以敬徵为工部尚书，调武忠额为左都御史，以奕纪为理籓院尚书。
    癸卯，上诣大高殿祈雪。是月，给陕西府谷等四县霜雹灾口粮。蠲缓直隶安州等三
    州县水灾额赋。

        十二月丁巳，上再诣大高殿祈雪。癸亥，雪。

        是岁，朝鲜、暹罗来贡。

        十七年春正月己卯朔，命奕纪为御前大臣。赏长龄四开褉袍。加潘世恩太子太
    保。壬辰，兵部尚书王宗诚卒，以硃士彦代之。丁酉，山东濰县教匪马刚等作乱，
    捕获之。庚子，降讷尔经额湖南巡抚，以林则徐为湖广总督，调陈銮为江苏巡抚，
    裕泰为江西巡抚。是月，贷山西朔州等十一州县、陕西葭州等九州县、甘肃金州
    等十三州县水灾旱灾蝗灾雹灾霜灾仓穀口粮籽种。

        二月乙卯，福建嘉义县教匪沈知等作乱，捕诛之。是月，贷山西吉州等七州县
    仓穀。

        三月戊寅朔，以诣棽髻山，命惇亲王绵恺等留京办事。庚寅，上奉皇太后幸棽
    髻山，免经过地方本年额赋十分之三。甲午，上奉皇太后还圆明园。以耆英为热河
    都统。乙未，上诣明陵。丙申，上诣明长陵、献陵、泰陵、景陵、永陵奠酒。以明
    裔延恩侯书桂为散秩大臣。丁酉，上还圆明园。

        夏四月庚申，命彦德鞫治茂明安署札萨克贝勒丹丕勒等讦控盟长之狱。甲子，
    以颜伯焘为云南巡抚。是月，贷山东濮州等二十四州县卫、山西宁武县仓穀。

        五月戊寅，贵庆病免，调奕纪为礼部尚书，以武忠额为理籓院尚书，奎照为左
    都御史。以周天爵署漕运总督。

        六月庚戌，以御史硃成烈奏广东海口每岁出银三千馀万，福建、浙江、江苏各
    海口出银不下千万，天津海口出银亦二千馀万，命沿海各督抚及各监督严饬稽查。
    戊午，命左都御史奎照、户部侍郎文庆在军机大臣上学习行走。己未，命琦善署直
    隶总督。壬申，四川马边夷匪作乱，命鄂山剿之。甲戌，奕山等奏获霍罕贼目阿
    达那等诛之。是月，贷江苏淮安、大河二卫被灾籽种。

        秋七月丙子朔，命侍郎倭什纳等册封朝鲜王妃。壬午，乐善迁荆州将军，以赛
    尚阿为察哈尔都统。辛卯，谕栗毓美，东河砖工改办碎石。丁巳，西宁办事大臣德
    楞额迁荆州将军，以苏勒芳阿代之。甲戌，廓尔喀年贡逾例，温谕卻之。

        九月庚寅，授周天爵漕运总督。癸巳，召讷尔经额来京。甲午，以钱宝琛为湖
    南巡抚。甲辰，免直隶邢台、阜城二县被旱额赋十分之五。

        冬十月丙午，上临大学士长龄第视疾。辛未，停吉林珠贡。是月，给陕西保安
    县被灾籽种口粮，并贷绥德等四州县仓穀。蠲缓山西应州等十州县、齐齐哈尔等三
    城被灾新旧额赋。

        十一月辛卯，晋封长龄一等威勇公。是月，贷甘肃金州等九州县贫民、江西南
    昌等十三县、陕西葭州等五州县被灾籽种口粮仓穀。

        十二月丁未，凉山夷匪平。己巳，李宗昉忧免，以卓秉恬为左都御史。庚午，
    彦德以年老留京，以棍楚克策楞为绥远城将军。是月，贷陕西定边、安定二县来春
    口粮籽种。

        是岁，朝鲜、琉球、暹罗、越南来贡。

        十八年春正月甲戌朔，命奎照、文庆为军机大臣。乙亥，太傅、大学士、一等
    公长龄卒。丙子，上临长龄第赐奠。乙酉，四川夷匪平。是月，贷甘肃固原等十四
    州县、山西平定等五州县灾民口粮籽种仓穀。

        二月癸卯朔，命琦善为大学士，仍署直隶总督。以云贵总督伊里布协办大学士，
    仍留任。乙巳，史致俨病免，以祁为刑部尚书，怡良为广东巡抚。壬戌，修喀喇
    沙尔城。戊辰，修浙江海塘。是月，贷陕西怀远、府谷二县歉收籽种。

        三月乙亥，以谒陵命肃亲王等留京办事。戊子，上奉皇太后谒西陵，免经过地
    方额赋十分之三。壬辰，上谒泰陵、泰东陵、昌陵，诣孝穆皇后、孝慎皇后陵寝奠
    酒。乙未，上奉皇太后还京师。丙申，上幸南苑行围，至戊戌皆如之。庚子，上还
    京师。辛丑，噶勒丹锡埒图萨玛第巴克什入贡。是月，贷山西辽州等十三州县上
    年歉收仓穀。

        夏四月庚申，以富呢扬阿等建鸟鲁木齐书院，议处有差。申命新疆将军、都统、
    大臣认真教练，使人人习于战阵、毋舍实政务虚名。甲子，以伍长华为湖北巡抚。
    丙寅，赐钮福保等一百九十四人进士及第出身有差。辛未，以奕出为伊犁将军，湍
    多布为伊犁参赞大臣。

        闰四月丙子，上诣黑龙潭祈雨。辛巳，雨。鸿胪寺卿黄爵滋奏请将内地吸食鸦
    片者俱罪死。命盛京、吉林、黑龙江将军，直省督抚各抒所见议奏。己丑，褫禧恩
    太子太保衔兵部尚书，调成格为兵部尚书，以鄂山为刑部尚书，宝兴为四川总督，
    耆英为盛京将军，惠吉为热河都统。庚寅，调奕纪为户部尚书，成格为礼部尚书，
    奕颢为兵部尚书。

        五月丙午，上诣黑龙潭祈雨。己酉，雨。癸丑，大学士阮元致仕。命王鼎为大
    学士，仍管刑部，汤金钊为户部尚书、协办大学士，硃士彦为吏部尚书，卓秉恬为
    兵部尚书，姚元之为左都御史。戊辰，惇亲王绵恺免内廷行走、宗令，罚亲王俸三
    年。

        六月辛未，免四川马边、雷波二逋赋及各厂应解铜铅。丁丑，降惇亲王绵恺
    为郡王。己卯，命湍多布为塔尔巴哈台参赞大臣，关福为伊犁参赞大臣。是月，给
    贵州镇远府属被水兵民口粮。

        秋七月戊申，刑部尚书鄂山卒，以宝兴为刑部尚书，苏廷玉署四川总督。

        八月丙戌，以林则徐等奏查获烟贩收缴烟具情形，谕嘉之。己丑，成格免，以
    奎照为礼部尚书，恩铭为左都御史。命奕纪管理籓院。以赛尚阿署理籓院尚书，布
    彦泰为察哈尔都统。是月，给陕西安定、府谷二县灾民口粮。

        九月丙午，庄亲王奕镈等坐食鸦片革爵。丁未，上阅健锐营兵。己酉，太常寺
    少卿许乃济请弛鸦片禁。命休致。召林则徐来京，以伍长华署湖广总督。辛酉，调
    钱宝琛为江西巡抚，裕泰为湖南巡抚。吏部尚书硃士彦卒，调汤金钊为吏部尚书，
    吴椿为户部尚书，以龚守正署礼部尚书。是月，给山东濰县灾民口粮。

        冬十月庚寅，以盛贵为乌里雅苏台参赞大臣。是月，蠲缓直隶深州等十三州县、
    江西南昌等二十二县、安徽寿州等三十四州县卫、河南内黄等十一县、湖南澧州等
    八州县卫、奉天宁远州被灾新旧额赋。

        十一月壬寅，命伊里布等查禁云南种罂粟。壬子，以宝兴为四川总督，恩铭为
    刑部尚书，裕诚为左都御史。癸丑，命林则徐为钦差大臣，查办广东海口事件，节
    制该省水师。以周天爵署湖广总督，铁麟署漕运总督。丁巳，上诣大高殿祈雪。以
    固庆为科布多参赞大臣。乙丑，兵部尚书奕颢褫职，调裕诚为兵部尚书，以隆文为
    左都御史。丙寅，召哈丰阿来京，以舒伦保署黑龙江将军。是月，赈陕西怀远、安
    定二县，宁古塔三姓地方兵民口粮。

        十二月戊辰朔，贵州仁怀县匪谢法真等作乱，命伊里布剿之。辛未，惇郡王绵
    恺卒，追复亲王爵。上亲临其丧三次赐奠。乙亥，上再诣大高殿祈雪。丙戌，上复
    诣大高殿祈雪。庚寅，移库伦帮办大臣驻科布多，为科布多帮办大臣。辛卯，授赛
    尚阿理籓院尚书。乙未，左都御史姚元之免，以龚守正代之。以匪乱平，赏伊里布
    双眼花翎，晋余步云太子太保。

        是岁，朝鲜、琉球、暹罗来贡。

        十九年春正月戊戌朔，晋封惠郡王釂愉为亲王。戊午，召奕山来京，以关福署
    伊犁将军。是月，贷湖南武陵县、陕西葭州等九州县、甘肃固原等五州县水旱灾雹
    灾口粮籽种。

        二月壬午，御试翰林、詹事等官，擢李国杞四员为一等，馀升黜有差。丙戌，
    以谒东陵，命肃亲王敬敏等留京办事。命林则徐赴虎门、澳门，防外海洋船进口及
    内匪出洋。

        三月庚子，上谒东陵，免经过地方额赋十分之三。辛丑，吴椿病免，调何凌汉
    为户部尚书，以陈官俊为工部尚书，龚守正为礼部尚书，廖鸿荃为左都御史。癸卯，
    上谒昭西陵、孝陵、孝东陵、景陵、裕陵，诣端慧太子园寝奠酒。乙巳，陶澍病免，
    调林则徐为两江总督，以陈銮署之，裕谦署江苏巡抚，以桂良为湖广总督，硃树为
    河南巡抚。丙午，上幸南苑行围。辛亥，上还京师。乙卯，林则徐等奏趸船呈缴烟
    土，谕嘉之，予奖叙。准林则徐等奏，暂缓议断互市。乌鲁木齐都统廉敬迁成都将
    军，以惠吉代之，以恩铭为热河都统，隆文为刑部尚书。丙辰，以铁麟为左都御史。

        夏四月辛未，以吴文镕为福建巡抚。丁丑，调周天爵为河南巡抚，硃树为漕运
    总督。戊子，上诣万寿山殿祈雨。丁酉，以直隶旱，免奉天、山东、河南来直米税。

        五月辛丑，雨。予告大学士卢廕溥卒。是月，赈云南浪穹、邓川二州县地震灾
    额赋。

        六月丙寅，闽浙总督锺祥以关防被窃褫职，以周天爵代之，以牛鉴为河南巡抚。
    丁亥，太子少保前两江总督陶澍卒。辛卯，调周天爵为湖广总督。

        秋七月壬子，命林则徐以禁贩鸦片檄谕英吉利国及各国在粤洋商。是月，给湖
    南华容县水灾口粮。

        八月庚午，经额布迁成都将军，以托浑布为山东巡抚。召乌里雅苏台将军保昌
    来京，以廉敬代之。是月，给陕西葭州等三州县被灾口粮。

        九月庚子，命托浑布查办山东登州海贼，整顿水师。辛丑，上阅健锐营兵。己
    酉，哈丰阿迁广州将军，调棍楚克策楞为黑龙江将军，德克金布为绥远城将军。

        冬十月，山西巡抚申启贤卒，赐恤如尚书例。以杨国桢为山西巡抚。是月，赈
    安徽无为等十一州县及屯坐各卫水灾。赈湖北黄梅等三县灾民。给湖北沔阳等九州
    县，山东蒙阴县，陕西府谷、神木二县，湖南华容县九州卫水灾旱灾口粮。蠲缓安
    徽无为等三十二州县、湖北沔阳等二十六州县、河南睢州等二十一州县、湖南澧州
    等九州县卫水灾新旧额赋。

        十一月庚子，英船入广东海港，林则徐督官军击走之，停其贸易。以程懋来为
    安徽巡抚。戊申，德克金布迁广州将军，以松溥为绥远城将军，舒伦保为黑龙江将
    军。庚戌，命济克默特赴库伦，迎哲布尊丹巴呼图克图来觐。是月，给江西德化等
    七县、山西应州等四州县灾民口粮。蠲免江西南昌等二十三县、山西应州等八州县、
    直隶安州等五州县被灾新旧额赋。

        十二月癸亥，署两江总督陈銮卒，调邓廷桢为两江总督，林则徐为两广总督，
    裕谦为江苏巡抚。癸酉，哲布尊丹巴呼图克图等觐见。调伊里布为两江总督，邓廷
    桢为云贵总督。癸未，命刑部尚书隆文在军机大臣上行走。调邓廷桢为闽浙总督，
    桂良为云贵总督。戊子，陈官俊免，以廖鸿荃为工部尚书。军机大臣文庆免。

        是岁，朝鲜、琉球入贡。

        二十年春正月壬辰朔，加王鼎太子太保。戊戌，以阿勒精阿为热河都统。己亥，
    理籓院禁哲布尊丹巴呼图克图用旗伞，并未奏明，奕纪褫御前大臣、户部尚书、总
    管内务府大臣并紫缰，免管理籓院。赛尚阿降二品顶戴。调隆文为户部尚书。壬寅，
    皇后钮祜禄氏崩。戊申，谥大行皇后为孝全皇后。庚戌，奕纪逮问。庚申，以奕纪
    收沙布朗餽送银，遣戍黑龙江，赛尚阿等均下部严议。

        二月癸亥，以阿勒精阿为刑部尚书，讷尔经额为热河都统，哈丰阿为西宁办事
    大臣。丁卯，户部尚书何凌汉卒，以卓秉恬代之。以祁俊空话藻为兵部尚书，沈岐
    为左都御史。丁丑，河东河道总督栗毓美卒，以文冲为河东河道总督。是月，给安
    徽桐城县贫民口粮。贷山西河保等营兵丁穀石。

        三月，命何汝霖在军机大臣上学习行走。召奕山来京，以布彦泰为伊犁将军。
    辛亥，以壁昌为察哈尔都统。是月，贷山西吉州等九州县仓穀。

        夏四月辛酉朔，册谥孝全皇后，翼日颁诏。己巳，调经额布为吉林将军。丙子，
    以祥康为库伦办事大臣。戊寅，上诣黑龙潭祈雨。乙酉，赐李承霖等一百八十人进
    士及第出身有差。戊子，上诣广润祠祈雨。是月，贷直隶紫金关及所属浮图峪等三
    营弁兵仓穀。

        六月丁卯，以色克津阿为绥远城将军。丁丑，林则徐等奏击毁载烟洋艇。庚辰，
    英船入浙洋，围定海县城。命余步云会乌尔恭额等援之。甲申，英人陷定海县，知
    县姚怀祥等死之。褫乌尔恭额及浙江提督祝廷彪职，仍留任。调瑚松额为热河都统，
    讷尔经额为陕甘总督。

        秋七月癸巳，英船犯浙江乍浦海口。命奇明保率兵御之。英师犯福建厦门包
    台，参将陈胜元等击卻之。丙申，褫浙江巡抚乌尔恭额职，以刘韵珂代之。丁酉，
    命伊里布为钦差大臣，赴浙江剿办。以裕谦兼署两江总督。以湍多布为伊犁参赞大
    臣，花山太为塔尔巴哈台参赞大臣。甲辰，英船泊天津口外，递信与琦善诉屈。命
    琦善接收，仍饬勿进口。丙午，花山太迁喀什噶尔办事领队大臣，调湍多布为塔尔
    巴哈台参赞大臣，以福兴阿为伊犁参赞大臣。庚戌，林则徐等奏续获贩烟人犯。谕
    以空言搪塞，切责之。乙卯，英船至山海关等处。丙辰，命伊里布等，英人如有投
    递书信，即接受驰奏。是月，赈湖北沔阳等三州县水灾。

        八月甲子，以邵甲名署浙江巡抚。丙子，英人复侵福建厦门，提督陈阶平等击
    走之。己卯，命琦善为钦差大臣，赴广东查办，并谕伊里布及沿海督抚防守耍隘，
    洋船停泊外洋勿问。调讷尔经额署直隶总督，以瑚松额署陕甘总督。庚辰，廉敬迁
    成都将军，以德楞额为乌里雅苏台将军。辛巳，裕谦奏英人呈递原书，不敢上闻。
    谕切责之。是月，给江苏上元等十四县水灾口粮并修屋费。

        九月庚寅，林则徐、邓廷桢命交部严加议处。以琦善署两广总督。辛卯，以托
    浑布奏英船南去，命耆英、托浑布酌撤防兵。召邓廷桢来京，以颜伯焘为闽浙总督，
    张澧中为云南巡抚。甲午，谕周天爵等恤湖北各州县水灾。乙未，褫林则徐、邓廷
    桢职，命赴广东候查问。己亥，英船入浙江慈谿、馀姚二县内洋，伊里布等击走之。
    以乌尔恭额不代奏英人书信，逮问。是月，给江苏泰兴县水灾口粮。

        十月壬申，以谒陵命庄亲王等留京办事。壬午，以孝全皇后梓宫奉安龙泉峪，
    上诣观德殿行祖奠礼。乙酉，调禄普为乌里雅苏台将军。是月，赈直隶沧州等三州
    县灾民。给安徽东流、含山二县军民口粮。贷奉天白旗堡、小黑山水灾口粮。蠲缓
    直隶沧州等三十三州县、湖北沔阳等八州县卫水灾新旧正杂额赋。

        十一月庚寅，上谒西陵，免经过地方额赋十分之五。甲午，上谒泰陵、泰东陵、
    昌陵，并诣孝穆皇后、孝慎皇后陵寝奠酒，孝全皇后梓宫前行迁奠礼。乙未，孝全
    皇后梓宫奉安地宫，上临视，命皇子行礼。己亥，上还京师。癸卯，禄普改荆州将
    军，调奕湘为乌里雅苏台将军。英人陷定海。戊申，乌尔恭额论绞。壬子，伊里布
    奏英人要求澳门、定海贸易。谕琦善令英人退还定海。癸丑，以周天爵擅用非刑，
    褫职，遣戍伊犁。以裕泰为湖广总督，以吴其濬为湖南巡抚。是月，赈江苏上元等
    十六县、直隶天津县水旱灾。贷江苏江宁驻防及督协各营驻扎灾区兵饷、黑龙江墨
    尔根城水灾屯丁口粮屋费。蠲缓江苏泰州等七十二州县卫、直隶天津县、山西河曲
    县新旧额赋。

        十二月，以孝全皇后升祔奉先殿，上亲诣告祭。翼日，命皇四子行礼。戊辰，
    调余步云为浙江提督。以铁麟为察哈尔都统，恩桂为左都御史。以壁昌为伊犁参赞
    大臣。己卯，调吴文镕为湖北巡抚，以刘鸿翱为福建巡抚。癸未，召瑚松额来京，
    以恩特亨额署陕甘总督。是月，给福建龙谿、南靖二县水灾口粮屋费。贷江苏江阴
    等三营兵饷。蠲缓浙江长兴等四县水旱灾新旧正杂额赋。

        是岁，朝鲜入贡。

        国学网站独家推出

亦凡公益图书馆(Shuku.net)

下一卷 回目录